
LITERA? 


Diana Gabaldon (născută în 1952, în Arizona) 
este o romancieră americana contemporană cu 
rădăcini mexicane şi englezeşti. A crescut în 
Flagstaff, Arizona, şi a absolvii studii de zoologie 
la Northern Arizona University şi de biologie 
marină la Univcisiiy of California, San Diego. A 
urmat apoi un doctorat în ecologie, tot la Northern 
Arizona University. 

Printre altele, Diana Gabaldon este autoarea 
unor serii foarte apreciate şi bine vândute: 
Outlanderşi Lordjohn. Cărţile ei sunt însă greu de 
integrat într-un singur gen, căci conţin elemente 
de ficţiune romantică, istorică şi science-fiction 
(sub forma călătoriilor în timp). Aprecierea de 
care se bucură în rândul cititorilor a dus la 
publicarea lor în douăzeci şi trei de ţări şi 
traducerea lor în nouăsprezece limbi. 

Autoarea locuieşte în Scottsdale, Arizona. 

Dragă cititorule, 


Tocmai ai deschis o carte scrisă pentru 
romantici,  visători, aventurieri, pasionaţi de 
istorie, oameni care nu-şi găsesc locul în timpurile 
moderne şi se întreabă retoric de ce n-au trăit în 
alte vremuri. Ecouri din trecut, cel de-al şaptelea 
volum al seriei Outlander, e o carte despre 
călători în timp, despre oameni care şi-au dorit să 
schimbe istoria, despre caractere puternice care 
s-au luptat pentru convingerile lor sau pentru 
iubirile lor. 

Fiecare tom al acestei serii poate fi citit separat, 
fără ca acest lucru să îi ştirbească din valoare, 
pentru că autoarea a avut grijă ca în fiecare dintre 
cele şapte volume să includă şi informaţie de 
background. Întreaga serie este construită în jurul 
personajelor principale Claire Randall şi James 
(Jamie) Fraser. Aruncată înapoi în timp, în urmă 
cu peste două sute de ani, călătoarea în timp 
Claire Randall se îndrăgosteşte de rebelul James 
Fraser, sufletul ei pereche. După câteva despărţiri 


şi împăcări spectaculoase - care se desfăşoară, de- 
a lungul precedentelor volume ale seriei, pe 
fundalul nu mai puţin turbulent al istoriei 
europene - cei doi se căsătoresc şi rămân 
împreună în timpul lui Jamie, în secolul al XVIII- 
lea. În urma unor evenimente nefericite care îi 
pun viaţa în pericol, fiica lor, Brianna, alege să 
trăiască în secolul XX, la ferma din Scoţia care a 
aparţinut strămoşilor ei, împreună cu soţul şi cei 
doi copii. 

În acest al şaptelea volum, corespondenţa 
emoţionantă dintre Brianna şi părinţii care trec 
prin mai multe aventuri în Scoţia, Franţa şi 
America din perioada Războiului pentru 
Independenţă, compune o frescă emoţionantă şi 
deosebit de puternică a atmosferei acelei epoci. 


Tuturor câinilor mei: 


Penny Louise 
Tipper John 
John 
Flip 


Archie şi Ed 
Tippy 
Spots 
Emily 
Ajax 
Molly 

Gus 

Homer şi JJ 


Mulţumiri 


Pentru a scrie o singură carte din această serie 
îmi sunt necesari aproximativ trei ani, pe 
parcursul cărora pun constant întrebări şi diverse 
persoane îmi oferă informaţii pe care nu m-aş fi 
gândit să le cer. Nu-i ţin minte pe toţi, dar mă 
gândesc la ei cu recunoştinţă imensă. 

In plus, aş dori să le mulţumesc următorilor: 


„„„John Flicker şi Bill Massey, editorii mei, doi 
domni cu mult curaj şi multă răbdare, care s-au 
descurcat cu o carte pe bucăţi (multe bucăţi) şi cu 
o autoare căreia îi place riscul; 

Danny Baror şi Russell Galen, agenţii mei 
literari care valorează greutatea lor în aur, lucru 
care spune multe în aceste vremuri de recesiune; 

Kathy Lord, eroicul redactor, şi Virginia Norey, 
designerul acestei cărţi (adică „zeiţa cărţii”), 
responsabile pentru frumuseţea şi cursivitatea ei; 

Vincent la Scala şi celorlalţi membri ai echipei 
de producţie, care au reuşit să trimită cartea la 
tipar la timp, în ciuda multelor întârzieri; 

Steven Lopata, pentru relatarea vie a urmăririi 
sale de către un mocasin-de-apă! şi pentru 
descrierea poetică a mirosului şerpilor veninoşi cu 
cap arămiu („O combinaţie de miros specific 
locului în care stau şerpii la grădina zoologică şi iz 
de castraveți putreziţi”); 

Catherine Macgregor şi Catherine-Ann MacPhee 
pentru traducerile din Gàidhlig şi pentru ajutorul 
la pasajele în gaelică?. Vreau să-i mulţumesc şi lui 
Katie Beggs şi membrilor International Gaelic 
Mafia; 

Asistentei medicale Tess, Dr. Amarilis Iscold, 
Sarah Meir (moaşă calificată) şi altor profesionişti 
din lumea medicală, pentru sfaturi în domeniu, 
boli interesante şi cumplite detalii chirurgicale; 

Jannet Meconnaughey pentru OEDILF 
(Omnificant English Dictionary în Limerick Form), 
pentru că a fost Muza Securilor însângerate şi 


1 Specie de viperă care trăieşte în America de Nord (n.tr.) 
2 Dialectul scoţienilor de origine celtă din Highlands, zona muntoasă, 
înaltă, a Scoției nr. 


pentru că mi-a atras atenţia asupra chiparoşilor 
care explodează; 

Larry Tuohy (şi altora) de la care am aflat cum 
arată jacheta de zbor a unui pilot de avion Spitfire; 

Ron Parker, Helen, Esme şi Lesley, pentru că 
mi-au fost de ajutor cu „maimuța lor păroasă”; 

Beth şi Matthew Shope şi Jo Bourne pentru 
informaţiile utile privind Religious Society 
offriends (Societatea Religioasă a Prietenilor). 
Orice lipsă de acuratețe în acest sens este numai 
vina mea; 

Jary Backman, pentru termenele detaliate, lista 
de pasaje şi pentru că mi-a spus ce stele se văd în 
Inverness şi Fraser's Ridge; 

Katrina Stibohar pentru listele detaliate cu cine 
unde s-a născut şi pentru că a arătat ce s-a 
întâmplat cu fiecare în acele vremuri. Le 
mulţumesc şi celor care mi-au spus ce vârstă avea 
o anumită persoană sau dacă Lordul John l-a 
întâlnit pe Fergus când avea pojar; 

Pamela Patchet Hamilton (şi lui Buddy) care au 
făcut o descriere pestilenţial de veridică a unui 
sconcs văzut de aproape; 

Karen Henry, țarina Traficului, care are grijă de 
folderul meu din Compuserve Books and Writers 
Community şi de  ordonareaconţinutului său 
(http://community.(Ocompuserve.com/n/pfx/forum. 
aspx?navstart cwebtagws-books); 

Nikki Rowe şi fiicei ei Caitlin, pentru contul 
Youtube creat pentru mine 
(http://www.youtube.com/user/voyagesoftheartemi 
s - pentru cei ce doresc să vadă dacă vocea mea 
seamănă cu cea a lui Donald Răţoiul); 

Rosana Madrid Gatti, care se ocupă de pagina 


mea de web, pentru actualizările prompte şi 
designul atractiv; 

Susan Butler, pentru suportul logistic constant, 
pentru că a avut grijă de câini, m-a aprovizionat 
cu toner negru şi pentru ideile minunate legate de 
Jem. 

Allene Edwards, Katherine Macgregor şi Susan 
Butler, pentru corectură şi extrema atenţie la 
detalii; 

Shirley Williams pentru prâjiturile din Moravia 
şi priveliştile din New Bern; 

Becky Morgan, pentru cărţile vechi de bucate; 

Străbunicului meu Stanley Sykes, pentru replica 
pe care o dă Jamie referitor la bunii ţintaşi; 

Bev Lafrance, Carol Krenz şi multor altora, 
pentru ajutorul cu limba franceză. Mulţumesc lui 
Florence, traducătoare, lui Peter Bemdt şi Gilbert 
Sureau pentru diferenţierea de fineţe între 
Rugăciunea către Domnul, din 1966 (cu formula 
accorde-lui) şi sintagma veche, formală accordez- 
lui). 

John S. Kruska pentru că mi-a arătat cum se 
scrie şi se pronunţă corect „Kosciuszko” (se 
pronunţă „Koşciuşko”); în timpul Revoluţiei nimeni 
nu-i putea pronunţa numele şi toată lumea îi 
spunea „Kos”. 

Doamnelor de la Lallybroch, pentru sprijinul 
constant şi cadourile cu adevărat interesante; 

Soţului meu, pentru că ştie foarte bine ce are de 
făcut un bărbat; 

Alex Krislov, Jannet Meconnaughey şi Margaret 
Campbell, operatorii Compuserve Books and 
Writers Community şi multor, multor altora care 
trec zilnic prin site pentru observaţii, informaţii şi 


divertisment în general; 

Alfred Publishing, pentru permisiunea de a cita 
versuri din poemul Tighten Up de Archie Bell şi 
the Drells; 

„Lebăda albă” din Carmina Gadelica este 
reprodusă cu permisiunea celor de la Floris Books. 


Prolog 


Corpul este uluitor de maleabil. Spiritul este 
maleabil într-o şi mai mare măsură, dar sunt 
lucruri pe care nu le mai întorci. 

Aşa spui, camarade? E adevărat, trupu-i uşor de 
mutilat şi spiritul poate fi schilodit. Cu toate astea, 
într-un om e ceva ce nu poate fi distrus. 


PARTEA ÎNTÂI 


Tulburarea apelor 


1 
UNEORI SUNT MORȚI CU ADEVĂRAT 


Wilmington, colonia Carolina de Nord 
iulie 1776 


Capul piratului dispăruse. William auzise 
vorbind despre asta nişte oameni care trândăveau 
pe cheiul din apropiere şi se întrebau dacă va mai 
fi văzut vreodată. 

— Nooo, s-a dus pe veci, spuse un bărbat 
zdrenţăros, un metis, dând din cap. Dacă nu-i vine 
de hac aligatoru', are să-l înghită apa. 

Un pădurar a trecut bucata de tutun de 
mestecat dintr-o parte într-alta a gurii şi a scuipat 
în apă în semn de dezaprobare, zicând: 

— Nu, o să rămână aşa cum e pentru vreo zi sau 
două. Pe urmă bucăţile de carne care-i ţin capul 
pe umeri se usucă în soare. Se întăresc precum 
fierul. Am văzut eu asta la cadavre de căprioare. 

William a văzut că doamna McKenzie a aruncat 
o privire fugară spre golf, pentru ca apoi să se 
uite-n altă parte. S-a gândit că era palidă şi s-a 
aşezat în aşa fel încât ea să nu-i poată vedea pe 
bărbaţi şi apa maronie la flux, deşi leşul prins de 


par nu se zărea, chiar dacă nivelul apei crescuse. 
Acest par era un semn care amintea de preţul unei 
crime. Piratul fusese legat de par şi înecat în mâl 
cu câteva zile în urmă, iar cadavrul său în 
descompunere fusese subiect de conversaţie 
pentru toată lumea. 

— Jem! strigă domnul Mackenzie cu asprime, 
trecând pe lângă William ce alerga după fiul său. 
Băieţelul, care avea părul roşcat ca mama lui, se 
apropiase de bărbaţi, ascultând ce vorbesc, apoi 
se aplecase periculos de mult deasupra apei, 
ţinându-se de o bintă* pentru a vedea cadavrul 
piratului. 

Domnul MacKenzie l-a apucat pe băiat de guler, 
l-a tras spre el şi l-a luat în braţe, deşi micuțul se 
zbătea, vrând să o ia spre cheiul mâlos. 

— Vreau să văd ualigatoru' cum îl mănâncă pe 
pirat, tăticule! 

Bărbaţii de pe chei au început să râdă, chiar şi 
MacKenzie a zâmbit, dar când a zărit-o pe soţia 
lui, zâmbetul i-a dispărut dintr-odată. Într-o clipă a 
fost lângă ea şi a prins-o de cot cu o mână. 

— Cred că trebuie să mergem, a spus 
MacKenzie, ţinându-l pe băiat astfel încât să o 
poată sprijini pe soţia lui, care era limpede că nu 
se simţea bine. Locotenentul Ransom... vreau să 
spun, Lordul Ellesmere... s-a corectat el imediat, 
zâmbind stingherit către William, ca şi cum ar fi 
vrut să-şi ceară scuze pentru greşeală, Lordul 
Ellesmere are şi alte obligaţii, sunt sigur. 

Era adevărat. William urma să cineze cu tatăl 
său. Însă tatăl său îi dăduse întâlnire la cârciuma 
de dincolo de chei. 


3 Stâlp de care se leagă o navă la chei (n.tr.) 


William nu avea cum să-l rateze şi le-a spus-o 
soţilor MacKenzie, rugându-i să mai rămână 
pentru că îi făcea plăcere să se afle în compania 
lor, mai ales a doamnei Mackenzie, dar ea a 
zâmbit cu regret, mângâind capul acoperit al 
copilului din braţele ei. 

— Nu, chiar trebuie să plecăm, a stăruit ea 
privindu-şi fiul care tot ar mai fi vrut s-o ia la fugă, 
pentru ca apoi să-şi îndrepte ochii spre chei şi 
spre parul care ieşea din apă. După aceea şi-a 
desprins cu hotărâre privirea de chei şi l-a privit 
pe William în faţă, continuând: 

— Micuța are să se trezească şi îi va fi foame. 
Ne-a părut bine că v-am întâlnit. Mi-aş fi dorit să 
stăm de vorbă mai mult. 

A rostit aceste ultime cuvinte cu profundă 
sinceritate şi i-a atins braţul, provocându-i o 
senzaţie plăcută în stomac. 

Acum bărbaţii care trândăveau pe chei 
începuseră să facă pariuri. Unii susțineau că 
piratul va reapărea, alţii, că dispăruse pe vecie. 
Pariau, deşi niciunul dintre ei n-avea un sfanţ în 
buzunar. 

— Doi la unu că e tot acolo când se retrag apele. 

— Cinci la unu că trupu-i tot acolo, dar capu' a 
dispărut. Mie nu-mi pasă ce zici tu de gât, Lem, că 
îi atârna capu' aşa, doar de-o pieliţă, când a venit 
fluxu’. Când or veni iar apele, o să-i ia capu”. 

Sperând ca această discuţie să se termine odată, 
William a trecut la un complicat ritual de rămas- 
bun şi a mers până într-acolo încât i-a sărutat 
curtenitor mâna doamnei MacKenzie şi, având un 
moment de inspiraţie, a sărutat şi mânuţa fetiţei, 
gest în urma căruia au început cu toţii să râdă. 


Domnul MacKenzie l-a privit ciudat, fără a părea 
însă ofensat şi i-a strâns mâna în stil republican. 
Apoi, ca să facă şi el o glumă, l-a pus pe băieţaşul 
lui să dea mâna cu William. 

— Ai omorât pe cineva? a întrebat băiatul plin 
de curiozitate, privind sabia lui William. 

— Încă nu, a replicat cel întrebat, zâmbind. 

— Bunicu' meu a omorât mai bine de douăzeci 
de oameni! 

— Jemmy! au exclamat amândoi părinţii într-un 
glas. 

Micuţul a ridicat din umeri stăruind: 

— Da’ chiar aşa el 

— Sunt sigur că bunicul tău este un om tare 
curajos, l-a asigurat William, luându-şi un aer 
grav. Regele are întotdeauna nevoie de asemenea 
oameni. 

— Bunicu' zice că regele n-are decât să-l pupe-n 
fund, replică băiatul foarte sigur pe sine. 

— JEMMY! 

Domnul MacKenzie i-a pus palma peste gură 
băiatului. 

— Tu ştii că bunicul n-a spus asta! a zis doamna 
Mackenzie. 

Băieţaşul a dat din cap aprobator, iar domnul 
MacKenzie şi-a luat palma de pe gura lui. 

— Nu, da’ bunica a zis, a ţinut să sublinieze 
băiatul. 

— Bine, bine, a spus domnul Mackenzie, 
abţinându-se să nu izbucnească în râs. Cu toate 
astea, nu e bine să spui asemenea lucruri 
soldaţilor care se află în slujba regelui. 

— Ah! exclamă Jemmy vădit neinteresat de 
subiectul acesta. Apele se retrag acum? întrebă el 


plin de speranţă, privind către chei. 

— Nu! replică domnul MacKenzie cu hotărâre. 
Asta se va întâmpla abia peste câteva ceasuri, 
când tu vei fi deja în pat. 

Doamna MacKenzie i-a zâmbit lui William drept 
scuză, roşind uşor. 

Membrii familiei MacKenzie s-au depărtat în 
grabă, lăsându-l singur pe William, care nu ştia 
dacă să râdă ori să fie dezamăgit. 

— Hei, Ransom! 

William întoarse capul şi dădu cu ochii de Harry 
Dobson şi Colin Osborn, doi sublocotenenţi din 
regimentul său, care îşi terminaseră serviciul şi 
acum erau nerăbdători să-şi facă de cap în 
Wilmington. 

— Dumnealor cine sunt? a întrebat Dobson vădit 
curios, privind în urma grupului care se depărta. 

— Domnul şi doamna Mackenzie, prieteni de-ai 
tatălui meu, a venit răspunsul. 

— Care va să zică e măritată, a constatat 
Dobson, ţuguindu-şi buzele şi continuând să o 
privească pe doamna MacKenzie. Atunci cred că o 
să fie ceva mai complicat, dar ce-ar fi viaţa fără 
provocări? 

— Provocări? a întrebat William privindu-şi 
amuzat prietenul, care era destul de mic de 
statură. Soţul ei e de trei ori cât tine, în caz că n-ai 
observat. 

Osborn a început să râdă şi s-a înroşit, ţinând 
să-i spună amicului său: 

— Ea e de două ori cât tine! O să te zdrobească, 
Dobby! 

— Şi ce te face pe tine să crezi că vreau să fiu 
dedesubt? a întrebat Dobson, luându-şi un aer plin 


de demnitate. 

— De ce sunteţi obsedaţi de femeile urieşeşti? a 
întrebat William privind în urma familiei 
MacKenzie, care abia se mai vedea în capătul 
străzii. Doamna este aproape la fel de înaltă ca 
mine. 

— Hai, las-o baltă! a exclamat Osborn, care era 
mai înalt decât micuțul Dobson, dar tot era mai 
scund cu un cap decât William. El a vrut să-l 
lovească pe William peste genunchi, dar William s- 
a ferit, l-a apucat bine pe Osborn şi l-a împins în 
Dobson. 

— Domnilor! 

Glasul ameninţător al sergentului Cutter i-a 
trezit pe cei trei la realitate. 

Erau mai înalți în grad decât sergentul, dar 
niciunul nu îndrăznea să scoată acest lucru în 
evidență. Intreg batalionul se temea de sergentul 
Cutter, care era mai bătrân decât Dumnezeu şi 
era cam de înălțimea lui Dobson. În acel trup mic 
era, însă, un vulcan gata să erupă. 

— Sergent! Locotenentul William Ransom, conte 
de Ellesmere şi cel mai vârstnic din grupul celor 
trei ofițeri, luă poziția de drepţi, trăgând bărbia în 
piept. Osborn şi Dobson s-au grăbit să-i urmeze 
exemplul, pocnindu-şi călcâiele. 

Cutter a început să se plimbe prin faţa lor de 
colo-colo, ca un leopard la pândă. „Parcă-i simţi 
coada şfichiuitoare şi-l vezi lingând oasele acum 
goale de carne”, gândi William. Era mai bine să 
primeşti un şut în fund, decât să aştepţi 
„muşcătura” sergentului. 

— Unde vă sunt oamenii, domnilor? a mârâit 
sergentul. 


Osborn şi Dobson au început numaidecât să dea 
tot soiul de explicaţii, dar locotenentul Ransom a 
spus cât se poate de liniştit: 

— Oamenii mei păzesc palatul guvernatorului şi 
se află sub comanda locotenentului Colson. Mie mi 
s-a acordat o permisie, domnule sergent, ca să iau 
cina cu tatăl meu. 

William a vorbit cât se poate de respectuos şi a 
ţinut să adauge: 

— Permisia mi-a fost acordată de către Sir? 
Peter. 

Nimeni nu i se putea împotrivi lui Sir Peter 
Packer, şi Cutter a rămas puţin descumpănit. Spre 
surprinderea lui William, nu numele lui Sir Peter l- 
a făcut să aibă o astfel de reacţie. 

— Cu tatăl dumitale? a întrebat sergentul 
surprins. Tatăl dumitale este Lordul John Grey, 
nu-i aşa? 

— Aăă... da, a replicat William ezitând. ÎI... 
cunoaşteţi? 

Chiar înainte ca sergentul să fi putut răspunde, 
uşa cârciumii, care se afla la câţiva paşi, se 
deschise şi tatăl lui William ieşi din local. William 
zâmbi fericit pentru că tatăl său îşi făcuse 
apariţia, dar zâmbetul i se şterse de pe faţă, când 
văzu că sergentul îl privea cu asprime. 

— Nu mai rânji la mine ca o maimuţă păroasă! 
tună Cutter, pentru a se întrerupe când Lordul 
John l-a bătut pe umăr, un gest pe care niciunul 
dintre cei trei ofiţeri nu l-ar fi făcut nici măcar 
dacă i s-ar fi dat o grămadă de bani pentru asta. 


4 Aici, aşezat inaintea numelui de botez, Sir indică faptul ca 
persoana la care se face referire st t- cavaler, baronet sau lord 
(n.tr.) 


— Cutter! a exclamat lordul, zâmbind călduros. 
Am auzit sunetul dulce al glasului tău şi mi-am zis: 
„Să fiu al naibii dacă acela nu-i sergentul Aloysius 
Cutter! Nici nu poate exista altul, al cărui glas să 
semene atât de bine cu al unui buldog care tocmai 
a înghiţit o pisică şi n-a murit din asta!” 

— Aloysius? a şoptit Dobson, dar William nu a 
putut decât să mârâie în loc de orice răspuns. Nici 
nu a putut să facă vreo mişcare, pentru că tatăl 
său şi a îndreptat atenţia spre el, zicând: 

— William, cât eşti de punctual. Îmi pare rău că 
am întârziat. Am fost reţinut. 

Înainte ca William să poată spune ceva sau să-i 
prezinte pe ceilalţi doi ofiţeri, Lordul John a intrat 
într-o discuţie cu sergentul Cutter, despre vremuri 
de mult apuse, despre întâmplări trăite în 
Câmpiile lui Abraham, în tovărăşia generalului 
Wolfe. 

Astfel cei trei tineri ofiţeri s-au putut destinde 
puţin, ceea ce în cazul lui Dobson însemna să-şi 
reia şirul gândurilor: 

— Ziceai că păpuşica aia cu părul roşcat e 
prietenă cu tatăl tău? i-a şoptit el lui William. Află 
de la el unde locuieşte! Ce zici? 

— Idiotule!  şopti Osborn. Nici măcar nu-i 
frumoasă! Are un nas lung întocmai ca... întocmai 
ca al lui Willie! 

— Nu i-am văzut faţa, pentru că nu-s aşa de 
înalt, a spus Dobson, zâmbind cu ironie. În 
schimb, sânii ei erau chiar înaintea ochilor mei şi 
ăia... 

— Măgarule! 

— Şşş! a şoptit Osborne, călcându-l pe Dobson 
pe picior pentru a-l face să tacă, fiindcă Lordul 


John se întorsese către ei. 

— Mă prezinti prietenilor tăi, William? a întrebat 
lordul pe un ton politicos. Roşind - ofiţerul ştia 
prea bine că tatăl său auzea foarte bine, deşi 
fusese la artilerie - William şi-a prezentat 
prietenii, iar Osborn şi Dobson s-au înclinat, 
părând că fac un gest de supunere. Până atunci 
nu-şi dăduseră seama cine era tatăl prietenului lor 
şi se simţea mândru că erau impresionați, dar şi 
dezamăgit pentru că descoperiseră cine era 
Lordul John. Mâine tot batalionul va afla cine era 
tatăl lui William, nu că Sir Peter nu ar fi ştiut deja, 
dar... 

S-a adunat, dându-şi seama că tatăl său îşi lua la 
revedere de la cei doi prieteni ai lui şi i-a răspuns 
sergentului Cutter la salut. A salutat repede, dar 
aşa cum se cuvine. Apoi a pornit după tatăl lui, 
lăsându-i pe Dobby şi pe Osborn să ţină piept 
situaţiei. 

— Am văzut că stăteai de vorbă cu domnul şi 
doamna MacKenzie, a spus Lordul John în treacăt. 
Sper că sunt bine. 

Rostind aceste cuvinte, tatăl lui William a privit 
în lungul cheiului, dar soţii MacKenzie şi copiii lor 
se făcuseră nevăzuţi de multă vreme. 

— Mie mi s-a părut că sunt bine, a răspuns 
William. Nu avea de gând să-şi întrebe tatăl unde 
locuia familia MacKenzie, dar impresia pe care i-o 
făcuse tânăra femeie stăruia încă. Nu putea spune 
dacă era frumoasă sau nu, dar ochii ei îl 
impresionaseră. 

Erau de un albastru închis, cu gene lungi. Acei 
ochi îl priveau cu mare intensitate şi i se incălzise 
inima. Impresionant de înaltă, dar... Dumnezeule, 


la ce se gândea? Femeia aceea era căsătorită... 
avea şi copii! Şi avea şi părul roşcat, pe deasupra. 

— Dumneata... ăăă... îi cunoşti de multă vreme? 
a întrebat William, gândindu-se la simţămintele 
politice de-a dreptul perverse care înfloriseră în 
familia sa. 

— Îi cunosc de ceva vreme. Ea este fiica unuia 
dintre cei mai vechi prieteni ai mei, domnul James 
Fraser. Îţi mai aduci aminte de el? 

William se încruntă, neputând să îşi amintească 
numele... tatăl său avea mii de prieteni. Cum ar fi 
putut... 

— Oh! a exclamat ofiţerul. Te referi cumva la un 
prieten de-al tău din Anglia? Oare nu un anume 
domn Fraser a venit la munte atunci când tu te-ai 
îmbolnăvit de... pojar? 

Aducându-şi aminte de groaza care îl chinuise în 
acea vreme, William a simţit cum i se strânge 
stomacul. Umblase prin munţi  deznădăjduit. 
Mama lui murise cu doar o lună în urmă. După 
aceea Lordul John se îmbolnăvise de pojar, iar 
William era convins că şi tatăl său avea să moară, 
lăsându-l cu totul singur în acele locuri sălbatice. 
În mintea lui fusese loc atunci doar pentru teamă 
şi tristeţe, iar din vizita acelui domn nu păstrase 
decât o serie de impresii confuze. Îşi amintea ca 
prin ceaţă că domnul Fraser îl luase la pescuit şi 
se purtase frumos cu el. 

— Ba da, a replicat tatăl său, zâmbind. Sunt 
impresionat, Willie. Mă gândeam că îţi vei aduce 
aminte de vizita lui mai mult din cauza stării pe 
care o aveai tu şi mai puţin din cauza bolii mele. 

— Ah... Amintirile l-au copleşit şi s-a simţit 
cuprins de un val de căldură, care era chiar mai 


puternică decât aerul umed al verii. Mulţumesc 
foarte mult! a exclamat ofiţerul. Reuşisem să-mi 
alung din memorie lucrul acesta până acum, când 
ai pomenit de el! 

Tatăl său a izbucnit în râs şi nu făcea niciun 
efort pentru a se opri. La drept vorbind se cocoşa 
de râs. 

— Îmi pare rău, Willie, a spus el în cele din 
urmă, trăgându-şi răsuflarea şi ştergându-se la 
ochi cu un colţ al batistei. Nu mă pot abţine; a fost 
cea mai... cea mai... oh, Doamne, n-am să uit 
nicicând cum arătai când te-a scos din privată! 

— Stii că a fost un accident, a spus William 
înţepat. Obrajii i s-au înroşit când şi-a amintit 
întâmplarea. Bine cel puţin că fata lui Fraser nu a 
fost de faţă la umilinţa pe care a îndurat-o. 

— Da, bineînţeles, dar... Lordul John şi-a pus 
batista la gură, iar umerii i se mişcau fără ca el să 
scoată un sunet. 

— Te poţi opri din râs când doreşti! spuse 
William cu răceală. Unde dracu’ mergem? 
Ajunseseră la capătul cheiului, tatăl său mergea 
înainte, gâfâind din greu. Întraseră pe una dintre 
străduţele  străjuite de copaci, departe de 
cârciumile şi de hanurile din port. 

— Vom lua masa în compania căpitanului 
Richardson, a spus lordul, făcând un efort vădit 
pentru a se stăpâni. 

Lordul John a tuşit, şi-a suflat nasul şi a pus 
batista într-un buzunar, pentru ca apoi să 
continue: 

— Luăm masa în casa domnului Bell. 

Casa domnului Bell era albă, curată şi mare, 
fără a fi ostentativă. Căpitanul Richardson îţi lăsa 


cam aceeaşi impresie: un bărbat de vârstă 
mijlocie, foarte curat, bine îmbrăcat, dar lipsit de 
stil şi cu un chip şters, pe care îl uitai la scurtă 
vreme după ce îl vedeai. 

Cele două doamne Bell făceau o impresie mult 
mai puternică, în special cea tânără, Miriam, cu 
buclele de culoarea mierii ieşindu-i de sub bonetă 
şi cu ochi mari, rotunzi, care au rămas fixati 
asupra lui William pe tot timpul cinei. Stătea prea 
departe de el, astfel încât nu a putut purta o 
conversaţie cu ea, dar şi-a dat seama că gândurile 
exprimate din priviri dădeau foarte limpede de 
înţeles că era fascinat de ea, la fel cum şi ea era 
fascinată de el şi că ar fi dorit să discute mai 
târziu în particular, dacă s-ar fi ivit ocazia. 

Un zâmbet timid, o uşoară înclinare a capului 
încununat de bucle de culoarea mierii, apoi o 
privire fugară către uşa care fusese lăsată 
deschisă spre verandă, pentru a lăsa să pătrundă 
aerul de afară. 

El i-a răspuns printr-un zâmbet. 

— Tu ce spui, William? l-a auzit pe tatăl său 
destul de tare, dând de înţeles că era pentru a 
doua oară când îi punea întrebarea. 

— Oh, desigur! Hm... ce spun în legătură cu ce? 
a întrebat tânărul ofiţer, pentru că se adresa 
tatălui, şi nu comandantului său. 

Tatăl său i-a aruncat o privire exasperată şi apoi 
a spus cu răbdare: 

— Domnul Bell întreba dacă Sir Peter 
intenţionează să rămână multă vreme în 
Wilmington. 

Domnul Bell, care se afla în capul mesei, s-a 
înclinat cu multă graţie şi William a observat că şi- 


a îngustat privirea când s-a uitat la Miriam. 

„Poate că ar fi mai bine să vin mâine, când 
domnul Bell va fi plecat cu treburi”, îşi spuse-n 
gând tânărul ofiţer. 

— Cred că vom rămâne aici doar pentru scurtă 
vreme, domnule, i-a răspuns el respectuos 
domnului Bell. Înţeleg că există tulburări în 
interiorul coloniei, cred că vom pleca fără 
întârziere, pentru a le pune capăt. 

Domnul Bell părea mulţumit de răspuns, dar 
William a văzut cu coada ochiului că Miriam era 
total nemulțumită de iminenta sa plecare. 

— Bine, bine! a replicat Bell cu un aer jovial. Nu 
am nicio îndoială asupra faptului că sute de 
oameni loiali Coroanei vi se vor alătura în marş. 

— Fără îndoială că aşa va fi, domnule, murmură 
William, în vreme ce mai lua o lingură de supă. Se 
îndoia că domnul Bell se va număra printre cei 
care se vor alătura militarilor. Nu făcea parte din 
acea categorie de oameni gata să pornească într- 
un marş. Ofiţerul nu se gândea la asta pentru că o 
grămadă de ţărani neinstruiţi, înarmaţi cu sape, 
le-ar fi fost militarilor de mare ajutor. 

Încercând să o vadă pe Miriam fără a se uita 
direct la ea, şi-a dat seama că între tatăl său şi 
căpitanul Richardson avea loc un schimb de priviri 
şi asta l-a mirat. Tatăl său spusese foarte limpede 
că urmau să ia masa în compania căpitanului 
Richardson. Îi dăduse de înţeles că lucrul 
important în acea seară era tocmai întâlnirea cu 
Richardson. De ce? 

Apoi a prins privirea domnişoarei Lillian Bell, 
care stătea chiar vizavi de el, lângă tatăl ei, şi a 
încetat să se mai gândească la căpitanul 


Richardson. 

Domnişoara Lillian avea părul negru, era mai 
înaltă şi mai suplă decât sora ei, şi era chiar 
frumoasă, remarcă William. 

Când doamna Bell şi fiicele ei s-au ridicat de la 
masă şi bărbaţii s-au retras pe verandă, s-a trezit 
într-un capăt al acesteia, alături de căpitanul 
Richardson, în vreme ce tatăl său se afla în 
capătul celălalt şi se angajase într-o discuţie 
aprinsă cu domnul Bell, despre preţul catranului. 
Lordul putea vorbi cu oricine despre orice. 

După ce au schimbat obişnuitele formule de 
politeţe, Richardson i-a spus lui William: 

— Am să-ţi fac o propunere, domnule locotenent. 

— Da, domnule, a replicat William cât se poate 
de respectuos. 

Curiozitatea lui devenea din ce în ce mai mare. 
Richardson era căpitan în cavaleria uşoară, dar 
pentru moment, nu se afla împreună cu ceilalţi 
militari ai regimentului său. Asta spusese chiar el 
în timpul cinei, că fusese detaşat. Detaşat în ce 
scop? 

— Nu ştiu ce ţi-a spus tatăl dumitale în legătură 
cu misiunea mea, a continuat Richardson. 

— Nu mi-a spus nimic, domnule. 

— Aşa. Mi s-a dat misiunea să adun informaţii în 
Departamentul de Sud. Înţelegi, desigur, că nu eu 
mă aflu la comanda unor operaţiuni ca aceasta, a 
ţinut căpitanul să adauge, zâmbind cu modestie. 
Cu toate acestea, am şi eu un rol. 

— Eu... înțeleg valoarea unor asemenea 
operaţiuni, domnule, a răspuns William, dând 
dovadă de diplomaţie. Înţeleg, doar că... 

— Doar că pe dumneata nu te interesează să fii 


spion. Nu, bineînţeles că nu te interesează. 

Era întuneric pe verandă, dar tonul sec al 
căpitanului era evident. 

— Puţini dintre bărbaţii care se consideră 
militari sunt interesaţi de asemenea lucru, a 
continuat Richardson. 

— Nu am vrut să vă jignesc, domnule. 

— Nici nu mă simt jignit, a replicat Richardson. 
Nu am dorit să te recrutez ca spion. Ocupaţia 
aceasta este cât se poate de delicată şi implică 
riscuri. Eu aş fi dorit să fii mai curând un curier. 
Ei bine, dacă făcând asta ai obţine şi anumite 
informaţii, acest lucru va fi apreciat în mod 
deosebit. Tânărul ofiţer simţea cum i se urcă 
sângele-n cap, când şi-a dat seama că Richardson 
voia să spună că el, William, nu era în stare să 
facă lucruri delicate şi nici să-şi asume riscuri. A 
izbutit să-şi păstreze cumpătul, mulţumindu-se 
doar să exclame: 

— Oh! 

Se pare că domnul căpitan strânsese suficiente 
informaţii despre condiţiile existente în Carolina 
de Nord şi Carolina de Sud şi acum trebuia să le 
transmită comandantului Departamentului de 
Nord, generalul Howe, care se afla la Halifax. 

— Bineînțeles că nu voi trimite un singur curier, 
a spus Richardson. Evident că se poate ajunge mai 
repede la destinație cu vaporul, dar aş vrea ca 
măcar unul dintre curieri să călătorească pe uscat, 
din raţiuni care ţin mai mult de siguranţă, dar şi 
de posibilitatea de a face observaţii pe drum. Tatăl 
dumitale este foarte mândru de abilităţile 
dumitale, domnule locotenent - i s-a părut oare lui 
William că în vocea aceea aspră precum nisipul a 


detectat o undă de umor - şi, din câte ştiu, ai 
călătorit în Carolina de Nord şi Virginia. Asta 
contează foarte mult. Nu vreau ca omul care este 
curierul meu să dispară în mlaştina Dismal, pentru 
a nu mai fi văzut niciodată. 

— Aha! a remarcat William pe un ton politicos, 
luând aceste ultime cuvinte ale căpitanului drept o 
glumă. Era convins că Richardson nu fusese 
niciodată în preajma regiunii Dismal şi ştia că 
niciun om întreg la minte nu se duce acolo, decât 
dacă are de gând să vâneze. 

Nu dorea deloc să dea curs propunerii lui 
Richardson, deşi chiar când îşi spunea că nu voia 
să-şi părăsească oamenii şi regimentul, se şi vedea 
într-o postură romantică, singur într-un loc întins 
şi sălbatic, ducând informaţii cât se poate de 
importante prin furtună, înfruntând primejdii. 

Începuse să se întrebe ce avea să-l aştepte după 
ce îşi va fi îndeplinit această misiune. 

Richardson a anticipat întrebarea locotenentului 
şi i-a răspuns: 

— Îndată ce ajungi în nord, ai putea să te alături 
oamenilor generalului Howe, ceea ce n-ar fi deloc 
Tău. 

„Ei bine”, şi-a spus William, „asta era o tentaţie 
mare!” Ştia foarte bine ce voise să zică Richardson 
când spusese „ceea ce n-ar fi deloc rău”. 
Richardson se referise la generalul Howe, nu la 
William, însă avea încredere în abilităţile sale şi se 
gândea că ar fi fost bine să demonstreze că putea 
fi cu adevărat util. 

Fusese în Carolina de Nord doar câteva zile, 
suficient cât să-şi dea seama dacă se putea trece 
din Departamentul de Nord în cel de Sud. Toată 


Armata Continentală se afla sub comanda lui 
Washington, în nord. Rebeliunea din sud părea a fi 
fost pornită de grupuri din zonele împădurite şi de 
tot soiul de inşi, constituiți ad-hoc în formaţiuni de 
miliţie”, ori asta nu era o reală ameninţare, iar în 
ceea ce privea statutul lui Sir Peter şi al 
generalului Howe în posturile de comandanţi... 

— Aş dori să mă gândesc la oferta 
dumneavoastră, dacă se poate, domnule căpitan, a 
spus William, sperând că vocea lui nu trădează 
nerăbdarea. Vă pot da răspunsul mâine? 

— Desigur, răspunse Richardson. Cred că 
doreşti să discuţi despre propunerea mea cu tatăl 
dumitale. Eşti liber s-o faci. 

După ce a rostit aceste cuvinte, căpitanul a 
schimbat în mod voit subiectul şi, peste câteva 
clipe, Lordul John şi domnul Bell li s-au alăturat, 
implicându-se în discuții. 

William nu prea era atent la ce vorbeau, privirea 
îi era atrasă de două siluete albe, suple, care se 
zăreau în celălalt capăt al curții. Două capete 
acoperite cu bonete albe se apropiau unul de altul, 
pentru ca apoi să se depărteze; păreau să discute 
despre cei de pe verandă. 

— Şi pentru îmbrăcămintea lui cheltuiesc foarte 
mult, a spus Lordul John, dând din cap. 

— Cum? întrebă William. 

— Lasă! replică lordul, zâmbind şi întorcându-se 
spre căpitanul Richardson, care tocmai spusese 
ceva despre vreme. 

Licuricii luminau curtea, ca nişte scântei verzi în 
vegetaţia care creştea din belşug. li făcea plăcere 
să vadă din nou licurici. Le-a simţit lipsa în Anglia, 


5 Aici cu sensul de grupuri alcătuite din voluntari şi rezervişti (n.tr.) 


a dus dorul aerului din sud, care îi lipea cămaşa 
de trup şi îl făcea să simtă că sângele îi pulsa până 
în vârful degetelor. Greierii ţârâiau peste tot şi 
pentru o clipă nu a mai auzit niciun sunet, cu 
excepţia propriului său puls. 

— Cafeaua-i gata dom/'lor! 

Vocea plăcută a sclavei familiei Bell a întrerupt 
pentru o clipă şuvoiul neliniştit al sângelui său şi a 
intrat în casă împreună cu ceilalţi bărbaţi, 
aruncând o privire fugară în curte. Cele două 
siluete albe dispăruseră, dar în aerul plăcut şi cald 
plutea o promisiune. 

Un ceas mai târziu se întorcea spre locul în care 
fusese cantonat, adâncit într-un plăcut amestec de 
gânduri, cu tatăl său mergând alături în tăcere. 

Când s-a încheiat seara, domnişoara Lillian Bell 
îi dăduse un sărut printre licurici. Fusese un sărut 
cast şi fugar, dar un sărut dat pe buze, iar aerul 
dens al verii părea să aibă miros de cafea şi 
căpşune, în ciuda izului neplăcut care venea din 
port. 

— Căpitanul Richardson mi-a vorbit despre 
propunerea pe care ţi-a făcut-o, a spus Lordul 
John într-o doară. Te tentează? 

— Nu ştiu, a răspuns William la fel de nepăsător. 
O să simt lipsa oamenilor mei, dar... 

Domnişoara Bell insistase ca el să vină la ceai 
cândva, în cursul acelei săptămâni. 

— Militarul nu stă prea mult într-un loc anume, 
a spus Lordul John, dând din cap. Te-am avertizat 
în legătură cu acest lucru. 

William a mormăit scurt, în semn că era de 
acord cu tatăl său, dar nu îl asculta foarte atent. 

— E o ocazie potrivită pentru o avansare, a 


adăugat Lordul John pe un ton degajat. Cu toate 
acestea, afacerea implică şi riscuri. 

— Cum? a întrebat William, auzindu-l pe tatăl 
său vorbind astfel. Să plec călare din Wilmington, 
pentru a lua apoi vaporul la New York? Dar există 
drumuri care duc până acolo! 

— Şi pe drumul acela se află tot soiul de rebeli, 
tinu să sublinieze Lordul John. Armata 
Continentală a generalului Washington este 
dincolo de Philadelphia, dacă informaţiile pe care 
le am sunt corecte. 

William dădu din umeri, zicând: 

— Richardson a spus că ar apela la serviciile 
mele, pentru că eu cunosc bine locurile. Mă pot 
descurca şi ocolind drumurile. 

— Eşti sigur? Nu ai fost în Virginia de patru ani. 

Tonul tatălui său, care exprima îndoiala, l-a 
supărat pe William şi tânărul ofiţer a întrebat: 

— Crezi cumva că nu sunt în stare să ajung unde 
trebuie? 

— Nu, nicidecum! spuse lordul, continuând să 
aibă o undă de îndoială în glas. Totuşi, îţi asumi un 
risc dacă accepţi propunerea. Nu aş vrea să 
accepti, înainte de a te fi gândit bine la toate. 

— Ei bine, m-am gândit, replică William hotărât. 
Voi accepta. 

Lordul John a mai făcut câţiva paşi în tăcere 
alături de fiul său, pentru ca apoi să spună dând 
din cap dezaprobator: 

— Este decizia ta, Willie, a spus el încet. Cu 
toate acestea, ţi-aş fi recunoscător dacă ai avea 
grijă de tine. 

— Bineînţeles că o să am grijă, a replicat 
William îmbufnat. 


Amândoi şi-au continuat drumul la adăpostul 
arţarilor şi arborilor de hicorf, fără a scoate 
niciun cuvânt, deşi umerii lor se atingeau din când 
în când. 

La han, William i-a urat Lordului John noapte 
bună, dar nu s-a dus imediat să se culce, ci a mai 
rătăcit pe chei, neliniştit. 

Apele se retrăseseră. Venise refluxul, după câte 
îşi putu da seama. Mirosul de peşte mort şi alge 
putrezite era puternic, deşi o pânză subţire de apă 
acoperea mâlul, scăldată în lumina unui pătrar de 
lună. 

l-au trebuit câteva clipe pentru a descoperi 
parul. O clipă a crezut că dispăruse, dar nu era 
aşa. Parul se afla acolo, o linie subţire şi neagră 
care se profila pe luciul apei. De el nu mai era 
fixat nimic. 

Parul nu mai stătea drept, ci într-o parte, ca şi 
când ar fi fost gata să cadă, şi de el atârna o 
bucată mică de funie, care plutea pe apele ce se 
retrăgeau. William simţea cum i se strânge 
stomacul. Ştia că apele singure nu puteau lua 
trupul. Unii spuneau că prin locurile-acelea s-ar fi 
aflat aligatori sau crocodili. El nu văzuse însă 
niciunul până atunci. A privit involuntar în jos, de 
parcă una dintre acele reptile ar fi urmat să sară 
din apă şi să se repeadă la picioarele lui. Aerul era 
cald încă, dar simţi cum îl trece un fior. 

S-a scuturat şi apoi s-a îndreptat spre locuinţa în 
care stătea cu chirie. Se gândi că mai avea o zi 
sau două până ce va trebui să plece şi se întrebă 
dacă o va mai vedea pe doamna MacKenzie cu 


6 Arbore din America de Nord, cu lemn dur, greu şi flexibil, din care se 
fabrică în special schiuri (n.tr.) 


ochii ei albaştri. 

Lordul John a zăbovit o vreme pe veranda 
hanului, privindu-şi fiul cum dispărea printre 
umbrele copacilor. 

Era îngrijorat într-o anumită măsură, pentru că 
hotărârea fusese luată mai repede decât ar fi vrut, 
însă avea încredere în abilităţile lui William. 
Chestiunea implica riscuri, dar aceasta era natura 
vieţii unui militar. Existau, totuşi, situaţii mai 
riscante şi mai puţin riscante. 

A ezitat o clipă auzind zumzetul glasurilor din 
cârciumă, dar se bucurase de companie în ziua 
aceea, astfel încât s-a gândit să se plimbe încolo 
şi-ncoace sub tavanul jos al camerei sale, care 
părea că păstrase toată căldura zilei, până ce 
oboseala avea să pună stăpânire pe trup, chemând 
la sine somnul. 

Lordul se gândi că nu era vorba doar de căldură 
şi se depărtă de verandă, pornind în direcţia 
opusă celei în care o luase Willie. Se cunoştea 
foarte bine pe sine însuşi, încât ştia că fie şi 
succesul aparent al planului său îl va împiedica să 
doarmă. Avea să stea treaz, făcându-şi griji ca un 
câine care găsise un os şi nu ştia prea bine ce să 
facă cu el. Avea să se gândească la punctele slabe 
ale planului său şi la modul în care ar fi putut să-l 
îmbunătăţească. William nu avea să plece imediat 
şi mai era timp de gândire. Mai era vreme pentru 
unele schimbări, bineînţeles dacă acestea s-ar fi 
dovedit necesare. 

De pildă, generalul Howe. Oare fusese cea mai 
bună alegere? Poate Clinton... nu, nu. Henry 
Clinton era ca o babă cârcotaşă. Nu ar fi mişcat un 
deget până nu i s-ar fi transmis ordinele în scris, 


în triplu exemplar. 

Fraţii Howe, unul general, celălalt amiral, erau 
cunoscuţi drept  neciopliţi. Amândoi aveau 
manierele, aspectul şi mirosul unor porci mistreți 
în călduri. Cu toate acestea, niciunul dintre ei nu 
era prost. Nici timizi nu erau, zău că nu, iar Lordul 
Grey îl credea pe Willie în stare să reziste în faţa 
lipsei de maniere şi a cuvintelor fără perdea. Avea 
un comandant care obişnuia să scuipe pe podele. 
De fapt, Richard Howe îl scuipase chiar pe Willie o 
dată, dar asta se petrecuse accidental, deoarece 
vântul îşi modificase brusc direcţia. Cu acest 
comandant, Willie se descurca mai lesne decât cu 
alţii pe care îi cunoştea Lordul Grey. 

Ofițerii duri erau de preferat diplomaților. S-a 
întrebat prosteşte care ar li fost termenul potrivit 
pentru diplomaţi. Dacă scriitorii formau confreria 
penei, atunci un grup de vulpoi, despre care 
spunea că-s proşti, ar fi putut fi numiţi cumva... un 
grup de diplomaţi? Membrii confreriei stiletului? 
Nu, nu, se gândi lordul. Ar fi un termen mult prea 
dur. Poate că ar fi cazul să se vorbească despre un 
soporific al diplomaților, despre o confrerie a 
plicticoşilor. Cu toate acestea, diplomaţii care nu 
erau plictisitori puteau fi periculoşi uneori. 

Sir George Germain era un tip de diplomat pe 
care-l puteai întâlni mai rar, deoarece era plicticos 
şi periculos. 

Lordul John s-a plimbat pe străzile oraşului o 
vreme, sperând că va obosi, înainte de a se 
întoarce în odaia lui îmbâcsită. Cerul părea 
apăsător, mici fulgere se zăreau printre nori, iar 
atmosfera era încărcată de umezeală. Ar fi trebuit 
să fie în Albany, nu-i vorbă că şi acolo era 


umezeală şi plin de tot felul de gângănii, dar era 
un pic mai răcoare şi s-ar fi aflat în preajma 
minunatelor păduri  umbroase din ținutul 
Adirondacks. 

Cu toate acestea, nu regreta că făcuse această 
călătorie la Wilmington. Willie pornise pe drumul 
său şi asta era important. Şi sora lui Willie, 
Brianna... lordul s-a oprit locului. Stătea cu ochii 
închişi şi se gândea la momentul în care i-a văzut 
pe cei doi împreună în ceea ce ar fi putut să fie 
singura întâlnire pe care ar fi avut-o vreodată. 
Abia dacă fusese în stare să respire, cu privirea 
fixată asupra celor două siluete înalte, a chipurilor 
frumoase, îndrăzneţe, atât de asemănătoare. 

Lordul şi-a frecat încetişor inelarul mâinii 
stângi, nefiind încă obişnuit ca acesta să fie gol. El 
şi Jamie Fraser făcuseră tot ce le stătuse în putere 
pentru a-i apăra pe cei dragi şi, în ciuda 
sentimentului de melancolie care-l stăpânea, se 
vedea nevoit să recunoască faptul că amândoi 
erau uniţi prin legământul responsabilităţi. 

Se întreba dacă o va mai întâlni vreodată pe 
Brianna Fraser MacKenzie. Nu spusese dacă se 
vor mai vedea şi pe lord îl întrista acest lucru. 

— Dumnezeu să te aibă-n pază, copilă! murmură 
lordul, clătinând din cap, pe măsură ce se apropia 
de port. Ea îi va lipsi foarte mult, dar aşa cum i se 
întâmpla şi în ceea ce îl privea pe Willie, se simţea 
uşurat la gândul că ea va pleca în curând din 
Wilmington, că nu se va mai afla în primejdie, dar 
în acelaşi timp i se accentua sentimentul de 
pierdere. 

A privit involuntar spre apă în momentul în care 
s-a apropiat de chei şi a răsuflat uşurat, văzând că 


de parul care se legăna acum în bătaia curentului 
nu mai era prins nimic. Nu a înţeles niciodată 
motivele pentru care ea făcuse ceea ce făcuse, dar 
îl cunoscuse de prea multă vreme pe tatăl ei şi pe 
fratele ei pentru a se înşela asupra încăpăţânării 
pe care o desluşise în ochii aceia albaştri, ca de 
pisică. Tocmai de aceea i-a adus barca mică pe 
care o voise şi stătuse pe chei, cu inima bătându-i 
până în gât, gata să creeze o diversiune dacă ar fi 
fost nevoie, în vreme ce soţul ei vâslea pentru a o 
duce la piratul legat de par. 

Văzuse mulţi oameni murind, de obicei 
împotrivindu-se morţii, uneori cu resemnare, dar 
nu văzuse pe nimeni plecând pe lumea cealaltă cu 
atâta recunoştinţă în priviri. Grey îl cunoştea 
foarte puţin pe Roger MacKenzie, dar credea că 
este un bărbat remarcabil, pentru că făcuse faţă 
căsniciei cu acea femeie fabuloasă şi periculoasă, 
ba chiar îi mai şi dăruise copii. 

Lordul a scuturat din cap şi s-a întors, pornind 
către han. Mai putea aştepta liniştit două 
săptămâni până ce va fi nevoit să răspundă la 
scrisoarea lui Germain, pe care o scosese cu 
măiestrie din mapa diplomatică, văzând pe ea 
numele lui William. Şi-a dat seama atunci că, în 
momentul în care scrisoarea ar fi trebuit să ajungă 
la el, Lordul Ellesmere s-ar fi aflat undeva între 
Carolina de Nord şi New York şi astfel nu avea 
cum să fie informat despre faptul că era chemat în 
Anglia. El (Grey) era absolut sigur că Ellesmere 
avea să regrete profund faptul că ratase ocazia de 
a se alătura celor ce se aflau în preajma lui Sir 
George. Desigur că avea să afle totul abia câteva 
luni mai târziu. Ce păcat. 


A început să fluiere „Lillibulero” şi, când s-a 
întors la han, era binedispus. 

S-a oprit puţin în cârciumă şi a cerut să i se 
trimită o sticlă de vin sus, în odaia sa. Fata care 
servea la tejghea l-a informat că „domnul” luase 
deja o sticlă când urcase în odaie. 

— Şi-a mai luat şi două pahare, a continuat fata, 
făcând gropiţe în obraji. De-aia nu cred că are de 
gând să bea de unu' singur. 

Grey a avut senzaţia că i se urca un miriapod pe 
spinare şi a spus: 

— Îmi cer scuze, ai zis cumva că în odaia mea se 
află un domn? 

— Da, domnule, a replicat fata. A spus că-i un 
vechi prieten de-al dumneavoastră... Ei bine, mi-a 
spus şi cum îi zice... Fata s-a oprit o clipă ridicând 
din sprâncene şi apoi a continuat: 

— A spus că-l cheamă Bo-Şo sau cam aşa ceva. 
Oricum era un nume ce mi-a părut franțuzesc. 
Avea şi faţă de franţuz. Doriţi ceva de mâncare, 
domnule? 

Nu mulţumesc, zise lordul, făcând un gest de 
concediere. S-a gândit repede dacă nu cumva 
lăsase în cameră un lucru care nu s-ar fi cuvenit 
să stea la vedere. 

Un francez pe nume Bo-$o... Beauchamp. 
Numele i-a trecut prin minte ca un fulger. S-a 
oprit locului o clipă. A rămas nemişcat pe trepte, 
pentru ca apoi să urce mai încet. 

Sigur că nu era el... Dar cine altcineva ar putea 
fi? Când s-a retras din activitate, cu câţiva ani în 
urmă, a intrat în diplomaţie ca membru al 
Camerei Negre a Angliei, organizaţie obscură ai 
cărei adepţi erau însărcinaţi cu interceptarea şi 


decodificarea corespondenţei diplomatice, dar şi a 
mesajelor mai puţin oficiale care circulau între 
guvernele europene. Fiecare stat european 
dispunea de propria sa organizaţie de genul 
Camerei Negre. Nu era un lucru neobişnuit ca 
membrii unei asemenea „camere” să ştie cine le 
erau duşmanii şi cât erau de numeroşi. Erau 
duşmani pe care nu-i întâlneau niciodată, dar îi 
cunoşteau după semnături, iniţiale, după notele pe 
care le întocmeau şi nu le semnau niciodată. 

Beauchamp a fost unul dintre cei mai activi 
agenţi francezi. Dăduse de urma lui de mai multe 
ori în anii săi de activitate, deşi nu mai era de 
multă vreme membru al Camerei Negre. Dacă el îl 
cunoştea pe Beauchamp după nume, atunci era 
cât se poate de logic ca şi francezul să fi auzit de 
el. Confruntările invizibile dintre ei avuseseră loc 
cu ani în urmă. Nu se cunoscuseră niciodată 
personal, iar întâlnirea lor urma să aibă loc tocmai 
aici... Şi-a pipăit buzunarul secret din haină şi 
foşnetul hârtiei l-a asigurat că totul era în regulă. 

A ajuns în capătul scării şi a ezitat, dar nu exista 
niciun motiv să se furişeze. Era aşteptat. A pornit 
de-a lungul holului cu paşi fermi şi a răsucit 
mânerul alb din porțelan de China, rece şi neted la 
atingere. 

S-a simţit cuprins de un val de căldură şi 
involuntar a deschis gura, pentru a inspira cât mai 
mult aer. Acest gest l-a împiedicat să rostească 
blasfemia pe care o avea pe limbă. 

Domnul care se aşezase pe singurul scaun din 
încăpere era, într-adevăr, „franţuz”. Avea un 
costum foarte bine croit, împodobit cu dantelă 
albă ca neaua la guler şi la mâneci. Pantofii aveau 


catarame de argint, care se potriveau de minune 
cu părul de la tâmple. 

— Domnule Beauchamp, spuse Grey, închizând 
încet uşa în urma sa. Simţi cum i se lipise cămaşa 
pe trup şi îşi auzi propriul puls bubuindu-i în 
urechi. Mă tem că m-aţi prins pe picior greşit. 

Perseverance Wainwright a zâmbit discret, 
spunând: 

— Mă bucur să te văd, John. 

Grey şi-a muşcat limba pentru ca nu cumva să 
spună ceva necuviincios şi se gândi că 
necuviincios era tot ce-i trecea prin cap cu 
excepţia lui „Bună seara”. 

— Bună seara, a spus lordul cu glas tare, 
ridicând din sprâncene. Monsieur Beauchamp? 

— Oh, da, a replicat Percy dând să se ridice în 
picioare. 

Grey i-a făcut un semn prin care îl poftea să 
rămână aşezat şi s-a întors cu spatele, căutând un 
taburet şi sperând că secundele astfel câştigate îl 
vor ajuta să-şi vină în fire. 

Dându-şi seama că timpul nu îi ajungea pentru 
a-şi reveni, a mai zăbovit puţin deschizând 
fereastra şi trăgând de câteva ori în piept aerul 
irespirabil, înainte de a se întoarce şi de a lua el 
însuşi loc. 

— Cum s-a întâmplat? întrebă lordul mimând 
indiferența. Vreau să spun, cum s-a întâmplat să 
purtaţi numele de Beauchamp? Este pur şi simplu 
un nom de guerrex”? 

— Oh, nu! a replicat Percy, scoţându-şi batista 
cu horbote de dantelă şi începând să-şi tamponeze 


7 Nume fals, pe care şi-l ia cineva intr-o anume imprejurare, 

discret transpiraţia de pe frunte. De altfel Grey 
observase că omul începuse să transpire. M-am 
căsătorit cu una dintre surorile  Baronului 
Amandine. Numele de familie este Beauchamp. 
Mi-am permis să iau acest nume, datorită căruia 
am avut acces la anumite cercuri politice şi de 
acolo... 

A dat din umeri şi a făcut un gest plin de 
eleganţă, prin care sugera că acele cercuri politice 
i-au facilitat accesul în Camera Neagră „şi, 
desigur, în diferite alte locuri”, gândi Grey cu 
încrâncenare. 

— Vă felicit pentru faptul că v-aţi căsătorit, a 
spus Grey, fără a-şi ascunde ionul ironic. Cu cine 
vă culcaţi, cu baronul sau cu sora lui? 

Percy răspunse, părând amuzat: 

— Din când în când cu amândoi. 

— Deodată? 

Percy a zâmbit larg. 

— Din când în când, a spus „franţuzul", deşi 
soţia mea, Cecile, se bucură mai mult dacă 
verişoara ei, Lucianne, îi dă atenţie, iar eu prefer 
să mă bucur de compania ajutorului de grădinar. 
Este un băiat încântător, care se numeşte Emile; 
seamănă cu dumneata... bineînţeles pe vremea 
când erai mai tânăr. Este suplu, blond, musculos 
şi brutal. 

Spre dezamăgirea lui, Grey şi-a dat seama că îi 
venea să râdă, dar a preferat sa spună sec: 

— Toate aceste lucruri mi se par a fi tipic 
franţuzeşti. Sunt sigur că îţi place viaţa pe care-o 
duci. Ce doreşti? 

— Este vorba mai mult despre ce doreşti 
dumneata. 


Percy nu băuse încă niciun strop de vin. Ridică 
sticla şi turnă cu grijă lichidul roşu în pahare. 

— Poate că s-ar cuveni să spun chiar că este 
vorba despre ceea ce doreşte Anglia, a continuat 
franţuzul, zâmbind şi întinzându-i un pahar lui 
Grey. 

De fapt, este greu să facem distincţie între 
interesele noastre şi interesele ţării noastre, nu-i 
aşa? îţi mărturisesc că, pentru mine, dumneata ai 
fost întotdeauna Anglia, John. 

Grey ar fi vrut să-i interzică să-i spună pe nume, 
dar asta nu ar fi făcut decât să sublinieze relaţiile 
amicale în care se aflaseră la un moment dat. 

— Ce doreşte Anglia, a replicat lordul sceptic. Şi 
ce crezi dumneata că doreşte Anglia? 

Percy a luat o gură de vin şi a ţinut lichidul în 
gură savurându-l, pentru ca abia apoi să-l înghită. 

— Dragul meu, dar nu se poate spune că acest 
lucru ar fi tocmai un secret, nu-i aşa? 

Grey a oftat. 

— Ai văzut această „Declaraţie de 
Independenţă" redactată de aşa-numitul Congres 
Continental? întrebă Percy. 

După ce rostise aceste cuvinte, „franţuzul' se 
întoarse, vârând mâna într-o taşcă din piele pe 
care o agăţase pe spătarul scaunului şi scoase de 
acolo câteva file de hârtie, pe care i le întinse lui 
Grey. 

Lordul nu văzuse încă documentul la care se 
făcuse referire, dar auzise despre existenţa lui. 
Fusese tipărit cu numai două săptămâni înainte, în 
Philadelphia, iar exemplarele se răspândiseră prin 
colonii precum frunzele purtate de vânt. Ridicând 
din sprâncene şi privindu-l mai întâi pe Percy, 


lordul despături hârtiile şi le parcurse imediat, 
spunând: 

— Regele este un tiran? 

Lui Grey îi venea să râdă, gândindu-se la 
sentimentele care ieşeau clar la iveală din acel 
document. 

— Dacă eu sunt Anglia, pot să presupun că 
dumneata eşti întruchiparea Franţei, cel puţin în 
ceea ce priveşte această discuţie? a întrebat 
lordul. 

— Reprezint anumite interese acolo şi în 
Canada, a replicat Percy cât se poate de calm. 

Acest răspuns a fost pentru Grey un mic semnal 
de alarmă. El luptase în Canada alături de Wolfe şi 
ştia foarte bine că francezii îşi pierduseră 
posesiunile din America de Nord în timpul acelui 
război, dar aveau în continuare interesul de a-şi 
menţine cu orice preţ controlul asupra zonelor din 
nord, de la Valea Râului Ohio până la Quebec. 
Oare le puteau face francezii greutăţi? El era de 
părere că nu şi, cu toate acestea, nu ar fi avut 
încredere în francezi sau în Percy. 

— Anglia doreşte să se pună capăt acestei 
prostii, spuse Percy, întinzând o mână osoasă spre 
hârtii. Armata Continentală, sau mă rog, aşa-zisa 
Armată Continentală, este o adunătură de oameni 
care nu au niciun fel de experienţă în ceea ce 
priveşte conflictele. Ce-ar fi dacă eu aş fi dispus 
să-ţi ofer informaţii care te-ar ajuta să-l ai la mână 
pe unul dintre ofiţerii importanţi în armata lui 
Washington şi care nu este credincios 
jurământului făcut? 

— Ce-ar fi? întrebă Grey la rândul său, fără a-şi 
ascunde scepticismul. Ce beneficiu ar avea Franţa 


sau ce-ai avea tu de câştigat din aşa ceva, având 
în vedere că interesele Franţei şi ale tale nu sunt 
întru totul identice? 

— Observ că timpul nu te-a făcut să-ţi pierzi 
cinismul, John.  Cinismul este una dintre 
trăsăturile tale mai puţin plăcute. Nici nu ştiu 
dacă ţi-am mărturisit vreodată acest lucru. 

Grey a făcut ochii mari şi Percy a spus oftând: 

— Este vorba despre pământ. Teritoriul de 
Nord-Vest, îl vrem înapoi. 

— Cred şi eu că-l vreţi! a replicat lordul, râzând 
scurt. 

Teritoriul în chestiune, o fâşie mare de pământ 
la nord-vest de Valea Râului Ohio, fusese cedat de 
către francezi Marii Britanii la sfârşitul războiului 
care avusese loc între indieni şi francezi. Marea 
Britanie nu ocupase respectivul teritoriu şi 
coloniştii nu îl luaseră în stăpânire din cauza 
opoziţiei indienilor şi a faptului că se purtau 
negocieri cu ei, în vederea încheierii unor tratate. 
Era de la sine înţeles că acest lucru nu îi încânta 
pe colonişti. Grey se întâlnise el însuşi cu unii 
dintre băştinaşi şi credea că poziţia Guvernului 
Britanic era una rezonabilă şi onorabilă. 

— Negustorii francezi au legături strânse cu 
băştinaşii din zona aceea, voi nu aveţi astfel de 
legături. 

— Negustorii de blănuri sunt unele dintre... 
interesele... pe care le reprezinţi? 

Percy a răspuns, zâmbind: 

— Nu interese majore, doar unele dintre 
interese. 

Grey nici nu s-a ostenit să întrebe de ce Percy se 
hotărâse să-l abordeze tocmai pe el, un diplomat 


care se retrăsese din activitate şi care nu se mai 
bucura de mare influenţă. Percy ştia foarte bine 
câtă putere avea familia Grey şi ce conexiuni avea 
din zilele în care lucraseră în acelaşi domeniu de 
activitate, iar „Monsieur Beauchamp" ştia foarte 
multe despre relaţiile personale ale lui Grey din 
nenumăratele informații care ajungeau la 
Camerele Negre din Europa. Bineînțeles că Grey 
nu putea interveni el însuşi, dar îl putea aduce în 
mod discret pe ofiţerul în discuţie în atenţia celor 
care puteau acţiona. 

Simţea că fiecare fir de păr de pe trupul său se 
ridicase precum antena unei insecte, parcă pentru 
a preîntâmpina orice pericol. 

— Am cere chiar mai mult decât o sugestie, 
desigur, spuse lordul cât se poate de calm. Am 
vrea să aflăm numele ofițerului în chestiune. 

— Pentru moment nu eu sunt cel ce poate 
divulga acest nume, dar îndată ce negocierile vor 
fi demarate în spiritul bunei-credinţe... 

Grey se gândea deja cui să i se adreseze cu 
această ofertă. Nu lui Sir George Germain. Poate 
Lordului North? Mă rog, mai avea vreme să se 
hotărască. 

— Şi interesele dumitale personale? întrebă el 
cu oarecare ironie. II cunoştea foarte bine pe 
Percy Wainwright şi ştia că, din întreaga afacere, 
el va avea de profitat. 

— Ah, interesele mele, răspunse Percy, luând o 
înghiţitură de vin şi privindu-l pe lord pe deasupra 
paharului. Este foarte simplu. Eu am fost 
însărcinat să găsesc un om anume. Cunoşti un 
scoţian care poartă numele de James Fraser? 

Grey simţi că piciorul paharului pe care-l ţinea 


în mână i se fărâmă între degete. A continuat să 
ţină totuşi paharul în mână şi să bea cu înghiţituri 
mici, mulţumindu-i lui Dumnezeu în primul rând 
pentru că îl ferise de greşeala de a rosti înaintea 
lui Percy numele lui Jamie Fraser şi, în al doilea 
rând, pentru că Fraser plecase din Wilmington 
chiar în după-amiaza acelei zile. 

— Nu, a răspuns lordul cât se poate de calm. Ce 
doreai de la acest domn Fraser? 

Percy dădu din umeri şi spuse zâmbind: 

— Voiam să-i pun doar câteva întrebări. 

Grey a simţit cum îi curge sânge din palma 
tăiată. A ţinut cu grijă paharul şi l-a golit. Percy nu 
a scos niciun cuvânt şi şi-a băut la rândul său 
vinul, pentru ca apoi să spună încet: 

— Condoleanţe pentru pierderea soţiei. Ştiu că a 
fost... 

— Nu ştii nimic, a spus Grey hotărât, aplecându- 
se puţin şi punând paharul pe masă. Micul bol de 
sticlă, parte a paharului spart, s-a rostogolit pe 
masă. 

— Nu ştii nimic, a continuat Grey. Nu ştii nimic 
despre soţia mea şi nici despre mine. 

Percy a ridicat din umeri cu fineţe tipic 
franceză, spunând: 

— Fie precum doreşti. 

Ochii lui, încă frumoşi, fir-ar să fie, închişi la 
culoare şi blânzi - stăruiau asupra lui Grey, 
exprimând înţelegere. 

Grey oftă. Fără îndoială că sentimentele lui erau 
cât se poate de sincere. În Percy nu puteai avea 
încredere în nicio împrejurare, dar acum făcuse 
totul dintr-o slăbiciune, nu din maliţiozitate şi nici 
din lipsă de sentimente. 


— Ce doreşti? l-a întrebat Grey din nou. 

— Pe fiul tău... a început Percy şi Grey s-a 
aplecat deodată peste el şi l-a apucat de umăr. L-a 
strâns atât de tare încât Percy a gemut discret şi 
s-a încordat. Grey s-a aşezat, privindu-l pe 
Wainwright, scuze, pe Beauchamp, în faţă. Stătea 
atât de aproape de el, încât îi simţea pe obraz 
răsuflarea caldă şi îi putea mirosi parfumul cu 
care se dăduse. Pătase cu sânge haina lui 
Wainwright. 

— Ultima dată când te-am văzut, era cât pe ce 
să-ți trag un glonţ în cap, a spus Grey încet. Nu 
mă face să regret că m-am abținut atunci. 

Lordul a luat mâna de pe umărul lui Percy, s-a 
ridicat în picioare şi a continuat: 

— Nu te apropia de fiul meu, nu te apropia de 
mine şi, dacă vrei un sfat bun, întoarce-te în 
Franța cât mai repede. 

Zicând acestea, Grey s-a răsucit pe călcâie şi a 
ieşit din cameră, trântind uşa în urma sa. 

Aproape că ajunsese în stradă, când îşi dădu 
seama că îl lăsase pe Percy în odaia sa. 

— La dracu'! mârâi lordul şi porni mai departe, 
hotărât să-i ceară sergentului Cutter un pat în 
care să se poată odihni. A doua zi dimineaţă era 
hotărât să facă tot ce îi stătea în putinţă astfel 
încât familia Fraser şi William sa se afle în 
siguranţă, departe de Wilmington. 

— Suntem în viaţă, a repetat Brianna MacKenzie 
cu voce tremurândă. l-a privit pe Roger, 
strângând bucata de hârtie la piept cu amândouă 
mâinile. Obrajii îi erau inundaţi de lacrimi, dar în 
ochii ei albaştri se vedea o lumină, semn clar de 
fericire: 

— Sunt în viaţă! 

— Să văd şi eu. Inima îi bătea atât de tare-n 
piept, încât abia auzea cuvintele pe care el însuşi 
le rostea. 

A întins o mână şi ea i-a dat hârtia mai mult 
împotriva propriei voințe. Apoi s-a lipit 
numaidecât de el, în timp ce citea, nefiind în stare 
să-şi ia ochii de la bucata de hârtie veche. 

Era o hârtie a cărei asprime plăcută o simţea 
între degete. Era făcută manual, iar rămăşiţele 
florilor şi frunzelor se simțeau în fibrele ei. Era 
îngălbenită de trecerea vremii, dar încă 
surprinzător de dură şi de flexibilă. Bree însăşi 
făcuse acea hârtie cu două sute de ani în urmă. 

Roger şi-a dat seama că mâinile îi tremurau şi că 
hârtia tremura la rândul ei. Din această cauză 
scrisul de mână era greu de citit, pentru că 
cerneala se mai ştersese, odată cu trecerea 
vremii. 

31 decembrie 1776 


Draga mea fiică, 


După cum iți vei da seama, dacă vei primi 


această scrisoare, noi suntem în viaţă... 


A simţit cum i se împăienjeneau ochii şi i-a şters 
cu dosul palmei, zicându-şi că acum nu mai conta, 
că muriseră de multă vreme ei doi, Jamie Fraser şi 
soţia lui, Claire, dar era atât de fericit citind acele 
cuvinte aşternute pe foaia de hârtie, de parcă cei 
doi s-ar fi aflat zâmbind chiar înaintea lui. 

El i-a descoperit, într-adevăr, pe amândoi. 
Misiva începea cu scrisul lui Jamie, iar cuvintele 
parcă erau rostite de vocea acestuia, dar pe 
pagina a doua se vedea scrisul hotărât al lui 
Claire. 


Mâna tatălui tău nu rezistă să scrie mai mult. Și 
e o poveste tare lungă. 

A tăiat lemne toată ziua şi abia dacă îşi mai 
poate descleşta degetele, dar a vrut cu orice preț 
să vă spună el însuşi că deocamdată noi nu... am 
fost făcuţi scrum. Asta nu înseamnă că nu putem fi 
făcuţi scrum în orice clipă. 

În căsuţa din lemn sunt strânşi laolaltă 
paisprezece oameni, iar eu scriu rândurile-astea 
stând în vatră, cu bunica MacLeod moţăind pe 
culcuşul ei, la picioarele mele, astfel încât, dacă va 
veni pe neaşteptate moartea s-o ia, să-i pot turna 


whisky pe gât. 


— Dumnezeule, o aud, a constatat el uimit. 

— Şi eu. 

Lacrimile şiroiau încă pe fața lui Bree, dar 
chipul îi era scăldat în lumină. Işi ştergea lacrimile 
râzând şi trăgându-şi nasul. 

— Citeşte mai departe, îl îndemnă ea. De ce sunt 


în căsuţa noastră din lemn? Ce s-a întâmplat cu 
casa cea mare? 

Roger şi-a plimbat degetul pe foaie, pentru a 
găsi locul de unde continua scrisoarea şi a 
exclamat: 

— Oh, Iisuse! 


Îți aduci aminte de idiotul acela de Donner? 


La auzul acestui nume, a simţit că i se face 
pielea de găină. Era vorba despre acel Donner 
care avea posibilitatea de a călători în timp. Era 
cel mai neînsemnat om pe care îl cunoscuse 
vreodată, dar în acelaşi timp un ins foarte 
periculos. 


Ei bine, s-a întrecut pe sine, pentru că a adunat 
o ceată de răufăcători din Brownsville şi i-a 
convins să-l ajute să jure comoara din pietre 
prețioase pe care noi am avea-o. Bineînţeles că noi 
nu aveam o astfel de comoară. 


Nu aveau acea comoară, deoarece el, Brianna, 
Jemmy şi Amanda le luaseră pe cele care mai 
existau, fiindcă aveau să le fie de folos în timpul 
zborului lor printre pietre. 


Ne-au ținut ostatici şi au devastat casa, fir-ar ei 
blestemați, şi au spart, printre altele, flaconul cu 
eter din încăperea unde făceam operații. Vaporii 
ne-au afectat pe toți aproape pe loc. 


El a citit rapid şi restul scrisorii, cu Brianna 
uitându-i-se peste umăr şi scoțând când şi când 


diferite sunete, de teamă sau dezamăgire. După ce 
a terminat de citit, a lăsat filele deoparte şi s-a 
întors spre ea, palpitând de emoție. 

— Deci ai reuşit, a spus el, ştiind că nu trebuia 
să rostească acele cuvinte, incapabil, însă, de a se 
abţine, incapabil de a nu izbucni în râs. Tu şi 
chibriturile tale afurisite. Tu ai dat foc casei. 

Chipul ei merita să fie studiat. Trăsăturile ei 
trădau oroare, indignare şi, da, în cele din urmă o 
isterică ilaritate, care se potrivea cu starea lui de 
spirit. 

— Nu eu am făcut-o! Eterul mamei a fost de 
vină. O flacără oarecare ar li putut declanşa 
explozia... 

— Dar nu a fost o flacără oarecare, a ţinut să 
sublinieze Roger. Vărul tău, lan, a aprins unul 
dintre chibriturile tale. 

— Atunci a fost vina lui lan! 

— Nu! A fost vina ta şi a mamei tale. Două femei 
care se ocupă de ştiinţă, a spus Roger, clătinând 
din cap. Secolul al XVIII-lea are noroc că a mai 
existat, având în vedere că aţi trăit voi pe-atunci. 

Ea a oftat uşor, zicând: 

— Ei bine, nu s-ar fi întâmplat nimic dacă nu ar 
fi fost netotul acela de Donner. 

— E adevărat, a recunoscut Roger. Dar el a 
creat probleme şi în viitor, nu? Cu toate că nu era 
nici femeie şi nici nu avea preocupări ştiinţifice. 

— Hm! a mormăit ea, apucând foile cu multă 
grijă, dar neputându-se abţine să le frece între 
degete. Ei bine, el nu a supravieţuit secolului al 
XVIII-lea, nu-i aşa? 

Ea închisese ochii şi pleoapele-i erau încă roşii. 

— Doar nu-ți pare rău pentru el, nu-i aşa? a 


întrebat-o Roger, pentru că nu credea că ar putea 
nutri asemenea sentiment. 

Ea a dat din cap, în vreme ce degetele continuau 
să i se mişte încet pe hârtia groasă şi moale. 

— Nu-mi pare rău pentru el, spuse ea. Ci pentru 
că este posibil să moară cineva aşa. Vreau să 
spun, singur. Atât de departe de casă. 

Nu, nu la Donner se gândea ea. A cuprins-o pe 
după umeri şi şi-a sprijinit capul de al ei. Ea 
mirosea a şampon Prell şi a varză proaspătă. 
Fusese în grădina de zarzavat. Cuvintele scrise pe 
hârtie se vedeau mai bine sau mai şters în funcţie 
de felul în care pana fusese muiată în cerneală şi 
de forţa cu care se apăsase pe foaie, dar literele 
erau scrise clar, de o mână hotărâtă... un scris de 
chirurg. 

— Nu e singură, a şoptit el, urmărind cu degetul 
post-scriptumul aşternut pe hârtie cu scrisul lui 
Jamie. Niciunul dintre ei nu e singur, şi indiferent 
dacă au sau nu un acoperiş deasupra capului... 
amândoi sunt acasă. 

Am lăsat deoparte scrisoarea. „Am vreme s-o 
termin mai târziu”, mi-am zis. Am tot scris când 
am avut timp în decursul ultimelor zile şi nu m-am 
gândit deloc la faptul că ar fi trebuit să mă 
grăbesc, pentru a o trimite cu poştalionul. Am 
zâmbit gândindu-mă la asta, apoi am împăturit cu 
grijă filele de hârtie şi le-am aşezat în tolba mea 
cea nouă. Am şters pana şi am pus-o deoparte, 
apoi mi-am frecat bine degetele dureroase şi m-am 
bucurat pentru scurtă vreme de simţământul că 
eram legată de cineva prin scris. Mie îmi e mult 
mai uşor să scriu decât îi este lui Jamie, dar trupul 
are şi el nevoie de odihnă şi am avut o zi grea. 


M-am uitat la culcuşul aflat dincolo de foc, aşa 
cum făcusem la fiecare câteva minute şi am văzut 
că încă era liniştită. li auzeam respiraţia. Era un 
fel de sâsâit prelung care se auzea la intervale 
atât de rare, încât puteam să jur că murise înainte 
de a inspira sau de a expira. Nu murise însă, şi 
după părerea mea nu avea să moară prea curând. 
Speram, totuşi, să moară înainte ca mica mea 
rezervă de laudanum să se fi sfârşit. 

Nu ştiam ce vârstă are. Părea să aibă o sută de 
ani, dar putea fi mai tânără decât mine. Cei doi 
nepoți ai ei, băieţi ce nu împliniseră încă douăzeci 
de ani, o aduseseră în urmă cu două zile. Veniseră 
din munţi. Voiseră să-şi ducă bunica la nişte rude 
din Cross Creek, înainte de a merge la 
Wilmington, pentru a se alătura grupurilor de 
voluntari care se formau acolo, însă bunica „a fost 
tot rău”, cum se exprimaseră ei. Le spusese cineva 
că e o femeie-vraci la Ridge, aşa că au adus-o la 
mine. 

Bunica Macleod - nu am ştiut ce alt nume să-i 
dau; nepoţii nu s-au gândit să-mi spună cum o 
cheamă înainte de a pleca mai departe, iar ea nu 
era în stare s-o facă - avea cancer în fază 
terminală. 

Era descărnată şi durerea i se citea pe chip, 
chiar şi când era inconştientă. Mi-am dat seama ce 
avea după faptul că pielea ei era cenuşie. 

Focul ardea cu flacără mică. Ar fi trebuit să-l 
mai înteţesc şi să mai pun o creangă de pin. Jamie 
se odihnea. Işi pusese capul pe genunchiul meu. 
Oare puteam să ajung la stiva de lemne fără să-l 
deranjez? I-am atins uşor umărul cu o mână, ca să- 
i menţin trupul în echilibru, şi cu cealaltă am 


apucat o bucată mai mică de lemn, am tras-o 
încetişor spre mine şi am izbutit să o arunc în 
vatră, tulburând tăciunii negri-roşietici şi ridicând 
pale întregi de scântei. 

Jamie s-a mişcat puţin sub mâna mea şi a 
mormăit ceva neinteligibil, dar după ce am aşezat 
bucata de lemn în foc şi m-am pus pe scaunul 
meu, el s-a aşezat mai comod şi a adormit din nou. 

M-am uitat la uşă, ascultând, dar am auzit doar 
şuieratul vântului printre crengile copacilor. 
Desigur, am crezut că nu voi auzi nimic, având în 
vedere faptul că îl aşteptam pe tânărul Ian. 

El şi Jamie făceau cu schimbul, adică păzeau, 
ascunşi în copacii din preajma ruinei casei celei 
mari, care arsese. lan era afară de mai bine de 
două ore. Ar fi trebuit să vină să mănânce şi să se 
încălzească la foc. 

— Cineva a încercat să omoare scroafa albă, 
spusese el cu trei zile în urmă la micul dejun, 
părând uluit. 

— Cum? l-am întrebat, întinzându-i un vas cu orz 
fiert în lapte, cu unt topit şi cu un pic de miere. 
Spre norocul meu, borcanele cu miere şi cutiile cu 
faguri se aflau în adăpostul construit deasupra 
izvorului, când a izbucnit incendiul. Eşti sigur? 

El a dat din cap în semn că da şi a tras pe nas 
vaporii plăcut mirositori din vasul pe care i-l 
dădusem, pentru ca apoi să-mi spună: 

— Are-o rană-n pulpă. Nu-i adâncă şi-are să se 
vindece, mătuşică. 

lan a dat din nou din cap, convins fiind că voi 
examina scroafa şi mă voi ocupa de ea, medical 
vorbind, ca de oricare altă făptură care venea la 
Ridge. 


— Of, Doamne, am exclamat, deşi aş fi putut 
face prea puţin pentru scroafă, dacă nu i se 
vindeca rana. 

Eram în stare să mă ocup şi chiar m-am ocupat 
de cai, vaci, capre, hermeline, chiar de găini - dar 
scroafa aceea era cu totul deosebită. 

Amy Higgins şi-a făcut cruce când a auzit de 
scroafă. 

— Cred c-a fost un urs, a spus ea. Nici un alt 
animal n-ar fi îndrăznit să se apropie de scroafă. 
Aidan, ia ascultă tu ce zice domnu’ Ian! Dinna se 
cam depărtează de casă şi vezi că fratele tău e pe- 
afară. 

— Urşii hibernează iarna, mamă, a replicat 
Aidan absent. Era foarte atent la titirezul pe care 
Bobby, noul său tată vitreg, i-l cioplise şi pe care 
nu apuse să-l învârtească aşa cum trebuie. 
Aruncându-i o privire saşie l-a pus încet pe masă, 
l-a ţinut bine de sfoara cu care era prins şi apoi a 
tras. Titirezul a început să se învârtă pe masă şi s- 
a lovit mai întâi de borcanul de miere, făcând poc, 
pentru ca apoi să se îndrepte cu mare repeziciune 
spre vasul cu lapte. _ 

Ian a întins mâna şi a apucat titirezul. În timp ce 
mesteca o bucată de pâine prăjită, l-a împins către 
Aidan, pentru a prinde şi sfoara, a înfăşurat-o bine 
şi, cu o mişcare a încheieturii, a trimis titirezul 
drept în mijlocul mesei. Aidan a privit totul cu 
gura căscată şi apoi s-a strecurat sub masă, căci 
titirezul căzuse. 

— Nu, n-a fost vr'un animal, spuse lan. Tăietura 
era făcută ca la carte. A atacat-o cineva care-avea 
cuţit sau sabie. 

Jamie şi-a ridicat ochii de la bucata de pâine 


arsă la care se tot uitase, întrebând: 

— I-ai găsit trupul? 

lan a zâmbit preţ de-o clipă, pentru ca apoi să 
dea din cap, spunând: 

— Nu, dacă scroafa l-a omorât, atunci l-a şi 
mâncat, fiindcă n-am găsit nici urmă din trupu' lui. 

— Porcii nu se pricep să mănânce frumos, 
observă Jamie, muşcând cu mare grijă din bucata 
de pâine. După ce a făcut o grimasă, a continuat 
să mănânce. 

— Crezi c-o fi fost vorba despre un indian? 
întrebă Bobby. Micuţul Orrie se chinuia din 
răsputeri să se dea jos din poala lui Bobby, iar 
noul său tată vitreg l-a aşezat numaidecât în locul 
lui preferat, adică sub masă. 

Jamie şi lan au avut un schimb de priviri şi am 
simţit cum mi se face părul măciucă. 

— Nu, a răspuns lan. Indienii Cherokee de prin 
părţile-astea îi ştiu de frică şi nu s-ar atinge de ea 
nici de-ar fi să-i plăteşti în aur. Ei cred că-i un 
diavol, nu-i aşa? 

— Şi oricum, indienii nomazi din nord au săgeți 
şi securi, a ţinut să spună şi Jamie. 

— Eşti sigur că n-a fost vreo panteră? a întrebat 
Amy cu îndoială în glas. Panterele vânează şi în 
timpul iernii, nu-i aşa? 

— Aşa-i, a asigurat-o Jamie. Am văzut ieri urme 
la Green Spring. Voi de colo, mă auziţi? a întrebat 
el, aplecându-se pentru a le vorbi copiilor de sub 
masă. Aţi înţeles ce-am zis? Nu, nu, a continuat el, 
îndreptându-şi spatele, lan ştie care e deosebirea 
între urmele lăsate de gheare şi tăietura de cuţit. 
Eu aşa zic. 

Rostind aceste cuvinte, Jamie i-a zâmbit lui Ian. 


Din politeţe, Ian a încetat să-şi mai dea ochii peste 
cap, uitându-se la coşul cu pâine prăjită. 

Nimeni nu a spus că oricare dintre cei care se 
aflau la Ridge sau locuiau în Brownsville ar fi 
putut încerca să ucidă scroafa albă. Presbiterienii 
de pe acele meleaguri nu erau de acord cu indienii 
Cherokee în nicio privinţă, excepţie făcând faptul 
că scroafa albă era un diavol. 

Personal nu eram sigură că nu aveau dreptate. 
Animalul acela supravieţuise şi incendiului casei 
celei mari. A ieşit din casă sub o ploaie de flăcări, 
urmată de purceluşii ei. 

— Moby Dick! am exclamat, având un moment 
de inspiraţie. 

Rollo şi-a înălţat capul, a făcut mirat „ham?”, m- 
a privit cu ochii săi galbeni şi a pus din nou capul 
jos, oftând. 

— Care Dick? a întrebat Jamie, ridicându-se în 
picioare, întinzându-se şi căscând, pentru ca apoi 
să-şi treacă palma peste faţă şi să se uite la mine. 

— Am spus şi eu de ce anume îmi aminteşte 
scroafa aceea, am explicat. E o poveste lungă cu o 
balenă. Am să ţi-o spun mâine. 

— Dacă o să mai trăiesc până atunci, a replicat 
Jamie, căscând cu atâta poftă încât a lipsit foarte 
puţin ca maxilarele să i se desprindă unul de altul. 
Unde este whisky-ul, sau îţi trebuie pentru biata 
femeie? a întrebat el, privind trupul învelit în 
pătură al bunicii Macleod. 

— Încă n-am nevoie, poftim, am spus eu, 
căutând în coşul de lângă mine şi scoțând de acolo 
o sticlă. 

A scos dopul şi a băut, iar culoarea i-a revenit 
încet, încet în obraji. 

Pentru că îşi petrecea zilele vânând sau tăind 
lemne şi jumătate din nopţi stând de veghe în 
pădurea îngheţată, chiar şi Jamie, un om plin de 
vitalitate, începea să dea semne de oboseală. 

— Cât vrei să o mai duci aşa? l-am întrebat 
încet, având grijă să nu-i trezesc pe membrii 
familiei Higgins, adică pe Bobby, Amy, pe cei doi 
băieţi, pe cele două cumnate ale lui Amy, surorile 
primului ei soţ, care veniseră la nunta ce avusese 
loc cu câteva zile în urmă, împreună cu cinci copii, 
dintre care niciunul nu avea încă zece ani. Odată 
cu plecarea fraţilor Macleod, parcă se făcuse mai 
mult loc în căsuţa din bârne, dar pentru că noi 
toţi, adică Jamie, eu, Ian, câinele lui Ian, Rollo, 
bătrâna care dormea pe jos, eram în camera mare 
şi aici se aflau şi lucrurile pe care le-am putut 
salva când a izbucnit incendiul, aveam câteodată o 
senzaţie clară de claustrofobie. Nici nu era de 
mirare că Jamie şi lan stăteau de veghe în pădure 
mai mult pentru a se bucura de aerul curat decât 
pentru că erau convinşi că era ceva primejdios 
între copaci. 

— Nu prea mult, mi-a răspuns el, scuturându-se 
după ce luase o înghiţitură destul de zdravănă de 
whisky. Dacă nu vedem nimic în noaptea asta, 
atunci... 

S-a întrerupt, întorcând capul brusc spre uşă. 

Nu am auzit nimic, dar am văzut ivărul 
mişcându-se şi peste numai o clipă a intrat în 
încăpere o undă de aer rece, care parcă mi-a vârât 
degete de gheaţă pe sub fuste şi a stârnit mii de 
scântei în vatră. Am luat repede o cârpă şi am 


stins scânteile, ca să nu ia foc părul bunicii 
Macleod. Până ce am potolit eu focul, Jamie îşi 
pusese la brâu pistolul, săculeţul cu gloanţe şi 
cornul în care păstra praful de puşcă, şi vorbea pe 
şoptite cu lan, care se afla în uşă. Ian era roşu în 
obraji de-atâta frig şi era neliniştit. Rollo se 
ridicase în picioare şi-l tot adulmeca, dând de zor 
din coadă, vădit nerăbdător să pornească într-o 
aventură prin aerul îngheţat. 

— E mai bine ca tu să rămâi a cu, i-a spus lan 
frecându-i urechile cu mâinile reci. Sheas.’ 

Rollo a scos un sunet de dezaprobare şi a 
încercat să treacă pur şi simplu tic lan, dar un 
picior care i s-a pus în cale l-a împiedicat. Jamie s- 
a întors, şi-a aşezat haina mai bine, s-a aplecat şi 
m-a sărutat. 

— Să ţii uşa zăvorâtă! Noapte bună, mi-a spus el 
în şoaptă. Dinna, să nu deschizi nimănui, doar mie 
şi lui lan. 

— Ce...? am început eu, dar cei doi plecaseră 
deja. 

Noaptea era rece şi aerul era curat. Jamie 
trăgea adânc aer în piept şi dârdâia. Lăsa frigul 
să-l pătrundă şi se descotorosea de căldura soţiei, 
de fumul şi mirosul propriei respiraţii. Cristale de 
gheaţă luceau în plămânii lui şi îi pătrundeau în 
sânge. Îşi întorcea capul încolo şi-ncoace, întocmai 
ca un lup care adulmecă, trăgând în piept aerul 
nopţii. Vântul adia încet dinspre răsărit, aducând 
cu sine mirosul scrumului de la casa cea mare şi 
un iz despre care el credea că era de sânge. 

Şi-a privit nepotul având în minte o întrebare şi 
l-a văzut pe Ian dând din cap. 

— E un porc mort chiar în spatele grădinii 
mătuşicii, a spus băiatul încet. 

— Aşa stau lucrurile? Da' nu cred că vorbeşti 
despre scroafa albă, a continuat Jamie. 

Pentru o clipă a avut senzaţia că inima a încetat 
să-i mai bată şi s-a întrebat dacă i-ar fi părut rău 
după scroafa aceea sau s-ar fi bucurat că a murit. 

— Nu, nu despre bestia aia vorbesc, a mărturisit 
Ian. E vorba de scroafa tânără, să tot fi avut un an. 
Cineva a măcelărit-o, da' n-a luat mai mult decât o 
halcă sau două, şi mare parte din ce a izbutit şi ia, 
a mai pierdut pe drum. 

Jamie a privit în jur surprins, întrebând: 

— Cum? 

— Da, chiar aşa. Şi mai e ceva, unchiule. Scroafa 
a fost omorâtă şi măcelărită cu o secure. 

Cristalele de gheaţă din sânge au împietrit şi 
Jamie a avut impresia că i se va opri inima. 

— lisuse, a spus el, dar nu pentru că ar fi fost 
surprins, ci pentru că nu voia să admită un lucru 
pe care îl ştiuse de multă vreme. Atunci e el. 

— Da. 

Amândoi ştiau despre cine era vorba, dar 
niciunul nu voise să vorbească despre asta. S-au 
depărtat în tăcere de căsuţa din bârne şi s-au 
îndreptat spre copaci. 

— Aşa stau lucrurile, a spus Jamie, trăgând 
adânc aer în piept şi oftând. Ceaţa albă a 
respirației sale se risipi în întuneric. Sperase ca 
omul să-şi fi luat aurul şi soţia şi să fi plecat din 
Ridge, dar totul fusese doar o speranţă. Arch Bug 
avea sângele familiei Grant şi cei din clanul Grant 
erau răzbunători. 

Cu aproximativ cincizeci de ani în urmă, cei din 


neamul Fraser şi Glenhelm l-au prins pe Arch Bug 
pe pământurile lor şi i-au dat de ales: putea să-şi 
piardă un ochi sau primele două degete de la 
mâna dreaptă. Omul se obişnuise cu faptul că nu 
mai avea două degete. Nu mai putea folosi arcul, 
dar se obişnuise să mânuiască şi să arunce 
securea cu multă îndemânare, în ciuda vârstei 
înaintate. Era mai priceput chiar decât mohicanii. 

Omul nu se obişnuise, însă, cu gândul că 
membrii familiei Stuart pierduseră, că aurul 
iacobin fusese pierdut, de fapt fusese trimis prea 
târziu din Franţa, pentru ca apoi să fie recuperat 
sau furat, depinde din ce perspectivă priveai 
lucrurile, de către Hector Cameron, care adusese 
o treime din el în Carolina de Nord. Această parte 
a aurului fusese recuperată de către Arch Bug de 
la văduva lui Cameron. 

Arch Bug nu se împăcase cu Jamie Fraser. 

— Crezi că e vorba de o ameninţare? întrebă 
lan. 

Se îndepărtaseră amândoi de căsuţa din bârne şi 
înaintau printre copacii din luminişul larg, unde 
fusese casa cea mare. Vatra şi jumătate de perete 
se mai aflau încă în picioare, negre, în zăpada 
murdară. 

— Nu cred eu asta. Dacă ar fi fost vorba numai 
de-o ameninţare, de ce să fi aşteptat până acum? 

După ce a rostit această întrebare, Jamie a 
mulţumit în gând pentru faptul că fiica lui şi alte 
rude se aflau în siguranţă. Existau ameninţări mai 
cumplite decât aceea a morţii unui porc şi el ştia 
că Arch Bug nu s-ar fi ferit să le pună în aplicare. 

— Poate a plecat, fu de părere lan. Poate şi-a 
dus soţia la loc sigur şi s-a întors doar el. 


Se putea prea bine ca lucrurile să stea astfel. 
Dacă Arch Bug iubea într-adevăr pe cineva pe 
lumea asta, atunci era soţia lui, Murdina, cea care 
îi era alături de mai bine de cincizeci de ani. 

— Se prea poate, a replicat Jamie. Si cu toate 
astea... Se simţise urmărit de mai multe ori de 
când plecaseră soţii Bug. A ascultat de mai multe 
ori liniştea, o linişte care nu era a copacilor şi a 
pietrelor. 

Nu l-a întrebat pe lan dacă dăduse de urmele 
celui care omorâse scroafa cu securea. Dacă 
urmele ar fi putut fi găsite, atunci lan ar fi dat de 
ele cu siguranţă, însă nu mai ninsese de mai bine 
de o săptămână şi pe suprafeţele acoperite cu 
zăpadă câălcaseră foarte mulţi oameni. A privit 
spre cer. Avea să ningă, şi încă foarte curând. Şi-a 
croit drum către un petic de pământ neacoperit de 
zăpadă, înaintând cu băgare de seamă pe gheaţă. 
În cursul zilei zăpada se topea, dar îngheţa în 
timpul nopţii, făcând ţurţuri ce atârnau de pe 
acoperişul căsuţei din bârne, dar şi de pe fiecare 
creangă de copac, cristale de gheaţă albăstrii la 
apusul soarelui şi din care picurau stropi aurii la 
răsăritul soarelui. Acum aceste cristale erau 
lipsite de culoare. A atins cu mâneca hainei 
crengile acoperite de gheaţă şi s-a oprit, 
ghemuindu-se, pe acel petic de pământ, privind 
prin luminiş. 

Totul părea în regulă. Ideea că Arch Bug fusese 
acolo l-a făcut să aibă tot felul de gânduri şi acum 
se străduia să tragă o concluzie. 

— S-ar fi întors aici din două motive, i-a spus 
Jamie lui lan. Pentru a-mi face rău sau pentru a 
lua aurul. Tot aurul. 


Îi dăduse un lingou de aur când îi ceruse să 
plece împreună cu soţia lui, după ce descoperise 
perfidia celor din neamul Bug. Era jumătate dintr- 
un lingou franțuzesc. Aurul acela le-ar fi îngăduit 
celor doi bătrâni să ducă în continuare o viaţă 
decentă, fără lipsuri. Dar Arch Bug nu era un om 
modest. Pe vremuri avusese dreptul să vorbească 
în numele celor din neamul Grant. Pentru o vreme, 
izbutise să-şi ascundă mândria, numai că mândria 
nu-i făcută să stea ascunsă. 

Ian s-a uitat la el plin de interes, repetând: _ 

— Tot aurul. Te-ai gândi că e ascuns aici. Îţi 
spun eu că nu i-a venit bine când i-ai cerut să 
plece. 

Jamie a dat din umeri, continuând să privească 
luminişul. Acum că arsese casa, vedea foarte bine 
cărarea în pantă care ajungea în spatele acesteia, 
către locul unde se aflase cândva grădina soţiei 
sale, împrejmuită de garduri care trebuiau să 
împiedice căprioarele şi cerbii să între. O parte 
din garduri mai erau la locul lor, negre pe zăpada 
care începea să se topească. Intr-o zi avea să-i 
facă o altă grădină, dacă va voi Dumnezeu. 

— Dacă a vrut să facă rău a avut ocazia. 

Vedea de acolo scroafa măcelărită, o siluetă 
neagră, nemişcată pe cărare, împresurată de o 
baltă de sânge. 

A alungat un gând legat de Malva Christie şi a 
revenit la cele întâmplate. 

— Da, l-a ascuns aici, a spus el şi mai convins 
acum. Dacă ar fi avut tot aurul, ar fi plecat de 
multă vreme. A aşteptat, a tot pândit un prilej 
pentru a ajunge la el, numai că nu a fost în stare 
să facă totul discret şi-acum încearcă altceva. 


— Da, da' ce? Aia, a continuat lan, întorcând 
capul spre silueta neagră care se zărea pe cărare, 
am crezut că-i o nadă sau o capcană, da’ nu e. M- 
am uitat eu. 

— Poate că s-a gândit la o momeală? 

Până şi el simţise mirosul de sânge. Era limpede 
că mirosul acela avea să atragă orice animal de 
pradă. Chiar când se gândea la acest lucru, a 
văzut ceva mişcându-se în preajma scroafei ucise 
şi a pus mâna pe braţul lui Ian. 

Fusese o mişcare iute făcută de un trup subţire, 
care se ascunsese în spatele scroafei. 

— E o vulpe, au spus amândoi deodată şi au 
început să râdă încet. 

— Mai e şi pantera din pădure, mai sus de Green 
Spring, a spus lan. l-am zărit urmele ieri. Poate că 
vrea s-o atragă către scroafa pe care a ucis-o, 
trăgând nădejde că, în vreme ce noi ne ocupăm de 
ea, el va putea lua aurul! 

Jamie s-a încruntat şi a privit spre căsuţa din 
bârne. Era adevărat că o panteră îi putea face pe 
bărbaţi să iasă de la adăpost, dar nu pe femei şi pe 
copii. Şi oare unde ar fi putut pune aurul, într-un 
spaţiu în care se aflau atâţia oameni? Ochii i-au 
căzut pe cuptorul Briannei, lung şi dărăpănat, la 
oarecare distanţă faţă de căsuţa din bârne. 
Cuptorul nu mai fusese folosit de când plecase 
Brianna. Era atât de fericit că făcuse această 
descoperire, încât şi-a îndreptat spatele. Acela ar 
fi fost... dar nu! Arch furase aurul de la Jocasta 
Cameron, lingou cu lingou. Adusese aurul într-un 
loc sigur la Ridge şi începuse să fure cu multă 
vreme înainte de plecarea Briannei, dar totuşi... 

Ian s-a încordat deodată şi Jamie a întors capul, 


pentru a vedea despre ce era vorba. Nu vedea 
nimic, dar la scurtă vreme, a prins sunetul pe care 
îl auzise şi lan. A auzit un guiţat ca de porc, un 
vâjâit şi un trosnet. După aceea a observat că să 
se mişca ceva în preajma casei în ruină şi a văzut 
o lumină puternică. 

— Dumnezeule! a exclamat Jamie, apucându-l pe 
lan cu atâta putere de braţ, încât tânărul scoase 
un strigăt. E sub casa cea mare! 

Scroafa cea albă ieşi din culcuşul ei dintre ruine, 
un animal masiv, de culoare gălbuie, care se 
vedea bine în noapte, mişcând capul într-o parte 
şi-n alta, adulmecând aerul. După câteva clipe a 
început să se mişte încet, maiestuos, urcând 
dealul. 

Lui Jamie îi venea să râdă, gândindu-se la 
întreaga situaţie. 

Arch Bug îşi ascunsese aurul în preajma 
fundaţiei casei cele mari, pentru a-l lua atunci 
când scroafa pleca din culcuşul ei. 

Dar după aceea, casa arsese şi rămăşiţele ei se 
prăbuşiseră peste fundaţie, iar în aceste condiţii, 
era nevoie de muncă multă pentru a ajunge la aur. 
Toată această muncă ar fi atras atenţia. Dar, după 
ce dăduseră deoparte rămăşiţele arse ale casei, 
din care pricină întregul luminiş se umpluse de 
cenuşă, era cu putinţă să umble sub casă fără a 
atrage atenţia în mod deosebit. 

Era, însă, iarnă şi scroafa albă, care nu hiberna 
ca ursul, stătea în culcuşul ei, pe care-l părăsea 
numai pentru a căuta ceva de mâncare. 

Ian a exclamat cu dezgust când a auzit grohăieli 
şi plescăituri dinspre cărare. 

— Porcii nu prea sunt rafinaţi când vine vorba 


de mâncare, a spus Jamie încet. Dacă-i un animal 
mort, îl mănâncă. 

— Aşa-i, da-i chiar puiul ei! 

— Din când în când îşi mănâncă puii, chiar când 
sunt încă vii. Nu cred că se dă în lături să-i 
mănânce după ce-au murit. 

— Îââh! 

A pornit în fugă, cu ochii pe pata mare şi neagră 
care fusese cândva cea mai frumoasă casă din 
ţinut. Din dosul adăpostului construit deasupra 
izvorului a apărut o siluetă neagră, care înainta cu 
băgare de seamă pe cărarea alunecoasă. 

Scroafa înfometată a ignorat omul care părea 
îmbrăcat într-o pelerină de culoare închisă şi 
dădea impresia că duce ceva, un obiect care 
semăna cu un sac. 

Nu am tras ivărul imediat, ci am ieşit puţin să 
iau o gură de aer curat, închizându-i lui Rollo uşa- 
n nas. În câteva clipe, Jamie şi lan au dispărut 
printre copaci. Am privit îngrijorată prin luminiş, 
m-am uitat la pădurea care părea o masă neagră 
şi nu mi s-a părut nimic în neregulă. Mă întrebam 
ce găsise lan. Poate nişte urme neobişnuite pentru 
el. De asta fusese atât de neliniştit. În mod sigur 
era ceva care avea legătură cu zăpada. 

Nu se zărea luna, dar cerul era colorat într-un 
amestec de roz şi cenuşiu, iar pământul brăzdat şi 
parcă peticit era încă acoperit cu zăpadă veche. 
Totul era învăluit într-o ceaţă lăptoasă, în care 
obiectele păreau să plutească de parcă ar fi fost 
pictate pe sticlă, lipsite de contur şi neclare. 
Rămăşiţele mistuite de foc ale casei mari se 
zăreau de cealaltă parte a luminişului. La distanţa 
la care se afla, ceea ce mai rămăsese din casă 


părea un obiect strivit de degetul unui uriaş. 
Simţeam apăsarea zăpezii în aer, o auzeam în 
freamătul pinilor. 

Băieţii Macleod trecuseră munţii cu bunica lor şi 
spuseseră că era foarte greu să mergi prin 
trecătorile de pe înălţimi. Dacă va veni o furtună 
puternică, vom fi izolaţi aici până în martie sau 
chiar până în aprilie. 

Mi-am amintit de pacienta mea, am mai privit o 
dată luminişul şi am pus mâna pe ivăr. Rollo 
chelălăia şi zgâria uşa, iar eu i-am pus genunchiul 
în faţă fără prea multe politeţuri când am deschis 
uşa. 

— Stai cuminte, căţel, i-am spus. Nu-ţi face griji, 
or să se întoarcă în curând. A pufnit a nerăbdare 
şi a început să umble încoace şi-ncolo, apropiindu- 
se de picioarele mele şi încercând să iasă. 

— Nu, i-am spus cu hotărâre, îndepărtându-l ca 
să pot zăvori uşa. Ivărul a căzut la locul său cu un 
poc liniştitor, iar eu m-am întors către foc, 
frecându-mi mâinile. Rollo s-a dat câţiva paşi 
înapoi şi a scos un urlet sfâşietor, care a făcut să 
mi se ridice părul măciucă. 

— Ce-i? l-am întrebat speriată. Du-te de-aici! 

Urletul lui l-a trezit pe unul dintre copiii mici 
care se aflau în dormitor. Micuţul a început să 
plângă. Am auzit agitaţie şi vocea mamei care 
încerca, adormită fiind, să-şi liniştească puiul. M- 
am lăsat în genunchi şi l-am prins pe Rollo de bot, 
ca să nu mai urle. 

— Şşş! i-am spus câinelui şi m-am uitat dacă nu 
cumva sunetul scos de câine o tulburase pe bunica 
Macleod. Stătea liniştită, avea chipul ca de ceară 
şi ochii închişi. Am aşteptat, numărând secundele, 


pentru a vedea când pieptul ei se va ridica din 
nou... şase... şapte... 

— Fir-ar să fie! am exclamat, dându-mi seama ce 
se întâmplase. 

Mi-am făcut repede cruce şi m-a apropiat de ea, 
înaintând în genunchi. 

Privind-o mai de aproape, am văzut ceea ce mă 
aşteptam să văd. S-a stins singură în cele din 
urmă. A pândit un moment de neatenţie din partea 
mea şi a murit discret. 

Rollo se plimba încolo şi-ncoace. Nu mai urla, 
dar nu era în apele lui. Am pus încet mâna pe 
pieptul care nu se mai mişca. Nu încercam să-i 
stabilesc un diagnostic şi nu încercam, sau mai 
bine spus nu mai încercam să o ajut... simţeam 
doar nevoia să mă conving că plecase din lumea 
aceasta o femeie al cărei nume de botez nu-l 
ştiam. 

— Ei bine... Dumnezeu să te aibă în pază, biata 
de tine, am spus încet, în timp ce mă ridicam, 
gândindu-mă la ce se cuvenea să fac. 

Conform obiceiului scoţian, îndată ce murea 
cineva se deschidea uşa, astfel încât sufletul 
persoanei care plecase din lumea aceasta să poată 
ieşi. Mi-am trecut un deget peste buze. Oare 
sufletul ei apucase să iasă din casă, când 
deschisesem uşa? Probabil că nu. 

S-ar putea crede că în clima aspră a Scoției se 
mai făceau şi excepţii din când în când, în funcţie 
de vreme, dar eu ştiam că nu putea fi vorba de aşa 
ceva. Indiferent dacă ploua, ningea, era lapoviţă 
sau bătea vântul, muntenii deschideau uşa şi o 
lăsau deschisă ceasuri întregi, dornici să lase să 
plece sufletul persoanei care a murit şi vrând ca 


spiritul să rămână afară şi să nu se întoarcă 
întrupat într-o stafie. Locul îngrădit din preajma 
caselor era prea mic pentru a mai putea găzdui şi 
spiritele. 

Micul Orrie se trezise; îl auzeam cântând vesel. 
Era un cântecel al cărui text se compunea din 
numele tatălui său vitreg: 

— Baaaah-by, baaah-by, BAAAH-by. 

Am auzit un chicotit somnoros şi apoi am 
desluşit mormăitul lui Bobby: 

— Ia uită-te la omuleţu' meu! Să-ţi dau oliţa, 
acooshla? 

Acooshla sau a chuisle sunt cuvinte de alint în 
gaelică şi înseamnă „sângele inimii mele”, iar 
cuvântul de alint rostit de Bobby m-a făcut să 
zâmbesc. M-a făcut să zâmbesc în primul rând 
cuvântul în sine şi, în al doilea rând, modul în care 
îl rostise Bobby cu accentul lui de Dorset. Rollo a 
scos un sunet neliniştit şi mi-a amintit astfel că 
trebuia să fac ceva. 

Dacă membrii familiei Higgins şi rudele lor s-ar 
fi trezit peste câteva ceasuri şi ar fi descoperit 
trupul neînsufleţit pe podea, ar fi fost cu toţii 
tulburaţi, s-ar fi simţit chiar ofensaţi pentru că nu 
fuseseră îndeplinite cele de cuviinţă şi ar fi fost 
agitaţi pentru că o persoană murise chiar lângă 
vatra casei în care se găseau. Era un semn rău 
pentru căsătoria abia încheiată, pentru anul care 
abia începea. În acelaşi timp, era cât se poate de 
limpede că prezenţa bătrânei care plecase din 
lumea aceasta îl agita pe Rollo, iar gândul că el ar 
putea trezi pe toată lumea în câteva clipe îmi 
dădea o stare de agitaţie. 

— Aşa, am spus încet. Hai, căţel. Ca 


întotdeauna, pe un ţăruş aflat în preajma uşii erau 
bucăţi de hamuri care trebuiau reparate. Am 
desfăcut o bucată destul de lungă de curea de 
ham şi am făcut din ea un fel de lesă pe care i-am 
pus-o lui Rollo. Câinele a fost foarte fericit că 
ieşea din casă în tovărăşia mea, pornind grăbit, 
imediat ce am deschis uşa, dar s-a arătat a fi mai 
puţin mulţumit când l-am dus la magazie şi am 
legat lesa improvizată de un raft, pentru a mă 
întoarce să iau trupul bunicii Macleod. 

Am privit cu atenţie în jur înainte de a ieşi din 
nou din casă, având în minte reproşurile lui Jamie, 
dar în întunericul nopţii se lăsase o linişte ca într- 
o biserică. Nici măcar copacii nu făceau zgomot. 
Biata femeie nu putea să aibă mai mult de 
şaptezeci de livre!0. Claviculele amenințau să-i 
iasă prin piele, iar degetele îi erau uscate, de 
parcă ar fi fost nişte crengi. Cu toate acestea, 
şaptezeci de livre era o greutate pe care îmi era 
greu să o duc. Tocmai de aceea am fost fericită să 
pot folosi drept sanie improvizată pătura în care 
bătrâna fusese învelită. Am tras-o afară din casă, 
rostind încet rugăciuni şi cuvinte prin care îmi 
ceream iertare. 

Deşi era frig, am transpirat până am izbutit să o 
duc pe bătrână în magazie. 

— Ei bine, sufletul tău a avut destul timp să iasă 
din trup, am spus încet aşezând mai bine corpul 
neînsufleţit în giulgiul improvizat. Nu cred că ai 
vrea să bântui printr-o magazie. 

Pleoapele ei nu erau perfect închise şi se vedea 
puţin din albul ochilor, ca două linii de argint, de 
parcă ar fi vrut să deschidă ochii pentru ultima 


10 O livră = 453,6 grame (n.tr.) 


dată pentru a mai vedea lumea sau pentru a căuta 
un chip cunoscut. 

— Benedicte, am şoptit şi i-am apăsat încet 
pleoapele, întrebându-mă dacă într-o bună zi 
cineva va face acelaşi lucru pentru mine. Era cu 
putinţă să se întâmple asta. Dar poate... 

Jamie spusese că voia să se întoarcă în Scoţia, 
să-şi ia tiparniţa şi apoi să revină şi să lupte. Dar 
ce se întâmplă dacă nu mai revenim? a întrebat un 
glas dinlăuntrul meu. Ce s-ar fi întâmplat dacă ne- 
am fi dus la Lallybroch şi am fi rămas acolo? 

Chiar când mă gândeam la aceste lucruri şi 
vedeam totul în roz, imaginându-mi ce bine ar fi 
fost să fiu înconjurată de membrii familiei mele, să 
trăiesc în pace, să îmbătrânesc în linişte, fără a 
mă teme tot timpul că voi fi ruptă de ai mei, că voi 
muri de foame sau că voi fi victima unor violenţe, 
mi-am dat seama că toate acestea nu se vor 
împlini vreodată. 

Nu ştiam dacă Thomas Wolfe avusese dreptate 
în ceea ce privea posibilitatea de a mă întoarce 
acasă. „Ei bine, n-am cum să ştiu dacă avusese 
sau nu dreptate”, am gândit, simţindu-mă 
cuprinsă de amărăciune. Nu aveam la cine să mă 
întorc, dar îl cunoşteam pe Jamie. Dacă lăsam 
idealismul deoparte, deşi dădea dovadă şi de 
idealism, avea o latură pragmatică. Era un bărbat 
care îşi dorea să facă ceva, nu doar să muncească, 
să-şi câştige existenţa. Dorea să facă ceva. 
Cunoşteam diferenţa dintre a munci şi a face ceva. 

Dacă eram sigură că membrii familiei lui Jamie îl 
vor primi cu bucurie, nu eram sigură cum aveau 
să mă primească pe mine, dar bănuiam că nu vor 
chema preotul pentru a mă exorciza. Era sigur 


însă că Jamie nu mai era şi nu mai avea să fie 
niciodată stăpân asupra pământurilor de la 
Lallybroch. 

— ... lar locul său nu-l va mai cunoaşte, am 
murmurat, ştergând părţile intime ale bătrânei cu 
o cârpă. Mi-am zis că poate era mai tânără decât 
mine. Nu mâncase nimic de mai multe zile şi nici 
măcar relaxarea pe care o aducea moartea nu 
izbutise să şteargă efectul suferinţei, dar oricine 
merita să fie curat, înainte de a intra în mormânt. 

M-am oprit şi m-am întrebat dacă vom fi în stare 
să o îngropăm sau va trebui să se odihnească în 
pace sub dulceaţa de afine şi sacii cu boabe de 
fasole până la primăvară. 

I-am aranjat hainele expirând aerul, încercând 
să-mi dau seama de temperatură după aburii care- 
mi ieşeau din gură. Zăpada căzuse abia pentru a 
doua oară în iarna aceea şi încă nu avusesem 
parte de un îngheţ în toată legea. Ingheţul venea 
pe la jumătatea sau către sfârşitul lunii ianuarie. 
Dacă pământul nu îngheţase încă, am fi putut să o 
îngropăm, bineînţeles dacă bărbaţii erau dispuşi 
să sape adânc şi să înlăture zăpada. 

Rollo se întinsese pe jos resemnat, în vreme ce 
eu îmi vedeam de treabă, dar la un moment dat a 
sărit în picioare, ciulind urechile. 

— Ce e? l-am întrebat şi m-am întors, aşa cum 
stăteam în genunchi, spre a privi pe uşa deschisă 
a cămării. Ce se întâmplă? 

— II doborâm acum? a şoptit Jan. 

Îşi pusese arcul pe umăr şi cât ai clipi, era 
pregătit să tragă cu el. 

— Nu, lasă-l mai întâi să găsească ceea ce caută, 
a replicat Jamie. Vorbea încet, gândindu-se la ce 


era de făcut cu bărbatul care îi apăruse brusc 
înaintea ochilor. 

Nu trebuia să-l ucidă. El şi soţia lui făcuseră 
destul rău, pentru că se dovediseră a fi perfizi, dar 
nu făcuseră niciun rău familiei sale, cel puţin nu la 
început. Oare era Arch Bug un hoţ în toată 
puterea cuvântului? Mătuşa lui Jamie, Jocasta, 
avea aceleaşi drepturi asupra aurului ca şi el. 

A oftat şi a dus mâna la brâu, unde avea cuțitul 
şi pistolul. Nu-i putea îngădui lui Bug să plece cu 
aurul, dar nici nu-l putea lăsa să plece aşa, pur şi 
simplu, pentru că ar fi făcut numai necazuri. Ce să 
facă cu el după ce-l prindea, pentru numele lui 
Dumnezeu? Era ca şi când ar fi prins un şarpe 
într-un sac. Trebuia, însă, ca mai întâi să-l prindă 
şi abia apoi să hotărască ce va face cu el. Poate 
puteau ajunge la o înţelegere... 

Silueta pe care o zărise ajunsese la fundaţie şi 
se căţăra printre bucăţile de lemn ars şi de piatră 
care mai rămăseseră din casă. Pelerina de culoare 
închisă pe care o purta fâlfâia în bătaia vântului. 

A început să ningă pe neaşteptate şi în tăcere. 
Se vedeau fulgi mari şi leneşi, care nu păreau să 
cadă din cer, ci să apară pur şi simplu de undeva, 
din aer. Ii atingeau faţa, i se lipeau de gene. l-a 
depărtat cu mâna şi s-a întors spre lan: 

— Mergi în spatele lui, i-a şoptit lui lan. Dacă 
fuge, trimite o săgeată pe lângă nasul lui, astfel 
încât să se oprească locului. Rămâi mult în spatele 
lui, ai priceput? 

— Ar fi mai bine ca dumneata să rămâi mult în 
spatele lui. Eu am să stau destul de aproape de el, 
astfel încât să pot trage cu pistolul spre el. Ar fi în 
stare să te lovească cu securea în cap, iar eu nu 


vreau să-i duc astfel de veste mătuşicii Claire. 

Jamie a pufnit scurt, apoi l-a împins pe Ian de 
lângă el. Şi-a încărcat pistolul, şi-a verificat 
cremenea, apoi a pornit hotărât prin ninsoare, 
către ruinele casei lui. 

Îl văzuse pe Arch doborând un curcan de la 
douăzeci de picioare!! şi era adevărat că 
majoritatea pistoalelor nu aveau atâta precizie la 
asemenea distanţă, ilar el nu voia să-l împuşte pe 
Arch. A scos pistolul de la brâu şi l-a prins bine-n 
mână, strigând: 

— Arch! 

Omul stătea cu spatele la Jamie şi îşi făcea de 
lucru printre mormanele de cenuşă. Când s-a auzit 
strigat, a încremenit aşa, ghemuit. 

— Arch Bug! a strigat Jamie din nou. Vino- 
ncoace, să stăm de vorbă! 

Drept răspuns, omul s-a întors cu faţa şi o 
scânteie a luminat zăpada care cădea. În aceeaşi 
clipă a simţit ceva atingându-i piciorul şi s-a 
clătinat. 

Era foarte surprins. Nu auzise vreodată ca Arch 
Bug să se folosească de pistol şi îl uimea faptul că 
omul ţintea atât de bine, când trăgea cu mâna 
stângă... 

Căzuse în genunchi în zăpadă, şi tocmai când 
ridica pistolul şi-a dat seama 
ia silueta neagră îndreptase spre el un al doilea 
pistol, pe care nu-l ţinea cu mâna stângă, or acest 
lucru însemna... 

— Iisuse, lan! 

Dar lan îl văzuse căzând. Văzuse şi al doilea 
pistol. 


11 Un picior 30,48 cm (n. Red.) 


Jamie nu auzise săgeata vâjâind, din cauza 
vântului şi a zăpezii. Era ca şi când săgeata aceea 
se înfipsese în spatele siluetei prin magie. Silueta 
a căzut pe o parte. Chiar înainte ca aceasta să 
atingă pământul, Jamie se ridicase în picioare şi 
fugea, târându-şi piciorul drept. 

Nu, Dumnezeule, nu! spunea şi parcă nici nu era 
vocea lui. 

Un glas a răsunat prin zăpadă şi prin 
întunericul nopţii, strigând cu disperare. Dintr- 
odată Rollo a trecut pe lângă el, ca o umbră. Cine-i 
dăduse drumul afară? 

S-a auzit un trosnet de puşcă între copaci şi apoi 
lan a început să strige de undeva, chemând 
câinele, dar Jamie nu avea vreme să se uite în jur, 
el trecea fără a se gândi la nimic, printre pietrele 
înnegrite de fum, aluneca pe stratul subţire de 
zăpadă, se împiedica, piciorul îi era rece şi 
fierbinte în acelaşi timp, dar asta nu conta, oh, 
Dumnezeule, te rog, nu... 

A ajuns lângă silueta neagră şi s-a lăsat în 
genunchi lângă ea, gâfâind. Ştia, ştiuse de la 
început, când văzuse că pistolul acela era ţinut în 
mâna dreaptă. Ştiuse că Arch nu ar fi putut trage 
cu mâna dreaptă, pentru că-i lipseau două degete, 
dar, oh, Doamne, nu... 

O întorsese pe spate, simţindu-i greutatea 
trupului greu scund, ţeapăn şi nemişcat, ca trupul 
unei căprioare abia doborâte. Dădu deoparte 
gluga  pelerinei şi îşi trecu mâna încet, 
neputincios, peste chipul rotund al Murdinei Bug. 
Respira încă şi respiraţia ei se simţea, poate, în 
palma lui... Dar el a simţit şi săgeata în palmă. 
Aceasta străpunsese gâtul femeii şi respiraţia ei 


era umedă. Umedă era şi mâna lui. Umedă şi 
caldă. g 

— Arch? a întrebat ea cu un horcăit. Il vreau pe 
Arch. 

După ce a rostit aceste cuvinte, a murit. 


3 
VIAŢĂ PENTRU VIAŢĂ 


L-am dus pe Jamie în magazie. Era întuneric şi 
frig, mai ales pentru un om care nu avea pantaloni 
pe el, dar nu voiam să trezesc vreun membru al 
familiei Higgins. Doamne, Dumnezeule, nu voiam 
să se trezească acum. Ar fi sărit toţi în sus, ca 
nişte prepeliţe speriate, şi eram şi eu destul de 
speriată, nu voiam să am de-a face cu ei mai 
devreme decât ar fi trebuit. Oricum, aveam să le 
spun destule lucruri cumplite după revărsatul 
zorilor. 

Pentru că nu găsiseră altă soluţie, Jamie şi lan o 
aduseseră pe doamna Bug în magazie şi o 
puseseră lângă bunica Macleod. O aşezaseră sub 
raftul cel mai de jos, cu pelerina trasă peste faţă. I 
se vedeau picioarele, ghetele scâlciate şi ciorapii 
în dungi. Deodată mi s-a părut că o zăresc înaintea 
ochilor pe Vrâjitoarea cea Rea din Vest. Mi-am dus 
imediat mâna la gură spre a-mi stăpâni cine ştie 
ce izbucnire de isterie. 

Jamie s-a întors spre mine. Avea ochii duşi în 
fundul capului, chipul îi era trist, brăzdat de riduri 
în lumina lumânării pe care o avea în mână. 

— Ei? a întrebat încet. 

— Nimic, i-am răspuns cu voce tremurândă. 
Nimic, nimic. Stai... stai jos. Am pus jos taburetul 


şi trusa medicală, am luat din mâinile lui vasul cu 
apă caldă şi lumânarea şi am încercat să mă 
gândesc doar la treaba pe care o aveam de făcut. 
Nu voiam să mă gândesc la nimic, în niciun caz, 
Doamne, Dumnezeule, la Arch Bug. 

Jamie îşi pusese o pătură pe umeri, dar 
picioarele îi erau desculţe şi am simţit cum mi se 
face pielea de găină, în vreme ce-mi treceam mâna 
peste ele. Partea de jos a cămăşii îi era plină de 
sânge, care aproape că se uscase. Cămaşa i se 
lipise de picior, dar nu a scos niciun sunet când i- 
am îndepărtat-o şi i-am desfăcut picioarele. 

Se mişcase până atunci ca un somnambul, dar 
când am apropiat lumânarea aprinsă de testicule, 
a exclamat: 

— Ai grijă cu lumânarea aia, Sassenach'”, te rog! 

Apoi şi-a acoperit cu mâna organele genitale, 
vrând să le protejeze. 

L-am dat lui lumânarea şi, după ce mi-a spus să 
fiu atentă la ceara topită 
iare pica, am continuat să-l examinez. 

Rana sângera, dar nu era gravă, aşa că am 
muiat cârpa în apă caldă şi am început să-mi fac 
treaba. Carnea îi era rece şi frigul făcuse să 
dispară chiar şi duhorile din magazie, dar mirosul 
lui tot îl simţeam. Era mirosul lui obişnuit de mosc 
uscat, amestecat cu iz de sânge şi transpiraţie 
abundentă. 

Se vedea o leziune adâncă de patru inch!* în 
carne, care ajungea până sus, la coapsă. Era o 
rană curată, totuşi. 


12 Termen care în graiul scoţian şi în cel irlandez înseamnă „englez", 
respectiv „englezoaică!! (n.tr.) 
13 Un inch = 2 ,5 4 cm (n.tr.) 


— Un John Wayne special, am spus, încercând 
să păstrez un ton indiferent. Jamie, care privise tot 
timpul la flacăra lumânării, se uită acum la mine şi 
întrebă răguşit: 

— Ce e? 

— Nimic serios, i-am răspuns. Glonţul nu a făcut 
decât să te zgârie niţel. Poate că vei păşi puţin 
cam ciudat o zi sau două, dar ai să supravieţuieşti. 
Glonţul intrase chiar între picioare, făcând o rană 
în partea interioară a coapsei, în apropierea 
testiculelor, la mică distanţă de artera femurală. 
Dacă intra puţin mai la dreapta, ar fi fost mort. Un 
inch mai sus... 

— Nu mi-ai fost de mare ajutor, Sassenach, a 
spus el, zâmbind abia perceptibil. 

— Nu, am replicat eu. Dar te-am ajutat un pic? 

— Un pic, a răspuns şi m-a mângâiat pe obraz. 
Mâna lui era foarte rece şi tremura. Ceara îi 
curgea pe degetele celeilalte mâini, dar nu părea 
s-o simtă. l-am luat încet lumânarea şi am pus-o 
pe un raft. 

Simţeam cum tristeţea şi  reproşurile îl 
cuprindeau, dar făceam tot ce îmi stătea în putere 
pentru a-l linişti. Nu îl ajutam cu nimic dacă 
cedam şi eu sub povara cumplitei situaţii. Nici nu 
ştiam dacă pot să-l ajut în vreun fel, dar trebuia să 
încerc. 

— Oh, Iisuse, a spus atât de încet, încât abia l- 
am auzit. De ce nu am lăsat-o să-l ia? Ce mai 
conta? S-a lovit peste genunchi, fără a scoate 
niciun sunet. Dumnezeule, de ce n-am lăsat-o pur 
şi simplu să-l ia? 

— Nu ştiai cine este şi ce are de gând să facă, i- 
am spus la fel de încet, punându-i o mână pe 


umăr. A fost un accident. 

Mugşchii i se încordaseră în urma supărării care-l 
apăsa. Am avut şi eu senzaţia aceea, un nod în gât 
care mă făcea să protestez şi să neg totul... Nu, nu 
se poate să fie adevărat. Nu se poate să se fi 
întâmplat. Da, numai că aveam treabă de făcut. Cu 
ceea ce nu putea fi negat aveam să mă ocup mai 
târziu. 

Şi-a pus o palmă peste faţă, înclinând capul 
încet într-o parte şi-n alta, fără a scoate un cuvânt, 
în timp ce eu terminam de curăţat şi de bandajat 
rana. 

— Poţi să-l cauţi pe lan? m-a întrebat după ce 
am terminat. Şi-a luat mâna de pe faţă şi s-a uitat 
la mine. Pe chipul lui se putea citi că nu era în 
apele lui şi era extenuat, dar îşi recăpătase din 
nou calmul. E... a înghiţit şi a privit spre uşă, 
pentru ca apoi să continue: e rău, Sassenach. 

M-am uitat la sticla de whisky. Adusesem acolo 
o sticlă plină pe sfert. Jamie mi-a urmărit privirea 
şi a dat din cap. 

— Nu-i destul. 

— Bea atunci. 

A dat din cap şi i-am pus sticla-n mână, 
aşezându-i degetele pe ea. 

— Aşa cere medicul, am spus încet, dar ferm. 
Terapie de şoc. 

Nu a făcut precum i-am spus, ci a pus sticla la 
locul ei, iar eu mi-am aşezat mâna peste a sa, 
spunând: 

— Știu, Jamie... ştiu. Dar nu te poţi da bătut. Nu 
acum. 

M-a privit o vreme şi apoi a dat din cap, 
acceptând să facă precum îi spusesem. Muşchii 


braţelor i s-au mai relaxat. Degetele îmi 
înţepeniseră din cauza apei şi a aerului rece, dar 
tot erau mai calde decât ale lui. Mi-am pus 
amândouă mâinile peste mâna lui liberă şi am 
cuprins-o cu toată puterea. 

— Ştii că există un motiv pentru care eroul nu 
moare niciodată, i-am spus, încercând să schiţez 
un zâmbet, deşi era forţat şi fals. Când se întâmplă 
un lucru grav, cineva trebuie să hotărască ce 
anume e de făcut. Acum intră în casă şi încălzeşte- 
te. 

Am privit afară, în noaptea cu cerul precum 
floarea de lavandă şi cu vântul i arc învârtejea 
fulgii în aer: 

— Am să-l găsesc... pe lan. 

Unde să se fi dus? Nu foarte departe, nu pe o 
vreme ca asta. Având în vedere starea de spirit în 
care se afla când, împreună cu Jamie, a adus 
trupul doamnei Bug, m-am gândit că a pornit la 
întâmplare prin pădure, fără să-i pese ce se 
întâmpla cu el. Dar îl avea pe Rollo alături. 
Indiferent cum se Minţea, nu avea să-l lase pe 
Rollo să umble prin vântul care urla. 

Avea să urmeze un viscol. Am urcat încet către 
dependinţe, ţinând li Imami la adăpostul pelerinei 
pe care o purtam. M-am întrebat deodată dacă nu 
cumva Arch Bug s-a ascuns în adăpostul construit 
deasupra izvorului sau în afumătoare. Şi... oh, 
Doamne, ştia? M-am oprit locului o clipă pe 
cărare, lăsând zăpada să se aşeze ca un văl pe 
capul şi pe umerii mei. 

Fusesem atât de şocată de cele întâmplate, încât 
nici nu mă întrebasem îl.ua Arch Bug ştia că soţia 
lui e moartă. Jamie spusese că îl strigase pe Arch 


li pe nume de îndată ce înţelesese ce se întâmpla, 
dar nu îi răspunsese u ni. Poate că Arch se 
gândise la o capcană, poate că fugise când îi 
văzuse pe Jamie şi pe lan, gândindu-se că soţiei lui 
nu-i va face nimeni niciun iau, iar atunci... 

Oh, la toţi dracii am spus încet, speriată, dar nu 
mai puteam face nimic 
„u iu i îi a schimba situaţia. Speram să pot face 
ceva pentru lan. Mi-am trecut mâna peste faţă, am 
clipit pentru a scăpa de zăpada care mi se pusese 
pe gene și mi-am am continuat drumul încet. 
Lumina felinarului a fost înghițită de zăpada 
viscolită. Dacă ar fi fost să dau peste Arch... 
Degetele mi s-au încleştat pe mânerul felinarului. 
Ar fi trebuit să-i spun, să-l aduc la căsuţa din 
bârne, astfel încât să vadă. Oh, Doamne, dacă m- 
aş fi întors cu Arch, oare Jamie şi lan ar fi putut 
să-i distragă atenţia, ca să am destulă vreme să o 
duc din magazie pe doamna Bug şi să fac în aşa fel 
încât trupul ei neînsufleţit să fie aşezat cum i îi 
vine? Nu avusesem nici măcar timp să scot 
săgeata din trupul lipsit de viaţă. Am strâns 
pumnul, înfigându-mi unghiile-n palmă, ca să mă 
pot aduna. 

— Iisuse, fă în aşa fel încât să nu dau peste el, 
am spus încet. Te rog să faci în aşa fel încât să nu- 
| găsesc. 

În mod surprinzător, în adăpostul construit 
deasupra izvorului nu era nimic, iar afumătoarea 
şi grânarul erau, slavă Domnului, goale. În coteţul 
de găini nu se putea ascunde nimeni, pentru că 
găinile ar fi cotcodăcit de mama focului, dacă ar fi 
intrat cineva peste ele. Dormeau liniştite, deşi 
izbucnise furtuna. Când am văzut coteţul, mi-am 


adus aminte de doamna Bug. Parcă o şi vedeam 
dându-le găinilor boabe din poală, chemându-le cu 
cotcodăceli ascuţite. Le botezase pe toate. Mie nu- 
mi păsa dacă o mâneam la cină pe Isobeail sau pe 
Alasdair dar chiar acum, faptul că nu aveai cum să 
deosebeşti găinile între ele şi nici nu aveai cum să 
te bucuri pentru că Elspeth scosese zece pui mi se 
părea nespus de dureros. 

În cele din urmă, l-am găsit pe lan în grajd, 
învelit în paie, la picioarele asinului Clarence, care 
a ciulit urechile îndată ce am intrat. A zbierat în 
extaz, văzând că mai venea cineva să-i ţină 
tovărăşie, iar caprele au început să behăie isteric, 
crezând că eram un lup. Surprinşi, caii şi-au întors 
capetele, fornăind şi întrebându-se cine oare 
putea să fi intrat în grajd. Rollo, ghemuit în fân 
alături de stăpânul său, a lătrat scurt şi ascuţit, 
pentru că era deranjat de atâta zgomot. 

— Aici e toată Arca lui Noe, am zis, scuturând 
zăpada care se depusese pe pelerina mea şi 
atârnând felinarul într-un cui. Tot ce ne mai 
trebuie este o pereche de elefanţi. Taci, Clarence! 

lan s-a întors spre mine, dar mi-am dat seama 
după expresia feţei lui că nu pricepuse ceea ce 
spusesem. 

M-am apropiat de el şi i-am pus o mână pe 
obraz. Obrazul acela acoperit de primele fire de 
barbă era rece. 

— Nu a fost vina ta, i-am spus încet. 

— Ştiu, mi-a răspuns înghițind în sec, dar nu văd 
cum aş mai putea trăi. 

În tonul vocii sale nu era nimic dramatic. Era 
pur şi simplu derutat. 

Câinele îi lingea degetele şi el îşi lăsa degetele 


să între în botul câinelui, de parcă astfel şi-ar fi 
găsit un sprijin. 

— Ce-aş putea să fac, mătuşică? mă întrebă el 
neajutorat. Nu pot să fac nimic, nu-i aşa? Nu pot 
să dau timpul înapoi, nu pot repara ce-am făcut. Şi 
cu toate astea, eu caut o cale să repar ce-am 
făcut. Caut o cale să îndrept lucrurile, dar nu e... 
niciuna. 

M-am aşezat lângă el, în fân, i-am pus mâna pe 
după umăr şi i-am sprijinit capul de mine. S-a 
împotrivit mişcării mele şi l-am simţit la 
răstimpuri tremurând de oboseală şi de supărare, 
ca şi când trupul i-ar fi fost străbătut de fiori. 

— Am iubit-o, a spus aşa de încet, încât abia 
dacă l-am auzit. Mi-a fost ca o bunică şi eu... 

— Şi ea te-a iubit, i-am răspuns. Nu te-ar fi 
învinuit pentru ceea ce ai făcut. Imi stăpânisem 
emoţiile din răsputeri, pentru a putea face ceea ce 
trebuia făcut, dar acum... lan avea dreptate. Nu 
mai era nimic de făcut. M-am simţit cuprinsă de 
neputinţă şi lacrimile au început să-mi curgă pe 
obraji. Nu plângeam. Eram pur şi simplu copleşită 
de tristeţe şi de realitatea şocantă. Nu mai puteam 
ţine sub control aceste două lucruri. 

Nu aş putea spune dacă a simţit lacrimile mele 
sau tremurul pe care mi l-a dat tristeţea care m-a 
cuprins, dar lan a dat frâu liber simţămintelor şi a 
început să plângă în braţele mele. 

Mi-am dorit din toată inima ca el să fie un 
băieţel şi ca furtuna tristeţii să-i spele din suflet 
sentimentul vinovăţiei, lăsându-l curat şi liniştit. 
Dar lucrurile erau mult mai complicate, şi tot ce 
puteam face era să-l ţin în braţe. 
am bătut încetişor pe spate, scoțând eu însumi 


sunete abia auzite. 

Apoi Clarence a ţinut şi el să arate că era alături 
de Ian suflând aburi peste capul lui şi trăgându-l 
de o buclă de păr. lan i-a dat asinului una peste 
bot, zicând: 

— Pleacă de-aici! 

S-a încordat, a râs, având o izbucnire pe care o 
are orice om în stare de soc, a mai plâns puţin şi 
apoi şi-a îndreptat spatele, ştergându-şi nasul cu 
mâneca. O vreme a rămas nemişcat, încercând să 
se adune, iar eu l-am lăsat în pace. 

— Când l-am ucis pe omul acela în Edimburgh, 
unchiul Jamie m-a dus la spovedanie şi m-a învăţat 
rugăciunea pe care trebuie s-o spui dacă ai omorât 
pe cineva, a zis lan în cele din urmă răguşit, dar 
stăpânindu-se. Spui rugăciunea aceea pentru ca 
acela căruia i-ai luat viaţa să ajungă la Dumnezeu. 
Vrei să spui rugăciunea împreună cu mine, 
mătuşicâ? 

De mulţi ani nu mai rostisem nici în gând, şi cu 
atât mai puţin cu glas tare rugăciunea „Primeşte-i 
sufletul" şi m-am încurcat, pentru că nu mai ştiam 
bine cuvintele. lan a spus-o fără să se poticnească 
niciun pic. Tocmai de aceea mi-am dat seama cu 
mirare cât de des spusese el acea rugăciune. 

Cuvintele păreau a fi un simplu joc, păreau să 
nu aibă niciun fel de putere printre sunetele 
făcute de animalele care rumegau fân. Cu toate 
acestea, mă simţeam uşurată rostindu-le. Poate că 
doar sentimentul că te adresezi cuiva mai puternic 
decât tine te face să crezi că există ceva mai 
puternic decât tine şi, într-adevăr, ceva mai 
puternic decât tine trebuie să existe, pentru că nu 
poţi face faţă tuturor situaţiilor de unul singur. 


lan a rămas o vreme cu ochii închişi. În cele din 
urmă, i-a deschis şi m-a privit. Se vedea în ochii lui 
că ştia foarte bine cum stăteau lucrurile. Era 
foarte palid, lucru accentuat de tuleiele din barbă. 

— Şi pe urmă unchiul mi-a spus că o să trăiesc 
cu această povară. 

Şi-a frecat faţa cu palma, pentru a continua: 

— Dar nu cred că o să pot. 

lan spunea pur şi simplu ce simţea şi mă speria 
foarte tare. Nu mai aveam lacrimi şi m-am simţit 
de parcă aş fi privit într-o gaură neagră şi fără 
fund, o gaură de la care nu-mi puteam lua ochii. 

Am tras adânc aer în piept, gândindu-mă la ce 
să-i spun, apoi am scos batista şi i-am dat-o, 
întrebând: 

— Respiri, lan? 

Buzele i-au tremurat un pic şi mi-a răspuns: 

— Da, aşa cred. 

— Asta-i tot ceea ce trebuie să faci deocamdată, 
i-am spus, ridicându-mă şi scuturând paiele din 
fuste, pentru ca apoi să-i întind o mână, zicând: 

— Trebuie să ne întoarcem la casa din bârne, 
înainte de a ne vedea siliţi să rămânem pe loc din 
cauza zăpezii. 

Stratul de zăpadă se mai îngroşase şi vântul a 
stins lumânarea din felinarul meu. Nu mai conta. 
Puteam ajunge la căsuţa din bârne şi legată la 
ochi. lan mergea lângă mine, fără să scoată un 
cuvânt, făcând cărare prin zăpada proaspătă. 
Ţinea capul aplecat şi umerii strânşi. 

Speram ca rugăciunea să-l fi ajutat măcar puţin 
şi mă întrebam dacă mohicanii aveau alte soluţii 
decât Biserica catolică pentru situaţiile în care 
cineva era ucis pe nedrept. 


Apoi mi-am dat seama că ştiam exact ce ar face 
mohicanii într-o astfel de situaţie. lan tocmai 
făcuse ceea ce ar fi făcut ei. Mi-am strâns mai 
bine pelerina pe trup, simţindu-mă de parcă aş fi 
înghiţit un bulgăre uriaş de gheaţă. 


4 
NU ÎNCĂ 


După îndelungate discuţii, cele două trupuri 
neînsufleţite au fost duse încet afară şi aşezate 
înaintea verandei. Pur şi simplu nu le puteam 
pune înăuntru aşa cum s-ar fi cuvenit, din cauza 
situaţiei existente... 

— Nu-l mai putem lăsa pe bătrânul Arch să 
trăiască în îndoială mai mult decât s-ar cuveni, a 
spus Jamie, punând capăt oricăror discuţii. Dacă 
va vedea trupul neînsufleţit, poate va veni sau 
poate că nu va veni, dar va şti oricum că soţia lui e 
moartă. 

— O să vină, a spus Bobby Higgins privind 
stingherit spre copaci. Şi ce crezi că o să facă 
după aia? 

Lan a rămas nemişcat preţ de o clipă, privind 
spre copaci, pentru ca apoi să dea din cap şi să 
spună: 

— Să priveghem, şi mâine dimineaţă vom mai 
vedea ce-i de făcut. 

Nu a fost un priveghi obişnuit, dar am făcut tot 
ce am putut. Amy a i enunțat la vălul pe care îl 
făcuse pentru prima ei nuntă şi-l păstrase cu grijă, 
pentru doamna Bug, şi bunica Macleod a fost 
învelită într-o cămaşă de-a mea şi în două şorţuri 


care fuseseră cârpite la repezeală, ca să arate cât 
mai bine. Amândouă au fost aşezate una lângă 
alta, într-un colţ al verandei, cu tălpile atingându- 
li-se. Pe pieptul fiecăreia fuseseră aşezate câte un 
vas mic i îi sare şi o felie de pâine, deşi nu prea 
era nimeni care să mănânce pomana. Am pus 
tăciuni încinşi într-un vas de lut pe care l-am 
aşezat lângă cele două trupuri neînsufleţite. 
Căzusem de acord că vom priveghea pe rând, 
pentru i a oricum pe verandă nu puteau sta mai 
mult de doi sau trei oameni. 

— Razele trimise pe zăpada albă, proaspăt 
căzută, de luna care-a nopții zână plinirea va fi, 

Scaldă tot ce pe pământ se află-n atâta lumină, 
de parc-ar fi în plină zi, am spus eu încet. 

Şi chiar aşa era. Furtuna se potolise şi luna 
răspândea o lumină pură, rece, li cea re copac 
acoperit de zăpadă ieşind în evidenţă ca un desen 
japonez lai ut în tuş. 

Nimeni nu s-a împotrivit când Jamie şi-a spus 
părerea. Nimeni nu a mai vorbit despre ceea ce 
spusese Jamie. Toţi îl vedeau cu ochii minţii pe 
Arch Kug, umblând prin pădure. 

— Crezi că e acolo? l-am întrebat pe Jamie încet, 
întorcând capul către copacii nemişcaţi, acoperiţi 
de un văl alb. 

— Dacă tu ai sta întinsă aici, draga mea, mi-a 
spus Jamie, privind chipurile palide ale celor două 
femei lipsite de viaţă, atunci eu aş fi lângă tine, viu 
sau mort. Vino să stai jos. 

M-am aşezat lângă el, cu oala de lut plină de 
tăciuni  încinşi pusă lângă genunchii noştri 
acoperiţi bine cu pelerina. 

— Bietele de ele, am spus după scurtă vreme. 


Sunt departe de Scoţia. 

— Sunt, a spus el, luându-mi mâna într-a sa. 
Degetele lui nu erau mai calde decât ale mele, dar 
forţa lor mă mai liniştea, fără nicio îndoială. Sunt, 
dar vor fi îngropate între oameni care le-au 
cunoscut, dacă nu chiar între rude. 

— Aşa-i, i-am răspuns. 

Dacă nepoţii bunicii Macleod doreau să revină 
cândva pe aceste meleaguri, aveau să găsească 
măcar un semn care să le arate unde se află 
mormântul bătrânei şi vor şti că ea a fost tratată 
aşa cum se cuvine. Doamna Bug nu avea niciun fel 
de rude, cu excepţia lui Arch. Dar Arch avea rude? 
Chiar dacă avea rude în Scoţia, nu vorbise 
nicicând despre ele. Soţia lui fusese totul pentru 
el, la fel cum şi el fusese totul pentru ea. 

— Doar nu crezi că Arch ar putea... ar putea să- 
şi pună capăt zilelor, îndată ce află cum s-au 
petrecut lucrurile? am întrebat încet. 

Jamie a scuturat din cap cu hotărâre, zicând: 

— Nu, nu-i stă-n fire să facă asemenea lucru. 

Pe de-o parte, am fost uşurată să aud asta. 
Lăsând deoparte mila, nu m-am putut opri însă să 
nu mă întreb ce ar fi făcut Arch, care avea o fire 
pătimaşă dacă, lovit de aripa morţii, ar afla că îi 
fusese luată femeia, punctul de echilibru în cea 
mai mare parte a vieţii sale. 

Mă întrebam ce ar fi putut să facă un asemenea 
om. Ar fi fost în stare să umble prin furtună până 
ce s-ar fi lovit de o stâncă şi ar fi căzut din 
picioare. Şi-ar fi legat viaţa de simţământul furiei 
şi şi-ar fi propus să se răzbune cu orice preţ? Am 
văzut povara vinovăţiei pe care o purtau Jamie şi 
lan. Cât de mare era povara vinovăţiei purtată de 


Arch? Oare un om putea suporta asemenea 
povară? Trebuia să-şi schimbe modul de gândire, 
astfel încât să poată supravieţui pur şi simplu? 

Jamie nu-mi spusese nimic despre ce gândea, 
dar am văzut că avea la brâu atât cuțitul, cât şi 
pistolul, iar pistolul era încărcat şi la îndemână. 

Desluşeam mirosul de praf de puşcă în 
mireasma cetinei de brad. Bineînţeles că se putea 
ca Jamie să-şi fi luat pistolul pentru a goni vreun 
lup sau niște vulpi... 

Am rămas unul lângă altul păstrând o vreme 
tăcerea, urmărind jocul luminii tăciunilor aprinşi 
şi licărul scânteilor printre faldurile giulgiului cu 
care erau acoperite moartele. 

— Ar trebui să ne rugăm, nu crezi? am şoptit. 

— Mă rog neîncetat de când s-a petrecut 
nenorocirea, Sassenach. 

— Te înţeleg. 

Chiar îl înţelegeam: rugăciunea pătimaşă pentru 
nenorocirea petrecută, rugăciunea disperată 
pentru călăuzire, nevoia de a face ceva atunci 
când nu se mai poate face nimic. Apoi mai era 
bineînţeles şi rugăciunea pentru odihna sufletelor 
celor plecaţi din lumea aceasta. Cel puţin bunica 
Macleod aşteptase moartea şi şi-o dorise, aşa 
credeam. Pe de altă parte, doamna Bug trebuie să 
fi fost teribil de uimită de faptul că murea aşa, pe 
neaşteptate. Am avut o viziune neliniştitoare. Se 
făcea că doamna Bug stătea chiar lângă verandă, 
în zăpadă, şi se uita la trupul ei neînsufleţit, cu 
mâinile în şolduri, cu buzele lipite strâns una de 
alta, dezamăgită de faptul că rămăsese fără viaţă. 

A fost un şoc, am spus, voind parcă să mă scuz 
şi adresându-mă umbrei doamnei Bug. 


Da, a fost, a spus Jamie ducând mâna sub 
pelerină şi dând la iveală o sticlă. L-a scos dopul, 
s-a aplecat şi a înclinat cu grijă sticla, picurând 
câţiva stropi de whisky pe fruntea fiecăreia dintre 
decedate. Apoi a ridicat-o şi a închinat în tăcere 
pentru bunica Mac Leod şi apoi pentru doamna 
Bug. 

Murdina, soţie a lui Archibald, ai fost o 
bucătăreasă pe cinste, a spus el cu simplitate. O 
să-mi aduc aminte de biscuiţii dumitale toată viaţa 
şi te voi pomeni la fiecare porridge de dimineaţă. 

— Amin, am spus, oscilând între râs şi plâns. 

Am luat sticla din mâna lui şi am băut; am avut 
senzaţia că whisky-ul îmi arde gâtul şi am tuşit, 
spunând: 

Ştiu reţeta ei de piccalilli!?. Reţeta asta nu ar 
trebui să se piardă. Am s-o notez. 

Când am spus „am s-o notez”, mi-am adus 
aminte de scrisoarea neterminată care se afla încă 
în tolba mea. Jamie şi-a dat seama că m-am 
încordat şi s-a întors spre mine. 

— Mă gândeam la scrisoarea aceea, i-am spus 
eu tuşind ca să-mi dreg glasul. Chiar dacă Roger 
şi Bree vor afla că a ars casa, se vor bucura să ştie 
că suntem încă în viaţă, bineînţeles, dacă vor 
primi scrisoarea. 

Fiind amândoi conştienţi că erau vremurile grele 
şi soarta documentelor istorice era nesigură, 
Jamie şi Roger au pus la punct mai multe metode 
pentru transmiterea informaţiilor, începând cu 
publicarea de mesaje codificate în diferite ziare şi 
terminând cu un procedeu complicat ce implica 
Biserica Scoției şi Banca Angliei. Totul pornea de 

la ideea că familia Mackenzie trecuse cu bine prin 
pietre şi ajunsese mai mult sau mai puţin la 
momentul propus şi, pentru liniştea mea, 
presupuneam că, într-adevăr, totul decursese 
bine. 

— Nu aş vrea să închei scrisoarea, povestindu- 
le... despre asta, am spus eu întorcând capul către 
trupurile înţepenite. Au ţinut la doamna Bug, iar 
Bree ar fi foarte îngrijorată pentru Ian. 

— Da, da, ai dreptate, a spus Jamie gânditor. 
Este posibil ca Roger Mac să se gândească la 
toate şi să-şi dea seama cum stau lucrurile cu 
Arch. Dacă află şi nu vor putea face nimic... da, ar 
fi îngrijoraţi până ar primi altă scrisoare în care le- 
am spune cum s-a terminat totul şi Dumnezeu ştie 
cât are să dureze până ce totul se va fi terminat. 

— Şi dacă nu primesc scrisoarea următoare... 
Sau dacă noi nu vom mai trăi destul pentru a scrie 
scrisoarea următoare, am gândit eu. 

— Da, cel mai bine este să nu le spunem. Nu 
încă. 

M-am mai apropiat, m-am sprijinit de el şi m-a 
cuprins cu braţul. Am rămas tăcuţi o vreme, 
măcinaţi de griji şi de durere, alinându-ne cu 
gândul la Roger, Bree şi la copii. 

Am auzit sunete care veneau din căsuţa din 
bârne aflată în spatele meu. Toată lumea fusese 
tăcută, şocată, dar acum începeau să-şi revină cu 
toţii. Nu puteai să-i faci pe copii să tacă la 
nesfârşit şi am auzit întrebări rostite cu glas 
ascuţit, cereri de mâncare, discuţii de copii 
încântați că li se permite să stea până târziu. 
Glasurile copiilor răsunau printre diferite zgomote 
care trădau faptul că se pregătea mâncare, turte 


din făină de orz şi terci pentru priveghi. Doamna 
Bug ar fi fost încântată. Deodată s-au revărsat 
scântei din horn, de parcă ar fi fost nişte stele 
căzătoare care au inundat veranda, arătând 
minunat în noaptea neagră, pe zăpada albă. 

Jamie m-a strâns mai tare lângă sine şi a scos un 
oftat discret de plăcere la vederea acestei imagini 
atât de frumoase. 

— Ceea ce ai spus tu despre zăpada albă 
proaspăt căzută. El a spus „proaspăt căz'tă” cu 
accentul lui de scoţian din Highlands. Aceea a fost 
o poezie, nu-i aşa? 

— Da, a fost. Nu ştiu dacă era tocmai potrivită 
pentru un priveghi. Este, de fapt, o poezie cu iz 
COMIC, ce se spune de Crăciun. Se numeşte O 
vizită a Sfântului Nicolae. 

Jamie a pufnit şi aburi alburii i-au ieşit din gură. 

— Nu cred că expresia „tocmai potrivită" are 
vreo legătură cu un priveghi, Sassenach. Dă-le 
celor care sunt la priveghi băutură din belşug şi 
vei vedea ea încep să cânte Hai dă-mi încă o sticlă 
şi să danseze în cerc, chiar în curte, sub razele 
lunii. 

Nu am început să râd, dar mi-am imaginat cu 
uşurinţă scena. Era acolo destulă băutură. Aveam 
în magazie un butoi de bere proaspătă, iar Bobby 
dăduse la iveală butoiaşul de whisky pe care îl 
păstra pentru situaţii de urgenţă, adică îl scosese 
din grajd. Am sărutat mâna rece a lui Jamie. Şocul 
şi ideea ea eram dezrădăcinaţi începuseră să se 
piardă acum, când deveneam conştienţi de pulsul 
vieţii care palpita în spatele nostru. Căsuţa din 
bârne era o mică insulă de viaţă care plutea în 
noaptea neagră şi albă. 


— Nimeni nu poate fi o insulă de unul singur, a 
spus Jamie încet, ghicindu-mi gândul nerostit. 

— Ai spus un lucru potrivit, am spus un pic cam 
sec. Chiar foarte potrivit. 

— Chiar? Cum aşa? 

— Nicicând nu se ştie pentru cine bate clopotul, 
pentru tine bate oarei Niciodată nu-mi place să 
aud Nimeni nu poate fi o insulă fără acest ultim 
vers. 

— Mhm. Ştii poezia toată, aşa-i? 

Fără a aştepta răspunsul meu, a amestecat cu 
un băț în vasul din lut cu tăciuni, stârnind scântei. 

— De fapt nu-i o poezie, ştii, sau cel puţin omul 
care a compus-o nu şi-a dorit să fie o poezie. 

— Nu? am întrebat eu surprinsă. Dar ce e? Sau 
ce-a fost? 

— O meditaţie, ceva între imn şi rugăciune. John 
Donne a scris meditaţia asta ca parte a 
Compoziţiilor pentru ocazii deosebite. Este un titlu 
potrivit, nu-i aşa? a spus el cu umor. 

— Aceasta este o ocazie deosebită, nu? Şi atunci 
ce-mi scapă? 

— Hmm. M-a tras mai aproape de el şi şi-a 
aplecat capul spre mine. la să vedem ce-mi aduc 
eu aminte din această meditaţie. Nu mi-o amintesc 
toată, dar sunt fragmente care m-au impresionat 
şi pe care le-am reţinut. 

L-am auzit respirând calm în timp ce se 
concentra, pentru ca apoi să spună: 

— Toată omenirea este creația unui Singur 
autor, a spus el încet și alcătuieşte un singur 
volum. Când moare cineva, nu se rupe un capitol 
din carte, ci se traduce într-o limbă mai bună; şi 
fiecare capitol trebuie tradus. Apoi urmează 


fragmente pe care nu le-am învăţat pe dinafară, 
dar acesta mi-a plăcut. Clopotul nu bate pentru cel 
ce crede că e mort şi-atunci când se rupe de tot şi 
de toate, chiar in acel minut se uneşte cu 
Dumnezeu, a mai spus Jamie, strângându-mi mâna 
cu blândeţe. 

— Hmmm, am murmurat, gândindu-mă o clipă la 
cele ce spusese. Ai dreptate. Fragmentul acesta e 
mai puţin poetic, dar... te ajută mai mult? 

Jamie a zâmbit spunând: 

— Da, întotdeauna am crezut asta. 

— De unde ştii tu meditaţia asta? 

— John Grey mi-a dat cu împrumut o carte de 
Donne când am fost închis la Helwater. Am găsit 
meditaţia în acea carte. 

— Un domn foarte citit, am spus eu, puţin iritată 
de faptul că John Grey fusese alături de Jamie în 
acea perioadă a vieţii sale, iar eu nu, dar 
bucuroasă pentru faptul că avusese un prieten în 
vremuri de grele încercări. M-am întrebat deodată 
de câte ori auzise Jamie bătând clopotul ăla? 

Mi-am îndreptat spatele, am pus mâna pe sticlă 
şi am luat o înghiţitură, dorind să mă purific. 
Mirosul de mâncare pusă la cuptor, de ceapă şi de 
carne prăjită se strecura prin uşă şi stomacul meu 
a făcut un zgomot neplăcut. Jamie nu a remarcat, 
era adâncit în gânduri şi privea spre vest, unde 
vârful muntelui stătea ascuns într-un nor. 

— Băieţii Macleod au spus că în trecători zăpada 
era deja până la brâu, a spus el. Dacă aici s-a 
depus zăpada de-un lat de palmă, înseamnă că în 
trecătorile de pe înălţimi a ajuns deja la trei 
palme. Până la venirea primăverii nu mergem 
nicăieri, Sassenach. Cel puţin o să avem timp să 


punem pe morminte ceea ce se cuvine, a mai ţinut 
el să adauge, privind cele două cadavre, oaspeţii 
noştri tăcuţi. 

— Tot mai vrei să mergi în Scoţia? 

I-am pus întrebarea pentru că aşa îmi spusese 
după ce arsese casa cea mare, dar de atunci nu 
mai pomenise nimic în legătură cu acest gând al 
său. Nu eram sigură dacă nu cumva îşi exprimase 
această dorinţă doar sub presiunea evenimentelor 
de atunci. 

— Da, vreau. Cred că nu putem rămâne aici, mi- 
a spus cu oarecare regret. Când vine primăvara, 
ţinutul începe iar să fiarbă. Ne-am apropiat şi aşa 
destul de tare de foc. 

După ce a rostit aceste cuvinte, a ridicat bărbia, 
privind în direcţia casei arse şi a continuat: 

— Data viitoare nu vreau să mă prăjesc. 

— Ei bine, aşa e, am replicat. 

Avea dreptate şi eu ştiam asta. Puteam construi 
o altă casă, dar era prea puţin probabil să putem 
trăi în pace în acea nouă locuinţă. Printre altele, 
Jamie era, sau fusese, colonel în miliția care se 
crease. Dincolo de o eventuală incapacitate fizică 
sau de o simplă absenţă, el nu se putea 
descotorosi de responsabilităţi, iar cei ce stăteau 
în munţi nu erau cu toţii adepţi ai revoluţiei. Ştiam 
despre oameni care fuseseră bătuţi, arşi, goniţi în 
mlaştini sau în păduri, ori ucişi pe loc din cauza 
convingerilor politice. 

Vremea ne împiedica să plecăm, dar şi pe 
membrii formațiunilor de miliţie, şi le era 
potrivnică şi celor ce făceau parte din bandele de 
răufăcători. Gândindu-mă la toate acestea, am 
simţit cum mă cuprinde un val de frig şi am 


început să tremur. 

Jamie a remarcat acest lucru şi mi-a spus: 

— N-ar fi bine să intri, draga mea? Pot să stau 
de veghe şi singur o vreme. 

— Sigur că da, am replicat. Şi-o să ieşim, ca să 
aducem turte şi miere, şi o să te găsim întins 
alături de aceste două femei, cu o secure în cap. 
Mă simt bine. 

Am mai luat o înghiţitură de whisky şi i-am dat 
sticla. 

— Poate că nu ar trebui să plecăm chiar în 
Scoţia, am spus, privindu-l în timp ce bea. Am 
putea merge la New Bern. I te-ai putea alătura lui 
Fergus şi l-ai putea ajuta în afacerea cu 
tipăriturile. 

Asta i-am zis, numai că el spusese ce voia să 
facă: voia să plece în Scoţia, să ia tiparniţa pe care 
o lăsase la Edimburgh, pentru ca apoi să se 
întoarcă şi să lupte folosindu-se mai curând de 
cuvântul tipărit decât de gloanţe adevărate. Nici 
nu ştiam care metodă de luptă era mai 
periculoasă. 

— Doar nu crezi cumva că prezenţa ta îl va 
împiedica pe Arch să-mi dea cu toporul în cap, 
dacă asta şi-a pus în minte? a întrebat Jamie 
zâmbind, în vreme ce în ochi i se citea uimirea. Ei 
bine, nu. Fergus are dreptul şi vrea să se pună în 
primejdie, dar eu nu am dreptul să-i pun pe el şi 
pe ai săi în pericol. 

— Acum am priceput cum şi ce ai tu de gând să 
tipăreşti, i-am spus. Poate că prezenţa mea nu îl 
va împiedica pe Arch să te atace, dar aş putea cel 
puţin să strig „Fereşte-te!” dacă-l văd că se 
strecoară pe la spatele tău. 


— Eu vreau să-mi păzeşti întotdeauna spatele, 
Sassenach, mi-a spus Jamie pe un ton grav. Eşti 
sigură că ai priceput ce am vrut să spun? 

— Da, am răspuns eu, oftând. Câteodată sper în 
zadar că mă înşel în ceea ce te priveşte, dar asta 
nu se întâmplă niciodată. 

Această afirmaţie l-a făcut să izbucnească în râs, 
zicând: 

— Întocmai, nu te înşeli niciodată, dar tot alături 
de mine eşti, nu-i aşa? 

A ridicat sticla pentru a-mi arăta că bea în 
cinstea mea, a luat o înghiţitură şi apoi a 
continuat: 

— E bine de ştiut că îmi va simţi cineva lipsa 
când am să cad în luptă. 

— Aş prefera să spui „dacă” şi nu „când”, am 
replicat eu cu oarecare răceală. 

— Întotdeauna am zis când, Sassenach, a spus el 
cu blândeţe. Fiecare capitol trebuie tradus, nu-i 
aşa? 

Am tras adânc aer în piept şi apoi am expirat, 
văzând cum aerul pe care-l scoteam din plămâni 
se transforma într-o ceaţă albă. 

— Sper din tot sufletul să nu fiu nevoită să fac 
asemenea lucru, i-am spus. Dacă se întâmplă, 
însă, ai vrea să fii îngropat aici sau ţi-ai dori să fii 
dus în Scoţia? 

Mă gândeam la o piatră de mormânt din granit, 
făcută pentru noi doi ca soţ şi soţie, în cimitirul 
din St. Kilda şi pe care să fie dăltuite numele lui şi 
al meu. Era să mi se oprească inima când am 
văzut acea piatră funerară şi nu l-am iertat 
niciodată pe Frank pentru că ea exista deja şi 
arăta aşa cum se cuvine. 


Jamie a pufnit scurt, dar nu în râs. 

— O să am noroc dacă voi fi îngropat undeva, 
Sassenach. Mai curând o să fiu înecat, ars sau 
lăsat să putrezesc pe vreun câmp de luptă. Să nu 
faci cine ştie ce. Dacă îţi va fi adus trupul meu 
neînsufleţit, să-l laşi să-l mănânce corbii. 

— Am să-mi notez lucrul ăsta. 

— Te-ar supăra să mergi în Scoţia? m-a întrebat, 
ridicând din sprâncene. 

Am oftat. In ciuda faptului că ştiam că trupul 
său nu se va odihni sub acea piatră de mormânt, 
nu mă puteam descotorosi de ideea că avea să 
moară acolo. 

— Nu. M-ar supăra să plec din munţi, m-ar 
supăra să te văd făcându-te galben ca ceara şi 
vărsând când vei fi pe vapor, m-ar supăra tot ce s- 
ar putea întâmpla pe drumul către acel vapor, 
dar... lăsând deoparte oraşul Edimburgh şi faptul 
că acolo se găseşte tiparniţa, tu vrei să ajungi la 
Lallybroch, nu-i aşa? 

A dat din cap privind tăciunii aprinşi. Licărul 
care venea din vas era slab, dar îi lumina arcul 
sprâncenelor şi îi poleia cu aur linia nasului. 

— Am făgăduit, nu-i aşa? a întrebat el pe un ton 
egal. Am zis că-l duc pe tânărul lan înapoi la 
mama lui, şi după ce s-au petrecut toate astea... ar 
fi mai bine să plece. 

Am dat din cap în tăcere. Trei sute de mile! de 
ocean puteau să fie insuficiente ca lan să poată 
scăpa de amintiri, dar nu strica să încerce. Poate 
că bucuria de a-şi vedea părinţii, fraţii şi surorile, 


15 Milă = Unitate de măsură pentru lung im i, care variază: 1609,3 m 
(mila engleză), 1852 m (mila marină internaţională), 7 420 m (mila 
geografică) şi 7 5 8 5 ,9 m (mila austriacă) (n.tr.) 


de a vedea Highlands... poate că toate acestea 
aveau să-i aducă alinarea. 

Jamie a tuşit şi şi-a frecat dosul palmei peste 
buze. 

— Şi mai este ceva, a spus el încet. S-ar putea 
zice că este vorba despre o altă promisiune. 

— Ce vrei să spui? 

S-a întors spre mine şi m-a privit în adâncul 
ochilor. Era cât se poate de serios. 

— Mi-am jurat mie însumi, a spus în cele din 
urmă. Mi-am jurat mie însumi că nu îmi voi întâlni 
niciodată fiul în luptă. 

Am tras adânc aer în piept şi am dat din cap. A 
urmat o clipă de tăcere, am privit moartele şi am 
ridicat ochii, spunând: 

— Nu m-ai întrebat ce aş vrea să faci cu trupul 
meu neînsufleţit. 

Am spus-o pe jumătate serios, ca să nu mai fie 
atât de încordat, dar degetele sale le-au prins pe 
ale mele atât de brusc, încât m-am speriat. 

— Nu te-am întrebat, a spus el încet. Nu te-am 
întrebat şi nu te voi întreba niciodată. 

Nu mă privea, ci se uita la covorul alb care se 
aşternuse înaintea noastră. 

— Nu mă pot gândi la tine moartă, Claire, a spus 
în cele din urmă. Mă pot gândi la orice altceva, 
dar nu şi la asta. Nu mă pot gândi. 

S-a ridicat brusc. S-a auzit un freamăt de copaci 
şi un zgomot de farfurie spartă, astfel încât n-am 
mai fost nevoită să-i spun ceva la rândul meu. M- 
am ridicat şi am dat din cap. Apoi uşa s-a deschis 
şi razele de lumină s-au revărsat din casă. 

Zorile au mijit limpezi şi luminoase, cu un strat 
de zăpadă proaspătă de un lat de palmă aşternut 


pe pământ. Către prânz, ţurţurii de gheaţă care 
atârnau la marginea acoperişului căsuţei au 
început să se desprindă şi să cadă ca nişte cuțite 
aruncate la întâmplare, cu câte un buf înăbuşit. 
Jamie şi lan s-au dus sus, în deal, în micul cimitir, 
pentru a vedea dacă ar putea săpa destul de adânc 
două morminte. 

— Ia-i cu tine pe Aidan şi pe unul sau doi dintre 
ceilalţi băieţi, am spus eu la micul dejun. Trebuie 
să mai iasă şi ei din casă. Jamie mi-a aruncat o 
privire pătrunzătoare, dar a dat din cap în semn 
că era de acord. Ştia foarte bine la ce mă 
gândeam. Dacă Arch Bug nu prinsese încă de 
veste că soţia lui era moartă, ar putea trage nişte 
concluzii dacă ar vedea că se sapă morminte. 

— Cel mai bine ar fi să vină să stea de vorbă cu 
mine, mi-a spus Jamie încet, glasul lui fiind 
acoperit de zgomotul făcut de băieţii care se 
pregăteau de plecare şi de mamele care pregăteau 
merinde, dar şi de zarva copilaşilor care se jucau 
învârtindu-se în cerc în încăperea cealaltă. 

— Da, am spus, băieţii nu îl vor opri să facă ce 
şi-a pus în gând. Dar dacă nu se gândeşte să vină 
să stea de vorbă cu tine... 

lan îmi spusese că auzise un foc de armă chiar 
în noaptea trecută, când avusese loc incidentul. 
Arch Bug nu era un foarte bun ţintaş, dar eram 
sigură că nu va ezita să tragă asupra unui grup 
din care făceau parte şi copii. 

Jamie a dat din cap în tăcere şi i-a spus lui Aidan 
să-i aducă şi pe cei doi veri mai mari. 

Bobby şi Clarence asinul plecaseră la deal 
împreună cu cei ce urma să sape gropile. Fuseseră 
tăiaţi nişte pini mai sus pe coasta muntelui, unde 


Jamie a spus că va înălța noua noastră casă. Dacă 
mormintele se puteau săpa, atunci Bobby urma să 
aducă nişte scândură de pin pentru sicrie. 

Din locul în care mă aflam eu pe verandă, îl 
vedeam pe Clarence, foarte încărcat, dar 
coborând panta cu graţia unei balerine, cu 
urechile ciulite delicat, ca şi când i-ar fi asigurat 
echilibrul. L-am privit pe Bobby, care mergea la 
spatele  asinului, aşezând din când în când 
încărcătura care aluneca de pe spatele lui 
Clarence. M-a văzut şi mi-a făcut cu mâna 
zâmbind. C-ul imprimat cu fierul roşu pe obrazul 
lui se vedea chiar şi de la distanţă, o pată lividă pe 
obrazul biciuit de frig. 

l-am făcut şi eu cu mâna lui Bobby şi m-am 
întors în casă, pentru a le spune femeilor că vom 
face înmormântarea. 

A doua zi dimineaţă am urcat poteca şerpuită 
care ducea către micul cimitir. Cele două bătrâne 
care plecau împreună către altă lume stăteau 
alături în sicriele puse pe o sanie trasă de 
Clarence şi de o catârcă, ce aparţinea familiei 
Mecallum şi purta numele de Puddin'. 

Nu eram îmbrăcate în haine bune. Nimeni nu 
avea „haine bune”, cu excepţia lui Amy Mecallum 
Higgins, care purta năframa împodobită eu 
dantelă pe care o avusese la nuntă, în semn de 
respect pentru cele două decedate. Toată lumea 
era îmbrăcată curat, iar adulţii erau sobri şi 
atenţi. Foarte atenţi. 

— Cine va fi noul gardian, mamă? a întrebat-o 
Aidan pe mama lui, privind spre cele două sicrie, 
în vreme ce sania urca încet înaintea noastră. 
Care dintre ele a murit prima? 


— Ei bine... zău că nu ştiu, Aidan, a replicat 
Amy, luată prin surprindere de această întrebare. 
Dumneavoastră ştiţi, doamnă Fraser? 

Intrebarea aceea m-a lovit ca un fulger şi am 
clipit. Sigur că ştiam şi am făcut un efort să nu 
mai privesc spre copacii de la marginea potecii. 
Nu ştiam unde se afla Arch Bug, dar era undeva în 
apropiere, nu mă îndoiam că aşa stăteau lucrurile. 
Şi dacă era destul de aproape pentru a putea auzi 
această discuţie... 

Conform  superstiţiilor celor care trăiau în 
munţii înalţi ai Scoției, ultima persoană îngropată 
într-un cimitir devenea gardianul care urma să 
apere sufletele ce odihneau acolo de orice rău, 
până când murea altcineva şi lua locul fostului 
gardian, care putea pleca spre Ceruri. Nu 
credeam că Arch Bug ar fi fost fericit dacă ar fi 
aflat că soţia lui urma să fie prizonieră în pământ 
pentru a păzi sufletele presbiterienilor şi 
păcătoşilor şi  păcătoaselor printre care se 
număra, de pildă, Malva Christie. 

Am simţit un fior rece trecându-mi prin inimă 
când mi-am amintit de Malva, care probabil era în 
prezent gardianul cimitirului. „Probabil” pentru 
ea, deşi la Ridge mai muriseră alţii după ea, 
fusese ultima persoană îngropată cum se cuvine. 
Fratele ei Allan era îngropat undeva aproape de 
ea, către pădure, într-un mormânt fără cruce şi 
fără piatră funerară. Nu ştiam dacă se putea 
spune că el fusese înmormântat cum se cuvine. 
Apoi mai era tatăl ei... 

Mi-am acoperit gura cu palma, am tuşit ca să-mi 
dreg glasul şi apoi am spus: 

— Doamna Macleod murise când ne-am întors 


acasă cu doamna Bug. 

Ceea ce spusesem era cât se poate de adevărat. 
Ceea ce nu voiam să spun era faptul că bunica 
Macleod era moartă deja în momentul în care 
părăsisem căsuţa din bârne. 

O privisem pe Amy câtă vreme vorbisem. Apoi 
m-am întors spre cărare şi era acolo. Era chiar 
înaintea mea. Arch Bug, în pelerina lui veche 
neagră, cu barba albă şi cocârjat. Mergea în urma 
săniei prin zăpadă, încet, ca şi când ar fi fost un 
corb ce nu se putea dezlipi de pământ. Toţi cei din 
cortegiul funerar s-au simţit străbătuţi de un fior. 

Şi-a întors capul şi m-a văzut. 

— Ai să cânţi, doamnă Fraser? m-a întrebat el cu 
o voce liniştită şi plin de respect. Vreau să fie dusă 
către locul de veci aşa cum se cuvine. 

— Aã... da, i-am răspuns tulburată şi am încercat 
să-mi amintesc de ceva potrivit momentului. Nu 
eram pregătită cu o caitharis, o jelanie pentru 
morţi, ca să nu mai spun că nu eram îmbrăcată 
cum se cuvine pentru o înmormântare pompoasă 
din munţii Scoției. 

Mi-am adus aminte de un psalm în gaelică, pe 
care îl învăţasem de la Roger, Is e Fein as 
buachaill dhomb. Era un cântec ce se 
interpretează vers cu vers, adică un vers este 
cântat de cineva pentru ca apoi să fie repetat de 
restul celor prezenţi. Era un cântec simplu şi, deşi 
vocea mea părea slabă când urcam pe coama 
muntelui, cei care se aflau în preajma mea m-au 
susţinut cu glasurile lor, astfel că atunci când am 
ajuns la locul de îngropăciune, cântecul se înălța 
cu destulă putere. 

Sania s-a oprit la marginea luminişului încadrat 


de pini. Prin zăpada pe jumătate topită se zăreau 
câteva cruci de lemn şi câteva pietre funerare 
celtice. Cele două gropi proaspăt săpate se căscau 
undeva la mijlocul luminişului, brutale şi pline de 
noroi. Când le-am zărit, am încetat imediat să mai 
cântăm. Era ca şi când ne-ar fi turnat cineva o 
găleată cu apă rece-n cap. 

Soarele strălucea palid şi-şi arunca razele 
printre crengile copacilor în care nişte gaiţe 
ciripeau cu nemaipomenită veselie, părând că 
vorbesc între ele. 

Jamie dusese asinii de căpăstru şi nu privise 
înapoi spre a-l vedea pe Arch făcându-şi apariţia. 

Acum se întorsese spre el şi, făcând un semn 
discret către unul dintre sicrie, l-a întrebat: 

— Vrei să-ţi priveşti soţia pentru ultima dată? 

Doar când Arch a dat din cap în semn că da şi s- 
a apropiat de sanie, mi-am dat seama că bărbaţii 
bătuseră în cuie sicriul doamnei Macleod, 
acoperind sicriul doamnei Bug cu capacul. Bobby 
şi lan au ridicat capacul, ţinând ochii în pământ. 

Arch îşi desfăcuse părul, semn că se afla în 
doliu. Nu-l văzusem până atunci cu părul desfăcut. 
Avea firul subţire, alb ca neaua şi îi cădea pe faţă 
de parcă ar fi fost fuioare de fum, în timp ce se 
apleca pentru a ridica vălul de pe faţa Murdinei. 

Am înghiţit cu greu un nod care mi se pusese în 
gât şi mi-am împreunat mâinile. li scosesem 
săgeata, lucru nu tocmai plăcut, şi îi bandajasem 
gâtul cu grijă, înainte de a o pieptăna. Arăta aşa 
cum se cuvine, deşi parcă nu ar fi fost ea. Nu o 
văzusem niciodată fără bonetă, şi bandajul acela 
în jurul gâtului îi dădea un aer sever de pastor 
presbiterian. L-am văzut pe Arch tresărind uşor şi 


am observat că suspină. Se obişnuise cu acel chip 
al soţiei sale, dar am văzut că plângea înăbuşit şi 
îşi tot desfăcea şi îşi împreuna mâinile, ca şi când 
ar fi căutat ceva ce nu se afla acolo. 

S-a uitat multă vreme la sicriu, apoi a dus mâna 
la tolbă şi a scos ceva. Când şi-a dat deoparte 
pelerina, am văzut că nu avea nimic la brâu. 
Venise neînarmat. 

Obiectul pe care îl ţinea în mână era mic şi 
strălucitor. S-a aplecat şi a încercat să-l prindă de 
giulgiu, dar nu a putut, din cauză că îi lipseau cele 
două degete de la mâna dreaptă. A făcut câteva 
gesturi stângace, a spus câteva cuvinte în gaelică 
şi apoi m-a privit. În ochii lui se citea panica. M- 
am dus imediat lângă el şi am luat din mâna lui o 
broşă mică şi foarte frumoasă, în forma unei 
rândunici. Era o broşă din aur şi părea destul de 
nouă. Am prins-o de năframa doamnei Bug. Nu 
mai văzusem acea broşă niciodată până atunci şi 
m-am gândit că fusese făcută din aurul pe care 
Arch îl luase de la Jocasta Cameron, poate când 
începuse să ia lingourile unul câte unul sau mai 
târziu. Era ca o făgăduială făcută soţiei, 
promisiunea că anii lor de sărăcie şi lipsuri se 
terminaseră. Ei bine... se terminaseră într-adevăr. 
M-am uitat la Arch şi el mi-a făcut un semn 
discret. Am tras încet giulgiul peste faţa rece a 
soţiei sale. 

Dintr-un impuls, am întins mâna pentru a-l 
apuca de braţ, dar s-a îndepărtat şi a privit 
impasibil cum Bobby bătea în cuie capacul 
sicriului. La un moment dat, se uita când la Jamie, 
când la Ian. 

Am strâns din buze privindu-l pe Jamie şi 


apropiindu-mă de el, căci citisem îngrijorarea 
întipărită pe chipul său. Cât se învinovăţea, şi nu 
că nu ar fi avut de ce. Arch era apăsat şi el de 
sentimentul de vinovăţie. Oare niciunul dintre ei 
nu-şi dădea seama că doamna Bug fusese şi ea 
implicată în întreaga afacere? Dacă nu ar fi tras 
asupra lui Jamie... dar oamenii nu sunt 
întotdeauna raţionali, nu se poartă întotdeauna 
aşa cum ar trebui şi oare faptul că ei înşişi au 
contribuit la propria lor moarte diminuează cu 
ceva tragedia? 

M-am uitat la micul dâmb ce marca mormântul 
Malvei şi al fiului ei. Doar vârful acelui dâmb ieşea 
din zăpadă, umed şi negru, de parcă ar fi fost o 
coroniţă care se punea pe capul unui copilaş la 
naştere. 

Odihneşte-te în pace, i-am spus în gând şi am 
simţit că am mai scăpat de o parte din tensiunea 
care mă stăpânise în ultimele două zile. Poţi pleca 
în pace către Ceruri. 

M-am gândit că ceea ce le spusesem lui Amy şi 
lui Aidan era adevărat. Cât despre care dintre cele 
două femei murise cu adevărat prima, mă 
gândeam la doamna Bug şi îmi spuneam că îi va 
face plăcere să aibă grijă de sufletele din cimitir 
aşa cum avusese grijă de preaiubitele ei găini, 
pedepsind spiritele rele cu câte un cuvânt aspru şi 
folosindu-se de vreun cârnat ca să le sperie. 

Acest gând m-a ajutat să trec mai uşor peste 
citatul din Biblie, rugăciuni, lacrimi - peste faptul 
că femeile şi copiii plâng fără a şti prea bine de ce 
- peste momentul în care cele două sicrie au fost 
date jos de pe sanie şi s-a citit cu oarecare 
întreruperi Rugăciunea către Dumnezeu. Imi 


lipseşte Roger foarte mult, îmi lipsesc simţul său 
de ordine calmă, compasiunea sinceră cu care 
ţinea slujba de înmormântare. Probabil că el ar fi 
ştiut ce se cuvenea să spună pentru a o elogia pe 
Murdina Bug. Nimeni nu a vorbit după ce s-a 
terminat rugăciunea şi a urmat o pauză lungă în 
care cei prezenţi nu se simțeau deloc în largul lor. 
Stăteam în stratul de zăpadă lat de-o palmă şi 
hainele femeilor erau ude până către genunchi. 

L-am văzut pe Jamie strângând din umeri de 
parcă haina i-ar fi fost prea strâmtă şi apoi privind 
către sania pe care se aflau sapele, acoperite de o 
pătură, înainte de a le fi putut face un semn lui lan 
şi Bobby, lan a tras adânc aer în piept şi a făcut un 
pas înainte. 

S-a apropiat de sicriul doamnei Bug, s-a oprit în 
partea opusă celei în care se afla soţul defunctei şi 
a aşteptat să vorbească. Multă vreme Arch l-a 
ignorat, privind în mormânt, dar în cele din urmă 
şi-a ridicat privirea impresionat, aşteptând. 

— Această femeie deosebită - Ian s-a întrerupt şi 
a înghiţit în sec - a murit de mâna mea. Nu i-am 
luat viaţa din răutate sau voit, şi ceea ce s-a 
petrecut este dureros pentru mine, dar ea a murit 
de mâna mea. 

Rollo a chelălăit încet simțind că stăpânul său 
era trist, dar lan i-a pus o mână pe cap şi câinele 
s-a liniştit. 

lan şi-a scos cuțitul de la brâu şi l-a pus pe 
capacul sicriului, înaintea lui Arch Bug. Apoi şi-a 
îndreptat spatele şi l-a privit pe acesta în adâncul 
ochilor, spunând cât se poate de serios: 

— Într-o vreme de mare cumpănă, dumneata ai 
jurat înaintea unchiului meu că va fi viaţă pentru 


viaţă dacă soţia dumitale păţeşte ceva. Eu jur pe 
acest cuţit că sunt gata să-mi dau viaţa. 

lan a strâns din buze şi a continuat cu un aer 
sobru: 

— Poate că dumneata n-ai vorbit serios, 
domnule, dar eu vorbesc cât se poate de serios. 

Mi-am dat seama că îmi ţineam respiraţia şi m- 
am străduit să-mi revin. Mă întrebam dacă acesta 
era un plan pe care îl urzise Jamie. lan chiar 
vorbea serios. Şansele ca Arch să accepte oferta şi 
să-i taie lui lan gâtul pe loc erau foarte mici, 
indiferent cât de puternice ar fi fost sentimentele 
soţului îndurerat. Dacă Arch refuza în mod public, 
atunci era limpede că răzbunarea va fi formală şi 
mai puţin sângeroasă. lan, pe de altă parte, ar fi 
fost eliberat măcar în parte din vinovăția care îl 
apăsa. „Scoţian afurisit”, mi-am zis în gând, 
privindu-l pe Jamie nu fără oarecare admiraţie. 

Simţeam cum era străbătut când şi când de 
câte-un val de energie, pe care şi-l stăpânea. Nu 
voia să se amestece nicicum în treburile lui Ian, 
dar nici ca acesta să fie rănit, în cazul în care 
bătrânul Arch ar fi acceptat oferta făcută. Se 
gândea, desigur, că Arch ar fi putut fi de acord. L- 
am privit pe Arch şi am fost convinsă că s-ar fi 
putut gândi să accepte. 

Bătrânul l-a privit preţ de-o clipă pe lan. Avea 
sprâncene groase, care-i ajungeau până la părul 
sur de om bătrân. Ochii lui aveau o culoare 
metalică şi privirea îi era rece precum oţelul. 

— Ar fi prea uşor, băiete, a spus el în cele din 
urmă cu un glas care semăna cu scrâşnetul 
fierului ruginit. 

S-a uitat la Rollo, care stătea lângă stăpânul său 


cu urechile ciulite şi avea o privire de lup la 
pândă. 

— Îmi dai câinele tău să-l omor? 

Masca pe care o adoptase lan s-a descompus 
brusc, şocul şi oroarea făcându-l să pară deodată 
mai tânăr. L-am auzit cum trăgea aer în piept şi 
mi-am dat seama că voia să se adune, dar vocea 
lui părea spartă când a spus: 

— Nu, el nu a făcut nimic. Este crima mea... a 
mea, nu a lui. 

Arch a zâmbit foarte discret, atât de discret, 
încât privirea i-a rămas neschimbată. 

— Aşa că vezi bine, a spus Arch în cele din 
urmă. Şi câinele-acesta nu-i decât o bucată de 
blană plină de purici, nu-i o soţie. 

Cuvântul „soţie” a fost rostit în şoaptă. 

A tuşit puţin să-şi dreagă glasul şi s-a uitat atent 
la Ian, la Jamie şi apoi la mine. 

— Nu-i o soţie, a spus el încet şi am simţit cum 
îmi îngheaţă tot sângele-n trup şi-n inimă. 

Fără a se grăbi, Arch s-a uitat pe rând la fiecare 
dintre bărbaţi. S-a uitat la Jamie şi apoi la lan. Pe 
Ian l-a privit doar o clipă, dar mi s-a părut că s-a 
uitat la el o veşnicie. 

— Când vei avea ceva care merită să-ţi fie luat, 
atunci mă vei vedea din nou, băiete, a spus Arch 
încet, apoi s-a întors pe călcâie şi a dispărut 
printre copaci. 


5 

În biroul lui era o veioză electrică, dar Roger 


prefera adesea să lucreze seara la lumina 
lumânării. A luat un chibrit din cutie şi l-a aprins 
cu un zgomot uşor. După scrisoarea lui Claire, nu 
mai aprindea niciun chibrit fără a se gândi la 
incendiul care mistuise casa cea mare. Doamne, 
cât şi-ar fi dorit să fi fost de faţă! 

Flacăra chibritului s-a micşorat îndată ce a 
apropiat-o de fitil şi ceara translucidă a lumânării 
s-a făcut albastră o clipă, pentru ca apoi să devină 
mai luminoasă şi să ardă ca de obicei. S-a uitat la 
Mandy, care le cânta unor jucării pe canapea. 
Făcuse baie şi acum trebuia să aibă o preocupare, 
cât timp se îmbăia Jem. Aruncându-i din când în 
când câte o privire, Roger s-a aşezat la biroul său 
şi şi-a deschis carnetul. 

La început totul fusese pe jumătate glumă. 
Cealaltă jumătate era singurul lucru la care se 
putea gândi ca să-şi învingă frica ce îl paraliza. 

„Poţi să-i înveţi pe copii să nu traverseze strada 
singuri", spusese Bree odată. „Sigur că poţi să-i 
mai înveţi să nu se apropie de megaliţi”. 

Fusese de acord, dar avea mari rezerve. Da, pe 
copiii mici îi puteai lămuri să nu bage furculiţe în 
priză. Dar când devin adolescenţi, cum să le 
înăbuşi acea dorinţă arzătoare pentru 
descoperirea propriei persoane, pentru 
necunoscut? îşi aducea aminte foarte clar de 
perioada în care era adolescent. Poate că fetele 
erau altfel, dar el se îndoia de acest lucru. Spune-i 
unui adolescent că nu trebuie să bage furculiţa în 
priză şi, de îndată ce te-ai întors cu spatele, va da 
buzna la sertarul cu argintărie. 

S-a uitat din nou la canapeaua unde Amanda 
stătea acum pe spate cu picioarele ridicate şi 


legăna un urs de pluş cu o figură de şobolan, în 
timp ce îi cânta Frere Jacques. Mandy era atât de 
mică, încât nu îşi va aminti mai târziu de anumite 
lucruri. Jem îşi va aminti, însă. Îşi amintea. Roger 
îşi dădea seama când băieţelul se trezea dintr-un 
coşmar. Avea ochii mari, privea în gol şi nu putea 
spune ce a visat. Slavă Domnului că nu se 
întâmpla des. 

Simţea cum e scăldat într-o transpiraţie rece 
când rememora ultima trecere. Il strânsese pe 
Jemmy la piept şi intrase în... Dumnezeule, nici nu 
exista un nume potrivit pentru aşa ceva, pentru că 
majoritatea oamenilor nu trecuseră printr-o 
asemenea experienţă şi era mai bine aşa. Nici 
măcar nu exista ceva cu care să se poată compara. 

Niciunul dintre simţuri nu funcţiona acolo şi în 
acelaşi timp funcționau toate la un asemenea grad 
de sensibilitate, încât o durată mai mare ţi-ar fi 
adus moartea. Era un mare vid, unde sunetul 
părea că îţi loveşte trupul, de parcă ar fi vrut să-ţi 
separe fiecare celulă. Orbirea absolută, care 
intervine când te uiţi în soare. Şi impactul... 
trupurilor? Spiritelor? Alţii, nevăzuţi, treceau pe 
lângă tine şi te atingeau precum aripile moliilor 
sau păreau să treacă prin tine într-o lovire de 
oase. Se auzea de fiecare dată un strigăt. 

Mirosea? Se opri, încruntându-se în vreme ce 
încerca să-şi amintească. Ei, da, mirosea, fir-ar să 
fie. Mirosea destul de ciudat, era un miros care 
putea fi descris cam aşa: aer ars de trăsnet - ozon. 

Miroase puternic a ozon, a scris, simțindu-se 
uşurat că avea un reper existent în această lume. 

Această senzaţie de uşurare a dispărut în 
momentul următor, când a început lupta cu 


propria memorie. 

Simţea că nimic în afară de voinţă nu îi ţinea 
uniţi, nimic în afară de hotărârea neclintită nu îl 
ajuta pe el să rămână întreg. Nu-l ajutase cu nimic 
faptul că ştia la ce trebuia să se aştepte. Mereu 
era altfel, mult mai rău decât data trecută. 

Nu ştia că nu trebuia să se uite la ele sau la ei. 
Era vorba despre fantome, dacă asta erau, dar „a 
se uita” nu era cuvântul potrivit... să fie atent la 
ele? Nici acela nu era cuvântul potrivit. El a oftat 
exasperat. 

Sonnez le matin, sonnez le matin...!5 

Din, dan, don 

A cântat încet refrenul împreună cu ea. 

Din, dan, don. 

A lovit hârtia cu tocul, gândindu-se. Apoi a dat 
din cap şi s-a aplecat din nou asupra paginii. 
Încerca să redea acel episod în care se aflase la... 
câteva momente? câţiva centimetri? în orice caz 
foarte aproape de tatăl său... şi de autodistrugere. 

Cred că nu poți să treci prin propria ta viaţă, a 
scris el încet. Atât Bree, cât şi Claire, cele două 
femei care se ocupau de ştiinţă, îl asiguraseră că 
două obiecte nu pot exista în acelaşi spaţiu, 
indiferent dacă era vorba despre elemente 
subatomice sau de elefanţi. Dacă această afirmaţie 
era adevărată, atunci el a presupus că aceeaşi 
fiinţă nu putea exista de două ori în aceeaşi 
perioadă de timp. 

A presupus că tocmai acel fenomen era cât pe ce 
să ducă la pieirea lui în prima sa încercare. S-a 
gândit la tatăl său când a intrat între pietre, aşa 
cum el, Roger, îl cunoscuse în timpul propriei sale 


16 Daţi deşteptarea, daţi deşteptarea (lb. franceză) (n.tr.) 


vieţi. 

A lovit din nou hârtia cu tocul, gândindu-se, dar 
nu a fost în stare să scrie despre întâlnire. Mai 
târziu. În schimb, s-a întors la cele scrise la 
începutul carnetului: 


Ghid practic pentru călătorii în timp 
I. Fenomene fizice 


A.Cunoaşterea locurilor (puncte de 
aterizare?) 

B.Moştenirea genetică 

C. Mortalitate 

D. Influenţa şi proprietăţile pietrelor preţioase 

E. Sânge? 

Urma să taie ultimul punct, dar a ezitat, 
privindu-l. Avea el obligaţia să spună tot ceea ce 
ştia, tot ceea ce credea sau presupunea? Claire 
credea că ideea de sacrificiu de sânge ca lucru 
necesar sau util era o prostie, o superstiție păgână 
fără valabilitate reală. Era posibil să aibă dreptate. 
Oricum, ea era om de ştiinţă. Işi aducea însă 
aminte cu neplăcere de noaptea în care Geillis 
Duncan trecuse prin pietre. 

Părul lung şi blond care zbura în furtuna de foc, 
buclele care se loviseră de o piatră nemişcată. 
Fusese apoi mirosul de petrol amestecat cu cel de 
carne arsă, iar butucul ars din centrul cercului nu 
era, de fapt, un butuc. Geillis Duncan mersese 
prea departe. 

„În vechile poveşti cu zâne se vorbeşte mereu 
despre două sute de ani”, îi spusese Claire. Era 
chiar vorba despre poveşti cu zâne, despre oameni 
răpiți de zâne, purtaţi printre pietrele muntelui 
fermecat. A fost odată, în urmă cu două sute de 


ani, aşa începeau multe poveşti. Se întâmpla ca 
oamenii să fie aduşi în locul de unde fuseseră 
luaţi, dar cu două sute de ani mai târziu faţă de 
momentul în care fuseseră luaţi. Două sute de ani. 

Claire, Bree şi el însuşi călătoriseră la acelaşi 
interval de timp, două sute doi ani, adică 
aproximativ cel despre care era vorba în poveşti. 
Dar Geillis Duncan mersese prea departe. 

Cu mare neplăcere a scris din nou Sânge şi a 
adăugat o paranteză (Foc??), dar nimic în plus. Nu 
acum. Mai târziu. 

Ca să se liniştească, s-a uitat spre locul de pe 
raft unde se afla scrisoarea, peste care era pus un 
şarpe mic, din lemn de cireş. Suntem în viaţă... 

Deodată a avut impulsul de a se duce la cutia 
aceea de lemn, de a scoate celelalte scrisori, de a 
le deschide şi de a le citi. Era vorba despre 
curiozitate, desigur, dar era mai mult decât atât... 
era dorinţa de a le atinge, de a strânge la piept 
acele dovezi ale existenţei lui Claire şi Jamie, de a 
şterge spaţiul şi timpul dintre ei. 

Şi-a reprimat, totuşi, acel impuls. Luaseră o 
decizie... sau mai curând Bree luase o decizie, iar 
ei erau părinţii ei. 

„Nu vreau să le citesc pe toate deodată", 
spusese ea cândva, trecând cu degetele încet prin 
conţinutul cutiei din lemn. „Dacă le-aş citi pe toate 
deodată... aş pleca cu adevărat.” 

Înţelesese.  Câtă vreme scrisorile stăteau 
necitite, rămâneau în viaţă. În ciuda curiozității lui 
de istoric, îi împărtăşea sentimentele. In afară de 
asta... Părinții Briannei nu scriseseră acele 
scrisori ca pe un jurnal rezervat posterității. 
Scrisorile acelea fuseserā scrise doar pentru a 


asigura comunicarea... cu Bree, cu el. Acest lucru 
însemna că puteau conţine şi lucruri neplăcute 
despre rudele sale prin alianţă. 

Deşi nu îi stătea în fire să facă asemenea lucru, 
s-a ridicat, a luat scrisoarea, a despăturit-o şi a 
citit încă o dată post-scriptumul, doar pentru a se 
asigura că nu era doar o închipuire de-a lui. 

Nu, nu fusese rodul imaginaţiei lui. Cuvântul 
„sânge” continua să îi răsune în minte şi s-a aşezat 
din nou la locul său. Un domn italian. Acela a fost 
Charles Stuart. Nu putea fi altcineva. 
Dumnezeule. După ce a privit în gol o vreme - 
Mandy începuse să cânte Clopoţeii sună - a 
scuturat din cap. A dat câteva pagini şi a început 
din nou cu perseverenţă. 


II. Moralitate 
A. Crima şi moartea accidentală 
Bineînțeles că noi pornim de la premisa că 
uciderea cuiva dintr-un anumit motiv, fie că este 
vorba despre autoapărare, protecția altcuiva, 
utilizarea forţei într-o situaţie legitimă cum ar fi 
cea de război, este complet inacceptabilă. 


A privit o clipă acel text şi a mormăit „dobitoc 
îngâmfat", pentru ca apoi să rupă fila din carnet şi 
să o mototolească. 

Ignorând varianta lui Mandy de la „Clopoţeii 
sună”, care era Clopoţeii sună, / Miroase-a 
bammamă, zãu, / Robin o să facă un nou, a luat 
carnetul şi a trecut prin hol, îndreptându-se către 
biroul Briannei. 

— Cine sunt eu să  trâăncănesc despre 
moralitate? s-a întrebat el. Ea a ridicat ochii dintr- 


o foaie de hârtie pe care se vedeau componentele 
unei turbine hidroelectrice. Privirea ei absentă 
arăta faptul că era conştientă că i se vorbeşte, dar 
gândurile îi erau tot la ceea ce făcuse până atunci 
şi nu realiza cine şi despre ce îi vorbeşte. Obişnuit 
cu acest fenomen, a aşteptat cu oarecare 
nerăbdare ca ea să uite de turbină şi să fie atentă 
la el. 

— Să trăncăneşti? a întrebat ea, încruntându-se. 
A clipit des şi apoi l-a privit cu mai multă atenţie, 
întrebând: 

— Cu cine să trăncâneşti? 

— Ei bine... a spus el, ridicând carnetul şi 
devenind deodată timid. Intr-un fel, să stau de 
vorbă cu copiii. 

— Chiar trebuie să le vorbeşti copiilor despre 
moralitate, a spus ea pe un ton blând. Eşti tatăl 
lor. Este de datoria ta s-o faci. 

— Oh! a exclamat el puţin descumpănit. Dar eu 
am făcut o mulţime din lucrurile despre care le 
spun că nu este bine să le facă. Sânge, ei da. 
Poate că se punea problema de a proteja pe 
cineva. Poate nu. 

Ea a înălţat sprâncenele groase, întrebând: 

— N-ai auzit niciodată despre ipocrizia benignă? 
Am crezut că vă învaţă asemenea lucruri la 
seminarul teologic. Dacă tot ai adus vorba despre 
pălăvrăgeala legată de moralitate, şi asta este 
treaba unui pastor, nu-i aşa? 

Se uita la el cu ochii ei mari, albaştri, şi aştepta. 
„Cred că Bree e în stare să apuce oricând taurul 
de coarne”, şi-a spus el repede. De când se 
întorseseră ea nu spusese niciun cuvânt legat de 
apropiata lui hirotonisire şi nu îl întrebase ce 


credea despre misiunea lui. Niciun cuvânt în 
timpul anului petrecut în America, după ce 
avusese loc operaţia lui Mandy, după ce 
hotărâseră să se mute în Scoţia, după lunile care 
fuseseră necesare renovării reşedinţei Lallybroch, 
pe care o cumpăraseră. Niciun cuvânt până ce el 
nu avea de gând să deschidă uşa. Îndată ce ar fi 
deschis-o ea l-ar fi doborât pur şi simplu la pământ 
şi i-ar fi pus piciorul în piept. 

— Mda, a spus el plat, este, şi i s-a uitat în ochi. 

— Bine, a replicat ea, zâmbind. Care-i 
problema? 

— Bree, a răspuns el, simţindu-şi inima-n gât. 
Dacă aş şti, ţi-aş spune. 

Ea s-a ridicat în picioare şi i-a pus mâna pe braţ, 
dar înainte ca unul din ei să fi putut spune ceva, s- 
a auzit lipăitul unor tălpi goale şi glasul lui Jem 
dinspre uşa biroului lui Roger: 

— Tati? 

— Sunt aici, amice! i-a răspuns Roger, dar până 
să facă un gest, Brianna se îndrepta deja spre uşă. 

L-a găsit pe Jem îmbrăcat în pijamaua albastră 
de Superman, cu părul ud, stând pe vârfuri, cu 
mâinile prinse de marginea biroului şi examinând 
scrisoarea cu mult interes. 

— Ce-i asta? a întrebat Jem. 

— Ţe-i ata? s-a grăbit să-l imite Mandy, suindu- 
se pe un scaun, pentru a vedea despre ce era 
vorba. 

— E o scrisoare de la bunicul tău, a explicat 
Brianna, acoperind ca din întâmplare post- 
scriptumul cu o mână, arătând cu cealaltă un 
anumit paragraf şi continuând: 

— Îţi trimite un pupic. Uite, vezi? aici scrie. 


Un zâmbet larg a luminat faţa lui Jem. 

— Te pup şi io, bunicule! a exclamat Mandy, 
aplecându-se, astfel încât nenumăratele bucle 
negre i-au acoperit faţa, şi a depus un sărut pe 
scrisoare cu un „MUAH” zgomotos. 

Oscilând între oroare şi râs, Bree a luat 
scrisoarea şi a şters umezeala de pe ea. Hârtia, 
deşi era veche, era rezistentă. 

— Nu s-a întâmplat nimic rău, a spus ea şi i-a 
întins scrisoarea lui Roger cu un gest cu totul 
natural. Ei, haideţi! Ce poveste citim în seara 
asta? 

— Poveşti cu aminale, pentru copii! 

— Poveşti cu a-ni-ma-le, a spus Jem, întorcându- 
se spre sora lui, pentru ca aceasta să-l poată auzi 
bine. Poveşti cu a-ni-ma-le, pentru copii! 

— Bine, a spus fetiţa împăciuitoare. Eu sunt 
prima! 

Şi după ce a rostit aceste cuvinte, a dat buzna 
pe uşă afară, urmată imediat de fratele ei. 
Briannei i-au trebuit doar trei secunde ca să-l 
prindă pe Roger de urechi şi să-l sărute apăsat pe 
gură. Apoi a pornit după copii. 

Un pic mai fericit, asculta zgomotul făcut sus de 
spălatul pe dinţi şi de spălatul pe faţă. Oftând, a 
pus carnetul înapoi în sertar gândindu-se:, Am 
destul timp. Or să treacă ani până ce va fi nevoie 
de carnetul acesta. Ani şi ani.” 

A împăturit scrisoarea cu grijă, s-a înălţat pe 
vârfuri şi a pus-o pe ultimul raft, aşezând peste ea 
şarpele care urma să o păzească. Apoi a stins 
lumânarea şi s-a alăturat familiei sale. 


Post-scriptum: Văd că eu urmează să am ultimul 


cuvânt. Un privilegiu pe care îl are rar un bărbat 
ce trăieşte într-o casă în care se află opt femei (cel 
putin atâtea erau când le-am numărat ultima 
dată). Ne-am propus să plecăm din Ridge îndată 
ce se mai îndreaptă vremea şi să mergem în 
Scoţia. Acolo se află tiparnița mea. Vreau s-o iau şi 
să mă întorc aici cu ea. 

În  vremurile-acestea nu poți călători în 
siguranţă şi nu pot spune când sau dacă vom 
putea să mai scriem (nici nu ştiu dacă vei primi 
această scrisoare, dar mă rog Providenţei să o 
primeşti). 

Vreau să-ţi mai comunic ceva şi despre 
proprietatea care a fost deţinută de către soții 
Cameron în numele unui domn italian. Mi s-a 
părut că nu este înțelept să o luăm cu noi, as fel 
încât am dus-o la loc sigur. Jem cunoaşte acel loc. 
Dacă aveţi nevoie de acea proprietate cândva, să-i 
spuneţi că spaniolul o păzeşte. Te rog să faci în 
aşa fel încât aceasta să fie binecuvântată de către 
un preot, căci este pătată cu sânge. 

Uneori îmi doresc să pot vedea mai des cum este 
în viitor. li mulțumesc lui Dumnezeu pentru că 
acest lucru nu e posibil, dar chipurile voastre le 
voi vedea întotdeauna. Sărută-i pe copii din partea 
mea. 

Tatăl tău iubitor, 


JF 


După ce copiii au fost spălați, sărutaţi şi puşi în 
pat, părinţii s-au întors în bibliotecă, înarmaţi cu 
scrisoarea şi un strop de whisky. 

— Un domn italian? a întrebat Bree privindu-l pe 
Roger cu o sprânceană ridicată într-un fel care 


amintea atât de mult de Jamie Fraser, încât s-a 
întors imediat la foaia de hârtie. Se referă la... 

— Charles Stuart, nu se poate referi la altcineva. 

Ea reciti post-scriptumul pentru a 
douăsprezecea oară. 

— Şi dacă se referă la Charles Stuart, atunci 
proprietatea... 

— A găsit aurul. Şi Jem ştie unde e? 

Roger nu s-a putut abţine să nu spună acest 
ultim lucru pe tonul unei întrebări, privind către 
tavanul dincolo de care copiii dormeau îmbrăcaţi 
în pijamale frumoase, imprimate cu diferite 
personaje de desene animate. Bree se încruntă. 

— Ştie? Tata nu a spus tocmai lucrul acesta. Şi 
dacă ar şti într-adevăr... 

li este greu unui băiat de opt ani să păstreze un 
secret atât de mare. 

— Aşa este. 

Fie că avea sau nu opt ani, Jem ştia foarte bine 
să păstreze un secret. Dar Bree avea dreptate, 
tatăl ei nu ar fi încărcat pe nimeni cu informaţii 
primejdioase, cu atât mai puţin pe iubitul său 
nepot. Totul fusese făcut dintr-un motiv foarte 
bine întemeiat. Din post-scriptum era clar că se 
putea avea acces la respectiva informaţie doar 
dacă era neapărată nevoie. 

— Ai dreptate. Jem nu ştie nimic despre aur, ştie 
doar despre spaniol, indiferent cine sau ce ar fi el. 
Nu ţi-a spus niciodată nimic despre spaniol? 

Ea a clătinat din cap şi apoi s-a întors, pentru că 
o pală de vânt a mişcat perdeaua, anunțând 
venirea ploii. Bree s-a ridicat şi a închis geamul, 
apoi a urcat în grabă scările pentru a închide 
ferestrele de sus, în timp ce îi făcea un semn lui 


Roger să facă acelaşi lucru la parter. Lallybroch 
era o reşedinţă vastă, cu multe ferestre. Copiii 
încercau mereu să le numere pe toate, dar 
niciodată numărul la care ajungeau nu era acelaşi. 

Roger se gândise că ar fi putut să le numere el 
însuşi într-o zi, pentru a şti o dată pentru 
totdeauna câte ferestre erau, dar nu voia să facă 
asemenea lucru. Casa, la fel ca toate locuinţele 
vechi, avea o personalitate a sa. Lallybroch era 
destul de primitoare, mare şi elegantă, 
confortabilă, fără a fi construită în mai multe 
epoci, cu ecouri ale glasurilor oamenilor din 
diferite generaţii care se păstrau în ziduri. Această 
casă îşi avea, fără îndoială, secretele sale. A nu 
dezvălui numărul de ferestre era în acord cu 
impresia pe care o avea despre casă, şi anume 
aceea că era şi un loc al jocului. 

In bucătăria acum echipată cu un frigider 
modern, cu maşină de gătit Aga şi cu ţevăraie 
modernă, dar care avea încă mese din granit, pe 
care se zăreau pete de coacăze, dar şi pete lăsate 
de sângele vânatului şi al păsărilor de curte, 
geamurile erau închise. Cu toate acestea, a trecut 
prin ele şi prin spălător. Lumina era stinsă pe hol, 
dar a zărit aerisirile din podea, în apropierea 
peretelui, care comunicau cu beciul de dedesubt. 

Socrul său se ascunsese acolo pentru scurtă 
vreme în zilele ce au urmat Răscoalei, înainte de a 
fi încarcerat la Ardsmuir. Roger fusese acolo o 
dată, când au luat casa, şi când a ieşit din spaţiul 
strâmt cu miros fetid, a înţeles de ce Jamie Fraser 
preferase să trăiască pe un vârf de munte izolat, 
unde nu era supus nici unui fel de constrângere. 

Se  ascunsese ani la rând, cunoscuse 


privaţiunile, fusese închis... Jamie Fraser nu era 
un om din sfera politicului, el ştia mai bine decât 
mulţi ce însemna războiul, indiferent de scopul în 
care era dus acesta. Dar Roger îl văzuse pe socrul 
său frecându-şi din când în când încheieturile 
mâinilor, de unde dispăruseră de multă vreme 
urmele lăsate de lanţuri, fără să piară însă şi 
amintirea acestora. Roger nu se îndoia nicio clipă 
de faptul că 

Jamie Fraser avea să trăiască în libertate ori va 
muri. Pentru o clipă şi-a dorit până în măduva 
oaselor să fie alături de socrul său şi să lupte 
alături de el. 

Ploaia începuse. Auzea stropii căzând pe 
acoperişurile dependinţelor. 

Imediat s-a pornit un adevărat potop, învăluind 
casa în ploaie şi ceaţă. 

— Pentru noi... şi pentru urmaşii noştri, a spus 
el cu voce joasă. 

Era un legământ între bărbaţi. Un legământ 
nerostit, dar pe deplin înţeles. Nu conta nimic 
altceva, decât să se păstreze familia, să fie 
protejaţi copiii. Indiferent dacă pentru asta 
trebuia să fie plătit un preţ în sânge, sudoare sau 
suflet, el avea să fie plătit. 

— Oidehe mhat, a spus el, privind către beci. 
Noapte bună. 

A mai zăbovit puţin în vechea bucătărie, având 
senzaţia că locuinţa îl îmbrăţişa şi îi dădea 
siguranţa că era un adăpost solid în care te puteai 
refugia ca să fii ferit de furtună. Bucătăria fusese 
întotdeauna inima casei şi a simţit căldura venită 
de la maşina de gătit ca pe un lucru ce îl liniştea. 
Avusese acelaşi sentiment când se făcea focul în 


vatra acum goală. 

A întâlnit-o pe Brianna în capul scărilor. Se 
schimbase şi se pregătea să se pună-n pat, nu 
neapărat să doarmă. In casă aerul era întotdeauna 
răcoros, iar temperatura mai scăzuse cu câteva 
grade de când începuse să plouă. Ea nu se 
îmbrăcase în pijamaua din lână, ci îşi pusese o 
cămaşă de noapte subţire, din bumbac alb, strânsă 
cu o panglică roşie, care-i dădea un aer înşelător, 
de inocenţă. Ţesătura albă se mula pe sânii ei 
întocmai ca norul pe vârful unui munte. 

l-a spus asta şi ea a izbucnit în râs, dar nu s-a 
opus când a atins-o. A atins cu palmele sfârcurile 
care ieşeau în evidenţă prin materialul alb, 
rotunde ca nişte pietricele de pe malul mării. 

— Mergem sus? a şoptit ea, atingând cu vârful 
limbii buza lui inferioară. 

— Nu, a replicat el, sărutând-o cu hotărâre, în 
timp ce se bucura de această atingere. Mergem în 
bucătărie. Acolo n-am făcut-o încă. 

A iubit-o aşa, aplecată peste vechea masă cu 
petele ei misterioase, desluşindu-i icnetele scurte 
prin foşnetul vântului şi al ploii care se revărsa 
peste vechile storuri. A simţit cum ea e străbătută 
de fiori, cum se topeşte, cum îşi dă drumul. Şi-a 
simţit genunchii tremurând, aşa încât s-a aplecat, 
a prins-o de umeri, şi-a lipit faţa de valurile ei de 
păr mirosind a şampon, atingând granitul cu 
obrazul. Inima lui bătea rar şi cu hotărâre, de 
parcă ar fi fost o tobă mare. Era gol, şi frigul venit 
de undeva îi făcea pielea de găină pe picioare şi 
pe spate. Brianna a simţit că tremura şi s-a întors 
cu faţa spre el. 

— Ţi-e frig? a şoptit ea. Ei nu-i era frig. Părea să 


ardă ca un tăciune aprins. 

El nu îşi dorea nimic mai mult decât să se 
strecoare în pat alături de ea şi să se bucure de 
căldură, în timp ce afară era furtună. 

— Mă simt bine, a spus, luând hainele pe care le 
aruncase pe podea. Hai să ne băgăm în pat. 

Sus, ploaia se auzea mai tare. 

Oh, animalele două câte două au intrat. Au venit 
elefanții şi-apoi cangurii i-au urmat, cânta Bree 
încet, în vreme ce urcau scările. 

Roger a zâmbit. Îţi puteai închipui că locuinţa 
era o arcă ce plutea pe o suprafaţă nesfârşită, 
acoperită de apă. Două câte două, doi părinţi, doi 
copii... poate chiar mai mulţi într-o zi. Era destul 
spaţiu, oricum. 

După ce a stins veioza şi a început să asculte 
cum bătea ploaia în storuri, Roger se afla la limita 
dintre somn şi stare de veghe, refuzând să se lase 
dus de plăcerea momentului. 

— N-o să-l întrebăm, nu-i aşa? a şoptit Bree. 
Avea un glas adormit, şi el îi simţea trupul uşor şi 
cald. N-o să-l întrebăm pe Jem? 

— Cum? Nu. Bineînţeles că nu. Nu e nevoie. 

Simţea cum curiozitatea nu îi dădea pace. Cine 
era spaniolul? În afară de asta, gândul la o 
comoară îngropată undeva reprezentase 
întotdeauna o tentaţie. Nu aveau, însă, nevoie de 
comoară. Deocamdată aveau destui bani. Oricum, 
putea doar să spere că aurul se mai afla încă acolo 
unde îl ascunsese Jamie, dar existau şanse mari ca 
lucrurile să nu stea aşa. 

Nu avea cum să uite ultima frază din post- 
scriptumul lui Jamie: 

Te rog să faci în aşa fel încât aceasta să fie 


binecuvântată de către un preot, căci este pătată 
cu sânge. 

Cuvintele se topeau pe măsură ce le gândea, iar 
ceea ce vedea când închidea ochii nu era aur, ci 
petele care se impregnaseră mult prea adânc în 
masa de granit, pentru a putea fi scoase dacă 
masa era frecată temeinic. Acele pete nu 
dispăreau nici dacă un preot ar fi făcut o slujbă. 

Nu mai conta. Spaniolul, oricine ar fi fost el, 
putea să-şi păstreze aurul. Familia se afla în 
siguranţă. 


PARTEA A DOUA 


Sânge, sudoare şi murături 


6 
LONG ISLAND 


La 4 Iulie 1776, s-a semnat la Philadelphia 
Declaraţia de Independenţă. 

La 24 iulie, generalul-locotenent Sir William 
Howe a ajuns la Staten Island, unde şi-a stabilit 
cartierul general, la taverna Rose and Crown din 
New Dorp. 

La 13 august, generalul-locotenent George 
Washington a sosit la New York pentru întărirea 
fortificațiilor oraşului, aflate în posesia 
americanilor. 

La 21 august, William Ransom, locotenentul 
Lord Ellesmere, a sosit la Rose and Crown în New 
Dorp prezentându-se la ordine, oarecum târziu, şi 
devenind cel mai tânăr membru al statului-major 
al generalului Howe. 


La 22 august... 

Locotenentul Edward Markham, Marchiz de 
Clarewell, a privit scrutător chipul lui William, şi a 
văzut un coş dizgraţios gata să explodeze pe 
fruntea acestuia. 

— Te simţi bine, Ellesmere? 

— Bine, a reuşit să spună William printre dinţi. 

— Da, numai că arăţi cam... rău, a spus 
Clarewell îngrijorat. Pot să-ţi ofer 
omurătură? 

William abia ajunsese la timp. Era ceva 
caraghios în această situaţie. Privea leguma din 
mâna lui Clarewell, care era gata să sugă acea 
murătură şi să fie cât se poate de mulţumit de 
acest fapt. 

Această imagine, peste care se suprapunea 
afirmaţia lui Clarewell conform căreia bunica lui, 
persoană vârstnică, era gata să jure că o murătură 
bună te ferea de răul de mare, şi aşa şi era, că 
doar el era solid ca o stâncă... 

William a clipit des şi a privit cu ochii 
înlăcrimaţi către malul care se apropia. Marea nu 
era foarte agitată, deşi valuri erau, fără nicio 
îndoială. Nici nu conta, pentru că, la fiecare 
mişcare oricât de discretă, provocată de apă, 
stomacul lui se întorcea pe dos. La fiecare 
mişcare! 

Stomacul lui tot încerca ceva, dar înăuntrul lui 
nu se mai afla nimic. Cel puţin putea să se 
gândească la faptul că nu mai avea nimic în 
stomac. S-a şters la gură, a simţit că îi era frig, în 
ciuda căldurii care domnise toată ziua, şi a strâns 
din umeri. 

Aveau să arunce ancora foarte curând. Venise 


momentul să coboare sub punte şi să-şi pună în 
ordine oamenii pe care îi comanda, şi aceasta 
înainte ca aceştia să urce în bărci. A riscat să 
arunce o privire dincolo de pupa şi a văzut navele 
River şi Phoenix. Phoenix era nava-amiral a 
amiralului Howe, iar fratele său, generalul, se afla 
la bord. Oare vor fi nevoiţi să aştepte şi să 
plutească pe apă precum nişte biete dopuri de 
sticlă, până ce generalul Howe şi căpitanul 
Pickering aveau să-şi instaleze tabăra? Spera din 
suflet că nu. 

Oamenilor li s-a cerut să debarce imediat. 

— CU TOATĂ VITEZA, domnilor! a urlat 
sergentul Cutter cât l-a ţinut gura. O să-i prindem 
pe rebeli pe picior greşit! Chiar aşa o să facem! 
VAI DE CEL care se mişcă-ncet! TU de colo... 

Spunând acestea, sergentul s-a îndreptat cu 
mare viteză spre un sublocotenent care i s-a părut 
în neregulă, şi William s-a simţit oarecum mai 
bine. Sigur că nimic cu adevărat teribil nu se 
putea întâmpla într-o lume în care exista şi 
sergentul Cutter. 

Şi-a urmat oamenii pe scară în jos şi a urcat în 
barcă, uitând cu totul de stomac, pentru că era 
foarte încordat. Prima sa bătălie adevărată îl 
aştepta undeva pe câmpiile din Long Island. 

Optzeci şi opt de fregate. Asta auzise el că 
adusese cu sine amiralul Howe şi nu se îndoia de 
faptul că aşa stăteau lucrurile. O adevărată 
pădure de pânze umplea golful Gravesend, iar apa 
era plină de ambarcaţiuni mici, care duceau 
militari la țărm. William aproape că se sufoca de 
atâta nerăbdare. Simţea că oamenii se adună. 
Vedea cum caporalii îşi strângeau subordonații şi 


plecau în ordine, făcându-le loc celor care soseau 
imediat după ei. 

Caii ofiţerilor erau aduşi la țărm înot şi nu în 
ambarcaţiuni, deoarece distanţa pe care o aveau 
de parcurs prin apă era foarte mică. William s-a 
ferit din calea unui val mare şi apoi s-a scuturat, 
pentru că apa sărată îl udase.  Grăjdarul, care 
ţinea hotărât un cal de căpăstru, arăta ca un 
şobolan murat şi se scutura de zor ca şi William, în 
timp ce rânjea la el. Omul avea faţa albită de frig, 
dar privirea plină de nerăbdare. 

Şi William avea un cal undeva. Căpitanul 
Griswold, unul dintre membrii vechi ai statului- 
major al lui Howe, i-a împrumutat un cal, 
nemaiavând timp să se ia altă măsură. Se gândea 
că persoana care se va ocupa de cal îl va căuta pe 
el, deşi nu prea vedea cum avea să se întâmple 
acest lucru. 

Pe ţărmul neted domnea senzaţia de confuzie 
organizată. Peste tot se vedeau tunicile roşii ale 
militarilor, care păreau nişte cârduri de păsări 
marine printre ambarcaţiuni. Strigătele 
sergenţilor încercau să le acopere pe acelea ale 
pescăruşilor. 

Cu oarecare greutate îi fuseseră prezentaţi 
caporalii abia în dimineaţa aceea şi nu avea 
întipărite încă în memorie chipurile lor. William a 
reuşit să-şi descopere cele patru companii şi a 
pornit în fruntea lor pe mal, prin dune de nisip 
acoperite cu un soi de iarbă înaltă. Era o zi 
călduroasă. Militarii îmbrăcaţi în uniforme şi 
având tot echipamentul asupra lor transpirau şi de 
aceea William îşi lăsa oamenii să răsufle, să bea 
apă sau bere din gamele, să mănânce o fărâmă de 


brânză şi un pesmet. 

Unde? Aceasta era întrebarea care stăruia în 
mintea lui în acel moment. 

Cu o seară înainte, avusese loc o întâlnire a 
ofiţerilor de stat-major, în care se discutase 
repede despre planul de invazie. De la golful 
Gravesend jumătate din armată avea să înainteze 
spre nord, către Brooklin Hights, unde se credea 
că se aflau rebelii. Restul trupelor avea să se 
împrăştie de-a lungul malului spre Montauk, 
formând o linie de apărare care ar fi putut înainta 
către Long Island, forţându-i pe rebeli să se 
retragă şi să cadă într-o capcană. 

William îşi dorea dureros de mult să se afle în 
avangardă, să atace. 

Gândind realist, îşi dădea seama că era prea 
puţin probabil să se întâmple. Nu se obişnuise 
deloc cu oamenii lui şi nu era impresionat de 
modul în care arătau. Niciun comandant care 
judeca normal nu ar fi trimis astfel de companii pe 
linia frontului, cu excepţia situaţiei în care dorea 
să facă din acei militari carne de tun. Acest gând l- 
a liniştit pentru o clipă. 

Howe nu era un om care să sacrifice militari. Se 
ştia despre el că era foarte prudent, uneori 
exagerat de prudent. Tatăl lui îi spusese acest 
lucru. Lordul John nu spusese că tocmai asta îl 
îndemnase să fie de acord ca William să facă parte 
din statul-major al lui Howe, dar el ştia deja acest 
lucru. Nu-i păsa de asta. Socotise că avea mai 
multe şanse de a lua parte la acţiuni militare 
avându-l şef pe Howe, decât dacă s-ar fi aflat sub 
comanda lui Sir Peter Packer şi ar fi străbătut 
mlaştinile din Carolina de Nord. 


Şi oricum... S-a uitat în stânga şi-n dreapta. 
Apele erau pline de nave britanice cu militari. Nu 
ar fi recunoscut niciodată că era impresionat de 
acest tablou. Avea însă impresia că îl strângea 
cineva de gât, şi-a dat seama că îşi ţinea respiraţia 
şi a început să respire normal. 

Artileria se apropia de țărm plutind într-un 
echilibru precar pe barjele care aveau la bord 
militari ce înjurau de mama focului. Antetrenurile, 
chesoanele şi militarii au trebuit să fie traşi la mal 
de cai şi de boi care înaintau stârnind nisipul şi 
protestele, deoarece ieşiseră pe țărm într-un 
punct situat mai la sud faţă de cel unde ar fi 
trebuit să ajungă. 

— Domnule, domnule! 

A privit în jos şi a zărit un soldat mic de statură, 
poate de aceeaşi vârstă cu el, cu faţa rotundă şi 
vădit emoţionat. 

— Da? 

— Halebarda dumneavoastră. Şi v-a sosit şi 
calul, a adăugat soldatul, gesticulând în direcţia 
calului murg ale cărui hăţuri le ţinea. Cu 
complimente din partea căpitanului Griswold. 

William a luat halebarda care avea peste doi 
metri şi al cărei capăt din oţel lucea chiar şi în 
lumina slabă a cerului acoperit de nori. Simţea că 
arma era atât de grea încât ameninţa să-i rupă 
mâna. 

— Mulţumesc. Dumneata eşti... 

— Oh, Perkins, domnule, a replicat soldatul, 
lovindu-şi sprânceana în momentul în care salută. 
Compania a treia, domnule. Ni se spune 
„Măcelarii”. 

— Aşa vi se spune? Ei bine, sper să aveţi ocazia 


de a dovedi că meritaţi această poreclă. 

Perkins aştepta. 

— Mulţumesc, Perkins, a spus William, făcând 
un gest de concediere. 

A apucat hăţurile calului simțind o bucurie în 
adâncul sufletului. Era cea mai mare armată pe 
care o văzuse vreodată, şi el făcea parte din ea. 

A fost mai norocos decât credea că va fi, dar nu 
atât de norocos pe cât sperase. Companiile lui se 
aflau în linia a doua. Oamenii săi aveau să urmeze 
avangarda formată din pedestraşi, aflându-se 
înaintea artileriei. Acest lucru nu îi garanta că va 
avea parte de acţiune, dar existau mari şanse să 
participe efectiv la luptă, în condiţiile în care 
americanii erau nişte adevăraţi luptători, aşa cum 
se zvonise. 

Trecuse de ceasurile prânzului, când a ridicat 
halebarda, strigând: 

— Înainte, marş! 

După vremea apăsătoare începuse ploaia, o 
adevărată uşurare după atâta căldură. 

Dincolo de mal se întindea un brâu de pământ 
împădurit, după care urma minunata şi 
nemărginita câmpie. Fire mari de iarbă şi flori 
sălbatice se arătau înaintea lor într-o paletă 
bogată de culori, în lumina diminuată de căderea 
ploii. Undeva, departe, putea vedea păsări. Erau 
porumbei? Erau prepeliţe? Se aflau prea departe 
pentru a-şi putea da seama. Păsările se ridicau în 
zbor în ciuda faptului că ploua, şi asta din cauză 
că soldații aflaţi în marş le făceau să-şi 
abandoneze ascunzătorile. 

Companiile lui se aflau undeva în centrul liniei 
care avansa. Oamenii mergeau ordonat în coloană 


în spatele lui şi el i-a trimis un gând bun 
generalului Howe. Era cel mai tânăr ofiţer de stat- 
major şi, aşa stând lucrurile, i s-ar fi putut da 
funcţia de curier. Ar fi fost obligat să alerge de la 
o companie la alta pe câmpul de luptă, 
transmițând ordine de la cartierul general al lui 
Howe, ducând informaţii de la şi pentru alţi doi 
generali, Sir Henry Clinton şi Lordul Cornwallis. 

Din cauză că sosise târziu, nu ştia nimic despre 
ceilalţi ofiţeri sau despre dispunerea armatei. Nu 
cunoştea pe nimeni şi nu ştia unde se afla fiecare 
dintre ofiţeri. În funcţia de curier ar fi fost inutil. 
Găsind un moment liber în toată agitația cauzată 
de venirea trupelor, generalul Howe îl 
întâmpinase cu multă amabilitate şi, mai mult 
decât atât, îi oferise şansa de a alege: putea să se 
pună sub comanda căpitanului Griswold sau putea 
să preia comanda câtorva companii al căror 
locotenent se îmbolnăvise de friguri. 

Profitase de şansă şi acum stătea mândru în şa, 
cu halebarda pusă în poală, conducând oamenii la 
luptă. S-a mişcat un pic, bucurându-se de 
sentimentul pe care i-l dădea tunica nouă roşie, 
din lână, coada pe care o simţea pe ceafă, legătura 
de gât, din piele, şi micul grumăjer, acea gardă a 
gâtului dintr-o bucăţică de argint, pe care o 
purtau ofiţerii, reminiscență din armura militarilor 
romani. Nu mai purtase uniforma de aproape două 
luni şi, indiferent dacă era sau nu udă de ploaie, 
aceasta îi dădea un sentiment de înălţătoare 
glorie. 

In preajma lui se afla o companie de cavalerie 
uşoară şi auzea strigătele ofițerului care o 
comanda. l-a văzut înaintând şi apoi întorcându-se 


la un pâlc de copaci. Văzuseră ceva? 

Nu. Un nor de păsări negre se ridică din copaci, 
făcând atât zgomot, încât mulţi dintre cai s-au 
speriat. Militarii călare au înaintat cu săbiile 
scoase tăind crengi, dar asta doar aşa, ca să arate 
de ce erau în stare. Chiar dacă se ascunsese 
cineva acolo, plecase deja, iar militarii din 
compania de cavalerie uşoară şi-au reluat locul în 
formaţie, încomodându-se unii pe alţii. 

S-a liniştit, aşezându-se comod în şa şi lăsând 
din mână halebarda. 

Nu se zăreau americanii şi nici nu aveau să se 
zărească. El văzuse şi auzise destule în perioada 
în care culesese informaţii, astfel încât să ştie că 
adevărata Armată Continentală avea să lupte în 
mod organizat. li văzuse pe membrii formațiunilor 
de miliţie care făceau exerciţii în pieţele satelor, 
stătuse la masă cu oameni de-ai lor. Niciunul 
dintre ei nu era militar. Dacă îi vedeai exersând în 
grupuri, îţi venea să râzi. Nici măcar nu erau în 
stare să păstreze cadenţa, dar mulţi dintre ei erau 
vânători pricepuţi. Puteau împuşca gâscă sau 
curcanul din zbor şi îi dispreţuiau pe militarii 
britanici. 

Nu, dacă ar fi fost americani prin preajmă, 
primul lucru care le-ar fi anunţat prezenţa ar fi 
fost acela că unii dintre britanici ar fi căzut morţi 
la pământ. l-a făcut un semn lui Perkins şi i-a spus 
să le transmită caporalilor că le ordonă să facă în 
aşa fel încât oamenii să fie gata de luptă cu armele 
încărcate şi cremenea pregătită. A văzut cum unul 
dintre caporali a strâns din umeri la primirea 
ordinului ca şi când l-ar fi considerat o insultă, dar 
l-a executat, şi asta l-a făcut pe William să se mai 


liniştească puţin. 

Şi-a amintit de călătoria pe care o făcuse recent 
şi s-a întrebat când şi unde l-ar putea întâlni pe 
căpitanul Richardson pentru a-i comunica 
informaţiile pe care le deţinea. 

Majoritatea observaţiilor le făcuse din mers şi 
reţinuse cele mai multe amănunte, notând doar 
când era necesar. Notiţele erau codificate şi puse 
într-un exemplar din Noul Testament pe care i-l 
dăduse bunica lui. Acel exemplar se afla încă în 
haina lui de civil, în Staten Island. Poate că acum, 
când se întorsese cu bine în sânul armatei, era 
posibil să redacteze observaţiile sub forma unor 
rapoarte. Ar fi putut... 

Ceva îl trezi la realitate tocmai la timp pentru a 
vedea scânteia şi pentru a auzi trosnetul unei 
muschete venind dintre copaci, de undeva din 
stânga. 

— Staţi pe loc! a strigat, văzând că oamenii lui 
puneau mâna pe arme. Aşteptaţi! 

Era prea departe locul de unde se trăsese şi, în 
afară de asta, exista o coloană de infanterie mai 
aproape de pădure. Infanteriştii au luat poziţie de 
tragere către pădure. Primul şir s-a aşezat în 
genunchi în poziţie de tragere şi al doilea a rămas 
în picioare. Militarii au tras spre pădure şi li s-a 
răspuns cu foc. A văzut unul sau doi oameni 
căzând şi pe alţii clătinându-se, dar militarii s-au 
menţinut în linie. 

Au urmat alte rafale şi s-a răspuns cu foc, dar 
sporadic. A observat mişcare cu coada ochiului şi 
s-a întors în şa, pentru a vedea mai mulţi bărbaţi 
în haine vânătoreşti venind în fugă dinspre 
pădurice. 


Soldaţii din compania aflată în faţă i-au văzut şi 
ei. La un strigăt al sergentului, militarii au pus 
baioneta la armă şi au pornit în pas alergător. 
Pentru William era însă cât se poate de limpede că 
militarii nu-i vor prinde pe acei oameni obişnuiţi 
să trăiască în sălbăticie. 

Înfruntarea a durat toată după-amiaza, pe 
măsură ce armata înainta. Cei căzuţi erau ridicaţi 
şi duşi în spatele convoiului, dar erau doar câţiva. 
S-a tras asupra uneia dintre companiile lui William 
şi ofiţerul s-a simţit de parcă ar li fost Dumnezeu 
când a ordonat atacul şi oamenii lui au pornit prin 
pădure ca un roi de viespi, cu baioneta la armă, 
reuşind să ucidă un rebel, al cărui i rup l-au cărat 
cu ei până în câmp deschis. Caporalul a sugerat că 
ar fi bine să-l spânzure pe decedat, astfel încât 
imaginea lui să-i descurajeze pe alţi rebeli, dar 
William a considerat că ar fi dezonorant, şi le-a 
cerut oamenilor să lase cadavrul la marginea 
pădurii, unde ar fi putut fi găsit de rebeli. 

Către seară au venit ordine de pe linia de 
înaintare, de la generalul Clinton. Nu aveau să se 
oprească şi nu aveau să-şi aşeze tabăra. Vor face 
doar un popas scurt şi oamenilor avea să li se 
împartă mâncare rece, pentru ca apoi să 
pornească mai departe. 

Unii ofiţeri au mormăit la auzul acelor ordine, 
dar atât. Ei veniseră să lupte, iar marşul făcea ca 
nerăbdarea să crească. 

Ploua încetişor, şi atacurile venite din partea 
rebelilor au devenit mai rare pe măsură ce lumina 
zilei scădea. Nu era frig şi, cu toate că hainele lui 
erau tot mai îmbibate cu apă, William prefera 
această senzaţie de răcoare celei de apăsare din 


ziua precedentă. Ploaia îi tempera puţin calul, 
lucru foarte bun, deoarece patrupedul era nervos 
şi neastâmpărat, fapt care îl făcea pe William să 
creadă că domnul căpitan Griswold nu dăduse 
dovadă de cele mai bune intenţii când i-l 
împrumutase. Obosit din cauza marşului prelungit, 
murgul a renunţat să se mai sperie de crengile 
care se mişcau sau să se ridice în două picioare 
când călăreţul trăgea de hăţuri şi acum înainta 
resemnat, cu urechile pleoştite. 

În primele ceasuri de marş nocturn, totul a mers 
bine. Imediat după miezul nopţii, efortul din ziua 
precedentă şi lipsa de somn au început să-şi spună 
cuvântul. Soldaţii au început să se împiedice şi au 
încetinit pasul, întunericul, efortul şi ideea că mai 
era mult până la răsăritul soarelui au început să-i 
apese. 

William l-a chemat pe Perkins. Soldatul cu faţa 
rotundă a venit imediat, căscând şi clipind des. 
Înainta alături de William ţinându-se de frâiele 
calului, în vreme ce ofiţerul îi spunea ce dorea. 

— Să cântăm? a spus Perkins cu oarecare 
îndoială. Ei bine, domnule, eu recunosc că ştiu să 
cânt, dar numai imnuri bisericeşti. 

— Fi, nu mi-aş fi dorit să cântaţi chiar aşa ceva, 
a recunoscut William. la du-te tu şi vorbeşte cu 
sergentul... Millikin îl cheamă? Mi se pare că este 
irlandez, nu-i aşa? Spune-i să cânte absolut orice 
doreşte, numai să poată fi cântat cu putere şi să 
fie plin de viaţă. Oricum nu aveau de ce să se 
ascundă. Americanii ştiau exact unde se află. 

— Să trăiţi, am înţeles! a spus Perkins pe un ton 
care trăda îndoiala, pentru ca apoi să dea drumul 
hăţurilor şi să dispară în noapte. 


William a mai călărit câteva minute învăluit în 
tăcere, după care a auzit glasul puternic de 
irlandez adevărat al lui Patrick Millikin intonând 
un cântec obscen. Oamenii au început să râdă şi 
câţiva l-au acompaniat la refren. Încă două versuri 
şi au început să cânte toţi cu voioşie, inclusiv 
William. 

Nu puteau să o ţină aşa ceasuri întregi, 
mărşăluind cu tot echipamentul asupra lor, dar 
după ce au cântat toate cântecele care le plăceau 
şi au simţit că nu mai aveau suflu, erau din nou 
treji şi optimişti. 

Chiar înainte de răsărit, William a simţit mirosul 
specific mării şi un iz de mlaştină în ploaie. 
Oamenii deja uzi au început să înainteze prin bălți 
şi pâraie. 

Câteva minute mai târziu, o bubuitură de tun a 
tulburat liniştea şi păsări care îşi aveau sălaşul în 
mlaştină s-au înălţat către cerul care începea să se 
lumineze, scoțând tot felul de ţipete alarmate. 

În următoarele două zile, William nu a avut 
habar unde se află. Îi răsunau în urechi denumiri 
ca Jamaica Pass, Flatbush şi Gowanus Creek, care 
apăreau în depeşe şi în mesajele transmise rapid 
întregii armate, dar puteau fi la fel de bine Jupiter 
sau faţa nevăzută a lunii. 

In cele din urmă, a văzut detaşamente întregi 
din Armata Continentală, care ieşeau din mlaştină. 
Primele ciocniri au fost cumplite, dar companiile 
lui William au fost menținute în spate, urmând să 
ofere sprijin celor din prima linie. Doar o singură 
dată s-au aflat destul de aproape pentru a putea 
trage asupra unui grup ofensiv de americani. 

Se afla într-o permanentă stare de surescitare, 


încercând să vadă şi să audă totul în acelaşi timp, 
cu mirosul de praf de puşcă în nări. Starea aceasta 
nu l-a părăsit nici măcar când şi-a simţit trupul 
zguduindu-se la detunătura tunului. La apusul 
soarelui, când focul a încetat, a luat un pesmet şi 
brânză, clar nici nu le-a gustat măcar şi a dormit, 
răpus de oboseală. 

A doua zi, după-amiaza târziu, au ajuns în 
spatele unei case mari din piatră e are ţinea de o 
fermă. Fusese rechiziţionată de trupe britanice şi 
de nişte mercenari din Hessa şi transformată în 
punct ocupat de artilerie. Ţevile lunurilor ieşeau 
pe geamurile de la etaj, ude de ploaie. 

Problema era acum praful de puşcă ud. 
Cartuşele erau în stare bună, dar dacă praful de 
puşcă pătrundea în amorsă, în câteva minute se 
făcea cocoloaşe şi nu mai era bun de nimic. 
Tocmai de aceea ordinul de tragere trebuia dat 
cât mai târziu. William scrâşnea din dinţi, 
gândindu-se când era mai bine să dea ordinul de 
atac. 

Pe de altă parte, uneori nu era nicio îndoială 
asupra momentului în care trebuia să se ordone 
deschiderea focului. Strigând ca din gură de 
şarpe, un grup de americani a năvălit dintre 
copaci, îndreptându-se spre uşi şi ferestre. 
Militarii au tras cu muschetele şi au doborât 
câţiva dintre ei, dar unii au intrat pe geamurile 
sparte ale casei. Din reflex, William a prins 
hăţurile în mâini şi a pornit spre dreapta, 
înaintând atât cât era suficient pentru a vedea 
partea din spate a casei. 

Un grup mai mare de americani se afla acolo, 
unii dintre ei căţărându-se pe zid, folosindu-se de 


iedera care îmbrăca spatele clădirii. 

— Pe acolo! a răcnit William, întorcându-şi calul 
şi agitând halebarda. Olson, Jeffries, în spate! 
încărcaţi şi trageţi de îndată ce vă aflaţi la 
distanţa corespunzătoare! 

Oamenii din două companii de-ale sale au pornit 
în fugă, rupând capetele cartuşelor cu dinţii, dar 
înaintea lor au ajuns nişte mercenari din Hessa în 
tunicile lor verzi, i-au apucat pe americani de 
picioare şi i-au tras de pe zid, culcându-i la 
pământ. 

A apucat bine hăţurile şi a făcut un ocol, pentru 
a supraveghea şi faţada. A ajuns tocmai la timp 
pentru a vedea un artilerist britanic ce se 
prăbuşea de la una dintre ferestrele deschise. 
Omul a căzut cu un picior sub el şi a rămas întins 
la pământ, strigând. Unul dintre camarazii lui 
William a avut îndrăzneala de a se apropia şi de a 
încerca să-l tragă de umeri, ca să-l ducă la 
adăpost. Militarul a fost împuşcat însă de cineva 
din casă. Omul s-a chircit şi a căzut, iar pălăria i s- 
a rostogolit între tufişuri. 

William şi-a petrecut restul zilei la casa din 
piatră. Americanii au atacat în patru rânduri. De 
două ori au reuşit chiar să pună stăpânire asupra 
casei şi, pentru scurt timp, au avut chiar controlul 
asupra tunurilor. De fiecare dată, însă, au fost 
învinşi de trupele britanice şi ucişi sau siliţi să se 
retragă. William nu s-a apropiat la mai mult de 
două sute de yarzi!” de casă. O dată a reuşit să 
trimită una dintre companiile sale pentru a le 
bloca accesul spre casă unor americani îmbrăcaţi 
ca indienii, care strigau frenetic. Unul dintre ei a 

dus la ochi o puşcă lungă şi a tras chiar asupra lui, 
dar nu a ţintit bine. A scos sabia şi s-a îndreptat 
spre el, vrând să-l ia în copitele calului, dar cineva 
a tras im loc şi omul a căzut, rostogolindu-se în 
josul unui mic deal. 

William şi-a îndemnat calul vrând să vadă dacă 
atacatorul său era mort sau nu. Tovarăşii acestuia 
erau deja în colţul casei, urmăriţi de militari 
britanici. Calul nu voia să-l asculte, însă. Era 
obişnuit cu focul muschetelor, dar tocmai atunci s- 
a auzit o lovitură de tun şi armăsarul a ciulit 
urechile şi s-a ridicat pe picioarele de dinapoi. 

William mai ţinea în mână sabia. Pe cealaltă 
mână erau înfăşurate hăţurile, ilar mişcarea 
neaşteptată a calului l-a dezechilibrat. Armăsarul 
a luat-o spre stânga, astfel încât piciorul drept al 
lui William a ieşit din scară. Simţind că se 
prăbuşeşte din şa, a avut prezenţa de spirit de a 
da drumul săbiei. A căzut pe un umăr şi s-a 
rostogolit. 

l-a mulţumit lui Dumnezeu că nu i se prinsese 
piciorul stâng în scară şi a blestemat calul. S-a 
ridicat sprijinindu-se în palme şi în genunchi. Era 
plin de noroi şi de iarbă şi simţea că inima îi bate- 
n gât. 

Din casă nu mai trăgea niciun tun. Probabil că 
americanii luptau din nou corp la corp cu servanţii 
tunurilor. A scuipat noroiul şi s-a retras discret, 
crezând că se află în bătaia puştilor de la vreuna 
dintre ferestrele de la etaj. 

Către stânga lui l-a văzut pe americanul care 
încercase să-l împuşte, întins în iarba udă. 
Uitându-se spre clădire, s-a târât până lângă omul 
acela care zăcea 


iu faţa-n jos, nemişcat. Dorea să-i vadă chipul. S-a 
ridicat în genunchi, l-a apucat pe necunoscut de 
umeri şi l-a întors cu faţa-n sus. 

Nu exista nicio îndoială că era mort. Fusese 
împuşcat în cap. Avea gura şi ochii întredeschişi, 
iar trupul lui era greu şi părea că se zbate. Purta 
un fel de uniformă. William a observat că pe 
nasturii din lemn erau pirogravate literele PUT. 
Acest lucru însemna ceva, dar William era ametit 
şi nu îşi putea da seama ce anume. A lăsat cu grijă 
în iarbă trupul neînsufleţit, s-a ridicat şi s-a dus 
să-şi ia sabia. Simţea ceva ciudat în genunchi. 

S-a îndreptat spre locul unde se afla sabia, dar s- 
a întors, a îngenuncheat şi, simțind un gol în 
stomac, a închis cu degete reci ochii mortului care 
zăcea în ploaie. 

Spre marea bucurie a militarilor, în noaptea 
aceea şi-au aşezat tabăra. S-au instalat bucătării 
de campanie, şi mirosul de carne friptă şi pâine 
proaspătă a umplut aerul umed. William abia se 
apucase să mănânce când a apărut 

Perkins, prevestitorul răului, cu un mesaj. 
Ofiţerul trebuia să se prezinte imediat la cartierul 
general al generalului Howe. A înşfăcat un codru 
de pâine şi o bucată de carne de porc prăjită, apoi 
a plecat, mestecând. 

I-a găsit pe cei trei generali şi pe ofiţerii lor de 
stat-major discutând despre rezultatele obţinute în 
acea zi. Generalii erau aşezaţi la o masă mică, 
încărcată de depeşe şi de hărţi făcute la 
repezeală. William şi-a găsit un loc printre ofiţerii 
de stat-major, la distanţă de generali, lângă unul 
dintre pereţii cortului mare. 

Sir Henry susţinea ideea unui atac în Brooklin 


Heights în dimineaţa ce avea să urmeze. 

— l-am putea împrăştia uşor, a spus Clinton, 
întinzând mâna către depeşele sosite. Şi-au 
pierdut jumătate din oameni, dacă nu chiar mai 
mult, şi oricum nu au fost atât de numeroşi. 

— Nu va fi uşor, l-a contrazis Lordul Cornwallis, 
ţuguindu-şi buzele groase. I-ai văzut luptând. Ei 
bine, da, i-am putea scoate de acolo, dar asta ne 
va costa. Dumneavoastră ce spuneţi, domnule? a 
adăugat, întorcându-se cu deferenţă către Howe. 

Howe a făcut o grimasă în urma căreia buzele 
păreau că i-au dispărut, lăsând loc doar unei linii 
albe. 

— Nu-mi pot permite o altă victorie, aşa cum a 
fost ultima, a tunat el. Sau dacă mi-aş putea-o 
permite, nu mi-aş mai dori-o. 

Nu s-a mai uitat la masă, ci şi-a îndreptat 
privirile asupra tinerilor ofiţeri care stăteau lângă 
perete. 

— Mi-am pierdut toţi ofiţerii de stat-major pe 
dealul acela blestemat din Boston, a continuat el 
mai calm. Pe toţi cei douăzeci şi opt de ofiţeri de 
stat-major. Pe toţi. 

Privirile i s-au oprit asupra lui William, cel mai 
tânăr dintre ofiţerii de stat-major şi a dat din cap, 
de parcă ar fi fost de acord cu un gând al său, 
pentru ca apoi să se întoarcă spre Sir Henry, 
spunând: 

— Opriţi luptele. 

Sir Henry nu era încântat de ceea ce auzea, 
William ştia asta, şi totuşi a dat din cap aprobator. 

— Să le propunem anumite condiţii? 

— Nu, a replicat Howe sec. După cum am văzut, 
şi-au pierdut jumătate din oameni. Numai un 


nebun ar lupta fără cauză. Ei... dumneata, 
domnule, ai vreo observaţie de făcut? Deodată 
William şi-a dat seama că lui îi pusese Howe 
această întrebare. Ochii rotunzi ai generalului 
păreau să i se înfigă în piept precum alicele. 

— Eu... a început William, pentru ca apoi să se 
adune, să ia poziţie de drepţi şi să continue: Să 
trăiţi! Generalul Putnam are comanda. Oamenii 
săi sunt la râu. Dumnealui nu este nebun, a 
continuat el cu precauţie, dar are reputaţia unui 
om încăpățânat. 

Howe a rămas puţin pe gânduri, îngustându-şi 
privirea. 

— Un om încăpățânat, a spus în cele din urmă. 
Da, şi eu sunt de părere ca este un om 
încăpățânat. 

— El a fost unul dintre cei care aveau comanda 
în lupta de la Breed's Hill, nu-i aşa? a obiectat 
Lordul Cornwallis. Americanii s-au grăbit să o 
rupă la fugă de-acolo. 

— Da, dar... William s-a oprit şi a amuţit, pentru 
că trei generali îl fixau cu privirea. 

Howe i-a făcut nerăbdător un semn prin care îi 
cerea să continue. 

— Cu tot respectul, mylord, a spus tânărul 
ofiţer, bucurându-se că nu îi tremura glasul. Eu... 
eu am auzit că americanii s-au retras la Boston 
abia după e e au terminat absolut toată muniţia. 
Cred că situaţia nu este aceeaşi şi acum. In ceea 
ce-l priveşte pe generalul Putnam... nu a avut pe 
nimeni în spate la Breed's Hill. 

— Şi dumneata crezi că acum are. 

Aceasta nu a fost o întrebare. 

— Da, domnule, a răspuns William, încercând să 


nu se uite la teancul de depeşe de pe masa 
lordului. Sunt sigur. Cred că aproape toată Armata 
Continentală se află pe insulă, domnule. 

S-a străduit ca fraza rostită de el să nu pară o 
întrebare. Asta auzise de la un maior cu o zi în 
urmă, dar se putea să nu fie adevărat şi a 
continuat: 

— Dacă Putnam are comanda aici... 

— De unde ştii dumneata că este vorba despre 
Putnam, domnule locotenent? l-a întrerupt 
Clinton, privindu-l cu ochi mici. 

— M-am întors dintr-o misiune de cercetare şi 
am trecut prin Connecticut. 

Când mă aflam acolo, am auzit de la mai mulţi 
oameni că se alcătuiau unităţi de voluntari şi 
rezervişti, care urmau să-i însoţească pe militarii 
generalului Putnam, ale cărui forţe urmau să se 
alăture celor de care dispunea generalul 
Washington la New York. Am văzut la tunica unui 
rebel mort astăzi lângă râu un nasture pe care era 
pirogravat PUT. Aşa îi spun generalului Putnam, 
domnule, „Bătrânul Put”. 

Generalul Howe a vorbit, înainte ca Henry 
Clinton sau Cornwallis să poată rosti un cuvânt. 

— Un om încăpățânat, a repetat el. Ei bine, 
poate chiar este. Doar dacă... încetaţi lupta. Se 
află pe o poziţie pe care nu se poate menţine. 
Trebuie să ştie acest lucru. Daţi-i şansa de a se 
mai gândi... de a se consulta cu Washington, dacă 
doreşte. Washington este, poate, un comandant cu 
mai multă judecată, şi dacă am putea face în aşa 
fel încât să se predea întreaga Armată 
Continentală, fără a mai fi nevoie de vărsare de 
sânge... Cred că merită să riscăm, domnilor. Dar 


nu vom formula condiţii. 

Aceasta însemna că, dacă americanii erau 
rezonabili, avea să se ajungă la o capitulare 
necondiționată. Şi dacă nu erau? William auzise 
tot felul de poveşti legate de bătălia de la Breed's 
Hill. Erau spuse de americani şi de aceea 
presupunea că erau puţin exagerate. Se spunea, 
însă, că rebelii scoseseră cuiele pe care le 
folosiseră la ridicarea fortificațiilor şi ţintele pe 
care le aveau la tălpi şi trăseseră cu ele, când li se 
terminase muniţia. S-au retras numai când s-au 
văzut nevoiţi să arunce cu pietre în inamici. 

— Dar dacă Putnam aşteaptă întăriri din partea 
lui Washington, se va mulţumi să stea şi să 
aştepte, a spus Clinton încruntându-se. Dacă-i aşa, 
vom avea de înfruntat mai mulţi inamici. Nu ar fi 
mai bine să... 

— Nu asta a vrut să spună, l-a întrerupt Howe. 
Nu-i aşa, Ellesmere? Nu-i aşa că nu la asta te-ai 
referit când ai spus că la Breed's Hill nu a avut pe 
nimeni în spate? 

— Nu domnule, a replicat William respectuos. 
Voiam să spun că are ceva de apărat. Că are pe 
cineva de apărat, care se află în spatele lui. Nu 
cred că aşteaptă ca restul armatei să vină în 
ajutorul lui. Eu cred că el acoperă retragerea 
restului armatei. 

Auzind această afirmaţie, Lordul Cornwallis a 
ridicat din sprâncene. Clinton s-a uitat urât la 
William, care şi-a adus aminte prea târziu că 
acesta comandase forţele britanice în bătălia de la 
Breed's Hill şi obținuse o victorie, dar cu preţul 
unor mari sacrificii, şi de aceea nu îi făcea plăcere 
să pomenească numele lui Israel Putnam. 


— De ce avem nevoie de sfatul unui flăcăiandru 
care are caş la... ai fost vreodată în focul luptei, 
domnule? l-a întrebat Clinton pe William. 

Tânărul ofiţer a roşit până în vârful urechilor, 
răspunzând: 

— Aş lupta chiar acum, domnule, dacă nu aş fi 
reţinut aici. 

Lordul Cornwallis a început să râdă, iar Howe a 
zâmbit discret, spunând sec: 

Vom avea grijă să simţi din plin ce înseamnă 
lupta, dar nu astăzi. Căpitane Ramsay! 

Respectivul căpitan era un ofiţer cu vechime în 
statul-major, un bărbat mic de statură, foarte lat 
în umeri, care a făcut un pas înainte, salutând. 

Ia-l pe Ellesmere şi cere-i să-ţi comunice exact... 
de ce informaţii dispune. Dumneata îmi vei 
comunica tot ce ţi se pare a fi deosebit şi 
interesant. 

Spunând acestea, Howe s-a întors către cei doi 
generali, ordonând: Puneţi capăt ostilităţilor până 
la noi ordine. 

William nu a mai asistat la discuţiile generalilor, 
deoarece a plecat împreuna cu Ramsey. 

Se întreba dacă nu cumva vorbise prea mult. 
Generalul Howe îi pusese o întrebare directă şi 
evident că trebuia să răspundă, să spună ce 
informaţii deţinea, punând într-un fel la îndoială 
experienţa atâtor ofiţeri încercaţi. 

l-a împărtăşit îndoielile sale căpitanului 
Ramsay, care era un om tăcut, dar prietenos. 

Nu puteai face altceva decât să vorbeşti, l-a 
asigurat căpitanul. Cu toate astea... 

William a ocolit o grămadă de excremente de 
măgar pentru a putea ţine pasul cu Ramsay şi a 


întrebat: 

— Cu toate astea? 

Căpitanul nu a răspuns imediat, conducându-l 
pe William printre corturi şi făcând din când în 
când cu mâna oamenilor strânşi în jurul câte unui 
foc, care-l strigau. 

În cele din urmă, au ajuns la cortul lui Ramsey, 
şi căpitanul a ridicat clapeta care permitea 
intrarea în cort, făcându-i un semn lui William să o 
ia înainte. 

— Ai auzit de o doamnă pe nume Casandra? l-a 
întrebat Ramsay în cele din urmă. Cred că era 
grecoaică. Nu era foarte iubită. 

Oamenii au dormit neîntorşi după efortul pe 
care îl făcuseră pe parcursul zilei. Neîntors a 
dormit şi William. 

— Ceai, domnule? 

A clipit dezorientat. Încă mai visa că se plimbă 
în grădina zoologică privată a ducelui de 
Devonshire, împreună cu un urangutan. Dar când 
a deschis bine ochii, nu a văzut faţa unui 
urangutan, ci pe aceea a soldatului Perkins. 

— Ce? a întrebat el prosteşte. Perkins părea că 
înoată într-o ceaţă. Aceasta nu s-a risipit nici după 
ce William a mai clipit, iar când s-a ridicat pentru 
a lua cana aburindă, a descoperit şi cauza acestui 
fenomen. Totul era învăluit într-o ceaţă densă. 

Toate sunetele erau estompate, în timp ce 
zgomotele normale dintr-o tabără care se trezea la 
viaţă se distingeau bine, deşi păreau şi ele 
îndepărtate. Când a scos capul din cort, nu a fost 
surprins că pământul era alb de atâta ceaţă venită 
dinspre mlaştini. 

Nu conta prea mult, armata nu pleca nicăieri. O 


depeşă venită de la cartierul general al lui Howe 
dăduse caracter oficial încetării ostilităţilor. Nu le 
mai rămânea altceva de făcut decât să aştepte ca 
americanii să se predea. 

Militarii se întindeau, căscau şi îşi căutau un 
mijloc pentru a-şi omori timpul. William era prins 
în febra unui joc de noroc în compania caporalilor 
Yarnell şi Jeffries când Perkins a venit iar, 
spunând cu răsuflarea tăiată: 

— Aveţi complimente din partea colonelului 
Spencer, domnule, şi trebuie să vă prezentaţi la 
generalul Clinton. 

— Aşa? Pentru ce? a întrebat William. 

Perkins a rămas descumpănit. Nu se gândise să- 
l întrebe pe curier de ce era chemat William la 
general. 

— Păi... cred că vrea să veniţi la dânsul, a spus 
soldatul servil. 

— Mulţumesc foarte mult, soldat Perkins, a 
replicat William sarcastic, iar acesta a răsuflat 
uşurat şi s-a făcut nevăzut fără ca nimeni să-i fi 
cerut să plece. 

— Perkins! a strigat William şi soldatul s-a 
întors, privindu-l mirat, încotro? 

— Cum? Adică vreau să spun, ce aţi ordonat, 
domnule? 

— Încotro trebuie s-o iau ca să ajung la cartierul 
general al lui Clinton? a întrebat William, 
străduindu-se să fie răbdător. 

— Oh! Husarul!5... a venit dinspre... 

Spunând acestea, Perkins şi-a  încruntat 
sprâncenele şi s-a rotit încet, de parcă ar fi fost o 
sfârlează, pentru ca în final să se hotărască şi să 

exclame: 

A venit de-acolo. Am văzut deluşorul acela în 
spatele lui. 

Ceaţa era încă destul de aproape de sol, dar 
crestele dealurilor şi copacii înalții se vedeau când 
şi când, iar lui William nu i-a fost greu să 
depisteze micul deal indicat de Perkins, mai ales 
că avea o formă oarecum ciudată. 

Mulţumesc, Perkins, eşti liber, s-a grăbit să 
spună Willliam, înainte ca soldatul să dispară din 
proprie iniţiativă. 

A aşteptat ca Perkins să se piardă în ceaţă şi în 
mulţimea de oameni, apoi a scuturat din cap şi s-a 
dus să-i predea comanda caporalului Evans. 

Calului nu-i plăcea ceața. Nici lui William mi-i 
plăcea. li dădea senzaţia că-i suflă cineva în ceafă. 

Era un val de ceaţă venit dinspre mare. Era 
greu, umed, rece şi nu era catifelat, se îngroşa şi 
se subţia şi părea că se mişcă. Vedea la numai 
câţiva metri înaintea lui şi abia putea distinge 
forma micului deal pe care i-l arătase Perkins. 
Vârful dealului tot apărea şi dispărea, de parcă ar 
fi fost supus unei misterioase vrăji dintr-un basm. 

Ne întreba ce ar fi putut dori Sir Henry de la el. 
Oare numai el fusese chemat la general sau 
fuseseră convocați mai mulţi ofiţeri, pentru a li se 
comunica o schimbare de strategie? 

Poate că oamenii lui Putnam s-au predat. În 
orice caz, asta s-ar fi cuvenit să facă. În condiţiile 
date, nu aveau nicio şansă de a obţine victoria şi 
acest lucru trebuia să le fie cât se poate de clar. 

Se gândea că poate Putnam trebuia să se 
consulte cu Washington. In timpul luptelor de la 
casa de piatră, văzuse nişte călăreţi pe coama 


unui deal îndepărtat. Aveau cu ei un steag pe care 
el nu-l cunoştea şi cineva întinsese nuna spre ei 
spunând: 

Uitaţi, acela e Washington. Mare păcat că n- 
avem instalat aici un tun de două'şpatru, că i-ar fi 
mers fulgii. 

Apoi omul care rostise acele cuvinte începuse să 
râdă. 

Unii spuneau că americanii se vor preda, dar el 
avea o senzaţie neplăcută care nu era legată în 
niciun fel de ceaţă. In călătoria sa de o lună, 
avusese ocazia să audă ce spun mulţi americani. 
Cei mai numeroşi erau neliniştiţi pentru că nu-şi 
doreau un conflict cu Anglia şi mai ales nu-şi 
doreau un conflict armat. De aici se puteau trage 
foarte uşor anumite concluzii. Aceia care erau 
decişi să facă revoluţie... erau decişi în adevăratul 
sens al cuvântului. 

Poate că Ramsay le spusese unele dintre aceste 
lucruri generalilor. El nu păruse deloc impresionat 
de niciuna dintre informaţiile lui William, dar 
poate... 

Calul s-a împiedicat, William s-a clătinat în şa şi 
a tras din greşeală de hăţuri. Supărat, calul a 
întors capul şi l-a apucat cu dinţii lui mari de 
cizmă. 

— Netrebnicule! a exclamat William, lovind calul 
peste bot cu capetele hăţurilor şi a tras de ele, 
forțându-l să întoarcă spre el capul. Calul s-a 
întors într-adevăr, cu buza răsfrântă şi dând ochii 
peste cap. 

Arătând că el era stăpânul, William a slăbit încet 
hăţurile. Calul a fornăit şi şi-a scuturat cu putere 
coama, dar după aceea s-a potolit. 


Se părea că înainta de ceva vreme, doar că pe 
timp de ceaţă nu poţi să ai măsura distanţei 
străbătute şi nici a trecerii timpului. A ridicat ochii 
spre micul deal care era ţinta lui, dar a descoperit 
că acesta dispăruse din nou. Ofiţerul s-a gândit că 
o să apară din nou. 

Dar nu a mai apărut. 

Ceaţa continua să se mişte în jurul lui şi auzea 
cum picură umezeala din copacii care păreau să 
iasă pe neaşteptate din pâclă, pentru a dispărea 
din nou. 

Şi-a dat seama că, de o vreme, nu mai auzise 
niciunul dintre sunetele taberei. 

Şi ar fi trebuit să le audă. 

Dacă se apropia într-adevăr de cartierul general 
al lui Clinton, nu numai că ar fi trebuit să audă 
zgomotele taberei, dar ar fi trebuit să întâlnească 
militari, cai, focuri de tabără, căruţe, corturi... 

În apropiere nu se auzea niciun zgomot, cu 
excepţia celui făcut de apă. Trecuse de tabără. 

— Blestemat să fii, Perkins, spuse el încet. 

A scos arma şi a verificat cremenea pistolului, 
adulmecând praful de puşcă; mirosea diferit dacă 
era umed. „Totul e în regulă”, şi-a spus el. Avea un 
miros tare, înţepător. Nu mirosea a ou stricat, a 
sulf, aşa cum se întâmpla când era ud. 

A rămas cu pistolul în mână, deşi nu observase 
nimic ameninţător. Ceaţa era atât de deasă, încât 
nu vedea decât la câţiva metri înaintea lui. Putea 
să apară cineva din ceaţă şi atunci ar fi nevoit să 
decidă într-o clipă dacă trage sau nu. 

Era linişte. Artileriştii lor nu trăgeau, nu se mai 
auzeau focuri de muschetă, cum fuseseră cu o zi 
înainte. Inamicul se retrăgea. Nu era nicio 


îndoială. 

Dacă întâlnea însă un militar al Armatei 
Continentale care se rătăcise în ceaţă la fel ca el, 
se cuvenea să tragă? La gândul acesta, simţi cum 
îi transpiră palmele, dar se gândi că, dacă s-ar fi 
găsit într-o asemenea situaţie, ar fi trebuit să 
tragă. Militarul din Armata Continentală nu ar fi 
ezitat să îl împuşte pe el, de îndată ce i-ar fi văzut 
uniforma roşie. 

Într-un fel, se temea mai mult de situaţia 
umilitoare de a fi împuşcat de unul dintre ai săi 
decât de moarte în sine, dar nici perspectiva 
morţii nu îi surâdea. 

Afurisita de ceaţă devenise mai densă şi el căuta 
în zadar soarele, pentru a-şi putea da seama în ce 
direcţie se îndreaptă. Cerul era invizibil. 

Şi-a înfrânt panica ce îi dădea fiori pe şira 
spinării. Ei da, erau 34 000 de militari britanici pe 
blestemata aia de insulă şi, în acest moment, 
trebuia să fie la o distanţă de o bătaie de pistol de 
ei. Poţi să fii şi la o distanţă de o bătaie de pistol 
față de un american, a ţinut el să-şi amintească 
trecând hotărât printre nişte zade. 

A auzit foşnet şi trosnet de crengi în apropiere. 
Pădurea era ocupată, fără nu i o îndoială, dar de 
către cine? 

Militarii britanici nu se deplasează pe o astfel de 
ceaţă, asta-i sigur. Blestemat fie Perkins! Dacă 
atunci ar fi auzit vreo mişcare ce ar fi putut fi 
făcută de un grup de bărbaţi, s-ar fi oprit locului şi 
s-ar fi ascuns. Altfel... tot ce putea spera era să 
dea peste un grup de militari sau să audă 
zgomote, care nu puteau fi făcute decât de 
militari, cum ar fi fost de pildă un glas care dădea 


ordine... 

A înaintat încet o vreme şi, în cele din urmă, a 
renunţat să mai ţină pistolul în mână, având 
senzaţia că greutatea armei mai mult îl îngrijora. 
Doamne, de câtă vreme pornise la drum? De o 
oră? De două ore? Ar fi trebuit să se întoarcă? Dar 
nici măcar nu avea habar ce însemna de fapt „să 
se întoarcă”. 

Era posibil să se fi învârtit în cerc. Locurile 
arătau la fel peste tot, un amestec ceţos şi cenuşiu 
de copaci, pietre şi ierburi. Ieri fusese cuprins de 
o dorinţă arzătoare de a lupta, era gata oricând să 
pornească la atac. Astăzi entuziasmul lui pentru 
luptă scăzuse substanţial. 

Cineva a apărut deodată înaintea lui, şi calul a 
dat înapoi atât de repede, încât William a putut 
doar ghici că persoana cu pricina era un bărbat. 
Oricum, nu purta uniforma armatei britanice şi 
William ar fi scos pistolul, dacă nu ar fi avut 
nevoie de ambele mâini pentru a putea controla 
calul. 

Animalul devenise isteric, sărea şi se învârtea în 
cerc, zgâlţâindu-l pe William la fiecare salt. Totul 
se învârtea în jurul lui, într-un amestec de cenuşiu 
şi verde şi, pe jumătate conştient cum era, a auzit 
strigăte care nu puteau exprima decât batjocura 
sau încurajarea. 

După o bucată de vreme care a părut un secol, 
William a reuşit să facă patrupedul să se oprească 
locului, gâfâind şi pufnind, scuturând din cap, 
arătându-şi albul ochilor şi lucind de transpiraţie. 

— Fir-ai tu să fii! Hrană pentru pisici ce eşti! a 
spus William,  întorcându-i calului capul. 
Răsuflarea armăsarului rāzbătea fierbinte prin 


zăbală, iar curelele cu care era prinsă erau 
umede. 

— Nu-i chiar un cal cuminte, a spus un glas şi o 
mână a vrut să apuce hăţurile. Cu toate astea, 
pare un animal sănătos. 

William a reuşit să-l vadă pe omul care vorbise. 
Purta straie de vânător, stătea drept şi era brunet. 

Cineva l-a apucat de talie şi l-a tras jos de pe cal. 

A căzut pe spate, a simţit cum i se taie 
răsuflarea, dar a pus mâna pe pistol. Cineva i-a 
pus un genunchi în piept şi o mână mare i-a luat 
pistolul. Un bărbat cu faţa acoperită de barbă a 
rânjit la el spunând: 

— Nu prea eşti sociabil, deşi despre voi, 
britanicii, se spune că aţi fi civilizaţi cu toţii. 

— Dacă l-ai lăsa să se ridice în picioare şi să te 
atace, îmi închipui că te-ar civiliza el, n-ai nicio 
grijă, Harry. 

Aceste cuvinte fuseseră rostite de un bărbat mic 
de statură, cu o voce caldă, de om educat, o voce 
care semăna cu aceea a unui învăţător. 

Acesta se uită la omul care îi pusese lui William 
genunchiul în piept şi îi spuse: 

— Cred că totuşi ai putea să-l laşi să respire. 

Omul a slăbit apăsarea genunchiului în piept şi a 
reuşit să respire. A dat însă tot aerul afară în 
momentul în care bărbatul care îl imobilizase l-a 
lovit în stomac. Nişte mâini au început imediat să-i 
scotocească prin buzunare, grumăjerul i-a fost 
tras brusc de la locul său şi i-a zgâriat nasul. 
Cineva i-a scos centura şi a fluierat de plăcere. 

— Foarte frumos, a spus bărbatul care vorbise 
ultimul, privindu-l pe William cum zăcea întins la 
pământ şi încerca să tragă aer în piept, căscând 


gura ca un peşte pe uscat. Vă mulţumim, domnule, 
vă rămânem îndatoraţi. E în regulă, Allan? l-a 
întrebat apoi pe cel care pusese mâna pe calul lui 
William. 

Da, al meu e, ce mai! a spus Allan cu un accent 
scoţian. Haideţi ș-o ștergem! 

Oamenii aceia s-au îndepărtat şi, o clipă, William 
a crezut că plecaseră. 

Apoi o mână puternică l-a apucat de umăr şi l-a 
întors. William s-a ridicat în genunchi şi aceeaşi 
mână l-a apucat de coadă şi a tras înapoi, 
expunându-i astfel gâtul. A văzut lama unui cuţit şi 
n-a avut timp nici de rugăciuni, nici de blesteme. 

Lama cuţitului şi-a făcut datoria şi a simţit o 
durere la ceafă, care l-a făcut să-i dea lacrimile. 
Omul a mormăit nemulţumit şi a mai tăiat de două 
ori. 

În cele din urmă, a ridicat în mâna lui mare 
coada lui William şi a rânjit, zicând: 

Amintire. 

Apoi s-a întors pe călcâie şi şi-a urmat în fugă 
prietenii. 

Nechezatul calului s-a auzit prin ceaţă şi parcă 
era o bătaie de joc la adresa lui William. 

Si-ar fi dorit foarte mult să-l fi ucis cel puţin pe 
unul dintre ei. Le căzuse în plasă întocmai ca un 
copil, îl jumuliseră ca pe o gâscă şi îl lăsaseră 
întins la pământ de parcă ar fi fost un gunoi. Era 
atât de furios încât a lovit cu pumnul trunchiul 
unui copac. Durerea intensă i-a tăiat respiraţia, 
dar era la lei de furios. 

Şi-a vârât mâna lovită între picioare, scrâşnind 
din dinţi, până ce durerea a trecut. Șocul se 
amesteca cu furia. Se simţea mai dezorientat ca 


niciodată, capul i se învârtea. Simţind o apăsare în 
piept, şi-a dus mâna zdravănă la ceafă. A simţit că 
din coada lui rămăsese doar un smoc de păr şi 
furia l-a năpădit din nou. A lovit copacul cu toată 
puterea. 

S-a rotit, a înjurat, a căzut pe o piatră şi şi-a 
sprijinit capul pe genunchi, respirând sacadat. 

Incet, încet a început să respire normal şi să 
gândească raţional. 

Aşa era. Era rătăcit undeva în Long Island, nu 
avea cal, hrană, arme şi nici păr. Şi-a îndreptat 
spatele, a strâns pumnii şi şi-a stăpânit cu 
oarecare greutate furia. Dacă mai dădea ochii cu 
Harry, Allan sau cu bărbatul acela mic de statură 
şi cu vocea aceea de om educat... ei bine, avea 
vreme să se gândească ce le va face. 

Deocamdată era important să găsească militari. 
A avut impulsul de a dezerta pe loc, de a lua un 
vas care să-l ducă în Franţa şi de a nu se mai 
întoarce niciodată, lăsându-le celor din armată 
impresia că fusese ucis. Nu putea face asta din 
mai multe motive. Nu în ultimul rând, era vorba de 
tatăl său care, probabil, ar fi preferat să creadă că 
era mort decât să ştie că fugise ca un laş. 

Asta era situaţia. S-a ridicat resemnat în 
picioare, încercând să pară mulţumit că bandiții îi 
lăsaseră tunica. Ici, colo, ceața umedă se ridica, 
dar continua să fie foarte aproape de sol. Asta nu 
îl interesa, pentru că el îşi simţea sângele 
fierbând. 

S-a uitat în jur la umbrele stâncilor şi ale 
copacilor. Arătau întocmai ca toate stâncile şi ca 
toţi copacii pe care îi văzuse în acea zi blestemată. 

— Aşa, spuse cu voce tare, ridicând un deget în 


aer şi întorcându-se când într-o parte, când într- 
alta şi fredonând: 

— Un’, doi, trei, patru, cin’, şase, şapte, opt, 
chiar tu ai să ieşi din joc... la naiba! 

Şchiopătând puţin, a pornit la drum. Nu ştia 
încotro se duce, dar simţea că, dacă nu se mişcă, o 
să explodeze. 

S-a mai liniştit, imaginându-şi că îi dădea pumni 
în nas omului gras care răspundea la numele de 
Harry, înainte de a-i zdrobi capul de-o stâncă, 
pentru ca apoi să-i ia cuțitul şi să-l ucidă pe 
netrebnicul acela mic de statură... scoţându-i 
plămânii... era un procedeu aplicat de vechii 
germani, care se numea „vulturul însângerat". [i 
despicau unui om spatele astfel încât să i se vadă 
plămânii care se mişcau precum nişte aripi, până 
când murea... 

A început să se calmeze treptat, pentru că nu 
putea deveni atât de furios pe cât îşi închipuise. 

Piciorul nu-l mai durea atât de rău, îşi julise 
mâna, dar nu grav, astfel încât planurile sale 
imaginare de răzbunare i se păreau absurde. Se 
întreba dacă asta era furia luptei. Nu îţi doreai să 
împuşti şi să înjunghii pentru că asta era datoria 
ta, ci îţi şi plăceai îţi doreai să faci acele lucruri la 
fel cum îţi doreai o femeie? Te simţeai prost după 
aceea? 

Se gândise din când în când la momentul în care 
avea să ucidă duşmani în luptă. Se străduise să-şi 
amintească de momentul în care se hotărâse să 
între în armată şi şi-a dat seama că faptele sale 
vor implica şi un anume regret. 

Tatăl său îi povestise plin de îndrăzneală şi fără 
a face efortul de a se  autojustifica despre 


împrejurările în care ucisese pentru prima dată un 
om. Nu într-o bătălie, ci imediat după aceea. Era 
vorba despre executarea unui şi oi ian care fusese 
rănit şi lăsat pe câmpul de luptă de la Culloden. 

Am executat ordinele, a spus tatăl său. Nu 
trebuia să cruţăm pe nimeni. Acestea erau 
ordinele scrise, primite de la Cumberland. Până 
atunci, tatăl său se uitase la rafturile de cărţi, dar 
când îi făcuse această ultimă precizare, l-a privit, 
spunând: 

Ordinele. Urmezi ordinele, bineînţeles, pentru 
că asta eşti obligat să faci. Se va întâmpla şi să nu 
primeşti ordine sau să te găseşti într-o situaţie 
care se schimbă brusc. Şi se va întâmpla, ei da, se 
va întâmpla, William, când onoarea ta îţi va spune 
că nu poţi executa un ordin. Într-o asemenea 
situaţie este necesar să urmezi propria judecată şi 
să fii pregătit să trăieşti suportând consecinţele 
faptelor tale. 

William dăduse solemn din cap. Adusese actele 
de numire prin brevet, pentru ca tatăl său să le 
vadă. Se cerea semnătura Lordului John, deoarece 
el era ocrotitorul său legal. El a privit momentul 
semnării actelor ca pe o formalitate, 
neaşteptându-se la o mărturisire sau la o 
ceremonie, dacă asta ar fi trebuit să fie. 

Nu ar fi trebuit s-o fac, a spus tatăl său repede. 
Nu ar fi trebuit să-l împuşc. 

— Dar... ordinele... 

— Nu se refereau la mine direct. Eu nu 
primisem încă actele de numire. Plecasem la luptă 
împreună cu fratele meu, dar nu eram încă militar. 
Nu mă aflam încă sub autoritatea armatei. Aş fi 
putut refuza. 


— Dacă nu l-ai fi împuşcat dumneata, nu ar fi 
făcut-o altcineva? a întrebat William, realist. 

Tatăl său a zâmbit, dar nu pentru că replica l-ar 
fi înveselit. 

— Ba da, ar fi făcut-o, dar nu despre asta este 
vorba. Este adevărat că atunci nu m-am gândit că 
aş fi avut de ales. Despre asta este vorba; 
întotdeauna ai de ales, William. Te rog să nu uiţi 
asta. 

Fără a aştepta un răspuns, s-a aplecat, a luat o 
pană din cana chinezească alb-albastră de pe 
biroul său şi a desfăcut capacul călimării din 
cristal. 

— Eşti sigur? l-a întrebat tatăl său privindu-l cu 
seriozitate, iar când William a dat din cap în semn 
că da, era sigur, lordul a semnat, cu o înfloritură. 
După aceea a ridicat privirea, zâmbind. 

__— Sunt mândru de tine, William, a spus el încet. 
Intotdeauna voi fi mândru de tine. 

William a oftat. Nu se îndoia că tatăl său îl va 
iubi mereu, dar în ceea ce priveşte faptul că ar 
reuşi să-l facă să se simtă mândru de el... în 
această expediţie părea că nu se va acoperi de 
glorie. Se putea considera norocos dacă se 
întorcea la soldaţii săi, înainte să observe cineva 
de cât timp lipseşte şi să dea alarma. Dumnezeule, 
câtă lipsă de demnitate dovedea faptul că primul 
lucru notabil pe care-l făcuse era că se pierduse şi 
fusese jefuit! 

Tot era mai bine decât dacă primul lucru notabil 
ar fi fost acela că el a fost ucis de bandiți. 

A continuat să-şi croiască drum prin pădurea 
acoperită de perdeaua de ceaţă. Terenul nu era 
rău, dar existau şi locuri în care stropii de ploaie 


se adunaseră în băltoace. O dată a auzit pocnetul 
unei muschete şi a pornit repede în direcţia din 
care venea zgomotul. Dar s-a făcut linişte înainte 
ca William să poată ajunge acolo. 

A continuat să meargă întrebându-se cinic cât i- 
ar trebui să traverseze pe jos blestemata aia de 
insulă şi cât mai avea până izbutea s-o traverseze. 
Terenul devenise înclinat. Urca în pantă şi 
transpiraţia i se scurgea pe faţă. Şi-a dat seama 
că, pe măsură ce urca, ceața se subţia. In cele din 
urmă, a ajuns pe un promontoriu stâncos şi a 
privit peisajul de la înălţime. Totul era învăluit 
într-o ceaţă cenuşie. Priveliştea i-a provocat 
amețeli şi a fost foarte mulţumit că s-a putut 
odihni pe o piatră, înainte de a-şi continua drumul. 

A auzit de două ori voci şi zgomote făcute de cai, 
dar păreau ciudate. Glasurile nu aveau acea 
ritmicitate specifică militarilor. De aceea s-a întors 
şi a pornit în direcţia opusă celei din care auzise 
zgomotele cu pricina. 

Şi-a dat seama că terenul s-a schimbat brusc, 
devenind un fel de lăstăriş, în care copăcei 
plăpânzi răsăreau din pământul colorat. Apoi a 
auzit apa, valurile lovindu-se de țărm. „Oceanul!” 
a gândit el. „Mulţumesc lui Dumnezeu!”, a spus şi 
a pornit repede în direcţia aceea. 

Ambarcaţiuni. Scrâşnetul cocilor, căci erau mai 
multe, pe pietriş, zgomotul furcheţilor. Şi voci 
care vorbeau în şoaptă, dar agitat. La naiba! S-a 
ascuns repede în spatele trunchiului unui pin mic, 
sperând să se mai subţieze ceața. 

A auzit deodată ceva şi s-a mişcat într-o parte, 
ducând mâna la pistol. Apoi şi-a adus aminte că nu 
mai avea pistol şi şi-a dat seama că duşmanul său 


era un bâtlan mare şi albastru, care îl privea cu 
ochii lui galbeni înainte de a porni în zbor, scoțând 
nişte sunete prin care părea că protestează fiindcă 
a fost deranjat. Din tufişuri, de la nici zece paşi de 
el, s-a auzit un strigăt, a răsunat bubuitura unei 
muschete şi bâtlanul a explodat într-o ploaie de 
pene, chiar deasupra capului său. A simţit 
picăturile din sângele păsării, mai calde decât 
sudoarea rece ce-i inundase faţa, şi s-a aşezat 
brusc, pentru că vedea negru înaintea ochilor. 

Nici măcar nu îndrăznea să se mişte, darămite 
să mai şi strige. Din tufişuri s-au auzit şoapte, dar 
prea încet ca să poată înţelege cuvintele. Totuşi, 
după câteva clipe, a auzit un foşnet care se repeta 
şi părea să se îndepărteze din ce în ce mai mult. 
Făcând cât mai puţin zgomot s-a depărtat, 
înaintând în patru labe, până ce a crezut că e în 
siguranţă şi se poate ridica în picioare. 

I se părea că tot mai aude voci. S-a apropiat cu 
băgare de seamă de locul de unde le auzise. Inima 
îi bătea cu putere. A simţit miros de tutun şi a 
înmărmurit. 

Nimic nu se mişca în preajma lui şi totuşi 
continua să mai audă voci, dar persoanele care 
vorbeau se aflau la o distanţă destul de mare. A 
adulmecat cu băgare de seamă, dar nu a mai 
simţit mirosul de tutun. Poate că i se năzărea. A 
înaintat în direcţia din care se auzeau vocile. 

Acum îi auzea foarte bine pe cei care vorbeau. 
Erau vorbe spuse încet, dar cu hotărâre, zgomote 
de furcheţi şi plescăituri de picioare care loveau 
apa.  Zgomotele şi  glasurile bărbaţilor se 
amestecau aproape perfect cu foşnetul valurilor şi 
cel al ierbii. S-a mai uitat o dată cu disperare către 


cer, dar soarele rămânea invizibil. Trebuia să fie 
pe partea vestică a insulei. Era sigur de lucrul 
acesta. Aproape sigur. Şi dacă se afla într-adevăr 
acolo... 

Dacă se afla într-adevăr acolo, auzea glasurile 
unor soldaţi americani care părăseau insula, 
pentru a ajunge în Manhattan. 

Nu mai cârmi! 

Şoapta a coincis cu bubuitura unui tun. Suflul 
creat l-a lovit exact în i midii, făcându-l să 
înlemnească. A fost împins înainte cu o forţă care 
Ia dezorientat. A scos un sunet gutural şi şi-a 
arcuit spatele, dar înainte de a putea scoate un 
geamăt, cineva cu nişte palme pline de negi l-a 
apucat le încheieturile mâinilor. 

— Nu-i nevoie, a spus o voce groasă, spartă, 
exprimând nemulţumirea. Dă-te la o parte şi o să-l 
împuşc. 

— Ba n-ai s-o faci, a spus un alt glas la fel de 
gros, dar care avea în sine mai puţină 
nemulţumire. E tânăr şi mai e şi frumos pă 
deasupra. 

Una dintre palmele pline de negi l-a lovit peste 
faţă şi el a înţepenit. Nu ştia cine anume, dar o 
persoană îi legase mâinile fedeleş. 

— Ei, şi dacă aveai dă gând să-l împuşti, ai fi 
făcut-o deja, surioară! a spus glasul care se auzise 
şi înainte. la-ntoarce-te, băiete. 

William s-a întors încet, descoperind că fusese 
capturat de două bătrânele mignone. Una dintre 
ele, cea cu armă, fuma pipă. De aceea simţise 
miros de tutun. 

Observând uimirea şi dezgustul de pe chipul lui 
William, bătrâna cu pipa a deschis pe jumătate 


gura ştirbă, ţinând între dinţii putrezi şi galbeni 
muştiucul şi a spus: 

— Dă frumos e frumos, n-am ce zice. 

După aceea l-a măsurat din cap până-n picioare, 
continuând: 

— Nu merită să irosim un glonţ pă el. 

— Doamnă! a început William, încercând să se 
adune şi să fie cât mai curtenitor. Cred că mă luaţi 
drept altcineva. Eu sunt un militar aflat în slujba 
regelui şi... 

— Nu mi-aş fi dat nicicând seama c-aşa stau 
lucrurile, a zis bătrâna cu pipă, rânjind, dar 
continuând să ţină bine muştiucul între dinţi. Şi io 
care ziceam că oi fi vreun golan! 

— Taci,  surioară! i-a tăiat vorba cealaltă 
bătrână. N-avem să-ţi facem niciun rău, cât stai pe 
loc şi-ţi ţii gura. 

Apoi l-a privit cu atenţie, zicând nu fără părere 
de rău: 

— Ai fost la lupte, aşa-i? 

Fără să aştepte vreun răspuns, bătrâna l-a 
împins pe o piatră acoperită cu scoici şi alge, de 
unde William a tras concluzia că se afla foarte 
aproape de malul oceanului. 

Nu a vorbit şi asta nu de teamă, ci pentru că nu 
era nimic de spus. 

A stat acolo ascultând zgomotele celor care 
fugeau de pe insulă. Nu-şi putea da seama despre 
câţi oameni era vorba, pentru că nu ştia de câtă 
vreme se retrăgeau. 

Nu auzea nimic important, doar schimburile de 
replici ale bărbaţilor care-şi vorbeau unul altuia cu 
răsuflarea tăiată, sunetele celor nevoiţi să aştepte 
şi nu mai aveau răbdare, şi câte un râs înăbuşit, 


dovadă a nervozităţii. 

Ceaţa se ridica de pe apă. Acum îi putea vedea. 
Erau la mai puţin de o sută de yarzi, o mică flotă 
de bărci, luntri, ici şi colo câte o barcă plină de 
peşte, care se mişcau încoace şi-ncolo pe luciul 
nemişcat al apei. La mal se aflau oameni cu 
mâinile pe arme, uitându-se din când în când 
peste umăr, pentru a vedea dacă nu cumva erau 
urmăriţi. 

„Nici nu ştiu ce-i aşteaptă”, a gândit William cu 
amărăciune. 

La un moment dat, nu-i mai păsa de viitorul său. 
ÎI măcina atât de mult faptul că suporta umilinţa 
de a asista neputincios la retragerea întregii 
armate americane, că va trebui să se întoarcă la 
generalul Howe pentru a-i raporta ce văzuse, încât 
nu îl interesa dacă cele două bătrâne aveau să-l 
fiarbă şi să-l mănânce. 

Era atât de atent la ce se întâmpla pe malul 
apei, încât nu-şi dădea seama că, dacă el îi vedea 
pe americani, ei îl vedeau la rândul lor. Membrii 
Armatei Continentale şi ai unităţilor de miliţie 
erau atât de preocupaţi de retragerea lor încât 
niciunul dintre ei nu l-a observat, până când un 
bărbat a întors capul, de parcă ar fi căutat ceva pe 
mal. 

Omul a rămas înmărmurit, i-a privit pe tovarăşii 
săi şi apoi s-a apropiat, rămânând cu ochii ţintă la 
William. 

— Ce-i asta, mamă? a întrebat el. 

Bărbatul era îmbrăcat în uniforma Armatei 
Continentale. Era mic de statură şi îndesat, 
semănând cu cele două femei. După chipul său s- 
ar fi părut că era calm, dar ochii lui injectaţi 


trădau că îl preocupau o grămadă de gânduri. 

— Am fo' la pescuit, a replicat femeia, care fuma 
pipă. Uite c-am prins peştişoru' acesta roşu, da' 
mă bate gându' să-l aruncăm înapoi în apă. 

— Aşa? Poate nu o să faceţi asta încă. 

William se încordase îndată ce apăruse bărbatul 
şi se uita la el, încercând să-şi compună o mână 
cât mai fioroasă. 

— Mai sunt mulţi ca tine, băiete? 

William nu a dat niciun răspuns. Bărbatul 
îmbrăcat în uniformă de ofiţer al Armatei 
Continentale a oftat şi l-a lovit pe William în burtă, 
şi el a căzut în nisip, rămânând întins la pământ. 

Omul l-a apucat de guler şi l-a ridicat de la 
pământ de parcă ar fi fost un fulg şi apoi i-a spus: 

— Răspunde, băiete. Nu am foarte mult timp, iar 
tu nu vrei ca eu să mă supăr când îţi pun întrebări. 

Bărbatul îmbrăcat în uniforma Armatei 
Continentale a vorbit calm, dar a scos cuțitul de la 
brâu. 

William s-a şters la gură cu mâneca şi l-a privit 
cu nişte ochi care păreau să ardă. 

Ei bine, şi-a spus în gând, simțind cum liniştea 
punea stăpânire pe el. Dacă îmi este scris să mor 
aici, măcar să mor pentru o cauză. Acest gând a 
fost o uşurare pentru William. 

Sora bătrânei care fuma pipă a fost foarte atentă 
la tot ce se petrecea şi l-a atins cu muscheta pe 
ofiţerul din Armata Continentală, spunând: 

— Dacă erau mai mulţi ca el, i-aş fi văzut io de 
multă vreme. Nu mai e nici unu' pe-aici. 

— Asta aşa-i, a confirmat bătrâna care fuma 
pipă, renunțând la a mai ţine muştiucul între dinţi, 
numai ca să scuipe. Acesta s-a pierdut, doar vezi şi 


tu că aşa stau lucrurile. Vezi doar că n-are să-ţi 
vorbească. 

Bătrâna i-a zâmbit lui William, dând la iveală un 
dinte galben care semăna cu colţul unui câine: 

— Mai bine mori decât să vorbeşti, nu-i aşa, 
băiete? 

William a dat din cap abia perceptibil în semn că 
aşa era, iar bătrânele au început să chicotească. 
Da, acesta este cuvântul potrivit, au chicotăt. 

— Hai, du-te, l-a îndemnat una dintre femei pe 
bărbatul scund. Or să plece şi-or să te lase aici. 

Bărbatul nici nu s-a uitat la ea. Nu-şi putea lua 
ochii de la William. După ce l-a privit preţ de-o 
clipă, a dat din cap, s-a întors pe călcâie şi a 
plecat. 

A simţit că una dintre femei se afla în spatele lui 
şi că un obiect ascuţit îi atinge încheietura mâinii; 
sfoara cu care îl legaseră s-a rupt. Ar fi vrut să-şi 
frece încheieturile, dar n-a făcut-o. 

— Pleacă, băiete, l-a îndemnat aproape cu 
blândeţe bătrâna care fuma pipă. Pleacă, înainte 
de-a te vedea al'cineva care s-ar putea să aibă 
oarece gânduri. 

A plecat. 

Când a ajuns într-un punct mai înalt de pe plajă 
s-a oprit şi s-a întors. Bătrânele dispăruseră, dar 
omul îmbrăcat în uniforma de ofiţer al Armatei 
Continentale stătea la pupa unei bărci cu vâsle şi 
se îndepărta repede de ţărmul care acum era 
aproape pustiu. Omul acela continua să se uite la 
el. 

William i-a întors spatele şi a văzut în sfârşit 
soarele, un cerc portocaliu deschis, ale cărui raze 
străpungeau ceața. Incepuse să coboare pe cer, 


deci era după-amiază. S-a îndreptat către 
interiorul insulei, mergând spre sud-vest, dar a 
avut sentimentul că-l privea cineva la multă vreme 
după ce plaja nu se mai vedea. 

1 Durea stomacul şi nu se putea gândi decât la 
ceea ce îl întrebase căpitanul Ramsay. Auzise el 
de o doamnă al cărei nume era Casandra? 


7 
UN VIITOR NESIGUR 


Lallybroch 
Inverness-shire, Scoţia 
septembrie 1980 


Nu toate scrisorile erau datate. Unele dintre ele 
aveau, totuşi, dată. Bree a trecut uşor cu mâna 
printre cele aflate deasupra şi, având senzaţia că 
se afla chiar în vârful unui montagne russe, a ales 
una pe al cărei plic scria 2 martie, Anul Domnului 
1777. 

— Cred că asta urmează, a spus ea, încercând să 
tragă aer în piept. E subţire... scurtă. 

Era, într-adevăr, scurtă. Nu avea mai mult de o 
pagină şi jumătate, dar motivul pentru care era 
scurtă era limpede. Tatăl ei o scrisese în 
întregime. Simţea că i se strângea inima când 
vedea scrisul stângaci, hotărât, al tatălui ei. 

— Nu-i permitem niciodată învăţătoarei să-l 
înveţe pe Jemmy să scrie cu mâna dreaptă! 
Niciodată! i-a spus ea cu hotărâre lui Roger. 

— Aşa-i! a replicat Roger, surprins de ieşirea ei. 
Cu dreapta sau cu stânga, dacă doreşti! 


2 martie, Anul Domnului 
1777 
Fraser's Ridge, Colonia 
Caro lina de Nord 


Draga mea fiică, 


Mă pregătesc să mă întorc în Scoţia. Nu pentru 
totdeauna şi nici pentru multă vreme. Viaţa mea, 
viețile noastre, sunt legate de America. Și iţi 
mărturisesc că mi-aş dori mai mult să mor înţepat 
de viespi decât să pun piciorul pe puntea unui vas. 
Prefer să nu mă gândesc la asta. Există, însă, două 
motive importante ce m-au făcut să iau această 
hotărâre. 

Dacă nu aş şti tot ceea ce tu şi mama ta şi Roger 
Mac m-ati învăţat, aş gândi, asemenea majorității 
celor din colonie, că acest Congres Continental nu 
va dura nici măcar şase luni şi că armata lui 
Washington nu va rezista nici măcar atât. Am 
vorbit eu însumi cu un bărbat din Cross Creek, 
care a fost trecut în rezervă (într-un mod onorabil) 
din cauză că a fost rănit la mână. Mama ta s-a 
ocupat, bineînţeles, de el, iar eu am primit sarcina 
să stau cu el. Omul acela a făcut parte din Armata 
Continentală şi mi-a spus că nu are mai mult de 
câteva mii de militari, toţi prost echipați, prost 
îmbrăcaţi, prost înarmaţi şi cărora Washington le 
datorează bani pe care nu-i vor primi niciodată. 
Cei mai mulţi fac parte din formațiunile de miliție 
şi s-au înrolat cu contracte pe timp scurt, de două 
sau trei luni, iar oamenii ăştia devin tot mai puțin 
numeroşi, căci trebuie să se întoarcă la casele lor, 


ca să semene pământul. : 

Dar eu ştiu ce se va petrece. In acelaşi timp, nu 
îmi pot închipui în ce fel se vor întâmpla lucrurile 
pe care eu le ştiu. Oare voi avea şi eu un cuvânt 
de spus în tot ce are să se întâmple? Ar trebui să 
stau deoparte? Faptul că voi sta deoparte va 
dăuna în vreun fel sau va întârzia îndeplinirea 
dorințelor noastre? Tare aş vrea să pot vorbi 
despre toate astea cu soțul tău, cu toate că el este 
presbiterian. Cred că pe el lucrurile acestea l-ar 
neliniști şi mai mult decât mă neliniştesc pe mine. 
Până la urmă, nici nu are-a face. Eu sunt ceea ce 
m-a făcut Dumnezeu să fiu şi trebuie să-mi găsesc 
locul în răstimpul în care El mi-a dat să trăiesc. 

Deşi nu mi-am pierdut simţul auzului şi al 
văzului şi măruntaiele mele sunt în bună regulă, 
nu sunt un bărbat tânăr. Am o sabie şi-o puşcă şi 
ştiu să mă folosesc de amândouă, dar am, de 
asemenea, o tipamiţță şi pe aceasta o pot 
întrebuința cu mai mult folos. Știu prea bine că îţi 
poți îndrepta sabia sau muscheta impotriva unui 
duşman, dar cuvintele pot fi îndreptate impotriva 
unui număr mare de oameni. 

Mama ta, care se gândeşte, fără îndoială, că voi 
suferi de rău de mare vreme de câteva săptămâni, 
mi-a spus că ar fi mai bine să mă asociez cu 
Fergus şi să mă folosesc de tiparniţa lui L'Oignon 
decât să plec în Scoţia şi să-mi aduc tiparniţa mea. 

M-am gândit la asta, dar conştiinţa mea nu mă 
lasă să-i pun în primejdie pe Fergus şi pe ai lui, 
folosind tiparniţa în scopurile pe care mi le-am 
propus eu. Tliparniţa lor este una dintre puținele 
care se găsesc între Charleston şi Norfolk, şi chiar 
dacă aş tipări în mare taină, în scurtă vreme 


bănuielile ar cădea asupra lor. Cei din New Bem 
sunt animați de sentimente loialiste şi s-ar afla 
curând de unde provin pamfletele mele. 

Dincolo de faptul că mă gândesc la Fergus şi la 
familia lui, cred că ar fi bine să vizitez 
Edimburghul, pentru a-mi lua de acolo tiparnița. 
Am tot felul de cunoscuţi, dintre care unii poate 
au scăpat de închisoare sau chiar de 
spânzurătoare. 

Un alt gând care mă face să-mi doresc să mă 
întorc în Scoţia este vărul tău, lan. Cu ani în urmă 
i-am jurat mamei sale — pe memoria mamei 
noastre - că am să i-l aduc acasă şi asta am de 
gând să fac, deşi bărbatul care se intoarce la 
Lallybroch nu mai este băiatul care a plecat de pe 
acele meleaguri. Doar Dumnezeu ştie cefei de 
părere vor avea unii despre alţii, adică cei de la 
lallybroch despre lan şi lan despre ei. Dumnezeu 
are un fel personal de-a glumi. Dacă este menit ca 
lan să se întoarcă acasă, atunci acest lucru trebuie 
să se întâmple acum. 

Zăpada se topeşte. Apa picură în fiecare zi de pe 
acoperiş, iar în zori țurțurii ajung până aproape de 
pământ. În câteva săptămâni omătul de pe 
drumuri se va topi şi se va putea călători din nou. 
Pare ciudat să vă cer să vă rugaţi să se termine cu 
bine o călătorie care se va fi făcut cu mult înainte 
ca voi să aflaţi despre ea. Cu toate acestea, vă cer 
acest lucru. Spune-i lui Roger Mac că eu cred că 
Dumnezeu nu ţine seama de timp. Şi sărută-i pe 
copii din partea mea. 

Mult 
iubitorul tău tată, 


JE 


Roger s-a arătat puţin surprins şi a privit-o 
ridicând din sprâncene: 

— Te gândeşti cumva la Filiera franceză? 

— La cei a întrebat ea încruntându-se şi văzând 
că el pusese degetul dreptul unui anumit fragment 
din text, pentru ca apoi să continue: 

— Unde vorbeşte despre prietenii lui din 
Edimburgh? 

— Exact. Mare parte dintre cunoştinţele lui din 
Edimburgh nu erau traficanţi? 

— Aşa spunea mama. 

— Tocmai de aici şi remarca legată de 
spânzurătoare. Şi de unde îşi luau traficanţii 
marfa de cele mai multe ori? 

Ea a simţit o înţepătură în stomac şi a spus: 

— Oh, glumeşti. Crezi cumva că o să între în 
relaţii cu traficanţi francezi? 

— Ei, nu neapărat cu traficanţi. Se pare că a 
cunoscut şi mulţi rebeli, hoţi, prostituate. 

Roger a zâmbit discret, dar a devenit din nou 
serios. 

— l-am spus atât cât am ştiut despre Revoluţie... 
recunosc, dar nu i-am dat foarte multe detalii, 
pentru că nu sunt specializat în perioada 
respectivă... Oricum, i-am spus ce importanţă 
mare va avea Franţa pentru americani. Mă 
gândeam... 

S-a oprit brusc, a privit spre ea şi a continuat: 

— Nu pleacă în Scoţia ca să nu ia parte la lupte, 
asta este destul de clar. 

— Crezi că este în căutare de relaţii în lumea 
politică? a întrebat ea încet. Nu crezi că vrea doar 


să-şi ia tiparniţa, să îl ducă pe Ian la Lallybroch şi 
să se întoarcă repede în America? 

Când i-a venit ideea aceasta, a simţit o uşurare. 
Gândul că părinţii ei ţeseau tot felul de intrigi în 
Edimburgh şi la Paris o făcea să se simtă mai 
liniştită decât dacă i-ar fi ştiut pe cine ştie ce 
câmpuri de luptă, printre proiectile care 
explodează. Oricum aveau să fie împreună. Şi-a 
dat seama că mama ei îl urma peste tot pe tatăl ei. 

Roger a dat din umeri, spunând: 

— Mai este şi observaţia că el e ceea ce l-a făcut 
Dumnezeu să fie. Înţelegi ce a vrut să spună? 

— Un om sângeros, a zis ea încet, punându-i 
mâna pe umăr, de parcă ar fi vrut să se asigure că 
nu avea să dispară pe neaşteptate. El mi-a spus că 
este un om sângeros, că rar s-a întâmplat să 
aleagă lupta, dar că este născut pentru luptă. 

— Deci asta a vrut să spună, a observat Roger la 
fel de încet. Da, dar nu mai este bărbatul tânăr 
care a luat sabia şi s-a pus în fruntea a treizeci de 
mici proprietari de pământ, pe care i-a dus într-o 
luptă ce avea să fie pierdută şi i-a adus apoi la 
casele lor. Acum ştie mult mai mult despre ce este 
în stare sa facă un singur om şi cred că vrea să 
treacă la acţiune. 

— Şi eu cred, a spus ea cu vocea sugrumată de 
mândrie şi teamă. 

Roger a întins mâna, i-a prins-o pe-a ei şi a 
strâns cu putere. i 

— Îmi aduc aminte... a spus el rar. Îmi aduc 
aminte despre un lucru pe care l-a spus mama ta... 
povestind despre felul în care s-a întors şi a 
devenit doctor. A spus ce i-a zis... Frank... şi 
anume că era foarte greu pentru oamenii din jurul 


ei, dar că era o adevărată binecuvântare că ea ştia 
ce avea sa devină. Cred că avea dreptate. Şi Jamie 
ştie. 

A dat din cap în semn că era de acord cu el. S-a 
gândit că probabil nu trebuia s-o spună, dar nu s-a 
mai putut stăpâni şi de aceea l-a întrebat: 

Tu ştii? 

El a tăcut mult timp, privind foile de hârtie de pe 
masă. În cele din urmă, a dat din cap atât de 
discret, încât ea mai mult a simţit mişcarea. 

— Ştiam, a spus el încet, dând drumul mâinii ei. 

Primul ei impuls a fost acela de a-i da o palmă 
după ceafă. Al doilea a fost acela de a-l apuca pe 
după umeri, de a se apleca fără a-l privi şi de a 
întreba calm, dar hotărât: „Ce dracu' vrei să spui 
cu astaV 

Nu a făcut niciuna, nici alta pentru că oricare 
dintre reacţii ar fi atras după sine o conversaţie 
prelungită, care nu putea fi purtată în prezenţa 
copiilor care se auzeau de pe hol, la mică distanţă 
de uşa biroului. 

— Vezi asta? a întrebat Jemmy. 

— Mhm. 

— Nişte oameni răi au venit aici cu mult timp în 
urmă şi l-au căutat pe bunicul. Au venit nişte 
englezi răi şi au făcut asta. 

Când a auzit ce spunea Jemmy, Roger a întors 
capul şi Brianna l-a văzut zâmbind discret. 

— Enguezi uăi! a repetat Mandy. Pune-i să 
cuieţe aici! 

Deşi avea un sentiment neplăcut, Brianna a 
zâmbit, imitându-l pe Roger, chiar dacă simţea 
cum i se strângea stomacul când îşi amintea de 
unchiul ei lan, un om atât de calm şi de bun, care 


îi arăta urmele de sabie lăsate pe lambriurile de 
lemn din hol: „Le-am lăsat aşa, ca să le arătăm 
copiilor şi să le spunem că aşa sunt englezii”. 
Când rostise aceste cuvinte, avusese un glas tăios 
ca de oţel, iar acum, când Briannei i se părea că 
aude ecoul acelui glas în vocea de copil a lui 
Jemmy, avea pentru prima dată îndoieli că era 
bine să se păstreze această tradiţie de familiei. 

— Tu i-ai povestit? l-a întrebat pe Roger, în 
vreme ce glasurile copiilor se îndepărtau către 
bucătărie. Eu nu i-am spus nimic. 

— Annie i-a spus o parte a istoriei şi am crezut 
că e mai bine ca eu să-i spun restul, a replicat 
Roger, ridicând din sprâncene. Ar fi trebuit să-l 
trimit la tine? 

— Oh, nu, nu! a replicat ea cu oarecare îndoială. 
Dar... ar trebui să-l învăţăm să-i urască pe 
englezi? 

Roger a zâmbit: 

— Să-i urască e un cuvânt puţin cam dur, şi ela 
spus englezi răi. Şi într-adevăr, nişte englezi răi au 
făcut semnele-alea. Oricum, dacă va creşte în 
Highlands, va mai auzi el nişte remarci nu prea 
plăcute despre Sassenachs, adică despre englezi. 
Va face o comparaţie între acele remarci şi 
amintirile pe care le are despre mama ta. Oricum, 
tatăl tău i-a spus mereu Sassenach. 

S-a uitat la scrisoarea de pe masă, apoi a privit 
în treacăt ceasul de pe perete şi s-a ridicat brusc, 
spunând: 

— Hristoase, e târziu! Am să mă opresc şi la 
bancă, dacă tot sunt în oraş. Îţi trebuie ceva de la 
vreun magazin? 

— Da, a răspuns ea sec. O pompă nouă pentru 


separatorul de lapte. 

— Bine, a răspuns el, sărutând-o în pripă şi 
ieşind în timp ce ducea deja o mână la buzunarul 
hainei. 

A deschis gura, pentru că voia să-i strige că a 
glumit, dar s-a mai gândit şi a renunţat. La 
magazinele unde se găseau produse pentru 
gospodărie, o clădire mare şi foarte aglomerată de 
la marginea localităţii Inverness, poate chiar 
aveau o pompă pentru separatorul de lapte. La 
aceste magazine se putea găsi tot ce era necesar 
într-o fermă, inclusiv furci, găleți izolate cu 
cauciuc pentru intervenţie în caz de incendiu, 
colaci de sârmă, dar şi faianţă şi căni utile pentru 
turnarea de lichide în bidoane, precum şi câteva 
dispozitive misterioase, despre care nu puteai 
decât să ghiceşti la ce anume folosesc. 

A scos capul pe coridor, dar copiii erau în 
bucătărie cu Annie MacDonald, fata pe care o 
angajaseră. De dincolo de uşa verde se auzeau 
râsete şi un clang! Pe care îl făcea străvechiul 
toaster, cu care s-au ales când au cumpărat casa. 
Prin uşa aceea răzbătea şi mirosul de pâine prăjită 
unsă cu unt. Mirosul şi veselia au atras-o ca un 
magnet, iar căldura casei s-a revărsat asupra ei, 
aurie ca mierea. 

A zăbovit o clipă, pentru a împături scrisoarea 
înainte de a se alătura copiilor şi şi-a ţuguiat 
buzele, gândindu-se la ultima replică a lui Roger: 
„Ştiam. 

Mormăind supărată, a pus scrisoarea la loc în 
cutie şi a ieşit pe hol, dar s-a oprit imediat, văzând 
un plic mare, care se afla pe masă lângă uşă, acolo 
unde se lăsa zilnic poşta şi unde Roger şi Jemmy 


îşi goleau buzunarele. A luat plicul din grămada de 
hârtii, biluţe, creioane mici, zale din lanţuri de 
bicicletă şi... acela era cumva un şoarece mort? 
Era stafidit şi uscat dar avea o mândreţe de coadă 
roz. A apucat plicul cu delicateţe, l-a lipit de piept 
şi s-a îndreptat spre bucătărie, unde o aşteptau 
ceaiul şi pâinea prăjită. 

S-a gândit cu toată sinceritate că nu doar Roger 
ascundea anumite lucruri, numai că ea avea de 
gând să-i spună ce gândea când se hotăra asupra 
unui anumit lucru. 


8 
VINE PRIMĂVARA 


Fraser's Ridge, Colonia Carolina de Nord 
martie 1777 


M-am gândit că un lucru bun în legătură cu 
incendiul era acela că devenea mai uşor să faci 
bagajele. Mai aveam o rochie, trei cămăşi, una de 
lână şi două de muselină, două perechi de ciorapi 
(purtam una dintre ele când a izbucnit incendiul; 
cealaltă a fost lăsată la uscat în mod neglijent, pe 
un tufiş, înainte de incendiu şi a fost descoperită 
câteva săptămâni mai târziu, bătută de vânt, soare 
şi ploi, dar încă în stare bună), un şal şi o pereche 
de pantofi. Jamie mi-a făcut rost de undeva de o 
pelerină oribilă. Nu ştiam de unde şi nici n-am 
vrut să întreb. Pelerina din lână groasă de 
culoarea leproşilor!*, mirosea de parcă ar fi murit 
cineva în ea şi a zăcut pe marginea drumului două 
zile. Am fiert-o cu săpun de casă, dar fantoma 


19 De culoare roşie (n.red.) 


fostului proprietar tot a mai zăbovit în ea. 

Cu toate astea, nu îngheţ. 

Mi-a fost foarte uşor să-mi pun la punct trusa 
medicală. M-am uitat cu regret la cenuşa rămasă 
din minunata mea ladă de spiţer cu instrumente 
fine şi nenumărate sticluţe. Am scormonit peste 
tot şi am salvat ce s-a mai putut salva din sala mea 
de operaţie. Dispozitivul gradat al microscopului 
meu, trei vase gradate din ceramică, dintre care 
unul fără capac şi unul ciobit, un vas mare plin cu 
grăsime de gâscă amestecată bine cu camfor, care 
acum este aproape gol după o iarnă plină de 
pacienţi cu răceli şi dureri în gât. Câteva pagini 
din registrul cu pacienţi, pe care l-a început Daniel 
Rawlings şi pe care l-am continuat eu. M-am simţit 
foarte bine pentru că am găsit printre acele pagini 
o reţetă specială a doctorului Rawlings pentru 
ocluzie intestinală. 

A fost singura dintre reţetele sale pe care am 
găsit-o eficientă. Am reţinut formula preparatului 
de multă vreme, formulă care mi-l păstra viu în 
memorie. Nu l-am cunoscut niciodată pe Daniel 
Rawlings, dar el a devenit prietenul meu din 
momentul în care Jamie mi-a dat trusa şi registrul 
lui de cazuri. Am împăturit cu grijă foile şi le-am 
pus în buzunar. 

Mare parte a plantelor medicinale şi a 
medicamentelor preparate de mine s-a pierdut în 
incendiu, împreună cu vasele din lut, cele din 
sticlă, bolurile mari în care cultivam penicilină şi 
fierăstraiele mele chirurgicale. 

Mai aveam un scalpel şi lama înnegrită a unui 
fierăstrău mic folosit pentru amputări. Mânerul a 
ars, dar Jamie îmi poate face unul nou. 


Locuitorii din Ridge au fost generoşi, pe cât de 
generoşi pot fi la sfârşitul iernii nişte oameni care 
nici ei nu au mare lucru. Am primit mâncare cât să 
ne ajungă în timpul călătoriei. Multe femei mi-au 
adus câte puţin din ceea ce aveau prin casă. Am 
primit borcane mici cu lavandă, rozmarin, 
tătăneasă şi seminţe de muştar, două nepreţuite 
ace din oţel şi o papiotă mică cu fir de mătase care 
poate fi folosit pentru suturi, pentru curăţarea 
dinţilor (nu le-am spus doamnelor acest lucru, 
deoarece s-ar fi simţit profund jignite) şi câteva 
feşe şi tifon pentru bandaje. 

Un lucru aveam din abundență, şi anume alcool. 
Grânarul fusese cruțat de flăcări. Din acest punct 
de vedere, am fost liniştiţi. Pentru că aveam grâne 
din belşug pentru cele două animale care trebuiau 
hrănite, Jamie a transformat surplusul într-un 
rachiu foarte puţin rafinat, dar foarte tare, pe care 
urmează să-l luăm cu noi ca să-l dăm la schimb 
pentru diferite lucruri de care vom avea nevoie. S- 
a păstrat un butoi mic de băutură pentru uzul meu 
personal. Am pictat pe el cuvintele Varză acră, 
astfel încât să îi descurajez pe hoţii care ar fi fost 
tentaţi să mi-l fure. 

— Şi ce o să se întâmple dacă o să pună ochii pe 
el nişte bandiți analfabeți? m-a întrebat Jamie, 
amuzat de idee. 

— M-am gândit la asta, i-am spus, dând la iveală 
o sticlă mică, cu dop, în care se afla un lichid 
lăptos şi pe care scrisesem Zeamă de varză. Cum 
văd pe cineva care arată suspect, torn din sticla 
asta pe capacul butoiaşului. 

— Trag nădejde să nu dăm de bandiți nemți”. 

— Ai cunoscut tu vreodată vreun bandit neamţ? 
l-am întrebat. 

Cu excepţia câte unuia care obişnuia să se 
îmbete sau să-şi bată soţia, toţi nemţii pe care îi 
cunoscusem erau oameni cinstiţi, muncitori şi 
foarte religioşi. Nici nu era de mirare, având în 
vedere faptul că mulţi dintre cei care veniseră în 
colonie făceau parte dintr-o mişcare religioasă. 

— Nu chiar, a recunoscut Jamie. Dar îţi aduci 
aminte de familia Mueller, nu-i aşa? [ii minte ce 
le-au făcut prietenilor noştri. Nu s-ar putea spune 
că erau nişte bandiți, dar indienii Tuscarora au 
fost de altă părere. 

Era adevărul şi am simţit o apăsare în ceafă. 
Familia Mueller avusese o fată. Aceasta şi copilul 
ei nou-născut muriseră de pojar şi membrii 
familiei Mueller îi învinovăţiseră pe indieni că i-ar 
fi transmis boala fetei şi copilului ei. Doborât de 
durere, bătrânul Herr“ Mueller împreună cu fiii 
săi şi cu ginerele au pornit să se răzbune... şi să ia 
scalpuri. Şi acum am simţit o strângere de inimă, 
când mi-am adus aminte cum părul alb şi drept al 
prietenei mele Nayawenne mi-a căzut în poală. 

— Încep să albesc, nu crezi? am spus deodată. 

El a ridicat din sprâncene, s-a aplecat, s-a uitat 
în capul meu şi şi-a trecut încetişor mâna prin 
părul meu, spunând: 

— Poate că un fir din cincizeci este alb. Unul din 
douăzeci şi cinci s-a făcut de culoarea argintului. 
Dar de ce spui asta? 

— Atunci cred că nu mai am mult de aşteptat. 
Nayawenne - nu-i mai rostisem numele de ani de 

zile şi simţeam o uşurare pronunţându-l, de parcă 
aş fi chemat-o la mine - mi-a spus că mă voi 
bucura de întreaga mea putere atunci când părul 
meu va fi alb. 

— Acesta-i un gând înfricoşător, a spus el 
rânjind. 

— Da, aşa va fi. Dar pentru că nu s-a petrecut 
încă, cred că dacă vom da de nişte hoţi de varză 
murată, va trebui să-mi apăr butoiaşul cu 
scalpelul. 

După ce am făcut această remarcă m-a privit 

ciudat, dar apoi a început să râdă, scuturând din 
cap. 
__Era mai preocupat de ceea ce avea el de făcut. 
Împreună cu tânărul lan, mutase aurul din locul în 
care se aflase, adică din dreptul fundaţiei casei 
mari, imediat după înmormântarea doamnei Bug. 
Operaţiunea fusese una complicată, eu a trebuit 
să scot un vas mare, plin de pâine muiată în 
rachiu de porumb şi să strig cât mă ţine gura: 
„Scroaaaaafaaa!”, din capătul potecii care trecea 
prin grădină. 

A urmat un moment de tăcere şi scroafa a ieşit 
din culcuşul ei, o pată albă care se vedea bine pe 
pietrele înnegrite de fum ale fundaţiei. Ştiam 
exact ce era, dar la vederea acelei mase albe care 
se mişca repede, am simţit cum mi se face părul 
măciucă. Incepuse să ningă - şi acesta era unul 
dintre motivele pentru care Jamie se hotărâse să 
treacă imediat la treabă - şi scroafa venea prin 
fulgii viscoliţi de vânt cu o repeziciune care o 
făcea să pară spiritul care mâna vântul. 

Preţ de o clipă, am crezut că va veni spre mine. 
Am văzut cum şi-a îndreptat capul spre mine şi 


cum a tras aer în piept, adulmecând. Dar a simţit 
şi mâncarea, şi s-a îndepărtat de mine. O clipă mai 
târziu, s-au auzit prin perdeaua de zăpadă 
sunetele neplăcute pe care le face un porc în 
extaz, iar Jamie şi lan au ieşit dintre copaci şi s-au 
apucat de treabă. 

A durat mai bine de două săptămâni până ce au 
mutat tot aurul. Au lucrat doar noaptea şi numai 
când ningea sau se pregătea să cadă zăpadă 
proaspătă, care să le acopere urmele. Păzeau cu 
rândul ce mai rămăsese din casa mare, foarte 
atenţi ca nu cumva Arch Bug să dea vreun semn. 

— Crezi că lui Arch Bug îi mai pasă încă de aur? 
l-am întrebat pe Jamie în perioada în care se 
ocupa de aurul ascuns, încercând să-i frec mâinile 
să se încălzească destul pentru a ţine lingura. 
Venise să ia masa de dimineaţă îngheţat şi obosit, 
după o noapte lungă, în care înconjurase de 
nenumărate ori casa arsă pentru a-şi pune sângele 
în mişcare. 

— Nu prea are multe lucruri la care să se 
gândească, nu-i aşa? a spus Jamie încet, pentru a 
nu-i trezi pe membrii familiei Higgins. Se mai 
poate gândi la Ian. 

Am tremurat, scuturată de un fior, gândindu-mă 
că Arch supravieţuia undeva în pădure, încălzit 
doar de ura lui, dar şi din cauză că, odată cu 
Jamie, intrase în casă şi un val de frig. Îşi lăsase 
barba să crească, pentru a-i ţine de cald - aşa 
făceau iarna toţi bărbaţii de la munte - iar gheaţa 
îi lucea prinsă de perciuni şi i se agăţase în 
sprâncene. 

— Arăţi chiar ca Moş Gerilă, i-am şoptit, 
aducându-i un vas plin cu terci fierbinte. 


— Aşa mă şi simt, a replicat el răguşit. 

Şi-a trecut vasul pe sub nas, adulmecând aburii 
şi închizând ochii încântat, pentru ca apoi să 
spună: 

— Vrei, te rog, să aduci sticla cu whisky? 

— Ai de gând să torni whisky în terci? Am pus 
deja unt şi sare-n el, i-am spus, dându-i totuşi 
sticla de pe raftul de deasupra vetrei. 

— Nu, aş vrea să beau doar ca să fiu în stare să 
mănânc. De la ceafă-n jos parcă-s prins în gheaţă. 

Nimeni nu auzise nimic de Arch Bug. Nu se 
descoperise nici măcar o urmă de-a lui în zăpadă. 
Nu mai apăruse de la înmormântarea soţiei lui. 
Poate că îşi găsise un adăpost peste iarnă. Poate 
că se dusese în vreun sat al indienilor. Poate că 
era mort. Speram să fi murit, chiar dacă acesta nu 
era un gând creştinesc. 

L-am spus şi lui Jamie, iar el a dat din cap. I se 
topise gheaţa din păr, iar picăturile de apă din 
barba lui luceau ca nişte diamante în bătaia 
focului. 

— Dacă a murit şi noi nu aflăm lucru' acesta, lan 
nu va avea niciodată vreo clipă de linişte. Vrei să 
se uite tot timpul peste umăr la cununia lui, 
temându-se ca nu cumva soţia lui să fie lovită de 
un glonţ drept în inimă, chiar când îi jură credinţă 
la altar? Poate că va apuca să-şi întemeieze o 
familie, dar se va teme zi de zi să plece din casă, 
gândindu-se că seara, când se va întoarce, va 
vedea că i s-a întâmplat cine ştie ce nenorocire. 

— Sunt impresionată când văd ce imaginaţie 
morbidă ai... dar ai dreptate. Bine, nu cred că-i 
mort... cel puţin, până nu-i găsim trupul. 

Dar nimeni nu i-a găsit trupul şi aurul a fost 


mutat treptat, treptat, într-o nouă ascunzătoare. 

Pentru a o găsi, Jamie şi lan discutaseră mult 
între patru ochi. Grota în care se ţinea whisky-ul 
nu era bună ca ascunzătoare pentru aur. Puţini 
ştiau despre ea, dar existau unii care o cunoşteau 
bine. Joseph Wemyss, fiica lui, Lizzie şi cei doi soţi 
ai ei - nici nu mă puteam gândi la Lizzie şi la cei 
din familia Beardsley fără să nu leg numele lor de 
făţărnicie - toți ştiau, iar lui Bobby şi Amy 
Higgins trebuia să li se arate locul cu pricina, 
pentru că aveau să facă whisky în absenţa 
noastră. Lui Arch Bug nu îi spusese nimeni unde 
se afla grota cu pricina, dar era foarte probabil să 
ştie de ea. 

Jamie hotărâse că nimeni nu trebuia să ştie că 
exista aur la Ridge şi chiar mai mult decât atât, 
nimeni nu trebuia să ştie unde se află acesta. 

— Dacă ia naştere fie şi măcar un zvon, toată 
lumea de-aici va fi în primejdie, spusese el. Doar 
ştii ce s-a întâmplat când Donner le-a spus 
oamenilor că aici s-ar afla pietre preţioase. 

Ştiam foarte bine. Încă mă mai trezeam din 
coşmaruri în care auzeam zgomotul estompat, acel 
vumm! al exploziei provocate de vaporii de eter, 
zgomotul geamurilor sparte şi al lemnului crăpat 
de cei care veniseră să prade şi făcuseră casa zob. 

În unele dintre acele vise alergam zadarnic 
încolo şi-ncoace, încercând să salvez pe cineva - 
pe cine? — dar mă loveam mereu de uşi încuiate, 
de pereţi şi camere în flăcări. In altele stăteam 
locului de parcă aş fi prins rădăcini şi nu eram în 
stare să mă mişc, în vreme ce focul se căţăra pe 
ziduri, se hrănea cu delicată lăcomie din hainele şi 
din trupurile aflate la picioarele mele, se înfigea în 


părul unui trup neînsufleţit, se prindea de fustele 
mele şi se căţăra tot mai sus, prinzându-mi 
picioarele într-o pânză incandescentă. 

Simţeam încă o tristeţe ce punea cu totul 
stăpânire pe mine - şi o furie adâncă, ce parcă îmi 
curăța sufletul - când vedeam mormanul de scrum 
care fusese cândva casa mea, dar întotdeauna 
după aceste coşmaruri simţeam nevoia să ies 
dimineaţa şi să privesc locul acela. Mă plimbam 
printre ruinele reci cu miros de cenuşă moartă, 
pentru a potoli flăcările care ardeau în spatele 
pleoapelor mele. 

— Ai dreptate, i-am spus şi am tras şalul mai 
bine pe mine. Stăteam în preajma adăpostului 
construit deasupra izvorului, ne uitam la ruine şi 
simţeam cum îmi pătrunde frigul în oase. Deci... 
unde-l veţi muta? 

— In Peştera Spaniolului, a spus el. 

— Unde? l-am întrebat, privindu-l şi clipind des. 

— Am să-ţi arăt, dragă, a spus el, zâmbindu-mi. 
Am să-ţi arăt când s-o topi zăpada. 

Venise primăvara şi apele creşteau. Râul se 
umfla din cauză că se topea zăpada şi era 
alimentat de mici cascade, care coborau pe 
versantul muntelui şi se prăvăleau la picioarele 
mele murmurând, încărcate de spumă. Simţeam 
cum faţa îmi este acoperită de un văl rece şi ştiam 
că, în câteva minute, voi fi udă până la genunchi, 
dar nu-mi păsa. Verdele crud al săgeţii-apei şi al 
ierbii-ştiucii împodobea malul râului, şi unele 
dintre plantele abia răsărite erau purtate de ape 
în josul râului, altele se ţineau bine în rădăcinile 
lor, agăţându-se de viaţă, cu frunzele zbătându-se 
în torentul de apă. Fire negre de hreniţă pluteau 


sub apă, ajungând aproape de malurile unde îşi 
găseau adăpost. Eu voiam, însă, plante proaspete. 

Coşul meu era pe jumătate plin cu viorele şi 
clopoței. Plantele proaspete culese de pe malul 
râului ar putea fi o bună sursă de vitamina C, care 
lipsise oricum în timpul iernii. Mi-am scos pantofii 
şi ciorapii şi, după ce am ezitat o clipă, mi-am scos 
şi rochia şi şalul, atârnându-le de o creangă de 
copac. Aerul era răcoros în umbra mestecenilor 
argintii care străjuiau râul şi am început să 
tremur, dar am ignorat frigul, ridicându-mi 
juponul înainte de intra în apa râului. 

Apa era atât de rece încât senzaţia pe care o 
aveam era greu de ignorat. Am tras adânc aer în 
piept şi era să scap coşul. Am reuşit, totuşi, să-mi 
găsesc echilibrul printre pietrele alunecoase şi mi- 
am căutat repede refugiul la cel mai apropiat petic 
de iarbă verde-închis. In câteva secunde picioarele 
mi-au amorţit cu totul, nici nu mai aveam senzaţia 
de rece şi mi-am pierdut entuziasmul de a culege 
plante medicinale, dar şi pofta pentru salată. 

O mare parte din proviziile noastre alimentare 
fuseseră salvate de flăcări şi erau păstrate în 
dependinţe: în adăpostul construit deasupra 
izvorului, în grânar, în afumătoare. Pivniţa fusese 
distrusă şi ca urmare, se pierduseră proviziile de 
morcovi, ceapă, usturoi şi cartofi, la fel şi 
proviziile de mere deshidratate şi cartofi dulci, dar 
şi de stafide, toate strânse cu grijă de mine şi 
având rolul de a ne feri de scorbut. Plantele 
medicinale se  prefăcuseră toate în scrum, 
împreună cu sala mea de operaţie. Este adevărat 
că scăpaseră de foc foarte mulţi dovleci şi dovlecei 
care fuseseră aşezaţi în grajd, numai că, după 


câteva luni - după câteva zile, conform părerii 
mele - oricine se satură de plăcintă cu dovleac şi 
ghiveci din porumb verde şi fasole. 

Nu era pentru prima dată când regretam 
calităţile de bucătăreasă ale doamnei Bug, deşi ea 
îmi lipsea ca persoană. Amy Mecallum Higgins 
crescuse în casa unui mic proprietar de pământ 
din Highlands şi era, cum spunea ea însăşi, „o 
bucătăreasă obişnuită", aceasta însemnând că 
putea să coacă turtă din făină de ovăz, să fiarbă 
terci şi să frigă peşte, toate în acelaşi timp, fără să 
ardă ceva. Fără răutate, dar dieta aceasta era 
monotonă. 

În ce mă priveşte, cel mai bine ştiu să gătesc 
tocană, care, în lipsă de ceapă, usturoi, morcovi şi 
cartofi, ajunsese la variante din vânat sau curcan, 
cu porumb zdrobit, orz şi, dacă se putea, cu bucăţi 
de pâine. În mod surprinzător, lan s-a dovedit a fi 
un bucătar destul de bun, contribuind la meniu cu 
plăcinta de dovleac şi ghiveci din porumb verde şi 
fasole. 

Până acum nimeni nu murise de foame şi 
nimănui nu-i căzuseră dinţii, doar că, pe la 
jumătatea lui martie, eram în stare să înot băgată- 
n apă rece până la gât pentru a putea pune mâna 
pe ceva verde şi comestibil. 

Slavă Domnului, lan îşi mai revenise şi, cam la o 
săptămână după înmormântare, nu mai era atât de 
speriat, recăpătându-şi câteva din vechile lui 
obiceiuri. Am văzut, însă, că Jamie îl urmărea din 
când în când şi că Rollo îşi luase obiceiul de a 
dormi cu capul pe pieptul lui lan. 

Mă întrebam dacă simţea cu adevărat durerea 
din inima lui lan sau dacă se săturase pur şi 


simplu să doarmă înghesuit în căsuţa din bârne. 

Mi-am îndreptat spatele şi am auzit vertebrele 
trosnind uşor. Acum că zăpada începea să se 
topească, aşteptam cu nerăbdare să plecăm. 
Aveau să-mi lipsească Ridge şi toţi - mă rog, 
aproape toţi - locuitorii săi. Nu aveau să-mi 
lipsească prea mult Hiram Crombie, membrii 
familiei Chrisholm, nici... am să închei lista înainte 
de a da impresia că sunt ingrată. 

— Pe de altă parte, mi-am spus hotărâtă, 
gândeşte-te cum veţi dormi. 

Era sigură că aveam să ne petrecem multe nopţi 
pe drum, dormind în condiţii nu tocmai 
confortabile, dar în cele din urmă, aveam să 
ajungem în lumea civilizată. Aveam să ajungem la 
hanuri unde exista mâncare, unde erau paturi. 
Nici nu îndrăzneam să visez la un pat cu arcuri, 
tot ce îmi îngăduia să mă întind şi se afla la câţiva 
centimetri distanţă de podea era un adevărat rai. 
Şi, bineînțeles, dacă îmi permitea puţină 
intimitate, era şi mai bine. 

Incepând din decembrie, au fost dăţi când eu şi 
Jamie ne-am mai culcat împreună. Aveam nevoie 
fiecare de căldura trupului celuilalt, lucru care nu 
era de neglijat. Nu aveam condiţii ideale, căci ne 
refugiam amândoi sub o pătură, cu ochii galbeni ai 
lui Rollo  aţintiţi asupra noastră, când 
presupuneam că lan adormise, deşi nu cred că aşa 
stăteau lucrurile, dar avea destul de mult tact 
încât să se prefacă. 

Un țipăt cumplit m-a făcut să tresar şi am scăpat 
coşul din mână. M-am repezit după el şi abia am 
mai putut să-l apuc de mâner, înainte de a fi dus 
de ape. M-am ridicat în picioare cu apa şiroind pe 


mine şi cu inima bătându-mi să-mi spargă pieptul, 
aşteptând să văd dacă ţipătul avea să se mai 
repete. 

S-a repetat şi a fost urmat imediat de un strigăt 
care-ţi străpungea urechile. Acest strigăt a fost 
mai gros şi pentru că am o ureche fină mi-am dat 
seama ca era scos de un scoţian din Highlands 
care intrase în apa îngheţată. Nişte strigăte mai 
înalte de „Fir-ar să fie!” pe un accent de Dorset 
mi-au dat de înţeles că domnii îşi făceau baia de 
primăvară. 

Mi-am stors bine marginile juponului şi cămaşa, 
mi-am luat şalul de pe creanga pe care îl lăsasem, 
mi-am pus pantofii şi m-am îndreptat către locul 
de unde veneau strigătele. 

Există doar câteva lucruri mai plăcute decât 
acela de a-ţi fi cald şi de a te simţi relativ 
confortabil, în timp ce te uiţi la nişte fiinţe umane 
băgate în apă rece. Am spus „fiinţe umane” 
referindu-mă la bărbaţii dezbrăcaţi, şi bine am 
făcut. Mi-am croit drum printre sălciile mici de pe 
malul râului, am găsit o piatră destul de bine 
ascunsă pe care bătea soarele, mi-am dat jos 
fusta, m-am bucurat de căldura pe care o simţeam 
la nivelul umerilor, de mirosul înţepător al 
mâţişorilor şi de priveliştea pe care o aveam 
înaintea ochilor. 

Jamie intrase în albia râului, era în apă până la 
umeri şi avea părul dat pe spate. Semăna cu o 
focă roşcată. Bobby, care stătea pe mal, l-a ridicat 
pe Aidan şi a mormăit aruncându-l spre Jamie. 
Copilul a dat din mâini şi din picioare, ţipând de 
frică şi de plăcere. 

— Io, io, io, io! striga Orrie dansând în jurul 


picioarelor tatălui său vitreg, în vreme ce fundul 
lui dolofan se vedea printre trestii, ca un balon 
roz. 

Bobby a râs, s-a aplecat, l-a ridicat în aer şi l-a 
ţinut aşa, în vreme ce copilul țipa ca un purceluş 
speriat, pentru ca apoi să-l arunce în apă. 

Orrie a lovit apa cu un zgomot puternic şi Jamie 
l-a prins şi l-a ridicat la suprafaţă. Băiatul avea 
ochii mari, miraţi şi mutra lui i-a făcut pe toţi să 
scoată nişte sunete asemănătoare cu acelea pe 
care le fac gibonii. Aidan şi Rollo înotau amândoi 
câineşte, în cerc, ţipând şi lătrând. 

Am privit spre malul celălalt şi l-am văzut pe lan 
gol, coborând un deal în grabă şi sărind în apă ca 
un somon, în vreme ce striga ca un mohican pornit 
la luptă. A încetat să mai strige când a intrat în 
apa rece şi a dispărut în unde cu un plescăit. 

Am aşteptat, la fel ca şi ceilalţi, să iasă la 
suprafaţă, dar nu a ieşit. Jamie s-a uitat bănuitor 
în urmă, aşteptându-se la un atac prin 
surprindere, dar o clipă mai târziu, lan a ieşit din 
apă chiar înaintea lui Bobby, strigând, apoi l-a 
apucat pe acesta din urmă de un picior şi l-a tras 
în apă. 

După aceea, lucrurile au devenit haotice, cu tot 
felul de plescăituri, ţipete, strigăte şi sărituri de 
pe stânci, fapt care mi-a dat ocazia să mă gândesc 
ce minunaţi sunt bărbaţii dezbrăcaţi. Spun aceasta 
nu pentru că nu aş fi văzut la viaţa mea destui 
bărbaţi în pielea goală, dar în afară de Frank şi 
Jamie, majoritatea bărbaţilor pe care îi văzusem 
dezbrăcaţi erau fie bolnavi, fie răniţi, şi lucrurile s- 
au petrecut în împrejurări care m-au împiedicat să 
fac aprecieri de fineţe. 


Orrie era durduliu, Aidan avea picioarele albe ca 
zăpada, torsul lui Bobby era slab şi alb, iar fundul 
lui era mic şi plat, dar bărbaţii din familia 
Mecallum-Higgins erau  caraghioşi ca nişte 
maimuțe. 

lan şi Jamie erau diferiţi, poate că semănau cu 
nişte babuini sau cu nişte mandrili. Nu semănau 
decât la statură şi, cu toate acestea, erau făcuţi 
din aceeaşi plămadă. Privindu-l pe Jamie cum 
stătea pe o stâncă şi se încorda, pregătindu-se să 
sară în apă, îmi imaginam cu uşurinţă cum se 
pregăteşte să atace un leopard. In acest timp, lan 
s-a întins la soare, cu trupul lucind, aşteptând să 
se încălzească şi privind în toate părţile ca nu 
cumva să vină vreun intrus. Tot ce le mai lipsea 
era fundul roşu, şi se puteau integra în peisajul 
african, fără nicio urmă de îndoială. 

Cu toţii erau drăguţi, fiecare în felul său, dar 
privirile mele se întorceau iar şi iar la Jamie. Era 
plin de semne şi de cicatrici. Muşchii i se zăreau 
fâşii, fâşii, iar vârsta acoperise spaţiul gol dintre 
ei. Cicatricea lăsată de baionetă se întindea mare 
şi urâtă pe picior, în timp ce una mai subţire şi 
albă, lăsată de muşcătura şarpelui cu clopoței, era 
aproape invizibilă, acoperită de un strat de păr. 
Părul de pe corp începea să i se usuce şi să bată-n 
roşu-auriu. Rana făcută de sabia cu tăiş lat pe 
coastele lui se vindecase bine, se mai vedea doar o 
linie subţire şi albă. 

S-a întors şi s-a aplecat, pentru a lua un calup de 
săpun de pe o piatră şi am simţit cum mi se 
strânge stomacul. Fundul lui musculos era 
acoperit cu păr auriu-roşcat. Testiculele, cât se 
puteau ele vedea de la spate, erau roz din cauza 


apei reci şi mă tentau să mă apropii de el pe la 
spate şi să le încălzesc în palme. 

Mă întrebam dacă ar fi reuşit să golească albia 
râului, sărind în apă în picioare. 

De luni de zile nu-l mai văzusem gol sau, mă rog, 
dezbrăcat. 

Dar acum... Mi-am dat capul pe spate şi am 
închis ochii în soarele primăverii, bucurându-mă 
că simţeam cum părul abia spălat îmi gâdila 
umerii. Zăpada se topise, vremea era bună şi toată 
natura învia. Crângul era plin de locuri în care te 
puteai bucura de intimitate, cu excepţia celor în 
care se aflau sconcşi. 

l-am lăsat pe bărbaţi să se usuce la soare, 
aşezaţi pe pietre şi m-am întors să-mi iau hainele, 
pe care nu le-am îmbrăcat imediat. M-am dus, în 
schimb, la adăpostul construit deasupra izvorului 
şi am ascuns coşul cu plante în undele reci. Dacă 
le-aş fi dus în căsuţa din bârne, Amy le-ar fi văzut 
şi le-ar fi fiert. Mi-am lăsat cămaşa, ciorapii şi 
corsetul pe raftul pe care era pusă brânza. Apoi m- 
am întors la locul unde se scăldau bărbaţii. 

Nu se mai auzeau plescăituri şi nici ţipete. În 
schimb am auzit pe cineva cântând încet, venind 
pe cărare. Era Bobby, care-l ducea în braţe pe 
Orrie. Copilul dormea dus. Aidan, ameţit de atâta 
curăţenie şi căldură, mergea încet legănându-şi 
capul acoperit de păr negru în ritmul cântecului. 

Era un minunat cântec de leagăn în gaelică. 
Probabil că Amy l-a învăţat pe Bobby acest cântec; 
mă întrebam dacă îi şi spusese ce însemnau 
cuvintele. 


S'"iomadth oidhche is fbliuch thioram 


Side nan seachd sian 
Gheibheadh Griogal dhomhsa creagan 
Ris an gabhainn dion. 


(În multe nopti ploioase sau senine 
De era vremea rea sau bună 
Sfântul George-alăturea mi-a fost, 
Mereu el mi-a găsit un adăpost.) 


Obhan, obhan, obhan iri 
Obhan iri o! 

Obhan, obhan, obhan iri 
'S mor mo mhulad's mor. 
(Vai mie, vai mie 
Vai, va”, grea-i durerea mea.) 


Am zâmbit văzându-i şi am simţit cum mi se 
pune un nod în gât. Mi-am adus aminte cum Jamie 
îl aducea acasă vara trecută pe Jem după ce 
înotaseră şi Roger îi cânta lui Mandy cu vocea lui 
groasă şi dogită. Îi cânta mai mult în şoaptă, dar îi 
cânta. 

L-am salutat pe Bobby înclinând capul, iar el a 
zâmbit şi m-a salutat la fel, fără a-şi întrerupe 
cântecul. 

A ridicat din sprâncene şi a arătat cu degetul 
peste umăr, în susul dealului, vrând să-mi spună, 
probabil, încotro se dusese Jamie. Nu a fost 
surprins să mă vadă aşa, în jupon şi cu şalul pe 
umeri. Credea, probabil, că mă duc la râu să mă 
spăl pentru că era o zi călduroasă. 


Eudail mhoir a shluagh an damhain 
Dhoirt iad d'fhuil an de 


'S chuir iad de cheann air stob daraich 
Tacan beag bhod chre. 


(Draga mea, dragă cum pe pământ nu s-a aflat, 
Ieri sângele tău l-au vărsat 
Iar capu-ntr-un par de stejar l-au înfipt, 
Nu departe de trupu-ți iubit.) 


Obhan, obhan, obhan iri 
Obhan iri o! 
Obhan, obhan, obhan iri 
'S mor mo mhulad's mor. 


(Vai mie, vai mie 


Vai, va °, grea-i durerea mea.) 


I-am făcut repede cu mâna şi am luat-o spre 
luminiş. Toată lumea numea locul „Casa Nouă”, 
deşi singurele lucruri care indicau faptul că s-ar 
putea afla o casă acolo erau o stivă de buşteni şi 
câţiva ţăruşi înfipţi în pământ, legaţi între ei cu 
sfoară, care aveau rolul de a marca 
amplasamentul şi dimensiunile casei pe care Jamie 
avea de gând să o construiască la întoarcerea 
noastră. 

Am văzut că schimbase poziţia ţăruşilor. Camera 
mare, din faţă, devenise mai mare, iar la camera 
din spate, care urma să fie sala mea de operaţii, se 
mai adăugase ceva, poate o cămară. 

Arhitectul stătea pe o buturugă, privindu-şi 
„regatul”, gol-goluţ. 

— Mă aşteptai, nu-i aşa? l-am întrebat agăţând 
şalul de o creangă. 

— Aşa-i, a răspuns Jamie, zâmbind şi 


scărpinându-se pe piept. Mă gândeam că te vei 
aprinde după ce-mi vei vedea fundu' gol. Sau 
poate te-ai încins pentru că ai văzut fundul gol al 
lui Bobby. 

— Bobby nici nu are fund. Ştiai că, mai jos de 
ceafă, nu ai niciun fir de par cărunt? Oare de ce? 

Şi-a coborât privirea, examinându-se. Era 
adevărat; avea doar câteva smocuri de păr cărunt 
pe cap. Părul îi crescuse peste iarnă şi tocmai 
fusese tuns cu câteva zile înainte, operaţie 
neplăcută şi dureroasă, în urma căreia lirele albe 
îi fuseseră îndepărtate. Părul de pe piept era încă 
de culoare închisă, iar cel de mai jos avea 
culoarea ghimbirului. 

— Cred că firele de păr cărunt se-ascund, a spus 
el privindu-mă. Nu vrei sa m-ajuţi să le găsim? 

L-am înconjurat, am ajuns în faţa lui şi m-am 
aşezat în genunchi. Obiectul în chestiune se vedea 
foarte bine, dar era cam mic, deoarece fusese în 
apă rece şi căpătase o nuanţă foarte interesantă 
de albăstrui. 

— Ei bine, am replicat după ce m-am gândit o 
clipă. Stejarii mari cresc din ghinde mici. Cel puţin 
aşa mi s-a spus. 

Un fior i-a trecut prin tot corpul când a simţit 
căldura gurii mele şi l-am prins involuntar de 
testicule. 

— Sfinte Dumnezeule, a spus el în vreme ce 
palmele i se odihneau pe capul meu, de parcă m- 
ar fi binecuvântat. 

— Ce-ai spus? m-a întrebat el o clipă mai târziu. 

— Spuneam, am replicat eu, întrerupându-mă 
pentru a trage aer în piept, spuneam că e ceva 
erotic în carnea de gâscă. 


— Las” că asta nu-i tot, m-a asigurat el. Scoate-ţi 
cămaşa, Sassenach. Nu te-am mai văzut goală de 
aproape patru luni. 

— Ei, bine... nu m-ai văzut, i-am spus eu cu 
ezitare în glas. Nu m-ai văzut şi cred că nici nu 
vreau să mă vezi. 

— Da' de ce nu? m-a întrebat el, ridicând din 
sprâncene. 

— Pentru că de săptămâni întregi am stat în 
casă şi nu m-am mişcat aproape deloc. Probabil că 
arăt ca o râmă dintre cele pe care le găseşti sub 
pietre, grasă, albă şi pufoasă. 

— Pufoasă, a spus el rânjind. 

— Pufoasă, am repetat cu demnitate, 
acoperindu-mă cu braţele. 

Şi-a ţuguiat buzele privindu-mă cu capul aplecat 
într-o parte, pentru ca apoi să spună: 

— Mie-mi place când te faci grăsuţă, dar ştiu că 
nu eşti. Ţi-am simţit coastele de fiecare dată când 
te-am prins în braţe, şi asta de la sfârşitul lui 
ianuarie. Spui că ai fi albă, dar albă ai fost de când 
te ştiu. Tocmai de-aia nu cred că am să mă sperii 
pentru că eşti aşa. Dacă eşti pufoasă, a continuat 
el arcuindu-şi degetele, cred că asta-mi place. 

— Hmmm, am mormăit, ezitând. 

El spus cu un oftat: 

— Sassenach, ţi-am spus că nu te-am mai văzut 
dezbrăcată de patru luni. Asta înseamnă că, dacă- 
ţi scoţi cămaşa, vei fi cea mai mare minune pe 
care am văzut-o de patru luni încoace. Şi la vârsta 
mea nu cred că îmi mai aduc aminte lucruri care 
s-au petrecut cu mai mult de patru luni în urmă. 

Am râs şi, fără a mai face niciun comentariu, am 
desfăcut funda cu care era prinsă cămaşa. Am 


lăsat-o să cadă într-o baltă aflată la picioarele 
mele. 

Am închis ochii, apoi am tras adânc aer în piept 
şi i-am deschis. 

— Sunt orbit, mi-a mărturisit Jamie, întinzând o 
mână spre mine. 

— Orbit, ca şi când te-ai uita în zăpada pe care 
bate soarele? am întrebat cu îndoială în glas. Sau 
orbit ca şi când te-ai fi întâlnit faţă-n faţă cu 
Gorgona? 

— Dacă te întâlneşti faţă-n faţă cu Gorgona, te 
prefaci în stană de piatră, nu orbeşti, a ţinut să-mi 
spună. Deşi, dacă stau să mă gândesc... 

S-a întrerupt, şi-a examinat trupul cu un deget, 
pentru ca apoi să spună: 

— Pentru numele lui Dumnezeu, vrei să vii 
încoace? 

M-am dus. 

Am adormit la căldura trupului lui Jamie şi m-am 
trezit mai târziu, învelită în pelerina lui. M-am 
întins şi m-am speriat de o veveriţă care s-a 
căţărat pe o cracă aflată mai sus, pentru a vedea 
ce se întâmplă. Bineînţeles că nu i-a plăcut ce a 
văzut, pentru că a început să vocifereze. 

— Huş! i-am strigat căscând şi m-am ridicat în 
picioare. Veveriţa a făcut abstracţie de gesturile 
mele şi a devenit isterică, dar nu am băgat-o în 
seamă. Spre surprinderea mea, Jamie dispăruse. 

Am crezut că intrase în pădure ca să se uşureze. 
Am aruncat o privire în jur, dar nu l-am 
descoperit. Am văzut că nu era nicăieri şi am 
strâns pelerina mai tare pe mine. 

Nu auzisem nimic. Cu siguranţă că, dacă ar fi 
venit cineva, m-aş fi trezit sau Jamie m-ar fi trezit. 


Am ascultat cu atenţie - veverița începuse să-şi 
vadă de treburile ei - dar nu am auzit nimic în 
afara sunetelor obişnuite când pădurea revine la 
viaţă primăvara: murmurul şi vuietul vântului 
printre copacii de curând înfrunziţi, întrerupt din 
când în când de pârâitul unei crengi care cade sau 
de zornăitul conurilor de pin rămase de anul 
trecut, sau al castanelor care se leagănă pe 
crengi, strigătul unei gaiţe aflate la distanţă, 
„conversaţia” dintre nişte ciocănitoare pitice care 
caută hrană prin iarbă şi chiţăitul unui şoarece-de- 
câmp chinuit de foame, printre frunzele moarte 
care au fost acoperite de zăpadă. 

Gaiţa continua să strige. I s-a alăturat o alta, 
care ţipa alarmată. Probabil că acolo se afla Jamie. 

Am dat jos pelerina şi am îmbrăcat cămaşa şi 
pantofii. Se lăsa seara. Noi, sau cel puţin eu, 
dormiserăm mult. La soare era cald încă, însă 
umbrele de sub copaci erau reci. Mi-am pus şalul 
şi am împăturit pelerina lui Jamie, luând-o la 
subraţ, pentru că eram sigură că o vrea. 

Am urcat în pantă, lăsând în urma mea luminişul 
şi îndreptându-mă către locul unde se aflau 
gaiţele. Lângă White Spring era o pereche de 
gaiţe care avea grijă de un cuib. Le văzusem 
construindu-l cu numai două zile în urmă. 

Pârâul nu era deloc departe de locul în care 
urma să fie construită casa, dar părea izolat de tot 
şi de toate. Era în mijlocul unui grup de frasini 
albi şi brazi-de-Canada şi umbrit către est de 
pietre acoperite cu muşchi. Orice curs de apă este 
un simbol al vieţii, iar un izvor de munte poartă în 
sine simbolul unei bucurii tăcute, ţâşnind pur din 
inima pământului. Izvorul purta numele de White 


Spring datorită stâncii albe care veghea deasupra 
albiei sale şi dădea impresia păcii netulburate. 

Cu cât mă apropiam mai mult de râu, cu atât 
eram mai sigură că acolo am să-l găsesc pe Jamie. 

— E acolo ceva care ascultă, îi spusese el odată 
Briannei. Vezi, în munţii Scoției, despre astfel de 
izvoare se spune că sunt ale sfinţilor. Localnicii 
spun că sfinţii trăiesc lângă ele şi le ascultă 
rugăciunile. 

— Şi care sfânt trăieşte lângă White Spring? a 
întrebat ea cu oarecare cinism. Sfântul Killien? 

— De ce tocmai el? 

— Pentru că el este sfântul patron al gutei, 
reumatismului şi al zugravilor. 

Jamie a râs, dând din cap. 

M-am apropiat încet de izvor. Gaiţele tăcuseră. 

Era acolo. Stătea pe o piatră în apropierea apei, 
îmbrăcat numai în cămaşă. Am înţeles de ce se 
liniştiseră gaiţele. 

Era la fel de liniştit precum piatra albă. Stătea 
cu ochii închişi, cu palmele puse pe genunchi, 
întoarse în sus şi făcute căuş, invocând 
Divinitatea. 

Când l-am văzut, m-am oprit imediat. L-am mai 
văzut o dată rugându-se, când i-a cerut lui Dougal 
MacKenzie ajutor în luptă. Nu ştiam cu cine 
vorbeşte acum, dar era o conversaţie pe care nu 
voiam să o tulbur. 

Mi s-a părut că ar fi trebuit să plec, dar nu 
voiam să o fac, şi asta nu doar pentru c-aş fi putut 
deranja printr-un zgomot. Cea mai mare parte a 
izvorului se afla în umbră, dar degete de lumină 
ieşeau printre copaci, parcă lovindu-l. Aerul era 
plin de polen şi lumina se umpluse cu praf de aur. 


Acest praf de aur i se aşeza pe nas, pe oasele feţei. 
Era ca şi când ar fi crescut acolo, ca şi când ar fi 
fost parte a apei, parte a pietrei, spiritul izvorului. 

Nu mă simţeam ca un oaspete nepoftit. Liniştea 
locului s-a îndreptat spre mine şi m-a atins uşor. 

Mă întrebam dacă asta căuta el aici. Absorbea 
pacea muntelui, pentru a-şi aminti de ea în lunile 
sau în anii de exil care aveau să urmeze? 

Eu mi-aş fi amintit. 

Lumina începea să devină din ce în ce mai slabă, 
iar aerul şi-a mai pierdut din strălucire. În cele din 
urmă s-a mişcat, ridicându-şi puţin capul. 

— Asta trebuie să-mi fie de ajuns, a spus încet. 

M-am îndreptat spre el imediat ce i-am auzit 
vocea, dar nu mi se adresase mie. 

A deschis ochii şi s-a ridicat, a traversat râul în 
picioarele goale, călcând pe frunze moarte, fără să 
facă niciun zgomot. Îndată ce a trecut de grămada 
de pietre, m-a văzut şi a zâmbit, în tinzând mâna 
pentru a lua pelerina pe care i-o întindeam fără un 
cuvânt. Nu a spus nimic, dar mi-a luat mâna rece 
în palma lui mare şi caldă şi am pornit spre casă, 
mergând împreună în liniştea muntelui. 

Câteva zile mai târziu, m-a căutat şi m-a găsit. 
Eram pe malul râului şi căutam lipitori, care se 
treziseră din hibernare şi acum doreau sânge cu 
care sa se hrănească. Imi era uşor să le prind. Mă 
plimbam pur şi simplu prin apă, pe lângă mal. 

Mai întâi m-am gândit că era neplăcut să fiu 
momeală vie pentru lipitori, dar de fapt aşa le 
prindeam. Jamie, lan, Bobby sau oricare dintre 
tineri mergeau prin apă şi se lăsau ciupiţi de 
aceste creaturi care urmau a fi prinse, dar îndată 
ce te obişnuiai să fii ciupit, nici nu era atât de rău. 


— Trebuie să le permit să sugă destul sânge 
pentru a putea trăi, spuneam eu, făcând o grimasă 
în timp ce desprindeam lipitoarea cu unghia. Dar 
nu trebuie să le las să sugă prea mult, pentru că 
nu vor mai fi de niciun folos. 

— Îmi place cum gândeşti, a spus Jamie, în timp 
ce puneam o lipitoare într-un vas umplut cu apă şi 
cu lintiţă. După ce îţi vei fi hrănit animăluţele, am 
să-ţi arăt Peştera Spaniolului. 

Peştera cu pricina era destul de departe, la 
aproximativ patru mile distanţă faţă de Ridge, prin 
frig, prin pâraie pline de noroi, urcând pante 
abrupte, pentru ca apoi să înaintăm prin crăpătura 
făcută într-o stâncă de granit spre nişte stânci 
mari, acoperite de viţă sălbatică. 

— Am găsit-o într-o zi împreună cu Jem, când am 
mers la vânătoare, mi-a explicat Jamie, dând 
deoparte o perdea de frunze ca să pot trece mai 
departe. Cârceii se întindeau pe stânci şi erau 
groşi cât braţul unui bărbat şi noduroşi ele câtă 
vreme trecuse peste ei. Frunzele ruginii-verzui nu 
acopereau cu totul cârceii, cu toate că venise 
primăvara. 

— Acesta a fost secretul nostru, mi-a mărturisit 
Jamie. Am făgăduit să nu-l spunem nimănui, nici 
măcar părinţilor. 

— Nici măcar mie, am spus, fără a mă simţi 
jignită, dar simțind în glasul lui Jamie o anume 
ezitare în momentul în care pomenise de Jem. 

Intrarea în peşteră era o crăpătură pe care 
Jamie o astupase cu o piatră mare şi netedă. A dat- 
o deoparte cu oarecare efort, m-am aplecat cu 
atenţie şi am auzit sunetul slab al aerului care se 
scurge printr-o fisură. Aerul era cald la suprafaţă 


şi se părea că peştera îl atrage, nu îl elimină. 

Mi-am adus aminte foarte bine de peştera din 
Abandawe, care părea să respire, şi am avut 
nevoie de voinţă pentru a-l urma pe Jamie, care a 
dispărut în pământ. Era acolo o scară din lemn 
nouă, după cum am văzut, care înlocuia una mai 
veche, pentru că am zărit nişte trepte din lemn 
putrezit care atârnau de nişte cârlige din fier 
ruginit. Până jos nu erau mai mult de zece- 
douăsprezece picioare”, dar fundul grotei era 
foarte îngust şi de aceea coborârea părea să nu 
mai ia sfârşit. În cele din urmă am ajuns jos şi am 
văzut că peştera se lărgea de parcă ar fi fost 
partea inferioară a unei fiole. Jamie se aplecase. L- 
am văzut dând la iveală o sticlă mică şi am simţit 
mirosul înţepător de terebentină. 

Luase o torţă, de fapt o creangă groasă de pin, 
al cărei capăt fusese acoperit cu catran şi apoi 
înfăşurat cu o cârpă. A muiat acea cârpă în 
terebentină şi apoi a folosit amnarul pe care Bree 
îl făcuse pentru el. O ploaie de scântei i-a luminat 
chipul concentrat, arămiu. A mai folosit de două 
ori amnarul şi torţa s-a aprins, mai exact scânteia 
a aprins cârpa îmbibată cu lichid inflamabil şi apoi 
catranul. 

A ridicat torţa şi apoi a făcut un semn spre 
picioarele mele. M-am întors şi era cât pe ce să 
mă pierd cu totul. 

Spaniolul zăcea acolo, cu oasele picioarelor 
întinse, cu craniul lăsat în piept, de parcă ar fi 
moţăit. Se mai vedeau ici şi colo smocuri de păr 


22 Picior (aici) = Unitate de lungime, care este echivalentă cu a treia 
parte dintr-un metru 
(30,479 cm) (n.tr.) 


roşu, dar pielea dispăruse cu totul. Dispăruse şi 
cea mai mare parte a oaselor mâinilor şi a labelor 
de la picioare. Erau oase mici, pe care rozătoarele 
le luaseră cu totul. Animalele mari nu izbutiseră să 
se atingă de trupul său. Torsul şi oasele mari 
fuseseră roase, dar în mare parte erau intacte. Se 
vedea coşul pieptului ieşind în evidenţă acoperit 
de o țesătură atât de veche, încât nici nu se mai 
putea spune ce culoare avusese. 

Omul acela fusese, într-adevăr, spaniol. Avea 
alături de el un coif ascuţit, o platoşă şi un cuţit. 

— Doamne, Dumnezeule, lisuse Hristoase! am 
şoptit. 

Jamie şi-a făcut cruce şi s-a aşezat în genunchi, 
lângă schelet. 

— Nu ştiu de cât timp se află aici, a spus el 
încet. Nu am găsit asupra lui decât platoşa şi asta. 

Jamie mi-a arătat o piatră de lângă pelvis. M-am 
uitat mai atent. Era un crucifix, probabil din 
argint, acum acoperit de un strat negru de oxid şi 
un obiect de formă triunghiulară, de asemenea 
negru. 

— Un rozariu? am întrebat. 

Jamie a dat din cap în semn că da şi a spus: 

— Cred că îl purta la gât. Poate că a fost făcut 
din lemn şi sfoară, iar când a putrezit, au căzut 
bucăţile din metal. Aici - Jamie a atins încet cu 
degetul obiectul triunghiular - scrie Nr. Sra. Ang. 
Pe o parte. Cred că înseamnă Nuestra Senora de 
los Angeles, adică „Doamna noastră, a îngerilor”. 
Pe partea cealaltă este o imagine mică în care se 
vede Sfânta Fecioară. 

Mi-am făcut cruce din reflex şi după ce am 
păstrat un moment de reculegere, am întrebat: 


— I-a fost frică lui Jemmy? 

— I-a fost, mi-a răspuns Jamie sec. Era întuneric 
când am coborât în galerie şi era cât pe ce să calc 
pe omu' ăsta. Am crezut că-i viu şi m-am speriat 
atât de tare, încât era să mi se oprească inima-n 
loc. 

Se speriase şi strigase, iar Jemmy, care fusese 
lăsat la suprafaţă şi i se spusese să nu se mişte de 
la locul lui, a intrat repede în gaura care se căsca 
în pământ, a străbătut jumătatea distanţei până 
jos, şi-a pierdut echilibrul pe scara veche şi a 
căzut peste bunicul lui. 

— Am auzit eu că se foieşte şi m-am uitat în sus. 
Mi-am ridicat privirile tocmai la timp, pentru a-l 
vedea cum pică din cer şi vine peste mine, 
lovindu-mă-n piept ca o ghiulea de tun. 

Jamie şi-a frecat partea stângă a pieptului 
zâmbind cu viclenie, pentru ca apoi să continue: 

— Dacă nu mă uitam în sus, mi-ar fi rupt gâtul... 
şi nu ar fi fost în stare să iasă singur de-aici. 

Iar noi nu am fi ştiut niciodată ce s-a întâmplat 
cu voi. Când mi-a trecut prin cap acest gând, am 
înghiţit în sec. Cu toate acestea... aşa ceva se 
putea întâmpla oricând, i se putea întâmpla oricui. 

— E o minune că niciunul dintre voi nu şi-a rupt 
nimic, am spus cu glas tare şi am întins mâna spre 
schelet, continuând: 

— Ce crezi că i s-a întâmplat acestui domn? 

Ai lui nu aveau să afle niciodată. 

Jamie a scuturat din cap, spunând: 

— Nu ştiu. Nu aştepta vreun inamic, pentru că 
nu purta armura. 

— Nu crezi cumva că a căzut şi n-a mai putut 
ieşi de-aici? am întrebat, apropiindu-mă de schelet 


şi uitându-mă la tibia piciorului stâng. Osul era 
crăpat şi ros de dinţi mici la unul dintre capete, 
dar am văzut ceea ce ar fi putut fi o fractură mică. 
Era posibil ca osul să fi crăpat din cauza trecerii 
timpului. 

Jamie ridică din umeri şi privi în sus, spunând: 

— Nu m-am gândit la asta. Era puţin mai scund 
decât mine, dar cred că scara se afla aici când el a 
murit. Cineva a construit o scară şi mai târziu. De 
ce crezi că ar fi fost lăsat la capătul scării? Chiar 
şi cu un picior rupt, tot putea urca scara. 

— Hmmm. Cred că s-ar fi putut să moară din 
cauza febrei. Aşa s-ar putea explica de ce şi-a dat 
jos platoşa şi casca. 

Eu personal le-aş fi dat jos la prima ocazie, în 
funcţie de anotimp. Omul probabil a fiert de viu şi 
a simţit că se coace, prins în metal. 

— Mhm. 

Am ridicat ochii, simțind că raționamentul meu 
era acceptat cu oarecare îndoială, iar concluzia 
mea era dezaprobată. 

— Crezi că a fost ucis? 

Jamie a dat din umeri. 

— Are armură, dar n-are armă, în afară de un 
cuțit mic. După cum vezi, a fost dreptaci, dar 
cuțitul este în mâna stângă. 

Omul din care nu mai rămăsese decât scheletul 
fusese dreptaci. Oasele mâinii drepte erau mai 
groase, şi acest lucru se putea observa chiar şi la 
lumina slabă a torţei. Mă întrebam dacă fusese 
spadasin. 

— Am cunoscut mulţi soldaţi spanioli în Indii, 
Sassenach. Toţi erau bine înarmaţi cu spade, lănci 
şi pistoale. Dacă omul acesta a murit din cauza 


febrei, atunci tovarăşii lui ar fi putut să-i ia 
armele, dar atunci de ce nu i-au luat şi armura şi 
cuțitul? De ce le-au lăsat aici? 

— Dacă e să gândim aşa, am obiectat eu, de ce 
ucigaşul - asta dacă omul a fost ucis într-adevăr - 
nu i-a luat armura şi cuțitul? 

— Armura poate nu a vrut-o. Nu putea fi de folos 
decât unui soldat. Iar cuțitul... poate că a fost 
înfipt în el, a fost de părere Jamie. Şi oricum, nici 
măcar nu e un cuţit bun. 

— Foarte logic, am replicat. Lăsând deoparte 
întrebările legate de felul în cate a murit, ce 
Dumnezeu căuta în munţii din Carolina de Nord? 

— Cu şaizeci de ani în urmă, spaniolii au trimis 
exploratori până în Virginia, dar mlaştinile i-au 
făcut, totuşi, să nu înainteze atât de mult, m-a 
informat Jamie. 

— Înţeleg, dar de ce asta? am întrebat, făcând 
un gest spre scară. 

Nu a răspuns, dar m-a luat de braţ şi a ridicat 
torţa, întorcându-mă pur şi simplu către partea 
opusă celei în care se afla scara. Undeva, 
deasupra capului meu, am văzut o altă fisură în 
stâncă, neagră în lumina torţei şi prin care abia 
dacă se putea strecura un bărbat. 

— Mai e o peşteră întocmai ca asta acolo, a spus 
Jamie, înălţând capul către fisură. L-am pus pe 
Jem să se uite şi mi-a spus că vede urme 
dreptunghiulare în nisip, de parcă în peştera aia 
ar fi fost nişte lăzi. 

Tocmai de aceea s-a gândit la Peştera 
Spaniolului când şi-a dat seama că trebuie să 
ascundă comoara. 

— O să aducem ultima parte a aurului în seara 


asta, a spus. Şi o să astupăm crăpătura aia cu 
pietre. Apoi îl vom lăsa pe acest señor să se 
odihnească în pace. 

Trebuia să admit că peştera era un loc foarte 
bun pentru odihna veşnică. Probabil că prezenţa 
soldatului spaniol ar descuraja pe oricine era 
tentat s-o examineze mai atent şi asta deoarece 
atât coloniştii, cât şi indienii se temeau de 
fantome. De fapt, şi scoţienii din Highlands se 
temeau de fantome şi tocmai de aceea m-am 
întors spre Jamie şi l-am întrebat, pentru că eram 
curioasă: 

— Tu şi Jem... nu v-aţi temut că are să vă 
bântuie fantoma lui? 

A zâmbit discret şi a stins torţa, frecând-o de o 
grămadă de pietriş. O rază de lumină s-a revărsat 
pe creştetul lui. 

— Există întotdeauna o rugăciune, draga mea, 
chiar dacă este vorba doar despre A Dia, cuidich 
mi, O, Doamne, ajută-mă. 

UN CUȚIT CARE SE POTRIVEŞTIE-N PALMA 
MEA 


Nu tot aurul a rămas în paza spaniolului. Două 
dintre rochiile mele aveau un pliu în plus la tiv, în 
două buzunăraşe era puţin aur, iar în partea de jos 
a acestora era un buzunar mare, în care se aflau 
câteva uncii” de aur. Jamie şi lan aveau fiecare 
câte o cantitate mică de aur în sporran“. Fiecare 


23 1 uncie = 28,35 g (n.tr.) 
24 Geantă sau sac din piele, pe care scoţienii îl prind de kilt (n.tr.) 


dintre ei avea să poarte la brâu câte doi săculeţi. 

Ne-am retras în luminişul în care se găsea casa 
cea nouă pentru a pregăti în linişte gloanţele. 

— N-ai să uiţi pe ce parte să încarci, nu-i aşa? a 
întrebat Jamie, dând la iveală un glonţ strălucitor 
şi aruncându-l în grăsime şi cenuşă. 

— Dacă nu mi-ai luat tu din greşeală traista cu 
gloanţe, nu uit, a replicat lan caustic. 

Călea gloanţele, mai bine spus punea gloanţele 
fierbinţi, abia făcute, într-o gaură în care erau 
frunze ude, iar din ele ieşeau fum şi abur, care se 
pierdeau apoi în aerul rece al după-amiezii de 
primăvară. 

Rollo, care stătea întins în apropierea stăpânului 
său, a adulmecat trâmba de fum care i-a trecut pe 
lângă nas şi a strănutat cu zgomot. lan l-a privit 
zâmbind şi i-a spus: 

— Îţi place să alergi peste câmpii după 
căprioare roşcate, a cui Ei bine, vezi să nu te iei 
cumva după oi, că s-ar putea să te împuşte cineva 
luându-te drept lup. 

Rollo a oftat şi a făcut ochii mici, ca nişte liniuţe. 

— Te-ai gândit ce-ai să-i spui mamei tale când ai 
s-o vezi? a întrebat Jamie, privind cu ochi mici 
fumul şi focul, în timp ce ţinea bucăţelele de aur în 
lingură, deasupra flăcării. 

— Încerc să nu mă gândesc prea mult, a 
recunoscut lan. Am aşa un simţământ straniu când 
mă gândesc la Lallybroch. 

— Un simţământ straniu de bine sau de rău? am 
întrebat încet, în vreme ce luam gloanţele de aur 
din grăsime cu o lingură de lemn şi le puneam în 
săculeţi. 

lan s-a încruntat, privind atent lingura în care 


bucăţelele de plumb se prefăceau în lichid. 

— Cred că de amândouă felurile, a răspuns. 
Brianna mi-a povestit odată despre o carte pe care 
o citise ea în şcoală şi în care scria că nu te poţi 
întoarce acasă. Poate că lucrul ăsta e adevărat... 
dar eu vreau s-o fac, a spus el încet, privind atent 
la ceea ce făcea, suflând în topitură. 

Mi-am luat privirea de la faţa îngândurată a lui 
lan şi am descoperit că Jamie se uita la mine 
insistent şi cu drag. Nu l-am mai privit nici pe el, 
ci m-am ridicat în picioare gemând încet, după ce 
mi-a trosnit genunchiul. 

— Ei bine, am spus deodată. Cred că depinde de 
ceea ce crezi tu că înseamnă acasă, nu-i aşa? Nu 
este întotdeauna locul pe care-l ştii. 

— Da, aşa e, a replicat lan ţinând glonţul 
proaspăt făcut ca să se mai răcească. Dar chiar 
dacă e vorba despre o persoană... nu te poţi 
întoarce întotdeauna la ea, nu-i aşa? Sau poţi, a 
adăugat el, strâmbând puţin din gură, în timp ce 
se uita mai întâi la Jamie şi apoi la mine. 

— Cred că ai să-i găseşti pe părinţii tăi aşa cum 
i-ai lăsat, a spus Jamie scurt, făcându-se că nu a 
auzit ultimele cuvinte ale lui lan. Mai curând ei 
vor fi surprinşi de felul în care arăţi. 

Ian s-a privit şi a spus zâmbind: 

— M-am făcut un pic mai înalt. 

Am râs scurt, amuzată. Când plecase din Scoţia, 
avea cincisprezece ani, era un băiat uscăţiv, înalt 
şi prostuţ. Se mai înălţase cu câţiva centimetri. 
Era subţire şi dur ca o bucată de năbuc, iar el era 
de obicei bronzat şi avea culoarea pielii 
netăbăcite, doar că acum se mai albise în timpul 
iernii, iar pistruii care se întindeau în semicercuri 


pe pomeţii lui se vedeau mai bine. 

— Îţi mai aduci aminte de celălalt lucru pe care 
ţi l-am spus? l-am întrebat. Când ne-am întors de 
la Edimburgh la Lallybroch, după ce... l-am găsit 
din nou pe Jamie. Acasă este locul în care, dacă 
simţi nevoia să te duci, trebuie să fii primit. 

lan a ridicat o sprânceană şi s-a uitat când la 
mine, când la Jamie, spunând: 

— Nici nu mă mir că ţii la ca, unchiule. Multă 
linişte trebuie că-ţi mai aduce. 

— Ei bine, a replicat Jamie, uitându-se la ceea ce 
făcea. Ea mă primeşte, aşa că ea trebuie să fie 
„acasă”. 

Îndată ce treaba s-a terminat, Ian şi Rollo au dus 
săculeţii cu gloanţe în căsuţa din bârne, în timp ce 
Jamie a stins focul şi a luat ustensilele folosite 
pentru a face gloanţe. Se făcuse târziu şi aerul - 
deja suficient de rece pentru a fi simţit în plămâni 
- căpăta acel surplus de răcoare plină de viaţă 
care mângâia pielea şi aducea neîntrerupt 
respiraţia primăverii peste pământ. 

Eu m-am oprit o clipă bucurându-mă de aer. 
Lucrasem repede şi în căldură, chiar dacă totul 
fusese făcut în aer liber. Era minunat aerul 
răcoros, care mă înfiora puţin. 

— Ai cumva vreun penny, dragă? 

— Un ce? 

— E bun un ban de orice fel. 

— Nu cred, dar... 

Am căutat în săculeţul pe care îl aveam legat de 
încheietura mâinii şi unde erau tot felul de lucruri, 
printre care şi lingura lui Jamie. Printre bucăţi de 
aţă, hârtii cu seminţe de plante medicinale, ace 
înfipte în petice mici de piele, un vas mic plin de 


materiale pentru sutură, o pană alb-neagră de 
ciocănitoare, o bucată de cretă albă şi jumătate de 
pesmet pus acolo fiindcă nu am apucat să-l 
mănânc, am descoperit o jumătate de şiling. 

— Asta e bună? l-am întrebat ştergând moneda 
şi întinzându-i-o. 

— E bună, mi-a spus, întinzându-mi ceva. 

Mâna mea a apucat din reflex ceea ce s-a 
dovedit a fi mânerul unui cuţit. Am fost atât de 
surprinsă, încât era să-l scap din mână. 

— Intotdeauna trebuie să dai bani pentru o armă 
nouă, mi-a spus zâmbind discret. Astfel, ea te va 
recunoaşte drept stăpână şi nu se va întoarce 
împotriva ta. 

— Drept stăpână? 

Soarele atingea creasta muntelui, dar mai era 
încă destulă lumină şi m-am uitat la noua mea 
achiziţie. Era un cuţit cu lama subţire, dar 
rezistentă, cu o singură parte tăioasă şi foarte 
bine lucrată, care lucea precum argintul în soarele 
care apunea. Mânerul cald încă fusese făcut din 
corn de cerb şi cineva îi făcuse două adâncituri, 
astfel încât îl puteam apuca foarte bine. Pe scurt, 
acesta era cuțitul meu. 

— Mulţumesc, am spus, admirându-l. Dar... 

— O să te simţi mai în siguranţă dacă o să-lai 
asupra ta, mi-a spus serios. Oh, încă ceva. Dă-l 
încoace. 

I-am înapoiat cuțitul intrigată şi am văzut uimită 
cum îşi trecea lama peste degetul mare. Sângele a 
ţâşnit din mica tăietură şi şi-a şters sângele pe 
pantaloni, pentru ca apoi să bage degetul în gură. 
Apoi mi-a înapoiat cuțitul. 

— Trebuie să pui sânge pe lamă, ca să ştie 


pentru ce a fost făcut, mi-a explicat el, scoţându-şi 
degetul din gură. 

Mânerul cuţitului era cald încă, dar am simţit un 
fior. Cu mici excepţii, Jamie nu făcea gesturi 
romantice. Dacă îmi dădea un cuţit, o făcea pentru 
că ştia că am nevoie de el. Nu era un cuţit pentru 
dezgropat rădăcini sau tăiat scoarță de copac. Era 
un cuţit care ştia pentru ce a fost făcut. 

— Se potriveşte-n palma mea, am spus, privind 
în jos şi mângâind adâncitura, în care intra 
degetul meu mare. Cum ai ştiut să-l faci ca să se 
potrivească perfect? 

A râs când a auzit întrebarea mea, spunând: 

— Mi-ai pus mâna pe mădular de-atâtea ori, 
încât ştiu foarte bine ce se potriveşte în palma ta, 
Sassenach. 

Am râs scurt şi apoi am întors cuțitul şi mi-am 
atins degetul mare cu vârful lamei. Era foarte 
ascuţit. Abia dacă am simţit ceva, dar sângele roşu 
închis a ţâşnit imediat. Mi-am pus cuțitul la brâu, 
l-am prins de mână şi mi-am apăsat degetul mare 
pe degetul lui mare. 

— Sânge din sângele meu, i-am spus. 

Nici eu nu făceam gesturi romantice. 

NAVA INCENDIATOARE 


New York 
august 1776 


Vestea adusă de William, conform căreia 
americanii scăpaseră, a fost primită mai bine 


decât s-ar fi aşteptat. Având sentimentul puternic 
că îl încolţiseră pe inamic, cei din armata lui Howe 
se deplasau cu o viteză remarcabilă. Flota 
amiralului era tot în Gravesend Bay. Într-o singură 
zi, mii de militari au fost aduşi cu repeziciune la 
țărm şi apoi s-au reîmbarcat, pentru a traversa 
întinderea de apă către Manhattan. În ziua 
următoare la apus, companii formate din militari 
bine înarmaţi au luat cu asalt New Yorkul, doar 
pentru a descoperi că tranşeele erau goale şi 
fortificațiile abandonate. 

În timp ce William era dezamăgit deoarece 
sperase o răzbunare directă, de natură fizică, 
evoluţia evenimentelor l-a bucurat nespus de mult 
pe generalul Howe. Împreună cu ofiţerii săi de 
stat-major, şi-a stabilit cartierul general într-un 
conac numit Beekman House şi s-a gândit să-şi 
consolideze poziţia în colonie. Printre ofiţerii cu 
vechime s-a manifestat oarecare iritare, deoarece 
unii îşi doreau ca americanii să fie urmăriţi şi 
nimiciţi - şi William dorea asta, bineînţeles - dar 
generalul Howe era de părere că înfrângerea şi 
retragerea vor duce la slăbirea armatei lui 
Washington şi că iarna va contribui la nimicirea 
acesteia. 

— Iar între timp, a spus locotenentul Anthony 
Fortnum, privind la mansarda îmbâcsită unde 
fuseseră încartiruiţi trei ofiţeri, cei mai tineri din 
statul-major, între timp noi suntem armată de 
ocupaţie. Acest lucru ne dă dreptul să ne bucurăm 
de plăcerile situaţiei, nu-i aşa? 

— Şi care ar fi acelea? a întrebat William, 
căutând zadarnic un loc în care să-şi pună 
geamantanul uzat, care adăpostea cea mai mare 


parte a bunurilor sale. 

— Ei bine, femeile, a spus Fortnum, gânditor. 
Femeile, cu siguranţă. Sunt sigur că la New York 
există localuri. 

— Nu am văzut vreun local când veneam 
încoace, şi am căutat unul! a spus Ralph Jocelyn. 

— Nu te-ai străduit destul, a spus Fortnum 
hotărât. Sunt sigur că există locuri în care ne 
putem distra. 

— Aici găseşti bere, a replicat William. Există un 
local decent, care se numeşte Fraunces Tavern, 
chiar la doi paşi de Water Street. 

— Trebuie să fie ceva mai aproape de-aici! a 
obiectat Fortnum. Eu nu merg pe jos atâtea mile 
pe căldura asta! 

Beekman House avea o poziţie bună, cu mult 
spaţiu, dar era în afara oraşului. 

— Căutaţi şi veţi găsi, a spus Fortnum, 
potrivindu-şi un cârlionţ rebel şi punându-şi tunica 
pe un umăr. Vii, Ellesmere? 

— Nu, nu acum. Am scrisori de scris. Dacă găsiţi 
localuri, doresc să întocmiţi un raport scris. În trei 
exemplare, vă rog să reţineţi. 

Lăsat singur, William a pus sacul pe podea şi a 
scos teancul de scrisori pe care i-l dăduse 
Căpitanul Griswold. 

Scrisorile cu pricina erau cinci la număr. Trei 
dintre ele aveau sigiliul tatălui său vitreg, o 
semilună zâmbitoare. Lordul John îi scria cu 
promptitudine în Fiecare lună, pe data de 
cincisprezece, dar îi scria şi în alte dăţi. Mai era 
una de la unchiul său, Hal, şi a rânjit văzând-o. 
Misivele unchiului Hal erau năucitoare, dar 
întotdeauna amuzante. Mai era şi o ultimă 


scrisoare cu un scris necunoscut, dar care 
aparţinea unei doamne sau domnişoare şi cu un 
sigiliu cu totul obişnuit. 

Curios, a rupt sigiliul şi a deschis scrisoarea, 
pentru a descoperi două foi de hârtie acoperite cu 
un scris mărunt, de la verişoara lui, Dottie. A 
ridicat imediat din sprâncene. Dottie nu-i mai 
scrisese niciodată până atunci. 

S-a ridicat în picioare, pentru a parcurge 
scrisoarea. 

— Să fiu al naibii! a spus cu voce tare. 

De ce? a întrebat Fortnum, care venise să-şi ia 
chipiul. Ai primit veşti proaste de-acasă? 

Cum? Oh, nu, nu! a repetat el, întorcându-se la 
prima pagină a scrisorii. Doar că e... interesant. 

Împăturind scrisoarea, a pus-o într-un buzunar 
al hainei, la adăpost de ochii curioşi ai lui 
Fortnum, pentru a continua cu misiva unchiului 
său, Hal, cu sigiliul ducal, cu creastă. 

William a rupt sigiliul. O notă mai puţin 
obişnuită fusese scrisă pe mai putin de o pagină şi 
nu cuprindea nici formulă de salut, nici de 
încheiere. În opinia unchiului Hal, dacă scrisoarea 
avea un destinatar, era clar cui îi era adresată. 
Datorită sigiliului se ştia foarte bine cine era 
expeditorul, şi unchiul un mai specifica acest 
lucru, că doar nu îşi pierdea vremea scriind unor 
proşti. 


Adam este trimis la New York, sub comanda lui 
Sir Henry Clinton. Minnie i-a dat pentru tine nişte 
Lucruri al naibii de voluminoase. Dottie iţi 
transmite sentimentele ei de dragoste, care nu 
ocupă foarte mult loc. 


John spune că faci un anumit lucru pentru 
Căpitanul Richardson. Il cunosc pe Richardson şi 
nu cred că ar trebui să te încurci cu el. 

Transmite-i Colonelului Spencer toate cele bune 
din partea mea şi să nu joci cărţi cu el. 


William s-a gândit că unchiul Hal putea 
transmite - criptic cum era - mai multe informaţii 
în cuvinte puţine decât oricare dintre persoanele 
pe care le cunoştea. Se întreba dacă domnul 
Colonel Spencer trişa la cărţi, dacă pur şi simplu 
era foarte bun ori avea foarte mult noroc. Fără 
îndoială că unchiul Hal omisese în mod intenţionat 
să specifice acest lucru. Dacă ar fi fost vorba 
despre una dintre ultimele două alternative, 
atunci William ar fi fost tentat să îşi încerce 
abilităţile de jucător, deşi ştia că este primejdios 
să câştigi când joci contra unui superior. Totuşi, o 
dată sau de două ori... Nu, unchiul Hal era el 
însuşi un foarte bun jucător de cărţi, şi dacă îl 
avertiza asupra colonelului, atunci prudenţa îl 
îndemna să urmeze sfatul primit. Era posibil ca 
domnul Colonel Spencer să fie un jucător cinstit şi 
nu foarte bun, dar poate că se supăra şi se 
răzbuna, dacă era bătut prea des. 

„Unchiul Hal este un drac împeliţat”, şi-a spus 
William în gând, nu fără admiraţie. Richardson... 
William înţelegea foarte bine de ce unchiul Hal 
omisese detaliile. Corespondenţa putea fi citită de 
către oricine şi o scrisoare care purta sigiliul 
Ducelui de Pardloe putea să atragă atenţia. 
Sigiliul nu părea să fi fost dezlipit, dar William îl 
văzuse chiar pe tatăl său înlăturând sigilii şi 
înlocuindu-le cu cea mai mare dexteritate, 


folosindu-se de un cuţit cu lama încinsă, aşa încât 
nu-şi făcea niciun fel de iluzii în această privinţă. 

Asta nu-l oprea să se întrebe ce anume ştia 
unchiul Hal despre Căpitanul Richardson şi de ce 
sugera să pună capăt activităţii sale în domeniul 
spionajului, pentru că, evident, tatăl său îi spusese 
ce anume făcea el. 

Acest raţionament îl făcea să meargă mai 
departe cu gândul. Dacă tatăl său îi spusese 
unchiului cu ce anume se ocupa, atunci şi unchiul 
Hal îi spusese fratelui său ce ştia despre Căpitanul 
Richardson, mai ales dacă era ceva de rău. Şi dacă 
îi spusese ce ştia... 

A pus deoparte biletul de la unchiul Hal şi a 
deschis prima dintre scrisorile de la tatăl lui... A 
deschis-o şi pe a doua. Nimic. In a treia se făcea o 
vagă referire la spionaj. Era vorba însă doar 
despre faptul că îşi dorea ca William să fie în 
siguranţă şi făcea o referire la postură. 

Un bărbat înalt se remarcă imediat când se află 
în compania altora, cu atât mai mult dacă priveşte 
oamenii direct în ochi şi este îmbrăcat curat. 

William a zâmbit citind această remarcă. La 
Westminster, unde urmase el şcoala, orele se 
ţineau într-o încăpere mare împărţită-n două 
printr-o perdea. O parte a încăperii era rezervată 
cursului inferior, cealaltă cursului superior, dar 
studiau acolo băieţi de toate vârstele, iar William 
învățase repede când să stea în umbră şi când să 
iasă în evidenţă, în funcţie de cei în compania 
cărora se afla. 

Ei bine, indiferent ce ştia unchiul Hal despre 
Richardson, nu era un lucru care să-l îngrijoreze 
pe tatăl său. Era necesar să îşi amintească, 


bineînţeles, că nu trebuia să fie neapărat vorba 
despre ceva care să-l discrediteze pe Richardson. 
Ducele de Pardloe nu se temea pentru sine, dar 
era excesiv de atent cu membrii familiei sale. 
Poate că el credea despre Richardson că este un 
om nepăsător, şi dacă aşa stăteau lucrurile, atunci 
tatăl său avea încredere în bunul simţ al lui 
William, fără a face referire la aceasta. 

Mansarda era  sufocantă.  Transpiraţia se 
scurgea pe faţa lui William şi îi uda cămaşa. 
Fortnum plecase iar, lăsând capătul patului său de 
campanie ridicat într-un unghi imposibil deasupra 
cufărului său mare. li lăsase lui William spaţiu 
doar cât să se poată strecura pe uşă afară, iar 
tânărul ofiţer a ieşit cuprins de un sentiment de 
uşurare. Aerul era cald şi umed, dar măcar se 
simţea o adiere. Şi-a pus chipiul, dorind să afle 
unde era încartiruit vărul său, Adam. AJ naibii de 
voluminoase suna promiţător. 

După ce a trecut de un grup de ţărăânci care se 
îndreptau spre piaţă, a simţit scrisoarea din 
buzunarul de la haină şi şi-a adus aminte de sora 
lui Adam. 

Dottie iţi transmite sentimentele ei de dragoste, 
care nu ocupă foarte mult loc. William s-a gândit 
că unchiul Hal era şiret, numai că şiretenia 
diavolilor se mai şi sfârşeşte uneori. 

Lucrurile care îi fuseseră trimise erau cu 
adevărat al naibii de voluminoase: 

o carte, o sticlă dintr-un excelent vin spaniol de 
Xeres, un sfert de galon* de măsline care 
mergeau foarte bine cu vinul şi trei perechi de 
ciorapi noi, din mătase. 


25 1 sfert de galon = 2,141 (nitr.) 


— Am o grămadă de perechi de ciorapi, l-a 
asigurat vărul său Adam, când William a încercat 
să împartă cu el ce primise. Mama îi cumpără 
angro şi îi trimite prin fiecare curier, sau cel puţin 
aşa cred. Ai noroc că nu s-a gândit să-ţi trimită 
izmene noi. Eu primesc câte o pereche în fiecare 
transport diplomatic şi cred că acesta este un 
lucru destul de ciudat pe care trebuie să i-l explic 
lui Sir Henry. Cu toate astea, nu aş refuza un 
pahar din vinul tău de Xeres. 

William nu era cu totul sigur că vărul său nu 
glumea în ceea ce priveşte izmenele. Adam avea o 
mână gravă, fapt care îl ajuta în relaţiile cu ofiţerii 
mai mari în grad şi dispunea şi de calitatea 
familiei Grey, aceea de a putea spune cele mai 
scandaloase lucruri cu o faţă cât se poate de 
serioasă. William a început să râdă şi a cerut două 
pahare. 

Unul dintre prietenii lui Adam a adus trei 
pahare, sperând că va putea ajuta şi el la golirea 
sticlei de vin de Xeres. A mai apărut un prieten, ca 
din senin. Vinul de Xeres a fost foarte bun, iar 
nou-venitul a scos din cufăr o sticlă pe jumătate 
plină cu vin de Porto, pentru a sărbători mai bine. 
Aşa cum se întâmplă în asemenea ocazii, numărul 
de sticle şi de prieteni s-a mărit şi, în cele din 
urmă, fiecare petic din camera lui Adam, destul de 
mică, era ocupat fie de un prieten, fie de o sticlă. 

Generos, William le-a permis tuturor să se 
servească din vinul şi măslinele sale, şi când sticla 
a început să se golească, a ridicat un pahar în 
cinstea mătuşii lui şi a generozităţii ei, neuitând să 
pomenească ciorapii din mătase pe care îi primise. 

— Cred că nu mama ta mi-a trimis cartea, i-a 


spus el lui Adam, coborând paharul şi pufnind 
zgomotos. 

Adam a început să chicotească şi expresia gravă 
i s-a şters de pe faţă, pentru că se bucura de un 
punch preparat cu rom dintr-o sticlă de un sfert de 
galon. 

— Nu, a replicat el. Nici mama, nici tata nu ti-au 
trimis-o. Aia a fost contribuţia mea la porgresul 
cutlural, vreau să zic cultural în colonii. 

— Un serviciu adus sensibilităţii omului civilizat, 
a remarcat William cu gravitate, demonstrând că 
ţine la băutură şi că putea să vorbească limpede, 
indiferent cât de mult şi-ar fi dorit limba să se 
împleticească. 

Au strigat cu toţii în cor: 

— Ce carte? Ce carte? Vrem să vedem faimoasa 
carte! 

El s-a văzut dator să scoată cel mai preţios 
dintre darurile primite. Era un exemplar din 
faimoasa Listă a doamnelor din Covent Garden, 
carte scrisă de domnul Harris, fiind de fapt un 
catalog în care se făcea referire cu lux de 
amănunte la farmecele, specialitatea, preţul şi 
disponibilitatea celor mai cunoscute prostituate 
din Londra. 

Volumul a fost întâmpinat cu strigăte, pentru ca 
apoi să urmeze o scurtă luptă pentru posesiune, 
dar William a reuşit să salveze catalogul înainte ca 
acesta să fie rupt în bucăţi. S-a lăsat, totuşi, 
convins să citească cu glas tare câteva dintre 
pasaje. Prestaţia lui dramatică a fost răsplătită cu 
urlete ca de lup prin care se manifesta 
entuziasmul şi cu strigăte întrerupte de bătaia cu 
măsline. 


Lectura usucă de obicei gâtul şi a cerut să i se 
aducă ceva băutură, care s-a şi consumat. Nu mai 
ştia cine a venit cu propunerea de a organiza o 
expediţie pentru alcătuirea unui catalog similar şi 
pentru New York. Indiferent cine a făcut 
propunerea, a fost susţinut imediat, şi în onoarea 
lui s-a băut punch cu rom, toate sticlele fiind golite 
în cele din urmă. 

Acestea fiind evenimentele care s-au petrecut, 
William s-a pomenit într-o ceaţă dată de alcool, 
colindând străduţe înguste a căror întunecime era 
străpunsă de luminile palide ale lumânărilor de la 
ferestre, dar şi de cele ale felinarelor de la 
intersecţii. 

Niciunul dintre ei nu voia cu orice preţ să se 
deplaseze într-o anumită direcţie şi, cu toate 
acestea păreau un tot, mânaţi de o subtilă 
emanaţie. 

— Ca nişte câini care umblă după o căţea în 
călduri, a spus el şi a văzut cu surprindere că unul 
dintre prietenii lui Adam îl aprobă printr-un ghiont 
şi un strigăt. Nici nu-şi dăduse seama că spusese 
cu glas tare ce gândise. Era adevărat, pentru că 
au ajuns în cele din urmă pe o străduţă în care 
ardeau doua sau trei felinare acoperite cu 
muselină roşie, astfel încât lumina revărsată 
asupra uşilor cu aer primitor să pară sângerie. 
Priveliştea a fost saturată cu strigăte de luptă şi 
grupul de detectivi amatori şi-a propus un anume 
scop, oprindu-se puţin la jumătatea străzii, pentru 
a hotărî în care stabiliment să-şi înceapă 
cercetările. 

William nu prea lua parte la discuţii. Aerul era 
îmbâcsit, apăsător, încărcat cu miros de bălegar şi 


murdărie şi şi-a dat seama deodată că una dintre 
măslinele pe care le mâncase se putea să nu fi fost 
tocmai bună. Transpira din greu şi neîntrerupt, iar 
hainele se lipeau de el, ceea ce îl făcea să se 
gândească speriat că poate nu va fi în stare să-şi 
dea jos pantalonii la timp, în cazul în care tot ceea 
ce îl deranja pe dinăuntru s-ar fi hotărât să se 
mişte spic sud. 

A zâmbit forţat, mişcându-şi vag braţul către 
Adam şi sugerând că el, William, ar merge un pic 
mai departe. 

De altfel asta a şi făcut, lăsând în urmă grupul 
de ofiţeri tineri şi trecând până dincolo de ultimul 
felinar roşu. Căuta disperat un loc în care să fie 
izolat şi sa poată zace, dar negăsind unul, s-a oprit 
şi a vărsat mult pe un prag. Spre disperarea lui, 
uşa s-a deschis dând la iveală un proprietar 
indignat care nu a aşteptat explicaţii, scuze sau 
oferte de recompensă, ci a luat de undeva din 
spatele lui un ciomag şi, înjurând într-o limbă 
neinteligibilă, probabil în germană, a început să-l 
fugărească pe William. 

Asta a însemnat trecerea prin cocini, pe lângă 
tot felul de cocioabe şi depozite urât mirositoare, 
până a ajuns pe străduţa din care pornise. Acolo la 
găsit pe vărul Adam care se plimba în sus şi-n jos, 
bătând pe la uşi şi strigând, în speranţa că-l va 
găsi. 

Să nu baţi la uşa aia! i-a spus alarmat, văzând că 
Adam era pe cale să ciocăne tocmai la uşa 
neamţului care îl fugărise cu ciomagul. Adam a 
făcut im gest de uşurare, exclamând: 

lată-te! Eşti bine, bătrâne? 

— Oh, da, sunt bine, a răspuns William, cu 


sentimentul că e palid şi lipicios în căldura nopţii 
de vară. Cu toate astea, senzaţia de rău dispăruse. 
Vărsase şi asta a avut efectul benefic de a-l trezi 
din beţie. 

— Am crezut că ai fost prădat sau omorât pe o 
străduţă lăturalnică. Nu aş fi fost niciodată în 
stare să-l privesc în ochi pe unchiul John şi să-i 
spun în ce ai intrat din cauza mea. 

Mergeau în josul străduţei cu felinare roşii. Toţi 
ceilalţi tineri dispăruseră în unul sau altul dintre 
stabilimente, iar zgomotele care se auzeau din 
interiorul acestora sugerau că nu le pierise buna 
dispoziţie ci, dimpotrivă, le revenise. 

— Ai fost primit aşa cum se cuvine? a întrebat 
Adam făcând semn cu bărbia în direcţia de unde 
venise William. 

— Ah, bine, dar tu? 

— Ei bine, nu s-ar putea încadra în catalogul lui 
Harris, dar n-a fost rău pentru un orăşel ca New 
Yorkul, a spus Adam convins. Legătura de gât îi 
atârna desfăcută, şi când au trecut pe lângă o rază 
de lumină care venea de la o fereastră, William a 
observat că de la haina vărului său lipsea unul 
dintre bumbii de argint. Jur că am văzut vreo două 
dintre prostituatele-astea în tabără. 

— Sir Henry te-a trimis să faci un recensământ, 
nu-i aşa? Sau poate că îţi place să te afli în 
compania celor din tabără, până ce-i cunoşti 
după... 

A fost întrerupt, deoarece zgomotele care 
răzbăteau dintr-una din casele de pe stradă s-au 
schimbat. Nu era vorba despre strigătele cuiva 
care s-a îmbătat, ci despre urlete de bărbat 
înfuriat, urmate de ţipete de femeie. 


Cei doi veri s-au uitat unul la altul şi apoi au 
pornit către locul de unde veneau strigătele. 
Acestea au devenit din ce în ce mai puternice, şi 
când au ajuns în dreptul ultimei case, vreo zece 
soldaţi au ieşit în stradă pe jumătate dezbrăcaţi, 
urmaţi de un locotenent grăsuţ, care îi fusese 
prezentat lui William în timpul petrecerii de la 
Adam. William nu-şi aducea aminte numele 
locotenentului, care trăgea de braţ o prostituată 
pe jumătate dezbrăcată. 

Işi pierduse şi peruca, şi haina. Părul lui de 
culoare închisă era lipit de cap şi îi ajungea până 
la sprâncene. Acest lucru, dar şi faptul că era lat 
în umeri, îi dădea aerul unui taur gata de atac. De 
fapt, asta a şi făcut, pentru că s-a întors şi a lovit-o 
cu umărul pe femeia târâtă din stabiliment. Era 
beat  criţă şi spunea cuvinte de  ocară, 
neinteligibile. 

— Vas incendiator! 

William nu a văzut cine rostise aceste cuvinte, 
dar ele au fost preluate cu im murmur, şi bărbaţii 
adunaţi în stradă au început să spună cuvinte 
urâte. 

— Navă incendiatoare! E o navă incendiatoare! 

Mai multe femei se adunaseră în pragul uşii. 
Lumina care venea din spatele lor era prea slabă 
pentru a le putea distinge feţele, însă era limpede 
că erau speriate, înghesuindu-se una într-alta. Una 
a strigat şi a încercat ceva, întinzând mâna, dar 
celelalte au tras-o înapoi. Locotenentul cu părul 
negru nu ţinea seama de aceste lucruri, ci 
continua să o bată pe prostituată, lovind-o în 
stomac şi în piept. 

— Hei, amice! 


William a făcut câţiva paşi înainte strigând, dar 
mai multe mâini l-au apucat de braţe, oprindu-l pe 
loc. 

— Navă incendiatoare! au început să spună 
bărbaţii la fiecare lovitură pe care o primea 
prostituata. 

„Navă incendiatoare” era numită o prostituată 
bolnavă de sifilis. 

Locotenentul a renunţat să o mai lovească şi a 
aruncat-o sub unul dintre felinarele de pe stradă. 
William a văzut că, într-adevăr, femeia era o „navă 
incendiatoare”, pentru că erupția i se întinsese pe 
toată faţa. 

— Rodham! Rodham! 

Adam striga numele locotenentului, încercând 
să treacă printre bărbaţii adunaţi în stradă care 
au strâns rândurile şi nu i-au permis să înainteze, 
spunând în cor din ce în ce mai tare: 

— Navă incendiatoare! 

Prostituatele strânse în pragul casei au ţipat şi 
au făcut un pas înapoi, deoarece Rodham a trântit- 
o pe femeie chiar la intrarea în casă. 

William şi-a luat avânt şi a reuşit să treacă prin 
cordonul făcut de militari, dar înainte de a putea 
pune mâna pe locotenent, Rodham smulsese 
felinarul, îl lovise de faţada casei şi astfel gazul 
fierbinte se vărsase pe prostituată. 

A făcut un pas înapoi şi a privit totul cu ochii 
mari, nevenindu-i să creadă ce se petrece, în 
vreme ce femeia s-a ridicat în picioare, agitându-şi 
braţele speriată, deoarece focul îi cuprinsese 
părul şi cămaşa. In câteva secunde era îmbrăcată 
în flăcări, şi ţipătul ei strident acoperea zgomotul 
străzii, înfigându-se în creierul lui William. 


Bărbaţii s-au depărtat, pentru că femeia 
cuprinsă de flăcări se îndrepta spre ei cu braţele 
întinse, dorind să fie ajutată sau dorind să fie 
cuprinşi şi ei de foc. Nimeni nu putea şti care erau 
intenţiile ei. 

El a rămas pe loc, de parca ar fi prins rădăcini, 
vrând să facă neapărat ceva şi fiindu-i imposibil să 
acţioneze. A simţit o durere în braţ şi s-a uitat din 
reflex într-o parte, pentru a-l descoperi pe Adam 
care îşi înfipsese degetele în antebraţul lui. 

— Să mergem, i-a şoptit Adam, care avea faţa 
albă şi transpira. Pentru numele lui Dumnezeu, să 
mergem. 

Uşa stabilimentului a fost trântită şi femeia care 
ardea s-a lovit de ea, stând cu mâinile lipite de 
lemnul acesteia. Mirosul de carne arsă a umplut 
aerul cald al străzii şi William a simţit că i se 
întoarce din nou stomacul pe dos. 

— Să fiți blestemaţi de Dumnezeu. Fie ca 
mădularele voastre blestemate să putrezească şi 
să cadă! 

Blestemul venea de la o fereastră de la etaj. 
William a ridicat privirea şi a văzut o femeie ce 
făcea un gest de ameninţare cu pumnul în direcţia 
bărbaţilor din strada. Ei au mormăit şi unul a 
strigat câteva cuvinte de insultă. Altul a ridicat o 
piatră de pavaj şi a aruncat-o cu putere. Piatra s-a 
lovit de faţada casei şi a căzut, lovind un militar. 
Acesta l-a înjurat pe cel care aruncase piatra. 

Femeia care ardea se prăbuşise lângă uşă, iar 
flăcările lăsaseră o pată neagră pe aceasta. 
Continua să scoată un sunet slab, dar nu se mai 
mişca. 

Deodată William şi-a pierdut minţile, l-a apucat 


de ceafă pe omul care aruncase piatra şi l-a dat cu 
capul de tocul uşii. Omul s-a încordat şi apoi s-a 
muiat, simțind că îl lasă genunchii şi s-a aşezat în 
stradă, văitându-se. 

— Dispăreţi! a strigat William. Cu toţii! Plecaţi! 

S-a întors cu pumnii strânşi spre locotenentul cu 
părul negru. Acestuia îi pierise furia şi stătea 
nemişcat, uitându-se la femeia prăbuşită în pragul 
uşii. Fusta ei dispăruse cu totul şi i se vedeau 
picioarele înnegrite. 

William l-a apucat pe locotenent de pieptul 
cămăşii şi l-a întors spre sine cu un glas din care 
răzbătea primejdia: 

— Du-te! Pleacă! Acum! 

I-a dat drumul ofițerului, care a clipit, a înghiţit 
în sec şi a început să meargă automat, fără să 
gândească, şi a dispărut în întuneric. 

William s-a întors gâfâind către militari, dar 
dorinţa lor de violenţă dispăruse la fel de repede 
cum apăruse. Câţiva au privit-o pe femeia 
prăbuşită în pragul uşii - acum nu mai scotea 
niciun sunet - şi au şoptit sau au murmurat ceva. 
Niciunul dintre ei nu avea curajul să-şi privească-n 
ochi camarazii. 

Conştientiza vag faptul că Adam era lângă el şi 
tremura din cauza şocului suferit, dar continua să 
stea acolo. A pus mâna pe umărul vărului său care 
era mai mic şi s-a ţinut bine de el, tremurând el 
însuşi, în vreme ce militarii dispăreau. Bărbatul 
care căzuse în stradă s-a ridicat încet, mai întâi în 
patru labe, pentru ca apoi să pornească în fugă 
după tovarăşii săi, dispărând din preajma caselor 
şi croindu-şi drum prin întuneric. 

Pe străduţă s-a lăsat liniştea. Focul se stinsese. 


Se stinsese şi celălalt felinar din stradă. Se simţea 
de parcă ar fi prins rădăcini în locul acela şi avea 
senzaţia că ar fi putut rămâne acolo pe veci, însă 
Adam s-a mişcat puţin şi lui William i-a căzut 
mâna de pe umărul vărului său şi şi-a dat seama 
că se putea ţine pe picioare. 

S-a întors şi a început să meargă în tăcere pe 
străzile întunecate. Au ajuns la un punct de 
control unde soldaţii stăteau de strajă în jurul unui 
foc. Rolul lor era acela de a menţine ordinea într- 
un oraş ocupat. Militarii i-au privit, dar nu i-au 
oprit. 

În lumina focului, William a văzut obrajii uzi ai 
vărului său şi şi-a dat seama că plângea. 

Plângea, într-adevăr. 

Zăpada se topea. Şuvoaiele se prăvăleau de pe 
versanţi, frunzele şi iarba erau umede de rouă, iar 
prundişul lucea în soarele dimineţii. Făcusem 
pregătirile de plecare, căci şi trecătorile puteau fi 
folosite. Mai rămânea de făcut un singur lucru 
înainte de a pleca. 

— Crezi că astăzi a sosit clipa? a întrebat Jamie, 
plin de speranţă. El nu era omul care să 
contemple în linişte lucrurile. Odată ce se decidea 
ce era de făcut, voia să treacă la acţiune. Din 
păcate, copiii mici sunt cu totul indiferenți la 


confort, dar şi la lipsa de răbdare. 

— Poate că da, am spus, încercând să-mi 
stăpânesc propria nerăbdare. Dar poate că nu. 

— Am văzut-o săptămâna trecută şi arăta de 
parcă urma să explodeze din clipă-n clipă, 
mătuşico, a spus lan, dându-i lui Rollo ultima 
bucăţică din brioşa lui. Ştii ciupercile-alea? Alea 
mari şi rotunde. Atingi una şi puff! Uite-aşa! 
Băiatul a trosnit din degete, răspândind fărâme de 
brioşă. 

— N-o să aibă decât un copil, nu? m-a întrebat 
Jamie, încruntându-se. 

— Ţi-am spus până acum de şase ori. Cred că 
da. Aşa sper, am mai adăugat, înfrânându-mi 
dorinţa de a-mi face cruce. Dar nu poţi să ştii. 

— Se mai întâmplă ca într-o familie să se mai 
nască şi gemeni, a spus lan plin de speranţă. 

Jamie şi-a făcut cruce. 

— Eu am auzit o singură inimă bătând, am spus, 
făcând tot posibilul pentru a rămâne calmă. O 
singură inimă am auzit bătând şi am ascultat luni 
la rând. 

— Nu ai auzit nimic deosebit? a întrebat Ian. Nu 
puteai să-ţi dai seama, de pildă, dacă părea să 
aibă şase picioare. Vreau să zic... 

— Uşor de spus, greu de făcut, am replicat. 
Bineînţeles că îmi putusem face o idee despre 
modul în care se prezenta copilul. Capul şi fundul 
erau uşor de depistat. In ceea ce privea braţele şi 
picioarele, lucrurile nu erau atât de simple şi asta 
mă îngrijora pentru moment. 

In ultima lună mă interesasem săptămânal de 
starea lui Lizzie, iar în ultima săptămână, 
trecusem pe la ea din două-n două zile, deşi era 


drum lung până la coliba ei. Copilul - şi eram 
convinsă că e vorba de un singur copil - era destul 
de mare. Extremitatea uterului era mai sus decât 
apreciam eu că ar fi trebuit să fie. In vreme ce 
bebeluşii îşi schimbă poziţia cu puţin înainte de 
naştere, acesta a rămas în poziţie transversală, 
întors pe o parte, o perioadă îngrijorător de lungă. 

Adevărul era că, în absenţa unui spital, a unei 
săli de operaţie sau a anesteziei, posibilităţile pe 
care le aveam în cazul unei naşteri neobişnuite 
erau limitate foarte mult. Fără posibilitatea unei 
intervenţii chirurgicale, în cazul unui făt în poziţie 
transversală, o moaşă ar avea patru alternative: să 
lase mama să moară după ce se zbate zile întregi 
în agonia travaliului, să o lase pe mamă să moară 
după ce efectuează o cezariană fără anestezie şi 
fără antiseptice, existând posibilitatea să salveze 
copilul, să salveze mama ucigând copilul în 
pântecul ei, pentru ca apoi să-l scoată pe bucăţi 
(Daniel Rawlings a avut câteva pagini ilustrate în 
cartea sa, în care făcea referire la această 
procedură) sau să intervină intern, aducând 
copilul într-o poziţie în care să poată ieşi din 
pântecele mamei. 

Deşi ultima variantă părea şi cea mai tentantă, 
era la fel de riscantă precum celelalte trei, putând 
să ducă la moartea mamei şi a copilului. 

Am acţionat prin exterior şi am reuşit să fac în 
aşa fel încât fătul să se întoarcă cu capul în jos. 
Două zile mai târziu revenise la poziţia iniţială 
care, evident, îi plăcea. Putea să se întoarcă 
singur, chiar înainte ca mama lui să între în 
travaliu sau putea să rămână în aceeaşi poziţie. 

Având experienţă, am reuşit să fac distincţie 


între planificarea inteligentă a acţiunilor şi grijile 
lipsite de sens pentru lucruri care puteau să nu se 
întâmple. Tocmai asta m-a ajutat să dorm în 
timpul nopţii. Stătusem trează până la ore târzii în 
fiecare noapte a săptămânii care trecuse, tot 
gândindu-mă la posibilitatea ca fătul să nu-şi 
modifice poziţia, parcurgând alternativele deloc 
îmbucurătoare pe care le aveam în ceea ce privea 
naşterea şi căutând în zadar încă o soluţie. 

Dacă aş fi dispus de una... Mă gândeam la ce am 
făcut când a ars casa. 

Să o ucid pe Lizzie pentru a păstra în viaţă 
copilul? Nu. Dacă se ajungea într-o astfel de 
situaţie, era mai bine să ucid copilul în utero, 
astfel încât Rodney să aibă o mamă, iar Jo şi 
Kezzie o soţie. Dar gândul de a sfărâma craniul 
unui copil gata să vină pe lume la termen sau de a- 
l decapita cu o sârmă... 

— Nu ţi-e foame în dimineaţa asta, mătuşică? 

— Aăă... nu. Mulţumesc, lan. 

— Eşti puţin cam palidă, Sassenach. Te supără 
ceva? 

— Nu! am răspuns şi m-am ridicat repede, 
înainte ca ei să-mi mai poată pune alte întrebări. 
Nu avea niciun rost ca şi altcineva în afară de 
mine să fie apăsat de gândurile mele. Am ieşit să 
aduc o găleată cu apă de la put. 

Amy era afară. Aprinsese focul sub cazanul mare 
de rufe şi alerga după Aidan şi Orrie, care adunau 
lemne şi se opreau din când în când ca să arunce 
unul într-altul cu noroi. 

— Vrei apă, a bhana-mhaighstir? m-a întrebat 
ea, văzând că aveam găleata-n mână. li aduce 
Aidan apă. 


— Nu, stai liniştită, i-am spus. Voiam să iau o 
gură de aer. Acum e atât de plăcut să ieşi 
dimineaţa. 

Chiar era plăcut, deşi era răcoare până ce 
soarele se înălța pe cer, dar aerul era curat, 
încărcat cu miros de iarbă, de răşină şi de mâţişori 
verzi. 

M-am dus cu găleata la puț, am umplut-o şi m- 
am întors pe cărare încet, privind lucrurile aşa 
cum faci când ştii că nu ai să le mai vezi multă 
vreme sau poate niciodată. 

Se schimbaseră deja foarte multe la Ridge. Erau 
violenţe, izbucnise războiul, arsese casa cea mare. 
Aveau să se schimbe şi mai multe cât timp eu şi 
Jamie vom fi plecaţi. 

Cine va deveni conducătorul? Hiram Crombie 
era liderul de facto al pescarilor presbiterieni care 
veniseră din Thurso. Era însă un om rigid, lipsit de 
umor, care avea să provoace neînţelegeri cu restul 
comunităţii, în loc să menţină ordinea şi să 
pledeze pentru înţelegere. 

Bobby? După ce s-a gândit serios, Jamie l-a 
însărcinat cu supravegherea proprietăţii noastre 
sau a ceea ce mai rămăsese din ea. Lăsând 
deoparte calităţile sale sau lipsa anumitor calităţi, 
Bobby era un bărbat tânăr. La fel ca alţii din Ridge 
putea fi luat de val, cum se spune, putea fi obligat 
să servească într-una dintre formațiunile de 
miliţie. Nu avea să se numere printre militarii 
Coroanei Britanice. Fusese soldat britanic în urmă 
cu şapte ani şi fusese cantonat la Boston. El şi 
camarazii lui fuseseră asaltaţi de câteva sute de 
locuitori din Boston. Temându-se pentru vieţile 
lor, militarii încărcaseră muschetele şi trăseseră 


asupra mulţimii. S-a aruncat cu pietre, s-a lovit cu 
bâte, s-a tras cu arme de foc - nimeni nu a putut 
spune de către cine; nu l-am întrebat niciodată pe 
Bobby - şi au murit oameni. 

Viaţa lui Bobby a fost cruţată, aşa s-a hotărât la 
procesul care a avut loc, dar purta un semn pe 
obraz, un C de la „crimă. Nu aveam habar care 
erau ideile politice ale lui Bobby - nu vorbea 
niciodată despre aşa ceva - dar eram sigură că nu 
va mai lupta niciodată în armata britanică. N 

Am deschis uşa căsuței din bârne. Imi 
recăpătasem calmul într-o oarecare măsură. I-am 
găsit pe Jamie şi Ian întrebându-se dacă cel mic 
avea să fie băiat sau fată, adică dacă avea să-i fie 
frate sau soră lui Rodney sau rudă vitregă. 

— N-ai cum să ştii, nu-i aşa? a spus lan. Nimeni 
nu ştie dacă Jo sau Kezzie este tatăl lui Rodney. 
Nu se ştie nici în cazul copilaşului ăstuia, care 
vine pe lume, cine este tatăl. Dacă Jo este tatăl lui 
Rodney şi Kezzie este tatăl copilului ăstuia, 
atunci... 

— Nici nu are importanţă, am spus, turnând apă 
din găleată în oală. o şi Kezzie sunt gemeni 
identici şi asta înseamnă că... ăăă... sperma lor 
este identică. 

Prin această explicație, lucrurile erau 
simplificate la maximum, dar era prea devreme 
pentru a explica ce însemna meioza reproductivă 
şi combinarea ADN. Dacă mama este aceeaşi, şi 
chiar este, şi tatăl este acelaşi din punct de vedere 
genetic, şi chiar este, toţi copiii născuţi vor fi fraţi 
şi surori în adevăratul sens al cuvântului. 

— Şi sămânţa lor e aceeaşi? a întrebat lan cu 
neîncredere. De unde ştii? 


Te-ai uitat? a mai întrebat el, privindu-mă 
îngrozit, dar şi curios. 

— Nu m-am uitat, i-am spus cu asprime. Nu a 
fost nevoie. Eu ştiu lucrurile-astea. 

— Oh, da, a spus lan, înclinând capul 
respectuos. Bineînţeles că ştii. Uneori nit ce eşti 
dumneata, mătuşă Claire. 

Nu ştiam ce vrea să spună exact, dar nu părea a 
fi necesar să arăt sau să explic faptul că toate 
cunoştinţele mele despre gestație şi naştere erau 
dobândite în urma studiilor şi nu erau de origine 
supranaturală. 

— Dar tatăl copilului ăstuia este Kezzie, nu-i 
aşa? L-am trimis pe Jo de-aici. Ha a trăit în ultimul 
an cu Kezzie. 

Ian l-a privit cu milă, întrebând: 

— Şi crezi că a plecat? Jo? 

— Eu nu l-am mai văzut, a spus Jamie, iar 
sprâncenele lui groase şi roşcate s-au împreunat. 

— Păi nici n-aveai cum să-l mai vezi, i-a spus lan. 
Au avut mare grijă sa nu dea nas în nas cu tine. 
Nu îl vezi de fiecare dată decât pe unul dintre ei 
doi, a ţinut să mai spună lan. 

Ne-am uitat amândoi la el cu ochi mari. A ridicat 
ochii de la bucata de slănină pe care o avea-n 
mână şi a înălţat din sprâncene, spunând sec: 

— Doar ştiu lucrurile-astea, nu-i aşa? 

După cină, toată lumea s-a pregătit de culcare. 
Toţi membrii familiei Higgins s-au retras în 
dormitorul din spate, unde erau nevoiţi să împartă 
un singur culcuş. 

Desfăceam cu grijă legătura în care aveam 
instrumentele pregătite pentru naştere. Foarfece, 
aţă albă pentru cordonul ombilical, cârpe curate, 


clătite de multe ori pentru a înlătura urmele de 
săpun, apoi bine stoarse şi uscate, o sticlă mică cu 
alcool diluat până la jumătate cu apă sterilă, un 
săculeţ în care se aflau câteva ghemotoace de lână 
spălată, dar nu fiartă, o rolă de pergament care 
avea să înlocuiască stetoscopul pierdut în 
incendiu, un cuţit şi o sârmă lungă şi subţire, 
ascuţită la un capăt şi încolăcită precum un şarpe. 

Nu mâncasem cine ştie ce la cină, de fapt nu 
mâncasem mai nimic toată ziua şi aveam tot 
timpul senzaţia unui reflux biliar. Am înghiţit în 
sec şi am împachetat iar legătura cu instrumente, 
căutând să o strâng cât mai bine. 

Am simţit că Jamie mă privea şi am ridicat ochii. 
Nu a spus nimic, dar a zâmbit discret, şi căldura 
din privirea lui mi-a dat un pic de linişte, pentru ca 
după aceea să fiu cuprinsă din nou de îngrijorare, 
căci m-am întrebat ce ar spune dacă s-ar întâmpla 
tot ce poate fi mai rău, iar eu trebuia... Darela 
văzut acea tresărire de frică pe chipul meu, şi-a 
luat în tăcere rozariul din geanta de piele pe care 
o avea la brâu, fără a-şi îndepărta privirea de la 
ochii mei şi a început să spună încet rugăciunile în 
timp ce biluţele uzate din lână îi alunecau încet 
printre degete. 

Două nopţi mai târziu, m-a trezit zgomotul de 
paşi pe potecă, m-am ridicat imediat în picioare şi 
m-am îmbrăcat, înainte ca Jo să bată la uşă. Jamie 
l-a poftit înăuntru. I-am auzit vorbind încet şi am 
băgat mâna sub banchetă, ca să-mi iau trusa. Jo 
părea agitat, puţin îngrijorat, dar nu intrase în 
panică. Asta era bine. Dacă Lizzie ar fi fost 
speriată sau ar fi avut vreo problemă gravă, el şi- 
ar fi dat seama imediat. Cei doi gemeni intuiau 


imediat în ce stare se afla Lizzie, aşa cum fiecare 
dintre ei simţea în ce stare se afla celălalt. 

— Să vin? m-a întrebat Jamie, privindu-mă. 

— Nu, i-am răspuns eu în şoaptă, atingându-l cu 
mâna pentru a-i da curaj. Culcă-te la loc. Am să 
trimit după tine dacă va fi nevoie să vii. 

Era proaspăt trezit din somn, limbile de foc 
aruncau umbre în părul lui, dar ochii îi erau vii. A 
dat din cap aprobator, m-a sărutat pe frunte, dar 
în loc să facă un pas înapoi, mi-a pus palma pe cap 
şi a şoptit în gaelică: 

— Oh, binecuvântat fie Sfântul Mihail de pe 
câmpul cel roşu. 

După aceea mi-a pus palma pe obraz în semn de 
rămas-bun. 

— Ne vedem dimineaţă, Sassenach, a spus el şi 
m-a împins încet către uşă. 

Spre surprinderea mea, afară ningea. Cerul era 
cenuşiu, dar luminos, iar aerul era plin de fulgi 
care îmi atingeau faţa şi se topeau imediat pe 
piele. Era zăpada mieilor. Vedeam cum fulgii se 
aşezau pe firele de iarbă, pentru ca apoi să 
dispară. Probabil că, la ivirea dimineţii, nu avea să 
mai fie nici urmă de zăpadă, însă noaptea avea 
doza sa de mister. M-am întors ca să văd căsuţa 
din bârne, dar nu am zărit-o. Vedeam doar 
siluetele copacilor în lumina cenuşie, perlată. Şi 
cărarea din faţa noastră arăta ireal, pierdută 
printre copaci ciudaţi şi umbre neştiute. 

Mă simţeam de parcă nu aş mai fi avut trup, 
prinsă între trecut şi viitor, nu vedeam nimic cu 
excepţia liniştii albe care mă împresura. Cu toate 
astea, eram mai calmă decât fusesem în ultimele 
zile. Am simţit apăsarea palmei lui Jamie pe capul 


meu şi i-am auzit şoapta Binecuvântat fie Sfântul 
Mihail de pe câmpul cel roşu... 

Era o binecuvântare care se dădea războinicilor 
ce plecau la luptă. I-o dădusem de mai multe ori. 
El nu făcuse niciodată aşa ceva până atunci şi nu 
ştiam ce îl îndemnase acum la un astfel de gest, 
dar cuvintele lui erau vii în inima mea, erau un 
scut împotriva pericolelor care mă aşteptau. 

Acum zăpada aducea cu o pătură subţire care 
ascundea pământul negru şi iarba ce creştea. 
Picioarele lui Jo lăsau urme negre, iar eu înaintam 
în susul pantei, în timp ce acele de brad 
înmiresmate mi se înfigeau în haină. 

Dacă existau nopţi în care veneau îngerii, mă 
rugam ca aceasta să fie una dintre ele. 

Am mers aproape o oră până la căsuţa din bârne 
a familiei Beardsley. Am ajuns acolo când s-a 
crăpat de ziuă. Vremea era bună. Teama mă făcea 
să mă grăbesc, iar Jo - cred că Jo era, cel puţin 
după voce - se străduia să ţină pasul cu mine. 

— De câtă vreme e aşa? am întrebat. 

Nu se ştia niciodată cum stau lucrurile, dar 
primul travaliu al lui Lizzie a fost rapid. Ea l-a 
născut pe Rodney singură şi fără niciun fel de 
incidente; nu mă gândeam că vom avea aşa un 
noroc de data asta. Cu toate acestea, am văzut cu 
ochii minţii cum ajungeam la căsuţa din bârne şi o 
găseam pe Lizzie ţinând în braţe un nou-născut 
care venise pe lume fără niciun fel de problemă. 

— Nu de multă vreme, a replicat Jo, gâfâind. I s- 
a rupt apa pe neaşteptate când ne-am pus cu toţii 
în pat şi mi-a zis să te chem imediat. 

Am încercat să ignor acel „cu toţii în pat”. 
Oricum, era posibil ca el şi/sau Kezzie să fi dormit 


pe podea, iar căsnicia familiei Beardsley era 
cunoscută drept un menage în trei. Niciunul dintre 
cei care ştia adevărul nu se putea gândi la aceasta 
fără să... 

Nici nu m-am străduit să întreb de câtă vreme el 
şi Kezzie trăiau amândoi în acea căsuţă din bârne. 
Din ce spusese Jamie, trăiseră amândoi acolo. 
Având în vedere condiţiile de viaţă în sălbăticie, 
nimănui nu i s-ar fi părut suspect că un bărbat 
locuieşte împreună cu soţia şi cu fratele lui sub 
acelaşi acoperiş. Oricum, după câte ştiau cei din 
Ridge, Lizzie era măritată cu Kezzie. Şi într- 
adevăr aşa stăteau lucrurile. Era căsătorită şi cu 
Jo, datorită unor intrigi care îmi provocau încă 
mirarea, dar acest lucru era trecut sub tăcere de 
familia Beardsley, din porunca lui Jamie. 

— Taică-său va fi acolo, mi-a spus Jo gâfâind şi 
păşind alături de mine când poteca s-a mai lărgit. 
Va veni şi mătuşica Monika. Kezzie s-a dus după 
ei. 

— Aţi lăsat-o pe Lizzie singur âi 

A dat din umeri, ca şi când ar fi vrut să se apere. 
Se vedea că nu era în apele lui. 

— Aşa a spus să facem, mi-a spus el nepăsător. 

Nu mi-am mai dat silinţa să-i spun ceva, dar am 
grăbit pasul, până când am simţit un junghi în 
coaste şi am încetinit puţin. Dacă Lizzie nu 
născuse deja şi nu avea o hemoragie serioasă, 
poate că era bine să o am alături pe „mătuşica 
Monika”, cea de-a doua soţie a domnului Wemyss. 
Monika Berrisch Wemyss era o nemţoaică dintre 
cele ce vorbeau engleza stricat şi cu accent, era 
curajoasă şi avea bun-simţ. 

Şi domnul Wemyss era un om curajos, dar tăcut. 


Ne aştepta în verandă împreună cu Kezzie şi era 
limpede că el îşi încuraja ginerele, şi nu invers. 
Kezzie îşi frământa mâinile şi se legăna de pe un 
picior pe altul, în vreme ce Wemyss se apleca spre 
el, încurajându-l şi ţinându-i o mână pe umăr. Cei 
doi mormăiau ceva când ne-au observat şi s-au 
întors spre noi. Căpătau noi speranţe, căci şi-au 
îndreptat spatele. 

Un urlet lung a răzbătut din cabană şi bărbaţii 
au înţepenit, de parcă un lup s-ar fi repezit din 
întuneric asupra lor. 

— Mi se pare că e bine, am spus încet şi bărbaţii 
au răsuflat uşuraţi. Mi-a venit să râd, dar mi-am 
zis că era mai bine să mă abţin şi am deschis uşa. 

— Uuh! a gemut Lizzie, ridicând privirea. Ah, 
dumneavoastră sunteţi, domniţă! Mulţumesc lui 
Dumnezeu! 

— Gott bedankt”*, da! a spus Monika încet. 

Ştergea podeaua cu o cârpă udă. 

— Nu mai ai mult, nădăjduiesc, a spus ea. 

— Şi eu nădăjduiesc la fel, a spus Lizzie 
strâmbându-se, pentru ca apoi să urle: 

— AAAAAH! 

Faţa i se strâmbase într-un rictus şi se înroşise, 
iar trupul ei umflat s-a arcuit cu totul. Arăta mai 
mult ca o persoană bolnavă de tetanos şi mai puţin 
ca o mamă care stă să nască, dar din fericire, 
spasmul ei a fost unul scurt şi s-a destins, gâfâind. 

— Data trecută n-a fost aşa, mi-a explicat 
deschizând ochii, în vreme ce eu îi palpam 
abdomenul. 

— Niciodată nu este la fel, am replicat absentă. 
După ce am examinat-o sumar, am simţit că inima 

îmi bătea mai repede. Copilul nu mai era în poziţie 
transversală, dar nici nu se aşezase cu capul în 
jos. Nu mişca. „în timpul travaliului, copiii nu se 
mişcă, în generaT, mi-am zis, în vreme ce am 
descoperit capul bebeluşului undeva sub coastele 
lui Lizzie. Nu îmi puteam da seama deloc cum era 
dispus restul trupului copilului. 

— la să vedem... 

Lizzie era goală, învelită numai într-o pătură. 
Cămaşa ei udă era pusă pe spătarul unui scaun şi 
ieşeau aburi din ea înaintea focului. Cu toate 
acestea, culcuşul ei nu fusese uscat şi am dedus 
că a simţit ce avea să se întâmple înainte de ai se 
rupe apa şi reuşise să se ridice în picioare. 

Mă temusem să văd cum stau lucrurile şi am 
răsuflat uşurată. Principala mea temere a fost 
aceea că o parte a cordonului ombilical va avea un 
prolaps la ruperea membranelor, pentru ca apoi 
să fie prins între pelvis şi o parte a fătului. Nu se 
întâmplase asta şi, la o palpare rapidă, am 
constatat că avea colul subţiat. 

Singurul lucru care rămânea de făcut era să văd 
ce parte a corpului copilului va ieşi prima. Am 
desfăcut legătura în care aveam instrumentele. 
Am ascuns sub cârpe sârma cu un capăt ascuţit, 
am dat la iveală pânza ceruită şi am lipit-o de 
trupul lui Lizzie cu ajutorul Monikăi. 

Monika a clipit des şi s-a uitat cu ochi mari la 
culcuşul în care dormea Rodney, în vreme ce 
Lizzie a scos un alt urlet. S-a uitat la mine pentru 
a se asigura că nu se petrecuse nimic rău şi apoi a 
prins mâinile lui Lizzie într-ale sale, murmurându-i 
tot felul de cuvinte în germană, în vreme ce ea 
gemea. 


Uşa a scârţâit încet, iar eu am întors capul spre 
a-l vedea pe unul dintre fraţii Beardsley, pe faţa 
căruia se citea un amestec de teamă şi speranţă. 

— A venit pe lume? a întrebat el cu glas răguşit. 

— NU! a strigat Lizzie, ridicându-se în şezut. 
Pleacă de-aici, că de nu, vă scurtez de ouă! De 
toate patru! 

Uşa s-a închis imediat, iar Lizzie s-a liniştit şi a 
început să gâfâie. 

— Îi urăsc, a spus ea printre dinţi. Vreau să-i văd 
morţi! 

— Mhmm! am spus, înţelegând-o. Ei bine, sunt 
sigură că suferă şi ei. 

— Bine! 

A trecut de la furie la patos într-o fracțiune de 
secundă, căci a continuat cu lacrimi în ochi: 

— O să mor? 

— Nu, i-am spus pe un ton cât mai ferm posibil. 

— AAAAI! 

— Gruss Gott”, a spus mătuşica Monika, 
făcându-şi cruce. Ist gut”&? 

— Ja”, am spus pe un ton cât mai convingător. 
Nu cred că sunt aici foarfece... 

— Oh, ja, a spus ea, ducând mâna în tolba ei, 
pentru a scoate la iveală nişte foarfece foarte 
uzate, care fuseseră cândva aurite şi puteau fi 
folosite pentru broderie. 

— Astea ai nefoie? m-a întrebat. 

— Danke”, i-am răspuns. 

— UUUUE. 


27 Doamne-ajută (lb. germana) (n.tr.) 
28 E bine? (lb. germană) (n.tr.) 

29 Da (lb. germană) (n.tr.) 

30 Mulţumesc (lb. germană) (n.tr.) 


Ne-am uitat amândouă, şi Monika şi eu, la 
Lizzie. 

— Nu exagera, i-am spus. Sunt speriaţi, dar nu 
sunt idioţi. In afară de asta, ai să-l sperii pe tatăl 
tău. Și pe Rodney, am adăugat, uitându-mă la 
băiatul învelit în aşternuturile din pătuţul lui. 

A gemut, dar a reuşit să dea din cap şi să 
zâmbească puţin. 

După aceea, lucrurile s-au întâmplat cu 
repeziciune. A născut repede. 

I-am simţit pulsul, apoi colul uterin. Am simţit 
cum îmi creşte mie însămi pulsul, când am pipăit 
un picioruş. Oare puteam pune mâna şi pe 
celălalt? 

M-am uitat la Monika pentru a-mi da seama 
dacă era destul de tare. Era tare ca o stâncă, dar 
nu chiar atât de mare. Pe de altă parte, Lizzie era 
cât o... Ei bine, lan nu exagerase cu nimic când se 
gândise că s-ar fi putut să nască gemeni. 

Cumplitul gând că ar putea avea gemeni îmi 
făcea părul măciucă şi îmi dădea fiori, chiar dacă 
în căsuţa din bârne era o căldură umedă. 

Nu, mi-am spus în gând, nu se poate să aibă 
gemeni. Va fi şi aşa destul de greu cu unul singur. 

— O să avem nevoie de un bărbat care să ne 
ajute să o ţinem de umeri, i-am spus Monikăi. Du- 
te şi adu-l pe unul dintre gemeni, te rog. 

— Pe amândoi! a spus Lizzie, în vreme ce 
Monika se îndrepta spre uşă. 

— Unul va fi... 

— Pe amândoi! Hmmm... 

— Pe amândoi, i-am spus Monikăi, care a dat din 
cap în semn că ştia foarte bine ce avea de făcut. 

Gemenii au intrat cu o pală de aer rece. Feţele 


lor erau nişte măşti identice înroşite pe care se 
citea panica şi neliniştea. Fără ca eu să le spun 
ceva, s-au apropiat amândoi de Lizzie, de parcă ar 
fi fost două bucăţi de fier atrase de un magnet. Se 
ridicase cu greu în şezut, şi unul dintre gemeni 
stătea în genunchi în spatele ei şi îi sprijinea uşor 
umerii care se relaxaseră după ultimul spasm. 
Celălalt stătea lângă Lizzie şi îşi pusese un braţ în 
jurul a ceea ce fusese cândva talia ei. Cu cealaltă 
mână îi dădea pe spate părul transpirat. 

Am încercat să aşez într-un fel pătura în care 
era învelită, încercând să îi acopăr burta, dar ea a 
dat-o deoparte, pentru că-i era cald şi era iritată. 
Căsuţa din bârne era sufocată de căldura umedă 
care provenea de la oala ce clocotea şi de la 
transpiraţie. „Ei bine, ei au văzut-o de mai multe 
ori goală decât am văzut-o eu”, mi-am spus şi i-am 
dat pătura mătuşii Monika. Când se naşte un 
copil, nu mai are rost să fim pudici. 

M-am aşezat înaintea ei şi, cu foarfecele în 
mână, am trecut repede la epiziotomie, simțind 
jetul de sânge cald pe mâna mea. Mi se întâmpla 
foarte rar să fac aşa ceva în cazul unei naşteri 
obişnuite, dar de data aceasta aveam nevoie de 
spaţiu pentru manevrele necesare. Am presat una 
dintre cârpele mele curate pe tăietură, dar 
cantitatea de sânge era neglijabilă, iar interiorul 
abdomenului ei era oricum plin de sânge. 

Era un picior. li puteam vedea degetele, erau 
lungi ca ale unui broscoi şi m-am uitat automat la 
degetele lui Lizzie, care erau bine înfipte în podea, 
în stânga şi în dreapta mea. Nu, ale ei erau scurte 
şi îndesate. Probabil că bebeluşul îi moştenise pe 
gemeni. 


Mirosul de apă ruptă, de transpiraţie şi de sânge 
se înălța ce o ceaţă din trupul lui Lizzie şi mi-am 
simţit propria  transpiraţie  curgându-mi pe 
amândoi obrajii. Am pipăit mai departe, am prins 
cu un deget călcâiul şi am tras piciorul în jos, 
simțind cum viaţa palpita în carnea copilului, cu 
toate că mica fiinţă nu se mişca. 

Celălalt, trebuia să dau de celălalt. Pipăind pe 
peretele abdominal, între o contracție şi alta, am 
simţit curba pe care o făcea fundul. Am schimbat 
repede mâinile şi, cu ochii închişi, am găsit o 
pulpă. La naiba, probabil că şi-a înălţat genunchiul 
până sub bărbie... Am simţit nişte oase dure, mici, 
cartilaginoase, care pluteau în lichid, am simţit 
muşchi... am prins un deget, două degete, am pus 
mâna pe cealaltă gleznă şi am strigat: 

— Sprijin-o! Ţine-o! 

Spatele lui Lizzie s-a arcuit şi burta ei s-a umflat, 
deplasându-se spre mine... Am tras în jos cel de-al 
doilea picior. 

M-am relaxat, am deschis ochii. Gâfâiam, deşi 
efortul fizic pe care îl făcusem nu a fost mare. 
Lăbuţele de broască s-au chircit o dată, iar apoi au 
început să se vadă picioarele, după ce Lizzie a mai 
împins o dată. 

— Încă o dată, scumpo, i-am şoptit, punându-i 
mâna pe burtă. Mai fă o dată aşa. 

S-a auzit un răcnet care părea să vină din 
adâncul pământului, pentru că Lizzie ajunsese în 
faza în care femeii nu-i mai pasă dacă trăieşte, 
moare sau se rupe în bucăţi şi s-a văzut partea 
inferioară a trunchiului copilului, cu ombilicul 
pulsând, de parcă ar fi fost un uriaş vierme 
purpuriu, înfăşurat în jurul burţii. Mă uitam la 


cordonul ombilical, gândind: Mulţumesc, Doamne! 
Mulţumesc, Doamne! când mi-am dat seama că 
mătuşa Monika se uita peste umărul meu. 

— Ist das”! biluţe? a întrebat ea, uitându-se la 
organele genitale ale copilului. 

Nu avusesem timp să mă uit, pentru că mă 
preocupa cordonul ombilical, dar m-am uitat şi am 
spus, zâmbind: 

— Nu. Ist cine Mădehen”?. 

Organele genitale erau încă edematoase şi 
arătau, într-adevăr, precum „bijuteriile" unui băiat 
dar, în realitate, clitorisul ieşea în evidenţă printre 
labiile umflate. 

— Ce e? Ce e? a întrebat unul dintre fraţii 
Beardsley, vrând să vadă mai hi ne. 

— Tu ai un fetitz mica, i-a comunicat radioasă 
mătuşa Monika. 

— O fetiţă? a întrebat al doilea frate geamăn, 
care tăcuse până atunci. Lizzie, avem o fată! 

— Vrei să taci dracului din gură?! a urlat Lizzie. 
AAAAI! 

In momentul acela, Rodney s-a trezit, s-a ridicat 
în şezut şi a urmărit totul în gura căscata şi cu 
ochii larg deschişi. Mătuşa Monika s-a ridicat 
numaidecât în picioare şi l-a luat din pat, înainte 
ca el să înceapă să tipe. 

Sora lui Rodney venea pe lume fără să vrea, 
încet-încet, cu fiecare contracție. Am început să 
număr un hipopotam, doi hipopotami... de la 
apariţia ombilicului până când apărea gura şi 
copilul începea să respire, nu trebuiau sa treacă 
mai mult de patru minute; dacă trecea mai mult 

timp, creierul copilaşului avea să fie afectat din 
cauza lipsei de oxigen. 

— Impinge,  scumpo, i-am spus lui Lizzie 
vorbindu-i cu calm şi apucând-o cu mâinile de 
genunchi. Impinge cu putere acum! 

Treizeci şi patru de hipopotami, treizeci şi 
cinci... 

Tot ce ne lipsea era ca bărbia copilaşului să se 
prindă de oasele pelviene. 

La următoarea contracție mi-am strecurat 
degetele către fața copilului şi mi-am pus două 
degete pe maxilarul lui superior. Am simţit cum 
venea următoarea contracție şi am strâns din 
dinți, pentru că, din forța contracției, puteau să-mi 
fie zdrobite degetele între oasele pelviene ale 
mamei şi capul copilului, dar nu mi-am retras 
mâna, ca să pot continua extragerea. 

Saizeci şi doi de hipopotami... 

Relaxare, am tras în jos, încet, încet, aducând 
capul copilului înainte, astfel încât bărbia să-i 
treacă de marginea pelvisului... 

Optzeci şi nouă de hipopotami, nouăzeci de 
hipopotami... 

Copilul ieşise din trupul lui Lizzie, albăstrui- 
sângeriu, lucind la lumina locului, legănându-se în 
umbra picioarelor mamei sale, întocmai ca limba 
unui clopot sau ca un trup atârnat în 
spânzurătoare. M-am eliberat imediat de acest 
gând... 

— N-ar trebui să luăm...? mi-a şoptit mătuşa 
Monika, în vreme ce Rodney se prinsese cu putere 
de ea. 

O sută. î 

— Nu, i-am răspuns. Nu îl... nu o atinge. Încă 


nu. Gravitaţia juca un rol important în această 
naştere. Dacă aş fi tras, aş fi afectat gâtul 
copilului, şi dacă rămânea capul înţepenit... 

O sută zece hipo... mulţi hipopotami, mi-am 
spus, în timp ce vedeam turme de hipopotami 
înaintând şi scăldându-se în noroi feeericiiiţi... 

— Acum, am spus, pregătită fiind să şterg gura 
şi nasul copilaşului, numai că Lizzie nu aşteptase 
îndemnul meu şi cu un oftat, însoţit de un pocnet, 
care s-a auzit foarte bine, capul a ieşit şi copilul a 
căzut în palmele mele ca un fruct copt. 

Am mai pus un pic de apă caldă din oală în 
ligheanul pentru spălat şi am adăugat apă rece din 
găleată. Căldura apei mi-a înţepat mâinile. Pielea 
de pe oasele degetelor îmi crăpase din cauza 
frigului de peste iarnă şi din pricina alcoolului 
diluat pe care îl foloseam pentru sterilizare. 
Tocmai reuşisem să o cos şi să o curăţ pe Lizzie, 
iar sângele mi se scurgea de pe mâini, ca nişte 
trâmbe întunecate în apă. 

În spatele meu, Lizzie era pusă cu grijă în pat, 
îmbrăcată în cămaşa unuia dintre gemeni, 
deoarece a ei nu se uscase. Râdea pentru că era în 
faza  euforică a femeii care născuse şi 
supravieţuise. Gemenii stăteau în stânga şi în 
dreapta ei, vorbind cu admiraţie şi uşurare, în 
vreme ce unul dintre ei îi dădea pe spate părul 
blond despletit, şi celălalt o săruta încetişor pe 
ceafă. 

— Arzi, dragostea mea? a întrebat unul dintre ei 
cu îngrijorare în glas. 

Această întrebare m-a făcut să mă întorc şi să 
văd cum stăteau lucrurile. 

Lizzie suferea de malarie. Nu mai făcuse de mult 


timp o criză, dar probabil că stresul naşterii... 

— Nu, a replicat ea şi l-a sărutat pe Jo sau pe 
Kezzie pe frunte. Am roşit numai pentru că sunt 
fericită. 

Kezzie sau Jo s-a uitat la ea cu admiraţie, în timp 
ce fratele său a început din nou să o sărute pe 
ceafă. 

Mătuşa Monika a tuşit. Ştersese copilul cu o 
cârpă şi cu ceva lână adusă de mine, lână din 
aceea moale, unsă cu lanolină, şi învelise copilaşul 
într-o lătură. Rodney se plictisise şi adormise pe 
podea, lângă coşul cu lemne, cu degetul în gură. 

— Tatal teu, Lizzie, a spus Monika, având o undă 
de reproş în glas. El fa capata o răceala. Und die 
Mädel” vrea să vade. Dar nu mit der“, a mai 
adăugat ca, privindu-i pe rând pe mamă şi pe cei 
doi gemeni. După ce se născuse Rodney, gemenii 
se împăcaseră cu domnul Wemyss, dar era mai 
bine să nu exagereze. 

Cuvintele ei au fost un adevărat catalizator 
pentru cei doi, care s-au ridicat în picioare. Unul 
dintre ei l-a luat pe Rodney în braţe, iar celălalt a 
ieşit pentru, id chema pe domnul Wemyss, uitat pe 
verandă cu nerăbdarea lui cu tot. 

Chipul lui mic şi vânăt se luminase de undeva 
din interior. l-a zâmbit Monikăi, i-a aruncat o 
privire fugară copilaşului învelit în pătură, dar 
toată atenţia lui era îndreptată spre Lizzie şi toată 
atenţia lui Lizzie era îndreptată spre el. 

— Ţi-au îngheţat mâinile, tăticule, a spus Lizzie 
chicotind. A încetat să mai chicotească şi i-a prins 
mai strâns mâinile, îndată ce a văzut că tatăl ei 

voia să se îndepărteze. 

— Rămâi, i-a cerut ea. Mie mi-e destul de cald. 
Hai, vino şi stai lângă mine şi fă urări de bine 
nepoatei tale. 

Din vocea ei răzbătea şi un pic de mândrie în 
timp ce i-a întins mâna mătuşii Monika. 

Ea a aşezat încetişor copilaşul în braţele lui 
Lizzie şi i-a pus domnului Wemyss o mână pe 
umăr. Faţa ei chinuită s-a relaxat dezvăluind un 
sentiment mai adânc decât afecțiunea. Nu era 
prima dată când eram surprinsă - şi eram uimită 
puţin de faptul că sunt surprinsă - de dragostea ei 
profundă pentru acest om tăcut şi mic de statură. 

— Oh, a oftat domnul Wemyss încet, atingând cu 
un deget bebeluşul. 

Am auzit-o pe micuță plescăind. Fusese şocată 
de trauma venirii pe lume şi nu voise să sugă, dar 
acum se răzgândise. 

— O să i se facă foame, a spus Lizzie ridicându- 
se în foşnet de aşternuturi, luând copilul şi 
punându-l la sân cu mâini pricepute. 

— Cum o să-i spunem, a leannan? A întrebat 
domnul Wemyss. 

— Nu m-am gândit la un nume de fată, a replicat 
Lizzie. Era atât de mare, încât am crezut că e... 
au! 

A râs cu glas dulce, pentru ca apoi să continue: 

— Uitasem cât de lacom este un nou-născut. 
Ooh! Uite-aşa, a chuisle, da, aşa-i mai bine... 

Am dus mâna la sacul cu lână ca să-mi frec şi eu 
mâinile aspre cu bucăţile moi, uleioase, şi i-am 
văzut pe gemeni stând deoparte, uitându-se la 
Lizzie şi la fiica lor. În ochii lor se vedea ceea ce 
se vedea şi în ochii mătuşii Monika. Cel care îl 


ţinea pe micul Rodney l-a sărutat pe micuţ pe 
capul rotund, dar nu şi-a luat privirea de la 
proaspăta mămică şi de la fetiţă. 

Atâta iubire într-un spaţiu atât de mic! Am privit 
în altă parte cu ochii împăienjeniţi de lacrimi. 
Chiar conta cât de neortodoxă era căsătoria în 
cazul acestei familii ciudate? M-am gândit că da, 
ar conta pentru Hiram Crombie. Conducătorul 
presbiterienilor care emigraseră din Thurso şi-ar fi 
dorit ca Lizzie, Jo şi Kezzie să fie ucişi cu pietre, 
cel puţin, împreună cu fructul legăturii lor. 

Nu exista nicio şansă ca asta să se întâmple câtă 
vreme Jamie era în Ridge. Dar ce avea să se 
petreacă în lipsa lui? îmi curăţăm sângele de sub 
unghii, sperând că lan avea dreptate în ceea ce 
privea discreţia şi şiretenia fraţilor Beardsley. 

Preocupată de aceste gânduri nu am observat că 
mătuşa Monika venise lângă mine. 

— Danke, mi-a spus ea încet, punându-şi mâna 
noduroasă pe umărul meu. 

— Gern geschehen”, i-am răspuns punându-mi 
mana peste mana ei şi strângând-o uşor. Ai fost de 
mare ajutor. Mulţumesc. 

Zâmbea, dar o cută formată în urma grijilor îi 
brăzda fruntea. 

— Nu am ajutat prea mult, dar mă tem, joi 

S-a uitat peste umăr către pat şi apoi din nou la 
mine, spunând: 

— Ce va fi data viitoare, când nu eşti bier*? Ei 
nu se opresc niciodată, a continuat ea făcând din 
degetul mare şi arătătorul unei mâini un cerc, 
pentru a introduce în el degetul mijlociu al 


35 Cu plăcere (lb. germană) (n.tr.) 
36 Aici (lb. germană) (n.tr.) 


celeilalte mâini şi făcându-mă astfel să înţeleg, 
printr-o reprezentare cu totul indecentă, ce voia 
să spună. 

Mi-am mascat râsul într-un acces de tuse şi 
ceilalţi nu şi-au dat seama despre ce vorbeam, 
doar domnul Wemyss a întors capul puţin 
îngrijorat. 

— Dar tu vei fi aici, i-am spus. 

Femeia m-a privit îngrijorată, spunând, în timp 
ce clătina din cap: 

— Eu? Nein. Das reicht nicht”. Eu, a continuat 
ea, bătându-se cu palma peste pieptul supt, 
crezând că nu am priceput ce voia să spună. Eu... 
nu de ajuns. 

Am tras adânc aer în piept, ştiind că avea 
dreptate şi i-am spus foarte încet: 

— Va trebui să fii de ajuns. 

A clipit şi m-a privit insistent cu ochii ei mari, 
căprui. Apoi a dat din cap încet, dându-şi seama că 
trebuia să accepte situaţia: 

— Mein Gott, hilf mir”. 

Jamie nu a mai putut dormi. În ultimele nopţi 
oricum dormise prost. Se întâmpla să stea adesea 
treaz până târziu, uitându-se cum pâlpâie tăciunii 
în vatră, întorcând totul pe toate feţele în mintea 
sa ori căutând inspiraţie în umbrele căpriorilor din 
tavan. Dacă adormea mai uşor se trezea brusc 
după o vreme, transpirat. Ştia de ce se întâmplase 
acest lucru şi ce trebuia să facă. 

De cele mai multe ori, soluţiile la care apela o 
implicau pe Claire - vorbea cu ea, făcea dragoste 
cu ea - sau doar o privea dormind, găsindu-şi 


37 Nu. Nu este de ajuns (lb. germană) (n.tr.) 
38 Dumnezeul meu, ajută-mă (lb. germană) (n.tr.) 


liniştea în curba lungă şi fermă a gatului sau în 
conturul impresionant al pleoapelor ei închise, 
lăsând somnul să-l fure în îmbrăţişarea ei caldă. 

Dar Claire nu mai era, desigur. 

După ce s-a rugat cu rozariul în mână timp de 
jumătate de oră, s-a convins că făcuse tot ce era 
necesar pentru ca lui Lizzie şi bebeluşului ei să le 
fie bine. Spunând rugăciunile pentru penitenţă, ei 
da, el vedea rostul acestor rugăciuni, mai ales 
dacă le spuneai stand în genunchi. Aceste 
rugăciuni îşi aveau rostul din punctul lui de 
vedere chiar şi atunci când erau spuse pentru a-ţi 
linişti sau a-ţi întări sufletul, pentru a medita sau 
atunci când era vorba despre lucruri sacre. Acele 
rugăciuni nu trebuiau, însă, rostite pentru a cere 
ceva. Dacă el ar fi fost Dumnezeu sau Preasfânta 
Fecioară, care era renumită pentru răbdarea Ei, 
ar fi găsit că este obositor să stai să asculţi 
rugăminţi tot timpul vreme de peste zece ani, şi 
bineînţeles că nu avea niciun rost să plictiseşti o 
persoană căreia îi ceri ajutorul. 

Ei bine, rugăciunile în gaelică par orientate mai 
mult către scop şi se referă la o anumită cerere 
sau la o anumită binecuvântare, dar fascinează 
prin ritm şi varietate. 

Dacă îi cereai acest lucru, nu că foarte mulţi ar 
fi făcut-o, ar fi murmurat, în vreme ce urca drumul 
în pantă: 

Moire gheal is Bhride; 

Mar a rug Anna Moire, 

Mar a rug Moire Criosda, 

Mar a rug Eile Eoin Baistidh 

Gun mhar-bhith dha dhi, 

Cuidich i na 'h asaid, 


Cuidich i a Bhirde! 


Mar a gheineadh Criosd am Moire 
Comhliont air gach laimb, 

Cobhair i a mise, mhoime, 

An gein a thoir bho "n chnaimh; 

'S mar a chomhn thu Oigh an t-solais, 
Gun or, gun odh, gun ni, 

Comhn i 's mora th ’ othrais, 

Comhn i a Bhride! 


Adică: 


Mărie, Preaminunată Fecioară; 

Precum Ana a născut-o pe Maria, 

Precum Maria l-a născut pe Hristos, 
Precum Elisabeta l-a născut pe loan Botezătorul 
Fără de păcat, 

Ajut-o Tu în lipsa ei de rodnicie, 

Ajut-o, Tu, Fecioară! 

Precum Hristos a fost născut de Maria 
Fără de prihană în orişice privinţă, 

Fii Tu alături de mine, o, Mamă, 

Ca să aduc pe lume os din os; 

Și precum ai ajutat-o pe Fecioara Bucuriei, 
Fără de aur, fără de grâne, fără de vite, 
Ajut-o Tu pe ea, căci mare-i suferinţa ei, 
Ajut-o, Tu, Fecioară! 


leşise din căsuţa din bârne nemaiputând îndura 
apăsarea spaţiului îngust şi s-a plimbat prin Ridge, 
contemplând zăpada care cădea şi punându-şi în 
online gândurile. Toate pregătirile fuseseră făcute, 
doar că nu încărcaseră caii şi asinii; şi-a dat seama 


că urca panta către locuinţa familiei Beardsley. 
Acum ninsoarea se oprise, dar cerul liniştit şi 
cenuşiu veghea, şi stratul alb şi rece se aşternuse 
între copaci. 

Sanctuar, şi-a spus în gând. Nu era, desigur, un 
loc sigur în vreme de război, dar munţii îi 
aminteau de senzaţia dată de biserici: multă pace, 
aşteptare... 

Notre Dame din Paris... St. Giles din Edimburgh. 
Micile biserici de piatră din Highlands, unde se 
mai dusese în vremuri de restrişte, căutând 
adăpost. Şi-a făcut cruce, amintindu-şi. Pietrele 
goale pe lângă care nu exista adesea nimic decât 
un altar din lemn dădeau, totuşi, o senzaţie de 
uşurare pe care o simţeai doar când intrai şi te 
aşezai pe jos, dacă nu era vreo bancă. Sanctuar. 

De câte ori se gândea la biserică sau la Claire, 
îşi amintea zâmbind de o altă biserică, în care se 
căsătoriseră. Mai simţea încă inima bătându-i să-i 
spargă pieptul. 

Când a intrat în biserică, transpira - mirosea ca 
un tap în călduri şi trăgea nădejde ca ea să nu 
simtă - şi emoția aproape-l sufoca. Simţea mâna ei 
într-a sa, ţinându-se de el cu degetele mici şi reci, 
căutând sprijin. 

Sanctuar. Ei fuseseră sanctuar unul pentru 
celălalt... şi erau şi acum. Sânge din sângele meu. 
Mica tăietură se vindecase. El şi-a frecat degetul 
rememorând cu câtă siguranţă rostise ea acele 
cuvinte. 

A zărit căsuţa din bârne şi l-a văzut pe Joseph 
Wemyss, aşteptând pe verandă, tropăind ca să se 
mai încălzească. Tocmai se pregătea să-l strige pe 
Joseph când uşa s-a deschis brusc, şi unul dintre 


gemenii Beardsley - Dumnezeule, ce făceau 
amândoi acolo? — l-a apucat de braţ pe socrul său, 
luându-l nerăbdător aproape pe sus. 

Era, într-adevăr, nerăbdare, nu tristeţe, nu 
teamă. Văzuse bine chipul tânărului în lumina 
focului. Copilul se născuse şi amândoi, adică 
Lizzie şi el, erau în viaţă. 

S-a relaxat, sprijinindu-se de un copac, şi a atins 
rozariul pe care îl avea la gât. 

A spus încet Moran taing, o scurtă mulţumire 
care venea din adâncul inimii. Cineva din căsuţa 
din bârne mai pusese nişte lemne pe foc pentru că 
pe horn a ieşit o ploaie de scântei, aruncând 
asupra zăpezii lumini  roş-aurii, sfârâind şi 
înnegrind locul în care cădeau. 

Cu toate acestea, omul se naşte în necaz, Chiar 
când scântei plutesc deasupra sa. Citise de multe 
ori aceste cuvinte ale lui lov când fusese în 
închisoare, dar nu avuseseră foarte mult înţeles 
pentru el: când scânteile ieşeau pe horn nu-ți 
puteau aduce necazuri, decât dacă şindrila de pe 
casă era foarte uscată. Poate că scriitorul voia să 
spună că era în natura omului să aibă necazuri, 
chiar dacă era limpede acest lucru şi chiar dacă 
experienţa o confirma - apoi făcea o comparaţie 
inevitabilă, spunând că  scânteile  săreau 
întotdeauna în sus, lucru despre care orice 
persoană ce privise mai mult timp un foc arzând 
putea spune că era fals. 

Cu toate astea, cine era el să critice logica 
Bibliei în loc să recite psalmi de mulţumire şi de 
recunoştinţă? A încercat să se gândească la un 
psalm anume, dar până la urmă s-a mulţumit să-şi 
amintească fragmente dintr-o serie de psalmi. 


Şi-a dat seama, puţin şocat, că era întru totul 
fericit. Venirea pe lume a unui copil era un lucru 
important în sine, dar însemna şi faptul că Claire 
trecuse cu bine prin încercarea ei, că ei doi erau 
acum liberi. Puteau să plece din Ridge ştiind că 
făcuseră tot ce le stătuse în puteri pentru cei ce 
rămâneau acolo. 

Plecarea de acasă implica întotdeauna şi 
tristeţe, dar în acest caz, s-ar fi putut spune că ei 
fuseseră părăsiţi de casă, căci casa lor arsese. 
Oricum, totul era amplificat de nerăbdarea lui. 
Aveau să fie liberi şi departe de acest loc; Claire îi 
va sta alături, nu aveau să mai trebăluiască pe 
lângă casă, să mai aplaneze certuri, să se mai 
îngrijească de văduve şi de orfani... Ei bine, acela 
nu era un gând bun, fără îndoială, şi totuşi... 

Războiul era cumplit, şi cumplit avea să fie şi 
acest război, dar pe el îl stârnea şi îşi simţea 
sângele clocotind din creştet până-n tălpi. 

Moran taing, a spus el din nou în semn de 
adâncă mulţumire. 

La scurtă vreme, uşa căsuţei din bârne s-a 
deschis din nou şi a ieşit Claire, trăgându-şi gluga 
pe cap, cu coşul pus pe braţ. Au urmat-o voci şi în 
prag s-au înghesuit trupuri. S-a întors şi le-a făcut 
cu mâna în semn de rămas-bun. A auzit-o râzând, 
şi hohotele ei l-au făcut să aibă o senzaţie de 
plăcere prin tot trupul. 

Uşa s-a închis şi ea a pornit pe cărare în lumina 
cenuşie. A văzut că se clătina puţin, apăsată de 
îngrijorare şi, cu toate astea, avea un aer anume - 
poate era aceeaşi euforie care îl făcuse pe el să se 
simtă înălţat. 

Intocmai ca scânteile care sar în aer, a 


murmurat ca pentru sine, zâmbind și ieșindu-i în 
întâmpinare. 

N u era deloc uimită, şi a venit imediat spre el 
părând că pluteşte pe zăpadă. Deci totul este bine, 
a spus el, iar ea a oftat, aruncându-i-se în braţe şi 
simţindu-i faldurile reci ale pelerinei mari, din 
lână. 

Am nevoie de tine, te rog, a şoptit ea, lipindu-şi 
gura de a sa. 

Fără a spune nimic, el a luat-o în braţe - 
Dumnezeule, avea dreptate, pelerina aceea 
mirosea cu adevărat a mort. Oare omul de la care 
o cumpărase o folosise pentru a căra vreun cerb 
din pădure? — şi a sărutat-o cu patimă, pentru ca 
apoi să o lase din braţe şi să o călăuzească în josul 
pantei. Zăpada pa rea să se topească sub 
picioarele lor, pe măsură ce înaintau. 

Nu era chiar plăcut în grajd, dar nu era frig. „E 
primitor" şi-a spus el în gând, simțind mirosul cald 
al animalelor în întuneric. Lumina cenușie filtrată 
îţi era de folos doar cât să vezi spatele cailor şi al 
asinilor care moţăiau fiecare în boxa lui. Erau 
acolo şi paie uscate pe care să te poţi întinde, cam 
vechi şi mucegăite. 

Era prea frig ca să se dezbrace, dar el şi-a pus 
pelerina pe paie, apoi a pus-o pe a ei deasupra, 
amândoi tremurând în vreme ce se sărutau. Dinţii 
lui s-au lovit de ai ei şi s-au retras amândoi, 
pufnind în râs. 

— Ce prostie, a spus ea. Pot să-mi văd 
respiraţia... şi pe a ta. E atât de frig încât ne ies 
aburi din gură. O să îngheţăm. 

— Ba n-o să îngheţăm. Tu ştii cum fac indienii 
focul? 


— Păi freacă un băț uscat de... 

— Da, prin fricţiune, a replicat el, ridicându-i 
fusta, simţindu-i pulpa rece şi netedă. Văd că locul 
nu-i uscat. Dumnezeule, Sassenach, prin ce ai 
trecut? 

Pusese palma în acel loc cald, moale şi umed, şi 
ea a ţipat destul de tare, din cauză că mâna lui era 
rece, astfel încât unul dintre asini s-a agitat 
speriat. 

A făcut o mişcare bruscă pentru a scoate mâna 
dintre picioarele ei şi a băga acolo altceva, 
repede. 

— Ai să trezeşti toate animalele din grajd, a spus 
el cu răsuflarea tăiată. 

Dumnezeule, căldura trupului ei îl ameţea. 

Ea i-a băgat mâinile reci sub cămaşă şi l-a ciupit 
de sfârcuri. El a ţipat şi apoi a început să râdă. 

— Mai fă asta o dată, a spus el şi şi-a băgat 
limba în urechea ei rece, pentru că-i făcea plăcere 
s-o audă ţipând. S-a mişcat brusc şi s-a arcuit, dar 
nu şi-a întors capul, iar el a observat asta. El i-a 
luat lobul urechii uşurel între dinţi şi a început să-l 
muşte, posedând-o încet şi râzând în sinea lui de 
sunetele pe care le făcea. 

Au făcut multă vreme dragoste în tăcere. 

Ea îi pipăia spatele. El se mulţumise doar să-şi 
dea în jos pantalonii şi să-şi ridice cămaşa, iar ea îl 
apucase bine de fese, cu ambele mâini. I-a înfipt 
unghiile în carne şi el a înţeles ce dorea. A dat 
drumul urechii, s-a sprijinit în palme şi a posedat-o 
cu hotărâre. Paiele pe care stăteau au început să 
trosnească de parcă ardeau. 

El voia pur şi simplu să îşi dea drumul imediat şi 
să se lipească de ea, să le fie cald şi bine, să-i 


miroasă părul. Simţul datoriei l-a făcut să-şi 
amintească de faptul că ea îi ceruse asta, că avea 
nevoie de asta. Nu putea pur şi simplu să-şi dea 
drumul şi să o lase să jinduiască. 

El a închis ochii şi s-a mişcat mai încet. S-a lăsat 
mai jos, s-a apropiat mai mult de ea, astfel încât 
trupurile lor să se frece unul de celălalt, în timp ce 
hainele se întindeau, apoi se mototoleau. A dus o 
mană sub ea, a prins-o bine şi şi-a băgat degetele 
în spaţiul cald dintre fesele ei. A mers puţin mai 
departe şi ea a gâfâit. Şoldurile i s-au ridicat. Era 
ca şi când ar fi încercat să fugă, dar el a râs gros 
şi nu a lăsat-o, mişcând din deget. 

— Mai fă o dată aşa, i-a şoptit el în ureche. Mai 
fă o dată aşa. 

Ea a scos un sunet mai puternic şi a tremurat 
sub el, palpitând şi scâncind. 

El şi-a scos degetul şi a atins-o uşor în acele 
părţi adânci ale trupului ei, simţindu-şi mădularul 
mare şi alunecos, în vreme ce ea se întindea... 

El însuşi făcea un zgomot cumplit, de parcă era 
un taur muribund, dar era prea fericit ca să se mai 
sfiască. 

— Nu prea ai fost liniştită, Sassenach, a 
murmurat el mai târziu, trăgând pe nări mirosul 
de mosc şi de viaţă nouă. Dar îmi placi tare mult. 


12 
DESTUL 
Mi-am luat rămas-bun, începând de la adăpostul 


construit deasupra izvorului. Am stat acolo o clipă, 
ascultând susurul apei în jgheabul din piatră, 


inspirând prospeţimea şi răcoarea locului, cu 
mirosurile sale dulci de lapte şi de unt. leşind de 
acolo, am luat-o la stânga, trecând pe lângă gardul 
dărăpănat al grădinii, acoperit cu cârcei de viţă. 
M-am oprit puţin, ezitând. Nu mai pusesem 
piciorul în grădină din ziua în care muriseră aici 
Malva şi copilul ei. M-am sprijinit de două dintre 
ulucile din lemn şi am privit printre ele. 

Mă bucuram că nu mă uitasem mai devreme la 
grădină. Nu aş fi putut suporta să o văd în timpul 
iernii, când totul era pustiu. M-am uitat la tijele 
înnegrite şi întărite, la covorul de frunze care 
putrezise pe pământ. Priveliştea asta putea să 
rupă inima oricărui grădinar, dar grădina nu mai 
părea părăsită. Plante verzi răsăreau de peste tot, 
împodobite cu flori mici, iar primăvara îşi aşternea 
ghirlandele peste rămăşiţele iernii. Dacă jumătate 
din tot ceea ce răsărise şi era verde era iarbă şi 
buruieni, până în vară, grădina avea să fie 
împădurită, copacii ocupând suprafeţele pe care 
se semănase cândva ceapă şi varză. Amy pregătise 
un nou strat pentru varză în apropierea vechii 
colibe. Nici ea, nici altcineva din Ridge nu mai 
punea piciorul aici. 

Ceva a dat deoparte firele de iarbă. Am văzut un 
şarpe-popândău care pornise la vânătoare. Faptul 
că am văzut ceva viu m-a făcut să mă simt puţin 
mai bine, chiar dacă şerpii nu-mi plăceau. Am 
ridicat ochii zâmbind şi am văzut albinele 
zumzăind şi dând târcoale unui vechi ştiubei de la 
marginea grădinii. 

M-am uitat unde plantasem salata. Acolo murise. 
În memoria mea am văzut mereu sângele curgând 
şi îmi imaginam că mai este încă acolo întunecând 


pământul, care-l absorbea printre lăptuci şi 
frunze. Dar nu se mai vedea nimic, cu excepţia 
câtorva ciuperci, pălăriuţe albe care ieşeau din 
iarbă. 

— Acum mă voi ridica şi voi pleca, am spus 
încet, şi am să merg la Innisfree, într-o căsuță 
făcută din lut şi crengi. Avea-voi nouă vrejuri de 
fasole, avea-voi şi un stup pentru albine şi trăâi-voi 
singură într-un luminiş senin, de-albine plin. 

Şi am adăugat: 

— Și-acolo de linişte mă voi bucura, căci liniştea 
vine-ncet, pic Cu pic. 

Am pornit brusc pe cărare, fără a mă opri la 
ruinele casei şi cu atât mai puţin la scroafa albă. 
Mi-am adus aminte de ele fără niciun efort. 
Grânarul şi coteţul de găini arătau ca oricare alt 
coteţ şi oricare alt grânar. 

Am văzut cum se adunau caii, asinii şi oamenii 
în faţa căsuţei din bârne, în haosul obişnuit 
dinaintea plecării. 

Nu eram pregătită încă să-mi iau rămas-bun şi 
am intrat în pădure ca să mă adun. 

Iarba era înaltă pe marginea cărării şi se unduia 
moale pe marginea fustei mele. De ea se mai freca 
încă ceva, mai înalt decât firele de iarbă. Am privit 
în jos şi l-am văzut pe motanul Adso. Ileri îl 
căutasem aproape toată ziua. Era de aşteptat să 
apară în ultima clipă. 

— Aici erai! i-am spus cu reproş. 

S-a uitat la mine cu ochii lui mari, calmi şi verzi, 
în timp ce îşi lingea o labă. L-am ridicat şi l-am 
lipit de mine, simţindu-l cum toarce prin blana 
deasă şi moale de pe burtica lui argintie. 

Se va descurca, ştiam. Pădurea era domeniul lui 


de vânătoare, iar Amy Higgins îl plăcea şi îmi 
făgăduise să aibă grijă de el, să-i dea lapte şi să-i 
ofere un loc lângă foc, pe vreme rea. 

— Du-te, i-am spus, în timp ce îl aşezam pe 
pământ. 

A rămas nemişcat o clipă, mişcându-şi încet 
coada şi adulmecând mirosuri interesante pentru 
el, pentru ca apoi să între în iarbă şi să dispară. 

M-am ghemuit cu braţele încrucişate şi am avut 
o criză violentă de plâns. 

Am plâns până a început să mă doară gâtul şi nu 
am mai fost în stare să respir. M-am ghemuit pe 
iarbă în timp ce lacrimile pe care nu mi le puteam 
opri îmi cădeau pe genunchi, ca stropii mari de 
ploaie ce prevestesc furtuna. Oh, Doamne, acesta 
era doar începutul. 

Mi-am frecat ochii cu mâinile, încercând să-i 
usuc, să gonesc tristeţea. Ceva moale mi-a atins 
obrazul şi am ridicat privirea, în timp ce-mi 
trăgeam nasul. L-am văzut pe Jamie stând în 
genunchi în faţa mea, cu batista-n mână. 

— Îmi pare rău, mi-a spus foarte încet. 

— Nu-i... Nu-ţi face griji. Sunt... e doar un 
motan, am spus simțind că o nouă povară a 
tristeţii mi se punea pe piept. 

— Da, ştiu, a replicat, venind lângă mine şi 
punându-mi o mână pe după umeri şi aşezându-mi 
capul pe pieptul lui, pentru a-mi şterge obrajii. 

— Nu ai putut plânge gândindu-te la copii, la 
casă, la grădină sau la biata femeie care-a murit 
împreună cu copilaşul ei, a continuat Jamie. Da' 
lasă că, dacă plângi pentru pisicuţă, ai să te 
opreşti. 

— De unde ştii? l-am întrebat. 


Vocea îmi era răguşită, dar parcă nu mai 
simţeam o apăsare atât de grea în piept. 

— Pentru că nici eu nu pot plânge gândindu-mă 
la toate lucrurile-alea, şi eu nu am pisică. 

Mi-am tras răsuflarea, mi-am şters obrajii 
pentru ultima oară şi mi-am suflat nasul înainte de 
a-i da batista, pe care el a băgat-o în sporran, fără 
a face măcar o singură grimasă. 

Dumnezeule, spusese el, asta trebuie să-mi fie 
de ajuns. Rugăciunea aceea rămăsese în inima 
mea ca o săgeată de când crezusem că cere ajutor 
pentru a putea face ceea ce trebuia făcut, dar nu 
era vorba despre asta, şi când am realizat despre 
ce fusese vorba am simţit că mi se frânge inima. 

— Jamie, i-am spus în cele din urmă. Oh, Jamie, 
tu eşti... totul. Mereu. 

O oră mai târziu, am plecat din Ridge. 

lan s-a culcat luându-şi drept pernă un sac de 
orez. Era tare, dar îi plăcea scârţâitul boabelor 
mici, când întorcea capul, şi îndrăgea şi mirosul 
slab al orezului. Rollo s-a băgat sub pelerina lui 
pufnind în vreme ce înainta pentru a ajunge cu 
capul la subraţul lui Ian. Ian a scărpinat câinele 
după urechi şi s-a întins pe spate, privind stelele. 

Luna argintie era mică, de dimensiunea unei 
unghii, iar stelele erau mari şi strălucitoare pe 
cerul negru-purpuriu. Căuta constelaţiile care 
vegheau deasupra şi se întreba dacă avea să vadă 
aceleaşi stele şi în Scoţia. Nu le acordase prea 


multă atenţie cât fusese acasă, în Highlands, iar în 
Edimburgh nici nu puteai vedea stelele din cauza 
ceţii. 

Mătuşa şi unchiul lui stăteau de cealaltă parte a 
focului, atât de apropiaţi de parcă ar fi fost un 
singur trup. Se strânseseră unul într-altul, pentru 
a-şi ţine de cald. A auzit şoapte, rostite prea încet 
pentru ca el să fi putut înţelege ce se spunea, dar 
îi era clar ce aveau de gând. 

A respirat cu regularitate, puţin mai zgomotos 
decât de obicei, şi s-au auzit din nou acele mişcări 
regulate. Era greu să-l păcăleşti pe unchiul Jamie, 
dar uneori bărbaţii îşi doresc să fie păcăliţi. 

Şi-a pus palmele uşor pe capul câinelui şi Rollo a 
oftat, lipindu-se de el, cu trupul lui greu şi cald. 
Dacă nu ar fi fost câinele, el nu ar fi putut să 
doarmă niciodată sub cerul liber. Oricum nu 
dormea liniştit sau mult, dar cel puţin putea face 
faţă nevoilor trupului său, bazându-se pe faptul că 
Rollo auzea zgomotul de paşi cu mult înainte de a-l 
auzi el. 

— Eşti în siguranţă, îi spusese unchiul Jamie în 
prima noapte pe care aveau să o petreacă pe 
drum. 

Era atât de neliniştit încât nu izbutise să 
adoarmă, deşi Rollo îşi pusese capul pe pieptul lui. 
S-a dus lângă foc şi a aruncat vreascuri în flăcări, 
până când acestea s-au înălţat vioaie în noapte. 

Ştia foarte bine că oricine ar fi stat la pândă l-ar 
fi putut vedea foarte bine, dar nu putea face nimic. 
Chiar dacă ar fi avut prinsă pe piept o ţintă 
luminoasă, situaţia nu se schimba. 

Rollo, care stătea veghind lângă focul ale cărui 
flăcări deveneau din ce în ce mai mari, îşi ridicase 


capul mare şi se întorsese în direcţia de unde un 
sunet slab străbătuse întunericul. Asta însemna că 
era vorba despre cineva cunoscut, şi lan nu s-a 
speriat şi nici nu a fost surprins când l-a văzut pe 
unchiul său ieşind din pădure, unde se uşurase. 

— Cred că nu te vrea mort, îi spusese unchiul 
Jamie fără ocolişuri. Eşti oarecum în siguranţă. 

— Nici nu mă gândeam că aş fi întru totul în 
siguranţă, a mormăit el, iar unchiul îl privise 
încuviinţând, dar plin de îngrijorare. 

Ştia ce voia să spună unchiul lui, Arch Bug nu-l 
dorea mort, pentru că dacă ar fi murit, nu s-ar mai 
fi simţit vinovat şi nu ar mai fi suferit. lan privise 
în ochii aceia bătrâni cu albul îngălbenit şi 
injectaţi, lăcrimoşi din cauza frigului şi a durerii 
sufleteşti şi văzuse ceva ce-i îngheţase sufletul. 
Nu, Arch Bug nu avea să-l ucidă... încă. 

Unchiul său privea focul, iar lumina flăcărilor 
cădea aurie pe oasele mari ale feţei lui; priveliştea 
l-a liniştit şi l-a înfricoşat. 

Nu te-ai gândit? şi-a spus el înfricoşat, fără a 
rosti niciun cuvânt cu glas tare. A spus că o să-mi 
ia ceea ce iubesc şi tu stai lângă mine, în lumina 
flăcării focului. 

Era pentru prima oară când i-a venit acest gând, 
dar l-a alungat. Bătrânul Arch Bug îi era dator 
unchiului Jamie, care îi ajutase pe cei din familia 
lui şi el ţinea seama de faptul că era dator cuiva... 
Poate ţinea seama mai mult că i se datora ceva. În 
afară de asta, nu avea nicio îndoială că Bug îl 
respecta pe unchiul lui şi ca om. Deocamdată, 
acest raţionament părea să fi pus capăt problemei. 

Dar l-au năpădit alte gânduri. Lucruri neplăcute 
care veneau din nopţile nedormite pe care le 


petrecuse de când o omorâse pe Murdina Bug. 

Arch era un bătrân. Era dur ca o suliță călită-n 
foc şi de două ori mai primejdios decât un om 
obişnuit... dar era în vârstă. Luptase la 
Sheriffmuir. Probabil că avea vreo optzeci de ani. 
Dorinţa de răzbunare l-ar mai fi putut ţine-n viaţă 
o vreme, dar trupul nu-i mai rezista mult. Poate se 
gândea că nu mai avea timp să aştepte până la 
momentul în care să-i ia „ceva care merită să-i fie 
luat”. Dacă avea de gând să îşi ducă la îndeplinire 
ameninţarea, atunci trebuia să acţioneze cât de 
curând. 

lan auzea zgomotele şi sunetele care veneau din 
cealaltă parte a focului şi-a simţit că avea gura 
uscată. Bătrânul Arch ar fi putut să o ucidă pe 
mătuşa lui, pentru că era sigur că ţinea la ea şi îi 
era mai uşor să o omoare pe ea decât pe unchiul 
Jamie. Dar nu, Arch putea să fie mânat de durere 
şi de setea de răzbunare, însă nu era nebun. Ştia 
că, dacă te atingeai de mătuşa Claire şi nu-l 
omorai pe unchiul Jamie, era ca şi când te-ai fi 
sinucis. 

Poate că nu-i pasă. Acesta era un alt gând care 
părea să-i umble prin stomac lui lan ca nişte ace 
de gheaţă. 

Ar fi trebuit să îi părăsească. Ştia asta. Ar fi vrut 
s-o facă, îşi dorea s-o facă. Ai aştepta până ce 
adormeau, pentru ca apoi să plece tiptil. După 
aceea ei. Iveau să fie în siguranţă. 

In acea primă noapte, nu avusese destulă 
îndrăzneală. Incercase să îşi facă curaj acolo, 
lângă foc, dar unchiul a anticipat totul, a venit din 
pădure, s-a așezat lângă el şi a tăcut, dar i-a fost 
alături până ce lan s-a simţit în stare să se culce 


iar. 

Mâine, şi-a spus. Oricum nu era nici urmă de 
Arch Bug. De altfel bătrânul nu mai dăduse niciun 
semn de viaţă de la înmormântarea soţiei lui. Si 
poate că e mort. Era un om bătrân şi singur. 

Apoi trebuia să se mai gândească şi la faptul că 
ar fi însemnat să plece fără să spună un cuvânt. 
Unchiul Jamie ar fi pornit în căutarea lui. li dăduse 
de înţeles destul de limpede că se va întoarce în 
Scoţia, indiferent dacă avea s-o facă de bunăvoie 
sau băgat într-un sac. lan a zâmbit, în ciuda 
gândurilor care îl frământau şi Rollo a mormăit 
puţin, deoarece pieptul pe care el îşi pusese ţ apul 
s-a mişcat când stăpânul lui a râs încet. 

Abia dacă se gândise la Scoţia şi la ceea ce îl 
aştepta acolo. 

Poate că sunetele care veneau din cealaltă parte 
a focului l-au făcut să se gândească la Scoţia - 
zgomotul făcut de respiraţia sacadată şi apoi cele 
două suspine adânci care urmaseră, totul făcându- 
l să vadă cu ochii minţii o amintire vie, de ordin 
fizic - şi să se întrebe deodată dacă avea să-şi 
găsească o soţie acolo. 

Nu putea. Putea oare? Oare Bug era în stare să 
meargă atât de departe pe urmele lui? Pocite că a 
murit dejă, s-a gândit din nou, mişcându-se puţin. 
Rollo a mârâit scurt şi gros, dar dându-şi seama 
cine s-a mişcat, şi-a ridicat capul de pe trupul 
stăpânului său şi s-a făcut covrig lângă el. Era mai 
simplu să umbli şi să te strecori prin pădurile dese 
din munţii de-aici, mult mai simplu decât în 
Highlands, unde lumea vedea tot şi niciun străin 
nu trecea neobservat. 

Nu putea să ştie ce avea să facă mama lui când 


îl va vedea, dar îndată ce se va obişnui cu ideea, 
poate că va găsi o fată care să nu se teamă de el. 

Un oftat, un geamăt de plăcere pe care Jamie îl 
scotea când gura ei îi atingea un sfârc. lan a 
văzut-o făcând asta o dată sau de două ori, în 
lumina pe care o arunca focul din vatră în căsuţa 
din bârne. O văzuse cu ochii închişi, îi zărise luciul 
dinţilor, părul care îi cădea de pe umerii goi într- 
un nor de lumini şi umbre. 

Şi-a pus mâna pe mădular. Era tentat să treacă 
la treabă. Avea în minte o serie de imagini pe care 
le păstra pentru scopul acesta. În câteva dintre ele 
o vedea pe verişoara lui, fapt care îl făcea să-i fie 
puţin ruşine. Era soţia lui Roger Mac. La un 
moment dat se gândise că ar fi trebuit să se 
însoare cu ea şi, deşi speriat de această idee - el 
avea doar şaptesprezece ani, iar ea era mult mai 
mare - a prins curaj gândindu-se la perspectiva de 
a fi cu ea în pat. 

O urmărise îndeaproape timp de câteva zile, îi 
văzuse fundul rotund şi ferm, umbra întunecată a 
părului pubian roşcat sub muselina fină a cămăşii, 
imaginându-şi minunata clipă în care ea va veni 
noaptea şi se va întinde, desfăcându-şi picioarele 
pentru ca el să o posede. 

Dar ce făcea? Nu se putea gândi astfel la 
Brianna fără a se aştepta ca tatăl ei să nu-l ia în 
şuturi! 

A făcut o grimasă şi a închis ochii cu putere, 
mişcându-şi mâna mai încet, în vreme ce chema o 
altă imagine din biblioteca lui personală. Nu 
vrăjitoarea... nu în noaptea asta. Amintirea ei îl 
excita cu repeziciune, adesea dureros, dar 
imaginea ei era legată de un anume sentiment al 


neajutorării. Malva... Nu, se temea s-o invoce. Se 
gândea că spiritul ei nu era foarte departe. 

Mica Mary. Da, ea. Mâna lui a adoptat un 
anumit ritm, a oftat şi şi-a dat drumul, gândindu- 
se la sânii mici şi roz şi la zâmbetul încurajator al 
primei fetişcane cu care se culcase vreodată. 

Ceva mai târziu, aflându-se la limita dintre vis şi 
realitate, cu gândul la fata blondă care era soţia 
lui, s-a gândit cu răutate: Da, poate că a murit 
deja. 

Rollo a scos un mormăit gros şi s-a întors, 
rămânând cu labele în aer. 

Lordul John s-a gândit că îmbătrânirea era 
compensată de anumite lucruri, cum ar fi 
înţelepciunea, perspectiva, poziţia în viață, 
sentimentul împlinirii, al timpului petrecut cum 
trebuie, al bogăției afecțiunii pentru prieteni şi 
familie, al faptului că nu trebuia să stea cu spatele 
lipit de perete când vorbea cu Lordul George 
Germain. În vreme ce atât ochelarii, cât şi valetul 
său continuau să-l asigure că era o persoană 
prezentabilă, el era cu cel puţin douăzeci de am 
prea vârstnic pentru a se adresa secretarului de 
stat, căruia îi plăceau oamenii tineri, cu pielea 
netedă. 

Funcţionarul care l-a poftit înăuntru 


corespundea descrierii de mai sus, doar că avea 
gene lungi şi negre şi gura căârnoasă. Grey i-a 
aruncat doar o privire fugară, gusturile lui erau 
puţin mai bine definite. 

Nu era devreme - cunoscând obiceiurile lui 
Germain, aşteptase până la ora unu - dar pe 
chipul bărbatului se desluşeau urmările unei nopţi 
lungi. Pungi de un albastru închis i se iviseră sub 
ochi, de parcă ar fi fost nişte ouă moi, iar privirea 
trăda o profundă lipsă de entuziasm. Germain a 
făcut un efort să fie politicos, poftindu-l pe Grey să 
ia loc şi cerându-i funcţionarului cu gene lungi să 
aducă biscuiţi şi coniac. 

Se întâmpla rar ca Grey să bea alcool înainte de 
ora ceaiului, şi acum dorea să aibă capul limpede. 
De aceea abia a sorbit din pahar, chiar dacă era 
un coniac excelent. În schimb, Germain şi-a băgat 
faimosul său nas de Sackville - lung şi ascuţit, ca 
un cuţit pentru deschiderea plicurilor - în pahar, a 
inspirat cu poftă, a golit paharul şi l-a umplut din 
nou. Părea că acel lichid are efect fortifiant pentru 
că, după al doilea pahar, lordul a părut un pic mai 
bine-dispus şi l-a întrebat pe Grey ce face. 

— Foarte bine, a răspuns Grey politicos. M-am 
întors recent din America şi v-am adus câteva 
scrisori de la nişte prieteni comuni de acolo. 

— Oh, ai făcut asta? a întrebat Germain, 
înseninându-se puţin. Ce drăguţ din partea 
dumitale, Grey. Ai călătorit bine? 

— Binişor. 

De fapt, călătoria fusese cumplită. Trecuseră 
printr-o serie de furtuni care duraseră zile şi nopţi 
la rând. Totul mersese până într-acolo, încât Grey 
îşi dorise să se scufunde vaporul, să se sfârşească 


totul. Nu dorea să-şi piardă, însă, timpul cu 
discuţii banale. 

— Am avut o întâlnire interesantă înainte de a 
părăsi colonia Carolina de Nord, a continuat Grey, 
gândindu-se că Germain devenise destul de treaz 
încât să-l asculte. Vă rog să-mi permiteţi să vă 
povestesc despre acea întâlnire. 

Germain era în acelaşi timp vanitos şi meschin şi 
ridicase la rang de artă exprimările cu sens vag în 
politică, dar putea fi atent la anumite chestiuni, 
dacă ţinea morţiş şi avea de profitat. Pomenirea 
teritoriului de Nord-Vest l-a făcut atent. 

— Nu ai mai vorbit cu acest Beauchamp? a 
întrebat lordul, turnându-şi al treilea pahar de 
coniac. 

— Nu. A transmis mesajul, nu avea nimic de 
câştigat dacă se continua conversaţia. Nu avea 
mai multă putere de a acţiona singur, şi dacă ar fi 
putut divulga numele superiorilor săi, ar fi făcut-o. 

Germain şi-a luat paharul, dar nu a băut, ci l-a 
învârtit în mână, ca şi cum asta l-ar fi ajutat să 
gândească. Era un pahar obişnuit, şlefuit, plin de 
amprente şi de urmele buzelor lui Germain. 

— II cunoşti pe omul acela? De ce a vrut să-ți 
vorbească neapărat dumitale? 

Nu, nu e prost, şi-a spus Grey. 

— L-am întâlnit cu ani în urmă, a replicat el sec. 
Pe când lucram cu colonelul Bowles. 

Nimic pe lume nu l-ar fi putut convinge pe Grey 
să-i dezvăluie lui Germain adevărata identitate a 
lui Percy. Acesta fusese, adică încă mai era, 
fratele lui vitreg şi al lui Hal şi numai norocul şi 
hotărârea lui Grey preveniseră un scandal 
monstruos în momentul presupusei morţi a lui 


Percy. Unele scandaluri erau uitate odată cu 
trecerea timpului, dar acesta, în niciun caz. 

Sprâncenele îngrijite ale lui Germain s-au ridicat 
când a auzit despre Bowles, care fusese timp de 
mulţi ani şeful Camerei Negre a Angliei. 

— Un spion? a spus el cu un uşor dispreţ în glas. 

Spionii erau un rău vulgar, necesar, cu care un 
adevărat domn nu s-ar fi întinat cu niciun preţ. 

— Pe vremuri poate, dar între timp s-a mai 
ridicat în societate, a replicat Grey, luând o 
înghiţitură zdravănă - oricum, era un coniac 
foarte bun - pentru ca apoi să se ridice în picioare, 
pregătindu-se să plece. 

Ştia foarte bine că nu trebuia să-l irite pe 
Germain. Trebuia doar să lase problema spre 
rezolvare în seama secretarului de stat şi să-şi 
urmărească satisfacerea propriilor sale interese. 

Grey l-a lăsat pe Germain stând pe scaun şi 
privind gânditor în paharul gol, luându-şi pelerina 
de la funcţionarul cu buze cărnoase, care i-a atins 
mâna în trecere. 

Nu, s-a gândit în timp ce îşi trăgea mai bine 
pelerina pe el şi îşi aşeza pălăria pe ochi, pentru a- 
l feri de vânt. Nu ar fi vrut să lase problema în 
seama Lordului Germain, care avea un simţ al 
responsabilităţii îndoielnic. Germain era 
secretarul de stat pentru America, e adevărat, dar 
această chestiune nu privea doar America. Mai 
existau doi secretari de stat în cabinetul Lordului 
North, unul pentru Departamentul de Nord, ceea 
ce însemna întreaga Europă, şi altul pentru 
Departamentul de Sud, care însemna tot restul 
lumii. Ar fi preferat să nu aibă deloc de-a face cu 
lordul Germain. Oricum, conform protocolului şi 


normelor politice, el nu se putea duce de-a dreptul 
la Lordul North, chiar dacă primul impuls îl 
îndemna s-o facă. Avea să-i dea lui Germain un 
răgaz de o zi, apoi avea să se ducă la secretarul de 
stat pentru Departamentul de Sud, Thomas 
Thynne,  Viconte de Weymouth, pentru a-i 
prezenta cele spuse de către domnul Beauchamp. 
Secretarul de stat pentru Departamentul de Sud 
avea şi sarcina de a se ocupa de problemele ce 
aveau legătură cu ţările catolice din Europa şi, aşa 
stând lucrurile, problemele legate de filiera 
franceză îl priveau. 

Amândoi au convenit să îi prezinte problema 
Lordului North, iar North sau unul dintre miniştrii 
săi avea să discute cu Grey. 

La Londra se pregătea o furtună. Parcă vedea 
nori negri plutind deasupra Tamisei, care abia 
aşteptau să se reverse asupra Parlamentului. 

— Nu le strică nişte tunete şi trăsnete, a spus el 
pe un ton funest, chemând o birjă în momentul în 
care primii stropi mari au început să cadă. Ploua 
torențial când a ajuns la Beefsteak şi s-a udat 
leoarcă, chiar dacă a făcut doar trei paşi de la 
birjă până la uşă. 

Bodley, servitorul mai vârstnic, l-a întâmpinat de 
parcă ar fi sosit doar cu o zi înainte, nu în urmă cu 
aproximativ un an şi jumătate. 

— Supă de broască ţestoasă cu vin de Xeres, my 
lord, l-a informat el pe Grey, luându-i cu gesturi 
discrete pălăria şi pelerina, care erau foarte ude. 
O să vă încălzească stomacul. După aceea poate 
să urmeze un cotlet de miel cu cartofi noi? 

— Este minunat, domnule Bodley, a replicat 
Grey zâmbind. Şi-a luat locul în sufrageria bine 


încălzită, cu frumoasele ei feţe de masă. Când şi-a 
lisat capul pe spate, astfel încât Bodley să-i poată 
pune şervetul, a observat ceva nou în decorul 
încăperii. 

— Cine este ăla? a întrebat el uimit. Tabloul 
aşezat pe peretele opus reprezenta un indian 
împodobit cu pene de struţ şi îmbrăcat în veşminte 
cu broderii. Acel tablou arăta ciudat acolo, între 
portretele a diverşi distinşi şi în majoritate 
decedați membri ai clubului. 

— Oh, acela este domnul Brant, desigur, a 
răspuns Bodley, având în glas o undă de reproş. 
Domnul Joseph Brant. Domnul Pitt l-a adus aici 
anul trecut, la cină, în timp ce se afla la Londra. 

— Brant? 

Bodley a ridicat din sprâncene. Ca orice 
londonez, credea că toate persoanele care au fost 
în America Îi cunoşteau pe cei de acolo. 

— Cred că este o căpetenie a mohicanilor, a 
spus Bodley, pronunţând cuvântul „mohicanilor" 
cu mare prudenţă. A fost şi la rege, să ştiţi! 

— A fost, a mormăit Grey, întrebându-se cine 
rămăsese mai impresionat, regele sau indianul. 

Bodley s-a retras. Se presupunea că va veni cu 
supa, dar s-a întors în numai câteva momente 
aducând o scrisoare pe care a pus-o pe masă 
înaintea lui Grey, spunând: 

— Aceasta v-a fost trimisă prin curier 
diplomatic, domnule. 

— Aşa? Mulţumesc, domnule Bodley. 

Grey a ridicat scrisoarea şi a recunoscut imediat 
scrisul fiului său, moment în care a avut o 
strângere de inimă. De ce nu voise Willie să 
trimită scrisoarea fie prin bunica sa, fie prin Hal? 


Nu vrea să rişte ca vreunul dintre ei să citească 
ce a scris. În mintea lui Grey răspunsul logic s-a 
ivit imediat şi, chinuit de emoție, şi-a luat cuțitul 
de peşte pentru a deschide mai repede scrisoarea. 

Să fie vorba despre Richardson? Lui Hal nu-i 
plăcea şi nu fusese deloc de acord ca William să 
lucreze pentru el, cu toate că nu avea nimic 
concret să-i reproşeze. Poate că ar fi trebuit să fie 
mai atent când l-a pus pe William pe un anumit 
făgaş, mai ales că ştia ce înseamnă lumea 
„neagră” a spionajului. Cu toate acestea, fusese 
neapărat necesar ca Willie să plece din Carolina 
de Nord, înainte să dea nas în nas cu Jamie Fraser 
sau cu Percy, alias Beauchamp. 

„Trebuie să-i permiţi fiului tău să-şi croiască 
propriul drum în viaţă, indiferent cât te-ar costa 
asta” - Hal îi spusese lucrul acesta de vreo trei 
ori. Se gândea la asta cu un zâmbet de fiecare 
dată când unul dintre băieţii lui 
Ilai se conformase unei misiuni date de el. 

A deschis scrisoarea cu grijă, de parcă s-ar fi 
temut să nu explodeze. Era scrisă cu o grijă pe 
care el o găsea sinistră. Scrisul lui Willie era 
lizibil, dar nu era mai frumos decât al majorităţii. 


Lordului John Grey 

Societatea pentru aprecierea biftecului 
englezesc 

De la locotenentul William, Lord Ellesmere 

7 septembrie 1776 

Long Island 

Colonia hegală, New York 


Dragă tată, 


Trebuie să iţi împărtăşesc o problemă delicată. 


„Ei bine, o asemenea frază ar fi îngheţat sângele 
în vinele oricărui părinte”, şi-a spus Grey. Oare 
Willie se îndrăgostise de vreo tânără care avea un 
copil? Jucase şi pierduse proprietăţi 
considerabile?  Contactase o boală venerică? 
Provocase sau fusese provocat la duel? Aflase ceva 
sinistru în timp ce culegea informaţii? A luat o 
înghiţitură de vin ca medicament înainte de a se 
întoarce la scrisoare, pregătit să citească orice. Cu 
toate acestea, nimic nu ar fi putut să-l pregătească 
pentru următoarea propoziţie: 


Sunt îndrăgostit de Lady Dorothea. 


Grey a tresărit, vărsându-şi vin pe mână şi i-a 
făcut semn să se îndepărteze servitorului care se 
îndrepta spre el cu un prosop; până a parcurs 
restul paginii şi-a şters mâna pe pantaloni. 


Amândoi am conştientizat faptul că există o 
atracție reciprocă de ceva vreme, dar am ezitat să 
fac vreo declaraţie în sensul acesta, deoarece 
ştiam că urma să plec în America. Oricum, ne-am 
trezit singuri în grădină la balul dat de Lady 
Belvedere cu o săptămână inainte de plecarea 
mea, iar minunăţia peisajului, romantismul serii şi 
apropierea fascinantă a lui Lady Dorothea m-au 
făcut să-mi pierd pur şi simplu minţile. 


— Oh, lisuse, a spus Lordul John cu glas tare. 
Spune-mi că nu ai deflorat-o într-un tufiş, pentru 
numele lui Dumnezeu! 


Stârnise interesul unui domn care lua cina în 
apropierea lui, dar a tuşit scurt, concentrându-se 
din nou asupra scrisorii. 


Roşesc, deoarece mă văd nevoit să recunosc 
faptul că sentimentele m-au  copleşit într-o 
asemenea măsură încât m-au dus la acţiuni despre 
care mă jenez să scriu. Bineînțeles că m-am 
scuzat, deşi nu există niciun fel de scuză pentru 
comportamentul care nu mă onorează. Lady 
Dorothea a fost generoasă, m-a iertat şi a insistat 
asupra faptului că nu trebuie să mă duc la tatăl ei, 
aşa cum am dorit să fac inițial. 


— Te-ai gândit bine, Dottie, a murmurat Grey, 
văzând cu ochii minţii ce reacţie ar fi avut fratele 
său într-o asemenea situaţie. Putea doar să spere 
că Willie roşea numai din cauza unei indiscreţii... 


Te-aş ruga să vorbeşti cu unchiul Hal anul viitor, 
Când mă voi întoarce acasă şi voi putea să cer 
mâna lui Lady Dorothea. Oricum, tocmai am aflat 
că ea a primit o altă cerere în căsătorie de la 
Vicontele Maxwell şi că unchiul Hal se gândeşte 
serios la aceasta. 

Nu vreau să-i stric reputația lui Lady Dorothea, 
dar în împrejurările date, ea nu se poate căsători 
cu Maxwell. 

Vrei să spui că Maxwell ar descoperi faptul că 
ea nu este virgină, s-a gândit Grey înfuriat. Ar 
descoperi asta şi s-ar duce la Hal imediat după 
noaptea nunţii. Lordul şi-a trecut palma peste faţă 
şi a continuat să citească. 


Nu pot să-ți spun în cuvinte cât regret acțiunile 
mele, tată, şi nu îndrăznesc să-ţi cer iertare, căci 
nu merit să mă ierti pentru că te-am dezamăgit 
profund. Nu de dragul meu, ci de dragul ei te rog 
să vorbeşti cu ducele. Sper că poate fi convins să 
accepte demersul meu şi să ne permită să ne 
logodim, fără a i se explica lămurit situaţia, fapt 
care ar putea-o face să sufere pe lady. 


Umil 
ul tău fiu risipitor, 
Willia 
m 


S-a lăsat pe spătarul scaunului şi a închis ochii. 
Efectele şocului s-au mai risipit şi a început să se 
gândească la problemă. 

Ar trebui să fie posibil. Nu exista nicio piedică în 
calea căsătoriei lui William cu Dottie. Deşi erau 
veri de gradul întâi, între ei nu existau legături de 
sânge. William era fiul său din toate punctele de 
vedere, dar între ei nu exista o legătură de sânge. 
In vreme ce Maxwell era tânăr bogat şi o partidă 
foarte bună, William era conte, făcea parte din 
familia aristocratică Dusnany şi nu era deloc 
sărac. 

Bun, până aici totul era în regulă şi Minnie îl 
plăcea foarte mult pe William. Hal şi băieţii... ei 
bine, dacă nu prindeau de veste în legătură cu 
ceea ce făcuse William, ar trebui să fie de acord. 
Pe de altă parte, dacă vreunul dintre ei 
descoperea ce se întâmplase, William s-ar fi putut 
considera norocos dacă scăpa fără a fi bătut cu 
biciul şi fără a avea toate oasele rupte. Acest lucru 


era valabil şi pentru Grey. 

Hal va fi foarte surprins, desigur. Verii se 
văzuseră frecvent când Willie fusese la Londra, 
însă nu vorbise niciodată despre Dottie într-un 
mod prin care ar fi dat de înţeles că... 

A luat scrisoarea şi a citit-o din nou. Şi din nou. 
A pus-o înaintea lui şi s-a uitat la ea cu ochi mici, 
gândindu-se. 

— Să fiu al naibii dacă cred asta, a spus el cu 
voce tare. Ce mama dracului pui la cale, Willie? 

A făcut scrisoarea ghemotoc şi, luând o 
lumânare de pe masa alăturată, i-a dat foc, 
scuzându-se faţă de persoana care se găsea la 
masa respectivă. 

Observând gestul, servitorul a venit imediat cu o 
farfurioară din porțelan pe care Grey a pus hârtia 
în flăcări. Apoi au privit amândoi cum hârtia se 
prefăcea în scrum. 

— Supa dumneavoastră, my lord, a spus Bodley, 
risipind fumul cu gesturi discrete, pentru ca apoi 
să-i pună supa dinainte. 

Din moment ce nu putea sta de vorbă cu 
William, singura soluţie pe care o avea era aceea 
de a vorbi cu complicea lui la delict, indiferent 
despre ce delict era vorba. Cu cât se gândea mai 
mult, cu atât devenea mai convins că între 
William, al nouălea Conte Ellesmere, şi Lady 
Dorothea Jacqueline Benedicta Grey nu era vorba 
despre o complicitate provocată de dragoste sau 
de vreo pasiune vinovată. 

Dar cum să stea de vorbă cu Dottie fără să 
atragă atenţia unuia dintre părinţii ei? Nu se 
putea plimba pe stradă până ce Hal şi Minnie 
plecau undeva, pentru a o lăsa pe Dottie singură. 


Chiar dacă ar fi reuşit să o găsească undeva 
singură şi să-i vorbească între patru ochi, 
servitorii ar fi povestit cu siguranţă şi Hal, care îşi 
proteja fiica precum un mastino care îşi păzeşte 
osul, ar fi vrut să afle imediat de ce. 

A refuzat propunerea portarului, care se oferise 
să-i aducă o birjă, şi a mers pe jos către casa 
mamei sale, gândindu-se ce şi cum să facă. Ar fi 
putut să o invite pe Dottie să ia cina cu el... dar ar 
fi un lucru neobişnuit să nu o invite şi pe Minnie. 
Acelaşi lucru ar fi fost valabil şi dacă ar invita-o la 
teatru sau la operă. Oricum le însoţise adesea pe 
doamna şi pe domnişoara, deoarece Hal nu avea 
suficientă răbdare să asiste la un întreg spectacol 
de operă şi considera piesele de teatru pălăvrăgeli 
plictisitoare. 

Trebuia să treacă prin Convent Garden şi s-a 
ferit de jetul de apă pe care un vânzător de 
legume şi fructe îl arunca dintr-o găleată pentru a 
spăla urmele de mere putrezite şi varză murdară 
de pe tarabă. In timpul verii flori sălbatice 
înveseleau pavajul. Inainte de răsăritul soarelui, 
veneau de la ţară carele cu flori proaspete şi 
umpleau piaţa cu parfumul lor. Toamna, din locul 
acela se răspândea un iz de putregai, un miros de 
fructe zdrobite, carne putredă şi legume făcute 
bucăţi, lucru care anunţa că în Convent Garden se 
schimba garda. 

În timpul zilei, vânzătorii strigau lăudându-şi 
marfa, se certau între ei, se luptau cu tâlharii şi 
hoţii de buzunare şi dispăreau la venirea serii, 
pentru a cheltui jumătate din banii câştigaţi în 
cârciumile dintre străzile Tavistock şi Brydges. 
Indată ce umbrele serii coborau peste Convent 


Garden, prostirnatele luau zona în stăpânire. 

Văzând vreo două care veniseră devreme şi se 
plimbau pline de speranţe, nădăjduind că îşi vor 
găsi clienţi printre vânzătorii care porniseră spre 
casă, a fost abătut de la gândurile sale şi şi-a adus 
aminte ce se întâmplase mai devreme în cursul 
acelei zile. 

Brydges Street se deschidea înaintea lui şi putea 
zări casa din celălalt capăt.il străzii, puţin retrasă 
cu discreţie elegantă. 

1 I venise o idee. Prostituatele ştiau multe şi 
puteau afla şi mai multe, dacă erau răsplătite aşa 
cum se cuvine. li venea să apeleze chiar acum la 
Nessie, măcar de dragul plăcerii pe care i-o oferea 
compania ei, dar nu... încă nu. 

Trebuia să afle ce anume se ştia despre Percy 
Beauchamp în cercurile oficiale înainte de a-şi 
asmuţi propriii copoi la vânătoare şi înainte de a 
se vedea cu Hal. 

Era prea târziu pentru o vizită oficială, dar avea 
să trimită un bilet şi sa viziteze Camera Neagră în 
dimineaţa următoare. 


15 
CAMERA NEAGRĂ 


Grey s-a întrebat ce suflet romantic dăduse 
numele de Camera Neagră sau dacă era, într- 
adevăr, vorba despre un nume romantic. Poate că 
în trecut spionii erau închişi într-o încăpere mică, 
fără ferestre, situată sub scările de la Whitehall şi 
denumirea era pur şi simplu de natură descriptivă. 
In zilele acelea, prin Camera Neagră se înţelegea 


mai mult o anumită categorie profesională şi mai 
puţin un loc anume. 

In toate capitalele europene şi în numeroase 
oraşe mai puţin importante existau Camere 
Negre, acestea fiind punctele în care 
corespondenţa era interceptată en route sau de 
către spioni, ori pur şi simplu sustrasă din mapele 
diplomatice pentru a fi verificată, decodificată cu 
mai mult sau mai puţin succes, iar informaţiile 
obţinute, transmise persoanei sau agenției 
interesate de ele. Camera Neagră a Angliei avea 
angajați patru domni, fără a mai pune la socoteală 
funcționarii şi aprozii, când Grey lucra acolo. 
Acum erau mai mulți, răspândiți prin holurile şi 
cotloanele clădirilor de pe Pali Mall, dar 
principalul centru al operațiunilor era tot Palatul 
Buckingham - nu în minunatele zone care erau 
rezervate Familiei Regale, secretarilor, 
domnişoarelor de companie, administratorilor, 
majordomilor sau altor categorii de personal cu 
importanţă -, dar totuşi în incinta palatului. 

Grey a trecut pe lângă cel care făcea de gardă la 
poarta din spate, salutându-l printr-o mişcare a 
capului. Işi pusese uniforma pe care se vedea 
gradul de locotenent-colonel, pentru a putea intra 
mai uşor, şi a luat-o pe holul murdar, slab luminat, 
în care mirosea a ceară veche pentru duşumele. 
Izul de varză fiartă şi prăjitură arsă i-a provocat 
fiori de nostalgie. A treia uşă pe stânga era 
întredeschisă şi a intrat fără să bată. 

Era aşteptat. Arthur Norrington l-a salutat fără a 
se ridica în picioare şi l-a poftit să ia loc pe un 
scaun. 

Il cunoştea pe Norrington de ani de zile, dar nu 


erau prieteni foarte buni. Cu toate acestea, îl 
liniştea faptul că omul nu părea să se fi schimbat 
deloc de când se văzuseră ultima dată. Arthur era 
un bărbat masiv şi blând, ai cărui ochi mari, uşor 
bulbucaţi, şi ale cărui buze groase îi dădeau aerul 
unui peşte congelat; era demn şi avea o expresie 
uşoară de reproş. 

— Apreciez faptul că mă ajuţi, Arthur, a spus 
Grey, aşezându-se şi punând pe marginea biroului 
un pacheţel. Un mic dar în semn de mulţumire, a 
adăugat el. 

Norrington a ridicat una dintre sprâncenele sale 
subţiri, a luat pacheţelul şi l-a desfăcut cu degete 
lacome. 

— Oh! a exclamat el încântat. A întors mica 
sculptură din fildeş în mâinile sale mari şi moi, 
apropiind-o de faţă, pentru a vedea detaliile. 

— Tsuji? a întrebat el în cele din urmă. 

Grey s-a mulţumit să dea din umeri, încântat de 
efectul pe care l-a obţinut cu darul său. El însuşi 
nu ştia nimic despre nessuke, dar cunoştea o 
persoană care făcea comerţ cu miniaturi în fildeş 
realizate în China şi Japonia. A fost surprins de 
delicateţea şi măiestria cu care fusese realizată 
mica piesă reprezentând o femeie pe jumătate 
îmbrăcată şi surprinsă într-un act sexual ce 
presupunea o condiţie fizică bună, cu un bărbat 
gol, obez, cu părul strâns într-un coc. 

— Mă tem că nu-i cunosc proveniența, a spus 
Grey scuzându-se, dar Norrington a făcut un gest 
că nu conta, cu privirea aţintită asupra noii sale 
comori. După o clipă, a oftat fericit, iar micul 
obiect a dispărut în buzunarul interior al hainei 
sale. 


Mulţumesc, my lord, a spus el în cele din urmă. 
În ceea ce priveşte subiectul care vă interesează, 
mă tem că avem prea puţin material despre 
domnul Beauchamp. 

După ce a rostit aceste cuvinte, şi-a îndreptat 
bărbia către o mapă din piele uzată, care se afla 
pe birou. Grey şi-a dat seama că înăuntru se afla 
ceva voluminos, dar nu din hârtie. Mapa era 
găurită şi o bucată de sfoară trecea prin găuri, 
fixând obiectul pe care îl conţinea. 

Mă surprinzi, domnule Norrington, a spus Grey 
politicos, întinzând în. Ina ca să ia mapa. Să 
vedem ce anume aveţi şi poate... 

Norrington a pus mâna pe mapă şi s-a încruntat, 
încercând să dea impresia că secretele cu caracter 
oficial nu puteau fi împărtăşite oricui. Grey i-a 
zâmbit, spunând: 

Ei, haide, Arthur. Dacă vrei să afli ce ştiu eu 
despre misteriosul domn Beauchamp, şi te asigur 
eu că vrei, atunci îmi vei arăta tot ceea ce ai în 
legătura cu el. 

Norrington s-a liniştit puţin, luându-şi degetele 
de pe mapă, dar trădând faptul că nu era de acord 
cu ceea ce se petrecea. Ridicând o sprânceană, 
Grey a luat mapa din piele şi a deschis-o. Obiectul 
din interior s-a dovedit a fi un săculeţ din pânză în 
care se găseau doar câteva file. 

Protocolul, Arthur, a spus Grey, oftând 
nemulţumit. Există nenumărate lile de hârtie 
cuprinzând date despre Beauchamp, referinţe 
verificate în legătură cu omul care poartă acest 
nume. Sigur că nu mai este activ de ani mi regi, 
dar cineva trebuie să-l fi verificat. 

Am făcut-o, a replicat Norrington cu un glas 


ciudat care l-a făcut pe Grey să ridice ochii. 
Bătrânul Cabbot şi-a adus aminte numele şi am 
căutat. 

Dosarele au dispărut. 

Grey a strâns din umeri de parcă ar fi fost lovit 
cu un bici. 

Asta este ciudat, a spus el calm. Ei bine, 
atunci... 

S-a aplecat asupra dosarului şi i-a fost necesară 
doar o clipă pentru a-şi da seama la ce anume se 
uita de fapt. 

Abia îşi aruncase ochii pe foaia de hârtie, când a 
şi ieşit în evidenţă numele Fraser, fapt care i-a 
făcut să i se oprească inima pentru o secundă. 

Totuşi, nu era vorba despre jamie Fraser. Grey 
a respirat încet, a întors foaia, a citit ce era scris 
acolo şi apoi a revenit la precedenta. Erau în total 
patru scrisori, dintre care numai una fusese 
decodificată în totalitate. Se începuse 
decodificarea celei de-a doua, căci avea pe 
margine note făcute de cineva. A strâns din buze. 
La vremea sa, se pricepuse foarte bine să 
decodifice mesaje, numai că fusese inactiv foarte 
mult timp şi nu mai cunoştea idiomurile folosite în 
prezent de către francezi, ca să nu mai vorbim 
despre termenii idiosincratici pe care îi utiliza 
fiecare spion, iar acele misive erau opera a cel 
puţin două persoane, asta era limpede. 

— M-am uitat peste ele, a spus Norrington, iar 
Grey a ridicat privirea, pentru a zări ochii 
bulbucaţi de culoarea alunei ai lui Arthur fixându-l 
întocmai ca un broscoi care zărise o muscă grasă. 

— Oficial nu le-am decodificat încă, a continuat 
el, dar ştiu în mare ce se spune în ele. 


Ei bine, se hotărâse deja că trebuia să ducă 
lucrurile până la capăt şi venise să-i spună ce ştia 
lui Arthur, unul dintre cei mai discreţi cunoscuţi ai 
săi din Camera Neagră. 

— Beauchamp este un anume Parcival 
Wainwright, a spus el direct, întrebându-se de ce 
păstrase secretul numelui adevărat. Este britanic, 
a fost ofiţer în armată, a fost arestat pentru 
sodomie, dar nu a fost acuzat niciodată. S-a crezut 
că a murit la Newgate, în aşteptarea începerii 
procesului, dar - a netezit scrisorile şi a închis 
mapa - asta nu s-a întâmplat. 

Buzele groase ale lui Arthur s-au rotunjit într-un 
„oh” mut. 

Grey s-a întrebat o clipă dacă se putea opri, dar 
nu a făcut-o. Arthur era perseverent ca un teckel 
care a dat de vizuina unui bursuc, şi dacă 
descoperea singur tot restul, atunci avea să-l 
bănuiască imediat pe Grey că ştia mult mai multe. 

— El este, de asemenea, fratele meu vitreg, a 
spus el cât mai calm posibil, punând mapa pe 
biroul lui Arthur. L-am întâlnit în Carolina de 
Nord. 

Gura lui Arthur s-a deschis şi s-a închis 
numaidecât. 

— Înţeleg, a spus el în cele din urmă. Ei bine... 
înţeleg. : 

— Da, înţelegi, a spus Grey sec. Înţelegi exact de 
ce trebuie să cunosc conţinutul acestor scrisori... 
cât mai curând cu putință, a continuat el, 
îndreptându-şi privirile către mapă. 

Arthur a dat din cap, strângându-şi buzele, apoi 
a luat scrisorile în mână. Era hotărât să fie cât se 
poate de serios. 


— Mare parte din ceea ce am putut decodifica 
are legătură cu transportul, a spus el. Este vorba 
despre relaţiile din Indiile de Vest, încărcăturile 
care urmează a fi livrate, contrabandă ordinară, 
făcută însă la scară mare. Se face referire şi la un 
bancher din Edimburgh. Nu mi-am dat seama 
exact ce relaţie avea cu el. In trei scrisori se 
menţionează un anumit nume în clar, cred că.ni 
observat acest lucru. 

Grey nici nu s-a străduit să nege. 

— Cineva din Franţa îşi doreşte foarte mult să 
găsească un bărbat pe nume laudei Fraser, a spus 
Arthur ridicând o sprânceană. Ştii cumva cine este 
acel om? 

Nu, a replicat Grey, deşi bănuia despre cine era 
vorba. Ştii cumva cine doreşte să-l găsească sau 
de ce? 

Norrington a dat din cap. _ 

Nu ştiu de ce, a replicat el deschis. In ceea ce 
priveşte persoana care vrea să-l găsească, cred că 
este vorba despre un nobil francez. 

Spunând acestea, Norrington a deschis mapa şi 
săculeţul, dând la iveală doua sigilii, unul rupt în 
două şi celălalt intact. Pe ambele se putea vedea o 
rândunică pe un fundal ce reprezenta soarele la 
răsărit. 

Nu am găsit pe nimeni care să recunoască acest 
simbol, a spus Arthur, atingând sigiliile cu 
arătătorul. Il recunoaşteţi dumneavoastră cumva? 

Nu, a replicat Grey, simțind cum i s-a uscat 
brusc gâtul. Dar te poţi interesa de un anume 
Baron Amandine. Wainwright mi-a pomenit acest 
nume... ca aparţinând unei persoane cu care ar 
avea o relaţie personală. 


— Amandine? a întrebat Norrington uluit. Nu 
am auzit niciodată de el. 

Nimeni nu a auzit de el, a replicat Grey oftând şi 
ridicându-se în picioare. Încep să mă întreb dacă 
există cu adevărat. 

Continua să se gândească la asta în timp ce se 
îndrepta către casa lui Hal. Baronul Amandine 
putea să existe sau nu. Dacă exista, putea fi doar 
un om de paie, un paravan pentru interesele unei 
persoane mult mai importante. 

Dacă nu exista... problema devenea confuză şi, în 

acelaşi timp, mai uşor de abordat. Din cauză că nu 
putea afla cine stă în spatele întregii afaceri, 
Percy Wainwright era singura variantă de 
abordare. 

In niciuna dintre scrisorile pe care le avea 
Norrington nu se făcea referire la Teritoriul de 
Nord-Vest şi nici la propunerea pe care Percy i-o 
făcuse. Nu era, totuşi, un lucru surprinzător. Ar fi 
fost foarte periculos să se fi aşternut pe hârtie o 
astfel de informaţie. El cunoscuse spioni care 
făcuseră asta pe vremuri. Dacă Amandine exista şi 
era implicat în întreaga afacere, acţiona cu 
inteligenţă şi precauţie. 

Ei bine, trebuia să-i spună lui Hal despre Percy. 
Poate că el ştia ceva de Amandine sau avea 
posibilitatea să afle ceva despre el de la cei câţiva 
prieteni din Franţa. 

Gândindu-se la ceea ce trebuia să-i spună lui 
Hal, şi-a adus aminte de scrisoarea lui William, de 
care aproape că uitase, pentru că, în cursul 
dimineţii, fusese preocupat de întreaga reţea de 
intrigi. Nu. Nu avea să-i pomenească despre asta 
fratelui său până ce nu stătea de vorbă cu Dottie 


între patru ochi. Ar fi fost posibil să schimbe două 
vorbe cu ea şi să aranjeze să se întâlnească mai 
târziu. 

Când Grey a ajuns la Argus House, s-a dovedit 
că Dottie nu era acasă. Când a întrebat politicos 
ce făcea nepoata şi fina sa, cumnata lui, Minnie, i- 
a spus: 

— Este la una dintre seratele muzicale ale 
domnişoarei Brierley. In ultima vreme a devenit 
foarte sociabilă. Totuşi, cred că o să-i pară rău că 
a ratat întâlnirea cu tine. 

După aceea s-a ridicat pe vârfuri şi l-a sărutat, 
spunând: 

— Mă bucur să te revăd, John. 

— Şi eu mă bucur, Minnie. 

Ea s-a uitat cu subînţeles spre tavan şi i-a spus: 

— De-o săptămână stă în casă. Are un puseu de 
gută. Încă o săptămână ca asta şi îi pun otravă în 
supă. 

— Ah! a exclamat Grey, fiind şi mai convins că 
nu trebuia să discute cu Hal despre scrisoarea lui 
William. Când se simţea bine, Hal putea băga în 
sperieţi militari căliţi în lupte şi oameni care 
făceau politică de-o viaţă. Când se simţea rău... 
Probabil de aceea Dottie avusese buna inspiraţie 
de a pleca de acasă. 

S-a gândit că lucrurile pe care avea să i le spună 
nu urmau să-i provoace lui Hal buna dispoziţie. A 
deschis uşa biroului cu mare atenţie. Se ştia că 
Hal avea obiceiul să arunce cu diferite obiecte 
când era nervos şi nimic nu îl putea enerva mai 
tare decât o problemă de sănătate. 

Hal adormise, ghemuit în fotoliul tras în 
apropierea focului, cu piciorul bandajat aşezat pe 


un scăunel. Mirosul unui medicament puternic pe 
bază de acid plutea în aer, acoperind mirosurile de 
lemne care ardeau, grăsime topită şi de pâine 
învechită. O farfurie cu supă rece rămăsese 
neatinsă pe o tavă, la îndemâna lui Hal. Grey s-a 
gândit, zâmbind, că poate Minnie îl ameninţase în 
mod direct şi explicit pe Hal. În afară de el însuşi 
şi de mama sa, Minnie era poate singura persoană 
care nu se temea de Hal. 

S-a aşezat încet, neştiind dacă era bine să-şi 
trezească fratele. Hal părea a fi bolnav şi obosit; 
arăta mai slab decât de obicei şi trebuie spus că el 
era oricum un bărbat suplu. Părea elegant chiar şi 
în pantaloni şi într-o cămaşă uzată din pânză, cu 
picioarele goale şi cu un şal tocit, aruncat pe 
umeri, dar pe chipul lui se vedea că îşi petrecuse 
viaţa luptând. 

Grey a simţit că i se strânge deodată inima din 
cauza unui acces neaşteptat de tandreţe şi s-a 
întrebat dacă se cuvenea să-l deranjeze pe Hal cu 
veştile sale. Nu putea să rişte, însă. Trebuia să 
afle cum stăteau lucrurile, acum că Percy făcea 
valuri şi devenise din nou activ. 

Înainte de a se putea hotărî dacă era mai bine să 
plece şi să revină mai târziu, ochii lui Hal s-au 
deschis brusc. Erau vii şi atenţi. La fel de albaştri 
ca şi ai lui Grey, nu purtau niciun semn de 
suferinţă sau de neatentie. 

— Te-ai întors, a spus Hal, zâmbind cu multă 
afecţiune. Toarnă-mi un pahar de coniac. 

— Minnie spune că ai gută, a spus Grey, privind 
piciorul lui Hal. Oare nu spun doctorii că nu ai 
voie să bei tării, dacă ai gută? a întrebat 
ridicându-se în picioare. 


— Aşa spun, a replicat Hal, îndreptându-şi 
spatele şi striîimbându-se de durere. Aşa spun, dar 
uitându-mă la tine, îmi dau seama că o să am 
nevoie de un pahar, aşa că ar fi mai bine să aduci 
sticla. 

Cu câteva ceasuri înainte de a pleca de la Argus 
House, refuzând invitaţia lui Minnie de a rămâne 
la cină, vremea se stricase mult. În aer plutea 
răcoarea toamnei. Se stârnise un vânt puternic şi 
simţea gustul sării în aer. Trâmbele de ceaţă de pe 
mare se îndreptau către țărm. Era mai bine să-şi 
petreacă noaptea în casă. 

Minnie se scuzase că nu îi putea pune la 
dispoziţie trăsura, deoarece Dottie se folosea de 
ea în acea după-amiază. O asigurase că dorea să 
meargă pe jos, îl ajuta să gândească. Însă acum 
palele de vânt îi ridicau poalele hainei şi 
amenințau să-i smulgă pălăria din cap, iar acest 
lucru îi distrăgea atenţia, începuse să regrete că 
nu avusese trăsura, când a zărit-o aşteptând lângă 
clădirile mari de la Poarta Alexandra, caii fiind 
acoperiţi cu pături ca să nu sufere din pricina 
vântului. 

Se îndrepta către poartă, când a auzit un glas: 

— Unchiule John! 

S-a întors şi a văzut-o pe nepoata sa, Dottie, 
care se îndrepta spre el întocmai ca un vas căruia 
îi suflă vântul în pânze, la propriu. Purta o mantie 
din mătase de culoarea prunei şi o pelerină roz, 
iar vântul o mâna tare din spate. De fapt, se 
îndrepta spre el cu asemenea viteză, încât a fost 
nevoit să o prindă în braţe ca s-o oprească. 

— Eşti virgină? a întrebat-o Grey fără nicio 
introducere. 


Ea a făcut ochii mari şi, fără a avea nici cea mai 
mică ezitare, şi-a eliberat un braţ din strânsoarea 
lui şi l-a plesnit peste obraz. 

— Cum? a întrebat ea. 

— Iartă-mă. Am fost cam direct, nu-i aşa? a 
întrebat el şi a aruncat o privire trăsurii cu vizitiul 
care stătea ţeapăn pe capră şi privea înainte. Grey 
i-a cerut vizitiului să aştepte şi a întors-o pe fată 
către parc. 

— Unde mergem? a întrebat ea. 

— O să ne plimbăm un pic, a răspuns Grey. Am 
să-ţi pun câteva întrebări, dar te asigur că nu sunt 
de genul celei pe care aş fi vrut să nu o rostesc şi 
nici nu aş fi dorit ca tu s-o auzi. 

Ochii ei s-au mărit puţin, dar nu s-a opus. A pus 
o mână pe pălăriuţă şi l-a urmat, în vreme ce fusta 
i se învolbura în bătaia vântului. 

Vremea, dar şi trecătorii l-au împiedicat să-i 
pună vreo întrebare până ce au înaintat o bună 
bucată de drum prin parc şi au ajuns pe o alee mai 
puţin circulată din grădina englezească, în care 
erau tufe şi copaci veşnic verzi de diferite forme. 

Vântul mai slăbise în intensitate pentru moment, 
deşi cerul se întuneca. 

Dottie s-a refugiat la adăpostul unui arbust de 
forma unui leu şi a întrebat: 

— Unchiule, ce-i cu tot misterul acesta? 

Dottie împrumutase de la mama ei culoarea 
tenului, care semăna cu tonul arămiu al frunzelor 
de toamnă, părul avea nuanţa grâului copt, iar 
obrajii erau de un roşu discret, trandafiriu, dar în 
vreme ce chipul lui Minnie era blând şi exercita o 
oarecare atracţie, faţa lui Dottie avea oasele fine 
ca ale lui Hal şi genele lui negre. Ea era 


primejdios de frumoasă. 

Această primejdie pândea în privirea pe care i-a 
aruncat-o unchiului ei şi el s-a gândit că poate 
Willie era cu adevărat îndrăgostit de ea, iar acest 
lucru nu era deloc surprinzător, dacă era 
adevărat. 

— Am primit o scrisoare de la William, în care 
îmi dă de înţeles că a vrut sau că te-a obligat să-i 
acorzi atenţie într-o manieră nepotrivită pentru un 
adevărat domn. 

A rămas puţin cu gura căscată, pentru că s-a 
îngrozit şi a reuşit să întrebe în cele din urmă: 

— Ce ţi-a spus? 

Auzind această întrebare, Grey a simţit cum i se 
ia o piatră de pe inimă. Probabil că era încă 
virgină şi nu era nevoit să-l trimită pe William în 
China, ca să nu fie nevoit să-i întâlnească pe fraţii 
ei. 

— A fost, precum am spus, o aluzie. Nu mi-a dat 
detalii. Hai să mergem, înainte să îngheţ. 

Grey a apucat-o de braţ şi a însoţit-o pe o cărare 
care ducea către un mic oratoriu. Aici s-au 
adăpostit în holul străjuit doar de un vitraliu 
reprezentând-o pe Sfânta Barbara care îşi ducea 
sânii pe o tavă. Grey a studiat o vreme această 
reprezentare înălţătoare, dându-i lui Dottie vreme 
să se liniştească, să se aranjeze şi să hotărască ce 
anume avea să-i spună. 

— Ei bine, a început ea, ridicând bărbia. Este 
adevărat că noi... ei bine, că eu i-am permis să mă 
sărute. 

— Oh? Unde? Vreau să spun - a adăugat el 
repede, observând şocul din privirea ei - şi acest 
lucru era interesant, deoarece cum ar fi putut o 


domnişoară complet lipsită de experienţă să-şi dea 
seama că putea fi sărutată în altă parte decât pe 
buze sau pe mână? — vreau să spun în ce zonă 
geografică? 

Roşeaţa din obraji i-a dispărut, pentru că şi-a 
dat seama, la fel ca şi Grey, de ceea ce spusese şi 
l-a privit, spunând: 

— În grădina lui Lady Windermere. Am venit la 
spectacolul muzical organizat de ea, iar cina nu 
era gata. De aceea William m-a invitat la o scurtă 
plimbare şi... asta am făcut. Era o după-amiază 
atât de frumoasă, a adăugat ea ingenuu. 

— Da, a replicat Grey, şi el a remarcat acelaşi 
lucru. Nu mi-am dat seama că vremea frumoasă 
poate influenţa atât de mult oamenii. 

I-a aruncat o privire scurtă, spunând: 

— Oricum, suntem îndrăgostiţi unul de altul. Ţi- 
a spus asta măcar? 

— Da, mi-a spus, a replicat Grey. De fapt, cu 
asta a şi început, înainte de a face confesiuni 
scandaloase referitoare la virtutea ta. 

Fata a făcut ochii mari şi a întrebat: 

— E]... ce a spus de fapt? 

— Spera că mi-a spus destul, astfel încât să mă 
duc imediat la tatăl tău şi să-i spun că William 
doreşte să-ţi ceară mâna. 

— Oh! a exclamat ea, trăgând adânc aer în piept 
şi îndepărtându-şi privirea pentru o clipă. Ei bine, 
vei face acest lucru? l-a întrebat, privindu-l cu 
ochii ei mari şi albaştri. Sau l-ai făcut deja? a 
adăugat ea cu un aer de neajutorare. 

— Nu, nu i-am spus tatălui tău nimic despre 
scrisoarea de la William. M-am gândit că este mai 
bine să vorbesc întâi cu tine, pentru a vedea dacă 


sentimentele pe care William crede că le nutreşte 
pentru tine sunt reciproce. 

Fata a clipit des şi i-a oferit un zâmbet larg, 
spunând: 

— Ai dat dovadă de foarte multă delicateţe, 
unchiule John. Mulţi bărbaţi nu şi-ar fi bătut capul 
să afle care este părerea femeii. Dumneata te-ai 
gândit întotdeauna la toate. Mama nu mai 
conteneşte în a spune lucruri bune despre 
dumneata. 

— Să nu mă mai perii niciodată, Dottie, a spus 
Grey cu îngăduinţă. Carevasăzică eşti dispusă să 
te căsătoreşti cu William? 

— Dacă sunt dispusă? a izbucnit ea. Ei bine, îmi 
doresc acest lucru mai mult decât orice altceva! 

El a privit-o ceva vreme, iar fata a simţit cum i 
se urcă sângele în obraji. 

— Da? a întrebat el cu scepticism în glas. De ce? 

— De ce? 

— De ce? a repetat el răbdător. Ce anume din 
caracterul... sau din înfăţişarea lui William, a 
adăugat el, gândindu-se că tinerele nu sunt 
preocupate de caracterul unui bărbat, te atrage 
atât de mult încât să doreşti să te căsătoreşti cu 
el? Unde mai pui, te-ai hotărât foarte repede! 

Putea înţelege că simțeau o atracţie unul pentru 
celălalt, dar la ce bun atâta grabă? Chiar dacă 
William avea un sentiment de teamă, gândindu-se 
că Hal ar putea accepta cererea în căsătorie 
făcută fiicei sale de către Vicontele Maxwell, lui 
Dottie nici nu-i trecea prin minte că tatăl ei ar fi 
putut să o oblige să se mărite cu cine nu dorea. 

— Ei bine, suntem îndrăgostiţi unul de altul! a 
spus pe un ton destul de nesigur pentru o 


asemenea declaraţie plină de ardoare. În ceea ce 
priveşte... caracterul lui... ei bine, dumneata eşti 
tatăl lui şi nu poţi să nu-ţi dai seama de... de 
inteligenţa lui! 

Avea un aer triumfător pentru că-şi găsise 
cuvintele şi a continuat mai repede: 

— Nu se poate să nu-ți fi dat seama de 
bunătatea, de umorul, de... gentileţea sa. 

Venise rândul lui Grey să clipească uimit. 
William era, fără discuţie, inteligent, avea umor şi 
era un om bun, dar „gentileţe" nu era un cuvânt 
care îţi venea rapid în minte când te gândeai la el. 
Pe de altă parte, imaginea unei găuri într-unul 
dintre pereţii lambrisaţi ai sufrageriei mamei sale, 
care nu fusese acoperită şi prin care William îl 
aruncase pe unul dintre invitaţii la ceai, i-a venit 
în minte lui Grey. Poate că William se controla mai 
mult în prezenţa lui Dottie, dar totuşi... 

— El este un domn în adevăratul sens al 
cuvântului! a spus fata cu un entuziasm stăpânit. 
În ceea ce priveşte înfăţişarea... este admirat de 
toate femeile pe care le cunosc! Este înalt, este 
impunător... 

El a remarcat cu detaşare că, deşi se oprea 
asupra calităţilor notabile ale lui William, nu 
spunea nimic despre ochii lui. In afară de faptul că 
era înalt, lucru care putea fi observat de către 
oricine, ochii lui erau altă caracteristică deosebită, 
pentru că erau adânci, albaştri şi aveau o formă 
deosebită, semănând cu ochii unei pisici. Erau de 
fapt ochii lui Jamie Fraser şi John simţea o 
strângere de inimă de câte ori se uita la el într-un 
anumit fel. 

Willie ştia foarte bine ce efect aveau ochii săi 


asupra tinerelor şi nu ezita să profite de acest 
lucru. Dacă s-ar fi uitat mai multă vreme în ochii 
lui Dottie, ea ar fi fost fascinată de el, indiferent 
dacă l-ar fi iubit sau nu. Şi acea relatare a faptelor 
petrecute în grădină... după o serată muzicală sau 
în timpul unui bal la Lady Belvedere, sau la Lady 
Windermere... 

A fost atât de adâncit în gânduri, încât nici nu şi- 
a dat seama că ea tăcuse. 

— Îmi cer scuze, a spus el politicos. Şi îţi 
mulţumesc pentru descrierea făcută caracterului 
lui William, care nu poate să nu încălzească inima 
unui tată şi totuşi... De ce este necesar ca această 
căsătorie să aibă loc cât mai curând? William va fi 
trimis cu siguranţă acasă peste un an sau doi. 

— Ar putea fi ucis! a exclamat ea, având deodată 
în voce o undă de teamă. Această teamă era reală 
şi el a devenit atent. 

Fata a înghiţit în sec şi a dus mâna la gât. 

— Nu aş putea suporta asta, a continuat ea în 
şoaptă. Dacă ar fi ucis şi noi niciodată... niciodată 
nu am mai avea ocazia să... 

Şi-a înălţat ochii spre el şi i-a pus mâna pe braţ 
continuând: 

— Trebuie s-o fac. Zău aşa, unchiule John. Nu 
pot să aştept. Vreau să plec în America, să mă 
căsătoresc. 

— Nu se poate să vorbeşti serios, a replicat 
Grey. Nu se poate să crezi că părinţii tăi, în 
special tatăl tău, ar putea fi vreodată de acord. 

— Ar fi de acord, l-a contrazis ea. Ar fi de acord, 
dacă dumneata ai pune problema aşa cum se 
cuvine. El preţuieşte părerea dumitale mai mult 
decât pe a oricui altcuiva, a continuat fata, 


încercând cu orice preţ să-l convingă. Iar 
dumneata ar trebui să înţelegi mai bine decât 
oricine altcineva groaza de care sunt cuprinsă 
când mă gândesc la faptul că se poate... să i se 
întâmple ceva înainte de a-l revedea. 

Grey şi-a spus că, într-adevăr, singurul lucru 
care pleda în favoarea ei era sentimentul de 
disperare pe care îl provoca şi în sufletul lui 
gândul că William s-ar putea să moară. Da, ar 
putea fi ucis. Orice bărbat ar putea fi ucis în 
vreme de război, mai ales un militar. Era unul din 
riscurile pe care ţi le asumi, iar el nu avusese cum 
să îl împiedice pe William să-şi asume acest risc, 
deşi gândul că ar putea fi făcut bucăţi de o ghiulea 
de tun, ar putea muri împuşcat în cap sau ar 
agoniza într-un naufragiu, zbătându-se în valuri... 

A înghiţit în sec, simțind că i se uscase gura şi, 
cu un efort, a trimis acele imagini înfricoşătoare 
într-un sertar al minţii sale în care le ţinea închise 
de obicei. 

A tras adânc aer în piept, spunând cu hotărâre: 

— Dorothea, am să descopăr ce puneţi la cale. 

L-a privit o clipă gânditoare, ca şi când ar fi vrut 
să-şi dea seama care erau şansele ca el să 
descopere despre ce era vorba. Colţurile gurii i s- 
au ridicat foarte puţin şi ochii i s-au micşorat. A 
văzut cât se poate de clar răspunsul care se putea 
citi pe chipul ei; era ca şi cum ar fi spus cu glas 
tare: „Nu cred.” 

Apoi i s-a citit pe faţă un amestec de indignare şi 
rugăminte şi a izbucnit: 

— Unchiule John! Cum de îndrăzneşti să ne 
acuzi pe mine şi pe William, propriul dumitale 
fiu... de ce anume ne acuzi? 


— Nu ştiu, a recunoscut Grey. 

— Bine! Atunci vei vorbi cu tata în numele 
nostru? În numele meu? Te rog! Fă-o astăzi! 

Dottie era născută pentru flirt. Pe măsură ce 
vorbea, s-a aplecat spre el, astfel încât să-i poată 
mirosi parfumul de violete din păr şi s-a prins cu 
degetele de haina lui. 

— Nu pot, a replicat Grey dezlipindu-se de ea. 
Nu chiar acum. L-am şocat deja cu ce i-am spus 
astăzi. Încă un şoc l-ar termina cu totul. 

— Atunci mâine, a ciripit ea. 

— Dottie, a spus Grey luându-i mâinile într-ale 
sale şi constatând mişcat că erau reci şi tremurau. 

Ea vorbea într-adevăr serios. 

— Dottie, a repetat el mai blând, chiar dacă tatăl 
tău ar fi dispus să te trimită în America să te 
măriţi - şi cred că doar ceva grav, cum ar fi faptul 
că aştepţi un copil, te-ar putea face să te grăbeşti 
- nu este posibil să pleci pe mare înainte de 
aprilie. Tocmai de aceea nu avem de ce să ne 
grăbim şi să-l băgăm pe Hal în groapă înainte de 
vreme, prezentându-i astfel de probleme. Să-i mai 
dăm răgaz măcar până se mai înzdrăveneşte. 

Nu era mulţumită de ce auzea, dar o încânta 
logica raţionamentului său. 

— În afară de asta, a adăugat Grey eliberându-i 
mâinile dintr-ale sale, campaniile se întrerup în 
cursul iernii, ştii şi tu asta. Luptele vor înceta în 
curând şi William va fi în siguranţă, într-o 
oarecare măsură. Nu trebuie să-ţi faci griji pentru 
el. 

Doar că ar putea avea un accident, s-ar putea 
îneca, s-ar putea îmbolnăvi de malarie, s-ar putea 
alege cu vreo otravă care să-i intre-n sânge, ar 


putea avea probleme cu stomacul, ar putea fi 
implicat în vreo încăierare într-o cârciumă sau s-ar 
putea afla în alte cincisprezece situaţii în care 
viața i-ar putea fi pusă în primejdie, şi-a spus Grey 
în gând. 

— Dar... a început ea, pentru ca apoi să se 
oprească şi să ofteze. Da, cred că ai dreptate. 
Dar... o să vorbeşti cu tata în curând, nu-i aşa, 
unchiule John? 

— O voi face, dacă asta îţi doreşti cu adevărat. 

O pală de vânt a lovit oratoriul şi imaginea 
Sfintei Barbara a tremurat în rama ei din plumb. 
Ploaia a început să cadă deodată pe acoperiş şi 
Grey şi-a tras pelerina mai bine pe el. 

— Rămâi aici, a sfătuit-o pe nepoata lui. O să 
aduc trăsura. 

În vreme ce înainta cu vântul în faţă, ţinându-şi 
cu o mână pălăria, şi-a adus aminte cu oarecare 
neplăcere de cuvintele pe care i le spusese: „Cred 
că doar ceva grav, cum ar fi faptul că aştepţi un 
copil, te-ar putea face să te grăbeşti." 

Aşa ceva nu era cu putinţă. Sau era? Nu, s-a 
liniştit pe sine. Să rămână însărcinată cu cineva 
pentru a-şi convinge tatăl că ea doreşte să se 
mărite cu altcineva. Ar fi o posibilitate. Hal ar 
obliga-o să se mărite cu vinovatul înainte ca ea să 
apuce să zică „peşte”. Asta în afara cazului în care 
ea ar fi rămas însărcinată cu cineva care nu se 
putea căsători cu ea, cum ar fi, de pildă, un bărbat 
căsătorit sau... Dar astea-s prostii! Ce ar spune 
William dacă ea ar sosi în America, însărcinată cu 
un alt bărbat? 

Nu. Nici măcar Brianna Fraser Mackenzie, cea 
mai pragmatică femeie pe care o cunoscuse 


vreodată - nu ar fi făcut asemenea lucru. A zâmbit 
discret, amintindu-şi cum formidabila doamnă 
MacKenzie încercase să îl şantajeze pe el să se 
căsătorească, după ce rămăsese însărcinată cu un 
alt bărbat. S-a întrebat întotdeauna dacă copilul 
era într-adevăr al soţului ei. Poate că ea ar apela 
la astfel de soluţii. Dar nu Dottie. 
Cu siguranţă nu! 

Vechea biserică înaltă St. Stephen's străjuia 
senină malul râului Ness. Pietrele de mormânt din 
cimitirul ei erau dovada liniştii meritate. Roger 
simţea această seninătate, dar nu era pentru el. 

Simţea cum i se zbat tâmplele, iar gulerul 
cămăşii se udase de atâta efort, chiar dacă era o zi 
răcoroasă. Mersese pe jos de la parcarea din High 
Street într-un ritm care părea să înghită pur şi 
simplu distanţa în câteva secunde. 

1  Făcuse laş, Dumnezeule mare. Îl mai făcuse în 
multe alte feluri, dar faptul că spusese despre el 
că era un laş îl durea, şi ea ştia asta. 

Cearta începuse cu o zi în urmă, după cină, când 
ea pusese o oală murdară în vechea chiuvetă din 
piatră şi îl informase că avea un interviu la North 
of Scotland Hydro Electric Board pentru o slujbă. 

— Slujbă? întrebase el prosteşte. 

— Slujbă, replicase ea, îngustându-şi privirea. 


Avusese destulă tărie pentru a se abţine să dea 
din automatism replica: „Dar tu ai deja o slujbă” şi 
s-a mulţumit să întrebe cu blândeţe: 

— De ce? 

Pentru că nu fusese niciodată o persoană 
diplomată, ea l-a fixat cu privirea şi a spus: 

— Pentru că unul dintre noi trebuie să lucreze, 
iar acela nu vei fi tu. De aceea eu va trebui să 
lucrez. 

— Ce vrei să spui prin „trebuie să lucreze"? 
întrebase el. La naiba! Ea avea dreptate. Era un 
laş, pentru că ştia foarte bine ce intenţionase să 
spună prin: „Deocamdată avem destui bani”. 

— Deocamdată, spusese ea. Pentru un an sau 
doi, poate pentru mai mult timp, dacă avem grijă. 
Crezi cumva că ar trebui să stăm cu mâinile 
încrucişate până se termină banii? Şi după aia ce 
să facem? După aia ai să te gândeşti tu ce ar 
trebui să faci? 

— M-am gândit, a spus el printre dinţi. 

Era adevărat că, în ultimele luni, nu prea făcuse 
nimic altceva decât să se gândească. Mai era şi 
cartea, bineînţeles. Nota toate cântecele din 
secolul al XVIII-lea pe care le memorase şi le 
comenta. Nu se putea spune că avea o slujbă şi 
nici că avea să câştige foarte mulţi bani. Mai mult 
se gândise. 

— Da? Şi eu m-am gândit! a replicat ea, 
întorcându-i spatele şi dând drumul la robinet, fie 
în aşteptarea a ceea ce avea el să spună, fie 
pentru a se aduna ea însăşi. Apoi apa a încetat să 
mai curgă şi s-a întors spre el. 

— Uite ce este, a spus ea, încercând să aibă un 
ton rezonabil. Nu mai pot să aştept. Nu pot să mă 


las de meserie şi apoi să mă apuc din nou de lucru 
aşa, pur şi simplu. S-a împlinit aproape un an de la 
ultima slujbă. Nu mai pot să aştept. 

— Nu ai spus niciodată că vrei să lucrezi din nou 
full-time. 

Făcuse câte ceva la Boston, proiecte mici de 
consultanţă, după ce Mandy ieşise din spital şi se 
simţea bine. Joe Abernathy îi făcuse rost de acele 
joburi. 

„Uite ce e, omule, îi spusese Joe între patru ochi 
lui Roger, ea e genul care simte nevoia să facă tot 
timpul ceva. O cunosc pe fata asta. Simte nevoia 
să fie în mişcare. S-a ocupat de bebeluş zi şi 
noapte, probabil de când s-a născut, a avut de-a 
face cu spitale, cu doctori, cu tot ceea ce 
înseamnă copil mic săptămâni în şir. Trebuie să se 
rupă de propriile ei preocupări.” 

Și eu nu trebuie s-o fac? gândise Roger, fără a 
avea curaj să rostească întrebarea cu glas tare. 

Un bărbat mai în vârstă cu o şapcă turtită 
smulgea  buruienile din jurul unei pietre de 
mormânt, având alături un morman de buruieni 
verzi, pe care le plivise. Văzându-l pe Roger, care 
se oprise lângă zid, l-a salutat dând din cap cu un 
aer prietenos, dar fără a scoate vreun cuvânt. 

El ar fi vrut să spună că ea era mamă. Ar fi vrut 
să spună ceva despre apropierea dintre ea şi copii, 
despre faptul că aveau nevoie de ea cum aveau 
nevoie de mâncare şi de apă. Uneori era invidios 
pentru faptul că de el nu era atât de mare nevoie. 
Cum de putea să nege că se bucura de acest dar? 

Ei bine, încercase să spună ceva. Rezultatul a 
fost acelaşi cu cel obţinut atunci când aprinzi un 
chibrit într-o galerie de mină plină de gaze. 


Îi întorsese brusc spatele şi venise la biserică. 
Nu ar fi putut vorbi cu parohul chiar atunci, de 
fapt nu putea vorbi deloc. Trebuia să se liniştească 
mai întâi, să-şi recapete glasul. 

A luat-o la stânga pe strada Huntly, văzând cu 
coada ochiului faţada Bisericii St. Mary de pe 
celălalt mal al râului. Era singura biserică catolică 
din Inverness. 

Mai devreme, când se certaseră mai puţin 
violent, a făcut un efort şi a întrebat dacă ea era 
de vină. 

— Eu sunt de vină? întrebase ea cât se poate de 
serios. Am vreo vină că sunt catolică? Ştiu, ştiu că 
asta complică mai mult lucrurile. 

Şi-a ţuguiat buzele şi a continuat: 

— Jem mi-a povestit despre doamna Ogilvy. 

Nu-i venise deloc să râdă. A zâmbit puţin, 
amintindu-şi scena; se dusese în grajd şi pusese 
gunoi într-o roabă, pentru ca apoi să-l ducă în 
grădina de zarzavaturi. Jem îl ajutase, folosindu-se 
de lopata lui mică. 

— Şaişpe tone şi, mă rog, tu ce-ai câştigat? 
cântase Roger, dacă acel hârâit care-i ieşea din 
gură se putea numi cântat. 

— C-o zi ai îmbătrânit şi-ai intrat mai adânc în 
rahat! strigase Jem, străduindu-se ca vocea să-i 
semene cu a lui Tennessee Ernie Ford, dar nu s-a 
mai putut stăpâni şi a început să chicotească de 
ZO. 

Chiar în acel nefericit moment, se întorsese 
pentru a descoperi că aveau oaspeţi. Veniseră 
doamna Ogilvy şi doamna MacNeil, stâlpii 
Societăţii Altarului şi Ceaiului de la Biserica Free 
North din Inverness. Le cunoştea şi ştia exact ce 


căutau acolo. 

— Am venit în vizită la buna dumneavoastră 
soţie, domnule MacKenzie, a spus doamna 
MacNeil, zâmbind cu buzele ţuguiate. Nu era 
sigur dacă expresia feţei acelei doamne indica o 
oarecare rezervă sau arăta faptul că se temea ca 
nu cumva să-i cadă proteza dentară dacă 
deschidea gura mai mult de câţiva milimetri. 

— Ah, regret, dar este plecată în oraş. 

Işi ştersese mâna pe blugi şi se gândise să o 
întindă doamnelor, dar a privit-o, s-a gândit mai 
bine şi a salutat dând din cap, pentru ca după 
aceea să continue: 

— Dar vă rog să intraţi. Să-i spun fetei să facă 
ceai? 

Au dat din cap la unison. 

— Nu am văzut-o pe soţia dumneavoastră la 
biserică, domnule MacKenzie, a spus doamna 
Ogilvy, privindu-l cu ochi mici, ca de peşte. 

Se aşteptase la asta. Ar fi putut trage de timp, 
pretextând că copilul avea nevoie de ea, dar nu 
avea rost. Problema trebuia rezolvată mai 
devreme sau mai târziu. 

— Nu, a spus el calm, dar simțind nevoia să 
strângă din umeri. E catolică. Se va duce la slujba 
de duminică la St. Mary. 

Faţa pătrată a doamnei Ogilvy s-a făcut ovală de 
atâta mirare. 

— Soţia dumneavoastră e papistaşă? a întrebat 
ea, vrând parcă să-i dea şansa de a nega lucrul 
nebunesc pe care tocmai îl spusese. 

— Este, replicase el ridicând uşor din umeri. 
Prin naştere. 

După ce spusese acest lucru, mai vorbiseră 


foarte puţin. Cele două doamne îi aruncaseră o 
privire fugară lui Jem şi întrebaseră dacă merge la 
şcoala de duminică. Trăseseră adânc aer în piept 
când auziră răspunsul şi apoi l-au privit înţepat şi 
au plecat. 

Vrei să mă convertesc? întrebase Bree, în timp 
ce se certaseră. Fusese o întrebare, nu o ofertă. 

Deodată ar fi vrut să-i ceară cu furie să se 
convertească, numai pentru a vedea dacă ar face-o 
din dragoste pentru el. Conştiinţa sa religioasă nu 
îi permitea, însă, să facă acest lucru, cu atât mai 
puţin conştiinţa sa de iubit al ei. De soţ. 

Strada Huntly intra brusc în strada Bank şi au 
dispărut oamenii de pe artera comercială. A trecut 
pe lângă mica grădină realizată în memoria 
asistentelor medicale care au servit în timpul celui 
de-Al Doilea Război Mondial şi s-a gândit la Claire, 
dar cu mai puţin respect decât de obicei. 

Și ce-ai zice tu? s-a gândit el. Ştia al naibii de 
bine ce-ar fi spus. Ştia cel puţin de partea cui ar fi 
fost ea. Ea nu îşi dorea să fie mamă full-time, nu-i 
aşa? Ea se dusese la şcoala medicală pe vremea 
când Bree avea şapte ani, iar tatăl ei, Frank 
Randall, se văzuse nevoit să accepte situaţia fie că 
voia sau nu. A încetinit pasul, dându-şi seama cum 
stăteau lucrurile. Nici nu trebuia să-l mire că Bree 
se gândea că... 

A trecut pe lângă Biserica Free North şi a 
zâmbit discret, gândindu-se la doamna Ogilvy şi la 
doamna Macneil. Ştia foarte bine că se vor 
întoarce dacă el nu va face nimic. Cunoştea genul 
acela de femei amabile, dar perseverente. 
Dumnezeule mare, dacă aflau că Bree s-a angajat 
şi, în viziunea lor, l-a abandonat cu doi copii mici, 


ar fi dat fuga la el cu plăcinţele proaspete. „Poate 
că acesta nici nu-i un lucru atât de râu” şi-a spus, 
lingându-şi buzele meditativ, exceptând faptul că 
şi-ar băga nasul peste tot prin casă, iar dacă le 
lăsa să între în bucătăria Briannei, ar fi fost ca şi 
cum s-ar fi jucat cu dinamită, mai mult chiar, ar fi 
fost ca şi cum ar fi aruncat o sticlă de 
nitroglicerină, astfel încât căsnicia lor să 
explodeze. 

— Catolicii nu agreează divorţul, îi spusese Bree 
odată. Ei agreează crima. De aceea există 
spovedania. 

Pe malul celălalt al râului se afla singura 
biserică anglicană din Inverness, St. Andrew's. O 
biserică catolică, o biserică anglicană şi nu mai 
puţin de şase biserici presbiteriene, toate aşezate 
în apropierea râului, într-un spaţiu de mai puţin 
de un sfert de milă. „Asta spune totul despre 
modul de gândire a majorităţii oamenilor din 
Inverness”, şi-a spus. li spusese acest lucru lui 
Bree, fără să pomenească, ce-i drept, despre 
propria lui criză religioasă. 

Nu i-o ceruse. El îi oferise totul. Fusese cât pe 
ce să fie hirotonit în Carolina de Nord, dar după 
aceea, se precipitaseră evenimentele. Se născuse 
Mandy, se destrămase comunitatea din Ridge, 
luaseră decizia de a risca trecerea printre pietre... 
nimeni nu pomenise de lucrurile acestea. La fel, 
când s-au întors, a fost nevoie să se ocupe de 
inima lui Mandy, au schimbat stilul de viaţă. 
Intrarea lui în rândul clericilor fusese lăsată 
deoparte. 

S-a gândit că Brianna nu pomenise nimic despre 
asta, pentru că nu era sigură ce avea el de gând şi 


nu dorea să-i dea impresia că îl presează. Dacă 
faptul că ea era catolică îngreuna lucrurile în 
cazul în care el s-ar fi hotărât să devină preot 
presbiterian la Inverness, preoţia le-ar fi complicat 
mult viaţa, şi ea ştia acest lucru. 

Adevărul era că niciunul nu vorbise despre asta 
când puseseră la punct detaliile întoarcerii lor. 

Au discutat aspectele practice ale vieţii cât au 
putut de bine. El nu se putea întoarce la Oxford 
dacă nu avea nişte explicaţii plauzibile. 

— Nu poţi să dispari din academie şi să apari din 
nou, aşa, pur şi simplu, le spusese lui Bree şi Joe 
Abernathy, doctorul care fusese prietenul vechi al 
lui Claire înainte ca ea să întreprindă călătoria în 
trecut. 

Poţi să pleci într-un concediu sabatic, poţi să 
lipseşti mai mult, dar trebuie să urmaăreşti un scop 
precis sau să ai ce arăta când te întorci, trebuie să 
publici o cercetare ştiinţifică. 

— Ai putea scrie o carte deosebit de interesantă 
despre reglementări şi restricţii sau despre cum a 
evoluat revoluţia în sud, a remarcat Abernathy. 

— Aş putea, a fost el de acord. Dar nu ar fi nişte 
lucrări documentate în mod serios. 

Zâmbise discret, simțind o mâncărime în degete. 
Ar fi putut să scrie o carte despre un subiect pe 
care nu-l abordase nimeni. Ar fi putut să o facă, 
dar nu în calitate de istoric. 

— Nu există surse, explicase el, înclinând capul 
spre rafturile din biroul lui Joe, unde se întâlneau 
pentru a se sfătui. Dacă aş scrie o carte în calitate 
de istoric, ar trebui să dispun de surse pentru 
fiecare informaţie, iar în ceea ce priveşte situaţiile 
unice pe care le-aş putea descrie, sunt sigur că nu 


s-a consemnat niciodată nimic. Mărturiile de 
martor ocular ale autorului nu ar fi primite prea 
bine de către mediul universitar, te asigur. Ar 
trebui să scriu totul sub forma unui roman. Ideea 
este tentantă într-o oarecare măsură, dar nu i-ar 
impresiona pe colegii de la Oxford. 

In Scoţia, totuşi... 

În Inverness, ca de altfel în orice alt loc din 
Highlands, oamenii nu treceau neobservaţi. Dar 
Roger nu era un „venetic”. Crescuse în casa 
parohială din Inverness şi mulţi îl cunoscuseră şi 
după ce crescuse. Avea o soţie din America şi 
copii, iar asta ar fi putut constitui o explicaţie 
pentru absenţa sa... 

— Vezi, oamenilor de acolo nu le prea pasă ce ai 
fost cât ai lipsit, a explicat el. Le pasă doar de 
ceea ce faci când eşti acolo. 

Ajunsese la Insulele din Ness, un parc liniştit, 
amenajat pe mici insule situate la numai câţiva 
metri de malul râului. Cărările nu erau pietruite, 
copacii erau mari şi, la acea oră din zi, era puţină 
lume. Se plimba pe alei şi încerca să îşi elibereze 
mintea, lăsând să pătrundă în ea doar susurul apei 
şi liniştea cerului care veghea deasupra. 

A ajuns la capătul insulei şi a rămas nemişcat o 
vreme, privind resturile din crengile tufişurilor de 
la marginea apei, frunze moarte, pene de păsări, 
oase de peşte, pachetul de ţigări cu aspect ciudat, 
adus de apă pe mal. 

Se gândise, desigur, la el însuşi. La ceea ce 
făcuse el. La oamenii care se gândesc Ja el. De ce 
nu se întrebase niciodată ce intenţiona Brianna să 
facă dacă se întorceau în Scoţia? 

Privind retrospectiv, acest lucru era evident, 


chiar dacă era prostesc. La Ridge Bree făcuse... ei 
bine, făcuse puţin mai mult decât făceau femeile 
obişnuite de-acolo, este adevărat - nu putea trece 
cu vederea că vâna bizoni şi curcani, că era un fel 
de zeiţă a vânătorii, că omorâse pirați - dar şi ceea 
ce făceau femeile obişnuite de-acolo. Avea grijă de 
cei din familia ei. Îi hrănea, îi îmbrăca, le aducea 
mângâiere şi uneori le mai dădea şi câte o palmă. 
Mandy era bolnavă, iar Brianna îşi pierduse 
părinţii, astfel încât nici nu se putea pune 
problema să lucreze. Nimic nu ar fi putut-o separa 
de fiica ei. 

Dar Mandy era sănătoasă acum, incredibil de 
sănătoasă, după cum avea să se dovedească. Işi 
făcuseră cu greu şi o identitate în secolul al XX- 
lea.  Cumpăraseră  Lallybroch de la banca 
proprietară. Se mutaseră în Scoţia. Jem îşi găsise 
locul, mai mult sau mai puţin, într-o şcoală dintr- 
un sat din apropiere. O fată drăguță din satul 
respectiv venea să deretice şi să dea o mână de 
ajutor la supravegherea lui Mandy. 

Şi acum Brianna avea să lucreze. 

Roger avea să se ducă dracului. Metaforic 
vorbind, dacă nu chiar şi la propriu. 

Brianna nu putea spune că nu fusese avertizată. 
Intra într-o lume a bărbaţilor. 

Fusese o treabă... a naibii de grea grea, să sape 
tunelele prin care să fie dispuse cablurile care 
mergeau de la turbine la instalațiile 
hidroelectrice. Bărbaţii care le săpaseră fuseseră 
numiţi „Tigrii tunelurilor”, mulţi fiind emigranţi 
polonezi şi irlandezi, veniţi la muncă în anii '50. 

Citise despre ei, văzuse fotografii cu bărbaţi cu 
feţe aspre şi ochii albi, ce contrastau cu chipurile 


negre de mineri. Acele fotografii erau expuse în 
birourile Hydro Electric ca mărturie a celei mai 
mari realizări a Scoției din epoca modernă. „Care 
fusese cea mai mare realizare a Scoției din epoca 
veche?  Kiltul.” Se abţinuse să nu râdă când 
gândise astfel, şi domnul Campbell, directorul de 
personal, îi zâmbise cu amabilitate, spunând: 

— Ai noroc. Peste o lună începem lucrările la 
Pitlochry. 

— E minunat, a spus ea. 

Avea pe genunchi un dosar în care se aflau 
recomandările. El nu voise să le vadă, fapt care o 
surprinsese. Îl pusese de birou în faţa lui, 
deschizându-l şi spunând: 

— Aici sunt... ăăă... 

A început cu CV-ul, citindu-l cu gura căscată 
destul timp pentru ca ea să-i vadă plombele 
metalice. 

A închis gura, s-a uitat la ea cu uimire, apoi la 
dosar, ridicând încet CV-ul de parcă s-ar fi 
aşteptat ca sub el să găsească ceva şi mai şocant. 

— Cred că am toate calificările necesare, a spus 
ea, stăpânindu-şi gestul nervos de a-şi înfige 
degetele în stofa fustei. Vreau să spun că am toate 
calificările necesare pentru a deveni inspector de 
instalaţii. 

Ştia foarte bine că aşa era. Avea calificarea 
necesară pentru a construi o staţie hidroelectrică, 
deci era calificată şi pentru a o inspecta. 

— Inspector, a spus el încet. Apoi a tuşit şi a 
roşit puţin. Era un fumător înrăit. Ea simţea 
mirosul discret de tutun care se degaja din haine. 

— Cred că avem de-a face cu o mică 
neînțelegere, dragă, a spus el. La Pitlochry avem 


nevoie de o secretară. 

— Poate că aşa este, a spus ea, nemairezistând 
tentaţiei de a-şi înfige degetele în fustă. Dar 
anunţul la care am răspuns a fost acela pentru un 
inspector de instalaţii şi acesta este postul pe care 
îl solicit. 

— Dar... dragă... a replicat domnul Campbell, 
dând din cap vizibil încurcat. Eşti femeie! 

— Sunt! a replicat ea şi o sută de bărbaţi care îl 
cunoscuseră pe tatăl ei i-ar fi recunoscut 
inflexiunea de oţel din voce şi i-ar fi cedat pe loc. 

Din păcate, domnul Campbell nu îl cunoscuse pe 
Jamie Fraser, dar era pe cale să fie scos din 
ignoranta sa. 

— Doriţi să-mi explicaţi pentru care aspect legat 
de inspectarea unei instalaţii este nevoie de un 
penis? a întrebat Brianna. 

Ochii bărbatului s-au mărit, iar faţa lui a căpătat 
culoarea pe care o are moţul curcanului în 
perioada de împerechere. 

— Păi... dumneata... vreau să zic... 

Cu un efort evident a reuşit să se controleze 
suficient de mult încât să fie politicos, deşi şocul i 
se mai putea citi pe chip. 

— Doamnă MacKenzie, eu am auzit despre 
mişcarea de emancipare a femeilor, nu-i aşa? Doar 
am şi eu fete. Și niciuna dintre ele nu ar fi 
îndrăznit să-mi spună un asemenea lucru, a gândit 
domnul Campbell, ridicând dintr-o sprânceană, 
pentru ca apoi să continue: 

— Nu cred că sunteţi incompetentă. 

S-a uitat la actele din dosar, a ridicat scurt din 
ambele sprâncene şi apoi a închis dosarul, 
spunând: 


— Este vorba... despre mediul de lucru. Nu ar fi 
potrivit pentru o femeie. 

— De ce nu? 

Omul îşi recăpătase aplombul şi a răspuns: 

— Condiţiile sunt adesea dure din punct de 
vedere psihic... şi ca să fiu cinstit, doamnă 
Mackenzie, aşa sunt şi bărbaţii cu care aţi avea 
de-a face. Din motive care ţin de conştiinţă şi de 
afaceri, compania nu vă poate pune în pericol 
siguranţa. 

— Angajaţi bărbaţi care ar putea agresa o 
femeie? 

— Nu! Noi... 

— Aveţi instalaţii care implică solicitare psihică? 
Atunci aveți într-adevăr nevoie de un inspector, 
nu-i aşa? 

— Prevederile legale... 

— Sunt la curent cu reglementările privitoare la 
instalaţiile hidroelectrice, a replicat ea cu 
fermitate şi, după ce a băgat mâna în geantă, a 
dat la iveală broşurile cu reglementări editate de 
Highlands and Islands Developement Board®’. 

După aceea a continuat: 

— Pot detecta problemele rapid şi vā pot spune 
cum le puteţi înlătura prompt şi eficient din punct 
de vedere economic. 

Domnul Campbell era profund nefericit. 

— Am auzit că nu aţi avut solicitări pentru acest 
post, a încheiat Brianna. De fapt, am auzit că nu 
aţi avut niciuna. 

— Bărbaţii... 

— Bărbaţi? a spus ea, cu o undă de umor în glas. 

Am lucrat şi înainte cu bărbaţi. Mă înţeleg bine cu 
ei. 

L-a privit fără a mai scoate un cuvânt. Stiu ce 
înseamnă să ucizi un bărbat, a gândit ea. Știu cât 
este de ușor şi tu nu ştii. Nu şi-a dat seama că i se 
schimbase expresia feţei, dar lui Campbell i-a mai 
pierit culoarea din obraji şi a privit în altă parte. 
Pentru o fracțiune de secundă, s-a întrebat dacă 
Roger ar fi privit în altă parte, în cazul în care s-ar 
fi uitat în ochii ei. Dar nu era momentul să se 
gândească la astfel de lucruri. 

În secolul al XVIII-lea, Biserica St. Stephen's 
fusese folosită temporar ca închisoare pentru 
iacobinii capturați. Conform unor relatări, doi 
dintre ei fuseseră executaţi în cimitir. S-a gândit 
că nu era cea mai urâtă privelişte pe care o puteai 
avea în faţa ochilor înainte de a muri. Vedeai râul 
şi cerul care părea că se scurge şi el odată cu apa 
către mare. Totul dădea o senzaţie de pace, deşi 
atât vântul, cât şi norii, dar şi apa, se aflau într-o 
mişcare constantă. 

Dacă te găseşti vreodată la limita paradoxului, 
poți fi sigur că te afli la un pas de adevăr, îi 
spusese odată tatăl său adoptiv. S-ar putea să nu 
ştii despre ce este vorba, ţine minte, mai adăugase 
el cu un zâmbet, dar este acolo. 

Şi de la parohul de la St. Stephens, Dr. 
Weatherspoon, aflase câteva aforisme. Când 
Dumnezeu închide o uşă, deschide o fereastră. 

Ei da, numai că fereastra aceea care se 
deschidea se putea afla la etajul al zecelea şi nu 
era sigur că Dumnezeu oferea şi paraşute. 

— Dai? a întrebat el cu glas tare, privind către 
cerul pe care pluteau norii deasupra oraşului 


Inverness. 

— Pardon? a întrebat uimit groparul, ieşind la 
iveală de după monumentul funerar în spatele 
căruia lucra. 

— Scuze, a spus Roger, ridicând o mână jenat. 
Vorbeam... singur. 

Bărbatul în vârstă a dat din cap cu înţelegere, 
spunând: 

— Da, da, nu-i nimic. Când începe să-ţi răspundă 
cineva, să te îngrijorezi. 

Apoi a început să chicotească cu glasul lui gros 
şi a dispărut în spatele monumentului funerar. 

Roger a coborât din cimitir, întorcându-se încet 
către parcare. Ei bine, făcuse primul pas, ceea ce 
ar fi trebuit să facă mai demult, dar Bree avea 
dreptate. Fusese un laş. 

Chestiunea dificilă nu era încă rezolvată, dar îi 
făcuse foarte bine faptul că a putut discuta cu 
cineva care îl înţelegea, care îi era alături. 

Mă voi ruga pentru dumneata, îi spusese Dr. 
Weatherspoon, strângându-i mâna la despărţire. 
Şi asta era pentru el o uşurare. 

A început să urce treptele de beton ale parcării, 
căutând în buzunar cheile. Nu putea spune că era 
cu totul împăcat cu el însuşi, cel puţin nu încă, dar 
era mai liniştit în privinţa relaţiei cu Bree. Acum 
se putea duce acasă şi îi putea spune... 

Nu, la naiba. Nu-i putea spune, nu încă. Trebuia 
să verifice. 

Nu, nu trebuia să verifice. Era sigur că avea 
dreptate, dar voia să aibă dovada în mâinile sale, 
să i-o arate lui Bree. 

Intorcându-se brusc pe călcâie, a trecut pe lângă 
intendentul parcării, uimit de schimbarea de 


direcţie, a coborât treptele două câte două şi a 
luat-o pe strada Huntly, de parcă ar fi mers pe 
cărbuni încinşi. S-a oprit puţin la Fox, a căutat 
monede în buzunar şi a sunat la Lallybroch dintr-o 
cabină telefonică. Annie a răspuns în obişnuitul ei 
stil dur, spunând un „Daaa?” atât de abrupt încât 
părea un strigăt agresiv. 

— Sunt Roger. Spune-i doamnei că mă duc la 
Oxford să caut ceva. Am să rămân acolo peste 
noapte. 

— Mhm! a spus Annie şi a închis telefonul. 

Ar fi vrut să-i dea în cap lui Roger cu un obiect 
contondent cum ar fi, de exemplu, o sticlă de 
şampanie. 

— Unde s-a dus? a întrebat ea, deşi auzise destul 
de clar ce spusese Annie Macdonald. Annie şi-a 
ridicat umerii înguşti până la nivelul urechilor, 
drept răspuns la întrebarea retorică. 

— La Oxford, a spus ea, în Anglia. 

Glasul ei sublinia faptul că Roger făcuse ceva 
de-a dreptul revoltător. Nu se dusese acolo pur şi 
simplu ca să caute ceva într-o carte veche - lucru 
care ar fi fost, oricum, ciudat - dar el, care era un 
erudit, ar fi fost în stare de orice dacă şi-ar fi 
propus să caute ceva, chiar să-şi abandoneze soţia 
şi copiii şi să plece în străinătate! 

— A spus că va veni acasă mâine, a adăugat 
Annie cu îndoială în glas. 

Apoi a scos încetişor sticla de şampanie din 
pungă, de parcă s-ar fi temut să nu explodeze, şi a 
întrebat: 

— Să o pun la gheaţă? 

— La... Oh, nu! N-o pune în congelator, pune-o 
în frigider! Mulţumesc, Annie. 


Annie a dispărut în bucătărie, iar Brianna a 
rămas în holul în care trăgea curentul, pentru a se 
calma înainte de a intra la Jem şi Mandy. Copiii îşi 
simt părinţii şi aceştia ştiau deja că este ceva în 
neregulă în relaţia dintre ea şi Roger. Tatăl lor 
dispăruse brusc şi asta nu le dădea un sentiment 
de linişte şi siguranţă. Oare îşi luase rămas-bun de 
la ei? Le spusese că se va întoarce? Nu, 
bineînţeles că nu. 

— Al naibii egoist, egocentrist... a murmurat ea. 
Pentru că nu era în stare să mai găsească un 
adjectiv prin care să-l caracterizeze, a adăugat: 
şobolan nemernic. 

A izbucnit în râs şi asta nu datorită insultei, ci 
fiindcă obținuse ce voise. 

Era clar că nu putea s-o oprească să se ducă la 
serviciu şi, odată ce avea să treacă peste toate 
schimbările acestea, se va obişnui cu situaţia. 

„Bărbaţilor nu le plac schimbările", îi spusese 
mama ei odată, „cu excepţia situaţiilor în care 
sunt dorite chiar de ei. Uneori îi poţi face să 
creadă asta.” 

Poate că s-ar fi cuvenit să fie mai puţin directă, 
să-l facă pe Roger să creadă că avea un cuvânt de 
spus în decizia ei, chiar dacă nu l-ar fi putut 
convinge că ideea fusese a lui. Ar fi însemnat să 
forţeze lucrurile, numai că nu avusese chef să fie 
subtilă sau diplomată. 

Cât despre efectul pe care îl avusese acţiunea ei 
asupra lui... ei bine, avea sa se adapteze la inerția 
lui şi apoi o să-i facă vânt de pe o stâncă. In mod 
deliberat. 

— Şi n-o să mă simt vinovată! i-a spus ea 
umeraşului. 


Îşi puse haina pe umeraş şi cotrobăi prin 
buzunarele în care ar fi putut găsi batiste folosite 
sau chitanţe mototolite. 

Deci el plecase din răzbunare că ea îşi dorise o 
slujbă? Sau plecase pentru că îl făcuse laş? Asta 
nu-i plăcuse deloc. Ochii lui se închiseseră la 
culoare şi îşi pierduse glasul. Emoţia îl sugrumase 
la propriu, îngheţându-i laringele. Ea făcuse asta 
în mod voit. Ştia care sunt punctele slabe ale lui 
Roger, iar el ştia care sunt punctele ei slabe. 

Şi-a strâns buzele gândindu-se la asta şi a strâns 
între degete un obiect dur aflat în buzunarul 
interior al jachetei. Era o scoică tocită, netedă, 
albită de soare şi de apă. Roger o găsise când 
fuseseră împreună la Loch Ness şi i-o dăduse. 

— Putem să ne refugiem în ea, spusese el atunci 
zâmbind, iar glasul răguşit îi trădase emoția. E 
bună pentru momentele în care avem nevoie de un 
loc în care să ne ascundem. 

A prins scoica între degete cu multă blândeţe şi 
a zâmbit. 

Roger nu era un fricos, nu fusese niciodată. N-ar 
fi plecat la Oxford - a zâmbit discret când şi-a 
adus aminte de descrierea lui Annie, era vizibil 
speriată, în Anglia - doar pentru ca ea să-şi facă 
griji. 

Nu, plecase dintr-un motiv bine definit. Fără 
îndoială că se declanşase ceva în urma discuţiei în 
contradictoriu şi acest lucru o îngrijora puţin. 

El se luptase cu toate de când se întorseseră. Şi 
ea se luptase, bineînţeles: boala lui Mandy, 
discuţiile legate de locul unde urmau să trăiască, 
toate detaliile aşezării unei familii în spaţiu şi în 
timp. Se confruntaseră cu toate astea împreună, 


dar erau lucruri cu care lupta singur. 

Ea fusese copil unic, la fel ca şi el. Ştia cum e să 
trăieşti foarte mult cu gândurile tale. Ei, la naiba, 
indiferent cu ce gânduri trăia, îl consumau sub 
ochii ei şi, dacă nu-i spunea despre ce era vorba, 
înseamnă că era un lucru prea intim pentru a-l 
discuta cu cineva. Asta îi dădea de gândit, dar nu 
o frământa extraordinar de mult; putea fi o 
chestiune prea şocantă sau periculoasă pentru a o 
discuta cu alţii şi ea nu putea accepta aşa ceva. 

Degetele ei prinseseră cu putere scoica şi 
slăbiseră strânsoarea, încercând să se calmeze. 

Îi auzea pe copii sus, în camera lui Jem. Îi citea 
ceva lui Mandy, credea că este vorba despre Omul 
din turtă dulce. Nu auzea cuvintele, dar îşi dădea 
seama cum stăteau lucrurile din ritmul în care 
băiatul vorbea, secundat de strigătele lui Mandy: 
„Uuum! Uuum!” 

Nu avea niciun rost să-i întrerupă. Avea timp să 
le spună mai târziu că tăticu' nu avea să se 
întoarcă acasă în seara aceea. Poate că n-o să-i 
deranjeze ce se întâmplase, dacă ea le va prezenta 
situaţia sec. Nu plecaseră niciodată de lângă ei de 
când se întorseseră, dar când trăiseră la Ridge, el 
mai plecase cu Jamie şi lan la vânătoare. Mandy 
nu avea cum să-şi aducă aminte de acele 
momente, dar Jem... 

A vrut să se ducă în biroul ei, dar mergând pe 
hol, a trecut pe lângă uşa deschisă a biroului lui 
Roger. Era vechea încăpere în care bărbaţii se 
adunau la sfat. Acolo unchiul ei, lan, se ocupase 
de afacerile proprietăţii ani de zile, iar tatăl ei 
făcuse acelaşi lucru mai puţin timp, la fel ca şi 
bunicul ei. 


Acum era biroul lui Roger. O întrebase dacă 
dorea acea cameră, dar ea îi spusese că nu. Ei Îi 
plăcea mica încăpere din celălalt capăt al holului, 
cu fereastra largă pe care intra soarele şi cu 
storurile galbene, din lemn de trandafir, care 
străjuiau casa cu coloritul şi mirosul lor. Cu toate 
acestea, ea simţea că aceea era o cameră potrivită 
pentru un bărbat, cu podeaua curată din lemn şi 
cu rafturile uzate. 

Roger izbutise să găsească unul dintre vechile 
catastife ale fermei, datând de la 1776, şi îl pusese 
pe un raft de sus. In el mai erau lizibile tot felul de 
cuvinte care aminteau de viaţa la o fermă din 
Highlands. Un sfert de livră de seminţe de brad 
argintiu, un tap pentru montă, şase iepuri, treizeci 
de măsuri cu cartofi buni pentru sădit... Oare 
unchiul ei le scrisese? Nu ştia. Nu văzuse 
niciodată scrisul lui. 

S-a întrebat, simțind un fior interior, dacă 
părinţii ei reuşiseră să se întoarcă vreodată în 
Scoţia, adică aici. S-a întrebat dacă îi văzuseră pe 
Ian şi Jenny, dacă tatăl ei a stat... dacă stătuse aici 
în această cameră discutând cu lan despre 
problemele legate de Lallybroch. Şi mama ei? Din 
puţinul pe care Claire îl spusese, despărţirea de 
Jenny nu fusese în termenii cei mai buni şi Brianna 
ştia că pe mama ei o supăra acest lucru. Pe 
vremuri fuseseră bune prietene. Poate că relaţiile 
puteau reveni la normal... poate reveniseră la 
normal. 

S-a uitat la cutia din lemn de pe raftul de sus, 
lângă catastif, cu micul şarpe din lemn de cireş în 
faţa sa. A avut un impuls şi a luat şarpele, 
liniştindu-se când a simţit trupul curbat al 


animalului sculptat şi expresia comică de pe 
chipul acestuia; involuntar a răspuns la zâmbetul 
şarpelui printr-un zâmbet. 

— Mulţumesc, unchiule Willie, a spus ea şi a 
simţit cum o trece un fior. Nu era un fior de teamă 
sau de frig, ci unul de încântare, provocat de 
senzaţia de a recunoaşte ceva sau pe cineva. 

Văzuse acel şarpe de multe ori la Ridge şi apoi 
aici, unde fusese făcut, dar nu se gândise la cel 
care îl meşterise, fratele mai mare al tatălui ei, 
care murise la unsprezece ani. Dar era prezent şi 
el în aceste încăperi prin ceea ce făcuse cu 
mâinile sale. Când mai fusese la Lallybroch, în 
secolul al XVIII-lea, văzuse un tablou sus, pe scări, 
care îl reprezenta: un băieţel mic, durduliu, cu 
părul roşu, care pusese o mână pe umărul fratelui 
său mai mic, un băiat serios, cu ochi albaştri. 

Unde-i acum tabloul acela? s-a întrebat ea. Dar 
celelalte picturi ale bunicii ei? Era acel 
autoportret care ajunsese în Galeria Naţională de 
Portrete - trebuia să-i ducă neapărat pe copii la 
Londra, pentru a-l vedea - dar celelalte? Existase 
un tablou care o reprezenta pe Jenny Murray în 
tinereţe, hrănind un fazan îmblânzit care avea 
ochii căprui, blânzi, ai unchiului lan. A zâmbit 
când şi-a amintit de acel tablou. 

Făcuseră bine că veniseră aici, că îi aduseseră 
pe copii... acasă. Nici nu mai conta dacă era 
nevoie de efort din partea ei şi a lui Roger pentru 
a-şi găsi locul. Făcând o grimasă, s-a gândit că 
poate că nu ar trebui să vorbească în numele lui 
Roger. 

S-a uitat din nou la cutia din lemn. Şi-ar fi dorit 
ca părinţii ei sau măcar unul dintre ei să fie acolo, 


să discute cu ei despre Roger, să le ceară părerea, 
şi asta nu pentru că şi-ar fi dorit neapărat un 
sfat... Ceea ce îşi dorea era într-adevăr 
certitudinea că procedase bine. 

A roşit şi a apucat cutia cu amândouă mâinile, 
simțindu-se vinovată că nu-l aştepta şi pe Roger, 
pentru a citi împreună. Dar... voia să o simtă 
aproape pe mama ei chiar acum. A luat prima 
misivă cu scrisul mamei ei. 


Birourile L'Oignon, New Bem, Carolina de 
Nord 
12 aprilie 1777 


Dragă Bree (şi Roger, Jem şi Mandy, desigur) 


Am ajuns la New Bem fără niciun fel de incident 
major. Parcă te-aud întrebându-te: Ce înseamnă 
„major”? Este adevărat că am fost opriţi de nişte 
aşa-zişi bandiți pe un drum la sud de Boone. 
Având în vedere că probabil unul avea nouă ani şi 
celălalt unsprezece şi aveau o muschetă cu 
cocoşul stricat, care i-ar fi făcut bucăţi pe amândoi 
dacă ar fi folosit-o, nu se poate spune că ne-am 
aflat cu adevărat în primejdie. 

Rollo a sărit din căruţă şi l-a culcat la pământ pe 
unul dintre ei, iar celălalt a aruncat arma şi a rupt- 
o la fugă. Vărul tău lan s-a dus după el l-a prins 
de ceafă şi l-a adus târâş. 

Tatălui tău i-a trebuit o vreme până a izbutit să 
scoată ceva de la ei, dar un pic de mâncare a făcut 
minuni. Au spus că se numeau Herman şi, zău că 
aşa a zis micuțul, Vermin“. Părinţii lor au murit în 


40 Parazit, dăunător (lb. engleză) (n.tr.) 


timpul iernii. Tatăl lor a plecat la vânătoare şi nu 
s-a mai întors, iar mama a murit dând naştere unui 
copilaş care s-a stins la o zi după ce venise pe 
lume din cauză că cei doi băieți nu au avut cum 
să-l hrănească. Nu ştiau ca tatăl lor să fi avut 
rude, dar numele de familie al mamei lor era 
Kuykendall. Din fericire, tatăl tău cunoaşte o 
familie Kuykendall în apropiere de Bailey Camp. 
De aceea lan a pornit cu cei doi mici vagabonzi în 
căutarea familiei Kuykendall, pentru a vedea dacă 
îi poate lăsa acolo. Dacă nu, lan are să-i aducă la 
New Bem şi vom încerca să-i lăsăm la vreun 
meşter. Dacă n-o să se poată, o să-i luăm cu noi la 
Wilmington şi o să încercăm să le găsim de lucru 
pe post de stewarzi. 

Fergus, Marsali şi copiii par să se simtă foarte 
bine atât fizic - exceptând polipii, chestiune 
ereditară, şi negul uriaş de la cotul stâng al lui 
Germain - cât şi financiar. 

În afară de Wilmington Gazette, L'Oignon este 
singurul ziar care apare cu regularitate în colonie, 
iar Fergus are mult de lucru. Dacă ţii cont că are 
tiparniță şi vinde cărți şi pamflete, vei ajunge la 
concluzia că o duce foarte bine. Familia are acum 
două capre care dau lapte, găini, un porc şi trei 
asini, dacă îl punem la socoteală şi pe Clarence, 
pe care o să-l lăsăm la ei pentru că plecăm în 
Scoția. 

Vremurile sunt nesigure (prin asta vreau să 
spun, Brianna, că nu poţi să ştii cine şi când va citi 
scrisoarea asta). Ar fi mai bine să nu-ţi spun ce 
tipăreşte în afară de ziare. L'Oignon încearcă să 
fie echilibrat, publicând acuzațiile furibunde ale 
Ioialilor, dar şi ale celor mai puţin loiali, precum şi 


poezia satirică a bunului nostru prieten 
„Anonymus”, care are în vizor ambele tabere 
implicate în conflictul politic. Niciodată nu l-am 
văzut pe Fergus atât de fericit. 

Pentru unii bărbați, războiul este benefic şi 
Fergus, deşi pare ciudat, este unul dintre ei. Ian 
este altul, deşi cred că pe el războiul îl ajută să nu 
mai gândească atât de mult. 

Mă întreb ce va zice mama lui, dar cunoscând-o, 
se va apuca să-i caute o soţie. Jenny este o femeie 
foarte deşteptă şi, să recunoaştem, la fel de 
încăpățânată ca şi tatăl tău. Sper să-şi aducă 
aminte de lucrul acesta. 

Dacă tot a venit vorba despre tatăl tău, vreau să- 
ți spun că are multă treabă cu Fergus, adică se 
ocupă cu „afaceri“ mărunte (fără a specifica 
despre ce este vorba, ceea ce înseamnă că sunt 
treburi despre care, dacă aş şti, aş albi sau aş albi 
şi mai mult). Se interesează pe la negustori de un 
vas cu care să putem călători, dar cred că avem 
şanse mai mari să găsim unul la Wilmington, unde 
vom pleca îndată ce lan are să ni se alăture. 

Intre timp, mi-am făcut o firmă mică din lemn, 
pe care am pus-o în geamul tipografiei lui Fergus. 
Pe ea scrie: SCOATEM DINŢI, VĂ SCĂPĂM DE 
MÂNCĂRIMI FLEGMĂ, MALARIE. Anunţul în sine 
a fost realizat de Marsali. Ea ar fi vrut să mai 
adauge şi ceva legat de vărsat, dar eu şi Fergus 
am convins-o să n-o facă, ar fi fost posibil ca asta 
să aibă un efect negativ asupra firmei lui. Noi 
ținem foarte mult la adevăr şi când e vorba despre 
reclamă, iar eu nu pot să fac nimic pentru cineva 
ce suferă de „vărsat“. „Flegmă.. Ei bine, poți să 
faci mereu ceva într-o asemenea situație, chiar 


dacă îi oferi persoanei care tuşeşte şi scuipă doar 
o cană de ceai fierbinte (ceea ce înseamnă în zilele 
noastre să torni apă fierbinte peste rădăcină de 
dafin, iarba-mâţei sau roiniţă) cu o picătură de 
alcool în el. 

Pe drum, am trecut pe la Dr. Fentiman şi am 
cumpărat câteva instrumente strict necesare şi 
medicamente (în schimbul unei sticle de whisky şi 
a Ssupliciului de a admira cumplita lui colecţie de 
curiozităţi conservate. Chiar nu ai vrea să ştii 
despre ce este vorba. E bine că nu poate vedea 
negul lui Germain. Dacă ar şti de el, ar veni la 
New Bem cât ai clipi şi ar da târcoale tipografiei 
înarmat cu un fierăstrău pentru amputări.) 

Tot aş mai avea nevoie de o pereche de foarfece 
Chirurgicale, dar Fergus cunoaşte un argintar din 
Wilmington, Stephen Moray, care i-ar putea face o 
pereche, la indicaţiile mele. Am foarte multă 
treabă cu scoaterea dinţilor, deoarece bărbierul 
care făcea asta s-a inecat în noiembrie, anul 
trecut, când s-a plimbat beat prin port. 

Cu 
toată dragostea, 

Ma 
ma 


P.S.: Dacă tot am pomenit de Wilmington 
Gazette, tatăl tău vrea să ia legătura cu cei de 
acolo şi să-i întrebe cine a dat blestematul acela 
de anunţ în legătură cu incendiul Eu cred că nu ar 
fi trebuit să-l supere, pentru că, dacă nu ai fi dat 
de anunţul ăla, nu te-ai fi întors. Deşi s-au 
petrecut lucruri nedorite ca rezultat al venirii tale, 
mă bucur că tu şi tatăl tău v-aţi cunoscut. 

Nu se deosebeau cu nimic de alte urme de cerb 
pe care le mai întâlniseră. Cu toate acestea, aveau 
ceva straniu, care a făcut ca în mintea lui lan să 
apară involuntar cuvântul „oameni”. Nu ştia bine 
de ce, dar a tras puţin de hăţurile lui Clarence, 
întorcând şi capul calului său. 

— De ce ne-am oprit? a întrebat Herman 
bănuitor. Nu-i nimic aici. 

— Acolo locuieşte cineva, a replicat lan, 
îndreptându-şi bărbia către panta împădurită. 
Cărarea nu-i destul de lată, astfel încât caii să 
poată înainta de-a lungul ei, aşa că îi legăm aici şi 
mergem pe jos. 

Herman şi Vermin au schimbat priviri pline de 
scepticism, dar au descălecat din spinarea asinului 
şi s-au luat după Ian, urcând cărarea. 

Incepuse să aibă îndoieli. Niciunul dintre cei cu 
care vorbise în ultima săptămână nu cunoştea 
vreo familie Kuykendall care să locuiască în acea 
zonă şi nu mai avea prea mult timp la dispoziţie 
pentru a se ocupa de problema celor doi băieţi. 
Era nevoit să-i ia pe cei doi sălbatici cu el, la New 
Bern, şi nu ştia cum aveau să reacționeze într-o 
astfel de situaţie. 

De fapt, nu prea ştia cum reacţionau în orice 
situaţie. Nu erau atât timizi, ci mai curând 
ascunşi, şuşotind între ei în spatele lui, pe drum, 
ca să amuţească şi să se uite la el cu nişte figuri 
lipsite de expresie de îndată ce se întorcea spre ei. 


lan ştia prea bine că se întâmpla ceva. Ce naiba 
puneau la cale? 

Dacă aveau de gând să fugă, îşi zicea că nu va 
face un efort prea mare pentru a-i prinde. Pe de 
altă parte, dacă aveau de gând să-l fure pe 
Clarence şi să ia şi calul în timp ce el dormea, 
situaţia era cu totul alta. 

Se zărea o căsuţă din bârne. O trâmbă de fum se 
înălța pe coş. Herman s-a uitat surprins la el, iar el 
i-a zâmbit băiatului, spunând: 

— Ţi-am zis eu, pentru ca apoi să strige: Bună 
ziua! 

Uşa s-a deschis puţin şi a apărut ţeava unei 
muschete. Nu era ceva neobişnuit pentru casele 
din pustietate, iar lan nu a fost surprins de acest 
gest. A vorbit tare, a explicat despre ce era vorba 
şi i-a împins pe Herman şi Vermin înaintea lui, 
dovedind că avea intenţii bune. 

Ţeava armei nu s-a retras, dar s-a ridicat. 
Urmându-şi instinctul, lan s-a culcat la pământ, 
trăgându-i după sine şi pe băieţi, în vreme ce 
glonţul le-a şuierat deasupra capetelor. O voce de 
femeie a tipat strident într-o limbă străină. Nu a 
priceput cuvintele, dar a înţeles sensul celor 
spuse, aşa că i-a ridicat pe băieţi în picioare şi a 
coborât repede cărarea împreună cu ei. 

— N-am să rămân cu ea, l-a informat Vermin, 
uitându-se la el peste umăr cu ochii mici. Asta ţi-o 
spun pe şleau. 

— Nu, n-ai să rămâi, a fost de acord Ian. Hai, dă- 
i drumul! l-a îndemnat el, pentru că băiatul se 
oprise locului. 

— Trebuie să mă cac. 

— Aşa? Ei bine, grăbeşte-te! i-a mai spus, 


îndepărtându-se, pentru că băieţii îşi doreau 
intimitate în asemenea momente. 

Herman se îndepărtase. I se vedea părul blond 
şi murdar la vreo douăzeci de yarzi în josul pantei. 
Ian le spusese băieţilor că ar putea să-şi taie părul 
sau dacă nu, măcar să şi-l pieptene şi să se spele 
pe faţă, în semn de respect faţă de cei care urmau 
să-i adopte, dar sugestiile au fost respinse cu 
vehemenţă. Din fericire, el nu trebuia să-i forţeze 
să se spele. Chiar şi spălaţi vor continua să aibă 
un miros neplăcut, având în vedere halul în care 
se găseau hainele lor, neschimbate de luni de zile. 
I-a pus să doarmă de cealaltă parte a focului, 
vizavi de Rollo, sperând că nu va lua păduchi de la 
ei. 

Oare părinţii îi dăduseră băiatului mai mic 
numele de Vermin pentru că avuseseră de-a face 
cu o grămadă de dăunători sau se opriseră asupra 
acestui nume, al cărui înţeles nu-l cunoşteau, doar 
ca să semene cu acela al fratelui mai mare? 

Clarence a ciulit urechile, întrerupându-l pe Ian 
din gândurile sale. A lăsat hăţul mai larg, 
ocărându-se în gând că îşi lăsase arma în coburul 
şeii. Nu voise să se apropie de casa aceea înarmat, 
dar... 

Un strigăt care s-a auzit de jos l-a făcut să 
părăsească drumul şi să se refugieze între copaci. 
S-a mai auzit încă un strigăt înăbuşit şi lan a 
coborât cât a putut de repede fără a face zgomot. 
Era o panteră? Un urs? Nu! Clarence ar fi urlat ca 
din gură de şarpe, dacă ar fi fost vorba de un 
asemenea animal, dar el scotea sunetele de 
recunoaştere a cuiva cunoscut. 

Ian s-a oprit locului şi a rămas nemişcat în dosul 


unui pâlc de plopi, simțind că i-a îngheţat inima-n 
piept. 

Arch Bug a întors capul, auzind zgomotul, chiar 
dacă era discret. 

— Arată-te, băiete! a strigat el. Ştiu unde eşti! 

Ştia într-adevăr. Ochii aceia încărcaţi de ani se 
uitau drept la el, şi lan a ieşit încetişor dintre 
copaci. 

Arch luase arma din coburul şeii. Aceasta îi 
atârna pe umăr. Bătrânul îl apucase de gât pe 
Herman şi băieţaşul se făcuse roşu la faţă, simțind 
că se sufocă. Arch îl ridicase de la pământ şi 
micuțul dădea din picioare ca un iepure pe 
moarte. 

— Unde-i aurul? a întrebat bătrânul fără niciun 
fel de introducere. 

Părul lui alb era frumos legat şi, din câte şi-a 
putut da lan seama, nu a avut de suferit în iarna 
care trecuse. Probabil găsise nişte oameni pe la 
care se aciuase. Unde? s-a întrebat lan. Poate la 
Brownsville? Dacă le-ar fi spus celor din familia 
Brown despre aur, s-ar fi pus în primejdie, dar un 
vulpoi bătrân ca Arch nu vorbea despre asemenea 
lucruri. 

— E-ntr-un loc în care nu-l vei găsi niciodată! a 
spus lan supărat. 

Se gândea că avea un cuţit la brâu, numai că 
bătrânul era cam departe şi dacă greşea ţinta... 

— Ce treabă ai tu cu copilaşu' ăsta? l-a întrebat, 
apropiindu-se. Nu e legat de tine-n niciun fel! 

— Da, numai că tu ai o legătură cu el, a spus 
bătrânul. 

Herman scotea nişte sunete sacadate, încercând 
să respire şi continua să dea din picioare, dar din 


ce în ce mai încet. 

— Nu, n-am nicio legătură cu el, l-a contrazis 
Ian, străduindu-se să aibă un ton cât mai firesc. 
Incerc doar să îl ajut să-i găsească pe-ai lui. Ai de 
gând să-i tai gâtul dacă nu-ţi spun unde-i aurul? N- 
ai decât s-o faci. Nu-ţi spun. 

Nu l-a văzut pe Arch scoțând cuțitul, dar 
deodată era în mâna dreaptă a bătrânului, care îl 
ţinea ciudat din cauza degetelor lipsă, dar chiar şi 
aşa, se putea folosi foarte bine de armă. 

— Foarte bine, a spus Arch calm, punând vârful 
cuţitului sub bărbia băiatului. 

În spatele lui lan a răsunat un strigăt şi Vermin 
a coborât  cărarea mai alergând, mai 
împiedicându-se. Arch Bug şi-a ridicat privirea 
uimit, lan s-a încordat, pentru a se repezi la el, dar 
Vermin i-a luat-o înainte. 

Băiatul s-a apropiat iute de Arch şi l-a lovit cu 
toată puterea în fluierul piciorului, strigând: 

— Ticălos bătrân! De ce n-o laşi în pace? 

— Pe ea? a întrebat Arch Bug, coborându-şi 
privirea spre copilul pe care-l apucase de gât. 

Cum i-a dat drumul, fetiţa... Fetiţa? Da, fetiţa a 
întors capul şi l-a muşcat de încheietura mâinii. 

lan a prins momentul şi a vrut să-l atace pe 
Arch, dar a fost împiedicat de Vermin, care îl 
apucase pe bătrân de pulpă şi voia cu orice preţ 
să-l lovească în testicule cu pumnul lui mic. 

Cu un răcnet cumplit, Arch a împins fetiţa, dacă 
fetiţă era într-adevăr, către Ian, pentru ca apoi să- 
l] lovească cu pumnul lui mare şi greu pe Vermin 
drept în cap, ameţindu-l. S-a descotorosit de 
copilul care se prinsese de piciorul său, a făcut 
câţiva paşi înapoi, s-a întors şi a fugit. 


— Trudy! Trudy! a strigat Herman apropiindu-se 
cu repeziciune de fratele lui... adică de fratele ei, 
care stătea întins în noroi şi cu gura deschisă, fără 
a scoate un sunet, întocmai ca un păstrăv aruncat 
pe uscat. 

lan a ezitat. Voia să-l urmărească pe Arch, dar 
era îngrijorat că Vermin ar fi putut fi grav rănit. 
Arch dispăruse în pădure. Scrâşnind din dinţi, lan 
s-a lăsat pe vine şi l-a pipăit repede pe Vermin. Nu 
se vedea nicăieri sânge şi băieţelul începea să 
respire normal, gemând de mama focului. 

— Trudy? l-a întrebat lan pe Herman, care se 
prinsese de gâtul lui Vermin. 

Fără a aştepta vreun răspuns, lan a tras în sus 
cămaşa zdrenţuită a lui 

Vermin, a desfăcut cureaua pantalonilor, care îi 
erau prea mari copilului şi a aruncat o privire 
pentru a vedea ce ascundeau aceştia, dar le-a dat 
drumul imediat. 

Herman s-a ridicat imediat şi şi-a apărat cu 
palmele făcute căuş pântecul, în vreme ce a 
exclamat: 

— Nu! N-am să te las să-ţi bagi puţa ta murdară 
în mine! 

— N-aş face asta nici plătit! a asigurat-o lan. 
Dacă asta e Trudy, a continuat el, uitându-se la 
Vermin, care se ridicase în patru labe şi vărsa în 
iarbă, atunci pe tine cum dracu' te cheamă? 

— Hermione, a spus micuța încet. Ea e 
Ermintrude. 

Ian s-a îndepărtat, acoperindu-şi faţa cu palmele 
şi încercând să  memoreze această nouă 
informaţie. Şi-a luat palmele de la ochi şi s-a uitat 
la cei doi copii... ei bine, tot ca doi demoni arătau 


şi nu ca nişte fetiţe. Ochişorii le ardeau pe sub 
claia de păr. lan se gândea că probabil vor fi rase 
în cap şi nu îşi dorea să se găsească în preajma lor 
când avea să se întâmple acest lucru. 

— Da, a spus el în cele din urmă, pentru că nu s- 
a văzut în stare să spună altceva. Bine-atunci. 

— Ai aur? l-a întrebat Ermintrude după ce a 
vărsat şi s-a şters la gură cu dosul palmei, pentru 
ca apoi să scuipe cu mare artă. Unde ai aur? 

— Lui nu i-am spus. De ce ţi-aş spune ţie? Şi poţi 
să uiţi chiar în clipa asta ideea pe care o ai, a mai 
adăugat lan, văzând că micuța se uita fix la cuțitul 
pe care el îl avea la brâu. 

La naiba! Ce ar fi trebuit să facă acum? A reuşit 
să scape de imaginea lui Arch Bug, la care avea să 
se gândească mai târziu. Şi-a trecut mâna prin 
păr, gândindu-se. Că erau fetiţe nu schimba cu 
nimic lucrurile, dar că aflaseră că el avea nişte aur 
ascuns undeva, da. Nu îndrăznea să le lase acum 
în grija cuiva, pentru că dacă ar fi făcut-o... 

— Dacă ne părăseşti, o să povestim despre aur, 
a spus Hermione imediat. Noi nu vrem să trăim 
într-o colibă nenorocită din bârne. Noi vrem să 
mergem la Londra. 

— Cum? a întrebat Ian, în vreme ce se uita la ele 
uimit. Ce ştiţi voi despre Londra? 

— Mama noastră a venit de-acolo, a replicat 
Herman, adică Hermione, în timp ce îşi muşca 
buza, care începuse să-i tremure. 

lan şi-a dat seama că era pentru prima dată 
când fetiţa vorbea despre mama ei. Era pentru 
prima oară când arăta că este vulnerabilă. 

— Ea ne-a povestit despre Londra, a mai spus 
fetiţa. 


— Mhm! Şi de ce nu v-aş ucide cu mâna mea? a 
întrebat lan exasperat. Spre marea lui uimire, a 
văzut că Herman zâmbea. Era prima dată când 
observa o expresie cât de cât plăcută pe chipul ei. 

— Câinele te place, a replicat ea. Nu te-ar 
plăcea dacă ai ucide oameni. 

— Ajunge, a mormăit lan. 

Rollo, care îşi văzuse până atunci de treburile 
lui, a ieşit din tufişuri adulmecând de zor. 

— Şi tu unde-ai fost când am avut nevoie de 
tine? l-a întrebat Ian. 

Câinele a adulmecat cu atenţie locul unde se 
oprise Arch Bug, pentru ca apoi să ridice un picior 
şi să urineze pe un tufiş. 

— Bătrânul cel rău ar fi omorât-o pe Hermie? a 
întrebat sora mai mică după ce lan a pus-o pe 
spinarea catârului, în spatele surorii ei. 

— Nu, a răspuns el cu siguranţă-n glas, dar după 
ce a sărit el însuşi în şa, şi-a pus aceeaşi întrebare. 
Avea sentimentul supărător că Arch Bug înţelegea 
mult prea bine natura vinovăţiei. O înţelegea atât 
de bine, încât ar fi fost în stare să omoare un copil 
nevinovat numai pentru că moartea acestuia l-ar fi 
făcut pe lan să se simtă vinovat? lan chiar s-ar fi 
simţit vinovat şi Arch ştia acest lucru. 

— Nu! a spus el cu şi mai multă tărie. Arch Bug 
era răzbunător din fire şi acum simţea dorinţa de 
a se răzbuna, având de altfel şi motive. lan trebuia 
să recunoască acest lucru, dar nu avea niciun 
motiv să creadă că Arch Bug ar fi fost un monstru. 

Cu toate acestea, le-a cerut fetiţelor să meargă 
înaintea lui până când au făcut popasul în seara 
aceea. 

Arch Bug nu şi-a mai manifestat prezenţa în 


niciun fel, deşi în timpul popasului, Ian a avut din 
când în când senzaţia că era urmărit, şi asta îi 
dădea fiori. Oare bătrânul îl urmărea? lan s-a 
gândit că nu a fost deloc o întâmplare că a apărut 
aşa, brusc. 

Care va să zică se întorsese la ruinele casei celei 
mari gândindu-se să ia aurul, după ce unchiul 
Jamie plecase, şi descoperise că aurul dispăruse. 
S-a întrebat dacă Arch omorâse scroafa albă, dar a 
lăsat repede deoparte acea întrebare. Unchiul său 
îi spusese că acea creatură venea din infern şi era 
indestructibilă, iar el însuşi era înclinat să creadă 
acest lucru. 

S-a uitat la Rollo, care moţăia la picioarele lui, 
dar câinele nu se purta ca şi când ar fi fost cineva 
prin preajmă, deşi avea urechile pe jumătate 
ciulite. Ian s-a liniştit puţin. Avea cuțitul asupra lui 
chiar şi când dormea, dar nu pentru că s-ar fi 
temut de Arch Bug, de hoţi sau de animale 
sălbatice. S-a uitat de partea cealaltă a focului, 
unde Hermione şi Trudy stăteau strânse una într- 
alta şi învelite în pătura lui. Da, aşa părea că stau 
lucrurile, însă fetiţele nu erau acolo. Pătura era 
pusă cu pricepere, încât să pară că sub ea se află 
două trupuri, dar o pală de vânt ridicase un colţ şi 
Ian şi-a dat seama că nu era nimeni sub ea. 

A închis ochii exasperat, pentru ca apoi să-i 
deschidă şi să se uite la câine. 

— De ce n-ai zis nimic? l-a întrebat. Sunt sigur 
că le-ai văzut când au plecat. 

— Nu am plecat, a spus încet o voce răguşită şi 
Ian s-a întors, pentru a le vedea pe cele două fetiţe 
care deschiseseră coburii şeii lui şi căutau de-ale 
gurii. 


— Ne-a fo' foame! a spus Trudy dintr-o suflare, 
îndesându-şi în gură ce mai rămăsese dintr-o 
turtă. 

— Dar v-am dat de mâncare. 

Împuşcase câteva prepeliţe şi le pusese la copt, 
în lut. Sigur că acesta nu era un ospăț, dar... 

— Da’ nouă tot ne mai era foame, a spus 
Hermione cu logica ei imbatabilă. 

Fetiţa s-a lins pe degete şi a râgâit. 

— Aţi băut toată berea? a întrebat lan, văzând 
un urcior la picioarele fetiţei. 

— Mhmm! a replicat ea visătoare şi s-a aşezat 
pe neaşteptate. 

— Nu aveţi voie să furaţi mâncare! a spus lan cu 
asprime, smulgând din mâinile lui Trudy coburii 
prin care cotrobăiseră fetele. Dacă mâncăm totul 
acum, o să murim de foame înainte să ajungem 
la... acolo unde mergem, a sfârşit el, vorbind încet. 

— Dacă nu mâncăm, murim de foame acum, a 
spus Trudy, mergând pe logica ei. Ar fi mai bine să 
murim de foame mai târziu. 

— Dar unde mergem? a întrebat Hermione 
legănându-se încet, ca o floare urât mirositoare 
bătută de vânt. 

— La Cross Creek, i-a răspuns lan. E primul oraş 
mai mare în care ajungem şi cunosc nişte oameni 
de-acolo. 

Chiar cunoştea pe cineva care l-ar putea ajuta 
într-o situaţie delicată? Păcat că nu mai putea 
apela la Jocasta, sora bunicii. Dacă ea ar mai fi 
stat în River Run, ar fi putut să le lase pe fete la 
ea, dar Jocasta şi soţul ei Duncan plecaseră în 
Nova Scoţia. Mai era şi cea care fusese sclava 
Jocastei, Phaedre... Din câte ştia el, era angajată 


într-o cârciumă din Wilmington, dar nu, la ea nu 
ar putea lăsa fetele... 

— E la fel de mare ca Londra? a întrebat 
Hermione, care se întinsese pe spate şi întinsese 
braţele. Rollo s-a ridicat şi s-a apropiat de ea, 
mirosind-o. Fetiţa a început să chicotească. Era 
primul sunet inocent pe care lan îl auzea ieşind 
din gura ei. 

— Ţi-e bine, Hermie? a întrebat Trudy, 
apropiindu-se repede de sora ei. 

După ce o adulmecase pe îndelete pe Hermione, 
Rollo şi-a îndreptat atenţia spre Trudy, care l-a 
prins de bot şi l-a împins. Hermione fredona, 
mormăind numai pentru ea. 

— N-are nimic, i-a spus lan, după ce i-a aruncat 
fetiţei o privire fugară. S-a îmbătat şi ea puţin. O 
să-i treacă. 

— Oh! a exclamat Trudy, liniştindu-se. 

Apoi s-a aşezat lângă sora ei, cuprinzându-şi 
genunchii cu mâinile şi a spus: 

— Tăticul obişnuia să bea. |[ipa şi spărgea 
lucruri, să ştii. 

— Aşa? 

— Aha. I-a spart nasul mamei. 

— Oh! a exclamat lan, neştiind ce replică s-ar fi 
cuvenit să dea. Asta-i foarte rău. 

— Crezi că tăticul a murit? 

— Trag nădejde că da. 

— Şi eu, a replicat fata cu satisfacţie şi a căscat, 
deschizând larg gura. 

Ian i-a simţit respiraţia urât mirositoare. Fata s- 
a întins de-a dreptul pe pământ, apoi s-a ghemuit 
lângă Hermione. 

Oftând, lan s-a ridicat, a luat pătura şi le-a 


acoperit pe cele două fetiţe, învelindu-le trupurile 
mici cu grijă. 

Se întreba ce avea să facă. Acest scurt schimb 
de cuvinte a fost singura conversaţie pe care o 
avusese cu fetele şi era sigur că, în ceea ce privea 
relaţiile bune dintre ei, n-aveau să dureze decât 
până la răsărit. Oare va putea găsi pe cineva care 
să se încumete să se ocupe de ele? 

Dinspre pătură a răsunat un sforăit discret, 
asemănător unui bâzâit făcut de aripile albinelor. 
lan a zâmbit, căci mica Mandy, fiica lui Bree, 
sforăia la fel. 

O ţinuse în braţe pe Mandy în timp ce dormea, 
de mai multe ori. O dată o ţinuse în braţe mai mult 
de o oră. Nu voia să lase din braţe acel trup mic şi 
cald şi îi plăcea să-i simtă licărul vieţii, pentru că-i 
percepea pulsul la nivelul gâtului. A văzut-o cu 
ochii minţii, simțind că durerea s-a mai estompat 
datorită distanţei, pe fiica lui născută moartă şi al 
cărei chip a rămas un mister pentru el. Mohicanii 
îi spuseseră „Yeksa'a”, adică „fetiţa”. Era prea 
mică pentru a i se da un nume. Dar el îi dăduse un 
nume. Iseabail. Aşa îi spusese el. 

S-a învelit în pătura primită de la unchiul Jamie 
când se hotărâse să devină mohican şi s-a culcat 
lângă foc. 

Să se roage. Asta l-ar fi sfătuit să facă unchiul, 
părinţii lui. Nu prea ştia cui să se roage şi ce 
anume să ceară. Era bine să i se adreseze lui 
Hristos sau Mamei Lui, sau unuia dintre sfinţi? Să 
se roage spiritului cedrului roşu, care stătea de 
strajă lângă foc sau vieţii care palpita în pădure 
şoptind vântului din noapte? 

— A Dhi, a şoptit, în cele din urmă, privind spre 


cer, cuidich mi şi apoi a adormit. 

Nu ştia dacă i-a răspuns Dumnezeu sau noaptea, 
dar dimineaţa s-a trezit cu un gând. 

Se aşteptase să se arate slujnica, dar doamna 
Sylvie a venit ea însăşi la uşă. L-a recunoscut. A 
văzut în ochii ei un licăr care trăda - cel puţin aşa 
credea el - plăcerea, deşi nu a mers atât de 
departe încât să-i ofere un zâmbet. 

— Domnule Murray, a spus ea cât se poate de 
liniştită şi de rece. 

Apoi a privit în jos şi şi-a mai pierdut o parte din 
mască. Şi-a pus pe nas ochelarii cu rame din 
sârmă, ca să vadă mai bine ce avea cu el. Şi-a 
înălţat capul, privindu-l cu suspiciune, şi întrebă: 

— Ce-i asta? 

Se aşteptase la o astfel de reacţie şi era 
pregătit. A ridicat săculeţul şi l-a scuturat, ca să 
audă clinchetul metalic din interiorul său. 

Expresia chipului ei s-a schimbat imediat şi s-a 
dat deoparte pentru a le permite să între, deşi pe 
chipul ei se citea îngrijorarea. 

Cu toate acestea, îngrijorarea nu era atât de 
mare ca aceea a micilor păgâni - tot îi era greu să 
se gândească la faptul că erau fete - care au stat 
deoparte până i-a luat pe fiecare de ceafă pentru a 
le da un brânci în salonul doamnei Sylvie. S-au 
aşezat fără să-şi fi dorit asta, dar se vedea că 
puneau ceva la cale, iar el le-a privit atent cât a 
stat de vorbă cu proprietăreasa stabilimentului. 

— Slujnice? a spus ea cu neîncredere, privindu- 
le pe fete. Le spălase cu hainele pe ele. Le spălase 
cu forţa şi avusese parte de câteva mugşcături, 
noroc că nu se infectaseră. In ceea ce privea părul 
fetelor, nu s-ar fi putut face nimic altceva decât să 


fie tăiat. El nu a vrut să încerce să îl taie cu 
cuțitul, se temuse să nu le rănească sau să nu se 
rănească în timp ce avea să se lupte cu ele. 
Stăteau şi priveau prin perdeaua de păr, ca nişte 
gargui cu ochi roşii şi răi. 

— Ei bine, n-au vrut să se facă prostituate, a 
spus el încet. De altfel, nici eu n-am vrut ca ele să 
devină prostituate. Asta nu pentru că aş avea ceva 
împotriva celor care practică această meserie, a 
adăugat el, încercând să fie politicos. 

I-a aruncat o privire fugară prin lentilele 
ochelarilor, amuzată. 

— Mă bucur să aud asta, a replicat ea sec. 

Şi-a lăsat privirea în jos, s-a uitat la picioarele 
lui şi apoi a ridicat ochii încet, ca şi când l-ar fi 
măsurat, încât el a simţit că se cufundă brusc în 
apă fierbinte. Apoi s-a uitat din nou la chipul lui cu 
o privire din ce în ce mai amuzată. 

El a tuşit, reamintindu-şi cu un amestec de jenă 
şi poftă trupească, o serie de secvenţe interesante 
legate de întâlnirea lor care avusese loc cu mai 
mult de doi ani în urmă. Aparent era o femeie 
obişnuită, trecută de treizeci de ani, faţa şi 
manierele ei părând a fi mai mult ale unei 
călugăriţe decât ale unei prostituate. Când lăsa 
deoparte rochia din stambă şi şorţul din muselină, 
îşi arăta doamna Sylvie adevărata valoare... 

— Nu-ţi cer o favoare, nu-i aşa? a spus el, 
înclinând capul spre săculeţul pe care-l pusese pe 
masă lângă el. Mă gândeam că ar fi bine să-şi facă 
ucenicia aici. 

— Ucenicia într-un bordel. 

Femeia nu rostise aceste cuvinte ca pe o 
întrebare şi a avut un rictus fin. 


— Ar putea fi slujnice pentru început. Sunt sigur 
că şi la dumneata trebuie să facă cineva curăţenie, 
nu? Oalele de noapte trebuie golite şi alte 
asemenea lucruri, nu-i aşa? Şi apoi, dacă se 
dovedesc a fi destul de deştepte - spunând 
acestea, le-a privit cu ochii mijiţi, iar Hermione a 
scos limba la el - le-ai putea face bucătărese sau 
cusătorese. Doar ai nevoie de cineva care să 
coasă. Mă gândesc la cearceafuri rupte şi lucruri 
de soiul acesta, nu-i aşa? 

— Mai curând cămăşi rupte a spus ea, pe un ton 
foarte sec. Ochii s-au îndreptat spre tavan de unde 
răzbăteau icnete regulate, ceea ce indica faptul că 
venise un client dispus să plătească. 

Fetele se ridicaseră de pe scaune şi inspectau 
salonul ca nişte pisici sălbatice, adulmecând şi 
pipăind lucrurile cu atenţie. Şi-a dat seama dintr- 
odată că ele nu mai văzuseră niciodată un oraş, cu 
atât mai puţin locuinţa unei persoane civilizate. 

Doamna Sylvie s-a aplecat şi a ridicat săculeţul. 
Ochii i s-au mărit când şi-a dat seama cât de greu 
era. L-a desfăcut şi şi-a turnat în palmă câteva 
gloanţe negre şi unsuroase. Apoi s-a uitat când la 
gloanţe, când la el. El nu a scos niciun cuvânt, ci s- 
a mulţumit să zâmbească. S-a aplecat, a luat un 
glonţ, l-a zgâriat cu unghia şi i l-a pus înapoi în 
palmă. Acolo unde îl zgâriase, glonţul strălucea ca 
aurul în întuneric. 

Ea şi-a ţuguiat buzele, cântărind din nou 
săculeţul în palmă, întrebând: 

— Tot? 

Aurul din săculeţul acela valora peste cincizeci 
de lire sterline, era jumătate din aurul pe care îl 
avea asupra lui. 


S-a întins şi a luat din mâinile Hermionei un 
bibelou din porțelan. 

— Nu eo treabă uşoară, i-a spus doamnei Sylvie. 
Cred că meriţi tot ce ţi-am dat. 

— Aşa cred şi eu, a replicat ea, în timp ce o 
privea pe Trudy care, cu o nemaivăzută 
nonşalanţă, îşi dăduse jos pantalonii şi se uşura 
într-un colţ al şemineului. 

După ce aflaseră secretul în legătură cu sexul 
lor, fetele renunţaseră la pretenţiile de intimitate. 

Doamna Sylvie a sunat din clopoţelul ei de 
argint şi ambele fete au întors surprinse capul în 
direcţia din care venea sunetul. 

— De ce eu? a întrebat doamna Sylvie. 

— Nu ştiu pe altcineva care să o poată scoate la 
capăt cu ele, a răspuns el simplu. 

— Mă simt foarte flatată. 

— Aşa se şi cuvine, a replicat el zâmbind. Ne-am 
înţeles atunci? 

Ea a tras adânc aer în piept, uitându-se la fetele 
care se apropiaseră una de alta şi şuşoteau de zor, 
în vreme ce îi aruncau priviri pline de suspiciune. 

A oftat din rărunchi şi a dat din cap, spunând: 

— Cred că este o afacere dezavantajoasă... dar 
vremurile sunt grele. 

— Cum aşa? în afacerea dumitale? Eu credeam 
că cererea este constantă. 

El avusese de gând să facă o glumă, dar ea i-a 
replicat, îngustându-şi privirea: 

— Clienţii sunt gata să bată la uşa mea orice-ar 
fi, dar oamenii n-au bani în vremurile-astea... 
nimeni n-are bani. Accept şi o găină, ba chiar şi o 
bucată de şuncă, dar sunt unii care nu au nici 
măcar atât. Plătesc cu tot soiul de hârtii date de 


rebeli sau de cei din Armata Continentală, ori de 
miliții. Vrei să ştii cât valorează toate astea pe 
piaţă? 

— Da, aş vrea, a replicat el, numai că doamna se 
încinsese ca un cazan şi a izbucnit: 

— Sunt şi clienţi care nu plătesc deloc. Dacă 
vremurile sunt bune, bărbaţii sunt şi ei buni, cei 
mai mulţi dintre ei, dar ia supără-i un pic şi-ai să 
vezi că uită de ce ar trebui să plătească pentru 
plăcerile lor... ce mă costă pe minei şi eu nu am 
cum să-i refuz. Dacă i-aş refuza, şi-ar lua pur şi 
simplu ceea ce doresc şi mi-ar da foc la casă s-au 
ne-ar face rău pentru că i-am înfruntat. Cred că 
înţelegi asta, nu-i aşa? 

Amărăciunea din vocea ei era înţepătoare şi el a 
renunţat să dea frâu liber impulsului de a-i spune 
că ar fi vrut să pecetluiască aranjamentul într-un 
mod cu totul original. 

— Înţeleg, a spus el, străduindu-se să adopte un 
ton cât mai indiferent cu putinţă. Aceste lucruri nu 
fac, totuşi, parte din riscurile meseriei dumitale? 
Şi până acum ţi-a mers foarte bine, nu-i aşa? 

Ea a strâns din buze o clipă, pentru ca apoi să 
spună: 

— Am avut un... protector. Un domn care mi-a 
oferit protecţie. 

— Ce anume urma să primească în schimb? 

Doamna s-a înroşit, replicând: 

— Asta nu este treaba dumitale, domnule. 

— Oare nu este? a întrebat el, făcând un semn 
cu bărbia către săculeţul din mâna ei. Dacă le las 
pe... aceste... ei bine, pe ele, a continuat, 
întinzând mâna spre fetele care acum pipăiau 
stofa unei draperii, am dreptul să întreb dacă nu 


cumva le pun în primejdie. 

— Sunt fete, a replicat ea scurt. S-au născut cu 
riscul de a fi în primejdie şi trebuie să trăiască 
după condiţia lor, indiferent de circumstanţe. 

Mâna ei se încleştase pe săculeţ atât de tare, 
încât oasele îi ieşiseră în evidenţă, albe pe sub 
piele. 

Era impresionat de sinceritatea ei, având în 
vedere faptul că avea nevoie urgentă de bani. În 
ciuda amărăciunii din glasul ei, lui îi făcea plăcere 
acest duel. 

— Crezi, deci, că viaţa nu este primejdioasă 
pentru bărbaţi? a întrebat el şi a continuat fără a 
schimba tonul: Ce s-a întâmplat cu peştele 
dumitale? 

Sângele i-a pierit femeii din obraji cât ai clipi. 
Avea faţa albă ca varul şi ochii îi ardeau ca 
scânteile. 

— Era fratele meu, a răspuns ea în cele din 
urmă, cu un glas care se prefăcuse într-o şoaptă 
plină de ură. Fiii Libertăţii l-au uns cu păcură şi 
apoi i-au lipit fulgi pe trup, lăsându-l să moară în 
pragul casei mele. Şi-acum, domnule, mai ai şi alte 
întrebări în ceea ce mă priveşte sau putem 
considera afacerea încheiată? 

Înainte de a putea da un răspuns, uşa s-a 
deschis şi în cameră a intrat o femeie tânără. 
Când a văzut-o, a avut un şoc şi a simţit că totul se 
face alb înaintea ochilor lui. După ce a avut 
impresia că încăperea se învârtea cu el, totul s-a 
liniştit şi a simţit că putea să respire din nou. 

Nu era Emily. Fata aceea tânără, care se uita cu 
nişte ochi plini de curiozitate când la el, când la 
cele două fiinţe sălbatice care se acoperiseră cu 


draperia, era pe jumătate indiancă. Era mică de 
statură şi plină de graţie, avea părul lung, cu firul 
gros, negru ca pana corbului, care îi cobora pe 
spate. Avea pomeţii proeminenţi şi bărbia fină şi 
rotundă, precum Emily. Dar nu era Emily. 

Slavă Domnului, şi-a spus el în gând, simțind un 
gol în stomac. Era ca şi când o ghiulea de tun l-ar 
fi lovit, ar fi trecut prin el şi i-ar fi lăsat un gol în 
trup. 

Doamna Sylvie îi dădea porunci scurte fetei, 
arătându-le cu degetul pe Hermione şi Trudy. 
Sprâncenele negre ale fetei s-au ridicat, dar a dat 
din cap. Apoi, zâmbindu-le fetiţelor, le-a poftit să o 
însoţească în bucătărie ca să le dea ceva de 
mâncare. 

Ele au lăsat numaidecât draperia. Trecuse atât 
de mult timp de la micul dejun, la care avuseseră 
câteva resturi de cu seară şi nişte carne de urs 
tare ca tovalul. 

Au urmat-o până la uşă pe fată, fără a-l privi. 
Trudy s-a întors totuşi spre el, şi-a tras pantalonii 
prea mari, l-a privit fix şi a îndreptat spre el 
arătătorul subţire, făcând un gest de ameninţare: 

— Dacă vom ajunge târfe, nenorocitule, am să te 
caut, am să-ţi tai ouăle şi am să ţi le-ndes în fund. 

A plecat, luându-şi un aer cât mai demn, în 
vreme ce râsul doamnei Sylvie îi răsuna în urechi. 

LA SCOS DINŢI 


New Bem, Colonia Carolina de Nord 
aprilie 1777 


Nu-mi plăcea deloc să scot dinţi. Figura de stil 
prin care se exprimă ceva de extremă dificultate, 
cum ar fi scosul dinţilor, nu este o hiperbolă. Nici 
măcar în cele mai fericite situaţii, adică în cazul 
unei persoane masive, cu o gură mare, cu o fire 
blajină, dintele afectat fiind unul din faţă şi la 
nivelul maxilarului superior (cu rădăcini mai puţin 
dificile şi mai uşor de abordat), nu-mi plăcea să 
scot dinţi, pentru că era o treabă mizerabilă, care 
îmi cerea mult efort. Dincolo de neplăcerea fizică 
pe care o presupunea această treabă, mai exista şi 
un sentiment deprimant, deoarece ştiai cum avea 
să se sfârşească totul. 

Era ceva necesar - dincolo de durerea dată de 
un dinte cu abces din cauza căruia bacteriile 
puteau pătrunde în sânge, provocând septicemie 
sau chiar decesul -, dar să scoţi dinţi fără a avea 
cu ce să-i înlocuieşti, asta însemna să faci un 
compromis nu numai în ceea ce priveşte aspectul 
pacientului, ci şi în legătură cu funcţionarea şi 
structura cavităţii bucale a pacientului. Absența 
unui dinte implica faptul că dinţii din jur puteau 
migra, afectând muşcătura şi făcând mestecatul 
mai puţin eficient. Acest lucru afecta nutriția 
pacientului, starea generală de sănătate şi 
reducea şansele de a avea o viaţă îndelungată şi 


sănătoasă. 

Mă gândeam cu supărare, în timp ce îmi 
schimbam din nou poziţia, sperând că voi putea 
vedea dintele care mă interesa, că prin scoaterea 
mai multor dinţi, va fi afectată dentiţia fetiţei de 
care mă ocupam. 

Nu putea avea mai mult de opt sau nouă ani. 
Avea maxilarul îngust şi dinţii scoşi în afară. 
Caninii de lapte nu căzuseră la timp şi cei 
permanenţi crescuseră în spate, dând impresia 
sinistră că avea doi colţi. Această situaţie a fost 
agravată de îngustimea neobişnuită a maxilarului 
superior, fapt ce făcuse ca incisivii frontali să se 
orienteze către interior şi unul spre celălalt, astfel 
încât suprafeţele frontale ale celor doi dinţi 
aproape că se atingeau. 

Am atins molarul de sus, care avea un abces, şi 
ea s-a zbătut în curelele cu care era legată de 
scaun, scoțând un strigăt care mi-a pătruns până 
sub unghii, de parcă ar fi fost o ţeapă din bambus. 

— Te rog să-i mai dai, lan, am spus şi mi-am 
îndreptat coloana, având senzaţia că partea 
inferioară a spatelui mi-a fost prinsă într-o 
menghină. Lucrasem mai multe ore în camera din 
faţă a tipografiei lui Fergus. In dreptul cotului 
meu se afla un vas plin cu dinţi însângeraţi, iar la 
geam vedeam o mulţime de oameni care aşteptau. 

lan a scos un sunet dubios specific scoţian, apoi 
a ridicat sticla de whisky şi a scos un gâlgâit 
încurajator, apropiindu-se de fetiţa care a ţipat 
văzându-i faţa tatuată şi şi-a strâns buzele. Mama 
fetiţei, care îşi pierduse răbdarea, a plesnit-o 
scurt, a luat sticla din mâna lui lan, i-a băgat-o 
fetei în gură şi a ridicat-o, ţinându-şi copila de nas 


cu mâna rămasă liberă. 

Ochii fetiţei s-au făcut rotunzi ca nişte bănuţi şi 
o explozie de picături de whisky a apărut în 
colţurile gurii ei, iar gâtul i s-a încordat când a 
înghiţit. 

— Cred că ajunge, am spus alarmată, gândindu- 
mă la cantitatea de whisky pe care o înghiţea 
copila. Era un whisky foarte prost, achiziţionat de 
la localnici. Jamie şi lan îl gustaseră şi, în urma 
unor discuţii, au decis că nimeni nu va orbi dacă-l 
va bea, dar aveam rezerve în privinţa consumării 
lui în cantităţi mari. 

— Mhm! a mormăit mama, privindu-şi copila cu 
un ochi critic, dar fără a-i lua sticla de la gură. 
Cred că e destul. 

Copila şi-a dat ochii peste cap, şi trupul ei mic şi 
încordat s-a relaxat deodată, lăsându-se moale pe 
scaun. Mama a luat sticla de la gura fetei, a şters- 
o bine cu şorţul şi i-a înmânat-o lui lan, dând din 
cap în semn de mulţumire. 

M-am grăbit să-i iau fetiţei pulsul şi să văd cum 
respira. Totul părea a fi în regulă... cel puţin în 
situaţia dată. 

— Carpe Diem, am murmurat, luându-mi cleştii 
pentru extracţii. Poate că ar fi mai bine să spun 
cârpe vinorum. lan, te rog să fii atent şi să vezi 
dacă respiră. 

lan a râs şi a întors sticla pentru a uda o cârpă 
cu whisky, pe care urma să o folosească pentru a 
spăla pe jos. 

— Cred că ai timp destul să scoţi mai mult de un 
dinte dacă vrei, mătuşică. Cred că poţi să-i scoţi 
toţi dinţii din gură şi ea nici nu mişcă. 

— Asta e o idee, i-am răspuns, întorcând capul 


fetiţei. Ai putea să aduci oglinda, lan? 

Aveam o oglindă mică dreptunghiulară care, 
dacă mă ajuta norocul, putea fi folosită pentru a 
direcţiona lumina câtre gura pacientului, iar 
lumina soarelui pătrundea din abundență pe 
geam. Din păcate existau şi curioşi care se lipiseră 
de geam pentru a vedea ce se petrece, în vreme ce 
lan se străduia să direcţioneze razele soarelui 
acolo unde doream eu. 

— Marsali! am strigat, luând cu degetul pulsul 
fetiţei. 

— Da? a răspunse ea, venind din încăperea din 
spate, unde făcuse curat sau mai degrabă făcuse 
mizerie, pentru că şi-a şters mâinile pline de 
cerneală pe o cârpă şi apoi a continuat: 

— Ai nevoie din nou de Henri-Christian? 

— Da, dacă nu te superi şi dacă nu se supără 
nici el. 

— El nu se supără, m-a asigurat Marsali. Nimic 
nu-i place mai mult decât să fie răsplătit pentru 
ceea ce ştie să facă. Joanie! Felicite! Hai, aduceţi-l 
pe copilaş! E nevoie de el în faţă! 

Felicite şi Joan, adică „pisicile iadului” cum le 
spunea lan, au venit imediat. Lor le plăceau 
reprezentațiile lui Henri-Christian aproape la fel 
de mult cum îi plăceau şi lui. 

— Hai, Bubbles! a strigat Joanie, deschizând uşa 
către bucătărie.  Henri-Christian a venit, 
legănându-se pe picioarele lui scurte şi foarte 
crăcânate, cu faţa roşie radiind. 

— Hopa, hopa, hopa! a strigat el, îndreptându-se 
spre uşă. 

— Pune-i căciula! a strigat Marsali. O să-i între 
vântul în urechi. 


Era soare, dar era vânt, iar Henri-Christian 
făcea uşor infecţii la urechi. Avea o căciulă din 
lână care se lega sub bărbie. Era tricotată în dungi 
albastre şi albe, cu nişte bobiţe roşii. Brianna i-o 
făcuse şi, când am văzut-o, am simţit o strângere 
de inimă. 

Fetele l-au apucat de mână - Felicite a întins o 
mână în ultimul moment şi a luat o pălărie veche 
de-a tatălui ei, pe care urma să o folosească la 
strângerea bănuţilor - şi au ieşit în stradă în 
aplauzele şi fluierăturile mulţimii. Pe fereastră am 
văzut cum Joanie a dat deoparte cărţile expuse pe 
masa de afară, iar Felicite l-a ridicat pe masă pe 
Henri-Christian. El şi-a întins braţele scurte şi 
puternice, legănându-se. Apoi s-a aplecat, a pus 
mâinile pe tăblia mesei şi, cu o graţie controlată, 
s-a aşezat în cap. 

Nu am vrut să văd şi restul spectacolului. Era 
vorba despre un dans cu mişcări simple şi stat în 
cap, care stârnea încântarea datorită staturii de 
liliputan şi personalităţii foarte vii a copilului. El a 
reuşit să ia mulţimea de lângă geam, exact ce îmi 
doream. 

— Acum, lan, am spus, întorcându-mă la treabă. 
Cu ajutorul razei de lumină care-mi venea de la 
oglindă, mi-a fost mai uşor să văd ce făceam şi am 
reuşit să prind dintele cu probleme. Acum urma ce 
era mai greu. Dintele era crăpat şi exista riscul de 
a-l sparge, dacă încercam să-l rotesc şi nu voiam 
să trag pur şi simplu de el. Dacă se spărgea... 

Dar nu s-a rupt. S-a auzit un poc! discret şi 
rădăcinile s-au desprins din maxilar, iar eu ţineam 
micul obiect alb, intact. 

Mama copilei, care privise totul cu atenţie, a 


oftat şi s-a relaxat un pic. Fetiţa a oftat şi ea şi s-a 
aşezat mai bine pe scaun. Am verificat din nou. 
Pulsul era în regulă, dar respira cam încet. 
Probabil că avea să doarmă timp de... 

Mi-a venit brusc o idee. 

— Ştiţi, i-am spus mamei, aş putea să-i mai scot 
un dinte sau doi fără să aibă dureri. Vedeţi... 

Am tras-o după mine, astfel încât să poată vedea 
despre ce anume era vorba. 

— Aceştia, i-am spus, atingând caninii de lapte, 
trebuie scoşi imediat, astfel meat să le poată lua 
locul dinţii aflaţi în spatele lor. Şi vedeţi, desigur, 
aceşti dinţi din faţă... Ei bine, am scos molarul 
bicuspid din faţă. Dacă aş scoate şi dintele din 
dreapta, cred că dinţii ar migra un pic şi ar umple 
spaţiul gol. Şi dacă aţi putea-o convinge să 
împingă cu limba dinţii din faţă ori de câte ori îşi 
aduce aminte... 

Bineînţeles că aici nu era vorba despre un 
tratament ortodentar şi procedeul implica şi un 
anume risc de infectare, dar eram foarte tentată 
să trec la treabă. 

— Mhm! a mormăit mama, privind încruntată în 
gura fiicei ei. Cât îmi daţi pe ei? 

— Cât... vreţi să vă plătesc eu pe 
dumneavoastră? 

— Sunt dinţi buni, sănătoşi, a spus mama fetiţei 
imediat. Omul acela care e-n port şi scoate dinţi 
mi-ar da un şiling pentru fiecare. lar Glory o să 
aibă nevoie de bani pentru dotă. 

— Pentru dotă? am întrebat eu surprinsă. 

Mama a ridicat din umeri, zicând: 

— N-o s-o ia nimeni, biata de ea, doar pentru că 
arată bine. Facem târgul? 


Am fost nevoită să admit că lucrurile stăteau 
întocmai aşa. Lăsând deoparte  dentiţia 
deplorabilă, i-aş fi făcut un compliment fetiţei 
dacă aş fi spus că era drăguță. 

— Marsali, am strigat, ai patru şilingi? 

Aurul din tivul fustei mele atârna greu, dar nu 
mă puteam folosi de el în asemenea situaţie. 

Marsali s-a întors de la fereastră unde stătea 
uitându-se la Henri-Christian şi la fete şi m-a privit 
cu uimire, spunând: 

— Nu am bani, nu. 

— Lasă mătuşică, a spus lan. Am eu ceva bani. 

A lăsat oglinda deoparte şi a băgat mâna în 
sporran, dând la iveală un pumn de monede. 

Apoi s-a uitat cu asprime la mama fetiţei, 
spunând: 

— Ţine minte că nu ai fi primit cine ştie ce în 
schimbul unui dinte sănătos, iar pentru unul de 
copil nu ţi-ar fi dat nimeni mai mult de-un penny. 

Fără a se lăsa intimidată, femeia l-a privit de 
sus, spunând: 

— Aşa vorbeşte un scoţian zgârcit. Eşti tatuat ca 
un sălbatic. Şase penny bucata, zgârcitule! 

lan a rânjit la ea, arătându-şi dinţii care, chiar 
dacă nu erau toţi drepţi, se aflau într-o stare 
excelentă. 

— Vrei să o duci la măcelaru' acela din port şi 
să-l laşi să-i scoată dinţii? Până s-o duci tu la ăla, o 
să se trezească fata şi-o să ţipe. Îţi dau trei! 

— lan! am strigat. 

— Fi bine, nu vreau s-o las să te înşele, 
mătuşică. E destul de rău că vrea să scoţi dinţii 
fetei fără să-ţi dea niciun ban, darămite să te mai 
facă să şi plăteşti pentru că ai onoarea să-i scoţi! 


Încurajată de intervenţia mea, femeia a scos 
bărbia înainte şi a repetat: 

— Şase penny! 

Atrasă de altercaţie, Marsali s-a apropiat şi s-a 
uitat în gura fetiţei, spunându-i mamei fără 
ocolişuri: 

— Ăsteia n-ai să-i găseşti un soţ, decât dacă-i dai 
cel puţin zece lire. N-arată deloc bine. Orice 
bărbat s-ar teme să nu fie muşcat când o sărută. 
Ian are dreptate. De fapt, ar trebui să dai de două 
ori mai mult. 

— Când ai intrat aici aveai de gând să plăteşti, 
nu-i aşa? a intervenit lan. Doi penny, ca să-i scoată 
dintele. lar mătuşa mea s-a învoit cu asta şi-a 
făcut un târg cu tine, din milă pentru fetiţă. 

— Vampirilor! a exclamat femeia. E adevărat ce 
se spune despre voi, scoţienii, că aţi fi în stare să 
luaţi şi bănuţii de pe ochii morţilor. 

Discuţia nu avea să se termine aşa, cu una, cu 
două. Mi-am dat seama de asta când Ian şi Marsali 
s-au pus să se tocmească cu mama fetiţei. Am 
oftat şi am luat oglinda din mâna lui lan. Nu 
aveam nevoie de ea, pentru a mă putea ocupa de 
canini şi poate că până aveam să mă ocup deal 
doilea bicuspid, lan avea să devină din nou atent 
la ceea ce făceam. 

De fapt, la canini totul a fost simplu: erau dinţi 
de lapte aproape fără rădăcini şi gata să cadă. 
Probabil că aş fi fost în stare să-i scot folosindu-mă 
numai de degete. O mişcare scurtă şi rapidă şi i- 
am scos, în condiţiile în care gingiile abia dacă 
sângerau. Mulțumită, am tamponat zona cu o 
cârpă muiată în whisky şi m-am uitat la bicuspid. 

Mă ocupam de cealaltă extremitate a cavităţii 


bucale şi asta însemna că puteam avea un pic de 
lumină, dacă dădeam capul fetei pe spate. Am luat 
mâna lui lan, prea ocupat să negocieze ca să-şi 
dea seama ce se petrece, şi am pus-o pe capul 
fetei, să-l ţină aplecat pe spate şi nemişcat. Am 
introdus cu grijă cleştii. 

O umbră a trecut, luându-mi lumina, apoi a 
dispărut şi a apărut din nou, lăsându-mă fără 
lumină. Am întors capul enervată şi am descoperit 
un domn destul de elegant, care privea cu interes 
pe geam. 

l-am făcut un semn cu capul, prin care îi 
dădeam de înţeles că vreau să de dea la o parte. A 
clipit des, dar după aceea a făcut un gest prin care 
se scuza şi şi-a schimbat locul. Nu am mai aşteptat 
să mai intervină ceva, ci m-am aplecat, am apucat 
dintele şi l-am extras cu o smucitură. 

Mormăind de satisfacţie, am picurat whisky pe 
gaura sângerândă, iar după aceea i-am întors 
capul fetei şi am trecut cu cârpa îmbibată în alcool 
peste gingie, pentru a drena abcesul. Deodată am 
simţit o lipsă de fermitate la nivelul cefei şi am 
îngheţat. 

Şi lan a simţit acelaşi lucru, s-a întrerupt din 
ceea ce spunea şi m-a privit uimit. 

— Dezleag-o repede, i-am spus. 

A desprins-o de scaun într-o clipă şi am apucat-o 
de la subraţ, pentru a o întinde jos, pe podea. 
Capul i se bălăngănea, de parcă ar fi fost al unei 
păpuşi. Ignorând strigătele de panică ale lui 
Marsali şi ale mamei, i-am dat capul pe spate. I- 
am scos din gură cârpa îmbibată cu alcool, i-am 
blocat nările cu degetele, mi-am lipit gura de a ei 
şi am început resuscitarea. 


Era ca şi când aş fi încercat să umflu un balon 
mic şi rigid: întâmpinam rezistenţă, dar în cele din 
urmă, pieptul i s-a înălţat, dar nu aşa, ca o bucată 
de cauciuc, şi suflam din ce în ce mai greu. 

Pusesem degetele celeilalte mâini pe gâtul 
fetiţei, căutând cu disperare să detectez pulsul la 
nivelul carotidei. Aşa... Se simţea ceva? Da, se 
simţea! Inima îi bătea, deşi îi bătea slab. 

Respirație. Puls. Respirație. Puls... Am simţit 
cum fetiţa expiră şi apoi pieptul micut a început să 
se mişte de la sine. Am aşteptat, simțind cum îmi 
pulsează sângele în urechi, dar pieptul fetei nu s-a 
mai mişcat. Respirație. Puls. Respirație... 

Pieptul a început să se mişte din nou şi a 
continuat să se ridice şi să coboare prin propria sa 
forţă. M-am lăsat pe călcâie, respirând sacadat, cu 
faţa scăldată în sudoare. 

Mama fetitei se uita la mine cu gura 
întredeschisă. Mi-am dat seama că femeia avea o 
dentiţie bună. Dumnezeu ştie cum arăta soţul ei. 

— Este... nu-i aşa că este...? m-a întrebat 
femeia, uitându-se când la mine, când la fiica ei. 

— E bine, am spus eu calm, ridicându-mă în 
picioare, având impresia că în capul meu nu mai 
era nimic. Nu poate pleca de-aici până nu trece 
efectul dat de whisky. Cred că va fi bine, dar s-ar 
putea să mai înceteze să respire. Cineva trebuie să 
aibă grijă de ea până se trezeşte. Marsali...? 

— Da. Am s-o pun eu în culcuş, a replicat 
Marsali, apropiindu-se pentru a vedea care era 
situaţia şi a continuat: 

— Oh, iată-te, Joanie. Vrei să ai grijă de biata 
fetiţă? Trebuie s-o punem în patul tău. 

Copiii s-au întors în casă cu obrajii roşii, 


chicotind şi cu pălăria plină de bănuţi şi nasturi. 
Cum au văzut-o pe fetiţă întinsă pe podea, s-au 
apropiat ca să o vadă mai bine. 


— Hopa! a exclamat Henri-Christian 
impresionat. 

— Este moartă? a întrebat Felicite mai 
pragmatică. 


— Dacă ar fi fost, maman nu m-ar fi pus să am 
grijă de ea, a subliniat Joanie. N-o să-mi 
murdărească patul, nu-i aşa? 

— O să pun un cearşaf, a spus Marsali, 
încercând să ridice fetiţa de pe podea. 

lan a ridicat-o însă dintr-o mişcare, spunându-i 
mamei: 

— O să-ţi luăm numai doi penny şi o să-ţi dăm 
dinţii ei gratuit, e bine? 

Uluită, femeia a dat din cap şi i-a urmat pe toți 
ceilalţi în odăile din spate. 

— Vă simţiţi bine, madame? 

Am ridicat privirile şi l-am văzut pe acel străin 
elegant care se uitase pe geam cu vădită 
curiozitate. 

Am luat sticla de whisky pe jumătate goală şi am 
tras o  înghiţitură zdravănă. Ardea precum 
pucioasa şi mirosea a oase arse; am scos un 
şuierat şi am simţit cum îmi dau lacrimile, dar nu 
am tuşit în adevăratul sens al cuvântului. 

— Mă simt bine, foarte bine, am replicat cu glas 
răguşit. 

Mi-am dres glasul şi mi-am şters ochii cu 
marginea cămăşii, pentru ca apoi să continui: 

— Vă pot ajuta cu ceva? 

Pentru o clipă a părut amuzat şi apoi a spus: 

— Nu doresc să-mi scoateţi vreun dinte, ceea ce 


este, probabil, un lucru bun pentru noi amândoi. 
Oricum, îmi permiteţi? 

Rostind această întrebare, a dus mâna într-un 
buzunar şi de acolo a scos un şip din argint pe 
care mi l-a întins, pentru ca apoi să se aşeze, 
spunând: 

— Cred că vă fortifică mai bine decât... aia. 

S-a uitat la sticla de whisky căreia nu-i pusesem 
dopul şi a strâmbat discret din nas. 

Am desfăcut sticluţa şi am mirosit. Aroma unui 
coniac bun a răzbătut întocmai ca un duh 
fermecat. 

— Mulţumesc, am spus repede şi am băut, 
închizând ochii. Vă mulţumesc foarte mult, am 
adăugat puţin mai târziu, deschizând ochii. 

Băutura aceea m-a întărit, într-adevăr. Am simţit 
în stomac o căldură care mi s-a răspândit apoi în 
mâini şi în picioare. 

— Cu plăcere, madame, a replicat el zâmbind. 

Era, fără nicio îndoială, un dandy şi, pe 
deasupra, unul bogat. In ţinuta lui se observa 
foarte multă dantelă, haina îi era împodobită cu 
nasturi auriţi, purta perucă pudrată şi avea două 
aluniţe din mătase neagră lipite pe faţă, astfel 
încât să pară mai interesant: o stea lângă 
sprânceana stângă şi un cal pe obrazul drept. Nu 
aveai ocazia să vezi aşa ceva foarte des în 
Carolina de Nord, şi mai ales nu în vremurile- 
acelea. 

In ciuda faptului că se împodobise astfel, mi-am 
spus că era un bărbat frumos. Putea să aibă în jur 
de patruzeci de ani, ochii lui erau negri, 
strălucitori şi plini de spirit, iar trăsăturile feţei 
erau delicate. Vorbea foarte bine engleza, dar 


avea un accent specific parizienilor. 

— Am onoarea de a sta de vorbă cu doamna 
Fraser? a întrebat el, uitându-se la capul meu 
descoperit, deşi nu s-ar fi cuvenit să fie, dar 
abţinându-se de la orice comentariu. 

— Ei bine, da, aveţi onoarea, am replicat cu 
oarecare îndoială în glas. Poate nu sunt eu acea 
doamnă Fraser pe care o căutaţi. Şi nora mea este 
doamna Fraser. Ea şi soţul ei sunt proprietarii 
acestei tipografii, aşa încât dacă doriţi să tipăriţi 
ceva... 

— Doamna James Fraser? 

Am tăcut şi, câteva clipe, nu am scos niciun 
cuvânt, dar nu aveam alternative în ceea ce privea 
răspunsul. 

— Da, eu sunt, am spus în cele din urmă. Doriţi 
să staţi de vorbă cu soţul meu? 

Omul a zâmbit şi ochii lui au lucit când a spus: 

— Dumneavoastră sunteți doamna Fraser. 
Căpitanul vasului meu a spus că, în dimineaţa 
aceasta, a venit la el domnul Fraser, care ar fi 
dorit să fie acceptat ca pasager. 

Auzind acestea, am avut impresia că mi se 
opreşte inima şi am exclamat: 

— Oh! Aveţi un vas, domnule... 

— Beauchamp, a spus el, luându-mi mâna şi 
sărutând-o grațios. Percival Beauchamp, la 
ordinele dumneavoastră, madame. Aşa este, am 
un vas, Huntress este numele lui. 

Credeam că inima mi s-a oprit pentru o clipă, 
dar nu era aşa; Îmi bătea foarte tare. 

— Beauchamp, am spus eu. Beechum? 

El a pronunțat numele ca un francez, dar eu l- 
am rostit „Beechum, şi când am făcut-o, bărbatul a 


dat din cap, zâmbind şi mai larg. 

— Da, englezii pronunţă numele astfel. Aţi spus 
că nora dumneavoastră... Deci domnul care are în 
proprietate această tipografie este fiul soţului 
dumneavoastră? 

— Da, am răspuns eu automat. Nu fi proastă, mi- 
am spus. Acesta este un nume des întâlnit. 
Probabil că omul ăsta n-are nimic cu membrii 
familiei tale! Şi cu toate acestea, a existat o 
legătură între Anglia şi Franţa. Membrii familiei 
tatălui meu veniseră din Franţa în Anglia, cândva 
în secolul al XVIII-lea, dar asta era tot ceea ce 
ştiam. Mă uitam fascinată la acel bărbat. Era ceva 
în chipul său de care îmi puteam aminti? Ceva 
care se potrivea cu părinţii mei, de care îmi 
aduceam vag aminte? Semăna oarecum cu unchiul 
meu? 

Avea pielea albă, întocmai ca a mea, dar cei mai 
mulţi dintre oamenii bogaţi aveau pielea albă, şi 
asta deoarece se fereau de razele soarelui. 

Ochii lui erau mult mai închişi la culoare decât 
ai mei şi erau frumoşi, dar aveau altă formă. Erau 
rotunzi. Sprâncenele... semănau cu sprâncenele 
unchiului meu, Lamb. Erau mai groase către nas şi 
erau frumos arcuite... 

Pentru că îl studiam cu foarte mare atenţie, nu 
am auzit ce spunea. 

— Vă rog să mă iertaţi, am spus. 

— Băieţaşul, a repetat el, îndreptându-şi capul 
câtre uşa pe care dispăruseră copiii. El a strigat 
„hopa!”, întocmai ca artiştii francezi. In familie 
există şi rude de origine franceză? 

În creierul meu s-au declanşat nişte semnale de 
alarmă şi am simţit cum mi se face părul măciucă. 


— Nu, am răspuns, încercând să imprim feţei 
mele o expresie caracteristică unui om politicos. 
S-ar putea să fi auzit această exclamaţie la cineva. 
Anul trecut o trupă de acrobaţi francezi a avut 
turneu în Carolina de Nord şi Carolina de Sud. 

— Ah, fără îndoială că asta s-a întâmplat, a spus 
el, aplecându-se şi privindu-mă pătrunzător. l-aţi 
văzut pe membrii acelei trupe? 

— Nu, soţul meu şi cu mine... nu locuim aici, am 
spus eu repede. Tocmai mă pregăteam să-i spun 
unde anume locuiam, dar nu aveam idee ce anume 
ştia bărbatul din faţa mea despre afacerile lui 
Fergus. 

Dumnealui s-a lăsat pe spate, ţuguindu-şi buzele 
în semn de dezamăgire. 

— Ah, îmi pare rău, a spus el. Credeam că omul 
pe care îl caut face parte din acea trupă. Dar nu 
aveaţi de unde să ştiţi cum se numesc membrii ei, 
nici măcar dacă i-aţi fi văzut, a mai adăugat el. 

— Căutaţi pe cineva? Un francez? l-am întrebat, 
luând în mână vasul plin cu dinţi însângeraţi şi 
umblând prin ei, ca să par mai relaxată. 

— Caut un om pe nume Claudel, a spus el. S-a 
născut la Paris... într-un bordel, a adăugat el, 
căutând parcă să se scuze pentru că folosise un 
asemenea termen în prezenţa mea. Trebuie să 
aibă aproximativ patruzeci de ani. Patruzeci şi 
unu, poate patruzeci şi doi. 

— Paris, am spus eu, auzind paşii lui Marsali pe 
scări. Şi ce vă face să credeţi că este în Carolina 
de Nord? 

A dat din umeri cu graţie, spunând: 

— S-ar putea foarte bine să nu fie pe aceste 
meleaguri. Ceea ce ştiu este că, în urmă cu 


aproximativ treizeci de ani, a fost luat din bordel 
de către un scoţian. Domnul respectiv a fost 
descris ca fiind unul care iese în evidenţă, adică 
foarte înalt şi cu părul roşu ca focul. De altfel, mi- 
a fost descris în diferite feluri. 

A zâmbit discret, pentru ca apoi să continue: 

— Fraser mi-a fost descris ca fiind negustor de 
vinuri, iacobin, loialist, trădător, spion, aristocrat, 
fermier, importator... sau contrabandist, termenii 
sunt sinonimi, mi-a fost descris ca fiind un om care 
are relaţii şi la o mănăstire, dar şi la Curtea 
Regală. 

Mi-am spus că acela era un portret foarte exact 
al lui Jamie. Mi-am dat seama de ce acest portret 
nu l-a ajutat prea mult dar, pe de altă parte, 
Beauchamp se afla acolo. 

— Am găsit un negustor de vinuri pe nume 
Michael Murray care, de îndată ce i l-am descris 
pe omul pe care-l caut, mi-a spus că portretul 
făcut de mine seamănă cu unchiul său, un anume 
James Fraser, care emigrase în America în urmă 
cu mai bine de zece ani. 

Ochii lui negri erau acum cu totul lipsiţi de 
căldură şi mă priveau pătrunzător. 

După câteva clipe a continuat: 

— Când am pomenit însă de copilul Claudel, 
monsieur Murray m-a asigurat că nu ştia nimic 
despre o astfel de persoană. Şi a fost vehement. 

— Aşa? am întrebat, luând în mână un molar, 
care avea carii serioase, şi l-am privit cu atenţie. 
Doamne, Dumnezeule, îl ştiam pe Michael numai 
după nume. 

Era unul dintre fraţii mai mari ai lui lan. Se 
născuse după ce plecasem eu şi ajunsese deja în 


Franţa când m-am întors la Lallybroch. Plecase în 
Franţa pentru a se pregăti în domeniul vinurilor şi 
pentru a intra în afaceri împreună cu Jared Fraser, 
un văr mai mare al lui Jamie, care nu avea copii. 
Bineînţeles că Michel crescuse în tovărăşia lui 
Fergus la Lallybroch şi ştia foarte bine care era 
numele lui adevărat. Probabil că descoperise ceva 
alarmant la acest străin şi la întrebările lui. 

Vreţi să spuneţi că aţi venit în America 
cunoscând doar numele unui bărbat şi ştiind că el 
are părul roşu? l-am întrebat, încercând să mă 
comport de parcă nu aş crede că se putea aşa 
ceva. Dumnezeule, dar trebuie să vă doriţi foarte 
mult să-l găsiţi pe acest Claudel! 

— Oh, da, madame, chiar îmi doresc, m-a 
asigurat el, zâmbind discret şi întorcând capul 
într-o parte. Spuneţi-mi, doamnă Fraser... soţul 
dumneavoastră are părul roşu? 

— Da, am răspuns. 

Nu avea niciun rost să neg, din moment ce toţi 
oamenii din New Bern i-ar fi putut spune că Jamie 
avea părul roşu. Mă gândeam, de altfel, că aflase 
deja lucrul acesta. 

— Foarte mulţi dintre cei care-i sunt rude au 
părut roşu, am continuat eu. De asemenea, 
jumătate din populaţia ținutului Highlands din 
Scoţia are părul roşu. 

Asta era o exagerare, dar eram convinsă că 
domnul Beauchamp nu studiase personal 
populația din Highlands. 

Am auzit voci care răzbăteau de sus. Era posibil 
ca Marsali să coboare în orice moment şi nu aş fi 
vrut să asiste la această conversaţie neobişnuită. 

— Ei bine, am spus, ridicându-mă-n picioare cu o 


mişcare plină de hotărâre, sunt sigură că veţi dori 
să staţi de vorbă cu soţul meu şi el, la rândul său, 
va dori să stea de vorbă cu dumneavoastră. 
Regret, dar acum este plecat şi nu se va întoarce 
decât în cursul zilei de mâine. V-aţi cazat undeva 
în oraş? 

— La King's Inn a replicat Beauchamp, 
ridicându-se şi el în picioare. Veţi avea 
amabilitatea de a-i spune soţului dumneavoastră 
să mă caute acolo, madamei 

Punând această întrebare, mi-a luat din nou 
mâna şi mi-a sărutat-o. Apoi mi-a zâmbit şi a ieşit 
în stradă, lăsând în urmă o aromă de bergamotă, 
isop şi coniac de bună calitate. 

Foarte mulţi dintre negustorii şi oamenii de 
afaceri plecaseră din New Bern din cauza haosului 
politic, a lipsei autorităţilor civile şi a disoluţiei 
vieţii publice. Se făceau doar nişte tranzacţii 
banale la piaţă şi atât loialiştii, cât şi simpatizanţii 
rebelilor plecaseră din colonie de teama 
violenţelor. În New Bern existau la vremea aceea 
doar două hanuri bune. Unul era King's Inn şi 
celălalt, Wilsey Arms; spre norocul nostru, eu şi 
Jamie aveam o cameră la cel din urmă. 

— Te vei duce să stai de vorbă cu el? l-am 
întrebat pe Jamie după ce i-am povestit cum 
decursese întâlnirea mea cu monsieur Beauchamp 
şi am observat că între sprâncenele lui se 
adâncise un rid, semn al îngrijorării. 

— Dumnezeule! Cum a aflat toate astea? a 
întrebat el în cele din urmă. 

— Poate că totul a început cu informaţia că 
Fergus a fost la bordelul acela şi a început să pună 
întrebări. Îmi închipui că nu i-a fost greu să 


găsească pe cineva care să te fi văzut acolo sau 
care să fi auzit de incident. Oricum, tu ieşi în 
evidenţă. 

Deşi eram agitată, am zâmbit văzând cu ochii 
minţii cum Jamie, care avea pe atunci douăzeci şi 
cinci de ani, se refugiase în bordelul cu pricina 
înarmat întâmplător cu un cârnat, pentru ca apoi 
să fugă pe geam împreună cu un copilaş pe nume 
Claudel, care avea zece ani, era hoţ de buzunare 
şi se şi prostitua uneori. 

El a ridicat din umeri, părând oarecum jenat. 

— Bine, dar să afle chiar atât de mult... 

S-a scărpinat în cap şi a continuat gânditor: 

— În ceea ce priveşte faptul că ar trebui să 
discut cu el... n-o voi face înainte de a fi vorbit cu 
Fergus. S-ar putea să aflăm mai multe despre 
acest monsieur Beauchamp înainte de a ne 
prezenta înaintea sa. 

— Şi eu aş vrea să aflu mai multe despre el, am 
spus. Mă gândeam... Ar exista o posibilitate... Mă 
rog, numele este unul mai puţin obişnuit. Mă 
gândeam dacă nu cumva este înrudit în vreun fel 
cu familia mea. Membrii familiei mele au fost în 
Franţa în secolul al XVIII-lea. Măcar atât ştiu şi 
eu. 

Mi-a zâmbit, întrebându-mă: 

— Şi ce ai face tu, Sassenach, dacă ai afla că el 
este stră-stră-străbunicul tău? 

— Aş... M-am oprit brusc, pentru că nu ştiam ce 
anume aş face într-o asemenea situaţie. Probabil 
că nimic, am recunoscut eu în cele din urmă. 
Oricum, nu putem fi siguri că îmi este rudă, 
pentru că nu ştiu care era numele de botez al stră- 
stră-străbunicului meu. Aş vrea şi eu să ştiu mai 


multe despre el. Asta-i tot. 

Am terminat ceea ce aveam de spus într-o 
manieră defensivă. 

— Bineînţeles că vrei să ştii mai multe, însă nu şi 
dacă întrebările mele l-ar pune în primejdie pe 
Fergus, nu-i aşa? mi-a spus Jamie foarte franc. 

— Oh, nu! Bineînţeles că nu. Dar... 

Am fost întreruptă de nişte bătăi discrete în uşă, 
care m-au făcut să înmărmuresc. 

L-am privit pe Jamie, care a ezitat o clipă, dar 
apoi a dat din umeri şi s-a dus să deschidă. 

Pentru că odaia era mică, puteam vedea uşa din 
locul în care mă aflam. Holul a fost invadat de 
bonete albe, care pluteau în semiobscuritate ca 
nişte meduze, purtate de ceea ce părea a fi o 
delegaţie a femeilor. 

— Domnule Fraser! a mormăit una dintre 
bonete. Eu sunt... numele meu este Abigail Bell. 
Fiicele mele - s-a întors şi am zărit un chip alb - 
Lillian şi Miriam. Era vorba despre celelalte 
bonete albe - da, până la urmă s-au dovedit a fi 
doar trei - s-au înclinat. Putem sta de vorbă cu 
dumneavoastră? 

Jamie s-a înclinat şi le-a invitat în cameră, 
privindu-mă cu sprâncenele ridicate a mirare, în 
vreme ce le urma. 

— Soţia mea, a spus el, în vreme ce mă ridicam 
în picioare, rostind formule de complezenţă. Nu 
aveam în odaie decât un pat şi un scaun, aşa încât 
am rămas în picioare, zâmbind jenaţi. 

Doamna Bell era o femeie scundă şi destul de 
solidă, care fusese pe vremuri la fel de frumoasă 
precum erau fiicele ei. Obrajii cândva plini erau 
supţi acum, de parcă ar fi slăbit brusc, iar pielea i 


se ridase de apăsarea grijilor. Şi fiicele ei păreau 
îngrijorate. Una dintre ele frământa în mâini 
şorţul şi cealaltă se uita când şi când la Jamie, 
ţinând capul în pământ, de parcă s-ar fi temut ca 
el să nu facă vreun gest violent, dacă l-ar fi privit 
de-a dreptul. 

— Mă scuzaţi că am venit la dumneavoastră fără 
a ne fi anunţat, a spus doamna Bell cu buze 
tremurânde. A trebuit să se oprească şi să ţină 
buzele strânse înainte de a continua. Am... Am 
auzit că dumneavoastră căutaţi un vas care să 
plece în Scoţia. 

Jamie a dat discret din cap, întrebându-se de 
unde aflase femeia aceea cum stăteau lucrurile. 

Spusese că, într-o zi sau două, toţi oamenii din 
oraş vor afla că el căuta un vas care să aibă ca 
destinaţie Scoţia şi avusese, bineînţeles, dreptate. 

— Cunoaşteţi dumneavoastră pe cineva care 
urmează să facă un astfel de voiaj? a întrebat el pe 
un ton politicos. 

— Nu, nu chiar. Eu... adică... poate... este vorba 
despre soţul meu, s-a bâlbâit ea şi glasul i-a cedat, 
ridicându-şi şorţul la gură. 

Una dintre fiicele ei, o fată cu părul negru, a 
apucat-o pe mama ei de cot şi a tras-o deoparte, 
vorbindu-i chiar ea fiorosului domn Fraser: 

— Tatăl meu este în Scoţia, domnule Fraser. 
Mama mea speră să-l găsiţi când ajungeţi acolo şi 
să-l ajutaţi să se întoarcă la noi. 

— Ah! a exclamat Jamie. Şi cine este tatăl 
dumitale? 

— Oh! Domnul Richard Bell, domnule. Domnul 
Richard Bell din Wilmington, a spus ea repede, 
politicos, de parcă asta ar fi ajutat-o. El este... a 


fost... 

— Este! a spus sora ei încet, dar cu hotărâre, şi 
fata care vorbise prima i-a aruncat o privire 
fugară. 

— Tatăl meu a fost negustor în Wilmington, 
domnule Fraser. Avea profituri mari şi făcând 
afaceri a... intrat în contact cu ofiţeri britanici 
care veneau la el să se aprovizioneze. Nu a fost 
vorba decât despre relaţii de afaceri! l-a asigurat 
ea pe Jamie. 

— Numai că afacerile în vremurile acestea 
cumplite nu sunt doar afaceri, a spus doamna Bell, 
care izbutise să se adune şi venise lângă fiica sa. 
Au spus... duşmanii soţului meu au spus că ar fi 
fost loialist. 

— Au spus-o pentru că asta a şi fost, a subliniat 
cea de-a doua soră, o fată cu părul blond şi ochi 
albaştri care nu tremura şi care l-a privit pe Jamie 
cu fruntea sus şi ochi scânteietori. Tatăl meu i-a 
fost credincios regelui! Eu nu cred că trebuie să 
ne scuzăm sau să ne fie ruşine pentru acest lucru! 
Nici nu cred că este bine să treci de cealaltă parte 
a baricadei ca să obţii ajutorul unui om care şi-a 
călcat jurământul... 

— Oh, Miriam! a exclamat sora ei exasperată. 
Nu poţi să taci măcar o clipă? Ai stricat totul! 

— Nu am stricat nimic! a izbucnit sora ei. Şi 
chiar dacă am stricat, lucrurile nu aveau cum să 
iasă bine! De ce ne-ar fi aju... 

— Ba puteau să iasă bine! Domnul Forbes a 
spus... 

— Oh, domnul Forbes! Ce ştie dumnealui? 

Doamna Bell plângea încet, ducându-şi şorţul la 
gură. 


— De ce a plecat tatăl dumneavoastră în Scoţia? 
a întrebat Jamie, punând capăt atmosferei 
confuze. 

Luată prin surprindere de această întrebare, 
Miriam Bell i-a răspuns: 

— Nu aplecat în Scoţia. A fost răpit chiar din 
stradă şi a fost aruncat pe un vas care pleca la 
Southampton. 

— De către cine? am întrebat, făcându-mi loc 
prin pădurea de fuste care mă împiedica să ajung 
la uşă. De către cine şi de ce? 

Am scos capul pe uşă şi i-am spus băiatului care 
curăța ghetele că vreau să coboare şi să aducă din 
cârciumă o carafă de vin. Având în vedere starea 
în care se aflau doamna Bell şi fiicele sale, mi-am 
spus că ar fi bine să facem într-un fel pentru a 
trece peste anumite animozităţi de natură socială. 

Am revenit tocmai la timp pentru a o auzi pe 
domnişoara Lillian Bell explicând că nu ştiau cine 
îl răpise pe tatăl lor. 

— Nu după nume, cel puţin, a spus ea roşie de 
furie. Răufăcătorii purtau cagule pe faţă, dar este 
vorba despre Fiii Libertăţii! Ştiu asta! 

— Da, ei au fost! a spus cu hotărâre domnişoara 
Miriam. Tata fusese ameninţat de ei... l-au lipit 
bilete pe uşă. I s-a pus pe verandă un peşte învelit 
într-o cârpă roşie, să se împută. Au făcut tot soiul 
de lucruri. 

Cu un an înainte, la sfârşitul lunii august, 
trecuseră de ameninţări. Domnul Bell se îndrepta 
către depozitul său când un grup de bărbaţi cu 
cagule ieşise dintr-o străduţă, l-au imobilizat şi l- 
au dus pe o corabie care avea deja pânzele în vânt 
şi îl aruncaseră în cală. 


Auzisem de cazuri în care loialişti convinşi 
fuseseră  „deportaţi” în acest mod, dar nu 
întâlnisem oameni care să fi fost victime ale unor 
asemenea acţiuni. 

— Dacă acea corabie se îndrepta spre Anglia, 
cum a ajuns dânsul în Scoţia? am întrebat eu. 

S-a ivit un moment de confuzie, pentru că atât 
doamna Bell, cât şi fiicele ei au vrut să explice ce 
se întâmplase, dar Miriam a izbutit să ia în cele 
din urmă cuvântul: 

— A ajuns în Anglia fără niciun ban şi având 
doar hainele de pe el. Rămăsese dator, urmând să 
achite costul călătoriei şi al mâncării pe care o 
primise pe drum. Căpitanul se împrietenise cu el 
şi de aceea l-a dus de la Southampton la Londra, 
unde tatăl meu cunoştea câţiva oameni cu care 
făcuse afaceri în trecut. Unul dintre aceştia i-a dat 
o sumă de bani ca să poată achita datoria pe care 
o avea faţă de căpitan şi i-a făgăduit că îl va ajuta 
să ajungă în Georgia, dacă va supraveghea o 
încărcătură; ar fi urmat să ajungă de la 
Edimburgh în Indii şi mai departe în America. 

— A plecat la Edimburgh la solicitarea domnului 
care îl ajutase, spre a descoperi că încărcătura 
care trebuia ridicată din Indii se compunea de fapt 
din oameni de culoare. 

— Soţul meu este aboliţionist, domnule Fraser, a 
intervenit doamna Bell cu o undă de mândrie în 
glas. Nu voia să sprijine sclavia, nici să vadă cum 
oamenii sunt luaţi sclavi, indiferent ce i s-ar fi 
întâmplat. 

— Şi domnul Forbes ne-a spus ce aţi făcut 
pentru femeia aceea, pentru sclava doamnei 
Cameron, a spus Lillian cu vădită nerăbdare. Aşa 


că ne-am gândit că, deşi sunteţi... a mai spus ea, 
dar s-a întrerupt jenată. 

— Un rebel care şi-a călcat jurământul, am 
înţeles, a replicat Jamie sec. Domnul Forbes, 
adică... Neil Forbes, avocatul? 

Nici nu-i venea să creadă că era vorba despre 
Neil Forbes şi avea motivele lui pentru asta. 

Cu ani în urmă, Forbes fusese unul dintre 
pretendenţii la mâna Briannei. Fusese susţinut de 
către Jocasta Cameron, mătuşa lui Jamie. Bree îl 
respinsese şi nu o făcuse cu mănuşi. Mai târziu el 
se răzbunase, aranjând să fie răpită de un pirat 
renumit. Lucrurile luaseră o întorsătură urâtă. 
Jamie o răpise la rândul său pe mama lui Forbes, o 
femeie în vârstă. Bătrânei chiar îi plăcuse 
aventura. Apoi lan îi tăiase urechea lui Forbes. 
Poate că timpul i-a vindecat rănile lui Forbes, dar 
nu-mi imaginam ca tocmai el să-l laude pe Jamie. 

— Da, a răspuns Miriam, dar mie nu mi-a scăpat 
un schimb de priviri între doamna Bell şi Lillian, 
care trăda incertitudinea. 

— Ce anume a spus mai exact domnul Forbes 
despre mine? a întrebat Jamie. 

Doamna Bell şi fiicele ei s-au albit la faţă, iar 
Jamie a ridicat din sprâncene. 

— Ce anume? a repetat Jamie, adresându-se 
direct doamnei Bell, despre care îşi dăduse seama 
că era mai slabă de înger decât fetele ei. 

— A spus că e foarte bine că sunteţi mort, a 
replicat femeia încet, dându-şi apoi ochii peste cap 
şi prăbuşindu-se pe podea, de parcă ar fi fost din 
cârpă. 

Din fericire, aveam o sticlă cu soluţie de 
amoniac de la Dr. Fentiman. Substanţa a făcut-o 


pe doamna Bell să strănute, iar fetele ei au ajutat- 
o să se întindă în pat, tuşind. Chiar atunci a sosit 
şi vinul, astfel încât le-am servit pe toate, 
păstrându-mi şi mie o cantitate destul de mare. 

— Deci, a spus Jamie, aruncându-le 
domnişoarelor nişte priviri care ar fi făcut pe 
oricine să-i tremure genunchii şi să mărturisească 
totul, aş vrea să aflu de la dumneavoastră ce 
anume a spus Forbes despre moartea mea. 

Domnişoara Lillian s-a aşezat pe pat şi a pus 
mana pe umărul doamnei Bell, semn că îşi dorea 
să o protejeze, apoi a spus: 

— Eu l-am auzit. În hanul lui Symond, când eram 
încă în Wilmington... înainte de a veni aici şi a ne 
muta la mătuşa Burton. Mă dusesem să iau o cană 
de cidru fierbinte... Era prin februarie. Era încă 
foarte frig afară. Oricum, femeia care lucrează 
acolo, Faydree se numeşte, s-a dus să tragă cidrul 
la cană şi să-l încălzească. Între timp, domnul 
Forbes a intrat şi mi-a vorbit. Ştia ce i se 
întâmplase tatei şi ne compătimea. Ne-a întrebat 
cum ne descurcam... Apoi Faydree a venit cu cana 
şi a văzut-o. 

Bineînţeles că Forbes o recunoscuse pe 
Phaedre, pe care o văzuse de multe ori la River 
Run, plantaţia Jocastei. Exprimându-şi 
surprinderea de a o vedea acolo, a vrut să ştie ce 
anume s-a întâmplat şi i s-a oferit o versiune 
modificată a adevărului, Phaedre având grijă să 
sublinieze cât de bun era Jamie şi ce rol important 
jucase în eliberarea ei. 

Auzind cum stătuseră lucrurile, am pufnit scurt, 
chiar în timp ce mă pregăteam să beau vin din 
cana mea. Phaedre ştia foarte bine ce se 


întâmplase cu urechea lui Neil Forbes. Phaedre 
era o persoană foarte tăcută, dar îi înţepa pe 
oamenii care nu-i plăceau, iar Neil Forbes era 
unul dintre aceştia. 

— Domnul Forbes a roşit. Poate că asta s-a 
întâmplat din cauza frigului, a spus Lillian, care se 
dovedea a fi plină de tact. Apoi a fost de acord că 
domnul Fraser îi preţuise întotdeauna pe negri... 
Mă tem că a spus lucrul acesta cu răutate, a mai 
adăugat ea, vrând parcă să se scuze faţă de Jamie. 
Apoi a râs, deşi s-a prefăcut că tuşeşte, şi a spus 
că era păcat că dumneavoastră şi familia aţi pierit 
într-un incendiu, acest lucru urmând să provoace 
mare tristeţe în rândul sclavilor. 

Jamie, care tocmai luase o înghiţitură de vin, a 
înlemnit. 

— De ce credea el că s-au întâmplat lucrurile- 
acestea? am întrebat. A spus cumva de ce? 

Lillian a dat din cap cu hotărâre, spunând: 

— Da, doamnă, şi Faydree l-a întrebat asta... 
Credea probabil că spusese acele lucruri doar ca 
să o supere, dar el i-a zis că citise totul în ziar. 

— În Wilmington Gazette, a spus Miriam, căreia 
nu-i plăcea ca sora ei să lungească inutil vorba. 
Noi nu citim ziarele, bineînţeles, şi de când 
tăticul... ei bine, rar se întâmplă să ne mai viziteze 
cineva. 

După ce a spus toate acestea, s-a uitat în jos 
fără să vrea şi mâinile ei au netezit cu grijă şorţul 
care ascundea un petic mare de pe fusta ei. 
Doamna Bell şi fetele ei erau curate şi foarte 
îngrijite, iar hainele lor fuseseră odinioară de 
bună calitate, dar se tociseră pe la tiv şi pe la 
mâneci. Mi-am putut imagina că afacerile 


domnului Bell fuseseră afectate mult de absenţa 
lui, dar şi de război. 

— Fiica mea mi-a povestit despre acea întâlnire, 
a spus doamna Bell, care îşi revenise suficient 
pentru a se putea ridica în şezut, ţinând în mâini 
cu foarte multă grijă cana cu vin. Tocmai de 
aceea, când vecinul meu mi-a spus aseară că v-a 
întâlnit în port... N-am prea ştiut ce să cred, dar 
m-am gândit că trebuie să fie la mijloc o mare 
greşeală... Chiar nu mai poţi să crezi ce citeşti în 
ziare în ziua de azi, gazetarii au luat-o razna. 
Vecinul meu mi-a spus că doriţi să plecaţi în 
Scoţia şi am început să mă gândesc... 

Femeii i-a pierit glasul şi a încercat jenată să-şi 
ascundă faţa după cana cu vin. 

Jamie a început să-şi frece nasul cu un deget, 
gândindu-se, şi a spus în cele din urmă: 

— Da, este foarte adevărat că vreau să plec în 
Scoţia. Bineînţeles că mi-ar face plăcere să întreb 
de soţul dumneavoastră şi să-l ajut, dacă-mi stă în 
putinţă. Deocamdată nu pot pleca, însă. Blocada... 

— Dar noi vă putem face rost de o navă! l-a 
întrerupt Lillian cu nerăbdare. Tocmai asta este! 

— Credem vă putem face rost de o navă, a 
corectat-o Miriam, privindu-l pe Jamie cu ochii 
mijiţi, încercând să îşi dea seama ce fel de om era. 

Jamie i-a zâmbit, înțelegând foarte bine care era 
situaţia, iar fata i-a zâmbit la rândul ei, spunând: 

— Îmi amintiţi de cineva. 

Era limpede că acel cineva îi plăcea, pentru că s- 
a întors către mama ei, făcându-i semn să 
continue. 

Doamna Bell a răsuflat uşurată, relaxându-şi 
umerii. 


— Încă mai am prieteni în ciuda... a tot ce s-a 
întâmplat, a spus ea, vrând parcă să se apere. 

Printre acei prieteni ai ei se număra şi un anume 
Delancey Hali, care avea un vas de pescuit şi care, 
probabil, la fel ca jumătate din populaţia oraşului, 
îşi rotunjea veniturile din contrabandă. 

Hali îi spusese doamnei Bell că aştepta să 
sosească un vas din Anglia la Wilmington peste 
aproximativ o săptămână, asta, bineînţeles, dacă 
nu a fost capturat sau scufundat în timpul 
voiajului. Din cauză că atât vasul, cât şi 
încărcătura aparţineau unuia dintre cei ce făceau 
parte din mişcarea Fiii Libertăţii, nava nu putea 
intra în portul Wilmington în siguranţă, deoarece 
acolo ancoraseră două nave de război britanice. 
Tocmai de aceea vasul avea să arunce ancora în 
afara portului şi marfa urma să fie dusă pe uscat 
cu ambarcaţiuni mici. După aceea, nava ar urma 
să plece la New Haven, să preia o nouă 
încărcătură. 

— Şi apoi va pleca spre Edimburgh! a exclamat 
Lillian, cu chipul radiind de speranţă. 

— Acolo tatăl meu are o rudă care se numeşte 
Andrew Bell, spuse Miriam, înălţând puţin capul. 
Cred că este destul de cunoscut. E tipograf şi... 

— Micuţul Andy Bell? a întrebat Jamie 
luminându-se la faţă. Acela care a tipărit 
enciclopedia aceea mare? 

— Chiar el, a spus doamna Bell surprinsă. Doar 
nu vreţi să spuneţi că-l cunoaşteţi, domnule 
Fraser? 

Jamie a râs cu poftă, replicând: 

— Multe seri am petrecut eu în cârciumă cu 
Andy Bell. De fapt, cu el vreau să mă întâlnesc în 


Scoţia, pentru că tiparniţa mea este pusă la 
păstrare în atelierul lui. Cel puţin aşa trag 
nădejde, a mai spus Jamie, rămânând la fel de 
vesel. 

Această veste, dar şi vinul, au făcut ca doamna 
Bell şi fiicele ei să se învioreze. Când au plecat din 
camera noastră, erau îmbujorate şi vorbeau între 
ele ca nişte coţofene. M-am uitat pe geam şi le-am 
văzut mergând pe stradă strânse una într-alta, 
însufleţite de speranţă şi împiedicându-se din când 
în când din cauza vinului sau a emoţiilor. 

— Nu ne pricepem doar să cântăm, ci dansăm la 
fel de bine precum mergem, am şoptit eu privindu- 
le. 

Jamie s-a uitat la mine mirat. 

— Archie Bell and the Drells, i-am spus. Ei, lasă. 
Crezi că am fi în siguranţă? 

— Nu, pentru numele lui Dumnezeu! a spus el, 
sărutându-mă pe creştet. Să nu mai vorbim de 
furtunile pe care le-am avea de înfruntat, de carii 
care ar putea să roadă lemnul vasului, de faptul că 
acea corabie ar putea fi călăfătuită prost sau nu ar 
avea catarge bune. Trebuie să ne mai gândim şi la 
navele de război din Anglia, la soldaţii din preajma 
portului... 

— Nu mă gândeam la toate astea, am spus, 
întrerupându-l. În viaţă ai de înfruntat situaţii mai 
uşoare sau mai grele. Mă gândeam la proprietar şi 
la acest Delancey Hali. Doamna Bell crede că ştie 
ce convingeri politice are, dar... 

Mă neliniştea gândul că ne dădeam pe noi şi 
aurul nostru pe mâna unui necunoscut. 

— Dar... da, ai dreptate, a încuviinţat. Am de 
gând să stau de vorbă cu domnul Hali mâine 


dimineaţă. Poate că o să vorbesc şi cu monsieur 
Beauchamp. Dar acum... 

Şi-a trecut mâna pe spatele meu, apucându-mă 
de fund: 

— lan şi câinele vor lipsi încă cel puţin un ceas. 
Mai bei un pahar de vin? 

Jamie şi-a spus că arăta ca un francez, adică nu 
se potrivea deloc cu oamenii din New Bern. 
Beauchamp tocmai ieşise din depozitul lui 
Thorogood Northrup şi purta o discuţie cu acesta. 
Vântul îi flutura panglica din mătase neagră cu 
care îşi prinsese părul. Era elegant. Claire îl 
descrisese astfel şi chiar era spilcuit, nu sfidător, 
ci îmbrăcat cu gust şi avea haine scumpe, chiar 
foarte scumpe. 

— Arată ca un francez, a spus Fergus, parcă 
dând glas gândurilor lui Jamie. Stăteau amândoi la 
fereastră, la Whimbush, o cârciumă nu tocmai de 
soi, care avea printre clienţii săi pescari şi hamali 
şi unde mirosul predominant era un amestec de 
bere, transpiraţie, tutun, păcură şi măruntaie de 
peşte. 

— Aia e corabia lui? a întrebat Fergus 
încruntându-se în vreme ce făcea semn cu bărbia 
către o goeletă vopsită-n negru şi galben, care se 
legăna încetişor la ancoră, la oarecare distanţă în 
larg. 

— E corabia pe care călătoreşte. Nu pot să ştiu 
dacă-i a lui. Până acum nu i-am văzut faţa, nu-i 
aşa? 

Fergus se apropiase mult de fereastră lipindu-şi 
faţa de ea, ca să-l poată vedea mai bine pe 
monsieur Beauchamp. 

În schimb, Jamie, care ținea în mână halba cu 


bere, se uita cu atenţie la faţa lui Fergus. Se 
gândea că, deşi trăise în Scoţia de când avea zece 
ani şi se afla în America de zece ani şi mai bine, 
tot avea figură de francez. Nu era vorba doar de 
trăsături, era ceva în oasele feţei lui, care ieşea în 
evidenţă. Avea maxilarul atât de ascuţit încât ai fi 
putut tăia hârtie cu el, un nas foarte coroiat şi 
orbitele ochilor înfundate sub sprâncene. Părul 
negru cu firul gros, pieptănat pe spate, era tivit cu 
argintiu. Lui Jamie nu i-a trebuit decât o clipă 
pentru a observa acest amănunt. Avea permanent 
în memorie imaginea lui Fergus, copilul orfan 
salvat dintr-un bordel parizian la zece ani, iar 
imaginea aceea părea ciudată în comparaţie cu 
figura suplă şi frumoasă pe care o vedea înaintea 
lui. 

— Nu, a spus Fergus în cele din urmă, aşezându- 
se pe bancă şi clătinând din cap. Nu l-am văzut 
niciodată. 

Ochii lui Fergus, de un negru intens, erau vii, 
curioşi şi scrutători. 

— Nici în oraş nu există cineva care să-l 
cunoască, a continuat el. Şi am auzit că a întrebat 
de acest Claudel Fraser. 

Când a rostit aceste ultime cuvinte, nările i s-au 
dilatat, pentru că era amuzat. Claudel era propriul 
său nume de botez, numele lui adevărat. 

Jamie credea că nu-l mai folosise de când 
plecase din Paris şi nici în ultimii treizeci de ani. 

— Am auzit că s-a interesat de Claudel şi la 
Halifax şi Edenton, a mai adăugat Fergus. 

Jamie a deschis gura, vrând să-i spună lui 
Fergus că trage nădejde că a fost discret când s-a 
interesat de Beauchamp, dar s-a răzgândit, 


zicându-şi că era mai bine să-şi bea berea liniştit. 
Fergus izbutise să-şi câştige existenţa în acele 
vremuri tulburi ca tipograf tocmai pentru că ştia 
să fie discret. 

— ţi aduce aminte de cineva? l-a întrebat Jamie 
în cele din urmă. 

Fergus l-a privit surprins, şi-a lipit din nou faţa 
de geam şi apoi s-a aşezat comod pe bancă, 
scuturând din cap şi spunând: 

— Nu. Ar trebui să-mi amintească de cineva? 

— Nu cred, a replicat Jamie. 

Într-adevăr, nu credea şi se bucura că Fergus 
avea un spirit de observaţie ascuţit. 

Claire îi spusese ce gândea, că omul acela s-ar fi 
putut să fie o rudă de-a ei, poate chiar un strămoş 
direct. Incercase să fie detaşat, să-şi spună că era 
o idee greşită, dar a văzut lumina din ochii ei care 
trăda dorinţa şi s-a simţit mişcat. Faptul că nu 
avea familie sau rude în timpul ei îl impresionase 
întotdeauna şi se gândise că avea legătură şi cu 
devotamentul faţă de el. 

L-a examinat cât a putut de atent, dar nu a 
descoperit nimic în figura sau în atitudinea lui 
Beauchamp care să-i amintească de Claire şi cu 
atât mai puţin de Fergus. 

Nu credea că Fergus se gândise la asemenea 
lucru, că Beauchamp i-ar putea fi rudă. Jamie era 
destul de sigur că, pentru Fergus, rude erau cei 
din familia Fraser, din Lallybroch şi, bineînţeles, 
Marsali şi copiii pe care îi iubea cu pasiunea firii 
lui. 

Beauchamp îşi lua rămas-bun de la Northrup cu 
o reverență specific pariziană, urmată de o 
graţioasă fluturare a batistei din mătase. Jamie s-a 


gândit că întâmplarea făcuse ca omul să iasă din 
depozit şi să se oprească chiar înaintea lor. Aveau 
de gând să discute cu el mai târziu în ziua aceea, 
dar faptul că avuseseră ocazia să-l observe îi 
scutise de efortul de a-l mai căuta. 

— E o corabie bună, a spus Fergus, atent acum 
la goeleta Huntress. Eşti sigur că nu vrei să vezi 
dacă ai putea pleca cumva cu vasul lui monsieur 
Beauchamp? 

— Da, sunt sigur, a replicat Jamie sec. Să mă las 
pe mine însumi şi să-mi las nevasta pe mâna unui 
om pe care nu-l cunosc şi care se poartă suspect 
şi, pe deasupra, să pornesc pe mare într-o corabie 
mică? Chiar şi un om care nu ar suferi de rău de 
mare ar sta la îndoială, nu? 

Fergus a zâmbit larg, întrebând: 

— Mult preacinstita doamnă are de gând să te 
umple iar de ace? 

— Mda, a răspuns Jamie indispus. 

Nu îi plăcea deloc să fie înţepat în mod repetat 
şi nici să apară în public, plin de ace ca un porc 
spinos, fie chiar şi în spaţiul restrâns al unei 
corăbii. Singurul lucru care-l făcea să suporte 
acest tratament era ideea că, dacă nu se lăsa 
înţepat, avea să verse zile-ntregi. 

Fergus nu a remarcat că Jamie se indispusese şi 
se dusese iar la geam. 

— Nom d'nom“! a spus el încet, dar pe un 
asemenea ton de nelinişte, încât Jamie s-a întors 
imediat pentru a vedea despre ce era vorba. 

Beauchamp înaintase de-a lungul străzii, dar 
încă mai putea fi văzut din cârciumă. Se oprise şi 
făcea o mişcare ciudată, dar cu adevărat 

îngrijorător era faptul că fiul lui Fergus, Germain, 
stătea pe vine chiar înaintea francezului şi părea 
să ţopăie ca un broscoi agitat. 

Mişcările acelea ciudate s-au mai repetat câteva 
clipe. Beauchamp a rămas nemişcat şi apoi şi-a 
ridicat braţele şi a făcut gesturi de parcă ar fi 
mustrat pe cineva, în vreme ce Germain părea să 
se târască înaintea lui. Băiatul s-a ridicat, 
ascunzând ceva sub cămaşă şi, după ce a stat de 
vorbă câteva clipe cu Beauchamp, acesta a râs şi i- 
a întins mâna. După ce şi-au strâns mâinile, s-au 
salutat şi au făcut câte o plecăciune discretă, 
Germain s-a îndreptat spre Whimbush, în vreme 
ce Beauchamp şi-a continuat drumul. 

Germain a intrat în local şi, după ce i-a observat, 
s-a aşezat pe bancă, lângă tatăl său, mulţumit de 
sine. 

— L-am cunoscut pe omul ăla care are treabă cu 
tata, a spus băiatul trecând direct la subiect. 

— Da, am văzut şi noi, a replicat Jamie, ridicând 
din sprâncene. Ce dracu’ ai făcut? 

— L-am văzut venind, dar mi-am dat seama că 
nu se va opri să stea de vorbă cu mine decât dacă 
strigam la el. Tocmai de-aia i-am pus în calea lui 
pe Simon şi Peter. 

— Pe cine... a început Jamie, dar înainte de a-şi 
duce gândul până la capăt, Germain a băgat mâna 
sub cămaşă şi a scos doi broscoi, unul verde şi 
altul galben-verzui, care au început să ţopăie pe 
tăblia goală a mesei, orăcăind nervoşi. 

Fergus l-a luat pe Germain de ureche, 
spunându-i: 

— Ia creaturile-alea de pe masă înainte să fim 
daţi afară de-aici. Nici nu mă mir că eşti plin de 


negi dacă porţi cu tine Ies grenouilles”. 

— Grandmere“ mi-a spus că pot să fac asta, a 
protestat Germain  luându-şi animalele de 
companie şi ascunzându-le. 

— Aşa a spus? a întrebat Jamie, care nu se mai 
mira deloc de tratamentele soţiei sale, dar căruia i 
se părea că asta era prea mult. 

— Ei bine, mi-a spus că nu pot să fac nimic 
altceva împotriva negului meu din cot, decât să-l 
frec cu un broscoi mort şi să-l îngrop. Broscoiul 
să-l îngrop adică. Trebuie să fac asta la o răscruce 
de drumuri, în miez de noapte. 

— Oh, cred că trebuie să fi făcut ea o glumă. Ei, 
şi ce ţi-a zis francezul? 

Germain l-a privit cu ochi mari, replicând: 

— Dar nu e francez, grandpere“?. 

— Eşti sigur că nu-i francez? l-a întrebat Jamie 
uimit. 

— Da. A înjurat de mama focului când Simon a 
ajuns pe pantoful lui, dar nu aşa cum face tata. 

Zicând acestea, băiatul i-a aruncat o privire 
fugară tatălui său, care ar fi vrut să-l tragă din nou 
de urechi, dar a renunţat la un gest al lui Jamie. 

— E englez, sunt sigur de asta, a adăugat 
Germain. 

— A înjurat în engleză? a întrebat Jamie. 

Era foarte adevărat că în înjurăturile francezilor 
erau adesea prezente legumele, bineînţeles, 
alături de diferite lucruri sacre. Injurăturile 
englezeşti nu se refereau la sfinţi, obiecte de cult 
sau castraveți, ci la Dumnezeu, prostituate sau 

excremente. 

— A înjurat în engleză, dar nu pot să zic ce 
anume a spus, pentru că tata s-ar simţi jignit. Tata 
are urechi foarte sensibile, a mai adăugat 
Germain, strâmbându-se la tatăl său. 

— Lasă-l pe taică-tău în pace şi povesteşte-mi ce 
a mai spus omul acela. 

— Prea bine, a replicat Germain imediat. A văzut 
că erau doar două broscuţe, a râs şi m-a întrebat 
dacă le duc acasă şi-am să le mănânc la cină. l-am 
spus că nu, broscoii sunt animalele mele de 
companie şi l-am întrebat dacă vasul acela e al lui, 
pentru că toată lumea zice că-i al lui şi-i tare 
frumos, nu? Totul a fost cât se poate de simplu, a 
mai spus copilul, de parcă ar fi vrut să afle dacă 
bunicul lui pricepuse stratagema la care apelase. 

Jamie şi-a stăpânit un zâmbet. 

— Ai fost un băiat deştept, a spus el sec. 
Altceva? 

— Mi-a zis că nu, nu-i vasul lui. Că-i al unui nobil 
francez. Şi atunci eu l-am întrebat cine-i acel nobil 
şi el mi-a zis că Baronul Amandine. 

A urmat un schimb de priviri între Jamie şi 
Fergus, iar acesta a ridicat din umeri surprins. 

— Am întrebat câtă vreme avea de gând să mai 
rămână aici, pentru că vreau să-l aduc şi pe fratele 
meu la corabie. Mi-a zis că are de gând să plece 
mâine seară, când va fi refluxul. M-a întrebat pe 
urmă, da' am văzut eu că glumea, m-a întrebat 
dacă nu cumva voiam să vin pe vas şi să fiu 
steward. l-am răspuns că nu, pentru că broaştele 
mele au rău de mare... la fel ca bunicul meu. 

Spunând acestea, băiatul s-a strâmbat la Jamie, 
care l-a privit cu asprime: 


— Nu te-a învăţat taică-tu vorba aceea: Ne petez 
pas plus haute que votre cul”. 

— Mama o să-ţi spele gura cu săpun dacă o să 
te-audă vorbind aşa, l-a informat Germain cât se 
poate de serios. Vrei să-i fur de prin buzunare? L- 
am văzut intrând în hanul de pe Cherry Street. Aş 
putea... 

— Nu ai putea! i-a spus Fergus repede. Şi nu 
mai vorbi despre astfel de lucruri când te afli într- 
un loc în care te pot auzi şi străini. Mama ta are să 
ne omoare pe amândoi. 

Jamie a simţit un fior pe şira spinării şi a privit 
în jur pentru a fi sigur că nu îi auzise nimeni: 

— L-ai învăţat să... 

Fergus a aruncat o privire piezişă şi a replicat: 

— Am crezut că e păcat să se piardă priceperea 
pe care o aveam; se poate spune că este o 
moştenire de familie. Bineînţeles că nu îl las să 
fure. Tot ce ia, punem înapoi. 

— Cred că o să vorbim mai târziu în particular, a 
spus Jamie, aruncându-le amândurora o privire 
plină de înţelesuri. 

Dumnezeule mare, dacă Germain ar fi fost prins 
făcând astfel de lucruri... Cel mai bine era să le 
bage frica-n suflet, înainte ca amândoi să 
sfârşească la stâlpul infamiei sau să fie spânzurați 
pentru furt. 

— Şi ce e cu omul pe care te-am pus să-l 
găseşti? l-a întrebat Fergus pe fiul său, încercând 
să-i distragă atenţia lui Jamie. 

— L-am găsit, a spus Germain, întorcând capul 
către uşă. Uite-l. 

Delancey Hali era un bărbat mărunt, curat, 


45 Nu vorbi tampenii (lb. franceză) (n.tr.) 


liniştit şi manierat, de parcă ar fi fost un şoricel de 
biserică. Nu arăta deloc a contrabandist, iar asta, 
credea Jamie, era foarte bine, având în vedere cu 
ce se ocupa. 

— Mă ocup cu transportul de mărfuri, şi-a 
descris Hali discret ocupaţia. Eu găsesc vase 
pentru anumite mărfuri, lucru deloc uşor în 
timpurile-acestea, aşa cum vă puteţi lesne 
închipui. 

— Ştiu care este situaţia, a spus Jamie, zâmbind. 
Nu am niciun fel de marfă, dar am speranţe că 
veţi putea găsi ceva care să ne convină. Eu, soţia 
şi nepotul meu dorim să călătorim până la 
Edimburgh. 

Băgase mâna sub masă, în sporran. Luase 
câteva bile din aur şi le bătuse cu ciocanul, 
transformându-le în nişte discuri imperfecte. A 
luat trei din aceste discuri şi le-a pus discret în 
poala lui Hali. 

Expresia feței domnului Delancey nu s-a 
modificat niciun pic, dar Jamie i-a simţit mâna, 
care a apucat cele trei discuri, le-a cântărit o clipă 
şi apoi le-a făcut să dispară într-un buzunar. 

— Cred că ar fi posibil, a spus el calm. Cunosc 
un căpitan care va pleca din Wilmington peste 
aproximativ două săptămâni. Acesta s-ar putea să 
fie dispus să transporte pasageri... în schimbul 
unei recompense. 

Mai târziu, Jamie şi Fergus s-au îndreptat spre 
tipografie, discutând despre posibilitatea ca Hali 
să facă rost de un vas. Germain mergea în zigzag 
înaintea lor, mişcându-se încolo şi-ncoace, în 
funcţie de ideile care treceau prin mintea sa plină 
de imaginaţie. 


Jamie era preocupat. Baronul Amandine. 
Numele îi era cunoscut, dar nu îi evoca în 
memorie niciun chip, nicio împrejurare cu care să- 
l asocieze. Îşi amintea doar că auzise de el la 
Paris. Dar când? Când fusese la universite... sau 
mai târziu, când el şi Claire... da. Asta era. Auzise 
acel nume în sala de judecată, dar indiferent cât 
se străduia, creierul refuza să-i mai dea vreo altă 
informaţie. 

— Vrei să vorbesc eu cu acest Beauchamp? a 
întrebat Jamie deodată. Poate izbutesc să aflu ce 
vrea cu tine. 

Fergus a strâns un pic din buze, apoi a dat din 
cap, spunând: 

— Nu. Am auzit că omul acesta s-a interesat de 
mine în Edenton. 

— Eşti sigur că tu eşti persoana de care s-a 
interesat? a întrebat Jamie, deşi în Carolina de 
Nord numele de Claudel nu era unul foarte des 
întâlnit. 

— Cred că da, a replicat Fergus încet, uitându- 
se la Germain care începuse să orăcăie încetişor, 
conversând în mod evident cu broscoii de sub 
cămaşa lui. Persoana care mi-a spus asta mi-a dat 
de înţeles că omul nu avea doar un nume, ci şi 
nişte informaţii cum ar fi că acel Claudel Fraser pe 
care îl caută a fost luat de la Paris de un scoţian 
înalt, cu părul roşu, al cărui nume este James 
Fraser. De aia cred că nu poţi să stai de vorbă cu 
el. 

— Nu pot să stau de vorbă cu el fără a-i stârni 
interesul, a fost de acord Jamie. Dar... nu ştim ce 
urmăreşte. Poate ceva în avantajul tău. Cât de 
mare este probabilitatea ca o persoană aflată în 


Franţa să-şi dea osteneala şi să-şi cheltuiască 
banii pentru a trimite aici pe unul ca el ca să-ți 
facă rău, când s-ar putea mulţumi pur şi simplu cu 
faptul că tu te afli în America? 

Jamie a ezitat puţin şi apoi a continuat: 

— Poate că Baronul Amandine ţi-e rudă. 

Această posibilitate părea desprinsă din romane, 
dar în acelaşi timp, Jamie nu îşi putea închipui o 
altă explicaţie pentru faptul că exista cineva care 
punea un nobil francez să caute pe două 
continente un biet copil născut într-un bordel. 

Fergus a dat din cap. Astăzi îşi pusese cârligul şi 
nu mănuşa umplută cu tărâţe pe care o purta la 
ocazii speciale şi, pentru că-l mânca nasul, s-a 
scărpinat delicat cu vârful cârligului. 

— Când eram mic, a spus el în cele din urmă, 
îmi spuneam că sunt copilul din flori al unui om 
important. Cred că toţi orfanii îşi închipuie lucrul 
ăsta. 

Asta te ajută să suporţi viaţa mai uşor. Te 
gândeşti că ea nu va fi întotdeauna aşa, că va veni 
cineva care te va ajuta să-ţi redobândeşti locul 
care ţi se cuvine în lumea asta, a mai spus Fergus 
încet, pentru ca apoi să dea din umeri şi să 
continue: 

— Pe urmă am crescut şi am ştiut că lucrul 
acesta nu e adevărat. Mi-am spus că nu va veni 
nimeni să mă salveze, dar... 

S-a întors spre Jamie şi i-a zâmbit cu foarte 
multă căldură, zicând: 

— Am înaintat în vârstă şi am descoperit că sunt 
fiul unui mare om. 

Cârligul dur a atins mâna lui Jamie şi Fergus a 
mai spus: 


— Nici nu-mi doresc mai mult. 

Sediul ziarului Wilmington Gazette era uşor de 
găsit.  Tăciunii se  stinseseră, dar atât de 
cunoscutul miros de ars stăruia încă în aer. Un 
bărbat prost îmbrăcat, cu o pălărie pleoştită, lovea 
lemnul ars, dar a încetat de îndată ce l-a strigat 
Jamie şi a ieşit dintre dărâmături cu paşi mari. 

— Sunteţi proprietarul ziarului, domnule? l-a 
întrebat Jamie întinzându-i o mână, pentru a-l 
ajuta să treacă peste un vraf de cărţi. Dacă 
sunteţi, trebuie să vă spun că îmi pare foarte rău 
pentru cele întâmplate. 

— Oh, nu! a replicat omul, ştergându-şi 
funinginea de pe degete cu o batistă mare şi 
murdară, pe care i-a întins-o apoi lui Jamie. Amos 
Crupp era tipograful. S-a dus... a şters-o când a 
ars clădirea. Eu sunt Herbert Longfield. Mie îmi 
aparţine terenul. Şi clădirea a fost a mea, a mai 
adăugat omul aruncând o privire în spatele lui. Nu 
cumva dumneata eşti unul dintre salvatori? Am 
aici un morman frumos de fiare. 

Tiparniţa lui Fergus şi Marsali era singura între 
Charleston şi Newport.  Lliparniţa ziarului 
Wilmington Gazette apărea distrusă şi înnegrită, 
între dărâmături. lţi mai dădeai seama doar că 
fusese o tiparniţă, dar atât, căci nu mai era bună 


de nimic. 

— Când s-a întâmplat asta? am întrebat. 

— Acum două nopţi. Cu puţin după miezul 
nopţii. S-a ales praful de toate, chiar înainte ca 
pompierii să se fi urnit din loc. 

— S-a întâmplat ceva cu coşul? a întrebat Jamie, 
aplecându-se şi luând de jos un pamflet. 

Longfield a izbucnit într-un râs cinic, spunând: 

— Nu sunteţi de pe-aici, nu-i aşa? ziceaţi că-l 
căutaţi pe Amos? 

Ne-a privit pe rând când pe mine, când pe 
Jamie. Se pare că nu era dispus să facă niciun fel 
de mărturisiri unor străini ale căror convingeri 
politice nu le cunoştea. 

— James Fraser, a spus Jamie, întinzându-i mâna 
şi strângându-i-o cu putere. Aceasta este soţia 
mea, Claire. Cine a făcut asta? Fiii Libertăţii? 

Longfield a ridicat din sprâncene, spunând: 

— Chiar că nu sunteţi de prin părţile-astea. 

Omul a zâmbit, dar asta nu pentru că s-ar fi 
înveselit şi apoi a continuat: 

— Amos era de partea Fiilor Libertăţii. Nu era 
unul dintre ei, dar gândea la fel ca ei. I-am spus să 
fie atent la ceea ce scrie şi la ceea ce tipăreşte în 
ziar, şi chiar a încercat să-mi urmeze sfatul, numai 
că în vremurile-astea nu e nevoie de prea mult. 
Este suficient să spună cineva o vorbuliţă şi eşti 
bătut măr în plină stradă sau chiar omorât. 

Omul l-a măsurat pe Jamie, spunând: 

— Deci nu l-aţi cunoscut pe Amos. Pot să vă 
întreb ce treabă aveaţi cu el? 

— Aveam o întrebare în legătură cu o ştire care 
a fost publicată în ziar. Spuneţi că domnul Crupp a 
plecat. Ştiţi cumva unde anume îl pot găsi? Nu 


vreau să-i fac niciun rău. 

Domnul Longfield s-a uitat la mine, gândindu-se 
probabil că un om care ar fi fost dispus la violenţe 
pe criterii politice nu şi-ar fi luat soţia cu el dacă 
avea de gând să facă rău cuiva. 

Am încercat să-i zâmbesc cât mai frumos cu 
putinţă, dar fără a uita că sunt o femeie 
respectabilă, iar dumnealui mi-a zâmbit vag. Avea 
buza de sus lăbărţată, ceea ce îl făcea să semene 
cu o cămilă speriată, aspect accentuat şi de dinţii 
mai puţin obişnuiţi. 

— Nu, nu ştiu, a replicat, privindu-l pe Jamie cu 
aerul unui om care a luat o hotărâre. Cu toate 
acestea, pot să vă spun că avea un partener de 
afaceri dat dracului. Este posibil ca el să aibă 
informaţii despre ceea ce vă interesează? 

Acum venise rândul lui Jamie să-l măsoare atent 
pe Longfield. S-a hotărât repede ce trebuia să 
facă, mi-a întins mie pamfletul şi a spus: 

— Se prea poate. Este vorba despre un mic 
anunţ în legătură cu faptul că a ars o casă în 
munţi. Anunţul acesta a fost publicat anul trecut. 
Aş dori să aflu cine a oferit ziarului această 
informaţie. 

Longfield s-a încruntat şi-a scărpinat buza de 
sus, îndepărtând un fulg de funingine, pentru ca 
apoi să spună: 

— Nu-mi aduc aminte de acest anunţ, domnule, 
vă spun ceva. Eu însumi voiam să mă duc la 
George Humphries, adică la partenerul de afaceri 
al lui Amos, după ce mă lămuresc ce este aici... 

Omul a privit peste umăr şi a făcut o 
strâmbătură, pentru ca după aceea să continue: 

— De ce nu veniţi cu mine să-l întrebaţi în 


legătură cu acel anunţ? 

— Mă  îndatoraţi, domnule, a spus Jamie, 
aruncându-mi o privire scurtă şi ridicând din 
sprâncene, dându-mi de înţeles că rolul meu de 
paravan se încheiase şi îmi puteam vedea de 
treburile mele. I-am urat domnului Longfield o zi 
bună şi m-am dus să vizitez oraşul Wilmington. 

Afacerile mergeau mai bine decât în New Bern. 
Wilmington dispunea de un port cu apă adâncă şi, 
deşi blocada engleză afectase importul şi exportul, 
micile ambarcaţiuni continuau să acosteze în port. 
Wilmingtonul era mai întins decât New Bern şi 
avea o piaţă destul de mare în centrul oraşului, 
unde mi-am petrecut în mod plăcut o oră, 
cumpărând diferite plante şi aflând cele mai 
recente bârfe, apoi mi-am luat şi un corn cu 
brânză, pe care l-am mâncat în port. 

Mă plimbam, trăgând nădejde că voi descoperi 
vasul care urma să ne transporte în Scoţia, dar nu 
am văzut vreo navă ancorată care să fie suficient 
de mare pentru un astfel de voiaj. Delancey Hali 
spusese, ce-i drept, că va trebui să ne îmbarcăm 
pe un vas mic, poate chiar pe vasul lui de pescuit, 
pentru a ajunge în larg, unde aveam să întâlnim 
un vas mai mare. M-am aşezat să mănânc pe un 
stâlp gros de pe chei şi am atras un stol de 
pescăruşi, foarte interesaţi de ceea ce făceam. S- 
au aşezat în preajma mea, de parcă ar fi fost nişte 
fulgi de zăpadă. 

— Să nu îndrăzneşti! am spus amenințând cu 
arătătorul un pescăruş care se uita la coşul meu. 
Acesta-i prânzul meul 

Aveam încă pamfletul pe jumătate ars de la 
Jamie. Am scuturat cu putere foaia de hârtie, 


ameninţându-i pe pescăruşi. Aceştia şi-au luat 
zborul, dar după o vreme, s-au aşezat din nou la o 
distanţă mai mare, fiind foarte interesaţi de cornul 
cu brânză din mâna mea. 

— Ha! le-am strigat păsărilor, mutând coşul la 
adăpostul picioarelor mele. 

Am prins bine cornul în mână. Mă uitam cu un 
ochi la pescăruşi şi cu unul către port. Un vas de 
război britanic era ancorat la o oarecare distanţă 
de port şi, la vederea drapelului britanic, am avut 
un sentiment de mândrie şi nelinişte. 

Mândria o simţeam necondiţionat. Toată viaţa 
simţisem că sunt cu adevărat englezoaică. Mă 
aflasem în serviciul Marii Britanii în spitale, pe 
câmpuri de luptă, îmi servisem ţara cu simţul 
datoriei şi cu onoare şi văzusem mulţi dintre 
compatrioţii mei şi numeroase dintre 
compatrioatele mele căzând în slujba ţării. Steagul 
arăta puţin diferit de acela sub care servisem eu, 
dar mă simţeam mândră la vederea lui. 

În acelaşi timp, eram conştientă de ameninţarea 
pe care o reprezenta acel steag pentru mine şi ai 
mei.  Trapele tunurilor, situate în partea 
superioară a navei, erau deschise. Se făcea un 
exerciţiu, fără nicio îndoială, pentru că vedeam 
tunurile ieşind şi retrăgându-se de parcă ar fi fost 
capetele unor popândăi. Cu o zi înainte fuseseră în 
port două nave de război şi una dintre ele 
plecase... încotro? Într-o misiune sau patrula la 
intrarea în port, pentru a aborda, pentru a ataca, 
ori pentru a scufunda orice navă suspectă? 

Nu mă puteam gândi la ceva mai suspect decât 
corabia domnului Hali, care se ocupa cu 
contrabanda. 


M-am gândit din nou la misteriosul domn 
Beauchamp. Franţa era încă neutră. Ne-am fi aflat 
în siguranţă dacă am fi fost la bordul unui vas sub 
pavilion francez. Cât despre motivele lui 
Beauchamp... Am acceptat cu greu dorinţa lui 
Fergus de a nu avea de-a face cu el, dar mă 
întrebam de ce îl interesa Fergus pe Beauchamp. 

De asemenea, mă întrebam dacă avea vreo 
legătură cu rudele mele care purtau numele de 
Beauchamp. Unchiul meu Lamb se ocupase cât de 
cât de arborele genealogic şi făcuse asta numai de 
dragul meu, dar nu mă interesase. Mă întrebam 
unde era acum acel arbore genealogic. Ni-l dăduse 
nouă, adică mie şi lui Frank, atunci când ne-am 
căsătorit; era frumos împăturit, într-un fel de 
mapă din cânepă de Manila. 

Poate că o să pomenesc de domnul Beauchamp 
în următoarea scrisoare către Brianna. Ea are 
vechile catastife ale familiei noastre, cutiile în 
care s-au păstrat vechile formulare de impozitare, 
colecţia de lucrări şi proiecte, pe care le-a făcut 
cât a fost elevă... Am zâmbit, amintindu-mi de 
dinozaurul din lut pe care l-a făcut pe când avea 
opt ani, o creatură cu dinţi mari înclinată într-o 
parte de parcă ar fi fost beată şi ţinând între fălci 
un obiect cilindric. 

— Mănâncă un mamifer, mi-a spus ea. 

— Ce s-a întâmplat cu picioarele mamiferului? 
am întrebat-o. 

— Au căzut atunci când dinozaurul a călcat pe 
ele. 

Rememorând episodul, nu fusesem atentă preţ 
de o clipă, iar un pescăruş îndrăzneţ m-a lovit 
peste mână şi ultima bucăţică de corn a căzut pe 


jos, asupra ei năpustindu-se întregul stol de păsări 
înfometate. 

Am rostit un cuvânt urât pentru că pescăruşul 
mi-a lăsat pe dosul palmei o mică zgârietură şi, 
ridicând de jos pamfletul, l-am aruncat în mijlocul 
păsărilor lacome. Am lovit în cap una dintre 
păsări. Aceasta a început să dea speriată din aripi 
şi ceilalţi pescăruşi s-au risipit, blestemându-mă 
pe limba lor, dar fără a lăsa în urmă nicio fărâmă 
de mâncare. 

— Ha! am exclamat eu din nou, rânjind cu 
satisfacţie. 

Jenându-mă să arunc gunoiul pe jos, sentiment 
pe care îl aveam din secolul al XX-lea, dar cu totul 
inexistent în epoca în care mă aflam, am ridicat 
resturile foii şi am refăcut bucata de hârtie atât 
cât am putut, dându-i aspectul unui dreptunghi. 

Titlul era Examinarea milei, iar subtitlul Gânduri 
asupra naturii compasiunii divine, manifestarea 
acesteia la om şi posibilităţile acestuia de a deveni 
mai bun ca fiinţă, dar şi din punct de vedere al 
omenirii în ansamblul său. Probabil că nu era una 
dintre lucrările domnului Crupp, care s-a bucurat 
de foarte mult succes. M-am gândit să o pun în 
coşul meu. 

Asta m-a făcut să mă gândesc la altceva. M-am 
întrebat dacă Robert va vedea această lucrare 
vreodată într-o arhivă. Credeam că acest lucru va 
fi posibil. 

Aceasta însemna că noi sau că eu trebuia să 
facem anumite lucruri dacă ne propuneam să fim 
cunoscuţi? Având în vedere că lucrurile care 
apăreau în presă indiferent de epocă erau 
războiul, crimele, tragedia şi alte lucruri cumplite, 


mă gândeam că era mai bine să nu fim cunoscuţi. 
Mă bucurasem de câteva ori de glorie, dar nu în 
împrejurări plăcute, şi ultimul lucru pe care mi-l 
doream era ca Roger să găsească vreun articol 
despre mine, în care să se spună că fusesem 
spânzurată pentru că am prădat vreo bancă ori că 
am fost executată pentru că aş fi fost vrăjitoare, 
sau că nişte pescăruşi mă ciuguliseră până mă 
omorâseră. 

Am ajuns la concluzia că nu îmi doream să devin 
unul dintre subiectele ziarelor. Cel mai bine ar fi 
fost să-i spun lui Bree despre domnul Beauchamp 
şi despre genealogia familiei Beauchamp, şi dacă 
Roger voia să se informeze despre asta, atunci 
foarte bine. Bineînţeles că nu am să aflu niciodată 
dacă avea să-l găsească pe Percival pe lista 
membrilor familiei Beauchamp. Dacă avea să-l 
descopere, atunci Jem şi Mandy aveau să ştie mai 
multe despre genealogia lor. 

Dar unde era mapa aceea? O văzusem ultima 
dată pe biroul lui Frank, şi îmi aminteam că 
unchiul Lamb făcuse, după părerea mea, un 
arbore genealogic de-a dreptul stufos... 

— Vă rog să mă scuzaţi, doamnă, a spus o voce 
groasă în spatele meu. Văd că... 

Smulsă brusc din gândurile mele, m-am întors şi 
mi s-a părut că... 

— Doamne,  lisuse Hristoase! am mormăit, 
ridicându-mă în picioare, dumneata! 

Am făcut un pas înapoi, m-am împiedicat de coş 
şi era cât pe ce să cad în apă, dar m-a salvat Tom 
Christie, care m-a apucat instinctiv de braţ. 

M-a tras spre el, a căzut, iar eu am căzut peste 
el. S-a ridicat numaidecât de parcă ar fi fost un 


arc de oţel şi m-a ridicat în braţe, sărutându-mă cu 
patimă. 

Apoi m-a privit, zicând: 

— Eşti moartă! 

— Ei bine, nu! am spus eu pe un ton de parcă aş 
fi vrut să mă scuz. 

— Te rog... te rog să mă scuzi, a reuşit el să-mi 
spună în cele din urmă, dându-mi drumul. Eu... 
eu... eu... 

Era alb ca un strigoi şi părea că el s-ar fi putut 
să cadă în apă. Nu cred că eu arătam mai bine, 
dar cel puţin mă ţineam pe picioare. 

— Ar fi mai bine să te aşezi, am spus. 

— Da... dar nu aici, a replicat el repede. 

Avea dreptate. Cheiul era un loc public, iar 
întâlnirea noastră deja atrăsese atenţia. Doi 
vagabonzi se uitau la noi cu gura căscată şi îşi 
dădeau coate. Am atras, însă, şi privirile 
negustorilor, marinarilor şi hamalilor care se aflau 
acolo cu treburi. Am început să-mi revin din şoc şi 
m-am simţit în stare să gândesc. 

— Ai o odaie? l-am întrebat. Oh, nu, nu merge! 
Sau merge totuşi? 

Îmi puteam imagina ce poveşti se vor scorni pe 
seama noastră, îndată ce vom fi părăsit portul, 
dacă plecam de acolo şi apăream la domnul 
Chrisde. Nici în gândurile mele nu-i puteam spune 
altfel decât domnul Christie. Să mergem în odaia 
lui... 

— Ei, lucruri cu totul obişnuite, am spus eu 
hotărâtă. Să mergem. 

Aveam de mers doar câteva minute până la 
hanul lui Symonds şi am făcut drumul în tăcere 
deplină. M-am uitat din când în când la el pe furiş, 


pentru a mă asigura că nu era o fantomă, dar şi 
pentru a-mi da seama în ce stare era. 

Părea a fi una relativ bună, deoarece era 
îmbrăcat decent, într-un costum gri închis şi într-o 
cămaşă curată. Chiar dacă nu era îmbrăcat după 
ultima modă - mi-am muşcat buza, gândindu-mă 
cum ar arăta Tom Christie îmbrăcat după ultima 
modă - nu arăta neglijent. 

In rest, era ca atunci când îl văzusem ultima 
dată, ei bine, nu, m-am gândit, corectându-mă pe 
mine însămi, de fapt arăta mult mai bine. Îl 
văzusem ultima dată împovărat de tragedia morţii 
fiicei sale şi de tot ceea ce a urmat după 
nenorocire. Ultima oară l-am văzut pe Cruizer, 
vasul britanic pe care se refugiase guvernatorul 
Martin când a fost alungat din colonie, cu aproape 
doi ani în urmă. 

Atunci domnul Christie mărturisise că Îşi 
omorâse fiica, faptă de care fusesem acuzată eu, 
mărturisise dragostea pentru mine şi îşi 
manifestase dorinţa de a fi executat în locul meu. 
Datorită acestei situaţii, faptul că înviase mi se 
părea nu surprinzător, ci de-a dreptul ciudat. 

Se punea şi întrebarea ce ştia, dacă mai ştia 
ceva, despre soarta fiului său, Allan, răspunzător 
de moartea Malvei Christie. Circumstanţele în 
care se petrecuse totul erau dintre cele despre 
care un tată nu trebuie să afle şi mă cuprinsese 
groaza la gândul că s-ar putea să fiu nevoită să-i 
povestesc totul. 

L-am privit din nou. Pe faţa lui se vedeau brazde 
adânci, dar nu era nici tras la faţă, nici apăsat de 
griji. Nu purta perucă, cu toate că părul lui sur era 
tuns scurt, ca întotdeauna, la fel ca şi bărbuţa. Am 


simţit că mă gâdilă ceva pe faţă şi abia m-am 
putut abţine să nu-mi trec mâna peste gură, ca să 
alung senzaţia aceasta. Era tulburat, de fapt 
tulburată eram şi eu, dar a reuşit să-şi 
redobândească stăpânirea de sine şi a deschis uşa 
hanului poftindu-mă să intru, cu un gest deosebit 
de curtenitor. Doar un uşor clipit al ochiului stâng 
îi trăda emoţiile. 

Îmi tremura tot corpul, iar Phaedre, care servea 
clienţii din cârciumă, mi-a aruncat o privire fugară 
şi m-a salutat dând din cap. Ea nu îl cunoscuse pe 
Thomas Christie. Auzise de scandalul care a urmat 
arestării mele, dar nu făcea legătura între acel 
scandal şi domnul care mă însoțea. 

Am găsit o masă în salon şi ne-am aşezat. 

— Am crezut că ai murit, am spus eu fără niciun 
fel de introducere. Ce-ai vrut să spui când mi-ai 
mărturisit că tu credeai că eu am murit? 

A deschis gura ca să îmi răspundă, dar nu a 
apucat să scoată niciun cuvânt, pentru că a venit 
Phaedre să ne servească. Fata avea un zâmbet 
plăcut. 

— Să vă aduc ceva? Domnule, doamnă, doriţi 
ceva de mâncare? Avem şuncă foarte bună astăzi, 
cartofi prăjiţi şi sosul de muştar cu stafide, 
pregătit de doamna Symond. 

— Nu, a replicat domnul Christie. Eu aş vrea 
doar o cană de cidru, te rog. 

— Whisky, am spus. Mult whisky. 

Domnul Christie m-a privit scandalizat, dar 
Phaedre s-a mulţumit să râdă şi să plece, graţia 
mişcărilor ei atrăgând privirile celor mai mulţi 
dintre muşterii. 

— Nu te-ai schimbat, a spus el. 


Ochii lui m-au scrutat pătrunzător, examinând 
cu atenţie fiecare detaliu, pentru ca apoi să 
continue: 

— Ar fi trebuit să te recunosc după păr. 

În glasul lui se ghicea dezaprobarea, dar şi 
amuzamentul. Întotdeauna şi-a manifestat 
nemulţumirea că eu refuzam să port bonetă sau 
să-mi strâng părul. Spunea că părul meu este 
„zburdalnic”. 

— Aşa s-ar fi şi cuvenit, am replicat, netezindu- 
mi firele de păr rebele. Nu m-ai recunoscut, însă, 
decât în clipa în care m-am întors, nu-i aşa? Ce 
anume te-a îndemnat să îmi vorbeşti? 

A ezitat, dar şi-a îndreptat privirea spre coşul pe 
care îl pusesem lângă mine, pe podea. 

— Văd că ai una dintre operele mele, a spus el. 

— Cum? am întrebat urmărindu-i privirea, ca să 
descopăr  pamfletul Gânduri asupra naturii 
compasiunii divine. Am luat foaia de hârtie care se 
zărea de sub o căpățână de varză pentru a 
descoperi abia atunci autorul, adică DL I. W. 
Christie, MA, Universitatea din Edimburgh. 

— De la ce vine W? l-am Întrebat, punând 
pamfletul de unde îl luasem. 

— De la Warren, a răspuns el răguşit. De unde 
Dumnezeu ai apărut? 

— Tata spunea întotdeauna că m-a găsit sub o 
frunză de varză, în grădină, am spus eu repede. 
De fapt, vrei să ştii de unde am apărut astăzi? 
Dacă asta vrei să afli, atunci îţi spun că am venit 
chiar din braţele regelui. 

Începea să pară mai puţin şocat şi iritarea lui 
obişnuită, provocată de lipsa mea de feminitate, 
începea să-şi pună amprenta pe chipul lui sobru. 


— Lasă gluma, a spus el. Am crezut că eşti 
moartă. 

Phaedre a adus băuturile chiar în acel moment 
şi m-a privit, arcuindu-şi sprâncenele. 

— Nu arată chiar atât de rău, domnule, a spus 
ea. Vă rog să mă scuzaţi că mi-am îngăduit să v-o 
spun. 

— Îţi mulţumesc, a replicat el printre dinţi. 

Phaedre m-a privit amuzată şi apoi a plecat, 
scuturând din cap. 

— Cine ţi-a spus asta? 

— Un bărbat pe nume Mecreary. 

Probabil că aveam o figură inexpresivă, pentru 
că a adăugat: 

— Era din Brownsville. L-am întâlnit aici... în 
Wilmington... în luna ianuarie a anului trecut. 
Spunea că tocmai venea din munţi. Mi-a povestit 
despre incendiu. A avut loc un incendiu? 

— Ei bine, da, i-am răspuns eu, vorbind rar şi 
întrebându-mă cât de mult din întregul adevăr îi 
spuneam. Foarte puţin într-un loc public, aşa 
hotărâsem. Poate că domnul Mecreary a dat acel 
anunţ în ziar... dar nu se putea să fi fost el. 

Roger spusese că anunţul apăruse în 1776, 
adică aproape cu un an înainte de producerea 
incendiului. 

— Eu l-am dat, a replicat domnul Christie. 

Acum era rândul meu să fiu mirată. 

— Tu? Când? am întrebat, luând o înghiţitură 
zdravănă de whisky, pentru că eram convinsă că 
aveam nevoie de băutură mai mult decât oricând. 

— Imediat ce am auzit de incendiu sau... nu, s-a 
corectat el. La câteva zile după ce am auzit de el. 
M-a... afectat foarte mult această veste, a spus el, 


întorcându-şi privirea de la mine. 

Făcea pentru prima dată asta din momentul în 
care ne aşezasem. 

— Ah, îmi pare rău, am spus încet, ca şi când aş 
fi avut regrete, dar de ce aş fi regretat faptul că 
nu pierisem în incendiu...? 

A tuşit pentru a-şi drege glasul şi a spus: 

— Da, mi s-a părut că trebuia să fac ce... să fac 
ceva. Trebuia să se consemneze trecerea... 
trecerea ta în altă lume. 

După ce a rostit aceste cuvinte, m-a privit cu 
ochii lui cenuşii, continuând: 

— Nu m-am putut obişnui cu gândul că tu... că 
tot ceea ce înseamnă persoana ta a dispărut de pe 
faţa pământului aşa, pur şi simplu, fără a fi marcat 
acest fapt, a adăugat el. 

A tras adânc aer în piept şi a luat o înghiţitură 
din cana de cidru. 

— Chiar dacă s-ar fi organizat o înmormântare, 
nu ar fi avut niciun rost să mă întorc la Fraser's 
Ridge. Nu am putut, de aceea m-am gândit să se 
consemneze aici ceea ce s-a întâmplat. Oricum, a 
spus el mai încet, privind în altă parte, nu puteam 
să pun flori pe mormântul tău. 

Whisky-ul mă ajutase să mă mai liniştesc, dar 
îmi şi iritase gâtul şi îmi era greu să vorbesc, 
atunci când eram sufocată de emoție. l-am atins 
mâna uşor, am tuşit ca să-mi dreg glasul şi am 
spus: 

— Mâna ta e bine? 

M-a privit cu surprindere şi ridurile de pe faţa 
lui s-au estompat puţin. 

— Mâna mea e foarte bine, m-a asigurat el. 
Vezi? 


A întins mâna dreaptă şi mi-a arătat cicatricea în 
formă de Z, pe care o avea în palmă. Se vindecase 
frumos, rămăsese doar o urmă roz. 

— la să văd, i-am spus, luându-i mâna cât mai 
firesc cu putinţă, întorcând-o şi  îndoindu-i 
degetele, pentru a le verifica flexibilitatea. Avea 
dreptate, mâna lui era, într-adevăr, bine. Şi-o 
putea mişca aproape normal. 

— Am făcut exerciţiile pe care m-ai pus să le fac, 
a spus el încet. Le fac în fiecare zi. 

L-am privit şi mi-am dat seama că mă privea cu 
oarecare gravitate. Roşise şi mă gândeam că nu 
era atât de detaşat precum îmi închipuisem. 
Înainte de a da drumul mâinii lui, a întors-o şi mi-a 
acoperit cu totul degetele, astfel încât mi-ar fi fost 
greu să-mi retrag mâna. 

— Soţul tău, a spus el, înmărmurind, pentru că 
era limpede că, până în acel moment, nu se 
gândise la Jamie. Soţul tău este şi el în viaţă? 

— Aãă, da. 

Am apreciat că nu a făcut vreo strâmbătură, ci 
s-a mulţumit să dea din cap, în timp ce expira cu 
zgomot, spunând: 

— Mă bucur... să aud asta. 

Se uita la cidrul pe care nu-l băuse încă şi 
continua să mă ţină de mână; a spus încet, fără să 
ridice ochii: 

— El... ştie? Cum am... de ce... eu nu i-am spus 
care-i motivul pentru care am depus mărturie. Tu 
i-ai spus? 

— Vorbeşti despre - m-am întrerupt, căutând 
cea mai potrivită exprimare - despre sentimentele 
tale nobile faţă de mine? Ei bine, da, ştie. Te-a 
înţeles. El ştie foarte bine ce înseamnă să fi 


îndrăgostit... De mine, vreau să spun. 

Aproape că era să izbucnească în râs şi am avut 
ocazia de a-mi trage mâna dintr-a lui. Dar nu a râs 
şi nici nu mi-a spus că nu mai era îndrăgostit de 
mine. Vai! 

— Ei bine, oricum nu suntem morţi, am spus, 
dregându-mi glasul din nou. Dar tu? Ultima dată 
când te-am văzut... 

— Ah! a exclamat el, părând nu tocmai fericit. 
Plecarea ta bruscă de pe Cruizer l-a făcut pe 
guvernatorul Martin să rămână fără secretar 
particular. Descoperind că ştiam carte, că scriam 
destul de frumos şi datorită aranjamentelor tale, a 
făcut în aşa fel încât să nu mai servesc pe bric. 

Nu mă surprindea. Alungat din colonia lui, 
guvernatorul Martin s-a văzut obligat să se ocupe 
de afacerile sale în minuscula cabină a căpitanului 
de pe nava britanică pe care se refugiase. 
Afacerile sale implicau scrierea de scrisori. Nu 
trebuiau doar gândite şi aşternute pe hârtie, ci şi 
copiate în mai multe exemplare fiecare. O copie 
rămânea în dosarele de corespondenţă ale 
guvernatorului. Apoi era necesară câte o copie 
pentru fiecare persoană sau entitate care 
manifesta interes pentru conţinutul scrisorii. Mai 
erau necesare copiile trimise în Anglia sau în 
Europa, expediate cu mai multe nave, în speranţa 
că măcar una dintre ele ajungea la destinaţie, 
chiar dacă toate celelalte erau scufundate, 
capturate de către pirați, sau se pierdeau. 

Mă durea mâna când îmi aminteam. Exigenţele 
implicate de birocraţie înainte de apariţiei magiei 
numite Xerox au făcut ca eu să nu putrezesc într-o 
celulă şi Tom Christie să nu fie executat pe loc sau 


să fie trimis pe uscat, pentru a-şi petrece restul 
zilelor într-un beci. 

— lţi sunt foarte recunoscător, a spus el cu 
multă răceală. lţi sunt recunoscător deşi, la 
vremea respectivă, nu nutream sentimentul acesta 
faţă de tine. 

Christie fusese timp de câteva luni secretar de 
facto al guvernatorului. La finele lui noiembrie, 
venise o navă din Anglia, cu care sosiseră şi 
ordine. Guvernatorul trebuia să ia din nou în 
stăpânire pe colonia, dar nu i se puneau la 
dispoziţie militari, armament sau sugestii în 
ducerea la îndeplinire a acestor dispoziţii. În 
schimb, îi fusese adus un secretar oficial. 

— in momentul acela, guvernatorul a fost nevoit 
să renunţe la mine. Devenisem... apropiaţi, pentru 
că dispuneam de atât de puţin spaţiu. 

— Şi pentru că tu mai erai un ucigaş anonim, nu 
a vrut să te vadă în ştreang, am spus eu, ducând 
până la capăt gândul său. Da, e un om bun. 

— Este, a spus Christie dus pe gânduri. Nu a 
avut o viaţă uşoară, bietul de el. 

Am dat din cap, întrebând: 

— "Ţi-a povestit despre bâăieţeii lui. 

— Da, mi-a spus, strângând din buze, dar nu de 
supărare, ci pentru a-şi stăpâni emoţiile. Lui 
Martin şi soţiei lui le muriseră unul după altul trei 
băieţei, contractând bolile contagioase şi frigurile 
din colonie. Nici nu e de mirare că, auzind despre 
enorma suferință a guvernatorului, i se 
deschiseseră vechile răni sufleteşti. A dat din cap 
puţin şi s-a întors la ale sale. 

— l-am spus câte ceva despre fata mea. 

Zicând acestea, a luat cana de cidru, din care 


abia băuse şi a golit-o pe jumătate dintr-o 
înghiţitură, însetat, pentru ca apoi să continue: 

— l-am spus între patru ochi că mărturia mea 
fusese falsă... şi i-am spus de asemenea că sunt 
convins de nevinovăția ta şi, dacă s-ar fi întâmplat 
să mai fii arestată pentru acea crimă, mărturia 
mea avea să fie luată în seamă. 

— Îţi mulţumesc, i-am spus, întrebându-mă dacă 
ştia cine anume o omorâse pe Malva. Credeam că 
bănuia cine a comis crima, dar de la bănuială până 
la certitudine era cale lungă. Nimeni nu ştia unde 
se afla Allan acum... cu excepţia mea, a lui Jamie 
şi a lui lan. 

Guvernatorul Martin a ascultat această mărturie 
simțind că i se ia o piatră de pe inimă. S-a văzut 
obligat să-l debarce pe Christie, astfel încât să se 
poată pune la dispoziţia autorităţilor civile. 

— Nu mai există autorităţi civile, nu-i aşa? am 
spus eu. 

El a aprobat adăugând: 

— Nu există niciun fel de autoritate civilă care 
să se poată ocupa de o asemenea afacere. Există 
închisori şi şerifi, dar nu există nici tribunale, nici 
magistrați. 

Rostind aceste cuvinte, aproape că a zâmbit, 
deşi pe fața lui continua să se citească asprimea. 

— Am crezut că este o pierdere de timp să caut 
pe cineva căruia să mă pot preda, a continuat el. 

— Dar ai spus că ai trimis o copie a mărturiei 
tale ziarului, i-am spus. Nu ai fost primit... aăă... 
cu răceală de către oamenii din New Bern? 

— Prin graţia providenţei divine, ziarul îşi 
încetase activitatea înainte de a primi mărturia 
mea, şi asta pentru că tipograful era loialist. Cred 


că domnul Ashe şi prietenii lui l-au căutat, şi ela 
luat decizia înţeleaptă de a trece într-un alt 
domeniu de activitate. 

— Foarte înţeleaptă decizie, am spus eu sec. 

John Ashe era unul dintre prietenii lui Jamie, o 
figură marcantă printre Fiii Libertăţii, cel care a 
instigat la incendierea Fortului Johnston şi a jucat 
un rol determinant în izgonirea guvernatorului 
Martin, care s-a văzut nevoit să trăiască pe mare. 

— Au existat nişte bârfe, a spus el, privind din 
nou în altă parte. Dar nu au mai fost luate în 
seamă din cauza evenimentelor care s-au petrecut. 
Nimeni nu ştia foarte exact ce s-a întâmplat la 
Fraser's Ridge şi, după o vreme, toată lumea a 
rămas cu ideea că eu fusesem victima unei 
tragedii de ordin personal. După o vreme, oamenii 
au început să simtă pentru mine... compasiune. 

S-a strâmbat puţin, pentru că el nu era genul 
căruia să-i placă să fie compătimit. 

— Văd că o duci bine, i-am spus, uitându-mă la 
costumul lui. Cel puţin nu dormi în şanţ şi nu te 
hrăneşti cu capete de peşte adunate de prin port. 
Nici n-am ştiut că este atât de profitabil să scrii 
pamflete. 

Faţa lui căpătase între timp culoarea normală, 
dar auzindu-mă vorbind aşa, a roşit, jenat. 

— Nu este! a izbucnit el. Dau meditații şi ţin... 
ţin predici în câte-o duminică. 

— Nici nu-mi pot închipui pe cineva mai potrivit 
pentru aşa ceva, am replicat amuzată. Intotdeauna 
ai avut darul de a le spune altora ce nu este în 
regulă cu ei, dar în termeni biblici. Ai devenit 
cleric? 

A roşit şi mai mult, dar şi-a stăpânit furia şi a 


reuşit să-mi răspundă pe un ton civilizat: 

— Când am venit aici, eram foarte sărac. Am 
mâncat, aşa cum ai spus, capete de peşte şi, din 
când în când, supă şi pâine împărţite de 
congregația Lumina Nouă. Mă duceam acolo ca să 
mănânc, dar rămâneam, din respect, şi la slujbă. 
Cu această ocazie am asistat la o slujbă ţinută de 
către reverendul Peterson. Acea slujbă... mi-a 
rămas în suflet. Am stat de vorbă cu el. Lucrurile 
s-au înlănţuit. 

S-a uitat la mine şi apoi a continuat: 

— Dumnezeu îţi îndeplineşte ruga, să ştii. 

— Pentru ce anume te-ai rugat? l-am întrebat 
intrigată. 

L-am surprins, deşi nu fusese decât o simplă 
întrebare, pusă din curiozitate. 

— Eu... Eu... 

S-a întrerupt şi apoi m-a privit încruntat, 
spunând: 

— Eşti femeia cel mai greu de suportat! 

— Nu eşti prima persoană care spune asta, l-am 
asigurat eu. Şi nu am vrut să te supăr. Mă... 
întrebam şi eu. 

Am văzut că ar fi vrut să se ridice şi să plece, 
dar dorea în acelaşi timp şi să depună mărturie 
despre ce se întâmplase cu el. Era un om 
încăpățânat şi a rămas pe loc, spunând în cele din 
urmă pe un ton egal: 

— Am întrebat... de ce. Asta-i tot. 

— Şi astfel ţi-ai găsit de lucru, am spus. 

Părea surprins, iar eu abia m-am abținut să nu 
izbucnesc în râs. Mereu era surprins când 
descoperea că mai citise şi altcineva Biblia. 

M-a privit un pic altfel decât o făcea de obicei. 


— Şi acum eşti aici, a spus el în cele din urmă pe 
un ton care părea a fi acuzator. Presupun că soţul 
tău şi-a format un detaşament de voluntari sau s-a 
alăturat unui astfel de detaşament. Eu m-am 
săturat de război. Mă mir că nu s-a săturat şi soţul 
tău. 

— Nu este neapărat vorba despre nevoia de a 
simţi atmosfera războiului, am replicat tăios. El 
crede că s-a născut pentru asta. 

În ochii lui Tom Christie s-a văzut un licăr. Era 
surpriză? îşi dădea seama că într-adevăr aşa 
stăteau lucrurile? 

— Aşa este, a spus el încet. Cu siguranţă că... 

Nu şi-a dus gândul la bun sfârşit, ci a întrebat: 

— Ce faceţi aici? Vreau să spun, aici, în 
Wilmington? 

— Căutăm un vas, i-am răspuns. Plecăm în 
Scoţia. 

Intotdeauna am reuşit să-l uimesc, dar de data 
asta, a amuţit. A ridicat cana, a dus-o la gură şi a 
stropit fără să vrea masa cu cidru. 

După aceea, s-a înecat şi a început să tuşească, 
atrăgând atenţia celorlalţi clienţi. Eu am încercat 
să-mi păstrez calmul. 

— Aăâă... Plecăm la Edimburgh ca să aducem 
tiparniţa soţului meu, i-am spus. Vrei să caut pe 
cineva, să transmit ceva din partea ta? Cred că mi- 
ai spus că ai un frate acolo. 

Reuşise să se liniştească şi mă privea cu nişte 
ochi care păreau că ard. M-am îngrozit de ce-am 
spus şi amintindu-mi exact ce se întâmplase, îmi 
venea să-mi muşc limba. 

Fratele lui avusese o aventură cu soţia lui Tom, 
în timp ce el era încarcerat în Highlands în timpul 


Răscoalei. După aceea, soţia lui îi otrăvise fratele 
şi fusese executată sub acuzaţia că ar fi fost 
vrăjitoare. 

— Îmi pare rău, am spus încet. Te rog să mă 
ierţi. Nu am... 

Mi-a luat mâna în mâinile lui cu atâta putere, 
încât am tras aer în piept cu mult zgomot, drept 
pentru care câţiva clienţi au întors capetele, 
uitându-se la noi. Nu le-a acordat atenţie, ci s-a 
aplecat spre mine, spunând cât se poate de clar şi 
de răspicat: 

— Ascultă-mă. Am iubit trei femei. Una dintre 
ele a fost o vrăjitoare şi-o târfă, a doua a fost doar 
o târfă. Se poate ca tu să fii o vrăjitoare la rândul 
tău, dar asta nu contează. Dragostea pentru tine 
m-a salvat şi am crezut că mi-am regăsit liniştea, 
îndată ce am crezut că ai murit. 

S-a uitat la mine şi a clătinat din cap, gura 
dispărându-i o clipă în barba deasă: 

— Şi iată-te. 

— Aăă... da, am replicat, simțind încă o dată 
nevoia de a mă scuza pentru faptul că nu eram 
moartă. 

A tras adânc aer în piept şi apoi a oftat, zicând: 

— Nu voi avea linişte câtă vreme tu eşti în viaţă, 
femeie. 

După ce a rostit aceste cuvinte s-a ridicat, mi-a 
sărutat mâna şi s-a depărtat. 

— "Ţine minte, a spus el, oprindu-se la uşă şi 
privind peste umăr. [ine minte, n-am spus că 
regret că aşa stau lucrurile. 

Am luat paharul de whisky şi l-am băut. 

Am continuat să mă plimb, dar eram ameţită, şi 
asta nu doar din cauza băuturii. Nu ştiam ce să 


cred despre revenirea la viaţă a lui Tom Christie, 
dar era un lucru care mă neliniştea. Cu toate 
acestea, nu aveam cum să schimb situaţia. M-am 
dus la prăvălia lui Stephan Moray, un argintar din 
Fife, ca să-mi comand o pereche de foarfece 
chirurgicale. Spre norocul meu, părea a fi un om 
inteligent, care a înţeles atât ceea ce doream, cât 
şi de ce trebuia să urmeze indicaţiile mele. Mi-a 
promis că, în trei zile, foarfecele aveau să fie gata. 
Încurajată de acest lucru, am îndrăznit să mai 
formulez o dorinţă. 

— Ace, a spus Moray, în vreme ce sprâncenele 
lui albe se apropiau una de cealaltă, semn că omul 
era mirat. Doar nu ai nevoie de un argintar ca să... 

— Nu este vorba despre ace de cusut, i-am spus. 
Este vorba despre ace mai lungi, fără ureche. 
Acele de care am eu nevoie se folosesc de către 
medici. Aş dori să le faceţi din asta. 

A făcut ochii mari în momentul în care am pus 
pe tejghea o pepită de aur, mare cât o alună. De 
fapt, era o bucată dintr-un lingou franțuzesc, bătut 
cu ciocanul şi acoperit cu puţin noroi, atât cât era 
nevoie pentru a nu bate la ochi. 

— Soţul meu a câştigat asta la un joc de cărţi, 
am spus eu cu o urmă de mândrie, dar şi parcă mi- 
aş fi cerut scuze, exact pe tonul care se cuvenea 
într-o asemenea situaţie. Nu îmi doream să creadă 
cineva că era aur la Fraser's Ridge... indiferent de 
forma în care ar fi fost de găsit metalul preţios. 
Dacă spuneam despre Jamie că îi plăcea jocul de 
cărţi, nu-i făceam niciun rău. Oricum el era un 
cartofor cunoscut, ba aş putea spune chiar 
notoriu. 

Moray s-a încruntat un pic atunci când i-am dat 


în scris detaliile legate de ace, dar a fost de acord 
să le facă. Spre norocul meu, se părea că meşterul 
nu auzise niciodată de păpuşi Voodoo. Dacă ar fi 
auzit, aş fi avut ceva probleme. 

M-am dus la argintar, apoi la piaţă, ca să 
cumpăr ceapă verde, brânză, frunze de mentă şi 
toate plantele medicinale pe care le mai puteam 
găsi. Tocmai de aceea se înserase deja când am 
ajuns la han. 

Jamie juca cărţi în salon, iar lan îl urmărea 
uitându-se peste umărul lui. Când m-a văzut, 
Jamie s-a ridicat de la masă, i-a dat cărţile lui Ian 
şi a venit să-mi ia coşul din mână. Apoi a urcat 
împreună cu mine scările care duceau în camera 
noastră. 

După ce a închis uşa, m-am întors spre el, dar 
înainte de a putea rosti un cuvânt, el mi-a spus: 

— Ştiu că Tom Christie e în viaţă, l-am întâlnit 
pe stradă. 

— M-a sărutat, am spus încet. 

— Da, am auzit, a replicat, uitându-se la mine 
amuzat. 

Nu ştiu de ce, dar m-am simţit jenată pentru că 
mă privea aşa. 

Şi-a dat seama şi s-a amuzat şi mai tare, zicând: 

— Ţi-a plăcut, nu? 

— N-a fost amuzant! 

Am văzut că a devenit un pic mai serios, fără a 
renunţa cu totul să se amuze. 

— Ţi-a plăcut? m-a întrebat el încă o dată, 
pentru că era curios şi nu fiindcă şi-ar fi dorit să 
mă tachineze. 

— Nu! am răspuns şi mi-am întors privirea. 
Vreau să spun... Nu am avut timp să mă gândesc 


la asta. 

Fără o vorbă, m-a apucat de ceafă şi m-a 
sărutat. L-am lovit cu palma din reflex. Nu foarte 
tare, pentru că am încercat să îmi retrag mâna 
chiar în momentul în care îl loveam. Era limpede 
că nu îl duruse, dar mă simţeam atât de surprinsă 
şi aveam o senzaţie atât de neplăcută, de parcă l- 
aş fi trântit la pământ. 

— Nu te-ai gândit foarte mult, nu-i aşa? a spus 
încet, dându-se un pas înapoi şi privindu-mă cu 
interes. 

— Îmi pare rău, i-am spus, simţindu-mă umilită. 
Eram supărată cu atât mai mult cu cât nu 
înţelegeam de ce sunt supărată. Nu am vrut. Imi 
pare rău. 

A lăsat capul într-o parte şi m-a privit, pentru ca 
apoi să mă întrebe: 

— Ar fi mai bine să mă duc să-l omor? 

— Nu fi ridicol, i-am spus, făcându-mi de lucru 
cu tolba, pentru că nu voiam să-l privesc în ochi. 
Eram supărată, mă simţeam prost, eram iritată şi 
mă simţeam cu atât mai prost cu cât nu ştiam de 
ce trec prin toate astea. 

— A fost o întrebare cinstită, Sassenach, a spus 
el încet. Cinstită, dar nu serioasă. Mă gândeam că 
ar trebui să-mi răspunzi onest. 

— Bineînţeles că nu vreau să-l omori! 

— Vrei să-ţi spun de ce mi-ai dat o palmă? 

— Păi - am rămas cu gura deschisă preţ de o 
clipă şi apoi am închis-o - Da, vreau. 

— Te-am atins împotriva voinţei tale, a spus el, 
privindu-mă insistent. Nu-i aşa? 

— Aşa este, am răspuns, simțind că îmi era mai 
uşor să respir. Asta a făcut şi Tom Christie şi să 


ştii că nu, nu mi-a plăcut. 

— Nu ţi-a plăcut, a replicat el. Bietul om. 

— Nu şi-ar dori compasiunea ta, am spus eu cu 
asprime, iar Jamie a zâmbit. 

— Nu şi-ar dori-o, dar se bucură de ea. Eu mă 
bucur, a ţinut el să mai adauge. 

— De ce te bucuri? Te bucuri pentru că e în 
viaţă? Cu siguranţă nu te bucuri... pentru că el 
crede că e îndrăgostit de mine, am spus eu cu 
oarecare îndoială. 

— Eu nu vreau să mă gândesc la simţămintele 
lui ca la un lucru fără importanţă. Şi-a pus viaţa în 
joc pentru tine o dată. Cred că o va mai face. 

— Nu mi-am dorit să facă asta! 

— Te frământă, a observat el cu interes. 

— Da, mă frământă al naibii de mult! am 
replicat privindu-l cu atenţie, moment în care mi- 
am dat seama cum stăteau lucrurile şi i-am spus: 

— Şi pe tine te frământă! 

Mi-am adus aminte că tocmai îmi mărturisise 
faptul că îl întâlnise pe Tom pe stradă. Ce îi 
spusese Tom? 

A clătinat capul, negând vag. 

— N-am să zic niciodată că îmi place Thomas 
Christie, a spus el, reflectând, dar îl respect. Şi mă 
bucur foarte mult că e în viaţă. Nu ai făcut rău că 
ai regretat moartea lui. Şi eu am făcut-o. 

— Nici nu mă gândisem la asta. Dar nu regret 
nimic. 

Fiind de-a dreptul şocată de faptul că l-am 
întâlnit, nu mi-am amintit că am plâns pentru el şi 
pentru copiii lui. 

— Bine. Treaba e că Tom Christie te doreşte 
foarte mult, dar nu ştie nimic despre tine. 


— Şi tu ştii, am spus eu pe un ton care se dorea 
a fi şi întrebător, şi provocator. 

A zâmbit şi a pus zăvorul la uşă, apoi a traversat 
camera şi a tras draperia, acoperind fereastra 
mică şi lăsând încăperea într-o plăcută penumbră 
albăstruie. 

— Poate că mai am destule de învăţat, poate că 
îmi lipsesc unele, dar şi ştiu multe, a spus el 
apropiindu-se de mine atât de mult, încât am fost 
nevoită să dau capul pe spate pentru a-i vedea 
chipul. Nu te-am sărutat niciodată fără a şti cine 
eşti. Şi tocmai asta nu va şti niciodată bietul Tom. 

Dumnezeule, ce îi spusese Tom? 

Pulsul meu, care fusese când mai lent, când mai 
rapid, a crescut până la o anumită limită şi a 
rămas constant. ÎI simţeam în vârfurile degetelor. 

— Nu ştiai nimic despre mine când m-ai luat în 
căsătorie. 

Mâna lui s-a aşezat încet pe fundul meu. 

— Nu? 

— Vreau să spun în afară de asta. 

A scos un sunet specific scoţian din gât, dar care 
nu era un chicotit, pentru ca apoi să spună: 

— Da, am priceput, doar că înţelept este acela 
care află ceea ce nu ştie... iar eu învăţ repede, 
draga mea. 

M-a tras uşor spre el şi m-a sărutat atent şi 
tandru, eu consimţind întru totul. Nu am alungat 
din memorie sărutul posesiv, pasional al lui Tom 
Christie. Nici nu cred că Jamie ar fi vrut asta. El 
dorea să-mi arate diferenţa. 

— Nu se poate să fii gelos, i-am spus o clipă mai 
târziu. 

— Ba se poate, a replicat el, fără să glumească. 


— Nu se poate să crezi... 

— Nu cred. 

— Ei bine, atunci... 

— Atunci... 

In întuneric ochii lui aveau culoarea apei de 
mare, dar era evident ce exprimau şi inima a 
început să-mi bată mai repede. 

— Ştiu ce simţi pentru Tom Christie, iar el mi-a 
spus verde-n faţă ce simte pentru tine. Desigur că 
ştii că dragostea nu are nicio legătură cu logica, 
Sassenach. 

Pentru că sunt în stare să-mi dau seama când mi 
se pune o întrebare retorică, nu i-am dat niciun 
răspuns, ci i-am descheiat cămaşa. Nu puteam să 
spun nimic despre sentimentele lui Tom Christie, 
dar aveam un alt limbaj în care îmi puteam 
exprima propriile sentimente. Inima lui bătea 
repede. O simţeam de parcă aş fi ţinut-o în palmă. 
Şi a mea bătea cu putere, dar eu respiram adânc, 
bucurându-mă de căldura corpului său, atât de 
familiară mie, de părul de pe piept de culoarea 
scorţişoarei şi de faptul că, la atingerea degetelor 
mele, se înfiora. 

În timp ce eu mă bucuram de trupul lui, el şi-a 
plimbat mâna prin părul meu, separând o buclă pe 
care o privise cu interes. 

— Cred că nu s-a albit încă. Atunci am la 
dispoziţie foarte puţin timp, înainte ca tu să devii 
foarte primejdioasă pentru mine când o să fim în 
pat. 

— Primejdioasă într-adevăr, i-am spus, începând 
să-i desfac nasturii de la pantaloni, Mi-aş fi dorit 
să fi avut pe el kiltul. Şi ce crezi tu că aş putea să- 
ţi fac în pat? 


S-a scărpinat pe piept gânditor şi a atins fără să 
vrea un colţ al cicatricii pe care şi-o făcuse, când 
îşi extirpase pur şi simplu semnul lui Jack Randall 
care îi fusese făcut cu fierul roşu. 

— Ei bine, până acum m-ai zgâriat cu unghiile, 
m-ai muşcat, m-ai înjunghiat... de mai multe ori. 

— Nu te-am înjunghiat! 

— Ba da! mi-a spus. M-ai înjunghiat în spate cu 
acele tale... de cincisprezece ori! Am numărat... şi 
apoi m-ai înjunghiat şi în picior de douăsprezece 
ori cu dintele de şarpe cu clopoței. 

— Am făcut-o ca să-ţi salvez viaţa! 

— Nici n-am spus că n-ai făcut-o ca să-mi salvezi 
viaţa, nu-i aşa? Da’ ţi-a plăcut. 

— Ei bine, treaba cu dintele de şarpe cu 
clopoței, dar tratamentul hipodermic... M-am oprit 
muşcându-mi limba. Ai meritat tot ce ţi-am făcut! 

M-a privit cu cinism, zicând: 

— Ai spus că n-ai să-mi faci niciun rău, nu-i aşa? 

— Ai numărat de câte ori te-am înţepat în pat, 
am spus eu încet. Nu poţi să numeri de câte ori te- 
am injectat. 

— Eram în pat! 

— Dar eu nu am fost! 

— Da, ai profitat de situaţie, a spus el, dând din 
cap. Cu toate astea, nu-ţi port pică. 

Dăduse în lături haina mea şi se grăbea să-mi 
descheie cămaşa, cu capul aplecat, absorbit cu 
totul de ceea ce făcea. 

— Cum ti-ar plăcea să fiu eu geloasă? l-am 
întrebat, având înaintea mea creştetul capului lui. 

— Mi-ar plăcea, a replicat el, în vreme ce îi 
simţeam respiraţia pe piele. Ai şi fost. Pe 
Laoghaire. M-a privit, înălţând din sprâncene şi a 


întrebat: 

— Cine ştie, poate că mai eşti? 

l-am mai dat o palmă, dar de data asta 
intenţionat. Ar fi putut să mă împiedice, dar nu a 
făcut-o. 

— Da, aşa mă gândeam şi eu, a spus jamie, 
ştergându-şi o lacrimă. Vrei să vii cu mine-n pat? 
O să fim doar noi doi, a mai ţinut el să adauge. 

Era târziu când m-am trezit. În cameră era 
întuneric, deşi prin capătul de sus al draperiei se 
vedea un petic de cer. Focul nu fusese aprins încă 
şi în cameră era răcoare, dar mie îmi era cald şi 
bine sub pături, lipită de trupul lui Jamie. Se 
întorsese pe-o parte, iar eu m-am lipit de el, ca un 
burete gata să absoarbă. Mi-am pus o mână pe 
trupul lui simțind cum inspira şi expira încet. 

Fusesem doar noi doi. La început mă temusem 
că amintirea lui Tom Christie şi a ciudatei sale 
pasiuni va fi o piedică între noi, dar Jamie, care în 
mod evident se gândise la acelaşi lucru, hotărâse 
să şteargă din mintea mea impresia lăsată de 
sărutul lui Tom şi abordase totul invers, începând 
prin a-mi săruta degetele de la picioare. 

Dată fiind dimensiunea încăperii şi deoarece 
patul era pus într-unul dintre colţurile ei, a fost 
nevoit să se aşeze peste mine. Dat fiind că 
degetele de la picioare îmi erau sărutate şi 
vedeam spatele unui scoţian dezbrăcat, nu mă mai 
puteam gândi la nimic. 

Pentru că eram la căldură şi mă simţeam în 
siguranţă, m-am gândit la întâlnirea pe care o 
avusesem. Mă simţisem ameninţată. Jamie îşi 
dăduse seama de acest lucru. Vrei să-ți spun de ce 
mi-ai dat o palmă? ... Te-am atins împotriva voinţei 


tale. 

Avea dreptate. Aceasta era una dintre tarele cu 
care  rămăsesem de când fusesem răpită. 
Deveneam nervoasă când vedeam mulţimi de 
bărbaţi. Dacă eram atinsă pe neaşteptate, 
ripostam şi mă retrăgeam, cuprinsă de panică. De 
ce nu-mi dădusem seama de asta? 

Nu voisem. Nici acum nu voiam. La ce mi-ar 
servi să mă gândesc la asta? Trebuia să las timpul 
să vindece aceste tare, dacă avea să le vindece. 

Dar chiar şi după vindecare rămân cicatrici. 
Dovada în acest sens era chiar înaintea ochilor 
mei, de fapt eram lipită de cel ce reprezenta 
această dovadă. 

Cicatricile de pe spatele lui Jamie se vedeau mai 
puţin pronunţat şi păreau a fi o pânză de păianjen 
cu câte o umflătură din loc în loc, pe care o 
simţeam atunci când făceam dragoste. Era ca şi 
când sub pielea lui s-ar fi aflat o reţea de sârmă 
ghimpată. Mi-am amintit că Tom Christie l-a 
ironizat odată, pornind de la acele cicatrici şi am 
strâns din dinţi. 

Am pus mâna pe spatele lui şi am simţit o 
asemenea umflătură. A tresărit în somn şi m-am 
oprit, întinzând palma. 

Mă întrebam ce avea să urmeze pentru el, 
pentru mine. Mi-a răsunat în minte glasul 
sarcastic al lui Tom Christie: Fu m-am săturat de 
război. Mă mir că nu s-a săturat şi soțul tău. 

— Tie îţi convine să spui asta, am spus încet. 
Laşule. 

Christie fusese încarcerat ca iacobin, ceea ce şi 
era, dar nu ca militar. El fusese responsabil cu 
aprovizionarea în armata lui Charles Stuart. Îşi 


riscase averea şi poziţia socială şi le pierduse pe 
ambele, dar nu îşi pusese în joc viaţa şi sănătatea. 

Cu toate astea, Jamie îl respecta, lucru care 
însemna ceva, pentru că el nu se grăbea niciodată 
să judece pe cineva. In afară de asta ştiam, 
avându-l ca exemplu pe Roger, că nu era chiar 
atât de uşor să ajungi cleric, precum se credea în 
general. Nici Roger nu era un laş, dar mă 
întrebam cum avea să îşi găsească o cale în viitor. 

M-am întors pe o parte. Nu aveam linişte. Se 
pregătise cina. Simţeam mirosul de apă sărată de 
la stridii, care se înălța din bucătăria de sub 
camera noastră. Pe lângă acest miros, se mai 
adăugau şi cel al lemnului ars şi al cartofilor 
prăjiţi. 

Jamie s-a foit un pic şi s-a întors pe spate, dar nu 
s-a trezit. Mai avea timp să doarmă. Visa. Am 
văzut cum i se mişcau ochii sub pleoapele închise 
şi cum strângea din buze. Corpul i s-a încordat 
dintr-odată, lângă mine, iar eu m-am retras puţin, 
uimită. A mârâit încet şi s-a arcuit, de parcă ar fi 
făcut efort. Scotea sunete înăbuşite şi nu mi-am 
putut da seama dacă striga sau urla în visul lui. 
Nici nu am mai aşteptat ca să aflu. 

— Jamie... trezeşte-te! i-am spus cu hotărâre, 
fără să-l ating. Nu mai făceam greşeala asta, când 
visa scene violente. Era cât pe ce să-mi spargă 
nasul o dată sau de două ori. lrezeşte-te! 

A tras adânc aer în piept, apoi a început să 
respire normal şi a deschis nişte ochi tulburi. Era 
limpede că nu ştia unde se află şi i-am vorbit cu 
blândeţe, repetându-i numele şi asigurându-l că 
era bine. A clipit des, a înghiţit cu greu şi apoi a 
întors capul şi m-a văzut. 


— Claire, i-am spus eu, dându-mi seama că făcea 
un efort spre a-şi aminti numele meu. 

— Bine, a spus răguşit, pentru ca după aceea să 
închidă ochii, să scuture din cap şi să-i deschidă 
din nou, întrebând: 

— Eşti bine, Sassenach? 

— Da. Dar tu? 

A dat din cap, închizând din nou ochii preţ de o 
clipă. 

— Da, sunt bine. Am visat casa arzând. Am visat 
că mă lupt, a spus el, adulmecând. Arde ceva? 

— Cred că arde mâncarea pregătită pentru cină, 
am spus. 

Mirosurile plăcute se transformaseră într-un 
miros acru de fum şi mâncare arsă. 

— Cred că a dat în foc oala cu tocană, i-am 
explicat. 

— Poate că mâncăm altundeva în seara asta. 

— Phaedre a spus că doamna Symonds a 
pregătit şuncă şi sos de muştar cu stafide la prânz. 
Poate a mai rămas. Te simţi bine? l-am întrebat 
din nou. 

În cameră era rece, dar fruntea şi pieptul îi erau 
scăldate în sudoare. 

— Oh, da! a spus el, ridicându-se în şezut şi 
frecându-şi cu putere pielea capului, în vreme ce 
îşi trecea mâinile prin păr. Am avut un vis, dar nu 
unul dintre acelea care să mă sperie atât de tare 
încât să mor de frică. 

A dat deoparte părul care îi acoperea chipul şi 
mi-a zâmbit, zicând: 

— Ai o faţă ca de ceară. Şi tu ai avut o noapte 
agitată? 

— Nu, i-am răspuns, dându-mă jos din pat şi 


punându-mi cămaşa înainte de a lua peria de păr. 
Am fost agitată înainte să ajungem în pat sau nu-ți 
mai aminteşti? 

A râs, şi-a trecut mâinile peste faţă şi s-a sculat 
din pat, pentru a folosi oala de noapte. 

— Şi celelalte vise? l-am întrebat eu deodată. 

— Ce vrei să zici? a întrebat el, privindu-mă 
mirat. 

— Ai spus: „Am avut un vis, dar nu unul dintre 
acelea care să mă sperie atât de tare, încât să mor 
de frică”. Dar visele care te fac să mori de frică? 

Trăsăturile feţei lui au tremurat întocmai ca 
suprafaţa unui lac în care arunci o piatră. 

Din reflex l-am apucat de încheietura mâinii. 

— Nu te feri, i-am spus cu blândeţe prinzându-i 
faţa în palme, astfel încât să se uite în ochii mei, 
împiedicându-l să se ascundă în dosul unei măşti. 
Ai încredere în mine. 

A privit în altă parte, dar asta doar pentru a se 
aduna, nu pentru a se ascunde. 

Când s-a uitat din nou la mine, i se citea totul în 
privire. Deruta, ruşinea, umilinţa şi tot ceea ce 
însemna trecutul lăsat demult în urmă, se aflau 
acolo. 

— Uneori... visez... tot felul de lucruri, a spus el 
rar, lucruri care mi s-au făcut împotriva voinţei 
mele. 

Respira pe nas, respira cu zgomot, exasperat, 
spunând: 

— Şi mă trezesc înfierbântat şi îmi vine să mă 
duc şi să omor pe cineva şi să încep cu mine 
însumi. 

A spus aceste ultime cuvinte strâmbându-se, 
pentru ca apoi să continue, aruncându-mi o privire 


fugară: 

— Nu se întâmplă des şi niciodată n-am să-mi 
descarc furia pe tine. Cred că ar trebui să ştii asta. 

L-am strâns mai tare de încheietura mâinii. Aş fi 
vrut să-i spun: Ai putea s-o faci. Nu m-aş supăra. 
Acesta era adevărul şi, odinioară, i l-aş fi spus fără 
nicio ezitare. Dar acum ştiam mult mai multe, şi 
dacă aş fi fost eu în locul lui, dacă l-aş fi visat pe 
Harley Boble sau pe bărbatul acela greoi, cu 
trupul moale, şi dacă m-aş fi trezit înfierbântată, 
dar mulţumesc lui Dumnezeu, asta nu mi s-a 
întâmplat niciodată, ultimul lucru pe care l-aş fi 
făcut ar fi fost să mă descarc pe Jamie sau să mă 
folosesc de trupul lui pentru a mă elibera de 
starea în care mă aflam. 

— Mulţumesc, i-am spus. Mulţumesc pentru că 
mi-ai spus şi îţi mulţumesc pentru cuţit. 

Jamie a dat din cap şi şi-a luat pantalonii, 
spunând: 

— Imi place şunca. 

William şi-ar fi dorit să poată vorbi cu tatăl lui. 
După cum îşi spunea lui însuşi, nu ar fi dorit ca 
Lordul John să-i influenţeze în vreun fel situaţia. 
Ar fi dorit să primească un sfat de la tatăl lui, dar 
Lordul John se întorsese în Anglia şi William era 
singur. 


Mă rog, nu era tocmai singur. Pe moment, avea 
comanda unui detaşament de soldaţi care făcea de 
pază la un punct vamal situat la marginea Insulei 
Long Island. A lovit cu putere ţânţarul care i se 
pusese pe încheietura mâinii şi, de data asta, chiar 
a reuşit să-l omoare. Şi-ar fi dorit să-i poată face 
acelaşi lucru lui Clarewell. 

Locotenentul Edward Markham, Marchiz de 
Clarewell. Cunoscut lui William şi unor prieteni 
mai apropiaţi sub porecla de „Ned cel fără bărbie” 
sau „peştele”. William a transpirat şi a avut 
senzaţia că îl gâdila bărbia lui proeminentă, 
văzând că doi dintre oamenii lui au dispărut 
deodată. S-a îndreptat spre căruţa pe care o 
verificaseră, rostindu-le numele. 

Soldatul Welch a apărut de după căruţă ca un 
Hopa-Mitică, aruncând o privire uimită şi 
ştergându-se la gură. 

William s-a aplecat, l-a mirosit şi a spus scurt: 

— Vei fi acuzat. Unde-i Launfal? 

Era în căruţă, încheind contra trei sticle de 
coniac de contrabandă un târg cu proprietarul 
căruţei, care dorea să comercializeze băutura. 
Pocnind nemilos ţânţarii veniţi dinspre mlaştină şi 
amenințând să mănânce oamenii cu totul, William 
l-a arestat pe proprietarul căruţei, i-a chemat pe 
ceilalţi trei oameni pe care-i mai avea alături şi le- 
a cerut să-i ducă pe contrabandiştii Welch şi 
Launfal la sergent. Apoi a luat o muschetă şi s-a 
aşezat el însuşi în mijlocul drumului, singur şi cât 
se poate de hotărât, provocând prin atitudinea lui 
pe oricine care ar fi îndrăznit să treacă pe-acolo. 

În mod ironic, toată dimineaţa se circulase pe 
acel drum, dar acum nu mai trecea nimeni, fapt 


care-i dădea lui William timp să se calmeze, 
gândindu-se la Clarewell. 

Provenind dintr-o familie deosebit de influentă, 
care avea legături strânse cu Lordul North, „Ned 
cel fără bărbie” sosise în New York cu o 
săptămână înaintea lui William şi ajunsese, ca şi 
el, în marele stat-major al lui Howe. Se tot 
învârtea pe lângă generalul Howe care, lucru 
lăudabil, se tot uita lung la „Peşte” de parcă s-ar fi 
întrebat: „Cine dracu' mai e şi ăsta?” şi la 
căpitanul Pickering, ordonanța generalului, un 
îngâmfat sensibil la linguşelile lui Ned. 

Drept rezultat, Charles a primit misiuni mai 
uşoare, cum ar fi aceea de a-l însoţi pe general în 
expediţii scurte, de a-i sta alături la întâlnirile pe 
care le avea cu căpeteniile indiene şi alte lucruri 
de acest gen, în vreme ce William şi alţi ofiţeri 
tineri trebuiau să stea toată ziua cu nasul în hârtii 
şi să bată din călcâie. Li era greu lui William, care 
se obişnuise cu libertatea pe care o implica 
activitatea de culegere a informaţiilor. 

Ar fi fost în stare să suporte constrângerile 
traiului la comun şi să facă muncă de birou. Tatăl 
său îl pregătise să facă faţă condiţiilor mai puţin 
favorabile, să rămână calm chiar când se plictisea, 
îi arătase cum să se comporte cu prostănacii şi îl 
iniţiase în arta politeţii ireproşabile, care putea fi 
folosită drept armă. Cineva care nu dispunea de 
tăria de caracter a lui William cedase într-o zi, nu 
mai putuse rezista şi, studiind profilul lui Ned, 
făcuse o caricatură în care era reprezentat 
căpitanul Pickering, cu pantalonii lăsaţi în jos, 
până la glezne, explicându-le ceva tinerilor ofiţeri, 
fără a ţine seama de Peşte, al cărui cap ieşea chiar 


din fundul lui. 

Nu William făcuse acea caricatură, deşi şi-ar fi 
dorit să fi fost autorul ei, dar Ned îl văzuse râzând 
şi privind-o. Dintr-o pornire specific masculină, 
lucru care se întâmpla rar, Ned îi dăduse lui 
William un pumn în nas. Această situaţie a 
degenerat, tinerii ofiţeri distrugând câteva piese 
de mobilier, totul terminându-se cu William în 
poziţie de drepţi, cu sângele picurându-i pe 
cămaşă, în timp ce căpitanul Pickering îi arunca 
priviri pline de asprime şi caricatura aştepta 
aşezată pe masă. 

— Vânător nenorocit de vânturi! a spus el încet, 
dar uitându-se cu atâta răutate la o lăptăreasă 
care se apropia, încât biata femeie s-a oprit locului 
şi a rămas nemişcată câteva clipe, îndrăznind abia 
după aceea să treacă pe lângă el, privindu-l cu 
ochi mari, speriată, ca şi când ar fi urmat să 
explodeze. 

A rânjit la ea şi lăptăreasa a scos un țipăt scurt, 
înaintând cu atâta repeziciune, încât a vărsat un 
pic din laptele pe care îl ducea în găleţile aşezate 
pe cobiliţa de pe umăr. 

Asta l-a făcut să regrete. Ar fi vrut să o ajungă 
din urmă şi să-şi ceară scuze, dar nu putea. Doi 
bărbaţi veneau pe drum, mânând o turmă de 
porci. William s-a uitat bine la acea adunătură 
care guiţa de zor, la porcii cu urechile zdrenţuite 
şi plini de noroi şi s-a refugiat în mica gheretă 
care servea drept punct de comandă. Bărbaţii care 
mânau porcii i-au făcut cu mâna şi i-au strigat 
ceva care putea fi foarte bine un salut sau nişte 
insulte. William nici măcar nu era sigur că 
vorbiseră în engleză şi nici nu îşi dorea să afle. 


Porcii au trecut, lăsându-l în mijlocul unei 
întinderi de noroi scurmate de copite şi pline de 
excremente. A izgonit norul de țânțari din jurul 
capului său şi s-a gândit că pur şi simplu îi era de 
ajuns. Era în Long Island de două săptămâni, 
adică de paisprezece zile şi jumătate, şi asta era 
prea mult pentru el. Totuşi nu atât de mult încât 
să-şi fi cerut scuze faţă de „Ned cel fără bărbie” 
sau faţă de căpitan. 

— Lingău, a mormăit William. 

Avea o alternativă şi cu cât stătea mai mult aici, 
între țânțari, cu atât i se părea mai tentantă. 

Drumul de la punctul de control vamal până la 
cartierul general era prea lung pentru a fi 
străbătut de două ori pe zi. În consecinţă, el avea 
să fie găzduit temporar de un anume Culper şi de 
cele două surori ale sale. Culper nu era prea 
încântat de situaţie. I se bătea ochiul stâng când îl 
vedea pe William, dar cele două doamne mai în 
vârstă erau încântate de el. Drept mulţumire 
pentru atitudinea lor le aducea, când putea, câte o 
bucată de şuncă sau câte un cupon de batist, pe 
care le confisca. In seara dinainte adusese o 
bucată de şuncă bună şi domnişoara Abigail 
Culper îl informase în şoaptă că avea un vizitator. 

— l-afară. Fumează-n curte, îi spusese ea, 
înclinând capul acoperit de bonetă în direcţia 
curţii. Mă tem că sora mea nu i-a permis să 
fumeze în casă. 

Se aşteptase să fi venit un prieten de-al său ca 
să-i ţină companie sau ca să-i aducă vestea că 
fusese iertat şi că exilul său în Long Island se 
terminase. Descoperise însă că îl căuta căpitanul 
Richardson, care stătea cu pipa în mână şi privea 


meditativ cum cocoşul familiei Culper tocmai 
călca o găină. 

— Plăcerile vieţii bucolice, a spus căpitanul 
privind cocoşul care căzuse pur şi simplu din 
picioare. Cocoşul s-a ridicat imediat şi a plecat 
ţanţoş, în vreme ce găina şi-a scuturat un pic 
penele şi a continuat să ciugulească de parcă 
nimic nu s-ar fi întâmplat. 

— E foarte multă linişte aici, nu-i aşa? a spus 
căpitanul. 

— Da, a replicat William. La dispoziția 
dumneavoastră, domnule. 

De fapt, nu era deloc linişte. Domnişoara Beulah 
Culper avea şase capre care behăiau zi şi noapte. 
ÎI asigurase pe William că asta era foarte bine, 
deoarece caprele îi ţin la distanţă pe hoţii care ar 
fi tentaţi să fure din grânar. 

Chiar în clipa aceea, una dintre capre a behăit 
atât de tare, încât căpitanul Richardson a scăpat 
din mână săculeţul cu tutun. Celelalte i-au ţinut 
isonul, zeflemitoare. 

William s-a aplecat şi a ridicat săculeţul, fără ai 
se mişca niciun muşchi pe faţă, deşi inima îi bătea 
să-i spargă pieptul. Richardson nu venise la Long 
Island doar pentru a-şi risipi timpul. 

— Iisuse, a mormăit Richardson, uitându-se la 
capre, pentru ca apoi să întindă mâna în direcţia 
drumului şi să continue: 

— Faci doi paşi cu mine, domnule locotenent? 

William s-a arătat încântat să-l însoţească pe 
căpitan. 

— Am auzit câte ceva în legătură cu situaţia 
dumitale, a spus Richardson, zâmbind. Dacă 
doreşti, pot vorbi cu domnul căpitan Pickering. 


— Sunteţi deosebit de amabil, domnule. Dar mă 
tem că nu-mi pot cere scuze pentru un lucru pe 
care nu l-am făcut eu. 

Richardson şi-a scuturat pipa şi a golit-o, 
spunând: 

— Pickering are o fire mai aprigă, dar nu este 
ranchiunos. Am să mă ocup de problema dumitale. 

— Mulţumesc, domnule, a spus William, 
gândind: Și ce vrei în schimb? 

— Căpitanul Randall-lsaacs va pleca peste o 
lună în Canada, a spus Richardson într-o doară. 
Acolo va avea de rezolvat anumite probleme de 
ordin militar. Cât se va afla acolo este posibil să se 
întâlnească... cu o anumită persoană care ar putea 
oferi armatei informaţii preţioase. Persoana 
respectivă vorbeşte foarte prost engleza şi, din 
păcate, căpitanul Randall nu stăpâneşte limba 
franceză. Ar fi... util să-l însoţească o persoană 
care vorbeşte fluent franceza. 

William a dat din cap, dar nu a pus nicio 
întrebare. Avea destul timp pentru întrebări, dacă 
se hotăra să accepte misiunea lui Richardson. 

Au discutat banalităţi, în timp ce se întorceau la 
gazdele lui William. Richardson a refuzat politicos 
invitaţia pe care i-a făcut-o domnişoara Beulah de 
a rămâne la cină şi i-a promis lui William că va sta 
de vorbă cu Pickering. 

William se întreba dacă se cuvenea să facă acest 
lucru, în vreme ce asculta sforăitul lui Abel 
Culper. Era lună plină. Podul în care se afla 
William nu avea ferestre, dar tânărul ofiţer tot se 
simţea tulburat; niciodată nu putuse să doarmă 
când era lună plină. 

S-ar fi cuvenit să rămână în New York, sperând 


că va ajunge la o funcţie mai bună sau că va intra 
cel puţin în luptă, ori era mai bine să se dea bătut 
şi să accepte această nouă misiune? 

Fără îndoială că tatăl lui l-ar fi sfătuit să accepte 
prima variantă, pentru că un ofiţer nu putea 
avansa decât dacă se distingea în luptă, nu dacă 
activa în domeniul uneori blamat al spionajului. Cu 
toate acestea... se simţea  încorsetat de 
constrângerile pe care le implica armata, după ce 
se bucurase de libertate câteva săptămâni. Şi 
fusese util, ştia prea bine. 

Ce rol putea juca un locotenent îngropat în 
ierarhia militară? Ar fi însemnat ceva dacă i se 
dădea comanda unor companii, dar chiar şi aşa 
trebuia să execute ordinele. Nu i se permitea 
niciodată să acţioneze conform ideilor lui... A 
rânjit la grinzile care erau la mică distanţă 
deasupra lui şi care abia se zăreau, gândindu-se la 
ceea ce ar fi spus unchiul Hal despre ideile 
ofiţerilor tineri. 

Dar unchiul Hal era mai mult decât un simplu 
ofiţer de carieră. El a ţinut foarte mult la 
regimentul său, la modul în care lupta, la onoare, 
la oamenii aflaţi sub comanda sa. William se 
gândise numai la viitorul imediat când îşi pusese 
problema carierei lui militare. Campania din 
America nu avea să dureze mult. Şi după aceea? 

Era bogat sau avea să fie bogat la majorat şi nu 
mai era mult până atunci. Totul semăna cu un 
tablou care îi plăcea foarte mult tatălui său, un 
tablou cu o perspectivă înşelătoare, care îl 
călăuzea pe privitor către infinit. 

Dar când va avea banii lui va putea să-şi 
cumpere un post oriunde. Poate unul de căpitan la 


lâncieri... Şi nu va mai conta dacă s-a distins prin 
ceva în New York. 

Tatăl lui i-ar spune - acum William îl putea auzi 
şi şi-a pus perna pe faţă pentru a scăpa de el - i-ar 
spune că reputaţia depindea adeseori de cele mai 
neînsemnate acţiuni, de deciziile luate zi de zi cu 
onoare şi responsabilitate, nu de imensa dramă a 
bătăliilor eroice. Pe William nu-l interesa 
responsabilitatea asumată zi de zi. 

Oricum, era mult prea cald pentru a putea 
rămâne cu faţa acoperită de pernă, aşa că a 
aruncat-o pe podea mormăind iritat. 

— Nu, i-a spus el cu voce tare lordului John. Plec 
în Canada. 

Apoi s-a trântit în patul lui umed şi mare, 
închizând ochii şi astupându-şi urechile, pentru a 
nu-şi vedea tatăl şi pentru a nu auzi sfaturile sale 
înțelepte. 

O săptămână mai târziu, nopţile deveniseră 
suficient de răcoroase încât William să aprecieze 
soba domnişoarei Beulah şi tocana ei de stridii şi, 
slavă Domnului, îndeajuns de reci încât să nu mai 
apară blestemaţii de țânțari. Cu toate acestea, 
zilele erau încă foarte călduroase şi, pentru 
William, era aproape o plăcere când primea ordin 
ca oamenii lui să cerceteze ţărmul pentru a găsi o 
presupusă ascunzătoare a  contrabandiştilor, 
despre care aflase căpitanul Hanks. 

— O ascunzătoare în care se află ce? a întrebat 
Perkins, rămânând cu gura întredeschisă, ca de 
obicei. 

— Homari, a răspuns William mai mult în glumă, 
dar a redevenit serios văzând privirea derutată a 
lui Perkins. Nu ştiu. Vei vedea despre ce este 


vorba când vei găsi marfa. Dacă e vorba de 
băutură, nu bea. Cheamă-mă pe mine. 

Contrabandiştii aduceau aproape orice în Long 
Island, dar şansele erau mici ca în ascunzătoarea 
despre care se zvonise să se afle aşternuturi sau 
farfurii olandeze. Era posibil să fie vorba de coniac 
sau de bere. Era aproape sigur că e băutură. Din 
contrabanda cu băuturi alcoolice se câştiga cel 
mai bine. William şi-a împărţit oamenii în grupe de 
câte doi şi i-a trimis la treabă, uitându-se după ei 
până ce au ajuns la o distanţă apreciabilă, pentru 
ca apoi să ofteze din adâncul sufletului şi să se 
sprijine de un copac. 

Creşteau acolo pini mici cu  trunchiurile 
cocârjate, dar briza mării adia plăcut printre acele 
copacilor, zumzăindu-i în urechi. 

A oftat din nou, de data aceasta de plăcere, 
amintindu-şi cât de mult îi plăcea singurătatea. De 
o lună-n coace nu se mai bucurase de singurătate. 
Dacă accepta oferta lui Richardson... Bineînţeles 
că avea să fie în compania lui Randall-Isaacs, dar 
va petrece săptămâni întregi pe drum, fără a avea 
de-a face cu constrângerile, îndatoririle şi rutina 
impuse de armată. Avea să se bucure de liniştea în 
care să gândească. Nu-l va mai avea alături pe 
Perkins! 

S-a întrebat, cu o undă de răutate, dacă ar fi 
putut să se strecoare în locul unde se aflau 
cantonaţi ofiţerii tineri, pentru a-l bate măr pe 
Ned şi a se face apoi nevăzut, ca un indian. Oare 
era nevoie să se deghizeze? A decis că, dacă 
aştepta să se întunece, nu era nevoit să apeleze la 
aşa ceva. Era posibil ca Ned să aibă o bănuială, 
dar nu va putea dovedi nimic, dacă nu-i va vedea 


chipul. Era un act de laşitate să-l atace pe Ned în 
timp ce dormea? Ei bine, avea să verse pe Ned cel 
fără bărbie conţinutul oalei de noapte şi să-l 
trezească astfel înainte de a se apuca de treabă. 

O  rândunică-de-mare a trecut la câţiva 
centimetri de capul lui, tulburându-i gândurile 
plăcute. 

Mişcarea pe care a făcut-o a uimit pasărea, care 
a scos un țipăt de indignare, descoperind că 
William nu era comestibil, pentru ca apoi să se 
îndrepte spre întinderea de apă. Tânărul ofiţer a 
luat un con de pin şi l-a aruncat spre pasăre. Şi-a 
greşit cu mult ţinta, dar nu-i păsa de asta. Avea să- 
i trimită un bilet lui Richardson chiar în după- 
amiaza aceea şi îi va spune că era de acord. Acest 
gând i-a făcut inima să-i bată mai repede şi a fost 
copleşit de o senzaţie de libertate, care-l îmbăta şi 
îl făcea să aibă impresia că zboară, întocmai ca 
rândunica-de-mare. 

Şi-a şters de pantaloni mâinile pline de nisip şi 
apoi a înţepenit, pentru că a văzut ceva mişcându- 
se pe apă. O şalupă se agita încolo şi-ncoace, chiar 
în apropiere de mal. După aceea s-a liniştit, 
dându-şi seama cine era în mica ambarcaţiune... 
şmecherul ăla de Rogers. 

— Aş vrea să ştiu ce urmăreşti tu, a mormăit 
William. S-a apropiat de malul nisipos, cu pumnii 
în şolduri, făcând astfel încât să se observe 
uniforma pe care o purta... aceasta în cazul în 
care Rogers nu îi văzuse pe militarii din 
subordinea lui răspândiţi pe mal printre dune, 
întocmai ca nişte ploşniţe. Dacă Rogers căuta 
ascunzătoarea contrabandiştilor, William voia să 
facă tot ce trebuia ca să afle dacă militarii 


începuseră să o caute primii. 

Robert Rogers era un personaj obscur care 
venise în New York în urmă cu câteva luni şi 
reuşise să dobândească gradul de maior de la 
generalul Howe şi primise o şalupă de la fratele 
acestuia, amiralul. Se spunea că lupta împotriva 
indienilor şi fusese văzut purtând el însuşi 
veşminte de indian. Era eficient: recrutase destui 
oameni pentru a forma zece companii, îmbrăcaţi 
în uniforme frumoase. Rogers continua să 
patruleze de-a lungul coastei în şalupa sa, însoţit 
de nişte oameni care aveau acelaşi aer dur ca şi el 
şi care căutau recruți, spioni, contrabandişti şi - 
William era convins de acest lucru - tot ce putea fi 
acaparat. 

Şalupa s-a apropiat mai mult de mal, iar el l-a 
văzut pe Rogers pe punte; un bărbat bronzat, 
trecut de patruzeci de ani, care părea trecut prin 
multe încercări şi era mereu încruntat. L-a văzut 
pe William şi i-a făcut un semn discret cu mâna. 
William i-a răspuns la acest salut ca orice om 
civilizat. Dacă oamenii lui găseau ceva, va avea 
nevoie de şalupă, pentru a duce captura la New 
York, sub pază, ca să nu dispară cumva pe drum. 

Circulau multe poveşti despre Rogers, dintre 
care unele erau lansate chiar de el. William ştia 
despre Rogers că fusese la generalul Washingon şi 
că acesta nu numai că nu îl primise, ci dăduse 
ordin ca Rogers să fie alungat din tabăra Armatei 
Continentale şi să nu i se mai permită niciodată 
accesul acolo. William considera că importantul 
om din Virginia luase o decizie bună. 

Şi acum ce avea să se întâmple? Pe şalupă 
fuseseră strânse pânzele şi o barcă fusese 


coborâtă la apă. La vâsle se afla chiar Rogers. 
William s-a îngrijorat, dar cu toate acestea, s-a dus 
şi a prins lanţul bărcii, ajutându-l pe Rogers s-o 
tragă pe nisip. 

— Îmi pare bine că te-am întâlnit, domnule 
locotenent! a spus Rogers, rânjind şi lăsând să se 
vadă că îi lipseau câţiva dinţi. 

William l-a salutat scurt şi formal, spunând: 

— Domnule maior. 

— Oamenii dumitale caută cumva O 
ascunzătoare unde este păstrat vin franțuzesc? 

La naiba, a găsit-o deja! 

— Am auzit că în această zonă se face 
contrabandă, i-a răspuns William înţepat. Facem 
investigaţii. 

— Bineînţeles că faceţi, a spus Rogers cu 
amabilitate. Doreşti să economiseşti un pic de 
timp? încearcă în partea cealaltă, a continuat el 
indicând un grup de cocioabe pescăreşti aflate la 
un sfert de milă faţă de locul în care se aflau. 
Este... 

— Am făcut asta deja, l-a întrerupt William. 

— Vinul este îngropat în nisip în spatele 
cocioabelor, a spus Rogers ignorând întreruperea. 

— Mulţumesc mult, domnule maior, a replicat 
William, străduindu-se să pară liniştit. 

— Am văzut doi inşi îngropând acolo sticle 
aseară, a explicat Rogers. Dar nu cred că or să se 
întoarcă după prada lor. 

— Văd că staţi cu ochii pe acest sector al plajei, 
a observat William. Căutaţi ceva anume, domnule? 

Rogers a răspuns, zâmbind: 

— Dacă ai pomenit despre lucrul ăsta, ei bine, 
da, caut. E un bărbat care tot umblă pe-aici şi 


pune întrebări. Tare aş vrea să schimb o vorbă cu 
el. Dacă dumneata sau oamenii dumitale îl văd 
cumva pe omul acela... i 

— Desigur, domnule. Ii cunoaşteţi cumva 
numele sau ştiţi cum arată? 

— Se întâmplă să ştiu şi cum îl cheamă, şi cum 
arată, a replicat Rogers. E un tip înalt, cu cicatrici 
pe faţă, provocate de explozia unei încărcături de 
praf de puşcă. Dacă l-ai vedea, l-ai recunoaşte 
imediat. E un ins care provine dintr-o familie de 
rebeli din Connecticut. Se numeşte Hale. 

William a avut impresia că l-a lovit ceva în 
moalele capului. 

— Oh! L-ai văzut? a întrebat Rogers cu voce 
calmă, deşi ochii lui negri îl fixau insistent. 

William se simţea jenat de faptul că i se putea 
citi totul pe chip cu mare uşurinţă. 

— A trecut prin punctul vamal ieri, a spus el. Un 
tip foarte volubil, a mai adăugat el, încercând să-şi 
aducă aminte de anumite detalii legate de acel 
om. Remarcase cicatricile. Erau nişte linii care îi 
brăzdau obrajii şi fruntea. Era nervos. Transpira şi 
glasul îi tremura... Soldatul l-a oprit, pentru a-l 
întreba dacă avea tutun sau altceva ascuns. l-a 
cerut să-şi întoarcă buzunarele pe dos, dar nu 
avea asupra lui marfă de contrabandă. 

William a închis ochii şi s-a încruntat, făcând un 
efort să-şi amintească totul, pentru ca apoi să 
continue: 

— Avea acte. Le-am văzut. Le văzuse, într- 
adevăr, dar nu-l examinase el însuşi, deoarece 
fusese ocupat cu un negustor care venise cu o 
căruţă încărcată cu brânzeturi care erau - cel 
puţin aşa spusese omul - pentru comisarul 


britanic. Până a terminat el cu negustorul, omul 
pe care îl căuta Rogers plecase deja. 

— Cel care a vorbit cu el cum se numeşte? a 
vrut să afle Rogers, privind spre militarii care 
căutau ascunzătoarea. 

— Hudson chiar este soldat, a replicat William. 
Dacă doriţi, îl chem. Dar mă îndoiesc că vă va 
putea spune mare lucru despre actele omului pe 
care îl căutaţi, pentru că nu ştie să citească. 

Auzind acestea, Rogers i-a aruncat lui William o 
privire în care se citea uimirea, dar a dat din cap, 
în semn că dorea ca William să-l cheme pe 
Hudson. 

Hudson a spus exact ceea ce spusese şi William, 
dar nu îşi putea aduce aminte nimic despre acte, 
decât că pe o foaie erau nişte numere. 

— Nişte cifre şi un desen, a spus soldatul. Nu 
prea ştiu despre ce era vorba, domnule. 

— Numere zici? Bine, bine! a spus Rogers, 
frecându-şi mâinile. Şi a spus încotro se 
îndreaptă? 

— A spus că se duce să-şi vadă un prieten care 
locuieşte în Flushing, domnule. 

Hudson era respectuos, dar se uita cu vădită 
curiozitate la Rogers, care era desculţ şi purta 
nişte pantaloni din pânză şi o haină scurtă din piei 
de bizam. 

— Nu am întrebat cum se numeşte prietenul 
acela. Nu am crezut că e important, domnule, a 
ţinut să mai spună soldatul. 

— Oh, mă îndoiesc de faptul că numele acela ar 
fi important, soldat. Mă îndoiesc de faptul că acel 
prieten există, soldat, a spus Rogers chicotind, 
încântat de ceea ce aflase. A privit în zare, 


îngustându-şi privirea, de parcă ar fi văzut un 
spion printre dune. După aceea a clătinat 
mulţumit din cap. 

— Foarte bine, a spus el în cele din urmă încet, 
de parcă ar fi vorbit cu sine însuşi. Apoi s-a întors 
şi a vrut să plece, dar William l-a oprit, spunând: 

— Vă mulţumesc pentru informaţiile pe care mi 
le-aţi dat în legătură cu  ascunzătoarea 
contrabandiştilor. 

Perkins supraveghease modul în care mergeau 
săpăturile, în vreme ce William şi Rogers 
vorbiseră cu Hudson, iar acum se afla în fruntea 
unui grup mic de soldaţi care împingeau nişte 
butoaie în josul dunelor. Unul dintre acele butoaie 
s-a lovit de ceva dur, a sărit, a căzut şi apoi a 
continuat să se rostogolească, urmărit de soldaţi. 

William a tresărit, văzând scena. Chiar dacă 
vinul din acel butoi nu avea să se scurgă, timp de 
două săptămâni nu putea fi băut, deşi asta nu-i 
împiedica pe unii să încerce. 

— Cer permisiunea să pot transporta marfa de 
contrabandă la bordul şalupei dumneavoastră, a 
spus William formal. Voi însoţi transportul şi mă 
voi ocupa personal de predarea lui, bineînţeles. 

— Oh, desigur, a replicat Rogers amuzat şi dând 
din cap, dar apoi a întins gâtul, gândindu-se la 
ceva. 

— Noi nu ne întoarcem până mâine, a spus el în 
cele din urmă. Nu ai dori să ne însoţeşti? S-ar 
putea să ne fii util, pentru că l-ai văzut pe omul pe 
care-l căutăm. 

Inima lui William a început să bată cu 
repeziciune. Tocana domnişoarei Beulah pălea în 
faţa perspectivei de a „vâna” un spion periculos. 


Faptul că lua parte la capturarea spionului era 
benefic pentru reputaţia lui, chiar dacă mare parte 
a meritelor i se vor atribui lui Rogers. 

— Va fi o plăcere să mă aflu alături de 
dumneavoastră, domnule. 

Rogers a zâmbit larg, apoi l-a măsurat din cap 
până-n picioare: 

— Bine. Dar nu poţi porni la vânătoare de spioni 
îmbrăcat astfel, domnule locotenent. Vino la bord 
şi o să te îmbrăcăm cum se cuvine. 

S-a dovedit că William era cu şase inci mai înalt 
decât cel mai înalt dintre oamenii care îl însoțeau 
pe Rogers. Tocmai din cauza asta a fost îmbrăcat 
într-o cămaşă largă, făcută dintr-o pânză aspră. 
Aceasta nu era băgată în pantaloni tocmai pentru 
a ascunde că nasturele de la betelie era descheiat. 
William trebuia să fie atent şi să nu facă mişcări 
bruşte, pentru că nu purta bretele. In afară de 
asta, tânărul ofiţer a găsit că era mai bine să facă 
la fel ca Rogers şi să rămână desculţ. Prefera să 
facă asta decât să suporte ruşinea de a i se vedea 
genunchiul păros, care ar fi rămas gol şi expus, 
între pantaloni şi ciorapul lung. 

Şalupa s-a îndreptat către Flushing, unde 
Rogers, William şi patru dintre oamenii maiorului 
au debarcat. Rogers avea aici un birou neoficial de 
recrutare, într-o odaie din prăvălia unui negustor, 
pe strada principală a satului. Rogers a intrat o 
clipă în prăvălie şi, când a venit, părea mulţumit. 
Aflase că Hale nu fusese văzut în Flushing şi de 
aceea credea că omul va putea fi găsit la una 
dintre cele două cârciumi din Elmsford, la două 
sau trei mile de sat. 

Oamenii au pornit deci spre Elmsford, 


împărțindu-se în grupuri mici. William a rămas cu 
Rogers. William îşi pusese un şal peste umeri, 
pentru a se proteja de frigul serii. Nu se 
bărbierise, bineînţeles, şi găsea că este un 
însoțitor tocmai potrivit pentru Rogers, care îşi 
pusese o pălărie pleoştită, împodobită cu un peşte 
zburător, bine uscat. 

— Ne dăm drept pescari sau cărăuşi? a întrebat 
William. 

Rogers a pufnit în râs amuzat şi a dat din cap, 
spunând: 

— Nu vei trece nici drept pescar, nici drept 
cărăuş, dacă te aude cineva vorbind. Este bine să- 
ţi ţii gura şi s-o deschizi numai când vrei să bagi 
ceva în ea. Eu şi băieţii ne vom ocupa de toate. 
Dumneata trebuie doar să dai din cap, dacă îl vezi 
pe Hale. 

Vântul bătea dinspre larg şi le aduce mirosul de 
mlaştină, peste care coborâse frigul, amestecat cu 
acela de fum, care tocmai ieşise pe coş. Nu se 
vedea nicio locuinţă deocamdată şi totul era 
pustiu în jurul lor. Simţea pe tălpi nisipul rece al 
drumului, dar întunericul nu-l deranja deloc. Era 
curios ce avea să se întâmple. 

Rogers era tăcut, înaintând cu briza rece în faţă. 
După o vreme, însă, a ţinut să spună: 

— L-am adus pe căpitanul Richardson de la New 
York şi l-am dus înapoi. 

William s-a gândit iniţial să spună: Căpitanul 
Richardson? ca şi când nu ar fi ştiut despre cine 
era vorba, dar şi-a dat seama că nu era cazul să 
facă aşa ceva. 

— Aşa? a întrebat William, pentru ca apoi să 
tacă brusc. 


Rogers a început să râdă, replicând: 

— Eşti porumbel călător dumneata, nu-i aşa? 
Poate că a făcut bine că te-a ales pe dumneata. 

— V-a spus că m-a ales... pentru ceva? 

— Băiete, niciodată să nu dai o informaţie 
gratuit... uneori merită să ungi balamalele ca să se 
deschidă câte-o uşă. Nu, Richardson este un om 
discret... nu a spus nici măcar un cuvânt în 
legătură cu tine, dar eu ştiu cine e el şi cu ce 
anume se ocupă. Ştiu şi unde l-am dus. Nu se 
ducea să facă o vizită de curtoazie. Iţi garantez eu 
lucrul acesta. 

William a scos un sunet care trăda faptul că era 
interesat. Era limpede că Rogers voia să spună 
ceva. Să spună. 

— Câţi ani ai, băiete? 

— Nouăsprezece, a replicat William înţepat. De 
ce? 

Rogers a ridicat din umeri. Silueta lui abia se 
mai distingea în întunericul care începea să se 
lase. 

— Eşti destul de mare ca să îţi pui viaţa-n joc 
pentru că aşa ai hotărât tu, a spus Rogers. Cu 
toate astea, ar fi de dorit să te gândeşti bine 
înainte de a accepta ceea ce îţi propune 
Richardson. 

— Asta presupunând că mi-a propus ceva, a 
replicat William. De ce îmi spuneţi asta? 

Rogers l-a apucat de ceafă, împingându-l şi 
spunând: 

— Asta vei vedea tu însuţi, băiete. Hai. 

Aerul cald şi plin de fum al cârciumii şi mirosul 
de mâncare l-au învăluit pe William. Nu 
conştientizase în adevăratul sens al cuvântului 


frigul, întunericul, foamea, fiind preocupat numai 
de aventura care îl aştepta. Ajuns în cârciumă, a 
tras adânc pe nas mirosul de pâine proaspătă şi de 
pui fript şi s-a simţit ca un trup lipsit de simţuri, 
ridicat din mormânt şi readus la viaţă în Ziua 
învierii. 

A vrut să inspire, dar a îngheţat, simțind cum 
inima îi zvâcneşte pentru a pompa cu putere 
sângele în întreg trupul. Rogers, care se afla lângă 
el, a scos un sunet discret de avertisment, privind 
în jurul său, în vreme ce se îndrepta către o masă. 

Omul, spionul, stătea lângă sobă, mânca pui şi 
stătea de vorbă cu nişte fermieri. 

Cei mai mulţi dintre clienţii din local se uitaseră 
spre uşă când intraseră nou-veniţii. Mai mulţi 
rămăseseră cu ochii pe William, dar spionul era 
atât de dornic să mănânce şi atât de absorbit de 
discuţia în care era angajat, încât nici măcar nu a 
ridicat ochii. 

William nu îl remarcase pe spion prima dată, dar 
şi-ar fi dat seama imediat că el era cel căutat. Nu 
era la fel de înalt ca William dar era, oricum, mai 
înalt decât mulţi dintre bărbaţi. leşea în evidenţă 
cu părul lui blond-auriu şi fruntea înaltă, dar şi cu 
cicatricile de pe chip, care arăta precum o mască. 
Avea o pălărie cu boruri largi, pe care o pusese 
lângă farfurie, şi purta un costum de culoare 
maro, cu totul obişnuit. 

Nu în uniformă... a gândit William înghițind, dar 
nu de poftă. 

Rogers s-a aşezat la o masă aflată în apropierea 
celei la care se afla spionul, invitându-l pe William 
să se aşeze lângă el. William a dat discret din cap, 
fără a mai privi în direcţia lui Hale. 


Cârciumarul le-a adus mâncare şi bere, şi 
William a început să mănânce, bucurându-se că nu 
trebuia să ia parte la vreo conversaţie. Hale era 
liniştit şi volubil. Tocmai le spunea celor care 
stăteau cu el la masă că era un dascăl olandez, 
stabilit în New York. 

— Vremurile sunt tare tulburi, a spus Hale dând 
din cap. Cei mai mulţi dintre elevii mei au plecat 
cu familiile lor în Connecticut sau New Jersey. 
Presupun că şi aici condiţiile sunt aceleaşi, nu-i 
aşa? 

Unul dintre fermierii de la masa lui Hale a 
mârâit scurt, cel de-al doilea şi-a ţuguiat buzele 
dispreţuitor şi a zis: 

— S-ar putea spune şi aşa. Nemernicii ăştia care 
trăiesc mâncând stridii sunt în stare să omoare pe 
oricine, indiferent că-i avut, loialist sau rebel, 
pentru ei nu contează. Ia să îndrăzneşti să spui o 
vorbuliţă de împotrivire şi te trezeşti că ţi se dă în 
cap sau că eşti luat şi târât dincolo de estacadă, ca 
să le fie lor mai uşor. Ei bine, o brută înaltă m-a 
oprit la punctu' de control vamal săptămâna 
trecută şi mi-a luat toată încărcătura de cidru 
făcut din mere, ba mi-a mai luat şi nenorocita aia 
de căruţă! Mi-a... 

William s-a înecat cu bucata de pâine, dar nu a 
îndrăznit să  tuşească. Dumnezeule, nu-l 
recunoscuse pe omul care vorbise, pentru că 
stătea cu spatele la el, dar de cidru îşi aducea 
aminte foarte bine. Era el o brută înaltă? 

Şi-a luat halba de bere şi a încercat să scape de 
bucata de pâine, care părea să-i stea în gât. A 
băut, dar nu a reuşit nimic, aşa că a tuşit discret, 
dându-şi seama că se înroşise tot văzând cum 


Rogers se încrunta la el, privindu-l consternat. L-a 
arătat pe fermierul cu cidrul, s-a lovit în piept şi 
apoi s-a retras cât mai discret posibil. Indiferent 
cât de bine ar fi fost deghizat, statura lui l-ar fi 
trădat, şi fermierul şi-ar fi dat seama că avea în 
preajma sa un militar britanic. 

A reuşit să-şi ţină respiraţia până a ieşit din 
local. Acolo a tuşit până 
i s-a întors stomacul pe dos. 

În cele din urmă, a încetat să mai tuşească, s-a 
sprijinit de un perete al cârciumii şi a regretat că 
nu îşi luase cu el halba de bere, ci copanul de pui. 

In cele din urmă, oamenii lui Rogers au ajuns la 
cârciumă şi l-au privit cu uimire pe William, 
pentru ca apoi să între în local. S-a şters la gură 
cu dosul palmei şi a mers încet pe lângă perete, 
până când a ajuns în dreptul unui geam. 

Nou-sosiţii au ocupat o masă lângă cea a lui 
Hale. Având grijă să nu fie remarcat, William a 
văzut cum Rogers a intrat în vorbă cu Hale şi cu 
cei doi fermieri şi părea că le spune celor trei o 
glumă. Fermierul care se plânsese că îi fusese 
confiscat cidrul a râs zgomotos şi a lovit în tăblia 
mesei. Hale a zâmbit puţin, dar părea şocat. 
Probabil că fusese o glumă grosolană. 

Rogers s-a aşezat mai comod şi a făcut un gest 
cu mâna, apoi a spus ceva cu care toţi cei aflaţi la 
masă au fost de acord. Apoi s-a aplecat şi l-a 
întrebat ceva pe Hale. 

William nu prindea decât frânturi ale 
conversaţiei în zgomotul ce domnea în cârciumă şi 
în vâjâitul vântului care-i răsuna în urechi. Din 
câte şi-a dat seama, Rogers se pretindea a fi rebel, 
iar oamenii lui dădeau din cap în semn că aşa era. 


Aceştia s-au apropiat de Hale ca şi când ar fi vrut 
să discute lucruri secrete. Hale părea a fi foarte 
serios, foarte interesat şi deschis. William s-a 
gândit că s-ar fi putut foarte bine ca Hale să fi fost 
dascăl, deşi Rogers îi spusese că fusese căpitan în 
Armata Continentală. William a scuturat din cap. 
Hale nu arăta deloc a militar. 

Pe de altă parte, nici a spion nu arăta. leşea în 
evidenţă, arăta destul de bine, avea faţa plină de 
cicatrici şi era... înalt. 

William a simţit un bulgăre rece în stomac. 
Dumnezeule, oare la asta se referise Rogers, când 
spusese că trebuia să fie atent cu Richardson, că 
va vedea despre ce era vorba? 

William se obişnuise atât cu faptul că era înalt, 
cât şi cu reacţiile oamenilor. Chiar îi plăcea să fie 
privit de jos în sus. În drumurile pe care le făcuse, 
îndeplinind misiuni sub comanda căpitanului 
Richardson, nu îi trecuse niciodată prin cap că ar 
fi putut fi recunoscut prin locurile prin care 
trecuse şi că oamenii l-ar fi putut descrie cu 
uşurinţă. Nu era un compliment faptul că fusese 
numit „brută înaltă”, dar era o descriere care i se 
potrivea foarte bine. 

Deşi nu-i venea să creadă ce se întâmpla, l-a 
auzit pe Hale prezentându-se şi recunoscând că 
avea prieteni printre rebeli. De asemenea, el a 
recunoscut că încerca să afle cât de puternică era 
armata britanică în regiune şi dorea să afle de la 
cei prezenţi dacă văzuseră cumva pe-aici militari 
britanici. 

William a fost atât de uimit de această lipsă de 
prudenţă, încât a privit printr-un colţ al ferestrei, 
văzându-l pe Rogers cum examina cu foarte multă 


băgare de seamă încăperea, pentru ca apoi să 
atingă braţul lui Hale, spunând: 

— Am văzut, domnule, am văzut, doar că 
dumneata trebuie să fii mai atent ce vorbeşti într- 
un loc public, unde te poate auzi toată lumea! 

— Aha! a exclamat Hale, râzând. Aici mă aflu 
între prieteni. Oare nu am băut cu toţii pentru 
generalul Washington şi pentru pieirea regelui? 

Dornic să mai bea, a dat deoparte pălăria şi l-a 
chemat pe cârciumar, cerându-i să mai aducă bere 
şi spunându-i lui Rogers: 

— Haideţi, mai beţi o bere, domnule, şi spuneti- 
mi ce aţi văzut. 

William a simţit deodată un impuls copleşitor de 
a striga: Taci din gură, moară hodorogită! sau să 
arunce cu un obiect în direcţia lui Hale. Era, însă, 
prea târziu, chiar dacă s-ar fi hotărât să facă 
gestul. Copanul de pui, din care mâncase, era tot 
în mâna lui. Dându-şi seama de acest lucru, l-a 
aruncat. Avea un gust neplăcut în gură, dar era 
atât de fascinat de tot ceea ce se întâmpla, încât 
simţea că îi fierbe sângele în trup. 

Hale făcea tot felul de mărturisiri în detrimentul 
său, încurajat fiind de oamenii lui Rogers, care îşi 
jucau rolurile într-un mod admirabil. William se 
vedea nevoit să recunoască lucrul acesta. Oare cât 
avea de gând Rogers să mai lase lucrurile să 
continue astfel? Oare aveau să-l aresteze chiar 
acolo, în cârciumă? Probabil că nu. Printre clienţi 
se aflau cu siguranţă şi simpatizanți ai rebelilor, 
care ar fi intervenit în cazul în care Rogers ar fi 
vrut să-l aresteze chiar în mijlocul lor. 

Rogers părea să nu se grăbească. A urmat o 
jumătate de oră de vorbărie, timp în care chiar şi 


el a spus lucruri lipsite de importanţă. În schimb, 
Hale făcea mărturisiri ample, în timp ce obrajii i 
se colorau în roşu din cauza berii pe care o băuse 
şi a surescitării de care era cuprins în momentul 
în care dădea anumite informaţii. William nu îşi 
mai simţea picioarele, mâinile şi faţa, iar umerii îl 
dureau, într-atât erau de tensionaţi. Un scrâşnet i- 
a atras atenţia şi l-a făcut să se rupă pentru o clipă 
de cele ce se petreceau în local. A privit în jos, 
provocat de un miros care începuse să se 
răspândească prin preajmă, fără ca el să-şi fi dat 
seama imediat de acest lucru. 

— Iisuse! a exclamat, sărind de la locul său şi 
fiind la un pas de a sparge geamul cu cotul, pentru 
ca apoi să se lipească de peretele cârciumii. 
Sconcsul, deranjat din plăcuta îndeletnicire de a 
se bucura de resturile de copan, şi-a ridicat coada. 
Dunga albă făcea să se vadă foarte clar această 
mişcare. William a înlemnit. 

— Ce-a fost asta? a întrebat unul dintre cei aflaţi 
în local. 

William a auzit scârţâitul unei bănci, care era 
împinsă. Tânărul ofiţer a încercat să facă un pas, 
dar a revenit la poziţia iniţială, pentru că sconcsul 
începuse să adulmece şi mişca iar din coadă. 
Micul animal bătea din lăbuţe. Acesta era, cel 
puţin aşa i se spusese, semnul unui atac iminent, 
iar cei care îi spuseseră acest lucru arătau atât de 
jalnic, încât era limpede că vorbeau din 
experienţă. 

Se auzea zgomot de paşi care se apropiau de 
uşă. Cineva venea să vadă ce se petrecuse. 
Dumnezeule, dacă era găsit afară, trăgând cu 
urechea... A scrâşnit din dinţi, gândindu-se la 


sacrificiul pe care ar fi trebuit să-l facă, pentru a 
se depărta. Şi dacă reuşea să se depărteze? Nu se 
putea alătura din nou oamenilor lui Rogers, dacă 
mirosea a sconcs. Dar dacă... 

Când s-a deschis uşa, a renunţat să mai facă 
orice fel de speculaţii şi a pornit către un colţ al 
clădirii, din reflex. Sconcsul a acţionat şi el tot din 
reflex, doar că, surprins de deschiderea uşii, şi-a 
modificat ţinta atacului. William s-a împiedicat de- 
o creangă şi a căzut cât era de lung într-un 
morman de gunoi şi apoi a auzit în spatele lui pe 
cineva urlând cât îl ţinea gura. 

William a tuşit, s-a înecat şi a încercat să-şi ţină 
respiraţia destul de mult ca să se îndepărteze 
suficient de cârciumă. A tras aer în piept, pentru 
că avea nevoie de aer, dar plămânii lui erau 
umpluţi cu ceva despre care nu se putea spune că 
mirosea în vreun fel cunoscut şi pentru descrierea 
căruia nu s-ar fi putut găsi cuvintele potrivite. 

Încercând să nu respire şi tuşind pe înfundate, 
cu ochii lăcrimând şi usturându-l, William s-a 
ascuns la adăpostul întunericului, de partea 
cealaltă a drumului. 

Aici s-a oprit şi a văzut sconcsul, care o luase la 
goană, şi pe victima sa prăbuşită în pragul 
cârciumii. Sunetele pe care le scotea omul 
prăbuşit la pământ trădau faptul că acesta se 
găsea într-o situaţie deosebit de dificilă. 

William spera că bărbatul care avea de suferit 
de pe urma sconcsului nu era Hale. Dincolo de 
dificultăţile pe care le implica arestarea şi 
transportarea unei persoane care fusese stropită 
de un sconcs, mai era vorba şi de faptul că 
spânzurarea ar fi echivalat cu lezarea cuiva care 


fusese deja insultat. 

Cel atacat de sconcs nu era Hale. A zărit părul 
blond al acestuia printre capetele celor care 
ieşiseră din local, pentru a vedea ce se petrecuse. 
După ce a văzut despre ce era vorba, Hale s-a 
retras imediat. William a auzit discuţii despre cum 
era mai bine să se procedeze. In cele din urmă, 
oamenii s-au pus de acord că era nevoie de oţet în 
cantitate mare. Victima îşi revenise suficient de 
mult, pentru a se putea târî în tufişuri ca să verse. 
Acest lucru, adăugat la mirosul insuportabil care 
plutea deja în aer, i-a făcut pe unii dintre domni să 
verse la rândul lor. Şi lui William i-a venit să 
verse, dar a reuşit să se abţină, ciupindu-se de 
nas. 

William simţea cum îl cuprinde frigul, dar se şi 
aerisise până în momentul în care prietenii 
victimei sconcsului se îndepărtau de cârciumă. Îşi 
mânau prietenul ca pe o vacă de-a lungul 
drumului, şi asta pentru că nimeni nu voia să-l 
atingă; localul s-a golit, pentru că nimeni nu voia 
nici să bea, nici să mănânce într-o astfel de 
atmosferă. L-a auzit pe proprietar înjurând în 
barbă, în timp ce lua torţa de lângă firma 
cârciumii, pentru a o stinge în butoiul în care se 
strângea apa de ploaie. 

Hale le-a urat tuturor noapte bună cu vocea lui 
plăcută, care se auzea foarte bine în întuneric, şi a 
pornit către Flushing, unde voia, fără îndoială, să 
găsească un loc unde să doarmă. Rogers - William 
îl recunoscuse după haina din blană care se 
distingea chiar şi la lumina stelelor - stătea pe 
marginea drumului, adunându-şi oamenii în jurul 
lui. Numai după ce au plecat toţi ceilalţi, William a 


îndrăznit să se alăture oamenilor lui Rogers. 

— Da? a spus maiorul. Toată lumea e prezentă, 
deci. Să mergem. 

Şi au pornit la drum, haită tăcută, hotărâtă să 
prindă pe cel ce nici nu ştia că le este pradă. 

Au văzut flăcările de la marginea apei. Oraşul 
ardea, mai ales cartierul situat în apropiere de 
East River, dar vântul bătea şi focul se răspândea. 
Oamenii lui Rogers făceau tot felul de 
presupuneri. Oare simpatizanţii rebelilor dăduseră 
foc oraşului? 

— Se poate ca totul să fi fost făcut de nişte 
militari beţi, a spus Rogers fără chef. 

William a simţit că i se face rău, în vreme ce 
privea cerul înroşit. Prizonierul nu scotea niciun 
cuvânt. 

În cele din urmă, l-au găsit pe generalul Howe, 
în cartierul său general, la Beckman House, în 
afara oraşului, cu ochii înroşiţi din cauza fumului 
şi a lipsei de somn, dar şi din cauza furiei purtate 
adânc în suflet. Le-a cerut lui Rogers şi 
prizonierului să între în bibliotecă, unde îşi avea 
biroul; i-a aruncat o privire scurtă lui William şi a 
fost uimit de modul în care tânărul ofiţer era 
îmbrăcat şi l-a trimis să se culce. 

Fortnum era în pod şi privea de la fereastră 
oraşul arzând. Nu prea aveau ce să mai salveze. 
William a venit lângă el. Se simţea pustiit şi 
ciudat. Simţea că îi este frig, deşi podeaua era 
caldă sub tălpile lui. 

Din când în când, izbucnea câte un mănunchi de 
scântei, când flăcările atingeau ceva inflamabil. 
Dar din acel loc nu se putea vedea nimic exact, în 
afară de roşul ce inundase cerul. 


— Pentru asta or să dea vina pe noi, a spus 
Fortnum. 

A doua zi, la prânz, aerul era încă plin de fum. 

Nu îşi putea lua ochii de la mâinile lui Hale. Se 
loviseră una de alta, în vreme ce un soldat le lega, 
după ce Hale le dusese la spate fără a protesta. 
Degetele lui erau lipite atât de strâns, încât se 
albiseră cu totul. 

Cu siguranţă trupul protesta, chiar dacă sufletul 
se resemnase, a gândit William. Propriul său trup 
protesta. Işi simţea pielea zvâcnind, întocmai ca 
aceea a unui cal pişcat de muşte. Simţea cum 
stomacul i se contractă şi i se relaxează, pentru că 
îl compătimea pe Hale. I se spusese că 
măruntaiele unui om spânzurat se vor relaxa cu 
totul. Oare aşa avea să se întâmple şi cu Hale? La 
acest gând, a simţit că i se scurge tot sângele din 
trup şi a privit în jos. 

La auzul mai multor voci, a ridicat privirea. 
Căpitanul Moore tocmai îl întrebase pe Hale dacă 
avea ceva de spus. Hale a dat din cap în semn că 
nu. Era evident că fusese pregătit pentru asta. 

William s-a gândit că şi el ar fi trebuit să fie 
pregătit pentru o asemenea situaţie. Hale îşi 
petrecuse ultimele două ore în cortul căpitanului 
Moore şi a scris scrisori adresate membrilor 
familiei sale, în timp ce oamenii strânşi pentru 
execuţie se legănau de pe un picior pe altul, 
aşteptând. Nu era deloc pregătit pentru o astfel de 
situaţie. 

De ce era altfel? Văzuse oameni murind, unii în 
condiţii cumplite. Da, dar aici toată lumea se 
străduia să fie civilizată, se ţinea seama de toate 
formalităţile... totul se petrecea atât de civilizat, 


încât aluneca în obscen, se ştia că avea să urmeze 
o moarte  ruşinoasă. Deliberarea. Cumplita 
deliberare. Despre asta era vorba. 

— În sfârşit! i-a şoptit Clarewell în ureche. Să se 
termine odată treaba asta! Mor de foame! 

Un tânăr soldat de culoare, Billy Richmond, pe 
care William îl ştia, a primit ordin să se urce pe o 
scară ca să lege frânghia de creanga unui copac. A 
coborât şi a înclinat capul, semn că îşi terminase 
treaba. 

Acum venise rândul lui Hale să urce scara, în 
vreme ce sergentul-major îl ajuta să-şi menţină 
echilibrul. I s-a pus laţul în jurul gâtului. Era o 
frânghie groasă, care părea a fi nouă. Oare nu se 
spunea că frânghiile noi se întind? Da, dar scara 
era foarte înaltă... 

William transpira cumplit, deşi nu era o zi foarte 
călduroasă. Nu avea voie să închidă ochii, şi nici 
să privească în altă parte, nu câtă vreme se uita 
Clarewell la el. 

Şi-a încordat muşchii de la gât şi s-a concentrat 
din nou asupra mâinilor lui Hale. Degetele se 
mişcau neputincioase, dar pe chipul 
condamnatului se citea calmul. Degetele lăsau 
urme abia vizibile pe haină. 

Un mic efort şi un zgomot discret, apoi scara a 
fost trasă. S-a auzit un uuf. În momentul în care 
Hale a căzut în gol. Gâtul nu i s-a frânt imediat şi 
nu se putea şti dacă acest lucru se datora faptului 
că frânghia era nouă. 

Refuzase să i se pună o cagulă, şi cei prezenţi au 
fost nevoiţi să-i privească faţa timp de un sfert de 
oră cât a durat până ce a murit. William şi-a 
stăpânit impulsul de a râde nervos, când a văzut 


ochii albaştri ai omului umflându-se şi limba 
ieşindu-i din gură. Părea surprins. Foarte surprins. 

Se adunaseră doar câţiva oameni să asiste la 
execuţie. L-a văzut pe Richardson la câţiva paşi de 
el. Richardson privea totul absent. De parcă ar fi 
simţit privirea lui William, maiorul s-a uitat la el, 
doar că William a privit imediat în altă parte. 

Se trezise devreme, chiar înaintea copiilor, deşi 
ştia că acest lucru era o prostie. Indiferent în ce 
scop plecase Roger la Oxford, va avea nevoie de 
patru sau cinci ore pentru a ajunge acolo, şi îi 
trebuia aceeaşi perioadă de timp pentru a se 
întoarce. Chiar dacă ar fi plecat în zori - şi s-ar fi 
putut să nu ajungă acolo la timp, pentru a face 
ceea ce îşi propusese să facă - nu avea cum să 
ajungă acasă mai devreme de orele prânzului. Ea 
nu dormise bine. Avusese un vis din acela 
monoton şi chinuitor, de care nu putea să scape. 
In vis auzise sunetul şi imaginea caracteristice 
fluxului. Venea val după val, după... de aceea se 
trezise îndată ce se crăpase de ziuă, ameţită şi 
simțindu-se rău. 

I-a trecut prin cap că s-ar fi putut să fie gravidă, 
dar s-a ridicat rapid în capul oaselor şi tot ce se 
afla în jurul ei şi-a ocupat locul firesc. Nu simţea 
că şi-ar fi dorit să spargă, de pildă, oglinda cu 


piciorul, ca atunci când fusese gravidă. A scos un 
picior din aşternut şi a constatat că lumea, dar şi 
stomacul ei, erau la locul lor. Asta era bine. 

Cu toate acestea, a continuat să aibă o senzaţie 
neplăcută, dată fie de coşmar, fie de absenţa lui 
Roger, fie de ideea că ar putea fi însărcinată. Şi-a 
făcut distrată treburile prin gospodărie. 

Sorta ciorapii pe la orele prânzului, când şi-a dat 
seama că era linişte. Atunci când era linişte, 
simţea că i se face părul măciucă. 

— Jem! Mandy! a strigat ea. 

Linişte totală. A ieşit din spălătorie, aşteptându- 
se la tropăielile, bubuiturile şi scrâşnetele care se 
auzeau de obicei de la etaj, dar nu s-a auzit niciun 
sunet de picioare care tropăie, niciun sunet care 
să trădeze faptul că fusese răsturnat ceva şi nici 
glasurile copiilor, care se jucau de-a războiul. 

— Jem! a strigat ea. Unde eşti? 

Niciun răspuns. Ultima dată când se aflase într-o 
situaţie similară, adică în urmă cu două zile, 
descoperise ceasul deşteptător în cadă, demontat 
aproape în totalitate şi îi găsise pe copii în capătul 
grădinii, privind-o cu nişte ochi plini de inocenţă. 

— Eu n-am făcut asta! declarase Jem, când a 
fost dus în casă şi i s-a arătat ceasul stricat. lar 
Mandy e prea mică, a continuat băiatul. 

— Pleu mică! a fost de acord Mandy, scuturând 
din cap cu atâta putere, încât cârlionţii ei negri i- 
au acoperit faţa. 

— Ei bine, nu cred că tăticul a făcut asta, a spus 
Bree, ridicând o sprânceană a mirare. Sunt sigură 
că n-a făcut-o nici Annie Mac, aşa că ne rămân 
foarte puţini suspecți, nu-i aşa? 

— Șuşşpecţi! Suşşpecti! a exclamat Mandy, 


încântată de cuvântul nou. 

Jem a scuturat din cap resemnat şi a dat din 
mâini, de parcă acestea nu ar fi fost prinse bine de 
corp. 

— Cred că umblă spiriduşi prin casă, mamă. 

— Șpişriduşi!  Șpişriduşi! a ciripit Mandy 
punându-și fustita în cap şi trăgând de chiloţei. 
Trebuie să mă duc să fac pişu, mămico! 

Datorită situaţiei de urgenţă, Jem a dispărut şi a 
reapărut abia la cină, când chestiunea cu ceasul 
deşteptător trecuse în plan secund, făcând loc 
evenimentelor de peste zi. Faptul în sine a revenit 
abia în momentul în care au mers la culcare, când 
Roger a remarcat lipsa deşteptătorului. 

— De obicei Jem nu minte, a spus Roger 
îngândurat, cu ochii la rămăşiţele ceasului, care se 
aflau acum într-un bol de lut. 

Bree, care se pieptăna înainte de culcare, i-a 
aruncat o privire plină de asprime, întrebându-l: 

— Şi tu crezi în troli? 

— Spiriduşi, a spus el absent, trecându-şi 
degetul printre rotiţele ceasului. 

— Cum? vrei să spui că pe-aici sunt numiţi 
spiriduşi? Credeam că Jem nu foloseşte cuvântul 
potrivit. 

— Nu, termenul este folosit mai ales în 
Cornwall. În alte părţi se foloseşte mai mult 
termenul de trol. 

— Şi care este termenul folosit în Scoţia? 

— Nu există un termen anume, deşi creaţie 
populară avem şi aici, a replicat Roger, jucându-se 
cu piesele ceasului. Scoţienii sunt înclinați mai 
mult către aspectele mai înfricoşătoare ale 
supranaturalului... există caii-de-apă, ban-sidhe, 


muma-pădurii cea albastră, Nuckelavee, nu-i aşa? 
Spiriduşii sau trolii sunt mult prea frivoli pentru 
Scoţia. Noi avem piticii care trăiesc sub pământ, 
aşa-numiţii omuleţi maronii, a mai spus Roger, 
luându-i peria din mână. Dar piticii aceia sunt de 
ajutor omului prin casă, nu se ţin de răutăţi, ca 
trolii. Poţi să montezi ceasul la loc? 

— Bineînţeles, dacă nu cumva rătăcesc trolii 
vreo piesă. Ce Dumnezeu este Nuckelavee? 

— Un personaj din Orkneys. Nu vrei să-ţi 
povestesc despre asta înainte de culcare, a 
asigurat-o el. 

Apoi s-a aplecat şi i-a suflat încetişor în ceafă, 
chiar mai jos de lobul urechii. 

Atingerea uşoară i-a declanşat amintirea a ceea 
ce se întâmplase după aceea şi a început să se 
gândească la ceea ce ar putea pune copiii la cale. 
Senzaţia aceasta a fost înlocuită cu una de teamă, 
care devenea din ce în ce mai intensă. 

Nu exista niciun semn al prezenţei lui Jem sau 
Mandy pe undeva prin casă. Annie MacDonald nu 
venea duminica şi bucătăria... La prima vedere, 
nimeni nu atinsese nimic pe acolo, dar ea 
cunoştea metodele lui Jem. 

In mod sigur lipsea un pachet de biscuiţi cu 
ciocolată şi sucul de lămâie cu pulpă. Toate 
celelalte lucruri din dulap erau la locul lor... iar 
dulapul se afla la doi metri înălţime. Jem avea 
mare talent de spărgător. Cel puţin avea asigurată 
o carieră, dacă va fi exmatriculat zilele-astea 
definitiv din şcoală, pentru că le-a spus colegilor 
ceva pitoresc, învăţat în secolul al XVIII-lea. 

Faptul că lipsea ceva de mâncare i-a sporit 
îngrijorarea. Dacă organizaseră un picnic, erau 


undeva pe-afară, la o jumătate de milă faţă de 
casă - Mandy nu mergea niciodată mai mult de 
atât - adică se poate să nu se fi îndepărtat prea 
mult şi să se fi hotărât să se oprească pentru a 
mânca biscuiţii. 

Era o zi minunată de toamnă şi, în afara faptului 
că trebuia să-şi caute copiii, se bucura că este 
afară, în bătaia soarelui şi a vântului. Vorbise cu 
instalatorul despre „fântâna arteziană" din baia de 
la etaj. Şi... 

„Nici nu are-a face câte faci la fermă, sunt 
mereu mai multe lucruri de făcut. Mă şi mir că 
locul nu m-a înghiţit cu totul, la fel cum a fost 
înghiţit Iona de Chit.” 

Preţ de o clipă, a auzit glasul tatălui ei plin de 
resemnare, când descoperea că mai avea ceva de 
făcut prin casă. S-a uitat la el zâmbind. Apoi şi-a 
revenit din visare, dându-şi seama că dorul de el o 
copleşea. 

— Oh, tată, a şoptit ea. 

A continuat să înainteze văzând nu o casă 
aproape în ruină, care avea aspectul unui albatros, 
ci un organism viu, acel Lallybroch viu şi pe toţi 
cei ce-i erau rude, care făcuseră parte din acest 
organism viu... care mai făceau încă parte din el. 

Membrii familiilor Fraser şi Murray, ale căror 
sudoare, sânge şi lacrimi se regăseau în zidurile şi 
în pământul de aici, ale căror vieţi fuseseră 
împletite cu pământurile de aici. Unchiul Ian, 
mătuşa Jenny... mulţimea de veri pe care îi 
avusese în preajmă atât de scurtă vreme, micul 
Ian. Toţi erau morţi acum... dar în mod curios, nu 
dispăruseră. 

— Nu au dispărut deloc, a spus ea cu glas tare 


găsindu-şi alinarea în cuvintele pe care le rostise. 
Ajunsese la poarta din spate a grădinii de zarzavat 
şi se oprise privind în susul dealului, către 
străvechiul turn de apărare care dădea numele 
acelui loc. Cimitirul se afla şi el pe deal, cu 
pietrele funerare atât de vechi, încât numele celor 
care odihneau acolo şi anii dăltuiţi în piatră abia 
dacă se mai puteau citi. Pietrele acelea erau 
acoperite în majoritatea lor cu iederă şi grozamă. 
Printre petele de gri, verde-închis şi galben 
strălucitor se vedeau două puncte, unul albastru, 
altul roşu. 

Pe cărare crescuseră buruienile şi ciulinii i se 
agăţau de blugi. I-a găsit pe copii stând în patru 
labe, urmărind furnici, care la rândul lor 
urmăreau o anumită potecă marcată prin firimituri 
presărate pe un traseu cu obstacole din beţigaşe 
şi pietricele. 

— Uite, mami! a spus Jem fericit, aruncându-i o 
privire fugară, pentru că era absorbit de ceea ce 
avea înaintea lui. A arătat cu degetul spre pământ, 
unde pusese o cană veche, plină cu apă. Un 
ghemotoc de furnici se zbăteau în cană în agonia 
morţii, atrase de firimiturile de ciocolată. 

— Jem! Eşti rău! Nu ai voie să îneci furnici, 
decât dacă ele sunt în casă, a spus Bree, 
amintindu-şi de invazia de furnici din cămară. 

— Nu se îneacă, mămico. Uită-te... vezi ce fac? 

S-a lăsat în jos lângă el şi a văzut că, într- 
adevăr, furnicile nu se înecau. Furnicile care se 
chinuiau să ajungă în mijlocul cănii formau un 
ghemotoc ce plutea deasupra apei. Se mişcau 
încet, schimbând locurile între ele. Cele mai multe 
dintre furnici erau în pericol de a se îneca, 


susţinute fiind de trupurile suratelor lor moarte. 
Intregul ghemotoc se îneca încet, încet, pe măsură 
ce se apropia de marginea cânii. 

— Asta este nemaipomenit, a spus Bree, stând 
lângă băiat şi privind o vreme fascinată, pentru ca 
apoi să îi ceară să aibă milă şi să-l convingă să 
pună furnicile pe frunza pe care se aflaseră cu 
ceva vreme în urmă. Furnicile s-au răspândit 
imediat, fiecare dintre ele plecând la treburile 
sale. 

— Crezi că au făcut-o cu bună ştiinţă? l-a 
întrebat ea pe Jem. Crezi că s-au lipit unele de 
altele în mod deliberat sau căutau pur şi simplu 
ceva de care să se agaţe? 

— Nu ştiu, a răspuns el, ridicând din umeri. O să 
mă uit în cartea despre furnici şi-o să văd ce scrie 
acolo. 

A ridicat de pe jos resturile alimentelor luate 
pentru picnic, lăsând două bucăţi de biscuit pe 
care, cel puţin aşa simţea ea, furnicile le meritau. 
Mandy se depărtase în timp ce ea şi Jem priviseră 
furnicile din cană şi se afla acum la adăpostul unui 
tufiş, purtând o conversaţie cu un prieten invizibil. 

— Mandy a vrut să stea de vorbă cu bunicul, a 
spus Jem. De aceea am venit aici, sus. 

— Oh! a spus ea încet. Aici este un loc potrivit în 
care să stai de vorbă cu el? 

Jem a părut surprins şi a privit pietrele funerare 
tocite de vreme, întrebând: 

— El nu e aici? 

Ea a simţit un curent puternic pe şira spinării. 
Simţea că nu mai poate respira din cauza tonului 
egal pe care îl avusese Jem, dar şi din cauza 
faptului că lucrurile ar fi putut sta întocmai cum 


spusese băiatul. 

— Nu... nu ştiu, a spus ea. Presupun că s-ar 
putea să fie. 

Încercând să nu se gândească la faptul că 
părinţii ei erau morţi, ea îşi închipuise că sunt 
îngropaţi în Carolina de Nord sau undeva în 
colonii, dacă fuseseră forţaţi să plece din Ridge 
din cauza războiului. 

Deodată, şi-a adus aminte de scrisori. Tatăl ei 
spusese într-un loc că ar fi vrut să se întoarcă în 
Scoţia. Pentru că Jamie Fraser era un bărbat 
hotărât, era mai mult ca sigur că făcuse ceea ce îşi 
propusese. Oare nu mai plecase niciodată din 
Scoţia? Şi dacă nu mai plecase se afla aici şi 
mama ei? 

Fără a-şi propune neapărat acest lucru, s-a 
trezit urcând dealul, trecând pe lângă vechiul turn 
de apărare şi printre pietrele de mormânt. Venise 
odată aici împreună cu mătuşa Jenny. Era într-o 
după-amiază, când vântul trecea şoptind prin 
iarbă şi pacea se aşternuse peste deal. Jenny îi 
arătase mormintele bunicilor ei, Brian şi Ellen, 
care aveau la căpătâi o singură piatră funerară, 
semn că fuseseră căsătoriţi. Da, putea observa 
încă acea curbă a pietrei funerare, chiar dacă 
vremea îşi pusese amprenta asupra ei şi numele 
dăltuite erau şterse. Copilul care murise odată cu 
Ellen era îngropat alături. Era cel de-al treilea fiu 
al ei, Robert. Aşa spusese Jenny. Tatăl ei, Brian, 
insistase asupra faptului ca micuțul să fie botezat, 
iar numele fratelui cel mic era Robert. 

Acum ea stătea între pietrele funerare. Erau 
atât de multe. Pe multe dintre cele mai recente se 
mai distingeau litere şi cifre. Era vorba despre 


date din jurul anilor 1800. 

Cei mai mulţi dintre cei care îşi dormeau somnul 
de veci aici făcuseră parte din familiile Murray, 
Melachlan şi Melean. Din când în când, se mai 
vedea şi numele de Fraser sau Mackenzie. 

Pe pietrele funerare din vechime, vremea îşi 
pusese atât de mult amprenta, încât nu se mai 
putea citi ce era dăltuit pe ele. Nu se mai vedeau 
decât umbrele literelor pe sub stratul de lichen 
negru şi de muşchi moale. Lângă mormântul lui 
Jenny se afla o piatră mică, dreptunghiulară, la 
căpătâiul lui Caitlin Maisri Murray, al şaselea 
copil al lui Jenny şi al lui lan, care nu trăise decât 
o zi. Jenny îi arătase Briannei piatra funerară, 
mângâind literele şi punând pe ea un trandafir 
galben care crescuse pe marginea cărării. Acolo 
fusese şi un tumul celtic, alcătuit din pietre 
aşezate de către cei ce vizitau mormântul. Acel 
tumul nu mai exista de multă vreme, dar Brianna a 
găsit o pietricică şi a aşezat-o lângă piatra 
funerară. 

A văzut că lângă aceasta era o alta. O altă piatră 
mică, făcută ca pentru un copil. Timpul nu îşi 
pusese atât de mult amprenta asupra ei, deşi era 
la fel de veche. „Pe ea au fost dăltuite doar două 
cuvinte”, şi-a spus ea în gând. A închis ochii şi şi-a 
trecut degetele uşor peste piatră. Pe primul rând 
era un E. Pe al doilea rând a crezut că simte un Y 
şi poate un K. 

„Ce nume din Highlands începe cu K?” s-a 
întrebat ea. „Există numele de Mekay, dar literele 
nu sunt puse în ordinea corectă.” 

— Aăă... Nu ştii care ar putea să fie mormântul 
bunicului, nu-i aşa? l-a întrebat pe Jem cu 


oarecare ezitare. 

Aproape că se temea de răspunsul pe care-l va 
primi. 

— Nu, a replicat băiatul. 

Părea surprins şi se uita în direcţia în care 
privea şi ea, adică spre pietrele aranjate într-un 
anumit fel. Era clar că nu făcuse legătura între 
acestea şi bunicul. 

— A spus că ar vrea să fie îngropat aici şi că, 
dacă o să vin aici, să-i pun câte-o piatră. Aşa am 
făcut. 

Adoptase accentul într-un mod cu totul natural, 
şi ea a auzit din nou glasul tatălui ei, dar de data 
asta a zâmbit discret, întrebând: 

— Unde? 

— Acolo, sus. Lui îi place să fie sus, înţelegi? 
Sus, de unde să poată vedea bine totul, a spus 
Jem, arătând către vârful dealului. 

Chiar în umbra turnului ea a observat un fel de 
cărare şi un mănunchi de grozamă, iarbă-neagră 
şi bucăţi de piatră. Pe coama dealului ieşea în 
evidenţă un bloc mare din piatră pe care abia dacă 
se zărea o piramidă mică, din pietricele. 

— Ai pus toate pietrele astăzi? 

— Nu, pun câte una de fiecare dată când vin 
aici. Doar asta ai vrut să faci şi tu, nu-i aşa? 

A simţit cum i se pune un nod în gât, dara 
zâmbit, spunând: 

— Da, chiar asta voiam să fac. O să pun şieuo 
pietricică. 

Mandy se aşezase pe una dintre pietrele 
funerare şi punea frunze de brustur, care erau 
nişte farfurii, în jurul cănii murdare pe care o 
scosese din pământ şi o pusese la mijloc. Vorbea 


cu oaspeţii ei invizibili pe care îi invitase la ceai. 
Brianna a hotărât că nu avea niciun rost să o 
deranjeze şi l-a urmat pe Jem pe cărarea plină de 
pietriş. Ultima porţiune a drumului abrupt a 
parcurs-o urcând în patru labe. 

Pe coama dealului bătea vântul, astfel încât nu 
au fost deranjaţi de musculiţe. Transpirase, dar a 
pus ceremonios pietricica ei pe tumul şi apoi s-a 
aşezat puţin ca să admire priveliştea. Mare parte 
din Lallybroch se vedea de acolo. Se zărea şi 
drumul care ducea către autostradă. S-a uitat într- 
acolo, dar nu a zărit Morrisul Mini portocaliu al lui 
Roger. A oftat şi a privit în altă direcţie. 

Era frumos să fii atât de sus. Era linişte. Nu se 
auzeau decât şuierul discret al vântului şi bâzâitul 
albinelor care trebăluiau de zor printre florile 
galbene. Nici nu era de mirare că tatălui ei îi 
plăcea... 

— Jem. 

Băiatul se aşezase confortabil pe piatră şi se uita 
la dealurile din jur. 

— Da. 

Ea a avut o ezitare, dar a simţit că trebuia să-l 
întrebe: 

— Tu... poți să-l vezi pe bunicul, nu-i aşa? 

Băiatul a privit-o uimit cu ochii lui albaştri şi a 
răspuns: 

— Nu. A murit. 

— Oh! a exclamat ea oarecum dezamăgită. Ştiu 
că a murit, dar te întrebam şi eu. 

— Cred că Mandy îl vede, a spus Jem, întorcând 
capul către sora lui, care era o pată roşie, undeva 
mai jos. Cred, dar nu sunt sigur. Copiii mici stau 
de vorbă cu atâţia oameni pe care nu-i poţi vedea. 


Bunica a spus asta, a mai adăugat băiatul 
îngăduitor. 

Ea nici nu ştia foarte bine dacă şi-ar fi dorit ca 
Jem să nu mai vorbească despre bunicii lui la 
prezent. Nu voia să-l întrebe dacă o putea vedea 
pe Claire, probabil că nu, dar îşi simţea părinţii 
aproape de fiecare dată când Jem sau Mandy 
vorbeau despre ei şi îşi dorea ca şi copiii să-i simtă 
aproape. 

Ea şi Roger le explicaseră copiilor care era 
situaţia, atât cât putea fi aceasta explicată. Era 
clar că tatăl ei vorbise cu Jem între patru ochi şi 
ea credea că asta era bine. Datorită faptului că, în 
gândirea lui Jamie, era un amestec de catolicism, 
acceptare a vieţii în stilul Highlands, acceptarea 
ideii de moarte. El îi putea spune că este posibil să 
fii mort pe o parte a pietrelor, dar... 

— A spus că o să aibă grijă de noi. Bunicul a 
spus, a precizat băiatul, întorcându-se pentru a o 
privi. 

Brianna şi-a muşcat limba. Nu, el nu îi citea 
gândurile, şi-a spus cu hotărâre. Tocmai vorbiseră 
despre Jamie, şi Jem alesese acest loc pentru a-l 
comemora. De aceea era foarte firesc că gândul îi 
rămăsese la bunicul lui. 

— Bineînţeles că o să aibă, a spus ea, punându-i 
mâna pe spate şi masându-i ceafa cu degetul 
mare. 

El a început să chicotească, s-a depărtat de 
mâna ei şi a început să parcurgă ţopăind poteca ce 
ducea în vale, lăsându-se apoi în fund şi 
zdrenţuindu-şi blugii în timpul coborârii. 

Ea a mai aruncat o privire în jur, înainte de a-l 
urma şi a observat grămada de pietre din vârful 


dealului, la o jumătate de milă distanţă faţă de 
locul în care se afla. O grămadă de pietre era un 
lucru la care te puteai aştepta pe vârful unui deal 
din Highlands, doar că acea grămadă de pietre 
avea ceva neobişnuit. Şi-a făcut palma streaşină la 
ochi şi a privit. Era posibil să se înşele, dar era de 
meserie inginer şi se pricepea să aprecieze 
lucrurile construite de om. 

„Este posibil să fie o fortăreață din Epoca 
Fierului? 1* s-a întrebat ea. Ar fi putut să jure că 
pietrele erau aşezate într-o anumită ordine pe 
orizontală. Poate că era o fundaţie. Zilele-acelea 
trebuia să ajungă până acolo, ca să examineze 
locul... Poate mâine, dacă Roger... A privit iarăşi 
drumul şi a constatat din nou că nu circula nimeni 
pe el. Mandy se plictisise de oaspeţii ei pe care îi 
invitase la ceai şi voia să plece acasă. Ţinându-şi 
fiica bine cu-o mână şi cu ceaşca în mâna cealaltă, 
Brianna a pornit în jos spre casa mare, văruită în 
alb, cu geamurile proaspăt spălate  lucind 
ademenitor. 

Se întreba dacă Annie le spălase. Nu remarcase 
şi cu siguranţă că era nevoie de ceva efort şi 
strădanie să speli atâtea geamuri. Ea fusese 
preocupată de noua slujbă. Avusese diferite 
aşteptări şi fusese chinuită de emoţii. A simţit că 
inima îi bate mai tare, gândindu-se că luni va mai 
adăuga o cărămidă la construcţia a ceea ce a fost 
ea cândva, o piesă în fundaţia a ceea ce era ea 
acum. 

— Poate că spiriduşii au făcut asta, a spus ea cu 
voce tare şi a râs. 

— Șpişiduşii au făcut ata! a spus Mandy fericită. 

Jem aproape că ajunsese la poalele dealului şi s- 


a întors nerăbdător, aşteptându-le. 

— Jem, a spus Brianna, de îndată ce au ajuns 
lângă el, tu ştii ce e un Nuckelavee? 

Jem a făcut ochii mari şi i-a acoperit surorii lui 
urechile cu palmele. Brianna s-a simţit ca şi când 
ceva rece cu o sută de picioare s-ar fi mişcat pe 
spinarea ei. 

— Da, a răspuns băiatul încet. 

— Cine ţi-a spus despre el? a întrebat Brianna 
cu calm, gândindu-se că o va omori pe Annie 
Macdonald. 

Jem a privit însă într-o parte, peste umărul 
mamei lui, către turnul de apărare. 

— El mi-a spus, a şoptit băiatul. 

— El? a întrebat Brianna cu asprime, prinzând-o 
de mână pe Mandy, care scăpase din strânsoarea 
fratelui ei şi acum voia să-l lovească. 

— Nu da cu piciorul în fratele tău, Mandy! spus 
Brianna. Despre cine vorbeşti, Jemmy? 

Jem şi-a muşcat buza de sus şi apoi a spus încet: 

— El, un Nuckelavee. 


Creatura îşi avea sălaşul în mare, dar venea pe 
uscat pentru a se hrăni cu oameni. Fiinţa numită 
Nuckelavee merge călare pe-un cal când se află pe 
uscat şi uneori nu se poate face deosebire între ea 
şi cal. Capul ei este de zece ori mai mare decât 
acela al unui om, cu gura precum râtul porcului şi 
cu o burtă mare. Creatura nu are piele, iar 
muşchii, vasele de sânge şi organele sunt 
acoperite cu o pieliță roşie. Are drept arme 
respiraţia ei înveninată şi o putere nemaivăzută. 
Are, totuşi, un punct Slab. Nu poate suferi apa 
dulce. Calul pe care călărea creatura era descris 


ca având un ochi roşu, gura la fel de mare precum 
a unei balene şi nişte aripi asemănătoare 
înotătoarelor de peşte la picioarele dinainte. 

— lââh! a exclamat Brianna lăsând deoparte una 
dintre cărţile de folclor scoţian ale lui Roger şi s-a 
uitat la Jem, întrebându-l: 

— Tu ai văzut o astfel de creatură sus, lângă 
turn? 

Băiatul, care se tot bâţâia de pe un picior pe 
altul, a răspuns: 

— Ei bine, mi-a spus că era o astfel de fiinţă şi 
mi-a mai zis că, dacă nu plec, îşi va lua înfăţişarea 
lui adevărată. Şi n-am vrut să văd așa ceva, şi- 
atunci am plecat. 

— Nici eu nu aş fi vrut, l-a asigurat Brianna. 

Inima a început să-i bată mai rar. Bun. El 
întâlnise un om, care nu era un monstru. Nu că ar 
fi crezut în monştri... dar faptul că umbla cineva 
prin preajma turnului era îngrijorător. 

— Cum arăta bărbatul ăla? 

— Păi... era mare, a spus Jem cu îndoială. 

Având în vedere că băiatul nici măcar nu 
împlinise nouă ani, toţi bărbaţii i se păreau mari. 

— La fel de mare ca tata? 

— Poate. 

În urma discuţiei care a urmat, au mai rezultat 
câteva detalii. Jem ştia ce este acela un 
Nuckelavee. Citise cele mai senzaţionale lucrări 
din colecţia lui Roger şi fusese atât de îngrozit de 
faptul că întâlnise pe cineva care ar fi putut să-şi 
schimbe culoarea pielii şi să-l mănânce, încât 
descrierea făcută de el cuprindea elemente vagi. 
Era vorba despre un bărbat înalt, cu barba scurtă, 
cu un păr care nu era foarte închis la culoare şi cu 


haine „cum poartă domnul MacNeil”, adică 
hainele de lucru pe care le poartă de obicei un 
fermier. 

— Şi de ce nu mi-ai spus mie sau tatei despre el? 

Jem era gata să izbucnească în plâns şi a 
răspuns: 

— A zis că, dacă spun ceva, vine şi o mănâncă pe 
Mandy. 

— Oh, am înţeles, dragul meu, i-a spus Brianna, 
trăgându-l spre ea. Nu trebuie să-ţi fie frică. E în 
regulă. 

Băiatul tremura acum pentru că se simţea 
uşurat, dar şi fiindcă îşi aducea aminte de toate 
cele întâmplate. Ea îl mângâia pe păr, liniştindu-l. 
Probabil că era vorba despre vreun vagabond. Să- 
şi fi făcut culcuşul în turn? Probabil că plecase 
deja de-acolo. Din câte înţelesese ea, Jem îl 
întâlnise pe omul acela în urmă cu o săptămână, 
dar... 

— Jem, a spus ea încet, de ce v-aţi dus voi doi, tu 
şi Mandy, acolo sus astăzi? Nu te-ai temut că omul 
acela se poate afla acolo? 

— Nu, a replicat băiatul. Eu am plecat după ce l- 
am întâlnit, dar m-am ascuns undeva şi am văzut 
ce face. A pornit către apus. El acolo trăieşte. 

— A spus el asta? 

— Nu, dar asemenea creaturi trăiesc în 
ţinuturile din apus, a spus băiatul, arătând cu 
degetul cartea. Dacă se duc spre apus, nu se mai 
întorc. Şi nu l-am mai văzut. M-am uitat bine, ca 
să fiu sigur că nu mai vine. 

Brianna aproape că a izbucnit în râs, dar tot mai 
era îngrijorată. Era adevărat că multe poveşti din 
Highlands se terminau cu episodul în care fiinţe 


cu puteri supranaturale plecau către apus şi 
intrau în pietrele sau în apele în care trăiau. 
Bineînţeles că nu mai reveneau vreodată, pentru 
că se terminase povestea. 

— Era doar un vagabond nemernic, a spus ea cu 
hotărâre, mângâindu-l. Să nu-ţi mai faci griji din 
cauza lui. 

— Sigur? a întrebat băiatul vrând să o creadă, 
dar nefiind dispus să se liniştească. 

— Sigur! a spus ea hotărâtă. 

— Bine, a spus el, oftând din adâncul fiinţei sale 
şi desprinzându-se de ea. Oricum, bunicul nu l-ar 
fi lăsat să ne mănânce pe Mandy sau pe mine. Ar fi 
trebuit să mă gândesc la asta. 

Soarele aproape că apusese când a auzit 
motorul maşinii lui Roger pe drumul care ducea 
spre fermă. A ieşit în fugă şi el nici nu apucase să 
coboare din maşină, când i s-a aruncat în braţe. 

El nu şi-a pierdut timpul cu întrebări. A 
îmbrăţişat-o cu pasiune şi a sărutat-o ca semn că 
cearta lor luase sfârşit. Puteau să-şi ceară scuze 
mai târziu. Pentru o clipă, ea şi-a permis să uite de 
toate, simțindu-se uşoară în braţele lui, inspirând 
mirosul de benzină, de praf şi de biblioteci pline 
de cărţi vechi, care acopereau mirosul cald de 
mosc ce se degaja din pielea lui, chiar dacă nu 
stătuse în soare. 

— Se spune că femeile nu-şi pot identifica soţii 
după miros, a spus ea, revenind cu greu cu 
picioarele pe pământ. Eu nu cred asta. Aş fi în 
stare să te descopăr chiar în staţia de metrou 
King's Cross şi chiar dacă ar fi întuneric beznă. 

— Dar am făcut baie în dimineaţa asta, ştii? 

— Da, şi ai fost la colegiu, pentru că recunosc 


mirosul de săpun antibacterian pe care îl au acolo, 
a spus ea strâmbând din nas. Mă mir că nu ţi se ia 
pielea cu totul când îl foloseşti. La micul dejun ai 
mâncat caltaboş cu roşii gratinate. 

— Aşa-i, Lasie, a replicat el zâmbind. Poate ar fi 
mai bine să-ţi spun Rin-lin-lin? Ai salvat nişte 
copii mici sau ai prins nişte hoţi azi? 

— Da, într-un fel, a replicat ea, privind dealul, 
unde umbra turnului se vedea lungă şi întunecată. 
M-am gândit că e mai bine să aştept să vină 
şeriful, înainte de a mă mai apuca să fac ceva. 

Înarmat cu un baston din lemn de porumbar şi 
cu o lanternă mare, Roger s-a apropiat de turn. 
Era supărat, dar precaut. Era puţin probabil ca 
omul acela să fie înarmat, în cazul în care se mai 
afla încă acolo. Brianna era în pragul bucătăriei, 
cu telefonul în mână şi deja formase primele două 
cifre ale numărului de urgenţă al poliţiei. Ar fi vrut 
să-l însoţească, dar el a convins-o că unul dintre ei 
trebuia să rămână cu copiii, deşi s-ar fi simţit mai 
liniştit să o aibă alături. Brianna era o femeie 
înaltă şi musculoasă pe care nu o speriau 
violențele fizice. 

Uşa pe care se putea intra în turn atârna 
strâmb. Vechiul laţ din piele în care se prindea uşa 
putrezise de multă vreme şi fusese înlocuit cu un 
ivăr din fier, care ruginise. Roger a ridicat-o şi a 
deschis-o, astfel încât să nu scârţâie. 

Încă mai era suficientă lumină afară. Abia peste 
o jumătate de oră avea să se întunece. Cu toate 
acestea, în turn era întuneric. A aprins lanterna şi 
a luminat pe jos. Se vedeau urme proaspete. Da, 
cineva fusese acolo. Jem putea să deschidă uşa, 
dar copiii nu aveau voie să între în turn, dacă nu 


erau însoţiţi de un adult, iar Jem jurase că nu 
intrase în turn. 

— Heeei! a strigat el şi i s-a răspuns printr-o 
mişcare, undeva, mult mai sus. Din reflex a apucat 
mai bine bastonul şi a auzit un chiţăit şi un fâlfâit. 
Erau lilieci care îşi aveau cuiburile în apropierea 
acoperişului turnului. A luminat iar pe jos şi a 
văzut ziare mototolite lângă zid. A ridicat unul 
dintre ele şi l-a mirosit. Era vechi, dar se simţea 
încă mirosul de oţet şi peşte. 

Nu se gândise că Jem inventase povestea cu acel 
Nuckelavee. Această dovadă a faptului că în turn 
se aflase de curând cineva l-a făcut să se înfurie. 

Acel om nu doar că se aflase pe proprietatea sa, 
dar îi ameninţase fiul... Aproape că îşi dorea ca 
bărbatul respectiv să mai fie acolo, să stea de 
vorbă cu el. 

Bărbatul cu pricina nu mai era acolo. Niciun om 
cu scaun la cap nu s-ar fi urcat în turn. Roger nu a 
auzit nimic, dar nevoia de a fi sigur că lucrurile 
stăteau aşa precum credea l-a făcut să o ia pe 
scara din piatră care urca în spirală în susul 
turnului, încercând fiecare treaptă cu piciorul, 
înainte de a-şi lăsa pe ea întreaga greutate a 
corpului. 

A deranjat porumbeii din vârful turnului, şi ei au 
început să se învârtească speriaţi, de parcă ar fi 
fost o tornadă din pene, înainte de a găsi calea de 
ieşire din turn. S-a lipit de perete, cu inima bătând 
să-i spargă pieptul, în vreme ce porumbeii zburau 
speriaţi pe lângă faţa lui. Ceva, un şoarece, un 
şobolan sau un şoarece de câmp, i-a trecut peste 
picior, iar el a tresărit şi era cât pe ce să scape 
lanterna din mână. 


În turn era viaţă. Sus se agitau lilieci. Mai jos 
erau porumbeii, dar nu se vedea nici urmă de 
intrus, indiferent dacă era vorba de un om sau de 
altceva. 

După ce a coborât, a scos capul pe fereastră 
pentru a-i trimite lui Bree un semnal că totul era 
în ordine. După aceea, a închis uşa şi a început să 
coboare, îndepărtând de pe haine excrementele şi 
penele de porumbel. 

— O să pun un ivăr nou la uşa aia, deşi mă 
îndoiesc că se va întoarce, i-a spus Briannei, 
sprijinindu-se de vechea chiuvetă din piatră, în 
timp ce ea începuse să pregătească cina. O să fac 
lucrul acesta. Probabil a fost doar în trecere. 

— Crezi că era din Orkneys? 

Roger îşi dădea seama că ea se mai liniştise 
întrucâtva, însă mai avea acea cută de îngrijorare 
între sprâncene. 

— Mi-ai spus că acolo existau poveşti cu 
Nuckelavee. 

Roger a dat din umeri, spunând: 

— E posibil. Aceste poveşti sunt consemnate. 
Nuckelavee nu sunt creaturi atât de cunoscute 
precum spiriduşii şi zânele, dar oricine poate 
întâlni personajul în diferite volume tipărite. Ce-i 
acolo? 

Ea deschisese frigiderul şi scosese untul, iar 
Roger văzuse sticla de şampanie a cărei etichetă 
strălucea. 

— Ah, la asta te refereai, a replicat ea, vrând să 
zâmbească, dar păstrând o undă de îngrijorare în 
priviri. Am... ăăâă... am obţinut slujba. Mă 
gândeam că am putea... sărbători? 

Această întrebare i-a înmuiat inima şi s-a lovit 


cu palma peste frunte, exclamând: 

— Dumnezeule, am uitat să te întreb ce ai făcut! 
Minunat, Bree! Ştiam că vei obţine postul, să ştii! 
a spus el, zâmbind cât mai călduros cu putinţă. 

A văzut cum s-a detensionat şi a simţit cum el 
însuşi era cuprins de linişte. Plăcerea a durat cât l- 
a strâns în braţe, mai-mai să-i rupă coastele, şi l-a 
sărutat, dar s-a mai diminuat când a făcut un pas 
înapoi, a luat o cratiţă şi l-a întrebat cu degajare 
studiată: 

— Ei... ai găsit ceea ce căutai la Oxford? 

— Mda, a răspuns el răguşit şi şi-a dres vocea, 
pentru a putea vorbi mai clar. Mda, mai mult sau 
mai puţin. Uite... masa s-ar mai putea amâna? 
Cred că voi avea mai multă poftă de mâncare, 
dacă-ţi povestesc mai întâi. 

— Sigur, a spus ea încet, lăsând din mână 
cratiţa. 

Se uita fix la el. Era interesată, poate un pic 
speriată. 

— Le-am dat copiilor să mănânce, înainte ca tu 
să ajungi acasă, i-a spus ea. Dacă nu ţi-e foarte 
foame... 

li era foame. Nu se oprise să ia prânzul şi 
stomacul lui scotea tot felul de sunete. 

A întins mâna spre ea, spunând: 

— Hai să ieşim. E o seară frumoasă. 

Şi dacă o înfuria ceea ce avea să audă, afară nu 
erau cratiţe. 

— Am trecut pe la vechea biserică St. Stephen's, 
a spus el imediat ce au ieşit din casă. Am vrut să 
vorbesc cu Dr. Weatherspoon. E paroh acolo. A 
fost prieten cu reverendul... Mă ştie de când eram 
mic. 


Se ţinea mai strâns de braţul lui de când 
începuse să vorbească. 

Şi-a luat inima-n dinţi şi i-a aruncat o privire 
fugară. Părea nerăbdătoare, dar plină de speranţă. 

— Şi...? a întrebat ea, dând glas curiozităţii. 

— Ei bine... treaba e că am obţinut şi eu un post, 
a spus el, zâmbind. Voi fi asistentul 
capelmaistrului. 

Bineînţeles că la aşa ceva nu se aşteptase deloc. 
S-a uitat la gâtul lui şi el ştia foarte bine la ce se 
gândea. 

Ai de gând să porți asta? întrebase ea când se 
duseseră pentru prima oară în Inverness, la 
cumpărături. 

Da, aşa mă gândeam. De ce, are vreo pată? 

El a vrut să se uite la umerii cămâăşii lui albe. 
Nici nu era de mirare că voia să facă lucrul acesta. 
Mandy venise de la joacă şi i-a pus pe picioare tot 
nisipul pe care-l avea pe mâini. El o ştersese puţin 
de praf, înainte de a o lua în braţe ca să o sărute. 

Nu-i vorba de asta, spusese Bree, subţiindu-şi 
buzele. E vorba de... Ce-ai să spui în legătură cu... 

Făcuse un gest prin care imita tăierea gâtului. 

El îşi dusese mâna la gulerul descheiat al 
cămăşii, unde urma lăsată de ştreang se vedea şi 
se simţea foarte bine. Era ca şi când ar fi purtat 
sub piele un şirag de pietricele. Se mai ştersese 
puţin, dar era încă destul de vizibilă. 

Nimic. 

Ea ridicase din sprâncene şi zâmbise discret, 
întrebând: 

Și lumea ce va gândi? 

Bănuiesc că-şi vor spune că într-o zi am 
exagerat În ceea ce priveşte  asfixierea 


autoerotică. 

Cunoscând foarte bine zonele rurale din 
Highlands, îşi spusese că acesta va fi lucrul cel 
mai puţin grav pe care îl vor gândi. Indiferent cât 
de bănuitori ar fi membrii unei congregaţii, 
niciunul dintre ei nu-şi poate imagina depravare 
mai mare decât aceea a urnii presbiterian scoţian 
convins. 

— Ăăă... ei bine, i-ai spus Dr. Weatherspoon... 
Ce i-ai spus? a întrebat ea după câteva clipe de 
gândire. Vreai să spun... Cred că a observat. 

— Oh, da, a observat. Cu toate aste, n-am spus 
nimic şi nici el n-a făcut niciun fel de remarcă. 

Uite ce este, Bree, îi spusese el atunci, în prima 
zi. Este vorba despre o alegere simplă. Ori le 
spunem tuturor adevărul gol-goluţ, ori nu le 
spunem nimic, adică le spunem cât mai puţin 
posibil şi îi lăsăm să gândească ce vor. Nu e bine 
să inventăm o poveste, nu-i aşa? Există prea multe 
posibilităţi de a se descoperi că am inventat totul. 

Ei nu îi plăcuse soluţia aceasta. Dar era cea mai 
bună soluţie. Pe chipul ei se vedea că luase o 
hotărâre. Încuviinţase şi îşi îndreptase umerii. 

Bineînţeles că fuseseră nevoiţi să spună şi 
minciuni, pentru a legaliza existenţa lui Jem şi 
Mandy. Totul se întâmpla însă în anii '70, când era 
un lucru obişnuit să abandonezi locul în care ai 
stat în Statele Unite şi să devii hoinar, aşa cum îşi 
spuneau  respectivii oameni, care străbăteau 
Europa în autobuze şi rulote hârb uite. Trecând 
printre pietre, au adus foarte puţine lucruri cu ei. 
Şi-au luat copiii, iar Brianna dăduse la iveală două 
certificate de naştere eliberate de o anume Claire 
Beauchamp Randall, medic ce asistase la naştere. 


Aşa se procedează când naşti acasă, spusese 
Claire, semnând cu atenţie. Jar eu sunt, am fost, s- 
a corectat ea cu un rictus al gurii, am fost medic 
licenţiat de către statul Massachusetts. 

— Asistentul  capelmaistrului, a spuS ea, 
privindu-l. 

El a tras adânc aer în piept. Aerul serii era curat 
şi plăcut, dar începea să se umple de muşte. Ela 
izgonit cu palma un roi care i se apropiase de faţă, 
spunând: 

— Te rog să te gândeşti că eu nu am plecat cu 
gândul de a-mi găsi o slujbă, ci am plecat pentru 
a-mi limpezi gândurile în ceea ce priveşte 
posibilitatea de a fi pastor. 

Ea s-a oprit locului, întrebând: 

— Şi...? 

— Haide, a replicat el, trăgând-o după sine. 
Dacă ne oprim aici, o să fim mâncaţi de vii. 

Au trecut amândoi prin grădina de zarzavat, 
apoi au lăsat în urmă şura şi au luat-o pe cărarea 
care ducea către păşunea din spatele casei. Le 
mulsese deja pe cele două vaci, Milly şi Blossom, 
care acum rumegau liniştite în iarbă. 

— Ţi-am povestit despre Confesiunea de la 
Westminster, nu-i aşa? 

Confesiunea de la Westminster era echivalentul 
catolic al Crezului de la Niceea, adică asumarea 
unei anumite doctrine. 

— Mhm! 

— Ei bine, vezi tu, ca să devin pastor 
presbiterian, trebuie să pot jura că accept tot ceea 
ce este scris în Confesiunea de la Westminster. 
Am fost în stare să fac asta când... înainte. El se 
gândea că ajunsese atât de aproape. Era chiar în 


ajunul zilei în care urma să fie hirotonit, când 
intervenise soarta, în persoana lui Stephen 
Bonner. I s-a cerut să renunţe la tot şi să o scoată 
pe Brianna din mâinile piraţilor. Nu a regretat că 
făcuse acest lucru... Ea mergea alături de el cu 
părul ei roşu, cu picioarele ei lungi, întocmai ca un 
tigru. Apoi mai era şi gândul că ea ar fi putut să 
dispară atât de repede din viaţa lui, că ar fi fost 
posibil să nu-şi vadă niciodată fiica... 

— Poate că încă mai vreau să fiu pastor, dar nu 
sunt sigur. Trebuie să fiu sigur. 

— Ce s-a schimbat? a întrebat ea vădit curioasă. 
Ce puteai accepta atunci şi nu mai poţi accepta 
acum? 

Ce s-a schimbat? şi-a spus el. Bună întrebare. 

— Este vorba de predestinare, a replicat el. Intr- 
un fel, despre asta este vorba. 

Era încă destulă lumină, astfel încât să observe 
pe chipul ei o anumită notă de amuzament, 
provocată fie de răspunsul la întrebare, fie de 
conceptul în sine. Nu avea cum să-şi dea seama. 
Nu au discutat niciodată despre credinţă. 

Erau foarte prudenţi când venea vorba despre 
astfel de chestiuni, dar ştiau totul despre credinţa 
celuilalt. 

El îi explicase într-un mod simplu ideea de 
predestinare. Nu era vorba despre un curs pe care 
Dumnezeu îl stabilise pentru viaţa fiecăruia, deşi 
pentru mulţi presbiterieni predestinarea însemna 
exact asta. Totul era legat de mântuire, de calea 
aleasă de Dumnezeu pentru mântuire. 

— Calea aleasă pentru unii oameni, a spus ea cu 
scepticism. Şi a hotărât El ca restul oamenilor să 
nu ajungă la mântuire? 


Mulţi oameni gândeau așa şi era nevoie de minţi 
mai ascuţite decât a sa pentru a-i convinge că 
lucrurile nu stăteau aşa. 

— S-au scris multe cărţi pe subiectul ăsta, dar 
ideea de bază este că mântuirea nu este doar 
rezultatul dorinţei noastre... Dumnezeu trebuie să 
facă primul pas. Se poate spune, dacă vrei, că El 
ne dă ocazia să răspundem chemării Sale. Cu 
toate astea, noi alegem. Nu ai de ales într-o 
singură privinţă, a adăugat el repede. Dacă eşti 
presbiterian, trebuie să crezi în lisus Hristos. Eu 
cred încă în lisus. 

— Bine, a replicat ea. Şi asta îţi ajunge ca să 
devii pastor? 

— Da, probabil. Şi... ia uite. 

A băgat mâna în buzunar şi a scos de acolo o 
fotocopie. 

— Mi-am zis că e mai bine să nu fur cartea, a 
spus el, încercând să pară amuzat. În cazul în care 
mă decid să devin pastor, vreau să zic. Să nu fiu 
cumva un exemplu rău pentru credincioşii pe care 
vreau să-i păstoresc. 

— Ho-ho! a exclamat ea absentă, citind. Apoi a 
înălţat o sprânceană. 

— Diferă, nu-i aşa? a întrebat el, simțind că nici 
nu mai putea respira. 

— Este... a spus ea, privind din nou documentul. 
Diferă. Data diferă. 

A simţit că tensiunea de care fusese stăpânit în 
ultimele douăzeci şi patru de ore începea să 
scadă. Asta însemna că nu îşi pierduse minţile. A 
întins mâna şi ea i-a înapoiat copia după 
Wilmington Gazette, mai exact copia după ştirea 
în care se arăta că soţii Fraser muriseră în Ridge. 


— Este vorba numai despre dată, a spus el, 
trecând degetele peste textul care nu se vedea 
foarte clar. Textul... Cred că textul este acelaşi. 
Este cel pe care ţi-l aminteşti tu? 

Ea găsise aceeaşi informaţie când făcuse 
investigaţii legate de membrii familiei ei. Tocmai 
asta o îndemnase să treacă printre pietre şi îl 
îndemnase pe el să pornească după ea. Si tocmai 
lucrul acesta schimbase totul, a gândit el. 
Mulţumesc, Robert Frost. 

S-a sprijinit de el pentru a reciti totul ca să fie 
sigură. Apoi a dat din cap. 

— Numai data, a spus ea în cele din urmă, iar el 
a simţit că nici ea nu mai putea respira. Numai 
data... s-a schimbat. 

A continuat să clatine din cap şi a devenit 
palidă. 

În cele din urmă a reuşit să spună: 

— Crezi că dacă... Crezi că dacă eu mă duc din 
nou la arhiva din Boston, unde am găsit ziarul 
ăla... crezi că data de-acolo s-a schimbat şi ea? 

— Mda, cred. 

Ea a tăcut o vreme, privind hârtia din mâna lui, 
scrutându-l apoi pătrunzător şi spunând: 

— Ziceai că ţi-ai pus anumite întrebări. Ce te-a 
făcut să-ţi pui întrebări? 

— Mama ta. 

Durase câteva luni până plecaseră din Ridge. 
Într-o noapte, când nu putuse să doarmă, se 
plimbase încolo şi-ncoace prin pădure şi o găsise 
pe Claire stând în genunchi într-o poieniţă plină 
de flori albe, care păreau a fi o perdea de ceaţă. 

Se aşezase şi o privise cum culegea frunze pe 
care le punea în coşul ei. Nu atingea florile. 


— Trebuie să le strângi noaptea, i-a spus ea 
puţin mai târziu. Dacă se poate, trebuie să le 
aduni la lumina lunii. 

— Nu mă aşteptam... a început el, dar s-a 
întrerupt. 

Ea a izbucnit în râs, un râs gâlgâit care arăta cât 
era de amuzată. 

— Nu te aşteptai să pun preţ pe superstiții? a 
întrebat ea. Aşteaptă, tinere Roger. Când vei fi 
trăit la fel de mult cât am trăit eu, s-ar putea să 
începi să ţii seama de superstiții. In ceea ce o 
priveşte pe aceasta... 

Mâna ei s-a mişcat, ca o pată palidă în întuneric, 
şi a rupt o tulpină cu o mişcare graţioasă. O aromă 
înţepătoare a umplut aerul, puternică şi 
persistentă, care se distingea în ciuda mirosului 
florilor. 

— Insectele vin şi îşi depun ouăle pe frunzele 
unor plante, vezi? Plantele secretă anumite 
substanţe cu miros puternic, pentru a ţine la 
distanţă gândacii. Se întâmplă ca aceste plante 
care produc substanţe insecticide să aibă şi 
proprietăţi medicale, principalul dăunător al 
acestui tip de plantă fiind larvele moliei. 

— Am înţeles, a spus el. 

Tulpina a fost retrasă de sub nasul lui, planta a 
intrat în tolbă şi mâna ei s-a îndreptat către altă 
plantă. 

— Există şi plante polenizate de molii, dar 
acelea desigur că... 

— Infloresc noaptea. 

— Majoritatea plantelor sunt afectate de 
insecte, care sunt active în timpul zilei şi atunci 
încep să secrete substanţe care să le apere, îndată 


ce răsare soarele. Concentrația creşte pe durata 
zilei, dar dacă soarele este prea puternic, unele 
dintre uleiurile produse încep să se evapore de pe 
frunze şi planta încetează să le mai producă. 
Plantele cele mai parfumate le poţi culege la 
prânz. De aceea şamanii şi cei care se pricep la 
plante de leac le spun ucenicilor să culeagă o 
anume plantă la lumina lunii şi o alta la ceasul 
amiezii. Aceste sfaturi devin superstiții, nu-i aşa? 

Glasul ei era încă neutru, dar în el plutea o undă 
de amuzament. 

Roger s-a lăsat pe vine, ca să o poată observa 
mai bine. Acum că ochii lui se obişnuiseră cu 
lumina din jurul său, îi putea distinge silueta, dar 
nu şi trăsăturile feţei. 

A mai cules o vreme şi apoi s-a întins. El a auzit 
cum îi trosnea coloana. 

— L-am văzut o dată, ştii? a spus ea şi glasul i se 
auzea înăbuşit, pentru că îi întorsese spatele şi 
umbla pe sub crengile unui rododendron. 

— L-ai văzut? Pe cine anume? 

— Pe rege, a răspuns ea, în vreme ce s-a auzit 
un trosnet, semn că găsise ceva. A venit la 
Pembroke Hospital să-i vadă pe militarii de-acolo. 
A venit şi a vorbit cu noi... cu doctorii şi cu 
asistentele. Era un om tăcut, foarte demn, dar 
foarte cald. Nu aş putea să-mi amintesc ce a spus, 
dar pentru noi a fost un imbold. Chiar şi faptul că 
a fost acolo era ceva deosebit. 

— Mhm! 

Oare izbucnirea războiului o făcea să-şi aducă 
aminte de asemenea lucruri? 

— Un jurnalist a întrebat-o pe regină dacă îşi va 
lua copiii şi va părăsi ţara... Mulţi făceau asta, să 


ştii. 

— Ştiu, a spus Roger şi a văzut cu ochii minţii un 
băiat şi o fată, amândoi cu feţe ovale şi amândoi 
tăcuţi, stând unul lângă altul lângă o vatră care i 
se părea cunoscută. 

— Doi dintre ei au fost la noi, la Inverness. Ce 
ciudat, abia acum mi-am adus aminte de ei. 

Nu era atentă la ceea ce făcea. 

— Regina a spus - nu-mi aduc aminte exact 
cuvintele ei, dar înţelesul lor l-am reţinut - Ei 
bine, copiii nu pot pleca de lângă mine, iar eu nu 
pot pleca de lângă rege, iar regele, bineînţeles, nu 
poate părăsi ţara. Când a fost ucis tatăl tău, 
Roger? 

S-ar fi aşteptat la orice altceva, dar nu la 
întrebarea asta. A fost atât de neaşteptată, încât 
părea de neînțeles. 

— Cum? a întrebat el, deşi o auzise. 

A scuturat din cap pentru a scăpa de gândul că 
se afla într-un plan suprarealist şi a spus: 

— In octombrie 1941. Nu sunt sigur că-mi pot 
aminti data exactă... Ba nu, îmi aduc aminte. S-a 
consemnat data în acte. Pe 31 octombrie 1941. De 
ce? Ar fi vrut să spună De ce Dumnezeu? dar şi-a 
înfrânat impulsul de a trece la blasfemie şi a 
întrebat cu calm: 

— De ce? 

— Ai spus că a fost împuşcat în Germania, nu-i 
aşa? 

— Pe Canalul Mânecii, în drum către Germania. 
Aşa mi s-a spus. 

Îi putea vedea chipul în lumina lunii, dar nu-şi 
putea da seama care era expresia feţei ei. 

— Cine ţi-a spus asta? îţi aduci aminte? 


— Reverendul, cred. S-ar putea la fel de bine sã- 
mi fi spus mama. 

Sentimentul că se afla într-un plan suprarealist 
s-a şters, iar el devenit furios. 

— Contează? 

— Probabil că nu. Când te-am întâlnit pentru 
prima oară noi doi, Frank şi cu mine, la Inverness, 
reverendul a spus că tatăl tău a fost împuşcat în 
timp ce traversa Canalul Mânecii. 

— Da, mă rog... Şi ce dacă? şi-a spus el în gând, 
dar ea părea să-i ghicească gândul, pentru că a 
auzit un fel de  chicotit din dreptul 
rododendronului. 

— Ai dreptate, nu are importanţă. Dar... atât tu, 
cât şi reverendul aţi spus că era pilot de avioane 
Spitfire. Aşa este? 

— Da, a răspuns Roger, având impresia că simte 
ceva neplăcut la ceafă, ca şi când s-ar fi aflat ceva 
în spatele lui. A început să tuşească, pentru a avea 
astfel un motiv să facă o mişcare a capului, dar a 
văzut că în spatele lui nu era nimic decât alb- 
negrul pădurii scăldate în razele lunii. 

— Ştiu asta cu siguranţă, a replicat el, simţindu- 
se dintr-odată în defensivă. Mama avea o 
fotografie în care apărea împreună cu avionul lui 
Rag Doll“. Aşa a fost botezat avionul. Numele era 
pictat pe bot. Tot acolo era pictată o păpuşă cu 
fustiţă roşie şi bucle negre. 

Ştia asta cu siguranţă. Dormise cu acea 
fotografie sub pernă multă vreme după ce mama 
lui fusese ucisă. Portretul mamei sale, care fusese 
realizat la fotograf, era prea mare şi exista riscul 
de a observa cineva că lipsea. 

— Rag Doll a repetat el, pentru că îi venise 
brusc o idee. 

— Ce-i? Ce este? 

El făcut un gest cu mâna, spunând: 

— Nu-i... Nu-i nimic. M-am gândit doar că 
probabil tata îi spunea Rag Doll mamei. E o 
poreclă, ştii? Am citit câteva dintre scrisorile lui 
către ea. De obicei i se adresa cu Dolly“. Şi acum, 
dacă mă gândesc la buclele negre, la portretul 
mamei mele... Mandy, Mandy are părul mamei 
mele. 

— Oh, foarte bine, a replicat Claire sec. Nu-mi 
place să cred că seamănă doar cu mine la păr. Să-i 
spui lucrul acesta când o să fie mai mare, vrei? 
Fetele care au părut foarte ondulat nu sunt 
mulţumite de el, mai ales când sunt mai mici şi vor 
să arate ca alte persoane din jurul lor. 

Deşi era preocupat, a desluşit tonul discret de 
regret şi a apucat-o de mână, ignorând faptul că în 
mâna aceea ţinea o plantă. 

— Am să-i spun, a replicat el încet. Am să-i spun 
totul. Să nu te gândeşti niciodată că îi voi lăsa pe 
copii să te uite. 

I-a strâns mâna cu putere şi florile albe s-au 
revărsat pe negrul fustei ei. 

— Mulţumesc, a spus ea încet. 

A auzit-o trăgându-şi nasul şi a văzut-o 
trecându-şi cealaltă mână peste ochi. 

— Mulţumesc, a spus ea din nou, cu mai multă 
hotărâre, şi şi-a îndreptat spatele. Este important. 
E important să-ţi aduci aminte. Dacă nu aş şti 
lucrul acesta, nu ţi l-aş spune. 

— Ce... să-mi spui? 

Mâinile ei mici şi mirosind a medicament le-au 
cuprins pe ale sale. 

— Nu ştiu ce s-a întâmplat cu tatăl tău, a spus 
ea. Nu ştiu ce s-a întâmplat, dar nu s-a întâmplat 
ce ţi-au spus ei. 

— Am fost acolo, Roger, a repetat ea cu răbdare. 
Am citit ziarele... Am îngrijit piloţi. Am vorbit cu 
ei. Am văzut avioanele. Avioanele Spitfire erau 
mici, bune pentru apărare. Avioanele astea nu au 
traversat niciodată Canalul Mânecii. Nu aveau 
destulă autonomie de zbor, astfel încât să poată 
trece din Anglia în Europa şi pentru a se întoarce 
apoi în Anglia. Ele au fost folosite în Europa mai 
târziu. 

— Dar... Orice argument ar fi avut - pierderea 
traseului, eroare de calcul -, acesta slăbea. I se 
făcuse părul măciucă. 

— Bineînţeles că se întâmplă tot felul de lucruri, 
a spus ea, de parcă ar fi fost în stare să-i citească 
gândurile. Şi lucrurile sunt denaturate în timp. 
Omul care i-a povestit mamei tale putea să 
greşească. Poate că a spus vreun lucru pe care 
reverendul l-a interpretat într-un anumit fel. Toate 
aceste lucruri sunt posibile. Dar în timpul 
războiului am primit scrisori de la Frank... A scris 
cât de des a putut. A scris până când l-au pus să 
zboare cu un avion MI6. După asta, se întâmpla să 
nu am nicio veste de la el luni de zile. Dar chiar 
înainte de asta mi-a scris şi mi-a mărturisit - aşa, 
ca şi când mi-ar fi spus ceva cu totul banal, ştii - 
că a dat peste ceva ciudat în nişte rapoarte. Un 
Spitfire se prăbuşise, nu fusese doborât. Se credea 
că fusese vorba despre o defecţiune la motor. Se 
prăbuşise în Northumbria şi nu luase foc, lucru 


care era un adevărat miracol. Cu toate astea, nu 
se ştia nimic despre pilot. Absolut nimic. A 
menţionat şi numele pilotului, Jeremiah. A făcut 
asta pentru că i s-a părut că era un nume potrivit 
pentru un om care dispare. 

— Jerry, a spus Roger, simțind că îi amorţeau 
buzele. Mama i-a spus întotdeauna Jerry. 

— Da, a replicat ea încet. Şi peste tot în 
Northumbria sunt pietre înalte, dispuse în cerc. 

— În apropierea locului în care avionul... 

— Nu ştiu. 

Roger a văzut că dădea din umeri, neajutorată. 

A închis ochii şi a tras adânc în piept aerul care 
era încărcat de mirosul tulpinilor de floare rupte. 

— Şi îmi spui asta acum pentru că ne întoarcem, 
a spus el cu calm. 

— De câteva săptămâni mă gândesc la asta în fel 
şi chip, a spus ea, parcă vrând să se scuze. Abia în 
urmă cu o lună mi-am adus aminte. Nu mi se 
întâmplă des să mă gândesc la... la trecutul meu, 
dar cu toate câte s-au întâmplat... 

A făcut un semn cu mâna, prin care ar fi vrut să 
exprime faptul că aveau să plece curând şi să 
comprime discuţiile lungi, legate de plecare. 

— Mă gândeam la război. Mă întreb dacă există 
cineva care să fi trecut prin război şi să nu se 
gândească la el ca fiind scris cu R mare. Mă 
gândeam să-i povestesc şi lui Jamie despre cele 
întâmplate atunci. 

Jamie o întrebase despre Frank. A vrut să afle ce 
rol jucase în timpul războiului. 

— E curios în legătură cu Frank, a spus ea 
deodată. 

— Şi eu aş fi, având în vedere întreaga situaţie, 


a spus Roger sec. Oare Frank nu a fost curios în 
ceea ce îl privea pe Jamie? 

Această întrebare părea să o fi tulburat, 
deoarece nu a răspuns direct, ci a dirijat discuţia 
spre subiectul pe care îl discutau, „asta dacă 
putea fi numită discuţie”, s-a gândit Roger. 

— Oricum, a spus ea, tocmai asta mi-a amintit 
de scrisorile lui Frank. Am încercat să-mi amintesc 
lucrurile despre care îmi scrisese... şi deodată mi- 
a revenit în minte modul în care Jeremiah i se 
păruse un nume potrivit pentru un om care 
dispare. 

Roger a auzit-o oftând şi, după o vreme, ea a 
continuat: 

— Nu eram sigură... dar am vorbit cu Jamie şi el 
mi-a spus că ar trebui să ştii. E de părere că tu ai 
acest drept... şi că vei şti ce să faci când vei afla 
cum stau lucrurile. 

— Mă simt flatat a replicat el, simțindu-se chiar 
mai mult decât flatat. 

— Asta este. 

Incepuseră să răsară stelele, lucind palid 
deasupra munţilor. Nu erau atât de strălucitoare 
precum cele din Ridge, unde muntele părea un val 
uriaş de catifea neagră. Se întorseseră şi se aflau 
în apropierea casei, dar au mai zăbovit în curte, 
stând de vorbă. 

— M-am mai gândit uneori cum se potriveşte 
călătoria în timp cu gândurile pe care le are 
Dumnezeu cu noi. Oare lucrurile pot fi schimbate? 
Ar trebui să fie schimbate”? Părinţii tăi... ei au 
încercat să schimbe cursul istoriei. Au încercat al 
naibii de mult şi nu au reuşit. Mă gândeam că asta 
a fost tot... chiar şi din punct de vedere 


presbiterian. 

Din glasul lui răzbătea şi o undă de umor. 

— Aproape că a fost liniştitor că istoria nu putea 
fi schimbată. Nici nu trebuie să poată fi 
schimbată. Ştii, Dumnezeu este în Cerul Său, 
mulţumit de ceea ce se petrece pe pământ. 

— Şi totuşi... a replicat Bree, agitând în mână 
fotocopia împăturită şi izgonind cu ajutorul ei o 
molie care semăna cu o pată mică de ceaţă. 

— Şi totuşi... iată dovada că lucrurile pot fi 
schimbate, a spus Roger, fiind de acord cu Bree. 

— Am vorbit puţin cu mama despre asta, a spus 
Bree după o clipă de gândire. Şi ea a râs. 

— Asta a făcut? a întrebat Roger sec şi a primit 
drept răspuns un chicotit din partea lui Bree. 

— Nu a râs ca şi când ar fi distrat-o ceva, l-a 
asigurat ea. Am întrebat-o dacă ea credea că un 
călător în timp poate schimba lucrurile, poate 
modifica viitorul şi ea mi-a răspuns că da... pentru 
că ea modifica viitorul de fiecare dată când salva 
viaţa unei persoane, care ar fi murit dacă ea nu ar 
fi fost acolo. Unii dintre ei au avut copii, pe care 
nu i-ar fi putut avea, dacă nu ar fi supravieţuit... şi 
atunci a râs şi a spus că era foarte bine că 
credincioşii catolici credeau în mistere şi nu 
insistau să afle cum lucrează Dumnezeu, aşa cum 
fac protestanții. 

— Ei bine, nu ştiu dacă aş spune asta... aăă... s-a 
referit la mine? 

— Probabil. N-am întrebat. 

Acum el a fost cel care a început să râdă, deşi îl 
durea gâtul. 

— Dovadă, a spus ea, căzând pe gânduri. Stătea 
pe o bancă lângă casă îndoind fotocopia între 


degete cu un gest nervos. Eu nu ştiu. Aceasta este 
o dovadă? 

— Poate, dar nu conform riguroaselor tale 
standarde inginereşti, a replicat Roger. Dar îmi 
aduc aminte... îţi aduci aminte şi tu. Dacă ar fi 
vorba numai de mine, atunci, da. Cred că este 
vorba doar de gândirea mea. Dar eu am mare 
încredere în modul în care gândeşti tu. Din aia 
vrei să faci un avion din hârtie? 

— Nu, dar... ah! Mandy! 

Cu această exclamaţie, ea s-a ridicat în picioare 
şi s-a îndepărtat de Roger, chiar înainte ca el să 
audă ţipătul care răzbătea de sus, din camera 
copiilor. S-a făcut nevăzută, lăsându-l pe el să 
încuie uşa. De obicei nu încuiau uşile, nimeni din 
Highlands nu le încuia, dar în seara aceea... A 
simţit că inima îi bate nebuneşte când a apărut o 
umbră cenuşie pe cărare, înaintea lui, dar a 
început să-i bată iar normal şi a zâmbit. Micul 
Adso ieşise la vânătoare. Cu câteva luni în urmă, 
un băieţel de prin vecini trecuse pe la ei cu un coş 
plin de pisoi, căutând pentru fiecare dintre ei un 
cămin. Bree îl luase pe cel cenuşiu cu ochii verzi, 
pentru că mama ei avusese o pisică şi îi pusese 
acelaşi nume cu acela al pisicii cu pricina. El se 
întreba ce s-ar fi întâmplat dacă ar fi avut un 
câine. L-ar fi botezat Rollo? 

Pisica pastorului, şi-a spus el. Pisica pastorului 
vânează. 

— Succes la vânătoare, i-a spus cu glas tare, în 
vreme ce coada pisicii dispărea sub tufa de 
hortensii, apoi s-a aplecat să ridice hârtia de pe 
cărare. 

Nu, nu era un avion din hârtie. Dar ce era? Un 


coif? Nu-şi dădea seama, aşa că a băgat hârtia în 
buzunarul de la cămaşă şi a intrat în casă. 

Le-a găsit pe Bree şi pe Mandy în salonul din 
faţă, stând în faţa focului de curând aprins. Bree o 
liniştise pe Mandy, îi dăduse lapte şi fetiţa 
aproape că adormise. S-a uitat la Roger, în timp ce 
clipea somnoroasă şi îşi sugea un deget. 

— Ce te-a supărat pe tine, a leannan, a întrebat- 
o el cu voce blândă, dându-i părul buclat din ochi. 

— Un coşmar, a răspuns Bree, străduindu-se să 
aibă un glas cât mai liniştit ni putinţă. Şi ceva rău 
de-afară, care a încercat să între pe fereastra ei. 

El şi Brianna stătuseră chiar sub acea fereastră. 
El s-a uitat din reflex la fereastra care era mai 
aproape de el şi s-a văzut pe sine, parte a unei 
scene casnice. Bărbatul îngrijorat era aplecat de 
umeri şi părea gata să pornească în fugă într-o 
anume direcție. S-a ridicat şi a tras 
transperantele. 

Apoi s-a aşezat şi i-a spus lui Mandy: 

— Hai, vino! 

Mandy a venit în braţele lui şi i-a băgat în 
ureche degetul ud, pe care-l supsese. 

Bree a plecat să le aducă ceşti de cacao şi s-a 
întors curând în clinchet de vase, cu mirosul de 
lapte fierbinte şi de ciocolată şi cu privirea cuiva 
care ştie ce să spună într-o situaţie grea. 

— Te-ai... vreau să spun, având în vedere natura 
problemei, te-ai gândit să vorbeşti cu Dumnezeu? 
Direct? 

— Da, m-am gândit la asta, a asigurat-o el, 
pendulând între jenă şi umor. Şi da, am vorbit cu 
Dumnezeu, mai ales în drum spre Oxford, unde am 
găsit asta. 


A scos bucata de hârtie din buzunar şi a 
întrebat-o: 

— Ce este? Vreau să spun, ca formă? 

— Oh! a exclamat Bree luând bucata de hârtie şi 
refăcându-i cutele cu mâini pricepute; apoi a pus-o 
în palmă, întinzându-i-o. 

Roger s-a încruntat o clipă şi apoi şi-a dat seama 
despre ce era vorba. Copiii numeau acel obiect 
„ghicitoare chinezească”. Avea patru buzunărele 
şi putea fi desfăcut în diferite feluri, având în 
interior răspunsuri scrise: da, nu, câteodată, 
întotdeauna. 

— Foarte frumos, a spus Roger. 

Au băut cacao în linişte. 

— In Confesiunea de la Westminster se mai 
spune: Doar Dumnezeu este stăpânul conştiinţei. 
O să mă împac cu acest gând, a spus el încet. Sau 
poate nu. l-am spus lui Weatherspoon că mi se 
pare ciudat că îşi doreşte un asistent al dirijorului 
corului care nu ştie să cânte. El a zâmbit şi mi-a 
spus că vrea să am slujba asta ca să mă pot gândi. 
Probabil că s-a temut să nu o iau razna şi să mă 
convertesc la catolicism. Cel puţin aşa mi-a spus, 
în glumă. 

— Asta e bine, a spus ea încet, privind în cana 
cu cacao pe care nu o băuse până la fund. 

S-a lăsat din nou liniştea. lar umbra lui Jerry 
MacKenzie, aviator în cadrul RAF, a venit şi s-a 
aşezat lângă foc, îmbrăcat în haina lui din piele şi 
privind cum juca lumina în părul negru ca pana 
corbului al nepoatei sale. 

— Deci... ai să verifici? Ai să vezi dacă poţi afla 
unde s-a dus tatăl tău? Unde ar putea să... fie? 

Unde ar putea să fie. Aici, acolo, atunci, acum? 


A simţit cum îl înţeapă inima, gândindu-se la 
vagabondul care stătuse în turn. Dumnezeule... 
Nu ar fi fost posibil. Nu ar fi avut niciun motiv să 
se gândească la aşa ceva. Niciunul. Era vorba 
doar despre dorinţă. 

Se gândise mult la asta în drum spre Oxford, 
între două rugăciuni. Se gândise ce ar fi spus, ce 
ar fi întrebat dacă i s-ar fi ivit ocazia. Ar fi vrut să 
întrebe tot, să spună tot, dar de fapt şi-ar fi dorit 
un singur lucru, să stea în braţele tatălui său şi să 
sforăie ca un bondar beat. 

— Nu, a răspuns Roger. 

Mandy s-a mişcat în somn, a scos un sunet 
discret şi s-a aşezat la loc, pe pieptul lui. Nu a 
ridicat ochii, ci a privit labirintul de bucle negre al 
fetiţei. 

— Nu-mi pot permite ca propriii mei copii să-şi 
piardă tatăl, aşa cum l-am pierdut eu pe-al meu. 

Roger aproape că nu mai avea glas. Işi simţea 
corzile vocale hârâind şi se chinuia să rostească 
cuvintele. 

— E prea important. Nu uiţi niciodată că ai avut 
un tată, a mai adăugat el. 

Ea a privit într-o parte. Albastrul ochilor ei era 
doar o scânteie în lumina flăcărilor. 

— Mă gândeam... Erai atât de mic. Îţi mai aduci 
aminte de tatăl tău? 

Roger a clătinat din cap, simțind cum i se 
strânge inima şi având senzaţia unui gol. 

— Nu, a spus el încet, îngropându-şi chipul în 
părul înmiresmat al fiicei lui. Nu, dar mi-l 
amintesc pe-al tău. 

Wilmington, colonia Carolina de Nord 3 
mai 1777 


Mi-am dat seama imediat că Jamie visase din 
nou. Pe chipul lui se vedea că era distrat, că toată 
concentrarea lui era orientată spre interior, de 
parcă ar fi văzut altceva decât caltaboşul din 
farfurie. 

Văzându-l aşa, am simţit o dorinţă arzătoare de 
a-l întreba ce anume vedea. M-am abținut însă, 
pentru că mă temeam că, dacă îi pun această 
întrebare prea curând, ar putea pierde o parte din 
vis. Această stare a lui mă făcea invidioasă. Aş fi 
dat orice să văd ce vedea el, indiferent dacă era 
vorba despre ceva real sau nu. Asta nici nu 
conta... era vorba de legătură, şi acele conexiuni 
nervoase care mă legau de familia mea dispărută 
scânteiau şi ardeau ca nişte cabluri electrice 
scurtcircuitate, când observam la el acea expresie 
a feţei. 

Nu suportam gândul de a nu şti ce anume 
visase, deşi nu era întotdeauna clar ce visase. 

— L-ai visat din nou, nu-i aşa? l-am întrebat după 
ce ospătăriţa plecase. 

Ne  treziserăm târziu, obosiţi după lunga 
călătorie la Wilmington pe care o făcusem cu o zi 
înainte, şi eram singurii clienţi în sala hanului. 

S-a uitat la mine şi a dat încet din cap, puţin 
încruntat. Acest gest m-a făcut să nu mă simt în 


apele mele. De obicei, după ce îi visa pe Bree şi pe 
copii, era liniştit şi fericit. 

— Ce este? l-am întrebat. Ce s-a întâmplat? 

A dat din umeri, rămânând tot încruntat şi mi-a 
spus: 

— Nimic, Sassenach. l-am văzut pe Jem şi pe cea 
mică. Când a rostit cuvintele astea, un zâmbet i-a 
luminat faţa. Aia mică e nemaipomenită. Imi aduce 
aminte de tine, Sassenach. 

Era un compliment, am simţit cum mi se 
încălzeşte sufletul. Am petrecut ore-n şir uitându- 
mă la Jem şi Mandy, reţinând fiecare detaliu, 
fiecare gest, încercând să extrapolez şi să mă 
gândesc cum vor arăta când vor fi mari şi eram 
aproape sigură că Mandy avea gura mea. Ochii ei 
semănau cu ai mei şi eram sigură că avea părul 
meu, biata de ea, spun „biata de ea” pentru că 
părul ei era negru ca pana corbului. 

— Ce făceau? 

S-a frecat cu degetul între sprâncene, de parcă 
l-ar fi durut capul. 

— Erau afară, a spus el încet. Jem i-a spus să 
facă ceva şi ea l-a lovit. Pe urmă a fugit de lângă el 
şi băiatul a pornit după ea. Cred că era primăvară. 

El a zâmbit privind lucrurile pe care le visase şi 
apoi a continuat: 

— Am văzut floricelele din părul ei şi printre 
pietre. 

— Ce pietre? am întrebat. 

— Oh, pietrele de mormânt, a răspuns el 
imediat. Adică... se jucau printre pietrele de 
mormânt de pe dealul de la Lallybroch. 

A oftat fericit. Acela era al treilea vis în care îi 
vedea la Lallybroch. Poate că era vorba doar de a- 


şi imagina ce ar fi dorit să se întâmple, dar se 
simţea fericit, aşa cum eram şi eu pentru că îşi 
făcuseră o casă acolo. 

— Se prea poate să se întâmple asta, am spus. 
Roger s-a dus acolo... când te-am căutat pe tine. A 
spus că locul era de vânzare, că nu locuia nimeni 
acolo. Bree are bani. S-ar putea să fi cumpărat 
locuinţa de-acolo. S-ar putea afla acolo. 

A dat din cap, cu faţa luminată. 

— Da, ar putea fi acolo, a spus el, cu ochii încă 
umezi sub impresia imaginii copiilor pe deal, 
alergând prin iarba înaltă şi printre pietrele 
cenuşii de mormânt, unde odihneau membrii 
familiei. 

— Odată cu ei am văzut şi un fluture. Am uitat 
să-ţi spun. Un fluture albastru. 

— Albastru? Există fluturi albaştri în Scoţia? am 
întrebat încruntându-mă, fiindcă încercam să-mi 
amintesc. Fluturii pe care i-am văzut eu erau albi 
sau galbeni. 

— A fost un vis, Sassenach. Puteam să văd şi 
fluturi cu aripi ecosez, dacă aveam chef. 

Am râs, dar nu am vrut să mă gândesc la nimic 
altceva. 

— Aşa este. Ce te-a supărat, totuşi? 

M-a privit cu multă curiozitate, întrebând: 

— De unde ştii că m-a supărat ceva? 

L-am privit din cap până în picioare, atât cât îmi 
permitea înălţimea mea, şi i-am spus: 

— Poate că tu nu ai un chip pe care se poate 
desluşi totul, dar eu sunt căsătorită cu tine de 
treizeci de ani. 

S-a mulţumit să zâmbească şi să nu spună nimic 
despre faptul că douăzeci din acei treizeci de ani 


nu fusesem alături de el. 

— Ai dreptate, mi-a spus. Cu toate astea, n-a fost 
nimic serios, numai că s-au dus în turn. 

— În turn? am întrebat eu cu oarecare îndoială. 
Vechiul turn de la care provenea denumirea 
locului se afla pe dealul din spatele casei. Umbra 
lui trecea zilnic peste cimitir, de parcă ar fi fost 
limba uriaşă a unui ceas solar. S-a întâmplat 
frecvent ca Jamie şi cu mine să mergem acolo în 
câte-o seară, în vremea tinereţii noastre; ne 
duceam pe deal şi stăteam pe o bancă lângă 
peretele turnului, ca să mai scăpăm de agitația 
casei şi să ne bucurăm de priveliştea paşnică a 
proprietăţii, care se zărea sub forma unor pete 
albe şi verzi la picioarele noastre, mângâiată de 
lumina amurgului. 

S-a încruntat din nou, repetând, în timp ce mă 
privea: 

— Turnul. Nu ştiu despre ce anume era vorba, 
dar ştiu că nu voiam ca micuţii să se ducă acolo. 
Mi s-a părut că era ceva acolo. Ceva care îi 
aştepta. Şi asta nu mi-a plăcut deloc. 


PARIEA A TREIA 


Piratul 

CORESPONDENŢĂ DE PE FRONT 
3 octombrie 1776 


Ellesmere către Lady Dorothea Grey 

Dragă verişoară, 

Scriu în grabă, ca să mai pot expedia scrisoarea 
prin curier. Am pomit într-o călătorie împreună cu 
un alt ofițer, din ordinul căpitanului Richardson, şi 
nu ştiu unde anume mă voi afla în viitorul 
apropiat. Dacă vrei să-mi scrii ceva, trimite 
corespondența la fratele tău. Voi încerca să 
păstrez legătura cu el. 

Am făcut ceea ce mi-ai cerut cum m-am priceput 
eu mai bine şi voi continua să te slujesc. 
Transmite-i tatălui tău, dar şi tatălui meu, cele mai 
calde urări de bine şi tot respectul meu, dar şi cea 
mai adâncă afecţiune, din care te rog să păstrezi O 
parte însemnată şi pentru tine. 

Al tău prea supus, 
William 


3 octombrie 1776 
Ellesmere către Lordul John Grey 


Dragă tată, 

După ce m-am gândit profund, am decis să 
accept propunerea căpitanului Richardson şi să 
însoțesc un ofițer superior într-o misiune în 

Quebec, urmând să fiu traducătorul lui, 
deoarece s-a ajuns la concluzia că pot fi util în 
situaţia dată. 

Încă nu l-am cunoscut pe căpitanul Randall- 


Isaacs, dar îl voi întâlni la Albany săptămâna 
viitoare. Nu ştiu când ne vom întoarce sau dacă 
voi avea prilejul să mai scriu, dar o voi face de 
câte ori se va ivi ocazia. Mă rog să ai doar gânduri 
bune pentru 
fiul tău, 
William 


Finele lui octombrie 1776 
Quebec 


William nu ştia prea bine ce să creadă despre 
căpitanul Denys Randall-Isaacs. Aparent era acel 
gen care nu se evidenția prin nimic şi pe care îl 
puteai întâlni în orice regiment: avea aproximativ 
treizeci de ani, juca destul de bine cărţi, ştia să 
spună o glumă, arăta bine, era brunet, avea un 
chip senin şi te puteai bizui pe el. Era, de 
asemenea, şi un tovarăş de drum foarte plăcut. 
Ştia să spună tot felul de istorii, dar şi cântece şi 
poezii deocheate. 

Nu vorbea însă niciodată despre el. După câte 
ştia William, la acest lucru oameni se pricepeau 
cel mai bine sau asta făceau cel mai frecvent. 

A încercat să afle câte ceva, depănând 
dramatica poveste a naşterii sale. In schimbul 
acestei poveşti, primise şi el câteva informaţii. 
Tatăl lui Randall-Isaacs, ofiţer de dragoni, murise 
în campania din Higblands, înainte de a se naşte 
el. Un an mai târziu, mama lui s-a recăsătorit. 

— Tatăl meu vitreg este evreu, i-a spus el lui 
William. Un evreu bogat, a mai adăugat apoi cu un 
zâmbet discret. 

William a dat din cap cu înţelegere, spunând: 


— E mai bine decât sărac. 

Nu aflase prea multe, dar acum îşi explica de ce 
Randall-lsaacs lucra pentru Richardson şi nu 
căuta gloria la lăncieri sau la puşcaşii irlandezi. 
Cu bani îţi puteai cumpăra un post, dar ei nu 
puteau înlocui relaţiile şi influenţa, numite delicat 
„interese", care îţi puteau asigura o primire 
călduroasă într-un regiment. 

William s-a întrebat în treacăt de ce întorcea 
spatele relaţiilor şi oportunităţilor pe care le avea, 
pentru a lua parte la acţiunile căpitanului 
Richardson, dar a abandonat acest gând, 
propunându-şi să facă din asta mai târziu un 
subiect de meditaţie. 

— Uluitor, a şoptit Denys. 

Mergeau călare pe un drum care ducea de pe 
malul lui St. Lawrence spre fortăreaţa Quebec. De 
acolo vedeau stânca abruptă pe care militarii lui 
Wolfe o escaladaseră pentru a captura fortăreaţa 
din mâinile francezilor. 

— Tatăl meu a escaladat acea stâncă, a replicat 
William, încercând să nu para afectat. 

Randall-lsaacs a fost de-a dreptul uimit, 
spunând: 

— A făcut asta? Lordul John, vreau să spun... a 
luptat în Câmpiile lui Abraham, în tovărăşia lui 
Wolfe? 

— Da, a replicat William privind cu respect acea 
stâncă. A văzut printre pietre puieţii care creşteau 
şi crăpăturile întunecate, dreptunghiulare. Era 
ceva nemaipomenit să escaladezi stânca aceea pe 
întuneric şi să şi urci în vârf toate piesele de 
artilerie...! 

— El a spus că bătălia s-a încheiat aproape 


imediat; a fost un singur asalt, însă escaladarea a 
fost cel mai greu lucru pe care l-a făcut vreodată. 

Randall-Isaacs s-a oprit o clipă, în semn de 
respect, înainte de a-şi continua drumul. 

— Spuneai că tatăl tău îl ştie pe Sir Guy? a 
întrebat el. Fără nicio îndoială că se va bucura să 
audă povestea. 

William l-a privit clipind. Nu îi spusese lui Denys 
că Lordul John îl cunoştea pe Sir Guy Carleton, 
comandantul suprem al forţelor din America de 
Nord, deşi Lordul John îl cunoştea pe Sir Guy. 
Tatăl lui cunoştea pe toată lumea. Deodată şi-a dat 
seama care era rolul său în misiunea aceea. Era 
cartea de vizită a lui Randall-Isaacs. 

Era adevărat că vorbea foarte bine franceza - lui 
îi era foarte uşor să înveţe limbi străine - şi că 
Randall-lIsaacs o vorbea foarte prost. Era posibil 
ca Richardson să fi spus adevărul în legătură cu 
acea misiune. Intotdeauna era bine să ai un 
traducător în care să poţi avea încredere. Dar, în 
timp ce Randall-lsaacs arătase un interes de-a 
dreptul măgulitor pentru William, acesta şi-a dat 
seama ex post facto că Randall-Isaacs era 
interesat de fapt de Lordul John. Dorea să afle 
care erau cele mai glorioase momente ale carierei 
lui militare, ce posturi ocupase, alături de cine sau 
sub comanda cui servise, pe cine cunoştea. 

Se întâmplase deja de două ori. Fuseseră 
chemaţi la comandanții de la Fort Saint-Jean şi 
Fort Chambly, şi în ambele ocazii Randall-Isaacs le 
prezentase omagiile, menţionând ca din 
întâmplare faptul că William era fiul Lordului John 
Grey. Imediat după aceea, primirea oficială se 
transformase într-o discuţie prelungită cu coniac 


foarte bun. În timpul acestor discuţii - acum îşi 
dădea seama - vorbeau doar el şi comandanții. 
Randall stătea acolo ascultând, cu faţa lui 
frumoasă îmbujorată de atâta interes. 

Iââh, şi-a spus William. Dându-şi seama cum 
stăteau lucrurile, nu prea îşi putea defini 
sentimentele. Pe de-o parte, era mândru de el 
pentru că îşi dăduse seama cum stăteau lucrurile. 
Pe de altă parte, nu-i făcea plăcere să ştie că era 
căutat pentru relaţiile sale, şi nu pentru calităţile 
sale. 

Era bine de ştiut cum stăteau lucrurile, chiar 
dacă era umilitor. Ceea ce nu ştia era ce rol avea 
Randall-lIsaacs. Se rezuma la a aduna informaţii 
pentru Richardson? Se întâmplase destul de 
frecvent ca Randall-Isaacs să-l lase singur şi să-i 
spună că avea o treabă de rezolvat în particular, 
pentru care franceza lui era suficientă. 

Conform instrucţiunilor sumare primite de la 
căpitanul Richardson, ei urma să culeagă 
informaţii legate de sentimentele  /ocuitorilor 
francezi şi ale coloniştilor englezi din Quebec, dar 
urma să facă şi aprecieri în ceea ce priveşte 
eventualul sprijin care să uşureze incursiunile 
rebelilor americani, precum şi amenințările şi 
tentaţiile lansate de Congresul Continental. 

În privința  simţămintelor francezilor şi 
englezilor totul părea clar, chiar dacă descoperise 
altceva decât se aşteptase. Coloniştii francezi îl 
simpatizau pe Sir Guy, care în calitatea sa de 
guvernator-general al Americii de Nord aprobase 
Prevederile de la Quebec referitoare la legalizarea 
catolicismului şi protejarea comerţului desfăşurat 
de catolicii francezi. Englezii erau nemulţumiţi de 


respectivul act din motive evidente şi au refuzat 
en masse să răspundă chemării lui Sir Guy de a se 
înrola voluntari în miliții, ca să respingă atacul 
americanilor asupra oraşului cu o iarnă în urmă. 

— Probabil erau nebuni, i-a spus el lui Randall- 
Isaacs, în timp ce traversau câmpia din preajma 
fortăreței. Vreau să spun că americanii care 
încercaseră să atace fortăreaţa anul trecut erau 
nebuni. 

Ajunseseră în vârful stâncii şi fortăreaţa se 
înălța pe câmpia din faţa lor. Părea paşnică şi 
solidă, în soarele toamnei. Ziua era călduroasă şi 
frumoasă, 
iu aerul era încărcat cu mirosul apei şi al pădurii. 
El nu văzuse niciodată o astfel de pădure. Copacii 
care se aflau la marginea câmpiei şi creşteau pe 
malul râului St. Lawrence aveau trunchiurile 
foarte groase, îmbrăcate în auriu şi roşu. 
Observând întunecimea apei şi albastrul profund 
al cerului de octombrie, avea impresia că trăia 
într-un vis, în care trecea călare printr-o pictură 
medievală împodobită cu foiţă de aur şi plină de 
viaţa unei alte lumi. 

Dincolo de frumuseţea peisajului, îi simţea 
sălbăticia. A simţit atât de profund acest lucru, 
încât a avut senzaţia că oasele lui deveniseră 
transparente. Zilele erau călduroase deocamdată, 
însă frigul iernii îşi arăta colții din ce în ce mai 
mult la începutul şi la sfârşitul fiecărei zile şi nici 
nu a fost necesar să lacă un efort deosebit de 
imaginaţie pentru a vedea acea câmpie peste 
câteva săptămâni, prinsă toată în gheaţă, cu totul 
neospitalieră pentru orice formă de viaţă. Pentru 
că străbătuse două sute de mile, pentru că ştia 


exact ce însemna să echipezi doi călăreţi cu tot ce 
este necesar, dacă aceştia se aflau în ţinuturile din 
nord şi se bucurau de vreme bună, îşi putea 
imagina ce însemna să aprovizionezi o armată 
întreagă pe vreme rea... 

— Dacă nu ar fi nebuni, nu ar face ceea ce fac, a 
spus  Randall-Isaacs,  tulburându-i gândurile, 
oprindu-se pentru a examina împrejurimile cu 
ochii militarului. Colonelul Arnold i-a condus până 
aici. Omul acela este cu siguranţă nebun. Nebun, 
dar un militar al dracului de capabil. 

În glasul său se distingea o notă de admiraţie şi 
William l-a privit cu vădită curiozitate. 

— Îl cunoşti, nu-i aşa? l-a întrebat el, în vreme 
ce Randall-Isaacs a izbucnit în râs, zicând: 

— Îl cunosc, dar nu suntem apropiaţi. Haide. 

Au dat pinteni cailor şi au ajuns la poarta 
fortăreței. 

Avea pe faţă o expresie amuzată şi în acelaşi 
timp mulţumită, ca şi când şi-ar fi amintit de ceva. 

După câteva clipe, a vorbit din nou: 

— Ar fi putut să reuşească. Vreau să spun că 
Arnold ar fi putut să reuşească să cucerească 
oraşul. Sir Guy nu avea nişte trupe în adevăratul 
sens al cuvântului. Dacă Arnold ar fi ajuns aici 
când îşi propusese, cu praful de puşcă şi cu 
muniţia de care ar fi avut nevoie... ei bine, atunci 
totul s-ar fi întâmplat altfel. Dar şi-a ales greşit 
omul care să-l îndrume. 

— Ce vrei să spui cu asta? 

Randall-Isaacs a părut îngrijorat pentru o clipă, 
dar apoi a afişat un fel de indiferenţă, ca şi când 
ar fi vrut să spună: Mai contează? 

Era binedispus. Se gândea deja la o cină caldă, 


la un pat moale cu aşternuturi curate, după ce 
săptămâni în şir înnoptase în păduri întunecoase. 

— Nu a reuşit să treacă pe uscat, a spus 
Randall-Isaacs. Avea nevoie de o cale de a asigura 
deplasarea unei armate. De aceea a căutat pe 
cineva care cunoştea cursurile de apă şi punctele 
de trecere. A şi găsit un asemenea om, pe Samuel 
Goodwin. Nu s-a gândit însă niciodată că Goodwin 
ar putea fi loialist, a continuat Rendall-Isaacs 
scuturând din cap, în vreme ce se gândea la 
naivitatea lui Arnold. Goodwin a venit la mine şi 
m-a întrebat ce să facă. l-am spus ce avea de 
făcut, iar el i-a dat lui Arnold hărţile modificate cu 
grijă, astfel încât să servească scopului în care 
fuseseră realizate. 

Într-adevăr, serviseră acestui scop. Pe hărţi erau 
modificate distanţe, anumite repere şi erau 
indicate puncte de trecere acolo unde acestea nu 
se aflau de fapt. De asemenea, existau pe hărţi şi 
lucruri care erau rodul purei imaginaţii. Cu 
ajutorul acestor hărţi, domnul Goodwin călăuzise 
militarii lui Arnold în sălbăticie. Militarii se 
văzuseră nevoiţi să-şi ducă pe uscat 
ambarcaţiunile şi proviziile zile-n şir. Marşul lor 
fusese mult prelungit şi îi prinsese iarna chiar 
înainte de a ajunge în oraşul Quebec. 

Randall-Isaacs a râs, dar lui William i s-a părut 
că ghiceşte în râsul său o undă de regret. 

Am fost uimit să aflu că reuşise, totuşi, cu toate 
că nici ambarcaţiunile nu erau bune. Cred că a 
fost vorba despre incompetenţă pură, şi nu de 
politică. Multe dintre ambarcaţiuni au fost făcute 
din lemn verde şi piesele nu au fost îmbinate cum 
trebuie, astfel încât mai mult de jumătate dintre 


ele s-au scufundat la câteva zile după ce au fost 
lansate la apă. Trebuie să fi fost iadul pe pământ, 
a continuat Randall-Isaacs, îndreptându-şi spatele 
şi scuturând din cap. Dar l-au urmat. Cu toţii. 
Doar o companie s-a mai întors. Militarii din 
compania aceea erau morţi de foame, prost 
echipați,  îngheţaţi... l-au urmat, a spus el 
minunându-se. 

Apoi s-a uitat la William, a zâmbit şi a spus: 

— Crezi că oamenii dumitale te-ar urma, 
domnule locotenent? Crezi că te-ar urma în 
asemenea condiţii? 

— Sper să cântăresc situaţia destul de bine 
pentru a nu îi pune să mă urmeze în asemenea 
condiţii, a replicat William sec. Ce s-a întâmplat 
până la urmă cu Arnold? A fost capturat? 

— Nu, a răspuns Randall-Isaacs îngândurat, 
făcându-le cu mâna celor care stăteau de pază la 
poarta fortăreței. Nu, nu a fost capturat. Numai 
Dumnezeu ştie ce anume s-a întâmplat cu el. 
Dumnezeu şi Sir Guy. Trag nădejde că ne poate 
spune chiar dumnealui ce s-a întâmplat cu Arnold. 

Lordul John şi-a spus că majoritatea doamnelor 
prospere erau nişte făpturi corpolente. Indiferent 
că era vorba despre faptul că îşi puteau satisface 
poftele, lucru ce le fusese interzis în vremea 
tinereţii lor, sau că era vorba doar despre un fel 
de scut, astfel încât să nu se poată spune că fac 
parte din vreo categorie socială modestă, aproape 
toate femeile în discuţie erau bine făcute. 


48 Crăciun fericit (Ib. franceză) (n.tr.) 


Nu şi Nessie. Îi putea desluşi trupul suplu prin 
muselina rochiei. O ridicase neatent de pe pat, în 
timp ce ea stătea în faţa focului, îmbrăcându-se în 
cămaşa de noapte. Nu cântărea mai mult decât 
atunci când o cunoscuse, adică pe vremea când ea 
avea - cel puţin aşa spusese - paisprezece ani, 
deşi el bănuise că ar putea avea mai degrabă 
unsprezece ani. 

Chiar dacă avea în jur de treizeci de ani, tot de 
paisprezece arăta. 

El a zâmbit, gândindu-se la acest lucru, şi ea i-a 
răspuns printr-un zâmbet, încheindu-se. Zâmbetul 
o făcea să pară mai în vârstă, pentru că îi lipseau 
câţiva dinţi. Avea şi dinţi înnegriţi. p 

Nu se îngrăşase pentru că nu fusese în stare. Íi 
plăcea zahărul şi ar fi fost în stare să mănânce 
singură o cutie întreagă de violete confiate sau 
rahat turcesc în câteva minute, pentru a 
compensa faptul că răbdase de foame în tinereţea 
ei petrecută în Highlands. li adusese o jumătate 
de kilogram de prune confiate. 

— Crezi că mă mulţumesc doar cu atât? l-a 
întrebat ea ridicând o sprânceană şi luând din 
mâna lui cutia frumos împachetată. 

— N-aş crede asta niciodată, a asigurat-o el. 
Este doar un mod de a-mi cere scuze pentru faptul 
că îţi tulbur odihna. 

Improvizase pur şi simplu această frază. De fapt, 
el se aşteptase să o găsească la treabă, având în 
vedere că trecuse de ora zece seara. 

— Da, da-i Ajunul Crăciunului, a spus ea, 
răspunzând unei întrebări pe care el nici nu o 
pusese. Fiecare bărbat se duce la casa lui. 

A căscat, şi-a dat jos scufia de noapte şi şi-a 


trecut mâna prin părul creţ, negru şi dezordonat. 

— Cu toate astea se pare că ai clienţi, a observat 
Grey. 

Cu două etaje mai jos cânta cineva, iar când 
intrase, văzuse destulă lume în salon. 

— Oh, da, disperaţii. O las pe Maybelle să se 
ocupe de ei. Nu am vrut să-i văd, bieţii de ei. Sunt 
demni de milă. Aia care au venit aici în Ajunul 
Crăciunului nu-şi doresc o femeie. Vor numai un 
foc la care să stea şi nişte oameni în preajma 
cărora să se afle. 

A dat din mână, s-a aşezat şi a desfăcut cu 
lăcomie cadoul primit. 

— Permite-mi să-ţi urez un Crăciun fericit, a 
spus el privind-o afectuos şi amuzat. 

Ea şi-a băgat în gură o prună confiată, a închis 
ochii şi a oftat în extaz. 

— Mhm! a replicat ea fără a înghiţi, înainte de a- 
şi mai băga în gură o a doua prună. 

Din căldura cu care mormăise, el a tras 
concluzia că şi ea îi făcea, de fapt, aceeaşi urare. 

Ştiuse, bineînţeles, că era Ajunul Crăciunului, 
dar reuşise să-şi scoată acest lucru din cap în 
timpul ceasurilor lungi şi reci ale acelei zile. 
Plouase toată ziua. Acele reci ale ploii fuseseră 
însoţite de supărătoare pale de vânt, şi lui îi fusese 
frig încă înainte de răsăritul soarelui, când 
slujitorul lui Minnie îl trezise, spunându-i că 
trebuia să vină la Argus House. 

Camera lui Nessie era mică, dar elegantă, şi 
avea un miros îmbietor, care îndemna la somn. 
Patul femeii era vast, cu macaturi din lână, în 
carouri roz şi negre, după modelul Queen 
Charlotte. Obosit, înfrigurat şi înfometat cum era, 


simţea o chemare către acel loc cu nenumăratele 
perne umplute cu puf de gâscă, cu pături şi 
cearşafuri curate şi moi. Se întreba ce ar fi spus 
ea dacă i-ar fi cerut să împartă patul cu el în 
noaptea aceea. 

Un foc la care să stea şi nişte oameni în preajma 
cărora să se afle. Avea toate acestea deocamdată. 

Grey şi-a dat seama că se auzea un fel de băzâit. 
Era ca şi când o muscă s-ar fi lovit de un geam. 
Privind în direcţia de unde se auzea sunetul, şi-a 
dat scama că patul despre care crezuse la început 
că avea doar o grămadă de așternuturi conţinea şi 
un trup. Se vedea pe pernă modelul elaborat al 
unei scufii de noapte. 

— Nu-i decât Rab, a spus o voce amuzată, tipic 
scoțiană. 

A întors capul şi a dat cu ochii de ea, care a 
continuat: 

— Vrei să facem ceva? 

Chiar în vreme ce roşea, şi-a dat seama că nu o 
plăcea doar aşa, pur şi simplu, ci şi pentru 
abilităţile ei de agent de informaţii, şi pentru că 
avea abilitatea neîntrecută de a-l tulbura. El 
credea că nu îi cunoaşte dorinţele pe de-a-ntregul, 
dar ea fusese prostituată din copilărie şi simţea 
care sunt dorinţele fiecăruia, indiferent dacă 
acestea erau conştientizate sau nu. 

— Oh, nu cred, a spus Grey pe un ton politicos. 
Nu vreau să-l deranjez pe soţul tău. 

A încercat să nu se gândească la palmele late 
ale lui Rab Mac Nab cu încheieturi mari. Înainte 
de a se căsători cu Nessie şi înainte ca bordelul al 
căror proprietari erau să se bucure de succes, Rab 
fusese preşedintele unei comisii. 


— Nu crezi că s-a...? 

— N-ai putea să-l trezeşti nici de-ai trage cu 
tunu’, l-a asigurat Nessie privind afectuos spre 
pat. 

După aceea s-a ridicat şi a tras draperiile, astfel 
încât sforăitul nu s-a mai auzit atât de tare. 

— Dacă tot am pomenit de tun, a continuat ea, 
aruncându-i o privire lui Grey, în vreme ce se 
aşeza la loc, pe fotoliul ei, arăţi de parcă ai veni 
chiar acum din luptă. Poftim, ia un păhărel. O să 
sun şi o să poruncesc să ţi se aducă ceva cald de 
mâncare. 

A făcut un semn spre măsuţa pe care se aflau 
sticle şi pahare şi apoi a întins mâna către sfoara 
de care era atârnat clopoţelul. 

— Nu, mulţumesc, nu am prea mult timp, i-a 
spus Grey. Dar o să iau un pahar ca să mai scap 
de frig, mulţumesc. 

Whisky-ul - ea nu obişnuia să bea nimic altceva 
şi spunea despre gin că era băutura cerşetorilor şi 
despre vin că era bun, dar insuficient pentru 
scopul pentru care exista - l-a încălzit, iar din 
haina lui udă începuseră să iasă aburi la căldura 
focului. 

— Spui că nu ai prea mult timp. De ce? 

— Trebuie să plec în Franţa mâine dimineaţă. 

Ea a ridicat din sprâncene şi şi-a băgat în gură 
încă o prună confiată, pentru ca apoi să spună: 

— Nu-ţi betreci Prâciunu” cu bamilia ? 

— Nu vorbi cu gura plină, draga mea, i-a spus 
Grey zâmbind. Fratele meu a suferit un atac serios 
seara trecută. Doctorul spune că are probleme cu 
inima, dar mă îndoiesc că ştie exact despre ce 
anume e vorba. Cina de Crăciun va fi de data asta 


una mai puţin sărbătorească. 

— Îmi pare rău să aud asta, a spus Nessie, 
pronunţând cuvintele cât se poate de clar. 

Şi-a şters zahărul din colţul gurii şi apoi s-a 
încruntat, continuând: 

— Înălţimea Sa este un om bun. 

— Da, dae... 

Grey s-a întrerupt şi a privit-o cu ochi mari, 
exclamând: 

— L-ai cunoscut pe fratele meu! 

Nessie i-a aruncat o privire. 

— Discreţia unei doamne este cea mai va-lo-roa- 
să calitate a ei! a spus ea cântând parcă şi imitând 
o persoană în slujba căreia se aflase. 

— Aşa spune femeia care spionează pentru 
mine, a replicat Grey. 

Încerca să şi-l imagineze pe Hal... sau poate 
încerca să nu şi-l imagineze pe Hal... poate o făcea 
pentru a nu o obosi pe Minnie cu pretenţiile sale. 
Dar se gândea că... 

— Da, spionajul nu-i acelaşi lucru cu bârfa, nu-i 
aşa? Eu vreau un ceai, chiar dacă tu nu vrei. Când 
vorbeşti, ţi se face sete. A sunat clopoţelul ca să 
vină portarul. Apoi s-a întors la el, ridicând din 
sprânceană şi spunând: 

— Fratele dumitale e pe moarte şi pleci în 
Franţa? Atunci trebuie să fie vorba despre ceva 
urgent. 

— Nu e pe moarte, a spus Grey imediat. 

Gândindu-se la faptul că fratele lui ar putea fi pe 
moarte, a fixat cu privirea covorul rupt, a cărui 
gaură părea o gură rânjită care abia aştepta să-l 
înghită. 

S-a uitat imediat în altă parte. 


— A... a avut un şoc. Se spune că cel mai tânăr 
dintre fiii lui a fost rănit în America şi a fost prins. 

Auzind acele cuvinte, a făcut ochii mari şi şi-a 
tras cămaşa mai bine pe ea, pe sânii inexistenţi. 

— Cel mai tânăr. Cel mai tânăr, adică... Henry, 
nu? 

— Da, aşa este, dar cum naiba ştii tu asta? a 
întrebat Grey cu un glas care devenise aspru din 
cauza nervozităţii. 

Femeia i-a oferit un zâmbet ştirb, care a 
dispărut de îndată ce şi-a dat seama cât de agitat 
era Grey. 

— Unul dintre slujitorii înălţimii Sale ne este 
client fidel, a spus ea simplu. Joi e ziua lui liberă. 

— Oh! a exclamat Grey, stând cu mâinile pe 
genunchi şi încercând să-şi stăpânească gândurile 
şi sentimentele. Este... înţeleg. 

— Anul se apropie de sfârşit şi este cam târziu 
să mai primeşti mesaje din America, nu? a întrebat 
ea privind pe fereastra mascată cu draperii de 
catifea roşie şi dantelă, care nu puteau acoperi, 
însă, susurul ploii. A sosit, totuşi, o corabie? 

— Da. A sosit la Brest, avariată, bineînţeles, şi 
cu un catarg rupt. Mesajul a fost adus pe uscat. 

— La Brest pleci, aşadar? 

zi Nu. 

Inainte ca ea să mai poată pune o altă întrebare, 
s-a auzit cum zgâria cineva uşa. Nessie i-a deschis 
uşa portarului care - fără să-l fi rugat nimeni, şi 
Grey remarcase acest lucru - adusese pe o tavă 
tot felul de prăjiturele de servit la ceai şi prăjitură 
cu glazură. 

Grey s-a tot gândit. Oare putea să-i spună? Ea 
nu glumise când se referise la discreţie, şi el ştia 


asta foarte bine. În felul ei păstra secretele la fel 
de bine ca el. 

— E vorba despre William, a spus el, şi Nessie a 
închis uşa şi s-a întors la el. 

Ştia că în curând avea să se facă dimineaţă. Ştia 
asta pentru că-l dureau oasele şi tic-tacul ceasului 
său abia dacă se mai auzea. Nu se vedea soarele. 
Nori care păreau a fi nişte coşari acopereau cerul 
Londrei, iar străzile erau mai întunecoase decât 
fuseseră la miezul nopţii, pentru că toate 
felinarele fuseseră stinse şi focurile de prin 
şeminee abia dacă mai pâlpâiau. 

Stătuse treaz toată noaptea. Erau lucruri pe 
care trebuia să le facă. Trebuia să se ducă acasă şi 
să doarmă câteva ceasuri înainte de a lua diligenţa 
care avea să-l ducă la Dover. Nu putea pleca fără 
să-l mai fi văzut o dată pe Hal. Numai ca să se 
liniştească. 

Ferestrele de la Argus House erau luminate. 
Chiar şi cu perdelele trase, lumina se revărsa pe 
piatra cubică a străzii. Existau toate şansele ca 
diligenţa să întârzie. Oricum se deplasa încet, din 
cauza drumurilor noroioase. 

Dacă tot se gândea la diligenţe şi căleşti, a 
simţit că inima îi zvâcneşte când a văzut în poartă 
o caleaşcă destul de neîngrijită, despre care 
credea că era a doctorului. 

Când a sunat, un slujitor i-a deschis repede uşa. 
Omul apucase să se îmbrace doar pe jumătate şi 
se grăbea să-şi bage cămaşa de noapte în 
pantaloni. Slujitorul a răsuflat uşurat când l-a 
recunoscut pe Grey. 

— Ducele... 

— l-a fost rău aseară, înălţimea Voastră, dar 


acum e mai bine. 

Omul ar mai fi vorbit, dar s-a oprit pentru a-i lua 
haina de pe umeri şi pentru a o scutura de zăpadă. 

A dat din cap şi s-a îndreptat spre scară, fără a 
aştepta să fie condus. L-a întâlnit pe medicul care 
cobora. Era un om slab, încărunţit. Haina lui 
neagră, urât mirositoare, şi geanta pe care o purta 
îi trădau profesia. 

— Cum se simte? l-a întrebat Grey apucându-l 
de mânecă în momentul în care medicul a ajuns în 
capătul de jos al scărilor. 

Doctorul s-a simţit ofensat, dar s-a calmat 
dându-şi seama că Grey semăna cu Hal şi a 
răspuns: 

— Oarecum mai bine, my lord, i-am lăsat sânge, 
trei uncii“, şi acum respiră mai uşor. 

Grey a dat drumul mânecii medicului şi a pornit- 
o repede pe scări în sus, având o strângere de 
inimă. Uşa care dădea către apartamentul lui Hal 
era deschisă şi a intrat fără să mai stea pe 
gânduri, speriind o menajeră, ce ducea o oală de 
noapte cu capac, acoperită frumos cu o cârpă 
brodată cu flori mari, în culori vii. A trecut de ea 
dând din cap în semn de scuză şi a intrat în 
dormitorul lui Hal. 

Stătea în capul oaselor, sprijinit de căpătâiul 
patului, cu o mulţime de perne la spate. Părea 
mort. Minnie era alături de el. Chipul ei rotund şi 
plăcut era marcat de teamă şi de lipsa de somn. 

— Văd că şi atunci când te caci o faci cu stil, a 
spus Grey aşezându-se pe o parte a patului. 

Hal şi-a deschis pleoapele cenuşii. Faţa îi era 

într-adevăr scheletică, dar ochii erau vii, erau 
ochii lui Hal, şi Grey a simţit o uşurare în piept. 

— Te referi la cârpă? a spus el încet, dar clar. 
Asta-i Dottie. Nu vrea să iasă, deşi am asigurat-o 
că, dacă simt că mor, am s-o aştept până când se 
întoarce. 

S-a oprit puţin ca să-şi tragă sufletul, a scos un 
vaiet discret, a tuşit şi apoi a continuat: 

— Slavă Domnului că nu e genul acela de 
domnişoară excesiv de pioasă, n-are talent muzical 
şi dispune de o vitalitate care îi înnebuneşte pe cei 
de la bucătărie. De aceea Minnie a pus-o să 
brodeze, să-şi mai descarce formidabila energie. 
Seamănă cu mama, ştii bine. 

— Regret, John, i-a spus Minnie scuzându-se. 
Am trimis-o la culcare, dar am văzut că la ea 
lumânarea e tot aprinsă. Cred că face nişte papuci 
de casă pentru tine. 

Grey s-a gândit că papucii de casă erau banali, 
indiferent care ar fi fost motivul pe care l-ar fi ales 
Dottie, şi şi-a spus părerea. 

— Câtă vreme nu brodează o pereche de izmene 
pentru mine... Ştii, toate punctişoarele pe care 
trebuie să le facă... 

Această idee l-a făcut să râdă pe Hal care, în 
schimb, a tuşit îngrijorător de mult. Cu toate 
acestea, i-a mai revenit culoarea în obraji. 

— Deci nu mori? l-a întrebat Grey. 

— Nu, a replicat Hal sec. 

— Bine, a spus Grey, zâmbindu-i fratelui său. Să 
nu mori. 

Hal i-a făcut cu ochiul şi, amintindu-şi de ocazia 
cu care îi spusese exact acelaşi lucru fratelui său, 
a zâmbit. 


— O să fac tot ce-mi stă în putere, a spus el sec, 
punându-şi mâna într-a lui Minnie şi continuând: 

— Draga mea... 

— O să cer să se aducă ceai la etaj, a spus 
femeia, ridicându-se imediat. Ceai şi un mic dejun 
cald, a adăugat ea, după ce l-a privit cu atenţie pe 
Grey. 

Minnie a închis cu grijă uşa în urma ei. 

— Ce e? a întrebat Hal, ridicându-se pe pernă şi 
neluând în seamă bandajul plin de sânge de pe 
unul dintre antebraţe. Ai noutăţi? 

— Foarte puţine. In schimb, am o serie de 
întrebări alarmante. 

Noutăţile legate de capturarea lui Henry au fost 
incluse, sub forma unei note pentru Hal, într-o 
scrisoare care îi fusese trimisă lui Grey de către 
unul dintre colaboratorii săi spioni şi conţinea 
răspunsurile privind legăturile pe care le avea în 
Franţa un anume Percival Beauchamp. Nu voise 
să discute despre asta cu Hal până ce nu va fi 
văzut-o pe Nessie, dar Hal nu era, oricum, în 
starea potrivită pentru o astfel de discuţie. 

— Nu se ştie nimic în legătură cu faptul că 
Beauchamp ar avea legături cu Vergennes - aşa se 
numea ministrul francez de Externe - dar a fost 
văzut frecvent în compania lui Beaumarchais. 

Hal a avut din nou o criză de tuse. 

— Asta nu mă miră deloc, a spus el cu voce 
răguşită, după ce şi-a mai revenit. Amândoi sunt 
interesaţi de vânătoare, nu-i aşa? 

Aceste ultime cuvinte fuseseră rostite sarcastic, 
deoarece era cunoscut că Percy nu putea suferi 
sporturile care implicau vărsarea de sânge şi 
faptul că Beaumarchais primise de la răposatul 


rege titlul de „General-Locotenent al Vânătorii”. 

— Si a mai fost văzut în compania unei anumite 
persoane care poartă numele de Silas Deane, a 
continuat Grey, fără a lua în seamă remarca 
fratelui său. 

— A cui? a întrebat Hal, încruntându-se. 

— Un comerciant american aflat la Paris din 
dorinţa reprezentanţilor Congresului American. Se 
tot învârte pe lângă Beaumarchais. El a fost văzut 
stând de vorbă cu Vergennes. 

— Ah, acela, a replicat Hal făcând un gest cu 
mâna. Am auzit de el, dar vag. 

— Ai auzit de o firmă care poartă numele de 
Rodrigue Hortalez et Cie? 

— Nu. Are un nume spaniol, nu-i aşa? 

— Sau portughez. Informatorul meu nu dispune 
decât de acest nume şi a auzit zvonul că 
Beaumarchais ar avea legătură cu acea firmă. 

Hal a scos un sunet scurt şi s-a lăsat pe spate. 

— Beaumarchais este amestecat în tot felul de 
afaceri. Face ceasuri, de parcă nu i-ar mai fi 
suficient că scrie piese de teatru. Beauchamp are 
vreo legătură cu acea firmă? 

— Nu se ştie. Se fac doar speculaţii vagi pe tema 
asta. Am cerut să mi se dea orice informaţie legată 
de amănunte necunoscute până acum în legătură 
cu Beauchamp şi cu americanii, şi asta am obţinut. 

Degetele subţiri ale lui Hal se mişcau nervos pe 
pătură. 

— Informatorul tău ştie cu ce anume se ocupă 
această firmă spaniolă? 

— Se ocupă de comerţ, de ce altceva? a spus 
Grey pe un ton ironic şi Hal a pufnit în râs. 

— Dacă patronii ar fi şi bancheri, atunci se poate 


să fi dat de vreun fir. 

— Se poate, dar cred că singurul mod în care aş 
putea afla cum stau lucrurile ar fi să merg acolo şi 
să arunc o privire mai atentă. lau diligenta către 
Dover în - s-a uitat la orologiul care abia se zărea 
din cauza ceţii - trei ore. 

— Ah! 

Vocea lui Hal nu trăda nimic, dar Grey îşi 
cunoştea foarte bine fratele. 

— Am să mă întorc din Franţa cel mai târziu la 
sfârşitul lui martie, a spus Grey, adăugând apoi cu 
căldură: 

— Mă voi afla în primul vas care pleacă spre 
colonii în anul care începe şi am să-l aduc acasă 
pe Henry, Hal. Viu sau mort. Niciunul dintre ei nu 
a rostit aceste cuvinte. Nu era nevoie ca vreunul 
dintre ei să le rostească. 

— Voi fi aici când vei veni, a spus Hal încet în 
cele din urmă. 

Grey a pus mâna peste cea a fratelui său, care a 
prins-o imediat pe a sa. Mâna lui Hal părea 
subţire, dar puterea cu care îl strângea i-a dat 
speranţă lui Grey. Au stat aşa în tăcere, mână-n 
mână, până ce uşa s-a deschis şi Arthur - care 
reuşise să se îmbrace pe de-a întregul - a intrat 
aducând o tavă de mărimea unei mese pentru 
jocul de cărţi, încărcată cu ochiuri în unt, cârnaţi, 
şuncă, rinichi, scrumbii afumate, ciuperci prăjite, 
roşii, pâine prăjită, gem, marmeladă, un vas 
aburind plin cu ceai parfumat, boluri cu zahăr şi 
lapte, şi o farfurie acoperită, pe care a aşezat-o 
ceremonios înaintea lui Hal, aceasta dovedindu-se 
a fi plină cu un fel de fiertură subţire pe bază de 
ovăz. 


Arthur a făcut o reverență şi a părăsit 
încăperea, în timp ce Grey se întreba dacă el era 
slujitorul care se ducea la Nessie în zilele de joi. 

S-a întors spre fratele lui, pentru a descoperi că 
acesta se servea fără nicio ezitare din rinichii ce 
nu fuseseră pregătiţi pentru el. 

— Tu nu ar trebui să mănânci fiertura aia? l-a 
întrebat. 

— Să nu-mi spui că şi tu vrei să grăbeşti drumul 
meu spre mormânt, a replicat Hal, închizând ochii 
de plăcere în timp ce mesteca. Cum Dumnezeu se 
aşteaptă toată lumea să mă refac mâncând 
pesmeţi şi fiertură de ovăz? 

După ce a rostit aceste cuvinte, Hal s-a năpustit 
asupra altui rinichi. 

— Chiar crezi că ai probleme cu inima? l-a 
întrebat Grey. 

Hal a dat din cap, răspunzând pe un ton cu totul 
detaşat: 

— Nu prea cred. Am ascultat-o, ştii? După ce-am 
avut primul atac. Bate ca de obicei. 

Bolnavul s-a oprit puţin pentru a se lovi cu 
pumnul în piept şi apoi a continuat: 

— Nu mă doare. Cu siguranţă că ar trebui să mă 
doară, nu? 

Grey a dat din umeri întrebând: 

— Atunci despre ce atac a fost vorba? 

Hal a înghiţit ultima bucăţică de rinichi şi a 
întins mâna după o felie de pâine prăjită unsă cu 
unt, luând cuțitul pentru marmeladă în cealaltă 
mână. 

— Nu mai puteam să respir, a spus el cât se 
poate de calm. M-am învineţit. Lucruri de soiul 
ăsta. 


— Ah, bine. 

— Acum mă simt destul de bine, a spus Hal 
având în glas o undă de surprindere. 

— Chiar aşa? a întrebat Grey, zâmbind. 

A avut o clipă de îndoială, dar... oricum el pleca 
peste graniţă şi nu numai că era posibil să se 
întâmple lucruri neaşteptate, de multe ori ele se şi 
întâmplau. Cel mai bine era să-şi spună tot ce 
aveau de spus, pentru ca nu cumva să se întâmple 
ceva neaşteptat cu unul dintre ei înainte de a se 
revedea. 

— Ei bine, atunci... dacă tu crezi că un mic şoc 
nu-ţi va grăbi moartea, dă-mi voie să-ţi spun ceva. 

Vestea despre dragostea dintre Dottie şi William 
l-a făcut pe Hal să se oprească imediat din 
mâncat. 

— În regulă, a spus el. 

— În regulă? a întrebat Grey. Adică n-ai nicio 
obiecţie? 

— Nu te-ai simţi foarte bine dacă aş avea 
obiecţii, nu-i aşa? a întrebat Hal la rândul său. 

— Dacă tu te aştepţi să cred că grija pentru 
simţămintele mele influenţează acţiunile tale, 
atunci înseamnă că boala te-a afectat în mod 
serios. 

— Nu, a replicat Hal, zâmbind larg şi sorbind 
din ceai, pentru ca apoi să lase din mână cana 
goală. Este vorba doar de faptul... Hal s-a lăsat pe 
spate şi i s-a văzut burta umflată. Apoi l-a privit pe 
Grey în adâncul ochilor, zicând: 

— S-ar putea să mor. Nu vreau, şi nu cred că se 
va întâmpla asta. S-ar putea, însă. Aş muri mai 
liniştit dacă aş şti că este împreună cu cineva care 
o va ocroti şi va avea grijă de ea aşa cum se 


cuvine. 

— Sunt flatat că tu crezi că William o va ocroti şi 
va avea grijă de ea cum trebuie, a replicat Grey 
sec, deşi cuvintele fratelui său îi făcuseră o imensă 
plăcere. 

— Bineînţeles că William o să aibă grijă de ea, a 
spus Hal foarte sigur pe sine. Doar este fiul tău, 
nu-i aşa? 

Undeva, departe, a început să sune clopotul unei 
biserici, aducându-i aminte lui Grey de sărbătoare. 

— Oh! a exclamat. Crăciun fericit! 

Hal a zâmbit plăcut surprins şi a spus zâmbind: 

— Crăciun fericit şi ţie! 

Grey mai purta în suflet spiritul Crăciunului 
când a pornit spre Dover. Buzunarele hainei lui 
erau pline de dulciuri şi mici cadouri, iar la subraţ 
avea un pachet în care se aflau blestemaţii aceia 
de papuci de casă, împodobiţi cu petale de nuferi 
şi broaşte verzi brodate cu grijă. O îmbrăţişase pe 
Dottie când îi dăduse papucii, reuşind să-i 
şoptească la ureche că treaba fusese rezolvată. ÎI 
sărutase cu atâta putere pe obraz, încât şi acum 
mai simţea locul şi şi-l freca fără să-şi dea seama. 

Trebuia să-i scrie lui William imediat, deşi nu 
era niciun fel de grabă, fiindcă scrisoarea nu avea 
cum să-i parvină înainte de a ajunge el însuşi la 
tânărul ofiţer. Când îi vorbise lui Hal, fusese cât se 
poate de serios. Îndată ce o navă pornea peste 
ocean la venirea primăverii, el avea să se afle la 
bord. Spera doar să sosească la timp la destinaţie. 

Şi asta nu numai de dragul lui Henry. 

Drumurile erau exact aşa cum se aşteptase, iar 
călătoria cu vaporul până la Calais a fost chiar mai 
neplăcută decât şi-ar fi imaginat, numai că a 


rezistat frigului şi disconfortului. Pentru că 
neliniştea lui în legătură cu Hal se mai estompase, 
avea vreme să se gândească la ce-i spusese 
Nessie... Era o informaţie pe care s-a gândit să i-o 
împărtăşească lui Hal, dar până la urmă nu a 
făcut-o, pentru că nu a vrut să-l încarce pe fratele 
lui şi cu o veste care i-ar fi întârziat însănătoşirea. 

— Francezul dumitale nu a venit aici, îi spusese 
Nessie, lingându-şi zahărul de pe degete. A fost la 
Jackson când a trecut prin oraş şi pe urmă a 
plecat în Franţa. 

— La Jackson? replicase el mirat. 

El nu frecventa case deocheate, excepţie făcând 
stabilimentul lui Nessie, dar cunoştea casa lui 
Jackson şi fusese acolo o dată sau de două ori cu 
prietenii. Era o clădire în care clienţii se puteau 
bucura de muzică la parter, de jocuri de noroc la 
etajul întâi şi aveau spaţiu pentru lucruri mai 
intime un etaj mai sus. Era un loc frecventat în 
special de către ofiţerii din eşalonul de mijloc. Nu 
era însă un stabiliment în care să poată fi 
satisfăcute gusturile lui Percy Beauchamp, de asta 
era sigur. 

— Am înţeles, spusese el calm, bând ceai şi 
simțind cum îi bătea inima până în gât. Ai 
cunoscut vreodată un ofiţer pe nume Randall- 
Isaacs? 

Despre acest lucru amintit în scrisoare nu-i 
spusese lui Hal. 

Denys Randall-Isaacs era un ofiţer despre care 
se ştia că fusese în anturajul lui Beauchamp, atât 
în Franţa, cât şi la Londra. Aşa spusese 
informatorul lui şi, la auzul numelui, simţise că 
inima îi era străpunsă de o săgeată de gheaţă. 


S-ar fi putut să fie doar o coincidenţă faptul că 
un om din anturajul lui Beauchamp l-a luat pe 
William într-o misiune de cercetare la Quebec, 
numai că el nu credea că era o coincidenţă. 

Nessie ridicase capul brusc de îndată ce auzise 
numele Randall-Isaacs, întocmai ca un câine care 
auzise un zgomot într-un tufiş. 

— Da, l-am cunoscut, a spus ea. 

Pe buza de jos i se aşternuse o pudră fină de 
zahăr. Ar fi vrut să îi şteargă zahărul de pe buză 
şi, în alte împrejurări, chiar ar fi făcut-o. 

— L-am cunoscut sau am auzit de el, a adăugat 
femeia. Se spune că ar fi evreu. : 

— Evreu? Amănuntul acesta l-a uimit. In niciun 
caz. Unui evreu sau unui catolic nu i s-ar permite 
să între în rândurile armatei terestre sau ale 
marinei. 

Nessie a ridicat o sprânceană: 

— Poate că nu vrea să se ştie lucrul ăsta, a spus 
ea lingându-şi buzele ca o pisică şi înlăturând 
astfel o pată de zahăr. Dacă nu vrea să se afle 
totul despre el, ar trebui să stea deoparte de toate 
matrapazlâcurile în care e amestecat. Asta-i tot ce 
pot să zic! 

Femeia a râs cu poftă, apoi şi-a tras pătura 
peste umeri şi l-a privit cu ochii ei negri strălucind 
în lumina focului: 

— Are o legătură şi cu băiatu' tău, franţuzul 
ăsta. O fată de la Jackson mi-a spus că era evreu. 
A avut un şoc când tânărul şi-a dat jos pantalonii. 
A spus că nu ar fi făcut nimic, doar că franţuzul 
era şi el de faţă şi-a zis că vrea să se uite. Când a 
văzut că fata nu vrea, i-a oferit dublu şi-atunci a 
făcut-o. A zis că, dacă e să vorbească despre asta, 


a continuat ea rânjind, a fost mai bine decât cu 
mulţi alţii. 

Mai bine decât cu mulţi alţii, a mormăit el cu 
totul neatent, abia observând privirea pe care i-o 
arunca un pasager, singurul care avusese curajul 
să mai rămână pe punte. La dracu’! 

Pe Canalul Mânecii ploua abundent şi vântul 
mătura puntea, iar vaporul a scârţâit. Celălalt 
pasager a coborât sub punte, lăsându-l pe Grey sa 
mănânce piersici umplute cu coniac, pe care le 
scotea dintr-o cutie pe care o avea în buzunar, şi 
să privească în întuneric spre coasta Franţei care 
abia se zărea în pâclă. 


24 decembrie 1776 
Oraşul Quebec 


Dragă tată, 

Iti scriu dintr-o mânăstire. Mă grăbesc să-ți 
explic că nu este vorba despre ceva gen Covent 
Garden”, ci dintr-o mănăstire romano-catolică a 
călugărițelor ursuline. 

Căpitanul Randall-lsaacs şi eu am ajuns la 
fortăreață la finele lui octombrie. Am avut intenţia 
să-i facem o vizită lui Sir Guy, să vedem care este 
opinia sa despre poziția localnicilor față de 
insurecția americană, dar am aflat că pornise spre 
Fortul Saint-Jean, pentru a se ocupa de amintita 
insurecție, fiind vorba despre o bătălie navală 
(cred că aşa trebuie să o numesc) care a avut loc 
pe Lacul Champlain, un lac relativ mic, legat de 
Lacul George, pe care îl vei vedea dumneata însuți 
când vei ajunge aici. 


50 Tradus mot-â-mot: grădina mănăstirii (n.tr,) 


Eu am dorit foarte mult să pornim pe urmele lui 
Sir Guy, dar căpitanul Randall-lsaacs a fost 
împotrivă, având în vedere distanţa pe care ar fi 
urmat să o parcurgem şi perioada anului în care 
ne găsim. S-a dovedit că a gândit bine, deoarece 
în ziua următoare s-a pornit o ploaie ca de gheaţă, 
care s-a transformat în furtună. Cerul s-a 
întunecat intr-o asemenea măsură încât nu mai 
puteai şti dacă era noapte sau zi. In câteva 
ceasuri, pământul era îngropat în zăpadă şi 
gheaţă. Trebuie să recunosc că, văzând acest 
spectacol al naturi, mi s-a mai diminuat 
dezamăgirea de a nu mă fi alăturat lui Sir Guy. 

Oricum, ajungeam prea târziu, deoarece lupta 
începuse deja la 1 octombrie. Nu am aflat 
amănunte până la jumătatea lui noiembrie, când 
nişte ofițeri din Hessa, din regimentul Baronului 
Riedesel, au ajuns în fortăreață cu noutăți. Este 
foarte posibil ca dumneata să ai deja un raport 
oficial înainte de a primi această scrisoare, dar ar 
putea exista câteva detalii omise în versiunile 
oficiale şi, ca să fiu franc, redactarea unei astfel 
de compuneri este singurul lucru cu care imi pot 
ocupa timpul, deoarece am refuzat o invitaţie a 
maicii stareţe de a participa la slujba care se face 
aici în cinstea Crăciunului. (Clopotele bisericilor 
din oraş sună la fiecare sfert de oră, indiferent că 
este noapte sau zi. Capela mănăstirii este chiar în 
spatele zidului metocului în care sunt cazat, mai 
precis la etajul superior, iar clopotul la 
aproximativ douăzeci de picioare față de capul 
meu. De aceea pot să-ți spun cât se poate de exact 
că acum este ora 9 şi 15, postmeridian.) 

Să trecem, deci, la amănunte: Sir Guy a fost 


alarmat de incercarea de cucerire a oraşului 
Quebec de anul trecut, cu toate că ea a sfârșit 
printr-un eşec lamentabil. El a întărit paza pe 
cursul superior al Hudsonului, deoarece doar din 
acea direcţie puteau să apară neplăcerile. A luat 
măsuri dintre cele mai stricte. (Am o sticlă cu 
alcool din vin, pe care ţi-o voi arăta, pentru că am 
în ea o insectă imensă, de aproape doi inch 
lungime şi foarte multe căpuşe pe care le-am luat 
Chiar de pe trupul meu, folosindu-mă de miere, 
pentru a le ademeni şi a le face să-şi slăbească 
strânsoarea.) 

In vreme ce invazia de iarna trecută nu a reuşit, 
oamenii colonelului Arnold, hotărâți să nu îi 
permită lui Sir Guy accesul către lacuri, au ars în 
retragere toate navele de la Fortul Saint-Jean, 
dând foc şi fortului, şi morii de apă. 

Tocmai de aceea Sir Guy a comandat din Anglia 
bărci pliante (tare aş fi vrut să le văd!). Zece 
dintre acestea au sosit şi s-a dus la St. John pentru 
a vedea cum sunt montate pe râul Richelieu. Intre 
timp, colonelul Arnold (care pare a fi un om 
uluitor, dacă măcar jumătate din ceea ce am auzit 
despre el este adevărat) şi-a construit propria 
flotă, din galere şi şalupe. 

Nemulțumit fiind de bărcile pliante, Sir Guy a 
cerut să i se pună la dispoziţie şi Indefatigable, o 
fregată de aproximativ 180 de tone (există 
anumite inadvertente privind numărul de tunuri 
de la bordul fregatei. 

După încă o sticlă din vinul Claret care se face 
aici la mănăstire chiar maicile îl fac, numai Că 
foarte puţin din el scapă de preot şi ajunge aici, s- 
a ajuns la un consens cu un „bătrân lup de mare”, 


existând şi erori de traducere), s-a trecut la 
demontare, la transportul pe râu, urmând ca acolo 
să se facă reasamblarea. 

Colonelul Arnold a decis, se pare, să nu mai 
aştepte, pentru a nu pierde avantajul de care 
credea că dispune. Tocmai de aceea a ieşit din 
ascunzătoarea sa din Insula Valcour, la 30 
septembrie. Ca să avem un raport, pot spune că 
avea cincisprezece nave, în vreme ce Sir Guy avea 
douăzeci şi cinci. Pe navele colonelului se aflau 
oameni care habar nu aveau ce inseamnă a 
naviga, adică toată gloria marinei americane. 

Cu toate astea, nu se cuvine să râd prea mult. 
Cu cât aud mai multe despre colonelul Arnold (şi 
aud destul de multe aici, la Quebec), cu atât devin 
mai convins că el este un domn cu inimă mare şi 
minte multă, cum obişnuia să spună bunicul, Sir 
George. Mi-ar face plăcere să-l întâlnesc într-o 
bună zi. 

Se aud cântece, locuitorii vin la catedrala din 
apropiere. Nu ştiu ce se cântă şi sunt prea departe 
ca să înțeleg cuvintele, dar văd torţe aprinse şi 
clopotul mă anunţă că este ora zece. 

(Maica stareță spune că te cunoaşte, apropo, se 
numeşte Soeur Immaculata. Nici nu ar trebui să 
mă uimească acest lucru. I-am spus că îl cunoşti 
pe Arhiepiscopul de Canterbury şi pe Papă. Ea s-a 
arătat impresionată şi te roagă să-i transmiţi 
Sanctităţii Sale că este una dintre cele mai supuse 
slujitoare ale lui Dumnezeu. M-a invitat la cină şi 
mi-a spus poveşti legate de cucerirea citadelei în 
'59 şi despre felul în care ai adus tu niște scoțieni 
la mănăstire. Mi-a spus că maicile au fost şocate 
să-i vadă pe acei bărbaţi cu picioarele dezgolite şi 


s-au gândit să le facă pantaloni. În ultimele 
săptămâni ale călătoriei uniforma mea a avut de 
suferit foarte mult, dar pot să spun cu uşurare că 
pantalonii arată incă destul de decent. Cred că şi 
maica stareță a avut un simțământ de uşurare în 
această privinţă!) 

Mă întorc, însă, la relatarea mea legată de 
bătălie. Flota lui Sir Guy s-a îndreptat către sud, 
cu intenţia de a captura din nou Crown Point şi 
apoi Ticonderoga. Când a trecut pe lângă Insula 
Valcour, au apărut două dintre navele lui Arnold, 
deschizând focul. Apoi au încercat să se retragă, 
dar una dintre ele (se spune că ar fi vorba despre 
Royal Savage), nu a putut înainta împotriva 
vântului şi s-a scufundat. Câteva dintre navele 
britanice cu tunuri la bord au înconjurat nava 
înainte amintită şi au capturai câțiva oameni, însă 
au fost nevoite să se retragă sub tirul 
americanilor. Au tras insă şi ele asupra navei 
Royal Savage. 

A avut loc apoi o serie întreagă de manevre şi 
lupta propriu-zisă a început pe la ceasurile 
amiezii. În acţiune s-au distins în special Carleton 
şi Inflexible, dar şi navele cu tunuri. 

Navele lui Arnold, Revange şi Philadelphia, au 
fost lovite, iar cea din urmă s-a scufundat la 
venirea serii. 

Carleton a continuat să se distingă în timpul 
luptei, dar o salvă trasă de americani a lovit lanţul 
ancorei şi nava a început să plutească. 

A fost apoi atacată, iar câţiva oameni din 
echipajul ei au fost ucişi. Printre aceştia şi 
comandantul, locotenentul James Dacres (Am un 
sentiment neplăcut pentru că s-ar putea să-l fi 


cunoscut în timpul unui bal organizat în sezonul 
trecut), dar şi ofițerii superiori. Unul dintre 
sublocotenenţți a preluat comanda şi a dus nava la 
loc sigur. Se spune că ar fi fost vorba despre 
sublocotenentul Edward Pellew pe care l-am 
întâlnit o dată sau de două ori la Boodies, unde am 
fost cu unchiul Harry. 

Voi rezuma: o altă salvă a lovit cala unei nave cu 
tunuri şi aceasta a sărit în aer. In cele din urmă, 
însă, a intrat în luptă Inflexible, care a produs 
mari avarii navelor americane, pentru că dispunea 
de tunuri de calibru mare. Cele mai mici dintre 
navele lui Sir Guy au dus indieni pe Insula Valcour 
şi la malul lacului, tâind astfel o cale de retragere 
pentru ceea ce a mai rămas din flota lui Arnold, 
navele inamice fiind silite să se refugieze în josul 
lacului. 

Acestea au reuşit să se strecoare pe lângă 
navele lui Sir Guy, deoarece noaptea a venit cu 
ceaţă şi au ajuns pe Insula Schuyler, la câteva 
mile către sud. Flota lui Sir Guy a urmărit navele 
lui Arnold şi a ajuns în preajma lor a doua zi. 
Ambarcaţiunile lui Arnold luau apă, erau avariate 
şi aveau de suferit şi din cauza vremii, căci 
începuse să plouă torențial şi vântul bătea cu 
rafale. Nava Washington a fost încolţită, atacată şi 
silită să se predea. Echipajul ei, alcătuit din peste 
o sută de oameni, a fost capturat. Cu toate 
acestea, restul flotei lui Arnold a reușit să se 
refugieze la Buttonmold Bay unde, din câte am 
aflat, apele erau prea mici pentru a permite flotei 
lui Sir Guy să le urmărească. 

Acolo, Arnold a acostat, a ordonat ca navele să 
fie părăsite şi incendiate cu pavilioanele la catarg, 


aceasta ca gest de sfidare. Cel puţin aşa spuneau 
nemţii. Acest gest i-a amuzat, dar le-a şi stârnit 
admiraţia. Colonelul Arnold (sau ar fi mai bine să-l 
numim amiralul Arnold?) a incendiat personal 
Congress, care era nava-amiral a flotei sale şi a 
pornit mai departe pe uscat, reuşind să scape ca 
prin urechile acului de indienii care ar fi trebuit 
să-l oprească. Trupele lui au ajuns la Crown Point, 
unde au făcut un popas care le-a fost suficient cât 
să distrugă fortul, înainte de a se retrage la 
Ticonderoga. 

Sir Guy nu şi-a dus prizonierii înapoi, la Quebec, 
ci i-a trimis la Ticonderoga, în regim de 
armistițiu... un gest deosebit de frumos, admirat şi 
de către cei de la care am primit informațiile. 

10:30. Ai văzut Aurora Boreală când ai fost aici 
sau era prea devreme ca să o admiri? Este o 
privelişte cu totul remarcabilă. A nins toată ziua, 
dar ninsoarea s-a oprit puţin înainte de apusul 
soarelui şi cerul s-a înseninat. De la fereastra mea 
pot vedea foarte bine către miazănoapte şi este o 
bogăţie de culori care umple cerul. Sunt valuri de 
albastru deschis şi verde, deşi se văd uneori şi 
nuanţe de roşu... Toate par a fi picături de 
cerneală care cad în apă şi se amestecă. Nu aud 
prea bine, din cauză că se cântă... cineva cântă la 
vioară în depărtare. Este o melodie dulce, care te 
pătrunde în adâncul sufletului... Când am observat 
fenomenul în desfăşurare în afara oraşului, în 
pădure, mi-am dat seama că acesta este însoțit de 
un sunet sau de niște sunete cu totul deosebite. 
Uneori este un şuierat discret, asemănător cu 
acela al vântului, care trece pe lângă o clădire, şi 
se simte o mişcare în aer. Alteori e un sunet înalt 


ca un sâsâit, întrerupt de trosnete şi pârâituri, ca 
şi cum o mulţime de greieri ar înainta prin frunze 
uscate... aceasta cu toate că, în momentul în care 
începe să se observe Aurora, frigul a ucis de multă 
vreme toate insectele. (Si bine că am scăpat! Am 
avut o unsoare pe care o folosesc şi indienii din 
regiune, numai că ţine la distanţă doar muştele şi 
tântarii, dar nu are efect asupra insistentelor 
urechelnițe, asupra gândacilor şi păianjenilor). 

Am avut o călăuză pe porțiunea de drum dintre 
St. John şi Quebec: un metis (avea un păr minunat, 
cret precum cel al oilor, şi pielea de culoarea 
scorțişoarei). El ne-a spus că unii dintre băştinaşi 
cred că norii formează o cupolă care separă 
pământul de Ceruri, că există găuri în acea cupolă 
şi că luminile Aurorei sunt Torţțele Cerurilor, care 
au menirea de a călăuzi spiritele morților când 
trec prin găurile din cupolă. 

Dar våd că trebuie să-mi continuu relatarea, 
deşi este vorba despre ceea ce a urmat după 
bătălie. Sir Guy s-a retras în adăpostul de iamă, la 
St. John, şi probabil că nu se va întoarce în 
Quebec decât la primăvară. 

Acum abia ajung la subiectul propriu-zis al 
scrisorii mele. M-am trezit ieri şi am descoperit că 
domnul căpitan Randall-Isaacs a plecat în timpul 
nopții, lăsându-mi doar un bilet în care mă anunţa 
că avea treburi urgente, că a apreciat compania 
mea şi ajutorul valoros pe care i l-am dat şi că 
urma Să rămân aici până ce se va întoarce sau 
până voi primi noi ordine. 

Zăpada este mare şi încă va mai ninge, aşa încât 
cred că doar treburi urgente ar fi putut face un om 
să plece la drum. Bineînţeles că sunt tulburat de 


plecarea intempestivă a căpitanului Randall-Isaacs 
şi aş fi curios să aflu cărui fapt i se datorează. Imi 
fac, de asemenea, griji pentru soarta lui. Aceasta 
nu pare a fi o situaţie în care aş putea să nu ţin 
seama de ordinele primite, aşa că... aştept. 

11:30. M-am oprit din scris pentru scurtă vreme 
şi am privit cerul. Luminile Aurorei au apărut şi s- 
au stins, iar acum cred că au dispărut cu totul. 
Cerul este negru, stelele strălucesc, dar par mici 
în comparaţie cu strălucirea luminilor. Pe cer este 
un mare gol, pe care rar iţi este dat să-l observi 
când te găseşti într-un oraş. În ciuda dangătului 
clopotelor, a focurilor de artificii din piaţă şi a 
cântului oamenilor - se desfăşoară o procesiune - 
eu simt marea linişte, aflată dincolo de toate 
acestea. 

Maicile se duc la capelă. M-am aplecat de la 
fereastra mea ca să le văd mergând repede, două 
câte două, într-o coloană ordonată, cu veşmintele 
lor negre care le fac să arate ca mici crâmpeie de 
noapte, care se scurg printre torțele lor 
asemănătoare stelelor (Scriu de multă vreme şi 
trebuie să ierti fanteziile unei minţi obosite). 

Acesta este primul Crăciun pe care il petrec 
departe de casă şi familie. Este, fără îndoială, 
primul dintr-un lung şir. 

Mă gândesc adesea la dumneata, tată, şi sper că 
eşti bine şi abia aştepţi să mănânci friptură de 
gâscă mâine, impreună cu bunica şi cu bunicul, 
Sir Greorge. Te rog, transmite-le că îi iubesc, 
spune-i asta şi unchiului Hal şi familiei lui (Şi lui 
Dottie a mea în mod deosebit). 

Crăciun cât se poate de fericit iți doreşte fiul 
dumitale, William 


Post-scriptum: 2:00 a. în. Am coborât în cele din 
urmă şi am Stat în spatele capelei. Totul a avut un 
aer papistaş şi a fost mult fum de tămâie, dar am 
spus o rugăciune pentru Mama Geneva şi pentru 
Mama Isabel. Când am plecat de la capelă, am 
zărit din nou luminile. Acum erau albastre. 

Dragii mei, 

Urăsc corăbiile. Le dispreţuiesc cu fiecare fibră 
a fiinţei mele şi, cu toate acestea, mă văd din nou 
plutind în cumplitul larg al mării, la bordul unui 
vas care poartă numele de Tranquil Teal", 
denumire de-a dreptul absurdă, care il supără pe 
căpitan. Domnul acesta este un contrabandist cu 
sânge amestecat, rău din fire şi lipsit de umor, 
care mi-a spus verde-n față că numele lui este 
Trustworthy” Roberts. 


Jamie s-a oprit pentru a muia pana în călimară, 
privind coasta Carolinei de Nord, apoi şi-a fixat 
ochii pe foaia de hârtie pe care o pusese în poală, 
ca să nu fie luată de vântul care bătea, umflând 
pânzele. 

Suntem sănătoşi, a scris el încet, uitând de răul 
de mare. Se întreba dacă ar fi trebuit să le scrie 


51 Lişiţa liniştită (Ib. engleză) (n.tr.) 
52 Cel demn de încredere (Ib. engleză) (n.tr.) 


despre Fergus. 

— Te simţi bine? 

A ridicat privirea şi a văzut-o pe Claire 
aplecându-se şi privindu-l cu interes, aşa cum 
făcea când avea înaintea ei un om care era pe cale 
să verse, să scuipe sânge sau să moară. Deja 
vărsase şi scuipase sânge, deoarece Claire 
înfipsese din greşeală unul dintre acele ei într-un 
vas mic de sânge de la nivelul scalpului. Cu toate 
astea, ea spera să nu mai detecteze la el nicio 
stare de rău. 

— Destul de bine. 

Nici măcar nu voia să se gândească la stomac, 
pentru a nu-l irita cumva, şi a schimbat subiectul 
ca să evite vreo discuţie pe această temă. 

— Să-i spun Briannei sau lui Roger Mac despre 
Fergus? 

— Câtă cerneală ai? a întrebat ea, zâmbind. Da, 
bineînţeles că ar trebui să le spui despre el. O să 
te ajute să te gândeşti la altceva, i-a spus ea 
privindu-l atent. Eşti palid în continuare. 

— Da, mulţumesc. 

A râs cu poftă, ca un marinar plesnind de 
sănătate, l-a sărutat pe creştet, având grijă să nu 
atingă cele patru ace pe care le avea înfipte în 
frunte şi apoi s-a întors, pentru a admira coasta 
care se depărta. 


Fergus şi membrii familiei lui sunt sănătoşi, dar 
trebuie să-ţi spun despre o apariţie ciudată. Este 
vorba despre un bărbat, care se numeşte Percival 
Beauchamp... 


A scris aproape o pagină, pentru a-l putea 


descrie pe Beauchamp şi a relata despre 
interesele lui. S-a uitat la Claire, întrebându-se 
dacă era bine să menţioneze faptul că Beauchamp 
ar putea fi o rudă de-a ei, dar s-a decis că era mai 
bine să nu pomenească asta. Fiica lui ştia care era 
numele pe care mama ei îl purtase înainte de 
căsătorie şi îl va remarca imediat. Nu avea nicio 
informaţie utilă în acest sens şi... mâna începea 
să-l doară. 

Claire continua să stea lângă balustradă, 
ţinându-se cu o mână de aceasta pentru a-şi putea 
păstra echilibrul şi visând în continuare. 

Işi legase părul la spate cu o fundă, dar vântul i 
se juca prin şuviţe. Părul, haina, şalul îi fluturau în 
bătaia vântului, iar materialul rochiei i se lipea de 
trup scoţându-i sânii în evidenţă. Jamie s-a gândit 
că arăta întocmai ca un galion de la prora vasului. 
Era graţioasă şi neclintită, ca un spirit ce 
protejează contra primejdiilor care pândeau în 
adâncuri. 

Imaginea ei l-a liniştit şi s-a întors la scrisoare, 
având o dispoziţie mai bună, deşi trebuia să scrie 
despre lucruri nu foarte plăcute. 


Fergus a ales să nu stea de vorbă cu monsieur 
Beauchamp şi am găsit că a luat o hotărâre 
înțeleaptă, crezând că astfel s-a sfârşit totul în 
această privinţă. 

Când am fost la Wilmington, m-am dus la docuri 
ca să îl întâlnesc pe domnul Delancey Hali, omul 
care ne-a făcut legătura cu căpitanul Roberts. Din 
cauză că în port se găsea un vas de război 
englezesc, ne-am înțeles să urcăm discret la 
bordul vasului de pescuit al domnului Hali, care 


avea să ne ducă la Teal, deoarece căpitanului 
Roberts nu-i plăcea să aibă pe-aproape nave 
britanice. (Aşa gândesc aproape toți căpitanii 
vaselor comerciale din port şi acest lucru se 
datorează contrabandei practicate pe nave, dar şi 
atitudinii pe care o au englezii în ceea ce priveşte 
membrii echipajelor navelor, care sunt răpiți - 
presati se spune - şi devin sclavi pe viaţă, iar dacă 
se opun, sunt spânzurați ca dezertori.) 

Am adus cu mine foarte puţin bagaj şi am vrut 
să il duc la bord, acesta fiind un pretext pentru a 
mă lămuri cum stăteau lucrurile pe vasul de 
pescuit, dar şi în ceea ce il priveşte pe domnul 
Hali, înainte de a ne încredința viețile acestui 
domn şi vasului său. Vasul de pescuit nu era 
ancorat, şi domnul Hali nu a apărut, astfel încât 
am început să-mi fac griji, crezând că nu 
respectasem intocmai instrucţiunile lui sau că el 
se răzgândise din cauza corăbiilor britanice, a 
vreunui partener de afaceri sau a piraţilor. 

Am aşteptat până ce s-a întunecat şi tocmai mă 
pregăteam să mă întorc la han, când am văzut 
intrând în port o mică ambarcaţiune cu un felinar 
la pupa. Acela era semnalul stabilit cu domnul 
Hali, iar ambarcaţiunea era nava de pescuit. L-am 
aşteptat la chei şi mi-a spus că avea anumite veşti. 
Ne-am dus la cârciumă şi mi-a spus că fusese cu o 
zi înainte la New Bern şi că oraşul era în fierbere 
din cauza atacului care avusese loc asupra 
tipografului local, domnul Fraser. 

Spunea că el - Fergus adică - tocmai făcuse 
livrările şi cobora din şareta trasă de asin când a 
fost atacat din spate, cineva trăgându-i un sac pe 
cap. Altă persoană a vrut să-i apuce mâinile, 


având, probabil, intenţia să-l lege. Desigur că 
Fergus s-a opus şi, conform domnului Hali, l-a 
rănit pe unul dintre atacatori cu cârligul lui. A 
curs destul sânge, astfel încât să se poată 
presupune că omul cu pricina fusese rănit. Acela a 
căzut, a tipat şi a început să înjure în gura mare. 
(Aş fi vrut să ştiu cum sunau acele înjurături, 
pentru a-mi putea da seama dacă era francez sau 
englez. Din păcate nu am primit această 
informaţie.) După asta Clarence (pe care cred că 
ţi-l aminteşti) l-a muşcat pe cel de-al doilea 
atacator. Respectivul, dar şi Fergus, s-au lovit de 
asin, în timp ce se luptau. 

Oricum, oamenii care se aflau în cârciuma lui 
Thompson au auzit zgomotul şi au ieşit în stradă, 
iar răufăcătorii au fugit, lăsându-l pe Fergus cu 
câteva vânătăi şi indignat din cale-afară, deoarece 
îşi pierduse cârligul. Fergus nu a fost totuşi rănit 
şi pentru asta le-a mulțumit lui Dumnezeu şi 
Sfântului Dismas (patronul lui Fergus). 

I-am pus domnului Hali tot felul de întrebări, dar 
am reuşit să mai aflu foarte puține lucruri. Opinia 
publică este împărțită. Unii spun că ar fi fost 
vorba despre o încercare de deportare şi că Fiii 
Libertăţii sunt cei vinovaţi de atac. In acest timp, 
unii dintre Fiii Libertăţii au negat indignaţi că ar 
avea vreo legătură cu cele întâmplate şi au dat 
vina pe loialiştii care ar fi fost supăraţi că Fergus 
tipărise incisiva cuvântare a lui Patrick Henry. Tot 
ei au mai spus că, după ce l-ar fi răpit, răufăcătorii 
ar fi urmat să-l ungă cu păcură şi să-l acopere apoi 
cu fulgi. Se pare că Fergus a reuşit să facă în aşa 
fel încât să nu treacă de partea nici uneia dintre 
tabere, astfel încât reprezentanţii ambelor ar fi 


hotărât că ar fi fost mai bine să scape de el. 

Bineînțeles că lucrul acesta este posibil, însă, 
având în vedere prezența lui monsieur 
Beauchamp, s-ar putea să mai existe încă o 
explicație. Fergus a refuzat să discute cu el, dar 
cred că nu a trebuit să se străduiască prea mult 
pentru a afla că, în ciuda numelui pe care îl poartă 
şi deşi are soţie scoțiancă, el este francez. Cu 
siguranţă că majoritatea locuitorilor din New Bem 
cunosc acest amănunt şi se prea poate să-i fi spus 
cineva cum Stau lucrurile. 

Mărturisesc că nu ştiu de ce ar vrea Beauchamp 
să-l răpească pe Fergus. Poate că vrea doar să se 
lămurească dacă el este cu adevărat persoana pe 
care o caută. Băânuiesc că nu vrea să-i facă lui 
Fergus niciun râu, pentru că dacă ar vrea, i-ar fi 
uşor să pună să fie ucis. Prin colonie se vântură în 
vremurile-astea tot soiul de indivizi lipsiţi de 
principii şi de caracter. 

Ceea ce s-a petrecut mă îngrijorează, dar în 
situația în care mă găsesc acum, pot face prea 
puține. I-am trimis lui Fergus o scrisoare în care îi 
dau detalii în legătură cu o lucrare care ar urma 
să fie tipărită. De fapt, în scrisoare îl înştiințez că 
i-am lăsat o sumă de bani la Wilmington, la un 
aurar, sumă la care poate să apeleze dacă are 
nevoie. Vorbisem cu el despre primejdiile care îl 
pândesc în situaţia în care se găseşte el acum, 
neştiind atunci cât de mari sunt acestea, şi a fost 
de acord că ar fi bine, pentru siguranța familiei 
sale, să se mute într-un oraş în care opinia publică 
are aceleaşi convingeri cu ale sale. Cele 
întâmplate recent s-ar putea să-l convingă să-şi 
pună planul în aplicare, cu atât mai mult cu cât nu 


mai este posibil să trăiască în preajma noastră. 


S-a văzut nevoit să se oprească din nou, 
deoarece îl durea mâna până la încheietură. A 
întins degetele cu un geamăt înăbuşit. Era ca şi 
când un fir încins ar fi legat degetul mijlociu de 
antebraţ şi prin acel fir ar fi fost transmise şocuri 
electrice. 

Era foarte îngrijorat pentru Fergus şi membrii 
familiei sale. Dacă Beauchamp încercase o dată, 
avea să încerce şi a doua oară. Dar de ce? 

Poate faptul că Fergus era francez nu era o 
dovadă suficientă că el era acel Claudel Fraser pe 
care îl căuta Beauchamp şi îşi dorea să-l vadă în 
particular pentru a-şi satisface curiozitatea, 
indiferent la ce mijloace ar fi trebuit să apeleze? 
Posibil, dar acest lucru ar fi fost o dovadă de 
acţiune săvârşită cu un sânge rece, care îl tulbura 
pe Jamie mai mult decât ar fi dorit să se înţeleagă 
din scrisoare. 

Era nevoit să admită că exista posibilitatea ca 
acel atac să fi fost aranjat de persoane care 
credeau că le fuseseră atacate vederile lor 
politice. Poate că existau mai multe şanse ca 
aceasta să fie cauza atacului, şi nu uneltirile 
domnului Beauchamp, caz în care era vorba de o 
mare doză de romantism şi de speculaţii. 

— Numai că eu nu am trecut prin viaţă ca să nu- 
mi dau seama când am de-a face cu un nemernic, 
a mormăit Jamie, frecându-şi mâna. 

— Dumnezeule mare! a exclamat soţia lui venind 
imediat lângă el şi privindu-l cu îngrijorare. Mâna 
ta! 

— Mâna? a replicat el, privind-o cu vădită 


neplăcere. Ce-i lipseşte? încă am toate degetele. 

— Cam atât se poate spune despre ea. Arată de 
parcă ar fi nodul gordian. 

S-a aşezat în genunchi lângă el, i-a luat mâna 
într-ale ei şi a început să o maseze cu putere, iar 
Jamie avea dureri atât de mari, încât i-au dat 
lacrimile. A închis ochii şi a început să respire 
încet printre dinţii strânşi. 

L-a certat că scrisese prea mult dintr-odată. De 
ce atâta grabă? 

— Va dura mai multe zile până vom ajunge în 
Connecticut şi apoi va dura luni până când vom 
ajunge în Scoţia. Ai timp să scrii o propoziţie pe zi 
şi să citezi toţi psalmii, dacă vrei. 

— Aş fi vrut, a spus Jamie. 

Soţia lui a spus ceva mai mult pe şoptite, dar s- 
au înţeles foarte clar cuvintele „scoţian" şi „cap 
pătrat", însă Jamie nu a luat-o în seamă. El voise 
să scrie. Îşi limpezea gândurile, aşternându-le pe 
hârtie, şi simţea o uşurare când o făcea. Simţea că 
nu i se mai adunau grijile şi se aşterneau una 
peste alta, întocmai ca straturile de noroi pe 
rădăcinile de mangrove. 

Dincolo de asta - şi s-a gândit că nu ar fi avut 
nevoie de o scuză, uitându-se cu ochi mijiţi la 
capul aplecat al soţiei sale - văzând coasta 
Carolinei de Nord depărtându-se, i s-a făcut dor 
de fiica lui şi de Roger Mac şi şi-a dorit să îi simtă 
aproape, iar singura alinare era să le scrie. 

— Crezi că îi vei vedea? îl întrebase Fergus cu 
puţină vreme înainte de a se despărţi. Poate că ai 
să ajungi în Franţa. 

Fergus, Marsali şi oamenii din Ridge ştiau că 
Brianna şi Roger Mac plecaseră în Franţa, pentru 


a scăpa astfel de războiul care se apropia. 

— Nu, a replicat el, încercând să nu îşi trădeze 
prin glas durerea din inimă. Mă îndoiesc că o să-i 
mai vedem vreodată. 

Fergus l-a apucat cu mâna dreaptă de braţ şi l-a 
strâns cu putere, pentru ca apoi să slăbească 
strânsoarea, spunând încet: 

— Viaţa-i lungă. 

— Da, a replicat el, spunându-şi în gând: Viaţa 
nici unui om nu este atât de lungă. 

Acum mâna îl durea mai puţin, ea continuând să 
o maseze. 

— Şi mie îmi este dor de ei, a spus ea încet, 
sărutându-i mâna. Dă-mi scrisoarea. O s-o termin 
eu. 


Mâna tatălui tău nu mai rezistă astăzi. Există un 
lucru notabil legat de acest vas, dincolo de numele 
căpitanului. Am fost mai devreme în cală şi am 
văzut mai multe cutii, inscripționate cu “Arnold” şi 
„New Haven, Connecticut” I-am spus unui marinar 
(care are un nume cu totul obişnuit, adică John 
Smith, deşi, pentru a ieşi în evidenţă, poartă trei 
cercei din aur într-o ureche şi doi în alta; şi-a pus 
câte un cercel de câte ori a scăpat dintr-un 
naufragiu, sper că tatăl tău nu ştie lucrul ăsta) că 
domnul Arnold trebuie să fie un negustor care se 
bucură de foarte mult succes. Domnul Smith a râs 
şi a spus că, de fapt, domnul Benedict Arnold este 
colonel în Armata Continentală şi, pe deasupra, un 
ofițer foarte galant. Acele cutii urmau să parvină 
surorii sale, domnişoara Hannah Arnold, care are 
grijă de cei trei fii ai săi şi ţine o prăvălie în 
Connecticut, în vreme ce el se ocupă de război. 


Am simțit că mi se face pielea de găină când am 
auzit asta. Am cunoscut oameni despre a căror 
viață ştiam deja... şi ştiam că el va avea o soartă 
crudă. 

Orice ai face, nu te poţi obişnui cu senzația pe 
care o ai în asemenea situaţii. M-am uitat la acele 
cutii şi m-am întrebat dacă nu s-ar cuveni să-i 
scriu domnişoarei Hannah. Să debarc în New 
Haven şi să o caut? Să o caut şi ce să-i spun? 

Intreaga experienţă de până acum mi-a arătat că 
nu se poate face absolut nimic pentru a schimba 
ceea ce urmează să se întâmple. Privind în mod 
obiectiv situaţia nu văd ce... şi totuşi. Și totuşi! 

M-am aflat de atâtea ori aproape de oameni ale 
căror acţiuni au un efect deosebit de important şi 
ajung sau nu să facă istorie. Cum poate fi altfel? 
se Întreabă tatăl tău. Acţiunile fiecărui om au un 
efect asupra a ceea ce urmează să se petreacă în 
viitor. In mare, el are dreptate. Cu toate acestea, 
dacă ajungi să ai o legătură oarecare cu un om ca 
Benedict Arnold, are loc o cotitură în viaţa ta, aşa 
cum se exprimă căpitanul Roberts (desigur că, 
dacă într-o astfel de situaţie se face greşit 
cotitura, efectul poate fi şocant). 

Ei bine, să mă întorc la subiectul inițial al 
acestei scrisori adică misteriosul domn 
Beauchamp. Mă refer acum la tatăl tău, adică la 
Frank, şi vreau să spun Că, dacă mai ai cutiile cu 
hârtii şi cărţi din biroul lui şi dacă ai un moment 
liber, poţi găsi acolo o mapă din cânepă de Manila, 
pe care este desenat cu creioane colorate un 
blazon, în azuriu şi auriu, cred. Îmi aduc aminte că 
pe acel blazon se văd rândunele. În acea mapă 
este posibil să se găsească arborele genealogic al 


familiei Beauchamp pe care mi l-a făcut unchiul 
Lamb cu mulţi ani în urmă. 

Te rog să te uiţi la acel arbore genealogic şi să 
vezi dacă în dreptul anului 1777este trecut un 
anume Percival. Asta numai din curiozitate. 

Vântul s-a mai întețit şi vremea s-a mai 
înrăutățit. Tatăl tău este palid ca o lămâie. Voi 
încheia scrisoarea şi-l voi duce jos, sub punte, ca 
să verse În voie şi să doarmă puţin. Cel puţin asta 
cred că se va întâmpla. 

Cu toată dragostea, 
Mama 


26 
CERBUL 


Roger a suflat cu grijă în gura sticlei goale şi 
pântecoase, scoțând astfel un fel de şuierat 
discret. Aproape că a fost bine. Mai adânc... dar îi 
lipsea acel sunet care trăda senzaţia de foame... S- 
a ridicat şi a căutat în frigider. A găsit ce căuta în 
dosul unei bucăţi de brânză şi a şase cutii de 
margarină în care era Dumnezeu mai ştie ce, dar 
sigur nu margarină. 

În sticlă nu mai erau decât un deget sau două de 
şampanie. Atât mai rămăsese de la cina festivă 
organizată cu o săptămână în urmă pentru că Bree 
îşi găsise o nouă slujbă. Cineva avusese grijă să 
acopere gâtul sticlei cu folie, dar desigur că 
băutura îşi pierduse aciditatea. A luat sticla şi s-a 
îndreptat cu ea spre chiuvetă ca să o verse, numai 
că nu putea scăpa de chibzuinţă specific scoțiană 
în care el trăise o viaţă întreagă. După numai o 


clipă de ezitare, a golit sticla şi a văzut-o pe Annie 
Macdonald care o ţinea pe Amanda de mână şi îl 
privea cu ochi mari. 

— Cel puţin nu o turnaţi peste fulgi de porumb, 
a spus ea, trecând pe lângă Roger. Ia, hai sus! a 
exclamat ea punând-o pe Mandy în scăunelul ei, 
pentru ca apoi să iasă, clătinând din cap, cu 
gândul la caracterul îndoielnic al celui care o 
angajase. 

— Dă-mi, tati! a exclamat Mandy, atrasă de 
eticheta lucioasă a sticlei. Luându-şi un răgaz, 
reacţie specifică pentru un părinte care vedea cu 
ochii minţii tot soiul de scenarii catastrofale, el i-a 
întins în cele din urmă paharul lui de lapte. Apoi a 
suflat în sticla goală de şampanie, scoțând un ton 
melodios. Asta era... un ton apropiat de nota fa 
sau mai curând de un de diez. 

— Mai fă o dată, tati! 

Mandy era fascinată. Roger a suflat din nou în 
sticla goală, făcând-o pe fetiţă să izbucnească în 
râs. A luat sticla pântecoasă şi a suflat în ea, apoi 
a trecut la cealaltă sticlă, scoțând două tonuri în 
ritmul cântecului Mary-avea un mieluşel. 

Atrasă de sunetele scoase de Roger şi de 
strigătele lui Mandy, Brianna a apărut în uşă, 
având în mână o cască albastră din plastic. 

— Vrei să-ţi faci formaţie care să cânte la sticle? 
a întrebat ea. 

— Am deja una, a replicat el, gândindu-se că cel 
mai rău lucru pe care îl putea face Mandy cu sticla 
goală de şampanie era s-o arunce pe covor. 
Tocmai de aceea i-a dat sticla fetiţei şi a ieşit pe 
hol cu Brianna. Acolo a tras-o lângă el şi a sărutat- 
o cu foc, în vreme ce uşa s-a închis cu un fâșşș. 


— Şampanie la micul dejun? a întrebat ea, 
desprinzându-se de el, pentru ca apoi să-l sărute. 

— Am avut nevoie de sticlă, a mormăit el, 
sărutând-o. Mâncase orz fiert în lapte, cu unt şi cu 
miere şi avea gura dulce, motiv pentru care 
şampania 
i se părea amară pe limbă. Pe hol era răcoare, dar 
ea era caldă ca feliile de pâine prăjită, pentru că 
purta pulover. El îşi băgase degetele sub pulover 
şi îi simţea pielea netedă de pe spate. 

— Astăzi o să ai o zi bună, nu-i aşa? a şoptit el, 
luptându-se cu tentaţia de a-şi vâri degetele sub 
blugii ei. Era lipsit de respect să mângâi pe fund 
un proaspăt inspector al North of Scotland Hydro 
Electric Board. O să aduci acasă casca, nu-i aşa? 

— Da, de ce? 

— Mă gândeam că poate ţi-o pui când o să fim în 
pat. 

A luat casca din mâna ei şi i-a pus-o încet pe 
cap. 

Aşa, când purta casca, ochii ei erau de un 
albastru intens. 

— S-o porţi şi am să-ţi spun ce am avut de gând 
cu sticla de şampanie. 

— Deci aşa, acum e vorba despre o ofertă pe 
care nu o pot re... 

Ochii de un albastru intens au privit într-o parte 
şi Roger i-a urmărit privirea, pentru a o zări pe 
Annie la capătul coridorului cu mătura şi făraşul şi 
cu o expresie de adânc interes pe chip. 

— Ah, da... o zi bună, a spus Roger dându-i 
drumul repede. 

— O zi bună şi ţie, a spus Brianna, prinzându-l 
cu hotărâre de umeri şi sărutându-l, pentru ca pe 


urmă să pornească pe hol cu paşi hotărâți şi să 
treacă pe lângă Annie, care făcuse ochii mari şi 
care i-a urat, de asemenea, o zi bună în gaelică. 

S-a auzit o bubuitură în bucătărie. S-a întors 
către uşa bucătăriei din automatism, deşi nu era 
atent. Atenţia lui era acaparată de gândul că soţia 
lui plecase la serviciu şi nu îşi pusese chiloţi. 

Mandy reuşise, Dumnezeu ştie cum, să arunce 
sticla de şampanie pe fereastră şi când Roger a 
intrat, ea stătea pe masă, întinzând mâna spre 
sticla spartă. 

— Mandy! a strigat el, luând-o de pe masă şi i-a 
dat o palmă peste funduleţ. 

Fetiţa a început imediat să urle, iar Roger a luat- 
o în braţe şi a trecut aşa pe lângă Annie, care 
privea totul cu ochi mari şi cu gura deschisă în 
formă de O. 

— Vezi ce-i cu sticla aia! i-a spus el. 

Se simţea vinovat pentru cele întâmplate. Unde 
îi fusese capul când îi dăduse sticla de şampanie? 

Era nervos şi din cauza lui Annie Mac, pentru că 
era plătită ca să aibă grijă de copii. Cu toate 
acestea, pentru a fi absolut cinstit, el se gândea că 
ar fi trebuit să aştepte până ce venea Annie în 
bucătărie. Era nervos şi din cauza lui Bree, care 
pleca la serviciu şi-l lăsa pe el să se ocupe de 
treburile casei. 

A recunoscut că iritarea lui era doar o încercare 
de a scăpa de vinovăţie şi a încercat să se calmeze 
în vreme ce o liniştea pe Mandy, discutând cu ea 
despre faptul că nu trebuie să stea pe mese, să 
arunce cu lucruri prin casă, să pună mâna pe 
obiecte ascuţite, că trebuie să ceară ajutorul unui 
adult, dacă e nevoie. Şi-a spus în gând că nu era 


nicio şansă să se întâmple lucrul acesta, pentru că 
Mandy era cel mai independent copil de trei ani 
pe care-l văzuse vreodată. Asta spunea multe, mai 
ales că el îşi aducea aminte cum fusese Jem când 
era de vârsta ei. 

Amanda avea o calitate: nu ţinea la supărare. La 
cinci minute după ce primise palma peste funduleţ 
şi fusese certată, chicotea şi îl ruga pe Roger să se 
joace împreună cu păpuşile. 

— Tati trebuie să lucreze în dimineaţa asta, i-a 
spus Roger, aplecându-se spre ea, astfel încât 
fetiţa să i se poată căţăra pe umeri. Hai s-o 
căutăm pe Annie Mac şi poate că tu şi păpuşelele 
tale o veţi ajuta să facă ordine prin cămară. 

Lăsându-le pe Mandy şi pe Annie Mac să facă 
amândouă treabă în cămară, supravegheate de o 
mulţime de păpuşi, care nu arătau tocmai bine, şi 
de animale de pluş, Roger s-a întors în biroul lui şi 
şi-a scos caietul în care îşi nota cântecele pe care 
îşi propusese să le memoreze. Îşi dăduse întâlnire 
în cursul săptămânii aceleia cu Siegfried 
MacLeod, capelmaistrul de la St. Stephen. Voia să- 
i prezinte nişte cântece mai puţin cunoscute, 
pentru a-i câştiga bunăvoința. 

Se gândea că va avea nevoie de bunăvoință. Dr. 
Weatherspoon îl liniştise, spunând că MacLeod va 
fi încântat de ajutor, mai ales când era vorba 
despre corul de copii, numai că Roger îşi 
petrecuse destulă vreme în cercurile academice, 
lojele masonice şi tavernele din secolul al XVIII-lea 
pentru a şti cum funcţionează politica pe plan 
local. Era posibil ca Macleod să respingă ideea de 
a avea alături de el un venetic - dacă ne putem 
exprima astfel - care i-a fost băgat pe gât, fără ai 


se fi spus înainte. 

Apoi mai era problema delicată legată de faptul 
că asistentul capelmaistrului nu putea cânta. Şi-a 
dus mâna la gâtul crestat de cicatrice. 

Văzuse doi specialişti, unul din Boston, altul din 
Londra. Amândoi spuseseră acelaşi lucru. Exista 
posibilitatea ca intervenţia chirurgicală să aibă un 
efect benefic asupra vocii sale, prin înlăturarea 
unei părţi a laringelui, dar exista şi posibilitatea ca 
această intervenţie să îi distrugă întru totul vocea. 

Intervenţiile chirurgicale asupra coardelor 
vocale sunt un lucru delicat, îi spusese unul dintre 
doctori, dând din cap. De obicei nu riscăm decât 
atunci când apare o necesitate imediată, cum ar fi 
o tumoare  canceroasă, o malformatie care 
împiedică vorbirea sau vreun motiv serios, de 
natură profesională. De exemplu, dacă un cântăreţ, 
foarte cunoscut ar face noduli motivul 
îmbunătăţirii performanţelor vocale este destul de 
puternic, încât să riscăm intervenţia chirurgicală, 
cu toate că, în asemenea situaţii, nu riscăm ca 
persoana respectivă să rămână mută. În cazul 
dumneavoastră... 

Şi-a pus două degete pe gât şi a fredonat 
discret, simțind vibrația care îl liniştea. Îşi 
amintea foarte bine cum e să fii mut. La vremea 
respectivă, fusese convins că nu va mai putea 
vorbi niciodată. La cântat nici nu se putea gândi. 
Când şi-a adus aminte de disperarea care îl 
cuprinsese atunci, a transpirat. Să nu le mai poată 
vorbi copiilor, lui Bree? Nu, nu avea să rişte acest 
lucru. 

Domnul Weatherspoon îi privise cu interes 
gâtul, dar nu spusese nimic. Era posibil ca 


Macleod să nu dea dovadă de aşa de mult tact. 

Cel pe care Dumnezeu îl iubeşte, il pedepseşte. 
Weatherspoon, lucru lăudabil, nu spusese acest 
lucru în timpul discuţiei pe care o avuseseră. 
Oricum, acela era citatul care fusese selectat 
pentru întâlnirea din acea săptămână a grupului 
pentru studiul Bibliei. Respectivul citat era tipărit 
pe fluturaşul aşezat pe biroul parohului. In mintea 
inflamată a lui Roger, totul i se părea că este un 
mesaj. 

— Ei bine, dacă la asta vă gândiţi, apreciez 
complimentul, a spus el cu glas tare. M-aş bucura 
totuşi dacă săptămâna aceasta nu m-aş afla în 
centrul atenţiei. 

Spusese aceste cuvinte mai mult în glumă, dar 
exista şi o doză de supărare în ele. 

Nu îi plăcea deloc să îşi dovedească sieşi că era 
în stare să facă un anume lucru. Ultima oară a fost 
vorba de ceva în plan fizic. Acum era ceva de 
ordin spiritual. Să îndrăznească, în acea lume în 
care totul era relativ? Fusese gata să înfrunte 
problemele, nu-i aşa? 

— M-ai întrebat. De când nu accepţi un răspuns 
pozitiv? Mi-a scăpat mie ceva? 

Bree aşa crezuse. Roger şi-a adus aminte de 
punctul culminant al disputei lor şi a roşit de 
ruşine. 

— Aveai... Am crezut că ai, se corectase ea, o 
vocaţie. Poate că nu aşa îi spun protestanții, dar 
asta este, nu-i aşa? Mi-ai spus că Dumnezeu ţi-a 
vorbit. 

Se uita în ochii lui cu atâta hotărâre, de parcă ar 
fi vrut să se privească prin el, iar el ar fi vrut să se 
uite în altă parte... dar nu a făcut-o. 


— Tu crezi că Dumnezeu se răzgândeşte? a 
întrebat ea, vorbind mai încet, punându-i mâna pe 
braţ. Sau crezi că te-ai înşelat? 

— Nu, a răspuns el din reflex. Nu şi când se 
întâmplă aşa ceva... mă rog, când s-a întâmplat, 
nu am avut niciun dubiu. 

— Acum ai? 

— Vorbeşti ca mama ta. Parcă pui un diagnostic. 

El ar fi vrut să sune a glumă, dar nu era. 

Fizic, Bree semăna atât de mult cu tatăl ei, încât 
rar observa la ea vreo asemănare cu Claire, însă 
atunci când punea întrebările cu calm şi răceală, 
era întruchiparea lui Claire Beauchamp. Ridica 
uşor o sprânceană, aşteptând un răspuns. 

El a tras adânc aer în piept, răspunzând: 

— Nu ştiu. 

— Ba ştii. 

Supărarea se accentua, iar el şi-a tras braţul din 
strânsoarea ei. 

— De unde dracu” ştii tu ce ştiu eu? 

Bree a făcut ochii mari, spunând: 

— Sunt căsătorită cu tine. 

— Şi asta îţi dă dreptul să-mi citeşti gândurile? 

— Îmi dă dreptul să-mi fac griji pentru tine! 

— Ei bine, nu-ţi face! 

Se împăcaseră, bineînţeles. Se sărutaseră, ba 
făcuseră chiar mai mult decât atât, se iertaseră 
reciproc. A ierta nu însemna, bineînţeles, a uita. 

— Da, ştiu. 

— Stii? 

— Da, spusese el în cele din urmă, privind turnul 
care se zărea pe fereastră. 

Da, ştiu al dracului de bine! 
Oare îi era sortit să devină pastor, dar nu 


presbiterian? Să devină pastor al vreunei secte, 
evanghelice... catolice? 

Acest gând era atât de tulburător, încât a simţit 
nevoia de a se ridica şi de a se plimba de colo- 
colo. Nu era vorba că ar fi avut ceva împotriva 
catolicilor, exceptând sentimentele înrădăcinate în 
vremea când a trăit în Highlands, protestant fiind, 
dar nu-şi imagina că ar fi putut deveni aşa ceva. 
(iestul său ar fi fost văzut de către doamna Ogilvy, 
doamna Macneil şi celelalte doamne drept o 
„trecere la Biserica Romei” (la un lucru rău, 
acesta era de fapt gândul nerostit). Despre 
această trecere s-ar fi vorbit cu mocnită indignare 
timp... ei bine, timp de ani de zile. 

Gândindu-se la asta, a rânjit cu neplăcere. Ei 
bine, el nu putea să devină preot catolic, nu-i aşa? 
Nu putea deveni preot catolic, câtă vreme îi avea 
pe Bree şi pe copii. Gândul acesta l-a liniştit şi s-a 
aşezat. Nu. El trebuia să aibă încredere în acel 
Dumnezeu, deşi acţiunea Dr. Weatherspoon avea 
ca scop să-i arate o cale într-o perioadă deosebit 
de spinoasă a vieţii sale. Şi dacă avea încredere, 
oare acela nu era un semn al predestinării? 

Roger a oftat zgomotos şi şi-a propus să-şi 
scoată din minte toată această problemă, 
concentrându-se asupra caietului său. 

Unele dintre cântecele şi poeziile pe care le 
notase erau adunate din viaţa anterioară, erau 
piese tradiţionale pe care le cântase el însuşi. 
Culesese unele dintre cântecele mai puţin 
cunoscute în secolul al XVIII-lea de la emigranţi 
scoțieni, de la călători, negustori ambulanți şi 
marinari. Pe altele le găsise printre mulţimea de 
cutii rămase de la reverend. Garajul vechii case 


parohiale era plin de asemenea cutii, iar el şi Bree 
abia dacă umblaseră prin ele. Fusese un mare 
noroc că, atunci când se întorseseră, găsiseră 
cutia din lemn în care erau scrisori. 

S-a uitat la cutie. Se calmase. Nu putea citi 
scrisorile în absenţa lui Bree. Nu ar fi fost corect. 
Dar cele două cărţi... Răsfoiseră în fugă cărţile 
când găsiseră cutia, dar îi preocupaseră mai mult 
scrisorile, doriseră mai mult să afle ce se 
întâmplase cu Claire şi Jamie. 

Simţindu-se ca Jem când umbla la un pachet de 
biscuiţi cu ciocolată, a dat cutia jos cu grijă - era 
foarte grea - şi a pus-o pe masă, cercetând cu 
grijă scrisorile. 

Cărţile erau mici. Cea mai mare dintre ele era 
un volum în octavo, adică avea cinci inch pe şapte. 
Era un format obişnuit pentru o perioadă în care 
hârtia era scumpă şi greu de obţinut. Cea mai 
mică dintre cărţi era un volum tip în sexto, adică 
avea doar patru inch pe cinci. A zâmbit puţin, 
gândindu-se la lan Murray. Brianna îi spusese 
care fusese reacţia vărului ei scandalizat în 
momentul în care i se relatase despre hârtia 
igienică. S-a gândit că niciodată nu se va mai 
şterge la fund fără a avea impresia că a comis o 
extravaganţă. 

Cartea cea mai mică era legată cu grijă în piele 
de vițel vopsită în albastru, cu colţurile paginilor 
poleite cu aur, o carte scumpă şi foarte frumoasă. 
Aceasta purta titlul Principii ale sănătății de 
C.E.B.F. Fraser. Era vorba despre o ediţie limitată 
realizată de către A. Bell, Tipograf, Edimburgh. 

Asta era pentru el un motiv de bucurie. Deci 
reuşiseră să ajungă în Scoția mulțumită 


căpitanului Trustworthy Roberts. Cel puţin 
presupunea asta. Era un om de cultură şi ştia că 
acel lucru nu trebuia să fie neapărat o dovadă. Era 
posibil ca manuscrisul să ajungă într-un fel în 
Scoţia, fără a fi dus de însuşi autorul său. 

Se întreba dacă ajunseseră acolo. A privit prin 
camera confortabilă, cu mobilier vechi. Şi-l putea 
imagina cu uşurinţă pe Jamie stând la vechiul 
birou de la fereastră, parcurgând împreună cu 
cumnatul său catastifele fermei. Dacă bucătăria 
era inima casei, şi asta chiar era, această încăpere 
fusese întotdeauna creierul casei. 

In virtutea unui impuls, a deschis cartea şi 
aproape că s-a înecat. Pe pagina de gardă se 
vedea, aşa cum se obişnuia în secolul al XVIII-lea, 
portretul autorului, realizat prin litografiere. Era 
un bărbat îmbrăcat ca un medic, în costum negru, 
cu baston negru. De undeva de sus îl privea cu 
seninătate soacra lui. 

A râs în hohote, iar Annie Mac l-a privit discret, 
dar cu vădită curiozitate, pregătită pentru situaţia 
în care Roger ar fi făcut o criză sau ar fi început să 
vorbească singur. El i-a făcut un semn să iasă şi a 
închis uşa în urma ei, înainte de a se întoarce la 
carte. 

Era ea, într-adevăr. Erau ochii ei, umbriţi de 
sprâncene negre, se vedeau oasele ferme, dar 
fine, ale pomeţilor şi tâmpla. Gravorul nu reuşise 
să surprindă liniile gurii. In carte ele ieşeau mai 
mult în evidenţă şi îi stătea foarte bine aşa. Niciun 
bărbat nu avea buze ca ale ei. 

Ce vârstă avea...? S-a uitat la data tiparului: 
MDCCLXXVIII, adică 1778. Nu era cu mult mai 
bătrână decât atunci când o întâlnise în timpurile 


acelea... şi totuşi arăta mult mai tânără decât o 
ştia el. 

Oare era o reprezentare a lui Jamie în 
cealaltă...? A luat cartea şi a deschis-o. Tot o 
gravură era, dar ştearsă şi părea un desen cu o 
scenă domestică. Socrul său stătea într-un fotoliu, 
cu părul legat la spate, cu un pled pus pe spătarul 
fotoliului şi cu o carte pe un genunchi. li citea 
unui copil care stătea pe celălalt genunchi, o fetiţă 
cu părul negru şi cârlionţat. Avea faţa ascunsă 
privitorului, absorbită fiind de poveste. Bineînţeles 
că gravorul nu avea cum să ştie cum arăta faţa lui 
Mandy. 

Cartea purta titlul Poveștile bunicului şi subtitlul 
Poveşti din ţinutul Highlands, din Scoţia şi din 
ținuturile sălbatice ala Carolinei de Nord şi de Sud 
de James Alexander Malcom Mackenzie Fraser. 
Cartea fusese tipărită tot de către A. Bell 
Edimburgh, în acelaşi an ca şi cealaltă. Ca 
dedicație era scris pur şi simplu Nepoților mei. 

Portretul lui Claire îi stârnise râsul. Acesta l-a 
mişcat atât de mult încât aproape că i-au dat 
lacrimile şi a închis cartea încetişor. 

Asta fusese soarta lor, să creeze, să păstreze, să 
transmită aceste lucruri, aceste documente fragile 
peste ani, nutrind doar speranţa că aveau să 
supravieţuiască şi aveau să ajungă în mâinile celor 
cărora le erau destinate. 

Cum reuşiseră? Ei bine, se spune că datorită 
credinţei se pot mişca şi munţii din loc, chiar dacă, 
în acel moment, cu ajutorul credinţei sale nu 
putea fi mutat din loc nici măcar un muşuroi de 
furnici. 

— lisuse, a mormăit el, nefiind sigur dacă era 


vorba despre o exprimare a frustrării sau despre o 
cerere de ajutor. 

A observat o mişcare în geam iar Roger, 
deranjat, a ridicat ochii şi l-a văzut pe Jem ieşind 
din bucătărie în celălalt capăt al casei. Era roşu la 
faţă, avea umerii lăsaţi, iar în mână purta o sacoşă 
tricotată. Roger a putut vedea că în sacoşa aceea 
erau o sticlă cu suc de lămâie, o pâine şi alte 
pachete în care erau alimente. Uluit, s-a uitat la 
ceas crezând că pierduse noţiunea timpului, dar 
nu era aşa. Era ora unu. 

— Ce Dumne... 

Lăsând hârtia deoparte, s-a ridicat şi a ajuns în 
partea din spate a casei, tocmai la timp pentru a 
vedea silueta mică a lui Jem, îmbrăcat într-o geacă 
şi cu blugi - nu avea voie să poarte blugi la şcoală 
- mergând pe câmp. 

Roger l-ar fi putut ajunge din urmă cu uşurinţă, 
dar a încetinit pasul, preferând să-l urmărească de 
la distanţă. 

Era clar că Jem nu era bolnav... Asta însemna că 
se întâmplase ceva grav la şcoală. Oare fusese 
trimis acasă ori plecase din proprie iniţiativă? Nu 
sunase nimeni la telefon, dar abia trecuse de ora 
la care la şcoală se mânca de prânz. Dacă Jem 
găsise o posibilitatea de a se face nevăzut, era 
posibil să nu se fi observat încă lipsa lui. Era un 
drum de două mile, dar asta era un fleac pentru 
Jem. 

Băiatul ajunsese la gardul din piatră care 
mărginea câmpul, a sărit peste el şi a traversat cu 
pas hotărât o pajişte plină de oi. Unde se ducea? 

— Ce Dumnezeu ai mai făcut de data asta? a 
întrebat Roger încet, ca pentru sine. 


Jem era la şcoala din Broch Mordha de doar 
câteva luni. Era primul contact cu educaţia din 
secolul XX. După întoarcerea lor, Roger îl 
meditase pe Jem acasă, la Boston, în vreme ce 
Bree era cu Mandy, în convalescenţă după 
operaţia care îi salvase viaţa. Când Mandy a fost 
adusă acasă, după ce s-a însănătoşit, au trebuit să 
decidă care va fi următorul pas pe care îl vor face. 

Mai ales Jem fusese cel care îi convinsese să 
vină în Scoţia şi să nu rămână la Boston, cu toate 
că şi Bree îşi dorise să vină în Scoţia. 

— Este moştenirea lor, spusese ea. Jem şi 
Mandy sunt scoțieni atât după mamă, cât şi după 
tată. Vreau să păstreze ceea ce au moştenit. 

Era vorba şi despre legătura cu bunicul lor, deşi 
ea nu exprimase această idee. 

El fusese de acord şi agrease că, în Scoţia, Jem 
va sări cel mai puţin în ochi. Deşi avusese contact 
luni întregi cu emisiunile televizate în Statele 
Unite, el continua să aibă un puternic accent 
scoţian, lucru care l-ar face să iasă în evidenţă 
într-o şcoală elementară din Boston. Pe de altă 
parte, Roger a observat că Jem atrăgea atenţia 
asupra sa, indiferent de situaţie. 

Cu toate acestea, nu era nicio îndoială că viaţa 
în Lallybroch şi într-o şcoală modestă din 
Highlands era altfel decât cea cu care se obişnuise 
Jem în Carolina de Nord, deşi, având în vedere 
gradul de flexibilitate al copiilor, Roger sperase că 
băiatul se va adapta la orice situaţie. 

Cât despre perspectiva pe care o avea el în 
Scoţia... Nici nu voia să se gândească la asta. 

Jem ajunsese la marginea pajiştii şi a gonit 
câteva oi care îi blocau accesul spre poarta ce 


dădea în stradă. Un berbec negru şi-a aplecat 
capul şi l-a ameninţat pe Jem. Dar pe băiat oile nu 
izbuteau să-l sperie. El a strigat şi a ridicat sacoşa. 
Berbecul negru s-a retras uimit, iar Roger a 
zâmbit. 

Nu avea nicio grijă în ceea ce privea inteligenţa 
lui Jem. Ba avea, dar nu legat de lipsa de 
inteligenţă a băiatului. Se gândea mai mult la 
încurcăturile în care ar putea intra din cauză că 
era inteligent. Şcoala nu era uşoară pentru toată 
lumea, mai ales dacă era una nouă. Dacă mai era 
vorba şi despre o şcoală în care ieşeai în evidenţă, 
indiferent care era motivul... Roger şi-a adus 
aminte de anii de şcoală petrecuţi la Inverness, 
când era în centrul atenţiei pentru că nu avea 
părinţi şi apoi pentru că fusese adoptat de pastor. 
După câteva săptămâni în care se simţise groaznic 
pentru că era înghiontit, ridiculizat şi 
ise fura gustarea, a început să riposteze. Deşi 
acest lucru le-a creat dificultăţi profesorilor, 
problemele pe care le avusese s-au rezolvat. 

Jem se bătuse? Nu văzuse nicio pată de sânge, 
dar poate că fusese prea departe de băiat pentru a 
o putea vedea. Dacă ar fi fost vorba de aşa ceva, 
ar fi fost surprins. 

Cu o săptămână în urmă, avusese loc un 
incident la şcoală. Jem observase un şobolan mare 
care intrase într-o gaură din podea. In ziua 
următoare, adusese cu el o bucată de sfoară şi 
pusese o capcană, chiar înainte de prima oră. Apoi 
ieşise să-şi ia „prada”, şi jupuise pielea 
şobolanului, dovedindu-se foarte priceput în a 
efectua această operaţie, fapt care îi încântase pe 
colegi şi le îngrozise pe colege. Nici pentru 


profesoară nu fusese prilej de încântare. 
Domnişoara Glendenning crescuse la oraş şi era 
din Aberdeen. 

Cu toate acestea, se aflau la o şcoală dintr-un 
sat din Highlands şi majoritatea elevilor 
proveneau de la fermele şi gospodăriile din zonă. 
Părinţii lor aveau obiceiul să pescuiască şi să 
vâneze... şi se pricepeau, cu siguranţă, la şobolani. 
Directorul, domnul Menzies, îl felicitase pe Jem 
pentru priceperea de care dăduse dovadă, dar îi 
ceruse să nu mai facă asta în şcoală. Îi îngăduise, 
totuşi, să păstreze pielea, iar Roger o bătuse în 
cuie pe uşa magaziei. 

Jem nu s-a străduit să deschidă poarta, ci s-a 
strecurat printre barele acesteia, trăgând sacoşa 
după el. 

Se îndrepta către drumul principal. Voia să facă 
autostopul? Roger a înaintat mai repede, evitând 
excrementele negre şi făcându-şi loc printre oile 
care  păşteau şi care au fost indignate, 
exprimându-şi sentimentele printr-un beee 
prelung. 

Nu, Jem o luase în sensul opus. Unde naiba se 
ducea? Drumeagul nepavat care ducea către 
şoseaua principală într-un sens nu ducea nicăieri 
în celălalt sens. Mai exact se termina unde relieful 
se schimba, dând spre munţii plini de stânci. 

Era clar că Jem într-acolo se îndrepta, adică 
spre munţi. A ieşit de pe drumeag şi a început să 
urce, silueta lui fiind ascunsă aproape în totalitate 
de vegetaţia bogată din ferigi şi de crengile de 
scoruş-de-munte. Era evident că îşi dorea să se 
refugieze în munţi, ca scoţienii care se opuneau 
legii şi care ajungeau eroi peste timp; se îndrepta 


către Peştera lui Dumbonnet. 

Jamie Fraser trăise acolo şapte ani după 
catastrofa de la Culloden, într-un loc din care îşi 
putea vedea casa, dar în care nu putea fi văzut de 
către militarii lui Cumberland, protejat de către 
cei apropiaţi, care nu îi pronunţaseră niciodată 
numele, ci îl numiseră Dumbonnet, fiindcă purta o 
bonetă tricotată, pentru a-şi ascunde părul de 
culoare deschisă. 

Acelaşi păr a strălucit ca un far înainte de a 
dispărea din nou în dosul unei stânci. 

Dându-şi seama că pe terenul accidentat l-ar 
putea pierde pe Jem, Roger a grăbit pasul. Să-l 
strige? Ştia destul de bine unde se afla peştera - 
Brianna îi spusese - dar nu fusese niciodată acolo. 
Se întreba de unde ştia Jem unde era peştera. 
Poate nu ştia şi o căuta. 

Gândindu-se la toate acestea, s-a decis să nu 
strige, ci a început ascensiunea. Şi-a dat seama că, 
pe o cărare mică, străbătută de cerbi şi de 
căprioare, avea ocazia să vadă urma lăsată de 
pantoful sport. A înaintat puţin mai încet. Acum nu 
îl va mai pierde pe Jem din ochi. 

Pe creastă era linişte, dar vântul bătea 
neîncetat, trecând printre copaci. 

Se vedeau explozii de purpuriu intens printre 
stâncile de deasupra lui. A auzit un sunet adus de 
vânt şi s-a întors curios în direcţia lui: o altă pată 
roşcată, un cerb cu coarne minunate, boncăluia în 
rut, la zece paşi de el, undeva mai la vale. A rămas 
nemişcat. Cerbul a înălţat capul şi minunatele lui 
nări negre au adulmecat aerul. 

Şi-a dat seama deodată că dusese mâna la brâu, 
unde avea pe vremuri un cuţit pentru jupuit, iar 


muşchii îi erau încordaţi, ca şi când ar fi fost gata 
să coboare în fugă şi să taie gâtul cerbului, îndată 
ce glonţul vânătorului l-ar fi doborât la pământ. 
Simţea pielea dură, aspră din cauza părului, auzea 
pocnetul făcut de trahee, simţea jetul de sânge 
cald curgându-i pe mâini şi vedea dinţii gălbui cu 
urme verzi, semnele ultimei mese de care se 
bucurase cerbul. 

Cerbul a boncăluit, a scos un muget gutural, 
puternic. Aceasta era provocarea lansată oricărui 
alt cerb care îl putea auzi. Roger s-a aşteptat să 
audă vâjâitul săgeţii lui lan, care să se înfigă în 
spatele cerbului şi trosnetul puştii lui Jamie, care 
să tulbure liniştea. Apoi a revenit în prezent şi s-a 
aplecat să ia o piatră ca să o arunce spre cerb, dar 
acesta îl auzise şi plecase cu un trosnet de crengi 
uscate. 

A rămas nemişcat, adulmecându-şi propria 
transpiraţie. Se simţea rupt de spaţiu şi timp, dar 
nu se afla în munţii din Carolina de Nord, iar 
cuțitul din buzunarul lui era pentru tăiat sfoară şi 
pentru deschis sticle de bere 

Inima îi bătea cu putere, dar s-a întors spre 
cărare, încercând să revină cu adevărat în timpul 
şi în locul în care se afla. Sigur totul devine mai 
uşor pe măsură ce ne învăţăm cu un lucru? Se 
întorseseră de mai bine de un an şi el tot se mai 
trezea uneori noaptea fără a-şi da seama unde şi 
în ce timp se afla sau, ce era şi mai rău, păşea 
într-o gaură de vierme şi se întorcea în trecut. 

Copiii, pentru că erau copii, nu păreau să fi 
suferit atât de mult din cauza faptului că se 
aflau... altundeva. Mandy fusese, desigur, prea 
mică şi prea bolnavă pentru a-şi aminti ceva legat 


de viaţa pe care a dus-o în Carolina de Nord sau 
de trecerea printre pietre. Dar Jem îşi amintea. Ei 
bine, Jem... se uitase la automobilele de pe strada 
la care au ajuns la o jumătate de oră după ce au 
ieşit dintre pietre, la Ocracoke, şi a rămas pe loc, 
transfigurat, având un zâmbet larg pe chip, în 
timp ce maşinile treceau pe lângă el. 

— Vrrruuummm! spusese el mai mult pentru 
sine. 

Era vorba despre trauma separării şi a călătoriei 
în timp. Roger abia dacă a putut să meargă, având 
sentimentul că lăsase între pietre o parte majoră 
şi irecuperabilă din sine... o parte aparent uitată. 

Un şofer amabil a oprit şi i-a luat, cuprins de un 
sentiment de compasiune la auzul poveştii lor 
legate de un accident pe care l-ar fi avut cu o 
barcă. l-a dus până într-un sat unde, prin 
intermediul unei convorbiri cu taxă inversă avute 
cu Joe  Bernathy, se rezolvase pe moment 
problema banilor, a hainelor, a unei camere şi a 
mâncării. Jem stătuse pe genunchii lui Roger, 
privind cu gura deschisă pe geam când călătoreau 
cu maşina pe drumul îngust, cu vântul jucându-se 
în părul lui moale, de culoare deschisă. 

Abia aştepta să mai trăiască această experienţă. 
Imediat ce s-au stabilit la Lallybroch, l-a convins 
pe Roger să-l lase să conducă Morrisul Mini pe 
drumurile din preajma fermei şi stătea foarte 
fericit în poala lui Roger, strângând bine volanul 
în mâini. 

Roger a zâmbit discret, ca pentru sine, şi s-a 
gândit că avea noroc cu faptul că Jem se hotărâse 
să pornească la drum pe jos. Peste un an sau doi, 
avea să fie destul de înalt pentru a atinge 


pedalele. Poate că era mai bine să înceapă să 
ascundă cheile maşinii. 

Acum băiatul se afla mult deasupra fermei şi s-a 
oprit să privească în susul pantei. Brianna spusese 
că peştera se află în partea sudică a muntelui, la 
patruzeci de picioare mai sus faţă de o stâncă 
mare, denumită în zonă Leap o’ the Cask”. Stânca 
primise acest nume deoarece servitorul lui 
Dumbonnet, care îi aducea bere fugarului ascuns, 
s-a întâlnit cu un grup de militari britanici şi, 
pentru că a refuzat să le dea lor butoiul, i-au tăiat 
mâna. 

— Oh, Iisuse, a  şoptit Roger. Fergus, 
Dumnezeule, Fergus! 

Rostind aceste cuvinte, a văzut imediat înaintea 
ochilor chipul omului cu trăsături fine, cu ochi 
negri, care râdea cu poftă în timp ce scotea din 
apă un peşte, folosindu-se de cârligul care îi 
înlocuia mâna stângă... Apoi a zărit cu ochii minţii 
mâna zăcând însângerată pe cărare, chiar înaintea 
lui. _ 

Asta pentru că era aici, chiar aici. Întorcându-se, 
a văzut stânca mare, dură, martor puternic şi mut 
al ororii şi al disperării, al trecutului care părea 
să-l fi apucat de gât, întocmai ca un laţ. 

A tuşit cu putere, încercând să-şi dreagă glasul, 
şi a auzit boncăluitul altui cerb, undeva deasupra 
lui, pe cărare, dar pe care nu-l putea zări. 

A ieşit din cărare şi s-a lipit de stâncă. Putea fi 
absolut sigur că tuşea lui nu semănase cu 
boncăluitul unui cerb şi că acela care se afla 
undeva, mai sus, nu-l luase drept un rival? Nu, 
cerbul cu pricina cobora pentru a-l înfrunta pe cel 

întâlnit de Roger mai devreme. 

O clipă mai târziu, cerbul cobora, croindu-şi 
drum printre tufele de iederă şi printre stânci. Era 
un animal frumos, dar se vedeau pe el semnele 
perioadei de rut. I se vedeau coastele, avea ochii 
înroşiţi de nesomn şi dorinţă. 

Cerbul l-a zărit. Capul mare s-a întors spre 
Roger şi omul a văzut că animalul îl fixase cu ochii 
lui injectaţi. Cerbul nu se temea de el, dar se 
părea că în creierul lui nu mai exista loc pentru 
altceva decât pentru luptă şi pentru împerechere. 
Şi-a întins gâtul spre Roger şi a boncăluit, iar de 
atâta efort 
is-a văzut albul ochilor. 

— Uite ce-i, amice. Dacă vrei, poţi s-o ai, a spus 
Roger, îndepărtându-se încet. Cerbul îl urmărea, 
însă, ameninţător, cu capul plecat. 

Alarmat, Roger a întins braţele, a început să le 
agite şi să strige la cerb. În mod normal, aceste 
manifestări l-ar fi alungat, numai că un cerb în rut 
nu reacţionează normal. Cerbul şi-a aplecat capul 
şi a pornit la atac. 

Roger s-a ferit şi apoi s-a aruncat pe burtă la 
baza stâncii. S-a lipit cât a putut mai bine de ea, 
sperând că cerbul nu îl va călca în copite. S-a 
împiedicat şi s-a oprit la câţiva paşi de el, răvăşind 
tufele de iederă cu coarnele, pufăind. Apoi a auzit 
boncăluitul cerbului aflat mai jos şi a înălţat capul. 

Încă un boncăluit venit de jos şi cerbul care îl 
atacase pe Roger a pornit pe cărare, drumul lui 
către câmpul de luptă fiind marcat de trosnetul 
crengilor rupte şi de scrâşnetul pietrişului călcat 
în copite. 

Roger s-a ridicat în picioare. Adrenalina îi 


curgea prin vine de parcă ar fi fost mercur. Nu 
realizase că cerbii s-ar fi putut înfrunta chiar 
acolo, sus. Dacă şi-ar fi dat seama, nu şi-ar mai fi 
pierdut vremea alunecând în trecut. Trebuia să-l 
găsească pe Jem acum, înainte ca băiatul să 
păţească ceva. 

Auzea boncăluitul şi trosnetul coarnelor celor 
doi cerbi care se luptau pentru a avea control 
asupra unui harem şi unui teritoriu. Acum nu se 
mai vedeau, însă, din locul în care se afla el. 

— Jem! a strigat Roger, fără să-i pese dacă 
glasul lui semăna cu boncăluitul unui cerb aflat în 
rut sau cu sunetul pe care îl scotea un elefant. 
Jem! Unde eşti? Răspunde-mi în clipa asta! 

— Sunt aici, sus, tăticule. 

Vocea lui Jemmy s-a auzit de undeva, de 
deasupra lui, tremurând puţin. Roger s-a întors 
puţin, pentru a-l vedea pe Jem stând pe Leap o' 
the Cask, cu sacoşa strânsă la piept. 

— Coboară acum. 

In aceste cuvinte se simţea uşurarea, dar şi 
iritarea. 

Roger a întins braţele şi băiatul a aterizat greu 
în braţele tatălui său. 

Roger a gemut uşor şi s-a aplecat să ridice 
sacoşa care căzuse. Pe lângă pâine şi suc de 
lămâie, Roger a mai văzut că se aflau în ea mai 
multe mere, o bucată mare de brânză şi un pachet 
de biscuiţi cu ciocolată. 

— Aveai de gând să stai pe-aici mai multă 
vreme, nu-i aşa? a întrebat Roger, iar Jemmy a 
roşit şi şi-a ferit privirea. 

Roger s-a întors şi a privit în susul pantei. 

— E acolo sus, nu? Peştera bunicului tău e acolo, 


nu? 

Nu zărea nimic. Pe pantă se vedea un amestec 
de pietre şi iederă, scoruşi-de-munte şi anini 
negri. 

— Da, e chiar acolo, a spus Jemmy, arătând cu 
degetul în susul pantei. Vezi copacul ăla? 

Vedea scoruşul pe care i-l arătase băiatul. Era 
un pom în toată legea, încărcat de ani. Nu se 
putea să fi fost acolo din vremea în care trecuse 
pe acolo Jamie, nu-i aşa? Nu se vedea, însă, 
intrarea în peşteră. 

Nu se mai auzeau sunetele luptei dintre cerbi. S- 
a uitat în jur, pentru a se asigura că învinsul nu va 
trece pe unde se aflau ei doi, dar nu era nici urmă 
de cerb. 

— Arată-mi locul, a spus Roger. 

Jem, care nu se simţea foarte în largul lui, s-a 
liniştit puţin şi a pornit-o în susul pantei, cu Roger 
după el. 

Puteai să treci pe lângă intrarea în peşteră fără 
a o vedea. Era mascată de bolovani şi de vegetaţia 
bogată. Puteai vedea îngusta intrare în peşteră 
doar dacă te aflai în faţa ei. 

O adiere rece venea din peşteră şi umezeala îi 
atingea faţa. S-a lăsat în genunchi pentru a arunca 
o privire înăuntru. Nu vedea decât la câţiva metri, 
dar peisajul nu era deloc unul tentant. 

— E cam rece ca să poţi dormi acolo, a spus 
Roger privindu-l pe Jem şi aşezându-se pe o stâncă 
aflată în preajmă. 

— Vrei să te aşezi şi să-mi spui ce s-a întâmplat 
la şcoală? 

Jem a înghiţit nodul care i se pusese în gât, 
mişcându-se de pe un picior pe altul, şi a răspuns 


în cele din urmă. 

— Stai jos. 

Roger nu a ridicat glasul, dar era evident faptul 
că dorea să i se dea ascultare. 

Nu se poate spune că Jem s-a aşezat, ci s-a 
sprijinit de una dintre stâncile care ascundea 
intrarea în peşteră. Băiatul nu a ridicat ochii. 

— Am luat bătaie cu cureaua, a mormăit Jem 
punând bărbia în piept. 

— Aşa? a întrebat Roger, încercând să-şi 
stăpânească glasul. Ei, ăsta-i un lucru mai puţin 
plăcut. Am luat şi eu bătaie o dată sau de două ori 
cât am fost la şcoală şi nu mi-a plăcut. 

Jem a înălţat capul şi a făcut ochii mari, 
întrebând: 

— Aşa? Pentru ce? 

— De cele mai multe ori pentru că m-am bătut 
cu colegii. 

Roger se gândise că nu trebuia să-i dea exemplu 
negativ, dar iată că a făcut-o pentru că acela era 
adevărul şi bătaia era problema lui Jem... 

— Asta s-a întâmplat astăzi? 

ı _ Examinase sumar pe Jem şi acum se uita mai 
atent la el. Băiatul părea să nu fi păţit nimic, dar 
când a întors capul, a văzut că se întâmplase ceva 
cu urechea lui. Era foarte roşie, iar lobul era 
aproape purpuriu. 

Ar fi vrut să strige, dar s-a abținut, întrebând: 

— Ce s-a întâmplat? 

— Jacky Meenroe mi-a zis că, dacă auzi că am 
mâncat bătaie cu cureaua, îmi mai tragi şi tu o 
bătaie bună, a spus Jem, privindu-l în ochi pe tatăl 
său. Asta o să faci? 

— Nu ştiu. Sper să nu fiu obligat să o fac. 


Îi administrase lui Jem o bătaie o dată. Fusese 
nevoit să o facă şi niciunul dintre ei nu dorea să 
repete experienţa. 

A întins mâna pentru a atinge uşor urechea 
roşie a lui Jem, zicând: 

— Spune-mi ce s-a întâmplat, fiule. 

Jem a tras adânc aer în piept şi a expirat cu 
putere, resemnat. 

— Ei bine, totul a început atunci când Jimmy 
Glasscock a spus că mama, eu şi cu Mandy o să 
ardem cu toţii în focul iadului. 

— Aşa? 

Roger nu era surprins deloc. Presbiterienii din 
Scoţia nu se remarcau prin flexibilitate religioasă, 
iar acest lucru dura de o sută de ani. Poate că 
mulţi se abţineau să le spună catolicilor că vor 
ajunge în iad, dar toţi gândeau acest lucru. 

— Dar tu ştii ce trebuie să faci în situaţiile astea, 
nu-i aşa? 

Jem auzise astfel de lucruri în Ridge, cu toate că 
ideile nu erau exprimate chiar atât de dur, 
deoarece Jamie Fraser era cine era. Cu toate 
acestea, se vorbise despre astfel de situaţii şi Jem 
ştia foarte bine ce răspuns se cuvenea să dea. 

— Da, sigur că da, a replicat Jem, dând din 
umeri şi privindu-şi pantofii. Trebuie să spun: da, 
bine, ne întâlnim acolo. Aşa am şi spus. 

— Şi? 

Copilul a oftat din adâncul inimii. 

— Am vorbit în Gàidhlig. 

Roger s-a scărpinat în dosul urechii, mirat. 
Gaelica se vorbea din ce în ce mai puţin în 
Highlands, dar aveai ocazia s-o mai auzi la pub 
sau la poştă. 


Nu era nicio îndoială că unii dintre colegii de 
clasă ai lui Jem îşi auziseră bunicii vorbind 
gaelica, şi chiar dacă nu au înţeles ce a spus... 

— Şi? a întrebat Roger. 

— Şi domnişoara Glendenning m-a apucat de 
ureche şi cred că a vrut să mi-o rupă. 

Jemmy a roşit, gândindu-se la cele întâmplate. 

— M-a tras de ea, tată! 

— De ureche? a întrebat Roger, roşindu-se la 
rândul său. 

— Da! Lacrimi de umilinţă şi supărare au 
inundat ochii lui Jem, dar le-a şters cu mâneca şi 
s-a lovit cu pumnul peste genunchi. 

— Mi-a spus: „Noi nu vorbim AŞA! Noi vorbim 
ENGLEZA!" 

Băiatul imita virulenţa din vocea profesoarei, 
deşi glasul său era cu câteva octave mai înalt 
decât acela al redutabilei domnişoare 
Glendenning. 

— Şi după aia te-a bătut cu cureaua? a întrebat 
Roger cu îndoială. 

— Nu, a replicat Jem, ştergându-şi nasul cu 
mâneca. Domnul Menzies a făcut asta. Ei bine, 
deja mă supărase Jimmy, şi când domnişoara m-a 
apucat de ureche, m-a cam durut. Şi... mi-am 
pierdut cumpătul. 

S-a uitat cu ochii lui albaştri la Roger. Acea 
privire plină de supărare semăna leit cu a 
bunicului său. Tocmai de aceea lui Roger îi venea 
să zâmbească. 

— Ai mai spus ceva, nu-i aşa? 

— Da, a recunoscut Jem, frecând vârful 
pantofului sport de pământ.  Domnişoarei 
Glendenning nu-i place Gàidhlig pentru că nu ştie 


nicio boabă. Nici domnul Menzies nu ştie. 

— Oh, Doamne! 

Pentru că auzise ţipete, domnul Menzies a venit 
în curte şi l-a auzit pe Jem, care îi striga 
domnişoarei Glendenning câteva dintre cele mai 
savuroase înjurături în gaelică, pe care le auzise 
de la bunicul lui. 

— M-a pus să mă aplec peste spătarul unui 
scaun şi mi-a dat trei lovituri zdravene, pentru ca 
apoi să mă trimită să stau în vestiar „până ce se 
termină şcoala”. 

— Doar că tu nu ai stat acolo. 

Jem a dat din cap, iar părul lui de culoare 
deschisă părea să strălucească prin aer. 

Roger s-a aplecat şi a ridicat sacoşa, stăpânindu- 
şi revolta, disprețul, râsul şi compasiunea care-l 
sugrumau. Cu toate astea, preţ de o clipă a dat 
glas compasiunii. 

— Ai fugit de-acasă, nu-i aşa? 

— Nu, a replicat Jem, privindu-l surprins. Nu 
voiam să mă duc mâine la şcoală. N-am vrut ca 
Jimmy să râdă de mine. De-aia m-am gândit să 
stau aici până la sfârşitul săptămânii, că poate 
până luni se mai aranjau lucrurile. Poate murea 
domnişoara Glendenning, a adăugat băiatul plin 
de speranţă. 

— Şi poate că mama ta şi eu am fi fost atât de 
îngrijoraţi când te-ai fi întors tu de-aici, încât ai fi 
scăpat de cea de-a doua mamă de bătaie. 

Ochii albaştri ai lui Jem s-au făcut mari de 
mirare. 

— Mama m-ar fi pedepsit dacă aş fi plecat fără 
să spun o vorbă. Am lăsat un bilet pe patul meu, în 
care am scris că o să lipsesc o zi sau două, a spus 


el sigur pe sine, pentru ca apoi să înalțe din umeri 
şi să se ridice, oftând. Putem să trecem la treabă 
şi pe urmă să mergem acasă? a întrebat el cu voce 
tremurândă. Mi-e foame. 

— N-am să te bat, l-a asigurat Roger. 

A întins mâna şi l-a strâns pe Jem la piept, 
zicând: 

— Vino-ncoace, amice. 

Jemmy s-a înmuiat cu totul şi s-a topit pur şi 
simplu în braţele lui Roger, plângând un pic, 
sprijinindu-se de umărul lui, în speranţa că tăticul 
va face astfel încât totul să fie bine. 

Și tăticul va face într-adevăr totul să fie totul 
bine, a promis Roger în sinea sa. Va face totul, 
chiar dacă asta însemna să o strângă de gât cu 
mâinile lui pe domnişoara Glendenning. 

— De ce este rău să vorbeşti Gâidhlig, tăticule? 
a mormăit băiatul, extenuat de atâta emoție. Eu 
nu am vrut să fac nimic rău. 

— Nu e rău, a replicat Roger, mângâind băiatul 
pe părul moale ca mătasea. Nu-ţi face griji. Mama 
şi cu mine vom pune lucrurile în ordine. Promit. Şi 
nu trebuie să te duci la şcoală mâine. 

Auzind aşa, Jem a oftat şi s-a lăsat moale ca un 
sac. Apoi a înălţat capul şi a chicotit încet, 
întrebând: 

— Crezi că mama o să-l pedepsească pe domnul 
Menzies? 


27 
TIGRII TUNELURILOR 


Prima întâlnire a Briannei cu dezastrul a fost 


fanta de lumină de pe şine, vizibilă în fracțiunea 
de secundă cât a durat ca uriaşele uşi să se 
închidă în spatele ei cu un „bum” ce a făcut să 
vibreze aerul din tunel. 

Ea a spus un lucru pentru care i-ar fi spălat lui 
Jem gura cu săpun, dacă băiatul ar fi îndrăznit să-l 
spună, şi l-a spus cu furie, dar încet, dându-şi 
seama ce se întâmpla în momentul în care uşile s- 
au închis. 

Nu a văzut nimic în afară de petele de culoare 
ce reprezentau reacţia retinei ei la faptul că s-a 
făcut brusc întuneric. Nu se afla decât la câţiva 
paşi în interiorul tunelului, dar putea auzi sunetul 
buloanelor revenind la locurile lor. Acestea erau 
acţionate de nişte roţi mari, situate pe partea 
exterioară a uşilor din oţel şi care scoteau un 
sunet asemănător cu acela ce se aude atunci când 
cineva roade oase. S-a întors cu grijă, a făcut cinci 
paşi şi a întins mâinile. Da, acolo se aflau uşile. 
Erau mari, solide, din oţel, uşi care acum erau 
bine închise. Auzea râsetele de dincolo de ele. 

Chicotesc, s-a gândit ea stăpânită de furie. 
Parcă ar fi nişte puştii 

Aşa era, se purtau ca nişte puşti. A tras adânc 
aer în piept ca să scape de furie şi de senzaţia de 
panică. Acum, acea senzaţie de beznă se mai 
estompase. Vedea firul de lumină care părea să 
taie în două uşile de cinci metri. S-a văzut umbra 
unui bărbat, care a dispărut, însă. Apoi s-au auzit 
şi mai bine şoapte şi chicoteli. Cineva a încercat să 
arunce o privire în tunel, idiotul. Ar trebui să aibă 
noroc pentru a putea vedea ceva din ceea ce este 
aici. Cu excepţia acelei fante subţiri de lumină, 
tunelul hidroelectric de sub Loch Errochty era 


întunecat ca iadul. 

Cel puţin se putea folosi de fanta de lumină 
pentru a se orienta. Respirând în voie şi-a croit 
drum - păşea cu atenţie, pentru că nu voia să-i 
amuze şi mai mult pe babuinii de dincolo de uşi, 
împiedicându-se şi căzând cu zgomot - până la 
panoul metalic de pe peretele din stânga, unde se 
aflau  întrerupătoarele pentru sistemul de 
iluminare a tunelului. 

A descoperit panoul, dar a intrat în panică 
imediat ce şi-a dat seama că era încuiat. A durat 
doar o clipă, pentru că a realizat că avea cheia de 
la panou. Era pe un inel mare, cu chei soioase, 
primit de la domnul Campbell. Fiecare dintre 
acele chei avea ataşată o bucăţică de hârtie 
terfelită, pe care era notat de unde era respectiva 
cheie. Bineînțeles că ea nu putea citi ce scria pe 
bucăţelele de hârtie, iar blestematul ăla de Andy 
Davies împrumutase de la ea lanterna pe care 
acum ar fi trebuit să o aibă la brâu. Omul ceruse 
lanterna sub pretextul că voia să se uite sub 
camion, pentru a vedea dacă nu cumva se scurgea 
ulei pe undeva. 

Au pus totul la cale destul de bine, s-a gândit ea 
supărată, încercând cheile pe rând. Mai întâi pe 
prima, apoi pe a doua. Incerca să le bage în mica 
gaură invizibilă. Toţi trei erau implicaţi: Andy, 
Craig McCarty, Rob Cameron. 

Ea era un om ordonat şi, după ce a încercat 
toate cheile, constatând că niciuna dintre ele nu 
se potrivea, nu le-a mai încercat încă o dată. Ştia 
că se gândiseră şi la această posibilitate. Craig 
luase cheile de la ea pentru a deschide trusa cu 
scule din camion. I le returnase cu o reverență 


exagerată. 

Se uitaseră la ea cu ochi mari, bineînţeles, când 
le-a fost prezentată ca noul inspector pe probleme 
de securitate, deşi ea a presupus că ei fuseseră 
informaţi asupra acelui lucru şocant şi anume că 
era femeie. Rob Cameron, un tânăr chipeş, care în 
mod clar avea o impresie foarte bună despre sine, 
a privit-o mai întâi din creştet până-n tălpi şi din 
tălpi până-n creştet, înainte de a-i întinde mâna. Îl 
măsurase şi ea la rândul ei pe îndelete şi ceilalţi 
doi izbucniseră-n râs. Şi Rob se distrase. 

Nu simţise din partea lor niciun fel de ostilitate 
pe drumul către Loch Errochty şi se gândea că ar 
fi simţit-o dacă ar fi existat. Asta era doar o glumă 
proastă. Probabil. De fapt, momentul care a 
premers închiderii uşilor nu a fost primul în care 
ea a avut senzaţia că se punea ceva la cale. Era 
mamă de prea multă vreme, astfel că a prins 
privirile pline de plăcere şi de inocenţă ale 
bărbaţilor. Şi membrii echipei de întreţinere şi 
reparaţii avuseseră astfel de priviri. Le-ar fi 
observat privirile, dacă i-ar fi examinat mai atent. 
Mintea ei era însă doar pe jumătate la treaba pe 
care o avea de făcut. Cealaltă jumătate se afla în 
secolul al XVIII-lea, alături de Fergus şi Marsali, 
pentru soarta cărora îşi făcea griji. Îşi făcea totuşi 
curaj, gândindu-se că părinţii ei şi lan porniseră 
cu bine spre Scoţia. 

Indiferent ce se întâmpla - ce se întâmplase, s-a 
corectat ea cu hotărâre - în trecut, lucrurile în 
legătură cu care se cuvenea să fie îngrijorată erau 
aici şi acum. 

Se întreba ce se aşteptau să facă ea. Să tipe? Să 
plângă? Să bată la uşi şi să-i roage s-o lase să 


iasă? 

S-a apropiat de uşi, străduindu-se să facă 
zgomot cât mai puţin şi şi-a lipit urechea de fanta 
care exista între ele. A auzit urletul motorului unui 
camion şi scrâşnetul pietrişului sub cauciucuri, 
pentru că maşina se îndrepta spre drumul de 
acces. 

— Nemernicilor ce sunteţi! a strigat ea cât a 
putut de tare. 

Ce aveau de gând? 

Dacă nu le satisfăcuse dorinţa şi nu strigase sau 
nu plânsese, atunci era posibil să fi hotărât să o 
abandoneze pur şi simplu? Voiau să se întoarcă 
mai târziu pentru a o găsi în toiul unei crize sau 
pentru a o vedea cu obrajii înroşiţi de furie? Sau 
poate - deşi asta era o glumă sinistră - aveau de 
gând să se întoarcă la birourile Hydro Electric 
Board, pentru a-i spune domnului Campbell cu un 
aer cu totul nevinovat că noul său inspector nu 
venise la serviciu în dimineaţa aceea? 

A expirat pe nas uşor, în mod voit. 

Bine. Are să se răzbune crunt când i se va ivi 
ocazia, dar ce să facă acum? 

S-a îndepărtat de panoul de curent electric, 
privind în beznă. Nu mai fusese niciodată în acest 
tunel, dar văzuse unul asemănător în timpul 
turului făcut împreună cu domnul Campbell. Era 
unul dintre tunelurile din proiectul hidroelectric 
care fusese săpat cu mâna, adică mai exact cu 
târnăcopul şi lopata, de către „băieţii hidro” în 
anii '50. Acest tunel trecea pe o distanţă de 
aproape o milă prin munte şi pe sub valea 
inundată, în care se afla acum Loch Errochty, iar 
un tren electric ce părea o jucărie ajungea pe şine 


până în centrul tunelului. 

Iniţial cu acel tren fuseseră transportaţi 
muncitorii, „Tigrii tunelurilor”, până la frontul de 
lucru şi înapoi. La ora actuală, pe şine nu mai 
mergea decât locomotiva care transporta din când 
în când muncitorii ce verificau cablurile imense, 
care se întindeau de-a lungul pereţilor tunelurilor 
sau serveau la alimentarea uriaşelor turbine 
dispuse la baza barajului, în celălalt capăt al 
tunelului. 

Gândindu-se la turbine, şi-a adus aminte ce 
trebuiau să facă Rob, Andy şi Craig. Urma să 
ridice una dintre masivele turbine şi să-i 
înlocuiască o paletă avariată. 

Şi-a lipit spatele de peretele tunelului, punându- 
şi palmele pe piatra dură şi s-a gândit. Acolo s-au 
dus, deci. Nu avea nicio importanţă, dar a închis 
ochii pentru a se putea concentra mai bine şi a 
chemat în memorie paginile din tomul masiv - 
aflat în prezent pe bancheta camionului care 
plecase - unde erau specificate toate detaliile 
tehnice legate de toate staţiile hidroelectrice de 
care răspundea. 

Se uitase la diagramele acestei staţii seara 
trecută şi încă o dată, în fugă, în timp ce se spăla 
pe dinţi, în dimineaţa asta. Tunelul ducea Ja baraj 
şi fusese folosit la construirea nivelurilor 
inferioare ale acelui baraj. Cât de jos se afla? 

Dacă tunelul ajungea în compartimentul 
turbinelor, ar fi fost izolat printr-un zid. Dar dacă 
ajungea la nivelul compartimentului de serviciu, 
deasupra compartimentului turbinelor, o încăpere 
uriaşă în care se găseau macarale capabile să 
ridice câteva tone, necesare pentru a putea ridica 


turbinele din locaşurile lor - atunci tunelul ar fi 
fost închis cu o uşă, nefiind necesară izolarea sa, 
deoarece la celălalt capăt nu era apă. 

Indiferent cât de mult se străduia, nu-şi putea 
aminti atât de detaliat diagramele încât să ştie 
dacă la celălalt capăt al tunelului se trecea în 
baraj, dar era destul de simplu de aflat. 

Ea văzuse trenul în fracțiunea de secundă 
dinaintea închiderii uşilor. Nici nu trebuia să 
depună prea mult efort pentru a intra în cabina 
minusculei locomotive. Oare  caraghioşii ăia 
luaseră şi cheia trenului? Ha! Nu exista niciun fel 
de cheie. Trenul era pus în funcţiune cu ajutorul 
unui comutator de pe consolă. A întors 
comutatorul şi un buton roşu s-a aprins triumfător, 
iar ea a simţit bâzâitul curentului care intra în 
şine. 

Trenul era foarte simplu de manevrat. Avea o 
manetă pe care o împingeai înainte sau înapoi, în 
funcţie de direcţia în care doreai să te deplasezi. A 
împins maneta uşor înainte şi a simţit cum îi 
trecea aer pe lângă faţă, pe măsură ce trenul se 
mişca încet în măruntaiele pământului. 

Trebuia să se deplaseze încet. Butonul roşu 
arunca raze de lumină asupra mâinilor ei, dar nu 
străpungea întunericul din tunel, astfel încât nu 
avea nicio idee unde şi cum se curbau şinele. Pe 
de altă parte, nici nu voia să ajungă la capătul 
şinelor la viteză mare şi să deraieze locomotiva. 
Parcă se deplasa în pas de melc prin tunel, dar tot 
era mai bine decât să meargă pe jos, pe pipăite, în 
condiţiile în care în tunelul de peste o milă 
lungime existau o mulţime de cabluri de înaltă 
tensiune. 


Ceva a izbit-o în întuneric. Pentru o fracțiune de 
secundă, a avut impresia că a pus cineva un cablu 
de-a curmezişul şinelor. In clipa următoare, a 
auzit un sunet care nu era sunet şi care a trecut 
prin ea, atingându-i fiecare nerv, făcând-o să vadă 
alb înaintea ochilor. După aceea, mâna ei s-a atins 
de stâncă şi şi-a dat seama că se prăbuşise peste 
consolă, că atârna în afara micuţei locomotive şi 
era pe cale să se prăbuşească în întuneric. 

Deşi îi vâjâia capul, a reuşit să apuce marginea 
consolei şi să se aşeze din nou în cabină. A mişcat 
comutatorul cu o mână tremurândă şi aproape că 
a căzut pe podea, dar s-a redresat, sprijinindu-se 
cu palmele pe genunchi, respirând sacadat în 
întuneric. 

— Doamne Sfinte! a şoptit. Oh, binecuvântată 
Mamă a lui lisus. Oh, Iisuse. j 

işi dădea seama că era acolo. Îşi mai dădea încă 
seama. Nu scotea niciun sunet, dar ea îşi dădea 
seama că era acolo, aproape, şi nu îşi putea 
stăpâni tremurul. 

A stat acolo multă vreme, cu capul sprijinit pe 
genunchi, până a fost din nou în stare să 
gândească. 

Nu avea cum să se înşele. Călătorise de două ori 
prin timp şi cunoștea sentimentul pe care îl ai în 
timpul unei astfel de călătorii. Niciodată nu 
avusese parte de ceva atât de şocant. Pielea o 
ustura încă şi nervii erau încordaţi la maxim, iar în 
urechi avea un zumzet de parcă şi-ar fi băgat 
capul într-un cuib de viespi... dar era tare. Se 
simţea de parcă un fir roşu, încins, ar fi tăiat-o în 
două, dar nu avea sentimentul oribil de a fi fost 
dezmembrată şi întoarsă pe dos. 


Un gând cumplit a făcut-o să sară în picioare, 
ţinându-se de consolă. Sărise oare? Se afla în altă 
parte? în alt timpi Simţea consola metalică sub 
degete, iar mirosul de stâncă şi cablu rămăsese 
acelaşi. 

— Nu, a şoptit ea şi a mişcat comutatorul pentru 
alimentare, pentru a se asigura. Trenul, încă în 
viteză, s-a zgâlţâit puţin. Ea a redus viteza, astfel 
încât locomotiva înainta acum în pas de melc. 

Nu avea cum să fi făcut un salt în trecut. 
Obiectele de mici dimensiuni rămân în posesia 
celui care călătoreşte prin timp, dar nu şi o 
locomotivă împreună cu şinele pe care se mişcă. 

— În afară de asta, a spus ea cu voce tare, dacă 
te-ai fi întors în timp mai mult de douăzeci şi cinci 
de ani, tunelul nici nu s-ar afla aici. Ai fi închisă 
în... stâncă. 

Deodată a simţit cum i se întoarce stomacul pe 
dos şi a vărsat. 

Sentimentul că era ceva... o prezenţă, a mai 
cedat. Orice ar fi fost acel ceva, se afla în spatele 
ei. 

Ei, gata! şi-a spus ea, ştergându-şi gura cu dosul 
palmei. Trebuia să fie o uşă în capătul tunelului şi 
ea era hotărâtă să nu se întoarcă sub niciun chip 
în locul de unde pornise. 

Exista o uşă. O uşă cu totul obişnuită, din metal. 
Şi era un zăvor care atârna liber, scos din locaşul 
lui. A simţit mirosul de vaselină. Cineva unsese 
recent balamalele. Uşa s-a deschis cu uşurinţă 
când a învârtit mânerul. Se simţea ca Alice după 
ce căzuse în vizuina lepurelui Alb. Era o Alice 
furioasă. 

Dincolo de uşă erau câteva trepte abia luminate. 


În capătul scărilor se afla o altă uşă încadrată de 
lumină. Auzea zgomotul făcut de o macara. 

Respira sacadat şi asta nu din cauza efortului 
făcut la urcarea scărilor. Ce avea să vadă de 
partea cealaltă a uşii? Acolo era compartimentul 
de serviciu. Asta ştia cu siguranţă. Dar avea să fie 
joi când va trece de cealaltă parte a uşii? Avea să 
fie aceeaşi zi de joi în care se aflase atunci când se 
închiseseră uşile în spatele ei. 

Ea a strâns din dinţi şi a deschis uşa. Rob 
Cameron aştepta, sprijinit de perete, cu ţigara 
aprinsă în mână. Când a văzut-o, a rânjit, a 
aruncat chiştocul şi a călcat pe el. 

— Ştiam eu că ai să reuşeşti, drăguță, a spus el. 

Aflaţi în cealaltă parte a încăperii, Andy şi Craig 
s-au oprit din lucru şi au aplaudat. 

— Îţi dau o bere după ce terminăm serviciul, a 
strigat Andy. 

— Două! a exclamat Craig. 

Simţea încă gustul de fiere în gură. I-a aruncat 
lui Rob Cameron o privire în genul celei pe care i- 
o aruncase domnului Campbell. 

— Mie să nu-mi zici „drăguţă”, i-a spus ea cât se 
poate de calm. 

Faţa lui, care arăta atât de bine, s-a strâmbat 
într-o grimasă şi Rob şi-a aranjat bucla de pe 
frunte cu o supunere prefăcută. 

— Cum spui dumneata, şefa, a replicat el în cele 
din urmă. 

DEALURI 


Era ora şapte când a auzit maşina Briannei 
intrând pe alee. Copiii luaseră deja cina şi au ieşit 
în fugă, prinzându-se de picioarele ei, de parcă s- 
ar fi întors din Africa sau de la Polul Nord. 

A durat ceva vreme până când copiii au ajuns în 
pat şi Bree a avut timp să-i acorde toată atenţia. 
Pe el nu-l deranja acest lucru. 

— 'Ţi-e foarte foame? l-a întrebat ea. Pot să fac... 

El a întrerupt-o, apucând-o de mână şi trăgând-o 
după sine în birou, unde a închis şi a încuiat uşa. 
Ea stătea acolo cu părul turtit de casca dură, 
îngrăşat, pentru că petrecuse toată ziua în 
măruntaiele pământului. Mirosea a pământ. 
Mirosea, de asemenea, a lubrifiant pentru motor, 
a fum de ţigară, a transpiraţie şi a... bere. 

— Am multe să-ţi spun, i-a comunicat el. Şi ştiu 
că şi tu ai multe să-mi spui, dar mai întâi ai putea 
să-ţi dai jos blugii, să te aşezi pe birou şi să-ţi 
desfaci picioarele? 

Ea a făcut ochii mari şi a spus cu blândeţe: 

— Da. Aş putea face asta. 

Roger se întrebase adesea dacă era adevărat ce 
se spunea despre oamenii cu părul roşu, că erau 
mai temperamentali decât alţii sau că îşi trădau 
sentimentele alarmant de repede prin culoarea 
pielii. Ambele lucruri erau adevărate. Cel puţin el 
aşa credea. 

Poate că ar fi trebuit să aştepte până se îmbrăca 
înainte de a-i povesti ce făcuse domnişoara 
Glendenning. Dacă ar fi procedat astfel, ar fi ratat 
ocazia de a-şi vedea soţia goală, roşind de furie de 
la brâu în sus. 

— Baba aia nenorocită! Dacă crede că o să 
scape aşa... 


— N-o să scape! a  întrerupt-o el ferm. 
Bineînţeles că n-o să scape. 

— N-o să scape, bineînţeles că n-o să scape! Mă 
duc acolo mâine dimineaţă şi... 

— Ei bine, poate că nu. 

S-a oprit şi l-a privit, îngustându-şi privirea. 

— Poate nu cei 

— Poate că nu te vei duce tu, a replicat Roger, 
încheindu-se la blugi şi ridicând blugii ei. Mă 
gândeam că ar fi cel mai bine dacă m-aş duce eu. 

Bree s-a încruntat. 

— Nu e vorba că ţi-ai putea pierde cumpătul şi 
te-ai putea repezi la căţeaua bătrână, dar tu ai 
serviciu, nu-i aşa? 

— Hmmm, a mormăit ea, având îndoieli asupra 
faptului că el ar fi în stare să discute cu 
domnişoara Glendenning aşa cum se cuvenea 
pentru „delictul” pe care îl săvârşise. 

— S-ar putea să-ți pierzi controlul şi s-o loveşti 
pe femeia aia. Nu aş vrea să fiu pus în situaţia de 
a le explica celor mici de ce trebuie să o viziteze 
pe mami la închisoare. 

Această replică i-a provocat râsul şi s-a mai 
liniştit puţin. Chiar şi el credea că ea nu s-ar fi dat 
în lături să apeleze la violenţa fizică şi apoi ea nu 
văzuse urechea lui Jemmy imediat după ce venise 
acasă. El însuşi simţise o dorinţă puternică de a se 
duce la şcoală şi de a-i arăta domnişoarei cum e 
când te trage cineva de ureche, însă acum era în 
stare să se controleze. 

— Şi ce vrei să-i spui? a întrebat ea luându-şi 
sutienul de sub birou, oferindu-i o minunată 
imagine a fundului ei, pentru că nu-şi pusese încă 
blugii. 


— Nimic. Voi sta de vorbă cu directorul. EI 
poate discuta cu ea. 

— Într-adevăr, poate că e mai bine aşa, a spus 
ea încet. Nu ne dorim ca domnişoara Glendenning 
să se răzbune pe Jemmy. 

— Aşa e. 

Minunata roşeaţă a pielii dispărea. Casca se 
rostogolise sub scaun. A ridicat-o şi i-a pus-o pe 
cap 

— Ei, cum a fost astăzi la serviciu? Şi de ce nu 
porţi chiloţi când te duci la serviciu? a întrebat el, 
amintindu-şi că ea nu purtase chiloţi în ziua aceea. 

Când a auzit aceste cuvinte, ea a roşit din nou, 
de parcă pielea i-ar fi fost cuprinsă de flăcări. 

— Mi-am pierdut obiceiul de a purta chiloţi în 
secolul al XVIII-lea! a exclamat ea, enervându-se. 
Nu port chiloţi decât la ocazii deosebite. Ce 
credeai, că aveam de gând să îl seduc pe domnul 
Campbell? 

— Nu, nu. Dacă e aşa cum l-ai descris, atunci în 
niciun caz, a replicat el cu blândeţe. Nu am făcut 
decât să remarc asta când ai plecat dimineaţă şi 
te-am întrebat. 

— Oh! a exclamat ea dându-şi seama că era 
nervoasă în continuare şi se întreba de ce. 

El tocmai se pregătea să o întrebe din nou cum 
fusese la serviciu şi ea şi-a dat jos casca, s-a uitat 
atent la el, zicând: 

— Ai spus că dacă port casca, ai să-mi spui ce 
făceai cu sticla de şampanie. Adică ce altceva 
făceai în afară de a i-o da lui Mandy, care a 
aruncat-o prin geam, a adăugat ea cu duritatea 
caracteristică unei femei. La ce te gândeai, Roger? 

— Ca să fiu foarte sincer, mă gândeam la fundul 


tău, a spus el. Nu mi-a dat niciodată prin cap că ea 
ar putea să arunce sticla. Nici nu mi-a trecut prin 
cap că ar fi putut să o arunce aşa. 

— Ai întrebat-o de ce a făcut-o? 

El s-a blocat pentru o clipă. 

— Nu m-am gândit că ar avea un motiv anume, a 
mărturisit el. M-am grăbit să o iau de pe masă, 
pentru că era gata să se arunce cu capul înainte 
prin fereastra spartă şi am fost atât de speriat, 
încât m-am mulţumit să o iau de pe masă şi să Îi 
dau una peste funduleţ. 

— Nu cred că a făcut un astfel de gest fără 
motiv, a replicat Bree încet. 

A lăsat deoparte casca şi şi-a pus sutienul, un 
spectacol care i-ar fi distras atenţia lui Roger în 
orice situaţie. 

Abia când au ajuns în bucătărie ca să ia cina, el 
şi-a adus aminte să o întrebe cum fusese la 
serviciu. 

— N-a fost rău, a spus ea pe un ton calm, nu atât 
de calm cât să-l convingă, dar destul încât să-l 
facă să întrebe: 

— Numai la ocazii deosebite? 

— Ştii tu. Doar pentru tine. 

— Pentru mine? 

— Da, pentru tine şi de dragul obsesiei tale 
pentru lenjeria intimă feminină. 

— Cum? Vrei să spui că porţi chiloţi doar 
pentru... 

— Pentru ca tu să mi-i dai jos, bineînţeles. 

Nu s-ar fi putut spune ce turnură ar fi luat acea 
discuţie, dacă nu ar fi fost întreruptă de un vaiet 
care s-a auzit de sus. Bree a dispărut, 
îndreptându-se spre scări, lăsându-l pe Roger să 


mediteze asupra mărturisirii pe care tocmai i-o 
făcuse. 

Până s-a întors ea, puţin încruntată, el pregătise 
deja şunca şi fasolea. 

— A avut un coşmar, a spus ea, răspunzându-i 
lui Roger, care ridicase întrebător din sprâncene. 
Acelaşi. 

— Iar a încercat omul negru să între pe geam? 

Ea a dat din cap în semn că da şi a luat tigaia cu 
fasole din mâna lui, fără a servi imediat mâncarea. 

— Am întrebat-o de ce a aruncat sticla. 

— Ai întrebat-o? 

Brianna a luat în mână polonicul şi l-a ţinut ca 
pe o armă, spunând: 

— A zis că l-a văzut pe el la fereastră. 

— Pe el? Pe... 

— Pe Nuckelavee. 

În dimineaţa zilei următoare turnul era exact 
aşa cum fusese când se uitase la el ultima dată, 
adică învăluit în întuneric. Era linişte. Se auzeau 
doar zgomotele făcute de porumbei. El luase 
gunoiul de acolo. Nu apăruseră alte ziare cu miros 
de peşte. E curat şi frumos, s-a gândit el. Oare 
turnul aştepta alt spirit rătăcitor? 

A izgonit din mintea lui acel gând şi a închis uşa 
printr-un gest hotărât. Era hotărât să cumpere un 
zăvor şi balamale noi când va trece pe la 
magazinele unde se vindeau produse pentru fermă 
şi pentru casă. 

Oare Mandy văzuse cu adevărat pe cineva? Şi 
dacă văzuse într-adevăr pe cineva, era acelaşi 
vagabond care îl speriase pe Jem? Ideea că exista 
cineva care stătea cu ochii pe membrii familiei lui 
l-a tulburat şi a simţit cum îl apasă pe piept ceva 


negru şi greu, ca un arc ascuţit. A rămas nemişcat 
o clipă privind atent casa şi terenul din jurul ei, 
căutând eventualele urme ale unui intrus. Verifica 
locurile în care s-ar fi putut ascunde cineva. 
Fusese deja în grajd şi în celelalte clădiri anexe. 

Peştera lui Dumbonnet? S-a gândit la această 
ascunzătoare şi, revenindu-i în memorie imaginea 
lui Jem stând în faţa peşterii, a simţit cum îl trec 
fiorii. Ei, avea să afle în curând cum stăteau 
lucrurile, a gândit el furios şi, după ce le-a aruncat 
o ultimă privire lui Annie Macdonald şi lui Mandy, 
care îşi petreceau timpul în linişte în curtea aflată 
mai jos, a pornit la drum. 

Era atent la orice zgomot. A auzit boncăluitul 
cerbilor, al cărui ecou stăruia încă în aer. A văzut 
o turmă de ciute, dar spre norocul lui nu a întâlnit 
masculi în rut. Nu a întâlnit nici vagabonzi. 

I-a trebuit ceva timp până ce a găsit intrarea în 
peşteră, chiar dacă fusese acolo cu numai o zi în 
urmă. A făcut mult zgomot când s-a apropiat de 
peşteră. Apoi s-a oprit şi a strigat: 

— Hei, tu, care te afli în peşteră! 

Nu a răspuns nimeni. 

S-a apropiat de intrare, dând deoparte tufele cu 
mâna, pregătit fiind pentru situaţia în care 
vagabondul s-ar fi aflat înăuntru. Şi-a dat seama 
că în peşteră nu era nimeni, când mirosul tipic de 
umezeală a ajuns până la el. 

Chiar şi aşa, a băgat mai întâi capul şi apoi a 
intrat cu totul în peşteră. Locul era uscat pentru o 
peşteră din Highlands. Era rece ca într-un 
mormânt. Nici nu era de mirare. Se ştia că, pentru 
a trăi în Highlands, trebuie să fii robust. Dacă nu 
erai, aveai mari şanse să mori de pneumonie. 


Chiar dacă era răcoare, Roger a zăbovit câteva 
clipe, închipuindu-şi-l pe socrul lui acolo. Era un 
loc gol şi rece, dar care avea în el o atmosferă 
liniştitoare. Nimic nu îl făcea să-şi dorească să 
plece de-acolo. De fapt se simţea... bine-venit şi 
din cauza asta simţea că i se face părul măciucă. 

— Să dea Dumnezeu să fie în siguranţă, a spus 
el încet, punând mâna pe stânca de la intrare, 
pentru ca, după aceea, să iasă din peşteră şi să se 
bucure de binecuvântarea caldă a soarelui. 

Sentimentul că era bine-venit în peşteră, că 
prezenţa sa se simţise într-un fel sau altul, s-a 
păstrat. 

— Ei, şi-acum ce să fac, athair-ceile? a spus el cu 
glas tare, mai în glumă, mai în serios. Se cuvine să 
mai caut şi prin altă parte? 

Chiar când rostea aceste cuvinte şi-a dat seama 
că era în plin proces de căutare. În vârful dealului 
din apropiere se vedeau pietrele despre care îi 
povestise Brianna. Acea grămadă de pietre fusese 
pusă acolo de mâna omului, îi spusese ea. Poate 
că era vorba despre un fort datând din Epoca 
Fierului. Acel fort nu părea că poate adăposti pe 
cineva, dar pentru că era neliniştit, Roger a 
coborât printre bolovani şi tufe pentru a ajunge la 
poalele dealului, iar după aceea a început să urce 
către acea grămadă de pietre. 

Era într-adevăr vorba despre o construcţie 
veche, dar nu data din Epoca Fierului. Ceea ce a 
găsit el păreau a fi ruinele unei capele mici. Una 
dintre pietrele de jos avea sculptată pe ea o cruce. 
A găsit, acolo unde se găsea intrarea, fragmente 
ale unei statui pe care vremea îşi pusese din plin 
amprenta. Acea construcţie arăta altfel decât 


crezuse el, privind-o de la distanţă. Unul dintre 
ziduri îi ajungea până la brâu şi mai existau alte 
două ziduri relativ înalte. Acoperişul se prăbuşise 
cu multă vreme în urmă, dar mai rămăsese o parte 
din lemn a acoperişului, care devenise tare ca 
piatra. 

Tamponându-şi transpiraţia de pe ceafă, s-a 
oprit şi a ridicat capul statuii. Era o statuie foarte 
veche. Era celtică? De pe vremea picţilor? Nu 
putea spune cu exactitate. 

A trecut uşor cu degetul mare peste ochii goi ai 
statuii. Apoi a aşezat capul cu grijă pe unul dintre 
ziduri. Se observa un spaţiu de parcă ar fi fost 
acolo o nişă în perete. 

— Bun! a spus el, simțindu-se ciudat. Ne vedem 
mai târziu. 

A întors spatele acelui cap şi a pornit în josul 
dealului către casă, având sentimentul ciudat că 
era însoţit de cineva. 

În Biblie se spune: „Caută şi vei găsi” s-a gândit 
Roger. 

— Nu-ţi garantează nimeni ce anume ai putea 
găsi, a spus el cu glas tare, adresându-se aerului 
din jur. 


29 
CONVERSAŢIE CU UN DIRECTOR 


După o masă luată în linişte cu Mandy, care 
părea să fi uitat de coşmarurile ei, s-a îmbrăcat 
îngrijit pentru întrevederea cu directorul de la 
şcoala lui Jem. 

Domnul Menzies a fost o surpriză. Roger nu se 


gândise să o întrebe pe Bree cum arăta omul şi se 
aştepta să întâlnească un bărbat înţepat, de vârstă 
mijlocie, autoritar, conform imaginii pe care şi-o 
făcuse el în privinţa unui director de şcoală. În 
contrast cu această imagine, Menzies era cam de 
vârsta lui Roger, un bărbat suplu, palid, cu 
ochelari în spatele cărora se aflau nişte ochi ce 
trădau simţul umorului. Lui Roger nu i-a scăpat, 
totuşi, conturul ferm al gurii domnului Menzies. 

Procedase bine că nu o lăsase pe Bree să vină la 
şcoală. 

— Lionel Menzies, a spus directorul zâmbind. 

l-a strâns mâna cu hotărâre şi cu un aer 
prietenos, încât Roger a fost nevoit să-şi modifice 
strategia. 

— Roger MacKenzie, a spus el dând drumul 
mâinii directorului şi aşezându-se pe scaunul care 
îi fusese indicat, adică faţă-n faţă cu domnul 
Menzies. 

— Sunt tatăl lui Jem... adică tatăl lui Jeremiah, a 
mai adăugat el. 

— Oh, da. M-am gândit eu. M-am gândit că veţi 
veni dumneavoastră sau soţia, când am văzut că 
Jem nu a venit la şcoală în dimineaţa asta. 

Directorul şi-a împreunat mâinile, continuând: 

— Înainte de a merge mai departe... Aş putea să 
vă întreb ce anume v-a spus Jem în legătură cu 
cele întâmplate? 

Roger începea să aibă o impresie din ce în ce 
mai bună despre director. 

— Mi-a spus că învăţătoarea lui l-a auzit 
zicându-i unui coleg ceva în gaelică, drept care l-a 
tras de ureche. Copilul s-a înfuriat şi a insultat-o, 
de asemenea în gaelică, după care dumneavoastră 


l-aţi bătut cu cureaua. 

Roger văzuse cureaua pusă într-un loc destul de 
vizibil, pe peretele alăturat unui fişet. 

Menzies a ridicat din sprâncene. 

— Nu asta s-a întâmplat? a spus Roger, 
întrebându-se pentru prima dată dacă nu cumva 
Jem minţise sau omisese vreuna dintre acţiunile 
sale reprobabile. 

— Ba da, asta s-a întâmplat, a replicat Menzies. 
Asta s-a întâmplat, doar că nu am întâlnit 
niciodată vreun părinte care să exprime lucrurile 
atât de concis. În general trebuie să ascult un 
prolog care durează o jumătate de oră, să aud 
lucruri banale, să asist la contraziceri, asta dacă 
vin ambii părinţi, ori la atacuri personale, înainte 
de a-mi putea da seama care este problema. Vă 
mulţumesc. 

Domnul Menzies a zâmbit şi Roger a zâmbit 
involuntar la rândul lui. 

— Am regretat faptul că a trebuit să fac lucrul 
acesta, a continuat directorul. Imi place Jem. E 
isteţ, silitor şi... are umor. 

— Aşa este, a replicat Roger, dar... 

— Dar chiar n-am avut de ales, l-a întrerupt 
Menzies cu hotărâre. Dacă niciunul dintre ceilalţi 
elevi nu ar fi înţeles ce a spus, poate că ar fi 
scăpat cerându-şi scuze, dar... v-a comunicat ce 
anume a spus? 

— Nu mi-a comunicat în detaliu, nu. 

Roger nu-l întrebase pe Jem. El îi auzise pe 
Jamie Fraser înjurând pe cineva doar de trei sau 
patru ori în gaelică... dar a fost o experienţă 
memorabilă şi Jamie avea o memorie excelentă. 

— Nici eu nu vă voi da detalii decât dacă 


insistaţi. Chiar dacă s-a întâmplat ca numai unii 
dintre copiii din curte să înţeleagă ce a spus Jem, 
ei s-au apucat să le traducă şi prietenilor, de fapt 
le-au şi tradus ce a spus Jem. Şi ei ştiau că am 
înţeles şi eu totul. Eu trebuie să sprijin autoritatea 
cadrelor didactice. Dacă nu o fac, totul se duce 
dracului... Mi se pare că soţia dumneavoastră mi-a 
spus că aţi predat la Oxford, dacă am înţeles bine? 
Impresionant. 

— Asta s-a întâmplat cu ani în urmă şi nu eram 
decât asistent, dar am predat într-adevăr. Înţeleg 
ce spuneţi, dar am menţinut disciplina şi m-am 
făcut respectat fără a apela la forţa fizică. 

Roger a spus asta, deşi i-ar fi plăcut să-i 
pocnească pe câţiva dintre studenţii săi din anul al 
doilea. 

Menzies l-a privit atent, clipind uşor şi apoi a 
spus: 

— După părerea mea, simpla dumneavoastră 
prezenţă impunea respect. Având în vedere că 
sunteţi mult mai solid ca mine, mă bucură faptul 
că nu faceţi apel la forţă. 

— Există părinţi care fac apel la forţă? 

— Ei bine, niciunul dintre taţi nu m-a lovit, deşi 
am fost ameninţat o dată sau de două ori. M-a 
vizitat o mamă care avea asupra ei o puşcă de 
care se foloseau membrii familiei. 

Menzies şi-a aplecat capul spre peretele din 
spatele lui şi, când a ridicat ochii, Roger a văzut 
găuri făcute de alice, mascate, dar nu întru totul, 
de o hartă a Africii. 

— Măcar a tras pe deasupra capului 
dumneavoastră, a spus Roger sec, iar Menzies a 
început să râdă, zicând: 


— Ei bine, lucrurile nu s-au petrecut tocmai aşa. 
Am rugat-o pe doamnă să pună arma jos, cu grijă. 
A pus-o jos, dar nu cu destulă grijă. Nu ştiu cum a 
făcut, dar a apăsat pe trăgaci şi buuum! A fost 
destul de speriată, dar nu chiar atât de speriată ca 
mine. 

— Sunteţi un om de ispravă, a spus Roger 
zâmbind şi gândindu-se cât de bine se descurca 
Menzies cu părinţii dificili, inclusiv cu el însuşi, 
dar şi-a sprijinit coatele pe masă, semn că avea de 
gând să preia controlul asupra discuţiei. 

— Dar eu nu mă plâng în legătură cu faptul că l- 
aţi bătut cu cureaua, a continuat Roger. Eu discut 
despre lucrurile care au dus la această pedeapsă. 

Menzies a tras aer în piept, şi-a pus coatele pe 
masă şi şi-a împreunat palmele, zicând: 

— Da, pricep. 

— Înţeleg nevoia de a vă sprijini cadrele 
didactice, a replicat Roger, punându-şi palmele pe 
masă. Înţeleg, dar femeia aceea aproape că i-a 
smuls urechea fiului meu şi asta nu pentru cine 
ştie ce crimă, ci doar pentru că a spus câteva 
cuvinte, nu înjurături, în Gàidhlig. 

Menzies şi-a  îngustat privirea,  sesizând 
accentul. 

— Ah, deci dumneavoastră vorbiţi dialectul. Mă 
şi întrebam cine stăpâneşte dialectul, 
dumneavoastră sau soţia. 

— O spuneţi de parcă aş suferi de vreo boală. 
Soţia mea este americancă... sunt sigur că aţi 
remarcat acest lucru. 

Menzies l-a privit amuzat, nimeni nu putea să n- 
o remarce pe Brianna, dar s-a mulţumit să spună: 

— Da, am observat. Mi-a spus că tatăl dumneaei 


era scoţian şi încă din Highlands. Vorbiţi acasă în 
dialect? 

— Nu prea des. Jem a învăţat dialectul de la 
bunicul lui, care... nu mai este printre de noi, a 
adăugat Roger. 

Menzies a dat din cap spunând încet: 

— Ah, şi eu am învăţat graiul de la bunici... De 
la bunicii din partea mamei. Şi de la cei din partea 
tatălui. Erau din Skye. 

In aer plutea o întrebare nerostită şi Roger a 
răspuns la ea: 

— Eu m-am născut în Kyle of Lochalsh, dar cea 
mai mare parte a copilăriei mi-am petrecut-o la 
Inverness. Gaelica am învăţat-o pe vasele de 
pescuit din Minch. Și în munţii din Carolina de 
Nord. 

Menzies a dat din nou din cap, uitându-se 
pentru prima dată la mâinile lui, şi nu la Roger. 

— Aţi mai fost pe vreun vas de pescuit în ultimii 
douăzeci de ani? 

— Nu, slavă Domnului. 

Menzies a zâmbit fără să ridice privirea. 

— Nu. În ziua de astăzi nu se mai prea vorbeşte 
gaelica pe astfel de vase. Se vorbeşte spaniola, 
poloneza, estoniana... Câte un pic din toate, dar 
nu şi gaelica. Soţia dumneavoastră a spus că aţi 
stat câţiva ani în America, aşa încât se poate să nu 
fi observat că dialectul nu se mai prea vorbeşte în 
spaţiul public. 

— Ca să fiu sincer, nu am remarcat acest lucru. 
Nu l-am remarcat... până în acest moment. 

Menzies a dat din nou din cap, parcă mai mult 
pentru sine. Apoi şi-a scos ochelarii şi şi-a frecat 
nasul, pentru că aceştia îi lăsaseră urme. Ochii lui 


erau de un albastru deschis şi deodată păru 
vulnerabil, fără ochelari. 

— Dialectul s-a vorbit din ce în ce mai puţin, în 
special în ultimii zece, cincisprezece ani. Regiunea 
Highlands face parte din Regatul Unit - cel puţin 
în Regatul Unit aşa se spune - într-un fel în care 
nu a mai fost până acum, şi a vorbi într-un grai 
vechi nu este doar demodat, ci şi nociv. Asta nu s- 
a declarat deschis, dar s-a... descurajat... folosirea 
gaelicii în şcoli, a continuat directorul ridicând 
mâna pentru a-l împiedica pe Roger să spună 
ceva. Acest lucru nu s-ar fi întâmplat dacă părinţii 
ar fi protestat, dar nu protestează. Cei mai mulţi 
îşi doresc ca micuţii lor să facă parte dintr-o lume 
modernă, să vorbească o engleză corectă, să aibă 
o slujbă bună, să se integreze în altă parte, să 
poată pleca din Highlands... Nu au prea multe 
aici, cu excepţia Mării Nordului. 

— Părinţii... 

— Dacă au învăţat gaelica de la părinţii lor, 
refuză să-şi înveţe copiii s-o vorbească. Dacă nu au 
învăţat dialectul, nu fac eforturi pentru a-l învăţa. 
Gaelica este văzută ca semn al ignoranței. Este o 
caracteristică a claselor de jos. 

— O barbarie, a spus Roger cu ironie. Barbari 
care vorbesc gaelica? 

Menzies a recunoscut citatul dispreţuitor din 
Samuel Johnson, referitor la graiul vorbit în 
secolul al XVIII-lea de către gazdele sale din 
Highlands, şi faţa i s-a luminat din nou de un 
zâmbet discret. 

— Exact. Există o mulţime de prejudecăţi, 
majoritatea exprimate deschis faţă de... 

— Teuchteri? „Leuchter” era un termen folosit 


de către scoţienii din Lowland pentru cei din 
Gaeltracht, zona din Highlands în care se vorbea 
gaelica. Termenul ar fi echivalent cu „ţărănoi” sau 
„opincar”. 

— Ah, ştiţi, deci, care este situaţia. 

— Ştiu câte ceva. 

Era adevărat că, relativ recent, în anii '60, cei 
care vorbeau gaelica erau ridiculizaţi, dispreţuiţi. 

Roger şi-a dres glasul. 

— Chiar dacă asta este situaţia, domnule 
Menzies, a spus el accentuând puţin asupra 
cuvântului „domnule", eu nu sunt deloc de acord 
ca învăţătoarea să-mi disciplineze băiatul pentru 
că vorbeşte gaelica, ba mai mult, să-l agreseze 
pentru că vorbeşte acest dialect. 

— Vă împărtăşesc părerea, domnule MacKenzie, 
a spus Menzies ridicând privirea şi uitându-se în 
ochii lui Roger într-un fel care te făcea să crezi că 
era sincer. Am avut o mică discuţie cu domnişoara 
Glendenning şi cred că un astfel de incident nu se 
va mai repeta. 

Roger l-a privit în ochi o vreme, gândindu-se că 
ar fi vrut să spună o serie de lucruri, dar şi-a dat 
seama că Menzies nu era responsabil pentru cele 
mai multe dintre ele. 

— Dacă se va mai repeta, a spus Roger calm, nu 
am să mă întorc aici înarmat, dar voi veni cu 
şeriful şi cu un fotoreporter care va înregistra 
momentul în care domnişoara Glendenning va fi 
arestată şi i se vor pune cătuşele. 

Menzies a clipit din ochi şi şi-a pus ochelarii. 

— Sunteţi sigur că n-o s-o trimiteţi pe soţia 
dumneavoastră cu arma? a întrebat el încet şi 
Roger a izbucnit în râs. 


— Bine-atunci, a spus Menzies, împingând 
scaunul şi ridicându-se în picioare. Vă conduc. 
Trebuie să încui. Jem o să vină la şcoală luni, nu-i 
aşa? 

— O să fie aici, cu sau fără cătuşe. 

Menzies a izbucnit în râs, spunând: 

— Nu trebuie să vă faceţi griji în ceea ce 
priveşte modul în care va fi primit. Având în 
vedere că toţi copiii care vorbesc gaelica le-au 
comunicat prietenilor lor ce a spus Jem, toată 
clasa îl consideră a fi un Robin Hood sau un Billy 
Jack. 

— Oh, Doamne! 

Rechinul avea patru metri lungime, era o siluetă 
cu forme regulate care se deplasa în paralel cu 
nava abia vizibilă în cenuşiul furtunii. Apăruse 
deodată înainte de prânz şi am fost surprinsă când 
i-am văzut înotătoarea tăind apa. 

— Ce-are pe cap? a întrebat Jamie venind lângă 
mine şi încruntându-se pentru a vedea mai bine, 
după ce a auzit strigătul meu de uimire. Are ceva 
pe cap. 

— Cred că este rechinul cap-de-ciocan, am 
replicat eu ţinându-mă de balustrada stropită când 
şi când de apă. Capul rechinului părea deformat, 
era turtit, greoi şi bont, la capătul corpului feroce 
şi grațios. În timp ce îl priveam, rechinul a ieşit 


mai mult la suprafaţa apei, arătându-şi o bucată a 
cozii şi ochiul parcă îngheţat. 

Jamie a scos o exclamaţie de groază şi dezgust. 

— Aşa arată ei de obicei, i-am spus. 

— De ce? 

— Cred că Dumnezeu s-a plictisit într-o zi. 

Vorbele mele i-au stârnit râsul şi l-am privit 
mulţumită. Avea o culoare sănătoasă în obraji şi la 
micul dejun mâncase cu atâta poftă, încât m-am 
decis să renunţ la acupunctură. 

— Care este cel mai ciudat lucru pe care l-ai 
văzut? Animal ciudat, vreau să spun, care să nu fie 
om, am adăugat, gândindu-mă la cumplita colecţie 
de malformații conservate şi „curiozităţi ale 
naturii”. 

— Ciudat în sine? Nu deformat? Aşa cum l-a 
lăsat Dumnezeu? 

A privit în apă gândindu-se şi apoi a spus, 
zâmbind: 

— Mandrilul din Grădina Zoologică din Franţa. 
Sau... ei bine, nu... Poate rinocerul, deşi nu am 
văzut unul în care şi oase. Contează dacă nu l-am 
văzut în carne şi oase? 

— Să alegem un animal pe care l-ai văzut în 
carne şi oase, am spus gândindu-mă că unele 
animale pictate sunt în mare parte rodul 
imaginaţiei artistului. Credeai că mandrilul este 
mai ciudat decât urangutanul? 

Mi-am adus aminte cât fusese de fascinat de 
urangutan, un animal tânăr cu o mutră solemnă, 
fascinat la rândul lui de el, situaţia atrăgând după 
sine o serie de glume pe seama părului roşu, 
făcute de Ducele de Orleans. 

— Nu, am văzut foarte mulţi oameni care arătau 


mai ciudat decât urangutanul. 

Vântul îşi schimbase direcţia şi îi trăgea smocuri 
de păr din coada legată cu o panglică. S-a întors în 
direcţia vântului şi şi-a aşezat smocurile rebele. 
Apoi s-a întors spre mine, spunând: 

— Mi-a părut rău pentru animalul acela. Părea 
să-şi dea seama că era singur şi că poate nu va 
mai vedea niciodată vreun semen de-al său. 

— Poate credea că tu eşti un semen de-al lui, i- 
am spus. Părea să te placă. 

— Era un animal mic şi drăguţ, a replicat Jamie. 
Când i-am întins portocala, a luat-o din mâna mea 
cu delicateţe, ca un bun creştin. Crezi că... 

— Cred căâ...? 

— Ah, mă gândeam şi eu... 

S-a întrerupt şi s-a uitat peste umăr, dar 
niciunul dintre marinari nu ne putea auzi. 

— Mă gândeam la ceea ce spunea Roger Mac şi 
anume că Franţa va fi importantă pentru 
Revoluţie. Mă gândeam să mă interesez de asta 
când ajungem la Edimburgh. Aş vrea să ştiu dacă 
unii dintre oamenii pe care îi cunosc au afaceri în 
Franţa... 

După ce a spus asta, a ridicat din umeri. 

— Doar nu te gândeşti să te duci în Franţa, nu-i 
aşa? l-am întrebat speriată. 

— Nu, nu, a spus el repede. Mă gândeam doar... 
Dacă am merge în Franţa, urangutanul ar mai fi 
acolo? N-am fost de mult şi nu ştiu cât trăiesc 
urangutanii. 

— Nu cred că trăiesc atât de mult ca oamenii, 
dar pot avea o viaţă destul de lungă, dacă sunt 
îngrijiţi cum se cuvine, am spus cu oarecare 
ezitare.  Ezitarea nu era legată deloc de 


urangutan. Să mergem la Curtea Franţei? 
Simţeam cum mi se strânge stomacul la gândul că 
se putea întâmpla aşa ceva. 

— A murit, a spus Jamie încet, întorcându-se 
spre mine. Ludovic a murit. 

— A murit? am întrebat eu absent. Când? 

Şi-a lăsat bărbia-n piept şi a râs discret. 

— A murit acum trei ani, Sassenach, a spus el 
sec. S-a scris în ziare, deşi sunt gata să pun 
rămăşag că în Wilmington Gazette nu s-a făcut 
mare caz de asta. 

— Nu am observat. 

M-am uitat la rechinul care continua să 
însoţească răbdător vasul nostru. Acum inima îmi 
bătea mai rar, pentru că trecusem de şoc. Eram 
liniştită şi asta mă surprindea. 

Nu mă mai supăra amintirea faptului că 
împărţisem patul cu Ludovic - zece minute, atât 
durase - pentru că trecuse mult timp de atunci, iar 
eu şi Jamie ne împăcaserăm unul cu altul la 
priveghiul primei noastre fiice, Faith, pe care o 
pierdusem, pe fundalul teribilelor întâmplări din 
Franţa dinainte de Revoltă. 

Moartea lui Ludovic nu aducea niciun fel de 
schimbare şi, cu toate astea, aveam o senzaţie de 
uşurare, ca şi cum o melodie monotonă ce răsuna 
în depărtare încetase, şi acum auzeam cântul 
liniştii în vânt. 

— Dumnezeu să-l odihnească, am spus după o 
vreme. 

Jamie a zâmbit şi şi-a pus mâna peste a mea. 

— Fois Shiorruidh thoir dha, a spus la rândul lui. 
Dumnezeu să-l odihnească. Parcă îţi vine să te 
întrebi cum se simte un rege care ajunge înaintea 


lui Dumnezeu şi trebuie să dea socoteală pentru 
faptele sale. Poate că e mai rău să răspunzi pentru 
toate faptele supuşilor tăi. 

— Crezi că va da socoteală? am întrebat 
intrigată şi oarecum stânjenită 
Li acest gând. Nu l-am cunoscut pe Ludovic în mod 
intim - cu excepţia unei singure situaţii, în care 
intimitatea era comparabilă cu o strângere de 
mână; nici măcar nu mă privise în ochi - dar nu 
păruse a fi un om preocupat de supuşii săi. Oare 
poate o persoană să se îngrijească singură de 
bunul mers al unui întreg regat? Nu crezi că are 
de dat socoteală doar pentru propriile păcate? 

S-a gândit serios la problema asta şi a bătut cu 
degetele mâinii drepte în balustrada umedă. 

— Aşa cred, a spus el în cele din urmă. Ar trebui 
să răspunzi pentru felul în care te-ai purtat cu 
membrii familiei tale, nu-i aşa? Să zicem că le-ai 
făcut vreun rău copiilor tăi, i-ai abandonat şi i-ai 
lăsat să moară de foame. Aceste lapte nu fac 
cinste sufletului tău, pentru că răspunzi pentru 
copii. Dacă te-ai născut rege, răspunzi pentru 
supuşii tăi. Dacă le faci rău, atunci... 

— Bine, dar unde se opreşte totul? am protestat 
eu. Să presupunem că îi faci bine unei persoane şi 
rău alteia. Să presupunem că răspunzi pentru 
oameni şi ei au nevoi contradictorii. Ce zici de 
asta? 

A zâmbit: 

— Zic doar că mă bucur că nu sunt Dumnezeu şi 
nu trebuie să mă gândesc la lucruri de felul 
acesta. 

Am tăcut o clipă, imaginându-mi-l pe Ludovic 
faţă-n faţă cu Dumnezeu, încercând să explice 


acele zece minute pe care le-a petrecut cu mine. 
Eram sigură că el credea că avea dreptul să facă 
acel lucru, oricum, regii sunt regi, dar pe de altă 
parte, porunca a şaptea şi porunca a noua sunt 
valabile şi pentru regi. 

— Dacă tu ai fi acolo, în Ceruri, l-ai ierta? Eu aş 
face-o. 

— Pe cine? a întrebat el surprins. Pe Ludovic? 

Am dat din cap în semn că da, iar Jamie şi-a 
frecat nasul cu un deget. După aceea a oftat şi a 
dat din cap în semn că da. 

— Da, l-aş ierta. Nu m-ar supăra, însă, să-l văd 
chinuindu-se un pic, a spus el întunecându-se la 
față. Mi-ar plăcea să-l văd cu o furcă-n fund. 

Am izbucnit în râs, dar înainte de a putea spune 
ceva, am auzit de sus un strigăt: 

— La pânze! 

Dacă până atunci fusesem singuri, la auzul 
acelei comenzi, marinarii au ieşit de sub punte, 
întocmai ca gărgăriţele care ies dintr-un pesmet, 
ca să vadă ce s-a întâmplat. 

Mi-am îngustat privirea, dar nu am desluşit 
nimic. Tânărul lan coborâse mai devreme sub 
punte şi acum a venit lângă noi. Se înroşise din 
cauza vântului şi a nerăbdării. 

— E un vas mic, dar are la bord tunuri, i-a spus 
lui Jamie, şi are arborat steagul Angliei. 

— Este un cuter, a spus căpitanul Roberts, care 
venise lângă mine şi privea prin ochean. Rahat! 

Jamie a dus mâna din reflex la cuţit. Apoi s-a 
uitat peste umăr la căpitan. Am văzut acum 
corabia care se apropia rapid la tribord. 

— Putem să o lăsăm în urmă, căpitane? a 
întrebat secundul care venise şi el lângă 


balustradă. 

Nava care se apropia avea şase tunuri la vedere, 
iar în spatele lor se aflau oameni. 

Căpitanul şi-a desfăcut absent  ocheanul, 
ridicându-şi privirea pentru a-şi da seama dacă 
avea suficiente pânze ca să ne putem depărta de 
vasul care se apropiase de noi. Catargul principal 
era crăpat; căpitanul intenţionase să-l înlocuiască 
la New Haven. 

— Nu, a răspuns el întunecat. Catargul principal 
se va rupe dacă este solicitat printr-o greutate. 

Cu un clic, căpitanul a strâns hotărât ocheanul 
şi l-a pus în buzunar, spunând: 

— Trebuie să ne descurcăm cum putem. 

Mă întrebam cât de mult din încărcătura 
transportată de căpitanul Roberts era marfă de 
contrabandă. Pe faţa lui sobră nu se putea ghici 
Nimic, dar se vedea că marinarii erau neliniştiţi şi 
agitația a crescut când cuterul s-a apropiat şi mai 
mult de vasul nostru. 

Roberts a dat ordinul să fie coborâte pânzele, şi 
corabia noastră a înaintat mai încet. l-am văzut pe 
marinarii de pe cuter cum se uitau la Jamie, care îi 
număra. 

— Sunt şaisprezece, a spus lan. 

— Şaptesprezece, fir-ar să fie, a spus căpitanul, 
măsurându-l pe lan şi dând din cap. Or să încerce 
să stoarcă de la noi tot ce pot. Imi pare rău, 
amice. 

M-am alarmat şi, când cuterul s-a apropiat de 
vasul nostru, m-am neliniştit mai mult auzind 
această replică şi văzând cum îl măsura căpitanul 
pe Jamie. 

— Doar nu credeţi că... am spus eu. 


— Păcat că v-aţi mai bărbierit în dimineaţa asta, 
domnule Fraser, i-a spus Roberts lui Jamie, 
ignorându-mă. Asta vă face să păreţi cu douăzeci 
de ani mai tânăr. Şi arătaţi mai sănătos decât 
bărbaţii de două ori mai tineri. 

— Vă mulţumesc pentru compliment, domnule, a 
replicat Jamie sec, privind balustrada unde 
apăruse deodată tricornul căpitanului de pe cuter, 
întocmai ca o ciupercă otrăvitoare. 

Şi-a desfăcut brâul, a scos din el teaca în care se 
afla cuțitul, spunându-mi: 

— Pune ăsta bine, Sassenach. 

Căpitanul cuterului, un bărbat de înălţime medie 
şi de vârstă mijlocie, cu sprâncene groase şi 
pantaloni peticiţi, a scrutat puntea. Apoi a dat din 
cap ca pentru sine, de parcă cele mai grave 
suspiciuni ale sale s-ar fi confirmat şi a strigat 
peste umăr că vrea să fie urmat de şase oameni. 

— Verificaţi marfa, a spus căpitanul marinarilor. 
Ştiţi ce trebuie să căutaţi. 

— Ce vrea să însemne asta? a întrebat căpitanul 
Roberts supărat. Nu aveţi niciun drept să-mi 
percheziţionaţi vasul! Cine vă credeţi? Un echipaj 
de pirați? 

— Arăt eu a pirat? a întrebat căpitanul cuterului 
mai degrabă încântat decât insultat de această 
idee. 

— Ei bine, sunt sigur că nu puteţi fi căpitan de 
marină, a replicat Roberts cu răceală. Cei din 
marina Maiestăţii Sale sunt nişte domni distinşi. 
Asta a fost întotdeauna părerea mea. Căpitanii din 
marina Maiestăţii Sale nu abordează o navă 
comercială aşa, pur şi simplu. Nu mai vorbesc de 
faptul că nu vin la bordul altei nave fără să se fi 


prezentat. 

Pe căpitanul cuterului păreau să-l amuze toate 
aceste observaţii. El şi-a scos pălăria şi a făcut o 
reverență în faţa mea, spunând: 

— Daţi-mi voie, doamnă. Căpitanul Worth 
Stebbings, umilul dumneavoastră slujitor. 

Apoi şi-a îndreptat spatele, punându-şi pălăria şi 
spunându-i locotenentului său: 

— Verificaţi cu grijă cala şi dovediţi că sunteţi 
nişte marinari adevăraţi, iar dumneata, a 
continuat el împungând pieptul lui Roberts cu 
arătătorul, dumneata cheamă-ţi toţi oamenii pe 
punte. Să facă bine să se alinieze şi să ia poziţia 
de drepţi. Toți oamenii, bagă bine la cap! Dacă o 
să mă văd nevoit să îi aduc eu aici, te avertizez că 
n-o să fiu foarte încântat. 

S-au auzit tot felul de zgomote de sub punte şi, 
din timp în timp, marinarii veneau, raportându-i 
căpitanului Stebbings ce anume mai găsiseră, în 
vreme ce acesta se tot plimba, văzând cum 
oamenii de pe Teal se strângeau pe punte, printre 
ei aflându-se Ian şi Jamie. 

— Ascultaţi bine! a exclamat căpitanul Roberts 
care, trebuie să recunosc, era un om hotărât. 
Domnul Fraser şi nepotul dumnealui nu fac parte 
din echipaj. Dânşii sunt pasageri care au plătit 
pentru a putea călători pe acest vas. Nu aveţi 
niciun drept să molestaţi nişte oameni liberi. Nu 
aveţi niciun drept să faceţi presiuni nici asupra 
echipajului meu! 

— Sunt cetăţeni ai Marii Britanii, a spus 
Stebbings sec. Am tot dreptul să fac ceea ce fac 
sau vreţi să spuneţi că sunteţi toţi american? 

Dacă asta ar fi fost situaţia, s-ar fi considerat că 


vasul nostru era unul rebel şi căpitanul Stebbings 
ar fi avut dreptul să confişte echipajul cu tot ce se 
afla la bordul său. 

După ce căpitanul cuterului rostise aceste 
cuvinte, marinarii de sub comanda lui Roberts au 
mormăit a nemulţumire şi au început să se uite 
insistent la balustradă. Stebbings a observat acest 
lucru şi a cerut să mai vină încă patru oameni la 
bordul navei noastre... înarmaţi. 

Șaisprezece minus şase minus patru fac şase, 
mi-am spus şi m-am apropiat mai mult de 
balustradă, pentru a privi la bordul cuterului pe 
sub frânghia care îl lega de Teal. Dacă printre cei 
şaisprezece nu se numără şi căpitanul Stebbings. 
Dacă printre aceştia se numără şi el... 

La cârmă se afla un om, cârma nefiind circulară, 
ci mai curând un mănunchi de bețe care păreau că 
ies de sub punte. Alţi doi oameni îşi făceau de 
lucru cu un tun, un obiect uriaş din alamă, pe care 
îl îndreptau spre Teal. Unde erau ceilalţi? Doi erau 
pe punte, ceilalţi erau, probabil, sub punte. 

Căpitanul Roberts continua să-i vorbească lui 
Stebbings, aflat în spatele meu, dar marinarii de 
pe cuter aruncau peste bord butoaie şi pachete, 
cerând să li se mai arunce o frânghie. Am întors 
capul şi l-am văzut pe Stebbings umblând prin faţa 
membrilor echipajului şi alegându-şi dintre ei 
oameni. Patru bărbaţi solizi care veniseră de pe 
cuter îşi secondau căpitanul. Cei aleşi au fost puşi 
laolaltă şi legaţi cu o frânghie. Stebbings alesese 
deja trei oameni. 

Printre aceştia se număra şi John Smith, care se 
albise la faţă. Zărindu-l, am simţit cum mi se 
strânge inima. 


Apoi am simţit că inima mi se opreşte cu totul, 
când l-am văzut pe Stebbings îndreptându-se spre 
lan. 

— Mda, mda, a spus căpitanul cuterului 
mulţumit. După privire pari să fii dat dracului, da' 
îţi băgăm noi minţile-n cap. Luaţi-l! 

Am văzut cum lan şi-a umflat muşchii, dar 
oamenii lui Stebbings erau înarmaţi. Doi dintre ei 
aveau pistoalele în mâini, aşa că Ian a făcut un pas 
înainte. Avea o privire care l-ar fi făcut pe un om 
înţelept să se mai gândească la decizia pe care o 
luase. Mi-am dat seama, însă, că Stebbings nu era 
un om înţelept. 

Căpitanul cuterului şi-a mai ales doi oameni. 
Apoi s-a oprit înaintea lui Jamie şi l-a măsurat din 
creştet până în tălpi. 

Pe faţa lui Jamie nu se citea nimic şi era puţin 
palid din cauză că vântul bătea cu putere şi vasul 
se înclina când într-o parte, când în alta. 

— E solid, domnule, a spus unul dintre oamenii 
înarmaţi care îl însoțeau pe Stebbings. 

— E destul de bătrân, a replicat căpitanul 
cuterului. Şi, în afară de asta, nu-mi place ce 
culoare are în obraji. 

— Nici dumneavoastră nu arătaţi foarte bine, a 
spus Jamie respectuos, îndreptându-şi umerii şi 
măsurându-l pe Stebbings din cap până-n picioare. 
Dacă nu mi-aş da seama că sunteţi un laş după 
acţiunile pe care le întreprindeţi, în mod sigur aş 
ghici după faţa dumneavoastră de prost că sunteţi 
un papă-lapte şi un pămpălău. 

Mai întâi căpitanul s-a albit de uimire, apoi s-a 
înroşit de furie. Unul sau doi dintre oamenii aflaţi 
în spatele lui au rânjit, dar expresia li s-a schimbat 


îndată ce Stebbings s-a întors spre ei. 

— Luaţi-l! a strigat căpitanul cuterului privind 
captura făcută de oamenii săi. Luaţi-l şi aveţi grijă 
să-l trântiţi de câteva ori. 

Incremenisem de spaimă. Era limpede că Jamie 
nu îl putea lăsa singur pe lan, dar nici pe mine nu 
mă putea abandona în mijlocul Oceanului Atlantic. 
Nu mă putea lăsa singură nici chiar dacă aveam 
asupra mea cuțitul lui, ascuns sub fustă, şi pe al 
meu legat de pulpă. 

Căpitanul Roberts asistase la această scenă cu 
gura deschisă. Nu îmi puteam da seama dacă 
rămăsese aşa pentru că era uimit sau pentru că îl 
admira pe Jamie. Era un bărbat scund şi îndesat, 
care nu avea constituţia adecvată pentru 
confruntări fizice. Cu toate acestea, s-a îndreptat 
spre Stebbings, apucându-l de guler. 

Marinarii de pe cuter îi duceau pe prizonieri 
dincolo de balustradă. 

Nu am avut vreme să mă gândesc la altă soluţie, 
astfel încât m-am uitat la balustradă şi am trecut 
dincolo de ea. O clipă m-am ţinut de lemnul ud şi 
am pus picioarele pe scăriţa de frânghie pe care 
marinarii de pe cuter o aruncaseră până la bordul 
vasului nostru. O mişcare bruscă şi m-am lovit de 
coca vasului. Nu m-am mai putut ţine de nimic şi 
am căzut, dar m-am prins de scăriţa de frânghie 
chiar deasupra punţii cuterului. 

Frânghia îmi arsese mâna dreaptă şi am simţit 
că parcă mi se jupuise toată pielea din palmă, dar 
nu aveam vreme să mă gândesc la asta. În orice 
clipă m-ar fi putut vedea un membru al echipajului 
cuterului şi atunci... 

Pregătindu-mă să sar pe puntea cuterului, mi- 


am dat drumul şi am aterizat ca un sac de cartofi. 
Am simţit o durere ascuţită în genunchiul drept, 
dar m-am ridicat în picioare şi, în ciuda tangajului, 
m-am îndreptat spre scara de lângă cabina 
căpitanului. 

— Hei! Tu! Ce faci? 

Unul dintre tunari mă văzuse şi se holba la 
mine, incapabil să se decidă dacă e mai bine să se 
apropie de mine şi să mă înfrunte sau să rămână 
lângă tunul său. Tovarăşul lui s-a uitat peste umăr 
la mine şi i-a strigat celui care mă văzuse primul 
să rămână la locul său. 

El a spus, de fapt: 

— Rămâi pe loc! Dar-ar dracu’ în ochii tăi! 

I-am ignorat. Inima îmi bătea cu atâta putere, 
încât abia mai puteam să respir. Ce să fac acum? 
Ce puteam face? Jamie şi lan dispăruseră. 

— Jamie! am strigat cât am putut de tare. Sunt 
aici! 

Pe urmă am pornit în fugă spre frânghia care 
lega cuterul de Teal, ridicându-mi fusta, pentru că 
începuse să-mi cadă şi nu puteam ajunge la cuțitul 
care era într-o teacă prinsă de pulpă. 

Acţiunea mea l-a derutat pe cârmaci, care 
întorsese capul când am strigat. 

Plescăia din buze ca un caras auriu, dar avea 
prezenţa de spirit să ţină mâinile pe cârmă. Am 
pus mâna pe frânghia care lega cuterul de Teal. 

Roberts şi ceilalţi din echipajul său, Dumnezeu 
să-i  binecuvânteze, făceau un zgomot care 
acoperea strigătele cârmaciului şi tunarilor de pe 
cuter. Unul dintre tunari s-a uitat pe puntea 
vasului Teal, s-a gândit puţin şi a venit spre mine. 

Ce n-aş da acum să am un pistol! am gândit 


înciudată. Aveam doar cuțitul la dispoziţie şi l-am 
înfipt în pieptul omului cu toată puterea. Am simţit 
cum lama a lovit osul, întorcându-se în mâna mea 
şi tăind carnea. Omul a ţipat în; i căzut pe punte. 
Era cât pe ce să-mi rămână cuțitul în trupul lui. 

— Imi pare rău, am şoptit şi mi-am reluat 
munca. Acum frânghia s-a murdărit de sânge. S-au 
auzit diferite zgomote pe scara de lângă cabina 
căpitanului. Jamie şi lan nu erau înarmaţi, dar 
lucrul acesta nu conta într-un spaţiu mic. 

Am reuşit să tai frânghia şi m-am lovit de partea 
laterală a cocii vasului Teal. Curentul a început să 
împingă cele două vase, depărtându-le unul de 
altul. Cuterul, mai mic, se mişca mai uşor, trecând 
pe lângă vasul mai mare. Nu ne mişcăm deloc 
repede, dar din cauza iluziei optice, am început să 
mă clatin şi a trebuit să mă apuc de balustradă, ca 
să-mi pot menţine echilibrul. 

Tunarul rănit se apropia de mine. Era furios şi 
se clătina. Sângera, dar nu abundent, şi se mişca 
destul de bine. 

M-am dat deoparte şi am simţit o mare uşurare 
când l-am văzut pe Jamie venind pe scara de lângă 
cabina căpitanului. 

— Repede, cuțitul meu! mi-a spus, apropiindu- 
se. 

Am băgat mâna în buzunar, am apucat mânerul, 
dar acesta s-a prins în materialul fustei. Jamie a 
apucat mânerul şi a tras de el, rupând atât 
buzunarul, cât şi betelia fustei. 

Jamie s-a întors pe călcâie şi a pornit către 
măruntaiele vasului, lăsându-mă faţă-n faţă cu un 
tunar rănit, cu altul teafăr, care îşi părăsise 
postul, şi cu un cârmaci care striga isteric să vină 


cineva şi să facă nu ştiu ce cu o pânză. 

Am apucat bine cuțitul în mână. 

— Rămâneţi pe loc! am strigat cât am putut de 
tare. 

Din cauză că gâfâiam, din cauza vântului şi a 
zgomotului din jur, mă îndoiesc că m-au auzit. Mi- 
am ţinut cu o mână fusta, ridicând mâna cealaltă, 
în care aveam cutitul, vrând să arăt astfel că ştiu 
ce să fac cu arma. Chiar ştiam. 

Am simţit cum a început să-mi bată inima cu 
putere şi cum începe să mă mănânce capul din 
cauza transpiraţiei, dar părul mi se usca imediat 
în bătaia vântului. Panica îmi dispăruse. 
Începusem să gândesc foarte clar şi cât se poate 
de repede. 

Nu o să mă atingeti. Doar asta îmi trecea prin 
cap. Omul pe care îl rănisem era prudent şi nu se 
apropia prea mult de mine. Celălalt tunar nu 
vedea în mine decât o femeie şi de aceea nu s-a 
deranjat să se înarmeze, ci s-a mulţumit să încerce 
să pună mâna pe mine. Am văzut cuțitul ridicându- 
se. 

Era ca şi când s-ar fi mişcat singur. Tăişul i s-a 
umplut de sânge. L-am tăiat pe tunar pe frunte. 
Faţa i s-a umplut de sânge, orbindu-l. El a scos un 
strigăt de durere şi de uimire, făcând paşi înapoi 
şi acoperindu-şi faţa cu amândouă mâinile. 

Am ezitat o clipă, neştiind prea bine ce să fac şi 
simțind cum îmi pulsează tâmplele. Vasul a 
început să se mişte, ridicându-se şi coborând pe 
valuri. Am simţit tivul umplut cu aur al fustei cum 
atingea scândurile punţii şi am pus mâna pe 
betelia ruptă, care ar fi trebuit să-mi ţină fusta pe 
trup. 


Am văzut apoi un cârlig în care era agăţată o 
frânghie. M-am apropiat, am lăsat cuțitul deoparte 
şi am apucat cârligul cu amândouă mâinile 
scoţându-l de la locul său. Am apucat apoi cârligul 
ca pe o bâtă de baseball şi l-am lovit în cap pe 
omul pe care îl tăiasem pe frunte. Cârligul din 
lemn a sunat a gol când a lovit capul tunarului. 
Acesta s-a clătinat şi s-a îndepărtat de catarg. 

Cârmaciul se săturase să privească ce se 
întâmpla şi şi-a părăsit postul, îndreptându-se spre 
mine ca o maimuţă furioasă, cu dinţii rânjiţi şi 
braţele lungi. Am încercat să îl lovesc cu cârligul, 
dar m-am dezechilibrat când l-am lovit pe tunar, 
aşa încât cârligul mi-a căzut din mână şi s-a 
rostogolit pe punte, în vreme ce cârmaciul s-a 
repezit la mine. 

M-am lovit de balustradă şi în momentul acela 
am simţit că mi se taie răsuflarea, pentru că mă 
lovisem la rinichi. Am alunecat, iar el m-a urmărit, 
vrând să mă apuce de gât. L-am lovit cu pumnii 
peste cap, ca o moară de vânt, iar mâinile mă 
dureau când îi atingeam ţeasta tare. 

Vântul îmi vâjâia în urechi, nu auzeam decât 
înjurături şi gâfâieli şi nu mai ştiam dacă sunt ale 
mele sau ale cârmaciului. Mi-a dat mâinile 
deoparte şi m-a apucat de gât. l-am simţit degetul 
mare chiar sub maxilar. 

Cu toate că aveam dureri mari, am încercat să-l 
lovesc cu genunchii, însă picioarele mele erau 
prinse sub greutatea lui. Am văzut negru înaintea 
ochilor. Când şi când, în întuneric vedeam nişte 
luminiţe, jocuri de artificii care îmi anunțau 
moartea. 

Cineva scotea nişte sunete scurte, tânguitoare şi 


mi-am dat seama că acel cineva eram chiar eu. 
Mâna care mă apucase de gât mă strângea şi mai 
tare, iar luminiţele pe care le văzusem se 
pierduseră cu totul. 

M-am trezit îngrozită, dar având şi senzaţia că 
mă legăna cineva. Mă durea gâtul şi, când am vrut 
să înghit, am început să tuşesc. 

— Eşti bine, Sassenach. 

Vocea blândă a lui Jamie se auzea de undeva, 
din ceaţă. Unde eram? 

Jamie pusese mâna pe umărul meu pentru a mă 
linişti. 

— Te... cred... pe... cuvânt, am reuşit să spun. 

Durerile au fost, însă, atât de mari, încât mi-au 
dat lacrimile. Am tuşit. M-a durut, dar mi s-a părut 
că îmi e mai bine. Ce? 

— la un pic de apă, draga mea. 

O palmă mare mi-a ridicat capul şi am simţit 
buza unei căni lipindu-se de buzele mele. Când am 
înghiţit, am avut dureri, dar nu-mi păsa pentru ca 
buzele şi gâtul erau uscate şi aveam în gură gust 
de sare. 

Ochii mei începeau să se adapteze la întuneric. 
Puteam zări silueta lui Jamie sub un tavan jos din 
scânduri... nu, din bârne. Se simţea un miros 
puternic de păcură. Un vas. Bineînţeles că eram 
pe un vas, dar caret 

— Unde...? am întrebat eu, mişcând o mână. 

— Habar nu am, a spus el puţin iritat. Oamenii 
de pe Teal sunt la post, iar lan este cu pistolul la 
capul unui marinar care ţine cârma. Din câte ştiu 
eu, ne îndreptăm către largul oceanului. 

— Am vrut să spun... pe care... vas. 

Spusesem aceste cuvinte deşi, din ceea ce îmi 


povestise Jamie, era limpede că ne aflam pe cuter. 

— Au spus că se numeşte Pitt”. 

— Foarte potrivit, am spus privind în jur, în 
încăperea întunecoasă. 

M-am speriat când am văzut ceva atârnat în 
spatele lui Jamie. M-am ridicat repede, mai bine 
spus am încercat să mă ridic, dându-mi seama 
destul de târziu că eram într-un hamac. 

Jamie m-a prins de mijloc, cu un strigăt de 
spaimă. A intervenit la timp, astfel încât să nu cad 
din hamac. Mi-am dat seama că acel lucru pe care 
eu îl luasem drept un cocon uriaş era un om care 
stătea într-un hamac prins de tavan şi se aşezase 
în aşa fel încât părea o insectă prinsă de un 
păianjen, care se uita la mine. 

— Doamne, Dumnezeule! am spus, întinzându- 
mă. 

— Vrei să te odihneşti un pic, Sassenach, sau 
vrei să te ajut să te ridici? N 

— Nu. Ajută-mă să mă ridic, te rog. Încăperea, 
cabină sau ce va fi fost, se învârtea cu mine şi mi-a 
fost mai bine când m-am sprijinit pe Jamie, 
închizând ochii când giroscopul din interiorul meu 
s-a liniştit. 

— Căpitanul Roberts? l-am întrebat. Teal 

— Dumnezeu ştie ce s-a întâmplat cu vasul şi 
căpitanul, a răspuns Jamie. Am pornit de îndată ce 
oamenii noştri au fost în stare să pună în mişcare 
vasul acesta. Din câte ştiu eu, Teal ar trebui să se 
afle în spatele nostru, dar nu am văzut nimic când 
m-am uitat la pupa. 

A început să îmi fie mai bine, deşi simţeam cum 

îmi bătea inima în gât şi în tâmple. Am simţit 
micile răni de la coate şi de la umeri, dar şi 
durerile de spate, pentru că mă izbisem de 
balustradă. 

— Am închis cea mai mare parte a echipajului în 
cală cu excepţia lui, a spus Jamie, uitându-se la 
omul întins în hamac. Nu ştiam dacă vrei sau nu 
să-l examinezi mai întâi; omul nu e rănit grav. 

M-am apropiat de hamac şi mi-am dat seama că 
în el se afla cârmaciul care încercase să mă 
sugrume. Avea un cucui uriaş la frunte şi un ochi 
începuse să i se învineţească. Din câte mi-am 
putut da seama în lumina slabă, pupilele îi erau 
egale şi respira regulat, deşi i se îndesase o cârpă 
în gură. M-am uitat la el o clipă, dar mi-era greu 
să spun cum stau lucrurile, pentru că singura 
sursă de lumină era o ferestruică de la nivelul 
punţii, dar mi s-a părut că în privirea lui se citea 
disperarea. 

— Vrei să faci pipi? l-am întrebat politicos. 

Omul cu pricina şi Jamie au scos sunete aproape 
identice, doar că, în primul caz, era un geamăt 
care exprima o nevoie, iar în cazul lui Jamie, era 
exasperare. 

— Pentru numele lui Dumnezeu! a exclamat 
Jamie, apucându-mă de braţ când am întins mâna 
spre cârmaci. O să mă ocup eu de el! Du-te sus! 

După ton, mi-am dat seama că Jamie ajunsese la 
capătul răbdării şi nu avea niciun rost să îl 
contrazic. Am urcat scara de lângă cabina 
căpitanului, urmată de un potop de cuvinte în 
gaelică, pe care nici nu mă voi strădui să le 
traduc. 

Vântul devenise destul de puternic, încât să fiu 


nevoită să-mi ţin bine fusta. Am reuşit să mă prind 
de o frânghie, în timp ce mă bucuram de aerul 
curat pentru a-mi limpezi mintea, înainte de a-mi 
continua drumul până la pupa. Acolo l-am găsit pe 
lan, aşa cum mă aşteptam, stând pe un butoi, cu 
un pistol încărcat pe genunchi, angajat evident 
într-o discuţie amabilă cu marinarul de la cârmă. 

— Mătuşică Claire! Te simţi bine, nu-i aşa? a 
întrebat el invitându-mă să stau pe butoi. 

— Bine, i-am spus, aşezându-mă lângă el. 

N u credeam că am pâţit ceva grav la genunchi, 
dar nu mă prea puteam bizui pe el. 

— Claire Fraser, i-am spus pe un ton politicos 
omului care se afla la cârmă, un bărbat de culoare 
care avea pe faţă tatuaje complicate, cu toate că 
purta haine obişnuite, de marinar. 

— Guinea Dick, a replicat omul, zâmbind cu 
dinţii lui piliţi. Umilu' dum'voastră serv'tor, 
dom'ţă! 

L-am privit cu gura căscată, dar apoi mi-am luat 
expresia unei persoane stăpână pe sine şi i-am 
zâmbit. 

— Văd că Maiestatea Sa îşi recrutează marinarii 
de pe unde poate, i-am şoptit lui lan. 

— Aşa-i, a răspuns el. Domnul Dick a fost luat de 
pe un vas de pirați din Guineea, iar pe acest vas a 
ajuns de pe o navă de sclavi, pe care a fost dus pe 
când se afla într-o aşezare de pe Coasta Guineei. 
Nu ştiu dacă e de părere că îi este mai bine, având 
în vedere condiţiile pe care i le oferă serviciul în 
slujba Maiestăţii Sale, dar a zis că nu are nimic 
împotrivă să ni se alăture. 

— Ai încredere în el? l-am întrebat în gaelică. 

lan m-a privit oarecum scandalizat, replicând în 


acelaşi grai: 

— Bineînţeles că nu! Şi îmi vei face un mare 
bine dacă nu te vei apropia prea mult de el, soţie a 
fratelui mamei mele. Mi-a spus că el nu ar mânca 
nicidecum carne de om, dar asta nu înseamnă că, 
dacă îi eşti prin preajmă, te afli în siguranţă. 

— Bine, am spus, vorbind din nou în engleză. Ce 
s-a întâmplat cu... 

Înainte de a-mi putea duce la bun sfârşit 
întrebarea, s-a auzit un zgomot puternic. Am 
întors capul şi l-am zărit pe John Smith, omul cu 
cinci cercei de aur, ieşind din capelaj. 

Şi el a zâmbit când m-a văzut, deşi pe faţa lui se 
citea osteneala. 

— Totul e-n regulă, i-a spus lui lan, pentru ca 
apoi să-şi atingă bucla de pe frunte, întrebându- 
mă: 

— Vă simţiţi bine, doamnă? 

— Da, i-am răspuns. 

Am privit către pupa, dar nu am văzut altceva în 
afară de valuri. De fapt, indiferent încotro mă 
uitam, erau doar valuri. 

— Aăă... Ştiţi cumva încotro ne îndreptăm, 
domnule Smith? l-am întrebat. 

M-a privit surprins şi a răspuns: 

— Ei bine, nu, doamnă, căpitanul n-a spus 
încotro ne îndreptăm. 

— Căp... 

— Căpitanul e unchiul Jamie, a spus lan amuzat. 
Stă sub punte şi-şi varsă maţele, aşa-i? 

— Nu asta făcea când l-am văzut eu ultima dată, 
i-am răspuns, simțind un fior pe şira spinării. Vrei 
să spui că nimeni de la bordul acestui vas nu ştie 
unde ar trebui să ajungem sau măcar în ce 


direcţie ne îndreptăm? 

O tăcere prelungă a fost răspunsul la întrebarea 
mea. 

Am tuşit şi apoi am spus: 

— Hmm... tunarul, nu acela cu fruntea tăiată, 
celălalt, ştiţi cumva unde e? 

Ian s-a întors şi a privit în valuri. 

— Oh! am exclamat. 

Apoi am văzut pe punte o pată mare de sânge, în 
locul în care omul căzuse după ce îl înjunghiasem 
şi am exclamat din nou: 

— Oh! 

— Oh, mătuşică. Am găsit asta pe punte, mi-a 
spus lan întinzându-mi cuțitul meu, care fusese 
curăţat, după cum am putut vedea. 

— Mulţumesc, am spus, punându-l la loc în teaca 
pe care o mai aveam încă prinsă de pulpă. Cineva 
îmi luase fusta ruptă şi aveam pe mine o alta. 
Speram că acel cineva era Jamie, gândindu-mă la 
aurul din tiv. Mă simţeam ciudat, ca şi când în 
oase nu aş fi avut altceva decât aer. Mi-am masat 
gâtul şi m-am întors la ce discutam mai devreme: 

— Deci nimeni nu ştie încotro ne îndreptăm. 

John Smith a zâmbit discret, spunând: 

— Ei bine, nu o să ieşim din ocean, doamnă, 
dacă de asta vă e teamă. 

— De fapt, de asta mi-e teamă. De unde aţi 
ştiut? 

Toţi trei au zâmbit. 

— Ala soarele acolo-i, a spus domnul Dick 
întorcând capul într-o direcţie. Ala pământu -i şi el 
acolo, a spus, indicând aceeaşi direcţie. 

— Ah! am exclamat, simţindu-mă oarecum 
uşurată. 


Ala soarele era acolo, adică apunea în vest, ceea 
ce însemna că noi ne îndreptam spre nord. 

Jamie ni s-a alăturat. Era palid. 

— Domnule căpitan Fraser, a spus Smith cu 
respect. 

— Domnule Smith. 

— Ce ordine aveţi să ne daţi, domnule căpitan? 

Jamie l-a privit înnegurat, spunând: 

— Voi fi mulţumit dacă nu ne scufundăm. Putem 
reuşi acest lucru? 

Domnul Smith a zâmbit: 

— Dacă nu ne lovim de un alt vas sau de o 
balenă, o să rămânem pe linia de plutire. 

— Prea bine. Vă rog să faceţi în aşa fel încât să 
nu ne lovim de nimic, a spus Jamie, ştergându-se 
la gură cu dosul palmei şi continuând: 

— Există vreun port în care putem ajunge într-o 
zi sau două? Cârmaciul spune că avem apă şi 
alimente pentru trei zile, dar cu cât vom avea 
nevoie de mai puţine zile ca să ajungem undeva, 
cu atât voi fi mai fericit. 

Smith a privit către invizibila bucată de pământ, 
iar soarele care apunea se reflecta în cerceii lui. 

— Ei bine, am trecut de Norfolk, a spus el 
îngândurat. Cred că următorul port în toată 
puterea cuvântului este New York. 

Jamie i-a aruncat o privire pătrunzătoare, 
întrebând: 

— La New York nu sunt ancorate vase ale 
Marinei Britanice? 

Domnul Smith a tuşit: 

— Din câte am auzit eu, erau ancorate astfel de 
vase acolo. Poate că au plecat. 

— Mă gândeam la un port mai mic, a spus Jamie. 


Foarte mic! 

— Unde sosirea unui cuter aparţinând Marinei 
Regale Britanice va face o impresie puternică 
asupra cetăţenilor? am întrebat eu. 

Eram de acord cu Jamie în ceea ce privea faptul 
că trebuia să ajungem cât mai curând pe uscat, 
dar apoi ce urma să facem? 

Abia acum începeam să înţeleg în ce situaţie ne 
găseam. În numai o oră statutul nostru se 
schimbase şi, dacă la început fusesem pasageri 
care călătoreau către Scoţia, acum eram nişte 
fugari care se îndreptau Dumnezeu ştie unde. 

Jamie a închis ochii şi a inspirat adânc. Iar era 
palid, mi-am dat seama repede. Din păcate, nu mai 
aveam acele pentru acupunctură, pentru că 
plecasem în grabă de la bordul lui Teal. 

— Ce-ar fi să ne îndreptăm către Rhode Island 
sau New Haven, Connecticut? am întrebat eu. 
Oricum, vasul Teal se îndrepta către New Haven. 
Cred că nici în Rhode Island, nici în New Haven 
nu vom da peste loialişti sau militari britanici. 

Jamie a dat din cap continuând să-şi ţină ochii 
închişi şi strâmbându-se. 

— Da, poate că ai dreptate, a spus el. 

— Rhode Island nu este o destinaţie potrivită, a 
obiectat Smith. În decembrie, britanicii s-au 
îndreptat către Newport, iar marina americană, 
atâta câtă este ea, trebuie să se supună blocadei 
la Providence. Poate că nu vor deschide focul 
asupra noastră, dacă vom intra în Newport, 
navigând sub pavilion britanic. 

Marinarul a ridicat mâna spre catarg: 

— Când ancorăm, se prea poate ca primirea să 
fie mai călduroasă decât ne-am dori-o. 


Jamie reuşise să deschidă un ochi şi îl privea 
atent pe Smith. 

— Mă faci să cred că nu eşti un loialist, domnule 
Smith. Dacă erai, nu era nimic mai simplu decât 
să ne sfătuieşti să ne îndreptăm spre Newport. Eu 
ti-aş fi urmat sfatul. 

— Nu, domnule, a replicat Smith, trăgându-se 
de unul dintre cercei. Trebuie să vă spun că nici 
separatist nu sunt, dar chiar nu vreau să mă mai 
aflu pe un vas care se scufundă. Cred că norocul 
nu o să mă mai ajute de data asta. 

Jamie a dat din cap. Pe chipul lui se vedea că nu 
se simţea bine. 

— Să pornim spre New Haven atunci, a spus el. 

Am avut o oarecare senzaţie de nelinişte. Aveam 
s-o întâlnesc pe Hannah Arnold în cele din urmă? 
Era posibil să-l întâlnesc pe însuşi colonelul 
Arnold? Această posibilitate mă făcea să mă simt 
şi mai puţin în largul meu. Presupuneam că, din 
când în când, îşi vizita familia. 

A urmat o discuţie pur tehnică, de fapt erau 
nişte strigăte care se auzeau când pe punte, când 
sub punte, când la capelaj, legate de navigaţie. 
Jamie ştia cum să folosească sextantul şi 
astrolabul, dar nu ştia cum să interpreteze datele 
obţinute cu aceste instrumente de navigaţie. 
Marinarii de pe Teal, impresionați de priceperea 
lui Jamie, erau mai mult sau mai puţin gata să 
ducă vasul acolo unde doream noi, pentru că 
alternativa care îi aştepta era aceea de a fi 
arestaţi, judecaţi şi executaţi pentru piraterie 
involuntară. Erau marinari foarte pricepuţi, dar 
niciunul dintre ei nu ştia nimic despre navigaţie. 

Din această cauză ne-am văzut obligaţi să-i 


interogăm pe marinarii captivi, ca să aflăm dacă 
vreunul se pricepea să navigheze. Dacă se găsea 
un astfel de marinar, trebuia să-l convingem fie 
prin violenţă, fie cu aur, să treacă la treabă. Mai 
puteam să navigam de-a lungul coastei, ceea ce ar 
fi necesitat mai mult timp şi ar fi fost mult mai 
primejdios, deoarece puteam eşua pe nisip sau 
puteam întâlni vase de război britanice. Acest 
lucru implica şi nesiguranţă, deoarece niciunul 
dintre marinarii de pe Teal nu văzuse niciodată 
portul New Haven. 

Pentru că nu aveam de spus nimic important, 
am stat lângă balustradă privind soarele la asfinţit 
şi întrebându-mă ce şanse aveam să ajungem pe 
uscat în întuneric. 

Gândul acesta mă făcea să tremur, deşi frigul 
deja îmi intrase în oase. Când am fugit de pe 
puntea lui Teal nu purtam decât o haină subţire şi, 
neavând haina din lână, vântul îmi trecea prin 
veşminte, de parcă ar fi fost un cuţit. Imaginea 
sumbră a mării mi-a amintit de tunarul mort şi, 
fără să vreau, m-am uitat peste umăr la pata de 
sânge de pe punte. 

Când am întors capul, am văzut mişcare la 
cârmă şi am deschis gura, ca să strig. Nu am fost 
în stare să scot niciun sunet, dar Jamie s-a uitat, 
din întâmplare, la mine şi, indiferent ce s-a văzut 
pe faţa mea, a fost suficient să-l pună în gardă. S-a 
întors şi s-a aruncat, fără să stea pe gânduri, 
asupra lui Guinea Dick, care scosese de undeva un 
cuţit şi era gata să-l înfigă în Ian, care îi întorsese 
imprudent spatele. 

lan s-a întors fulgerător, a aruncat pistolul în 
mâinile domnului Smith, care a fost surprins de 


acest gest şi s-a apropiat de cârma lăsată să se 
mişte în voie. Din această cauză, vasul a început 
să se clatine alarmant. 

Am făcut doi paşi pe puntea care se legăna de 
mama focului şi am smuls pur şi simplu pistolul 
din mâna domnului Smith, care m-a privit clipind 
din ochi derutat. 

— Nu fac asta pentru că nu am încredere în 
dumneavoastră, i-am spus, încercând astfel să mă 
scuz pentru gestul făcut. E vorba doar despre 
faptul că nu vreau să-mi asum niciun risc. 

Cu calm - având în vedere situaţia dată - am 
verificat încărcătura. Pistolul era încărcat şi cu 
cocoşul tras. M-am şi mirat că nu s-a descărcat, la 
cum se clătina vasul. Am îndreptat arma spre cei 
doi, care se luptau corp la corp. 

Domnul Smith s-a uitat când la mine, când la cei 
care se luptau şi apoi a ridicat mâinile, spunând: 

— Eu... voi fi... sus, dacă e nevoie de mine. 

Lupta a luat sfârşit şi trebuie să spun că domnul 
Dick şi-a făcut cu cinste datoria de marinar 
britanic. lan s-a ridicat încet, blestemând şi 
punându-şi mâna pe braţ, unde cămaşa se înroşise 
de la o rană proaspătă. 

— Trădătoru' ăsta nenorocit m-a muşcat! a 
exclamat Ian furios. Canibal păgân şi nemernic! 

lan l-a lovit pe adversarul său cu piciorul, iar 
acesta a scos un geamăt, dar a rămas nemişcat. 
Apoi a apucat cârma înjurând de mama focului şi a 
început s-o mişte, căutând să pună vasul pe o 
anumită direcţie. Nava a căpătat stabilitate, iar 
pânzele s-au umflat în bătaia vântului. Jamie a dat 
deoparte trupul domnului Dick şi s-a aşezat pe 
punte, lângă lan. Am lăsat ţeava pistolului şi am 


coborât cocoşul. 

— Te simţi bine? l-am întrebat, pentru că 
simţeam nevoia să-i spun ceva, cuprinsă de o 
ciudată senzaţie de calm. 

— Încerc să-mi amintesc câte vieţi mai am, a 
răspuns el, gâfâind. 

— Patru sau cinci, cel puţin aşa cred. Sper să nu 
crezi cumva că, de data asta, ai scăpat de la 
moarte ca prin urechile acului, nu-i aşa? l-am 
întrebat privindu-l pe domnul Dick, care avea faţa 
cumplit de schimonosită. Jamie însuşi avea o dâră 
roşie pe faţă, despre care eram sigură că se va 
face albastră, ba chiar neagră în câteva ore şi se 
ţinea de burtă, dar în rest nu avea nimic. 

— Se pune la socoteală că-ţi pierzi o viaţă, dacă 
simţi că mori de rău de mare? 

— Nu. 

Privindu-l cu atenţie pe cârmaciul căzut, m-am 
aşezat lângă Jamie. Lumina roşie a soarelui la 
apus a scăldat puntea, dar nu-mi puteam da seama 
ce culoare îi căpătase faţa, deşi tenul lui m-ar fi 
ajutat să-mi dau seama mai uşor de lucrul acesta. 
Jamie a întins o mână şi i-am dat pistolul, pe care 
l-a pus la brâu, unde am zărit şi cuțitul pus în 
teacă. 

— N-ai avut timp să scoţi cuțitul? l-am întrebat, 
uitându-mă la armă. 

— N-am vrut să-l omor. Nu-i mort, nu-i aşa? 

Făcând un efort considerabil, s-a lăsat pe palme 
şi pe genunchi şi a tras adânc aer în piept, înainte 
de a se ridica în picioare. 

— Nu, o să-şi revină într-un minut sau două. 

L-am privit pe lan. Pe chipul lui nu se putea citi 
nimic, dar limbajul trupului spunea totul. Umerii 


ţepeni, spatele şi ceafa drepte şi muşchii încordaţi 
la nivelul braţelor trădau furie şi ruşine, dar 
poziţia spinării trăda şi tristeţea. Senzaţia de calm 
m-a părăsit brusc într-o izbucnire de groază, când 
am înţeles ce îl făcuse să lase garda jos. 

— Rollo! am şoptit, apucându-l pe Jamie de braţ. 

El a ridicat ochii uimit, l-a privit pe lan şi apoi s- 
a uitat la mine. 

— Oh, Doamne! a spus încet. 

Acele pentru acupunctură nu erau singurele 
lucruri de valoare pe care le lăsasem pe puntea lui 
Teal. 

Rollo fusese ani de zile cel mai bun prieten al lui 
lan. El era rezultatul încrucişării dintre un 
ciobănesc irlandez şi un lup. Băgase spaima în 
marinarii de pe Teal, astfel încât Ian s-a văzut 
nevoit să-l închidă într-o cabină. Câinele ar fi putut 
să sară la gâtul căpitanului Stebbings, în 
momentul în care oamenii săi l-au luat pe Ian. Ce 
va face când îşi va da seama că lan nu se mai afla 
pe vas? Şi ce ar fi în stare să-i facă Stebbings sau 
oamenii săi, ori cei din echipajul de pe Teal? 

— Dumnezeule! Au să împugşte câinele şi au să-l 
arunce peste bord! a spus lan, dând glas 
gândurilor mele şi făcându-şi cruce. 

M-am gândit din nou la ce s-ar putea întâmpla şi 
am simţit cum mă trece un fior. Jamie m-a strâns 
cu putere de mână. 

— Oh, Doamne! a spus el din nou, foarte încet. 

A rămas pe gânduri o clipă, apoi s-a scuturat 
cum se scutura Rollo când 
ise uda blana, şi a dat drumul mâinii mele, 
spunând: 

— Trebuie să stau de vorbă cu echipajul. 


Oamenii trebuie hrăniţi, chiar şi cei care se află în 
cală. Vrei să te duci tu jos, Sassenach, să vezi ce 
poţi face în cambuză? O să... stau de vorbă mai 
întâi cu Ian. 

Am văzut cum i se mişca mărul lui Adam când s- 
a uitat la Ian, care stătea la cârmă ca un indian 
sculptat în lemn, cu soarele care apunea 
luminându-i faţa pe care nu se zărea nicio lacrimă. 

Am dat din cap în semn că am priceput ce îmi 
ceruse şi am coborât încet scara de lângă cabina 
căpitanului, cufundându-mă în întuneric. 

Cambuza era un spaţiu de patru metri pe patru 
sub punte, în capătul sălii de mese, unde se găsea 
un soi de altar din cărămizi pe post de cuptor şi 
mai multe oale şi vase din aramă agăţate, pirostrii, 
cârpe şi alte lucruri care sunt de folos într-o 
bucătărie. Focul mai pâlpâia încă, slavă Domnului, 
şi se mai vedeau câţiva tăciuni care ardeau. 

Sub măsuţa mică se aflau o ladă cu nisip, una cu 
cărbuni şi una cu surcele pentru aprins focul. 
Astfel am izbutit să fac focul. Pe plită era pusă o 
oală. 

O mică parte din conţinutul acesteia se vărsase 
din cauza tangajului vasului şi focul aproape că se 
stinsese. Se vedeau urme de mâncare pe marginea 
oalei. Din nou aveam noroc! Dacă focul nu ar fi 
fost stins aproape cu totul, mâncarea din oală s-ar 
fi ars şi m-aş fi văzut nevoită să o iau de la capăt şi 
să pregătesc ceva de mâncare. 

În apropierea cambuzei erau câteva cuşti cu pui. 
Moţăiseră în întunericul călduros, dar la venirea 
mea s-au trezit, au început să bată din aripi şi să 
cotcodăcească mişcându-şi capetele într-o parte şi 
într-alta, încercând să priceapă ce se petrece, 


privindu-mă cu ochii lor ca mărgelele, înroşiţi, 
printre stinghiile de lemn. 

Mă întrebam dacă mai existau şi alte animale vii 
la bord. Chiar dacă mai erau pe vas, nu se aflau în 
cambuză. In oală era un fel de tocană. După aceea 
am început să caut pâine. Ştiam că la bord trebuia 
să existe un fel de produs făinos. Marinarii 
consumau fie pesmeţi, aşa-numiţii „biscuiţi ai 
marinarului", fie aşa-zisa „pâine moale”, care 
putea fi orice fel de pâine. Termenul de „moale” 
era cu totul relativ. Trebuia să existe pâine pe 
undeva, dar unde? 

Am găsit în cele din urmă felii de pâine neagră 
puse într-o plasă, într-un colţ întunecat al 
cambuzei. Cred că fusese pusă acolo astfel încât 
şobolanii să nu poată ajunge la ea. M-am uitat cu 
atenţie pe podea, ca să mă asigur că nu era niciun 
rozător. M-am gândit că la bordul vasului trebuia 
să fie şi făină. 

Făina trebuia să fie, bineînţeles, în cală, unde se 
aflau şi unii dintre cei care făcuseră parte din 
echipajul cuterului. Ei bine, de ei aveam să ne 
ocupăm mai târziu. Deocamdată aveam destul cât 
să îi pot hrăni pe toţi. lar de micul dejun aveam să 
ne ocupăm mai târziu. 

În timp ce aprindeam focul şi căutam prin 
cambuză, m-am încălzit şi am mai uitat de rănile 
mele. Starea de cruntă disperare care mă 
cuprinsese când părăsisem puntea navei Teal 
începuse să se risipească. Nu era un lucru cu totul 
pozitiv deoarece, pe măsură ce ieşeam din starea 
de şoc, începeam să înţeleg care era situaţia 
noastră reală. Noi nu ne mai îndreptam spre 
Scoţia şi nu mai aveam de înfruntat primejdiile 


Atlanticului, ci spre o destinaţie necunoscută, cu o 
navă pe care nu o cunoşteam şi cu un echipaj 
lipsit de experienţă şi panicat. Ne făceam vinovaţi 
de acte de piraterie, ultraj şi agresiune faţă de 
soldaţii Maiestăţii. Ne făceam vinovaţi şi de crimă. 
Am simţit că gâtul mă durea încă şi mi-am dat 
seama că mi se făcuse pielea de găină, în ciuda 
căldurii. 

Încă îmi mai pulsa în braţ acea vibraţie resimţită 
în timp ce cuțitul meu atinsese osul omului. Cum 
am putut să-l ucid? Ştiam foarte bine că nu îi 
străpunsesem cutia toracică, ştiam că nu îi 
atinsesem vasele de sânge importante de la nivelul 
cefei... Omul suferise un şoc... Dar era posibil ca 
doar şocul...? 

Nu mă puteam gândi la tunarul mort şi am 
îndepărtat orice gând legat de el. Mi-am spus că, 
mai târziu, aveam să mă obişnuiesc cu această 
idee. Oricum fusesem în legitimă apărare şi aveam 
să mă rog pentru sufletul lui, dar mai târziu. 

Preferam să mă gândesc la altceva în timp ce 
făceam treabă, dar nu pentru ca acele gânduri ar 
fi fost plăcute. lan şi Rollo, ah, nici la asta nu 
puteam să mă gândesc. 

Am ras fundul oalei cu hotărâre, folosindu-mă de 
o lingură mare din lemn. Tocana era un pic arsă, 
dar se putea mânca. Era groasă, avea în ea oase şi 
bucăţi de carne şi era gelatinoasă. Am turnat apă 
dintr-un butoi într-o oală mai mică şi am pus-o la 
fiert. 

Navigaţia. Mă hotărâsem să mă opresc asupra 
acestui subiect şi să-mi fac griji. Era într-adevăr 
îngrijorător, dar nu avea încărcătura emoţională a 
altor lucruri din mintea mea. Cum era luna? Am 


încercat să îmi aduc aminte cum fusese cu o 
noapte în urmă, când mă aflam la bordul vasului 
Teal. Nu am remarcat-o, aşadar nu era plină. Când 
răsare luna plină din ape, ea îţi taie răsuflarea. 
Lasă o dâră de lumină pe apă şi ţi se pare că este 
atât de simplu să treci dincolo de punte şi să 
mergi pe acea cărare luminoasă, plină de linişte. 

Nu, în seara trecută nu se putea vorbi despre o 
cărare luminoasă, încărcată de linişte. Mă 
dusesem destul de târziu undeva la prora, în loc să 
folosesc o oală de noapte. Voiam să iau aer. Pe 
punte era întuneric şi mă oprisem o clipă lângă 
balustradă, pentru că apa părea fosforescentă şi 
avea un luciu verde, discret. De la cei care făceau 
de cart părea să pornească o undă de lumină care 
se revărsa în apele oceanului. 

Nu se văzuse luna, deci. Poate că se vedea un 
pătrar, dar pentru noi însemna acelaşi lucru. Nu 
ne puteam apropia de țărm pe întuneric. Nu ştiam 
cât de mult mersesem către miazănoapte. Poate 
ştia John Smith? Marinarul ştia că, pe lângă 
Chesapeake, existau tot felul de canale, dune de 
nisip, ridicături de pământ şi navigau tot felul de 
vase. Smith spusese să aşteptăm până ce treceam 
de Norfolk... 

— Ei, la naiba! am exclamat exasperată. Unde 
este Norfolk? 

Ştiam unde se află, dar raportat la autostrada 1- 
64. Nu ştiam însă unde se găseşte locul acela 
blestemat în raport cu cel în care ne aflam pe 
ocean. 

Chiar dacă trebuia să stăm departe de țărm în 
timpul nopţii, cine sau ce ne putea garanta că nu 
ajungeam foarte departe de țărm? 


— Ei bine, partea bună e că nu avem de ce să ne 
temem că o să rămânem fără carburant, am spus 
eu, dându-mi curaj. Alimentele şi apa... cel puţin 
în privinţa lor nu trebuia să ne facem griji 
deocamdată. 

Se părea că reuşeam să scap de grijile care nu 
implicau şi o latură personală. Dar răul de mare 
de care suferea Jamie? Dar situaţiile catastrofale 
din punct de vedere medical, care se puteau ivi la 
bord? Da, asta era, într-adevăr, o problemă. Nu 
aveam plante medicinale, ace, material pentru 
sutură, bandaje, instrumente... Eram lipsită de 
orice fel de instrumente medicale, excepţie făcând 
apa fiartă şi îndemânarea. 

— Cred că aş putea pune la locul său un 
membru dislocat sau aş putea opri sângerarea de 
la nivelul unei artere, punând un deget pe ea, am 
spus cu glas tare. Dar asta este cam tot ce aş 
putea face. 

In spatele meu s-a auzit un „ăăăh”, iar eu m-am 
întors, stropind în jur cu tocană. 

— Ah, domnul Smith. 

— Nu am vrut să vă sperii, doamnă. 

Omul s-a aşezat în lumină şi semăna cu un 
păianjen speriat. 

— N-am vrut să vă sperii, ma' ales că l-am văzut 
pe nepotul dumneavoastră cum v-a înapoiat 
cuțitul. 

A zâmbit discret, vrând să-mi arate că glumise, 
dar nu se simţea în largul lui. 

— V-aţi mişcat destul de repede, trebuie să 
recunosc. 

— Da, i-am spus, luând o cârpă ca să şterg 
petele de tocană. Da, am experienţă. 


După ce i-am spus asta, s-a lăsat o linişte 
apăsătoare. 

În cele din urmă, domnul Smith a tuşit, spunând: 

— Domnul Fraser m-a trimis să vă întreb, într-un 
fel cât se poate de blând, dacă se va putea mânca 
ceva în curând. 

Am izbucnit în râs, întrebându-l: 

— Aia cu „într-un fel cât se poate de blând” a 
fost ideea dumneavoastră? 

— A lui, a răspuns el prompt. 

— Puteţi să-i spuneţi că mâncarea este gata 
imediat ce oamenii sunt pregătiţi să vină să 
mănânce. Ah... domnule Smith? 

Omul s-a întors imediat, în clinchet de cercei. 

— Mă întrebam ce gândesc oamenii... ei bine, 
trebuie să fie foarte supăraţi... Mă întrebam, 
totuşi, ce spun cei de pe Teal în legătură... ăăă... 
în legătură cu cele petrecute. Aţi putea să-mi 
spuneţi? Bineînţeles, dacă ştiţi. 

— Ştiu. Domnul Fraser mi-a pus întrebarea asta 
acum zece minute. Am şi.it de vorbă sus, cum 
lesne vă puteţi închipui, doamnă. 

— Oh, da, îmi închipui. 

— Ei bine, ne simţim uşuraţi că nu am fost 
arestaţi. Dacă s-ar fi întâmplat. Ista, nu ne-am mai 
fi văzut familia şi casa vreme de ani buni. Asta ca 
să tui mai vorbim despre faptul că am fost nevoiţi 
să luptăm împotriva unor compatrioți. 

S-a scărpinat în barbă. Ca toţi bărbaţii, el era 
franc şi practic: 

— Pe de-altă parte... ei bine, trebuie să admiteţi 
că, pentru moment, nu aș dori nimănui să se afle 
în situaţia noastră. Vreau să spun că suntem într-o 
situaţie grea; nu ne vom mai primi simbria şi nici 


cu hainele nu stăm prea bine. 

— Da, aveţi dreptate. Din punctul 
dumneavoastră de vedere, care ar fi cea mai bună 
ieşire din situaţia în care ne găsim? 

— Să acostăm cât mai aproape de New Haven, 
dar nu în port. Să punem vasul acesta pe un banc 
de nisip şi să-i dăm foc. Să ajungem la țărm, să 
scăpăm de vas şi să ne risipim care-ncotro. 

— Aţi dori să incendiaţi vasul cu marinari în 
cală? l-am întrebat din pură curiozitate. 

M-am simţit uşurată când am văzut că era şocat. 

— Oh, nu, doamnă! a exclamat marinarul. Poate 
că domnul Fraser doreşte să-i dea pe mâna celor 
din Armata Continentală, ca să se folosească de ei 
în cazul unui schimb de ostatici. Noi nu am avea 
nimic împotrivă nici dacă celor aflaţi în cală li s-ar 
reda libertatea. 

— Sunteţi mărinimos, domnule, i-am spus cât se 
poate de sincer. Sunt convinsă că domnul Fraser 
va ţine seama de recomandările dumitale. Ştiţi 
cumva unde se află acum Armata Continentală? 

— Undeva în New Jersey, din câte am auzit, a 
răspuns marinarul zâmbind discret. Nu cred că 
militarii din Armata Continentală sunt chiar atât 
de greu de găsit. 

Nu-mi doream să văd nave ale Marinei Regale 
Britanice, dar nici militari ai Armatei 
Continentale. Mi se părea că New Jersey era 
destul de departe. 

L-am rugat să caute diferite „ustensile". Doream 
ca fiecare om să aibă la masă furculiţă şi lingură. 
Apoi i-am cerut să aprindă cele două felinare care 
se aflau deasupra mesei, ca să vedem ce mâncăm. 

Când m-am uitat mai bine la tocană, parcă nu 


mi-am mai dorit lumină, dar nici nu îmi venea să 
sting felinarele aprinse cu multă greutate. 

Una peste alta, mâncarea nu a fost deloc rea. 
Probabil că nu conta dacă le dădeam pietre şi 
capete de peşte, pentru că erau morţi de foame. 
Au devorat tocana de parcă ar fi fost un nor de 
lăcuste. Moralul lor era destul de bun, având în 
vedere situaţia în care ne găseam. Nu era prima 
dată când mă minunam că bărbaţii au capacitatea 
de a merge mai departe chiar şi atunci când nu 
sunt siguri ce-i aşteaptă şi se află în primejdie. 

Bineînţeles că situaţia i se datora în parte lui 
Jamie. Nimeni nu putea ignora ironia faptului că 
un om care ura marea şi corăbiile devenise 
căpitanul defacto al unui cuter. Rămânea calm în 
situaţii haotice şi era un comandant înnăscut. 

Dacă poți să-ţi păstrezi capul când toţi cei din 
jurul tău şi-l pierd pe-al lor şi te învinovăţesc pe 
tine pentru asta... mi-am spus, uitându-mă la el 
cum vorbea calm cu oamenii. 

Adrenalina mă ajutase să rezist până în acel 
moment, dar începeam să cedez în faţa pericolului 
imediat. Eram obosită, îngrijorată şi mă durea 
gâtul. Am reuşit să iau doar două îmbucături de 
tocană. Celelalte răni începeau să se vindece, dar 
genunchiul mă durea încă. Făceam un inventar 
morbid al stării mele fizice, când mi-am dat seama 
că Jamie se uita la mine. 

— Ai nevoie de hrană, Sassenach, mi-a spus cu 
voce blândă. Mănâncă. 

Am deschis gura ca să-i spun că nu-mi era 
foame, dar m-am răzgândit. 

Nu mai era nevoie să-şi facă griji şi din cauza 
mea. 


— Am înţeles, căpitane! i-am spus şi am luat 
resemnată lingura. 

Ar trebui să mă culc. Dumnezeu ştie câtă nevoie 
aveam de somn şi era foarte puţin timp pentru aşa 
ceva până ajungeam la New Haven. Dacă ajungem 
vreodată acolo, am auzit scepticul comentariu 
venit din mintea mea. L-am ignorat, însă, pentru 
că nu mă ajuta deloc în situaţia dată. 

Abia aşteptam să mă cufund în somn ca să scap 
de temeri şi de incertitudinile din mintea mea, dar 
şi pentru a mă reface fizic. Eram incapabilă să 
răspund nevoilor mele imediate, pentru că mintea 
îmi era înceţoşată de oboseală. Tocmai de aceea 
m-am detaşat puţin de nevoile trupeşti, pentru a- 
mi lăsa mintea să controleze lucrurile, trecând 
peste emoţii, durere, oboseală, luând decizii, cu 
alte cuvinte, trecând dincolo de cerinţele trupului 
care doreşte hrană, apă, somn, dragoste, tristeţe. 

Care emoţii? m-am întrebat eu, mohorâtă. Cu 
siguranţă, emoția este o funcţiune a minţit. Şi, cu 
toate acestea, ea este atât de adânc legată de 
trup, încât detaşarea minţii implică şi suprimarea 
emoţiei. 

Trupul resimte această detaşare. Cel puţin aşa 
cred. Ignorat şi supus abuzurilor, nu va admite cu 
uşurinţă „reîntoarcerea” minţii. Separarea poate 
persista până în momentul în care fie trupul, fie 
mintea doarme. 

Datorită faptului că trupul se regenerează, 


mintea îşi reia locul care i se cuvine, prin 
intermediul viselor. Astfel omul se trezeşte din 
nou întreg. 

Asta nu avea să se întâmple încă; aveam 
sentimentul că mai trebuia făcut ceva, dar nu 
aveam idee ce anume. Hrănisem echipajul, 
trimisesem mâncare prizonierilor, mă ocupasem 
de răniți... reîncărcasem toate pistoalele... 
curățasem oala de tocană... In mintea mea nu mai 
era nicio idee. 

Mi-am pus mâinile pe masă, pipăind cu degetele 
fibra lemnului cu şanţuri mici, tocite de anii în 
care acea masă fusese folosită, de parcă ar fi fost 
o hartă pe care mi-aş fi putut găsi calea către 
somn. 

Puteam să mă văd cu ochii minţii stând acolo. 
Eram suplă, aproape slabă, cu oasele antebraţului 
evidenţiate. Slăbisem mai mult decât îmi dădeam 
seama în ultimele câteva săptămâni de călătorie. 
Părul meu era o masă de şuviţe în dezordine, pline 
de fire argintii şi albe, într-o alternare de umbre şi 
de lumini. 

Mi-am adus aminte de ceva ce-mi spusese Jamie. 
Era vorba despre o expresie a indienilor Cherokee. 
Ei spuneau... să-ţi piepteni şerpii din păr. Da, 
aceea era expresia, adică să-ţi eliberezi mintea de 
teamă, furie, de demoni. O expresie cât se poate 
de potrivită. 

Bineînţeles că, în momentul acela, nu aveam un 
pieptene. Avusesem unul în buzunar, dar îl 
pierdusem în timpul luptei. 

Mintea mea era ca un balon care se mişca cu 
încăpățânare în spaţiul în care era prins. Nu 
voiam s-o las să se relaxeze. Deodată am fost 


stăpânită de teama iraţională că nu voi putea să- 
mi mai iau în stăpânire mintea. 

Mi-am concentrat toată atenţia asupra micilor 
detalii de ordin fizic; voiam să-mi dau seama cât 
cântăreau tocana de pui şi pâinea din stomacul 
meu, să simt mirosul uleiului din lămpi, mirosul de 
încins şi de peşte, să aud tropăielile de pe punte, 
cântecul vântului, foşnetul apei pe laturile vasului. 

Simţământul pe care îl ai când lama intră în 
carne. Nu e vorba despre forţa întrebuințată 
pentru a atinge un scop, ci de distrugerea cauzată 
prin chirurgie, de răul făcut pentru a vindeca. O 
lovitură executată în stare de panică, saltul şi 
înaintarea lamei care se loveşte în mod neaşteptat 
de os. Mişcarea făcută de un cuţit necontrolat. O 
pată mare şi întunecată pe punte, proaspătă, 
umedă şi mirosind a fier. 

— N-am vrut, am spus cu glas tare. Oh, Doamne, 
n-am vrut! 

Am început să plâng, pe neaşteptate. Nu am 
plâns cu sughiţuri. Pur şi simplu îmi curgeau 
lacrimi şi se prelingeau pe obraji încet, de parcă 
ar fi fost picături de miere. Aceasta era dovada 
disperării mele, pe măsură ce lucrurile scăpau de 
sub control. 

— Ce este, femeie? a întrebat Jamie cu voce 
blândă. 

— Sunt atât de obosită, am spus răguşită. Atât 
de obosită. 

Banca a scârţâit sub greutatea lui, când s-a 
aşezat lângă mine şi am simţit o batistă murdară 
care îmi tampona obrajii. M-a cuprins cu braţul şi 
a început să-mi şoptească în gaelică lucruri pe 
care le spui de obicei când vrei să linişteşti un 


animal. Mi-am sprijinit obrazul de cămaşa lui şi 
am închis ochii. Lacrimile continuau să-mi curgă 
pe obraji, dar începeam să mă simt mai bine. 
Eram încă speriată de moarte, dar nu distrusă. 

— Îmi doresc să nu-l fi ucis pe omul acela, am 
şoptit eu. 

Până atunci, îmi mângâiase părul de după 
ureche. S-a oprit o clipă şi apoi a continuat să mă 
mângâie. 

— Nu ai ucis pe nimeni, a spus el surprins. Asta 
te frământa pe tine, Sassenach? 

— Da, printre altele, am răspuns, ştergându-mi 
nasul cu mâneca. Nu l-am omorât pe tunar? Eşti 
sigur? 

A zâmbit cu amărăciune. 

— Sunt sigur. Eu l-am ucis, draga mea. 

— Tu, oh! 

L-am privit atent şi am întrebat: 

— Nu spui asta doar ca să mă linişteşti? 

— Nu, a spus el şi zâmbetul i-a pierit de pe faţă. 
Şi eu îmi doresc să nu-l fi omorât. Din păcate nu 
am prea avut de ales. 

Mi-a mângâiat din nou părul de după ureche, 
continuând: 

— Nucţi face griji în privinţa asta. Mă obişnuiesc 
eu cu gândul. 

Plângeam din nou dar, de data aceasta, 
dădusem frâu emoţiilor. Plângeam de durere şi, cu 
siguranţă, de teamă. Durerea o simţeam pentru 
Jamie, pentru omul pe care nu putuse să nu-l 
ucidă, fiindcă nu avusese de ales. Lucrurile 
stăteau cu totul altfel. 

După o vreme, m-am potolit. Eram secătuită de 
puteri, dar eram întreagă. Sentimentul de 


detaşare pierise. Jamie se întorsese pe bancă, 
stând cu spatele la masă şi ţinându-mă în poală. 
Am stat o vreme nemişcaţi în linişte, privind 
cărbunii care se stingeau în cuptorul din cambuză 
şi aburul ce se ridica din oala pusă pe foc. Ar 
trebui să pun ceva acolo, care să fiarbă peste 
noapte, mi-am spus. M-am uitat la cuştile în care 
dormeau puii, făcând mişcări doar din când în 
când, în vis. 

Nu, în seara aceea nu puteam să tai o găină. 
Oamenii vor trebui să se mulţumească dimineaţa 
cu ceea ce reuşeam să pregătesc. 

Jamie se uita şi el la pui, dar imaginea lor l-a 
făcut să se gândească la altceva. 

— Iţi mai aduci aminte de găinile doamnei Bug? 
a întrebat el cu umor. Îţi aminteşti de micul Jem şi 
de Roger Mac? 

— Oh, Doamne, biata doamnă Bug. 

Jem, care la momentul respectiv avea cinci ani, 
primise sarcina de a număra zilnic găinile, să se 
asigure că se întorceau toate în coteţ. Coteţul se 
închidea bine, ca să nu pătrundă la ele vulpile, 
dihorii şi alte animale mâncătoare de găini. Odată, 
Jem uitase să închidă coteţul şi fusese de ajuns. O 
vulpe intrase în coteţ şi făcuse prăpăd. 

Este incorect să se spună că omul este singurul 
animal care ucide din plăcere. Este posibil ca 
necuvântătoarele să fi învăţat asta de la om, dar 
se ştie că toate animalele înrudite cu câinele ucid 
din plăcere. Este vorba despre vulpi, lupi şi chiar 
despre câinii domestici. Pereţii coteţului erau plini 
de pene şi de sânge. 

— Oh, găinuşele mele! spunea neîncetat doamna 
Bug, în vreme ce lacrimile îi curgeau pe obraji. 


Bietele mele găinuşe! 

Jem, care fusese chemat în bucătărie, nici măcar 
nu a fost în stare să ridice ochii. 

__— Îmi pare rău! a şoptit el cu ochii în pământ. 
Imi pare foarte rău! 

— Aşa se şi cuvine, îi spusese Roger. Aşa se şi 
cuvine, numai că părerile de rău nu ajută, nu-i 
aşa? 

Jemmy a scuturat din cap pe muteşte, cu 
lacrimile şiroindu-i pe obraji. 

Roger a tuşit ca să îşi dreagă vocea şi a spus: 

— Ei bine, uite cum stau lucrurile. Dacă eşti 
destul de mare pentru a ţi se încredința o treabă, 
atunci eşti destul de mare şi pentru a suporta 
consecinţele. Inţelegi ce-ţi spun? 

Era cât se poate de clar că nu înţelegea, dar a 
dat din cap, trăgându-şi nasul. 

— Vreau să spun, l-a avertizat Roger după ce a 
tras adânc aer pe nas, că am să te bat cu cureaua. 

Faţa mică şi rotundă a lui Jem s-a făcut albă ca 
varul. A clipit des şi s-a uitat la mama lui cu gura 
deschisă. 

Brianna a făcut doi paşi spre el, dar Roger a 
apucat-o de braţ, oprind-o. 

Fără a se uita la Bree, Roger a pus o mână pe 
umărul lui Jem şi l-a întors hotărât către uşă. 

— Aşa, amice, a spus el, arătând cu degetul spre 
uşă. leşi, te duci în grajd şi mă aştepţi. 

Jemmy a înghiţit cu zgomot nodul care i se 
pusese în gât. Se făcuse pământiu la faţă când 
doamna Bug adusese prima găină moartă, iar 
întâmplările ce-au urmat nu l-au făcut să se simtă 
mai bine. 

M-am gândit că era posibil să verse, dar nu a 


vărsat. S-a oprit din plâns şi părea să se facă din 
ce în ce mai mic, pentru că umerii îi căzuseră pur 
şi simplu. 

— Dă-i drumul, a spus Roger, urnindu-se şi el 
din loc. 

Când a ieşit cu capul plecat, Jemmy arăta de 
parcă ar fi fost un om care se îndrepta spre locul 
de execuţie, nici nu ştiam dacă se cuvenea să râd 
sau să plâng. Am prins privirea Briannei şi mi-am 
dat seama că şi ea oscila între aceleaşi stări. 
Părea derutată, dar un colţ al gurii îi tremura şi s- 
a uitat repede în altă parte. 

Roger a oftat din adâncul sufletului şi şi-a 
continuat drumul,  îndreptându-şi umerii şi 
murmurând: 

— Iisuse. 

Jamie stătuse într-un colţ, fără a spune nimic, 
urmărind totul cu compasiune. S-a mişcat puţin şi 
Roger l-a privit. Jamie a tuşit. 

— Mhm, cred că e pentru prima oară când se 
întâmplă asta... Cred că ar trebui să arăţi că ai 
putere, a spus el blând. Bietul copil se simte 
groaznic. 

Brianna l-a privit surprinsă, dar Roger a dat din 
cap şi rictusul care-i trăda asprimea s-a mai şters 
puţin. L-a urmat pe Jem afară, scoţându-şi 
cureaua. 

Noi trei am rămas în bucătărie, fără a şti prea 
bine ce anume s-ar fi cuvenit să facem. Brianna s-a 
ridicat în picioare, suspinând întocmai ca Roger, s- 
a scuturat ca un câine şi a întins mâna către una 
dintre găinile moarte, întrebând: 

— Putem să le mâncăm? 

Am cercetat una dintre găini. Carnea se mişca 


moale sub piele, dar pielea nu începuse să se 
desprindă încă. Am luat cocoşul şi l-am mirosit. Se 
simţea miros de sânge şi fecale, dar nu detectam 
mirosul dulceag, specific cărnii putrezite. 

— Cred că da, dacă sunt bine fierte, am spus în 
cele din urmă. Penele n-or să fie de foarte mare 
folos, dar putem păstra o parte din ele, iar carnea 
o putem face supă sau tocană. 

Jamie s-a dus să aducă ceapă, usturoi şi morcovi 
din pivniţă, în vreme ce doamna Bug s-a retras, 
fiindcă voia să se întindă. Brianna şi cu mine ne- 
am asumat ingrata sarcină de a jumuli găinile. Nu 
am vorbit prea mult. Am schimbat doar câteva 
cuvinte, legate de treaba pe care o aveam de 
făcut. Când s-a întors Jamie cu legumele şi a pus 
coşul pe masă, Bree s-a uitat la el şi l-a întrebat 
cât se poate de serios: 

— Crezi că asta o să ajute? 

El a dat din cap, răspunzând: 

— Te simţi rău atunci când ai făcut un lucru rău 
şi îţi doreşti să îndrepţi lucrurile. Ei bine, nu ai 
cum să îndrepţi asemenea lucru, nu-i aşa? a arătat 
el spre găinile moarte. Muştele începuseră să se 
adune şi să se aşeze pe pene. 

— Cel mai bun lucru care ţi se poate întâmpla 
este acela de a avea sentimentul că ai plătit 
pentru ce ai făcut. 

Prin geam a pătruns un strigăt înăbuşit. Brianna 
a tresărit instinctiv, auzind acel sunet, dar apoi a 
dat din cap şi a pus mâna pe o găină, gonind 
muştele. 

— Îmi aduc aminte, am spus încet. Sunt sigură 
că şi Jemmy îşi aminteşte. 

Jamie a râs discret şi apoi s-a cufundat în tăcere. 


Simţeam cum îi bate inima în spatele meu, încet şi 
cu regularitate. 

Am stat de pază la intervale de două ore, astfel 
încât fie Jamie, fie Ian, fie eu însămi să fim treji. 
John Smith părea a fi un om pe care ne puteam 
baza, dar exista posibilitatea ca vreunul dintre 
oamenii de pe Teal să îl convingă să îi elibereze pe 
marinarii din cală, ca să nu fie spânzurați ca 
pirați. 

Am făcut de pază la miezul nopţii fără nicio 
problemă, în schimb mi-a fost foarte greu să mă 
trezesc În zori. M-am luptat să mă ridic din ceea 
ce părea a fi un puț garnisit cu lână neagră şi am 
urcat pe punte simțind cum mă dor şi îmi pârâie 
încheieturile. 

Jamie s-a aruncat în hamacul căptuşit cu pături 
de îndată ce m-am dat eu jos din el. Aş fi dorit să-l 
dau jos şi să îi iau locul, dar m-am mărginit la un 
zâmbet discret. Ori avea deplină încredere în 
capacitatea mea de a sta de pază, ori simţea că 
moare de oboseală şi îl chinuia răul de mare. M- 
am gândit că poate ambele variante erau valabile 
şi am luat pelerina de ofiţer de marină pe care 
tocmai o lăsase deoparte. Acesta era un câştig 
pentru mine. Lăsasem pelerina mea, care mirosea 
a mort, la bordul vasului Teal. Aceasta era mult 
mai bună, din lână albastru-închis, cusută cu 
mătase roşie, şi păstra căldura trupului lui Jamie. 

Am tras-o mai bine pe mine şi l-am mângâiat pe 
cap, ca să văd dacă avea să zâmbească în somn. A 
zâmbit, adică a mişcat uşor gura. M-am îndreptat 
căscând spre cambuză. 

Mai aveam şi un alt mic avantaj: o marmită plină 
cu ceai bun de Darjeeling. Făcusem focul sub oală, 


înainte de a mă culca. Acum se încălzise bine. Am 
scufundat în oală o ceaşcă din setul personal de 
vase de porțelan al căpitanului. Era frumoasă, cu 
violete pictate. 

M-am dus sus şi m-am plimbat pe punte, 
văzându-i pe cei doi oameni care erau de cart. 
Domnul Smith se afla la cârmă. Am stat lângă 
balustradă, bucurându-mă de băutura caldă şi 
privind aburii care se ridicau din apă. 

Dacă se găsea cineva care ar fi vrut să numere 
aşa-numitele binecuvântări, şi se părea că acea 
persoană eram Chiar eu, iată că tocmai eram 
martora unei astfel de binecuvântări. Am văzut 
aburi ieşind din mări calde, care semănau cu nişte 
flori ale unor plante misterioase ce răspândeau 
căldură şi lumină. Acesta era răsăritul soarelui în 
ţinuturile nordice, semăna cu o scoică ce se 
deschide încet... rece şi delicat, cerul sclipea 
precum sideful deasupra oceanului cenuşiu. M-am 
gândit că întreaga imagine avea în sine ceva intim. 
Mă simţeam ca şi când aş fi trecut printr-un tărâm 
plin de taine. 

Tocmai când mă cufundasem mai bine în 
gânduri, am fost trezită la realitate de strigătul: 
„O coraaabieee!”, care s-a auzit chiar deasupra 
mea. Ceaşca de porțelan a căpitanului Stebbings a 
căzut pe punte, iar eu am văzut la orizont vârful 
unui triunghi, care devenea din ce în ce mai mare. 

In clipele următoare, s-a produs o scenă hilară, 
pentru că am dat fuga în cabina căpitanului şi mi 
se tăiase răsuflarea într-un asemenea hal, încât 
am fost în stare să strig doar: 

— Ho... co'ab'e... Ho! un Moş Crăciun, care îşi 
pierduse minţile. 


Jamie, care se putea trezi imediat, chiar dacă 
dormea adânc, s-a ridicat numaidecât în şezut. S-a 
grăbit şi a uitat că nu se afla într-un pat, ci într-un 
hamac. Când a reuşit să se ridice în picioare, 
înjurând, s-a auzit tropot pe punte, oamenii din 
echipajul de pe Teal au sărit din hamacuri şi s-au 
grăbit, pentru a vedea ce se întâmplase. 

— Este Teal l-am întrebat pe John Smith, 
îngustându-mi privirea pentru a vedea mai bine. 
Vă puteţi da seama? 

— S-ar putea, a replicat el, absent, uitându-se la 
pânze. Ah, ba nu, cu siguranţă nu este Teal 
pentru că are trei catarge. 

— Vă cred pe cuvânt, i-am spus. 

La distanţa la care se afla, vasul acela părea un 
nor ce plutea pe apă spre noi. Nu-l puteam vedea 
bine deocamdată. 

— Nu trebuie să fugim de corabia asta, nu-i aşa? 
l-am întrebat pe Jamie, care luase ocheanul de pe 
biroul lui Stebbings şi privea încruntat vasul, care 
venea în urma noastră. 

Jamie a lăsat deoparte ocheanul şi mi-a răspuns: 

— Nici nu are-a face dacă trebuie sau nu, pentru 
că nu putem fugi. 

El i-a întins domnului Smith ocheanul, care l-a 
dus la ochi, spunând: 

— Pavilionul... Nu are pavilion. 

Jamie a ridicat capul şi şi-a dat seama că vasul 
Pitt avea încă pavilion britanic. 

— Acesta e un lucru bun, nu crezi? l-am 
întrebat. Nu vor ataca un vas care aparţine 
Marinei Regale Britanice. 

Între Jamie şi John Smith a avut loc un schimb 
de priviri pline de îndoială. 


— Dacă se apropie destul de mult de noi, vor 
vedea că ceva este în neregulă şi că vasul acesta 
nu-i vreo balenă, a spus domnul Smith, uitându-se 
la Jamie. Chiar nu doriţi să vă puneţi tunica de 
căpitan? Poate că lucrul ăsta o să ne ajute, măcar 
când urmăritorii noştri se află la distanţă. 

— Dacă ajung foarte aproape, lucrul ăsta oricum 
nu o să mai conteze, a replicat Jamie înnegurat. 

Cu toate astea, el a dispărut pentru câtva clipe 
şi a reapărut. Era îmbrăcat în uniforma 
căpitanului Stebbings şi arăta splendid, asta dacă 
îl vedeai de la distanţă. Din cauza faptului că 
Stebbings era cu aproximativ treizeci de 
centimetri mai scund decât Jamie şi mai lat în 
şolduri decât el, tunica îl strângea la umeri şi îi 
era largă la mijloc. Atât mânecile cămăşilor, cât şi 
pantalonii ieşeau mult mai mult în evidenţă decât 
ar fi fost normal, iar Jamie îşi legase pantalonii cu 
cordonul de care era prinsă teaca săbiei, ca să nu- 
i cadă. Am văzut că avea la brâu sabia căpitanului, 
două pistoale încărcate, dar şi cuțitul lui. 

lan a ridicat din sprâncene când şi-a văzut 
unchiul îmbrăcat astfel, dar Jamie l-a privit 
insistent. lan nu a spus nimic, dar s-a luminat la 
faţă pentru prima dată de când era la bordul lui 
Pitt. 

— Nici nu-i chiar aşa de rău, a spus domnul 
Smith pe un ton încurajator. V-aţi gândit, totuşi, să 
vă îmbrăcaţi aşa? Oricum nu aveţi ce pierde. 

— Mhm. 

— Băiatul pe puntea-n flăcări a rămas singur, 
chiar şi după ce toți au fugit de pe vas, am spus 
eu, făcându-l astfel pe Jamie să se uite la mine. 

După ce Îl văzusem pe Guinea Dick, eram 


convinsă că lan putea trece drept marinar în 
marina britanică, deşi era şi el tatuat. Ceilalţi 
membri ai echipajului de pe Teal nu ieşeau în 
evidenţă prin nimic. S-ar fi putut să trecem drept 
membrii unui echipaj al unui vas britanic. 

Vasul care acum se afla în urma noastră era 
destul de aproape încât să văd galionul de la 
prora. Era reprezentarea unei femei cu părul 
negru care părea să... 

— Chiar ţine în mâini un şarpe? am întrebat eu 
cu îndoială. 

lan s-a aplecat peste umărul meu, privind atent 
înainte. 

— Are colţi, a spus el. 

— Şi vasul are, băiete, a replicat John Smith. 

Mi-am dat seama că avea dreptate. Am văzut 
ţevile a două tunuri mici din aramă, care se zăreau 
la bord, pe măsură ce vântul îndrepta vasul spre 
noi în unghi drept. Pe vas se aflau şi nişte piese 
care păreau  afeturi pentru tunuri, ca să 
descurajeze eventualii duşmani. 

Cu toate acestea, tunurile erau reale. Unul 
dintre ele a şi tras. S-a văzut un norişor alb şi apoi 
a căzut o ghiulea mică în apă. 

— Oare e bine să faci un lucru ca ăsta? a 
întrebat Jamie cu îndoială. Oamenii de pe vasul ăla 
vor să ne dea un semnal? 

Bineînţeles că lucrurile nu stăteau aşa, pentru 
că s-a tras cu amândouă tunurile şi una dintre 
ghiulele a străpuns o velă, lăsând o gaură mare şi 
urâtă, pe care am privit-o cu toţii. 

— Ce au ăştia în cap că trag aşa asupra unui vas 
al Marinei Regale Britanice? a întrebat Smith 
indignat. 


— Cred că sunt pirați şi vor să ne ia cu totu! a 
spus Jamie,  revenindu-şi din şoc. Coborâţi 
pavilionul, pentru numele lui Dumnezeu! 

Smith s-a uitat îngrijorat când la Jamie, când la 
vasul de pe care se trăsese asupra noastră. 
Oamenii de pe acel vas s-au arătat. Erau înarmaţi. 

— Au tunuri şi muschete, domnule Smith, a spus 
Jamie, aruncând peste bord mantaua de căpitan, 
care a căzut în apă. N-am să încerc să mă lupt cu 
ei sub pavilionul Maiestăţii Sale! 

Domnul Smith a început să caute printre 
frânghii pe cea care fixa pavilionul. 

Steagul a coborât cu zgomot şi s-a prăbuşit pe 
punte. Indignată, am avut impulsul să mă duc să îl 
ridic, dar m-am stăpânit. 

— Şi acum ce facem? am întrebat, privind cu 
nelinişte către vasul care ne atacase. Începeam să 
deosebesc deja siluetele  tunarilor, care îşi 
reîncărcau armele. Am văzut, în spatele lor, 
oameni înarmaţi cu muschete, pistoale şi cuțite. 

Tunarii s-au oprit o clipă. Unul dintre ei a arătat 
cu degetul dincolo de parapet, pentru ca apoi să 
strige pe cineva aflat în spatele său. Mi-am făcut 
mâna streaşină la ochi, am văzut mantaua de 
căpitan, care plutea pe apă. Tocmai acea manta 
părea să-i uimească pe pirați. Am văzut un om 
apropiindu-se de balustradă şi uitându-se la noi. 

„Ce se va întâmpla mai departe?” m-am 
întrebat. Piraţii puteau fi absolut orice de la 
căpitani de marină, care navigau în numele unui 
stat sau al altuia, sau pur şi simplu pirați. Dacă 
era vorba despre un căpitan de marină, aveam 
şanse să ne continuăm călătoria liniştiţi, dacă nu, 
ne puteam aştepta să fim ucişi şi aruncaţi în 


valuri. 

Omul care ne privise atent le-a strigat ceva alor 
săi şi şi-a părăsit locul. Vasul s-a oprit pentru un 
moment, apoi pânzele s-au umflat cu zgomot. 

— O să ne lovească, a spus domnul Smith, 
nevenindu-i să creadă ce ar fi urmat să se 
întâmple. 

Eram sigură că avea dreptate. Vasul atacator 
era atât de aproape încât puteam vedea clar 
galionul de la prora, mai bine spus femeia cu părul 
negru, care ţinea în mâini un şarpe lipit de pieptul 
ei gol. Eram atât de şocată, încât mă întrebam 
dacă vasul acela se numea Cleopatra sau Asp, 
când am simţit o zguduitură şi am auzit un 
scrâşnet metalic. 

Lumea părea să se fi sfârşit, iar eu stăteam 
întinsă cu faţa în jos, pe podeaua care mirosea a 
măcelărie. Eram asurzită şi aşteptam o nouă 
lovitură, care avea să ne ucidă. 

Ceva greu a căzut peste mine, iar eu mă 
zbăteam ca o nebună să mă ridic şi să fug oriunde, 
departe, departe... 

Mi-am dat seama că scoteam nişte scâncete şi 
că suprafaţa de care îmi turtisem obrazul era o 
scândură plină de sare, nu de noroi şi sânge. 
Greutatea care mă apăsa m-a părăsit deodată, 
când Jamie s-a ridicat în genunchi strigând furios: 

— Iisuse Hristoase! Ce-i cu tine!? 

Răspunsul la întrebarea lui a fost un bum! venit, 
desigur, de la unul dintre tunurile aflate la pupa 
celuilalt vas. 

M-am ridicat în picioare tremurând şi am 
remarcat cu interes, dar şi cu detaşare, că pe 
punte, la câţiva paşi de mine, se afla un picior. Era 


un picior desculţ, prins în cracul unei perechi de 
pantaloni din pânză. Se vedeau multe pete de 
sânge peste tot. 

— Dumnezeule mare! DUMNEZEULE mare! 
spunea cineva. 

Am privit în direcţia de unde se auzeau aceste 
cuvinte şi l-am văzut pe domnul Smith, care îşi 
ridicase privirea cu groază. 

Mi-am ridicat şi eu privirea. Singurul catarg al 
vasului nostru fusese retezat, iar pânzele şi 
frânghiile zăceau răspândite pe punte. Afeturile de 
pe vasul piraţilor nu se aflau acolo doar pentru a 
deruta. 

Ameţită cum eram, nici nu am avut vreme să mă 
întreb de ce făcuseră asta. Jamie l-a apucat pe 
domnul Smith de braţ, exclamând: 

— Pe toţi dracii! Nemernicii ăia de nàmhaid se 
întorc! 

Se întorceau. Nava care ne atacase se mişcase 
mult prea repede. Mi-am dat seama de acest lucru 
îngrozită. Trecuse pe lângă noi, dar doar o singură 
ghiulea mare ne lovise, distrugând catargul şi 
ucigându-l pe nefericitul care era de veghe în 
vârful său. 

Ceilalţi marinari din echipajul de pe Teal erau 
acum pe punte şi puneau întrebări. Singurul 
răspuns pe care îl puteau primi era însăşi nava de 
pirați, care făcea acum un cerc în jurul nostru, ca 
să termine ceea ce începuse. 

L-am văzut pe lan aruncând o privire spre unul 
dintre tunurile de pe Pitt, dar orice încercare în 
acest sens ar fi fost inutilă. Chiar dacă printre cei 
din echipajul Teal ar fi fost vreunul cu oarece 
experienţă în manevrarea tunurilor, nu exista 


nicio şansă ca acei oameni să treacă rapid la 
tunuri. 

Vasul de pirați se îndrepta din nou spre noi. Pe 
puntea de pe Pitt, marinarii strigau, îşi agitau 
braţele, se îndesau unii într-alţii, se grăbeau să 
ajungă la balustradă. 

— Ne predăm, nenorociţilor! a strigat unul 
dintre ei. Sunteţi surzi? 

Bineînţeles că erau surzi. 

O pală de vânt a adus până la mine miros de 
sulf, ceea ce însemna că se aprindeau firile. Am 
văzut şi muschete îndreptate asupra noastră. Unii 
dintre bărbaţii din jurul meu s-au grăbit să dispară 
de pe punte. M-am gândit că asta nu era o idee 
chiar atât de rea. 

Jamie dăduse din mâini şi strigase alături de 
mine. Dispăruse deodată, şi când m-am întors, l- 
am văzut fugind pe punte. Şi-a scos cămaşa, 
trăgând-o peste cap, şi apoi s-a îndreptat spre acel 
tun din aramă, despre care se punea că era „cel 
lung, de nouă”. 

A agitat cămaşa, descriind un arc alb, generos, 
ţinându-se cu mâna rămasă liberă de umărul lui 
lan, pentru a nu-şi pierde echilibrul. Acest gest a 
cauzat derută vreme de o clipă. Piraţii au încetat 
să mai tragă, deşi vasul lor continua să se mişte 
ameninţător. Jamie îşi mişca încolo şi-ncoace 
cămaşa. Eram sigură că îl vedeau! 

Vântul bătea spre noi. Am auzit bubuitul 
tunurilor şi am simţit că îmi îngheaţă sângele în 
vine. 

— Or să ne scufunde! a strigat domnul Smith, 
iar strigătul său a fost preluat de unii dintre 
ceilalţi marinari, care urlau îngroziţi. 


Vântul a adus la noi mirosul de praf de puşcă, 
un miros înţepător şi acru. S-au auzit strigătele 
oamenilor aflaţi în capelaj, o parte dintre ei 
agitându-şi cămăşile deasupra capului. L-am văzut 
pe Jamie rămânând nemişcat, pentru ca apoi să se 
aplece şi să-i spună ceva lui lan. L-a strâns de 
umăr pe lan şi s-a îndreptat în patru labe către 
tun. 

lan a trecut în fugă pe lângă mine şi a lipsit 
foarte puţin să nu mă doboare la pământ. 

— Unde te duci? am strigat. 

— Să le dau drumul prizonierilor! Or să se înece, 
dacă ne scufundăm! a strigat la rândul său, 
privind peste umăr în timp ce dispărea pe scara de 
lângă cabina căpitanului. 

M-am întors către corabia care ne ataca, pentru 
a-mi da seama că Jamie nu coborâse de pe tun, 
aşa cum m-aş fi aşteptat. In schimb, se întorsese 
astfel încât să stea cu spatele către corabia care 
se apropia de noi. 

Se prinsese cu mâinile şi cu genunchii de tun, 
pentru a-şi păstra echilibrul. I se vedea spatele 
gol, plin de cicatrici înroşite, pentru că restul pielii 
se albise de frig. 

Pe corabia cealaltă se făceau manevre, astfel 
încât aceasta să ne abordeze lateral, pentru a ne 
da o ultimă lovitură. Am văzut capetele unor 
bărbaţi care ne priveau curioşi, fără să tragă. 

Am simţit deodată cum îmi bate inima dureros, 
gata să-mi sară din piept, de parcă s-ar fi oprit 
pentru o clipă şi apoi îşi adusese aminte de datoria 
ei şi se străduia să recupereze. 

Latura corăbiei adverse ne domina, aruncând o 
umbră asupra punţii noastre, aflată acum într-o 


întunecime rece. Corabia aceea se afla atât de 
aproape, încât îi auzeam vorbind pe cei de la 
tunuri, care nu ştiau ce să creadă şi îşi puneau tot 
felul de întrebări. Am auzit zgomotele făcute de 
încărcăturile tunurilor şi scârţâitul afeturilor. Nu- 
mi puteam ridica privirea. Nu îndrăzneam să mă 
MiŞC. 

— Cine sunteţi? a întrebat o voce nazală, cu 
pronunţat accent american. 

Omul care vorbise părea a fi foarte furios. 

— Dacă vă referiţi la corabia noastră, ea poartă 
numele de Pitt, a spus Jamie, care coborâse de pe 
tun şi se afla acum alături de mine. Era pe 
jumătate dezbrăcat şi i se făcuse pielea de găină, 
astfel încât părul de pe corp semăna cu nişte fire 
de cupru. 

Tremura, dar nu ştiu dacă de groază, de furie 
sau pur şi simplu de frig. Cu toate acestea, glasul 
îi era plin de furie. 

— Dacă vă întrebaţi cine sunt eu, am să vă spun 
că sunt colonelul James Fraser din trupele de 
voluntari ale Carolinei de Nord. 

Preţ de o clipă, s-a lăsat liniştea, în vreme ce 
căpitanul vasului de pirați s-a gândit la cele ce 
aflase. 

— Unde este căpitanul Stebbings? a întrebat. 
Suspiciunea i se simţea în glas, dar părea mai 
puţin furios. 

— E o poveste a dracului de lungă, a spus Jamie 
supărat. Oricum, căpitanul nu este la bord. Dacă 
doriţi să veniţi la bord să-l căutaţi, n-aveţi decât să 
o faceţi. Pot să-mi pun cămaşa? 

S-a lăsat o vreme liniştea, apoi s-a auzit cum 
oamenii luau degetele de pe trăgaci. In momentul 


acela am avut puterea să ridic privirea. De pe 
balustrada vasului lor se retrăgeau ţevile 
muschetelor şi pistoalelor şi începeau să se vadă 
capetele marinarilor curioşi. 

— Numai puţin, a spus glasul care ne vorbise 
până atunci. Intoarce-te. 

Jamie a tras adânc aer în piept, dar a făcut 
precum i se ceruse. Mi-a aruncat o privire scurtă 
şi a înălţat capul, strângând din dinţi şi privind 
catargul în jurul căruia începuseră să se strângă 
prizonierii sub atenta supraveghere a lui lan. 
Păreau cu totul uimiţi şi priveau în sus, către vasul 
piraţilor. Apoi se uitau derutaţi pe punte şi îl 
descopereau în cele din urmă pe Jamie, care era 
pe jumătate dezbrăcat şi avea nişte ochi ca de 
vasilisc“. Dacă nu m-aş fi temut că am să fac un 
stop cardiac, situaţia mi s-ar fi părut hilară. 

— Aţi dezertat din armata britanică, nu-i aşa? a 
spus glasul. 

— Eu nu am dezertat, a replicat Jamie imediat. 
Eu sunt un om liber... Am fost întotdeauna un om 
liber. 

— Ai fost mereu un om liber? a întrebat glasul 
amuzat. Foarte bine. Pune-ţi cămaşa şi vino la 
bord. 

Abia dacă eram în stare să respir şi eram 
scăldată într-o sudoare rece, iar inima a început 
să-mi bată mai rar. 

Jamie s-a îmbrăcat şi m-a apucat de braţ, 
spunând: 

— Soţia şi nepotul meu mă vor însoţi. 

Fără a aştepta vreun răspuns, m-a prins de 

mijloc şi m-a suit pe parapetul vasului Pitt, astfel 
încât să pot ajunge la o scară din frânghie, pe care 
o aruncaseră cei din echipajul vasului, care ne 
atacase. Nu voia să ajungă în situaţia în care ar fi 
putut fi despărţit de mine sau de Ian. 

Vasul se legăna şi a trebuit să mă ţin foarte bine 
de scară. Am închis ochii, deoarece m-a cuprins 
ameţeala. Imi era greață, dar eram şi ameţită, ca 
reacţie la şocul pe care îl suferisem. Am închis 
ochii, iar stomacul meu s-a mai liniştit puţin şi am 
reuşit să pun piciorul pe următoarea scăriţă. 

— Corabie! 

Mi-am lăsat capul pe spate şi am văzut un 
marinar agitându-şi braţele. M-am întors, am 
văzut scara mişcându-se sub mine şi am văzut o 
corabie apropiindu-se. Pe puntea aflată deasupra 
mea, am auzit vocea nazală dând ordine şi 
picioarele goale ale membrilor echipajului, care se 
grăbeau să ajungă la posturile lor. 

Jamie se afla lângă balustrada navei Pitt şi m-a 
prins de mijloc să nu cad. 

— Dumnezeule mare! a exclamat el uimit. 

Intorcându-mă, l-am văzut cum privea corabia 
care se apropia, pentru ca apoi să strige: 

— E Teal, blestematul acela de vas! 

Un bărbat înalt, cu părul sur, cu mărul lui Adam 
ieşit în evidenţă şi cu ochi albaştri pătrunzători, 
ne-a întâmpinat în capătul scării. 

— Sunt căpitanul Aşa Hickman, mi-a spus el, 
lătrând parcă, pentru ca apoi să-şi îndrepte 
atenţia asupra lui Jamie, pe care l-a întrebat: 

— Ce vas este acela? Unde-i Stebbings? 

lan a urcat după mine la bord, s-a uitat în urmă 
şi i-a spus unui marinar: 


— Dacă aş fi în locul dumitale, aş trage scara 
aia-n sus. 

Am privit spre puntea vasului Pitt, unde o 
grămadă de oameni se îndreptau spre marginea 
punţii, împingându-se unii pe alţii şi gesticulând. 
Mulţi îşi agitau braţele şi strigau, atât marinarii de 
pe punte, cât şi prizonierii încercând să prezinte 
situaţia în care se găseau, dar căpitanul Hickman 
nu avea chef de aşa ceva. 

— Trage scara, i-a spus căpitanul unui marinar. 
Dumneata urmează-mă, i-a cerut el lui Jamie. 

Căpitanul a pornit pe punte, fără a aştepta 
vreun răspuns, fără a vedea dacă îl urma cineva. 
Jamie i-a privit cu atenţie pe marinarii din jurul 
nostru şi probabil a decis că nu erau primejdioşi. 
Apoi s-a uitat la lan, de parcă ar fi vrut să-i spună: 
„Ai grijă de mătuşica ta!” şi a pornit după 
căpitanul Hickman. 

lan era atent doar la Teal. 

— Iisuse! a şoptit el, privind pânzele. Crezi că e 
bine? 

— Rollo? l-am întrebat. Trag nădejde că este 
bine. 

Aveam faţa rece. Era chiar mai rece decât apa 
oceanului. Nu îmi mai simţeam buzele. Vedeam 
nişte trăsnete. 

— lan, am spus cu mult calm, cred că am să 
leşin. 

Apăsarea pe care o simţeam în piept părea să fie 
din ce în ce mai mare şi mă sufoca. M-am forţat să 
tuşesc şi am simţit pe moment o uşurare. 

Doamne, Dumnezeule, eram pe cale să fac un 
atac de cord? Mă durea braţul stâng? Nu. Mă 
durea falca? Da, dar ţineam dinţii strânşi, aşa că 


nici nu era de mirare... Nu eram chiar pe cale să 
mă prăbuşesc, dar am simţit o presiune la nivelul 
mâinilor, care mă trăgea în jos, către punte. 
Aveam ochii deschişi, dat nu puteam vedea nimic. 
M-am gândit că s-ar putea să mor, dar am respins 
imediat acest gând. Nu, la naiba, nu muream. Nu 
se putea să mor, numai că părea să se apropie de 
mine ceva ce semăna cu o ceaţă cenuşie. 

— lan, am spus sau mi s-a părut că spun, 
rămânând foarte calmă. lan, dacă se întâmplă... 
spune-i lui Jamie că îl iubesc. 

Nu s-a făcut totul negru, lucru care m-a 
surprins, dar norul tot a ajuns la mine, învăluindu- 
mă într-o paşnică ceaţă cenuşie. Nu mai simţeam 
niciun fel de apăsare, nu mă mai înecam, nu mai 
aveam dureri. Mă puteam mişca liniştită în norul 
cenuşiu, într-o inconştienţă fericită, dar nu eram 
sigură de faptul că vorbisem şi nevoia să transmit 
mesajul mă înţepa ca un scaiete în călcâi. 

— Spune-i lui Jamie, i-am şoptit lui lan, care 
părea învăluit în ceaţă. Spune-i lui Jamie că-l 
iubesc. 

— Deschide ochii şi spune-mi chiar tu, 
Sassenach, mi-a spus un glas îngrijorat, aflat 
aproape de mine. 

Am încercat să deschid ochii şi am descoperit că 
puteam s-o fac. Se părea că, până la urmă, nu 
murisem. Am respirat cu grijă şi am observat că 
pieptul mi se mişca uşor. 

Părul îmi era ud şi eu zăceam pe ceva tare. 
Eram acoperită cu o pătură şi se zărea chipul lui 
Jamie, care se agita, şi care s-a liniştit de îndată ce 
eu am clipit. 

— Spune-mi, a  şoptit el zâmbind, deşi 


îngrijorarea îi adâncea cutele din jurul ochilor. 

— Să-ţi spun... oh! Te iubesc! Unde...? 

Amintiri ale evenimentelor recente m-au năpădit 
şi am spus repede: 

— Teal! Ce... 

— Habar nu am. Când ai mâncat pentru ultima 
oară, Sassenach? 

— Nu-mi amintesc. Aseară. Cum adică habar nu 
ai? Este tot acolo? 

— Oh, da, a spus el cu oarecare ură. Au tras 
două focuri asupra noastră şi asta chiar acum, dar 
cred că tu nu aveai cum să le auzi. 

— Au tras asupra noastră... 

Mi-am trecut o mână peste faţă şi am descoperit 
cu bucurie că acum îmi puteam simţi buzele, şi 
pielea începea din nou să mi se încălzească. 

— Sunt cenuşie sau transpirată? l-am întrebat 
pe Jamie. Buzele mele sunt vinete? 

Aceste întrebări păreau să-l uluiască, dar s-a 
aplecat spre mine pentru a-mi putea vedea mai 
bine gura. 

— Nu, a răspuns el cât se poate de serios, 
îndreptându-şi spatele după ce-mi privise atent 
buzele. 

Apoi s-a aplecat şi m-a sărutat pe gură, şoptind: 

— Şi eu te iubesc. Mă bucur că nu ai murit încă, 
a adăugat el apoi pe un ton absolut normal 
îndreptându-şi spatele, în timp ce în depărtare s-a 
auzit o bubuitură de tun. 

— Căpitanul Stebbings a preluat comanda pe 
Teal? Am întrebat eu. Căpitanul Roberts nu ar da 
ordin să se tragă asupra unor corăbii străine. Cel 
puţin aşa cred. Stau şi mă întreb de ce ar trage 
căpitanul Stebbings asupra noastră. De ce nu 


atacă vasul Pitt, pentru a reintra în posesia sa? 
Acum poate pune mâna pe el. 

Toate simptomele dispăruseră şi începeam să 
gândesc clar. Ridicându-mă în capul oaselor, mi- 
am dat seama că fusesem pusă pe două lăzi cu 
capac, într-o mică magazie. Locul era acoperit cu 
prelată şi puteam vedea pânzele fluturând în vânt. 
Lângă pereţii micii magazii se vedeau butoaie, 
pachete şi lăzi. În aer stăruia un miros greu, un 
amestec de mirosuri de gudron, stofă, praf de 
puşcă şi... cafea? Am inspirat cu putere, pentru că 
mă simţeam mai bine. Da, mirosea a cafea! 

S-a auzit o altă bubuitură de tun. Sunetul 
înăbuşit din cauza distanţei m-a făcut să mă 
cutremur. Sentimentul că eram într-o magazie a 
unei nave care se putea scufunda în orice clipă a 
fost mai puternic chiar şi decât mirosul de cafea. 

Şi Jamie a reacţionat la acea lovitură de tun, 
îndreptându-şi spinarea. Chiar înainte de a mă 
ridica în picioare şi de a sugera că era mai bine să 
mergem sus, un cap rotund s-a arătat la intrarea 
în magazie. 

— Doamna şi-a mai revenit? a întrebat politicos 
un băiat tânăr. Căpitanu' a zis că, dacă-i moartă, 
nu mai e nevoie de dumneavoastră aici şi doreşte 
să mergeţi imediat la dumnealui şi să staţi de 
vorbă. 

— Şi dacă nu sunt moartă? am întrebat, 
încercând să-mi  aranjez hainele ude de 
transpiraţie şi şifonate. La naiba. Imi lăsasem 
fusta cu tivul plin de aur la bordul vasului Pitt. 
Dacă lucrurile continuau aşa, trebuia să fiu 
mulţumită dacă ajungeam pe uscat în cămaşă. 

Băiatul, care trebuie să fi avut vreo doisprezece 


ani, mi-a zâmbit. 

— În situaţia în care aţi fi fost moartă, căpitanul 
însuşi s-ar fi oferit să vă arunce peste bord, 
dom'ţă, astfel încât soţul dumneavoastră să fie cu 
capul pe umeri, a replicat tânărul. Căpitanul 
Hickman e cam zorit la vorbă, da' nu vorbeşte 
înto'deauna serios. 

— O să vin şi eu, am spus, reuşind să mă ridic şi 
să-mi menţin echilibrul, dar fără a refuza braţul lui 
Jamie. Am pornit pe corabie, conduşi de noua 
noastră cunoştinţă, care a ţinut să mă informeze 
că se numea Abram Zenn („Tatăl meu a fost un om 
citit. I-a plăcut foarte mult dicţionarul domnului 
Johnson şi s-a gândit că numele meu trebuie să-l 
aibă şi pe A, şi pe Z”). Cel care ne călăuzea era de 
fapt stewardul de pe vas, care se numea cu 
adevărat Asp, lucru care m-a bucurat. Tânărul ne- 
a explicat că domnul căpitan Hickman era atât de 
agitat din cauza confruntărilor pe care le avusese 
cu Stebbings şi din cauză că jurase să nu mai aibă 
loc decât o singură astfel de confruntare. 

— Căpitanul  Stebbings gândeşte la fel ca 
domnul căpitan Hickman? a întrebat Jamie sec. 

Abram a dat din cap cu putere, spunând: 

— Un tip pe care l-am întâlnit într-o cârciumă 
din Roanoke mi-a povestit că domnul căpitan 
Stebbings obişnuia să bea acolo şi că povestea 
cum ar fi vrut să-l spânzure pe domnul căpitan 
Hickman de propriul său catarg şi să-l lase acolo 
ca să-i ciugulească pescăruşii ochii. 

Băiatul a privit sumbru în jur şi s-a uitat la 
pescăruşii care zburau prin preajmă adăugând: 

— Groaznice vieţuitoare mai sunt şi pescăruşii! 

Am avut parte de experienţe interesante în 


momentul în care am ajuns în „cuibul” căpitanului 
Hickman, respectiv în cabina acestuia, plină ca o 
magazie cu tot felul de lucruri. lan se afla acolo şi 
părea un mohican ce tocmai fusese prins şi urma 
să fie ars, atitudine care m-a făcut să deduc că nu 
se simţea prea bine în prezenţa căpitanului. Se 
părea că atitudinea era reciprocă, dacă era să 
judec după faptul că obrajii cu pomeţi proeminenţi 
ai căpitanului erau roşii. 

— Ah! a exclamat Hickman, văzându-ne. Îmi 
pare bine că nu aţi părăsit lumea celor vii, 
doamnă. Ar fi o mare pierdere pentru soţul 
dumneavoastră, care nu ar mai avea alături o 
femeie devotată. 

Ultimele cuvinte fuseseră rostite cu sarcasm şi 
mă întrebam de câte ori îl rugasem pe lan să nu le 
mai spună altora cât de mult îl iubeam pe Jamie şi 
tot ceea ce însemna acest lucru. Jamie s-a prefăcut 
că nu pricepe şi mi-a făcut semn să iau loc pe 
patul nefăcut al căpitanului, înainte de a i se 
adresa acestuia. 

— Mi s-a spus că Teal trage asupra noastră, a 
spus el calm. Acest lucru nu vă provoacă 
îngrijorare, domnule? 

— Nu, deocamdată nu, a spus Hickman cu 
oarecare nepăsare, privind geamurile cabinei sale, 
mascate pe jumătate, asta mai mult din cauză că 
sticla era spartă. Trag asupra noastră sperând să 
reuşească o lovitură norocoasă. Avem avantajul 
vântului şi probabil că situaţia aceasta va continua 
mai multe ore. 

— Am înţeles, a replicat Jamie, luându-şi o 
atitudine prin care să arate că ştia despre ce era 
vorba. 


— Căpitanul Hickman se gândea dacă ar trebui 
sau nu să ia măsuri împotriva lui Teal ori să fugă, 
unchiule, a spus lan, intervenind plin de tact. 
Avantajul vântului înseamnă să ai o mai bună 
manevrabilitate. Datorită acestei situaţii, avantajul 
faţă de Teal este major. 

— Dumneavoastră aţi auzit vorba: Cel ce luptă 
şi-apoi fuge nu va fi erou, dar va trăi şi va avea 
prilejul de-a lupta din nou? a spus căpitanul 
Hickman, uitându-se la lan. Dacă voi putea 
scufunda corabia aia, o voi face. Mi-ar face şi mai 
mare plăcere să-l împuşc pe puntea lui pe căpitan 
şi să-i iau vasul. Dacă va fi nevoie, mă voi mulţumi 
şi să scufund vasul. Asta nu înseamnă că am să-l 
las să mă scufunde pe mine, nu astăzi! 

— De ce spuneţi, „nu astăzi”? l-am întrebat. Ziua 
de astăzi nu este ca oricare alta? 

Hickman a fost surprins. Probabil crezuse că 
aveam un rol pur decorativ. 

— Pentru că am o încărcătură valoroasă, 
domniţă, mi-a răspuns în cele din urmă. Am o 
încărcătură pe care nu sunt gata s-o risc, decât 
dacă aş reuşi să pun mâna pe şobolanul acela de 
Stebbings. 

— Să înțeleg că aţi presupus că Stebbings se 
afla la bordul vasului Pitt şi de aceea doreaţi să 
scufundaţi vasul? l-a întrebat Jamie. 

Cabina era atât de joasă, încât ei trei, adică Ian, 
Hickman şi Jamie se vedeau nevoiţi să discute 
aplecaţi şi de aceea totul părea a fi o conversaţie 
între nişte cimpanzei. Nu puteai sta decât pe pat 
sau în genunchi pe podea, dar această alternativă 
era sub demnitatea unor domni care aveau de 
discutat. 


— Aşa este, domnule, şi vă mulţumesc pentru 
faptul că m-aţi oprit la vreme. Poate că vom bea 
un pahar împreună când vom avea răgaz şi îmi 
veţi povesti ce s-a întâmplat cu spatele 
dumneavoastră. 

— Poate că nu, a replicat Jamie politicos. Ne 
aflăm deocamdată pe apă şi aş dori să aflu unde 
este Pitt acum. 

— La oarece distanţă de noi, mai exact la 
aproximativ două mile faţă de babord, a replicat 
Hickman cu ochii lucind de furie. Dacă mă pot 
socoti cu Stebbings, am să mă întorc să-i iau şi 
nava. 

— Dacă mai este cineva la bord care mai poate 
naviga, a spus lan. Când mă aflam eu la bord, a 
avut loc o revoltă serioasă. Ce v-ar putea face să 
atacați Teal domnule? a întrebat el, ridicând 
glasul. Eu şi unchiul meu vă putem da informaţii 
despre echipaj şi despre tunurile aflate pe vas. 
Chiar dacă la bord se află căpitanul Stebbings, nu 
vă va fi foarte greu să cuceriţi vasul. El este însoţit 
de zece oameni de-ai lui. Nu cred că domnul 
căpitan Roberts va voi să se angajeze în luptă de 
partea lui Stebbings. De fapt, sunt sigur de asta. 

Jamie l-a privit pe Ian cu ochii mijiţi, întrebând: 

— Crezi că l-au omorât deja? 

lan nu semăna cu Jamie, dar am recunoscut pe 
chipul lui acea expresie de încăpățânare pe care o 
cunoşteam prea bine. 

— Da, se poate, a răspuns el în cele din urmă. 
Dumneata m-ai lăsa pe mine de izbelişte, dacă ai 
crede că s-ar putea să fi murit? 

L-am văzut pe Jamie deschizând gura şi 
pregătindu-se să spună: „E doar un câine”. N-a 


făcut-o, însă. A închis ochii şi a oftat, gândindu-se 
ce ar fi însemnat să provoace o bătălie navală, să 
pună în pericol vieţile tuturor, pentru a nu mai 
pomeni despre vieţile celor de la bordul lui Teal, 
de dragul unui câine bătrân care putea fi deja 
mort, ba chiar mâncat de un rechin. 

In cele din urmă, a deschis ochii şi a dat din cap 
spunând: 

— Da, bine, fie. 

Apoi s-a îndreptat de spate în cabina aceea joasă 
şi s-a întors spre Hickman, mărturisindu-i: 

— La bordul vasului Teal este un anume prieten 
al nepotului meu, care este foarte probabil în 
pericol. Cred că acest lucru nu vă priveşte, dar 
explică interesul nostru în legătură cu problema în 
discuţie. Interesul dumneavoastră... Este legat de 
căpitanul Stebbings, dar la bordul lui Teal se află 
o încărcătură care s-ar putea să vă tenteze: şase 
lăzi cu puşti. 

Atât eu, cât şi lan am tras adânc aer în piept. 

Hickman şi-a îndreptat spatele, s-a lovit la cap şi 
a exclamat: 

— Oh! Doamne, Dumnezeule! Sunteţi sigur de 
asta? 

— Sunt şi îmi închipui că Armata Continentală s- 
ar putea folosi de ele. 

Mi-am spus că această afirmaţie era una 
periculoasă. Chiar dacă Hickman era un duşman 
de moarte al lui Stebbings, acest lucru nu însemna 
neapărat că era şi un patriot american. Din câte 
îmi dădusem seama, căpitanul Stebbings putea 
stârni el însuşi animozităţi şi fără a mai fi nevoie 
să-şi exprime convingerile politice. 

Hickman nu a făcut nimic pentru a-l contrazice 


pe Jamie. De fapt, nici nu luase în seamă remarca 
lui, gândindu-se numai la puşti. Mă întrebam dacă 
era adevărat. Era, pentru că Jamie spusese totul 
cu multă siguranţă de sine. Am încercat să-mi 
aduc aminte de lucrurile care se aflau în magazia 
de la bordul lui Teal, ca şi când aş fi căutat ceva... 

— Dumnezeule mare, am spus. Cutiile care 
urmau să ajungă la New Haven? 

Abia m-am abținut să nu rostesc numele lui 
Hannah Arnold,  dându-mi seama că, dacă 
Hickman era un patriot - m-am gândit că s-ar fi 
putut la fel de bine să fie un om de afaceri, gata să 
treacă de cealaltă parte a baricadei -, poate că ar 
fi recunoscut numele şi şi-ar fi dat seama că acele 
arme vor ajunge cu adevărat la Armata 
Continentală prin intermediul colonelului Arnold. 

Jamie a dat din cap privindu-l pe Hickman, care 
se uita la un barometru mic de pe perete de parcă 
ar fi fost un glob de cristal. Indiferent ce părea să- 
i spună acel barometru, era ceva pozitiv, pentru că 
Hickman a dat din cap şi a ieşit repede din cabină, 
de parcă i-ar fi luat pantalonii foc. 

— Unde s-a dus? a întrebat Ian, privind în urma 
căpitanului. 

— Îmi închipui că s-a dus să vadă cum bate 
vântul, am spus mândră de faptul că ştiam şi eu 
ceva. Vrea să se asigure că mai dispune de 
avantajul vântului. 

Jamie tot căuta ceva pe biroul lui Hickman şi a 
găsit un măr pe care mi l-a aruncat în poală, 
zicând: 

— Mănâncă-l, Sassenach. Ce naiba înseamnă să 
dispui de avantajul vântului? 

— Ei bine, aici m-ai prins! am recunoscut eu. 


Ştiu că are ceva de-a face cu vântul şi că este 
foarte important. 

Am mirosit mărul. Eram sigură că arătase 
cândva şi mai bine. Mai păstra însă un miros 
dulceag, care mi-a trezit pofta de mâncare 
dispărută de multă vreme. Am muşcat cu grijă şi 
am simţit cum saliva îmi inundă gura. Am mâncat 
mărul cu mare poftă. De fapt, l-am terminat din 
două mugşcături. 

Glasul puternic, nazal, al căpitanului Hickman 
venea de pe punte, străpungându-ne urechile. Nu 
am auzit ce a spus, dar reacţia a fost una 
imediată. S-a auzit tropot de picioare, iar vasul şi- 
a schimbat direcţia, odată cu ridicarea pânzelor. 
Zgomotul făcut de afeturile de tun s-a auzit pe 
întreg vasul; se părea că noi continuam să avem 
avantajul vântului. 

Am putut citi nerăbdarea care i-a luminat faţa 
lui lan şi m-a bucurat să văd acea lumină, dar nu 
m-am putut împiedica să nu-i spun lui Jamie: 

— N-ai nicio îndoială faţă de ceea ce se petrece? 
Vreau să spun că... totuşi este doar un câine. 

El a dat din umeri şi mi-a răspuns: 

— Aşa este, dar ştiu că s-au purtat bătălii pentru 
motive mai puţin importante. În afară de asta, de 
ieri de pe la ora asta mă fac vinovat de acte de 
piraterie, revoltă şi crimă. La toate acestea aş mai 
putea să adaug şi acte de trădare, ca să fie 
tacâmul complet, cum se spune. 

— În afară de asta, mătuşică, trebuie să ştii că 
este un câine bun, a ţinut să-mi comunice lan cu o 
undă de reproş în glas. 

Indiferent dacă dispuneam sau nu de avantajul 
vântului, a durat mult şi au fost necesare 


nenumărate manevre pentru ca vasele să ajungă 
destul de aproape şi să reprezinte un pericol unul 
pentru celălalt. Soarele abia dacă se ridicase de 
un lat de palmă deasupra orizontului, iar pânzele 
păreau roşii şi apele erau parcă pline de sânge. 

Corabia Teal plutea încetişor, având ridicate 
aproape jumătate dintre pânze. Era la mai puţin 
de jumătate de milă distanţă faţă de noi. Căpitanul 
Hickman se afla pe puntea corăbiei Asp, cu 
mâinile strânse pe balustradă, de parcă s-ar fi 
prins de beregata lui Stebbings, cu privirea 
ogarului care aşteaptă să apară iepurele. 

— A sosit vremea să mergeţi sub punte, dom'ţă! 
a spus Hickman fără a mă privi. Aici lucrurile or 
să se cam încingă. 

Mâinile lui s-au mişcat, trădând nerăbdarea. 

Nu m-am opus. Pe punte tensiunea era foarte 
mare.  Simţeam mirosul acestei tensiuni, un 
amestec de testosteron, pucioasă şi praf de puşcă. 
Pentru că bărbaţii sunt cu adevărat nişte fiinţe 
remarcabile, păreau toţi bine dispuşi. 

M-am oprit o clipă pentru a-l săruta pe Jamie - 
un gest pe care el mi l-a întors într-un fel care m-a 
lăsat cu buzele tremurând - refuzând să mă 
gândesc la faptul că era posibil ca, data viitoare 
când urma să-l văd, el să fie bucăţi. Mai 
înfruntasem astfel de situaţii de câteva ori până 
atunci şi nu mă obişnuisem cu ele, dar învăţasem 
să le ignor. 

Cel puţin, îmi imaginam că învăţasem să le 
ignor. 

Aflându-mă în magazia principală, simțind 
mirosul specific de santină şi auzindu-i pe 
şobolanii care călcau pe lanţurile zăngănitoare, 


mi-a fost foarte greu să ignor zgomotele de pe 
punte, făcute de afeturile de tun. Asp nu avea 
decât patru tunuri pe flanc, dar trăgeau cu 
ghiulele de douăsprezece livre”, adică erau tunuri 
grele pentru o goeletă. Teal, navă comercială care 
ar fi putut avea de înfruntat diverşi agresori, era 
prevăzut cu opt tunuri pe flanc, cu ghiulele de 
şaisprezece livre, două tunuri mari sub punte şi 
unul la pupa. 

— Nu ar face faţă unui vas de război, mi-a spus 
Abram, după ce i-am descris armamentul de care 
dispunea Teal. Oricum, oamenii de la bordul ei nu 
ar încerca să atace sau să scufunde o altă navă 
pentru că nu au interesul să ia la bord 
echipamente grele. De aceea nu trebuie să fim 
disperaţi, dom'ţă. 

Vorbea cu multă siguranţă de sine şi era 
amuzant, lucru care mă liniştea în mod ciudat. 

Se pare că îşi dădea seama ce efect avea asupra 
mea, pentru că m-a bătut cu blândeţe peste mână, 
spunând: 

— Nu trebuie să vă temeţi de nimic, dom'ţă. 
Domnul Fraser mi-a spus că trebuie să am grijă să 
nu vi se întâmple nimic rău şi eu chiar asta am de 
gând să fac. 

— Mulţumesc, i-am spus, făcând tot posibilul ca 
să nu izbucnesc în râs sau în plâns. 

Am tuşit ca să-mi dreg glasul şi am întrebat: 

— Dumneata ştii de ce căpitanul Hickman şi 
căpitanul Stebbings nu se înţeleg? 

— Da, dom'ţă! a răspuns el imediat. Căpitanul 
Stebbings a fost o adevărată pacoste a acestor 
locuri în ultimii ani. A confiscat bunuri care se 

puteau transporta legal, zicând că erau de 
contrabandă. Noi ne îndoim foarte mult că marfa 
confiscată de el ar fi trecut vreodată prin vamă, a 
mai adăugat el, citând o replică pe care o auzise, 
fără îndoială, de multe ori. De fapt, totul a pornit 
de la cele ce s-au întâmplat pe Annabelle. 

Annabelle era un pescador mare, al cărui 
proprietar era fratele căpitanului Hickman. Pitt a 
oprit pescadorul şi a încercat să ia cu forţa oameni 
din echipajul de pe Annabelle. Theo Hickman a 
protestat, oamenii lui au opus rezistenţă, iar 
Stebbings le-a ordonat alor săi să tragă asupra lui 
Annabelle. Au fost ucişi trei membri ai echipajului 
pescadorului, printre care şi Theo Hickman. 

Acest incident a făcut mare vâlvă şi s-au făcut 
eforturi astfel încât căpitanul Stebbings să fie 
adus înaintea justiţiei, ca să dea socoteală pentru 
faptele sale. Căpitanul a stăruit asupra ideii că nu 
există niciun tribunal local care ar avea dreptul să 
îl judece. El a arătat că, dacă există cineva care 
vrea să-i intenteze proces, trebuie să se adreseze 
unui tribunal din Anglia. Justiţia locală a fost de 
acord. 

— Asta s-a întâmplat înainte de a se declara 
război anul trecut? l-am întrebat stăpânită de 
curiozitate. Dacă s-a întâmplat după ce s-a 
declarat război... 

— Cu mult înainte, a mărturisit tânărul Zenn. 
Treaba e, a adăugat el cu indignare, că toţi sunt 
nişte câini laşi şi ar merita să fie unşi cu păcură şi 
după aia să fie înveliţi în fulgi, câinii ăştia laşi şi 
căpitanul Stebbings! 

— Bineînţeles, am spus. Crezi cumva... 

Nu am avut prilejul de a-mi duce gândul mai 


departe, pentru că vasul s-a cutremurat şi ne-am 
trezit aruncaţi pe podele. Apoi s-a auzit o explozie 
care a zguduit tot ce se găsea în jurul nostru. 

La început nu mi-am dat seama de pe care 
corabie se trăsese, dar apoi au tras tunurile de pe 
Asp, aflate deasupra noastră şi am realizat că 
atacul pornise de pe Teal. 

De pe Asp s-a ripostat într-un mod dezordonat, 
deoarece tunurile de la tribord nu au tras în 
acelaşi timp, iar salvele de tun au fost urmate de 
focuri de armă. 

M-am opus ideii pline de cavalerism a lui Abram 
de a-mi proteja trupul cu trupul său şi, 
rostogolindu-mă, m-am sprijinit în palme şi în 
genunchi şi am ciulit urechile. Auzeam strigăte, 
dar nu înţelegeam nimic. Nu se mai trăgea, însă. 
Se părea că vasul nostru nu lua apă, deoarece, din 
câte îmi dădeam seama, continuam să ne aflăm pe 
linia de plutire. 

— Doar nu se poate să fi renunţat, nu-i aşa? a 
spus Abram vădit dezamăgit, în timp ce se ridica 
în picioare. 

— Mă îndoiesc că ar fi renunţat, am spus, 
ridicându-mă în picioare la rândul meu şi ţinându- 
mă de un butoi mare. Magazia principală era la fel 
de plină ca şi cea mică, dar în ea se aflau obiecte 
mai mari, care abia ne îngăduiau să ne mişcăm. 
Era vorba despre lăzi mari şi butoaie, dintre care 
unele miroseau a bere. Vasul se înclina într-o 
parte. Probabil că tunurile erau reîncărcate. Se 
auzeau roţile afeturilor huruind pe punte. Mă 
întrebam dacă fusese rănit cineva şi ce aveam să 
fac eu în această situaţie. 

De sus a răsunat o singură bubuitură de tun. 


— Fuge, câinele! a şoptit Abram. Am pornit în 
urmărirea lui. 

A urmat o tăcere prelungă, timp în care vasul 
înainta. Poate că Hickman urmărea cu adevărat 
vasul Teal. 

S-a auzit un strigăt de uimire şi apoi vasul s-a 
clătinat violent, motiv pentru care noi am ajuns 
din nou pe podea. De data asta, am căzut peste 
Abram. Am luat încet genunchiul de pe stomacul 
lui şi l-am ajutat să se ridice în şezut, gâfâind ca 
un peşte aruncat pe uscat. 

— Ce... a şoptit el, neputând să-şi ducă vorba la 
bun sfârşit. 

Vasul s-a mişcat iar cu putere şi noi am fost din 
nou trântiţi la pământ. După aceea s-a auzit un 
scârţâit de lemn, ca şi cum vasul urma să se rupă 
în bucăţi. 

S-au auzit strigăte şi zgomot de paşi care 
alergau pe punte. 

— Am fost abordaţi! 

Am pus mâna pe mânerul cuţitului de sub fustă, 
ca să prind curaj. 

— Nu, am spus eu, îngustându-mi ochii şi 
privind în întuneric, de parcă asta m-ar fi ajutat să 
aud mai bine. Nu, noi îi abordăm pe ei. 

Sunetul tălpilor de pe punte nu s-a mai auzit. 

În schimb, strigătele au continuat să se audă. 
Îmi dădeam seama că în acele strigăte exista şi o 
undă de nebunie. Mi s-a părut că pot deosebi 
strigătul tipic scoţian al lui Jamie, dar cred că era 
rodul imaginaţiei mele, pentru că toţi cei care 
ţipau se aflau în pragul nebuniei. 

— Tatăl nostru carele eşti în Ceruri... Tatăl 
nostru carele eşti în Ceruri... şoptea Abram în 


întuneric, poticnindu-se însă la primul vers al 
rugăciunii. 

Am strâns pumnii şi am închis ochii din reflex, 
înălţând capul şi sperând la un ajutor. 

Niciunul dintre noi nu putea, însă, face în aşa fel 
încât acel ajutor să sosească. 

S-au auzit pentru multă vreme tot felul de 
sunete înăbuşite, din când în când au răsunat 
împuşcături, bubuituri, mormăieli şi strigăte. Apoi 
a urmat liniştea. 

Abram se întorsese spre mine şi îmi arunca o 
privire întrebătoare. Nu am putut decât să-i strâng 
mâna. 

După aceea s-a auzit o bubuitură de tun care a 
zguduit toată puntea, dar şi magazia. Zgomotul a 
fost destul de puternic, astfel încât să simt un 
pocnet în urechi. A urmat o altă bubuitură şi am 
auzit un bufpodeaua s-a mişcat şi toate scândurile 
vasului au vibrat cu un buuum prelung. Am 
scuturat cu putere din cap, înghițind, încercând să 
fac tot posibilul ca să-mi pătrundă aer în trompele 
lui Eustațiu. Am auzit din nou un pocnet în urechi 
şi am desluşit zgomot de paşi într-o parte a punţii, 
apoi mai multe persoane care înaintau încet. 

M-am ridicat, l-am tras pe Abram după mine şi 
apoi l-am împins către scară. Am auzit zgomotul 
făcut de apă şi nu era apa care se lovea de coca 
navei, ci un gâlgâit, semn că intra în magazie. 

Chepengul fusese închis, dar nu şi încuiat, astfel 
încât l-am putut deschide cu oarecare efort, 
împingând cu amândouă mâinile. Mi-am pierdut 
echilibrul şi am căzut în gol, dar m-a ajutat Zenn, 
care mi-a sprijinit fundul cu umărul. 

— Iţi mulţumesc, domnule Zenn, i-am spus, 


întinzându-i mâna şi trăgându-l în sus, către 
lumină. 

Primul lucru pe care l-am observat a fost 
sângele de pe punte. Am văzut bărbaţi răniţi, dar 
Jamie nu era printre ei. Pe el l-am observat 
imediat după ce am văzut sângele de pe punte. 
Era aplecat peste balustradă împreună cu alţi 
bărbaţi. M-am grăbit să mă apropii, pentru a-mi 
da seama la ce anume se uitau, şi am văzut 
corabia Teal la câteva sute de yarzi depărtare. 

Pânzele ei fluturau frenetic şi catargele îi erau 
înclinate într-un mod ciudat; vasul însuşi era 
înclinat într-o parte şi ieşea foarte mult din apă. 

— Fir-aş al naibii! a spus Abram uluit. S-a lovit 
de stânci. 

— Şi noi ne-am lovit de stânci, băiete, dar 
situaţia noastră nu-i atât de gravă, a spus 
Hickman, uitându-se la el. E apă în magazie, 
Abram? 

— Este, am răspuns eu înainte ca Abram s-o 
facă, pentru că el contempla vasul Teal, care era 
lovit. Aveţi la bord instrumente medicale, domnule 
căpitan Hickman? 

— Ce să am? m-a întrebat căpitanul clipind des 
în vreme ce mă privea. Nu-i acum momentul să... 
Dar de ce? 

— Sunt medic, domnule, şi aveţi nevoie de mine. 

Într-un sfert de oră, mă aflam în mica magazie 
în care mă trezisem din leşin cu câteva ceasuri în 
urmă, care acum fusese transformată în 
infirmerie. 

La bordul vasului Asp nu era un medic, dar 
exista o mică spiţerie: o sticlă plină pe jumătate cu 
laudanum, un bol pentru lăsat sânge, o pereche de 


pensete mari, un borcan cu lipitori moarte şi 
deshidratate, două fierăstraie pentru amputare, o 
clemă ruptă, un sac cu fir pentru cusut plăgi şi un 
borcan mare cu grăsime camforată. 

Am fost foarte tentată să beau eu însămi 
laudanumul, dar trebuia să-mi fac datoria. Mi-am 
legat părul şi am început să inspectez încărcătura, 
trăgând nădejde că voi găsi ceva util. Domnul 
Smith şi lan au plecat cu barca la bordul lui Teal, 
sperând să găsească trusa mea, dar având în 
vedere că nava era avariată şi în zona în care se 
aflase cabina noastră, nu îmi făceam mari 
speranţe. O ghiulea trasă de la bordul vasului Asp, 
un pic de noroc, şi Teal a ajuns sub linia de 
plutire. Vasul lovit avea să se scufunde, chiar dacă 
deocamdată mai era la suprafaţa apei. 

Am făcut un triaj rapid pe punte. Un om fusese 
ucis, ceilalţi aveau răni uşoare. Erau şi trei cu răni 
grave, dar care nu constituiau urgenţe. Erau 
probabil mai mulţi răniţi la bordul vasului Teal. 
Din ce povesteau oamenii, cele două vase se 
apropiaseră la distanţă de câţiva yarzi. A fost o 
luptă scurtă şi sângeroasă. 

La câteva minute după ce se încheiase lupta, 
vasul Pitt apăruse în zonă, iar echipajul său 
amestecat se ocupa de preluarea şi îngrijirea 
răniților de pe Teal. Am auzit un strigăt adus de 
vânt. 

— Mai vin răniţi, am şoptit, luând cel mai mic 
dintre fierăstraiele pentru amputări, ca să trec 
rapid la propria mea acţiune sângeroasă. 

— Dispuneţi de arme, i-am spus lui Abram Zenn, 
care căutase şi pregătise pentru mine două 
felinare, pentru că soarele aproape că apusese. 


Asta înseamnă că domnul căpitan Hickman era 
pregătit să le folosească. Nu s-a gândit că s-ar 
putea să existe şi răniţi? 

Abram a dat din umeri, de parcă ar fi vrut să se 
scuze. 

— Este primul nostru voiaj în care dispunem de 
licenţa care ne conferă dreptul de a trece la acte 
de ostilitate, dom'ţă, a spus el. Data viitoare vom fi 
mai bine pregătiţi. Sunt sigur de asta. 

— Primul voiaj? Ce fel de... de cât timp se află 
căpitanul Hickman pe mare? am întrebat, în timp 
ce inspectam marfa. 

Am constatat cu bucurie că, într-o ladă, se aflau 
metri întregi de stambă imprimată. 

Abram s-a încruntat, în vreme ce se gândea. 

— Ei bine, a spus el în cele din urmă. O vreme a 
avut un vas de pescuit, cu care a navigat pe la 
Marblehead. Dumnealui şi fratele erau împreună 
proprietarii acelui vas. După ce fratele dânsului a 
avut acel incident cu domnul căpitan Stebbings, s- 
a dus să lucreze pentru Emmanuel Bailey ca 
secund. Domnul Bailey este evreu, a explicat el, 
văzând că ridicasem din sprâncene. Are o bancă în 
Philadelphia şi trei corăbii care navighează 
regulat în Indiile de Vest. Şi vasul acesta este al 
domnului Bailey şi dânsul a obţinut de la Congres 
licenţa de care v-am pomenit, pentru căpitanul 
Hickman. Licenţa a fost primită chiar când s-a 
anunţat izbucnirea războiului. 

— Am înţeles, am spus eu surprinsă. Aceasta 
este prima cursă pe care o face domnul Hickman 
în calitate de căpitan? 

— Da, dom'ţă, dar de obicei navele care dispun 
de licenţa care conferă dreptul de a trece la acte 


de ostilitate, adică  navele-pirat, nu au o 
încărcătură suplimentară, a spus el cât se poate 
de sincer. Din încărcătura suplimentară fac parte 
şi materialele medicale. 

— Ştii toate aceste lucruri pentru că... de câtă 
vreme te afli dumneata pe mare? am întrebat 
curioasă, în timp ce luam o sticlă care părea să 
conţină coniac foarte scump, pe care voiam să-l 
utilizez ca antiseptic. 

— Ah, de când aveam opt ani, dom'ţă, a răspuns 
el, înălțându-se pe vârfuri pentru a fixa felinarele 
care aruncau o lumină liniştitoare asupra aşa-zisei 
săli de operaţii. Am şase fraţi mai mari. Cel mai 
mare dintre ei se ocupă de o fermă împreună cu 
fiii lui. Ceilalţi... unul dintre ei este reporter, scrie 
despre corăbii în Newport News. Într-o zi, a stat 
de vorbă cu un căpitan de vas şi niciuna, nici 
două, mă trezesc că sunt steward, la bordul 
vasului indian Antioch. Am plecat cu acel căpitan 
la Londra şi, după doar o zi, eram cu vaporul spre 
Calcutta. 

Băiatul s-a lăsat pe călcâie şi a continuat 
zâmbind: 

— De atunci sunt tot pe mare, dom'ţă. Cred că 
mi se potriveşte. 

— Asta-i foarte bine, i-am spus. Părinţii dumitale 
mai trăiesc? 

— Oh, nu, dom'ţă. Mama a murit când m-a 
născut pe mine, iar tata a murit când eu aveam 
şapte ani. : 

Nu părea prea tulburat de acest fapt. In timp ce 
rupeam bucăţile de stambă ca să le pot folosi ca 
bandaje, mă gândeam că oricum acele triste 
evenimente se petrecuseră în viaţa lui cu foarte 


mult timp în urmă. 

— Trag nădejde că viaţa pe mare ţi se va potrivi 
în continuare, i-am spus. Ai îndoieli în privinţa 
asta după ceea ce s-a petrecut astăzi? 

Se gândea la spusele mele şi pe faţa lui s-au 
văzut umbre în lumina felinarelor. 

— Nu, a răspuns el în cele din urmă privindu-mă 
cu nişte ochi plini de seriozitate şi care nu mai 
păreau a fi ai unui tânăr, ca până atunci. Când am 
semnat contractul cu domnul căpitan Hickman, 
am ştiut că s-ar putea să fim angajaţi în lupte. 

A strâns din buze, probabil pentru ca să nu îi 
tremure, şi a continuat: 

— Nu mă deranjează să ucid un om, dacă sunt 
nevoit s-o fac. 

— Nu acum... acum nu eşti nevoit să o faci, a 
spus unul dintre răniţi încet. 

Omul acela stătea în umbră şi respira rar, întins 
pe două lăzi în care se aflau porţelanuri 
englezeşti. 

— Deocamdată nu eşti nevoit să o faci, am spus 
şi eu sec. Poate că ar fi bine să vorbeşti despre 
asta cu nepotul sau cu soţul meu, după ce 
lucrurile se vor mai linişti. 

Am crezut că discuţia dintre noi se încheiase, 
dar Abram m-a urmărit cât mi-am pus la îndemână 
instrumentele rudimentare de care dispuneam şi 
am început să le sterilizez cum am putut, adică 
turnând coniac peste ele; magazia ajunsese să 
miroasă ca o distilerie şi bărbaţii prezenţi erau 
scandalizaţi că risipeam astfel băutura. În timpul 
luptei fusese stins focul în cambuză, şi avea să 
dureze ceva vreme până ce voi putea dispune de 
apă fierbinte. 


— Vă numărați printre patrioţi, dom 'ţă? Nu vă 
supăraţi că vă întreb, a spus el roşind pentru că 
avusese curajul de a-mi pune o astfel de întrebare. 

Intrebarea m-a surprins într-o oarecare măsură. 
Dacă ar fi fost să-i răspund de-a dreptul, ar fi 
trebuit să-i spun: „Da, bineînţeles”. 

Jamie era, oricum, un rebel. Işi luase el însuşi 
acest statut. De vreme ce declarase pur şi simplu 
din necesitate ce convingeri avea, simţeam acum 
că putea fi condamnat pentru convingerile sale. 
Dar eu? Eu mă numărasem cândva printre 
patrioţi. 

— Da, am spus în cele din urmă, pentru că nu 
puteam spune nimic altceva. Este clar că 
dumneata eşti patriot, Abram, dar de ce? 

— De ce? 

Părea uimit că îi pusesem această întrebare şi 
mă privea clipind pe deasupra felinarului pe care 
îl ţinea în mână. 

— O să-mi răspunzi mai târziu, i-am spus, 
luându-i felinarul din mână. 

Făcusem tot ceea ce îmi stătuse în putinţă. 
Răniţii care mai aveau nevoie de îngrijiri fuseseră 
aduşi sub punte. 

Nu aveam timp pentru discuţii pe teme politice. 
Cel puţin, eu aşa credeam. 

Abram s-a liniştit şi m-a ajutat cum s-a priceput, 
deşi a trebuit să se întrerupă din când în când 
pentru a vărsa într-un coş. După ce a vărsat de 
mai multe ori, a început să le pună întrebări 
răniților care îi puteau răspunde. Nu ştiam dacă o 
făcea din curiozitate sau pentru a nu se mai gândi 
la răul care îl chinuia. 

— Ce părere aveţi dumneavoastră despre 


Revoluţie, domnule? l-a întrebat el pe un marinar 
cu părul sur, care venise de la bordul vasului Pitt 
şi avea un picior zdrobit. 

Omul l-a privit cu mirare, dar i-a răspuns, 
probabil ca să se gândească şi el la altceva: 

— E o pierdere de timp, atâta tot. 

După aceea, marinarul şi-a încleştat degetele pe 
lada pe care era întins şi a continuat: 

— Mai bine să lupţi împotriva franţujilor decât 
împotriva englezilor. Ce am avea de câştigat din 
luptă? Doamne sfinte! a exclamat el în cele din 
urmă, albindu-se la faţă. 

— Abram, dă-i te rog un obiect pe care să-l 
poată muşca, i-am spus, grăbindu-mă să adun 
frânturile de os şi întrebându-mă dacă nu era mai 
bine să trec la amputare. Poate că aşa riscul de 
infecţie era mai mic, iar marinarul avea 
posibilitatea să meargă cu un picior de lemn, 
dar... Nu îmi plăcea deloc această variantă. 

— Nu, e-n regulă dom'ţă, mi-a spus marinarul. 
Ei, dumneata ce crezi despre Revoluţie, tinere? 

— Eu cred că este un lucru bun şi necesar, 
domnule, a replicat Abram cu hotărâre. Regele 
este un tiran şi toţi bărbaţii adevăraţi trebuie să 
lupte împotriva tiraniei. 

— Cum? a întrebat marinarul profund surprins. 
Regele este un tiran? Cine spune o asemenea 
prostie? 

— Păi... domnul Jefferson şi... noi toţi credem 
acest lucru, a răspuns Abram, surprins de o 
asemenea replică vehementă. 

— Ei bine, atunci sunteţi cu toţii nişte proşti fără 
de pereche. Toţi în afară de dumnea'oastră, 
dom'ţă, a adăugat marinarul uitându-se la mine şi 


dând din cap. 

Apoi s-a uitat la piciorul lui şi a transpirat un 
pic, dar a închis ochii mi-a spus: 

— Dumnea'oastră n-aveţi astfel de gânduri 
prosteşti, dom'ţă, nu-i aşa? Trebuie să faceţi în aşa 
fel încât să-i băgaţi minţile-n cap băiatului 
dumnea'oastră. 

— Să-mi bage minţile-n cap? a izbucnit Abram. 
A-ţi băga minţile-n cap înseamnă să nu spui sau să 
nu scrii ceea ce gândeşti? 

Marinarul a deschis un ochi. 

— Bineînţeles că asta înseamnă să-ţi bagi 
minţile-n cap, a replicat el, încercând să îl 
liniştească pe Abram. O să stârniţi tot soiul de 
nenorociţi - mă iertaţi că vorbesc aşa, dom'ţă - 
dacă spuneţi tot soiul de lucruri, o să răsculați 
poporul. Şi la ce duce asta? La revoltă, la asta 
duce. Şi puteţi avea parte de tot soiul de tulburări. 
Oamenii or să se-aleagă cu casele incendiate şi or 
să fie omorâţi în plină stradă. 

Abram nu ar fi trebuit să continue discuţia, dar a 
făcut-o cu vehemenţă, pomenind despre acte 
intolerabile, ceea ce l-a făcut pe domnul Ormiston 
- făcusem deja prezentările - să râdă, vorbind 
despre lipsurile pe care le îndurau londonezii şi 
comparând viaţa acestora cu cea pe care o duceau 
coloniştii nerecunoscători. 

— Nerecunoscători! a exclamat Abram 
înroşindu-se. Şi pentru ce ar trebui, mă rog, să fim 
recunoscători? Pentru că soldaţii sunt mereu cu 
ochii pe noi? 

— Cu ochii pe dumneavoastră! a izbucnit 
domnul Ormiston, indignat la culme. Ce mai 
vorbă! Dacă înseamnă ce cred eu că înseamnă, 


tinere domn, atunci ar trebui să vă puneţi în 
genunchi şi să-i mulţumiţi lui Dumnezeu pentru că 
militarii sunt cu ochii pe voi. Datorită cui credeţi 
că nu aţi fost scalpaţi de indieni sau călcaţi în 
picioare de francezi? Cine credeţi că a plătit 
pentru toate astea, ai? 

Această replică i-a făcut pe unii dintre răniți să 
aclame şi pe alţii să huiduie; toţi cei prezenţi erau 
antrenați în discuţie. 

— Această opinie este cu totul... învechită... 
stultiloquy, a început Abram, umflându-şi pieptul 
mic de parcă ar fi fost un porumbel. Ar fi vrut să 
continue, dar a fost întrerupt de venirea domnului 
Smith, care avea în mână o geantă din pânză şi o 
privire prin care ar fi vrut să se scuze. 

— Mă tem că frumoasa dumneavoastră cabină a 
luat apă, dom'ţă, da’ eu am adunat de pe podea 
câteva lucruri, că mi-am zis că poate... 

— Jonah Marsden! a exclamat Ormiston, dând să 
sară în picioare, pentru ca apoi să cadă pe ladă cu 
gura căscată. Dumnezeu să mă aibă în pază! 

— Cine să fie? am întrebat uimită. 

— Jonah, mă rog, nu acesta-i numele lui, da’ noi 
aşa-i ziceam pentru că a fost scufundat de atâtea 
ori. Doamne, da' cum îl chema de fapt? Ah, aşa, 
Bill parcă-l chema. 

— Ei bine, Joe, a spus domnul Smith sau domnul 
Marsden, în timp ce se îndrepta spre uşă, zâmbind 
nervos. Totul s-a întâmplat cu multă vreme în 
urmă... 

— Ei, nu a trecut chiar atât de mult, l-a contrazis 
Ormiston, ridicându-se în picioare şi sprijinindu-se 
pe butoaie, astfel încât să nu pună jos piciorul 
bandajat. Nu a trecut atât de multă vreme încât să 


te fi uitat, dezertor împuţit! 

Domnul Smith a luat-o repede pe scară-n sus, 
trecând pe lângă doi marinari care aduceau un al 
treilea, pe care l-au şi împins, înjurând de mama 
focului. Omul a căzut chiar înaintea mea. Era 
căpitanul Stebbings. 

— Nu-i mort, m-a informat unul dintre cei doi 
marinari. 

— Foarte bine, am spus eu pe un ton care poate 
că nu era întru totul prietenos, pentru că 
Stebbings a deschis un ochi, zicând: 

— Mă daţi pe mâna acestei... căţele... ca să mă 
măcelărească, a spus el răguşit şi gâfâind. Aş, aş 
prefera să mor într-un mod o-no-ra-bi-bil-bil. 

Totul s-a terminat într-un gâlgâit, fapt care m-a 
făcut să-i desfac repede vestonul şi cămaşa, 
amândouă pătate de tutun şi îmbibate cu sânge. 
Se vedea o gaură rotundă în partea dreaptă a 
pieptului. Avea o rană în piept din care curgea 
sânge. 

Am spus ceva urât, iar cei doi oameni care îl 
aduseseră pe Stebbings au mormăit. Am înjurat 
din nou, de data asta mai tare, am apucat mâna lui 
Stebbings, i-am pus-o peste gaura din piept şi i-am 
spus: 

— Ține asta aici, dacă vrei să mori onorabil. 

— Dumneata, i-am spus unuia dintre cei doi 
oameni care îl aduseseră pe Stebbings şi care voia 
să dea bir cu fugiţii, adu-mi gaz din cambuză, 
acum! lar dumneata, i-am strigat celuilalt, care a 
tresărit la auzul glasului meu, dumneata să-mi 
aduci pânză pentru vele şi catran, cât mai repede! 

— Să nu vorbeşti! l-am sfătuit pe Stebbings, 
care părea că vrea să spună ceva. Ai un plămân 


care nu-şi mai face treaba şi fie reuşesc să-l fac să 
funcţioneze din nou, fie mori ca un câine chiar 
aici! 

— Hg! a reuşit el să spună. 

Din aceste sunete nearticulate, eu am dedus că 
pricepuse ceea ce îi spusesem. 

Avea o palmă mare, cărnoasă, şi reuşea cu 
succes să acopere pentru moment gaura pe care o 
avea în piept. Trebuia s-o închid astfel încât să nu- 
i între aer în plămân, dar trebuia să şi fac în aşa 
fel încât aerul să iasă din spaţiul pleural. De 
fiecare dată când expira cu plămânul rănit, 
situaţia i se agrava. 

Se putea îneca cu propriul sânge şi nu puteam 
face prea multe. 

— Partea bună este că te-a lovit un glonţ şi nu a 
fost şrapnel sau vreo schijă, i-am spus. Metalul, 
care ajunge să fie incandescent, sterilizează rana. 
Ridică mâna o clipă, te rog. Expiră. 

I-am ridicat eu însămi mâna, am numărat până 
la doi, cât a expirat şi apoi i-am aşezat din nou 
mâna peste rană. S-a auzit un plescăit din cauza 
sângelui, prea mult pentru gaura din piept, dar nu 
scuipa sânge şi nu tuşea... Unde... oh. 

— Sângele acesta este al dumitale sau al 
altcuiva? l-am întrebat, întinzând degetul. 

Inchisese ochii pe jumătate şi a rânjit precum un 
lup, şoptind: 

— E sângele soţului... tău. 

— Netrebnicule, i-am spus enervată, ridicându-i 
mâna. Expiră. Oamenii au văzut că mă ocupam de 
Stebbings, dar mai erau aduşi răniţi de pe Teal. 
Cei mai mulţi dintre ei nu aveau nevoie de îngrijiri 
deosebite. Le-am spus cum să se îngrijească, 


astfel încât rănile lor să nu se agraveze. 

Mi s-a părut că a trecut o veşnicie până au venit 
cei doi marinari cu uleiul şi cu pânza şi am avut 
destulă vreme să mă întreb unde erau Jamie şi 
Ian. Cu un cuţit, am tăiat nişte stambă pe lung, ca 
să fac din ea un pansament de genul celor care se 
fac pe front, am dat deoparte mâna lui Stebbings, 
am şters sângele cu un pliu al fustei, am turnat 
gaz de lampă pe pieptul lui şi pe prişniţa din 
pânză, apoi am apăsat-o, făcând din ea un soi de 
sigiliu. Pe urmă i-am bandajat cu grijă torsul şi i- 
am pus mâna pe rană. 

— E bine, am spus. Trebuie să se încălzească 
bine catranul ca să pot izola mai bine rana. Poţi 
să-l încălzeşti chiar acum, i-am spus marinarului 
care adusese gazul. 

După aceea am privit în jur, întrebând: 

— Ei bine, cine a mai murit? 

M-am mirat că doar doi oameni de pe Teal au 
murit, unul din ei în urma unor răni la cap, iar cel 
de-al doilea fiindcă pierduse foarte mult sânge 
după ce piciorul stâng îi fusese lovit de o ghiulea 
de tun. _ 

Aş fi putut să-l salvez, mi-am spus. Insă regretul 
acelei clipe a fost anulat de nevoile impuse de 
clipa următoare. 

Nu-i rău deloc, mi-am spus, înaintând în 
genunchi şi făcând un triaj rapid, dându-le 
instrucţiuni celor care, fără voia lor, deveniseră 
asistenții mei. Câţiva cu răni făcute de schije, doi 
cu răni cauzate de gloanţe de muschetă, unul 
rămas fără jumătate de ureche, unul cu un glonţ în 
pulpă, dar nu în apropierea arterei femurale, slavă 
Domnului... 


Se auzeau tot felul de zgomote de la reparaţiile 
din magazia de sub punte, în timp ce îmi vedeam 
de lucru, reuşeam să reconstitui lupta din 
relatările răniților. 

După un schimb de focuri în urma căruia Teal s- 
a ales cu catargul principal fisurat şi după ce coca 
lui Asp a fost găurită deasupra liniei de plutire, 
Teal - unii spuneau că domnul căpitan Roberts 
făcuse intenţionat totul, alţii arătau că nici nu 
putea fi vorba despre aşa ceva - făcuse o manevră 
şi ajunsese bord la bord cu vasul Asp. 

Părea de necrezut că Stebbings voise să 
abordeze corabia Asp, deoarece dispunea de un 
număr foarte mic de oameni. Dacă el ar fi făcut în 
mod voit această manevră, atunci poate că ar fi 
intenţionat să ne lovească. L-am privit, dar 
căpitanul avea ochii închişi şi nu avea o culoare 
prea sănătoasă în obraji. l-am ridicat mâna şi am 
auzit un şuier slab. l-am aşezat mâna la loc pe 
piept şi am continuat să-mi văd de treabă. 
Stebbings nu era într-o stare în care să poată 
discuta despre intenţiile sale. 

Indiferent care ar fi fost acele intenţii, căpitanul 
Hickman le zădărnicise, pentru că sărise urlând pe 
puntea lui Teal urmat de oamenii de pe Asp. 
Aceştia înaintaseră, fără a întâmpina o rezistenţă 
prea mare. Cei de pe Pitt se adunaseră la cârmă în 
jurul lui Stebbings şi luptau cu înverşunare. Era 
cât se poate de limpede că cei de pe Asp trebuiau 
să câştige lupta. După aceea, Teal se lovise de 
stânci şi toţi cei aflaţi la bord fuseseră trântiţi pe 
punte. 

Convinşi că acea corabie avea să se scufunde, 
toţi cei care se puteau mişca au făcut-o, adică au 


trecut la bordul navei Asp. De pe Teal s-a mai tras 
un foc sau două, dar vasul se afunda şi mai mult în 
pietriş. 

— Să nu vă faceţi griji, dom'ţă, a spus unul 
dintre marinari. Când o să vină fluxul, o să 
plutească iar, de parcă nu s-ar fi întâmplat nimic. 

De jos s-au auzit zgomote din ce în ce mai slabe, 
iar eu am început să privesc peste umăr din când 
în când, sperând să îi văd pe Jamie şi pe lan. 

Tocmai mă ocupam de un biet marinar în al 
cărui ochi intrase o schijă. Ochiul sănătos al 
omului s-a mărit deodată. M-am întors şi l-am zărit 
pe Rollo alintându-se pe lângă mine şi chelălăind, 
expunându-şi colții enormi într-un rânjet faţă de 
care cel al lui Stebbings părea neînsemnat. 

— Câine! i-am strigat eu cu tot dragul, vrând să- 
l îmbrăţişez, dar abţinându-mă. 

Am privit repede în jur şi l-am văzut pe Ian, care 
se îndrepta şchiopătând spre mine. Era ud 
leoarcă, dar avea pe chip un rânjet asemănător cu 
al lui Rollo. 

— Am căzut în apă, a spus el răguşit, venind pe 
punte lângă mine, în timp ce sub el se forma o 
mică baltă. 

— Văd, i-am spus. Te rog să tragi adânc aer în 
piept, i-am cerut apoi omului căruia îi intrase o 
schijă în ochi. 

— Unu... da, e bine... doi... da. 

Când a expirat, am apucat schija şi am tras cu 
putere. După ce schija a ieşit, a ţâşnit un lichid 
mizerabil şi sânge, fapt care m-a făcut să strâng 
din dinţi şi pe lan să verse. Nu a curs, însă, prea 
mult sânge. Dacă nu ar fi trecut prin orbită, poate 
că aş fi. Putut opri infecția, scoțând ochiul şi 


pansând orbita. Dar operaţia asta o să mai 
aştepte. Am rupt o bucată de material din poala 
cămăşii marinarului şi i-am cerut să o pună pe 
ochi şi să apese cu putere. A făcut-o, deşi a gemut 
alarmant de mult şi m-am temut că îşi va pierde 
cunoştinţa. 

— Unde-i unchiul tău? l-am întrebat pe lan, 
simțind că nu vreau să aud răspunsul. 

— Acolo, a răspuns lan, uitându-se într-o parte. 

Am întors capul, ţinând încă o mână pe umărul 
pacientului meu. 

Jamie cobora scara, angajat într-o discuţie 
aprinsă cu domnul căpitan Hickman, care venea în 
urma lui. Cămaşa lui Jamie era îmbibată cu sânge 
şi pusese o bucată de material îmbibat, de 
asemenea, cu sânge pe un umăr, ţinând bandajul 
improvizat cu cealaltă mână. Era posibil ca 
Stebbings să nu mă fi minţit. Jamie nu cădea din 
picioare, deşi era alb la faţă. Nu era însă doar 
palid, ci şi furios. Eram sigură că nu avea să 
moară în timp ce era supărat şi am pregătit o altă 
fâşie de pânză de vele, pentru a mă ocupa de o 
fractură de braţ, însoţită de complicaţii. 

— Câine! a strigat Hickman, oprindu-se lângă 
Stebbings, care gemea. 

Căpitanul a rostit acest cuvânt sec, fără niciun 
fel de intonaţie, iar 

Stebbings a deschis un ochi, replicând: 

— Câine eşti tu! 

— Câine, câine, câine! Câine nenorocit! a 
exclamat Hickman, vrând să-l lovească pe 
Stebbings cu piciorul în coastă. L-am apucat, însă, 
de picior şi am reuşit să-l dezechilibrez. Jamie l-a 
prins în braţe, gemând, dar Hickman şi-a 


îndreptat spatele, împingându-l pe Jamie. 

— Nu poţi să omori cu sânge rece un rănit! 

— Ba pot, a replicat Hickman imediat. Ia priviţi! 

Spunând acestea, a scos dintr-un toc vechi din 
piele un pistol uriaş şi i-a tras cocoşul. Jamie a 
apucat arma şi i-a tras-o frumuşel din mână. 
Căpitanul a realizat surprins că nu mai avea arma 
în mână. 

— Sunt sigur, domnule, a spus Jamie cât se 
poate de calm, că nu aveţi de gând să ucideţi un 
inamic rănit care poartă uniformă, a luptat sub 
pavilionul său şi s-a predat. O asemenea faptă nu 
poate fi dusă la bun sfârşit de către un om de 
onoare. 

Hickman şi-a îndreptat spatele şi s-a încruntat, 
întrebând: 

— Vă îndoiţi de faptul că eu aş fi un om de 
onoare, domnule? 

Am văzut cum Jamie îşi încordase muşchii de la 
umeri şi de la ceafă. 

Imediat a venit lângă el Ian, spunând: 

— Da, domnule, se îndoieşte. Şi eu mă îndoiesc. 

Rollo, care avea blana încă udă şi ciufulită, şi-a 
tras înapoi buzele negre, arătându-şi colții, de 
parcă ar fi vrut să spună că şi el era de aceeaşi 
părere. 

Hickman s-a uitat la chipul tatuat al lui lan şi 
apoi la colții lui Rollo. După aceea l-a privit pe 
Jamie, care a lăsat în jos cocoşul pistolului şi l-a 
pus la brâu. Apoi a tras adânc aer în piept. 

— Fie şi aşa, a spus el repede, întorcând spatele. 

Căpitanul Stebbings respira cu greu şi, în timp 
ce respira, se auzea un gâlgâit şi un vâjâit. Era 
palid şi avea buzele vinete. Cu toate acestea, era 


conştient. Rămăsese cu ochii la căpitanul Hickman 
şi îl urmărea cu privirea şi acum, când acesta din 
urmă părăsea cabina. După ce uşa s-a închis în 
spatele lui Hickman, Stebbings a răsuflat uşurat şi 
l-a privit pe Jamie. 

— Puteaţi... să nu vă mai... osteniţi, a şoptit el. 
Totuşi... vă mulţumesc... pentru... 

Omul s-a oprit pentru o clipă şi a tuşit ducând 
mâna la piept, pentru ca apoi să continue: 

— ... pentru ce aţi făcut. 

Stebbings a închis ochii şi a respirat greoi, cu 
dureri, dar a respirat totuşi. 

M-am ridicat în picioare. Aveam, în sfârşit, o 
clipă de răgaz în care să mă pot ocupa de soţul 
meu. 

— Nu-i decât o tăietură mică, a spus el, 
răspunzând privirii mele întrebătoare. O să mă 
descurc. 

— Tot sângele-acesta e al tău? 

S-a uitat la cămaşa lui pătată cu sânge până la 
nivelul coastelor şi a ridicat umărul zdravăn. 

— Mai am destul sânge încât să pot trăi în 
continuare, a replicat el, zâmbind. 

După aceea a privit în jur, spunând: 

— Văd că te descurci bine aici. O să-l rog pe 
Smith să îţi aducă ceva de mâncare, bine? In 
curând are să înceapă ploaia. 

Într-adevăr, avea să plouă. Mirosul furtunii se 
simţea în aer şi mi se făcea părul măciucă, 
gândindu-mă la asta. 

— Poate că nu o să-l rogi pe Smith, i-am spus. Şi 
unde pleci? l-am întrebat, văzând că se 
îndepărtează. 

— Trebuie să stau de vorbă cu domnii căpitani 


Hickman şi Roberts, a replicat el cu o grimasă. 

A înălţat capul şi vântul i-a fluturat prin păr. 
După aceea a continuat: 

— Nu credeam că o să ajungem în Scoţia la 
bordul lui Teal, dar să fiu al naibii dacă ştiu 
încotro ne îndreptăm. 

În cele din urmă pe vas s-a lăsat liniştea, 
auzindu-se doar scândurile ce scârţâiau, fâlfâitul 
pânzelor şi şuieratul vântului. Fluxul începuse şi 
vasul plutea din nou. Incepusem să ne mişcăm 
încet, cu pânzele în vânt. 

Mă ocupasem de toţi răniții. Doar căpitanul 
Stebbings mai constituia o problemă, întins în 
dosul unei lăzi cu ceai de contrabandă. Continua 
să respire şi, din câte îmi puteam da seama, 
respira cu destulă uşurinţă. Dar era într-o stare 
mult prea gravă şi de aceea trebuia să-i acord în 
continuare atenţie. 

Printr-un miracol, glonţul îi intrase în plămân 
fără a secţiona vase mari de sânge. Aceasta nu 
însemna însă că în plămân nu avea o hemoragie, 
dar era minoră. Dacă lucrurile ar fi stat altfel, mi- 
aş fi dat seama mai din timp. M-am gândit că a 
fost împuşcat de la mică distanţă. Când l-a atins, 
glonţul trebuie să fi fost incandescent. 

Îl trimisesem la culcare pe Abram. Ar fi trebuit 
să mă întind şi eu pentru că, de oboseală, simţeam 
o apăsare pe umeri şi o durere la nivelul şirei 
spinării. Dar încă nu puteam să fac asta. 

Jamie nu se întorsese deocamdată. Ştiam că ar fi 
vrut să fiu trează când va veni de la importanta 
întâlnire cu Hickman şi Roberts. Mai trebuia să 
pregătesc câteva lucruri, pentru orice 
eventualitate. 


Mai devreme, când Jamie cotrobăise prin biroul 
lui Hickman, observasem nişte pene de gâscă. L- 
am trimis pe Abram să aducă vreo câteva, cel mai 
mare ac pentru cusut vele pe care îl putea găsi şi 
nişte oase de la aripioarele de pui din tocana de la 
bordul corăbiei Pitt. 

Am tăiat capetele osului subţire de pui, 
asigurându-mă că, prin fierbere, se scursese toată 
măduva. Apoi am ascuţit unul dintre capetele 
osului folosindu-mă de gresia tâmplarului de pe 
vas. Cu pana de gâscă mi-a fost mai uşor, fusese 
deja tăiată pentru scris, eu nu trebuia decât să tai 
puful. Apoi sterilizam pana, osul şi acul într-o 
farfurie cu coniac. 

Mirosul de coniac s-a ridicat greu şi dulceag, 
amestecându-se cu acela de gudron, terebentină, 
tutun şi scânduri vechi, îmbibate de sare. Cel 
puţin reuşisem să înlătur mirosul de sânge şi 
fecale pe care îl lăsaseră în urmă pacienţii mei. 

Descoperisem o ladă cu sticle de vin de 
Meursault în magazie şi am scos cu grijă una, 
adăugând conţinutul ei la o jumătate de sticlă de 
coniac. Am muiat apoi în amestecul obţinut feşe şi 
bandaje făcute din stambă. Aşezându-mă pe un 
butoi cu gudron, m-am sprijinit de o ladă cu tutun, 
căruia marinarii îi ziceau „cap de cârtiţă*l şi am 
căscat, întrebându-mă prosteşte de unde îi venea 
denumirea, pentru că sacul cu pricina nu semăna 
deloc cu un cap de cârtiţă aşa cum mi-l aminteam 
eu. 

Am lăsat deoparte acel gând şi am închis ochii. 
Îmi simţeam pulsul în vârful degetelor şi în 
pleoape. Nu am adormit, dar am ajuns repede într- 
o stare de semiconştienţă. Auzeam apa trecând pe 


lângă coca navei, respiraţia lui Stebbings şi 
respiraţia mea calmă, dar şi bătăile regulate ale 
inimii. 

Părea să fi trecut ani de la agitatele evenimente 
care se petrecuseră în acea după-amiază şi, 
privind totul de la distanţă, prin prisma oboselii şi 
îngrijorărilor, mi se părea ridicol că mă temusem 
că voi face un atac de cord. Făcusem un astfel de 
atac? Nu era imposibil. Cu siguranţă că nu fusese 
vorba decât despre panică şi hiperventilaţie, 
ambele putând fi grave, dar fără să îmi pună viaţa 
în pericol. Cu toate astea... 

Am pus două degete pe piept şi am aşteptat ca 
pulsul din vârful degetelor să fie la unison cu 
bătăile inimii. Încet, aproape visând, am trecut 
prin întreg trupul meu, de la cap până în picioare, 
croindu-mi pe pipăite drum prin venele mele de un 
violet celest. Chiar în preajma venelor am văzut 
arterele înspăimântător de mari, pline de viaţă 
colorată în roşu. Am intrat apoi în camerele inimii 
mele, simţindu-mă închisă între nişte pereţi solizi, 
liniştitori, pulsând într-un ritm nesfârşit. Nu, inima 
nu a avut de suferit, nici valvele ei. 

Mi-am simțit tractul digestiv, prins sub 
diafragmă, relaxându-se cu un gâlgâit satisfăcut, 
în vreme ce o senzaţie de bine se scurgea precum 
mierea caldă prin membre şi prin şira spinării. 

— Nu ştiu ce faci, Sassenach, mi-a spus o voce 
caldă. Nu ştiu ce faci, dar pari foarte mulţumită. 

Am deschis ochii şi m-am ridicat în capul 
oaselor. 

Jamie a coborât scara cu grijă şi s-a aşezat, 
foarte palid şi cu umerii lăsaţi sub povara oboselii. 

Obosit, s-a străduit să-mi zâmbească. Inima 


mea, despre care mă lămurisem că nu avea nimic, 
s-a încălzit şi s-a muiat de parcă ar fi fost făcută 
din unt. 

— Cum te... am început eu, dar Jamie a ridicat 
mâna, întrerupându-mă. 

— O să mă descurc, a spus el privind către 
Stebbings, care respira încet şi sonor, pentru ca 
apoi să mă întrebe: 

— Doarme? 

— Sper. Și tu ar trebui să dormi, i-am spus. 
Lasă-mă să te îngrijesc, ca să ic poţi culca. 

— Nu-i aşa de rău, a spus el, scoțând încet o 
bucată de material îmbibată cu sânge. Cred că mi- 
ar prinde bine o copcă sau două. 

— Şi eu cred, i-am spus, uitându-mă la petele 
maronii de pe partea dreaptă a cămăşii lui. El 
avea obiceiul de a prezenta lucrurile astfel încât 
să pară mai puţin grave. De aceea bănuiam că are 
o tăietură pe piept. Cel puţin la rana aceea se 
putea ajunge uşor, spre deosebire de situaţia pe 
care o întâlnisem la unul dintre marinarii de pe 
Pitt, lovit de o alică în zona din spatele scrotului. 
Probabil că se lovise mai întâi de ceva şi abia apoi 
ricoşase acolo, pentru că nu intrase adânc şi se 
turtise. Când am scos-o, arăta ca un bănuţ. l-am 
dat-o să o păstreze ca amintire. 

Abram adusese un vas cu apă fierbinte înainte 
de a se culca. Am băgat un deget în vas şi am 
constatat cu bucurie că apa era încă destul de 
caldă. 

— Bine, i-am spus, uitându-mă la sticlele care 
erau puse pe o ladă. Vrei coniac sau vin înainte de 
a începe? 

A plescăit un pic şi a pus mâna pe sticla de vin. 


— Lasă-mă să păstrez încă puţin iluzia de 
civilizaţie, spus Jamie. 

— Eu cred că acesta-i un lucru destul de 
civilizat, i-am spus. Să ştii că nu am tirbuşon. 

A citit ce scria pe etichetă şi a înălţat din 
sprâncene, spunând: 

— Nu contează. Avem în ce să îl turnăm? 

— Aici, i-am răspuns, dând la iveală o cutie din 
lemn şi am deschis-o triumfător, pentru că în ea se 
afla, bine învelit în paie, un serviciu de ceai din 
porțelan chinezesc, ale cărui piese erau aurite şi 
decorate cu broaşte țestoase mici, colorate în roşu 
şi albastru, realizate în stil asiatic, şi plutind 
printr-o pădure de crizanteme din aur. 

Jamie a râs scurt. A luat sticla, i-a zgâriat puţin 
gâtul cu cuțitul şi apoi l-a retezat pur şi simplu, 
lovindu-l de lada cu tutun. Apoi a turnat vinul cu 
grijă în cele două căni pe care le scosesem, 
înclinându-se în faţa broaştelor țestoase. 

— Mica broască ţestoasă de culoare albastră îmi 
aduce aminte de domnul Willoughby, ştii? 

Am izbucnit şi eu în râs şi m-am uitat la 
picioarele lui Stebbings, simţindu-mă vinovată. 
Doar picioarele se vedeau din el. li scosesem 
ghetele şi i se vedeau degetele prin ciorapi, 
caraghioase. 

— Nu m-am mai gândit de mulţi ani la domnul 
Willoughby, am spus ridicând cana pentru un 
toast: 

— Pentru prietenii care nu sunt aici. 

Jamie a replicat în chineză şi a lovit uşor cana 
lui de a mea, cu un clinchet discret. 

— Mai ştii chineza? am întrebat intrigată, dar el 
a scuturat din cap. 


— Nu prea mai ştiu, a mărturisit el. Nu am avut 
ocazia să mai vorbesc cu nimeni de când nu l-am 
mai văzut pe el. 

Jamie a mirosit vinul, închizând ochii: 

— Asta a fost cu mult timp în urmă. 

— A fost cu mult timp în urmă şi s-a întâmplat 
departe de locurile astea, i-am spus. 

Vinul avea o aromă caldă, de migdale şi de 
mere. Era un vin sec, dar avea un buchet bogat, 
care putea fi simţit din plin prin papilele gustative. 

După ce am savurat vinul, am continuat: 

— S-a întâmplat în Jamaica, cu zece ani în urmă. 
Timpul zboară ca vântul, când te simţi bine. Crezi 
că domnul Willoughby mai trăieşte? 

S-a gândit, sorbind din cană, pentru ca apoi să 
spună: 

— Da, cred că da. Dacă a izbutit să scape de 
împăratul Chinei şi a străbătut jumătate din lumea 
asta... 

Părea că nu mai vrea să vorbească despre 
cunoştinţe vechi şi l-am lăsat să bea liniştit, în 
timp ce noaptea se aşeza peste noi în legănatul lin 
al vasului. 

După ce am băut a doua cană cu vin, i-am 
desfăcut cămaşa îmbibată cu sânge şi am ridicat 
batista cu care acoperise rana. 

Spre surprinderea mea, Jamie avea dreptate. 
Rana era mică şi, pentru a se închide, nu avea 
nevoie de mai mult de două sau trei copci. Lama 
unui cuţit intrase adânc în carne chiar sub 
claviculă şi tăiase o bucată triunghiulară de carne. 

— Acesta-i tot sângele tău? l-am întrebat 
ridicând cămaşa înroşită. 

— Nu, mi-a mai rămas, a răspuns el, privindu-mă 


peste marginea ceştii. Nu a curs prea mult. 

— Ştii foarte bine ce am vrut să spun, am 
replicat sec. 

— Da, e sângele meu, mi-a spus, golind ceaşca şi 
punând din nou mâna pe sticlă. 

— Dar de la o rană atât de... Dumnezeule! am 
exclamat, simțind că leşin. 

Am văzut firul albastru care era de fapt vena 
subclaviculară ce înainta pe sub claviculă, chiar în 
preajma rănii. 

— Şi eu m-am mirat, a spus Jamie, ţinând ceaşca 
fină din porțelan în palmele lui mari. Când cel cu 
care mă luptam a scos lama cuţitului din rană, 
sângele a ţâşnit ca dintr-o fântână arteziană şi ne- 
a stropit pe amândoi. Nu mi s-a întâmplat 
niciodată aşa ceva. 

— Probabil că niciodată nu ţi-a atins cineva 
artera subclaviculară, i-am spus cu cât mai mult 
calm posibil. M-am uitat la rană. Marginile ei erau 
albăstrui, iar carnea din jurul ei era neagră, din 
cauza sângelui care se închegase. Nu mai curgea 
sânge, iar de sângerare masivă nici nu putea fi 
vorba. Cuţitul înaintase de jos în sus, trecând pe 
lângă venă şi atingând uşor artera situată în 
spatele acesteia. 

Am tras adânc aer în piept şi m-am străduit fără 
succes să nu îmi închipui ce s-ar fi putut întâmpla 
dacă lama pătrundea doar câţiva centimetri mai 
adânc sau dacă Jamie nu ar fi avut asupra lui 
batista şi nu ar fi ştiut că este foarte important să 
apese pe rană. 

Mi-am dat seama mai apoi că spusese: „Sângele 
a ţâşnit ca dintr-o fântână arteziană şi ne-a stropit 
pe amândoi". 


Când îl întrebasem pe Stebbings dacă sângele 
de pe cămaşa sa era al lui, el răspunsese: „E 
sângele soţului tău”. Crezusem că voise doar să 
mă supere, dar... 

— Căpitanul Stebbings te-a înjunghiat? 

— Mhm, a răspuns el, aşezându-se astfel încât 
să mă pot ocupa de rană. 

A golit din nou ceaşca cu vin şi m-a privit 
resemnat: 

— M-am mirat că a izbutit să facă aşa ceva. 
Credeam că l-am doborât o dată pentru totdeauna, 
dar el s-a ridicat şi m-a lovit cu cuțitul, 
nemernicul. 

— Tu l-ai împuşcat? 

A clipit mai des, auzind întrebarea şi mi-a 
răspuns: 

— Da, bineînţeles că eu. 

Nu mi-au venit în minte cuvintele potrivite 
pentru această situaţie, aşa că m-am mulţumit să 
spun încet: „Doamne, Dumnezeule” şi să încep să 
curăţ rana şi să o cos. 

— Ascultă-mă bine, i-am spus în cele din urmă, 
luându-mi tonul unui chirurg militar. După 
părerea mea, vasul de sânge a fost doar atins şi tu 
ai reuşit să opreşti sângerarea, până când s-a 
închegat. Dar acea coajă de sânge închegat este 
singurul lucru care face să nu ţi se scurgă tot 
sângele din trup. Mă înţelegi? 

Ceea ce îi spusesem nu era adevărat sau cel 
puţin nu mai era adevărat odată ce rana avea să 
fie cusută. Nu era, însă, momentul să-i ofer astfel 
de amănunte. 

S-a uitat la mine fără a i se mişca niciun muşchi 
pe faţă. 


— Înţeleg, a spus el în cele din urmă. 

— Asta înseamnă, am spus eu, înfigându-i acul în 
carne cu destulă putere, astfel încât să icnească, 
că tu nu ai voie să te foloseşti de braţul drept cel 
puţin în următoarele patruzeci şi opt de ore. Nu ai 
voie să tragi de frânghii, nu ai voie să te cocoţi pe 
frânghii, nu ai voie să loveşti oameni. Nici măcar 
nu ai voie să te scarpini la fund cu mâna dreaptă. 
Ai auzit? 

— Cred că te-au auzit toţi cei care se află pe 
corabie, a mormăit el, privind în jos şi încercând 
să-şi vadă clavicula. Oricum, de obicei mă scarpin 
la fund cu mâna stângă. 

Căpitanul Stebbings ne auzise, pentru că a 
început să râdă pe înfundate, după aceea a tuşit 
şi, în cele din urmă, a chicotit amuzat. 

— Şi, am continuat eu, trăgând aţa prin pielea 
lui, nu ai voie să te enervezi. 

A tras adânc aer în piept, pentru ca apoi să 
întrebe: 

— Dar de ce nu? 

— Pentru că inima îţi va bate mai repede, 
tensiunea va creşte şi... 

— O să ţâşnesc întocmai ca berea dintr-o sticlă 
care-a fost astupată prea mult timp. 

— Cam aşa ceva. Ei bine... 

Indiferent ce voiam să mai spun mi-a zburat din 
minte, pentru că Stebbings a început să respire 
altfel decât până atunci. Am lăsat deoparte acul, 
mi-am acoperit ceaşca cu o farfurie şi m-am aşezat 
în genunchi lângă Stebbings. 

Buzele şi pleoapele, ca de altfel întreaga faţă, i 
se coloraseră în vineţiu. Respira cu un zgomot 
înfiorător. Avea gura deschisă şi parcă voia să 


înghită aerul, lucru care nu îi era de niciun ajutor. 

Erau câteva cuvinte urâte care puteau fi utile 
într-o astfel de situaţie. Am pronunţat şi eu câteva 
astfel de cuvinte. Mi-am pus degetele pe partea 
laterală a corpului său, încercând să îi pipăi 
coastele. Când am făcut acest lucru, el a scos un 
sunet, care semăna cu un heee, heee, heee. Jamie, 
cu acul atârnând de aţa aflată în zona claviculei, a 
început să râdă. 

— Nu e momentul să te gâdili, am spus. Jamie, 
ia o pană şi pune acul în ea. Intre timp, eu 
curăţăm pielea lui Stebbings cu o cârpă muiată în 
coniac. Apoi am luat pana cu acul într-o mână şi 
sticla de coniac în cealaltă. Am înfipt pana într-o 
zonă intercostală, de parcă aş fi bătut un cui. Am 
auzit un poc care mă anunţa că pana pătrunsese 
în spaţiul pleural. 

A scos un fel de eeee când am făcut asta, dar nu 
râdea. Tăiasem pana mai scurt decât acul, dar 
acul a pătruns imediat ce l-am lovit. M-am panicat 
şi am încercat să trag acul cu unghiile. În cele din 
urmă am reuşit. Sângele mirosind neplăcut şi 
diferite fluide au ţâşnit prin pană, dar după aceea 
s-a auzit fâsâitul aerului. 

— Respiraţi încet, am spus cu calm. Respiraţi 
încet amândoi. 

Priveam cu atenţie pana, ca să văd dacă se mai 
scurgea sânge. Dacă hemoragia la nivelul 
plămânului era serioasă, atunci nu aveam cum să-l 
ajut. Din fericire, nu era o sângerare abundentă. 
Se vedea doar puţin sânge în urma puncţiei pe 
care o făcusem. 

— Stai jos, i-am spus lui Jamie, care a făcut 
întocmai precum i-am cerut, aşezându-se turceşte 


pe podea, chiar lângă mine. 

Acum Stebbings arăta mai bine. Măcar într-o 
parte din plămân intra aer şi el redevenise palid, 
iar buzele începuseră să capete un pic de culoare. 
Fâsâitul care se auzise prin pană se transformase 
într-un oftat. Am acoperit cu un deget capătul 
deschis al bucății de pană. 

— Ideal, am spus, ar fi dacă aş putea trece prin 
pieptul tău un tub care să ajungă la un vas cu apă. 
Astfel, aerul poate ieşi din plămân prin tub, dar nu 
poate fi absorbit în plămân cu ajutorul tubului. Din 
cauză că nu am la îndemână nimic din ceea ce ar 
putea semăna cu un tub, nu voi putea face asta. 

M-am îndreptat spre Jamie, înaintând în 
genunchi: 

— Vino aici şi pune degetul pe capătul penei. 
Dacă se sufocă iar, ridici degetul, până când aerul 
iese din plămân. 

Pentru că nu putea ajunge la Stebbings cu mâna 
stângă, s-a întins încet şi a acoperit capătul penei 
cu degetul mare al mâinii drepte. 

M-am ridicat gemând şi am pornit să inspectez 
din nou magazia. Poate găseam gudron. l-aş fi pus 
pe piept o faşă încălzită în gudron. Soluţia nu era 
ideală. Ce puteam face eu mai iute? Era mai bine 
să folosesc o bucată de material muiat în apă 
caldă? 

Într-una dintre lăzile destinate lui Hannah 
Arnold, am găsit o adevărată comoară: plante 
uscate, puse în borcane. Unul dintre aceste 
borcane conţinea gumă arabică. Plantele erau 
deosebit de valoroase. Unele dintre ele erau aduse 
de pe alte meleaguri. Printre ele se număra 
scoarță de chinină - ar fi trebuit să-i trimit şi lui 


Lizzie, în Carolina de Nord, dacă scăpăm cu viaţă 
de pe vasul oribil pe care mă aflam - mătrăgună şi 
ghimbir, plante care nu creşteau în Colonii. Pentru 
că le aveam la îndemână, mă simţeam dintr-odată 
bogată. În spatele meu, Stebbings a gemut. Apoi 
am auzit un alt fâsâit, semn că Jamie îşi luase 
degetul de pe tubul improvizat. 

Nici măcar marile bogății ale Orientului nu 
aveau cum să-i facă bine lui Stebbings. Am deschis 
borcanul cu gumă arabică, am pus un pic în 
palmă, am picurat puţină apă şi i-am dat 
materialului o formă cilindrică, învelind apoi 
cilindrul obţinut într-o fâşie de stambă galbenă, pe 
care erau imprimate albine. După ce am terminat 
cu bine această operaţie, m-am îndreptat spre 
Stebbings, i-am scos pana dintre coaste şi am pus 
în locul ei osul de găină. 

Nici de data aceasta bolnavul nu a râs. 

M-am aşezat în genunchi lângă Jamie şi i-am 
cusut rana, ducându-mi treaba la bun sfârşit. 

Aveam mintea cât se poate de limpede dar, deşi 
nu pare adevărat, această stare este un indiciu 
clar că omul este cu totul extenuat. Făcusem ceea 
ce trebuia să fac, dar ştiam că nu mă mai pot ţine 
pe picioare. 

— Ce a spus căpitanul Hickman? am întrebat 
mai mult pentru ca Jamie şi eu să ne gândim la 
ceva anume şi mai puţin pentru că m-ar fi 
interesat. 

— A spus multe lucruri, aşa cum îţi poţi închipui. 

Jamie a tras adânc aer în piept şi s-a uitat atent 
la carapacea unei broaşte țestoase, care fusese 
aşezată printre lăzi, pentru ca apoi să continue: 

— Lăsând deoparte câteva opinii personale şi 


câteva expresii mai puţin elegante... vom merge 
pe Hudson, către Fortul Ticonderoga. 

— Ce-o să facem? am întrebat eu încruntându- 
mă, în timp ce înfigeam acul în piele. De ce? 

Pusese mâinile jos şi apăsa cu atâta putere pe 
scânduri, încât unghiile i se albiseră. 

— Acolo trebuia să ajungă înainte de a se 
complica lucrurile şi acolo are de gând să ajungă. 
Cred că este un om cu idei fixe. 

Din spatele lăzii cu ceai, din locul în care se afla 
Stebbings, s-a auzit un chicotit. 

— Mi-am dat eu seama, am spus, făcând un nod 
şi tăind aţa cu grijă. Ai spus ceva, căpitane 
Stebbings? 

S-a auzit din nou un chicotit, dar nimic mai mult. 

— Nu poate fi convins să ne debarce? 

Jamie şi-a atins cu degetele suprafaţa proaspăt 
cusută. A vrut să se scarpine, dar i-am dat 
degetele deoparte. 

— Mda... există şi alte complicaţii, Sassenach. 

— Spune-mi, te rog, despre ce este vorba, i-am 
cerut eu, ridicându-mă în picioare şi întinzându- 
mă. Oh, Doamne, spatele meu! Ce fel de 
complicaţii? Vrei nişte ceai? 

— Numai dacă pui în el mult whisky, a replicat 
Jamie lăsându-şi capul pe o ladă din spatele lui. 
Obrajii i se mai coloraseră puţin, dar fruntea îi era 
scăldată în sudoare. 

— Nu vrei coniac? 

Simţeam şi eu nevoia de a bea ceai, dar fără 
alcool, şi m-am apropiat de scară, fără a-i aştepta 
răspunsul. Când am pus piciorul pe prima treaptă, 
l-am văzut punând mâna pe sticla de vin. 

Sus, pe punte, vântul stârnit din senin ameninţa 


să-mi ia pelerina de pe corp. Mi s-au ridicat 
fustele, lucru care l-a făcut pe domnul Smith sau 
pe domnul Marsden să revină parcă la viaţă. După 
o vreme, omul s-a uitat în altă parte. 

— 'Nă seara, dom'ţă, mi-a spus politicos, după 
ce am reuşit să-mi pun ţinuta în ordine. Colonelul 
se simte bine, sper. 

— Da, se simte, i-am spus, privindu-l 
pătrunzător. Colonelul? am întrebat eu apoi, 
simțind că mă prăbuşesc. 

— Da, dom'ţă. Doar e colonel în trupele de 
voluntari, nu-i aşa? 

—A fost, am spus eu, accentuând asupra 
ultimului cuvânt. 

— Nu-i vorba c-a fost, dom'ţă. El ne-a făcut 
onoarea de a prelua comanda companiei noastre. 
Ni se spune „Voluntarii lui Fraser”. 

— Câtă originalitate, am spus. Cum dracu’... 
cum s-a întâmplat asta? 

S-a tras de unul dintre cerceii lui şi era nervos 
văzând că nu eram atât de încântată precum 
sperase el, la auzul veştii pe care mi-o dăduse. 

— Ah, ei bine, mă tem că eu port vina, dom'ţă. 
Unul dintre marinarii de pe Pitt m-a recunoscut, şi 
când i-a spus căpitanului cine sunt... 

leşise la iveală faptul că pe domnul Smith îl 
chema de fapt Marsden. La asta se mai adăugau şi 
podoabele sale şi totul produsese nelinişte printre 
cei din echipajul vasului Asp. Atâta nelinişte, încât 
domnul Smith putea fi aruncat peste bord sau i se 
putea da o barcă, cerându-i-se să plece de pe 
punte. Jamie reuşise să discute cu oamenii şi să le 
spună că poate domnul Marsden va putea fi 
convins să-şi schimbe profesia şi să devină militar, 


asta cu atât mai mult cu cât o parte dintre 
marinarii de pe Asp intenționau să se înroleze în 
Armata Continentală îndată ce ajungeau la 
Ticonderoga, având de gând să treacă cu armele 
Lacul Champlain şi să rămână în trupele de 
voluntari. 

Această propunere fusese pe placul celor mai 
mulţi, dar existaseră şi unii care spuseseră că 
Jonah va rămâne Jonah, indiferent dacă va mai fi 
sau nu marinar. 

— În situaţia asta m-am gândit că e mai bine să 
fiu cât mai discret, dacă înţelegeţi ce vreau să zic, 
dom'ţă, şi-a încheiat Marsden relatarea. 

S-a discutat şi problema legată de marinarii de 
pe Pitt, care deveniseră prizonieri, dar şi cea 
legată de marinarii de pe Teal. Cei care voiau să 
rămână în trupele americane de voluntari erau 
liberi s-o facă. Marinarii britanici care preferau să 
fie trataţi ca prizonieri de război aveau să fie 
predaţi la Fortul Ticonderoga. Aproximativ 
jumătate din marinarii de pe Teal şi-au exprimat 
dorința de a rămâne pe uscat după aventura prin 
care trecuseră şi s-au arătat dornici să devină 
voluntari. 

— Am înţeles, i-am spus marinarului, 
scărpinându-mă între sprâncene cu două degete. 
Acum vă rog să mă scuzaţi, domnule Marsden. 
Trebuie să prepar un ceai în care să pun mult 
coniac. 

Ceaiul mi-a dat suficientă energie pentru a-l 
trimite pe Abram - pe care l-am găsit trebăluind 
pe lângă focul din cambuză, deşi îi spusesem să se 
culce - să le ducă ceai lui Jamie şi căpitanului 
Stebbings, în timp ce eu îmi vizitam pacienţii. Cei 


mai mulţi dintre ei se instalaseră cum putuseră 
mai bine şi majoritatea nu necesitau intervenţie 
medicală. 

Vitalitatea temporară pe care mi-o conferiseră 
ceaiul şi coniacul se pierduse în momentul în care 
coboram în magazie. M-am împiedicat de ultima 
treaptă şi am căzut pe podea cu un zgomot care a 
fost urmat de în strigătul de uimire al lui 
Stebbings şi de un geamăt. Lui Jamie, care 
ridicase din sprâncene, i-am făcut un semn prin 
care îi ceream să se liniştească şi m-am apropiat 
de pacient. 

Era foarte fierbinte, avea faţa roşie şi lângă el se 
afla o cană de ceai din care abia dacă băuse. 

— Am încercat să-l fac să bea, da' mi-a spus că 
nu poate să bea mai mult de-o gură, mi-a spus 
Jamie încet, înaintând în spatele meu. 

M-am aplecat, mi-am pus urechea pe pieptul lui 
Stebbings şi am ascultat cum am putut mai bine, 
având în vedere bandajul pe care i-l pusesem. 

Osul de pui folosit drept tub era descoperit 
acum şi nu se auzea decât un fâsâit discret şi se 
vedea doar o cantitate mică de sânge. 

— Din câte îmi dau seama, plămânul lucrează, 
cel puţin parţial, i-am spus lui Stebbings, deşi el 
mă privea cu ochi sticloşi. Cred, de asemenea, că 
glonţul a cicatrizat rana, pentru că altfel am fi 
avut simptome mult mai grave. 

Dacă lucrurile nu s-ar fi prezentat astfel, 
Stebbings ar fi fost mort. Ştiam, dar am considerat 
că este mai bine să nu-i spun. Putea să moară 
curând din cauza febrei, dar nici asta nu i-am 
spus. 

L-am convins să bea nişte apă şi apoi i-am 


tamponat, tot cu apă, fruntea şi pieptul. 

Prelata care acoperea micul adăpost în care ne 
găseam fusese dată la o parte, dar aerul răcoros 
nu ajungea jos, la noi. Cu toate acestea, nu 
vedeam de ce să-l fi dus pe Stebbings pe punte, 
pentru că acolo bătea vântul şi oricum nu era bine 
ca bolnavul să fie mişcat. 

— Aceea eœ... pelerina mea? a întrebat el 
deodată, deschizând un ochi. 

— Aăă... da, probabil, am replicat derutată. O 
vreţi înapoi? 

A făcut o grimasă, a dat din cap, a închis ochii şi 
s-a culcat pe spate, respirând încet. 

Jamie se sprijinise de lada cu ceai, închisese 
ochii şi respira greu. Simţind că mă aşezasem 
lângă el, a înălţat capul şi a deschis ochii. 

— Arăţi de parcă eşti gata să cazi din picioare, 
Sassenach, a spus el încet. Întinde-te. O să am eu 
grijă de căpitan. 

Am înţeles care era punctul lui de vedere. De 
fapt, am înţeles care erau cele două puncte de 
vedere. Am clipit des şi am scuturat din cap, 
văzându-i deodată pe cei doi Jamie. Nu era nicio 
îndoială că avea dreptate. Iar am pierdut contactul 
cu trupul meu, dar mintea intrase într-un fel de 
ceaţă. Mi-am frecat faţa cu palmele, dar nu m-a 
ajutat foarte mult. 

— Trebuie să dorm, le-am spus celor patru 
bărbaţi pe care-i vedeam şi care mă priveau cu 
nişte ochi ca de bufniţă. Dacă simţiţi că presiunea 
creşte, scoateţi tubul până ce o să scadă, apoi 
puneţi-l la loc. Dacă vreunul dintre voi simte că 
moare, treziţi-mă. 

Fără a mai adăuga nimic şi simţindu-mă de 


parcă mă priveam eu însămi făcând toate astea, 
m-am întins pe podea, mi-am pus la cap pelerina 
lui Stebbings făcută sul, iar după aceea am 
adormit. 

M-am trezit, dar nu ştiu peste cât timp, şi am 
mai rămas întinsă timp de câteva minute, 
deoarece nu puteam gândi coerent, mintea mea 
funcţionând şi încetând să funcţioneze în ritmul 
mişcării făcute de corabie. La un moment dat, am 
început să fac distincţia între murmurul de glasuri 
bărbăteşti şi zgomotele apei. 

Fusesem atât de obosită, încât mi-a trebuit o 
clipă ca să-mi amintesc ce se întâmplase înainte 
de a mă culca. Glasurile pe care le auzeam mi-au 
adus în minte lucrurile care se întâmplaseră 
înainte de a mă culca. Mi-am amintit de răni, de 
mirosul de coniac, de momentul în care tăiasem 
pânză aspră pentru vele, de mirosul de vopsea al 
stambei umede. Mi-am amintit şi de cămaşa plină 
de sânge a lui Jamie. Mi-am adus aminte de acel 
sunet cauzat de gaura din pieptul lui Stebbings. 
Pe vremuri, o astfel de amintire m-ar fi făcut să 
sar imediat în picioare, dar înţepenisem, dormind 
pe scânduri. Am simţit o durere ascuţită care mi-a 
mers din genunchi până în măruntaie, iar muşchii 
spatelui şi ai braţelor mă dureau cumplit. Înainte 
de a fi în stare să mă ridic în picioare, am auzit 
vocea căpitanului: 

— Chemaţi-l pe Hickman. 

Glasul lui Stebbings era răguşit şi slab, dar 
hotărât. 

— Aş prefera să fiu împuşcat decât să mai trec 
prin ce am trecut. 

— Eu nu vă învinovăţesc de nimic, a spus Jamie 


încet, dar cât se poate de serios. 

Avea glasul hotărât, aşa cum era şi cel al lui 
Stebbings. 

Incepusem să disting ce vedeam în jurul meu, 
iar muşchii au început să mă doară mai puţin. De 
unde mă aflam, îl vedeam pe Stebbings de la 
genunchi în jos şi pe Jamie, care se afla lângă 
căpitan cu capul aplecat, părând masiv, aşa cum 
stătea sprijinit de lada cu ceai. 

— Nu mă învinovăţiţi? Bine! Mergeţi şi chemaţi-l 
pe Hickman. 

— De ce? a întrebat Jamie după ce a zăbovit 
puţin, pentru a prinde putere. 

Părea a fi copleşit de oboseală. 

— Nu are niciun rost să-l trezesc pe om din 
somn, nu-i aşa? a continuat el. Dacă doriţi să 
muriţi, nu aveţi decât să scoateţi treaba aia din 
piept. 

Stebbings a scos un sunet, este foarte posibil să 
fi fost un chicotit, un geamăt sau vreo exclamaţie 
de nemulţumire, însă apoi s-a auzit sunetul scos 
de aerul eliminat de căpitan printre dinţi. 

Trupul meu s-a încordat. Incercase, într-adevăr, 
să scoată tubul improvizat? 

Nu. Am auzit cum se mişca în căutarea unei 
poziţii mai comode şi l-am auzit pe Jamie gemând, 
pentru că îl ajuta. 

— Cineva... s-ar putea... să se bucure... dacă eu 
mor, a gemut căpitanul. 

— Eu v-am făcut gaura aia în piept, a subliniat 
Jamie. 

Şi-a îndreptat spatele şi s-a întins cu multă grijă, 
pentru ca apoi să continue: 

— Mie nu mi-ar face foarte multă plăcere să vă 


văd murind din cauza acelei găuri. 

M-am gândit că îi mai trecuse oboseala şi acum 
era înţepenit, la fel ca şi mine. Trebuia să mă scol 
şi să-l conving să se culce. 

El continua să discute cu Stebbings ca şi când ar 
fi dezbătut vreo temă filosofică. 

— În ceea ce-l priveşte pe căpitanul Hickman... 
simţiţi că aveţi vreo obligaţie faţă de dânsul? 

— Nu, nu simt asta, a reuşit să spună Stebbings, 
încercând apoi să tragă cât mai mult aer în piept. 
Este vorba despre o moarte rapidă, a continuat el, 
continuând să tragă aer în piept. O moarte rapidă. 

— Da, chiar aşa mi-aş fi dorit şi eu dacă ar fi fost 
vorba de mine, a spus Jamie şovăitor. 

Stebbings a scos un geamăt care ar fi putut să 
ţină loc de întrebare. Jamie a oftat. După o clipă, 
am auzit foşnet de stofă şi l-am văzut mişcându-şi 
piciorul stâng, gemând în timp ce îşi întorcea 
kiltul. 

— Vedeţi asta? l-a întrebat el pe căpitan, în timp 
ce degetul i se deplasa de pe pulpă, de undeva din 
apropierea genunchiului până aproape de burtă. 

Stebbings a scos un geamăt, care cu siguranţă 
ţinea loc de întrebare. Vârfurile picioarelor i se 
vedeau mişcându-se prin ciorapi, pe măsură ce se 
răsucea spre Jamie. 

— Baionetă, a spus Jamie scurt, aranjându-şi 
înapoi kiltul. După ce am căpătat rana asta, am 
zăcut două zile cu o febră care părea să mă 
mănânce de viu. Piciorul mi s-a umflat şi a început 
să aibă un miros urât. Când a venit un ofiţer 
englez care trebuia să ne zboare creierii, eu eram 
destul de bucuros. 

Au urmat câteva clipe de linişte. 


— Culloden? a întrebat Stebbings. 

Vocea lui era în continuare răguşită şi îmi 
puteam da seama că omul avea febră, dar din 
glasul lui răzbătea o undă de interes. 

— Am auzit şi eu... ce s-a petrecut acolo, a 
continuat căpitanul. 

Jamie nu i-a răspuns, dar a căscat, fără a căuta 
să fie discret. Apoi şi-a frecat faţa cu palmele. 

S-a lăsat din nou tăcerea, dar de această dată, 
era un alt fel de tăcere. Simţeam nervozitatea lui 
Stebbings, durerea şi teama lui. 

— Vreti... să mă faceţi... să vă întreb? 

Jamie a dat din cap în semn că nu. 

— Povestea e prea lungă, iar eu nu vreau să o 
spun. Îmi doream foarte mult să mă împuşte 
ofiţerul acela, iar nenorocitul nu a vrut să o facă. 

Aerul din mica încăpere era încărcat cu miros de 
sânge, delicatese şi boală. Am tras acel aer în 
piept cu grijă şi am simţit mirosul specific 
trupurilor bărbaţilor, un miros de cupru, acru, 
semn al oboselii. M-am gândit că femeile nu miros 
niciodată astfel, nici măcar în cazuri extreme. 

— E vorba de răzbunare? a întrebat Stebbings, 
iar picioarele lui neliniştite au rămas nemişcate în 
ciorapii murdari. 

Umerii lui Jamie s-au mişcat încet, pentru că ela 
oftat şi i-am auzit vocea, la fel de obosită ca a lui 
Stebbings 

— Nu, a spus el încet. Să zicem că este vorba 
despre plata unor datorii. O datorie? m-am 
întrebat. Datorie faţă de cine? Faţă de Lordul 
Melton, care refuzase să îl ucidă dintr-un simţ al 
onoarei şi îl trimisese acasă de la Culloden, într-o 
căruţă plină de fân? Care îl trimisese la sora lui, 


care refuzase să-l lase să moară şi îl adusese la 
viaţă prin voinţa ei de fier? Sau era vorba de o 
datorie faţă de cei care muriseră în vreme ce el 
rămăsese în viaţă? 

Mă întinsesem destul şi mă simţeam în stare să 
mă ridic, dar nu o făceam. Nu aveam nicio 
urgenţă. Bărbaţii se liniştiseră, respiraţia lor era 
la unison cu respiraţia vasului, cu oftatul apei de 
afară. 

Aveam o senzaţie cunoscută: aruncasem adesea 
o privire în abis, privind peste umărul celor care 
se aflaseră la limita acestuia. Privisem şi eu o dată 
în neant. Cunoşteam vastitatea acestuia, tentaţia 
de a te contopi cu el, pentru că îţi dădea o 
senzaţie de siguranţă. 

Ştiam că acum ei stăteau unul lângă altul, 
fiecare privind singur în abis. 


PARTEA A PATRA 


Momente de râscruce 


32 
SUSPICIUNI 


Lordul John Grey către domnul Arthur 
Norrington 

4 februarie 1777 

(Cifru 158) 


Dragul meu Norrington, 


După discuţia noastră, am descoperit unele 
lucruri pe care cred că este cazul să ţi le 
împărtăşesc. 

Am fost în Franţa la finele anului şi i-am făcut o 
vizită  Baronului Amandine. M-am aflat în 
compania baronului timp de mai multe zile şi am 
conversat cu dumnealui în mai multe rânduri. Am 
motive să cred că Beauchamp este într-adevăr 
implicat în afacerea despre care am discutat şi 
este un apropiat al lui Beaumarchais, el însuşi 
implicat în afacerea amintită. Cred că Amandine 
nu işi face probleme că Beauchamp l-ar putea 
folosi într-un fel sau altul ca paravan. 


Am cerut o audienţă la Beaumarchais, dar mi-a 
fost refuzată, cred că am atins un punct sensibil. 
Ar fi util să-l ţinem sub observație. 

Trebuie să fim în egală măsură atenţi dacă în 
corespondența provenită din Franța se 
menţionează firma Rodrigue Hortalez Cie (Te rog 
să discuți cu persoana care se ocupă de 
corespondența spaniolă.) Nu am descoperit nimic 
ciudat, dar în egală măsură nu pot afla nimic 
despre firmă sau numele directorilor ei, lucru care 
mi se pare suspect. 

Dacă poziția ta face posibil acest lucru, aş fi 
încântat să primesc veşti în legătură cu 
problemele la care m-am referit. 

Al tău supus, 
Lordul John Grey 


Post-scriptum: Ai putea să-mi comunici cine 
anume răspunde de corespondenţă în 
Departamentul American? 


Lordul John Grey către Harold, Duce de Pardloe 
4 februarie 1777 

(cifrul familiei) 

Hal... 


L-am văzut pe Amandine. Wainwright locuieşte 
într-un conac numit Trois Fleches şi are o relație 
nesănătoasă cu baronul. Am cunoscut-o pe sora 
baronului, soția lui Wainwright. Ea ştie cu 
siguranță de legătura dintre fratele şi soțul ei, dar 
nu recunoaşte deschis acest lucru. Rar am avut 
ocazia să întâlnesc o femeie mai proastă; admite 
că este o dezmățată şi o foarte proastă jucătoare 


de cărţi. Şi baronul joacă prost cărți şi cred că ştie 
ceva despre intrigile politice ale lui Wainwright. A 
devenit foarte formal când am orientat discuţia 
către acel subiect şi sunt sigur că nu stăpâneşte 
arta disimulării. Cu toate acestea, nu e prost. 
Chiar dacă ar fi fost, tot i-ar fi spus lui Wainwright 
despre vizita mea. L-am rugat pe Norrington să fie 
atent la activităţile desfăşurate în acel sector. 

Știind ceea ce ştiu în legătură cu abilităţile şi 
relaţiile lui Wainwright (sau mai curând având în 
vedere că nu ştiu prea multe despre ele), nu-mi 
pot da seama de gradul lui de implicare. 

In mod garantat, dacă Guvernul Franţei a pus la 
punct tehnici de felul celor prezentate de el, 
atunci reprezentanţii săi nu ar vorbi despre ele şi 
nu ar trimite pe cineva ca Wainwright să discute 
cu cineva ca mine, pentru că ar fi sub roşa”. Cu 
certitudine că o astfel de abordare ar avea ca 
efect lipsa de incredere. Cu toate acestea, ceva 
pare a nu fi în regulă în întreaga afacere şi nu pot 
să-mi dau seama despre ce e vorba. 

Ne vom vedea în curând şi, până atunci, sper să 
am informaţii legate de un anume căpitan Ezekiel 
Richardson şi despre un anume căpitan Denys 
Randall-Isaacs. Dacă ai putea afla tu câte ceva 
despre aceşti doi domni, prin relaţiile tale, ţi-aş 
rămâne foarte îndatorat. 

Cu multă afecțiune, 
fratele tău, John 

Post-scriptum: Sper că starea sănătăţii tale se 
îmbunătăţeşte. 

Harold, Duce de Pardloe către Lordul John Grey 
6 martie 1777 

Bath 

(cifrul familiei) 


Nu am murit. Îmi doresc să fi murit. Zi de zi sunt 
înfăşurat în pânză şi purtat ca un pachet, spre a fi 
băgat într-o apă cu miros de ouă clocite, după care 
sunt scos din ea şi forțat s-o beau, dar Minnie 
spune că, dacă nu mă supun, va divorța de mine şi 
se va adresa Camerei Lorzilor, arătând că mi-am 
pierdut minţile ca rezultat al comiterii unor acte 
imorale. Mă îndoiesc că ar face un asemenea 
lucru, dar mă supun. 

Denys hRandall-Isaacs este fiul unei englezoaice 
pe nume Mary Hawkins şi al unui ofițer din 
armata britanică, Jonathan Wolverton Randall, 
decedat, ucis la Culloden. Mama lui mai este în 
viaţă şi s-a căsătorit cu un evreu pe nume Robert 
Isaacs, comerciant în Bristol. Şi el mai trăieşte şi 
deține jumătate din drepturile asupra unui depozit 
din Brest. Denys este unul dintre afurisiţii tăi care 
se ocupă de chestiuni politice. Are legături cu 
Germain. Nu-ţi pot da şi alte informații care să nu 
te dezguste. Nu pot afla nimic în nenorocitul acela 
de Bath. 

Nu ştiu prea multe despre Richardson, dar o să 
mă interesez personal de el. O să trimit nişte 
scrisori unor cunoştinţe din America. Da, o să fiu 
discret, nu-ţi face griji, şi discreţi vor fi şi cei 
cărora le voi scrie. 

John Burgoyne este aici, la cură. Ce mult curaj 
din partea lui Germain, care s-a gândit la o invazie 
pornind din Canada. l-am amintit de William şi am 


specificat că ştie bine franceză şi germană. 
Burgoyne va avea sub comanda lui câţiva 
mercenari din Brunswickers. Cu toate astea, te 
rog să-i spui lui Willie să fie cu băgare de seamă. 
Se pare că Burgoyne crede că el va fi comandantul 
suprem al forțelor armate din America, lucru care 
îi va surprinde atât pe Guy Carleton, cât şi pe Dick 
Howe. 

Trois Fleches. Trei săgeți. Şi cine este a treia 
săgeată? 


Londra 
26 martie 1777 
Societatea pentru Aprecierea Biftecului 
Englezesc, 
Club rezervat domnilor 


— Cine este a treia? a repetat Grey uimit, 
uitându-se la scrisoarea pe care abia o deschisese. 

— A treia ce? a întrebat Harry Quarry, în timp 
ce îi dădea haina udă servitorului şi se prăbuşea 
oftând uşurat pe scaunul de lângă Grey, 
întinzându-şi apoi mâinile către foc. 

— Dumnezeule mare, a continuat Quarry, sunt 
îngheţat tun. Şi tu pleci la Southampton pe 
vremea asta? 

A agitat către fereastră mâna albă de îngheţată 
ce era, afişând pe chip groaza la ideea că o sanie 
ar fi putut fi mânată din spate de vânt. 

— Nu plec până mâine. Poate că, până atunci, se 
mai îndreaptă vremea. 

Harry a privit pe fereastră, pentru ca apoi să 
decreteze: 

— Nicio şansă! Ospătar! 


Domnul Bodley se şi îndrepta spre el, purtând o 
tavă încărcată cu prăjitură crocantă, pandişpan, 
gem de căpşune, marmeladă, cornuleţe cu unt 
topit, învelite în şerveţele din pânză, plăcintă cu 
lapte, frişcă, biscuiţi cu migdale, sardine şi pâine 
prăjită, mazăre cu bacon şi ceapă, o farfurie cu 
şuncă şi castraveciori, o sticlă de coniac şi două 
pahare şi - poate că la asta se gândise după aceea 
- un ceainic aburind cu două ceşti din porțelan şi 
farfurioare alături. 

— Ah! a exclamat Harry, devenind mai vesel. 
Văd că m-ai aşteptat. 

Grey a zâmbit. Dacă nu se afla în campanie sau 
nu avea treabă, Harry 

Quarry intra la Biftec miercuri, la patru şi 
jumătate. 

— M-am gândit că ai nevoie de sprijin, acum că 
Hal este bolnav. 

Harry era unul din cei doi colonei care 
răspundeau de regiment, spre deosebire de Hal, 
care era colonel, comandant al regimentului său. 
Nu toţi coloneii se implicau activ în problemele 
regimentului. Hal o făcea, însă. 

— Bietul de el, a spus Harry, întinzând mâna 
spre coniac. Cum se simte? 

— Este el însuşi, dacă ar fi să judecăm după 
corespondenţă, a spus Grey,  întinzânduii 
scrisoarea împăturită, pe care Harry a citit-o 
zâmbind. 

— Mda, Minnie va avea grijă să facă întocmai 
cum spune ea. 

A lăsat deoparte scrisoarea, ridicând paharul. 
Cine este Richardson şi de ce vrei să obţii 
informaţii despre el? 


— Ezekiel Richardson, căpitan de lăncieri, dar 
detaşat pentru a activa în domeniul informaţiilor şi 
contrainformaţiilor. 

— Un tip care ţine de informaţii şi 
contrainformaţii zici? E vreunul dintre colegii tăi 
din Camera Neagră? 

Quarry a strâmbat din nas, dar nu se putea 
spune dacă o făcea în semn de dispreţ pentru cei 
din informaţii şi contrainformaţii sau pentru că 
simţise mirosul de hrean, care îi fusese adus lângă 
sardele. 

— Nu, nu îl cunosc personal chiar atât de bine 
pe omul acela, a recunoscut Grey şi a simţit 
acelaşi gen de nelinişte profundă, pe care o 
încercase când primise scrisoarea lui William din 
Quebec, cu o săptămână în urmă. Mi-a fost 
prezentat de către Sir George, care îl cunoştea pe 
tatăl lui, dar nu am vorbit prea mult cu acea 
ocazie. Am auzit câteva lucruri discrete despre el. 

— Cred că acesta este singurul mod în care se 
poate afla ceva despre un om care activează în 
acest domeniu. Uuuuh! 

Harry a tras mult aer pe gură şi pe nas, a tuşito 
dată sau de două ori, pentru ca apoi să dea 
admirativ din cap. 

— Hrean proaspăt, a mormăit el, luând încă o 
linguriţă. Uuuh! Foarte proaspăt! 

— Aşa este. Oricum, l-am mai întâlnit în Carolina 
de Nord şi am mai discutat un pic. Mi-a cerut 
permisiunea să discute cu William şi să-i propună 
o misiune. 

Quarry a dus la gură o bucată de pâine prăjită 
pe care trona o sardină, dar nu s-a atins de ea. 

— Doar nu vrei să spui că-l laşi să-l vrăjească pe 


Willie şi să-l atragă în mrejele lui, a replicat el 
uimit. 

— Nu asta a fost intenţia mea, a răspuns Grey. 
Am avut un motiv să cred că această soluţie este 
bună pentru Willie. Putea pleca din Carolina de 
Nord, de sub comanda lui Howe. 

Quarry a dat din cap, mestecând cu grijă şi apoi 
înghițind, pentru a spune: 

— Da, înţeleg. Şi acum ai îndoieli? 

— Da, am, pentru că am găsit foarte puţini 
oameni care îl cunosc pe Richardson. Toţi cei care 
mi l-au recomandat au făcut-o, din câte se pare, la 
recomandarea altcuiva. Excepţie fac Sir George 
Stanley, care este acum în Spania împreună cu 
mama mea, şi bătrânul Nigel Bruce, care din 
păcate a murit. 

— Ce situaţie. 

— Da. Cred că aş putea obţine mai mult în timp, 
dar nu am. Eu şi Dottie vom pleca poimâine, dacă 
vremea o va permite, a adăugat el, privind pe 
fereastră. 

— Ah, aici trebuie să intervin eu, a spus Harry 
fără tragere de inimă. Ce se cuvine să fac eu cu 
informaţiile pe care le obţin? I le transmit lui Hal 
sau ţie? 

— Spune-i lui Hal tot ce afli, a răspuns Grey, 
oftând. Dumnezeu ştie cum mai funcţionează 
serviciul de poştă în America, asta chiar dacă 
Congresul se află la Philadelphia. Dacă intervine 
ceva urgent, Hal se poate ocupa mult mai uşor de 
probleme aici decât aş putea eu acolo. 

Quarry a şi i-a umplut din nou paharul lui Grey, 
observând: 

— Nu mănânci. 


— Am mâncat târziu de prânz. 

Târziu, într-adevăr. De fapt, nici măcar nu luase 
prânzul. A luat o bucată de plăcintă cu lapte şi a 
uns-o neatent cu gem. 

— Şi Denys nu ştiu cum? a întrebat Quarry, 
agitând scrisoarea pe care o împunsese cu o 
furculiţă pentru murături. Să mă interesez de el? 

— Chiar te rog, deşi s-ar putea să aflu destule 
când voi fi în America, unde a fost văzut ultima 
oară. 

A muşcat din plăcintă şi a observat că ajunsese 
la consistenţa ideală crocant-cremoasă. Asta i-a 
stârnit pofta de mâncare. S-a întrebat dacă ar fi 
trebuit să-l pună pe Harry pe urmele evreului 
bogat cu depozit la Brest, dar şi-a spus că era mai 
bine să n-o facă. Chestiunea referitoare la 
legăturile din Franţa era delicată, iar Harry era de 
încredere, dar nu era un om subtil. 

— Bine. 

Harry şi-a luat o bucată de pandişpan, pe care a 
aşezat doi biscuiţi cu migdale, o porţie serioasă de 
frişcă şi a băgat totul în gură. Grey s-a întrebat 
cum de reuşea asta. Harry era dolofan, dar nu 
excesiv de gras. Transpira în timp ce făcea 
mişcare şi de aceea nu lua foarte mult în greutate. 
Se ducea la bordel; acesta era sportul lui preferat, 
deşi înainta în vârstă. 

Grey s-a întrebat deodată câţi ani avea Harry. 
Era cu câţiva ani mai în vârstă decât el şi cu câţiva 
mai tânăr decât Hal. Nu se gândise niciodată la 
asta, la fel cum nu se gândise niciodată la vârsta 
lui Hal. Cei doi păruseră întotdeauna nemuritori. 
Nu îşi imagina un viitor în absenţa lor. Sub peruca 
lui Harry nu mai era aproape niciun fir de păr. Şi-o 


dăduse puţin deoparte ca să se scarpine, aşa cum 
făcea de obicei, şi şi-o pusese apoi la loc, fără a-şi 
face niciun fel de problemă. Harry avea 
încheieturile degetelor umflate, deşi reuşea să 
apuce ceaşca cu delicateţe. 

Deodată Grey şi-a dat seama că era muritor; 
simţea când îi înţepenea un deget sau îl durea 
genunchiul. Cel mai mult se temea că va muri şi 
nu va mai putea să-l protejeze pe William câtă 
vreme băiatul mai avea nevoie de protecţia lui. 

— Ei? a întrebat Harry ridicând din sprâncene, 
pentru că observase expresia de pe faţa lui Grey. 
Ce-i? 

Grey a zâmbit şi a scuturat din cap, ridicând 
paharul de coniac şi spunând: 

— Timor mortis conturbat me”. 

— Ah! a exclamat Quarry gânditor, ridicând 
paharul. Beau pentru asta. 


33 
SE ÎNGROAŞĂ GLUMA 


28 februarie 1777 d.Hr. 
Londra 


General-maior John Burgoyne câtre Sir George 
Germain 

...Nu ascund faptul că nicio operațiune pornită 
de pe mare nu este mai teribilă sau mai eficientă 
pentru incetarea războiului precum este o invazie 
din Canada, de la Ticonderoga. 


58 Teama de moarte mă tulbură (lb. Latină) (n.tr.) 


4 aprilie 1777 
la bordul vasului Maiestăţii Sale, Tartar 


I-a spus lui Dottie că Tartar era doar o fregată şi 
de aceea trebuie să-şi ia puţine bagaje. A fost 
surprins să observe că bagajul fetei se compunea 
dintr-un singur cufăr - bineînţeles, unul mare - 
două portmantouri şi o geantă cu lucrul de mână. 

— Cum? Nu ţi-ai luat nici măcar o manta 
înflorată? a spus el, vrând să o tachineze. William 
nu te va mai recunoaşte. 

— Prostii, a spus fata, care avea darul tatălui ei 
de a se exprima succint şi clar. 

A zâmbit, totuşi. Era foarte palidă şi spera ca 
asta să nu fie vreun semn al răului de mare. El i-a 
apucat mâna şi i-a strâns-o până când coasta 
engleză s-a pierdut în ape. 

Era încă uimit că ea reuşise să plece în această 
călătorie. Hal trebuia să fie mai slăbit decât lăsa 
să se vadă, pentru că fusese convins de fiica lui să 
plece în călătorie pe mare spre America sub 
protecţia lui Grey, cu scopul lăudabil de a avea 
grijă de fratele ei rănit. Bineînţeles că pe Minnie 
nu o putea îndepărta nimeni de soţul ei nici măcar 
pentru o clipă, deşi îşi făcea griji foarte mari 
pentru fiul ei. Nu scosese niciun cuvânt măcar 
pentru a se manifesta împotriva acestei aventuri... 

— Mama ta ştie tot, nu-i aşa? a întrebat el ca din 
întâmplare, întâlnindu-i privirea uluită din spatele 
unei şuviţe de păr fluturate de vânt. 

— Despre ce? a întrebat Dottie prinzând şuviţele 
de păr rebele care scăpaseră din fileu şi îi jucau în 
jurul capului ca nişte flăcări. Oh, ajutor! 

El i-a prins şuviţele, i-a netezit părul cu ambele 


mâini, prinzându-l la ceafă într-o coadă legată cu o 
panglică din catifea şi lăsând deoparte fileul. 

— Chiar nu ştii? a spus el, prinzându-i părul. 
Despre aventura riscantă în care ai pornit. 

Fata s-a întors şi l-a privit în faţă. 

— Dacă ţi se pare că salvarea lui Henry este o 
aventură riscantă, sunt de acord cu dumneata, a 
spus ea cu demnitate. Mama mea ar face, desigur, 
totul pentru a-l vedea din nou acasă. Şi dumneata 
eşti gata să faci totul pentru el. Altfel nu te-ai afla 
aici. 

Fără a aştepta replica lui Grey, fata s-a întors pe 
călcâie şi s-a îndreptat spre cabină. 

Cu unul dintre primele vase care pornise în 
călătorie la venirea primăverii, venise o scrisoare 
cu veşti despre Henry. Era încă în viaţă, slavă 
Domnului, dar era grav rănit. Fusese împuşcat în 
abdomen şi se simţise rău pe tot parcursul iernii; 
între timp, ajunsese în Philadelphia împreună cu 
alţi prizonieri britanici. Scrisoarea fusese 
redactată de către un ofițer, prizonier britanic, iar 
Henry reuşise să aştearnă pe hârtie câteva cuvinte 
prin care îşi exprima dragostea faţă de membrii 
familiei sale şi să se semneze. Lupta aceea pentru 
a scrie câteva cuvinte îl afectase profund pe John. 

Îl mai liniştea faptul că băiatul se afla totuşi în 
Philadelphia. Când fusese în Franţa, cunoscuse un 
om important din Philadelphia şi avusese pentru el 
o simpatie care s-a dovedit a fi reciprocă. Poate că 
se putea folosi de relaţia cu acel personaj 
important; a zâmbit involuntar amintindu-şi 
momentul în care îl cunoscuse. 

Nu zăbovise mult la Paris. Stătuse doar cât să se 
informeze despre Percival Beauchamp, care nu se 


afla în capitala Franţei, ci în locuinţa sa de la ţară, 
unde avea să rămână peste iarnă. Era vorba 
despre un loc numit Trois Fleches, în apropiere de 
Compiègne. Îşi cumpărase o pălărie căptuşită cu 
blană, o pereche de cizme marinăreşti, se 
înfăşurase în cea mai călduroasă haină, închiriase 
un cal şi pornise la drum. 

Ajungând la destinaţie plin de noroi şi îngheţat, 
fusese întâmpinat cu suspiciune, dar fusese primit 
datorită relaţiilor sale şi a titlului său. Fusese 
poftit într-un salon în care, slavă Domnului, exista 
un şemineu mare în care focul era aprins. În acel 
salon urma să îl aştepte pe Baron. 

Işi formase o imagine despre Baronul Amandine 
pe baza descrierii făcute de către Percy, deşi 
acesta putea să fie subiectiv. Ştia că nu are rost 
să-ţi faci o imagine despre o persoană înainte de a 
o fi cunoscut, însă era normal să îţi faci o idee. 

În ceea ce priveşte imaginea pe care şi-o putea 
face despre cineva, reuşise să nu se mai 
gândească la Percy timp de... optsprezece ani? 
Sau erau nouăsprezece? L-a scos din minte 
realizând că nici personal, nici profesional nu îi 
era de folos să se gândească la el şi fusese 
surprins că reuşise acest lucru. El ştia ce îi plăcea 
lui Percy şi de aceea putuse să-şi facă în minte o 
imagine asupra lui Amandine. 

Realitatea l-a contrazis, însă. Baronul era un 
bărbat mai vârstnic, probabil cu câţiva ani mai în 
vârstă decât Grey. Era scund şi solid, cu o faţă 
plăcută, deschisă. Era bine îmbrăcat, dar nu 
ostentativ. L-a salutat pe Grey într-un mod foarte 
curtenitor şi când i-a apucat mâna, englezul a 
simţit un fel de şoc electric. Baronul avea o 


expresie a feţei cu totul civilizată, dar ochii lui 
trădau interes şi aviditate. In ciuda acestui fapt, 
Grey a ţinut piept privirii baronului. 

Bineînţeles că Amandine îi povestise despre el. 

Surprins şi îngrijorat, el l-a informat că, hélas”, 
monsieur Beauchamp nu era acasă, plecase în 
Alsacia, la vânătoare de lupi, împreună cu domnul 
Beaumarchais. „Ei bine, iată că una dintre 
supoziţiile mele se confirmă”, şi-a spus Grey. 
Baronul a insistat ca lordul să accepte oferta de a 
rămâne peste noapte la Trois Fleches. 

Grey a acceptat invitaţia, mulţumind de mai 
multe ori şi pentru faptul că avea ocazia de a-şi 
schimba hainele de călătorie cu unele mai comode 
şi cizmele marinăreşti cu papucii de casă făcuţi de 
Dottie. Acest lucru l-a făcut pe baron să clipească, 
pentru că Grey a lăudat excesiv papucii. Apoi a 
fost condus pe un hol lung, plin de portrete. 

— O să luăm nişte aperitive în bibliotecă, l-a 
informat Amandine. Sunteţi îngheţat de frig şi 
trebuie să fiţi mort de foame. Dacă nu vă 
deranjează, v-aş prezenta en route celuilalt 
oaspete al meu. Il vom invita să ni se alăture. 

Grey mormăise ceva de complezenţă, distras de 
mâna lui Amandine, pe care baronul o pusese pe 
spatele lui, puţin mai jos decât ar fi fost normal. 

— E american, l-a informat baronul când au 
ajuns în dreptul unei uşi de la capătul coridorului. 
Baronul a pronunţat cuvântul „american” cu 
oarecare amuzament. Omul avea o voce 
neobişnuită: liniştită, caldă şi, într-un fel, voalată 
de fum, ca un ceai de Oolong, cu mult zahăr. 

— Îi place să-şi petreacă timpul în fiecare zi în 


59 Vai; din păcate (lb. franceză) (n.tr.) 


seră, a continuat baronul, deschizând uşa şi 
împingându-l pe Grey, astfel încât acesta să i-o ia 
înainte, pentru ca apoi să adauge: 

— Dânsul spune că astfel se menţine sănătos. 

Grey îl privise pe baron cu politeţe, dar se 
întorsese spre oaspetele american, doctorul 
Franklin, al cărui trup gol era scăldat în soare. 

În conversaţia care a urmat şi care a fost 
purtată cu mare aplomb, Grey a aflat că doctorul 
obişnuia să se expună la soare zilnic, de câte ori 
avea ocazia, pentru că pielea, la fel ca şi plămânii, 
respira eliminând impurităţile din organism, ceea 
ce creştea imunitatea organismului, ce avea de 
suferit din cauză că pielea era acoperită de haine. 

De-a lungul prezentărilor şi conversaţiei, Grey 
şi-a dat seama că baronul îl privea cu interes şi 
amuzament, dar a avut şi senzaţia că hainele lui 
murdare îi sufocă pielea. 

Era o senzaţie ciudată aceea de a întâlni un 
străin şi de a-i cunoaşte cel mai ascuns secret, 
asta dacă Percy nu minţea şi Grey nu credea că 
minte. Avea senzaţia de primejdie şi simţea o 
ameţeală, fapt ce l-a făcut să întindă mâna, pentru 
a nu se prăbuşi într-o prăpastie imaginară. 
Această situaţie îl făcea să fie nerăbdător şi 
alarmat în acelaşi timp. 

Americanul (care acum vorbea foarte frumos 
despre o formaţiune geologică neobişnuită pe care 
o văzuse în călătoria sa de la Paris încoace, 
întrebându-se dacă lordul o observase) era un 
bărbat în vârstă şi corpul lui arăta destul de bine, 
exceptând unele suprafeţe acoperite de o eczemă 
roşiatică, la nivelul picioarelor. Nu merita totuşi a 
fi admirat din punct de vedere sexual. Cu toate 


acestea, Grey a simţit un oarecare impuls şi a avut 
senzaţia că sângele nu îi circula destul de bine 
prin creier. Simţea efectiv privirea lui Amandine 
fixată asupra lui, evaluându-l, şi îi aducea aminte 
foarte limpede de discuţia pe care o avusese cu 
Percy, în ceea ce îi privea pe soţia lui şi pe 
cumnatul său, baronul. Ocazional erau împreună? 
Sora baronului se afla acum în compania soţului ei 
sau era acasă? Lui Grey i se întâmplase şi atunci 
ceea ce i se întâmplase numai de câteva ori în 
viaţă, şi anume să se întrebe dacă nu cumva era 
pervers. 

— Să ne alăturăm doctorului în ceea ce priveşte 
sănătosul obicei al domniei sale, mylord? 

Grey şi-a luat ochii de la Franklin pentru a se 
uita la baron, care îşi dădea jos haina. Din fericire, 
înainte de a se putea gândi la o replică, Franklin s- 
a ridicat în picioare şi a spus că, în ziua aceea, 
profitase destul de pe urma binefacerilor naturii. 

— Cu toate acestea, a adăugat el, privindu-l 
interesat şi amuzat pe Grey, plecarea mea nu 
trebuie să vă împiedice să vă simţiţi bine, 
messieurs. 

Baronul, om de o extraordinară politeţe, şi-a pus 
imediat haina şi le-a spus celor doi că li se va 
alătura la un aperitif şi apoi a dispărut în coridor. 

Franklin avea un halat de mătase. Grey i l-a 
ţinut şi a observat fesele albe, puţin îmbătrânite, 
dar remarcabil de ferme şi lipsite de zbârcituri ale 
americanului. 

— Mulţumesc, mylord, i-a spus Franklin. Pot 
trage concluzia că nu l-aţi întâlnit până acum pe 
Amandine? 

— Nu l-am întâlnit, într-adevăr... l-am cunoscut 


pe cumnatul domniei sale, monsieur Beauchamp, 
cu câţiva ani în urmă, a ţinut el să specifice fără 
un motiv anume. 

În ochii lui Franklin s-a observat un licăr la 
auzul numelui de Beauchamp. 

Datorită acestui fapt, Grey l-a întrebat: 

— II cunoaşteţi? 

— Numele îmi este cunoscut, a replicat Franklin. 
Beauchamp este, deci, englez? 

Lui Grey i-au trecut prin minte uluitor de multe 
posibilităţi, în momentul în care a auzit replica: 
„Numele îmi este cunoscut”, dar făcând o evaluare 
rapidă, a decis că era cel mai bine să spună 
adevărul şi a rostit un „Da”, care se dorea un 
simplu răspuns şi nimic mai mult. 

În decursul zilelor care au urmat, a avut cu 
Franklin o serie de conversații interesante, în 
cadrul cărora numele lui Percy Beauchamp nu 
prea a fost amintit. Când Franklin s-a întors la 
Paris, Grey a rămas cu o impresie foarte plăcută 
despre bătrânul domn - care, aflând că se îndrepta 
spre Colonii, a insistat să-i dea câteva scrisori de 
recomandare către nişte prieteni de-ai săi de-acolo 
- şi cu convingerea că doctorul ştia exact ce era şi 
ce fusese Percy Beauchamp. 

— Mă  scuzaţi, dom'le, a spus unul dintre 
marinarii de pe Tartar, lovindu-l pe Grey cu cotul 
şi dându-l deoparte, reuşind astfel să-l trezească 
din reverie. A clipit des, revenind la realitate şi 
descoperind că mâinile lui, care nu erau băgate în 
mănuşi, se făcuseră reci ca gheaţa şi că nu îşi mai 
simţea obrajii. 

Lăsându-i pe marinari să îngheţe la datorie, el a 
coborât sub punte ruşinat Ic faptul că era cuprins 


de căldură când se gândea la vizita sa la Trois 
Fleches. 


3 mai 1777 
New York 


Dragă tată, 

Tocmai am primit scrisoarea dumitale, în care 
îmi spui despre situația vărului Henry. Trag 
speranţe că voi descoperi unde se află şi voi face 
în aşa fel încât să fie eliberat. Dacă aflu ceva 
despre el, am să fac tot posibilul pentru a-ţi da de 
ştire. Există vreo persoană în Colonii căreia aş 
putea să-i adresez scrisorile care urmează să-ţi 
parvină? (Dacă nu voi avea alternativă, le voi 
trimite domnului Sanders din Philadelphia şi voi 
face în aşa fel încât să-i parvină o copie 
judecătorului O’ Keefe din Richmond). 

Trag nădejde că mă vei ierta pentru că iţi scriu 
aşa de rar. Nu este vorba, din păcate, despre 
treburi urgente, ci despre faptul că sunt cu totul 
plictisit şi nu găsesc lucruri interesante despre 
care să-ţi scriu. După ce am fost silit să rămân la 
Quebec peste iarnă (cu toate astea, trebuie să 
spun că am vânat mult şi am împuşcat un animal 
foarte fioros, numit „mâncăciosul“”), am primit noi 
ordine de la statul-major de campanie al 
generalului Howe la finele lui martie, când unii 
dintre oamenii lui Sir Guy s-au întors în fortăreață. 
Conform ordinelor, m-am întors la New York. 

De când m-am întors, nu am primit nicio veste 
de la căpitanul Randall-Isaacs şi nici nu am putut 
afla nimic despre el. Mă tem că s-ar fi putut să 
dispară pur şi simplu în timpul unui viscol. Dacă îi 


cunoşti pe ai săi, poate le-ai putea trimite un bilet 
din partea mea, spunându-le că sper să mai fie în 
viață. Aş face eu însumi acest lucru, dar nu ştiu 
cum să dau de ei şi nici nu pot să-mi exprim 
sentimentele in mod delicat, în caz că ei nu ştiu 
nimic de soarta lui ori nu mai au nicio îndoială 
asupra celor ce i s-au întâmplat. Dumneata vei şti 
ce să spui. Dumneata ştii întotdeauna ce să spui. 

În ceea ce mă priveşte, am fost oarecum mai 
norocos în timpul călătoriilor mele. Am avut de 
suferit pagube minore, când ne-am îndreptat pe 
apă către Ticonderoga (nişte americani din fort au 
deschis focul asupra noastră; nimeni nu a fost 
rănit, dar unele dintre canoele noastre au avut 
găuri făcute de gloanțe, pe care nu le-am observat 
şi unele dintre ele s-au scufundat). M-am văzut 
nevoit să intru în noroi până la brâu şi am fost 
chinuit de insecte carnivore. De când m-am întors 
la New York, nu am făcut nimic interesant, deşi 
tot auzim zvonuri despre lucruri pe care ar urma 
să le facem. Deşi inactivitatea este legată de un 
anumit grad de civilizaţie (spun asta cu toate că 
niciuna dintre fetele din New York nu ştie să 
danseze), m-am oferit să duc depeşe călare şi asta 
mă mai linişteşte. 

Ieri am primit ordinul să mă întorc în Canada, 
pentru a mă alătura ofițerilor de sub comanda 
generalului Burgoyne. Oare ai şi tu vreun amestec 
în afacerea asta? Dacă da, atunci îţi mulțumesc! 

De asemenea, trebuie să ştii că m-am văzut din 
nou cu domnul căpitan Richardson. A venit aseară 
în locul în care sunt încartiruit. A fost o surpriză 
pentru mine, fiindcă nu l-am mai văzut de aproape 
un an. Nu mi-a cerut să-i raportez ce s-a petrecut 


în timpul călătoriei noastre la Quebec (acest lucru 
nu mă surprinde, deoarece informaţiile nu ar mai 
fi de actualitate). 

Când l-am întrebat de Rhandall-Isaacs, a dat din 
cap şi mi-a spus că nu ştie nimic despre el. 

A auzit că aş primi o misiune, şi anume aceea de 
a duce nişte depeşe cu regim special în Virginia, 
înainte de a pleca în Canada. Gândindu-se că 
nimic nu trebuia să mă întârzie în a-mi duce la bun 
sfârşit misiunea, el şi-a îngăduit, totuşi, să-mi 
ceară să-i fac un mic serviciu, în timp ce mă 
deplasez spre nord. Făcându-mi griji în ceea ce 
priveşte zilele îngheţate petrecute în nord, l-am 
întrebat despre ce anume era vorba. Unui grup de 
loialişti din Virginia trebuia să i se ducă un cifru, 
lucru care ar fi fost simplu pentru mine, 
familiarizat deja cu regiunea. El m-a asigurat, de 
asemenea, că, dacă îi făceam acest serviciu, nu 
aveam să întârzii mai mult de o zi sau două. 

I-am spus că îl voi ajuta, dar mai mult pentru că 
mi-ar face plăcere să vâd unele regiuni din 
Virginia, de care îmi amintesc cu drag, şi nu 
pentru că aş vrea să-l îndatorez pe căpitanul 
Richardson. Într-un fel îmi este teamă de el. 

Dumnezeu să te aibă în pază în timpul 
călătoriilor dumitale, tată, şi te rog să-i transmiţi 
toată dragostea mea scumpei mele Dottie, pe care 
abia aştept să o văd (spune-i că am împuşcat 
patruzeci şi două de hermine şi că îi voi comanda 
o haină din blânurile lor!) 

Al tău fiu iubitor, 
William 

Conform contractului cu Hydro Electric Board, 
Brianna trebuia ca, trei zile pe săptămână, să 
inspecteze lucrările de întreţinere şi reparaţii. În 
restul de două zile lucrătoare putea sta acasă 
pentru a întocmi rapoarte, formulare şi alte acte. 
Încerca să descifreze notițele lui Rob Cameron 
despre capacitatea de alimentare la nivelul celei 
de-a doua turbine de la Loch Errochty. Aceste 
note păreau a fi fost scrise cu un creion soios pe 
punga în care îşi dusese mâncarea de prânz. 
Deodată a auzit zgomote în biroul situat de 
cealaltă parte a holului. 

Auzise vag un zumzăit, dar a crezut că era o 
muscă prinsă în geam; zgomotul era acum însoţit 
de cuvinte şi o muscă nu ar fi cântat Stăpânul 
iubirii e-al meu păstor, pe muzica Sfântului 
Columba. 

A înmărmurit, dându-şi seama că recunoscuse 
melodia. Vocea era răguşită, de parcă ar fi fost un 
şmirghel; când şi când mai dădea rateuri, dar urca 
şi cobora şi era cu adevărat un cântec. 

Cântecul a fost întrerupt deodată de o criză de 
tuse, dar după ce omul şi-a curăţat atent gâtul, a 
reluat zumzăitul. Vocea a început din nou să-şi 
facă datoria, dar de data asta cânta vechiul cântec 
scoţian, despre care Brianna îşi amintea că se 
numeşte Crimond: 


Nimic nu mai voiesc, al meu păstor e Domnul, 
El îmi veghează somnul. 

Paşii mi-i călăuzeşte către pajişti înverzite, 
Către ape liniştite. 


Către ape liniştite s-a repetat o dată sau de două 
ori în game diferite şi apoi imnul a continuat cu 
mai multă forţă: 


De sufletu-mi El se-ngrijeşte 

Și paşii mi-i călăuzeşte. 

Pe calea cea dreaptă mă duce mereu 
Sfinţească-se numele Său. 


Stătea la biroul ei cu lacrimile curgându-i pe 
obraji, cu batista pusă la gură, să n-o audă. 

— Mulţumesc! a şoptit ea în batistă. Oh, 
mulţumesc! 

Cântatul a încetat, dar s-a auzit din nou 
zumzetul adânc şi mulţumit. A simţit că era din 
nou stăpână pe sine şi-a şters lacrimile-n grabă. 
Era aproape de ora douăsprezece şi el putea veni 
dintr-o clipă în alta să o întrebe dacă era gata 
pentru masa de prânz. 

Roger avusese mari îndoieli în ceea ce privea 
postul de asistent al capelmaistrului şi îşi dorise 
ca ea să nu le observe; rezervele ei dispăruseră 
când el venise acasă şi spusese că principala lui 
responsabilitate avea să fie corul de copii. Aceştia 
nu aveau niciun fel de inhibiţii şi se exprimau 
deschis cu privire la lucrurile neobişnuite pe care 
părinţii şi bunicii lor nu le-ar fi făcut niciodată, dar 
acceptau ciudăţeniile, imediat ce se obişnuiau cu 


ele. 

— Cât a durat până te-au întrebat despre 
cicatricea ta? l-a întrebat ea când Roger a venit 
acasă după prima repetiţie cu copiii. 

— Nu am cronometrat, dar probabil că a durat 
treizeci de secunde, a răspuns Roger trecându-şi 
uşor degetele peste semnul de la gât, dar 
continuând să zâmbească. Vă rugăm, domnule 
Mackenzie, să ne spuneţi ce ați păţit la gât! Aţi 
fost spânzurat? 

— Şi tu ce le-ai spus? 

— Le-am spus că da, am fost spânzurat în 
America, dar am scăpat cu ajutorul lui Dumnezeu. 
Câţiva dintre ei au fraţi şi surori mai mari, care au 
văzut Hoinarul şi le-au spus povestea mea, ceea ce 
cred că i-a făcut să mă admire şi mai mult. Cred 
că se aşteaptă ca, la următoarele repetiţii, să apar 
cu pistoalele la brâu, acum că le-am spus secretul 
meu. 

După toate acestea, Roger i-a făcut cu ochiul 
precum Clint Eastwood, iar ea a izbucnit în râs. 

A râs şi acum, amintindu-şi scena, chiar la ţanc, 
pentru că Roger şi-a vârât capul pe uşă, 
întrebând: 

— Câte variante de melodii crezi că au fost 
scrise pentru psalmul douăzeci şi trei? 

— Douăzeci şi trei? a spus ea, ridicându-se în 
picioare. 

— Numai şase în cartea de cântece a Ritului 
Presbiterian, a replicat el. Dar există diferite 
aranjamente ale metricii... în engleză, vreau să 
spun. Cea mai veche dintre ele datează din 1546. 
Este unul în Psalmii pentru băieți şi altul în vechea 
Psaltire scoțiană. Se găsesc, de asemenea, diferite 


variante în tot felul de surse. Am găsit şi varianta 
în ebraică, dar m-am gândit că nu este bine să mă 
folosesc de ea în congregația de la St Stephen's. 
Catolicii au aranjamente muzicale? 

— Catolicii au aranjamente muzicale pentru 
orice, a replicat ea încreţindu-şi nasul, pentru a 
simţi mirosul care venea din bucătărie şi pentru a 
da eventuale indicaţii. Psalmii au fost compuşi în 
diferite aranjamente muzicale. Cunosc patru 
variante gregoriene diferite, i-a spus ea, dar sunt 
convinsă că există mult mai multe. 

— Aşa? Te rog să cânţi pentru mine, i-a cerut el 
oprindu-se pe hol, în timp ee ea se străduia să-şi 
aducă aminte versurile psalmului douăzeci şi trei. 
Îi venise în minte cea mai simplă melodie pe care 
se cânta acel psalm; o cântase atât de des în 
copilărie, încât îi intrase în sânge. 

— E chiar interesant, a spus el cu admiraţie, 
după ce Brianna a terminat. Poţi să repeţi 
împreună cu mine mai târziu? Aş vrea să-l 
pregătesc pentru copii, doar ca să-l audă. Cred că 
ar putea cânta foarte bine în stil gregorian. 

Uşa bucătăriei s-a deschis larg şi, de acolo, 
Mandy a ieşit în fugă, ciupindu-l pe Domnul Polly, 
o jucărie din pluş care şi-a început existenţa ca 
pasăre, dar care acum semăna cu o sacoşă cu 
aripi. 

— Supă, mamă! a strigat ea. Hai să mănânci 
supă! 

Au mâncat, într-adevăr, supă de pui cu tăieţei 
din conservă, apoi sendvişuri cu brânză şi 
murături, ca să se sature. Brianna şi-a spus că 
Annie Macdonald nu era o bucătăreasă pricepută, 
dar tot ce pregătea ea era comestibil. Când s-a 


gândit la asta, şi-a adus aminte de mesele 
pregătite la focul abia arzând pe vârf de munte, la 
mâncăruri arse scoase din vatra plină de scrum. 

S-a uitat cu mare drag la maşina ei de gătit Aga, 
care făcea din bucătărie cea mai intimă încăpere 
din casă. 

— Cântă-mi, tati! 

Dinţii lui Mandy pătaţi cu brânză şi guriţa ei 
murdară de muştar l-au amuzat. 

Roger a tuşit, curăţându-şi gâtul, pentru ca apoi 
să o întrebe: 

— Aşa? Şi ce să-ţi cânt? 

— Tei şolicei olbi. 

— Bine, dar trebuie să cânţi cu mine, ca nu 
cumva să greşesc. 

I-a zâmbit lui Mandy şi a bătut uşurel tactul cu 
mânerul lingurii în masă. 

— Trei şoricei orbi... a cântat el, îndreptând 
mânerul lingurii către Mandy, care cânta cât 
putea de tare: Tei şolicei OLBI, dând cântecului 
aerul unui marş eroic, dar fără a ieşi din ritm. 
Roger a ridicat din sprâncene, privind-o pe Bree şi 
a continuat în contrapunct. După ce cântecelul a 
fost repetat de cinci sau şase ori, Mandy s-a 
plictisit. Ea a spus: „Şcuzaci-mă”, aşa cum făcea 
de obicei şi s-a ridicat de la masă, luându-şi zborul 
ca un bondar, lovind tocul uşii înainte de a părăsi 
încăperea. 

— Ei bine, chiar are simţul ritmului, a spus 
Roger, tresărind la auzul unei bufnituri ce venea 
dinspre hol. Are simţul ritmului, ba chiar al 
coordonării. Chiar înainte de a ne da seama, ea va 
putea cânta orice. Tu aveai un foarte bun simţ al 
ritmului, dar nu puteai lua de două ori aceeaşi 


notă. 

— Asta îmi aminteşte un pic de ceea ce făceai tu 
la Ridge, i-a spus ea. Interpretai câte un vers din 
psalm şi îi puneai pe oameni să-l interpreteze în 
Cor. 

Când i-a adus aminte de acele vremuri, expresia 
de pe chipul lui s-a schimbat puţin. Atunci s-a 
simţit foarte aproape de vocaţia lui, şi asta l-a 
schimbat. Ea nu-l mai văzuse atât de fericit până 
atunci şi nici de-atunci încoace. 

Roger i-a zâmbit şi i-a şters cu degetul învelit în 
şerveţel o urmă de muştar de la gură. 

— E o tehnică veche, a spus el. Spun asta, deşi 
obişnuiesc să mai cânte vers cu vers la biserică, în 
insule şi în anumite regiuni izolate din Gaeltacht. 
Presbiterienii din America nu acceptă, însă, 
tehnica asta. 

— Nu o acceptă? 

— Se cântă fără a se aborda psalmul vers cu 
vers a citat el. Tehnica de a citi psalmul vers cu 
vers datează din vremuri ale ignoranței, când 
numeroşi membri ai congregației nu ştiau să 
citească. Din acest motiv se recomandă să se 
renunţe la această tehnică în măsura în care acest 
lucru este posibil. Am citat din Constituţia 
Bisericii Presbiteriene din America. 

Deci te-ai gândit să fii hirotonit când am fost în 
Boston, a gândit ea, fără să spună, însă, niciun 
cuvânt. 

— Vremuri ale ignoranței, a repetat ea. Tare aş 
vrea să ştiu ce ar avea de spus Hiram Crombie 
despre asta. 

Roger a râs, dând din cap: 

— Ceea ce se spune este adevărat. Cei mai mulţi 


din oamenii din Ridge nu ştiau să citească. Nu 
sunt, însă, de acord cu teoria că s-ar cânta psalmii 
vers cu vers doar din cauza ignoranței sau din 
cauză că nu s-ar dispune de un număr suficient de 
cărţi de cântece. 

După ce şi-a exprimat părerea, Roger a pescuit 
un tăieţel şi l-a mâncat. 

— Dacă oamenii cântă cu toţii în acelaşi timp, 
ritmul capătă măreție, a continuat el. Cred totuşi 
că, dacă oamenii cântă pe rând, se apropie mai 
mult unii de alţii, se implică mai mult în ceea ce 
cântă. Poate că totul se întâmplă fiindcă oamenii 
trebuie să se concentreze mai mult, astfel încât să- 
şi amintească fiecare vers în parte. 

Roger a zâmbit şi a privit în altă parte. 

Te rog! a. Gândit Brianna, adresându-se lui 
Dumnezeu, Sfintei Fecioare, îngerului păzitor al 
lui Roger sau poate tuturor. Trebuie să îl ajuţi să- 
şi găsească drumul! 

— Am... vrut să te întreb ceva, a spus el 
devenind deodată mai puţin sigur de sine. 

— Ce anume? 

— Ei bine... e vorba despre Jemmy. El ştie să 
cânte. Te-ar deranja - bineînţeles că va continua 
să meargă cu tine la slujbă - te-ar deranja dacă ar 
merge şi cu mine la slujbă? Doar dacă vrea, a 
adăugat Roger repede. Mă gândeam că îi va face 
plăcere să facă parte din cor şi mie mi-ar face 
plăcere să vadă că am şi eu o slujbă. Cel puţin aşa 
cred, a adăugat el cu un zâmbet discret. 

— l-ar plăcea, a spus Brianna, gândind că 
ajutorul divin se făcuse simţit. 

Ei bine, lucrurile au mers repede! și-a spus ea. 
Nu ştia dacă şi Roger realizase că, astfel, ea şi 


Mandy puteau să ia parte la slujba presbiteriană, 
fără a da naştere unui conflict în ceea ce priveşte 
cele două rituri de care aparţineau ei doi. 

— Vii cu noi la slujba de dimineaţă, de la St. 
Mary's? l-a întrebat ea. După asta am putea veni 
la St. Stephen's să vă vedem cântând pe tine şi pe 
Jem. 

— Da, bineînţeles. 

S-a oprit o clipă, ducând sendvişul la gură şi 
continuând: 

— E mai bine, nu-i aşa? 

— Mult mai bine, a replicat ea. 

În cursul după-amiezii, Roger a chemat-o în 
biroul lui. Acolo era o hartă a Scoției, chiar lângă 
caietul în care îşi nota diverse lucruri despre 
subiectul pe care îl discutaseră şi despre care nu 
le făcea plăcere să vorbească, era Ghidul 
autostopistului, după comedia radiofonică de la 
BBC. 

— Îmi pare rău să te întrerup din treabă, a spus 
el. Cred, însă, că ar fi mai bine să facem asta 
înainte ca Jem să se întoarcă acasă. Dacă mâine te 
întorci la Loch Errochty... 

Rostind aceste cuvinte, a pus vârful creionului 
pe pata albastră în dreptul căreia scria L. 
Errochty. Poate că reuşeşti să-ţi faci o imagine 
corectă asupra tunelului. Poate ţi-ai făcut deja. 

Ea a înghiţit cu greu resturile de sendviş 
gândindu-se la tunelul întunecos, la balansul 
trenuleţului, la trecerea prin... acel loc. 

— Nu mi-am făcut, dar am ceva şi mai bun. 
Aşteaptă. 

Brianna s-a dus în biroul ei şi s-a întors de-acolo 
cu nişte schiţe ale zonei Loch Errochty. 


— Aici sunt schițele pentru construcția 
tunelului, a spus Brianna desfăşurându-le pe 
birou. Am şi planurile, dar sunt la sediu. 

— Nu e nevoie de ele. Astea sunt minunate, a 
asigurat-o Roger. Tot ce aş fi vrut era să-mi dau 
seama cum este orientat tunelul faţă de baraj. 
Dacă tot vorbim despre asta, tu ai traversat 
tunelul în întregime şi ai ajuns la baraj? 

— Nu în întregime. Doar partea estică, cea care 
este folosită pentru operaţiuni de întreţinere. Dar 
nu cred... uite! a continuat ea, punând degetul pe 
schiţă. M-am lovit de lucrul acela undeva, la 
mijlocul tunelului, iar tunelul se află aproape pe 
aceeaşi linie cu barajul. Intră în baraj ca o linie 
dreaptă. Crezi că asta se întâmplă? a adăugat ea 
privindu-l cu vădită curiozitate. 

— E un punct de pornire, a replicat Roger dând 
din umeri. Cu toate astea, cred că inginerii vor 
găsi un termen mai potrivit decât acela de 
supoziţie în situaţia dată. 

— Ipoteză de lucru, a spus Brianna sec. Oricum, 
e ca o linie dreaptă. Nu este vorba despre nişte 
puncte dispuse la întâmplare. Aş fi simţit totul în 
baraj dacă ar fi existat acolo. M-aş putea întoarce 
ca să verific. 

Chiar şi ea putea să simtă în vocea ei că nu 
dorea să se întoarcă. El a sesizat şi a mângâiat-o 
pe spate, pentru a o linişti. 

— Nu, eu am s-o fac. 

— Cum? 

— Eu am s-o fac, a repetat el cu calm. O să văd 
dacă simt şi eu ce ai simţit tu. 

— Nu! a exclamat Brianna, îndreptându-şi brusc 
spatele. Nu se poate. Nu ai să... Vreau să spun, ce 


se întâmplă dacă... păţeşti ceva? 

Roger a privit-o gânditor o clipă: 

— Da, cred că există un risc, dar e mic. Am 
străbătut întreg ţinutul Highlands când eram mai 
tânăr. Din când în când am simţit ceva ciudat 
străbătându-mă. Asta au simţit cei mai mulţi 
dintre cei care trăiesc în regiunea asta, a adăugat 
el zâmbind. Lucrurile ciudate fac parte din 
structura acestor locuri. 

Aşa e, a spus ea simțind că o trece un fior, în 
timp ce se gândea la monştri marini, ban-sidhe şi 
Nuckelavee. Dar tu ştii foarte bine ce fel de 
ciudăţenie e aia şi ştii că te poate omori, Roger! 

— Pe tine nu te-a omorât, a ţinut să sublinieze 
Roger. Nu ne-a ucis pe niciunul dintre noi la 
Ocracoke. 

El rostea cuvintele cu calm, dar Brianna şi-a dat 
seama că, pe chipul lui, se lăsase o umbră în 
momentul în care amintise despre acea călătorie. 
Nu fuseseră omorâţi, dar se aflaseră la un pas de 
moarte. 

— Nu, dar... 

L-a privit şi, pentru o clipă, a simţit căldura 
trupului lui în pat, a auzit vocea lui adâncă şi a 
simţit liniştea rece a absenței sale. 

— Nu, a spus ea în cele din urmă, şi tonul vocii 
ei a dat de înţeles că era gata să fie cât mai 
încăpăţânată cu putinţă. 

Roger a simţit acea intonaţie a vocii ei şi a 
izbucnit scurt în râs. 

— Bine, a replicat el. Lasă-mă atunci să 
examinez lucrurile. 

A comparat schiţa cu harta şi a detectat punctul 
de pe hartă, care ar fi putut corespunde cu centrul 


tunelului. Apoi a ridicat întrebător din sprâncene. 
Ea a dat din cap şi el a făcut cu creionul o steluţă 
în punctul respectiv. 

Era desenată o stea cu tuş negru în punctul în 
care se afla cercul de roci de la Craigh na Dun. 
Steluţe mai mici se vedeau desenate cu creionul în 
locurile în care se aflau alte cercuri de pietre. Într- 
o bună zi, aveau să viziteze acele cercuri. Intr-o zi, 
dar deocamdată nu. 

— Ai fost vreodată la Lewis? a întrebat Roger 
într-o doară, dar nu de parcă ar fi fost o întrebare 
fără rost. 

— Nu. De ce? a întrebat ea cu îngrijorare. 

— Zona Outer Hebrides face parte din regiunea 
Gaeltacht. Se cântă vers cu vers în Gâidhlig, atât 
în Lewis, cât şi în Harris. Nu ştiu cum stau 
lucrurile în Uist şi Barra - acolo majoritatea 
populaţiei e catolică - dar poate că şi acolo e la 
fel. Mă gândeam că mi-ar plăcea să mă duc acolo 
şi să văd cum stau lucrurile. 

Ea vedea Insula Lewis pe hartă, era de forma 
unui pancreas şi se afla pe coasta vestică a Soţiei. 
Insula era suficient de mare încât să vadă legenda 
Megaliţii Callanish. 

A expirat încet, spunând: 

— Bine, am să te însoțesc. 

— Trebuie să mergi la serviciu, nu? 

— O să-mi iau liber. 

S-au privit în tăcere. Brianna a fost prima care a 
rupt tăcerea, uitându-se la ceasul de pe raft. 

— Jem o să vină curând acasă, a spus ea adusă 
la realitate de aspectele prozaice ale vieţii. O să 
pregătesc ceva pentru cină. Annie ne-a adus un 
somon frumos, pescuit de soţul ei. Să-l fac 


marinat, la cuptor sau la grătar? 

El a dat din cap şi a împăturit harta, spunând: 

— Nu o să iau cina cu voi azi. Este seara în care 
se întruneşte loja. 

Marea Lojă Provincială Masonică din Inverness- 
shire avea în componenţa sa câţiva membri din 
zonă, dintre care doi din Inverness. 

Roger devenise membru al Lojii Vechi din 
Inverness când abia trecuse de douăzeci de ani, 
dar nu intrase în sediul lojii de cincisprezece ani. 
Acum urma să o facă şi era stăpânit de îngrijorare, 
dar şi de nerăbdare. 

Cu toate astea, se gândea că se află în 
Highlands, adică acasă. Prima persoană pe care a 
întâlnit-o a fost Barney Gaugh, funcţionarul de la 
căile ferate rotofei şi zâmbitor pe care Roger îl 
văzuse când venise cu trenul la Inverness, la cinci 
ani, urmând să locuiască cu fratele bunicului. 
Domnul Gaugh părea că intrase mult la apă, iar 
dinţii lui pătaţi de tutun fuseseră înlocuiţi cu o 
lucrare dentară care căpătase şi ea pete de 
nicotină. L-a recunoscut pe Roger imediat, a fost 
foarte fericit şi l-a tras după sine, introducându-l 
într-un grup de domni în vârstă. Mulţi dintre ei şi- 
au manifestat bucuria că se întorsese în locurile- 
acelea. 

S-a gândit că totul era ciudat, în timp ce ceilalţi 
executau ritualurile obişnuite pentru Ritul 
Scoţian. Totul parcă este făcut după ceas şi-a spus 
el, gata să izbucnească în râs. 

Existau diferenţe, dar acestea erau foarte mici... 
în ceea ce priveşte senzațiile... Ar fi putut închide 
ochii, şi dacă şi-ar fi imaginat că fumul ţigărilor 
proaspăt stinse era din vatră, atunci ar fi fost ca şi 


când s-ar fi aflat în Ridge, în căsuţa lui Crombie, 
unde se întruniseră membrii lojii de acolo. 
Murmurul vocilor, rostirea versurilor pe rând, 
relaxarea, agitația produsă de oamenii care se 
serveau cu ceai sau cafea, totul s-a transformat în 
eveniment monden. 

Erau prezente foarte multe persoane, mai multe 
decât era el obişnuit, şi la început nu l-a observat 
pe Lionel Menzies. Directorul era în cealaltă parte 
a încăperii. Se încrunta, concentrându-se asupra 
lucrurilor pe care i le spunea un bărbat înalt 
îmbrăcat în cămaşă. Roger nu a vrut să intervină 
în conversaţia celor doi, dar la un moment dat, 
omul care vorbea cu Menzies a ridicat privirea, l-a 
văzut pe Roger, s-a întors la discuţia lui, dar pe 
urmă s-a oprit brusc rămânând cu privirea fixată 
asupra gâtului său. 

Toţi cei care făceau parte din lojă se uitaseră la 
cicatrice, indiferent că o făcuseră direct sau mai 
discret. Purta pe sub haină o cămaşă al cărei 
nasture de la guler îl lăsase deschis. Nu avea 
niciun rost să-şi ascundă cicatricea. Era mai bine 
să se afle cât mai curând despre asta. Străinul se 
uita, totuşi, atât de insistent la cicatrice, încât 
atitudinea lui devenea agresivă. 

Menzies a observat că partenerul său de 
discuţie devenise neatent - nici nu ar fi fost posibil 
să nu observe - l-a văzut pe Roger şi a zâmbit, 
spunând: 

— Domnule Mackenzie! E 

— Roger, a replicat el, zâmbind la rândul său. În 
cadrul lojii se obişnuia ca membrii să se adreseze 
unul altuia pe numele de botez, dacă nu era vorba 
despre o discuţie formală în care se folosea modul 


de adresare „fratele cutare”. 

Menzies a dat din cap şi l-a condus pe 
partenerul său de discuţie către Roger, pentru a 
face prezentările. 

— Rob Cameron, Roger Mackenzie. Rob este 
vărul meu. Roger este unul dintre părinţii elevilor 
mei. 

— Mi-am închipuit, a spus Rob, strângându-i 
călduros mâna. Mi-am închipuit că dumneata 
trebuie să fii noul capelmaistru. Nepotul meu face 
parte din corul de copii şi ne-a povestit despre 
dumneata săptămâna trecută, la cină. 

Roger a observat schimbul de priviri dintre cei 
doi bărbaţi, în momentul în care Menzies a făcut 
prezentările, şi s-a gândit la faptul că directorul 
trebuie să-i fi povestit lui Cameron despre el, 
despre vizita lui la şcoală după incidentul pe care 
l-a avut Jem din cauză că vorbise în gaelică. Nu 
asta îl preocupa, însă, pe moment. 

— Rob Cameron, a repetat el, strângându-i 
mâna mai tare decât ar fi fost normal, înainte de a- 
i da drumul. Dumneata lucrezi pentru Hydro, nu-i 
aşa? 

— Da. Ce...? 

— Înseamnă că o cunoşti pe soţia mea, a replicat 
Roger, dezvelindu-şi dinţii într-o grimasă care 
putea fi luată sau nu drept un zâmbet minunat. 
Soţia mea este Brianna Mackenzie. 

Gura lui Cameron s-a deschis fără a scoate, însă, 
niciun sunet. Omul şi-a dat seama de situaţie şi a 
închis gura imediat, tuşind, pentru ca apoi să 
spună: 

— Eu... âă. Da, sigur. 

Roger îl măsurase din cap până-n picioare din 


reflex, simţise ce putere are în braţ şi ştia că, dacă 
s-ar fi ajuns la o confruntare, ar fi fost una scurtă. 
Era evident faptul că şi Cameron îşi dăduse seama 
care era situaţia. 

— Ea, âăă... 

— Da, mi-a povestit. 

— Ei bine, dar n-a fost decât o glumă, nu-i aşa? a 
spus Cameron, privindu-l speriat pe Roger şi 
gândindu-se la faptul că acesta l-ar putea pofti 
afară. 

— Rob? a întrebat Menzies cu vădită curiozitate. 
Ce...? 

— Ce e? Ce e? a întrebat bătrânul Barney, 
apropiindu-se de ei. Nu se face politică în cadrul 
lojii! Dacă vrei să discuţi lucruri de doi bani 
despre PNS cu fratele Roger, n-ai decât s-o faci 
mai târziu la pub. 

Apucându-l pe Cameron de cot, Barney l-a tras 
spre un alt grup de bărbaţi din cealaltă parte a 
încăperii, unde s-a implicat imediat în conversaţie, 
mulţumindu-se să-i arunce o singură privire lui 
Roger. 

— Lucruri de doi bani despre PNS? a rostit 
Roger ridicând din sprâncene şi privindu-l lung pe 
Menzies. 

— Ai auzit ce a spus fratele Barney. Nu se face 
politică în cadrul lojii! 

Aceasta era una dintre regulile de bază ale 
masonilor. Roger s-a gândit că acesta era şi 
motivul pentru care masoneria a rezistat atât de 
mult în timp. 

Nu prea era interesat de Partidul Naţional din 
Scoţia, dar era interesat de Cameron. 

— Nici nu mi-ar trece prin cap să fac aşa ceva, a 


spus Roger. Rob se ocupă, însă, de politică, nu-i 
aşa? 

— Îmi cer scuze, frate Roger, a spus Menzies. 

Avea aceeaşi privire a omului cu simţul 
umorului, dar avea şi aerul omului care dorea să 
se scuze. 

— Nu am vrut să mă amestec în vreun fel în 
lucrurile care se petrec în familia dumitale, dar i- 
am povestit soţiei mele despre Jem şi domnişoara 
Glendenning. Femeile sunt cum sunt, iar Rob, care 
locuieşte uşă-n uşă cu noi, a aflat ce s-a întâmplat. 
L-a interesat toată povestea, pentru că e pasionat 
de gaelică şi l-a cam luat valul. Îmi pare rău de 
cele întâmplate, dar el nu a vrut să fie obraznic 
faţă de soţia dumitale. 

Roger s-a gândit că Menzies aborda greşit 
problema legată de Rob Cameron şi Brianna, dar 
nu simţea nevoia să-l lămurească în acea privinţă. 
Nu era vorba doar de femei. Bârfa era o 
preocupare de căpătâi în Highlands şi, dacă se 
afla de farsa pe care Rob şi prietenii lui i-o 
făcuseră Briannei, atunci lucrurile puteau deveni 
mai dificile pentru ea, cel puţin la serviciu. 

— Ah! a exclamat el, încercând să facă astfel 
încât să nu mai discute despre Brianna. 
Bineînţeles că membrii PNS susţin ideea că 
trebuie să se vorbească din nou Gàidhlig, nu-i aşa? 
Cameron susţine această idee? 

Menzies a dat din cap, replicând: 

— Părinţii lui s-au numărat printre aceia care au 
fost de părere că e mai bine dacă fiii lor nu învaţă 
gaelica. Acum el vrea să o înveţe. Şi dacă tot 
vorbeam despre asta... 

Menzies s-a oprit o clipă şi l-a privit pe Roger 


dintr-o parte, continuând: 

— M-am gândit la ceva, după discuţia pe care 
am avut-o zilele trecute. 

— Aşa? 

— Mă întrebam dacă nu ai vrea să predai puţin, 
din când în când. Poate doar în clasa lui Jem, 
poate pentru toată şcoala. 

— Să predau? Ce anume? Gâidhlig? 

— Da. Ştii, aşa, lucruri de bază. Să spui câteva 
cuvinte despre istoricul dialectului. Poate prezinţi 
un cântec sau două... Rob a spus că eşti 
capelmaistrul de la St. Stephen's, nu-i aşa? 

— Sunt asistentul capelmaistrului, l-a corectat 
Roger. Nu mă prea pricep la cântat, dar în ceea ce 
priveşte Gâidhlig, am să mă gândesc. 

A găsit-o pe Brianna aşteptându-l în biroul lui. 
Ţinea în mână o scrisoare de la părinţii ei, care nu 
fusese încă deschisă. 

— Nu trebuie să o citim în seara asta, i-a spus ea 
ridicându-se pentru a-l săruta. Mi-am dorit numai 
să-i simt aproape. Cum a fost la lojă? 

— Ciudat. 

Lucrurile care se discutau în cadrul lojii erau 
secrete, bineînţeles, dar îi putea povesti despre 
Menzies şi Cameron, şi a făcut-o. 

— Ce este PNS? l-a întrebat ea, încruntându-se. 

— Partidul Naţional din Scoţia, a spus el, 
dezbrăcându-şi haina şi simțind că îl lua cu frig. 

Era rece şi în birou nu fusese aprins focul. 

— A fost înfiinţat la sfârşitul anilor '30, dar şi-a 
făcut simțită prezenţa relativ recent. În parlament 
au fost aleşi unsprezece membri prin 1974, un 
număr... Membrii săi sunt respectabili, însă după 
cum îţi poţi da seama după denumire, scopul 


urmărit este independenţa Scoției. 

— Respectabili, a repetat ea cu oarecare 
îndoială. 

— Ei bine, sunt moderați. Ca în oricare partid, 
există şi la ei oameni cu anumite derapaje. Dacă e 
important, a adăugat el, nu cred că Rob Cameron 
este unul dintre ei. El e un netrebnic cu totul 
obişnuit. 

Această afirmaţie a făcut-o să râdă şi sunetul 
râsului ei l-a încălzit. L-a încălzit şi trupul ei, când 
s-a lipit de el, şi i-a pus braţele pe umeri. 

— Ai dreptate în privinţa lui Rob, a spus ea. 

— Menzies zice că ar fi interesat de gaelică. 
Dacă mă hotărăsc să predau gaelica, sper să nu se 
aşeze chiar în primul rând. 

— Stai aşa! Cum? O să predai gaelica? 

— Da, poate. O să mai vedem. 

Şi-a dat seama că nu voia să se gândească foarte 
mult la propunerea lui Menzies. Poate că 
reacţiona aşa fiindcă Menzies îi propusese să şi 
cânte. Una era să cânte puţin ca să-i îndrume pe 
copii, şi cu totul altceva era să cânte de unul 
singur, în public, chiar dacă ar fi urmat să o facă 
doar în faţa unor elevi. 

— Lucrul acesta mai poate să aştepte, a spus el, 
sărutând-o. Hai să citim scrisoarea. 


2 Iunie 1777 
Fortul Ticonderoga 


— Fortul Ticonderoga? a spus Bree ridicând 
glasul uluită. 

A smuls scrisoarea din mâinile lui Roger, 
continuând: 


— Pentru numele lui Dumnezeu! Ce caută ei în 
Fortul Ticonderoga? 

— Nu ştiu, dar dacă ai să te linişteşti o secundă, 
o să aflăm. 

Brianna nu i-a dat nicio replică, dar a ocolit 
biroul şi şi-a sprijinit bărbia pe umărul lui, cu 
părul atingându-i obrazul. 

— E în regulă, i-a spus sărutând-o pe obraz. Este 
mama ta şi are starea aceea a părintelui care îşi 
iubeşte foarte mult copilul. Nu este aşa decât 
atunci când e fericită. 

— Ei da, aşa e, a replicat Bree, uitându-se 
încruntată la foaia de hârtie, dar sunt... tocmai la 
Fortul Ticonderoga? 


Dragă Bree, dragii mei, 


Aşa după cum aţi dedus de la inceputul acestei 
scrisori, nu am ajuns (încă) în Scoţia. Am avut 
oarecare dificultăţi în timpul călătoriei noastre, 
care au implicat: a) Marina Regală Britanică în 
persoana unui anume căpitan Stebbings, care a 
încercat să-i facă prizonieri pe tatăl tău şi pe vărul 
tău lan, dar planul nu i-a ieşit; b) un vas american 
de pirați (mă exprim astfel, deşi căpitanul e un 
anume - bine că e unul singur şi nu-s mai mulţi - 
Aşa Hickman, care insistă mai mult asupra 
formulei elevate conform căreia el dispune de 
„licența ce conferă dreptul de a trece la acte de 
ostilitate” dată de Congresul Continental; e) Rollo 
şi d) domnul despre care ţi-am povestit şi cu altă 
ocazie, care poartă (aşa am crezut) numele de 
John Smith şi care s-a dovedit a fi un dezertor din 
Marina Britanică, pe nume Bill (zis şi „Jonah”, şi 


încep să cred că au dreptate cei care l-au numit 
astfel) Marsden. 

Fără ati da detalii legate de aventura 
sângeroasă, mă voi limita la aţi spune că Jamie, 
lan, afurisitul de câine şi eu însămi suntem bine. 
Cel puţin în momentul ăsta. Sper că asta va fi 
situația şi în următoarele patruzeci şi şapte de 
zile, perioadă în care expiră contractul tatălui tău, 
legat de formațiunile de voluntari (să nu mă 
întrebi cum s-a ajuns la o astfel de situaţie. Tatăl 
tău a vrut să-l salveze pe domnul Marsden, dar şi 
pe alţi doisprezece marinari, care s-ar fi văzut 
nevoiţi să devină pirați). Imediat după ce expiră 
acest contract vom pleca, folosindu-ne de orice fel 
de mijloc de transport care merge spre Europa, cu 
singura condiţie ca respectivul mijloc de transport 
să nu se afle sub comanda lui Aşa Hickman. Este 
posibil să fim nevoiți să ne deplasăm pe uscat 
până la Boston pentru a ne duce planul la 
îndeplinire, dar o vom face, dacă va fi nevoie 
(Cred că e interesant să vedem cum arată 
Bostonul în vremurile astea, în situația în care 
Black Bay se află sub ape. Cel puţin Common e la 
locul său, chiar dacă acum sunt mai multe vaci 
acolo decât eram noi obişnuiţi să vedem). 

Fortul e sub comanda unui anume general 
Anthony Wayne şi am senzaţia neplăcută că l-am 
auzit pe Roger vorbind despre acest om şi folosind 
în legătură cu el porecla „Anthony Nebunul”. Sper 
să fie legată de modul în care obişnuieşte să se 
comporte în luptă şi nu de cel în care se poartă cu 
oamenii din jurul său. Până acum mie mi se pare 
un om raţional, chiar dacă e un pic repezit. 

Este normal să fie repezit, având în vedere că 


aşteaptă sosirea, într-un timp mai scurt sau mai 
lung, a armatei britanice. Intre timp inginerul-şet, 
aflat în subordinea lui, un anume Jonathan 
Baldwin (cred că ţi-ar plăcea, pentru că este un 
om plin de energie) construieşte un pod care duce 
de la fort până la un deal pe care ei îl numesc 
Mount Independence. Tatăl tău se află în fruntea 
unei echipe care lucrează la construirea acestui 
pod. Îl văd chiar acum de pe una dintre bateriile 
în formă de semilună ale fortului. Iese în evidență 
nu doar prin faptul că este de două ori mai solid 
decât majoritatea oamenilor de acolo, dar şi 
fiindcă e singurul care poartă fustă. Cei mai mulţi 
muncitori sunt goi şi poartă doar o pânză în jurul 
mijlocului din cauza căldurii şi umezelii. Având în 
vedere că sunt şi țânțari, cred că asta este o 
greşeală, dar nimeni nu mi-a cerut părerea. 

Nimeni nu mi-a cerut părerea În ceea ce 
priveşte igiena, infirmeria şi modul în care trebuie 
cazaţi prizonierii (am adus cu noi şi câţiva 
prizonieri britanici, printre care şi căpitanul 
Stebbings, care ar trebui să fi murit până acum). 
Cu toate astea, mi-am spus părerea. Sunt persona 
non grata pentru locotenentul Stactoe, care crede 
că este chirurg, dar nu este. De aceea nu am voie 
să mă ocup de oamenii care sunt în grija lui. Cei 
mai mulţi vor fi morţi în decurs de o lună. Din 
fericire, nimănui nu-i pasă dacă eu mă ocup de 
femei, de copii şi de prizonieri şi sunt foarte 
ocupată, pentru că sunt multe femei, mulţi copii şi 
mulţi prizonieri. 

Știu că Fortul Ticonderoga a trecut prin mai 
multe mâini de mai multe ori, dar nu ştiu de la 
cine la cine şi nici când. Asta mă preocupă, însă, 


cel mai mult. 

Generalul Wayne nu dispune aproape deloc de 
trupe regulate. Jamie spune că în fort sunt 
efective mult prea mici. Chiar şi eu îmi dau seama 
de lucrul ăsta. Jumătate din barăci sunt goale, şi 
vine aici când şi când o companie de voluntari de 
la New Hampshire sau Connecticut, dar oamenii 
se înrolează doar pentru două sau trei luni, cum 
am făcut şi noi. Chiar şi aşa, nu rămân pe întreaga 
perioadă. Efectivele scad mereu şi generalul 
Wayne se plânge că este condamnat să se 
mulțumească (Şi citez) cu „negri, indieni şi femei”. 
I-am spus că situaţia ar putea fi şi mai rea. 

Jamie mai spune că în fort ar trebui să existe de 
două ori mai multe arme, pentru că acestea au 
fost luate de un anume Henry FOx, care a reuşit să 
le ducă foarte repede la Boston. (La greutatea 
excesivă a domnului Fox s-a adăugat şi greutatea 
armelor, care a totalizat trei sute de livre. Un 
ofițer care l-a însotit a povestit totul, şi asta l-a 
distrat foarte mult pe general.) Armele acelea s-au 
dovedit a fi foarte utile pentru americanii care 
doresc să scape de britanici. 

Și mai îngrijorător decăt tot ce v-am spus până 
acum este că, dincolo de apă, faţă-n faţă cu noi şi 
relativ aproape, se află un deal. Americanii l-au 
numit Mount Defiance, când au preluat Fortul 
Ticonderoga în '75 (Iţi aduci aminte de Allen? 
„Predaţi-vă în numele Marelui lehova şi al 
Congresului Continental!“ Am auzit că bietul 
domn Allen este acum în Anglia, judecat sub 
acuzația de trădare, el încercând din răsputeri să 
cucerească Montrealul) şi ar fi benefic dacă s-ar 
putea monta piese de artilerie în vârful lui. Aceste 


piese de artilerie nu sunt, însă, acolo, şi faptul că 
dealul domină fortul înseamnă că armata britanică 
l-ar putea cuceri foarte uşor, dacă ar avansa până 
la el. 

Partea bună este că mai e puţin şi vine vara. 
Plouă frecvent şi nu mi-a fost dat să văd niciodată 
atâta vegetație într-un singur loc. Aerul este bogat 
în oxigen şi uneori am impresia că am să leşin. De 
aceea sunt mulţumită când pot să bag nasul în 
barăci unde pot simţi mirosul de lenjerie murdară 
şi de oale de noapte. (Pe-aici, oala de noapte este 
numită „bărdacă pentru tunete”, şi asta dintr-un 
motiv bine întemeiat.) Vărul tău lan pleacă o dată 
la câteva zile în expediţii de vânătoare, iar Jamie a 
format un grup de pescari. In consecinţă, mâncăm 
foarte bine. 

Nu voi mai continua, pentru că nu sunt sigură 
când şi unde voi putea trimite această scrisoare pe 
una sau mai multe câi puse la punct de jamie (Noi 
facem mai multe copii după fiecare scrisoare, 
atunci când avem timp, pentru că în prezent nu e 
niciodată sigur că scrisorile ajung la destinatar). 
Dacă avem noroc, această scrisoare va ajunge la 
Edimburgh odată cu noi. Oricum, vă transmitem 
toată dragostea noastră, Jamie îi visează din când 
în când pe copii. Mi-aş dori să-i visez şi eu. 

Mama 


Roger a păstrat tăcerea o vreme, pentru a se 
asigura că Bree a avut timp să termine de citit 
scrisoarea, asta deşi ea citea mult mai rapid decât 
el. S-a gândit că era posibil ca Brianna să 
parcurgă scrisoarea de două ori. După o clipă ea a 
oftat, pufnind pe nas, aşa cum făcea când era 


îngrijorată şi şi-a îndreptat spatele. Roger a ridicat 
o mână şi a pus-o pe talia ei, iar ea şi-a pus o mână 
peste mâna lui. l-a prins strâns degetele şi s-a 
uitat în rafturile cu cărţi. 

— Astea sunt noi, nu-i aşa? a întrebat ea, 
uitându-se pe partea dreaptă a rafturilor. 

— Da, am cerut să-mi fie trimise de la Boston. 
Au sosit în urmă cu două zile. 

Coperţile erau noi şi strălucitoare. Acele volume 
cuprindeau texte istorice, referitoare la Revoluţia 
Americană, Enciclopedia Revoluţiei Americane de 
Mark. M. Boatner al III-lea, Povestea unui soldat 
care a luat parte la Revoluție, de Joseph Plumb 
Martin. 

— Vrei să ştii despre ce e vorba? a întrebat el 
deschizând cutia cu scrisori care era aşezată pe 
masă, în faţa lor. Acolo era o serie întreagă de 
scrisori care nu fuseseră deschise. Nu îi spusese 
lui Bree că răsfoise cărţile. 

— Vreau să spun... că probabil au ieşit cu bine 
din Fortul Ticonderoga. Mai sunt multe scrisori. 

— Ştim că probabil unul dintre ei a ieşit cu bine 
de acolo, a spus Bree uitându-se la scrisori. Asta 
în afara situaţiei în care... Vreau să spun că lan 
ştie ce s-a întâmplat. Ar fi putut să... 

Roger a întins mâna cu hotărâre spre cutie. Bree 
a tras adânc aer în piept, dar Roger a ignorat-o 
luând mai multe scrisori şi umblând prin ele. 

— Claire, Claire, Claire, Jamie, Claire, Jamie, 
Jamie, Claire, Jamie. 

Roger s-a oprit, privind o scrisoare redactată de 
cineva care avea un scris pe care nu-l cunoştea. 

— Poate că ai dreptate în ceea ce îl priveşte pe 
lan, a spus el apoi. Ii cunoşti cumva scrisul? 


Brianna a negat: 

— Nu cred că l-am văzut vreodată scriind ceva... 
Cu toate astea, presupun că știe să scrie, a 
adăugat ea cu îndoială în glas. 

— Ei bine, a spus Roger punând în faţa ei foaia 
de hârtie împăturită şi uitându-se la scrisorile 
celelalte. 

Brianna se înroşise puţin. 

— Ce vrei să faci? a întrebat Roger. 

Ea a rămas pe gânduri privind când cărţile, când 
cutia de lemn, pentru a spune în cele din urmă cu 
hotărâre: 

— Cărţile. Care dintre ele ne spune când a căzut 
Ticonderoga? 


George al III-lea, Rex Britannia 
Către lordul George Germain 


... Burgoyne poate prelua comanda militarilor 
care urmează a fi trimişi din Canada spre Albany... 

Având în vedere că ne putem aştepta la 
îmbolnăviri şi la alte greutăţi, cred că 7 000 de 
oameni pot traversa lacul Champlain. Nu are rost 
să ne asumăm riscuri în Canada... Este necesar să 
fie angajaţi indieni. 

TICONDEROGA 


12 iunie 1777 
Fortul Ticonderoga 


L-am găsit pe Jamie dormind gol pe patul din 


scânduri din cămăruţa care ne-a fost dată într-una 
din casele din piatră, unde după-amiaza era o 
căldură de iad. Cu toate astea, noi nu eram siliţi să 
suportăm căldura pe parcursul zilei, deoarece 
Jamie era pe lac împreună cu oamenii care lucrau 
la construcţia podului, iar eu eram la spital sau în 
locuinţele bolnavilor. 

Piatra din care sunt construite clădirile 
acumulează destulă căldură, astfel încât nu ne e 
frig în timpul nopţilor. În cămăruţa noastră nu 
există cuptor şi avem o fereastră mică. 

Pe la apusul soarelui, a început să adie dinspre 
lac o briză răcoroasă şi a fost foarte plăcut câteva 
ore, să zicem între zece seara şi două dimineaţa. 
La ora opt era încă destul de cald, şi transpiraţia 
lucea pe umerii lui Jamie şi îi lipea părul de 
tâmple, dându-i o nuanţă de arămiu închis. 

Cămăruţa din pod era singura situată la etaj, dar 
apa trebuia dusă urcând patruzeci şi opt de trepte. 
Tocmai am cărat o găleată mare de apă şi 
jumătate din ea, care nu mi s-a vărsat pe rochie, 
cântărea o tonă. Am pus-o jos cu zgomot, fapt care 
l-a făcut pe Jamie să se trezească din somn, clipind 
des. 

— Oh, îmi pare rău, i-am spus. Nu am vrut să te 
trezesc. 

— Nu face nimic, Sassenach, a spus el, căscând 
cu zgomot. 

Jamie s-a ridicat, s-a întins şi apoi şi-a trecut 
mâinile prin părul vâlvoi. 

— Ai luat cina? a întrebat el. 

— Da, am mâncat cu femeile. Tu ai mâncat? 

In mod normal, el mânca împreună cu echipa de 
muncitori când se termina munca, dar uneori se 


întâmpla să fie invitat să ia masa mult mai târziu 
cu generalul St. Clair sau cu alţi ofiţeri care 
comandau formațiunile de voluntari. 

— Mhm, a mormăit el. 

S-a lăsat pe spate, întinzându-se pe patul de 
lemn şi privindu-mă în vreme ce turnam apă din 
găleată într-un vas de tablă şi scoteam un calup 
mic de săpun. Am început să spăl, deşi săpunul 
tare îmi irita mâinile julite şi mirosul lui mă făcea 
să lăcrimez. 

Mi-am şters braţele şi mâinile şi apoi am vărsat 
apa pe fereastră, nu înainte de a striga: „Aaapăăă 
murdarăăă!” 

— De ce faci asta? a întrebat Jamie cu vădită 
curiozitate. 

— Sunt aproape sigură că băieţelul doamnei 
Wellman are un oreion. Oare se spune „un oreion” 
sau pur şi simplu oreion? N-am ştiut niciodată 
cum e corect. Oricum ar fi, nu vreau să-ţi transmit 
boala. 

— E o boală grea oreionul? Eu am crezut că o 
fac numai copiii. 

— Ei bine, este o boală a copiilor, am spus, 
strâmbându-mă când am atins săpunul. Când o 
face o persoană adultă, mai ales un bărbat, 
lucrurile devin mult mai grave. Boala se 
localizează la nivelul testiculelor. Dacă nu vrei să 
ai testicule mari cât nişte pepeni... 

— Eşti sigură că ai destul săpun, Sassenach? Aş 
putea să mă duc să-ţi mai aduc, a spus el zâmbind 
şi ridicându-se să-mi întindă bucata de pânză pe 
care o foloseam drept prosop. 

— Poftim, draga mea. Dă-mi voie să-ţi usuc 
mâinile. 


— Imediat, i-am spus, dezbrăcându-mi cămaşa 
pe care am agăţat-o de un cui bătut în uşă. Apoi 
mi-am tras peste cap cămaşa „de casă”. Nu era un 
mod corespunzător de a mă dezinfecta, dar 
oamenii din fort erau chinuiţi de diferite boli, iar 
eu făceam tot posibilul pentru a nu-l contamina pe 
Jamie. Şi aşa putea contracta oricând o boală. 

Mi-am dat cu apa pe care o mai aveam peste tot 
şi peste faţă, şi apoi m-am aşezat pe patul de lemn 
lângă Jamie cu un geamăt, pentru că mi-a trosnit 
genunchiul. 

— Dumnezeule, bietele tale mâini! a spus el, 
tamponându-mi mâinile cu prosopul, pentru ca 
apoi să-mi şteargă faţa. Uite şi nasul tău e ars de 
soare, bietul de el. 

— Dar mâinile tale? l-am întrebat eu. 

Mâinile lui erau pline de zgârieturi, julituri, 
vânătăi şi băşici, dar el nu m-a luat în seamă, s-a 
mulţumit să se uite la ale sale şi apoi s-a întins cu 
un geamăt. 

— Te mai doare genunchiul, Sassenach? m-a 
întrebat el. Acesta nu se refăcuse complet după 
aventurile de la bordul vasului Pitt şi mă durea 
când eram nevoită să urc multe trepte. 

— Ei, asta mi se întâmplă pentru că încep să 
îmbătrânesc, am spus eu încercând să iau totul în 
glumă. Mi-am îndoit încet braţul drept, simțind o 
durere în cot. 

— Nu îmi mai este atât de uşor să îmi îndoi 
anumite părţi ale corpului şi în afară de asta am şi 
dureri, am continuat eu. Uneori am impresia că 
mă desfac în bucăţi. 

Jamie a închis un ochi şi s-a uitat la mine. 

— M-am simţit aşa de când aveam vreo douăzeci 


de ani, a replicat el. M-am obişnuit. 

S-a întins şi din coloana lui au răzbătut o serie 
de pocnete discrete. Apoi mi-a atins o mână, 
spunând: 

— Vino-n pat, draga mea. Nu te mai doare nimic 
atunci când mă iubeşti pe mine. 

Avea dreptate. Nu mă mai durea nimic atunci 
când îl iubeam pe el. 

Am adormit pentru scurtă vreme, dar din reflex, 
m-am trezit două ore mai târziu, ca să mă ocup de 
cei câţiva pacienţi care aveau nevoie de 
supraveghere permanentă. Printre ei se număra şi 
căpitanul Stebbings care, spre surprinderea mea, 
a refuzat să moară sau să fie îngrijit de altcineva 
în afară de mine. Lucrul acesta nu fusese prea 
bine primit de locotenentul Stactoe şi de ceilalţi 
medici, dar pretenţiile sale au fost formulate şi de 
Guinea Dick, omul care rânjea cu dinţii lui mari şi 
era plin de tatuaje, astfel încât am rămas medicul 
personal al căpitanului. 

L-am consultat pe Stebbings şi am constat că 
avea un pic de febră, respira destul de greu, dar 
dormea. Guinea Dick s-a ridicat în capul oaselor 
pe patul lui de lemn când a auzit zgomotul paşilor 
mei. Omul ăsta arăta ca un adevărat coşmar. 

— A mâncat? l-am întrebat pe marinar, atingând 
uşor încheietura mâinii căpitanului. 

Stebbings  slăbise mult. Chiar şi în 
semiintuneric, îi vedeam coastele pe care altă dată 
eram nevoită să i le descopăr. 

— El a luat puţină supă, dom'ţă, a spus bărbatul 
de culoare arătând cu mâna către bolul de pe 
podea, care fusese acoperit cu o batistă, ca să nu 
între în el gândacii. Aşa cum mi-ai spus dumneata, 


eu i-am dat mai mult când s-a sculat ca să facă 
pipi. 

— Bine, i-am spus domnului Dick. 

Pulsul lui Stebbings era puţin cam rapid, dar nu 
aveam motive să mă alarmez în această privinţă. 
M-am aplecat asupra lui, am tras adânc aer în 
piept şi am simţit mirosul caracteristic de 
cangrenă. l-am scos tubul improvizat cu două zile 
înainte şi m-am gândit că infecția are să dispară. 
Asta trebuia să se şi întâmple pentru că, în situaţia 
dată, nu aveam cum să-l ajut pe căpitan. 

În spital nu era niciun pic de lumină. Ne puteam 
bucura doar de cele câteva raze care veneau de la 
focurile aprinse afară. Nu mi-am dat seama care 
era culoarea feţei căpitanului, dar i-am văzut albul 
ochilor, pentru că a deschis ochii şi a gemut când 
m-a zărit. 

— Bine, am spus eu din nou, lăsându-l în grija 
domnului Dick. 

Bărbatului din Guineea i se oferise şansa de a se 
înrola în Armata 

Continentală, dar refuzase, preferând să devină 
prizonier de război împreună cu Stebbings, 
Ormiston şi alţi câţiva din echipajul vasului Pitt. 

— Eu sunt englez, om liber, spusese el. Poate 
prizonier pentru puţină vreme, da’ om liber. 
Marinar, da' om liber. American poate nu om liber 
este. 

Poate că nu. 

Am părăsit baraca în care era spitalul şi m-am 
dus la locuinţa familiei Wellman, pentru a vedea 
cum evolua cazul meu de oreion - o treabă 
neplăcută, dar nu primejdioasă - iar după aceea, 
am traversat încet curtea în bătaia lunii. Briza nu 


se mai simţea, dar aerul nopţii era răcoros. Am 
urcat până la fortificația în formă de semilună, 
care domina porţiunea îngustă dintre Lacul 
Champlain şi Mount Defiance. 

Erau acolo doi oameni de strajă care dormeau 
buştean şi miroseau a alcool, lucru deloc 
neobişnuit. Moralul celor din fort nu era foarte 
ridicat, iar alcoolul era foarte uşor de procurat. 

Am stat sprijinită de întăritura fortului, cu o 
mână pe unul dintre tunuri. Metalul mai era cald 
încă, de la arşiţa de peste zi. Mă întrebam dacă 
aveam să plecăm din fort înainte ca tunurile să fie 
încinse de atâta folosire. Mai trebuia să stăm 
acolo treizeci şi două de zile, care treceau prea 
încet. În afară de faptul că se găsea sub 
ameninţarea britanicilor, în fort dominau bolile şi 
mirosul neplăcut. Era ca şi când am fi trăit într-un 
loc infestat şi speram ca Jamie, lan şi eu să 
părăsim fortul fără a fi contactat vreo boală gravă 
sau fără să ne fi atacat vreun beţivan idiot. 

Am auzit zgomot de paşi şi m-am întors pentru a 
vedea silueta lui lan, înaltă şi suplă în bătaia 
focurilor aprinse jos, în curte. 

— Îmi îngădui să-ţi vorbesc, mătuşică? 

— Bineînţeles, i-am răspuns, mirată că mi se 
adresase atât de formal. l-am făcut puţin loc şi a 
venit lângă mine, privind în pământ. 

— Verişoara Brianna ar avea câte ceva de spus 
despre asta, mi-a zis el, privind spre podul 
construit pe jumătate. Şi unchiul Jamie are câte 
ceva de spus. 

— Ştiu, am replicat. 

În decursul ultimelor două săptămâni, Jamie le 
şi spusese câteva lucruri  coloneilor care 


comandau formațiunile de voluntari, noului 
comandant, Arthur St. Clair, inginerilor şi tuturor 
celor care erau dispuşi să îl asculte, dar şi celor 
care nu erau dispuşi să o facă. Era o nebunie să 
construieşti un pod care putea fi distrus cu 
uşurinţă de artileria de pe Mount Defiance, 
folosind mult material şi multă forţă de muncă. 
Era cât se poate de clar pentru toată lumea, cu 
excepţia celor aflaţi la comandă. 

Am oftat. Nu era prima dată când observam 
încăpăţânarea oarbă a militarilor şi mi-era teamă 
că nu avea să fie nici ultima dată. 

— Ei bine, lăsând deoparte asta... Despre ce 
anume voiai să-mi vorbeşti, lan? A tras adânc aer 
în piept şi a privit lacul, care părea a fi un monolit. 

— Îi ştii pe huronii“ care au venit la fort cu 
puţin timp în urmă? 

Îi ştiam. Cu două săptămâni în urmă, un grup de 
huroni venise la fort şi lan îşi petrecuse o seară 
întreagă în tovărăşia lor, fumând şi ascultându-le 
poveştile. Unele dintre ele erau legate de 
generalul englez Burgoyne, de a cărui ospitalitate 
se bucuraseră. 

Burgoyne voia să-i câştige de partea sa pe 
indienii care făceau parte din uniunea de triburi a 
irochezilor şi pentru asta îşi rezerva mult timp şi 
cheltuia mari sume de bani. 

— El crede că indienii sunt arma lui secretă, aşa 
a zis râzând unul dintre huroni. li va asmuţi pe 
indieni împotriva americanilor şi indienii îi vor lovi 
şi îi vor arde precum trăsnetul. 

Cunoscându-i pe indieni, m-am gândit că 
Burgoyne era puţin cam prea încrezător. Cu toate 


60 Trib de indieni care au trăit în Canada şi America de Nord (n.tr.) 


astea, preferam să nu mă gândesc la ceea ce s-ar 
fi putut întâmpla dacă ar fi izbutit să convingă 
indienii să lupte de partea lui. 

Continuam să privesc Mount Defiance, pierdut 
în umbrele nopţii. 

— Se poate întâmpla orice, am spus, încercând 
să-mi pun gândurile în ordine. De ce îmi spui mie 
toate astea, lan? Ar trebui să stai de vorbă cu 
Jamie şi cu St. Clair. 

— Am stat de vorbă, a replicat Ian. 

Ţipătul unui cufundar s-a auzit dinspre lac, 
surprinzător de tare şi de ciudat. [ipetele 
cufundărilor semănau cu zgomotele făcute de 
fantome, în special când erau foarte mulţi. 

— Aşa? Bine-ai făcut, i-am spus, simțind că 
începeam să-mi pierd răbdarea. Despre ce ai vrut 
să-mi vorbeşti? 

— Despre copii, a spus el deodată, întorcându-se 
astfel încât să mă privească. 

— Cum? l-am întrebat eu uimită. 

lan fusese tăcut şi fără chef de când veniseră 
huronii în fort. Mi-am închipuit că avea acea stare 
din cauză că ei îi spuseseră un anumit lucru, dar 
nu-mi închipuiam ce ar fi putut să-i spună în 
legătură cu copiii. 

— Cum se fac copiii? a spus el, întorcându-se. 

Dacă ar fi fost mai multă lumină, l-aş fi văzut 
roşind. 

— Ian, i-am spus după o scurtă tăcere. Nu pot să 
cred că tu nu ştii cum se fac copiii. Vrei într- 
adevâr să afli asta? 

A oftat şi, după o vreme, s-a uitat la mine cu 
buzele strâns lipite una de alta, pentru a spune în 
cele din urmă: 


— Vreau să ştiu de ce nu pot să fac un copil. 

Mi-am trecut un deget peste buze. 

Ştiam, Bree îmi povestise că soţia lui, Emily, 
care era din tribul mohicanilor, născuse un copil 
mort şi că după aceea pierduse sarcina de două 
ori. Mai ştiam că, din cauza acestor lucruri, el îi 
părăsise pe mohicani la Snaketown şi se întorsese 
la noi. 

— De ce crezi că eşti tu de vină pentru că nu ai 
copii? l-am întrebat de-a dreptul. Cei mai mulţi 
dintre bărbaţi dau vina pe femei, dacă se naşte un 
copil mort sau dacă se pierde o sarcină. Şi femeile 
dau vina pe bărbaţi pentru lucrurile-astea. 

Eu dădusem vina atât pe mine, cât şi pe Jamie. 

A mormâăit niţel, dovadă a nerăbdării, pentru ca 
apoi să spună: 

— Mohicanii nu gândesc astfel. Ei spun că, dacă 
un bărbat trăieşte cu o femeie, spiritul lui se luptă 
cu al ei. Dacă spiritul lui îl învinge pe al ei, copilul 
este sădit, dacă nu, atunci copilul nu vine pe lume. 

— Hmm! am exclamat. Şi ăsta e un mod dea 
vedea lucrurile, şi nu aş spune că mohicanii nu au 
dreptate. Totul poate avea legătură fie cu 
bărbatul, fie cu femeia, dar poate avea legătură şi 
cu amândoi. 

— Da, a replicat Ian şi l-am auzit înghițind în 
sec, înainte de a continua. Una dintre femeile care 
se afla în  tovărăşia  huronilor era o 
Kahnyen'kehaka... din Snaketown. Mă cunoaşte 
de pe vremea când eram acolo. Ea mi-a spus că 
Emily are un copil. Un copil care trăieşte. 

In timp ce vorbise, se mişcase de pe un picior pe 
altul şi se jucase cu degetele, vizibil neliniştit. 
După aceea s-a liniştit. Luna răsărise şi îşi revărsa 


razele asupra chipului său, făcând ca ochii lui să 
pară nişte orbite goale. 

— M-am gândit, mătuşică, a spus el încet. M-am 
gândit mult. La ea. La Emily. La Yeksa'a. La 
copilaşul meu. 

S-a oprit, înfigându-şi degetele în pulpe. Apoi s-a 
liniştit şi a continuat mai calm: 

— Abia în ultima vreme m-am gândit la altceva. 
Mă gândeam că, dacă atunci când... 

S-a oprit o clipă, uitându-se peste umăr pentru a 
vedea dacă nu cumva venea Jamie, iar apoi a 
continuat: 

— M-am gândit că nu ştiu cum vor sta lucrurile 
când vom ajunge în Scoţia. Mă gândeam că, dacă 
va fi să mă însor din nou aici sau acolo... 

S-a oprit şi s-a uitat la mine. Era îmbătrânit de 
durere şi dezamăgiri, dar era în acelaşi timp tânăr 
datorită speranţei şi îndoielii. 

— Nu m-aş putea însura cu o fată dacă aş şti că, 
din cauza mea, nu ar putea aduce pe lume copii. 

A înghiţit din nou şi a continuat cu privirea 
plecată: 

— Ai putea să te uiţi... la mine, mătuşică? Poţi să 
te uiţi dacă nu cumva îmi lipseşte ceva? 

lan a dus mâna la curea, dar l-am oprit repede, 
spunând: 

— Poate că asta ar putea să mai aştepte. Lasă- 
mă să mă gândesc la cele ce s-au întâmplat şi apoi 
vom vedea dacă este nevoie şi de o examinare. 

— Eşti sigură? a întrebat el uimit. Unchiul Jamie 
mi-a povestit despre sperma pe care i-ai şi arătat- 
o. Mă gândeam că poate cu a mea este ceva în 
neregulă. 

— Ei bine, în orice caz aş avea nevoie de un 


microscop, ca să văd cum stau lucrurile. Există 
anomalii ale spermei care anulează conceperea 
copiilor. După câte înţeleg eu, nu aici era 
problema. Spune-mi - nu voiam să-i pun această 
întrebare, dar nu aveam încotro - fata ta, ai văzut- 
0? 

Mie maicile mi-o dăduseră pe fiica mea născută 
moartă şi îmi spuseseră: Este mai bine să o vezi. 

Ian a dat din cap, zicând: 

— Nu chiar. Am văzut un ghemotoc, pentru că o 
înveliseră într-o blană de iepure. Au pus-o sus, în 
coroana unui cedru roşu. M-am dus acolo doar ca 
să... mă rog. M-am gândit să iau acel ghemotoc să- 
l desfac, numai ca să-i văd chipul, dar mi-am zis că 
o supăr pe Emily, aşa că am renunţat. 

— Sunt sigură că ai făcut bine, dar... Ah, la 
naiba, lan. Imi pare rău... soţia ta sau vreuna 
dintre femei a spus cumva că era ceva în neregulă 
cu copilul? Era... diformă cumva? 

S-a uitat la mine cu nişte ochi în care se citea 
surprinderea. Apoi buzele 
is-au mişcat, fără ca el să scoată un sunet. 

— Nu, a spus el în cele din urmă. În glasul lui se 
desluşeau atât durerea, cât şi uşurarea. Nu. Am 
întrebat-o pe Emily, dar nu a vrut să vorbească 
despre Iseabail. Iseabail, aşa aş fi vrut să o cheme, 
mi-a explicat el. Ei bine, am tot întrebat-o, până 
când mi-a spus cum arăta copilaşul. Arăta fără 
cusur, a spus el uitându-se spre podul pe care 
erau aprinse felinare a căror lumină se reflecta în 
apă. Fără cusur. 

Şi Faith arătase perfect. 

I-am pus mâna pe braţul tare ca piatra, pentru 
că lan se încordase, spunându-i: 


— Asta-i foarte bine. Spune-mi cât mai multe 
despre ceea ce s-a petrecut în timpul sarcinii. 
Soţia ta a avut sângerări în răstimpul cât a fost 
însărcinată, până la naştere? 

Incet, încet l-am călăuzit prin speranţă şi teamă, 
prin dezamăgire pentru a-şi aminti de simptome şi 
de familia lui Emily. Fuseseră în această familie 
copii născuţi morţi? Se înregistraseră pierderi de 
sarcină? 

Luna a trecut pe deasupra capetelor noastre şi a 
început să coboare pe bolta cerului. 

— Nu sunt sigură, i-am spus. Nu sunt sigură, dar 
s-ar putea să fie o problemă de Rh. 

— O ce? 

lan se sprijinea de unul dintre tunurile mari şi, 
auzindu-mă vorbind astfel, a înălţat capul. 

Nu avea niciun rost să-i explic ce sunt grupele 
de sânge, antigenii şi anticorpii. Mi-am spus că, 
între explicaţia pe care aş fi putut să i-o dau şi 
modul în care vedeau mohicanii problema, nu era 
mare diferenţă. 

— Dacă sângele femeii este Rh-negativ şi 
sângele bărbatului este Rh-pozitiv, atunci copilul 
va avea Rh-pozitiv, pentru că aceasta este 
caracteristica dominantă, i-am explicat eu. Nu 
contează ce înseamnă asta, dar copilul va avea Rh- 
pozitiv, la fel ca tatăl său. Uneori prima sarcină 
merge bine şi nu pare a fi nicio problemă până la 
următoarea sarcină... uneori problemele apar 
chiar şi la prima sarcină. In esenţă, ar trebui ca 
femeia care are Rh-negativ să facă copii cu un 
bărbat care are Rh-negativ. In astfel de situaţii, 
fătul are Rh-negativ şi nu este nicio problemă. 
Dacă Emily a ta a dat naştere unui copil care a 


supravieţuit, este posibil ca noul ei soţ să aibă şi el 
Rh-negativ. Nu ştiam dacă printre indienii 
americani există şi unii care au Rh-negativ, dar 
teoria se verifica perfect. Şi dacă asta este 
situaţia, am continuat eu, atunci nu vei avea 
aceeaşi problemă cu o altă femeie. Femeile din 
Europa au Rh-pozitiv sau, mă rog, cele mai multe 
dintre ele. 

S-a uitat la mine cu ochi mari atât de mult timp, 
încât mă întrebam dacă înţelesese ce-i spusesem. 

— Poţi să spui că e vorba de soartă, am şoptit. 
Poţi să spui că-i vorba de ghinion, dar nu a fost 
vina ta. Nici vina ei nu a fost. 

Nici a mea. Nici a lui Jamie. 

A dat din cap încet, s-a aplecat şi şi-a sprijinit 
pentru o clipă capul pe umărul meu, spunând în 
şoaptă: 

— Mulţumesc, mătuşică. 

Şi-a înălţat capul şi m-a sărutat pe obraz. 

În ziua următoare plecase. 


36 
GREAT DISMAL 
21 iunie 1777 


William a privit cu uimire drumul. E adevărat că 
avea doar câteva mile, dar era un miracol că putea 
să treacă de-a dreptul prin Great Dismal, un loc 
prin care ultima oară nu putuse înainta decât înot 
şi fiind nevoit să se ferească de broaşte țestoase 
agresive şi de şerpi veninoşi. Drumul era de-a 
dreptul uluitor. Se părea că armăsarul gândea în 


acelaşi fel ca stăpânul, pentru că a pornit voios la 
drum atrăgând norişori galbeni de musculiţe, care 
s-au repezit asupra calului şi călăreţului. Când s- 
au apropiat de William şi de calul său, insectele 
păreau nişte mici curcubeie. 

— Să ne bucurăm cât putem, i-a spus William 
calului său, mângâindu-l pe coamă. Hai, că trebuie 
să trecem şi prin noroi. 

Drumul, destul de bun, cu pini de-o parte şi de 
alta, era într-adevăr plin de noroi. Nu se vedeau, 
însă, gropi şi băltoace ascunse de pomi, aşa cum 
se întâmpla de obicei. 

William s-a înălţat în şa, privind înainte. 

Cât de mult mai era? Oraşul Dismal se afla pe 
malul Lacului Drummond, care se găsea în 
mijlocul unei mlaştini. Nu înaintase niciodată atât 
de mult în Great Dismal, deşi nu ştia cât de mare 
era zona care purta acel nume. 

Drumul nu ajungea până la lac, William ştia 
asta, dar trebuia să existe măcar o cărare, pentru 
că oamenii din Dismal erau nevoiţi să iasă din 
oraş. 

— Washington, a spus Wiliam încet. 
Washington, Cartwrigh, Harrington, Carver. 

Acestea erau numele loialiştilor din Dismal 
Town, pe care i le spusese căpitanul Richardson. 
Le memorase şi arsese foaia de hârtie pe care 
fuseseră notate. Apoi, fusese cuprins de o panică 
iraţională gândindu-se că ar fi putut să le uite şi, 
de atunci, le repetase la anumite intervale pe tot 
parcursul dimineţii. 

Trecuse de mult de ceasul amiezii, iar norii 
firavi care se văzuseră pe cer pe parcursul 
dimineţii se uniseră şi căpătaseră o culoare 


asemănătoare cu aceea a lemnului. A tras încet 
aer în piept, dar nu a simţit încă acel miros 
înţepător care anunţa că o să plouă curând. In 
afară de mirosul specific ținutului mlăştinos, un 
amestec de noroi şi de plante intrate în 
putrefacție, simţea şi mirosul pielii sale, înţepător, 
sărat. Se spălase pe mâini şi pe cap aşa cum 
putuse, dar nu-şi mai schimbase hainele de două 
săptămâni. Atât cămaşa de vânător, cât şi 
pantalonii ţesuţi în casă începeau să-i provoace 
mâncărimi. 

Poate că nu era vorba, totuşi, numai despre 
mizerie şi transpiraţie. Simţea cum îi umblă ceva 
prin pantaloni. Putea să jure că luase un păduche 
de undeva, din ultima cârciumă în care intrase. 

Păduchele, dacă exista cu adevărat, a încetat să 
se mai mişte şi William nu a mai avut senzaţia de 
mâncărime. Uşurat, a tras aer în piept şi şi-a dat 
seama că mirosurile caracteristice  mlaştinii 
deveniseră mai puternice. Se simţea miros de 
răşină, ca o reacţie la ploaia ce urma să înceapă. 
Deodată aerul devenise încărcat, înăbuşind 
sunetele. Acum nu cânta nicio pasăre. Era ca şi 
când el şi calul ar fi înaintat într-o lume învelită în 
bumbac. 

Pe William nu-l deranja că era singur. Crescuse 
singur, fără fraţi sau surori, şi se simţea bine în 
compania propriei persoane. In afară de asta, 
când era singur îi era mai uşor să gândească. 

— Washington, Cartwrigh, Harrington, Carver, a 
spus el încet. 

Dincolo de acele nume, nu prea avea la ce să se 
gândească în legătură cu misiunea pe care o avea. 
De aceea s-a gândit la lucruri familiare lui. 


Pe drum s-a gândit la femei şi a atins buzunarul 
de sub marginea hainei sale în care avea o 
cărticică. Avusese de ales între Noul Testament, 
pe care i-l dăduse bunica lui, şi Lista doamnelor 
din Covent Garden, carte scrisă de domnul Harris. 
Nu i-a fost deloc greu să aleagă. 

Pe când William avea şaisprezece ani, tatăl său 
îi prinsese pe el şi pe un prieten al său răsfoind 
acel ghid cu femeile splendide din Londra, care 
ofereau plăceri. Lordul John ridicase o sprânceană 
şi răsfoise cartea, ridicând din când în când 
cealaltă sprânceană. După aceea, închisese cartea 
şi trăsese adânc aer în piept, ca să ţină o scurtă 
prelegere despre respectul ce se cuvenea a fi 
oferit femeilor, pentru ca apoi să le spună băieţilor 
să-şi ia pălăriile. 

Într-o casă elegantă din capătul lui Bruydges 
Street, au luat ceaiul în tovărăşia unei minunate 
doamne de origine scoțiană, cu mănuşi, mai exact 
alături de doamna McNab, care părea a fi în 
termeni cât se poate de buni cu tatăl lui. După ce 
au terminat gustarea, doamna Mcnab a sunat 
dintr-un clopoțel din alamă şi... 

William s-a întors în şa, oftând. Pe ea o chema 
Margery şi îi scrisese un panegiric impresionant. 
Fusese îndrăgostit nebuneşte de ea. 

O săptămână mai târziu, se dusese la ea cu 
intenţia clară de a o cere în căsătorie. Doamna 
Mcnab îl primise cu amabilitate, îi ascultase cu 
atenţie mărturisirile făcute cu poticneli, pentru ca 
apoi să-i spună că da, Margery îl va primi, de fapt 
va fi încântată să-l primească, dar că, din păcate, 
era ocupată pentru moment. Oricum, îi spusese 
doamna, era acolo o tânără pe nume Peggy, care 


abia sosise din Devonshire şi care ar fi încântată 
să converseze cu el, în vreme ce o aştepta pe 
Margery... 

Realizase că Margery făcea chiar în momentul 
acela cu altcineva ceea ce făcuse şi cu el şi de 
aceea rămăsese cu gura căscată în faţa doamnei 
Mcnab. 

Nu s-a ridicat în picioare decât în momentul în 
care a intrat Peggy, o fată proaspăt aranjată, 
blondă, zâmbitoare, cu... 

— Ah! a exclamat William, lovindu-se peste 
ceafă şi înjurând, pentru că fusese înţepat de o 
muscă-de-cal. 

Calul înainta mai încet, fără ca el să-şi dea 
seama, şi acum că realizase ce se întâmpla... 

A înjurat din nou, dar de data asta mai tare. 
Drumul dispăruse. 

— Cum dracu” s-a întâmplat aşa ceva? 

Pusese întrebarea cu voce tare, dar vocea lui 
părea slabă, amortizată parcă de copaci. Muştele 
se ţinuseră scai de ei. Una dintre ele a înţepat 
calul, care a dat cu putere din cap. 

— Ei, haide, a spus William, liniştindu-se puţin. 
Doar nu poate fi departe, nu-i aşa? O să-l găsim 
noi. 

A îndreptat capul calului în altă direcţie, 
întorcându-se ca s-o apuce pe un drum ce părea o 
scurtătură. Solul era moale în locul acela. Din 
când în când, se vedeau smocuri de iarbă, dar nu 
era iarbă deasă. Calul lăsa urme adânci pe unde 
trecea şi împroşca fire de iarbă şi noroi în galop, 
murdărindu-şi picioarele, dar şi cizmele lui 
William. 

Inaintase pe direcţia nord-nord-est... A ridicat 


din instinct ochii spre cer, dar acolo nu vedea 
nimic din ceea ce ar fi putut să-l ajute. Bolta 
cenuşie îşi mai modifica aspectul. lIci-acolo se 
vedea câte un nor gros care ieşea în evidenţă din 
stratul purtător de umezeală, posac şi aproape 
susurând. l-a ajuns la urechi un tunet slab şi a 
înjurat din nou. 

Ceasul lui ticăia încet şi ticăitul acela îl liniştea. 
S-a ridicat în şa, nevrând să îşi asume riscul de a 
scăpa ceasul din mână. L-a scos din buzunar. Era 
ora trei. 

— Nu-i aşa de rău, i-a spus calului, prinzând 
curaj. Mai e până se-ntunecă. 

Asta era adevărat doar teoretic, având în vedere 
condiţiile atmosferice. 

După cum era vremea, parcă venise momentul 
crepusculului. 

A ridicat privirea şi s-a uitat la nori, calculând. 
Nu era nicio îndoială, avea să plouă cât de curând. 
Ei bine, nu avea să fie prima oară când atât el, cât 
şi calul urmau să fie uzi. A oftat, a descălecat şi şi- 
a desfăcut sacul de dormit din pânză, care făcea 
parte din echipamentul lui militar. A încălecat din 
nou şi, cu sacul din pânză pus pe umeri, cu pălăria 
bine trasă pe ochi, a pornit în căutarea drumului. 

Primii stropi au început să cadă şi un miros 
puternic s-a ridicat din mlaştina care voia să 
reacționeze astfel la picăturile de ploaie. Era un 
miros bogat de pământ, de prospeţime... fecund, 
de parcă mlaştina s-ar fi întins, arătându-şi trupul 
în leneşă plăcere în faţa cerului, răspândind 
mirosuri care păreau a fi parfumul ce răzbătea din 
părul prostituatelor scumpe. 

Din reflex, William a dus mâna la cartea pe care 


o avea în buzunar, dorind sa noteze pe o margine 
de filă gândul său poetic. A scuturat însă din cap 
spunându-şi: 

— Idiotule! 

Nu era îngrijorat cu adevărat. Aşa cum îi 
spusese căpitanului Richardson, intrase de multe 
ori în Great Dismal şi ieşise din acest ţinut de 
multe ori. Nu fusese acolo singur. Venise 
împreună cu tatăl său dar, uneori, şi cu un grup de 
vânători sau cu prieteni ai tatălui său, care erau 
indieni. Asta se întâmplase cu ani în urmă, dar... 

— Rahat! a exclamat el, silindu-şi calul să treacă 
printr-un desiş şi sperând că dincolo de acesta se 
afla drumul, dar spre dezamăgirea lui, dăduse de 
alt desiş şi de mai mulţi ienuperi care miroseau în 
ploaie ca un pahar de gin parfumat, din Olanda. 
Nu avea posibilitatea de a întoarce calul, de aceea 
l-a făcut să meargă înapoi, plescăind. 

S-a neliniştit când a văzut că urmele lăsate de 
copitele calului se umpleau încet, încet cu apă. 
Asta nu se întâmpla din cauza ploii. Solul era 
umed. Foarte umed. A auzit plescăitul făcut de 
copitele de dinapoi ale calului, care intraseră în 
mlaştină, şi l-a îndemnat, străpungându-l imediat 
între genunchi. 

Prins pe picior greşit, calul a tresărit, picioarele 
i s-au afundat în terenul mlăştinos şi patrupedul a 
înălţat capul, nechezând, pentru că era surprins. 
Luat la rândul său pe neaşteptate, William s-a 
desprins din şa şi a căzut cu un plescăit. 

S-a ridicat numaidecât, de parcă ar fi fost un 
pisoi cufundat în apă, speriat că ar fi putut fi 
înghiţit de una dintre nenumăratele mlaştini din 
Great Dismal. Văzuse odată o căprioară din care 


nu mai rămăsese decât scheletul pe jumătate 
înghiţit de pământul moale şi aplecat într-o parte, 
cu dinţii galbeni rânjiţi în ceea ce îşi imaginase el 
că trebuia să fi fost un țipăt. S-a apropiat cu paşi 
iuți, plescăind, de o suprafaţă de pământ pe care 
creştea un smoc de iarbă şi s-a oprit acolo, chircit, 
de parcă ar fi fost regele broaştelor, cu inima 
bătându-i să-i spargă pieptul. Calul lui... oare 
devenise prizonierul terenului mlăştinos? 

— Iisuse! a exclamat el, luând o mână de iarbă. 
Era cu adevărat teren mlăştinos sau doar teren 
îmbibat de apă? 

Scrâşnind din dinţi, a făcut paşi mari, înaintând 
prudent. A apăsat cu piciorul pământul şi cizma lui 
s-a dus mai jos... mai jos. A tras piciorul repede în 
sus, dar apoi l-a pus din nou jos cu un pleosc şi 
mulţi stropi de apă. Din nou! Da! Doar atât de jos 
ajungea piciorul. Bine! încă o dată. A înaintat dând 
din mâini ca o barză din aripi, pentru a-şi menţine 
echilibrul şi... 

— În regulă! a exclamat, simțind că i se taie 
răsuflarea. E doar teren îmbibat cu apă... şi atât. 
Slavă Domnului! 

S-a apropiat de cal şi a luat sacul din pânză pe 
care îl pierduse atunci când căzuse. L-a pus apoi 
peste capul calului, acoperindu-i ochii. Aşa se 
proceda cu un cal când era prea speriat pentru a 
ieşi din grajdul aflat în flăcări. Tatăl lui îi arătase 
cum se face când grajdul din Mount Josiah luase 
foc, lovit de trăsnet. 

Spre uimirea lui, ceea ce făcuse părea să fie de 
folos. Calul îşi agita capul, dar încetase să mai dea 
din picioare. A apucat armăsarul de căpăstru şi i-a 
suflat în nări, şoptindu-i tot felul de lucruri 


liniştitoare. 

Calul a fornăit, împroşcându-l cu stropi, dar 
părea să se liniştească. Patrupedul şi-a înălţat 
capul, apoi a sărit în picioare şi s-a scuturat, 
stropind cu noroi la trei metri distanţă de el. 

William era mult prea fericit pentru a-i mai păsa 
de asta. 

A tras pânza de pe ochii patrupedului şi l-a 
apucat de căpăstru, spunând: 

— Aşa, hai să plecăm de-aici. 

Calul nu era atent la el, întorcându-şi botul 
ascuţit într-o parte. 

— Ce... 

Nările lui mari s-au umflat, roşii ca sângele. Cu 
un nechezat gros, armăsarul a trecut pe lângă el, 
smulgându-i căpăstrul din mână şi trântindu-l la 
pământ. 

— Nemernicule! Ce mama dracului... 

Tânărul a tăcut imediat. La doi paşi de el, a 
trecut ceva lung, solid, care înainta cu mare 
repeziciune. Era ceva foarte mare. 

William s-a întors, dar fiinţa aceea misterioasă 
dispăruse deja, tăcută, urmărind calul care 
necheza. ÎI auzea cum fuge cuprins de spaimă, 
auzea crengile  tufişurilor  frângându-se şi 
echipamentul zăngănind. 

A înghiţit un nod care i se pusese în gât. Auzise 
că râşii vânau din când în când în grupuri. Doi 
câte doi. 

Simţea că-l mănâncă ceafa şi a încercat să 
întoarcă, atât cât putea, capul, pentru că se temea 
să se mişte, ca să nu atragă atenţia animalelor 
care puteau li ascunse după arborii de cauciuc şi 
tufişurile din spatele lui. Nu se auzeau decât 


picăturile de ploaie. 

O egretă albă a ţâşnit dintre copaci şi această 
apariţie l-a surprins atât de mult, încât a simţit că 
i se opreşte inima. A  înlemnit, ţinându-şi 
respiraţia, până a simţit că se sufocă, dar nu s-a 
întâmplat nimic. A tras aer în piept şi s-a ridicat de 
la pământ. Cămaşa i se lipise de pantaloni şi din 
ea picura apa. 

Stătea pe un petic de pământ umed, acoperit cu 
vegetaţie. Apa trecea peste vârfurile cizmelor lui. 
Nu se scufunda, dar nici nu putea scoate cizmele 
cât era încălţat cu ele. Aşa că s-a văzut obligat să 
scoată picioarele din cizme, să scoată cizmele din 
pământ şi să înainteze în ciorapi, cu cizmele în 
mână. 

A ajuns la un trunchi de copac putrezit şi s-a 
aşezat ca să scoată apa din cizme, dându-şi seama 
cu tristeţe în ce situaţie se găsea. 

Se rătăcise într-o regiune mlăştinoasă în care 
pieriseră mulţi oameni, atât indieni, cât şi albi. Era 
nevoit să înainteze pe jos, fără alimente, foc sau 
adăpost, fără sacul lui de dormit, din pânză, ce 
urma să fie umplut cu paie sau cu iarbă, el oricum 
neputând găsi în acea regiune nici iarbă, nici paie. 
Tot avutul lui era prin buzunare; un briceag, un 
creion chimic, o bucată de pâine şi una de brânză, 
o batistă murdară, câteva monede, ceasul şi 
cartea, toate, fără nicio îndoială, umede. A 
verificat dacă lucrurile stăteau chiar aşa cum 
credea şi a descoperit că se oprise ceasul şi cartea 
dispăruse; a înjurat cu glas tare. 

Acest lucru părea să-l ajute şi de aceea a înjurat 
din nou. Ploua cu găleata, dar nu mai conta, având 
în vedere situaţia în care se găsea. Păduchele pe 


care îl avusese pe trup descoperise că habitatul lui 
era ud şi pornise în marş către un mediu uscat. 

Bombănind şi blestemând, William s-a ridicat în 
picioare, trăgându-şi sacul din pânză peste cap şi 
pornind în direcţia în care o luase şi calul. 

Nu şi-a mai găsit calul. Fie că râsul îl ucisese, fie 
că armăsarul scăpase şi acum rătăcea prin 
mlaştină. A găsit, totuşi, două lucruri care se 
desprinseseră din şa. Era vorba despre un sac 
cernit, plin cu tutun, şi o tigaie. Niciunul dintre 
aceste obiecte nu îi era util pe moment, dar 
William se bucura de fiecare lucru care îi amintea 
de civilizaţie. 

Ud până la piele şi tremurând sub sacul lui, s-a 
refugiat sub un copac, privind fulgerul care 
brăzda cerul nopţii. Lumina lui alb-albăstrie era 
orbitoare. Fiecare tunet zguduia cerul şi spinteca 
aerul ca un cuţit, stârnind un miros înţepător, 
specific trăsnetului şi obiectelor arse. 

Aproape că se obişnuise cu această canonadă, 
când a simţit un şoc puternic şi s-a trezit culcat la 
pământ, rostogolindu-se prin noroi şi frunze 
putrezite. Tuşind şi gâfâind, s-a ridicat şi şi-a şters 
noroiul de pe faţă. Ce naiba se întâmplase? O 
durere ascuţită în braţul drept l-a făcut să se 
trezească la realitate şi, la lumina unui fulger, a 
văzut că o bucată de lemn de aproximativ şase 
inch îi intrase în antebraţul drept. 

Privind repede în jur, şi-a dat seama că terenul 
era plin de aşchii şi bucăţi de lemn, iar mirosul de 
sevă şi duramen era amestecat cu mirosul de ars. 

lată. Alt trăsnet şi a văzut totul. La o sută de 
paşi, se afla un chiparos mare, pe care William se 
hotărâse să îl folosească drept reper. Era de 


departe cel mai înalt copac din zonă. Din acel 
copac nu mai rămăsese decât un ciot, care fusese 
lovit la rândul său de următorul trăsnet. 

Tremurând şi aproape surd, William a scos 
bucata de lemn din antebraţ, apăsând cămaşa pe 
rană, ca să oprească sângerarea. Nu era o rană 
adâncă, dar din cauza şocului produs de bubuitura 
tunetului, mâna începuse să îi tremure. A tras 
sacul din pânză pe umeri şi s-a lipit din nou de 
rădăcinile copacilor. 

La un moment dat, în timpul nopţii, furtuna s-a 
oprit. 

Pentru că nu mai era zgomot, el a început să 
moţăie, chinuit de nelinişte, şi s-a trezit privind în 
nesfârşirea ceţii. 

A simţit că frigul îi pătrunsese până-n oase. El 
crescuse în regiunea Lake District din Anglia şi 
ştia că ceața reprezenta o primejdie. Când era 
ceaţă se pierdeau oi din turmă, care, fie erau 
sfâşiate de câini sau de vulpi, fie dispăreau pur şi 
simplu. Uneori dispăreau şi oameni. 

Dădaca Elspeth spusese că, odată cu ceața, vin 
pe pământ morţii. O vedea înaintea ochilor, o 
femeie în vârstă, cu spatele drept şi care nu se 
temea de nimic. Stătea în camera lui la fereastră 
şi privea ceața. Spusese totul încet, ca şi când ar fi 
vorbit cu ea însăşi. William nu credea că bătrâna 
îşi dădea seama că era şi el acolo. Când şi-a dat 
seama că micuțul era în încăpere, a tras repede 
perdeaua şi a venit lângă el, pentru a-i pregăti 
ceaiul, fără a mai rosti niciun cuvânt. 

S-a gândit că şi-ar fi dorit o ceaşcă de ceai 
fierbinte, de preferat cu foarte mult whisky în el. 
Ceai fierbinte, pâine prăjită cu unt, sendvişuri cu 


gem şi prăjituri. 

Se gândise la ceaiul de care se bucurase în 
copilărie şi astfel şi-a adus aminte de bucata de 
pâine şi de brânză. Le-a scos din buzunar, 
simțindu-se însufleţit. A mâncat încet, savurând 
acea masă fără gust, de parcă ar fi fost o piersică 
muiată-n coniac. S-a simţit mult mai bine, deşi 
ceața îi atingea faţa, din păr îi picura apă, era ud 
până la piele şi îl dureau muşchii, pentru că 
tremurase toată noaptea. 

Avusese prezenţa de spirit de a pune tigaia în 
ploaie şi acum avea apă proaspătă de băut, cu un 
delicios iz de grăsime. 

— Nu-i atât de rău, a spus el, ştergându-se la 
gură. Nu-i încă atât de rău. 

Glasul îi suna ciudat. Orice voce sună ciudat pe 
ceaţă. 

Până atunci, i se întâmplase de două ori să se 
rătăcească în ceaţă şi nu mai voia să repete 
această experienţă. Cu toate acestea, experienţa 
aceasta se repeta din când în când în coşmarurile 
lui, când umbla prin valul alb al ceţii, un val atât 
de gros încât nici nu-şi vedea picioarele şi nici nu 
auzea glasurile celor morţi. 

A închis ochii, preferând întunericul vălătucilor 
albi de ceaţă pe care îi simţea reci, pe degete, pe 
faţă. F 

Auzise acele glasuri în trecut. Incerca să nu le 
mai audă şi acum. 

S-a ridicat hotărât în picioare. Trebuia să se 
mişte. În acelaşi timp, însă, era o nebunie să 
înainteze orbeşte prin mlaştină, ţinându-se de 
plantele care creşteau acolo. 

Şi-a prins tigaia la brâu, şi-a tras pânza peste 


umăr şi a început să pipăie. Lemnul de ienupăr nu 
era bun, crăpa sub lama cuţitului şi nu exista nicio 
creangă care să fie mai lungă de câţiva inch. Ar fi 
preferat lemn de eucalipt, dar şi-ar fi dorit mai 
curând să dea de un arbore tupelo sau de un anin 
negru. 

După un timp care i s-a părut a fi o veşnicie, a 
întâlnit un pâlc de anini negri, mici. A înaintat pas 
cu pas şi şi-a dus la nas şi la gură frunzele unui 
copac, pentru a-l identifica. 

S-a oprit înaintea unui trunchi subţire, care avea 
un diametru de aproximativ un inch, s-a proptit cu 
picioarele în pământ şi l-a tras în sus cu ambele 
mâini. Copăcelul a ieşit din pământ, dar peste 
cizma lui William a trecut ceva. Tânărul a scos un 
strigăt, dar şarpele, căci un şarpe fusese, 
dispăruse deja. 

Transpira, deşi era frig, a scos tigaia de la brâu 
şi a lovit cu ea pământul pe care nici măcar nu-l 
vedea. Pentru că nu detecta nicio mişcare şi 
ajunsese la concluzia că solul era destul de solid, 
William a întors tigaia cu fundul în sus şi s-a 
aşezat pe ea. 

A apropiat trunchiul subţire de faţă şi a reuşit să 
facă în aşa fel încât să nu se taie. După cea 
muncit destul de mult, a izbutit să facă din acel 
trunchi un băț lung de aproximativ doi metri, cu 
un capăt ascuţit. 

Great Dismal era o regiune primejdioasă, dar 
bogată în vânat. William nu voia să ucidă un urs şi 
nici măcar un cerb cu acea suliță improvizată. 
Oricum se pricepea sau se pricepuse destul de 
bine la a vâna broaşte. Un servitor de la conacul 
bunicului său îl învățase să vâneze broaşte şi 


făcuse acest lucru şi în tovărăşia tatălui său, când 
fuseseră împreună în Virginia. În ultimii ani, când 
se aflase la Londra, nu mai avusese ocazia de se 
antrena, dar era convins că nu uitase cum se 
vânează broaşte. 

Auzea broaştele orăcăind peste tot în jurul său 
neintimidate de ceaţă. 

— Oaaac-oac,  oaaac-oac, cu-ac, cu-ac! a 
exclamat William. 

Broaştele nu păreau deloc impresionate de acest 
aşa-zis recital al tânărului ofiţer. 

— Bine. Las’ că vă arăt eu, a spus William. 

A pipăit cu un deget pământul din jurul său. Era 
tocmai potrivit pentru scopul pe care şi-l 
propusese... S-a gândit că ar fi fost mai potrivită o 
armă în formă de trident. De ce nu? Avea timp. 

A început să taie alte două crengi, pe care să le 
unească într-un fel cu băţul pe care deja îl tăiase, 
cu scoarță de ienupăr, dar a renunţat imediat la 
această idee, rupând o bucată de sfoară de la 
poalele cămăşii. N 

Mlaştina fierbea după furtună. Işi pierduse cutia 
cu iască, dar se îndoia că fie şi un trăsnet trimis 
de sfântul Ilie din ceruri ar fi putut aprinde un foc 
în locul acela. Pe de altă parte, până ce avea să 
apară soarele şi va reuşi să prindă o broască, el 
avea să fie atât de disperat de foame, încât o s-o 
mănânce crudă. 

În mod paradoxal, acest gând a avut asupra sa 
un efect liniştitor. Nu avea să moară de foame, 
nici de sete. Cât se afla în mlaştină, era ca şi cum 
ar fi trăit într-un burete. 

Nu avea niciun plan. Ştia doar că mlaştina era 
întinsă, dar se termina şi ea undeva. Aşa stând 


lucrurile, odată ce se putea orienta după soare, 
putea li sigur că nu avea să se învârtească în cerc. 
Şi-a propus să înainteze în linie dreaptă, până ce 
avea să iasă din mlaştină sau avea să ajungă pe 
malul lacului. 

Dacă găsea lacul... ei bine, Dismal Town se afla 
chiar pe malul lacului. Nu. Ivea decât să înainteze 
pe malul lacului ca să găsească oraşul. 

Aceasta fiind situaţia, dacă în timp ce vâna 
broaşte nu avea să cadă pradă vreunui animal 
mare, nu avea să fie muşcat de vreun şarpe 
veninos, nu avea sa se îmbolnăvească de friguri 
din cauza apei murdare şi a mirosurilor greu de 
suportat, totul urma să fie în ordine. 

A vrut să vadă dacă tridentul lui improvizat era 
bun şi l-a înfipt în noroi. Ura bun. Trebuia doar să 
aştepte până ce se va fi ridicat ceața. 

Ceaţa nu avea de gând să se ridice. Dimpotrivă, 
a devenit mai densă. Abia dacă îşi vedea degetele 
mâinii, pe care o adusese foarte aproape de ochi. 
Tânărul ofiţer a oftat, s-a înfăşurat mai bine în 
sacul său şi s-a sprijinit de trunchiurile arinilor 
negri. Şi-a cuprins genunchii cu mâinile şi s-a 
bucurat de căldura corpului său, atâta câtă era şi 
a închis ochii, pentru a nu mai vedea albul ceţii. 

Broaştele continuau să orăcăie. Fără a se lăsa 
tulburat de orăcăit, William a început să asculte 
celelalte sunete ale mlaştinii. Cele mai multe 
dintre păsări erau tăcute, aşteptând, la fel ca şi el, 
să se ridice ceața. Când şi când se mai auzea 
ţipătul gros al câte unui buhai-de-baltă. Se auzea 
şi câte un plescăit, poate al vreunui bizam. 

Un pleosc puternic a trădat prezenţa unei 
broaşte țestoase care împinsese o creangă în apă. 


Prefera să audă acele sunete, pentru că ştia de 
unde veneau, îl neliniştea foşnetul crengilor, care 
putea trăda prezenţa unui animal sau a unui om 
care pornise la vânătoare. A remarcat strigătul 
ascuţit şi scurt al unui animal mic, apoi sunetele 
mlaştinii au încetat să se mai audă. 

William auzise pietrele vorbindu-i la Helwater, 
în Lake District, acolo unde locuiau bunicii din 
partea mamei. Le auzise pe ceaţă, dar nu spusese 
nimănui acest lucru. 

S-a mişcat puţin şi a simţit ceva la ceafă. A pus 
mâna la locul cu pricina şi şi-a dat seama că o 
lipitoare i se prinsese de ceafă. A desprins-o 
revoltat şi a aruncat-o cât colo, în ceaţă. După ce 
şi-a mângâiat ceafa o vreme, revenind la poziţia 
iniţială, a încercat să lase deoparte amintirile care 
păreau să vină peste el valuri, valuri, întocmai ca 
vălătucii de ceaţă. O auzise şi pe mama lui, pe 
mama lui adevărată, şoptindu-i ceva. De aceea 
intrase în ceaţă. Fuseseră la un picnic, la cascadă, 
bunicii, mama Isabel şi câţiva prieteni, însoţiţi şi 
de câţiva servitori. Când ceața s-a lăsat brusc, aşa 
cum se întâmpla uneori, se grăbiseră cu toţii să 
strângă tot ceea ce aduseseră pentru prânz, iar el 
fusese lăsat singur să privească inexorabilul zid 
alb, care plutea în tăcere către el. 

Putuse să jure că auzise o femeie şoptind, doar 
că nu fusese în stare să desluşească vorbele 
rostite. Era sigur însă că femeii îi era dor de ceva 
sau de cineva şi că i se adresase lui. 

Atunci intrase în ceaţă. Preţ de câteva clipe, 
fusese fascinat de mişcarea vaporilor de apă pe 
pământ, de licărul acestora şi de impresia că ei ar 
putea fi vii. Dar apoi ceața a devenit mai deasă şi, 


deodată, şi-a dat seama că se rătăcise. 

Strigase. Mai întâi o strigase pe femeia despre 
care credea că era mama lui. Odată cu ceața vin 
pe pământ morţii. Mai tot ce ştia despre mama lui 
era că murise. Era de vârsta lui de acum când 
murise. Văzuse şi trei portrete de-ale sale. Lui i se 
spunea că avea părul ei şi aceeaşi măiestrie în 
strunirea cailor. 

Ea îi răspunsese. Putuse să jure că îi răspunsese 
cu glasul, dar fără a rosti cuvinte. Simţise 
mângâierea unor degete reci pe obraz şi 
continuase să înainteze fascinat. 

Apoi a căzut, împiedicându-se de pietre, lovindu- 
se rău şi simțind că rămăsese fără aer. Ceaţa se 
lăsase peste el şi apoi îşi văzuse de drum, dornică 
să îmbrăţişeze alte lucruri şi lăsându-l întins la 
pământ. A auzit pietrele murmurând. Murmurau 
toate pietrele aflate în preajmă, iar el a început să 
se târască. A început să alerge cât l-au ţinut 
picioarele şi să strige. A căzut din nou, s-a ridicat 
şi a început să alerge. 

S-a prăbuşit în cele din urmă fără a mai fi în 
stare să mai înainteze şi s-a prins speriat de firele 
de iarbă, înconjurat de un mare gol. Apoi i-a auzit 
strigându-l. Erau voci pe care le ştia şi a încercat 
să le răspundă, însă îl durea gâtul de la atâta urlat 
şi nu a fost în stare decât să scoată nişte sunete 
nearticulate cu glasul lui răguşit, fugind în 
direcţia din care credea că veneau glasurile. Da, 
numai că pe ceaţă sunetele se aud cu totul altfel 
decât în mod obişnuit. 

A fugit, dar s-a împiedicat de ceva şi s-a 
rostogolit în josul unei pante, s-a lovit de pietre şi 
s-a oprit pe marginea unui coborâş abrupt. 


Glasurile se aflau acum în spatele lui, dar s-au 
depărtat, l-au părăsit. 

Îl găsise Mac. O mână mare se coborâse asupra 
lui şi îl apucase. În clipa următoare simţea că este 
ridicat de jos, zgâriat, plin de vânătăi şi 
sângerând, eu dinţii încleştaţi, lipit de cămaşa 
aspră a servitorului scoţian care îl ţinea eu braţele 
lui puternice, de parcă ar fi vrut să nu-i mai dea 
drumul niciodată. 

Când avea coşmarul, uneori se trezea cu Mac 
lângă el, alteori se trezea scăldat într-o sudoare 
rece, neputând să adoarmă, aşteptând speriat să 
vină ceața, să audă vocile. 

A înlemnit pentru că a auzit zgomot de paşi şi a 
început să respire cu grijă. Apoi a adulmecat şi a 
simţit mirosul inconfundabil de fecale de mistreţ. 
Mistreţii deveneau primejdioşi dacă îi speriai. 

A auzit zgomote făcute de animale care 
adulmecau, apoi zgomote de paşi, stropi de apă şi 
fâsâitul unor trupuri mari, care treceau încet pe 
lângă tufe de ilice şi ignamă. Şi-a îndreptat 
imediat spatele, încercând să determine eu 
exactitate de unde veneau sunetele. Pe o ceaţă ca 
aceea, niciun animal nu îşi putea propune o ţintă 
anume, exceptând situaţia în care înainta după 
nişte urme. 

Mlaştina era plină de urme nesfârşite lăsate de 
tot felul de animale, începând cu cerbi şi 
căprioare, oposumi şi terminând cu urşii negri. 
Duceau întotdeauna către o sursă de apă potabilă 
şi nu duceau niciodată într-un loc în care puteai fi 
înghiţit de mlaştină. Aceste două lucruri erau 
suficiente pentru William. 

Mai spuseseră ceva despre mama lui. Nesăbuită, 


spusese bunica lui cu tristeţe. A fost întotdeauna 
nesăbuită şi impulsivă. După aceea, ochii bunicii 
stăruiseră asupra lui cu îngrijorare, spunând: Și tu 
eşti întocmai ca ea. Dumnezeu să ne aibă în pază. 

— Poate că aşa sunt! a exclamat William şi s-a 
ridicat în picioare, luându-şi arma pentru broaşte 
şi spunând pe un ton sfidător: 

— Dar eu nu am murit. Nu încă. 

Asta ştia cu siguranţă. Şi mai ştia că poţi să 
rămâi într-un loc când te-ai rătăcit, doar dacă te 
caută cineva. 

A treia zi, la prânz, a găsit lacul. 

Ajunsese la el trecând pe sub o boltă de 
chiparoşi ale căror trunchiuri groase se ridicau 
din solul ud, ca nişte piloni. Pe jumătate mort de 
foame, simțind că pluteşte, William a înaintat prin 
apa care îi ajungea până la pulpe. 

Nu se simţea nicio adiere şi apa era liniştită. 
Singura mişcare perceptibilă era aceea a 
picioarelor sale şi a insectelor care îl chinuiau. 
Avea ochii umflaţi din cauza înţepăturilor de 
țânțari, dar şi din cauza puricilor de nisip. Nu 
înţepau precum sutele de țânțari, dar aveau alt 
mod de a-l chinui, îl făceau să îi privească în timp 
ce soarele care trecea prin aripioarele lor le dădea 
reflexe aurii, albastre şi roşii. 

Suprafaţa netedă a apei reflecta atât de fidel 
copacii aflaţi pe mal, încât nici nu-şi dădea seama 
unde se află, prins între două lumi. Din când în 


n 


când, nu mai ştia ce însemna „sus” şi „jos”, 
privind printre ramurile chiparoşilor înalţi. Copacii 
se înălţau la peste douăzeci şi cinci de metri 
deasupra capului său. Norii păreau să plutească 
printre crengi şi avea senzaţia că o să cadă. 

Îşi scosese bucata de lemn de chiparos din braţ 
şi făcuse tot posibilul ca din rană să curgă cât mai 
mult sânge, dar îi mai rămăseseră sub piele 
destule aşchii mici, iar braţul ardea şi pulsa. La fel 
şi capul. Răcoarea şi ceața au dispărut de parcă 
nu ar fi existat vreodată, iar el înainta într-o lume 
toropită de căldură şi învăluită în linişte, care 
lucea pe margini. Simţea arsuri în spatele ochilor. 

Dacă se uita la cizmele sale, vedea cum valurile 
în formă de V tulburau imaginile în oglindă şi asta 
îl ajuta să înainteze ţinându-şi spatele drept. Dacă 
se uita însă la libelule... începea să se clatine şi 
simţea că îşi pierde echilibrul, pentru că simţea că 
nu înaintează nici în aer, nici în apă. 

În apă a apărut o adâncitură ciudată, la câţiva 
inch de pulpa piciorului drept. A clipit des şi a 
simţit trupul greu trecând unduitor prin apă. Apoi 
a zărit un cap ascuţit, triunghiular, care nu 
prevestea nimic bun. 

A tras aer în piept şi a împietrit. Spre norocul 
lui, mocasinul-de-apă a continuat să se deplaseze. 

L-a urmărit cum se depărta şi s-a întrebat dacă 
era comestibil. Nici nu mai conta. Rupsese 
tridentul improvizat. Prinsese trei broaşte mici, 
înainte, 

i i sfoara care lega cele trei crengi să se rupă. 
Nu fuseseră rele, deşi carnea crudă. Ivea gust de 
cauciuc. l-a chiorăit stomacul şi şi-a stăpânit 
impulsul nebunesc de a se scufunda pentru a 


prinde şarpele şi pentru a-i smulge cu dinţii 
carnea de pe oase. 

Poate că va putea prinde un peşte. 

A stat nemişcat câteva minute, pentru a se 
asigura că şarpele se îndepărtase. Apoi a înaintat 
încet privind atent valurile mici, care luau naştere 
pentru că el se mişca, spărgând oglinda apei în 
mai multe bucăţi. 

Peste puţină vreme, suprafaţa apei a început să 
se mişte. Sute de valuri mici se loveau de lemnul 
cenuşiu-maroniu al chiparoşilor, strălucind, astfel 
încât acel vârtej format din copaci şi nori a 
dispărut. A înălţat capul şi a descoperit lacul aflat 
înaintea sa. 

Era vast. Mult mai mare decât şi-ar fi închipuit. 
Din apă ieşeau chiparoşi gigantici, printre aceştia 
se mai vedeau cioturile şi resturile copacilor care 
se aflaseră cândva acolo. Malul îndepărtat părea a 
fi negru, pentru că acolo creşteau arini negri şi 
tufe de dârmoz. 

Lingându-şi buzele, şi-a făcut palma căuş, a băut 
din apa maronie; era proaspătă, puţin amară. 

Şi-a trecut mâna udă peste faţă şi a început să 
tremure, cuprins deodată de frig. 

— Bine, a spus el, simțind că nu mai are aer. A 
înaintat, văzând că malul se îndepărta din ce în ce 
mai mult de el, până când s-a văzut înconjurat de 
apă, având în spate vegetaţia bogată a mlaştinii. 
Încă mai era scuturat de frisoane, dar le ignora. 

Lacul Drummond îşi luase numele de la un fost 
guvernator al Carolinei de Nord. Un grup de 
vânători din care făcea parte şi guvernatorul 
William Drummond a intrat în mlaştină. O 
săptămână mai târziu, Drummond, singurul care 


supravieţuise din întregul grup, a ieşit din 
mlaştină, pe jumătate mort de foame, dar şi din 
cauza febrei, spunând că descoperise un lac imens 
în mijlocul ținutului Great Dismal. 

William a tras adânc aer în piept, clănţănind din 
dinţi. Ei bine, nu fusese mâncat încă şi reuşise să 
găsească lacul. Incotro trebuia să meargă pentru a 
ajunge la Dismal Town? 

A privit cu atenţie malul, căutând o trâmbă de 
fum, o breşă în vegetaţia deasă, care să fi trădat 
prezenţa unei aşezări. Nimic. 

Oftând, a băgat mâna în buzunar, a scos un 
bănuţ şi l-a aruncat în aer. Abia dacă a mai reuşit 
să-l prindă. L-am prins! L-am prins! Pajură. S-a 
întors cu hotărâre şi a pornit la drum. Un picior s- 
a împiedicat de ceva în apă. A privit în jos şi a 
văzut gura albă a unui mocasin-de-apă care se 
pregătea să-l muşte. Şi-a ridicat piciorul din reflex, 
iar colții şarpelui au intrat în vârful cizmei sale. 

A strigat şi a mişcat repede din picior, reuşind 
să scape de reptila care a zburat prin aer şi a 
aterizat în apă cu un plescăit. Nu păţise nimic, dar 
şarpele s-a întors aproape instantaneu în apă şi a 
pornit spre el ca o săgeată. 

William a luat tigaia de la brâu şi a lovit cu toată 
puterea. Nu a aşteptat să vadă dacă nimerise, ci a 
pornit în fugă spre mal. 

S-a oprit gâfâind între eucalipţi şi ienuperi. Nu a 
avut însă prea mult timp să-şi tragă sufletul, 
pentru că a văzut reptila maronie, lucind precum 
arama, care se îndrepta spre el, alunecând pe 
pământul umed. 

A scos un strigăt şi a fugit. 

A fugit orbeşte, auzind plescăitul făcut de el 


însuşi la fiecare pas, trecând pe lângă copaci, 
făcând eforturi pentru a trece prin tufişuri, care 
parcă voiau să-i prindă picioarele, croindu-şi drum 
printre frunze şi crengi căzute la pământ. Nu a 
privit înapoi, dar nici înainte nu a privit cu 
adevărat, şi s-a lovit deodată de un om, care-i 
stătea în drum. 

Omul a scos un strigăt şi a căzut pe spate, iar 
William a căzut peste el. S-a ridicat şi a observat 
că un indian îl privea uluit. Inainte de a se putea 
scuza, cineva l-a apucat de braţ cu brutalitate. 

Era alt indian, care i-a spus ceva pe un ton care 
oscila între furie şi curiozitate. 

William ar fi vrut să-i ofere ceva, dar nu avea ce, 
astfel încât s-a întors către lac şi a spus: 

— Şarpe. 

Indienii au înţeles cu siguranţă cuvântul, 
deoarece pe chipurile lor s-a citit îngrijorarea şi 
au privit în direcţia pe care le-a arătat-o William. 
Parcă pentru a susţine tot ce spunea tânărul 
ofiţer,  mocasinul-de-apă a apărut, croindu-şi 
drumul printre rădăcinile copacilor. 

Amândoi indienii au început să strige şi unul 
dintre ei a apucat bâta şi a vrut să lovească 
şarpele. Nu şi-a atins ţinta şi şarpele s-a încordat, 
vrând să-l muşte. Şi-a greşit ţinta, la rândul său, 
dar nu cu mult, iar indianul s-a dat înapoi, lăsând 
bâta din mână. 

Celălalt indian a spus ceva, cuprins de dezgust. 
Şi-a luat la rândul său bâta şi a început să dea ocol 
cu grijă mocasinului-de-apă. Supărat de nereuşita 
sa, şarpele a scos un sâsâit şi s-a repezit, de parcă 
ar fi fost o suliță, la piciorul celui de-al doilea 
indian. Acesta a scos un strigăt, s-a dat înapoi, dar 


a ţinut bine bâta-n mână. 

Încântat că nu el era ţinta atacului şarpelui, 
William s-a tras deoparte. Cu mate acestea, 
văzând că şarpele era dezorientat, a apucat tigaia 
şi a lovit cu toată puterea, o dată şi încă o dată. S- 
a aşteptat să vadă şarpele mort. 

Nu a văzut nimic, dar simţea mirosul reptilei, 
greu, de castraveți putreziţi. S-a uitat bine în jur şi 
a încercat să desluşească ceva în noroiul răscolit 
şi printre frunze. Apoi s-a uitat la indieni. 

Unul dintre ei a ridicat din umeri. Celălalt a 
arătat cu degetul către lac şi a spus ceva. Era 
evident că şarpele înţelesese că se găsea în 
inferioritate şi hotărâse să se retragă. 

William şi-a îndreptat spatele, apucând mai bine 
tigaia în mână. Cei trei bărbaţi îşi zâmbeau 
nervos. 

Tânărul ofiţer nu avea, în general, nicio 
problemă. 

Mulţi dintre ei se aflaseră pe pământurile 
familiei şi tatăl lui îi făcuse întotdeauna să se 
simtă bineveniţi, fumase cu ei pe verandă şi 
mâncase în tovărăşia lor. Nu ştia din ce trib 
făceau parte cei doi indieni. După chip păreau să 
facă parte dintr-un trib care aparţinea marii 
familii a algonkinilor. Aveau pomeţii proeminenţi 
şi erau înalţi. Dacă aşa stăteau lucrurile, înseamnă 
că ei se aflau foarte departe, la sud faţă de 
ţinuturile lor de vânătoare. 

La rândul lor, indienii îl priveau cu atenţie, iar 
asta l-a făcut să simtă fiori pe şira spinării. După 
aceea, unul dintre indieni i-a spus ceva celuilalt, 
uitându-se cu coada ochiului la tânărul ofiţer, 
pentru a vedea dacă acesta înţelegea ceva. 


Indianul care nu vorbise a zâmbit, arătându-şi 
dinţii maronii. 

— Tutun? a întrebat el, întinzând palma. 

William a dat din cap în semn că da, încercând 
să respire mai încet şi scotocind prin haină. Se 
folosea doar de mâna dreaptă, ca să nu lase 
deoparte tigaia. 

Era posibil ca indienii să ştie cum se poate ieşi 
din mlaştină. Ar fi trebuit să aibă cu ei o relaţie 
bună şi apoi... Ceva din subconştientul său îl 
îndemna să plece dracului de-acolo şi asta cât mai 
rapid. 

Scoţând săculeţul de tutun, l-a aruncat cât a 
putut de tare spre indianul care se apropia de el, 
pentru ca după aceea să o rupă la fugă. 

În spatele lui s-au auzit o exclamaţie plină de 
uimire şi apoi zgomot de paşi. Subconştientul său 
îl îndemna să alerge cât mai repede, dar ştia că nu 
va rezista mult. Îşi consumase toată energia când 
fugise de şarpe. Nu îl ajuta prea mult faptul că 
alerga, ţinând într-o mână o tigaie din fier. 

Ar fi putut să scape de urmăritori dacă ar fi 
reuşit să se distanţeze de ei suficient de mult, 
încât să se poată ascunde. Având în minte acest 
lucru, a început să alerge mai repede, trecând de 
un petic de pământ lipsit de vegetaţie, pentru ca 
apoi să ajungă printre nişte eucalipţi şi mai apoi, 
într-un desiş de ienuperi, ieşind în cele din urmă 
într-o cărare croită de animalele sălbatice. A ezitat 
o clipă. Ce să facă? Să se ascundă în desiş. 
Dorinţa de a fugi era, însă, foarte puternică, astfel 
încât a început din nou să alerge, simțind cum 
cârceii şi crengile i se prindeau de haine. 

Slavă Domnului, a auzit mistreţii la timp, mai 


precis a auzit fornăituri şi un guiţat care trăda 
surprinderea. Pe urmă, a  desluşit foşnetul 
tufişurilor şi şi-a dat seama că nişte animale solide 
umblau prin preajmă. A simţit mirosul de noroi 
cald şi de carne de mistreț. Probabil că dincolo de 
curba pe care o făcea cărarea, animalele se 
tăvăliseră prin noroi. 

— Rahat! a spus el încet, pentru ca, după aceea, 
să se ascundă în tufişurile de la marginea cărării. 
Erau acolo nişte ienuperi. Să se suie într-unul din 
ei? gâfâia şi sudoarea i se scurgea în ochi. 

Toţi arbuştii din preajmă erau ienuperi. Unii 
erau destul de mari, dar aveau trunchiurile 
răsucite şi era imposibil să te sui în ei. S-a ascuns 
în spatele unui astfel de copac şi a încercat să facă 
în aşa fel încât să respire încet. 

Inima părea să-i bată în urechi, astfel încât nu 
avea cum să-i audă pe urmăritorii săi. 

Ceva l-a atins pe mână, iar el a ridicat tigaia din 
reflex, sărind în picioare. 

Câinele a privit uluit tigaia, pentru ca apoi să-şi 
arate colții şi să mârâie la William. 

— Ce naiba cauţi tu aici? l-a întrebat hotărât 
tânărul. 

Pe toţi dracii, era mare cât un căluţ! 

Câinele şi-a dezvelit şi mai mult colții, părând a 
fi lup. lisuse, oare chiar nu putea fi lup? Nu, 
pentru că a început să latre. 

— Taci din gură, pentru numele lui Dumnezeu! 

Această izbucnire venise prea târziu. Auzea 
vocile indienilor neliniştiţi şi destul de aproape de 
el. 

— Şezi, i-a spus câinelui, făcând câţiva paşi 
înapoi şi întinzând mâna spre i-l. Şezi. Căţel 


cuminte. 

Câinele nu a rămas pe loc, ci l-a urmărit, 
continuând să mârâie şi să latre. 

Lătratul i-a tulburat pe mistreți. S-a auzit un 
tropot puternic şi apoi strigătul de surprindere al 
unui indian. 

Cu coada ochiului, William a surprins o mişcare. 
Un indian foarte înalt îl privea. Pe toţi dracii, 
acum erau mai mulţi indieni. 

— Pleacă de-aici, câine, a spus indianul cu 
blândeţe şi cu un accent tipic scoţian. 

Câinele a încetat să mai latre, dar a început să 
se învârtească neliniştit în jurul lui, mârâind. 

— Cine...? a început William, dar a fost întrerupt 
de cei doi indieni, pe care îi întâlnise deja şi care 
au apărut deodată din tufişuri. S-au oprit brusc 
când l-au zărit pe indianul cel înalt şi au privit cu 
îngrijorare câinele care a deschis încet botul, 
arătându-şi colții impresionanţi şi strălucitori. 

Unul dintre indienii pe care William îi întâlnise 
mai devreme i-a spus ceva răstit indianului înalt - 
slavă Domnului că nu erau împreună - iar acesta a 
răspuns pe un ton cu totul neprietenos. William 
habar nu avea ce anume spusese indianul înalt, 
dar era clar că nu fusese pe placul celor doi. 
Amândoi s-au întunecat la faţă şi unul dintre ei a 
dus mâna instinctiv la bâtă. Câinele a scos un 
sunet gutural şi indianul a luat imediat mâna de 
pe bâtă. 

Cei doi au vrut să spună ceva, dar indianul cel 
înalt i-a oprit spunând ceva foarte hotărât şi 
făcând cu mâna un gest inconfundabil, prin care 
parcă voia să spună: „Plecaţi de-aici!” S-au uitat 
unul la altul, iar William şi-a îndreptat spatele, s-a 


apropiat de indianul înalt şi i-a privit pe cei doi 
fără teamă. Unul dintre cei doi indieni s-a uitat 
urât la William, dar celălalt s-a uitat când la 
indianul cel înalt, când la câine. Apoi a făcut din 
cap o mişcare aproape imperceptibilă, amândoi s- 
au întors pe călcâie şi au plecat fără a scoate un 
cuvânt. 

Lui William îi tremurau picioarele, pentru că 
frigurile treceau valuri-valuri prin trupul lui. Deşi 
nu voia să se afle la acelaşi nivel cu fiorosul câine, 
s-a aşezat de-a dreptul pe pământ. Degetele îi 
înţepeniseră, atât de tare strânsese mânerul tigăii. 
A reuşit să le întindă cu oarecare dificultate şi a 
pus tigaia lângă el. 

— Mulţumesc, a spus tânărul ofiţer, ştergându-şi 
transpiraţia de pe obraji. Vorbeşti... engleza? 

— Am întâlnit câţiva englezi care au spus că eu 
nu ştiu limba lor, dar trag nădejde să înţelegi ce 
spun, a replicat indianul aşezându-se lângă el şi 
privindu-l cu vădită curiozitate. 

— lisuse! a exclamat William. Tu nu eşti indian! 

Chipul omului nu era, cu siguranță, al unui 
indian algonkin. Acum că-l vedea mai de aproape, 
William şi-a dat seama că bărbatul acela era mai 
tânăr decât crezuse la început, poate puţin mai în 
vârstă decât el, era alb, avea pielea arsă de soare 
şi faţa îi era acoperită de tatuaje. La nivelul 
pomeţilor avea, de pildă, o linie punctată. Era 
îmbrăcat în haină şi pantaloni de piele, iar pe 
umăr avea, incredibil, o pătură scoțiană colorată 
în alb şi roşu. 

— Ba da, sunt, a replicat albul sec, pentru ca 
apoi să îşi îndrepte bărbia în direcţia în care 
porniseră cei doi indieni şi să întrebe: 


— Pe ăia unde i-ai întâlnit? 

— Lângă lac. Mi-au cerut tutun... şi le-am dat 
tutunul. Pe urmă au pornit după mine. Nu ştiu de 
ce. 

Omul cu pătura pe umăr a ridicat din umeri, 
spunând: 

— Voiau să te ducă spre apus şi să te vândă ca 
sclav pe pământurile indienilor Shawnee. 

A zâmbit apoi şi a continuat: 

— Ar fi vrut să le dau jumătate din suma pe care 
o valorezi. 

William a tras adânc aer în piept, replicând: 

— Vă mulţumesc, dacă aşa stau lucrurile şi... 
sper că nu sunteţi însufleţit de aceeaşi intenţie. 

Aşa-zisul indian nu a izbucnit în râs, dar a părut 
vădit amuzat şi a ţinut să spună: 

— Nu. Eu nu mă îndrept spre vest. 

William s-a simţit uşurat şi, în ciuda faptului că 
se încălzise puţin, a simţit cum frisoanele puneau 
din nou stăpânire pe el. Şi-a cuprins genunchii cu 
mâinile şi a simţit că braţul drept începea să-l 
doară din nou. 

— Credeţi cumva... că or să se întoarcă? a 
întrebat tânărul ofiţer. 

— Nu, a replicat albul care spunea că este 
indian. Le-am spus să plece. 

William l-a privit cu uimire, întrebând: 

— Şi de ce credeţi că vor face precum le-ai 
spus? 

— Pentru că sunt Mingo, a replicat cu răbdare 
omul cu faţa tatuată. Ei sunt Mingo şi eu sunt un 
Kahnyen'kehaka... un mohican. Se tem de mine. 

William l-a privit cu atenţie. Omul nu minţea. 
Era la fel de înalt ca şi el, dar slab ca o scândură. 


Părul negru îi era uns cu grăsime de urs şi dat pe 
spate. Parca că ştie ce spune, dar nu inspira 
teamă. 

Omul îl studia cu acelaşi interes cu care îl 
studiase şi el la rândul său. 

William a tuşit, şi-a dres glasul şi apoi a întins 
mâna, spunând: 

— Sluga dumneavoastră, domnule. Numele meu 
este William Ransom. 

— Oh, vă cunosc foarte bine, a replicat omul 
tatuat pe un ton ciudat, întinzând mâna şi 
strângându-i-o cu hotărâre pe aceea a lui William, 
pentru ca apoi să continue: 

— Ian Murray. Ne-am cunoscut deja. 

Ian s-a uitat la hainele rupte ale tânărului ofiţer, 
la faţa lui asudată, la cizmele lui tocite, pentru ca 
apoi să spună: 

— Arătaţi mai bine decât atunci când v-am văzut 
ultima oară, dar nu cu mult mai bine. 

Murray a luat ceaunul de pe foc şi l-a aşezat pe 
pământ. A pus lama cuţitului între cărbunii încinşi 
şi apoi l-a băgat în tigaia în care era apă. Metalul 
fierbinte a sfârâit şi din vas s-au înălţat aburi. 

— Gata? a întrebat. 

— Da. 

William s-a aşezat în genunchi lângă un buştean 
de plop şi şi-a sprijinit de el braţul rănit. Braţul i 
se umflase mult din cauza unei aşchii ce se vedea 
neagră sub piele. Pielea era întinsă şi 
transparentă din cauza puroiului. 

Mohicanul - William nu era în stare să considere 
că lan era altceva, în ciuda numelui pe care îl 
purta şi a accentului său - l-a privit de partea 
cealaltă a buşteanului, cu sprâncenele ridicate 


întrebător şi i-a spus: 

— Oare pe dumneavoastră v-am auzit? Pe 
dumneavoastră v-am auzit ţipând ceva mai 
devreme? 

Imediat după ce a rostit întrebarea, Ian l-a 
apucat cu putere de încheietura mâinii. 

— Ei, da, am strigat! a replicat William 
încăpățânat. M-a atacat un şarpe. 

— Oh! a exclamat Murray, strâmbându-se puţin 
într-un zâmbet. 'Ţipaţi ca o femeie. 

lan s-a uitat atent la ceea ce avea de făcut, 
împingând cuțitul în jos. 

William a scos un urlet. 

— Acum e mai bine, a spus Murray. 

A zâmbit discret, ca pentru sine, şi, apucându-l 
cu hotărâre pe William de mână, a înţepat pielea 
chiar lângă aşchie, tăietura fiind de aproximativ 
şase inch. Întorcând pielea cu vârful cuţitului, a 
scos aşchia mare şi apoi a adunat cu delicateţe 
aşchiile mai mici de chiparos. 

După ce a scos toate aşchiile mici pe care le-a 
văzut, a apucat cu un colţ al păturii mânerul 
rotund al ceaunului şi a turnat apa fierbinte pe 
rana deschisă. 

William a scos din nou un urlet, dar a rostit şi 
câteva cuvinte. 

Murray a dat din cap şi a plescăit din buze a 
reproş, spunând: 

— Am priceput. Trebuie să am grijă să nu cumva 
să muriţi, pentru că dacă muriţi, o să ajungeţi în 
iad la cât de urât vorbiti. 

— Nu îmi propun să mor, a replicat William sec. 

Respira sacadat şi şi-a şters cu mâna 
transpirația care se adunase deasupra unei 


sprâncene. Şi-a mişcat şi cealaltă mână încet, 
scuturând de pe degete apă amestecată cu sânge. 
A simţit că ameţeşte şi s-a aşezat repede pe 
buştean. 

— Dacă sunteţi ameţit, băgaţi-vă capu’ între 
genunchi, i-a sugerat Murray. 

— Nu sunt ameţit! 

lan nu a răspuns. Nu se auzea decât sunetul 
specific mestecatului. În timp ce aştepta să fiarbă 
apa din ceaun, Murray intrase în apă şi culesese 
nişte plante care aveau un miros puternic. Acum 
mesteca frunzele acelor plante şi le scuipa într-un 
dreptunghi din pânză. După aceea, a scos un fel 
de ceapă din tolba lui. A tăiat o bucată mare din 
ceapa aceea şi a privit-o atent, pentru ca apoi să 
ajungă la concluzia că se va putea folosi de ea, 
chiar şi fără să o mestece. A adăugat acea felie de 
ceapă în triunghiul din pânză, împachetând totul 
cu grijă. 

A pus prişniţa peste rană şi a prins-o bine cu 
nişte fâşii rupte din poalele cămăşii lui William. 

Murray s-a uitat îngândurat la William, spunând: 

— Sunteţi încăpățânat, nu-i aşa? 

William l-a privit cu ochi mari pe scoţian pentru 
că era uimit de această observaţie, deşi prietenii, 
rudele şi superiorii din armată îi spuseseră în mod 
repetat că avea să moară într-o zi din cauza 
încăpăţânării lui. Da, numai că încăpăţânarea nu i 
se putea citi pe chip! 

— Ce dracu” vreţi să spuneţi? a întrebat William. 

— N-am vrut să vă insult, a replicat Murray cu 
blândeţe, aplecându-se pentru a strânge cu dinţii 
nodul bandajului improvizat. 

Şi-a întors capul şi a scuipat din gură câteva aţe 


care îi rămăseseră mire dinţi. 

— Sper că sunteţi încăpățânat, pentru că e drum 
lung până ce vom găsi pe cineva care să vă poată 
ajuta, a continuat scoţianul. Din cauza asta cred, 
că ar fi bine dacă v-aţi încăpăţâna să nu muriti. 

— Am mai spus că nu îmi propun să mor. Şi, în 
afară de asta, nu am nevoie dr ajutor. Unde...? 
Suntem undeva în apropiere de Dismal Town? 

— Nu, a răspuns lan ridicând din sprâncene. 
Acolo trebuie să ajungeţi? 

William a stat pe gânduri câteva clipe, dar apoi 
a dat din cap în semn că da. Nu avea să se 
întâmple nimic dacă îi mărturisea scoţianului unde 
trebuia sa ajungă. 

Murray a ridicat din nou din sprâncene, 
întrebând: 

— De ce? 

— Am o treabă cu nişte domni de-acolo. 

Când a rostit aceste cuvinte, William a simţit că 
inima nu-i mai bătea cum trebuie. Iisuse, cartea! 
Trecuse prin atâtea încercări şi aventuri, încât nici 
nu mai realizase importanţa obiectului pe care îl 
pierduse. 

Dincolo de faptul că acea carte era ghidul său 
de divertisment şi un îndemn la meditaţie, era 
vitală pentru misiunea lui. Cuprindea câteva 
pasaje alese cu grijă, care constituiau indicii în 
legătură cu locurile în care îi putea găsi pe 
oamenii pe care îi căuta, dar - mai important 
decât atât - în legătură cu lucrurile pe care 
trebuia să le spună. S-a gândit că şi-ar fi putut 
aminti numeroase nume, dar restul... 

L-a cuprins o jale atât de mare, încât durerea 
din braţ nici nu mai conta. A sărit în picioare şi a 


simţit o dorinţă arzătoare de a se întoarce în Creat 
Dismal şi de a scotoci mlaştina milimetru cu 
milimetru, până ce va fi găsit cartea. 

— Vă simţiţi bine, domnule? l-a întrebat Murray, 
ridicându-se în picioare şi privindu-l cu un 
amestec de curiozitate şi îngrijorare. 

— Aăă... da... Numai că... m-am gândit la ceva, 
asta-i tot. 

— Foarte bine, dar gândiţi-vă stând jos, aţi 
priceput? Era cât pe ce să vă prăbuşiţi în foc. 

William vedea totul cu trâmbe albe şi puncte 
negre, dar observa totuşi că Murray îl privea 
alarmat. 

— Da... ăâă... aşa am să fac. 

S-a aşezat şi mai brusc decât se ridicase, 
simțind pe chip picături de sudoare rece. 

O mână puternică l-a făcut să se întindă. Şi-a dat 
seama că era mai bine să se întindă decât să 
leşine. 

Murray a scos o exclamaţie de consternare şi, 
după aceea, a mormăit ceva de neînțeles. William 
şi-a dat seama că scoţianul se apleca deasupra lui, 
cuprins de îndoieli. 

— Mă simt bine, a spus el fără a deschide ochii. 
Doar trebuie... să mă odihnesc un pic. 

— Mhm. 

William nu şi-a putut da seama dacă sunetul 
acela era expresia acceptării sau a îngrijorării, dar 
Murray se îndepărtase, pentru a se întoarce în 
scurtă vreme cu o pătură cu care l-a acoperit pe 
William, fără a spune absolut nimic. William a 
făcut un gest discret de mulţumire, fără a scoate 
niciun cuvânt, pentru că dinţii începuseră să îi 
clănţăne din cauza frisoanelor. 


Picioarele îl dureau de multă vreme, dar nu 
dăduse importanţă acestui aspect, pentru că 
simţise nevoia să înainteze cu orice preţ. Acum 
durerea l-a copleşit pe deplin, i-a pătruns până în 
măduva oaselor. Din cauza asta îi venea să strige. 
Nu a vrut să facă asta şi de aceea a aşteptat până 
ce i-au trecut frigurile. 

— Cunoaşteţi Dismal Town, domnule? Aţi fost 
acolo? 

— Am fost de câteva ori, da, a replicat scoţianul. 

William vedea silueta întunecată a lui Murray 
aplecat lângă foc. De asemenea, auzea zgomotul 
metalului pe piatră. E un nume tare ciudat“!. 

— Ha, a spus William cu glas abia auzit. Da, aşa 
e. Şi... şi l-aţi cunoscut pe domnul Washington? 

— Da, l-am întâlnit de cinci sau şase ori. 
Generalul are o mulţime de veri, înţelegeţi? 

— Ge-ge... 

— Generalul Washington. Poate că aţi auzit de 
el, a spus scoţianul devenit mohican, cu o 
oarecare notă de amuzament în glas. 

— Da, da am auzit, dar... sigur că... 

Nu avea niciun sens să mai vorbească. Vocea i 
se pierdea, dar a făcut un efort, astfel încât să 
poată gândi din nou coerent. E vorba despre un 
anume domn Henry Washington. Şi dumnealui 
este rudă cu generalul? 

— Din câte ştiu eu, toţi cei care poartă numele 
de Washington şi care se află pe o rază de trei 
sute de mile faţă de oraş sunt rude cu domnul 
general. 

Murray a scotocit prin tolba lui şi a scos ceva 
lung şi blănos, cu o coadă golaşă. 

— De ce? a întrebat scoţianul. 

— Aăâă... aşa. 

Pe William nu îl mai chinuiau frisoanele şi a tras 
adânc aer în piept. Muşchii abdominali care i se 
încordaseră s-au relaxat. Din păcate, din cauza 
îngrijorării, febra pusese din nou stăpânire pe el. 

— Cineva mi-a spus că domnul Henry 
Washington ar fi un loialist înfocat. 

— Cine ar fi putut să spună asta, pentru numele 
lui Dumnezeu? a întrebat Murray, întorcându-se 
către William uluit. 

— Probabil că cineva care s-a înşelat în privinţa 
domnului Washington, a replicat William, 
frecându-se la ochi. 

Braţul rănit îl durea. 

— Ce-i ăla, a vrut el să afle. Un oposum? 

— Bizam, a replicat Murray. N-are nimic. E 
proaspăt. L-am vânat chiar înainte să vă întâlnesc. 

— Oh, Doamne, a spus William, simțind că se 
linişteşte, fără a înţelege de ce. Nu era vorba 
despre bizam. Mai mâncase carne de bizam şi ştia 
că e gustoasă. Simţea că era slăbit de foame, dar 
nu avea dorinţa de a mânca. Nu, nu era vorba 
despre formula „n-are nimic”, spusă cu blândeţe, 
dar cu hotărâre. O auzise la Mac, slujitorul care 
obişnuia să-i spună „n-are nimic”, indiferent dacă 
el cădea de pe poney sau nu avea voie să meargă 
cu bunicul său în oraş. „N-are nimic. O să fie 
bine”. 

Sunetul făcut de blana ruptă de pe muşchi l-a 
făcut să ameţească. 

— Aveţi barba roşie. 

A auzit vocea lui Murray, încărcată de 
surprindere. 


— Abia acum aţi observat acest lucru? a spus 
William supărat, deschizând ochii. 

Era jenat de culoarea bărbii lui. În timp ce părul 
de pe cap, de pe piept, mâini şi picioare era 
castaniu, părul de pe faţă şi din părţile intime era 
roşcat. 

Se bărbierea cu grijă şi cu regularitate, chiar 
dacă se afla pe drum, pe uscat sau pe apă. Din 
păcate, briciul său dispăruse odată cu armăsarul. 

— Da, abia acum am observat, a replicat Murray 
cu calm. Cred că, până acum, am avut alte griji. 

După ce a rostit aceste cuvinte, a tăcut, atent la 
ceea ce făcea. William a încercat să nu se mai 
gândească la nimic, sperând că va putea dormi o 
vreme. Era destul de obosit. Imagini pe care le 
văzuse în mlaştină i se tot derulau în minte şi îl 
făceau să fie cuprins de teamă. 

Vedea rădăcinile ca nişte capcane, noroiul, 
băltoacele maronii care  miroseau neplăcut, 
mormanele de excremente de mistreţ... frunzele 
moarte, intrate în putrefacție... care păreau că se 
strâng în jurul său... cuvinte venite din apă, 
paginile cărţii sale, senzaţia de leşin, faptul că 
totul părea să-şi bată joc de el, înainte de a 
dispărea... 

Se uita în sus, la cerul care părea la fel de plin 
de forţă ca şi lacul, având senzaţia că ar fi putut să 
cadă cu la fel de multă uşurinţă ori în sus, ori în 
jos, în aerul umed... înecându-se în propria 
transpiraţie... O femeie îi lingea picăturile de 
transpiraţie de pe obraji, gâdilându-l cu trupul 
greu, fierbinte. A încercat să se depărteze, dar nu 
a putut să scape de atenţia dominatoare ce i se 
acorda. 


„..Transpiraţia care se strângea după urechi, 
abundentă şi grasă, intrându-i în păr... formând 
adevărate perle de grăsime în barba lui 
neîngrijită... rece când atingea pielea, scurgându- 
se din hainele lui... femeia era tot acolo, era 
moartă, o greutate lipsită de viaţă care îi stătea pe 
piept, apăsându-l pe pământul îngheţat... 

Ceaţă şi frig pătrunzător... degete albe, care-i 
intră în ochi şi în urechi. Trebuie să ţină gura 
închisă, altfel vor pătrunde în el... Totul e alb. 

S-a încovrigat, tremurând. 

În cele din urmă, William a căzut într-un somn 
adânc, odihnitor. S-a trezit ceva mai târziu, 
simțind miros de carne friptă de bizam şi şi-a dat 
seama că dulăul enorm dormea lipit de el şi 
sforăia. 

— lisuse, a spus, amintindu-şi cu spaimă de 
tânăra femeie din visele sale. 

A împins uşurel câinele, întrebând: 

— Asta de unde a mai apărut? 

— Ăsta e Rollo, a replicat Murray iritat. L-am 
pus să stea lângă dumneavoastră pentru a vă 
încălzi. Dacă nu aţi băgat de seamă, vă spun eu că 
aţi fost scuturat de friguri. 

— Mi-am dat seama de acest lucru, da, a replicat 
William, ridicându-se în picioare şi silindu-se să 
mănânce ceva, dar fiind foarte fericit când a putut 
să se întindă din nou. S-a aşezat la oarecare 
distanţă de câinele care, stând pe spate, cu labele 
în sus, părea o uriaşă insectă moartă, acoperită de 
păr. William şi-a trecut o mână peste faţă, 
încercând să se detaşeze de acea imagine, înainte 
ca ea să-i apară în vise când febra punea stăpânire 
pe el. 


Noaptea venise deja şi cerul părea să se 
deschidă, senin, gol şi vast, fără lună, dar 
strălucind de stele. S-a gândit la tatăl tatălui său, 
care murise cu multă vreme înainte ca el să se fi 
născut, şi care fusese un faimos astronom amator. 
Tatăl lui îl dusese de multe ori - uneori o luase şi 
pe mama sa - la Helwater unde, întins în iarbă, 
trebuia să spună denumirile constelaţiilor. Era o 
privelişte rece, un gol negru-albăstrui care-i făcea 
sângele să circule mai repede, aşa cum era chinuit 
de febră, dar fără îndoială că stelele aveau darul 
să îl liniştească. 

Şi Murray privea cerul şi, din câte se putea 
vedea pe chipul lui tatuat, părea a fi undeva 
departe. 

William stătea sprijinit de trunchiul copacului şi 
încerca să gândească. Ce urma să facă acum? 
încerca încă să înţeleagă ceea ce aflase despre 
Henry Washington. Se părea că toţi cei care 
locuiau în Dismal Town erau rebeli. Oare acest 
scoţian mohican era sigur de ce spunea sau 
încerca să-l deruteze pentru că urmărea un scop 
anume? 

Cam ce scop ar putea să aibă? Murray nu avea 
cum să ştie cine era William. Nu-i ştia decât 
numele de botez şi numele tatălui său. Lordul John 
era un cetăţean ca oricare altul, când se 
întâlniseră cu ani în urmă, la Fraser's Ridge. 
Murray nu avea de unde să ştie că William era 
militar. Cu atât mai mult nu avea de unde să ştie 
că era într-o misiune şi în ce anume consta 
respectiva misiune. 

Şi dacă nu voia să-l inducă în eroare şi spunea 
adevărul... 


William avea gura cleioasă şi uscată. Ce s-ar 
întâmpla dacă ar intra într-un cuib de rebeli, într- 
un oraş izolat ca Dismal Town şi se dădea în vileag 
cine era şi cu ce scop venise acolo? Te vor 
spânzura de primul copac şi apoi iţi vor arunca 
trupul în mlaştină. Ce altceva crezi că s-ar putea 
întâmpla? a spus cu răceală glasul din mintea sa. 

Acest gând l-a făcut să-şi pună o întrebare: cum 
a fost posibil ca domnul căpitan Richardson să 
aibă informaţii atât de incorecte? 

A dat cu putere din cap, încercând să îşi pună 
ordine în gânduri, dar nu a făcut decât să 
ameţească din nou. 

Această mişcare i-a stârnit atenţia lui Murray. S- 
a uitat la el, şi William i-a vorbit în virtutea unui 
impuls: 

— Spuneţi că sunteţi mohican. 

— Sunt, a replicat Murray. 

William nu s-a îndoit de acest fapt, uitându-se la 
chipul tatuat şi la ochii negri ai lui lan. 

— Cum se poate aşa ceva? a întrebat repede 
tânărul ofiţer, spre a nu-i da cumva de bănuit 
scoţianului că s-ar fi îndoit de adevărul spuselor 
sale. 

Murray a ezitat puţin, dar a răspuns în cele din 
urmă: 

— M-am căsătorit cu o femeie Kahnyen'kehaka. 
Am fost adoptat de cei din Clanul Lupului, care se 
aflau în Snaketown. 

— Ah... soţia dumneavoastră este...? 

— Nu mai sunt căsătorit. 

Aceste cuvinte nu fuseseră rostite cu ostilitate, 
ci pe un ton care sugera finalul conversaţiei. 

— Imi pare rău, a spus William pe un ton formal, 


pentru ca apoi să tacă. 

Frigurile începeau să-l cuprindă din nou şi, deşi 
nu ar fi vrut, s-a întins şi a tras pătura până în 
dreptul urechilor şi s-a lipit de câinele care a tras 
un pârţ, dar nu s-a mişcat. 

După ce criza de friguri a încetat, a început din 
nou să viseze, dar de data aceasta visele erau 
violente şi înspăimântătoare. Într-un fel, în mintea 
sa se întipărise un gând legat de indieni: era 
urmărit de sălbatici care se prefăceau în şerpi, 
care se transformau în rădăcini de arbore, care îi 
găureau  ţeasta născând alţi şerpi, care se 
transformau în laţuri... 

S-a trezit din nou, scăldat în sudoare şi simțind 
că îl dor cumplit oasele. A vrut să se ridice, dar a 
constatat că nu se putea sprijini în mâini. Cineva 
s-a aşezat în genunchi lângă el. Era scoţianul, 
mohicanul... Murray. Când i-a venit în minte 
numele, a simţit o uşurare. Acea uşurare a fost şi 
mai mare în momentul în care şi-a dat seama că 
Murray i-a dus la buze un bidon. 

Era apă din lac. A recunoscut gustul ei ciudat, 
amărui, şi a băut cu poftă. 

— Mulţumesc, a spus răguşit înapoind bidonul 
gol. Apa îi dăduse destulă putere cât să se poată 
ridica. Capul îi era încă greu din cauza febrei, dar 
nu mai visa, cel puţin pentru moment. Şi-a 
imaginat că visele pândeau în spatele cercului de 
lumină al focului, aşteptând, şi era hotărât să nu 
mai adoarmă... cel puţin nu imediat. 

Braţul îl durea şi mai tare. Avea senzaţia că 
mâna îi luase foc şi îi pulsa din vârful degetelor 
până la nivelul antebraţului. Având dorinţa de a 
uita de durere şi de somn, a încercat să între din 


nou într-o conversaţie. 

— Am auzit că mohicanii sunt de părere că nu 
eşti bărbat dacă arăţi că te temi... mai exact dacă 
arăţi că îţi este teamă atunci când eşti prins şi 
torturat de către un duşman. Dacă sunt prinşi de 
un duşman, mohicanii nu arată niciodată că le este 
teamă, aşa e? 

— Cel mai bine e să încerci să nu ajungi în 
situaţia de a fi prins de un duşman, a replicat 
Murray sec. Dacă totuşi se întâmplă, trebuie să 
dai dovadă de curaj. Asta-i tot. Cânţi cântecul 
morţii tale şi tragi nădejde că mori aşa cum se 
cuvine. Lucrurile stau altfel în cazul unui militar 
britanic? Doar nu vrei să mori ca un laş, nu-i aşa? 

William privea nălucile care se succedau, deşi 
avea ochii închişi, nişte năluci fierbinţi care se 
modificau mereu, în funcţie de dansul focului. 

— Nu, a recunoscut tânărul ofiţer. Lucrurile nu 
stau altfel... Vreau să spun că îţi doreşti să mori 
aşa cum se cuvine, dacă îţi este scris să mori. Cu 
toate acestea, este foarte posibil să fii pur şi 
simplu împuşcat sau lovit în cap... asta dacă eşti 
militar. Este mai puţin probabil să fii torturat până 
ce mori. Asta ţi se poate întâmpla doar dacă dai 
nas în nas cu nişte sălbatici. Cel puţin aşa cred. 
Cum... aţi văzut vreodată pe cineva într-o astfel de 
situaţie? a întrebat William, deschizând ochii, 
muncit de curiozitate. 

Murray a întins mâna ca să întoarcă proţapul, 
fără a răspunde imediat, în bătaia focului i se 
vedea chipul de nepătruns. 

— Da, am văzut a spus el încet în cele din urmă. 

— Ce i-au făcut? 

Nu era sigur de ce pusese acea întrebare, doar 


ca să uite de braţul lui care pulsa. 

— Nu vreţi să ştiţi. 

Răspunsul a fost rostit cu multă hotărâre. 
Murray nu încerca în niciun caz să îl provoace ca 
să-i mai pună şi alte întrebări. Nu încerca, dar 
exact acela a fost efectul pe care l-a obţinut. 
William a simţit dintr-odată că era interesat de 
subiect. 

— Ba vreau. 

Murray şi-a strâns buzele. William ştia câte ceva 
despre culegerea de informaţii şi simţea că în 
momentul acela trebuia să tacă şi să îl privească 
insistent pe celălalt. 

— L-au jupuit, a spus Murray în cele din urmă şi 
a aţâţat focul cu un băț. L-au jupuit puţin câte 
puţin. Apoi i-au ars cu lemn de pin rănile. l-au 
tăiat organele genitale. Au aprins focul la 
picioarele lui, vrând să-l ardă înainte ca el să 
moară din cauza şocului. A... durat ceva vreme. 

— Cred şi eu, a replicat William încercând să 
vadă cu ochii minţii cele povestite şi a reuşit 
foarte bine să facă acest lucru. 

S-a uitat în altă parte, vrând să nu mai privească 
trupul înnegrit al bizanţului, din care nu mai 
rămăseseră decât oasele. 

A închis ochii. Braţul îi pulsa cu fiecare bătaie a 
inimii. Încerca să nu-şi imagineze ce senzaţie 
puteai avea dacă îţi erau arse rănile deschise. 

Murray era tăcut. William nici nu îl auzea 
respirând, dar ştia, de parcă s-ar fi strecurat în 
mintea lui, ştia că şi el îşi imagina scena, deşi nici 
măcar nu era nevoie; trebuia doar să şi-o 
amintească. 

William s-a întors puţin simțind un val de durere 


care îi trecea prin braţ şi strângând din dinţi, 
pentru a nu scoate niciun sunet. 

— Oamenii, de fapt aş fi vrut să spun, 
dumneavoastră v-aţi gândit cum v-aţi fi descurcat 
într-o atare situaţie? a întrebat el încet. V-aţi 
întrebat dacă aţi fi putut rezista? 

— Fiecare bărbat s-ar gândi, a răspuns Murray, 
ridicându-se brusc în picioare şi s-a dus în celălalt 
capăt al luminişului. 

William l-a auzit urinând, dar a durat câteva 
minute bune până ce s-a întors. 

Câinele a ridicat capul brusc şi, după aceea, a 
început să dea din coadă când şi-a revăzut 
stăpânul. Murray a râs încet şi a spus ceva într-un 
grai ciudat. Oare vorbise în graiul mohicanilor? A 
spus cumva fund? Oricum i s-a adresat câinelui. A 
luat apoi ce mai rămăsese din bizam şi i le-a 
aruncat patrupedului. Animalul a sărit, a înhăţat 
cu colții săi mari resturile şi s-a retras fericit de 
cealaltă parte a focului, lingând de zor la oase. 

William s-a întins încet punându-şi sub cap 
braţul sănătos şi l-a privit pe Murray, care îşi 
curăța cuțitul îndepărtând sângele şi grăsimea de 
pe lamă cu un smoc de iarbă. 

— Aţi spus că este bine să cânţi cântecul morţii 
tale. Ce fel de cântec este acela? 

Murray l-a privit neînţelegând ce voia să spună 
tânărul ofiţer. 

— Vreau să spun, a început William, încercând 
să se exprime cât mai clar, vreau să spun, despre 
ce ai putea vorbi într-un cântec al morţii? 

— Oh! a exclamat scoţianul privindu-şi degetele 
noduroase pe care le plimba pe lama cuţitului. Am 
auzit doar un singur astfel de cântec, trebuie să vă 


spun. Ceilalţi doi oameni pe care i-am văzut 
murind erau albi şi nu aveau cântece ale morții. 
Indianul - era un onondanga - el... ei bine, la 
început a fost vorba mai ales despre cine era el. 
Un războinic al tribului din care făcea parte, adică 
al clanului, al familiei din care se trăgea. Apoi a 
vorbit despre disprețul său nemărginit faţă de cei 
care erau pe cale să-l ucidă. 

Murray şi-a dres glasul şi apoi a continuat: 

— Indianul a mai povestit în cântecul său despre 
ceea făcuse în decursul vieţii: despre victoriile 
sale, despre războinicii ucişi de el, despre felul în 
care acei războinici îl aşteptau cu braţele deschise 
în ceasul morţii, despre felul în care avea de gând 
să treacă hotarul... 

Murray s-a oprit preţ de câteva clipe, pentru ca 
apoi să continue: 

— Despre felul în care avea de gând să treacă 
hotarul dintre... dintre ceea ce este aici şi ceea ce 
urmează după moarte. Vorbea adică despre 
ruptură, deşi s-ar putea spune că este mai 
degrabă o prăpastie adâncă. 

Murray a tăcut, dar nu ca şi când ar fi terminat 
tot ce avea de spus, ci ca şi când ar fi încercat să 
îşi aducă aminte ceva cu exactitate. Şi-a îndreptat 
spatele, a tras adânc aer în piept, a închis ochii şi 
a început să recite în ceea ce William a presupus 
că trebuie să fie graiul mobhicanilor. Totul suna 
fascinant. Era o succesiune de n-uri, r-uri şi s-uri, 
totul sunând ca nişte bătăi de tobă. 

— Războinicul acela a mai povestit despre 
creaturile pe care le-a întâlnit în drumul său spre 
rai, nişte capete zburătoare, cu dinţi, a spus 
Murray. 


— Au! a exclamat William şi Murray a izbucnit în 
râs, spunând: 

— Nici mie nu mi-ar plăcea să văd aşa ceva, 
trebuie să recunosc. 

William a rămas pe gânduri, pentru ca apoi să 
întrebe: 

— Îţi compui cântecul morţii din timp... astfel 
încât să îl ştii, dacă este nevoie? 

Murray a fost puţin surprins de întrebare şi a 
privit într-o parte, clipind des: 

— Păi... mda... nu se prea vorbeşte despre asta, 
aţi înţeles? Am avut câţiva prieteni care mi-au 
spus cum îşi închipuiau că va fi cântecul morţii lor, 
dacă vor fi nevoiţi să-i dea glas. 

— Mhm, a mormăit William întinzându-se pe 
spate, pentru a privi stelele. Cânţi cântecul morţii 
numai atunci când eşti torturat şi urmează să 
mori? 

— Mhm! a spus scoţianul cu oarecare îndoială. 
Ei bine, cânţi cântecul morţii când eşti sigur că vei 
muri, indiferent în ce fel sau din ce cauză. 

— Vei fi respectat cu atât mai mult, dacă 
reuşeşti să cânţi atunci când bucăţi de lemn care 
ard îţi sunt înfipte în carne, nu-i aşa? a întrebat 
William. 

Scoţianul a râs în hohote şi, deodată, parcă nu 
mai semăna atât de mult cu un indian. După cea 
râs, şi-a trecut o mână peste gură: 

— Ca să fiu cinstit... războinicul onondaga... nu 
cred că s-a descurcat chiar aşa de bine. Nu cred 
că e bine să-i critici pe alţii şi nici nu cred că m-aş 
fi descurcat mai bine dacă aş fi fost în locul lui. 

William a izbucnit şi el în râs, dar în scurtă 
vreme cei doi bărbaţi s-au cufundat în tăcere. 


William a presupus că Murray îşi imagina, la fel 
ca şi el, cum s-ar fi descurcat într-o astfel de 
situaţie, adică legat de un stâlp şi supus unor 
torturi cumplite. A privit în sus, către nesfârşitul 
ce se afla deasupra sa, încercând să compună 
câteva versuri: Fu sunt William Clarence Henry 
George Ransom, Conte de... Nu, nu i-a plăcut 
niciodată această înşiruire de nume. Eu sunt 
William... şi-a spus el cu încăpățânare. William... 
James... James era numele lui secret. Nu se mai 
gândise la acel nume de ani de zile. Suna, oricum, 
mai bine decât Clarence. Fu sunt William. Ce 
altceva mai era de spus? Nu prea multe 
deocamdată. Nu, ar fi fost mai bine să nu moară, 
cel puţin până nu va face ceva demn de amintit 
într-un cântec al morţii. 

Murray era tăcut. Razele aruncate de foc se 
reflectau în ochii lui, care trădau tristeţea. 
Uitându-se la mohicanul scoţian, William s-a 
gândit că acesta trebuia să fi compus de ceva 
vreme cântecul morţii. A adormit în scurtă vreme, 
în sfârâitul focului şi al oaselor care ardeau fără a 
se teme de nimic. 

Rătăcea printr-un hăţiş de vise chinuitoare, 
unde alerga, urmărit de şerpi negri, trebuind să 
treacă un pod fără de sfârşit, peste o prăpastie 
fără fund, cu şerpi cu dinţi ascuţiţi, ca de şoarece, 
dinţi care îi pătrundeau în carne. A ridicat mâna 
ca să îi alunge şi durerea l-a trezit. 

Era încă întuneric, dar aerul răcoros trăda 
faptul că nu mai era mult până la răsăritul 
soarelui. Faptul că aerul rece i-a atins obrajii l-a 
făcut să tremure şi iar a avut frisoane. 

Cineva a spus ceva ce n-a înţeles şi, prins încă în 


mrejele viselor cauzate de febră, s-a gândit că 
trebuie să fie unul dintre şerpii cu care vorbise 
mai devreme, înainte ca aceştia să pornească în 
urmărirea lui. 

O mână i-a atins fruntea şi un deget i-a înălţat o 
pleoapă. Chipul unui indian s-a arătat înaintea 
privirii lui, deformat şi mirat. 

A scos un sunet de iritare şi şi-a tras capul într-o 
parte, clipind des. Indianul a spus ceva pe un ton 
întrebător şi o voce cunoscută i-a răspuns. A cui 
era vocea? Era a lui... Murray. I se părea că acel 
nume îi plutise pe lângă cot şi şi-a adus aminte ca 
prin ceaţă că Murray însuşi îl însoţise în acest vis, 
îndemnând şerpii şi vorbindu-le ciudat, cu accent 
scoţian. 

Acum nu vorbea, însă, în engleză. Nu vorbea 
nici măcar în ciudatul dialect scoţian din 
Highlands. William a făcut un efort pentru a 
întoarce capul, deşi corpul lui era încă în convulsii 
din cauza frigurilor. 

Câţiva indieni stăteau aşezaţi de-a dreptul pe 
pământ cu picioarele sub ei, în jurul focului. Toţi 
stăteau ghemuiţi, astfel încât roua dimineţii să nu 
îi ude pe fund. Unu, doi, trei... erau şase indieni. 
Unul dintre ei stătea pe buştean cu Murray. 
Discutau. 

Nu, erau şapte. Un altul, cel care îl atinsese, s-a 
aplecat privindu-i chipul. 

— Crezi că ai să mori? a întrebat omul acela, 
având aerul că era, într-adevăr, curios. 

— Nu, a răspuns William printre dinţi. Cine 
dracu’ eşti? 

Pe indian părea să-l distreze această întrebare, 
pentru că a repetat-o şi tovarăşilor săi. Au râs cu 


toţii, iar Murray s-a uitat spre el, pentru ca apoi să 
se ridice în picioare, când şi-a dat seama că 
William se trezise. 

— Kahnyen'kehaka, i-a spus omul, care se 
aplecase asupra lui, rânjind. Cine dracu’ eşti tu? 

— Eo rudă de-a mea, a răspuns Murray înainte 
ca William să fi putut spune ceva. 

Apoi l-a dat deoparte pe indian şi s-a aplecat 
asupra lui, întrebându-l: 

— Încă în viaţă, care va să zică? 

— Evident! i-a spus el iritat lui Murray. Nu 
doreşti să mă prezinţi... prietenilor dumitale? 

Primul dintre indieni a izbucnit în râs, iar râsul 
lui i-a amuzat pe alţi trei tovarăşi ai săi, care au 
început să râdă la rândul lor. 

Murray nu părea la fel de amuzat ca indienii. 

— Rudele mele, a spus el sec. Unii dintre cei pe 
care îi vezi aici sunt rude de-ale mele. Vrei apă? 

— Ai o grămadă de rude... vere. Da, mulţumesc. 

S-a luptat să se ridice folosindu-se de o singură 
mână, părăsind cu greu confortul păturii sale, dar 
simțind că vrea neapărat să stea în picioare. 
Murray părea să îi cunoască foarte bine pe acei 
indieni, dar indiferent că îi erau sau nu rude, 
William a simţit că scoţianul era tensionat. 
Observase asta după gura şi după umerii lui 
Murray. Era cât se poate de limpede că el le 
spusese indienilor că William îi era rudă. Dacă nu 
le-ar fi spus asta... 

„Kahnyen'kehaka”, asta îi spusese indianul când 
îl întrebase cine era. William şi-a dat seama 
deodată că acela nu era un nume. Aceasta era 
denumirea unui clan. 

„Eu sunt un Kahnyen'kehaka... un mohican. Se 


tem de mine”, spusese el cât se poate de simplu, 
iar William îşi propusese să nu se gândească la 
asta, din cauza situaţiei în care se găsea. Văzând 
mai mulţi mohicani laolaltă, el a înţeles prudenţa 
celor pe care Murray îi numise Mingo. Mohicanii 
aveau un aer de ferocitate şi acea siguranţă de 
sine pe care o aveau acei oameni care erau gata 
să cânte, indiferent cât de rău le era. 

Murray i-a dat bidonul şi a băut, chinuit de sete, 
pentru ca apoi să-şi dea cu un pic de apă peste 
faţă. Simţindu-se puţin mai bine, s-a dus să 
urineze şi, la întoarcere, s-a aşezat între doi dintre 
războinicii indieni, care l-au privit curioşi. 

Doar bărbatul care îl trăsese de pleoapă părea 
să ştie limba engleză, iar ceilalţi mohicani de- 
acolo dădeau din cap rezervaţi şi destul de 
prietenoşi. William a privit dincolo de foc şi a 
pornit spre locul său. Puțin a lipsit să nu-şi piardă 
echilibrul. Ceva lung şi maroniu se afla în iarbă, 
dincolo de foc, scăldat în lumină. 

— A murit, a spus Murray sec, văzând că 
William era uimit. 

Mobhicanii au râs cu toţii. 

— Am priceput asta, a replicat tânărul ofiţer 
britanic, la fel de sec. Aşa îi trebuie. Acesta mi-a 
omorât calul. 

S-a uitat mai bine şi a văzut alte animale care 
zăceau moarte lângă foc. A văzut o căprioară 
mică, un mistreţ, un râs şi trei egrete, grămăjoare 
albe în iarba de culoare închisă. Acum înţelegea 
ce căutau mohicanii în mlaştină. Veniseră la 
vânătoare, la fel ca toată lumea. 

Avea să răsară soarele. Vântul slab i-a răcorit 
ceafa şi a adus către el mirosul de sânge şi mosc 


al animalelor de lângă foc. Simţea că gândea greu 
şi că îi era dificil să-şi mişte limba, dar a reuşit să 
spună câteva cuvinte de laudă pentru vânători. 
Ştia să fie politicos. Murray, care traducea tot ce 
spunea el, părea plăcut surprins de manierele lui 
William. Tânărul nu se simţea suficient de bine 
pentru a insulta. 

Conversaţia a fost purtată mai departe în graiul 
mohicanilor. Indienii nu au manifestat un interes 
deosebit pentru William, cu toate că unul dintre 
războinici i-a oferit o bucată de carne rece. A dat 
din cap în semn de mulţumire şi s-a forţat să 
mănânce, iar după ce a terminat bucata de carne, 
s-a înclinat politicos înaintea indianului care i-o 
dăduse şi s-a dus să se întindă, sperând că nu va 
vărsa. 

Murray a îndreptat capul în direcţia lui şi le-a 
spus ceva prietenilor săi mohicani, încheind cu o 
întrebare. 

Indianul care vorbea engleza, un bărbat scund, 
îndesat, cu cămaşă din lână şi pantaloni din piele 
de cerb, a dat din umeri, s-a ridicat şi s-a apropiat 
pentru a se apleca peste el. 

— Arată-mi braţul acela, a spus el şi, fără să 
aştepte, i-a ridicat mâna şi i-a dat deoparte 
mâneca, făcându-l să simtă că leşină. 

Când punctele negre care îi dansau înaintea 
ochilor au încetat să se mai mişte, şi-a dat seama 
că Murray şi încă doi indieni s-au alăturat celui 
dintâi. Toţi se uitau la braţul lui dezgolit, îl 
consultau. Nu ar fi vrut să se uite, dar în cele din 
urmă a făcut-o. Braţul lui era foarte umflat. Era de 
două ori mai gros decât un braţ normal şi dungi 
roşii se întindeau dinspre bandaj către încheietura 


mâinii. 

Indianul care vorbea engleza, cum îl numise 
Murray? Mâncăciosul, parcă, dar de ce îi spusese 
tocmai aşa? Acela a scos cuțitul şi a tăiat bandajul. 
Numai după ce a fost înlăturat şi-a dat William 
seama cât de incomod fusese. Şi-a stăpânit 
impulsul de a-şi freca braţul, ca să facă sângele să 
circule din nou. Sute de ace, la dracu’! Parcă 
braţul lui era înţepat de o mulţime de furnici. 

— Rahat! a strigat William printre dinţi. 

Era limpede că toţi indienii cunoşteau 
semnificaţia acelui cuvânt, pentru că au început să 
râdă, în afară de Mâncăciosul şi de Murray, care 
se uitau la braţul lui. 

Mâncăciosul - nu era gras, dar de ce i se spunea 
aşa? — l-a atins braţul uşor şi i-a spus ceva lui 
Murray, dând din cap. Apoi şi-a îndreptat braţul 
către apus. 

Murray şi-a trecut palma peste faţă şi a dat din 
cap, ca un bărbat care dorea să scape de oboseală 
şi de griji. Apoi a ridicat din umeri şi i-a întrebat 
ceva pe toţi ceilalţi indieni. Unii au dat din cap, 
alţii au ridicat din umeri şi au intrat în pădure. 

În mintea lui William au apărut multe întrebări, 
de parcă ar fi fost nişte globuri din planetariul 
bunicului său din biblioteca reşedinţei londoneze 
din Jermyn Street. 

Ce fac? 

Ce se întâmplă? 

Mor? 

Mor ca un militar britanic? 

Cum de a... Militar britanic. A prins acest gând 
şi s-a oprit asupra lui, vrând să-l examineze mai 
atent. Militar britanic? Cine spusese asta? 


Răspunsul a venit încet, încet. Murray. Spusese 
acest lucru când stătuseră de vorbă cu o seară 
înainte... Ce anume spusese Murray? 

— Lucrurile stau altfel în cazul unui militar 
britanic? Doar nu vrei să mori ca un laş, nu-i aşa? 

— Nu am să mor, a spus el încet, dar mintea lui 
nu a vrut să înregistreze această dorinţă, hotărâtă 
să păstreze o undă de mister. Ce voise să spună 
Murray? vorbise doar teoretic? îşi dăduse seama 
cu adevărat că William era militar britanic? 

Cu siguranţă era imposibil. 

Ce dracu' replicase el? Soarele răsărea. Lumina 
îl jena, chiar dacă era blândă. S-a încordat, 
concentrându-se. 

— Lucrurile nu stau altfel... Vreau să spun că îţi 
doreşti să mori aşa cum se cuvine, dacă iţi este 
scris să mori. 

Deci din răspunsul lui rezulta că da, era militar 
britanic, fir-ar să fie! 

Pe moment, nu îi păsa dacă avea să moară aşa 
cum se cuvine sau ca un câine... Unde era câinele? 
Ah, era acolo. Rollo i-a adulmecat braţul, a 
chelălăit şi a început să-i lângă rana. Avea un 
sentiment foarte ciudat. Il şi durea, dar avea şi o 
senzaţie plăcută, aşa că nu a făcut niciun gest 
pentru a goni câinele. 

Cum... oh, da! Replicase fără a se gândi foarte 
bine la ceea ce spusese Murray. Ce se întâmpla 
dacă Murray ştia cine şi ce era el? Deodată, 
undeva în mintea lui a sunat un semnal de alarmă. 
Murray îl urmărise cumva înainte ca el să fi intrat 
în mlaştină? îl văzuse stând de vorbă cu acel om, 
care avea ferma foarte aproape de mlaştină şi 
aşteptase momentul potrivit pentru a-l intercepta? 


Dacă acest lucru ar fi fost adevărat... 

Ceea ce spusese Murray despre Henry 
Washington, despre Dismal Town era o minciună? 

Indianul solid s-a aşezat în genunchi lângă el, 
gonind câinele. William nu a putut pune niciuna 
dintre întrebările care îi chinuiau mintea. 

— De ce ţi se spune Mâncăciosul? a întrebat el, 
deşi era chinuit de durere. 

Omul a zâmbit şi şi-a desfăcut cămaşa, dând la 
iveală o mulţime de cicatrici care îi acopereau 
pieptul şi gâtul. 

— Am omorât un astfel de animal, a spus 
indianul. L-am ucis cu mâinile goale. El este 
spiritul meu acum. Ai şi tu unul? 

— Nu. 

Indianul l-a privit cu reproş. 

— Ai nevoie de unul, i-a spus el. Vei trece cu 
viaţă prin încercarea asta. Alege unul. Unul 
puternic. 

Cu totul ascultător, William a văzut cu ochii 
minţii o serie de animale: porc... şarpe... cerb... 
râs... nu, miroase prea tare, a putregai. 

— Urs, a spus el cu hotărâre, dar şi cu 
certitudine. Nu există niciun animal mai puternic 
decât ursul, nu-i aşa? 

— Urs, a repetat indianul, dând din cap. Da, e 
bine. 

A tăiat mâneca lui William, folosindu-se de cuţit. 

Materialul refuza să mai acopere braţul umflat. 
Lumina l-a învăluit deodată, iar lama cuţitului 
strălucea argintie. S-a uitat la William şi apoi a 
râs, spunându-i: 

— Ai barba roşie, puiule de urs. Ştiai asta? 

— Ştiu asta, a replicat William, închizând ochii 


pentru a-i feri de razele soarelui care răsărise. 

Mâncăciosul îşi dorea blana râsului, iar Murray, 
alarmat de starea de sănătate a lui William, a 
refuzat să aştepte până ce indianul va fi jupuit 
animalul. Cei doi au avut o discuţie aprinsă, al 
cărei rezultat a fost că William s-a trezit alături de 
felina moartă într-o targă făcută la repezeală şi 
trasă de calul lui Murray. I s-a dat de înţeles că ar 
fi urmat să ajungă într-o mică aşezare la zece mile 
distanţă, unde era un medic. 

Mâncăciosul şi alţi doi mohicani i-au însoţit 
pentru a-l călăuzi pe Murray, în timp ce tovarăşii 
lor aveau să continue vânătoarea. 

Râsul fusese eviscerat şi William credea că este 
un lucru bun, pentru că ziua era călduroasă şi 
mirosul de sânge atrăgea roiuri întregi de muşte, 
care aveau vreme să se înfrupte, căci armăsarul 
nu putea să tragă targa foarte repede. Muştele îi 
bâzâiau pe la urechi, punându-i nervii la grea 
încercare. Cele mai multe erau interesate de 
felină, dar erau şi unele care se aşezau pe el, iar 
acest lucru îl făcea să mai uite de braţ. 

Când indienii au făcut un popas pentru a bea 
apă şi a-şi face nevoile, l-au ajutat pe William să se 
ridice în picioare, fapt care a constituit o uşurare 
pentru el, chiar dacă se simţea slăbit. Murray s-a 
uitat la faţa lui pişcată de țânțari şi arsă de soare, 
a căutat în geanta de la brâu şi a scos din ea o 
cutie turtită din tablă. Acea cutie conţinea o 
unsoare cu miros neplăcut, pe care a folosit-o 
pentru William. 

— Mai avem de străbătut cinci sau şase mile, a 
spus el, deşi tânărul ofiţer nu îl întrebase nimic. 

— Ah, asta-i bine, a spus William cu toată forţa 


de care mai dispunea. Oricum nu suntem în iad... 
suntem într-un purgatoriu. Ce mai contează ce ni 
se va întâmpla în următorii o mie de ani? 

Spusele lui William l-au făcut pe Murray să râdă, 
în vreme ce Mâncăciosul îl privea derutat. 

— O să rezişti, i-a spus Murray lui William, 
bătându-l pe umăr. Vrei să faci câţiva paşi? 

— Dumnezeule, da. 

Capul parcă-i plutea, picioarele refuzau să se 
mişte, iar genunchii păreau să nu-l ţină, dar tot 
era mai bine decât să petreacă încă un ceas 
alături de râsul ai cărui ochi sticloşi şi a cărui 
limbă uscată erau asaltate de muşte. I s-a dat un 
băț dintr-o creangă de stejar şi a mers în urma 
calului, scăldat în sudoare şi scuturat de friguri, 
dar hotărât să rămână în picioare. 

Unsoarea aceea ţinea muştele la distanţă - toţi 
indienii erau unşi cu ea - şi când nu era chinuit de 
friguri, cădea într-un fel de transă, preocupat doar 
de ideea că trebuia să pună un picior în faţa 
celuilalt. 

O vreme, indienii şi Murray au stat cu ochii pe 
el, dar apoi, mulţumiţi că se putea ţine pe 
picioare, s-au întors la discuţiile lor. Nu îi putea 
înţelege pe cei doi indieni care vorbeau doar în 
graiul mohicanilor, dar a priceput că Mâncăciosul 
îi cerea lui Murray să-i explice ce anume era 
purgatoriul. 

Lui Murray i-a fost cam greu, pentru că 
mohicanii nu aveau noţiunea de păcat, de 
Dumnezeu şi de slăbiciuni ale omului. 

— Ai noroc că ai devenit Kahnyen'kehaka, i-a 
spus Mâncăciosul lui Murray, dând din cap. Un 
spirit care nu este mulţumit că a murit un om rău 


şi îl chinuieşte după moarte? Şi creştinii mai spun 
despre noi că suntem cruzi! 

— Ai dreptate, a replicat Murray, dar ia 
gândeşte-te puţin. Să zicem că un om este un laş 
şi nu a murit aşa cum se cuvine. In purgatoriu el 
are ocazia de a da dovadă că este curajos, nu-i 
aşa? îndată ce a dovedit că este un bărbat în toată 
puterea cuvântului, calea îi este deschisă şi poate 
păşi către Paradis, fără a i se pune în cale niciun 
fel de piedică. 

— Hmm! a mormăit Mâncăciosul, părând să aibă 
îndoieli. Cred că dacă un om poate îndura să fie 
torturat vreme de sute de ani... Dar cum să fie el 
torturat dacă nu are trup? 

— Tu crezi că un bărbat are nevoie de trup 
pentru a fi torturat? a întrebat Murray. 

Mâncăciosul a scos un sunet, ce putea fi un „da” 
sau dovada că întrebarea lui Murray l-a amuzat. 
Subiectul a fost abandonat. 

Au înaintat cu toţii în tăcere, înconjurați doar de 
cântecele păsărilor şi de bâzâitul muştelor. 
Preocupat că trebuie să rămână în picioare, 
William îşi fixase privirea în ceafa lui Murray, care 
îşi ducea calul de căpăstru şi şi-a dat seama că 
scoţianul încetinise pasul. 

La început, a crezut că asta se întâmpla din 
cauza lui şi era pe cale să protesteze, spunând că 
era în stare să ţină pasul cu ceilalţi, cel puţin 
pentru o vreme, dar pe urmă a văzut că Murray s- 
a uitat la mohicanii care îl însoțeau, pentru ca apoi 
să se întoarcă spre Mâncăcios ca să îl întrebe 
ceva. Murray vorbise mult prea încet ca William 
să fi putut înţelege ceva. 

Mâncăciosul a ridicat din umeri spunând: 


— Pricep, ea e purgatoriul tău. 

Murray s-a amuzat: 

— Contează? Am întrebat dacă este sănătoasă. 

Mâncăciosul a ridicat un umăr, zicând: 

— Da, este sănătoasă. Are un fiu şi cred că are şi 
o fiică. Soţul ei... 

— Da? a întrebat Murray cu un glas care parcă 
ardea. 

— Il ştii pe Thayendanegea? 

— Da, îl ştiu, a spus Murray curios. 

Şi William era curios, deşi curiozitatea sa era 
vagă şi aştepta să afle cine anume era 
Thayendanegea şi ce legătură avea el cu femeia 
care fusese dragostea lui Murray. Ba nu, lucrurile 
nu stăteau aşa. 

Nu mai sunt căsătorit, spusese el. Era vorba, 
deci, despre soţia lui. William a simţit un val de 
afecţiune, gândindu-se la Margery. Se gândise la 
ea foarte rar şi o făcuse doar pentru puţină vreme 
în ultimii patru ani, dar deodată trădarea ei părea 
o tragedie. Imagini în care apărea ea îi pluteau 
înaintea ochilor, întrerupte din cauza 
sentimentului de profundă tristeţe. Simţea că îi 
curge ceva pe faţă. Nu ştia dacă era sudoare sau 
lacrimi. Gândul că trebuie să-şi fi pierdut capul l-a 
cuprins încet, ca şi când ar fi venit de la distanţă, 
dar nu avea ce face. 

Muştele nu îl mai sâcâiau, dar continuau să-i 
bâzâie pe la urechi. 

Le-a ascultat bâzâitul cu mare atenţie, convins 
că încercau să-i spună ceva important. A ascultat 
foarte atent, dar nu a putut distinge decât silabe, 
care nu aveau niciun sens: „Shosha'”, „Nik”, 
„Osonni”. Nu! Ultima silabă era, de fapt, un 


cuvânt. ÎI ştia! „Alb!” însemna „alb”. Vorbeau 
despre el? 

Şi-a fluturat o palmă pe la ureche, pentru a 
izgoni muştele şi a desluşit din nou cuvântul 
„purgatoriu”. 

Pentru o vreme, nu a putut pricepe sensul 
acestui cuvânt. Era chiar în faţa lui, acoperită de 
muşte. A văzut ca prin ceaţă partea din spate a 
calului, a văzut obiectul din pânză. Cum se 
chema? Pat? Nu. Era o targă şi pe ea era râsul. Il 
privea cu nişte ochi precum chihlimbarul. Se uita 
la el peste umăr, cu botul deschis, arătându-şi 
colții. 

Acum îi vorbea şi râsul. 

— Eşti nebun, ştii asta? îi spunea animalul. 

— Ştiu! a răspuns el în şoaptă. 

Nu a putut auzi răspunsul felinei, acoperit de 
cuvinte rostite cu accent scoţian. 

S-a apropiat mai mult, pentru a auzi mai bine. S- 
a simţit de parcă ar fi plutit prin aerul dens 
precum apa, care îi intra în gura deschisă. Nu a 
mai văzut felina... oh! Era întins la pământ cu faţa 
în jos, cu obrazul lipit de iarbă şi de noroi. 

S-a auzit glasul râsului supărat, dar resemnat: 

— Acesta-i purgatoriul? Crezi că poţi scăpa dacă 
mergi înapoi? 

Ei bine, nu, nu cred, a gândit William, simțind 
cum îl cuprinde liniştea. Nu avea niciun sens. 

O DISCUŢIE 


Tânăra s-a uitat gânditoare la foarfeca ei. 


— Aşa? a întrebat ea. Pare ruşinos, dragul meu 
William. Ce culoare uluitoare! 

— Cred că ar trebui să ţi se pară ciudat, 
domnişoară Hunter, a replicat William zâmbind. 
Eu am auzit că quakerii sunt de părere că toate 
culorile deschise sunt o dovadă a frivolităţii. 

Singurul lucru colorat care se vedea pe rochia ei 
era o broşă arămie, care îi ţinea strânsă batista. 
Tot restul era în nuanţe de maroniu deschis şi 
închis, deşi el credea că acele culori i se 
potriveau. 

Ea l-a privit cu nemulţumire, spunând: 

— Dacă ne îmbrăcăm pretenţios, nu dăm dovadă 
că preţuim darurile pe care ni le-a oferit 
Dumnezeu. Oare sturzul îşi smulge penele şi 
trandafirii îşi scutură petalele? 

— Mă îndoiesc că trandafirii îţi dau mâncărimi, a 
replicat William, scărpinându-se în barbă. Ideea că 
barba lui ar fi un dar de la Dumnezeu era ceva nou 
pentru el, dar nu era suficient încât să şi-o lase să- 
i crească. Dincolo de faptul că avea o culoare cu 
totul nefericită, creştea repede, dar nu era deasă. 
Se uita nemulţumit la mica oglindă 
dreptunghiulară pe care o avea în mână. Nu avea 
ce să facă pentru a împiedica să se decojească pe 
nas şi pe pomeţi, pentru că îl arsese soarele, şi 
nici pentru a înlătura zgârieturile care îi aminteau 
de aventurile trăite în mlaştină. Barba cârlionţată, 
arămie, care îi creştea în voie, putea fi înlăturată 
imediat. 

— Vrei să treci la treabă, te rog? 

A ţuguiat buzele şi apoi s-a aşezat în genunchi 
lângă scaunul lui şi i-a întors capul către lumină. 

— Prea bine, a spus ea şi i-a atins obrazul cu 


foarfeca rece. Îi voi spune lui Denny să vină şi să 
te bărbierească. Nu sunt sigură dacă îţi pot tăia 
barba fără a te tăia şi pe tine, pentru că... şi-a 
îngustat privirea, privindu-i rotunjimile bărbiei... 
pentru că eu nu am bărbierit altceva decât porci. 

— Bărbier, bărbier, a mormăit el, încercând să 
nu îşi mişte buzele. Să bărbiereşti porci. Cât...? 

Ea şi-a lipit degetele de bărbia lui închizându-i 
gura cu hotărâre, dar el a scos un sunet pe care ea 
l-a luat drept chicotit. Tac, tac, tac. Lamele 
ţăcăneau plăcut pe obrajii lui, iar părul cârlionţat 
cădea pe un prosop uzat pe care i-l pusese în 
poală. 

Nu avusese niciodată ocazia de a-i vedea chipul 
de la o distanţă atât de mică. Ochii ei erau 
aproape căprui şi aveau o uşoară nuanţă de verde. 
Deodată a simţit dorinţa de a o săruta pe vârful 
nasului. A închis ochii şi a adulmecat. Ea mulsese 
o capră de curând. 

— Pot să mă bărbieresc şi singur, a spus el, 
după ce ea a lăsat deoparte foarfeca. 

Ea a ridicat sprâncenele, privindu-i braţul şi 
spunând: 

— M-ar surprinde să poţi simţi ceva cu mâna şi 
aş fi surprinsă şi mai mult dacă te-ai putea 
bărbieri. 

Era adevărat. Abia dacă îşi putea mişca braţul 
drept. Ea îl hrănise în ultimele două zile. Aşa 
stând lucrurile, s-a gândit să-i spună că de fapt el 
era stângaci. 

Se vindecă bine, a spus el şi şi-a întors braţul 
astfel încât razele soarelui să se reverse asupra 
lui. Doctorul Hunter îi scosese pansamentul în 
acea dimineaţă şi îi spusese că era foarte mulţumit 


de modul în care arăta braţul. Rana era încă roşie, 
iar pielea din jurul ei avea o culoare neplăcută, 
albă şi umedă. Oricum, rana se vindeca. Braţul nu 
mai era umflat, iar dungile roşii dispăruseră. 

— Ei bine, a spus ea privind rana, cred că este o 
cicatrice frumoasă. 

— E frumoasă? a spus William, privindu-şi braţul 
cu scepticism. A auzit uneori bărbaţi spunând 
despre o cicatrice că era „frumoasă”, referindu-se 
la faptul că rana se vindeca bine şi urma nu va fi 
exagerat de mare. Cicatricea lui avea să fie lungă, 
semănând cu o coadă care se întindea spre 
încheietura mâinii. I se spusese după o vreme că 
fusese cât pe ce să i se taie braţul. Doctorul 
Hunter îşi adusese fierăstrăul şi îl aşezase 
deasupra rănii şi abcesul a plesnit chiar în mâna 
lui. Văzând asta, doctorul a stors rana şi a pus 
peste ea usturoi, rugându-se să se vindece. 

— Arată ca o stea imensă, a spus Rachel Hunter 
mulţumită. O stea deosebită, o cometă poate. Ori 
Steaua din Bethlehem, care i-a călăuzit pe cei trei 
magi către locul în care s-a născut lisus. 

William şi-a întors braţul, privindu-l. S-a gândit 
că rana lui arăta mai curând ca o ghiulea de 
mortier, din aceea care explodează, dar s-a 
mulţumit să mormăie pe un ton încurajator. Şi-a 
dorit să continue conversaţia, astfel încât a ridicat 
bărbia proaspăt rasă şi a arătat spre broşa pe care 
ea o purta. 

— E frumoasă. Nu-i o dovadă a frivolităţii? 

— Nu, a spus ea cu încăpățânare, punând mâna 
peste broşă. E făcută din părul mamei mele. A 
murit când m-am născut eu. 

— Ah, îmi pare rău, a spus el, pentru a continua 


după un moment de ezitare: 

— Şi mama mea a murit la naşterea mea. 

Ea a şovăit şi a avut în ochi un licăr de interes. 

— Şi mie îmi pare rău, a spus ea încet, pentru ca 
apoi să continue cu hotărâre: 

— Am să-l chem pe fratele meu. 

Paşii ei au coborât scara îngustă repede şi cu 
discreţie. 

El a apucat capetele prosopului şi l-a scuturat pe 
fereastră, risipind firele de păr roşcat în cele patru 
vânturi. l-ar fi plăcut să poarte barbă, ca 
deghizare, dacă ar fi fost castanie, o culoare 
decentă. Aşa, barba avea să atragă privirile 
tuturor asupra sa, din cauza culorii. 

Se întreba ce avea să facă acum. Până a doua zi, 
ar fi putut porni la drum. Acum putea purta fără 
grijă hainele pe care le avea. Domnişoara Hunter 
îi peticise atât pantalonii, cât şi haina. Putea să 
plece, dar nu avea cal şi nici bani, în afară de două 
piese de şase penny pe care le găsise în buzunar. 
În afară de asta, îşi pierduse cartea în care era o 
listă a persoanelor cu care trebuia să ia legătura, 
pe lângă mesajele pe care ar fi trebuit să le 
transmită. Îşi amintea câteva nume, dar în ceea ce 
priveşte cuvintele şi semnele... 

Deodată şi-a adus aminte de Henry Washington. 
Datorită acestui fapt a remarcat conversaţia pe 
care o avusese cu Murray lângă foc, înainte să 
înceapă să vorbească despre cântecele morţii. 
Washington, Cartwright, Harrington şi Carver, 
numele i-au venit în minte, dar şi-a amintit şi de 
uimirea lui Murray când îi vorbise acestuia despre 
Washington şi Dismal Town. 

Nu îşi închipuia de ce ar fi vrut Murray să-l 


inducă în eroare. Dar dacă el avea dreptate... 
Căpitanul Richardson avea informaţii cu totul 
greşite? Acest lucru era, cu siguranţă, posibil. 
Chiar dacă fusese pentru scurtă vreme în Colonii, 
el văzuse cât de repede se putea face trecerea de 
la o tabără la alta, în funcţie de situaţia existentă 
la un anumit moment dat. 

Dar... i-a şoptit vocea raţiunii din mintea lui şi a 
simţit cum îi trecea un fior pe ceafă. Dacă domnul 
căpitan Richardson nu se înşela... atunci a avut de 
gând să te trimită către moarte, către prizonierat. 

Această idee cumplită a făcut să i se usuce gura 
şi a dus mâna la cana cu ceai din plante pregătit 
de domnişoara Hunter şi adus mai devreme. Avea 
un gust scârbos, dar el abia dacă şi-a dat seama. A 
strâns cana în mână, de parcă ar fi fost un 
talisman menit să îl apere de tot ceea ce îşi 
închipuise el că i s-ar putea întâmpla în viitor. 

Nu, şi-a spus el. Așa ceva nu e posibil. Tatăl său 
îl cunoştea pe Richardson. Cu siguranţă că dacă 
domnul căpitan era un trădător... Doamne, la ce 
se gândea? 

— Nu, a spus el cu voce tare. Nu este posibil. Nu 
se poate întâmpla aşa ceva. Briciul lui Occam. 

Acest gând l-a mai liniştit puţin. Invăţase 
regulile de bază ale logicii la o vârstă fragedă şi 
principiul lui William Occam l-a ajutat foarte mult. 
Era mai probabil ca Richardson să fie un trădător 
care să-l fi trimis la pierzanie sau era mai probabil 
să fi fost prost informat? 

Ajungând în acest punct cu raţionamentul său, 
William s-a gândit foarte bine şi la rolul său în 
întreaga combinaţie pusă la punct de Richardson. 
În ce măsură ar fi profitat căpitanul dacă un tânăr 


ofiţer ar fi pierit într-o misiune minoră? 

Prea bine, şi-a spus William, relaxându-se puţin 
şi luând o gură de ceai cu miros neplăcut, cu care 
s-a şi înecat. Încă se mai ştergea cu prosopul, 
când doctorul Hunter a venit, urcând încet scările. 
Doctorul Hunter era, probabil, cu zece ani mai 
mare decât sora lui. Putea să fi avut aproape 
treizeci de ani. Era vesel ca un cintezoi. A fost de- 
a dreptul radios când l-a văzut pe William, pentru 
că se bucura că pacientului său îi mergea bine. 
William a răspuns cu un zâmbet. 

— Surioara mea îmi spune că doreşti să fii 
bărbierit, a spus doctorul lăsând din mână vasul 
pentru apă şi pămătuful. Asta înseamnă că te simţi 
destul de bine pentru a dori să ieşi în lume. Un 
bărbat, când nu mai este în contact cu societatea, 
îşi lasă barba să crească. Ai simţit vreo mişcare la 
nivelul măruntaielor? 

— Nu, dar îmi propun să simt o mişcare în 
măruntaie cât de curând, l-a asigurat William. 
Oricum, nu vreau să mă arăt în public ca un 
bandit... Nici nu doresc să-i scandalizez pe vecinii 
dumitale. 

Doctorul Hunter a izbucnit în râs, scoțând dintr- 
un buzunar un brici şi din altul ochelarii cu ramă 
de argint. Apoi şi-a aşezat ochelarii pe nas cu 
hotărâre şi a muiat pămătuful în apă. 

— Surioara mea şi cu mine am auzit tot soiul de 
bârfe spuse în şoaptă, i-a spus doctorul lui 
William. Dacă ar vedea că ies bandiți din locuinţa 
noastră, bârfele lor ar fi confirmate. 

— Chiar aşa? a întrebat William, strângându-şi 
buzele, astfel încât să nu-i fie acoperite cu săpun. 
De ce? a întrebat el mai apoi. 


Imediat ce şi-a recăpătat cunoştinţa, a întrebat 
unde se afla şi a aflat că Oak Grove era o aşezare 
a quakerilor. El credea că quakerii sunt foarte 
uniţi, datorită principiilor credinţei lor, dar pe 
urmă şi-a dat seama că el nu cunoştea niciun 
quaker. 

Hunter a oftat din adâncul sufletului, lāsând 
deoparte pāmāãtuful pentru a apuca briciul. 

— Of, politica, a spus el în cele din urmă, pe un 
ton de dispreț. Spune-mi, prietene Ransom, există 
cineva pe care Îl pot trimite să spună cuiva despre 
starea dumitale? 

— Nu, mulțumesc, domnule, a replicat William 
zâmbind. Le voi spune eu însumi cum mă simt. 
Sunt sigur că mâine voi putea pleca de-aici. Vă 
asigur, însă, că nu am să uit de bunătatea şi 
ospitalitatea dumneavoastră, atunci când voi 
ajunge la... prietenii mei. 

Denzell Hunter a ridicat din sprâncene şi a 
țuguiat buzele, când a început din nou să-l 
bărbierească pe tânărul ofiţer şi a tăcut preţ de o 
clipă, pentru ca apoi să spună: 

— Te-aş ruga să-mi ierţi curiozitatea, dar încotro 
intenţionezi să te duci? 

William a ezitat, deoarece nu ştia ce să spună. 
De fapt, nici el nu se hotărâse ce va face, din 
cauza situaţiei sale financiare lamentabile. Cel mai 
bine era să se îndrepte către Mount Josiah, unde 
se afla plantaţia lui. Nu era sigur, dar probabil că 
se afla la patruzeci sau cincizeci de mile distanţă 
faţă de plantație. Se gândea că, dacă vânătorii 
aveau să-i dea câte ceva de mâncare, putea să 
ajungă pe plantație cam într-o săptămână. Odată 
ce va fi ajuns acolo, putea să-şi ia haine, un cal 


bun şi putea porni din nou la drum. 

Era o perspectivă tentantă. Ca să-şi ducă planul 
la îndeplinire, ar fi trebuit să-şi dea de gol 
prezența în Virginii şi acest lucru avea să fie 
comentat, pentru că toată lumea îl cunoştea şi toţi 
ştiau că era militar. Să se arate printre cunoscuţi 
îmbrăcat aşa cum era îmbrăcat... 

— Există catolici la Rosemount, a spus doctorul 
Hunter ştergând briciul pe atât de mult folositul 
prosop. 

William s-a uitat la el surprins. 

— Oh! a exclamat el îngrijorat. De ce mama 
dracului îi povestea Hunter despre catolici? 

— Îmi pare rău, prietene, i-a spus doctorul 
observându-i reacţia. Vorbeai despre prietenii 
dumitale şi eu am crezut... 

— Aţi crezut că sunt... 

Mirarea a fost urmată de faptul că tânărul ofiţer 
a bănuit cum stăteau lucrurile şi a dus din reflex 
mâna la piept, pentru a descoperi doar materialul 
cămăşii de noapte ponosite pe care o purta. 

Doctorul s-a aplecat încet şi a deschis lada de 
aşternuturi de la picioarele patului, pentru ca apoi 
să-şi îndrepte spatele. Avea într-o mână rozariul 
din lemn. 

— A trebuit să ţi-l luăm, bineînţeles, când te-am 
dezbrăcat, dar surioara mea l-a pus bine, cu 
gândul de a ţi-l înapoia. 

— Aţi spus „te-am dezbrăcat?” a întrebat 
William încet. Dumneavoastră... şi domnişoara 
Hunter... m-aţi dezbrăcat? 

— Da, nu a fost nimeni altcineva cu noi, a spus 
doctorul, vrând parcă să se scuze. Ne-am văzut 
obligaţi să te băgăm gol în râu, în speranţa că 


astfel îţi va trece febra. Nu-ţi aduci aminte? 

Işi amintea... vag, dar crezuse că senzaţia de 
rece pătrunzător şi sentimentul că avea să se 
înece făceau parte doar din coşmarurile provocate 
de febră. Prezenţa domnişoarei Hunter nu era 
fixată, din fericire sau poate din nefericire, în 
amintirile sale. 

— Nu aveam cum să te duc de unul singur, iar 
vecinii... i-a explicat doctorul cât se poate de 
serios. Să ştii că ţi-am pus un prosop peste părţile 
ruşinoase, s-a grăbit el să-l asigure pe William. 

— Ce neînţelegeri aveţi cu vecinii 
dumneavoastră? a întrebat William, muncit de 
curiozitate, în timp ce lua rozariul din mâna lui 
Hunter, explicându-i imediat: 

— Eu nu sunt catolic. Acest obiect este o... 
amintire pe care o am de la un prieten. 

— Oh! a exclamat doctorul, frecându-şi buzele 
cu un deget şi fiind vizibil derutat. Înţeleg. Eu am 
crezut... 

— Vecinii...? a întrebat William, încercând să 
treacă peste momentul jenant şi punându-şi din 
nou rozariul la gât. 

Poate că tocmai greşeala legată de religia lui 
constituia motivul problemelor pe care doctorul le 
avea cu vecinii săi. 

— Ei bine, îndrăznesc să spun că poate m-ar fi 
ajutat să te transport, a mărturisit doctorul 
Hunter, dacă aş fi avut vreme să chem pe cineva. 
Problema era urgentă şi cel mai apropiat vecin se 
află la o distanţă destul de mare. 

Dând această replică, Hunter nu a răspuns la 
întrebarea lui William legată de problemele pe 
care le-ar fi avut cu vecinii. Tânărul ofiţer s-ar fi 


dovedit lipsit de maniere dacă ar mai fi insistat. 
William a dat din cap discret şi s-a ridicat în 
picioare. 

A simţit că se mişca podeaua sub picioarele lui 
şi a văzut un fulger alb. S-a apucat de pervazul 
geamului ca să nu cadă din picioare şi şi-a revenit 
o clipă mai târziu, scăldat în sudoare. Doctorul 
Hunter îl ţinea de braţ, dând dovadă de o 
neaşteptată forţă şi împiedicându-l să nu cadă 
cumva în curte. 

— Nu te grăbi aşa, prietene Ransom, a spus 
medicul cu blândeţe, întorcându-l şi călăuzindu-l 
către pat. 

— Poate că vei merge singur pe picioarele 
dumitale în altă zi. Mă tem ci expectorezi mai mult 
decât e normal. 

Puțin slăbit, William s-a aşezat pe pat şi i-a 
permis doctorului Hunter să-l şteargă pe faţă cu 
prosopul. Era evident că mai avea timp să se 
gândească încotro se va duce. 

— Cât credeţi că va mai dura până ce voi putea 
merge timp de o zi întreagă? 

Denzell Hunter i-a aruncat o privire, vrând să 
vadă care era starea lui. 

— Cinci zile, cel puţin patru, a spus Hunter. Eşti 
robust şi ai destul sânge în vine. Altfel aş fi spus 
că va mai dura o săptămână. 

Slăbit şi palid, William s-a întins. Doctorul a 
rămas lângă el, încruntat şi îngrijorat. 

— Cât de departe vei merge... în călătoriile 
dumitale? a întrebat doctorul, părând că îşi alege 
cuvintele cu grijă. 

— La o distanţă destul de mare, a replicat 
William. Trebuie să ajung... în Canada, a spus el, 


gândindu-se că, dacă ar fi spus mai multe, ar fi dat 
de bănuit în privinţa scopului călătoriei sale. Intr- 
adevăr, un bărbat putea avea afaceri în Canada, 
fără legătură cu armata britanică, ale cărei unităţi 
ocupau  Quebecul, dar doctorul menţionase 
politica... era cel mai bine să ţii cont de acest 
aspect. Bineînţeles că nu va pomeni nimic despre 
Mount Josiah. Indiferent cât de proaste erau 
relaţiile dintre membrii familiei Hunter şi vecinii 
lor, informaţiile legate de vizitatorul lor aveau să 
se răspândească foarte uşor. 

— Canada, a spus doctorul ca pentru sine, 
pentru ca apoi să-şi întoarcă din noi privirea spre 
William. Da, e o distanţă considerabilă până acolo. 
Din fericire, am sacrificat o capră în dimineaţa 
aceasta şi o să avem carne. Asta te va ajuta să-ţi 
recapeţi puterile. Am să-ţi las sânge mâine, ca să 
avem echilibru în ceea ce priveşte umorile şi după 
aceea vom mai vedea. Pentru moment... 

A întins o mână şi a spus, zâmbind: 

— Haide, vreau să mă asigur că ajungi cu bine la 
privată. 


39 
O PROBLEMĂ DE CONŞTIINŢĂ 


Urma să vină o furtună. William simţea asta în 
aer, îşi dădea seama după umbrele norilor care se 
lăsau peste straturile cu flori. Căldura şi umezeala 
caracteristice zilei de vară se mai potoliseră şi 
acum se simţea o boare de aer. Nu putea rămâne 
în pat. S-a ridicat şi s-a sprijinit de masa de toaletă 
şi i-a luat ceva vreme pentru a ajunge dintr-o 


parte în alta a camerei, o distanţă care era de 
aproximativ trei metri, sprijinindu-se cu o mână de 
perete pentru a-şi păstra echilibrul. Efortul îl 
secătuia de puteri şi îl ameţea, obligându-l să se 
aşeze pe podea cu capul între genunchi, aşteptând 
să nu mai vadă pete înaintea ochilor. 

Odată, când era aşezat lângă geam, a auzit voci 
jos, în curte. Auzea glasul domnişoarei Rachel 
Hunter, un glas surprins şi întrebător, apoi replica 
unui bărbat, rostită de o voce cunoscută... vocea 
lui lan Murray! 

A sărit în picioare, dar s-a lăsat din nou pe 
podea, văzând negru înaintea ochilor şi simțind că 
era ameţit. A încordat pumnii şi a strâns din dinţi 
sperând că sângele va începe să-i circule din nou 
prin creier. 

— Asta înseamnă că va trăi? 

Vocile se auzeau la distanţă, mascate de 
murmurul castanilor din apropierea casei, dar a 
prins această replică. S-a ridicat în genunchi şi a 
privit cerul acoperit de nori. 

Silueta înaltă a lui Murray se afla în prag, 
îmbrăcat în piei de capră, având alături câinele 
uriaş. Mâncăciosul sau ceilalţi indieni nu se 
vedeau nicăieri, dar doi cai pe care nu îi ţinea 
nimeni de căpăstru păşteau în spatele lui Murray. 
Rachel Hunter făcea gesturi prin care îl invita pe 
Murray să între în casă, dar acesta refuza, 
scuturând din cap. A băgat mâna în tolbă şi a scos 
de acolo un pachet pe care i l-a dat fetei. 

— Hei! a strigat William sau, mai bine spus, a 
încercat să strige, pentru că nu avea prea mult aer 
şi şi-a agitat braţele. Vântul a bătut mai puternic 
printre crengile castanilor, dar mişcarea trebuie 


să-i fi atras atenţia lui Murray, pentru că a privit 
către fereastra lui şi, văzându-l pe William, a 
zâmbit şi a ridicat o mână în semn de salut. 

A făcut o mişcare, dând impresia că avea să 
între în casă, dar a lăsat frâiele unuia dintre cai şi 
le-a pus în mâna lui Rachel Hunter. După aceea, a 
făcut un gest de rămas-bun spre geamul lui 
William, s-a aruncat fără prea multă graţie în 
spinarea celuilalt cal, a luat frâiele din mâna fetei 
şi a plecat. 

William a rămas cu mâinile prinse de tocul 
ferestrei dezamăgit, pentru că îl vedea pe Murray 
dispărând între castani. Ei, dar Murray lăsase aici 
un cal. Rachel Hunter îl ducea în spatele casei, cu 
fusta şi şorţul în bătaia vântului, ţinând cu o mână 
calul de căpăstru şi cu cealaltă boneta, ca să nu-i 
zboare. 

Era pentru el cu siguranţă! Murray voia să se 
întoarcă aici, ca să-l ia? Trebuia să pornească el 
spre locul în care se afla Murray? Simţind că 
inima îi bate mai să-i spargă pieptul, şi-a pus 
pantalonii şi ciorapii pe care Rachel îi tricotase 
pentru el. După ce s-a chinuit puţin, a reuşit să-şi 
tragă cizmele, care avuseseră de suferit din cauza 
umezelii. A început să tremure de atâta efort însă, 
pentru că era încăpățânat, a început să coboare 
scările transpirând, tremurând şi poticnindu-se, 
dar a izbutit să ajungă cu bine jos, unde se găsea 
bucătăria. 

Uşa din spate s-a deschis cu o răbufnire a 
vântului şi cu o mare de lumină, apoi s-a trântit, 
pentru că Rachel a scăpat clanţa din mână. Fata s- 
a întors, l-a văzut şi a scos un strigăt de 
surprindere. 


— Dumnezeu să ne aibă în pază! Ce cauţi 
dumneata aici? a întrebat Rachel cu spaimă, 
privindu-l cu ochi mari şi îndesându-şi şuviţele de 
păr negru sub bonetă. 

— Nu am dorit să te sperii, a spus William 
scuzându-se... L-am văzut pe domnul Murray 
plecând. Aş fi vrut să pornesc pe urmele dânsului. 
A spus cumva unde ar urma să îl întâlnesc? 

— Nu a spus. Stai jos, pentru numele lui 
Dumnezeu, ca să nu cazi din picioare. 

Dar el nu voia să stea jos. Simţea un impuls 
irezistibil de a ieşi, de a pleca. Genunchii îi 
tremurau şi dacă nu se aşeza cât mai curând, 
atunci... S-a aşezat, deşi nu ar fi vrut. 

— Ce a spus? a întrebat el, realizând imediat că 
stătea jos în prezenţa unei domnişoare, şi a făcut 
un gest către un scaun, continuând: 

— Te rog să iei loc. Spune-mi ce a zis. 

Rachel l-a privit pătrunzător, dar s-a aşezat, 
netezindu-şi fusta deranjată de vânt. Furtuna se 
declanşase cu putere. Umbrele norilor se 
întindeau pe podea şi peste faţa ei, iar aerul 
devenise încărcat, de parcă încăperea s-ar fi aflat 
sub apă. 

— A întrebat cum stai cu sănătatea şi, când a 
aflat că te refaci, mi-a dat calul, spunând că este 
pentru dumneata. 

Fata a ezitat, dar William voia să afle mai mult. 

— Ţi-a mai dat şi altceva, nu-i aşa? Am văzut 
cum ţi-a dat un pachet. 

Fata şi-a subţiat buzele şi a băgat mâna în 
buzunar, scoțând de acolo o legătură mică, 
împachetată în pânză. 

Era nerăbdător să vadă ce conţinea pacheţelul. 


Cu toate acestea, nu a putut să nu observe că acel 
pacheţel fusese legat recent. S-a uitat la Rachel 
Hunter, dar ea a înălţat capul şi a privit în altă 
parte. William a ridicat din sprâncene şi apoi şi-a 
îndreptat atenţia către pachet. 

A deschis pachetul şi a descoperit că era un fişic 
de dolari emişi de Armata Continentală, o 
legăturică în care se găsea o guinee, trei şilingi şi 
o monedă de doi penny, o scrisoare împăturită şi 
reîmpăturită, dacă se poate spune aşa, şi încă o 
legăturică. 

A pus deoparte banii şi legăturica şi a deschis 
scrisoarea. 


Vere, 


Sper ca starea ta de sănătate să fie mai bună 
decât cea în care te găseai când te-am văzut 
ultima oară. Iţi las un cal şi nişte bani de care să 
te ajuţi în călătoriile tale. Chiar dacă nu aceasta 
este situaţia, eu voi lăsa totuşi banii fie pentru 
plata doctoriilor, fie pentru înmormântarea ta. 

Celălalt lucru este un dar de la un prieten pe 
care indienii îl numesc „Cel ce ucide urşi”. El 
trage nădejde că vei purta acel lucru şi că îţi va 
aduce sănătate. Iti doresc noroc în tot ceea ce îţi 
propui. 

Al tău supus, 
lan Murray 


— Hmmm! a mormăit William uluit de toate 
acestea. Era evident că Murray avea treburile sale 
şi nu era dispus să aştepte până ce William ar fi 
fost în stare să călătorească. Era oarecum 


dezamăgit, deoarece ar fi vrut să mai stea de 
vorbă cu Murray. Acum când putea să gândească 
limpede, William a realizat că era mai bine pentru 
el că Murray nu îşi dorea să călătorească 
împreună. 

Şi-a dat seama că problema lui cea mai urgentă 
era rezolvată. Dispunea de mijloacele financiare 
necesare pentru a-şi putea continua misiunea... 
sau, mă rog, să o ducă până la capăt cât mai bine. 
Putea, cel puţin, să ajungă la cartierul general al 
generalului Howe, să prezinte un raport şi să 
primească noi ordine. 

Murray fusese cât se poate de generos. Calul 
părea a fi sănătos, iar banii erau suficienţi cât să 
ajungă în condiţii bune la New York. Se întreba de 
unde Dumnezeu făcuse rost Murray de acei bani. 
Se gândea că Murray părea a fi un om care nu 
avea după ce bea apă, deşi avea o armă bună. 
Acum îşi dădea seama că Murray trebuia să fie un 
om educat, cel puţin după scris. Cu toate astea, ce 
anume l-ar fi putut face pe ciudatul scoţian indian 
să se ocupe atât de mult de el? 

Curios, el a luat pachetul cel mic şi l-a desfăcut. 
S-a dovedit că acolo se afla gheara unui urs mare, 
găurită şi prinsă pe un şnur de piele. Era vechi. 
Marginile îi erau roase, iar nodul fusese făcut în 
aşa fel încât să nu mai fie desfăcut niciodată. Ei 
bine, până atunci spiritul ursului îi fusese alături 
şi îl ocrotise. Zâmbind ca pentru sine, William şi-a 
tras peste cap podoaba indianului, lăsând gheara 
să îi atârne peste cămaşă. Rachel Hunter a privit 
totul cu un chip impasibil. 

— Ai citit scrisoarea mea, domnişoară Hunter, a 
spus William cu reproş. Foarte urât din partea 


dumitale! 

Fata a roşit, dar l-a privit drept în faţă, lucru pe 
care William nu era obişnuit să-l vadă la o 
femeie... o excepţie fiind bunica din partea tatălui. 

— Felul în care vorbeşti denotă că eşti mult 
superior condiţiei sociale care s-ar putea ghici 
după hainele tale, prietene William... Lucrurile nu 
ar sta altfel nici dacă hainele pe care le porţi ar fi 
noi. Mintea dumitale este limpede de câteva zile 
încoace, dar nu ai spus ce căutai în Great Dismal. 
Acela nu este un loc pentru un domn. 

— Ba este, domnişoară Hunter, a contrazis-o 
William. Mulţi dintre domnii pe care îi cunosc 
merg acolo la vânătoare. Bineînţeles că nimeni nu 
merge la vânătoare în costum sau purtând 
îmbrăcăminte de cea mai bună calitate. 

— Nimeni nu se duce la vânătoare înarmat doar 
cu o tigaie, prietene William, a replicat fata. Şi 
dacă eşti cu adevărat un domn, atunci spune-mi 
unde se află casa dumitale? 

William a ezitat o clipă, nefiind în stare să-şi 
amintească trăsăturile alter ego-ului său şi de 
aceea a pronunţat numele primului oraş care i-a 
venit în minte: 

— Ah... în Savannah, în Carolina. 

— Eu ştiu unde-i asta! a izbucnit fata. Am auzit 
cum vorbesc oamenii din părţile-acelea şi 
dumneata nu vorbeşti ca ei! 

— Mă faci mincinos? a întreba el uluit. 

— Întocmai! 

— Oh! 

Au stat unul în faţa celuilalt, privindu-se în 
lumina slabă, un semn al furtunii. 

Pentru o clipă, el a avut impresia că joacă şah cu 


bunica lui, Benedicta. 

— Îmi pare rău că am citit scrisoarea care îţi era 
adresată, a spus fata. Nu a fost vorba doar de 
curiozitate, te asigur. 

— De ce altceva a fost vorba? a întrebat el 
zâmbind discret, pentru a dovedi faptul că nu era 
supărat pe ea pentru mica indiscreţie. 

Ea nu i-a zâmbit, dar l-a privit cu multă atenţie, 
nu cu suspiciune, de parcă ar fi vrut să-l măsoare. 

În cele din urmă fata a oftat încovoindu-şi 
umerii. 

— Am vrut să aflu câte ceva despre dumneata şi 
caracterul dumitale, a mărturisit ea. Tovarăşii 
dumitale care te-au adus la noi păreau a fi oameni 
periculoşi. Ce să mai spun de vărul dumitale? 
Dacă dumneata eşti unul dintre ei, atunci... 

Şi-a muşcat pentru o clipă buza de sus, apoi a 
scuturat din cap şi a continuat cu mai multă 
hotărâre: 

— Trebuie să plecăm de-aici în câteva zile, 
fratele meu şi cu mine. l-ai spus lui Denny că te 
vei îndrepta către miazănoapte. Mi-aş dori să 
călătorim în tovărăşia dumitale, măcar pentru o 
vreme. 

William s-ar fi aşteptat la orice, dar nu la asta. A 
clipit des şi a spus primul lucru care i-a venit în 
minte: 

— Să plecaţi de-aici? De ce? Este vorba despre... 
ăăă... despre vecini? 

Fata l-a privit surprinsă, întrebând: 

— Cum? 

— Îmi cer scuze, domnişoară, dar chiar fratele 
dumitale mi-a dat de înţeles că relaţiile familiei 
dumitale cu vecinii sunt... oarecum încordate. 


— Oh! a exclamat fata cu o grimasă, semn că 
era încurcată sau uimită. 

William şi-a spus că era vorba mai curând 
despre uimire. 

— Am înţeles, a spus ea în cele din urmă, bătând 
gânditoare cu degetele în masă. Da, este adevărat, 
deşi nu este... Nu are nicio legătură cu întreaga 
afacere. Văd că trebuie să-ţi spun totul. Ce ştii 
dumneata despre Societatea Prietenilor? 

El nu cunoştea decât o familie de quakeri, 
familia Unwin. Domnul Unwin era un comerciant 
prosper, care îl cunoştea pe tatăl lui. El le 
întâlnise pe cele două fiice ale domnului Unwin la 
o serată muzicală, dar în timpul conversaţiei, nu s- 
a discutat despre filosofie sau religie. 

— Cred că membrilor acestei societăţi... aăă... 
dumneavoastră... nu vă plac conflictele, nu-i aşa? 

Cuvintele lui William au făcut-o să râdă, 
surprinzător. Asta i-a făcut plăcere tânărului ofiţer 
pentru că, măcar pentru o vreme, cuta dintre 
sprâncenele fetei s-a şters. 

— Noi nu suntem de acord cu violenţa, l-a 
corectat ea. Noi progresăm datorită conflictelor, 
fie ele şi verbale, şi dată fiind credinţa noastră... 
Denny spune că dumneata nu eşti catolic, dar 
îndrăznesc să cred că nu ai luat parte niciodată la 
o întrunire a quakerilor. 

— Nu, nu am avut ocazia să iau parte la o astfel 
de întâlnire, nu. 

— Mă gândeam eu că aşa stau lucrurile, a spus 
domnişoara privindu-l pătrunzător şi continuând: 

— Prea bine. Avem pastori care vin la întruniri şi 
vorbesc. La întrunirile noastre poate lua cuvântul 
oricine, dacă spiritul unui bărbat sau al unei femei 


este mişcat de o anumită temă. 

— Al unei femei? Şi femeile pot cuvânta în 
public? 

Fata i-a aruncat o privire ucigătoare, spunând: 

— Am limbă, la fel ca şi dumneata. 

— Am observat lucrul acesta, a replicat el 
zâmbind. Continuă, te rog. 

S-a aplecat puţin înainte, pentru a continua să 
vorbească, dar nu a început imediat pentru că 
unul dintre storuri s-a lovit de un perete. 

Rachel a sărit imediat în picioare, exclamând: 

— Trebuie să bag găinile în coteţ! Trage 
storurile! i-a poruncit ea, dispărând. 

Luat prin surprindere, însă amuzat, a făcut 
precum i se ceruse, dar s-a mişcat încet. 

A urcat scările pentru a trage storurile, a simţit 
că ameţeşte din nou şi s-a oprit în pragul 
dormitorului, ţinându-se de tocul uşii pentru a-şi 
recăpăta echilibrul. Sus erau două camere: 
dormitorul care dădea câtre faţada casei, adică 
odaia în care îl duseseră pe el, şi o cameră ceva 
mai mică, situată mai în spate. Membrii familiei 
Hunter ocupau camera respectivă. Era acolo un 
pat cu baldachin şi o masă de toaletă, pe care se 
afla un sfeşnic din argint. Acolo mai erau puţine 
lucruri, printre acestea numărându-se o pereche 
de pantaloni şi o cămaşă a doctorului, un şal din 
lână şi rochia cu care domnişoara Rachel Hunter 
obişnuia să meargă la întruniri. Era vorba despre 
o rochie vopsită indigo. 

Acum că ploaia şi vântul nu se mai auzeau 
datorită storurilor, camera părea să fie învăluită în 
linişte, un loc în care te puteai refugia fugind din 
faţa furtunii. Inima îi bătea cu repeziciune, pentru 


că urcase scările şi a rămas acolo clipă, 
bucurându-se că intrase pe proprietatea cuiva. 

De jos nu se auzea niciun sunet. Probabil că 
Rachel se chinuia încă să prindă găinile. 

Era ceva ciudat în legătură cu acea încăpere şi i- 
a trebuit doar o clipă pentru a-şi da seama despre 
ce anume era vorba. Cele câteva lucruri care le 
aparţineau fraţilor Hunter duceau cu gândul la 
sărăcie. Această senzaţie contrasta, totuşi, cu 
micile semne de prosperitate, evidente dacă 
priveai diferitele obiecte din cameră. De pildă, 
sfeşnicul era din argint, nu din aramă sau din 
alamă, iar bolul pentru spălat nu era din lut, ci din 
porțelan fin, pictat cu crizanteme albastre. 

El a ridicat puţin poalele rochiei albastre din 
pură curiozitate. Modestia era ceva, iar faptul că 
hainele celor doi erau uzate reprezenta cu totul 
altceva. La poale rochia era atât de uzată, încât 
devenise aproape albă. Tocmai de aceea pliurile 
rochiei erau un joc de nuanţe deschise şi nuanţe 
închise. Doamna Unwin se îmbrăca modest, dar 
hainele ei erau de cea mai bună calitate. 

Dând curs unui impuls, William a apropiat 
rochia de chipul său şi a adulmecat. Incă mai 
mirosea puţin a indigo, a iarbă şi a animale vii... şi 
a trup de femeie. Tocmai acel miros i-a oferit o 
plăcere vecină cu aceea pe care i-o oferea un vin 
bun. 

Auzind cum se închidea uşa jos, William a lăsat 
rochia din mână. A avut senzaţia că i-a luat capul 
foc şi s-a îndreptat către scări cu inima bătându-i 
să-i spargă pieptul. 

Rachel Hunter se scutura lângă şemineu, 
răspândind picături de apă de pe şorţ. Boneta de 


pe cap era udă leoarcă. Pentru că nu l-a văzut pe 
William, fata a scos boneta, a stors-o cu un gest 
hotărât şi a atârnat-o într-un cui, deasupra 
şemineului. 

Părul i-a căzut pe spate, negru, ud şi sclipitor, 
contrastând cu coloritul deschis al hainei. 

— Să înţeleg că găinile sunt toate în siguranţă? 
a întrebat el, având încă în minte mirosul rochiei 
şi simțind că ar fi fost lipsit de maniere, dacă ar fi 
profitat de faptul că fata nu ştia că el se afla acolo. 

— Toate, în afară de cea pe care fratele meu o 
numeşte Marea Stricată din Babilon. Găinile nu 
sunt prea inteligente, dar aceea este perversă cum 
nu-ţi poţi închipui. 

— Perversă? 

Era evident că fata se gândea cum încerca să 
vadă William întreaga situaţie cu ochii minţii şi 
asta a distrat-o, pentru că a chicotit în vreme ce 
deschidea lada pentru aşternuturi. 

— Creatura aceea stă cocoţată la şapte metri 
înălţime într-un pin, şi asta în vreme de furtună. E 
perversă. 

Spunând acestea, fata a scos din ladă un prosop 
din pânză şi a început să se şteargă cu el pe cap. 

Sunetul făcut de ploaie s-a modificat deodată, 
iar picăturile păreau a fi pietricele care lovesc 
storurile. 

— Hmmm! a  mormăit Rachel, uitându-se 
încruntată spre fereastră. Cred că o să fie 
doborâtă de grindină, pentru ca apoi să fie 
mâncată de prima vulpe care trece pe-aici. Aşa ar 
merita. 

Fata a încetat să se mai şteargă pe cap şi apoi a 
continuat: 


— Nu-i nicio pagubă. O să mă bucur dacă n-o să 
mai văd vreodată vreuna dintre găinile-alea. 

Văzând că William continua să stea în picioare, 
fata s-a aşezat, făcând un gest prin care îl invita să 
se aşeze la rândul său pe un scaun. 

— Spuneai că dumneata şi fratele dumitale vă 
propuneţi să părăsiţi locul acesta şi să porniţi spre 
nord, a spus el aşezându-se. Înţeleg că găinile nu 
vă vor însoţi în această călătorie. 

— Nu,  Doamne-ajută. Le-am vândut deja 
dimpreună cu casa, a spus fata lăsând prosopul ud 
deoparte şi scoțând dintr-un buzunar un pieptene 
din corn. 

— Ţi-am spus că îţi voi destăinui şi de ce, a 
continuat. 

— Din câte am înţeles eu, totul are legătură cu 
întrunirile voastre. 

Fata a tras adânc aer în piept, zicând: 

— Spuneam că atunci când o persoană este 
mişcată de o anumită temă, vorbeşte în cadrul 
întrunirii, nu-i aşa? Fratele meu a fost mişcat de 
un anumit gând şi de aceea am ajuns să plecăm 
din Philadelphia. 

Fata i-a explicat că putea avea loc o întrunire 
oriunde existau destui prieteni care aveau acelaşi 
mod de gândire. În afară de întrunirile locale, de 
mică amploare, aveau loc şi întruniri mai 
importante, trimestriale sau anuale, în cadrul 
cărora se discutau probleme importante şi 
chestiuni care aveau legătură cu quakerii. 

— Întrunirea anuală din Philadelphia este cea 
mai mare şi cea mai importantă, a spus fata. Ai 
dreptate, prietenii sunt împotriva violenţei şi 
încearcă să o evite sau să-i pună capăt. La 


întrunirea din Philadelphia s-a discutat mult cu 
privire la rebeliune. S-a pledat pentru înţelepciune 
şi pace, pentru reconcilierea cu ţara-mamă. 

— Aşa, a spus William, vădit interesat de 
subiect. Vrei să spui că toţi quakerii din Colonii 
sunt acum loialişti? 

Fata şi-a ţuguiat buzele preţ de o clipă, pentru 
ca apoi să spună: 

— Acesta este sfatul care s-a dat la întrunirea 
anuală. Aşa cum am spus, însă, prietenii sunt 
călăuziţi de spiritul lor şi fiecare dintre ei trebuie 
să facă precum îi dictează spiritul. 

— Iar pe fratele dumitale spiritul l-a îndemnat să 
vorbească în favoarea rebeliunii? a întrebat 
William, amuzat, dar şi îngrijorat. 

Doctorul Hunter nu părea să fie omul care să 
îndemne la o rebeliune. 

Fata a dat din cap, dar nu în semn că ar fi fost 
de acord cu cele spuse de William. 

— A fost pentru independenţă, l-a corectat ea. 

— Desigur că aici lipseşte o verigă a logicii, a 
replicat William, ridicând din sprâncene. Cum 
poate fi obţinută independenţa dacă nu se 
apelează la violență? 

— Dacă dumneata crezi că spiritul lui Dumnezeu 
are vreo legătură cu logica, înseamnă că [II cunoşti 
mai bine decât mine, a spus fata dându-şi energic 
părul ud pe spate. Denny a spus că i s-a arătat 
destul de limpede că libertatea, fie că este a 
individului, fie a unor ţări, este un dar de la 
Dumnezeu şi că el trebuie să lupte pentru a o 
câştiga şi a o păstra. Astfel am fost excluşi din 
întrunire, a spus ea repede, pentru ca apoi să 
tacă. 


În cameră era întuneric, pentru că storurile erau 
trase, dar el îi zărea chipul la lumina slabă care 
venea din şemineu. Ultimele lucruri pe care le 
spusese o mişcaseră profund. Gura îi era 
încleştată, iar ochii îi luceau semn că ar fi izbucnit 
în plâns, dacă nu s-ar fi înfrânat. 

— Cred că este un lucru cât se poate de grav să 
fii exclus dintr-o întrunire, a spus el încet. 

Ea a dat din cap în semn că da şi a privit în altă 
parte. A luat prosopul umed, l-a netezit încet şi l-a 
împăturit, alegându-şi cuvintele cu grijă. 

— Ţi-am spus că mama a murit la naşterea mea. 
Tata a murit trei ani mai târziu... a murit înecat. 
Nu am avut nimic, fratele meu şi cu mine. Cei din 
comunitatea locală au avut grijă să nu murim de 
foame, să avem un acoperiş deasupra capului, 
chiar dacă acesta a fost găurit. S-a pus problema 
ce meserie să facă Denny şi ne-am temut că urma 
să devină văcar sau cavaf... Nu prea i-ar fi plăcut 
să se facă fierar, a adăugat ea zâmbind uşor, deşi 
era cât se poate de serioasă. Ar fi făcut şi asta, 
numai ca să am eu ce mânca. 

Norocul fusese de partea lor. Un quaker şi-a 
propus să încerce să găsească rude ale celor doi 
orfan Hunter şi, după un schimb de scrisori, a 
descoperit un văr de departe care era din Scoţia, 
dar se stabilise la Londra. 

— John Hunter, Dumnezeu să-l binecuvânteze, 
este un medic faimos. Faimos este şi fratele lui 
mai mare, care e chiar accoucheur-ul?. 

Chiar dacă avea anumite principii, domnişoara 
Hunter părea să aibă un aer de îngâmfare şi 
William a înclinat capul în semn de respect. 


62 Accocheur — mamoş (Ib. franceză) (n.tr.) 


— El s-a interesat în legătură cu abilităţile lui 
Denny şi aflând lucruri bune, a făcut demersurile 
necesare astfel încât el să meargă în Philadelphia, 
să stea la o familie de quakeri de acolo şi să 
studieze la colegiul medical nou înfiinţat, a spus 
fata. După aceea l-a chemat pe Denny la Londra, 
ca să-şi continue studiile sub îndrumarea lui! 

— Mare noroc, a spus William, dar cu dumneata 
ce s-a întâmplat? 

— Ah, eu am fost dusă la o femeie în sat, a spus 
fata cu o indiferenţă prefăcută, care nu a reuşit 
să-l păcălească pe William. Dar Denzell s-a întors 
repede şi aşa am ajuns să am eu grijă de casa lui, 
până ce se va căsători. 

Rachel frământa prosopul între degete, privind 
în poală. Părul ei lucea acolo unde ajungeau razele 
aruncate de foc. Se zăreau mici sclipiri de bronz în 
şuviţele de un castaniu închis. 

— Femeia aceea era o femeie bună, a continuat 
fata. A avut grijă ca eu să învăţ cum se ţine o casă. 
M-a învăţat să gătesc, să cos. A avut grijă să ştiu... 
ceea ce trebuie să ştie o femeie. 

Spunând acestea, l-a privit cu acea uluitoare 
francheţe şi cu un aer de sobrietate. 

— Cred că nu poţi să înţelegi ce înseamnă să fii 
scos dintr-o întrunire. 

— Cred că este ca şi când ai fi exclus din 
regiment, a replicat William. 

Fata şi-a îngustat privirea, examinându-l cu 
atenţie, dar William vorbise cât se poate de serios 
şi ea şi-a dat seama de acest lucru. 

— Ceea ce numim „o întrunire a quakerilor” nu 
este doar o congregaţie religioasă. Ea înseamnă... 
comuniune a minţit, a inimilor. Este, într-un fel, o 


mare familie. 

În astfel de condiţii să fii exclus înseamnă... 
înţeleg, a spus William încet. 

Pentru scurtă vreme, s-a lăsat liniştea în 
încăpere, o linişte tulburată doar de sunetul ploii. 
Lui William i s-a părut că aude un cocoş cântând 
undeva, departe. 

— Spuneai că şi mama dumitale a murit, nu-i 
aşa? a întrebat Rachel, privindu-l pe William cu 
ochii ei negri, plini de compasiune. Tatăl dumitale 
este în viaţă? 

William a dat din cap în semn că nu, pentru ca 
apoi să spună: 

— Poate vei crede că exagerez, dar tot ce îţi 
spun este purul adevăr... Şi tatăl meu a murit în 
ziua în care am venit pe lume. 

Rachel a clipit des, auzind cele spuse. 

— E adevărat, a continuat William. Tatăl meu 
era cu cincizeci de ani mai în vârstă decât mama 
şi când a auzit că ea a murit la na... la naştere, a 
făcut un atac de apoplexie şi a murit pe loc. 

Tânărul ofiţer se simţea jenat. I se întâmpla 
destul de rar să se bâlbâie. Fata nu observase, 
totuşi, acest lucru. p 

— Deci şi dumneata eşti orfan. Imi pare rău, a 
spus fata Încet. 

William a ridicat din umeri, simțindu-se ciudat. 

— Ei bine, nu îmi cunosc părinţii şi, cu toate 
astea, eu am avut părinţi, a spus el. Sora mamei 
mele a devenit mama mea din toate punctele de 
vedere - a murit şi ea - iar soţul ei... Pentru mine, 
el a fost mereu tatăl meu, deşi nu îmi este rudă de 
sânge. 

Tânărul ofiţer a avut senzaţia că intra într-un joc 


periculos, pentru că vorbea prea mult despre sine. 
De aceea şi-a dres glasul şi a încercat să 
direcţioneze discuţia câtre un subiect care nu 
avea legătură cu viaţa personală. 

— Fratele dumitale... cum şi-a propus să... ăăă... 
militeze pentru această revelaţie a sa? 

Fata a oftat, replicând: 

— Această casă a fost a unui văr al mamei 
noastre. Era văduv şi nu avea copii. El i-a lăsat 
prin testament casa lui Denzell, dar când a aflat că 
am fost excluşi din întrunire, a scris spunând că 
dorea să-şi modifice testamentul, întâmplarea a 
făcut să se îmbolnăvească de malarie şi să moară 
înainte de a apuca să-şi ducă gândul la îndeplinire. 
Da, numai că toţi vecinii lui ştiau... despre 
Denny... de aceea... 

— Am înţeles. 

IS-a părut lui William că, deşi Dumnezeu nu 
dădea dovadă de o anume logică, El părea să fi 
fost interesat de Denzell Hunter. S-a gândit că nu 
ar fi fost potrivit să îşi exprime aceste gânduri şi a 
îndreptat conversaţia într-o altă direcţie. 

— Ai spus că a fost vândută casa. Deci, fratele 
dumitale... 

— A plecat în oraş, la judecătorie, pentru a 
semna actele legate de vânzarea casei şi să facă 
tot ceea ce trebuie în legătură cu porcii, caprele şi 
găinile. Îndată ce va termina de făcut toate 
acestea... vom pleca. 

Fata s-a oprit puţin, a înghiţit nodul care i se 
pusese în gât şi a continuat: 

— Denny vrea să se înroleze în Armata 
Continentală, ca medic. 

— Şi dumneata îl vei însoţi? 


William a rostit aceste cuvinte pe un ton 
dezaprobator. Multe dintre soțiile sau concubinele 
militarilor îşi urmau partenerii în armată şi 
deveneau ceea ce se numea „însoţitoare”. William 
nu avusese ocazia de a vedea astfel de însoţitoare, 
pentru că nu participase la campania din Long 
Island. ÎI auzise însă pe tatăl său vorbind cu milă 
despre asemenea femei. Aceea nu era o viaţă 
pentru o femeie rafinată. 

Fata şi-a înălţat capul, dându-şi seama că 
William avusese un ton dezaprobator şi a spus: 

— Bineînţeles. 

Pe masă era un ac lung, din lemn. Probabil că şi- 
| scosese din păr când îşi dăduse jos boneta. 

Şi-a strâns părul ud într-un coc şi a înfipt cu 
hotărâre acul în el. 

— Deci, a continuat ea. Vei călători în tovărăşia 
noastră? Bineînţeles doar atât cât vei dori, a 
adăugat ea repede. 

Se gândise la acest lucru pe tot parcursul 
discuţiei. Era limpede că un astfel de aranjament 
era în avantajul fraţilor Hunter. Cu cât persoanele 
care călătoreau erau mai numeroase, cu atât mai 
mult se aflau în siguranţă, şi se părea că doctorul 
nu era un războinic înnăscut. Acest aranjament 
era avantajos şi pentru el. Fraţii Hunter cunoşteau 
regiunea, iar el nu o cunoştea. Nişte bărbaţi care 
călătoresc împreună cu o femeie bat mai puţin la 
ochi decât un bărbat care călătoreşte singur. 

S-a gândit deodată că, dacă Hunter voia să se 
alăture Armatei Continentale, el ar putea avea o 
ocazie excelentă de a se apropia de forţele lui 
Washington şi de a obţine informaţii importante 
legate de acestea. Astfel s-ar putea revanşa cu 


succes pentru faptul că pierduse cartea. 

— Da, bineînţeles, a spus William, zâmbindu-i 
domnişoarei Hunter. 

O sugestie admirabilă! 

S-a văzut un fulger printre storuri şi aproape 
imediat s-a auzit şi tunetul. Atât Rachel, cât şi 
William, au tresărit când a tunat. 

Lui William îi ţiuiau urechile. 

— Sper, a spus tânărul ofiţer, că este un semn 
aprobator. 

Fata nu a râs. 


40 
BINECUVÂNTAREA 


Mohicanii îi spuneau Thayendanegea, adică 
Două Rămăşaguri. Pentru englezi, el era Joseph 
Brant. Când a trăit printre mobhicani, lan a auzit 
vorbindu-se mult despre el, adică atât despre 
Thayendanegea, cât şi despre Joseph Brant. S-a 
întrebat adeseori cum izbutea acest 
Thayendanegea să trăiască între două lumi. S-a 
întrebat dacă spaţiul dintre cele două lumi era ca 
un pod. Era podul îngust, care unea lumea aceasta 
şi lumea următoare, un pod pe lângă care pluteau 
capete cu dinţii rânjiţi? Şi-ar fi dorit să stea lângă 
un foc aprins alături de Joseph Brant şi să-l 
întrebe. 

Se îndrepta către casa lui Brant, dar nu pentru a 
sta de vorbă cu el. Mâncăciosul îi spusese că 
Elanul Soarelui plecase din Snaketown pentru a 
ise alătura lui Brant şi că soţia lui pornise la drum 
împreună cu el. 


— Se află la Unadilla, spusese Mâncăciosul. 
Probabil că sunt încă acolo. Thayendanegea luptă 
alături de englezi, cum bine ştii. El le vorbeşte 
loialiştilor de acolo şi încearcă să i se alăture lui şi 
oamenilor lui. El le spune Voluntarii lui Brant. 

Mâncăciosul a rostit totul cu detaşare. El nu era 
interesat de politică, dar lupta uneori, când 
spiritul lui îi poruncea s-o facă. 

— Aşa stau lucrurile? a replicat lan fără a avea o 
anumită intonaţie. Prea bine atunci. 

Nu ştia foarte bine unde era Unadilla, ştia doar 
că era undeva în colonia New York, dar nu îşi 
făcea o problemă din asta. A doua zi dimineaţa, 
imediat ce a răsărit soarele, a pornit spre nord. 

Nu era nimeni alături de el, cu excepţia câinelui 
şi a gândurilor sale. La un moment dat, a ajuns la 
o aşezare pe care mohicanii şi-o făcuseră pentru a 
petrece vara şi a fost bine-venit acolo. 

S-a aşezat alături de bărbaţi şi a început să stea 
de vorbă cu ei. După o vreme, o femeie tânără i-a 
adus un castron cu tocană şi el a mâncat fără a se 
uita la ceea ce băga în gură. Era foarte mulţumit 
că avea ceva cald în stomac. 

Nu a putut să-şi dea seama ce anume îi atrăsese 
atenţia, dar a ridicat ochii şi a văzut-o pe femeia 
aceea tânără care îi adusese mâncarea, stând în 
umbră şi privindu-l. Ea zâmbea foarte discret. 

A început să mestece mai încet, simțind în 
sfârşit gustul tocanei. Era carne de urs cu porumb 
şi fasole, cu ceapă şi usturoi. O mâncare 
delicioasă. Femeia şi-a aplecat capul într-o parte şi 
a ridicat din sprâncene. Apoi s-a ridicat în 
picioare, de parcă întrebarea ei nerostită ar fi 
îndemnat-o să facă acest gest. 


lan a lăsat vasul deoparte şi s-a înclinat cu 
respect. Apoi s-a ridicat în picioare şi s-a depărtat, 
fără a acorda atenţie bărbaţilor alături de care 
mâncase şi care îl priveau insistent. 

Ea îl aştepta, siluetă palidă la umbra unui 
mesteacăn. Au stat de vorbă. El îşi stăpânea 
agitația, de parcă ar fi ţinut în palmă un tăciune 
aprins care îi ardea sufletul. Nu se gândise la ea 
ca la o apă ce ar fi putut stinge focul care îl ardea, 
nici nu se gândise să îi dea motive pentru ca ea să 
se înflăcăreze. Simţea flăcări în spatele ochilor şi 
era ca un foc ce arde când este aţâţat şi se stinge 
dacă nu are ce mistui. 

El a sărutat-o. Mirosea a mâncare, piei tăbăcite 
şi pământ încălzit de soare. Nu mirosea a lemn, nu 
mirosea a sânge. Era înaltă. Îi simţea sânii moi, 
care îl împungeau, şi şi-a lăsat palmele în jos, 
pentru a o apuca de şolduri. 

Fata s-a lipit de el, mânată de dorinţă. Apoi s-a 
retras, lăsând aerul răcoros să pătrundă în locul în 
care ea se aflase puţin mai devreme. Apoi l-a 
apucat de mână şi l-a dus către coliba ei din 
bârne. Nimeni nu i-a privit când l-a tras în pat 
alături de ea şi apoi s-a întors către el goală. 

El s-a gândit că ar fi fost mai bine să nu vadă 
faţa fetei. Poate că era mai bine să rămână 
anonimă, să simtă plăcere pentru scurt timp, să 
simtă şi el plăcere la rândul său, măcar pentru 
clipele în care a uitat de sine. 

Aşa, în întuneric, ea era Emily, şi Ian a fugit din 
patul fetei ruşinat şi supărat, lăsând-o în urmă 
uimită. 

În următoarele douăsprezece zile, lan a mers pe 
jos fără a scoate măcar un cuvânt, având doar 


câinele alături. 

Casa lui Thayendanegea era izolată, pe o bucată 
vastă de teren, dar era destul de aproape de sat, 
astfel încât să se poată spune că făcea parte din 
modesta aşezare. Satul arăta ca oricare altul, cu 
excepţia faptului că, în faţa intrării celor mai 
multe dintre case, erau două sau trei pietre de 
moară. Femeile măcinau singure şi nu îşi duceau 
la moară sacii cu grâne. 

Erau câini în stradă, care moţăiau la umbra 
căruţelor şi a zidurilor. Fiecare dintre ei se trezea 
uluit când Rollo ajungea destul de aproape, astfel 
încât să i se simtă mirosul. Unii dintre ei au 
început să mârâie şi să latre, dar niciunul nu ar fi 
avut curajul să-l înfrunte pe Rollo. 

Cu bărbaţii, lucrurile stăteau cu totul altfel. Mai 
mulţi stăteau sprijiniți de un gard. Cu toţii l-au 
privit cu vădită curiozitate, dar şi cu îngrijorare. 
Pe cei mai mulţi nu-i cunoştea, totuşi era acolo un 
bărbat numit Mănâncă Porumbei, pe care îl 
cunoscuse în Snaketown. Mai era şi Elanul 
Soarelui, care a clipit uimit, precum câinii care îl 
văzuseră pe Rollo, şi apoi a făcut un pas înainte, 
pentru a se afla faţă-n faţă cu lan. 

— Ce faci aici? l-a întrebat Elanul Soarelui. 

Pentru o clipă, lan s-a gândit să spună 
adevărul... dar nu era un adevăr care se putea 
spune repede, şi nici de faţă cu străini. 

— Nu e treaba ta, a răspuns lan cât se poate de 
calm. 

Elanul Soarelui îi vorbise în graiul mohicanilor şi 
Ian îi răspunsese în acelaşi grai. 

A văzut cum unii au ridicat din sprâncene şi a 
observat că Broască Ţestoasă s-a îndreptat spre el 


ca să-l salute, voind să împiedice o eventuală 
neînțelegere şi dorind să arate că lan era un 
Kahnyen'kehaka. lan a răspuns la salutul lui 
Broască '[estoasă, iar ceilalţi au făcut un pas 
înapoi, arătându-se uimiţi, curioşi, dar nu ostili. 

Pe de altă parte, Elanul Soarelui... Ei bine, lan 
nu se aşteptase ca războinicul să fie foarte 
încântat de apariţia sa. El sperase ca Elanul 
Soarelui, care era foarte tânăr, să fie în altă parte, 
dar iată că era acolo. Ian a zâmbit ca pentru sine 
amintindu-şi de bătrâna bunică Wilson, care îl 
descrisese odată pe ginerele ei Hiram ca fiind un 
laş, care nu stă cu niciun preţ în calea ursului. 

Era o descriere cu totul potrivită. 

Starea Elanului Soarelui nu a fost schimbată nici 
de cuvintele, şi nici de zâmbetul lui Ian. 

— Ce vrei? l-a întrebat Elanul Soarelui. 

— Nimic din ceea ce este al tău, i-a răspuns lan 
străduindu-se să fie cât mai calm. 

Elanul Soarelui şi-a îngustat privirea, dar înainte 
de a putea spune ceva, Broască |[estoasă a 
intervenit, poftindu-l pe lan în casa lui ca să 
mănânce şi să bea. 

Trebuia să accepte invitaţia. Nu era politicos să 
refuze. Putea să întrebe mai târziu, în mod discret, 
de Emily. Ceea ce îl adusese acolo nu avea nicio 
legătură cu civilizaţia, şi nici nu se putea şterge 
prin amânare. 

Şi-a dat seama că ştiuse prea bine că avea să se 
ajungă acolo. De aceea amânarea nu îşi avea 
rostul. 

— Aş vrea să stau de vorbă cu aceea ce mi-a fost 
cândva soţie, a spus lan. Unde este? 

Câţiva dintre bărbaţi au făcut ochii mari, unii 


interesaţi de ceea ce avea să se întâmple, alţii 
surprinşi. lan a prins, însă, privirea lui Broască 
Ţestoasă, care se uita la poarta mare a unei case 
situate în capătul drumului. 

Elanul Soarelui a făcut un gest care era de 
admirat, şi anume acela de a se aşeza şi mai 
hotărât în drum, gata să se lupte chiar şi cu doi 
urşi, dacă ar fi fost nevoie. Lui Rollo nu-i păsa de 
această atitudine a războinicului şi şi-a arătat 
colții, mârâind, lucru care i-a făcut pe unul sau doi 
dintre războinici să facă rapid un pas înapoi. 
Elanul Soarelui, care ar fi avut motive să se 
retragă, pentru că îl cunoştea pe Rollo, nu s-a dat 
înapoi nici măcar cu un milimetru. 

— Vrei să-ţi arunci demonul asupra mea? a 
întrebat Elanul Soarelui. 

— Bineînţeles că nu, a replicat Ian, şoptindu-i lui 
Rollo un Sheas, a cù. 

Câinele a rămas nemişcat o clipă, vrând să arate 
că el avusese ideea de a mârâi la războinicul 
indian, pentru ca, în cele din urmă, să se aşeze, 
continuând să mârâie încet, de parcă ar fi fost 
tunetul ce se auzea undeva în depărtare. 

— Nu am venit să ţi-o iau, i-a spus lan Elanului 
Soarelui. 

A vrut să fie conciliant, dar nu s-a aşteptat ca 
spusele sale să aibă efectul scontat, şi chiar nu au 
avut. 

— Crezi că ai putea s-o iei? 

— Nici nu vreau s-o iau, a replicat lan. Mai are 
însemnătate dacă eu cred că pot s-o iau sau nu? a 
spus lan hotărât, în engleză. 

— Ea nu te-ar urma nici măcar dacă m-ai ucide! 
a replicat Elanul Soarelui. 


— De câte ori trebuie să spun că nu vreau să ţi-o 
iau? 

Elanul Soarelui l-a privit cu răutate, strângând 
pumnii şi şoptind: 

— De atâtea ori până ce chipul tău va spune 
ceea ce spune gura ta! 

Ceilalţi războinici aflaţi în preajmă au murmurat 
uluiţi, dar au făcut un pas înapoi. Niciunul dintre 
ei nu dorea să se implice într-o luptă pentru o 
femeie. Uitându-se la mâinile Elanului Soarelui, 
lan s-a gândit că această reacţie era o adevărată 
binecuvântare. Şi-a adus aminte că Elanul 
Soarelui era dreptaci. Avea un cuţit la brâu, dar 
mâna lui nu se apropia de armă. 

lan a făcut un gest prin care voia să arate că 
avea gânduri paşnice, spunând: 

— Vreau doar să stau de vorbă cu ea. 

— De ce? a strigat Elanul Soarelui, care era atât 
de aproape de Ian, încât scoţianul a simţit pe faţă 
picături de flegmă. Nu s-a şters pe faţă, dar nici 
nu a făcut vreun pas înapoi. În schimb, a lăsat 
mâinile în jos, spunând: 

— Asta trebuie să ştim numai eu şi ea. Cred că 
are să-ţi spună totul mai târziu. 

Făcând această afirmaţie, lan şi-a dat seama că, 
într-adevăr, aşa avea să se întâmple. 

Elanul Soarelui nu părea să se liniştească în 
urma celor spuse de lan, pentru că l-a lovit cu 
pumnul în nas. 

A simţit lovitura până în maxilar şi, după aceea, 
Elanul Soarelui l-a lovit în obraz. A scuturat din 
cap, apoi a văzut printre lacrimi ce făcea Elanul 
Soarelui şi l-a lovit - mai mult pentru că a avut 
noroc, şi nu pentru că şi-a propus acest lucru - cu 


piciorul în vintre. 

A rămas  nemişcat,  gâfâind, cu sângele 
picurându-i în praful drumului. Şase perechi de 
ochi îl priveau când pe el, când pe Elanul Soarelui, 
care stătea chircit şi scotea nişte sunete slabe. 
Rollo s-a ridicat în picioare şi s-a apropiat de omul 
căzut, mirosindu-l interesat. Toţi l-au privit din 
nou pe lan. 

Scoţianul a făcut un gest şi câinele a venit la 
picior. Apoi a pornit către casa lui Brant urmărit 
de şase perechi de ochi. 

Când uşa s-a deschis, femeia albă care stătea în 
pragul ei s-a uitat la el cu ochi rotunzi şi mari cât 
cepele. Tocmai îşi ştergea sângele de la nas cu 
poalele cămăşii. După ce a terminat s-a înclinat 
respectuos, zicând: 

— Sunteţi atât de amabilă încât să o întrebaţi pe 
Wakyo'teyehsnonhsa dacă doreşte să stea de 
vorbă cu lan Murray? 

Tânăra femeie a clipit de două ori, apoi a dat din 
cap, s-a întors şi s-a uitat de două ori spre uşă ca 
să se asigure că-l văzuse cu adevărat. 

Simţindu-se ciudat, Ian a păşit în grădină. Era 
amenajată în stilul tipic unei grădini englezeşti, cu 
tufe de trandafiri, de lavandă şi cu alei pietruite. 
Mirosul i-a amintit de mătuşa Claire şi s-a întrebat 
dacă 'Thayendenegea adusese un grădinar din 
Londra. 

În grădină, la o oarecare distanţă faţă de el, 
lucrau două femei. Una dintre ele era albă, lucru 
care se vedea după părul din jurul bonetei. De 
asemenea, se putea spune că era o femeie matură, 
după poziţia umerilor. lan s-a întrebat dacă era 
soţia lui Brant. Oare femeia tânără, care 


deschisese uşa, era fiica lui Brant? Cealaltă femeie 
era indiancă. lan şi-a dat seama de acest lucru 
după părul care îi atârna pe spate. Părul indiencei 
era înspicat cu alb. Niciuna dintre cele două femei 
nu s-a întors pentru a-l privi. 

Când a auzit sunetul făcut de ivărul uşii care se 
închidea în spatele lui, el s-a gândit că ar fi putut 
avea parte de dezamăgirea de a afla că nu era 
acasă sau că nu voia să-l vadă. 

Dar era acolo. Emily era acolo, mică, dreaptă, cu 
sânii rotunzi întrezărindu-se prin rochia albastră 
din stambă, cu părul lung legat la spate, 
neacoperit. Pe chip i se citea teama, dar şi 
hotărârea, iar în ochi i se ghicea bucuria de a-l 
vedea. Femeia a făcut un pas către el. 

El ar fi vrut să o strângă tare la piept, dacă ea ar 
fi făcut vreun gest care să îl încurajeze. Și ce s-ar 
fi întâmplat după aceea? s-a întrebat Ian, dar nici 
nu mai conta ce s-ar fi întâmplat. După ce s-a 
îndreptat către el, s-a oprit, făcând cu mâinile un 
gest de parcă ar fi vrut să mângâie aerul dintre ei, 
pentru ca apoi să-şi netezească pliurile rochiei. 

— Frate al lupului, a spus ea în graiul 
mohicanilor. Sufletul meu se bucură să te vadă. 

— Şi al meu se bucură, a răspuns Ian în acelaşi 
grai. 

— Ai venit aici ca să vorbeşti cu 
Thayendanegea? a întrebat indianca, întorcând 
capul către casă. 

— Poate că voi vorbi mai târziu cu el, a replicat 
lan. 

Niciunul dintre ei nu a spus nicio vorbă despre 
nasul lui lan, deşi după felul în care îl durea, 
trebuia să fi devenit de două ori mai mare decât ar 


fi fost normal. În afară de asta, cămaşa lui era 
toată plină de sânge. 

lan a privit în jur şi a văzut o cărare care se 
depărta de casă. S-a uitat la cărarea aceea şi a 
întrebat-o pe indiancă: 

— Vrei să faci câţiva paşi cu mine? 

Femeia a ezitat câteva clipe. Flacăra pe care o 
avea în ochi nu se stinsese, dar îşi mai pierduse 
din vigoare. In ochii ei se citeau acum alte lucruri: 
prudenţă, o oarecare nelinişte şi ceea ce credea el 
că era mândrie. II surprindea că vedea totul atât 
de limpede. Era ca şi când indianca ar fi fost 
făcută din sticlă. 

— Eu... copiii, a spus ea ezitând şi privind din 
nou către casă. 

— Nu are importanţă, a spus lan. Eu doar... 

S-a oprit, pentru că dintr-o nară începuse să-i 
curgă sânge şi şi-a trecut dosul palmei peste buza 
de sus. A mai făcut doi paşi, apropiindu-se mult de 
ea, astfel încât ar fi putut să o atingă, dar având 
grijă să nu o facă. 

— Am vrut să-ţi spun că îmi pare rău, a spus el 
cu un aer formal, vorbind în graiul mohicanilor. 

Obrajii i s-au colorat într-un roşu minunat, iar 
mândria s-a putut citi din nou în ochii ei, în vreme 
ce neliniştea a dispărut. 

— Pot să-i văd? a întrebat surprinzându-se în 
egală măsură pe sine, dar şi pe indiancă. 

Femeia a ezitat o clipă, dar apoi s-a îndreptat 
către casă. lan s-a sprijinit de peretele din piatră, 
aşteptând. Indianca s-a întors peste câteva clipe 
împreună cu un băieţel de vreo cinci ani şi cu o 
fetiţă de trei ani, cu părul tuns scurt, care îl privea 
cu gravitate şi îşi sugea pumnul. 


Ian înghiţise propriul sânge şi îi simţea gustul 
de fier. 

Când şi când, pe drum, şi-a reamintit explicaţiile 
pe care i le dăduse mătuşa Claire, dar nu pentru 
că ar fi vrut să i le spună lui Emily. Nu ar fi înţeles 
nimic. Abia dacă înțelegea el cum stăteau 
lucrurile. Poate că îl liniştea faptul că-i vedea pe 
copiii pe care el nu a putut să i-i dăruiască. 

Poţi să spui că e vorba de soartă, îi spusese 
mătuşa Claire, privindu-l pătrunzător. Această 
afirmaţie putea fi o dovadă de cruzime, dar şi de 
compasiune. Poţi să spui că-i vorba de ghinion, dar 
nu a fost vina ta. Nici vina ei nu a fost. 

— Vino-ncoace, a spus el în graiul mohicanilor, 
întinzând mâna către băieţel. 

Micuţul s-a uitat la mama lui. Apoi s-a apropiat 
de Ian şi l-a privit curios. 

— Are chipul tău, i-a spus Ian încet indiencei, 
vorbindu-i în engleză. Are şi mâinile tale, a 
continuat el în graiul mohicanilor, apucând 
mâinile copilului, care păreau uluitor de mici în 
comparaţie cu ale sale. 

Era adevărat. Băiatul avea mâinile ei. Aveau 
oase fine şi suple. Băieţaşul şi-a mişcat degetele 
de parcă ar fi fost nişte şoricei, apoi ca picioarele 
unui păianjen, şi a chicotit. lan a râs prinzându-i 
mânuţele într-ale sale, de parcă ar fi fost un urs 
care a prins doi păstrăvi. Apoi băiatul a ţipat şi lan 
i-a eliberat mânuţele. 

— Eşti fericită? a întrebat-o Ian. 

— Da, a răspuns ea încet, lăsând ochii în 
pământ. 

lan ştia că îi spusese adevărul, dar nu voia ca 
privirea ei să-l rănească. 


I-a pus mâna sub bărbie - pielea ei era atât de 
moale - şi i-a înălţat capul, întrebând-o cu un 
zâmbet: 

— Eşti fericită? 

— Da, a răspuns ea din nou, dara oftat uşor şi i- 
a atins faţa cu mâna. 

Era moale şi uşoară ca aripa unui fluture. 

— Dar câteodată îţi simt lipsa, lan, a continuat 
femeia. 

Pronunţa foarte bine, dar când îi rostea numele, 
avea ceva exotic. 

Ian a simţit cum i se punea un nod în gât, dara 
reuşit să-şi menţină zâmbetul, spunând: 

— Văd că tu nu m-ai întrebat dacă eu sunt 
fericit. 

El a simţit că, decât să rostească acele cuvinte, 
mai bine şi-ar fi tras una. 

— Am ochi, a replicat femeia cu simplitate. 

După ce indianca a rostit aceste cuvinte, s-a 
lăsat liniştea. lan a privit în altă parte, dar o 
simţea lângă el, respirând. Era o femeie matură, 
blajină. Simţea că ea se înduioşează şi mai mult, 
că e din ce în ce mai deschisă. Făcuse bine că nu 
se dusese cu el în grădină. Aici, cu băieţaşul 
jucându-se la picioarele ei, era în siguranţă. 

— Vrei să rămâi? a întrebat ea în cele din urmă. 

El a dat din cap în semn că nu, spunând: 

— Plec în Scoţia. 

— Îţi vei lua o soţie din poporul tău, a spus ea cu 
uşurare, dar şi cu regret. 

— Oare poporul din care faci tu parte nu mai 
este şi poporul meu? a întrebat lan cu oarecare 
încăpățânare. Mi-au spălat sângele de alb în râu. 
Ai fost acolo când s-a întâmplat. 


— Am fost acolo. 

L-a privit multă vreme, i-a privit chipul. Era 
destul de sigură că nu avea să-l mai vadă 
niciodată. Ian se întreba dacă se uita la chipul lui 
ca să-l păstreze în memorie sau dacă ea căuta 
ceva anume în trăsăturile feţei lui. 

Voise să vadă ceva anume pe chipul lui. S-a 
întors brusc, făcându-i un gest cu mâna, prin care 
îi cerea să aştepte pentru ca, după aceea, să între 
în casă. Fata a urmat-o, nevrând să rămână cu un 
străin, dar băiatul a rămas alături de el, privindu-l 
cu interes. 

— Tu eşti fratele Lupului? l-a întrebat micuțul. 

— Da, sunt. Şi tu cine eşti? 

— Mi se spune Cel-ce-sapă. 

Micuţul purta unul dintre acele nume care se 
dădeau copiilor până când îşi dobândeau numele 
pe care aveau să-l poarte pentru restul vieţii. 

lan a dat din cap în semn că a înţeles cum 
stăteau lucrurile şi au rămas faţă-n faţă, privindu- 
se fără pic de răceală. 

— Aceea care este mama mamei mamei mele a 
vorbit despre tine, a spus deodată Cel-ce-sapă. Mi- 
a vorbit mie despre tine. 

— Aşa a făcut? a întrebat lan uimit. 

Cea pe care o pomenise micuțul era 
Tewaktenyonh, o femeie deosebită, care făcea 
parte din Sfatul Femeilor la  Snaketown... 
persoana care îi ceruse să plece. 

— Tewaktenyonh mai este în viaţă? a întrebat el 
cu vădită curiozitate. 

— Oh, da, a replicat băieţaşul cât se poate de 
serios. Este mai bătrână decât munţii. Mai are doi 
dinţi, dar tot mai mănâncă. 


Auzindu-l pe băieţel vorbind astfel, Ian a zâmbit: 

— Bine. Ce ţi-a spus ea despre mine? 

Micuţul a înălţat capul, gândindu-se. 

— Ea a spus că eu sunt copilul spiritului tău, dar 
că nu trebuia să-i spun asta tatălui meu. 

lan a simţit această afirmaţie a băiatului ca pe o 
lovitură mult mai puternică decât cea pe care o 
primise de la tatăl băiatului şi, preţ de o clipă, nu 
a putut scoate niciun cuvânt. 

— Nu am crezut că ai să-mi spui asta, a replicat 
lan în momentul în care a putut vorbi. A repetat 
acelaşi lucru în graiul mohicanilor, aceasta pentru 
cazul în care băieţelul nu ar fi înţeles limba 
engleză. 

Micuţul a dat din cap, fără a scoate un cuvânt. 

— Voi fi vreodată alături de tine? a întrebat 
băieţaşul, fără a fi foarte interesat de răspuns. O 
şopârlă se întinsese la soare pe perete şi copilul se 
uita foarte atent la micul animal. 

Ian s-a străduit să aibă un ton neutru, spunând: 

— Da, dacă am să mai trăiesc. 

Băieţaşul îşi îngustase privirea. Privea şopârla. 
Mânuţa lui s-a mişcat puţin, dar distanţa faţă de 
micul animal era prea mare. Băiatul ştia acest 
lucru şi l-a privit pe lan, care era mai aproape de 
şopârlă. Ian i-a prins privirea, fără să se mişte. Se 
înțelegeau din priviri. Nu te mişca, i-a spus Ian din 
priviri, iar băiatul părea că nici nu mai respiră. 

În asemenea situaţii, nu era timp să gândeşti. 
Fără a trage aer în piept, lan a făcut o mişcare şi 
şopârla a ajuns în mâna lui, uimită, împietrită. 

Băieţelul a sărit în sus de bucurie. Apoi a întins 
mâinile pentru a primi şopârla. Micuţul a prins 
şopârla cu mare grijă între palme, astfel încât 


animalul să nu-i scape. 

— Ce-ai să faci cu ea? a întrebat Ian, zâmbind. 

Băiatul îşi apropiase şopârla de faţă şi o privea 
cu încordare. Apoi s-a încruntat, gândindu-se. 

— li voi da un nume, a spus el în cele din urmă. 
După asta, va fi a mea şi mă va binecuvânta când 
ne vom vedea din nou. 

Băiatul şi-a apropiat şi mai mult şopârla de faţă. 
Copilul şi micul animal se priveau ochi în ochi. 

— Numele tău este Bob, a spus băiatul în cele 
din urmă în limba engleză. 

Apoi a aşezat şopârla pe pământ într-un mod 
foarte ceremonios. 

Bob a plecat din palma băiatului şi a dispărut 
sub o piatră. 

— E un nume foarte frumos, a spus lan cât se 
poate de serios. 

Il dureau coastele şi s-a străduit să nu râdă. 

Peste numai o clipă, pofta de râs i-a pierit, 
pentru că Emily a ieşit pe uşa casei, având în 
mână o legătură mare. 

S-a apropiat de el. Avea în braţe o fetiţă 
înfăşată, care se afla într-un pătuţ mic. li arăta 
copilaşul în acelaşi fel în care el îi oferise şopârla 
Celui-care-sapă. 

— Aceasta este cea de-a doua fiică a mea, a spus 
indianca pe un ton care trăda timiditatea, dar şi 
mândria. Îi vei da un nume? 

Această propunere l-a mişcat şi a atins uşor 
mâna lui Emily, înainte de a lua de la ea pătuţul 
pentru a privi chipul micut al copilaşului. Nici nu 
putea să-i facă o onoare mai mare, arătându-i 
astfel că simţise, că poate mai simţea ceva pentru 
el. 


Fetiţa îl privea serioasă cu ochii ei rotunzi. 

li privea faţa lui lan, încercând să memoreze 
ceea ce vedea. Simţea cum pune stăpânire pe el o 
anume convingere. Era pur şi simplu acolo. 

— Mulţumesc, a spus el cu multă afecţiune, 
zâmbindu-i lui Emily şi punându-şi mâna uriaşă, 
brăzdată, pe capul acoperit cu păr moale al fetiţei, 
îi voi binecuvânta pe toţi copiii tăi, rostind 
binecuvântarea ce se dă tinerilor căsătoriţi, dar şi 
binecuvântarea Sfântului Mihail. 

După ce a rostit aceste cuvinte, a ridicat mâna şi 
l-a tras lângă sine pe Cel-ce-sapă, continuând: 

— Băiatului acestuia eu îi voi da, însă, numele. 

Indianca s-a făcut albă la faţă, a împietrit şi s-a 
uitat repede când la Ian, când la fiul ei. EZI era 
sigur că ştia cum stăteau lucrurile. 

— Numele tău este Şopârla-cea-iute a spus lan 
în graiul mohicanilor. Şopârla-cea-iute a stat pe 
gânduri o clipă, apoi a încuviinţat. Era limpede că 
numele îi era pe plac, pentru că a râs şi s-a făcut 
nevăzut. 


41 
ADĂPOST ÎN VREME DE FURTUNĂ 


Nu era pentru prima dată când William constata 
cu surprindere că tatăl său avea foarte multe 
cunoştinţe. 

Când se aflau pe drum, în timpul unei 
conversații banale, i-a spus lui Denzell Hunter că 
tatăl său îl cunoştea pe doctorul John Hunter - de 
fapt fusese vorba despre o lipitoare, un duel şi 
despre o anume operaţie, eveniment din cauza 


căruia Lordul John a ajuns în Canada, în Câmpiile 
lui Abraham. El a întrebat dacă acel John Hunter 
era ruda domnişoarei Rachel, dacă dumnealui era 
binefăcătorul care-i ajutase. 

Denny Hunter se luminase numaidecât la faţă, 
exclamând: 

— Extraordinar! Da, trebuie să fie vorba despre 
una şi aceeaşi persoană, odată ce ai pomenit de o 
anume operaţie. Totul a avut un rezultat cu totul 
educativ, a spus doctorul privind către sora lui, 
dar Rachel era undeva în spatele lor şi aproape că 
o prinsese somnul în şa, capul atârnându-i precum 
o floare a soarelui. 

— Trebuie să înţelegi, frate William, a spus 
Hunter încet. Trebuie să înţelegi că, pentru a 
căpăta pricepere, este necesar să cunoaştem 
corpul, să înţelegem cum lucrează. Nu se poate 
învăţa altfel decât din texte, iar cei din medicină, 
care învaţă numai după texte, sunt mărginiţi şi fac 
greşeli. 

— Oh, da? a replicat William, fără să fie atent 
întru totul la conversaţie. 

El era preocupat şi de ideea că ar fi bine să 
găsească un loc în care să poată cina, dar se uita 
admirativ şi la ceafa subţire a lui Rachel Hunter, 
când ea trecea înaintea lor. Ar fi vrut să se 
întoarcă, pentru a o admira, dar nu îi era permis 
să facă acest gest, deoarece ar fi părut indecent. 
Trebuia să mai treacă ceva timp... 

— ... Galenus şi Esculap. Concepţia comună este 
- a fost pentru foarte multă vreme - că vechii 
greci au notat tot ce era legat de corpul uman. 

Nu exista niciun motiv pentru a pune la îndoială 
aceste texte şi pentru a crea mister acolo unde el 


nu există. 

— Ar trebui să-l auziţi pe unchiul meu vorbind 
despre vechi texte care au ca temă armata, a 
mormăit William. El este adeptul lui Cezar, despre 
care spune că a fost un general foarte bun, dar se 
îndoieşte de faptul că Herodot ar fi asistat 
vreodată la o luptă. 

Hunter l-a privit cu mult interes, spunând: 

— Exact acelaşi lucru l-a spus John Hunter, dar 
în alţi termeni, în legătură cu Avicenna! Omul 
acela nu a văzut niciodată uterul unei gravide. 

Pentru a sublinia cele spuse, doctorul a lovit cu 
pumnul în şa, iar calul său şi-a întors capul uimit. 

— Ho, oho! a exclamat Hunter alarmat, trăgând 
tare de frâie şi reuşind să mâne armăsarul când 
înainte, când înapoi. William a apucat frâiele 
calului, 
le-a tras din mână şi le-a lăsat largi. 

Tânărul ofiţer se bucura de faptul că mai putea 
face şi altceva, împiedicându-l astfel pe Hunter să 
mai vorbească despre uter. William nu ştia prea 
bine ce este acela uter, dar ştia ce este o femeie 
gravidă. În consecinţă, uterul trebuia să aibă 
legătură cu organele genitale ale unei femei şi 
deci nu constituia o temă de discuţie în prezenţa 
domnişoarei Hunter. 

— Aţi afirmat că aţi avut o relaţie oarecum 
tensionată cu doctorul John Hunter, a spus 
William punându-i frâiele în mână lui Denzell. De 
ce? 

Tânărul ofiţer voia, de fapt, ca doctorul să 
schimbe subiectul şi să nu discute cumva despre 
vreun lucru care ar fi putut fi şi mai jenant. 

— Ei bine, noi... studenţii lui, desluşeam tainele 


corpului uman... lucrând cu corpul uman. 

William a avut senzaţia că i se strânge stomacul. 

— Da, a replicat Hunter, având o expresie de 
îngrijorare pe chip. Înţeleg că este un fapt cumplit 
şi totuşi, în acest fel, mi-am dat seama cum a 
potrivit Dumnezeu lucrurile. Rinichiul are o 
structură complicată, plămânul are un interior 
uluitor. Nici nu pot să-ţi spun, William, ce 
revelaţie a fost pentru mine! 

— Da, înţeleg că aşa trebuie să fi stat lucrurile, a 
replicat William prudent. 

Acum avea ocazia să se întoarcă şi a făcut-o. 
Rachel şi-a îndreptat spatele. Pălăria de paie i-a 
alunecat de pe cap şi toată faţa îi era scăldată în 
soare. William a zâmbit, întrebându-l pe doctor: 

— Dumneavoastră... ăăă... de unde procuraţi 
trupurile care urma să fie supuse disecţiei? 

Hunter a oftat, replicând: 

— Acesta era un aspect neplăcut. Cele mai 
multe dintre corpuri aparţineau unor oameni 
săraci care munceau în ateliere sau trăiau pe 
străzi. Moartea acestora era regretabilă. Mai erau 
apoi şi trupurile unor criminali executaţi şi 
oarecum mă bucura faptul că moartea lor aducea 
cu sine şi un lucru bun. Trebuie să spun, pe de 
altă parte, că eu nu eram de acord cu executarea 
acelor oameni. 

— De ce? a întrebat William cu vădită 
curiozitate. 

— De ce? a întrebat Hunter la rândul său, 
privindu-l uimit de dincolo de lentilele ochelarilor, 
pentru ca apoi să scuture din cap. Am uitat că 
dumneata nu faci parte din rândurile noastre, 
prietene William. Noi nu suntem pentru violenţă, 


cu atât mai puţin pentru omucidere. 

— Nici chiar atunci când este vorba despre 
criminali? Despre asasini? 

Denzell şi-a ţuguiat buzele, spunând: 

— Nici chiar atunci. Ei pot fi închişi sau pot fi 
puşi să presteze o muncă utilă. Dacă un stat 
decide să comită o crimă pentru că s-a comis o 
crimă, se încalcă cele Zece Porunci, iar noi 
devenim cu toţii părtaşi la acea crimă, nu înţelegi? 

— Eu înţeleg faptul că statul, cum spuneţi 
dumneavoastră, are răspundere faţă de cetăţenii 
săi, a spus William oarecum iritat. Vreţi ca 
poliţiştii şi judecătorii să facă în aşa fel încât 
bunurile dumneavoastră să se afle în siguranţă, 
nu-i aşa? Dacă statul are această responsabilitate, 
atunci el trebuie să dispună şi de mijloacele 
necesare pentru a se achita de ea. 

— Eu nu contest acest lucru. Criminalii pot fi 
închişi, dacă este necesar, dar statul nu are 
dreptul de a ucide oameni în numele meu! 

— Nu are? a întrebat William înţepat. Ştiţi care 
este firea criminalilor care sunt executaţi? Ştiţi 
ceva despre crimele pe care le-au comis? 

— Dumneata ştii? l-a întrebat Hunter, ridicând 
din sprâncene. 

— Da, ştiu. Guvernatorul închisorii Newgate 
este o cunoştinţă de-a tatălui meu. Eu am stat la 
masă cu dumnealui şi am auzit poveşti pe care, 
dacă vi le-aş spune, vi s-ar face părul perucii 
măciucă, domnule doctor Hunter. Asta, 
bineînţeles, dacă aţi purta perucă. 

Hunter a răspuns acestei replici printr-un 
zâmbet, zicând: 

— Poţi să-mi spui pe nume. Ştii foarte bine că 


noi nu ţinem la titluri. În afară de asta, admit că 
tot ceea ce ai spus este adevărat. Eu am auzit... şi 
am şi văzut... lucruri mult mai cumplite decât ai 
auzit dumneata, în timp ce stăteai la masă cu tatăl 
dumitale. Cu toate astea, justiţia se află în mâna 
lui Dumnezeu. Când faci apel la violenţă... când iei 
o viaţă, încâlci una dintre Poruncile lui Dumnezeu 
şi comiţi un păcat de neiertat. 

— Şi dacă eşti atacat sau rănit nu trebuie să 
ripostezi? a întrebat William. Nu aveţi dreptul să 
vă apăraţi pe voi înşivă, să vă apăraţi familiile? 

— Noi ne bizuim pe bunătatea şi pe mila lui 
Dumnezeu, a spus Denzell hotărât. Şi dacă suntem 
ucişi, murim având convingerea fermă că urmează 
o altă viaţă pe care ne-o dă Dumnezeu şi învierea. 

S-a aşternut liniştea pentru ca apoi William să 
spună: 

— Vă bizuiţi pe faptul că va exista cineva dispus 
să ucidă în locul vostru. 

Denzell a tras adânc aer în piept, dar s-a gândit 
mai bine la ceea ce ar fi vrut să spună. 

Şi-au continuat drumul în tăcere o vreme şi când 
au început să vorbească din nou, au discutat 
despre păsări. 

În ziua următoare, ploua când s-au trezit. Nu era 
vorba despre o ploaie care trece repede, ci despre 
una care avea de gând să dureze toată ziua. Nu 
avea niciun rost să rămână în locul în care se 
aflau. Firida din stâncă la adăpostul căreia 
poposiseră peste noapte era expusă la vânt şi 
lemnul de foc se udase destul de mult, iar după ce 
au făcut focul pentru micul dejun, au avut mult 
fum şi căldură puţină. 

Încă tuşind, William şi Denny au încărcat 


catârul, în timp ce Rachel a strâns lemnele de foc, 
învelindu-le în pânză. Dacă aveau să găsească un 
adăpost până la căderea nopţii, puteau măcar să 
aprindă un foc şi să îşi pregătească cina, chiar 
dacă ar fi continuat să plouă. 

Se vorbea puţin. Chiar dacă şi-ar fi dorit să 
converseze, ploaia cădea cu atâta putere peste 
copaci, peste pământ şi peste pălăriile lor, încât ar 
fi trebuit să strige pentru a se face auziţi. 

S-au îndreptat încet către nord, nord-est. Denny 
s-a uitat atent la busolă când au ajuns la o 
răscruce de drumuri. 

— Ce părere ai, prietene William? a întrebat el, 
scoţându-şi ochelarii şi ştergându-i de haină, dar 
fără a obţine rezultatul scontat. Niciunul dintre 
drumuri nu merge pe direcţia dorită de noi şi 
prietenul Lockett nu a pomenit despre această 
răspântie în instrucţiunile lui. Acela, a continuat 
doctorul, arătând către drumul ce se intersecta cu 
al lor, pare să se îndrepte către miazănoapte, în 
vreme ce acesta se îndreaptă deocamdată spre 
răsărit. 

Zicând acestea, doctorul l-a privit pe William cu 
un chip căruia părea, în mod ciudat, să-i lipsească 
ceva, şi asta pentru că îşi scosese ochelarii. 

Lockett, fermierul pe care îl amintise Denny, şi 
soţia acestuia, pe care îi întâlniseră cu trei zile în 
urmă, fuseseră ultimul contact cu lumea civilizată. 
Ea le pregătise cina, le vânduse pâine, ouă şi 
brânză, iar soţul ei îi îndrumase... către Albany; ar 
trebui să dea peste un indicator al Armatei 
Continentale, dar nu spusese, însă, nimic despre o 
răscruce de drumuri. 

William a privit pământul ud şi a realizat că 


răscrucea nu era altceva decât un mic lac. Nu se 
vedea că ar fi trecut cineva pe-acolo. Drumul pe 
care se aflau părea mai lat decât acela care îl 
întretăia. 

— Pe acest drum trebuie să mergem, a spus 
hotărât tânărul ofiţer, îndemnându-şi calul să 
treacă dincolo de micul lac. 

Se făcuse după-amiază, era târziu şi începuse să 
aibă îndoieli în privinţa deciziei sale. Dacă ar fi 
fost pe drumul cel bun sau cel puţin aşa le dăduse 
de înţeles domnul Lockett, ar fi trebuit să ajungă 
spre seară într-un sătuc numit Johnson's Ford. Şi-a 
spus că vremea rea îi silise să înainteze mai greu. 
Totul era plin de verdeață şi s-a gândit că satele 
apăreau într-adevâr repede, precum ciupercile 
după ploaie. De aceea era posibil să ajungă la 
Johnson's Ford dintr-o clipă în alta. 

— Poate că acea comunitate s-a risipit, a spus 
Rachel, aplecându-se în şa astfel încât să se facă 
auzită. 

Rachel aproape dispăruse din raza lui vizuală, 
iar el rânjise, în ciuda îngrijorării. Ploaia căzuse 
din belşug pe borurile pălăriei din paie şi acum 
acestea atârnau precum o cârpă, astfel încât 
domnişoara s-a văzut nevoită să le ridice pentru a 
putea vedea ceva, ca o broască bânuitoare, care s- 
a ascuns cu grijă. Imbrăcămintea îi era udă 
leoarcă, deşi purta trei rânduri de haine. Rachel 
semăna cu un teanc de rufe ude abia scoase din 
găleată. 

Inainte ca William să-i poată spune ceva, fratele 
ei s-a înălţat în şa, împrăştiind stropi de apă în 
toate direcţiile, şi a arătat cu degetul în josul 
drumului strigând: 


— Uitaţi! 

William a întors capul, presupunând că se zărea 
mica aşezare. Lucrurile nu stăteau aşa, dar 
drumul nu mai era pustiu. Un bărbat venea spre ei 
prin noroi, un bărbat care îşi acoperise capul şi 
umerii cu un sac din pânză în care făcuse o gaură. 
În pustietatea aceea, orice persoană întâlnită 
reprezenta o adevărată binecuvântare şi William a 
dat pinteni calului, pentru a ajunge puţin mai 
repede la omul acela. 

— Ziua bună, tinere domn, a spus omul, ieşind 
de sub refugiul său din pânză. Încotro aţi pornit pe 
aşa vreme urâtă? 

Punând întrebarea, omul şi-a dezvelit buza de 
sus dând la iveală un canin rupt, pătat de tutun. 

— Către Johnson's Ford. Ne aflăm pe drumul cel 
bun? 

Omul a făcut un pas înapoi, părând uluit. 

— Aţi spus Johnson's Ford? 

— Da, întocmai, a replicat William oarecum 
iritat. Ştia foarte bine că, în zonele rurale, 
populaţia era puţin numeroasă şi îi înţelegea pe 
localnici, care erau tentaţi să-i ţină în loc pe 
călători cât mai mult timp, dar de data asta nu 
avea răbdare. 

— Unde este Johnson's Ford? a vrut el să afle. 

Omul a început să dea din cap dezamăgit, 
spunând: 

— Tare mă tem io că aţi cam greşit drumu/, 
dom'le. Ar fi trebuit s-o luaţi la stânga la 
încrucişarea de drumuri. 

Rachel a scos un sunet discret, auzind cele 
spuse. Lumina devenise mai slabă şi umbrele 
începeau să se desluşească din ce în ce mai 


limpede în jurul picioarelor cailor. Pentru a se 
întoarce la răspântie, le-ar fi trebuit câteva 
ceasuri. Nu puteau spera să ajungă acolo înainte 
de căderea nopţii, cu atât mai puţin să ajungă la 
Johnson's Ford. 

Şi călătorul şi-a dat seama de această situaţie şi 
a zâmbit, arătându-şi gingiile îngălbenite. 

— Dacă aşa stau lucrurile, dom'lor şi dacă aveţi 
bunăvoința de a-mi ajuta să-mi găsesc vaca şi s-o 
duc acasă, atunci nevastă-mea se va bucura tare 
mult să vă pună ceva de mâncare înainte şi să vă 
aştearnă un pat. 

Pentru că nu exista alternativă la oferta omului, 
William i-a acceptat propunerea, străduindu-se să 
fie cât mai respectuos cu putinţă. A lăsat-o pe 
Rachel la adăpostul unui copac, lângă cai, şi a 
pornit împreună cu Denny Hunter în căutarea 
vacii. 

Vaca ţăranului, un animal slab şi păros, cu o 
privire duşmănoasă, s-a dovedit a fi imprevizibilă 
şi îndărătnică. Din acest motiv, a fost nevoie de 
priceperea a trei bărbaţi pentru a o prinde şi a o 
face să meargă pe drum. Uzi până la piele şi 
murdari de noroi, l-au urmat pe domnul Antioch 
Johnson - viitoarea gazdă se prezentase - spre o 
fermă modestă. 

Ploaia continua să cadă şi orice acoperiş era 
bine-venit, indiferent că acesta era găurit sau nu. 

Doamna Johnson s-a dovedit a fi o femeie 
neîngrijită căreia nu îi puteai ghici vârsta, şi care 
avea şi mai puţini dinţi decât soţul ei. S-a uitat la 
oaspeţii uzi leoarcă şi le-a întors spatele, lipsită de 
maniere, dar a dat la iveală străchini din lemn pe 
care le-a umplut cu tocană rece. De asemenea, le- 


a dat lapte proaspăt de vacă. William a văzut că 
Rachel a luat o singură dată din tocană, s-a făcut 
palidă, şi-a scos ceva din gură şi după aceea a 
început să bea lapte. 

El era mult prea înfometat ca să-i mai pese ce 
conţinea sau ce gust avea tocana aceea. Din 
fericire, nu era prea multă lumină, aşa că n-a 
văzut cum arăta mâncarea. 

Denny făcea un efort să fie sociabil, deşi 
ostenise  răspunzându-i domnului Johnson la 
întrebările legate de originea lor, călătoria lor, 
destinaţia, relaţiile, noutăţile aflate pe drum şi de 
opiniile, dar şi de veştile legate de război. Rachel 
încerca să zâmbească din când în când, dar privea 
îngrijorată în jur şi rămânea câteodată cu ochii pe 
gazda lor, care stătea într-un colţ. Femeia se uita 
cu mare atenţie la o pipă din lut. 

Cu stomacul plin şi cu ciorapi uscați în picioare, 
William a simţit că oboseala acumulată de-a lungul 
zilei a pus stăpânire pe el. În cuptor era făcut 
focul, iar flăcările l-au făcut să între într-un fel de 
transă, vocea lui Denny şi a domnului Johnson 
transformându-se într-un soi de murmur plăcut. Ar 
fi adormit chiar atunci, pe loc, dacă Rachel nu s-ar 
fi ridicat de la locul ei, voind să meargă la toaletă. 
El a ieşit din transă şi şi-a amintit că ar trebui să 
se ocupe de cai şi de catâri. A şters patrupedele 
cât de bine a putut şi i-a cerut domnului Johnson 
fân şi l-a plătit, deşi nu exista un grajd în 
adevăratul sens al cuvântului, ci doar un acoperiş 
din crengi sprijinit pe patru pari. William nu ar fi 
dorit ca animalele să stea toată noaptea sub acel 
acoperiş, cu picioarele în noroi, temându-se că 
adăpostul avea să se umple de apă. 


Continua să plouă, dar aerul de afară era plăcut 
şi curat. Se simţea mirosul copacilor, al ierbii şi 
apei. După ce stătuse în aerul închis din casa 
gazdelor sale, mireasma i s-a părut ameţitoare. Şi- 
a vârât capul între umeri pentru a se feri de 
ploaie, vrând să ajungă la adăpostul în care se 
aflau caii şi făcând tot posibilul să menţină aprinsă 
mica torţă. In acelaşi timp, căuta să se şi bucure 
de fiecare gură de aer. 

Torța pâlpâia, dar continua să ardă, iar William 
se bucura de faptul că adăpostul nu se umpluse de 
apă. Caii, catârii şi vaca gazdelor stăteau pe paie 
umede, dar nu în noroi. Uşa toaletei a scârţâit, iar 
William a văzut silueta lui Rachel. Fata a zărit 
torţa şi s-a apropiat de el, trăgându-şi şalul mai 
bine pe umeri, pentru a se feri de ploaie. 

— Animalele sunt bine? a întrebat fata. 

Picăturile de ploaie luceau în părul ei şi William 
i-a zâmbit, spunând: 

— Cred că cina lor a fost mai bună decât a 
noastră. 

Fata s-a scuturat, spunând: 

— Aş fi preferat să mănânc fân. Ai văzut ce era 
în... 

— Nu, a întrerupt-o William, şi aş fi foarte fericit 
dacă nu mi-ai spune. 

Fata a pufnit, dar i-a respectat dorinţa. William 
nu avea niciun chef să se întoarcă în încăperea în 
care domnea un miros neplăcut. Se pare că nici 
fata nu se grăbea să între în casă şi de aceea s-a 
oprit să scarpine urechile lungi ale catârului ei. 

— Mie nu îmi place cum se uită femeia aceasta 
la noi, a spus Rachel după o clipă de tăcere, fără 
a-l privi pe William. Se tot uită la pantofii mei, de 


parcă s-ar întreba dacă i se potrivesc. 

William s-a uitat şi el la pantofii lui Rachel. 
Aceştia nu erau deloc moderni, dar erau rezistenți 
şi bine lucraţi. 

Rachel a privit neliniştită casa, spunând: 

— Voi fi fericită când voi pleca de-aici, chiar 
dacă va continua să plouă. 

— Vom pleca, a asigurat-o William. Vom pleca 
chiar înainte de micul dejun, dacă doreşti. 

Tânărul ofiţer s-a sprijinit de unul dintre parii 
care susțineau acoperişul adăpostului şi simţea pe 
ceafă picăturile de ploaie. Nu mai era ametit, dar 
continua să simtă oboseala şi a realizat că şi el era 
neliniştit. 

Domnul Johnson părea amabil chiar dacă era 
necioplit, însă se purta ciudat. Se apleca înainte, 
dornic de conversaţie, cu ochii strălucitori, 
frământându-şi mâinile murdare pe genunchi. 

Poate că era vorba doar de reacţia omului izolat 
care se bucura de compania altora, deoarece 
prezenţa  ciudatei doamne Johnson nu era o 
plăcere. Tatăl său îl învățase, însă, să ţină cont de 
instinctele sale şi William nu ezita niciodată să 
facă acest lucru. Fără a scoate niciun cuvânt, a 
căutat în coburii care atârnau pe unul dintre parii 
adăpostului şi şi-a luat de acolo cuțitul pe care îl 
avea în cizmă când călărea. 

Rachel l-a urmărit cu privirea, în vreme ce 
tânărul ofiţer şi-a pus arma la brâu, trăgând 
cămaşa ca să nu se vadă. 

Torța a început să pâlpâie, pentru că arsese 
aproape cu totul. William i-a oferit lui Rachel 
braţul şi fata s-a apropiat de el. Ar fi vrut să o 
prindă de mijloc dar s-a abținut, mulţumindu-se să 


o atingă uşor cu cotul, pentru a simţi căldura 
trupului ei. 

Silueta fermei era mai întunecată decât noaptea 
însăşi, pentru că nu avea nici uşă, nici fereastră în 
partea din spate. Au dat un ocol clădirii; printre 
jaluzele se vedea doar o sclipire palidă de lumină. 
A auzit-o pe Rachel oftând şi i-a atins uşor mâna, 
deschizând apoi uşa pentru ca ea să între. 

— Somn uşor, i-a şoptit el. Zorii vor sosi foarte 
repede. 

Acea tocană l-a salvat de la moarte. A adormit 
aproape imediat, doborât de oboseală, dar a avut 
un somn agitat din cauza coşmarurilor care l-au 
chinuit. Mergea pe un hol pe care exista un covor 
cu modele, dar după o vreme, şi-a dat seama că 
ceea ce crezuse el că sunt modelele de pe covor 
erau de fapt nişte şerpi care şi-au ridicat capetele, 
tulburaţi de prezenţa lui. Şerpii se mişcau încet, 
iar el izbutea să scape de ei, dar sărea când spre 
un perete, când spre celălalt. Aceşti pereţi, de 
care el se tot lovea, păreau că îl vor prinde între 
ei. 

A simţit apoi că peretele din spate îl înghesuie şi 
că peretele din faţă se apropie atât de mult de el, 
încât nici nu mai putea privi în jos. Se temea de 
şerpii din covor, dar nu îi vedea, astfel încât lovea 
cu picioarele, simțind că loveşte din când în când 
ceva greu. A intrat în panică, simțind că un şarpe i 
se încolăcea pe un picior, pentru ca apoi să se 
încolăcească pe trunchi, să scoată capul prin 
cămaşă şi să-l împungă în abdomen, căutând un 
loc din care să muşte. 

S-a trezit brusc, având dureri şi transpirând, 
dându-şi seama că durerile pe care le simţea în 


stomac erau reale. A simţit că îl chinuiesc nişte 
crampe cumplite, şi-a tras genunchii către piept şi 
s-a rostogolit pe-o parte, chiar înainte ca un topor 
să lovească locul în care se aflase capul lui. 

A tras un pârţ răsunător şi s-a repezit orbeşte 
asupra siluetei care se chinuia să scoată toporul 
din lemnul patului. A apucat picioarele lui Johnson 
şi a tras. 

Omul a căzut peste el, înjurând, şi l-a apucat de 
gât. William l-a lovit pe adversarul său, dar 
mâinile care îl strângeau de gât păreau să-l trimită 
spre moarte. La un moment dat, a văzut stele verzi 
înaintea ochilor. 

De undeva din apropiere a auzit ţipete. Mai mult 
din instinct şi mai puţin pentru că şi-ar fi propus 
acest lucru, William l-a lovit pe Johnson cu capul. 
L-a durut, dar mâinile lui nu-l mai strângeau atât 
de tare de gât. S-a rostogolit imediat şi a sărit în 
picioare. 

Focul se stinsese, şi în sobă nu mai erau decât 
tăciuni aprinşi, care aruncau o lumină slabă în 
încăpere. Undeva într-un colţ, se vedeau mai 
multe siluete care ţipau, dar William nu putea 
ajunge la ele. 

Johnson reuşise să scoată toporul din lemn şi 
William a văzut lama lucind în secunda în care 
omul a ridicat arma pentru a-l lovi în cap. S-a 
aplecat şi a reuşit să-l apuce pe Johnson de 
încheietură. Toporul i-a alunecat din mână lui 
Johnson şi i-a căzut lui William pe genunchi, 
înţepenindu-i piciorul. Tânărul ofiţer a căzut, 
târându-l pe Johnson după el, dar şi-a tras 
genunchiul la timp, astfel încât acesta să nu cadă 
peste el. 


William s-a rostogolit pe-o parte, a auzit un 
sfârâit şi a observat nişte scântei. Apoi a zărit 
tăciunii, a luat câţiva şi i-a aruncat lui Johnson în 
faţă, deşi palma îl ustura cumplit. 

Johnson a făcut câţiva paşi înapoi şi a început să 
icnească ah! ah! de parcă nici nu ar fi avut putere 
să strige. Ţinea toporul într-o mână şi, pentru că a 
simţit că William se ridicase în picioare, a agitat 
toporul orbeşte. 

William i-a luat toporul din mână, l-a apucat cu 
forţă, l-a înălţat şi a lovit. S-a auzit un bufde parcă 
ar fi crăpat un pepene. După impact, William a 
simţit cum îi vibrează palmele şi apoi braţele, a 
lăsat să-i cadă toporul şi a făcut câţiva paşi înapoi. 

Şi-a simţit gura amară, plină de fiere, a realizat 
că îi ieşea salivă din gură şi s-a şters cu dosul 
mânecii. 

Gâfâia de mama focului, dar parcă în plămâni nu 
îi intra niciun strop de aer. 

Johnson s-a îndreptat spre el cu braţele întinse 
şi cu toporul înfipt în cap. Coada toporului se 
mişca încolo şi-ncoace, parcă ar fi fost antena unei 
insecte. Încet şi sinistru, mâinile lui Johnson s-au 
ridicat, pentru a apuca coada armei. 

William a vrut să ţipe, dar a simţit că nu avea 
aer; s-a retras cuprins de panică, a pus mâna pe 
pantaloni şi a simţit că aceştia erau uzi. A privit în 
jos, temându-se de ceea ce putea fi mai rău, dar şi- 
a dat seama că erau uzi de sânge. În aceeaşi clipă 
a realizat că îl înţeapă ceva în picior. 

— La naiba! a spus el încet, ducând mâna la 
brâu. Reuşise să se înţepe cu propriul cuţit, dar 
bine că nu-l pierduse, slavă Domnului. A simţit 
mânerul armei şi s-a mai liniştit, continuând să se 


ferească din calea lui Johnson. Acesta din urmă a 
scos un icnet şi a tras de coada toporului. 

Lama armei i s-a desprins din cap, împroşcând 
cu sânge faţa, braţele şi pieptul lui William. Cu 
chipul şiroind de sânge, Johnson a înălţat toporul, 
dar se mişca lent şi nesigur. William s-a ferit, 
trăgând iar o salvă de pârţuri, dar izbutind să-şi 
păstreze calmul. 

Tânărul ofiţer a apucat mai bine mânerul 
cuţitului căutând cu privirea un loc în care să-l 
înfigă. În spate, şi-a spus în gând. Johnson şi-a 
trecut nesigur 
opalmă peste faţă, pentru că voia să-şi şteargă 
sângele de la ochi, iar cu cealaltă mână, agita 
orbeşte toporul. 

— William! 

Surprins de acest strigăt, tânărul ofiţer a privit 
într-o parte şi a scăpat ca prin minune de toporul 
care era să-l lovească. 

— Taci! a strigat el indispus. Sunt ocupat! 

— Da, văd, a răspuns Denny Hunter. Aş vrea să 
te ajut. 

Era alb ca varul şi tremura aproape la fel de 
tare ca Johnson, dar a făcut un pas înainte, a 
apucat toporul de coadă şi l-a tras din mâna 
acestuia. S-a retras şi a lăsat arma din mână. 
Toporul a căzut cu un buf, iar medicul arăta de 
parcă ar fi urmat să verse din clipă-n clipă. 

— Mulţumesc, a spus William făcând un pas 
înainte şi înfigându-i lui Johnson cuțitul printre 
coaste, de-a dreptul în inimă. 

Johnson l-a privit în faţă pe William cu nişte ochi 
albştri-cenuşii, cu puncte aurii în apropierea 
irisului de culoare închisă. Ofiţerul William nu 


văzuse niciodată ceva mai frumos şi a rămas 
înmărmurit. Simţind sângele cum 
1se scurge pe mână, a revenit la realitate. 

A tras cuțitul şi a făcut un pas înapoi, lăsându-l 
pe Johnson să cadă. Tremura tot şi simţea că va 
face pe el. S-a întors fără a vedea nimic înaintea 
ochilor şi a luat-o spre uşă, trecând pe lângă 
Denny care a spus ceva, fără ca el să-i înţeleagă 
foarte bine cuvintele. 

Când a intrat tremurând în toaletă, şi-a amintit 
ca prin ceaţă că doctorul îi spusese: Nu trebuia să 
faci asta. 

Da, şi-a spus, am făcut-o, şi şi-a pus capul pe 
genunchi, aşteptând ca totul să se risipească. 

După o vreme, a ieşit din toaletă ameţit şi având 
impresia că nu îl mai ţineau picioarele, dar cu 
stomacul uşor. Denny Hunter a trecut repede pe 
lângă el, intrând la rândul lui în toaleta de unde s- 
au auzit adevărate explozii. Depărtându-se cu 
repeziciune, William s-a îndreptat către casa 
soţilor Johnson, stropit de picături de ploaie. 

Mai era destul până la răsăritul soarelui, dar 
cerul se înnorase şi ferma se zărea scheletică şi 
neagră. 

William a intrat în casă agitat şi a dat cu ochii 
de Rachel, care era albă ca varul şi stătea de 
strajă cu o mătură lângă doamna Johnson, legată 
cu un cearşaf murdar, sâsâind şi scuipând. 

Trupul soţului ei zăcea cu faţa în jos, lângă sobă, 
într-o baltă de sânge, care se închega. Unul dintre 
fraţii Hunter făcuse focul şi pusese lemne în sobă. 
Era cald în încăpere, dar William nu simţea acest 
lucru. 

— E mort, a spus Rachel fără intonaţie. 


— Da, a replicat William, neştiind ce ar fi trebuit 
să simtă într-o astfel de situaţie şi nici ce anume 
simţea. S-a depărtat puţin, având un sentiment de 
uşurare, iar după aceea a revenit pentru a se uita 
la prizonieră. 

— Ea a...? 

— A vrut să-i taie gâtul lui Denny, dar m-a călcat 
pe mână şi ma trezit. Am văzut cuțitul din mâna ei 
şi am ţipat, şi ela prins-o şi... 

Fata şi-a trecut o mână prin păr şi William şi-a 
dat seama că îşi pierduse boneta şi că părul îi 
atârna în voie. 

— M-am aşezat pe ea, a continuat Rachel, şi 
Denny a legat-o cu cearşaful. Nu cred că poate 
vorbi. 

Fata a privit-o pe doamna Johnson, pentru ca 
apoi să spună: 

— Are limba despicată. 

Auzind-o pe Rachel, doamna Johnson a scos 
limba şi şi-a mişcat cele două jumătăţi ale acesteia 
protestând. 

Având încă proaspăt în minte visul cu şerpii, 
William şi-a întors faţa, dar a apucat să vadă 
expresia de satisfacţie de pe chipul femeii. 

— Dacă poate să facă asta, atunci poate să şi 
vorbească, a spus tânărul ofiţer, apucând-o pe 
femeie de gât: 

— Dă-mi un motiv ca să nu te ucid! 

— Nu-i vina mea! a spus ea sâsâind. 

Atât de cumplit a sâsâit, încât William i-a dat 
drumul şi ea a continuat: 

— Mă silea să-l ajut. 

William s-a uitat peste umăr la trupul lipsit de 
viaţă care zăcea lângă sobă. 


— Acum nu te va mai sili! a spus el, strângând-o 
din nou de gât şi simţindu-i pulsul în degetul 
mare. Câţi călători aţi omorât voi? 

Femeia a scos limba, lingându-şi buza de sus. 

William a încetat să o mai strângă de gât şi a 
lovit-o peste faţă. 

— Nu trebuie să... a şoptit Rachel. 

— Ba da, trebuie, a  contrazis-o William, 
ştergându-şi pe pantaloni palma cu care lovise, 
încercând să scape de senzaţia neplăcută pe care 
i-o dădea transpiraţia femeii, pielea ei alunecoasă, 
gâtul ei osos. Cealaltă mână începuse să-i pulseze 
dureros. Deodată a simţit dorinţa de a lua toporul 
şi de a o lovi pe femeia aceea din nou şi din nou, 
ca să-i spargă capul, să o toace mărunt. Tremura 
tot, stăpânit de dorinţa ucigaşă. Fata şi-a dat 
seama şi l-a privit cu ochi negri, sclipitori. 

— Dumneata nu vrei să o ucid? a întrebat-o 
William pe Rachel. 

— Nu trebuie să o faci, a răspuns ea foarte 
încet, prinzându-l de mâna arsă. William a simţit 
că ameţeşte. 

— Eşti rănit, i-a spus fata cu voce blândă. Să 
ieşim să-ţi spăl rana. 

L-a călăuzit afară. El abia dacă mai vedea ceva 
înaintea ochilor. L-a ajutat să se aşeze pe butucul 
folosit la tăierea lemnelor. Fata a adus o găleată 
cu apă. Răsărea soarele, aerul era încărcat de 
umezeală şi William simţea cum îi pătrunde 
proaspăt în plămâni. 

Rachel i-a băgat mâna în apă rece şi senzaţia de 
arsură s-a mai estompat. 

I-a pus mâna pe picior, unde pata de sânge se 
uscase, dar şi-a retras-o când William a scuturat 


din cap. 

— O să-ţi aduc whisky. E o sticlă în geanta lui 
Denny, a spus fata dând să plece. 

El a prins-o cu putere de încheietura mâinii. 

— Rachel, a spus el cu o voce care i se părea 
stranie, făcându-l să aibă senzaţia că vorbea 
altcineva. Eu nu am ucis niciodată pe cineva până 
acum. Nu prea... Nu prea ştiu ce să fac. 

A ridicat ochii, dorind să citească pe chipul ei 
înţelegere: 

— M-aş fi aşteptat... să se întâmple în luptă. Am 
crezut că ştiu cum mă voi simţi dacă se va 
întâmpla aşa ceva. 

Fata l-a privit în ochi. Avea chipul brăzdat de 
gânduri. Lumina s-a revărsat asupra ei. Chipul îi 
era roz, mai roz decât luciul perlelor şi, după 
destul de multă vreme, ea i-a atins obrazul cu 
mare grijă. 

— Nu, a spus ea. Nu aveai cum să ştii. 


PARTEA A CINCEA 


Spre prăpastie 


42 
LA RĂSCRUCE 


William se despărţise de fraţii Hunter undeva, la 
o răscruce de drumuri de ţară din New Jersey. Nu 
era strategic să-şi continue călătoria în tovărăşia 
lor. La întrebările legate de locul în care se găsea 
Armata Continentală, li se răspundea cu mare 
ostilitate, dovadă că fraţii Hunter se apropiau de 
ţintă. Nici cei aflaţi de partea rebelilor, nici 
loialiştii care se temeau de represiunile unei 
armate aflate la doi paşi de ei, nu erau dispuşi să 
le spună ceva unor călători misterioşi, care ar fi 
putut fi spioni sau poate chiar mai mult decât atât. 

Celor doi quakeri avea să le fie mai uşor, dacă el 
nu călătorea împreună cu ei. William s-a gândit că 
era evident cine erau şi intenţia lui Denzell de a se 
înrola voluntar ca medic era foarte clară, astfel 
încât lumea avea să-i ajute... 

Până la un moment dat, fusese suficient ca el să 
spună că era un prieten al familiei Hunter. Pe 
măsură ce înaintau pe teritoriul Coloniei New 


Jersey, lumea era mult mai puţin liniştită. Fermele 
fuseseră prădate de părţile rivale, respectiv de 
militarii din Hessa, înrolați în armata lui Howe, şi 
care îşi doreau ca Washington să se angajeze într- 
o luptă deschisă, ieşind din Watchung Mountains, 
unde se refugiase, dar şi de cei din Armata 
Continentală, care căutau disperaţi provizii. 

Fermierii, care în mod normal i-ar fi întâmpinat 
pe străini cu braţele deschise, dorindu-şi să afle de 
la ei noutăţi, îi primeau cu muschete şi cu vorbe 
grele. Alimentele erau din ce în ce mai greu de 
găsit. Datorită prezenţei lui Rachel, oamenii erau 
dispuşi să se apropie de micul grup, pentru a le 
vinde alimente, iar mica rezervă de aur şi argint a 
lui William era foarte utilă. 

Denzell depozitase cea mai mare parte a banilor 
obţinuţi din vânzarea casei la o bancă din 
Philadelphia, pentru a asigura astfel viitorul lui 
Rachel, iar banii din hârtie eliberaţi de Congres nu 
erau acceptaţi de aproape nimeni. 

Nu era nicio posibilitate ca William să se 
deghizeze în quaker. Dincolo de faptul că nu era 
un orator iscusit, statura lui le dădea oamenilor o 
stare de nelinişte. Pe de altă parte, având în minte 
cuvintele căpitanului Nathan Hale, nu îndrăznea 
să spună că avea de gând să se înroleze în Armata 
Continentală şi avea grijă să nu facă nicio 
afirmaţie care, mai târziu, ar fi putut constitui o 
dovadă a faptului că era spion. Tăcerea lui, luată 
drept ameninţare, îi neliniştea pe oameni. 

William nu discutase cu fraţii Hunter despre 
faptul că se vor despărţi, dar nici Denzell, nici 
Rachel nu l-au întrebat ce planuri avea, pentru că 
erau discreţi. Toţi ştiau, însă, că sosise momentul 


să se despartă. În dimineaţa aceea, când Rachel i- 
a dat bucata de pâine pentru micul dejun, mâna ei 
a atins-o pe a lui şi aproape că a apucat-o de 
degete. Ea şi-a dat seama că tânărul ofiţer îşi 
stăpânea cu greu un impuls şi l-a privit uimită. 
Ochii ei erau mai curând verzi în ziua aceea, şi nu 
căprui, iar el ar fi fost dispus să lase naibii bunele 
maniere şi să o sărute, oricum nu ar fi protestat. 
William chiar ar fi sărutat-o, dacă fratele ei nu ar 
fi apărut tocmai atunci din tufişuri, încheindu-se la 
pantaloni. 

El a ales locul în care urma să se despartă de 
fraţii Hunter. Nu îi plăcea să amâne lucrurile şi s-a 
gândit că era mai bine ca despărţirea să aibă loc 
fără să se gândească prea mult la asta. Şi-a oprit 
calul la o răscruce, uluindu-l pe Denzell, a cărui 
iapă a dansat pe loc. 

— Aici ne vom despărţi, a spus William pe 
neaşteptate. Eu voi porni spre nord, a continuat 
tânărul ofiţer, arătând spre miazănoapte, în vreme 
ce dumneavoastră trebuie să vă îndreptaţi către 
est. Veţi întâlni militari din armata domnului 
Washington, dar dacă... 

A ezitat, însă trebuia să le atragă atenţia; din ce 
spuseseră fermierii, era clar că Howe avea trupe 
în regiune. 

— Dacă întâlniți trupe britanice sau mercenari 
din Hessa... Ştiţi germană cumva? 

Denzell a dat din cap în semn că nu şi a făcut 
ochii mari, spunând: 

— Doar un pic de franceză. 

— Asta-i bine, l-a asigurat William. Ofițerii din 
Hessa ştiu bine limba franceză. Dacă întâlniți 
cumva astfel de ofiţeri, care nu ştiu franceza şi vor 


să vă facă probleme, le spuneţi: Ich verlange, 
Euren Vorgesetzten zu sehen. Ich bin mit seinem 
Freund bekannt. Asta înseamnă: „Doresc să stau 
de vorbă cu ofiţerul sub comanda căruia vă aflaţi. 
Îl cunosc pe prietenul dânsului”. Dacă întâlniți 
militari britanici, este bine să spuneţi acelaşi 
lucru, dar în limba engleză, bineînţeles, a spus 
William. 

Denzell a zâmbit discret, replicând: 

— Îţi mulţumesc. Dar dacă ne duc la un ofiţer şi 
acela ne întreabă care este numele presupusului 
prieten? 

William a zâmbit: 

— Nu va mai conta. Îndată ce o să vă aflaţi 
înaintea unui ofiţer, veţi fi în siguranţă... în ceea 
ce priveşte numele... Harold Grey, Duce de 
Pardloe, colonel al regimentului patruzeci şi şase 
de infanterie. Unchiul Hal nu cunoştea pe toată 
lumea, ca tatăl lui, dar toţi cei care erau în armată 
îl cunoşteau pe el. 

A văzut cum Denzell îşi mişca buzele, încercând 
să memoreze numele pe care i-l spusese William, 
pentru ca apoi să-l întrebe: 

— Şi ce este prietenul Harold faţă de tine, 
William? 

Rachel îl privise cu ochii mijiţi de la adăpostul 
pălăriei. Acum şi-o dăduse pe ceafă, pentru a-l 
privi în voie. 

William a ezitat din nou, dar ce mai conta acum? 
Pe fraţii Hunter nu avea să-i mai vadă niciodată. 
Cu toate că ştia prea bine că Rachel şi Denzell nu 
aveau să fie impresionați de faptul că membrii 
familiei sale erau nobili, William s-a aşezat mai 
drept în şa, spunând cât mai degajat cu putinţă: 


— E o rudă de-a mea. 

Apoi a băgat mâna în buzunar, scoțând 
punguliţa pe care o primise de la scoţianul Murray 
şi spunând: 

— Poftim. O să aveţi nevoie de asta. 

— O să ne descurcăm, a replicat Denzell, 
refuzând punguliţa. 

— Şi eu, a zis William, aruncând punguliţa în 
direcţia lui Rachel, care a înălţat mâinile şi a prins 
obiectul din reflex, surprinsă atât de propriul gest, 
cât şi de cel al lui William. 

Tânărul ofiţer i-a zâmbit fetei, simțind cum i se 
umple inima de bucurie. 

— Mergeţi cu bine, a spus William în cele din 
urmă, întorcându-şi calul şi pornind la trap fără a 
se mai uita înapoi. 

— Tu ştiai că e militar britanic? a întrebat-o 
Denny Hunter încet pe sora lui, în vreme ce îl 
privea pe William depărtându-se. Probabil că este 
un dezertor. 

— Şi ce dacă? 

— Viaţa unui asemenea om este plină de 
violenţă. Să rămâi multă vreme în tovărăşia unui 
astfel de om este o primejdie nu numai pentru 
trup, ci şi pentru suflet. 

Rachel şi-a oprit pentru o clipă catârul şi nu a 
rostit niciun cuvânt, mulţumindu-se să privească 
drumul pustiu. Insectele se auzeau bâzâind prin 
copaci. 

— Cred că s-ar putea să fii un ipocrit, Denzell 
Hunter, a spus fata întorcându-şi catârul. El mi-a 
salvat viaţa, și ție la fel. Ai fi preferat să nu facă 
nimic şi să mă vezi moartă şi măcelărită în locul 
acela cumplit? 


Spunând acestea, fata a început să tremure 
uşor, deşi era o zi călduroasă. 

— Nu aş fi preferat asta, a spus doctorul pe un 
ton cât se poate de serios. Mai mult chiar, îi 
mulţumesc lui Dumnezeu pentru că a fost acolo ca 
să te salveze. Sunt suficient de păcătos pentru a 
spune că prefer ca tu să rămâi în viaţă, chiar dacă 
omul acela a comis un păcat, dar nu sunt destul de 
ipocrit pentru a nega tot ceea ce s-a întâmplat. 

Fata a pufnit, şi-a scos pălăria şi a alungat un roi 
de muşte, zicând: 

— Sunt onorată să aud asta, dar dacă tot vorbeai 
despre bărbaţi violenţi şi despre primejdiile pe 
care le implică viaţa alături de ei, oare tu nu mă 
duci în armată? 

Denzell a hohotit, zicând: 

— Intocmai asta fac. Poate că ai dreptate şi eu 
sunt un ipocrit. Dar, Rachel... 

Doctorul s-a aplecat spre sora lui şi a apucat 
hăţurile catârului ei, astfel încât fata să nu se 
poată depărta de el şi apoi a continuat: 

— Tu ştii că eu nu aş îngădui să ţi se întâmple 
niciun rău, nici în ceea ce priveşte trupul, nici în 
ceea ce priveşte sufletul. Doar să-mi spui, şi îţi voi 
găsi un loc printre prieteni, unde vei fi în 
siguranţă. Sunt sigur că Dumnezeu mi-a vorbit şi 
că trebuie să fac aşa cum îmi porunceşte 
conştiinţa. Asta nu înseamnă că trebuie să mă 
urmezi. 

Fata l-a privit lung, spunând: 

— Şi de unde ştii că Dumnezeu nu mi-a vorbit şi 
mie? 

Medicul a clipit din spatele lentilelor, întrebând: 

— Şi ce anume ţi-a spus? 


— A spus: Fă în aşa fel încât să-l impiedici pe 
fratele său să se sinucidă, căci voi avea nevoie să-l 
am alături de Mine! a exclamat fata, dându-i 
fratelui ei peste mână şi apucând hăţurile 
catârului: 

— Dacă urmează să ne înrolăm în armată, 
Denny, atunci hai să găsim acea armată. 

Fata a lovit catârul în coaste. Acesta şi-a ciulit 
urechile şi a pornit ca din puşcă. 

O vreme, William s-a ţinut drept în şa, dovedind 
că era un călăreț foarte bun. După ce drumul a 
făcut o curbă şi nu s-a mai văzut deloc răscrucea, 
s-a relaxat puţin. li părea rău că se despărţise de 
fraţii Hunter, dar în curând, gândurile au pus 
stăpânire pe el. 

Burgoyne. Îl întâlnise o dată pe generalul 
Burgoyne, la un spectacol de teatru, o piesă scrisă 
chiar de el. Nu îşi aducea aminte nimic din piesă, 
pentru că fusese antrenat într-o discuţie cu o fată 
dintr-o lojă vecină. Apoi coborâse împreună cu 
tatăl său spre a-l felicita pe dramaturgul de 
succes, care se înroşise din pricina triumfului de 
care se bucura, dar şi din pricina şampaniei. 

În Londra i se spunea Gentleman Johnny. Era o 
stea pe firmamentul societăţii londoneze, deşi în 
urmă cu câţiva ani, fusese nevoit să fugă în Franţa 
împreună cu soţia, să nu fie arestaţi pentru 
neplata datoriilor. Nimeni nu mai ţinea minte că 
avusese cândva datorii, era un lucru mult prea 
banal. 

William era intrigat că unchiul Hal îl aprecia pe 
John Burgoyne. Unchiul Hal nu avea timp pentru 
piese de teatru, nici pentru oamenii care le scriau. 
Cu toate acestea, dacă se gândea bine, William îşi 


amintea că unchiul Hal avea operele complete ale 
lui Aphra Behn. Tatăl său îi spusese, de altfel, în 
mare taină că unchiul Hal făcuse o mare pasiune 
pentru domnişoara Behn după ce îi murise prima 
soţie, cu ceva vreme înainte de a se căsători cu 
mătuşa Minnie. 

— Domnişoara Behn a murit, vezi tu. Deci era o 
persoană sigură. 

William dăduse din cap, dorind să lase impresia 
că era om de lume şi pricepuse totul, cu toate că 
nu înţelesese ce voise să spună tatăl său. Sigură în 
ce fel? 

A scuturat din cap. Nu credea că îl va înţelege 
vreodată pe unchiul Hal şi poate că era mai bine 
aşa atât pentru unchi, cât şi pentru el însuşi. 
Bunica lui, Benedicta, era probabil singura 
persoană care îl înţelegea. Pentru că se gândise la 
unchiul său şi-a amintit de vărul Henry şi şi-a 
strâns buzele. 

Adam primise veştile, desigur, dar nu putea face 
nimic pentru fratele lui. Nici William nu putea face 
nimic. Datoria îl îndemna să meargă către 
miazănoapte. Intre tatăl său şi unchiul Hal, 
desigur că... 

Calul şi-a înălţat capul fornăind, iar William a 
privit înainte, observând un bărbat care stătea pe 
marginea drumului şi ridicase o mână în semn de 
salut. 

A înaintat încet, cu ochii pe copaci şi tufişuri, 
deoarece omul de pe marginea drumului ar fi 
putut avea nişte tovarăşi la pândă, pentru a se 
năpusti asupra călătorilor. Copacii erau destul de 
rari şi, deşi creşteau tufişuri, nimeni nu se putea 
ascunde acolo. 


— Bună ziua, domnule, a spus William oprindu- 
se la distanţă de bătrânul de pe marginea 
drumului. Chipul lui semăna cu o grămadă de 
zgură. Omul se sprijinea într-un băț lung şi părul 
alb ca neaua îi era prins în coadă. 

— Mă bucur că v-am întâlnit, a replicat drumeţul 
bătrân, bine îmbrăcat. Când s-a uitat mai bine, a 
văzut că mai sus era priponit calul omului, care 
păştea liniştit. Aşa stând lucrurile, tânărul ofiţer s- 
a mai liniştit. 

— Încotro mergeţi, domnule? a întrebat el 
politicos. 

— Depinde de ceea ce îmi veţi spune 
dumneavoastră, tinere domn. 

Bătrânul era scoţian. Se simţea accentul, deşi 
vorbea engleza foarte bine. 

Eu caut un anume domn lan Murray, pe care 
cred că îl cunoaşteţi. 

William a fost derutat. De unde ştia bătrânul 
acest lucru? Da, îl cunoştea pe Murray. Poate că 
Murray îi povestise bătrânului despre el. 

Având în vedere acest lucru, William a replicat: 

— Îl cunosc, dar nu ştiu unde se află. 

— Nu? a întrebat bătrânul, privindu-l 
pătrunzător. 

Se uită la mine de parcă ar crede că-l mint! şi-a 
spus William. Bătrân ciudat! 

— Nu! a replicat William hotărât. L-am cunoscut 
în Great Dismal cu câteva săptămâni în urmă. Era 
în tovărăşia unor mohicani. Nu ştiu, însă, încotro a 
pornit. 

— Mobhicani? a repetat bătrânul îngândurat. 

William a văzut că omul rămăsese cu privirea 
aţintită asupra pieptului său. 


— Aţi primit acel bănuţ de la mohicani? a 
întrebat el în cele din urmă. 

— Nu, a replicat William, neînţelegând foarte 
bine la ce se referea bătrânul şi crezând că este 
un termen folosit în sens peiorativ. Mi l-a adus 
domnul Murray de la... un prieten. 

— Un prieten, a repetat bătrânul studiind chipul 
lui William, lucru care îl stânjenea pe tânărul 
ofiţer. 

— Care este numele dumneavoastră, tinere 
domn? a întrebat după o vreme scoţianul. 

— Nu este treaba dumneavoastră, domnule, a 
replicat William, străduindu-se să fie cât mai 
politicos cu putinţă şi apucând mai bine hăţurile. 
Vă doresc o zi bună! 

Bătrânul s-a întunecat la faţă şi a apucat mai 
bine băţul lung, în care se sprijinea. William şi-a 
îndemnat calul repede, astfel încât bătrânul să nu- 
l poată lovi cu băţul. Nici nu a încercat să o facă, 
dar William a remarcat şocat că omului îi lipseau 
două degete de la mâna cu care ţinea băţul. 

S-a gândit că poate bătrânul va încăleca şi va 
porni după el, dar când a privit înapoi, omul se 
afla tot la marginea drumului şi privea după el. 

Nu conta, dar pentru a nu ieşi în evidenţă, 
William şi-a băgat gheara de urs în cămaşă, alături 
de rozariu. 

NUMĂRĂTOAREA INVERSĂ 


Fortul Ticonderoga 
18 iunie 1777 


Dragă Bree şi Roger, 


Mai sunt douăzeci şi trei de zile. Sper că vom 
putea pleca imediat după ce vor fi trecut. Vărul 
vostru lan a părăsit fortul acum o lună, spunând 
că avea o treabă de rezolvat, dar că se va întoarce 
înainte să expire contractul lui Jamie ca membru 
al formațiunilor de voluntari. lan a refuzat să fie 
voluntar în armată, dar este muncitor, astfel încât 
nu se poate spune despre el că e DEZERTOR. Nu 
spun asta ca şi când comandantul fortului ar putea 
face ceva împotriva dezertorilor; poate doar să-i 
spânzure, dacă sunt atât de proşti încât să se 
întoarcă, dar niciunul dintre ei nu e destul de 
prost încât să facă asemenea lucru. Nu ştiu sigur 
ce face lan, dar sper că este bine pentru el. 

Dacă tot pomeneam despre comandantul 
fortului, iată că avem unul nou. Ce mare 
eveniment! Colonelul Wayne a plecat acum câteva 
săptămâni — fără îndoială că a transpirat uşurat, 
dar şi din cauza umidității — și acum situaţia este 
mult mai bună din acest punct de vedere. Noul 
comandant este un general-maior, domnul Arthur 
St. Clair, un scoțian genial şi chipeş. El are grijă 
să devină şi mai atrăgător pentru că, la ocazii 
oficiale, işi pune o centură roz. (Avantajul de a 
aparține unei armate ad hoc este acela că poți sã- 
ți stabileşti singur uniforma, nu există acea 
rigoare tipic britanică.) 

Generalul St. Clair a venit cu oameni din afară: 
trei generali, dintre care unul este francez (tatăl 
tău spune că generalul Fermoy e dubios din punct 
de vedere militar) şi aproximativ trei mii de 


recruți. Acest lucru ne-a însufleţit pe toţi (deşi 
latrinele sunt foarte solicitate. Dimineaţa coada 
este de câte cincisprezece oameni şi există prea 
puține oale de noapte). St. Clair a ţinut un discurs 
frumos, asigurându-ne că acum fortul nu poate fi 
cucerit. Când a spus acest lucru, tatăl tău, care se 
afla lângă el la momentul respectiv, a adăugat 
ceva în gaelică. A vorbit încet, dar nu suficient de 
încet. Am înțeles că generalul s-a născut la Thurso 
şi am văzut că s-a prefăcut că nu pricepe ce a spus 
tatăl tău. 

Continuă încet construcţia podului care va uni 
fortul cu Mount Independence... şi Mount 
Defiance se află tot la locul său, dincolo de apă. 
Dacă te uiţi la el, pare un deal mic şi cu totul 
inofensiv, dar este mai înalt decăt fortul. Jamie i-a 
cerut domnului Marsden să treacă pe malul 
celălalt cu o ţintă - un pătrat din lemn cu latura de 
peste un metru, vopsit în alb — pe care să o pună 
în preajma vârfului dealului, punct din care se 
vedea foarte bine de la nivelul bateriilor existente 
în fort. L-a poftit pe generalul Fermoy (care nu 
poartă centură roz, deşi este francez) să încerce 
să tragă cu una dintre puştile cele noi (Jamie a 
avut grijă să ia câteva astfel de arme din 
încărcătura de pe Teal, lăsând însă cea mai mare 
parte spre a fi folosită în beneficiul cauzei 
americanilor). Au făcut praf ţinta, iar evenimentul 
respectiv l-a atras şi pe generalul St. Clair, dornic 
să vadă totul. Generalul St. Clair s-a bucurat la fel 
de mult cum mă voi bucura eu în momentul în 
care contractul tatălui tău va expira. 

Bineînțeles că, prin venirea recruților, viaţa a 
devenit mai agitată. Noii recruți sunt relativ 


sănătoşi şi asta este o minune, dar se produc mici 
accidente, cum ar fi cazuri de boli venerice, cazuri 
de malarie, care apar odată cu venirea verii. 
Pentru mine este destul că maiorul Thacher - 
dumnealui este medicul-şef — îmi permite să 
bandajez o rană din când în când, dar nu îmi 
permite accesul la instrumente tăioase. Din 
fericire, am un cuţit mic de care mă folosesc 
atunci când fac incizii în furuncule. 

De asemenea, duc lipsă de plante medicinale de 
când a plecat lan. El avea obiceiul să-mi aducă tot 
felul de lucruri din expedițiile lui, dar nu este 
recomandabil să părăseşti fortul, decât dacă faci 
parte dintr-un grup mai mare. Doi oameni care au 
plecat la vânătoare acum câteva zile au fost găsiți 
morți şi scalpați. 

În timp ce mijloacele mele medicale s-au 
împuţinat, mă pot consola cu faptul că am 
descoperit o aşa-zis femeie-vampir: doamna 
Raven din New Hampshire, al cărei soț este ofițer 
în cadrul formațiunilor de voluntari. Este relativ 
tânără, are înjur de treizeci de ani, nu are copii şi 
dispune de multă energie emoțională. Ea are grijă 
de bolnavi şi de muribunzi, dar poate că pune 
excesiv de mult suflet. Detaliile pe care la dă sunt 
uneori morbide, dar mă pot bizui pe ea, nu leşină 
la o fractură deschisă sau la o amputare (care se 
pot face inainte ca maiorul Thacher sau locțiitorul 
său, locotenentul Stactoe, să prindă de veste j a 
unui organ atins de cangrenă, operații la care este 
foarte atentă, temându-se să nu-i scape ceva. 
Sigur că exagerează câteodată. Are obiceiul de a- 
şi trage pieptul şi aşa plat şi de a face ochii mari 
când descrie aventurile prin care trece (era cât pe 


ce să se hiperventileze când au fost aduşi oamenii 
care fuseseră scalpați), dar trebuie să apelezi la 
cine poți, atunci când ai nevoie de ajutor. 

La extrema cealaltă din punct de vedere al 
competenţei medicale trebuie să spun că, odată cu 
sosirea noilor recruți, au venit şi un medic quaker 
pe nume Denzeill Hunter şi asistenta lui, Rachel. 
Nu am discutat cu el deocamdată, dar din ceea ce 
am văzut, este cu adevărat medic. Se pare că are 
şi unele noţiuni legate de germeni, datorită 
faptului că s-a pregătit cu John Hunter, unul 
dintre marile nume în medicină (având în vedere 
că Roger poate va citi asta, nu voi spune cum a 
descoperit John Hunter că gonoreea se transmite; 
ba nu, de fapt voi spune: şi-a injectat penisul cu un 
instrument muiat în puroiul provenind de la o 
persoană infectată şi a fost foarte mulțumit de 
rezultatele obținute. Doctorul Hunter i-a povestit 
toate astea tatălui tău, în vreme ce îi bandaja un 
deget prins între doi buşteni. Nu-ţi face probleme, 
degetul nu este rupt, doar rănit.) Mi-ar plăcea să 
våd cum ar reacţiona doamna Raven la auzul 
acestei poveşti, dar cred că doctorul Hunter nu i-o 
va spune, pentru că este manierat. 

Sper că vaccinezi copiii la timp. 

Cu toată dragostea, 
Mama 


Brianna închisese cartea, dar mâna i se tot 
aşeza involuntar pe copertă, de parcă ar fi vrut să 
o deschidă iar, ca şi când ar fi fost posibil să fie 
scris şi altceva în ea. 

— Ce dată va fi după ce vor fi trecut douăzeci şi 
trei de zile începând din optsprezece iunie? 


Ar fi trebuit să dea ea însăşi răspunsul - putea 
calcula în minte -, dar nervozitatea o împiedica. 

— Septembrie are treizeci de zile, a spus Roger, 
fredonând încet un cântec, în vreme ce privea în 
tavan. Aprilie, iunie... Da, iunie are treizeci de zile, 
aşa că sunt douăsprezece zile din optsprezece 
până în treizeci şi încă zece zile, până în zece 
iulie. 

— Oh, Doamne, Dumnezeule! 

Citise de trei ori. Dacă s-ar mai fi uitat încă o 
dată pe text, lucrurile nu aveau cum să se 
schimbe. Cu toate acestea, a deschis din nou 
cartea la pagina la care era prezentat portretul lui 
Burgoyne. Era un bărbat frumos. 

— Ştie şi el foarte bine că e frumos! a spus 
Brianna cu voce tare, în vreme ce Roger se 
încrunta la ea consternat. 

Portretul lui Burgoyne era realizat de Sir Joshua 
Reynolds. Personajul era reprezentat în uniformă, 
cu mâna pe mânerul săbiei, având în spate un 
fundal dramatic, format din nori, care se adunau. 
Pe pagina următoare era scris cât se poate de 
clar, negru pe alb: 

La data de şase iulie generalul Burgoyne a 
atacat Fortul Ticonderoga având sub comanda sa 
8 000 de militari din armata regulată, câteva 
regimente germane comandate de Baronul von 
Riedesel, dar şi indieni. 


William l-a găsit pe generalul Burgoyne şi 
armata pe care acesta o comanda chiar mai uşor 
decât au descoperit fraţii Hunter unde se afla 
generalul Washington. Trebuie spus şi că 
generalul Burgoyne nu încerca să se ascundă. 


Tabăra era mare, dispusă după toate regulile 
militare.  Rânduri ordonate de corturi albe 
acopereau o zonă de câmpie, ajungând până în 
pădure. S-a îndreptat către cortul generalului şi a 
zărit în apropierea acestuia o grămadă de sticle de 
vin goale, care îi ajungea până la genunchi. 
Deoarece nu ştia ca generalul să fie un om căruia 
să-i placă băutura, tânărul ofiţer a presupus că 
acea grămadă de sticle era dovada ospitalităţii, a 
nevoii de a se afla în compania semenilor săi. 
William şi-a spus că acest aspect era unul lăudabil 
pentru un comandant. 

O ordonanţă care căsca de zor aduna sigiliile de 
pe sticle, punându-le într-un vas, urmând ca 
acestea să fie prefăcute în gloanţe; l-a privit 
întrebător pe William. 

— Am venit să prezint un raport generalului 
Burgoyne, a spus William, îndreptându-şi spatele. 

Ordonanţa l-a măsurat din cap până-n picioare 
pentru a zăbovi asupra feţei sale, făcându-l pe 
William să se gândească dacă se bărbierise aşa 
cum trebuie în dimineaţa aceea. 

— Petrecere cu comandantul brigăzii şi cu 
colonelul St. Leger noaptea trecută, a spus în cele 
din urmă ordonanța. Vă rog să reveniţi după- 
amiază. Trebuie să vă spun... 

Omul s-a întrerupt o clipă, făcând un gest care 
părea să-i provoace dureri. 

— Popota este acolo. 

PRIETENI 


Fortul Ticonderoga 
22 iunie 1777 


Spre marea mea surprindere, l-am găsit pe 
căpitanul Stebbings stând în capul oaselor. Era 
alb la faţă, transpira şi se legăna ca un pendul, dar 
stătea drept. Domnul Dick îl veghea cu grija unei 
găini care are un singur pui. 

— Văd că vă simţiţi mai bine, domnule căpitan, i- 
am spus zâmbind. 

O să ne ridicăm în picioare cât de curând, nu-i 
aşa? 

— M-am ridicat în picioare, a replicat căpitanul 
încet. Am crezut că mor. 

— Dumnealui mersi m-a asigurat domnul Dick 
cu un amestec de mândrie şi disperare. A ţinut de 
braţul meu, dar mers! Asta lucru sigur! 

Mă pusesem în genunchi şi ascultam plămânii şi 
inima bolnavului, folosindu-mă de stetoscopul din 
lemn pe care mi-l făcuse Jamie. Avea un puls care 
semăna cu motorul unei maşini de curse cu opt 
cilindri, şi din plămâni se auzea un fel de gâlgâit şi 
vâjâit, dar nu era nimic din cale-afară de alarmant. 

— Felicitări, domnule căpitan Stebbings, am 
spus, lăsând deoparte stetoscopul şi zâmbindu-i. 

Arăta rău, dar începea să respire mai liniştit. 

— Probabil că nu veţi muri astăzi, l-am informat 
eu. Dar ce v-a făcut să vă ambiţionaţi aşa? 

— Matelotul meu. 

— Joe Ormiston, m-a lămurit domnul Dick. Picior 
al lui pute şi căpitan am mers să-l vadă. 

— Piciorul domnului Ormiston miroase urât? am 
întrebat alarmată. 

Faptul că o rană la picior mirosea atât de 


puternic încât atrăgea atenţia reprezenta un lucru 
foarte puţin îmbucurător. 

M-am ridicat în picioare, dar am fost reţinută de 
domnul Stebbings, care m-a prins cu hotărâre de 
fustă. 

— Dumneavoastră, a spus el, străduindu-se să 
tragă aer în piept. Să aveţi grijă de el. 

După ce a rostit aceste cuvinte, şi-a arătat dinţii 
plini de pete, străduindu-se să zâmbească larg, 
pentru ca apoi să continue cu greu: 

— Asta-i un ordin, dom'ţă! 

— Am înţeles, domnule căpitan! am spus eu mai 
mult în glumă şi m-am îndreptat spre clădirea 
spitalului, unde se aflau cei mai mulţi dintre 
oamenii răniţi sau bolnavi. 

— Doamna Fraser, ce avem de făcut? a strigat 
doamna Raven, care tocmai ieşise de la popotă. 

Era înaltă şi slabă. Părul ei negru obişnuia să-i 
iasă de sub bonetă, lucru care s-a întâmplat şi în 
momentul acela. 

— Nu ştiu încă, i-am răspuns, fără a mă opri din 
drum. Nu ştiu, dar s-ar putea să fie vorba despre 
ceva serios. 

— Oh! a exclamat ea. Ce bine! 

M-a prins imediat din urmă, ţinându-şi bine 
coşul, hotărâtă să facă un lucru bun. 

Prizonierii britanici invalizi erau cazaţi alături 
de americanii bolnavi, într-o clădire din piatră în 
care lumina pătrundea prin nişte ferestre fără 
geamuri şi în care oamenii tremurau de frig sau 
sufereau din cauza căldurii, în funcţie de vreme. 
In acel moment, era cald şi umezeală la amiază, 
iar dacă intrai înăuntru, te simţeai de parcă ţi-ar fi 
fost aruncat în faţă un prosop fierbinte şi umed. 


Nu mi-a fost greu să-l găsesc pe domnul 
Ormiston, pentru că în jurul patului său din lemn 
se adunaseră mai mulţi oameni. Printre aceştia 
era, din nefericire, şi locotenentul Stactoe, prins 
într-o discuţie cu tânărul doctor Hunter, ceea ce 
nu era deloc bine, şi cu o serie de alţi medici, 
fiecare încercând să-şi exprime opinia. 

Fără să fie nevoie să mă uit la bolnav, mi-am dat 
seama despre ce anume discutau. Piciorul 
domnului Ormiston prezenta o evoluţie negativă şi 
voiau să-l amputeze. Era foarte posibil să aibă 
dreptate. Discuţiile apăruseră asupra punctului în 
care trebuia executată amputarea sau asupra 
persoanei care ar fi urmat să opereze. 

Doamna Raven a rămas puţin în urmă, 
stânjenită de prezenţa medicilor. 

— Chiar credeţi... a început ea, dar nu i-am 
acordat niciun fel de atenţie. 

Erau momente în care trebuia să stai să te 
gândeşti, dar acela nu era unul dintre ele. Numai 
o acţiune întreprinsă rapid ar fi fost utilă. Am tras 
în piept aerul greu şi am făcut un pas înainte. 

— Bună ziua, domnule doctor Hunter, am spus 
făcându-mi loc cu coatele printre cei doi medici 
din trupele de voluntari şi zâmbindu-i doctorului 
quaker. Încercând să nu fiu nepoliticoasă, m-am 
aşezat în genunchi lângă patul din lemn al 
pacientului, ştergându-mi palma transpirată pe 
cămaşă, pentru a putea apuca apoi mâna lui, 
spunând: 

— Ce faceți, domnule Ormiston? Căpitanul 
Stebbings m-a trimis aici, ordonându-mi să am 
grijă de piciorul dumneavoastră. 

— Cea. Facut? a izbucnit locotenentul Stactoe, 


scos din sărite. Ei haideţi, doamnă Fraser! Ce aţi 
putea dumneavoastră să... 

— Asta-i bine, dom'ţă, l-a întrerupt domnul 
Ormiston. Domnul căpitan a şi spus, iar eu am 
încercat să le spun acestor domni la rândul meu, 
că dumneavoastră ştiţi foarte bine ce anume 
trebuie făcut. 

Iar eu sunt sigură că domnii sunt fericiți să audă 
lucrul acesta, mi-am spus în gând, dar am zâmbit 
şi i-am strâns mâna. Avea pulsul accelerat şi 
relativ slab, dar era regulat. Mâna îi ardea şi nu 
am fost deloc surprinsă să observ dungile roşii, 
caracteristice septicemiei, care se vedeau mai sus 
de rană. 

Îi desfăcuseră şi îi înlăturaseră bandajul şi 
domnul Dick avea dreptate, fără nicio îndoială: 
Picior al lui pute. 

— Oh, Dumnezeule! a exclamat doamna Raven 
din spatele meu, cu sinceră compasiune. 

Cangrena se instalase deja. Ca şi când mirosul 
specific al ţesuturilor intrate în putrefacție nu era 
de ajuns, degetele începuseră să i se înnegrească. 
Nici nu mi-am mai pierdut timpul ca să arăt că 
eram supărată pe Stactoe, având în vedere starea 
piciorului şi posibilităţile de tratament. Poate că 
nici eu nu aş fi fost în stare să salvez piciorul. Nici 
nu se punea problema că amputarea nu ar fi fost 
necesară. M-am întrebat ce rost mai avusese o 
discuţie în contradictoriu. 

— Cred că sunteţi de acord cu faptul că 
amputarea este necesară, nu-i aşa, doamnă 
Fraser? a spus locotenentul Stactoe pe un ton 
respectuos, dar plin de ironie. Sunteţi de acord 
asupra acestui fapt, în calitate de medic al 


pacientului, nu-i aşa? 

Stactoe îşi scosese deja instrumentarul. Era într- 
o stare destul de bună, nu foarte murdar, dar în 
niciun caz sterilizat. 

— Bineînţeles că sunt de acord, am spus cu 
calm. Îmi pare rău, domnule Ormiston, dar domnul 
locotenent are dreptate. Fără picior o să vă simţiţi 
mai bine. Doamnă Raven, sunteţi amabilă să 
mergeţi şi să-mi aduceţi o oală cu apă fiartă? 

M-am întors către doctorul Hunter, care îl ţinea 
pe domnul Ormiston de cealaltă mână şi încerca 
să-i ia pulsul şi l-am întrebat: 

— Sunteţi de acord cu mine, doctore Hunter? 

— Da, sunt de acord, a replicat Hunter cu glas 
blând. Avem păreri divergente în ceea ce priveşte 
punctul în care urmează să se efectueze 
amputarea, nu în cea ce priveşte necesitatea 
acesteia. Pentru ce anume este apa fiartă 
prietenă... Fraser? 

— Claire, i-am spus. Apa fiartă este pentru 
sterilizarea instrumentelor, pentru a împiedica 
infectarea postoperatorie. Pentru a o împiedica pe 
cât posibil, am adăugat eu cu sinceritate. 

Stactoe a pufnit dispreţuitor, dar am ignorat 
acest lucru, continuând: 

— Ce recomandări poţi face, doctore Hunter? 

— Denzell, a spus quakerul zâmbind uşor. 
Prietenul Stactoe doreşte să efectueze amputarea 
dedesubtul genunchiului... 

— Bineînţeles că asta vreau! a izbucnit Stoctoe 
furios. Doresc să păstrez încheietura genunchiului 
şi nu există motive pentru ca amputarea să se facă 
mai sus. 

— Pare ciudat, dar sunt tentată să fiu de acord 


cu dumneavoastră, i-am spus locotenentului. 

Apoi m-am întors către Hunter, zicând: 

— Dar dumneata nu eşti de acord cu această 
soluţie. 

Denzell şi-a pus ochelarii mai bine pe nas, a dat 
din cap şi a spus: 

— Trebuie să amputăm de la jumătatea 
femurului. Pacientul are un anevrism la nivelul 
inferior al genunchiului şi aceasta înseamnă... 

— Ştiu ce înseamnă, am replicat eu. 

Ştiam într-adevăr şi pipăiam deja zona din 
preajma genunchiului domnului Ormiston. 

El a chicotit încet, pentru ca apoi să se 
înroşească la faţă, simțindu-se jenat. l-am zâmbit, 
spunând: 

— Îmi cer scuze, domnule Ormiston. Nu am să 
vă mai gâdil. 

Nici nu mai era nevoie. Simţeam clar 
anevrismul. Simţeam pulsaţia discretă la nivelul 
degetelor. Era o umflătură mare chiar la nivelul 
încheieturii şi părea a fi acolo de multă vreme. Mă 
miram că nu plesnise în timpul confruntării de pe 
mare sau în drumul până la Fortul Ticonderoga. 
Într-o sală de operaţii modernă, poate că ar fi fost 
posibil să se facă amputarea sub genunchi şi să se 
rezolve anevrismul, dar nu aici. 

— Ai dreptate, prietene Denzell, am spus, 
ridicându-mă în picioare. De îndată ce doamna 
Raven aduce apa fierbinte, o să... 

Dar bărbaţii nu mă ascultau, ci se uitau la ceva 
aflat în spatele meu. 

M-am întors şi l-am zărit pe Guinea Dick. Omul 
era îmbrăcat doar în pantaloni, scăldat tot în 
sudoare, cu toate tatuajele la vedere şi înainta 


ţinând în mână ceremonios o sticlă neagră. 

— Căpitanu' ţi-a trimis grog, Joe, i-a spus Guinea 
Dick lui Ormiston. 

— Ei, Dumnezeu să-l aibă-n pază pe domnu' 
căpitan! a replicat Ormiston din toată inima. 

A luat sticla, a scos dopul cu dinţii şi a început 
să bea cu hotărâre. 

Pufăind şi stropind, doamna Raven a venit cu 
oala de apă. 

Peste tot unde era aprins un foc era pusă apă la 
fiert într-o oală, pentru că oamenii descoperiseră 
că nu era nicio greutate să facă acest lucru. 
Femeia a adus şi o oală cu apă rece, astfel încât să 
mă pot spăla pe mâini, fără să mă opăresc. 

Am luat unul dintre cuţitele cu lamă scurtă care 
se folosesc la amputări şi m-am pregătit să 
introduc lama în apa fiartă, dar locotenentul 
Stactoe mi l-a smuls din mână revoltat. 

— Ce faceţi, doamnă? a exclamat el. Acesta este 
cel mai bun cuţit pe care îl am! 

— De aceea mi-am şi propus să-l folosesc, dar 
după ce îl spăl, am replicat eu. 

Stactoe era un bărbat cu părul tuns scurt şi mai 
scund decât mine. 

Când am stat faţă-n faţă cu el am descoperit 
acest lucru, iar el s-a înroşit şi mai tare la faţă. 

— Veţi decăli metalul, dacă îi veţi cufunda lama 
în apă fiartă! 

— Nu aşa stau lucrurile, am replicat păstrându- 
mi cumpătul, cel puţin pentru moment. Apa 
fierbinte nu va face altceva decât să curețe lama 
cuţitului, iar eu nu voi folosi un cuţit murdar ca să- 
l operez pe acest om. 

— Ăla? a replicat Stactoe, având un aer de 


satisfacţie, în vreme ce strângea cuțitul la piept. 
Dacă dumneata nu eşti în stare să faci treabă, 
atunci lasă-i pe alţii, care sunt în stare! 

Guinea Dick, care rămăsese nemişcat aşteptând 
ca Ormiston să-i înapoieze sticla, a urmărit 
întreaga discuţie şi i-a luat lui Stactoe cuțitul din 
mână, spunând cât se poate de calm: 

— Căpitanu' a poruncit dumneaei face bine Joe. 
Dumneaei face. 

Stactoe s-a simţit jignit, cu atât mai mult cu cât 
era ofiţer şi s-a repezit la Dick să-i ia cuțitul. Dick, 
omul care luptase şi în ţara lui de baştină, dar şi în 
Marina Regală, avea reflexe nemaipomenite şi a 
ridicat cuțitul cu intenţia clară de a-i tăia capul lui 
Stactoe. Poate că ar fi reuşit acest lucru, dacă 
Denzell Hunter nu ar fi avut reflexe bune la rândul 
său şi nu s-ar fi repezit la braţul lui Dick. Nu a 
reuşit să facă ceea ce şi-a dorit, dar a reuşit să-l 
împingă pe omul din Guineea spre Stactoe. Cei doi 
s-au lovit unul de celălalt, Dick a scăpat cuțitul din 
mână, cei doi s-au îmbrâncit o vreme, pentru ca în 
final să cadă unul peste altul pe patul din lemn al 
domnului Ormiston, astfel încât pacientul, sticla 
de rom, apa fierbinte, Denzell Hunter şi toate 
instrumentele să se prăbuşească pe podeaua din 
piatră, cu un zgomot care a redus la tăcere toate 
persoanele prezente în clădire. 

— Oooh! a exclamat doamna Raven plăcut 
surprinsă, deoarece lucrurile avuseseră o evoluţie 
neaşteptată pentru ea. 

— Denny! a exclamat cineva la fel de surprins în 
spatele meu. Ce anume crezi că faci? 

— Eu... o asist pe prietena Claire la operaţie, a 
replicat Denzell demn, ridicându-se şi începând 


să-şi caute ochelarii pe podea. 

Rachel Hunter a ridicat ochelarii de pe jos şi i-a 
pus pe nasul fratelui ei, fără a-şi lua ochii de la 
locotenentul Stactoe, care se ridica încet de pe 
podea şi semăna cu un balon umplut cu aer cald, 
doar că el nu era plin cu aer, ci cu furie. 

— Tu! a exclamat el, îndreptând un deget 
tremurător spre Dick. Voi avea grijă să fii 
spânzurat pentru că ai agresat un ofiţer! In ceea 
ce te priveşte pe dumneata, domnule, a continuat 
locotenentul îndreptându-şi degetul spre Denzell, 
voi avea grijă să fii dus înaintea curţii marţiale şi 
să fii deposedat de toată averea de care dispui. În 
ceea ce te priveşte pe dumneata, doamnă, a 
izbucnit el şi s-a oprit, deoarece nu ştia cum să mă 
amenințe. 

După câteva clipe de tăcere a continuat, însă: 

— În ceea ce te priveşte, voi vorbi cu soţul 
dumitale şi îi voi cere să te bată! 

— Vin’ de mă gâdilă, drăguță! a spus un glas. 

Am privit în jos şi l-am descoperit pe domnul 
Ormiston; băuse foarte mult rom şi tot încerca să 
îmi atingă genunchiul. 

Locotenentul Stactoe a scos un sunet prin care 
lăsa să se înţeleagă că, pentru el, asta era prea 
mult, dacă nu cumva se trecuse de mult de limita 
până la care era dispus să suporte. Şi-a adunat 
repede instrumentele şi s-a depărtat, răsturnând 
obiectele mici care îi stăteau în cale. 

— Ai nevoie de mine, surioară? a întrebat 
Denzell, care izbutise să se ridice în picioare şi 
încerca să aranjeze patul de campanie al domnului 
Ormiston. 

— Nu eu, ci doamna Brown, a replicat Rachel 


Hunter sec. Spune că i-a venit sorocul şi te 
cheamă chiar acum. 

Denzell a pufnit scurt. 

— Doamna Brown este o isterică, mi-a spus 
doctorul, scuzându-se. Cred că mai are o lună 
până va naşte, dar are în mod regulat false 
contracţii. 

— O cunosc, i-am spus, stăpânindu-mi un 
zâmbet. Este mai bine să te duci dumneata la ea 
decât să mă duc eu, colega. 

Doamna Brown era isterică. Era, de asemenea, 
soţia unui colonel din trupele de voluntari şi 
tocmai de aceea credea că merita mult mai mult 
decât serviciile unei moaşe. Pentru că auzise că 
Denzell Hunter lucrase cu doctorul John Hunter 
care a fost accoucheur-ul reginei, s-a lipsit de 
serviciile mele. 

— I s-a rupt cumva apa? a întrebat-o Denzell pe 
sora lui, vorbind încet. Guinea Dick nu era deloc 
afectat de conflictul care tocmai se încheiase. El a 
aranjat patul de campanie, apoi l-a ridicat în braţe 
pe domnul Ormiston, de parcă ar fi fost un fulg şi 
l-a aşezat încetişor în pat, având grijă şi de sticla 
de alcool. 

— Cred că gata este, a spus Guinea Dick după 
ce l-a privit pe pacientul întins pe spate, 
murmurând fericit: 

— Puțin mai jos, dragă! Da, da, acolo! 

Denzell s-a uitat neajutorat când la domnul 
Ormiston, când la sora lui, când la mine, pentru a 
spune în cele din urmă: 

— Va trebui să mă duc la doamna Brown, deşi 
cred că nu este nimic urgent. Puteţi aştepta puţin, 
să mă întorc? 


— Dumneaei face, a spus Guinea Dick fericit. 

— Da, dumneaei face, l-am asigurat, dar tare aş 
vrea să ştiu cu ce. Ai câteva instrumente pe care 
ei putea să mi le împrumuţi, doctore... prietene 
Denzell? 

Hunter şi-a frecat fruntea, gândindu-se. 

— Am un fierăstrău destul de bun, a spus el în 
cele din urmă, zâmbind discret. Şi să ştii că nu-mi 
pasă dacă-l fierbi. Nu am, însă, niciun cuţit mare. 
Doreşti să o trimit pe Rachel să împrumute unul 
de la ceilalţi medici? 

Auzind aşa, Rachel s-a întunecat la faţă şi mi-am 
spus că era posibil ca doctorul Hunter să nu fie 
simpatizat de către ceilalţi medici. 

Am privit piciorul domnului Ormiston. Am 
apreciat grosimea stratului de carne care trebuia 
tăiată şi m-am gândit la cuțitul meu. Era destul de 
solid şi Jamie abia îl ascuţise. Ar fi fost mai bine 
dacă ar fi avut lama curbată, dar mi-am spus că, 
din punct de vedere al lungimii lamei, era 
potrivit... 

— Nu, nu te osteni, i-am spus lui Denzell. Cred 
că ne vom descurca. le-aş ruga să-mi aduci 
fierăstrăul fratelui dumitale, domnişoară... ăăă... 
Rachel, i-am spus eu, zâmbind. Şi doamnă Raven, 
apa fierbinte s-a terminat. Dacă ai vrea... 

— Oh, da! a exclamat ea, luând oala şi 
răsturnând unul dintre vasele aparţinând 
locotenentului Stoctoe, pe care acesta îl uitase 
când dispăruse grăbit. 

Mai mulţi bărbaţi urmăriseră fascinaţi întregul 
spectacol legat de piciorul domnului Ormiston. 
Acum că locotenentul plecase, au început să se 
apropie, privindu-l cu teamă pe Guinea Dick, care 


le zâmbea cu toată gura. 

— Doamna Brown mai poate să aştepte un sfert 
de oră? l-am întrebat pe Denzell. Imi va fi puţin 
mai uşor dacă am alături pe cineva care ştie ce să 
facă, pentru a susţine piciorul, în timp ce eu tai. 
Dick poate să-l ţină pe pacient. 

— Un sfert de oră? 

— Mă rog, amputarea în sine va dura mai puţin 
de un minut, dacă nu întâmpin niciun fel de 
dificultăţi. Cu toate astea, am nevoie de un pic de 
timp ca să mă pregătesc şi aş avea nevoie de 
ajutorul dumitale, ca să închizi vasele de sânge 
după ce se încheie operaţia. Apropo unde este 
sticla de rom? 

Denzell a înălţat sprâncenele atât de mult, încât 
aproape că îi ajungeau până la breton, dar mi-a 
arătat că sticla era la domnul Ormiston, care 
adormise şi sforăia de zor, cu ea în braţe. 

— Nu Îmi propun să-l beau, am spus, 
răspunzând astfel întrebării puse fără cuvinte. 

Am luat sticla, am turnat rom pe o cârpă curată 
şi am început să frec cu ea piciorul păros al 
domnului Ormiston. Spre norocul meu, 
locotenentul lăsase acolo un vas cu catguturi, iar 
recipientul pe care îl răsturnase doamna Raven 
conţinea cleme care aveau să-mi fie utile pentru a 
fixa o serie de artere ce puteau să se retragă în 
carne şi prin care se putea scurge mult sânge. 

— Ah! a exclamat Denzell, puţin derutat, dar 
suficient de lucid. Pot... să dau o mână de ajutor? 

— Pot să împrumut centura dumitale, ca să leg? 

— Oh, sigur că da! a spus quakerul imediat şi şi- 
a desfăcut centura, fără a mai rosti niciun cuvânt. 
Cred că ai mai făcut un astfel de lucru până acum. 


— Din păcate l-am mai făcut de multe ori, am 
replicat aplecându-mă pentru a vedea cum respira 
domnul Ormiston. Respira greu, dar regulat. 
Băuse jumătate din sticla pe care i-o adusese Dick. 
Doza aceea ar fi putut ucide pe cineva care nu era 
obişnuit cu romul, aşa cum se întâmpla în cazul 
marinarilor britanici. Semnele vitale ale 
pacientului erau destul de bune, dacă lăsăm 
deoparte febra. Starea de beţie nu era în niciun 
caz echivalentă cu anestezia. Pacientul era beat, 
dar nu inconştient, şi avea să-şi revină în 
momentul în care începeam să tai. Exista şi 
sentimentul de teamă, care făcea să se mai piardă 
din durere. M-am întrebat dacă şi când anume voi 
mai putea pregăti eter. 

În încăperea lungă erau două sau trei mese mici, 
toate încărcate cu bandaje, feşe şi alte materiale 
folosite la pansat. Mi-am ales o cantitate destul de 
mare de pansamente relativ curate şi m-am întors 
cu ele la patul domnului Ormiston, tocmai când se 
apropia şi doamna Raven tremurând toată şi roşie 
la faţă, cu găleata cu apă fierbinte, purtând în 
suflet teama ca nu cumva să rateze ceva. O clipă 
mai târziu, s-a întors şi Rachel Hunter tremurând, 
pentru că se grăbise, şi având în mână fierăstrăul 
fratelui ei. 

— Te-aş ruga să bagi lama în apă caldă, prietene 
Denzell, i-am spus doctorului Hunter, punându-mi 
o bucată de pânză de sac peste mijloc, ca să ţină 
loc de şorţ. Transpiraţia îmi curgea pe spate şi mă 
gâdila între fese. Mi-am pus o bucată de bandaj pe 
frunte, făcând din ea o bandană, astfel încât 
transpiraţia să nu-mi curgă în ochi în timp ce 
operam. 


— Te rog să cureţi acele pete de lângă mâner. 
Pe urmă aş vrea să te ocupi de cuțitul meu şi de 
acea clemă, dacă nu te superi, i-am mai spus lui 
Denzell. 

Omul s-a apucat de treabă, acompaniat de 
mormăielile care trădau interesul celor care se 
aflau de faţă şi care nu mai văzuseră asemenea 
lucruri ciudate. Spre norocul nostru, domnul Dick 
îi ţinea la distanţă cu înfăţişarea lui fioroasă. 

— Crezi că locotenentul ar putea face astfel 
încât prietenul nostru să fie spânzurat? m-a 
întrebat Denzell în şoaptă, uitându-se la Dick. 
Crezi că s-ar putea ajunge la aşa ceva? 

— Sunt sigură că aşa ceva i-ar face plăcere, dar 
nu va reuşi. Domnul Dick este prizonier britanic. 
Crezi că ar putea face astfel încât dumneata să 
ajungi înaintea curţii marţiale? 

— Cred că ar putea încerca, a replicat Denzell, 
fără a părea tulburat de această perspectivă. Doar 
m-am înrolat voluntar. 

— Aşa ai făcut? l-am întrebat eu. Lucrul în sine 
părea ciudat, dar el nu era singurul quaker pe 
care îl întâlnisem pe un câmp de luptă. 

— Da, a replicat Denzell. Eu unul nu cred că 
armata are atâţia medici încât să-şi poată permite 
să-i spânzure pe unul dintre ei. De asemenea, nu 
cred că gradul mai puţin important pe care îl am 
are legătură cu experienţa de care dispun. 

Denzell mi-a zâmbit: 

— Dumneata nu ai niciun grad şi, cu toate 
acestea, văd că te descurci foarte bine. 

— Mult succes, am spus cu gravitate. 

— Mult succes, mi-a spus şi el, întinzându-mi 
cuțitul care mai era încă fierbinte de la apa fiartă. 


— Ar fi bine să vă daţi înapoi, le-am spus 
curioşilor. S-ar putea să se facă mizerie. 

— Oh, Doamne, oh, Doamne! a exclamat 
Doamna Raven, respirând sacadat de atâta 
nerăbdare. Nemaipomenit de îngrozitor. 

Grey s-a ridicat deodată, evitând în ultima clipă 
grinda care se afla deasupra capului său. Inima îi 
bătea cu putere. Ceafa şi tâmplele îi erau ude de 
transpiraţie şi, o clipă, nu şi-a dat seama unde se 
găsea. 

— Cea de-a treia săgeată, a spus cu glas tare, 
scuturând din cap şi încercând să facă legătura 
între aceste cuvinte şi visul extrem de veridic din 
care se trezise atât de brusc. 

— Era un vis, o amintire sau câte puţin din 
amândouă? Stătea în mijlocul salonului de la Trois 
Fleches privind picturile minunate ale lui Stubbs, 
care fuseseră amplasate în dreapta şemineului 
baroc. Pereţii erau plini de tablouri puse de-a 
valma, fără a se ţine seama de subiect sau de 
importanţă. 

Aşa fusese aranjat totul? îşi amintea vag de 
sentimentul de apăsare pe care îl avusese din 
cauza abundenței ornamentelor, dar oare picturile 
fuseseră atât de numeroase, încât era justificat să 
vadă chipuri peste tot, sus, jos, oriunde? 


În vis, Baronul Amandine stătea undeva lateral 
faţă de el, umărul lui solid atingându-l pe al său, 
pentru că amândoi erau aproape la fel de înalţi. 
Baronul vorbea despre una dintre picturi, dar 
Grey nu îşi amintea ce anume spunea... poate că 
era ceva despre tehnica folosită de pictor. 

Tot lângă el, dar de cealaltă parte, se afla Cecile 
Beauchamp, sora baronului. Stătea la fel de 
aproape de el ca şi baronul, iar umărul ei gol îl 
atingea pe al lui Grey. Avea părul pudrat şi se 
dăduse cu parfum de iasomie. Baronul se dăduse 
cu o colonie funebră de bergamotă şi zibetă. 

Şi-a adus aminte de acest amănunt - sigur visele 
nu aveau miros? — Mirosul apăsător al aromelor, 
amestecat cu mirosul de cenuşă şi cu senzaţia de 
căldură care domina în încăpere. Grey avea şi o 
senzaţie de ameţeală care precedă leşinul. Mâna 
cuiva îl apucase familiar de fese ca apoi să-l bată 
peste ele. Nu ştia a cui mână era. 

Acel lucru nu făcuse parte din vis. 

S-a întins, sprijinindu-şi capul pe pernă cu ochii 
închişi, încercând să-şi aducă aminte de imaginile 
din timpul somnului. Visul se modificase şi se 
transformase în ceva erotic. Buzele cuiva atingeau 
carnea lui dornică, cel puţin aceea era senzaţia pe 
care o avusese şi care îl secătuia. Nu ştia a cui 
gură fusese. Doctorul Franklin făcuse şi el parte 
din visul lui. Grey îşi aducea aminte de fesele lui 
albe, destul de îmbătrânite, dar încă ferme, fese 
pe care le vedea când domnul Franklin mergea 
înaintea lui pe coridor, cu părul cenuşiu coborând 
pe spatele lui osos, cu pliuri de piele pe la brâu. 
Franklin vorbea netulburat despre tablourile din 
hol. Amintirea acelor imagini era plină de 


sentimente, în mod sigur el nu... nu cu Franklin, 
nici măcar în vis. Era ceva, care avea legătură cu 
picturile. 

A încercat să-şi amintească unele dintre picturi, 
dar nici el nu mai era sigur ce era realitate şi ce 
era vis. Erau peisaje... ceva care semăna cu un 
peisaj egiptean, deşi el se îndoia şi de faptul că 
pictorul ar fi văzut vreodată fie şi numai coasta 
bretonă. Erau şi obişnuitele portretele de familie... 

— Da! a exclamat el, ridicându-se repede şi 
lovindu-se la cap destul de tare, ceea ce l-a făcut 
să vadă stele în faţa ochilor şi să geamă de durere. 

— Unchiule John? 

Vocea lui Dottie s-a auzit foarte limpede venind 
din celălalt pat. 

Fâsâitul  aşternuturilor, care se auzea de 
undeva, de la nivelul podelei, trăda faptul că 
servitoarea lui Dottie se trezise şi ea. 

— Ce s-a întâmplat? 

— Nimic, nimic, a replicat Grey. Culcă-te. 

Şi-a coborât picioarele din pat, continuând: 

— Vreau doar... să mă duc la toaletă. 

S-au auzit de jos un „oh”, câteva gemete şi apoi 
un șşşt emis de Dottie. Grey a găsit uşa camerei 
pe pipăite, pentru că storurile fuseseră trase şi era 
întuneric beznă. Pe urmă a coborât scările în 
lumina slabă care venea de la focul aprins în 
salonul hanului. 

Aerul de-afară era proaspăt şi răcoros, având o 
aromă de care el nu îşi aducea aminte, dar care 
exista în memoria lui. A fost o uşurare faptul că se 
putea debarasa de vis pentru a se cufunda în 
căutări pe plan senzorial. Grey şi-a amintit de 
drumurile lungi, parcurse călare prin Virginia, de 


drumurile noroioase, de frunzele fragede, de 
mirosul calului, de reculul armei, de sângele unei 
căprioare, la o vânătoare... împreună cu William. 

A avut senzaţia că sălbăticia îl copleşea. A avut 
acea senzaţie specifică Americii, că între copaci 
aştepta ceva care nu avea intenţii rele, dar nici nu 
stătea cu braţele deschise. 

Îi plăcuseră acei ani petrecuţi în Virginia, 
departe de intrigile din Europa, de viaţa socială 
din Londra şi aproape de fiul său, în sălbăticie. 

Încă nu văzuse licurici în drumul său. S-a uitat 
în iarbă, dar era prea târziu. Licuricii se arătau la 
începutul serii. Abia aştepta să-i arate lui Dottie. 
William a fost încântat când i-a văzut în Virginia. A 
prins unul între palmele făcute căuş şi a exclamat 
fericit, când a văzut că răspândea lumină. Se 
bucurase de revenirea lor în fiecare vară. 

Simţind o uşurare trupească, dar şi mai liniştit 
din punct de vedere spiritual, s-a aşezat încet pe 
butucul pentru tăiat lemne din curtea interioară. 
Nu dorea să se întoarcă în întunericul camerei. 

Se întreba unde era Henry. Unde dormea el în 
acea noapte? Era în vreun beci? Nu, în Colonii nu 
existau asemenea lucruri. Chiar şi casele simple 
erau acolo foarte spaţioase şi aerisite. Poate că 
nepotul lui era închis într-o pivniţă sau în vreun 
hambar... Cu toate astea, el reuşise să 
supravieţuiască peste iarnă, deşi avusese o rană 
destul de gravă. Avusese bani. Poate că plătise 
pentru a fi cazat în condiţii mai bune şi a se 
bucura de îngrijiri medicale. 

Cu ajutorul lui Dumnezeu, îl vor găsi curând. 
Înaintând călare, aveau să ajungă în Philadelphia. 
Avea asupra lui scrisorile de recomandare pe care 


i le dăduse Franklin. lar Franklin! Naiba să-l ia pe 
omul acela, care avea obiceiul să facă băi de aer. 
Grey făcuse şi el un asemenea tratament o dată, 
din curiozitate, şi îi plăcuse. Era, totuşi, jenant să 
stai gol puşcă într-o încăpere cu mobilier elegant, 
cu plante în ghivece, cu picturi pe... 

Nu, nu exista niciun tablou în sera de la Trois 
Fleches. Poate că de aceea îl chinuise visul acela. 
A închis ochii, şi-a umplut plămânii cu parfumul 
nopţii de vară şi s-a silit să nu se gândească la 
nimic. 

Trois Fleches. Trei săgeți. Cine era a treia 
săgeată? A văzut cuvintele scrise de Hal în 
scrisoarea sa. Acesta era un lucru îndeajuns de 
uluitor încât să deschidă ochii. Deşi era obişnuit 
cu modul de gândire al lui Hal, nu a înţeles nimic 
din ceea ce îi transmisese. Era evident că toate 
acele lucruri îi intraseră în subconştient, şi tocmai 
de aceea se trezise în miez de noapte, într-un loc 
oarecare, dintr-un vis absurd. De ce? 

S-a frecat încet în creştetul capului, care îl 
durea încă, după ce se lovise de grindă. Nu îşi 
spărsese capul. Degetele lui au alunecat mai jos, 
către locul în care soţia lui Jamie Fraser i-a 
acoperit o gaură cu o monedă din argint de şase 
penny, pe care o turtise cu ciocanul, pentru ca 
apoi să acopere locul cu piele, astfel încât părul 
să-i crească din nou. Ela remarcat că, la contactul 
cu apă rece, moneda se răcea şi îi provoca dureri 
de cap şi simţea că îi curge nasul. 

Fusese frig, foarte frig, când a fost în vizită la 
Trois Fleches, s-a gândit el în treacăt. 

Se auzeau sunete în spatele hanului, tropăitul 
cailor şi murmurul unor voci. A rămas nemişcat. 


Luna coborâse pe boltă. Era târziu, dar tot mai 
erau câteva ceasuri până la răsăritul soarelui. 
Nimeni nu ar fi trebuit să aibă ceva de făcut la 
ceasul acela, exceptând situaţia în care era vorba 
de vreo mârşăvie la care nu voia să fie martor. 

Cu toate acestea, respectivele persoane se 
apropiau şi el nu se putea mişca fără a nu fi văzut. 
De aceea a început să respire cât mai 
imperceptibil. 

Erau trei bărbaţi tăcuţi, călare. Unul dintre ei 
ducea de căpăstru un catâr care purta poveri în 
spinare. Cei trei au trecut la zece paşi de Grey, 
dar el nu a făcut nicio mişcare, iar caii, dacă l-au 
simţit, nu au crezut că era o ameninţare pentru ei. 
Călătorii au înaintat pe drumul care ducea spre 
Philadelphia. De ce se furişau? s-a întrebat el, dar 
nu a pierdut prea multă vreme cu asta. Cu un an 
înainte, când venise în Carolina de Nord, 
observase o nelinişte morbidă, care se simţea 
chiar şi în aer. Aici era şi mai pronunţată, o 
simţise de când debarcaseră. 

Oamenii erau circumspecţi cum nu fuseseră 
până atunci. S-a gândit că nu ştiau în cine puteau 
avea incredere, aşa că nu aveau încredere în 
nimeni. 

Gândindu-se la încredere, i-a venit imediat în 
minte Percy Wainwright. Dacă ar exista pe lume 
cineva în care să am mai puţină încredere, 
atunci... 

Chiar în clipa aceea şi-a amintit de chipul lui 
Percy cu ochii negri, zâmbind şi privind în paharul 
cu vin: M-am căsătorit cu una dintre surorile 
baronului Amandine... 

— Cu una dintre surori, a spus Grey cu voce tare 


şi visul s-a cristalizat în mintea sa. Simţea atât de 
limpede răceala pietrelor de la Trois Fleches, deşi 
noaptea nu era deloc răcoroasă. A simţit căldura 
celor două trupuri lascive lipite de al său. Undeva, 
în lateral, se vedea o pictură reprezentând trei 
copii, două fete şi un băiat, împreună cu un câine, 
pe fundalul unuia dintre pereţii exteriori de la 
Trois Fleches. 

Cea de-a doua soră a baronului era cea de-a 
treia săgeată pe care Hal o intuise, cu ciudatul său 
simţ, deşi nu o văzuse niciodată. 

Familia Beauchamp era de viţă nobilă, în care se 
spuneau poveşti despre faptele verilor, unchilor, 
rudelor depărtate, dar... nimeni nu se referise la 
cea de-a doua soră a baronului. 

Era posibil ca ea să fi murit când era mică. 
Astfel de lucruri se puteau întâmpla, dar atunci ce 
sens avuseseră cuvintele lui Percy? 

Acum începea să-l doară capul. S-a ridicat 
oftând de la locul său şi a intrat în casă. Nu ştia 
când şi în ce condiţii, dar era convins că trebuia să 
stea de vorbă din nou cu Percy; era mirat că 
această perspectivă nu îl alarma. 


46 
TRASEE ENERGETICE 


Brianna s-a oprit în încăperea de unde se 
vedeau peştii, deşi nu era încă perioada de 
împerechere, când somonii mari veneau la barajul 
de la Pitlochry, dar din când în când vedea sărind 
câte un peşte argintiu, ce lupta împotriva 
curentului, pentru a ajunge spre bazine. Incăperea 


era mică, albă, avea un geam mai şi era dispusă 
lateral faţă de spaţiul rezervat peştilor. Se oprise 
acolo pentru a-şi aduna gândurile sau mai curând 
pentru a scăpa de o parte din ele, înainte de a 
merge la baraj. 

Nu avea niciun sens să se teamă de ceva ce se 
petrecuse deja. Ştia că părinţii ei nu păţiseră 
nimic şi bănuia că reuşiseră să plece din Fortul 
Ticonderoga pentru că ea mai avea foarte multe 
scrisori pe care nu le citise. 

Putea să citească oricând acele scrisori, pentru 
a afla exact ce anume se întâmplase. Era ridicol 
să-şi facă griji în privinţa lor. S-a gândit că nu era 
cu adevărat speriată, ci mai curând... preocupată. 
Scrisorile erau minunate, dar era conştientă că nu 
spuneau suficiente lucruri. Conform cărţii lui 
Roger, generalul Burgoyne plecase din Canada la 
începutul lunii iunie, planul său fiind acela de a se 
îndrepta spre sud pentru a-şi uni trupele cu acelea 
ale generalului Howe, tăind în două teritoriul 
Coloniilor. În 6 iulie 1777 se oprise din drum, 
pentru a ataca Fortul Ticonderoga. Ce... 

— Coimhead air sin! a spus o voce în spatele ei. 

S-a întors alarmată, descoperindu-l pe Rob 
Cameron care gesticula la geam. A văzut un peşte 
argintiu cu pete negre pe spate care lupta 
împotriva curentului, înainte de a intra în ecluză. 

— Nach e sin an rudas brèagha a chunnaic thu 
riamh? a spus Rob Cameron, mirarea continuând 
să i se citească pe chip. Oare nu este acesta cel 
mai frumos lucru pe care l-ai văzut vreodată? 

— Cha mhór! a replicat ea, neputând să-i 
zâmbească lui Cameron. 

Rob şi-a păstrat zâmbetul pe chip, dar acesta s-a 


mai estompat. 

— Ah, ştii Gâidhligl Vărul meu mi-a spus că ştii 
gaelica, dar nu l-am crezut, pentru că ai un accent 
bostonian. 

— Mda, pahk, yah cah, în Hah-vahd Yahd, a spus 
Brianna, deschizând gura exagerat de mult. 

Rob a izbucnit în râs, întrebând: 

— Cum  reuşeşti? Nu vorbeşti Gàidhlig cu 
accentul ăla. Adică vreau să spun că ai accent, 
dar... altfel de accent. Este un accent pe care îl au 
de obicei cei din Insule, mai exact din Barra, poate 
şi din Uist. 

— Tatăl meu a fost scoţian, i-a spus Brianna. Am 
moştenit accentul de la el. 

Această afirmaţie l-a făcut să se uite altfel la ea, 
ca la vreun peşte necunoscut pe care tocmai îl 
prinsese în cârlig. 

— Aşa? a spus Rob. Era de pe-aici? Cum se 
numeşte? 

— James Fraser, a răspuns ea. Nu avea rost să 
treacă sub tăcere acest amănunt. Existau zeci de 
bărbaţi care purtau acest nume. Şi corect e să 
spui „cum se numea”, pentru că nu se mai află în 
această lume. 

— Ah, îmi pare rău! a replicat Rob cu 
sinceritate, atingându-i braţul. L-am pierdut pe 
tata anul trecut. E greu, nu-i aşa? 

— Da, a replicat ea sec, vrând să treacă de el. 
Rob s-a întors imediat şi a făcut tot posibilul 
pentru a ţine pasul cu ea. 

— Roger a spus că aveţi şi copii, a spus Rob, 
simțind că ea era surprinsă de această afirmaţie a 
sa. Ne-am cunoscut la lojă. E un tip de treabă. 

— Da, este, a replicat ea cu prudenţă. Roger nu-i 


spusese că îl întâlnise pe Rob şi se întreba de ce 
nu o făcuse. Sigur era că discutaseră suficient de 
mult ca să afle că Roger era soţul ei şi că aveau 
copii. 

Rob nu a vrut să afle mai multe despre ea şi 
despre familia ei, dar se tot uita încoace şi-ncolo. 

— Ahhh... e o zi prea frumoasă ca să o petreci 
pe dig. Mi-aş dori să fiu pe apă, a spus el, 
privindu-i pe pescarii care stăteau cu undiţele pe 
mal. Tu şi Roger aveţi obiceiul să pescuiţi? 

— Da, am pescuit, a replicat Brianna, simțind în 
palmă acel zvârcolit al peştelui. Tu pescuieşti? 

— Da, am permis pentru beldiţa-de-baltă, a spus 
Rob cu mândrie, de parcă ar fi fost un lucru cu 
totul deosebit, iar Brianna a exclamat în semn de 
aprobare. 

Rob a zâmbit şi a privit-o cu ochii lui de culoare 
caramel, spunând: 

— Dacă vrei să ieşi la pescuit, să-mi spui şi mie, 
şefa! 

A zâmbit nepăsător şi apoi a trecut înaintea ei, 
îndreptându-se către biroul de pe dig. 


Un traseu energetic este o linie care uneşte 
două puncte geografice de interes, de obicei 
atunci când este vorba despre un monument 
datând din vechime sau despre un megalit. Există 
teorii care pun la îndoială existenţa acestor trasee 
energetice ca fenomen, nu numai ca artefacte. 

Vreau să spun prin asta că, dacă alegi două 
puncte de interes pentru oameni, există o linie 
care să le unească, indiferent ce reprezintă ele. De 
exemplu, există o şosea care leagă Londra de 
Edimburgh, aceasta deoarece oamenii doresc să 


ajungă în mod frecvent dintr-un punct în altul, dar 
linia dintre cele două puncte nu este denumită în 
mod frecvent „traseu Oamenii folosesc acest 
termen în special dacă este vorba despre o cale ce 
duce dintr-un punct către o abație, care este 
construită eventual pe locul unui aşezământ 
religios mai vechi. 

Unii cred că aceste căi au o semnificaţie magică. 
Nu văd niciun motiv ca să li se confere o astfel de 
semnificaţie. De aceeaşi părere este şi mama ta, 
care este om de ştiinţă. Pe de altă parte, ştiinţa ne 
face să ne răzgândim din când în când, şi ceea ce 
pare magie capătă o explicaţie ştiinţifică 

(nota bene - de introdus o notă de subsol, legată 
de Claire şi de cultivarea plantelor). 

Oricum, în ceea ce priveşte traseele energetice 
sau căile, există o explicație ştiinţifică. Probabil că 
ştii deja ce sunt radiesteziştii când citeşti aceste 
rânduri. Voi încerca să vă aduc aici cu ajutorul 
unui astfel de om de îndată ce se va ivi ocazia. 
Oricum, trebuie să ştii că un radiestezist este o 
persoană care detectează apa situată sub pământ 
sau metalele de genul celor care se exploatează în 
mine. Unii dintre ei folosesc nişte bastoane 
deforma unui Y sau baghete de metal, respectiv 
vreun alt obiect „divin“. Unii simt pur şi simplu 
prezenţa apei. Mama ta spune că, potrivit 
„Briciului lui Occam”, oamenii cu asemenea puteri 
doar recunosc tipul de roci sub care este cel mai 
probabil să găsească apă. Eu am văzut 
radiestezişti lucrând, şi sunt destul de sigur că 
este mai mult decât atât - mai ales în perspectiva 
teoriilor despre care vă voi povesti aici. 

Una dintre teorii arată că apa şi metalul conţin 


un curent magnetic la care radiestezistul este 
sensibil. Mama ta spune că prima parte a acestei 
teorii este adevărată, mai mult chiar, sunt centuri 
geomagnetice mari în scoarța Pământului, care 
evoluează în diferite direcţii. Aceste centuri pot fi 
descoperite cu mijloace ştiinţifice, dar ele nu sunt 
neapărat permanente. Din timp în timp (0 dată la 
nu ştiu câte milioane de ani; nu pot să spun exact, 
pentru că nici mama ta nu cunoaşte exact 
frecvența cu care se produc fenomenele) se 
inversează forța geomagnetică. Nimeni nu ştie de 
ce, se pare că un rol important îl au petele solare, 
dar polii îşi modifică locul. 

O altă teorie este aceea conform căreia 
porumbeii (dar probabil şi alte soiuri de păsări) 
detectează liniile geomagnetice şi se folosesc de 
ele pentru a se orienta, deşi nimeni nu ştie cum 
fac acest lucru. 

Noi credem - eu şi mama ta - şi s-ar putea să nu 
avem dreptate, că traseele energetice există cu 
(sau se corelează cu) forța geomagnetică şi că în 
punctele unde se întretaie sau converg, forţa 
magnetică este... diferită. Nu am găsit un cuvânt 
mai potrivit. Noi credem că, în as fel de puncte de 
convergenţă, oamenii sau animalele sensibile la 
asemenea forțe (cum ar fi, de pildă, porumbeii) 
pot trece dintr-o perioadă de timp în alta. (Mă 
refer la mama ta şi la mine, la tine, la Jem şi la 
Mandy). Dacă persoana care citeşte aceste 
rânduri este un copil (sau un nepot) care nu s-a 
născut încă, atunci nu ştiu dacă dispune de 
această abilitate sau, mă rog, cum vrei să-i spui, 
dar să ştii că este vorba despre ceva cât se poate 
de real. Bunica ta a spus că este vorba despre o 


calitate moştenită genetic, cum ar fi, de exemplu, 
capacitatea de a-ţi răsuci limba. Dacă nu 
moşteneşti acest dar, atunci nu vei pricepe ce 
anume se petrece, dar vei putea vedea cum stau 
lucrurile dacă dai de o persoană care are 
abilitatea respectivă. Nu ştiu în ce situaţie te 
găseşti şi de aceea nu ştiu dacă se cuvine să îmi 
cer scuze sau să te felicit. Există şi situații în care 
copiii moştenesc de la părinţi lucruri rele, cum ar 
fi dinţii strâmbi sau defectele de vedere. Să ştii că 
noi nu am transmis generaţiei care ne-a urmat 
lucruri rele în mod voit. 

Scuze, am cam derapat aici. Ideea este că acea 
capacitate de a călători în timp poate să depindă 
de sensibilitatea la aceste... convergente, vertijuri 
ale... liniilor ce stabilesc rutele. 

Datorită evoluției geologice deosebite a 
Insulelor Britanice, vei gãsi numeroase astfel de 
rute aici, dar şi o serie situri arheologice care par 
a fi legate prin aceste rute. Eu şi mama ta şi eu 
avem intenţia de a nota - şi tragem nădejdea să nu 
facem vreo greşeală, căci este primejdios - 
locurile în care apar asemenea situri, care ar 
putea fi portaluri. Bineînțeles că nu ai cum să ştii 
dacă un anumit sit este sau nu un portal.” 

Observaţia că siturile pot fi „deschise“ la 
anumite date legate de evoluția Soarelui, respectiv 


63 Notă de subsol: Mama ta zice — ei bine, a spus destul de puţin, dar 
am reținut cuvintele „ Teoria unificată a câmpului“, despre care am 
înțeles că încă nu există, dar dacă ar fi existat, ar fi explicat o groază de 
lucruri, printre care şi alterarea timpului în punctele de convergenţă a 
liniilor geometrice. Tot ce am reţinut din această explicaţie este că 
spațiul şi timpul sunt ocazional acelaşi lucru şi gravitația are şi ea o 
legătură. Asta mă lămureşte la fel de mult ca orice teorie legată de 
fenomen. 

Notă de subsol 2: 


de sărbătorile focului din vechime (sau cel puţin 
că sunt mai deschise atunci faţă de alte momente) 
s-ar putea să aibă legătură cu atracţia solară şi 
cea selenară. Această observaţie s-ar putea să fie 
corectă, având în vedere că aceste corpuri cereşti 
au legătură cu fenomene de pe Pământ, cum ar fi 
fluxul şi refluxul. Dacă aşa stau lucrurile, de ce nu 
ar avea efect şi asupra vertijurilor? 


— Lucrurile-astea au vreun sens? a întrebat 
Roger. Cel puţin ce am citit până acum are sens? 

— În aceeaşi măsură în care tot ceea ce este 
legat de fenomenul descris are sens. 

In ciuda faptului că fenomenul descris implica o 
oarecare stare de nelinişte pentru oricine, ea a 
reuşit să-i zâmbească, tocmai pentru că era atât 
de serios. Avea o pată de cerneală pe un obraz şi 
părul îi era ciufulit. 

— Probabil că trebuie să ai în sânge darul de a-i 
învăţa pe alţii, a spus ea scoțând din buzunar o 
batistă, lingând-o ca o pisică şi punându-i-o pe 
faţă. Să ştii că există o invenţie minunată care se 
numeşte „pix” ... 

— Nu pot să sufăr pixurile, a spus el închizând 
ochii şi strâmbându-se în timp ce era şters pe 
obraz. In afară de asta, un stilou reprezintă un lux 
în comparaţie cu o pană. 

— Da, asta-i adevărat. Tata arăta întotdeauna de 
parcă ar fi asistat la o explozie într-o fabrică de 
cerneală atunci când scria scrisori. 

Ea s-a uitat din nou la scrisoare, mai precis la 
prima notă de subsol şi a pufnit, fapt care l-a făcut 
pe Roger să zâmbească. 

— Asta este o explicaţie validă? 


— Având în vedere că este destinată copiilor, 
este cât se poate de bună, a replicat ea lăsând 
hârtia jos. Ce se spune în a doua notă de subsol? 

— Ah! a exclamat el, lăsându-se pe spătarul 
scaunului, cu mâinile încrucişate, semn că era 
tensionat. De asta vorbeşti? 

— Da, de asta, a replicat ea îngrijorată. Există 
ceva de genul „elementul A” care are o legătură 
cu ceea ce se spune aici? 

— Ei bine, da, a spus el stingherit. E vorba 
despre notițele lui Geillis Duncan, iar cartea 
doamnei Graham ar fi elementul B. Explicaţia 
mamei tale în ceea ce priveşte superstiţiile legate 
de anumite plante constituie a patra notă de 
subsol. 

Brianna a simţit cum i se scurge tot sângele din 
cap şi s-a aşezat, ca să nu cadă din picioare. 

— Crezi că asta este o idee bună? a întrebat ea 
cu îndoială. 

Ea nici nu ştia unde se aflau notițele lui Geillis 
Duncan. De altfel nici nu voia să afle acest lucru. 
Cărticica pe care le-o dăduse Fiona, nepoata 
doamnei Graham, era păstrată la loc sigur într-o 
casetă la Royal Bank of Scotland din Edimburgh. 

Roger a oftat din rărunchi şi a dat din cap: 

— Nu, nu cred, a spus el cu sinceritate. Nu ştim, 
însă, ce vârstă vor avea copiii când vor citi aceste 
rânduri. Lucrul acesta îmi aminteşte că trebuie să 
luăm unele măsuri în privinţa asta. Trebuie să 
avem în vedere şi cazul în care ni se întâmplă 
ceva, înainte ca ei să fie destul de mari pentru a li 
se putea spune... totul. 

Brianna s-a simţit de parcă un cub de gheaţă 
care se topea îi aluneca pe şira spinării. 


El avea dreptate. Era posibil să moară amândoi 
într-un accident de maşină, exact ca părinţii 
mamei ei. Casa putea să ardă... 

— Ei bine, nu, a spus ea cu glas tare, privind 
fereastra din spatele lui Roger, care era montată 
într-un perete cu o grosime de optsprezece inch. 
Casa asta nu o să fie mistuită de un incendiu. 

Această afirmaţie a ei l-a făcut să zâmbească. 

— Ei nu îmi fac griji în privinţa asta, dar mă 
gândesc la notițe şi înţeleg ce vrei să spui. M-am 
gândit să le parcurg, pentru a putea sintetiza 
informaţia. Ea afirma că pietrele dispuse circular 
sunt active şi acesta este un lucru util. Să citeşti 
restul este... 

— Infiorător, a spus ea. 

— Voiam să spun că este exact ca şi când ai sta 
faţă-n faţă cu cineva care înnebuneşte încet, încet. 
„înfiorător” este un termen potrivit. 

A luat filele din mâna ei şi le-a împăturit, 
spunând: 

— Asta cred că este un tic pe care l-am dobândit 
la universitate. Nu mă simt bine când ascund o 
sursă originală. 

A pufnit, dar altfel, ca şi când ar fi vrut să arate 
că Geillis Duncan reprezintă o sursă de necazuri. 
Cu toate astea... 

— Cred că ai dreptate, a spus ea, având o stare 
de disconfort. Poate că ai putea face un rezumat, 
arătând unde sunt notițele, pentru situaţia în care 
cineva ar fi cu adevărat curios. 

— Nu-i o idee rea, a spus el băgând filele în caiet 
şi ridicându-se în timp ce îl închidea. O să le iau 
după ce se termină şcoala. Am să-l iau pe Jem cu 
mine, ca să îi arăt oraşul. E destul de mare ca să 


se plimbe pe Royal Mile şi o să adore castelul. 

— Să nu îl duci în beciurile din Edimburgh! a 
exclamat ea, pentru că el zâmbea larg. 

— Cum? Tu nu crezi că figurile din ceară ce 
reprezintă oameni torturați au un rol educativ? 
Totul e istorie, nu-i aşa? 

— Totul ar fi mai puţin oribil dacă lucrurile nu ar 
sta aşa, a spus ea, întorcându-se şi privind ceasul 
din perete. Roger, a izbucnit ea deodată. Nu ar 
trebui să-ţi ţii ora de gaelică la şcoală, la ora 
două? 

El s-a uitat la ceas de parcă nu-i venea să creadă 
cât e ceasul, a luat la repezeală un teanc de cărţi 
şi hârtii de pe birou a ieşit glonţ din încăpere, 
rostind cuvinte deosebit de plastice în gaelică. 

Ea a ieşit pe hol şi l-a văzut cum a sărutat-o în 
fugă pe Mandy şi a pornit în grabă către uşă. 
Mandy a rămas în prag, făcându-i cu mâna de zor 
şi strigând: 

— Pa, tati! Adu-mi î'gheţată! 

— Dacă uită, o să mergem noi în sat după cină şi 
o să cumpărăm, i-a promis Brianna, aplecându-se 
să o ridice pe fiica ei. A rămas acolo, ţinând-o pe 
Mandy în braţe şi uitându-se la străvechiul Morris 
portocaliu al lui Roger cum tuşeşte, se îneacă, se 
scutură şi porneşte într-un nor de fum albastru. S- 
a încruntat privind acest spectacol şi s-a gândit că 
trebuia să-i cumpere un set nou de bujii şi i-a făcut 
cu mâna, pentru că el s-a aplecat pe geamul 
deschis şi le-a zâmbit. 

Mandy a făcut şi ea cu mânuţa, rostind una 
dintre expresiile pitoreşti în gaelică ale lui Roger, 
pentru că voia, evident, să o memoreze, iar Bree a 
aplecat capul inspirând parfumul de şampon 


Johnson's baby şi acela de copilaş. Gândul la 
Geillis Duncan o neliniştea. Femeia era moartă cu 
siguranţă, dar era... străbunica lui Roger şi poate 
capacitatea de a călători în timp prin cercurile de 
piatră nu era singura care se transmitea din 
generaţie în generaţie. 

Sigur că anumite lucruri se mai estompau în 
timp. De exemplu, Roger nu semăna deloc cu 
William Buccleigh, fiul lui Geillis şi al lui Dougal 
MacKenzie, omul din cauza căruia Roger fusese 
spânzurat. 

— Fiu de vrăjitoare! a spus Brianna încet. Sper 
să putrezeşti în iad! 

— Ai vorbit urât, mami, a spus Mandy cu reproş. 

Lucrurile au mers mai bine decât ar fi sperat. 
Sala de clasă era plină. Veniseră şi câţiva părinţi, 
ba chiar şi câţiva bunici care stăteau pe lângă 
pereţi. A avut un moment de uşoară nebunie, nu s- 
ar fi putut spune că era vorba de panică sau de 
spaimă ciudată, ci era acel sentiment că privea 
într-un canion al cărui fund nu îl zărea. Era 
obişnuit cu acea senzaţie din vremurile în care 
fusese artist. A tras adânc aer în piept, a pus jos 
teancul de cărţi şi hârtii, le-a zâmbit tuturor şi le-a 
spus: 

— Feasgar math! Ă 

Doar de atât era nevoie. Îndată ce rostea sau 
cânta primele cuvinte, era ca şi când se stabilea o 
legătură vie. Era ca şi când între el şi auditoriu ar 
fi circulat un curent. Cuvintele au venit de 
nicăieri, ca un jet de apă care se scurgea printr- 
una din turbinele Briannei. 

După ce a rostit câteva cuvinte introductive, a 
început cu înjurăturile în gaelică, el ştiind foarte 


bine de ce veniseră copiii. Unii dintre părinţi au 
ridicat din sprâncene, dar bunicii au zâmbit 
discret. 

— În Gàidhlig nu avem cuvinte urâte de felul 
celor care există în limba engleză, a spus şi s-a 
uitat rânjind la băieţaşul din rândul al doilea care 
semăna cu un căţel lăţos. Băieţaşul acela trebuia 
să fie scârba aia mică a familiei Glasscock, care îi 
spusese lui Jemmy că va ajunge în iad. 

— Imi pare rău, Jimmy, a spus el apoi. 

După ce s-au potolit râsetele, el a continuat: 

— Asta nu înseamnă că nu poţi să-ţi spui 
părerea în legătură cu cineva, însă a înjura în 
Gàidhlig este o chestiune de artă, şi nu de răutate. 

Cei mai în vârstă au izbucnit în râs, iar copiii s- 
au întors spre bunici, privindu-i uimiţi. 

— De exemplu, am auzit odată un fermier a 
cărui scroafă a dat iama-n terci că îi urează să-i 
iasă intestinele prin burtă şi să i le mănânce 
ciorile. 

Copiii au făcut „ooo!” impresionați, iar el a 
zâmbit şi a continuat, dându-le variante voalate 
ale unor înjurături pline de fantezie pe care le 
auzise de la socrul lui. Deşi nu se rosteau cuvinte 
urâte, Roger a arătat că era suficient să-i spui 
cuiva că este „fiica unei căţele”, dacă voiai să fii 
rău. Dacă existau copii care voiau să afle ce 
anume îi spusese Jem domnişoarei Glendenning, 
nu aveau decât să-l întrebe chiar pe el, asta dacă 
nu cumva o făcuseră deja. 

Apoi a trecut la o descriere scurtă a regiunii 
Gaeltacht, adică a acelei zone din Scoţia în care 
gaelica se vorbea frecvent şi a spus câteva 
anecdote de pe vremea când el învăţa gaelica, 


n 

adolescent fiind, şi lucrând pe vase care navigau 
pe Minch. A redat întru totul modul de a vorbi al 
unui anume căpitan Taylor, care a reacţionat 
original când o furtună i-a deranjat locul în care 
pescuia homari şi i-a luat toate momelile (totul a 
fost spus cu pumnii strânşi, îndreptaţi către mare, 
către cer, către echipaj şi către homari). 

Această relatare a stârnit din nou râsete, iar doi 
bătrâni din spate râdeau cu gura până la urechi şi 
îşi spuneau tot felul de lucruri, pentru că se 
aflaseră, probabil, în situaţii similare. 

— Dar Gàidhlig este o limbă utilizată în scopul 
comunicării. Câţi dintre voi au auzit vreodată 
cântece care se cântă vers cu vers? Cântece de 
jale? 

S-a auzit un murmur de interes. Unii auziseră 
astfel de cântece, alţii nu. A explicat ce erau acele 
cântece de jale: 

— Femeile lucrau împreună, adică trăgeau şi 
frământau lâna, astfel încât stofa de lână să 
devină impermeabilă, pentru că pe vremuri 
oamenii nu aveau impermeabile şi trebuiau să stea 
tot timpul pe-afară, practicându-şi meseria sau 
având grijă de animale. 

Vocea i se încălzise destul de bine şi s-a gândit 
că ar putea interpreta un cântec scurt. De aceea a 
deschis un caiet, le-a cântat primul vers şi 
refrenul, iar apoi i-a pus şi pe ei să cânte. Au 
interpretat patru versuri şi a simţit că gâtul începe 
să-l doară şi s-a oprit. 

— Bunica obişnuia să cânte asta, a spus pe 
neaşteptate o mămică şi s-a făcut roşie ca focul 
când şi-a dat seama că toată lumea se uita la ea. 

— Bunica dumneavoastră mai trăieşte? a 


întrebat-o Roger. 

Doamna a dat din cap în semn că da şi Rogera 
continuat: 

— Atunci rugaţi-o să vă înveţe cântece, astfel 
încât dumneavoastră să-i puteţi învăţa pe copii. 
Asemenea lucruri nu trebuie să se piardă, nu-i 
aşa? 

S-a auzit din nou un murmur, semn că toată 
lumea, deşi surprinsă, era de acord cu cele spuse 
de Roger. 

El a zâmbit din nou şi a ridicat cartea de cântece 
bisericeşti pe care o adusese cu el. 

— Am vorbit şi despre interpretarea cântecelor 
vers cu vers. Veţi auzi cântece interpretate astfel 
la slujba de duminică, în insule. Mergeţi, de pildă, 
la Storneway şi veţi auzi cântece interpretate în 
acest mod. Aşa se cântau psalmii pe vremuri, când 
oamenii nu aveau multe cărţi... sau poate că nu 
mulţi dintre enoriaşi ştiau să citească. De aceea 
exista un cântăreţ, al cărui rol era să cânte 
psalmul vers cu vers, pentru ca enoriaşii să îi 
răspundă, adică să repete la rândul lor fiecare 
vers. Această carte, a continuat el, ridicând cartea 
de cântece bisericeşti, a aparţinut tatălui meu, 
reverendul Wakefield. Unii dintre dumneavoastră 
poate că îşi mai aduc aminte de el. Iniţial cartea a 
aparţinut altui cleric, respectiv  reverendului 
Alexander Carmichael. Acum... 

Şi le-a povestit despre reverendul Carmichael 
care a colindat ţinutul Highlands şi insulele în 
secolul al XIX-lea, stând de vorbă cu oamenii, 
cerându-le să-i cânte cântecele lor şi să le 
povestească despre obiceiurile lor, culegând 
imnuri şi incantaţii transmise oral de peste tot de 


unde le putea culege. Pe baza acestora a publicat 
o importantă lucrare, care purta titlul Carmina 
Gadelica. 

Adusese cu el un volum din Gadelica şi, în vreme 
ce vechea carte de cântece bisericeşti trecea din 
mână-n mână împreună cu o broşură de cântece 
de jale, el le-a citit una dintre incantaţiile de lună 
nouă, o incantaţie pentru rumegat, o vrajă pentru 
indigestie, Poezia cărăbuşului şi câteva fragmente 
din Graiul păsărilor. 


Columba la drum a pornit 

Intr-o blândă dimineaţă, după ce soarele-a 
răsărit. 

O lebădă alb-a zărit, 

Guile, guile 

O lebădă albă ce pe nisip stătea, 

Guile, guile 

Și-un cântec al morţii cânta. 

O lebădă alb-a zărit, rănită O lebădă alb-a zărit, 
lovită, 

Lebăda alb-a celor două fețe, 

Guile, guile 

Lebăda alb-a celor două semne, 

Guile, guile Al vieții şi-al morții, 

Guile, guile, 

Guile, guile. 


Când se va săvârşi călătoria oare, 
Lebădă aducătoare de jale? 
Intrebat-a Columba, a iubirii fiinţă, 
Guile, guile 

De la Erin înot am venit, 

Guile, guile, 


La Fiann m-am rănit, 

Guile, guile, 

Am o rană mare, de moarte-aducătoare, 
Guile, guile, 

Guile, guile. 


Lebădă albă din Erin, 

Celor aflaţi în nevoie ajutor le dau mereu, 

Fie ca lisus asupra rănii tale să-şi îndrepte 
ochiul Său, Guile, guile, 

Cu blândeţțe şi milă, 

Guile, guile, 

Cu bunătate şi dragoste nemăsurată, 

Guile, guile, 

Ca să fii iar vindecată, 

Guile, guile, 

Guile, guile. 


Lebădă din Erin, 

Guile, guile, 

Niciun rău nu se va abate asupra ta, 
Guile, guile, 

Rănile tale se vor vindeca, 

Guile, guile. 


Domniţă care ţeşi, 
Guile, guile, 
Domniţă ce boceşti, 
Guile, guile, 
Domniţă ce cânţi, 
Guile, guile. 

Slavă lui Hristos, 
Guile, guile, 


Slavă Fiului Fecioarei 

Guile, guile, 

Slavă Stăpânitorului Cerurilor 
Guile, guile, 

Lui fie închinat cântul tău, 
Guile, guile, 

Guile, guile. 


Avea dureri aproape insuportabile în gât, pentru 
că imitase strigătele lebedei, dar şi pentru că 
rostise ultimele cuvinte pe un ton triumfător. 
Vocea lui a cedat, dar izbutise să redea senzaţia 
de triumf, şi toţi au izbucnit în aplauze. 

Sugrumat de durere, dar şi de emotie, nu a fost 
în stare să vorbească imediat. De aceea a zâmbit 
şi s-a înclinat şi apoi s-a înclinat din nou, 
înmânându-i lui Jimmy Glasscock teancul de cărţi 
şi caiete, astfel încât acestea să treacă din mână-n 
mână, în timp ce toţi cei prezenţi se apropiau de 
el, ca să-l felicite. 

Roger a auzit o voce cunoscută: 

— Ai fost grozav, omule! 

A ridicat privirea şi l-a văzut pe Rob Cameron, 
care venise să-i strângă mâna şi ai cărui ochi 
străluceau de entuziasm. 

Probabil că surprinderea s-a putut citi pe chipul 
lui Roger, pentru că Rob s-a uitat imediat la 
băieţelul de lângă el. Era Bobby Hurragh. Roger îl 
cunoştea foarte bine de la cor. Avea o voce 
desăvârşită de sopran, dar trebuia să stai cu ochii 
pe el dacă nu voiai să ai probleme. 

— L-am adus cu mine pe micuțul Bobby, a spus 
Rob ţinându-l strâns de mână pe băieţel, lucru pe 
care Roger l-a observat. Sora mea are treabă 


astăzi şi nu a avut cum să îşi ia liber. E văduvă, a 
mai adăugat Rob. 

— Mulţumesc! a reuşit Roger să croncăne. 

Rob i-a strâns mâna încă o dată, pentru ca apoi 
să facă loc următoarei persoane care dorea să-l 
felicite pe Roger. 

Printre cei prezenţi era şi o doamnă între două 
vârste pe care nu o cunoştea, dar care îl 
recunoscuse. 

— Eu şi soţul meu v-am văzut cântând la Jocurile 
din Inverness, a spus ea. Cred că, pe vremea 
aceea, purtaţi numele răposatului dumneavoastră 
tată, nu-i aşa? 

— Aşa este, a răspuns el orăcăind ca un broscoi, 
pentru că asta era tot ce îi îngăduia glasul să facă. 
Dumneavoastră... aveţi un nepot sau o nepoată? 

A pus această întrebare cu un semn către 
micuţii care se strânseseră în jurul doamnei în 
vârstă ce le explica, îmbujorată de plăcere, cum se 
pronunţă în gaelică anumite cuvinte mai ciudate 
din cartea de poveşti. 

— Da, a răspuns ea, fără a-şi putea lua ochii de 
la lucrul asupra căruia îşi concentrase întreaga 
atenţie, respectiv cicatricea lui. 

— Ce s-a întâmplat? a întrebat ea în cele din 
urmă. Este ceva permanent? 

— Am avut un accident, a replicat Roger. Da, mă 
tem că este permanent. 

În ochii femeii s-a citit şocul şi a dat din cap, 
spunând: i 

— Vai, ce pierdere. Aveaţi o voce minunată. Imi 
pare rău. 

— Mulţumesc, a replicat Roger, pentru că asta a 
fost tot ce a putut spune. 


Femeia s-a depărtat, făcându-le loc şi altora 
care doreau să-l felicite şi care nu-l mai auziseră 
cântând, cel puţin până atunci. 

După aceea i-a mulţumit lui Lionel Menzies care 
stătea lângă uşă, conducându-i radios pe cei ce 
asistaseră la ora de gaelică, ca şi când ar fi fost 
directorul unui circ al cărui spectacol de succes se 
încheiase. 

—A fost minunat! a exclamat Menzies, 
strângându-i mâna cu putere. A fost chiar mai 
bine decât speram. Te-ai gândit să repeti 
experienţa? 

— Să repet experienţa? a întrebat Roger, 
izbucnind în râs, pentru ca, în cele din urmă, să 
aibă un acces de tuse. Abia am rezistat orei de 
astăzi. 

— Ah! a exclamat Menzies, dând din mână, ca şi 
când ar fi vrut să anuleze cele spuse de Roger. O 
să iei un păhărel şi o să-ţi treacă gâtul. Ce-ar fi să 
vii cu mine la pub? 

Roger tocmai era pe cale să refuze, dar pe faţa 
lui Menzies se vedea limpede că i-ar fi făcut atâta 
plăcere să-l însoţească, încât s-a răzgândit. Faptul 
că era transpirat leoarcă - întotdeauna îi creştea 
temperatura cu câteva grade când trebuia să 
apară în faţa unui public - şi faptul că îi era atât 
de sete, de parcă ar fi umblat prin Deşertul Gobi, 
nu aveau nicio legătură cu hotărârea pe care o 
luase în cele din urmă. 

— Ei bine, hai să luăm un păâhărel, a spus el, 
zâmbind. 

Când au trecut prin parcare, o camionetă mică 
albastră, destul de hârbuită s-a oprit lângă ei, şi 
Rob Cameron i-a strigat. 


— Ţi-a plăcut, Rob, nu-i aşa? a întrebat Menzies, 
încă radios. 

— Mi-a plăcut foarte mult, a spus Cameron cât 
se poate de sincer. Două lucruri, Rog... aş fi vrut 
să-ţi cer câteva cântece vechi pe care le ai. 
Siegfried MacLeod mi le-a arătat pe acelea pe 
care le-ai pregătit pentru el. 

Roger a fost plăcut surprins. 

— Da, sigur. Nu ştiam că eşti fan, a spus Roger 
în glumă. 

— Îmi place tot ce e vechi, a spus Cameron, 
devenind brusc foarte serios. Chiar ţi-aş fi 
recunoscător. 

— Bine. Vino la noi acasă. Poate treci weekendul 
viitor? 

Rog a zâmbit larg şi a salutat scurt. 

— Stai... Nu ziceai că e vorba despre două 
lucruri? l-a întrebat Menzies. 

— Da, a spus Cameron, luând ceva din spaţiul 
aflat între scaunul său şi al lui Bobby. Astea au 
fost împreună cu fragmentele în gaelică pe care ni 
le-ai dat, ca să ne uităm pe ele. Am crezut că este 
o greşeală şi le-am luat. Scrii un roman? 

Cameron i-a întins caietul negru, Ghidul 
autostopistului, şi Roger a avut senzaţia că îl 
strângea cineva de gât. 

Roger a dat din cap în semn de mulţumire. 

— Poate că mi-l dai şi mie să-l citesc, a spus 
Cameron, băgând motorul în viteză. Sunt pasionat 
de genul ştiinţifico-fantastic. 

Camioneta s-a depărtat, apoi s-a oprit şi s-a 
întors. Roger a prins mai bine în mână caietul. 
Rob nici nu s-a uitat la caiet, ci a strigat: 

— Hei, Brianna mi-a spus că pe pământul vostru 


ar fi un vechi fort sau ceva de genul ăsta. 

Roger a dat din cap în semn că aşa stăteau 
lucrurile şi a tuşit, pentru a-şi drege glasul. 

— Am un prieten arheolog. Te-ar deranja dacă 
ar veni să-l vadă? 

— Nu, a croncănit Roger, pentru ca apoi să-şi 
dreagă iar glasul şi să spună pe un ton mai ferm: 

— Nu, e în regulă. Mulţumesc. 

Rob a zâmbit cu gura până la urechi şi a 
ambalat motorul, spunând: 

— Rămâi cu bine, prietene! 


47 
ÎNĂLŢIMI 


Prietenul lui Rob, care era arheolog, se numea 
Michael Callahan şi era trecut de cincizeci de ani, 
cu părul ca nisipul şi cu faţa atât de arsă de soare, 
încât părea că era peticită cu pistrui întunecaţi, ce 
pătau porțiunile de piele mai rozalie. S-a plimbat 
foarte curios printre pietrele rămase din biserica 
ruinată; i-a cerut chiar lui Roger permisiunea să 
sape lângă un perete al vechiului locaş. 

Rob, Brianna şi copiii au urcat şi au zăbovit 
puţin, pentru a vedea ce anume se întâmplă, 
numai că munca unui arheolog nu este deloc 
spectaculoasă, şi când Jem şi Mandy s-au plictisit, 
au coborât ca să pregătească masa de prânz, 
lăsându-i pe Mike şi pe Roger să facă săpături. 

— Nu este nevoie să mă ajuţi, a spus Callahan 
privindu-l pe Roger. Poate că ai treabă. 

Intotdeauna era câte ceva de făcut. Doar aveau 
o fermă, chiar dacă era mică. Cu toate acestea, 


Roger a dat din cap, replicând: 

— Sunt interesat de tot ceea ce se întâmplă aici. 
Dacă nu îţi stau în cale. 

— Nu, în niciun caz, a replicat Callahan bucuros. 
Dacă aşa stau lucrurile, atunci te rog să mă ajuţi 
să ridic asta. 

Callahan avea obiceiul să fluiere şi să mormăie 
în timp ce lucra, dar nu făcea niciun fel de 
comentariu asupra obiectelor la care se uita. Din 
când în când îl chema pe Roger ca să îl ajute să 
dea deoparte molozul sau să ridice cine ştie ce 
piatră instabilă, în timp ce arheologul privea sub 
ea cu o lanternă. In cea mai mare parte a timpului, 
însă, Roger stătea sprijinit de zidul care stătea în 
picioare şi asculta vântul. 

Era linişte pe deal, acea linişte caracteristică 
ținuturilor sălbatice, în care exista sentimentul 
unei mişcări neîntrerupte. În mod normal, nu 
puteai avea acest sentiment în ţinuturile locuite şi 
era limpede că pe acel deal trăiseră oameni multă 
vreme, având în vedere adâncimea şanţului săpat 
de Callahan şi fluierăturile ca de lemur pe care le 
scotea arheologul interesat de ceea ce vedea. 

Brianna le-a adus sendvişuri şi limonadă şi s-a 
aşezat pe zid lângă Roger, ca să mănânce. 

— Rob a plecat? a întrebat Roger, observând că 
dispăruse camioneta lui Cameron. 

— A spus că se duce să rezolve nişte treburi. A 
zis că nu pare ca Mike să termine curând, a 
replicat Brianna, privind turul pantalonilor lui 
Callahan, care se vedea dintr-un tufiş unde 
arheologul săpa fericit. 

— Poate că nu o să termine curând, a spus 
Roger zâmbind, apoi aplecându-se şi sărutând-o 


fugar. Ea a gemut mulţumită, a făcut un pas 
înapoi, dar a continuat să-l ţină de mână. 

— Rob a întrebat de acele cântece vechi pe care 
le-ai pregătit pentru Sandy Macleod, a spus 
Brianna, privind către casă. l-ai spus tu că se 
poate uita pe ele? 

— Da, aşa i-am spus, dar am uitat. Dacă nu 
cobor până se întoarce el, am să te rog să i le arăţi 
tu. Originalele sunt în sertarul de jos, într-un 
dosar pe care scrie Ceolas. 

Brianna a dat din cap şi a coborât. Avea picioare 
subţiri şi era sigură pe ele, ca o căprioară care 
coboară printre stânci. Părul ei de culoarea 
căprioarei era legat în coadă. 

Pe măsură ce după-amiaza se scurgea, Roger şi- 
a dat seama că intra într-o stare asemănătoare 
transei. Simţea că sufletul îi părăsea trupul în 
timp ce îi dădea o mână de ajutor lui Callahan sau 
mai schimba câte o vorbă cu el. Arheologul intrase 
în aceeaşi stare. Ceaţa care se lăsase dimineaţa 
devenise şi mai groasă, şi umbrele reci care se 
zăreau între pietre se subţiau în lumină. Aerul era 
răcoros, simţea umezeala pe piele, deşi nu ploua. 
S-a gândit că aproape puteai simţi cum se ridică 
pietrele, redevenind ceea ce fuseseră cândva. 

Lumea intra şi ieşea din casă. Se auzeau uşile 
închizându-se. Brianna punea la uscat rufele 
spălate. Copiii se jucau zgomotos prin curte cu alţi 
doi copii veniţi de la o fermă vecină şi care aveau 
să rămână peste noapte împreună cu Jem. A privit 
către casă şi a văzut camionul care livra produse 
pentru fermă şi uz casnic. Adusese, probabil, 
pompa destinată separatorului pentru smântână şi 
Brianna îl ajuta pe şofer să ajungă în grajd, pentru 


că el ducea în braţe o cutie foarte mare. 

Pe la ora cinci s-a stârnit un vânt puternic, iar 
ceața a început să se risipească. A fost ca un 
semnal care l-a trezit din visare pe Callahan, 
deoarece acesta s-a ridicat, a privit în jos şi apoi a 
dat din cap. 

— Ei bine, s-ar putea să fie un sit vechi, a spus 
arheologul ieşind din şanţ şi gemând în vreme ce 
se apleca şi apoi îşi îndrepta spatele. Structura, 
însă, nu este foarte veche. Probabil că a fost 
ridicată în ultimii două sute de ani. Oricum, cine a 
ridicat-o a folosit pietre mult mai vechi, probabil 
aduse din ală parte sau care au aparţinut unei 
structuri mai vechi, construite aici. 

Arheologul i-a zâmbit lui Roger, continuând: 

— Oamenii sunt  inventivi în Highlands. 
Săptămâna trecută am văzut un grajd având în 
fundaţie o piatră veche de pe vremea picţilor şi o 
pardoseală făcută din cărămizi provenite de la o 
baie publică din Dornoch. 

Callahan a privit către vest unde stăruia ceața, 
făcându-şi mâna streaşină la ochi. 

— Inălţimi, a spus el sec. Oamenii din vechime 
alegeau întotdeauna înălțimile, indiferent dacă era 
vorba despre un fort sau un loc destinat slujbelor 
religioase. 

— Oamenii din vechime? a întrebat Roger, 
simțind furnicături pe spate. Care oameni din 
vechime? 

Callahan a râs şi a dat din cap, spunând: 

— Nu ştiu. Picţii poate - tot ceea ce ştim despre 
ei am aflat din lucrările în piatră pe care le-au 
făcut ici-acolo - sau cei care au existat înaintea 
lor. Uneori vezi ceva despre care ştii că a fost 


făcut sau amplasat într-un anumit loc de cineva, 
dar care nu corespunde nici unei culturi, de 
exemplu megaliţii, structurile uriaşe din piatră. 
Nimeni nu ştie cine i-a amplasat acolo sau de ce. 

— Nu se ştie, a mormăit Roger. Poţi să-mi spui 
ce sit este acesta? Vreau să spun, a fost un loc 
dedicat războiului sau religiei? 

Callahan a dat din cap, răspunzând: 

— Nu-mi dau seama din ceea ce se vede la 
suprafaţă. Poate dacă am face săpături ca să 
scoatem la suprafaţă situl de sub pământ... dar ca 
să fiu sincer, nu văd niciun motiv pentru care 
cineva şi-ar dori să facă asta. Sunt sute de 
asemenea situri pe înălţimi, peste tot în Insulele 
Britanice şi în Bretania... vechi situri celtice, 
multe dintre ele datând din Epoca Bronzului, 
altele mai vechi. Domnița asta e mult mai recentă. 
Ea datează din secolul al XIII-lea, al XIV-lea. Poate 
că este sfânta care a ocrotit o anumită familie şi a 
fost transmisă de la o generaţie la alta. 

Spunând acestea, Callahan a sărutat în treacăt 
capul din piatră şi i l-a dat lui Roger. 

— Pot să spun, totuşi - dar asta nu e o părere 
fundamentată ştiinţific, ci una personală - că, dacă 
acest loc a fost destinat slujbelor religioase, atunci 
situl de sub el a avut aceeaşi destinaţie. In 
Highlands, oamenii sunt conservatori. Construiesc 
un grajd la fiecare doi sau trei ani, dar cel mai 
probabil îl vor înălța pe locul pe care s-a aflat 
grajdul vechi. 

Roger a izbucnit în râs, spunând: 

— Asta aşa e. Noi avem încă grajdul vechi, care 
a fost construit la începutul anilor 1700, odată cu 
casa. 


— La începutul anilor 1700? Ei bine, atunci nu o 
să ai nevoie de altul nou în următoarea sută de 
ani. 

Era aproape ora şase, dar era încă lumină. 
Ceaţa dispăruse; uneori avea obiceiul să dispară 
în mod misterios. Se arătase un soare palid. 

Pipăind cu un deget capul din piatră, a 
descoperit o cruce pe fruntea acestuia, şi l-a pus 
cu atenţie în nişa care părea a fi făcută pentru el. 
Terminaseră treaba, dar niciunul nu dădea semne 
că ar fi vrut să plece. Se simțeau bine împreună, 
împărțind vraja acelei înălţimi. 

Au văzut jos camioneta hârbuită a lui Rob 
Cameron. Rob era pe veranda din spate, avându-i 
în stânga şi în dreapta pe Jem, pe Mandy şi pe 
prietenii lui Jem, cu toţii absorbiți de foile pe care 
Rob le avea în faţă. Ce Dumnezeu făcea? 

— Chiar cântă cineva? a întrebat Callahan, care 
privise spre nord şi se întorsese. 

Roger a auzit şi el că undeva se cânta. Era un 
cântec dulce, care abia se auzea, dar destul de 
clar încât să se desluşească linia melodică din 
Crimond. 

A avut un puseu de gelozie, care a atras după 
sine senzaţia că îl strânge cineva de gât. 

Gelozia este la fel de crudă ca şi mormântul; 
cărbunii de pe acest mormânt sunt cărbuni de foc. 

A închis ochii o clipă, respirând rar şi adânc. 
Efortul i-a adus în minte şi continuarea citatului: 
Dragostea este la fel de puternică precum 
moartea. 

A simţit că acea senzaţie ceda încet-încet şi 
începea să gândească din nou limpede. Bineînţeles 
că Rob Cameron putea cânta. El era în corul de 


bărbaţi. Era logic să încerce să interpreteze 
aranjamentele muzicale simple puse la punct de 
Roger, iar copiii, mai ales copiii lui, erau atraşi de 
muzică. 

— Îl cunoşti de multă vreme pe Rob? l-a întrebat 
el pe Callahan, bucurându-se că vocea lui avea un 
ton normal. 

— Ah, Rob! a exclamat arheologul, căzând pe 
gânduri. Poate de cincisprezece ani... Nu, mint! 
Cred că îl ştiu de vreo douăzeci de ani! A venit să 
ajute la efectuarea săpăturilor în Shapinsay, asta 
era într-una dintre Insulele Orkney. Pe atunci era 
doar un puşti, un adolescent. 

Callahan l-a privit pătrunzător pe Roger şi l-a 
întrebat: 

— De ce? 

Roger a ridicat din umeri, zicând: 

— Lucrează cu soţia mea la Hydro Board, nu îl 
ştiu prea bine. L-am cunoscut recent, la lojă. 

— Ah! a exclamat Callahan, privind scena, care 
se derula în faţa ochilor săi. Apoi a spus, fără a-l 
privi pe Roger: 

— A fost căsătorit cu o franţuzoaică. A divorţat 
de el acum doi ani şi a plecat cu fiul lor în Franţa. 
El nu a fost fericit. 

— Ah! a exclamat Roger, realizând de ce Rob 
era atât de ataşat de familia surorii lui, care era 
văduvă, explicându-şi de ce îi plăcea să se afle în 
compania lui Jem şi Mandy. A mai tras o dată aer 
în piept şi mica flacără a geloziei s-a stins. 

Ca şi când acel scurt schimb de replici ar fi pus 
capăt acelei zile, au adunat resturile rămase de la 
prânz, arheologul şi-a luat rucsacul şi au coborât 
dealul în tăcere. 


— Ce-i asta? 

Pe tejghea erau puse două pahare de vin. 

— Sărbătorim ceva? _ 

— Da, sărbătorim, a spus Bree cu hotărâre. În 
primul rând, copiii se duc la culcare. 

— Vai, ce rău! Chiar se duc la culcare? a replicat 
Roger uşor vinovat, pentru că petrecuse după- 
amiaza la înălţime, în compania lui Callahan, în loc 
să se ocupe de grădina de zarzavaturi. 

— Au prea multă energie, a spus Bree, privind 
cu oarecare suspiciune uşa care dădea în hol, prin 
care răzbăteau sunetele televizorului. Sper să fie 
prea obosiţi ca să mai sară prin paturi toată 
noaptea. Au mâncat pizza cât să bage şase adulţi 
în comă timp de o săptămână. 

Roger a izbucnit în râs, gândindu-se că cea mai 
mare cantitate de pizza pepperoni fusese 
consumată chiar de el, şi şi-a dat seama că 
începea să-l ia somnul. 

— Ce altceva? a întrebat el. 

— Ah, ce altceva mai sărbătorim? a întrebat 
Bree, privindu-l ca o pisică ce găsise vasul cu 
smântână. În ceea ce mă priveşte... 

— Da? a întrerupt-o el, vrând să afle mai curând 
despre ce era vorba. 

— A trecut perioada de probă, acum sunt 
angajată permanent şi nu mai au dreptul să mă 
dea afară nici măcar dacă mă duc parfumată la 
serviciu. Iar tu, a continuat ea, punând înaintea lui 
un plic pe care l-a scos din sertar, tu eşti invitat de 
către consiliul de administraţie al şcolii să ţii luna 
viitoare cinci prelegeri triumfătoare despre 
Gàidhlig în cinci şcoli diferite! 

Pe moment a fost şocat, apoi a avut senzația că 


prin trup îi trecea un fluid cald, a cărui natură nu 
o putea defini şi, în cele din urmă, şi-a dat seama 
cu stupoare că roşise. 

— Chiar aşa? a întrebat el. 

— Chiar crezi că aş glumi când e vorba despre 
aşa ceva? a întrebat Brianna la rândul ei şi, fără să 
mai aştepte un răspuns, a turnat în pahare vinul 
purpuriu şi parfumat. 

Apoi i-a întins un pahar şi Roger a ciocnit 
ceremonios cu ea, spunând: 

— Pentru noi. Oare cine mai e ca noi? 

— Doar câţiva, a răspuns ea, vorbind cu accent 
scoţian. Doar câţiva şi au murit cu toţii. 

S-au auzit tot felul de zgomote sus, după ce 
copiii au fost trimişi la culcare, dar o scurtă 
apariţie a lui Roger în postura de tatăl-cel-aspru a 
pus capăt distracţiei, iar petrecerea în pijamale s- 
a terminat cu poveşti şi chicoteli pe înfundate. 

— Spun glume porcoase? l-a întrebat Brianna, 
după ce a coborât. 

— E foarte posibil, a replicat Roger. Crezi că ar 
fi cazul să o iau pe Mandy de-acolo şi să o aduc 
aici, jos? 

Brianna a dat din cap în semn că nu, spunând: 

— Probabil că ea a adormit deja şi chiar dacă 
mai e trează, glumele pe care le spun nişte băieţi 
de nouă ani o să-i treacă pur şi simplu pe lângă 
urechi. Nu e destul de mare încât să reţină 
poantele. 

— Aşa este, a replicat Roger, ridicând paharul 
care fusese din nou umplut şi bând încet, pentru a 
simţi pe limbă aroma de coacăze şi ceai negru. 

— Câţi ani avea Jem când a început să spună 
glume? a continuat Roger mai apoi. Ţii minte că 


reţinea glumele, dar nu le înţelegea sensul? 

— Ce se întâmplă dacă se combină ele cu fanții? 
A întrebat ea imitându-l perfect pe Jem. Apar 
ELEFANȚII! HAHAHAHA! 

Roger a izbucnit în râs. 

— De ce râzi? l-a întrebat Brianna, făcând ochii 
mari. 

Îşi simţea pleoapele grele, iar pe buze avea pete 
negre. 

— Probabil că ai tu un anumit farmec când spui 
glume, a replicat Roger, îndreptându-şi paharul 
spre ea: 

— Noroc! 

— Slàinte. 

Roger a închis ochii şi a mirosit vinul, în timp ce 
îl sorbea. A început să aibă plăcuta iluzie că 
simţea căldura trupului soţiei lui, deşi ea se afla la 
câţiva paşi de el. Ea părea să emane căldură în 
valuri. 

— Cum se numeşte chestia aia prin intermediul 
căreia poţi detecta stelele aflate la mare 
depărtare? 

— Telescop, a răspuns Brianna. Nu se poate să 
te fi îmbătat dintr-o jumătate de sticlă de vin, 
oricât de bun ar fi el. 

— Nu, nu la asta mă refeream, a spus Roger. 
Amprentă termică mi se pare că se numeşte, nu-i 
aşa? 

Bree a închis un ochi, gândindu-se şi apoi a dat 
din umeri, replicând: 

— Poate, de ce? 

— Şi tu ai una. 

Ea s-a privit şi a spus: 

— Nu, eu am două. In mod sigur. 


El nu era beat şi nici ea nu se îmbătase, dar 
indiferent de denumirea corectă a stării în care se 
aflau, se distrau foarte bine. 

— Ai o amprentă termică, a spus el, apucând-o 
de o mână. Era mult mai caldă decât a lui. Era 
sigur că îi simţea pulsul în vârful degetelor. Aş 
putea să te găsesc şi dacă aş fi legat la ochi. 
Răspândeşti căldură în întuneric. 

Ea şi-a lăsat paharul deoparte, s-a ridicat de pe 
scaun şi s-a aşezat în genunchi undeva între 
genunchii lui. Corpul ei nu-l atingea pe-al lui. Ea 
emana într-adevăr căldură. Dacă închidea ochii, 
Roger o vedea chiar şi prin cămaşa albă pe care o 
purta. 

El a ridicat paharul şi l-a golit. 

— Bun vin. De unde l-ai luat? 

— Nu l-am luat. Rob l-a adus. A zis că aşa ține el 
să-ţi mulţumească pentru că i-ai dat voie să 
copieze cântecele. 

— E un tip de treabă, a spus Roger cu un aer de 
generozitate. In clipa aceea chiar credea că Rob 
era un tip de treabă. 

Brianna i-a turnat ultimul strop de vin lui Roger. 
Apoi s-a lăsat pe călcâie, l-a privit cu nişte ochi 
mari, ca de bufniţă, cu sticla de vin strânsă la 
piept şi i-a spus: 

— Hei, îmi eşti dator. 

— Dator vândut, a replicat el, făcând-o să 
chicotească. 

— Nu, a replicat ea, revenindu-şi. Mi-ai spus că, 
dacă eu vin acasă cu casca, tu ai să-mi spui ce 
făceai cu sticla de şampanie, dar vreau toate 
amănuntele. 

— Ah! a exclamat el, rămânând pe gânduri o 


clipă. 

Exista posibilitatea să-l lovească cu sticla de vin 
dacă-i spunea, doar că o înţelegere trebuie 
respectată. Apoi, imaginea trupului ei gol, purtând 
doar casca pe cap şi emanând căldură, l-ar fi făcut 
pe orice bărbat să lase deoparte orice fel de 
precauţii. 

— Am vrut să văd dacă pot să obţin exact 
aceleaşi sunete pe care le faci tu când eşti pe 
punctul de a... ăăă... de a... este ceva între un 
mârâit şi un geamăt profund. 

Gura ei s-a deschis încet şi ochii i s-au făcut şi 
mai mari. Vârful limbii ei avea o culoare închisă. 
Era de un roşu închis. 

— Cred că este un fa situat undeva mai jos decât 
un de nici foarte jos, dar nici foarte înalt. 

— Glumeşti. 

— Nu glumesc, a spus el, ridicând paharul pe 
jumătate plin şi l-a aplecat încetişor spre gura ei, 
astfel încât marginea să-i atingă buzele. Ea a 
închis ochii şi a băut încet. I-a netezit părul de 
după ureche şi degetul i-a alunecat încet în jos, pe 
curba cefei. 

— Devii mai cald, i-a şoptit ea. A doua lege a 
termodinamicii. 

— Care este aceea? a întrebat Roger încet. 

— Entropia unui sistem izolat care nu se găseşte 
în stare de echilibru tinde să crească, ajungând la 
un maximum de echilibru. 

— Aşa? 

— Mmm-hmm. De aceea un corp cald cedează 
căldură unui corp rece, până în momentul în care 
ajung amândouă la aceeaşi temperatură. 

— Ştiam eu că trebuie să existe un motiv logic 


pentru care se întâmplă asta. 

De sus nu se mai auzea niciun sunet şi vocea lui 
părea puternică, deşi vorbea în şoaptă. 

Deodată s-au găsit ochi în ochi şi el îi simţea 
respiraţia mirosind a coacăze negre. Sticla a căzut 
pe covorul din salon. 

— Vrei să încerci un mi minor? 

Îi interzisese lui Dottie să îl însoţească. Nu ştia 
sigur cu ce se va confrunta. A fost surprins. 
Adresa către care fusese îndrumat era o stradă 
modestă din Germantown. Era o casă drăguță şi 
bine întreţinută, dar nu mare. 

A bătut la uşă şi a fost întâmpinat de o femeie 
tânără, de culoare, cu înfăţişare plăcută, 
îmbrăcată într-o rochie de stambă, care a făcut 
ochii mari când l-a văzut. S-a gândit că era mai 
bine să nu îmbrace uniforma, deşi se vedeau din 
când în când pe străzi bărbaţi în uniformă, poate 
prizonieri eliberaţi condiţionat, poate militari care 
transmiteau adrese oficiale. Se îmbrăcase cu un 
costum de culoare verde şi cu cea mai frumoasă 
vestă pe care o avea, o vestă aurie din mătase de 
China, cu broderii reprezentând fluturi. 

A zâmbit şi femeia a zâmbit la rândul ei, 
ducându-şi mâna la gură, pentru a-şi ascunde 
zâmbetul. 

— Cu ce vă pot fi de folos, domnule? a întrebat 


ea. 

— Stăpânul tău este acasă? a întrebat Grey la 
rândul său. 

Femeia a râs încet, cu adevărat amuzată, 
zicând: 

— Dumnezeu să vă aibă-n pază, eu nu am 
stăpân. Casa asta e a mea. 

Grey a clipit din ochi derutat, spunând: 

— Este posibil ca eu să fi fost îndrumat greşit. 
Eu caut un militar britanic, mai precis pe 
Vicontele Asher, care are gradul de căpitan. 
Numele lui este Henry Grey. E cumva prizonier de 
război britanic? 

Femeia l-a privit o vreme cu ochii mari. Apoi a 
zâmbit din nou larg, încât să se vadă că avea doi 
dinţi îmbrăcaţi în aur. 

— Henry! Păi de ce n-aţi spus aşa, domnule? 
Intraţi, intraţi! 

Înainte de a putea lăsa bastonul din mână, a fost 
călăuzit repede pe o scară îngustă, până într-un 
dormitor mic şi curat, unde l-a descoperit pe 
nepotul său Henry, dezbrăcat până la brâu, având 
alături un omuleţ pipernicit, cu nas coroiat, 
înveşmântat în negru, care îl tot palpa pe burta 
brăzdată de cicatrici. 

— Vă rog să ma scuzaţi, a spus Grey, intrând şi 
privind peste umărul omuleţului în negru, pentru 
ca după aceea să întrebe cu glas blând: 

— Ce mai faci, Henry? 

Henry, care privea fix în tavan, s-a uitat la el şi 
s-a ridicat brusc în şezut. Această mişcare l-a făcut 
pe omuleţ să scoată o exclamaţie de protest şi pe 
Henry să scoată un strigăt de durere. 

— Oh, Doamne! Oh, Doamne! Oh, Doamne! a 


exclamat Henry, ducându-şi mâinile la abdomen şi 
strâimbându-se de durere. 

Grey l-a apucat de umeri, încercând să-l aşeze 
pe spate: 

— Henry, dragul meu, te rog să mă ierţi, nu am 
vrut să... 

— Cine sunteți dumneavoastră, domnule? a 
întrebat omuleţul cu nasul lung, sărind în picioare 
şi privindu-l în faţă cu pumnii strânşi. 

— Sunt unchiul lui, i-a răspuns Grey scurt. Cine 
sunteţi dumneavoastră, domnule? Sunteţi medic? 

Omuleţul şi-a îndreptat spatele, replicând cu 
demnitate: 

— Ei bine, nu, domnule. Eu sunt radiestezist. 
Joseph Hunnicutt este numele meu. Sunt fântânar 
profesionist. 

Henry era tot chircit, dar se părea că începuse 
să respire calm. Grey i-a pus mâna pe spatele gol. 
Avea spatele cald, era puţin transpirat, dar nu 
părea să aibă febră. 

— Îmi pare rău, Henry, a spus Grey. Crezi că ai 
să-ţi revii? 

Era lăudabil faptul că Henry a reuşit să 
pufnească în râs. 

— O să-mi revin... a izbutit să spună. Durează 
doar... un minut. 

Femeia de culoare, care avea un chip plăcut, 
stătea în uşă, privindu-l cu mare atenţie pe Grey. 

— Omul acesta spune că este unchiul tău, 
Henry. Este adevărat? a întrebat ea. 

Henry a dat din cap şi a spus încet: 

— Lordul John... Grey. Pot să ţi-o pre... zint pe 
doamna Mercy Wood... cock? 

Grey s-a înclinat, simțindu-se ridicol. 


— Sluga dumneavoastră, doamnă. Sluga 
dumneavoastră, domnule Hunnicutt, a spus el 
politicos, făcând încă o reverență. 

Grey şi-a îndreptat după aceea spatele şi a spus: 

— Îmi este îngăduit să întreb de ce te palpează 
pe abdomen un radiestezist, Henry? 

— Păi ca să dea de urma bucății de metal care îl 
supără pe tânăr, bineînţeles, a replicat domnul 
Hunnicutt, ridicându-şi nasul coroiat şi asta 
pentru că era mai scund decât Grey cu câţiva 
centimetri. 

— Eu l-am chemat, domnule... vreau să spun, my 
lord, a spus doamna Woodcock, intrând în cameră 
şi privindu-l de parcă ar fi vrut să se scuze. Am 
făcut-o doar pentru că medicii nu au reuşit nimic 
şi m-am temut că o să-l omoare pe băiat când vor 
mai încerca să-l opereze. 

Henry reuşise să îşi îndrepte spatele şi Grey l-a 
ajutat să se întindă, palid şi transpirat. 

— Nu pot să mai suport asta încă o dată, a spus 
tânărul închizând ochii. Nu pot. 

Pentru că Henry era întins pe spate, Grey a avut 
ocazia de a-i examina abdomenul şi de a vedea că 
avea două cicatrici făcute de gloanţe şi alte 
cicatrici lungi, dovadă a faptului că medicii 
încercaseră să dea de bucata de metal. Erau trei 
astfel de cicatrici. Grey avea el însuşi astfel de 
cicatrici, cinci la număr, care îi brăzdau partea 
stângă a pieptului. A atins mâna nepotului său, 
plin de compasiune. 

— Chiar este necesar să fie scos glonţul sau 
gloanţele? a întrebat Grey, privind-o pe doamna 
Woodcock. Dacă a supravieţuit până acum, poate 
că glonţul şi-a găsit un loc în care... 


— Nu poate să mănânce, a spus femeia sec. Nu 
poate să înghită decât supă şi nu foarte multă. Era 
piele şi os când l-au adus la mine, a spus ea, 
întinzând mâna către Henry. După cum vedeţi, 
nici acum nu-i gras. 

Nu era. Henry semăna mai mult cu mama lui şi 

mai puţin cu Hal. Era un tânăr rumen şi destul de 
solid. Acum nu mai avea pic de grăsime pe trup. 
I Se vedeau toate coastele. Abdomenul lui era 
slăbit şi i se vedeau oasele pe sub cearşaful cu 
care era acoperit. Faţa lui era albă precum 
cearşaful şi avea sub ochi două cearcăâne violete. 

— Înţeleg, a spus Grey încet, uitându-se la 
domnul Hunnicutt. Aţi reuşit să descoperiţi ceva? 

— Ei bine, da, a spus radiestezistul, punându-şi 
degetul lung într-un punct al abdomenului lui 
Henry. Am reuşit să descopăr unul dintre gloanţe. 
În ceea ce îl priveşte pe celălalt, nu sunt sigur. 

— Ţi-am spus eu, Mercy, că nu foloseşte la 
nimic, a spus Henry cu ochii închişi, întinzând o 
mână pe care doamna Woodcock a prins-o într-a 
sa cu atâta naturaleţe, încât Grey a început să 
clipească uimit. 

— Chiar dacă ar fi sigur, nu mai suport să trec 
încă o dată prin asta... mai bine mor, a continuat 
tânărul. 

Deşi era slăbit, Henry vorbea cu hotărâre, iar 
Grey a recunoscut la el  încăpăţânarea 
caracteristică familiei. 

Chipul frumos al doamnei Woodcock era acum 
tensionat, pentru că femeia se  încruntase 
îngrijorată. Se părea că îşi dădea seama de faptul 
că Grey o privea, deoarece i-a aruncat o privire 
scurtă. Expresia chipului său nu se schimbase şi 


de aceea ea şi-a înălţat bărbia şi l-a privit cu un fel 
de îndârjire, continuând să ţină mâna lui Henry 
într-a sa. 

Aşa stau lucrurile? s-a gândit Grey. Mâi, măi. 

Grey a tuşit şi Henry a deschis ochii. 

— Indiferent cum ar sta lucrurile, Henry, a spus 
lordul, te rog să nu mori, până ce nu o voi aduce 
aici pe sora ta ca să-şi ia râmas-bun de la tine. 


49 
REZERVE 
1 iulie 1777 


Indienii îl îngrijorau. Generalul Burgoyne îi 
găsea încântători, dar el scria poezii. 

Nu se pune problema, scria William în 
scrisoarea adresată tatălui său, căutând cu grijă 
cuvintele prin care să-şi exprime rezervele, că eu 
cred că el este un naiv sau că nu apreciază natura 
indienilor cu care a avut de-a face. Îmi aduc 
aminte că am stat de vorbă cu domnul Garrick la 
Londra şi s-a referit la dramaturg caftind un mic 
Dumnezeu care decide soarta personajelor sale, 
având control absolut asupra lor. Doamna Cowley 
nu a fost de acord cu asta, spunând că este o iluzie 
să crezi că creatorul îi controlează pe cei pe care 
îi creează, şi că dacă exercită un as fel de control 
şi ignoră natura celor ce sunt creați, totul este 
sortit eşecului. 

S-a oprit, prinzând pana între dinţi şi având 
senzaţia că ajunsese foarte aproape de miezul 
problemei, dar nu îl atinsese încă. 


Cred că generalul Burgoyne nu pricepe ce 
înseamnă neatârnarea minţii şi propun... Nu, nu 
asta era. A tăiat acea frază cu o linie şi a muiat 
pana în călimară, încercând din nou să exprime 
ceea ce gândea. A întors fraza pe toate feţele în 
mintea sa. Apoi a lăsat-o deoparte. A conceput o 
altă frază şi a întors-o şi pe aceasta pe toate feţele. 
În cele din urmă a lăsat deoparte rafinamentul 
exprimării şi s-a hotărât pentru exprimarea 
directă. Era târziu, mersese pe jos aproape 
douăzeci de mile în ziua aceea. 

El crede că îi poate folosi pe indieni ca pe nişte 
unelte şi eu cred că greşeşte. A privit acea frază, a 
dat din cap, gândindu-se că exprimarea era prea 
directă, dar nu se putea gândi la altceva. De altfel, 
nici nu mai putea face efortul de a gândi. A stins 
lumânarea arsă aproape în întregime. Liniştindu- 
se la gândul că tatăl său cunoştea indienii şi, 
probabil, îl ştia şi pe generalul Burgoyne chiar mai 
bine decât el, a semnat, a presărat nisip pe 
scrisoare pentru a usca cerneala, a sigilat-o şi a 
căzut într-un somn fără vise. 

Sentimentul de nelinişte în ceea ce îi privea pe 
indieni nu l-a părăsit. Nu avea nimic împotriva 
indienilor, ci dimpotrivă, îi făcea plăcere să se afle 
în tovărăşia lor. Obişnuia să vâneze cu ei, să-şi 
petreacă serile în tovărăşia lor, bând bere şi 
istorisind tot felul de întâmplări lângă focul 
aprins. 

— Problema este, i-a spus el lui Balcarres într-o 
seară, când se întorceau de la o cină deosebit de 
pretențioasă, pe care generalul o dăduse în 
cinstea ofiţerilor săi, problema este că ei nu citesc 
Biblia. 


— Cine nu citeşte Biblia? Stai aşa! a spus 
maiorul Alexander Lindsay, al şaselea conte de 
Balcarres, care a întins o mână pentru a se feri de 
un copac pe lângă care trecea, încercând să-şi 
păstreze echilibrul şi ducând mâna rămasă liberă 
la şliţ. 

— Indienii, a replicat William. 

Era întuneric, dar William l-a văzut pe Sandy 
închizând un ochi, pentru a-l fixa cu celălalt. 
Băuseră mult vin şi fuseseră prezente multe 
doamne. 

Balcarres a închis ambii ochi, oftând uşurat. 

— Nu, a spus el în cele din urmă. Cei mai mulţi 
dintre ei nu o citesc. 

Părea a fi mulţumit să încheie aici discuţia pe 
această temă, dar lui 

William, care era mai puţin organizat în gândire 
decât de obicei, i s-a părut că poate nu se 
exprimase destul de clar. 

— Adică, a spus el, tremurând puţin, pentru că 
printre copaci trecea o adiere de vânt, ştii, 
centurionul le spune oamenilor săi să pornească 
înainte şi ei pornesc, dar dacă îi spui unui indian 
să pornească, poate porneşte, poate nu. Depinde 
ce simte el. 

Balcarres făcea eforturi să se încheie la şliţ şi nu 
a răspuns. 

— Vreau să spun că nu le place să primească 
ordine, a subliniat William. 

— Nu, nu le place. 

— Cu toate astea, tu le dai ordine indienilor tăi. 

Ar fi vrut să spună ceva, dar nu a reuşit aşa cum 
şi-a dorit. 

Balcarres comanda un regiment de infanterie 


uşoară, dar avea şi un grup de cercetaşi, mulţi 
dintre ei indieni, care erau îmbrăcaţi precum 
militarii. 

— Dar tu eşti scoţian. 

Balcarres reuşise să se încheie la şliţ şi acum 
stătea în mijlocul drumului, uitându-se la William. 

— Eşti beat, William, i-a spus el, dar nu cu 
reproş, ci cu bucuria unui om care făcuse o 
deducție corectă. 

— Da, numai că dimineaţa voi fi treaz şi tu tot 
scoţian rămâi. 

Această mărturie i-a şocat pe amândoi, chiar 
dacă înaintau poticnindu-se şi lovindu-se unul de 
altul. Au ajuns mai întâi la cortul lui William, iar el 
l-a invitat pe Balcarres la un pahar de vin fiert cu 
apă şi zahăr, înainte de a se culca. 

— Îți li... linişteşte stomacul, a spus el, abia 
reuşind să nu dea cu capul de lada lui de 
campanie, din care a scos pahare şi sticle, pentru 
ca apoi să continue: 

— Te ajută să dormi mai bine. 

Balcarres a reuşit să aprindă o lumânare, 
privind apoi în lumina ei cu ochi mari. A băut cu 
grijă vinul fiert de la William. Ţinea ochii închişi, 
ca şi când ar fi savurat băutura, pentru ca apoi să- 
i deschidă. 

— Ce legătură este între a fi scoţian şi a citi 
Biblia? a întrebat el. Crezi cumva că eu sunt un 
păgân? Bunica mea e scoţiancă şi citeşte mereu 
Biblia, chiar şi eu am citit-o. Cel puţin am citit 
fragmente din ea, a adăugat el şi a băut ce mai era 
în pahar. 

William s-a încruntat, încercând să-şi aducă 
aminte ce Dumnezeu... 


— Oh! a exclamat el. Nu era vorba despre Biblie, 
ci despre indieni, nişte indivizi încăpăţânaţi. Ei nu 
pornesc atunci când le spui. Nici scoţienii nu 
pornesc atunci când le spui, cel puţin nu tot 
timpul. 

— Credeam că de aceea se întâmplă asta. 
Credeam că de aceea te ascultă, a mai adăugat 
William după ce s-a gândit puţin. 

Balcarres a găsit că această afirmaţie are în sine 
ceva hilar şi a râs clătinând din cap. Când s-a 
liniştit, a spus: 

— E... ştii un cal? 

— Ştiu mulţi cai. Despre care vorbeşti? 

Balcarres a vărsat un pic de vin fiert pe bărbie, 
dar s-a şters imediat. 

— Un cal, a repetat el, ştergându-şi mâna pe 
pantaloni. Nu poţi să convingi un cal să facă orice. 
Tu îţi dai seama ce vrea să facă şi îi ceri să facă 
întocmai acel lucru, şi el crede că totul a fost 
ideea ta, aşa că data viitoare când îi ceri să facă 
un anume lucru, există şanse mai mari ca el să-l şi 
facă. 

— Oh! a exclamat William, gândindu-se bine. 
Da! 

Cei doi au băut un pic, reflectând profund 
asupra celor spuse. 

După ce şi-a contemplat îndelung paharul, 
Balcarres a ridicat ochii. 

— Cine crezi că are ţâţe mai mari? a întrebat el 
cât se poate de serios. Doamna Lind sau 
baroneasa? 

EXODUL 


Fortul Ticonderoga 
27 iunie 1777 


Doamna Raven începuse să mă îngrijoreze. Am 
găsit-o aşteptând lângă barăci şi arătând de parcă 
ar fi dormit îmbrăcată, cu ochii obosiţi, dar 
strălucitori. S-a ţinut după mine toată ziua, 
vorbind mult, iar conversaţia ei era legată de 
starea ultimilor pacienţi de care ne ocupasem, 
apoi de viaţa de zi cu zi din fort. 

La început a fost vorba despre nişte 
reminiscenţe ale vieţii ei de femeie măritată, pe 
care o dusese cândva la Boston. Primul ei soţ 
fusese pescar şi ea avusese două capre, al căror 
lapte îl vânduse pe străzi. Nu m-a deranjat că 
auzeam poveşti legate de cele două capre, Patsy şi 
Petunia. Cunoscusem şi eu nişte capre cu totul 
deosebite, mai ales un ţap, care se numea Hiram 
şi de piciorul căruia mă îngrijisem. 

Nu era vorba nici măcar despre faptul că nu mă 
arătam interesată de remarcile grosolane legate 
de primul ei soţ. Aş putea spune că uneori 
lucrurile pe care mi le povestea erau deosebit de 
interesante. Răposatul domn Evans era un beţiv 
violent, lucru care nu era unul cu totul neobişnuit. 
Avea obiceiul de a tăia urechile şi nasurile celor 
care nu îi erau pe plac, lucru într-adevăr mai puţin 
obişnuit. 

— Bătea urechile-n cuie pe pragul de sus al uşii 


adăpostului pentru capre, mi-a comunicat ea pe 
acelaşi ton pe care l-ar folosi cineva pentru a 
spune ce a mâncat la micul dejun. Le punea sus de 
tot, astfel încât caprele să nu poată ajunge la ele. 
Se uscau în soare întocmai ca ciupercile. 

— Ah! am exclamat eu, gândindu-mă că o 
ureche poate fi conservată şi afumată, dar nu am 
spus nimic. 

Nu eram sigură dacă lan mai avea în sporran 
urechea avocatului, dar eram sigură că nu s-ar fi 
bucurat ca doamna Raven să-şi arate interesul 
faţă de acea ureche. Atât el, cât şi Jamie se fereau 
de ea când o vedeau venind, de parcă femeia ar fi 
avut ciumă. 

— Se spune că indienii taie bucățele din 
prizonierii lor, m-a informat ea, vorbind încet, ca o 
persoană care împărtăşeşte cuiva o taină. Taie mai 
întâi degetele, luând rând pe rând fiecare 
încheietură. 

— Revoltător, am replicat. V-aş ruga să mergeţi 
la dispensar şi să-mi aduceţi un sac de câlţi. 

A plecat să-mi îndeplinească rugămintea, dar 
când se îndepărta, am avut impresia că vorbea 
singură. Pe măsură ce zilele treceau şi tensiunea 
devenea din ce în ce mai apăsătoare în fort, am 
fost tot mai convinsă că vorbea singură. 

Temele de conversaţie pe care le aborda erau 
legate de lucruri din ce în ce mai depărtate în 
timp şi din ce în ce mai diverse. Acum se legau de 
trecutul îndepărtat al copilăriei ei idealizate 
petrecute în Maryland, dar şi de un viitor 
îndepărtat, în care noi eram fie ucişi de către 
armata britanică, fie luaţi prizonieri de către 
indieni, consecinţele mergând de la viol până la 


invaliditate sau o combinaţie între aceste 
alternative, deşi îi spusesem că bărbaţii nu au nici 
capacitatea de concentrare, nici coordonarea 
necesară pentru a le combina. Încă mai era în 
stare să se concentreze asupra a ce avea în faţă, 
dar nu pentru mult timp. 

— Crezi că ai putea sta de vorbă cu soţul ei? l- 
am întrebat pe Jamie, care venise când soarele se 
pregătea să apună şi îmi spusese că o văzuse 
mişcându-se în cerc în jurul unui recipient mare 
pe terenul de instrucţie, în timp ce număra în 
şoaptă. 

— Crezi că soţul ei nu a băgat de seamă că ea o 
ia razna? a întrebat Jamie la rândul lui. Oricum, 
dacă nu a observat, nu o să-i facă plăcere să-i 
spună altcineva acest lucru. Şi dacă ar observa, ce 
crezi că ar putea să facă? 

De fapt nu se putea face mare lucru. Eventual ar 
fi trebuit să o supravegheze cineva şi să încerce 
să-i mai atenueze din fanteziile ei deosebit de 
veridice sau cel puţin să o împiedice să le mai 
spună tot felul de poveşti pacienţilor mai 
impresionabili. 

Pe măsură ce treceau zilele, mi se părea că 
excentricităţile doamnei Raven nu se deosebeau 
prea mult de anxietăţile majorităţii celor din fort, 
în special ale femeilor care nu puteau face altceva 
decât să aibă grijă de copii, să spele rufele sub 
pază pe malul lacului sau să stea în grupuri mai 
mici în jurul cazanelor cu apă fiartă şi... să 
aştepte. 

În pădure nimeni nu putea fi în siguranță. Cu 
câteva zile înainte, doi militari care făcuseră de 
strajă fuseseră găsiți ucişi şi scalpaţi la mai puţin 


de o milă faţă de fort. Această cumplită 
descoperire a avut un efect devastator asupra 
doamnei Raven, dar aş putea spune că nici pe 
mine nu m-a încântat. Nu mă mai puteam bucura 
de priveliştea pădurilor înverzite când mă urcam 
la bateriile fortului. Întreaga viaţă a pădurii părea 
o ameninţare acum. Doream să am aşternuturi 
curate, dar când părăseam fortul, mi se făcea 
pielea de găină. 

— Treisprezece zile, am spus, trecând cu 
degetul peste tocul uşii micului nostru adăpost. 
Jamie făcuse câte o crestătură pentru fiecare zi a 
perioadei de recrutare şi seara, de câte ori venea 
să se culce, tāia respectiva linie. Ai făcut 
crestături şi când ai fost închis? 

— Nu la Fort William sau Bastilia, a replicat el, 
căzând pe gânduri. Ardsmuir... acolo, da. Nu aveai 
cum să ţii şirul zilelor... dar pierzi atât de mult şi 
atât de repede. Era important să ţii cont de ceva, 
chiar dacă era vorba doar despre zilele 
săptămânii. 

A venit lângă mine şi s-a uitat la crestăturile de 
pe tocul uşii. 

— Cred că aş fi fost tentat să fug, a mărturisit 
Jamie, dar nu puteam să o fac, pentru că lan era 
plecat. 

Mă gândisem şi la acest lucru... Ştiam cum 
gândea. În fiecare secundă devenea clar că fortul 
nu putea face faţă unei forţe cum era cea de pe 
drum. lIscoadele veneau mai frecvent cu veşti 
despre armata lui Burgoyne. Intrau repede în 
biroul comandantului şi apoi plecau repede din 
fort. Intr-o oră, toată lumea aflase ce veşti 
aduseseră iscoadele. Ştiau, de fapt, destul de 


puţin, dar veştile erau îngrijorătoare. Cu toate 
acestea, Arthur St. Clair nu se putea hotări să 
ordone evacuarea fortului. 

— Ar fi o pată pe obrazul lui, a spus Jamie cu 
voită indiferenţă, care îi trăda supărarea. Nu 
poate suporta gândul că se va spune că ela 
pierdut Ticonderoga. 

— Dar va pierde fortul, nu-i aşa? am întrebat. 
Trebuie să ordone evacuarea fortului, nu-i aşa? 

— O va face, dar dacă luptă şi îl pierde este una, 
dacă luptă şi îl pierde înfruntând o forţă 
superioară, este altceva, adică e onorabil. Să 
abandoneze fortul fără a fi înfruntat duşmanul? 
Nu poate să se împace cu acest gând. Trebuie să 
ştii că el nu e un ciudat, a adăugat el. O să vorbesc 
din nou cu el. Toţi o vom face. 

Prin  „toţi”, Jamie înţelegea ofiţerii care 
comandau formațiunile de voluntari şi îşi puteau 
permite să îi vorbească. Numeroşi ofiţeri din 
armata regulată erau de aceeaşi părere cu 
voluntarii, dar disciplina nu le permitea să îi 
vorbească deschis lui St. Clair. 

Nici eu nu credeam că Arthur St. Clair era un 
om ciudat, nici nu aveam impresia că era prost. 
Ştia - cei mai mulţi ştiau - care va fi preţul unei 
lupte, dacă ne vom preda. 

— Il aşteaptă pe Whitcomb, din câte ştiu, mi-a 
spus Jamie. Speră ca Whitecomb să-i spună că 
Burgoyne nu are cine ştie ce artilerie. Fortul putea 
rezista în faţa unei tehnici de asediere standard. 
La fort fuseseră aduse provizii din abundență din 
aşezările din zonă, iar Ticonderoga avea un sistem 
de apărare din care făceau parte câteva piese de 
artilerie, pe urmă mai dispunea şi de micul fort 


din lemn de pe Mount Independence şi de o 
garnizoană formată din oameni cu muschete şi 
muniţie din belşug. Cu toate acestea, nu putea 
rezista dacă pe Mount Defiance era amplasat un 
număr mare de piese de artilerie. Jamie fusese pe 
Mount Defiance şi mi-a spus că de acolo se vedea 
întregul interior al fortului şi că, aşa stând 
lucrurile, era la discreţia inamicului. 

— Nu se gândeşte la o altă posibilitate? 

— Nu, nu se gândeşte, până ce nu are informaţii 
sigure şi până acum, niciuna dintre iscoade nu i-a 
adus asemenea informaţii. 

Am oftat şi mi-am pus mâna pe piept, ştergându- 
mi transpiraţia. 

— Nu pot să dorm înăuntru, am spus repede. E 
ca şi cum aş dormi în iad. 

Această afirmaţie a mea l-a surprins şi l-a făcut 
să izbucnească în râs. 

— Îţi dă mâna să râzi, i-am spus oarecum 
supărată. Mâine ai să dormi în cort. 

Jumătate din garnizoană avea să se mute în 
corturi, în afara fortului, pentru că era mai bine, 
oamenii puteau să se mişte rapid şi să fie pregătiţi 
dacă s-ar fi apropiat oamenii lui Burgoyne. 

Britanicii veneau. Nu se ştia cât de aproape 
ajunseseră, câţi oameni aveau şi cât de bine 
înarmaţi erau. 

Benjamin Whitcomb, un bărbat înalt, ciupit de 
vărsat, plecase să afle aceste informaţii. El se 
număra printre  aşa-numiţii „vânători de 
rezistență”, oameni care erau în stare să-şi 
petreacă săptămâni în şir în sălbăticie, hrănindu- 
se cu ceea ce le oferea natura. Astfel de oameni 
nu erau sociabili, pentru că nu aveau niciun 


interes în lumea civilizată, dar erau valoroşi. 
Whitcomb era cea mai bună iscoadă a lui St. Clair. 
El îşi luase cinci oameni, împreună cu care îşi 
propusese să caute şi să găsească grosul armatei 
lui Burgoyne. St. Clair spera ca Whitcomb să se 
întoarcă înainte de a fi expirat contractele 
oamenilor. Jamie şi-ar fi dorit să plecăm până la 
întoarcerea lui Whitcomb. Asta îmi doream şi eu, 
dar nu puteam face nimic, pentru că lan plecase. 

Jamie mi-a întors spatele şi a intrat în camera 
noastră. 

— Ce cauţi? l-am întrebat. 

Scormonea prin lada cu aşternuturi în care 
aveam câteva haine de schimb şi câteva lucruri de 
care făcusem rost în drumul nostru către fort. 

— Kiltul, mi-a răspuns el. Trebuie să mă prezint 
înaintea lui St. Clair. Ar fi bine să mă prezint într-o 
ținută decentă. 

L-am ajutat să se îmbrace şi să-şi aranjeze părul. 
Nu avea sacou, dar avea o cămaşă curată şi cuțitul 
la brâu. Chiar şi aşa, în cămaşă, arăta foarte bine. 

— Nu te-am văzut în kilt de câteva săptămâni, i- 
am spus, admirându-l. Sunt sigură că generalul o 
să fie impresionat, chiar dacă nu ai centură roz. 

A zâmbit şi m-a sărutat, spunând: 

— Nu mi-ar folosi la nimic, dar ar merita să văd 
cum îmi stă cu o astfel de centură. 

L-am însoţit până la casa lui St. Clair, 
traversând terenul de instrucţie. În lac se 
oglindeau nori întunecaţi. 

Curând. Aşa spunea toată lumea: curând. 
Frânturile de rapoarte şi zvonurile circulau ca 
porumbeii voiajori prin fort, prin aerul sărat, 
printre bubuiturile de tun, căci se făceau exerciţii 


- noi aşa speram, că erau doar exerciţii - într-un 
post de pază îndepărtat numit Vechile Linii 
Franceze. 

Nimeni nu avea linişte, nimeni nu putea să 
doarmă în căldura aceea, decât dacă era beat. Eu 
nu mă îmbătăm, aşa că nu îmi găseam liniştea. 
Jamie plecase de mai bine de două ore şi îl doream 
aproape. Asta nu pentru că mi-ar fi păsat ce 
anume avea St. Clair să le spună voluntarilor, ci 
pentru că nu mai făcusem dragoste de mai bine de 
o săptămână din cauza căldurii şi a oboselii şi 
începusem să cred că timpul se contractase. Dacă 
eram siliţi să luptăm sau să fugim în zilele care 
aveau să urmeze, numai Dumnezeu putea şti când 
aveam să ne bucurăm din nou de un moment de 
intimitate. 

Mă tot plimbasem pe terenul de instrucţie, cu 
ochii aţintiţi asupra casei lui St. Clair, şi când l-am 
văzut că ieşea în sfârşit din casa aceea, m-am 
îndreptat spre el încet, astfel încât să-i dau ocazia 
să-şi ia rămas-bun de la ceilalţi ofiţeri care 
participaseră şi ei la întâlnire. Ne-am ţinut în 
braţe şi apoi Jamie mi-a şoptit că protestele au 
avut exact efectul pe care îl prevăzuse. 

A mers încet, cu mâinile la spate, cu capul 
plecat, adâncit în gânduri. 

L-am însoţit în tăcere şi i-am atins cotul. 

S-a uitat la mine surprins, dar zâmbind. 

— E târziu pentru tine, Sassenach, mi-a spus el. 
S-a întâmplat ceva? 

— Nicidecum, i-am răspuns. Mă gândeam că eo 
seară potrivită pentru o plimbare prin grădină. 

— Prin grădină, a repetat el, privindu-mă dintr-o 
parte. 


— Prin grădina comandantului, mai precis, i-am 
spus, ducându-mi mâna în buzunarul şorţului. Am 
cheia. 

Erau în fort câteva grădini, cele mai multe 
dintre ele fiind destinate cultivării zarzavaturilor. 
Grădina decorativă din spatele casei 
comandantului fusese amenajată de către francezi 
cu mulţi ani în urmă. Intre timp fusese năpădită de 
tot felul de buruieni şi de plante agăţătoare, dar 
era interesantă. Era încadrată de pereţi înalţi şi 
avea o poartă care se şi încuia. Avusesem grijă să 
iau chiar în ziua aceea cheia de la bucătarul lui St. 
Claire, care venise la mine pentru o gargară. 
Aveam să i-o înapoiez a doua zi, când trebuia să-i 
examinez din nou gâtul inflamat. 

— Ah! a exclamat Jamie îngândurat şi s-a întors 
imediat către casa comandantului. 

Poarta era în spate, ferită de ochii tuturor, iar 
noi ne-am strecurat cu repeziciune pe lângă zidul 
grădinii, în timp ce militarul care făcea de strajă 
în faţa casei lui St. Claire stătea de vorbă cu un 
trecător. Am închis poarta cu grijă, am băgat 
cheia în buzunar şi m-am aruncat în braţele lui 
Jamie. 

M-a sărutat încet şi apoi a înălţat capul, 
privindu-mă. 

— S-ar putea să am nevoie de puţin ajutor, mi-a 
spus el. 

— Asta se poate aranja, l-am asigurat eu 
punându-i o mână pe genunchi, acolo unde i se 
ridicase kiltul, dezgolindu-i piciorul. Mi-am mişcat 
încet un deget şi i-am mângâiat părul de pe picior. 

— Te-ai gândit la un anume fel de ajutor? l-am 
întrebat. 


Îi simţeam mirosul, deşi se spălase cu mare 
grijă. Mirosea a transpiraţie uscată, praf şi 
bucățele de lemn. li simţeam şi gustul, era dulce- 
sărat şi avea o aromă de mosc. 

Mi-am îndreptat mâna mai sus, către pulpă, şi l- 
am simţit încordându-se sub degetele mele. 

Spre surprinderea mea, mi-a luat mâna şi mi-a 
dus-o mai jos. 

— Am crezut că ai nevoie de ajutor, i-am spus. 

— Mângâie-te, draga mea, a spus el încet. 

Ceea ce îşi dorea el era un lucru destul de 
îndrăzneţ, având în vedere faptul că ne aflam la 
mai puţin de zece metri de o alee pe care umblau 
foarte mulţi voluntari care căutau un loc liniştit 
unde să se poată îmbăta. Cu toate astea... m-am 
sprijinit de perete şi mi-am ridicat fusta până mai 
sus de genunchi. 

Apoi mi-am atins partea interioară a coapsei - 
care era de fapt foarte delicată. Mi-am trecut 
cealaltă mână peste linia corsetului, până sus, 
unde sânii se iveau din țesătura subţire şi umedă 
din bumbac. 

Avea pleoapele grele de oboseală, dar a devenit 
din ce în ce mai atent şi a scos în cele din urmă un 
sunet întrebător. 

— Ştii ce înseamnă de fapt măsură pentru 
măsură? l-am întrebat, jucându-mă cu şnurul care 
îmi ţinea rochia prinsă la gât. 

— Cum? a întrebat el. 

Reuşisem să-l scot din letargie. Ochii lui injectaţi 
se măriseră. 

— Ai auzit ce am spus. 

— Vrei să... sâ...? 

— Nu aş putea face aşa ceva! Nu în faţa ta! 


— Dacă eu pot face asta în faţa ta, poţi şi tu, ca 
să te revanşezi. Asta doar dacă nu cumva vrei să 
mă opresc, am continuat, lăsând mâna pe care o 
tineam pe şnur să-mi cadă încet pe piept, cu un 
deget mişcându-se ca limba unui metronom. Imi 
simţeam sfârcul tare ca piatra, vizibil prin stofă, 
chiar şi în acea lumină slabă. 

Am zâmbit şi mi-am lăsat mâna să-mi cadă din 
ce în ce mai jos, punând mâna pe tivul fustei mele. 
Ca hipnotizat, s-a aplecat şi şi-a prins tivul kiltului. 

— Aşa-i bine, amice, am murmurat, sprijinindu- 
mă într-o mână. 

Jamie a spus ceva încet, în gaelică. Nu mi-am 
dat seama dacă erau vorbe de dragoste pentru că 
apoi şi-a ridicat kiltul. 

— Cum adică ai nevoie de ajutor? l-am întrebat. 

A scos un sunet de nerăbdare şi m-a îndemnat 
să continui. 

— La ce te gândeşti? am vrut să aflu. 

— Nu gândesc. 

— Ba gândeşti, l-am contrazis eu. Văd pe chipul 
tău că gândeşti. 

— Nu vrei să afli la ce anume mă gândesc, a 
replicat Jamie. 

Incepea să se vadă sudoarea pe pomeţii lui şi îşi 
mijise ochii. 

— Ba da, vreau să ştiu. Oh, stai puţin. Dacă te 
gândeşti la altcineva în afară de mine, nu vreau să 
ştiu. 

A deschis ochii, când m-a auzit vorbind astfel şi 
s-a uitat la mine cu o privire ce a aruncat săgeți de 
foc între picioarele mele tremurânde. Nu s-a oprit. 

— Oh! am exclamat, gâfâind. Când vei putea să 
vorbeşti din nou, vreau să ştiu. 


Jamie respira sacadat, îi simţeam mirosul de 
transpiraţie, un amestec de de mosc şi de acru. 

— Tu, a spus el, îndreptându-şi arătătorul mâinii 
libere spre mine. Vino-ncoace. 

— Eu... 

— Acum. 

Vrăjită, m-am desprins de perete şi am făcut doi 
paşi spre el. Inainte de a putea spune sau dea 
putea face ceva, am auzit foşnetul kiltului şi o 
palmă caldă m-a apucat de ceafă. 

După aceea m-am trezit întinsă pe spate în iarbă 
înaltă şi în tufe de tutun sălbatic. 

Jamie a pătruns în mine şi apoi şi-a pus palma 
peste gura mea. Acesta era un lucru bun. 

— Dacă te joci cu focul s-ar putea să te arzi, 
Sassenach, mi-a şoptit Jamie în ureche. 

La un moment dat, s-a ridicat puţin, dându-şi 
seama că îşi lăsase asupra mea întreaga greutate 
a trupului. 

— Ai vrut să ştii la ce anume mă gândeam, nu-i 
aşa? mi-a şoptit el în ureche. 

— Mhm! 

— Fi bine, am să-ți spun, draga mea, dar... 

S-a oprit putin, pentru a-mi linge lobul urechii. 

— Hmm! 

Mâna lui a apăsat puțin mai tare pe gura mea. 
Glasurile erau acum atât de aproape de noi, încât 
puteam desluşi cuvintele rostite. Era un grup de 
tineri voluntari pe jumătate  beţi, căutând 
prostituate. Jamie a început să-mi roadă încetişor 
urechea. M-am zbătut nebuneşte sub el, dar nu 
îmi dădea voie să mă mişc. 

A făcut acelaşi lucru cu cealaltă ureche, înainte 
ca tinerii să se depărteze suficient de mult, astfel 


încât să nu-i mai auzim. Apoi m-a sărutat pe nas şi 
şi-a luat, în sfârşit, mâna de pe gura mea, zicând: 

— Ah, unde rămăsesem? Oh, da, voiai să afli la 
ce anume mă gândeam. 

— M-am răzgândit, i-am spus, tremurând uşor 
din cauza greutăţii care mă apăsase pe piept, dar 
şi din cauza dorinţei care mă stăpânea. 

A oftat şi apoi m-a strâns mai tare de 
încheieturile mâinilor. 

— Tu ai început, Sassenach, mi-a spus el. Tu ai 
început, iar eu voi termina. 

Şi-a apropiat gura de urechea mea umedă şi mi- 
a spus exact la ce anume se gândise. Nu s-a 
mişcat nici măcar un milimetru când mi-a făcut 
mărturisirea, mulţumindu-se doar să-mi pună iar 
mâna pe gură, când am început să-l fac în toate 
felurile. 

Fiecare muşchi din corpul meu tresălta ca un 
resort de cauciuc, când s-a mişcat, în sfârşit. 
Printr-o singură mişcare s-a dat înapoi şi după 
aceea s-a mişcat înainte cu putere. 

Când am văzut şi am auzit din nou, mi-am dat 
seama că râdea, continuând să se legene deasupra 
mea. 

— Te-am scos din starea nefericită în care te 
aflai, nu-i aşa, Sassenach? 

— Tu... am spus eu, dar glasul nu m-a ajutat. 
Acesta era un joc care trebuia jucat în doi. Nu se 
mişcase, pe de-o parte pentru că voia să mă 
„tortureze”, pe de altă parte, pentru că nu putea. 
Mi-am încordat o dată muşchii încet, apoi i-am 
încordat repede de trei ori. El a scos un sunet de 
mulţumire şi s-a pierdut cu totul, tremurând şi 
gemând, excitaţia pulsând în carnea mea. S-a lăsat 


încet pe-o parte, dezumflându-se ca un balon, apoi 
s-a întins lângă mine, respirând încet cu ochii 
închişi. 

— Acum poţi să dormi, i-am spus, mângâindu-i 
părul. 

El a zâmbit fără a deschide ochii şi trupul lui s-a 
relaxat, întinzându-se pe pământ. 

— Şi data viitoare, scoţian blestemat, i-am şoptit 
eu la ureche, am să-ţi spun la ce m-am gândit eu. 

— Oh, Doamne! a spus el şi a râs. lţi aduci 
aminte cum a fost prima oară când m-ai sărutat, 
Sassenach? 

Am rămas întinsă acolo o vreme, simțind 
transpiraţia pe pielea mea şi având senzaţia 
liniştitoare că el doarme lângă mine, în iarbă, 
înainte de a-mi aduce, în sfârşit, aminte. 

Am spus că sunt virgină, nu călugăriță. Dacă o 
să am nevoie de ajutor... 

O să-l cer. 

Ian Murray s-a trezit dintr-un somn fără vise din 
cauza sunetului unei goarne. Rollo, care dormea 
lângă el, s-a ridicat cu un UUUF mirat, pentru ca 
apoi să privească în jur, spre a vedea de unde 
venea primejdia. 

lan s-a ridicat în picioare, punând o mână pe 
cuţit şi cealaltă pe câine. 

— Taci! a spus el în şoaptă şi câinele s-a liniştit 
imediat, deşi a continuat să mârâie în surdină. 

Se trezise şi îi auzea. Distingea zgomotul discret 
care venea din tufişuri şi semăna cu mârâitul lui 
Rollo. Era vorba despre foarte mulţi bărbaţi, o 
tabără care se trezea la viaţă. Cum de nu a reuşit 
să-i detecteze cu o seară înainte? A adulmecat, dar 
vântul nu îl ajuta. A simţit miros de fum, şi apoi l-a 


văzut, trâmbe subţiri care se profilau pe cer. Se 
aprinseseră multe focuri. Era o tabără mare. 

Işi strânsese pătura în timp ce trăgea cu 
urechea. Nimeni nu înnoptase în preajma lui. S-a 
ascuns în tufişuri, cu puşca în mână şi cu uriaşul 
câine tăcut, la picior. 


51 
VIN BRITANICII 


Three Mile Point, Colonia New York 
3 iulie 1777 


Pata neagră de transpiraţie care se vedea între 
umerii laţi ai generalului de brigadă Fraser avea 
forma hărţii Insulei Man, din vechea sală de clasă 
de acasă. Haina locotenentului Greenleaf era toată 
udă de transpiraţie, iar trupul lui era aproape în 
întregime negru, având doar mici dungi roşii. 

Haina lui William era mai puţin pătată - spre 
ruşinea lui, haina era nouă şi frumoasă - dari se 
lipise de spate şi de umeri, grea de atâta sudoare. 
Cămaşa îi era udă, fusese ţeapănă de atâta sare cu 
câteva ceasuri în urmă, când o îmbrăcase, şi asta 
pentru că transpirase intens în ultimele zile. 

Privind către vârful dealului pe care generalul 
de brigadă avea de gând să-l urce împreună cu 
oamenii, a sperat că acolo va fi răcoare, doar că 
datorită efortului făcut în timpul urcuşului, 
răcoarea nu mai avea niciun efect. Părăsiseră 
tabăra imediat după răsăritul soarelui. Aerul 
fusese atât de proaspăt atunci, încât şi-ar fi dorit 
să alerge gol prin pădure, ca un indian, să 


pescuiască în lac şi să mănânce zece peşti la micul 
dejun, prăjiţi după ce fuseseră tăvăliţi în mălai. 

Erau la Three Mile Point, loc numit astfel pentru 
că se afla la trei mile distanţă faţă de Fortul 
Ticonderoga. Generalul, care conducea militarii 
din ariergardă, îşi propusese să lase oamenii acolo 
şi să urce dealul împreună cu locotenentul 
Greenleaf, care era inginer, pentru a inspecta 
terenul înainte de a porni mai departe. 

William fusese trecut sub comanda generalului 
de brigadă cu o săptămână în urmă, spre marea 
lui bucurie. Colonelul era un comandant prietenos 
şi sociabil, dar nu de aceeaşi factură ca generalul 
Burgoyne. Oricum, lui William nu i-ar fi păsat nici 
măcar dacă omul ar fi fost deosebit de aspru. Era 
în primele rânduri şi asta era tot ceea ce conta. 

Ducea o parte din echipamentul inginerului, 
câteva bidoane cu apă, precum şi lada pentru 
depeşe a generalului. A dat o mână de ajutor la 
instalarea trepiedului şi a ţinut frânghiile pentru 
măsurători. Peste o vreme, totul era gata, se 
notase totul şi, după ce generalul discutase cu 
inginerul, l-a trimis înapoi în tabără. 

Pentru că treaba fusese terminată deocamdată, 
generalul nu s-a arătat dispus să coboare imediat, 
ci s-a mai plimbat o vreme, părând că se bucură 
de adierea slabă. După aceea s-a aşezat pe o 
piatră, a scos dopul bidonului şi a oftat de plăcere. 

— Stai jos, William, i-a spus tânărului ofiţer, 
invitându-l să ia loc pe piatra pe care se aşezase 
el. 

— ÎI cunosc pe tatăl tău, a spus generalul 
deodată, zâmbind, şi trebuie spus că avea un 
zâmbet fermecător. Presupun că toată lumea îţi 


spune lucrul acesta. 

— Da, aşa este, a recunoscut William. Oricum, 
dacă nu îmi spun că îl cunosc pe tata, mă 
informează că îl ştiu pe unchiul meu. 

Generalul Fraser a izbucnit în râs, zicând: 

— Aceasta este povara grea a familiei, pe care 
trebuie s-o porţi pe umeri. Sunt sigur că ştii să o 
porţi cu nobleţe. 

William nu a ştiut ce să spună şi doar şi-a dres 
glasul. Generalul de brigadă a râs din nou şi i-a 
întins bidonul. Apa era atât de caldă, încât abia 
dacă a simţit că îi alunecă pe gât, dar părea 
proaspătă şi a simţit că îi potoleşte setea. 

— Am fost împreună în Câmpiile lui Abraham. 
Împreună cu tatăl tău, vreau să spun. Ţi-a povestit 
vreodată despre noaptea aceea? 

— Nu foarte multe, a replicat William, 
întrebându-se dacă nu cumva era blestemat să 
întâlnească fiecare militar care luptase în câmpia 
aceea alături de James Wolfe. 

— Am ajuns pe malul apei la căderea nopţii. Toţi 
eram înmărmuriţi. Mai ales eu, a spus generalul. 
Ce mai râu e St. Lawrence! Generalul Burgoyne a 
spus că ai fost în Canada. Ai văzut râul? 

— Nu prea, domnule. Eu m-am deplasat mai 
mult pe uscat, în drum spre Quebec şi mai apoi am 
pornit către Richelieu. Tata mi-a povestit despre 
St. Lawrence, s-a simţit el dator să adauge. Mi-a 
spus că este un râu care are un aer de nobleţe. 

— Ţi-a spus că era să-i rup mâna? 

Era alături de mine în barcă, şi când m-am 
aplecat ca să strig sentinela franceză, sperând că 
glasul meu nu va ceda, mi-a în tins mâna, ca să mă 
susţină. Am auzit oasele trosnind, dar nu mi-am 


dat seama de asta până ce nu i-am dat drumul şi l- 
am auzit gemând. 

William a observat că generalul de brigadă se 
uita la mâinile lui, ridicând din sprâncene şi 
încercând să lege o amintire de ceva aparţinând 
prezentului. Tatăl lui avea mâini lungi, elegante. 
William avea degete lungi, dar mâinile lui erau 
mari, vulgare, cu palme late şi oase groase. 

— Dânsul... Lordul John este tatăl meu vitreg, a 
bâiguit William şi a roşit, jenat că făcuse această 
mărturisire şi că fusese adus în situaţia de a o 
face. 

— Aşa? Ah, da! a spus generalul pe un ton 
indecis. Da, bineînţeles. 

Oare generalul de brigadă voise să-i vorbească 
din mândrie, pentru a scoate în evidenţă faptul că 
se trăgea dintr-o familie veche? 

Singurul lucru care îl liniştea era acela că, fund 
roşu de atâta efort, nu i se putea citi nimic pe 
chip. De parcă s-ar fi gândit şi el la senzaţia de 
căldură, generalul şi-a scos haina şi s-a descheiat 
la vestă, invitându-l pe William să facă la fel. 
Tânărul ofiţer l-a imitat pe general, oftând, pentru 
că avea un sentiment de uşurare. 

Conversaţia a fost orientată către campaniile la 
care generalul de brigadă participase şi cele 
despre care William auzise. Tânărul şi-a dat seama 
că, de fapt, superiorul lui îl evalua aşa cum se 
pricepea el. Regreta că în cariera lui nu exista 
niciun moment glorios. Ştia generalul Fraser ce se 
petrecuse în timpul bătăliei din Long Island? In 
branşa lui totul se afla foarte repede. 

În cele din urmă, conversaţia s-a întrerupt şi au 
stat în cămaşă ascultând freamătul copacilor de 


deasupra lor. William ar fi vrut să spună ceva în 
favoarea sa, dar nu a găsit nimic de spus. Dar 
dacă nu vorbea, dacă nu explica ce se petrecuse... 
Ei bine, nu exista nicio explicaţie plauzibilă. 
Fusese lipsit de experienţă, asta era tot. 

— Generalul Howe a avut numai cuvinte de 
laudă în ceea ce priveşte inteligenţa şi curajul tău, 
William, a spus generalul de brigadă, dorind să 
continue conversaţia. Tot dumnealui mi-a spus că 
nu ai avut ocazia de a-ţi arăta talentul de 
comandant. 

— Ah, într-adevăr, domnule, a replicat William 
transpirând. 

Generalul a zâmbit, spunând: 

— Trebuie să facem în aşa fel încât să ai ocazia 
de a-ţi manifesta acest talent, nu-i aşa? 

Omul s-a ridicat, s-a întins şi şi-a pus haina, 
continuând: 

— Vei lua masa cu mine mai târziu. O să 
discutăm despre această problemă cu Sir Francis. 

Whitcomb se întorsese şi avea asupra sa 
scalpurile câtorva britanici, cel puţin aşa umbla 
zvonul. Pentru că îi cunoscusem pe Benjamin 
Whitcomb şi pe încă unul sau doi vânători de soiul 
lui, eram gata să cred acest lucru. Vorbeau 
civilizat şi nu erau singurii bărbaţi din fort 


îmbrăcaţi în haine din piele şi materiale ţesute în 
casă, şi care erau numai piele şi os. In schimb, 
erau singurii bărbaţi care aveau priviri de animal. 

În ziua următoare, Jamie a fost chemat la 
comandant şi nu s-a mai întors decât după ce s-a 
întunecat. 

Un bărbat cânta, stând la un foc aprins în 
apropierea locuinţei lui St. Clair, iar eu m-am 
aşezat pe un butoi gol de sare şi am ascultat. Când 
l-am văzut pe Jamie trecând de partea cealaltă a 
focului şi îndreptându-se spre locuinţa noastră, m- 
am ridicat repede şi l-am ajuns din urmă. 

— Vino, mi-a spus el încet, ducându-mă către 
grădina comandantului. Nu mai exista nicio urmă 
a ultimei noastre întâlniri, dar simţeam trupul lui 
Jamie, tensiunea şi bătăile inimii. Avea, deci, veşti 
proaste. 

— Ce s-a întâmplat? l-am întrebat încet.. 

— Whitcomb a prins un militar britanic şi l-a 
adus aici. Bineînţeles că nu a mărturisit nimic, dar 
St. Clair a fost destul de şiret şi l-a aruncat pe 
Andy Tracy în celulă cu militarul acela, spunând 
că era spion. 

— Asta a fost o idee foarte bună, am spus, fiind 
de acord cu ceea ce făcuse St. Clair. Locotenentul 
Andrew Hodges Tracy era irlandez, alunecos şi 
avea farmec. Dacă aş fi avut nevoie de cineva care 
să obţină informaţii fără a face apel la forţă, m-aş 
fi gândit în primul rând la Tracy. 

— A aflat ceva? l-am întrebat pe Jamie. 

— A aflat. A închis şi trei dezertori nemți din 
armata britanică. St. Clair a vrut să stau de vorbă 
cu ei. 

Stătuse de vorbă cu ei. Informaţiile date de 


dezertori puteau părea suspecte, numai că ele se 
potriveau cu informaţiile obţinute de la militarul 
britanic pe care îl capturase vânătorul. Erau cele 
pe care le aşteptase St. Clair de trei săptămâni. 

Generalul Carleton rămăsese în Canada la 
comanda unei mici forţe armate. Generalul John 
Burgoyne comanda o armată de invazie, cu 
efective foarte mari, care se îndrepta acum spre 
fort. El era sprijinit de generalul Riedesel, care 
comanda şapte regimente din Brunswick, plus un 
batalion de infanterie uşoară şi patru companii de 
dragoni. Avangarda acestei forţe armate se afla la 
patru zile distanţă de fort. 

— Lucrurile nu stau foarte bine, am spus, 
trăgând adânc aer în piept. 

— Nu stau bine deloc, a fost de acord Jamie. Mai 
mult decât atât, Simon Fraser este general de 
brigadă în armata lui Burgoyne şi conduce forţa 
de avangardă. 

— Îţi e rudă? 

Aceasta era o întrebare retorică. Oricine purta 
acest nume era rudă cu Jamie şi, de îndată ce am 
rostit-o, am văzut pe chipul lui Jamie un zâmbet 
slab. _ 

— Este, a răspuns el sec. Imi este văr de-al 
doilea, cred, şi un luptător foarte bun. 

— E şi normal să fie, nu-i aşa? Asta e ultima 
veste proastă? 

Jamie a dat din cap, spunând: 

— Nu.  Dezertorii au spus că armata lui 
Burgoyne duce lipsă de provizii. Dragonii merg pe 
jos, pentru că nu au de unde să ia cai odihniţi. Nu 
se ştie încă dacă şi-au mâncat sau nu caii. 

Era cald, era o noapte apăsătoare şi, cu toate 


acestea, am fost străbătută de un fior. Am atins 
încheietura mâinii lui Jamie şi am văzut că şi el 
păţise acelaşi lucru. In noaptea asta o să se viseze 
la Culloden, m-am gândit deodată. Am renunţat 
repede la acel gând. 

— Eu credeam că astea sunt veşti bune, nu-i 
aşa? 

Şi-a întors mâna şi a apucat-o pe a mea, 
strângând-o în timp ce-mi spunea: 

— Pentru că nu au provizii, nu vor putea să ne 
asedieze şi vor fi nevoiţi să ia fortul cu asalt, iar eu 
zic că pot să facă asta. 

Trei zile mai târziu, au apărut primele iscoade 
ale britanicilor pe Mount Defiance. 

În ziua următoare, toată lumea putea vedea şi 
toată lumea a văzut că se instalau piese de 
artilerie pe Mount Defiance. Arthur St. Clair a 
trebuit să cedeze şi a ordonat evacuarea Fortului 
Ticonderoga. 

Cea mai mare parte a garnizoanei urma să plece 
pe Mount Independence, oamenii putând să ia 
cele mai valoroase lucruri de care dispuneau. Era 
necesar ca o parte din vite şi oi să fie sacrificată, 
iar cele rămase în viaţă să fie mânate în pădure. O 
parte din unităţile de voluntari urma să pornească 
prin pădure şi să înainteze spre drumul care 
ducea la Hubbardton, unde trebuia să aştepte ca 
forţă de rezervă. Femeile, copiii şi invalizii urmau 
să fie transportaţi pe malul celălalt al lacului, 
având o escortă formată din câţiva oameni. Totul a 
început în mod ordonat. S-a adunat tot ce se putea 
transporta pe apă după căderea întunericului. 
Bărbaţii şi-au verificat echipamentul, pentru ca 
apoi să se încerce distrugerea a tot ceea ce nu 


putea fi transportat, astfel încât duşmanul să nu 
poată beneficia de provizii. 

În această privinţă, lucrurile trebuiau rezolvate 
urgent.  Dezertorii spuseseră că armata lui 
Burgoyne ducea lipsă de provizii. Dacă la 
Ticonderoga nu va găsi nimic din ce avea nevoie, 
Burgoyne va fi ţinut pe loc sau va fi nevoit să 
înţeleagă că oamenii săi vor fi siliţi să vâneze în 
timp ce aşteptau provizii din Canada. 

Toate pregătirile trebuiau făcute clandestin, sub 
ochii britanicilor, deoarece, dacă şi-ar fi dat seama 
că se pregătea retragerea, s-ar fi repezit asupra 
noastră ca nişte lupi şi ar fi distrus garnizoana. 

După-amiază, deasupra lacului au apărut nori 
negri, adevărați monştri care s-au strâns, 
aşezându-se parcă unii peste alţii. Uneori aduceau 
ploaie şi ploua cu găleata, alteori norii treceau 
huruind ameninţător. 

În seara asta, norii coborâseră foarte mult şi 
amenințau cu trăsnete, acoperind cerul. Mici 
descărcări electrice se puteau observa între acei 
nori. Era ca şi când ar fi vorbit între ei. Când şi 
când, se vedea câte un trăsnet alb-albăstrui care 
biciuia pământul, pentru ca apoi să urmeze şi 
tunetul, care ne înspăimânta pe toţi. 

Erau foarte puţine lucruri de împachetat şi, 
oricum, era şi foarte puţin timp. Toată lumea era 
agitată: unii strigau pentru că nu găseau anumite 
obiecte, mamele îşi chemau copiii, toate acestea în 
vreme de tunetele şi ploaia loveau treptele din 
lemn. 

Afară auzeam behăitul agitat al oilor, deranjate 
de faptul că fuseseră luate din ţarcul lor, şi 
mugetul unei vaci speriate, care o lua la goană. 


Nici nu mă surprindea, deoarece în aer plutea 
mirosul de sânge, de la animalele sacrificate. 

Am văzut garnizoana pe terenul de instrucţie, 
bineînţeles. Ştiam câţi oameni sunt, dar când i-am 
văzut pe toţi patru mii chinuindu-se să ducă la bun 
sfârşit anumite lucruri într-un timp cât mai scurt, 
mi s-a părut că văd un muşuroi de furnici risipit. 
Mi-am croit drum printre oamenii care se agitau. 
Aveam un sac pentru făină, în care duceam câteva 
haine, câteva obiecte de uz medical şi o bucată 
mare de şuncă pe care o primisem de la un 
pacient generos şi pe care o învelisem într-o fustă. 

Urma să plec cu o barcă şi să am grijă de nişte 
invalizi, dar nu voiam s-o fac înainte de a-l fi văzut 
pe Jamie. 

Atât de multă vreme îmi bătuse inima în gât, 
încât abia dacă eram în stare să vorbesc. Nu era 
prima dată când mă gândeam că era foarte bine 
că mă căsătorisem cu un bărbat foarte înalt. L-am 
zărit în câteva clipe. Stătea într-o mulţime de 
oameni, pe unul dintre forturile în formă de 
semilună. Unii dintre voluntarii lui îi stăteau în 
preajmă şi priveau în jos. Aceasta însemna că se 
forma grupul de oameni care urmau să plece cu 
barca. Acest lucru m-a făcut să fiu optimistă. 

Optimismul mi-a pierit, însă, când am ajuns în 
dreptul bateriei. Pe lac se părea că se află o flotă 
de ambarcaţiuni pescăreşti. Frau bărci de tot 
felul, de la canoe la bărci cu vâsle şi plute. Unele 
dintre ele erau trase spre țărm, altele se 
îndepărtau de mal, fără a avea pe nimeni în ele. 

La lumina unui trăsnet am văzut băieţi, dar şi 
bărbaţi care înotau în urma acelor ambarcaţiuni, 
vrând să pună mâna pe ele. Se vedeau doar câteva 


puncte de lumină pe malul celălalt, pentru că toţi 
îşi doreau să nu se afle că avea loc retragerea din 
fort. Cu toate acestea, se aprinseseră câteva torţe 
şi se zăreau oameni care se băteau sau se certau. 
Dincolo de lumina torţelor, pământul părea o 
grămadă de oase învăluite în întuneric, semănând 
cu un imens cadavru. 

Jamie îi strângea mâna domnului Anderson, unul 
dintre marinarii de pe Teal, care devenise de facto 
caporalul lui. 

— Mergeţi cu Dumnezeu, a spus Jamie. 

Domnul Anderson a dat din cap şi s-a îndepărtat 
în fruntea unui grup mic de voluntari. Au trecut pe 
lângă mine, şi unii dintre ei au dat din cap, 
salutându-mă. Nu le puteam zări feţele, umbrite 
de borurile pălăriei. 

— Încotro pleacă? l-am întrebat pe Jamie. 

— Spre Hubbardton, a replicat el, continuând să 
privească spre malul lacului. Le-am spus că pot 
face cum doresc, dar le-am arătat că era mai bine 
să plece mai devreme decât mai târziu. 

A înălţat bărbia către silueta neagră a lui Mount 
Defiance, unde se zăreau focuri de tabără, pentru 
ca apoi să continue: 

— Dacă nu şi-au dat seama ce se petrece, sunt 
nişte incompetenţi. Dacă eu aş fi Simon Fraser, aş 
porni în marş chiar înainte de răsăritul soarelui. 

— Nu vrei să pleci împreună cu oamenii tăi? am 
spus eu, având în ochi o rază de speranţă. 

La baterie era puţină lumină, de la torţele şi de 
la focurile aprinse în fort. Cu toate acestea, mi-a 
fost suficientă acea lumină slabă pentru a vedea 
cum arăta chipul lui Jamie, când s-a întors spre 
mine. Chipul lui era sobru şi avea o cută de 


nerăbdare în colţul gurii. Zăream pe chipul său 
expresia militarului care aştepta să între în luptă. 

— Nu, mi-a spus el. Eu vreau să plec cu tine. 

A zâmbit şi m-a întrebat: 

— Doar nu credeai că te voi lăsa să pleci prin 
pădure, întovărăşită de nişte oameni bolnavi sau 
care nu sunt întregi la minte, chiar dacă asta ţi-ar 
da prilejul să pleci într-o barcă. 

Am râs, deşi nu era cazul, şi am spus: 

— Nu e prea frumos ce spui, dar e adevărat, 
dacă te gândeşti cumva la doamna Raven. Chiar 
aşa, ai văzut-o pe undeva? 

A dat din cap că nu. Din cauza vântului, 
jumătate din şuviţele lui erau în dezordine şi nu 
mai erau legate în coadă. Jamie şi-a ţinut panglica 
între dinţi şi şi-a adunat părul rebel la spate 
pentru a-l prinde la loc. 

Cineva din fort a spus ceva alarmat. Eu şi Jamie 
ne-am întors. Mount Independence ardea. 

— FOC! FOC! 

Aşa strigau oamenii ieşind din case ca un stol de 
prepelite speriate. Focul ardea în apropierea 
vârfului Mount Independence, unde generalul 
Fermoy stabilise un avampost cu oamenii lui. O 
limbă de foc se ridica asemenea flăcării unei 
lămpi. Apoi o adiere de vânt a făcut-o să tremure, 
de parcă cineva ar fi dat gazul mai încet, înainte 
de a pâlpâi din nou cu putere, pentru a mistui 
dealul. La lumina focului se zăreau sute de oameni 
care se chinuiau să strângă corturi şi bagaje. 

— Cartierul general al lui Fermoy a luat foc? m- 
a întrebat un militar de lângă mine şi căruia nu-i 
venea să creadă ce se petrece. A luat foc, nu-i aşa? 

— Aşa este! a spus Jamie supărat. Şi dacă noi 


vedem de aici că oamenii se retrag, atunci cu 
siguranţă că şi iscoadele lui Burgoyne văd acest 
lucru. 

Debandada s-a declanşat pur şi simplu. Dacă 
mai aveam vreo îndoială asupra telepatiei, tot 
ceea ce se petrecea avea să mi-o spulbere. 
Militarii erau oricum încordaţi, deoarece St. Clair 
întârziase mult cu decizia lui şi îi îngrijorau şi 
zvonurile. Îndată ce a luat foc Mount 
Independence, toată lumea a crezut că britanicii şi 
indienii aveau să ne nimicească. Acest lucru a fost 
în minţile tuturor, fără să fi rostit cineva un 
cuvânt. Panica îşi desfăcea aripile negre şi mari, 
învăluind fortul. Deruta care domnea pe lac se 
prefăcea în haos înaintea ochilor noştri. 

— Hai, a spus Jamie şi, înainte de a-mi putea da 
seama ce se petrece, m-am pomenit dusă în jos, pe 
treptele înguste ale bateriei. Câteva barăci din 
lemn fuseseră incendiate intenţionat, astfel încât 
invadatorii să nu poată dispune de obiecte utile. 
Flăcările luminau o scenă desprinsă din iad. Femei 
care trăgeau după ele aşternuturi şi copii pe 
jumătate goi care ţipau, bărbaţi care aruncau pe 
geam piese de mobilier. O oală de noapte s-a spart 
după ce s-a lovit de o piatră şi s-a prefăcut în 
cioburi, tăind picioarele oamenilor aflaţi în 
preajmă. 

În spatele meu s-a auzit gasul cuiva, care gâfâia: 

— Pun rămăşag pe-o guinee că netrebnicul de 
francez a dat chiar el foc. 

— Nu pun rămăşag dacă-i vorba pe-aşa, a 
replicat Jamie, sper ca netrebnicul să fi pierit şi el 
în flăcări. 

Un trăsnet a luminat fortul, dând impresia că ne 


aflam în plină zi. Ţipete au izbucnit de peste tot, 
iar zgomotul lor a fost acoperit doar de explozia 
tunetului. M-am gândit supărată că era de 
aşteptat ca jumătate dintre cei din fort să creadă 
că furia lui Dumnezeu vine asupra noastră, deşi 
fuseseră furtuni cu descărcări electrice la fel de 
violente în zilele precedente. Panica oamenilor a 
crescut, pentru că voluntarii care se retrăgeau 
erau siliţi să se confrunte cu focul. Oricum, panica 
nu folosea la nimic. 

— Trebuie să văd de invalizii mei! am strigat în 
urechea lui Jamie. Tu du-te şi ia lucrurile noastre 
din locuinţă. 

A scuturat din cap şi părul lui desprins s-a văzut 
în lumina altui trăsnet, făcându-l să arate ca un 
demon. 

— Nu te părăsesc! mi-a spus el, apucându-mă cu 
hotărâre de mână. S-ar putea să nu te regăsesc. 

— Dar... Am renunţat să protestez. Avea 
dreptate. Mii de oameni fugeau, se împingeau sau 
stăteau pur şi simplu pe loc, pentru că erau prea 
uimiţi pentru a se gândi cum să acţioneze. Era 
posibil să nu mă mai găsească şi nu voiam să mă 
gândesc mai mult de zece secunde la perspectiva 
de a fi singură, în pădure, unde era plin de indieni 
sângeroşi şi de militari britanici. 

— Ai dreptate, i-am spus. Hai. 

În spital era mai puţină agitaţie, din simplul 
motiv că oamenii de acolo nu aveau posibilitatea 
să se mişte precum persoanele sănătoase. Bolnavii 
prinseseră frânturi de veşti de la oamenii care 
intrau şi ieşeau. Cei care aveau familii erau târâţi 
pur şi simplu de rude, fără a avea nici măcar 
timpul necesar pentru a-şi lua hainele. Cei singuri 


erau între paturi şi ţopăiau într-un picior, 
chinuindu-se să-şi pună pantalonii sau să ajungă la 
uşă. 

Căpitanul Stebbings nu voia nici să se îmbrace, 
nici să ajungă la uşă. El stătea întins pe pat, cu 
mâinile împreunate pe piept şi privea cu interes la 
haosul care se crease, având deasupra capului o 
lumânare. 

— Doamnă Fraser! a exclamat el, zâmbind. Cred 
că, în curând, voi fi din nou un om liber. Trag 
nădejde ca militarii să-mi aducă ceva de mâncare. 
Nu cred că am mari şanse să iau masa de seară 
aici. 

— Cred că veţi primi şi mâncare, i-am spus, 
nefiind în stare să-i zâmbesc la rândul meu. Veţi 
avea grijă de ceilalţi prizonieri britanici, nu-i aşa? 
Domnul general St. Clair îi lasă pe toţi aici. 

Căpitanul m-a privit ofensat, spunând: 

— Este vorba despre oamenii mei. 

— Aşa este. 

Guinea Dick stătea lângă patul căpitanului, 
având în mână un baston gros, gata să-i înfrunte 
pe cei ce ar fi vrut să-l prade pe căpitan. Domnul 
Ormiston stătea în capul oaselor în patul său. Era 
palid şi îşi pipăia ciotul bandajat. 

— Chiar vine, nu-i aşa, dom'ţă? Chiar vine 
armata? 

— Da, vine. Să aveţi grijă ca rana să fie curată. 
Se vindecă bine, dar nu trebuie să solicitaţi ciotul 
în niciun fel, cel puţin încă o lună. Trebuie să 
aşteptaţi alte două luni până ce vi se va putea 
pune un picior de lemn. 

El a dat din cap, dar ştiam că, de îndată ce va 
veni medicul britanic, îi va lăsa sânge. El credea în 


binefacerile acestui procedeu. Această metodă s-a 
schimbat pentru scurt timp, fiindcă eu i-am aplicat 
din când în când lipitori pe ciot. 

l-am strâns mâna în semn de rămas-bun. Am 
vrut să mă îndepărtez, dar m-a reţinut, zicând: 

— O clipă, dom'ţă. 

A dat drumul mâinii mele şi am văzut că a căutat 
ceva la piept. După aceea, mi-a pus ceva în palmă 
şi mi-am dat seama că era vorba despre un disc ce 
păstra căldura trupului său. 

— Dacă se întâmplă să-l întâlniți pe băiatu' 
acela, pe Abram, dom'ţă, v-aş ruga tare mult să-i 
daţi asta, mi-a spus el. E bănuţu' meu norocos. L- 
am purtat treizeci şi doi de ani. Să-i spuneţi că are 
să-l apere în vreme de primejdie. N 

Jamie era lângă mine, nerăbdător şi agitat. In 
spatele lui erau câţiva invalizi care îşi căutau 
lucrurile risipite. Am auzit la oarecare distanţă 
vocea doamnei Raven, tânguindu-se. 

Mi-am pus la gât bănuţul norocos: 

— Am să-i transmit tot ce mi-aţi spus, domnule 
Ormiston. Mulţumesc. 

Cineva dăduse foc elegantului pod al lui 
Jonathan Baldwin. La unul din capete era o movilă 
de pământ şi am văzut siluetele negre ale unor 
oameni,  demontând bucăţile din lemn şi 
aruncându-le în apă. 

Jamie şi-a croit drum prin mulţime, cu mine în 
spatele lui; eram urmaţi de femei şi de copii, care 
se ţineau după mine precum nişte boboci de 
gâscă, gâgâind agitaţi. 

— Fraser! Colonele Fraser! 

Când am auzit strigătul, m-am întors şi l-am 
zărit pe Jonah - adică pe Bill Marsden, care alerga 


pe malul apei. 

— O să vin cu dumneavoastră! a spus el. Veţi 
avea nevoie de cineva care ştie să stăpânească o 
barcă. 

Jamie nu a ezitat mai mult de o fracțiune de 
secundă, pentru ca apoi să spună: 

— Foarte bine, fugi! O să vin cât de repede pot. 

Domnul Marsden a dispărut în întuneric. 

— Restul oamenilor tăi? l-am întrebat tuşind din 
cauza fumului. 

El a dat din umeri, o siluetă neagră proiectată 
pe fundalul apei, mulţumindu-se să spună: 

— S-au dus. 

Din direcţia Vechilor Linii Franceze s-au auzit 
strigăte isterice, care păreau să se răspândească 
mai iute ca focul, iar oamenii urlau că vin 
britanicii. Panica îşi întindea aripile şi era atât de 
mare, încât îmi venea şi mie să ţip. M-am abținut 
şi am simţit că mă cuprinde o furie iraţională 
împotriva celor ce se aflau în spatele meu şi care 
ar fi luat-o la goană, dacă ar fi putut. Acum ne 
apropiasem de mal şi oamenii se înghesuiau, 
răsturnând unele dintre ambarcaţiuni, încercând 
să se urce cât mai mulţi. 

Nu credeam că britanicii sunt prin preajmă, dar 
nu ştiam sigur cum stăteau lucrurile. Ştiam că la 
Fortul Ticonderoga avuseseră loc mai multe 
lupte... dar când? Nu ştiam, şi m-am grăbit spre 
mal, susţinându-l pe domnul Wellman, care se 
simţea foarte rău. 

Marsden reuşise să pună mâna pe o canoe mare, 
pe care o dusese la oarecare distanţă de mal, 
astfel încât să nu-i fie luată. Când l-a văzut pe 
Jamie, a tras ambarcaţiunea la mal şi au intrat în 


ea optsprezece persoane, printre care se numărau 
şi membrii familiei Wellman şi doamna Raven. 

Jamie şi-a întors fugar privirea către fort. Porţile 
mari erau deschise şi lumina flăcărilor se revărsa 
asupra lor. Apoi a privit sus, la bateria pe care ne 
aflaserăm cu puţină vreme în urmă. 

— La tun se află patru oameni care şi-au luat ca 
ţintă podul, a spus el continuând să privească 
trâimbele de fum care se înălţau din fort. 
Britanicii, cel puţin unii dintre ei, vor traversa 
podul. 

— Cei de la tunuri îi pot ucide aproape pe toţi 
cei ce se vor afla pe pod. Apoi vor fugi... dacă vor 
mai putea. 

După aceea s-a întors şi muşchii i s-au încordat, 
pentru că a început să vâslească vârtos. 

Oamenii Generalului Fraser s-au apropiat de 
avampostul din vârful dealului, pe care americanii 
îl numeau ironic Mount Independence. William 
conducea una dintre formațiunile de avangardă şi 
le-a ordonat oamenilor săi să pună baioneta la 
armă, pentru că se apropiau de avampost. Se 
auzeau trosnetul crengilor, sunetul făcut de cizme 
în noroiul gros şi cartuşierele care se loveau de 
paturile muschetelor. 

Americanii ştiau că ei vin şi îi aşteptau, pregătiţi 
să tragă asupra lor din punctul fortificat pe care 


William îl vedea printre copaci? 

Le spusese oamenilor săi să se oprească la 
aproximativ două sute de yarzi distanţă faţă de 
vârf, sperând să-şi poată da seama unde erau cei 
ce apărau punctul fortificat, dacă existau cu 
adevărat apărători acolo. 

— Stai! a ordonat el strigând şi dându-şi seama 
chiar în momentul în care o făcea că glasul lui era 
o ţintă la fel de bună pentru americani ca şi 
vestonul lui roşu. Unii dintre oameni s-au oprit, 
dar au fost ajunşi din urmă de camarazi de-ai lor, 
astfel încât în numai câteva secunde întreaga 
coamă a dealului se colorase în roşu. Oamenii nu 
puteau rămâne pe loc foarte multă vreme, pentru 
că riscau să fie călcaţi în picioare de cei care 
veneau în spatele lor. În afară de asta, dacă 
apărătorii punctului fortificat ar fi vrut să tragă, ar 
fi avut cea mai bună ocazie s-o facă, numai că în 
punctul fortificat era linişte. 

— Înainte! a ordonat William ridicând braţul, iar 
oamenii au ieşit dintre copaci într-o formaţiune 
splendidă, cu baioneta la armă. 

Porţile erau deschise şi oamenii au intrat în fort 
fără a ţine seama de primejdie, care de altfel nici 
nu exista, locul fiind pustiu. 

Obiectele personale ale apărătorilor fortului 
erau răspândite peste tot, de parcă ar fi fost 
abandonate în fugă. Nu erau doar vase grele 
folosite la pregătirea mâncării, ci şi haine, pantofi, 
cărţi, cearşafuri... dar şi bani, uitaţi sau aruncaţi 
într-un acces de panică. Pe William îl mira şi 
faptul că apărătorii acelui fort nu se osteniseră 
măcar să arunce în aer muniţia şi praful de puşcă 
pe care nu au putut să le ia cu ei. Trebuie să fi fost 


cam o sută de kilograme de praf de puşcă şi 
muniţie în butoaie! Se aflau acolo şi provizii, lucru 
cât se poate de îmbucurător. 

— De ce nu au dat foc, l-a întrebat locotenentul 
Hammond, privind barăcile cu paturi, aşternuturi 
şi oale de noapte, parcă aşteptându-i pe 
învingători să între în ele. 

— Dumnezeu ştie, a spus William, apoi a pornit 
brusc înainte, pentru că văzuse un soldat, care 
ieşise dintr-o locuinţă, purtând un şal de mătase şi 
cu braţele încărcate cu pantofi. 

— Tu de colo! i-a strigat el soldatului. Nu voi 
permite să jefuiţi! Ai auzit, domnule? 

Soldatul l-a auzit şi, după ce a lăsat să-i cadă din 
mâini pantofii, s-a făcut nevăzut, cu şalul fâlfâind. 
Mulţi alţii doreau să pună mâna pe cât mai multe 
lucruri şi lui William îi era clar că el şi Hammond 
nu îi vor putea opri. În dezordinea generală, el a 
chemat un sublocotenent, i-a luat lada pentru 
depeşe, a scris repede un bilet şi i-a ordonat 
sublocotenentului: 

— Du asta generalului Fraser cât mai repede! 

— Nu voi tolera asemenea acte de dezordine! a 
spus generalul Fraser al cărui chip se înroşise de 
furie, dar şi de oboseală. Ceasul mic de călătorie 
din cortul generalului arăta că mai era puţin până 
la orele cinci dimineaţa, iar William avea ciudata 
senzaţie că îi plutea capul undeva, deasupra 
umărului stâng. 

— Se comit jafuri, furturi, acte de indisciplină 
crasă! Nu voi tolera aşa ceva! M-aţi înţeles? M-aţi 


înţeles cu toţii? 

Ofițerii obosiţi care se adunaseră în cortul 
generalului au mormăit în cor. Fuseseră treji pe 
parcursul întregii nopţi, ca să-şi stăpânească 
subordonații şi să le impună o oarecare disciplină, 
încercând să pună capăt jafurilor, să 
supravegheze  avamposturile care alcătuiau 
Vechile Linii Franceze, să împartă proviziile şi 
muniţiile abandonate în fort. Au găsit patru 
americani morţi de beţi care stăteau lângă un tun 
îndreptat asupra podului. 

— Cu oamenii capturați a reuşit cineva să stea 
de vorbă? 

— Nu, domnule, a răspuns căpitanul Hayes, 
stăpânindu-şi un căscat. Nu se poate sta de vorbă 
cu ei. Sunt morţi de beţi, de fapt sunt aproape 
morţi, dar medicul a spus că vor supravieţui. 

— Erau morţi de frică, i-a spus Hammond încet, 
adresându-i-se lui William. Ne-au tot aşteptat să 
venim. 

— E mai curând posibil să se fi îmbătat de 
plictiseală, a replicat William, fără a-şi mişca 
buzele. 

A văzut că generalul de brigadă s-a uitat la el cu 
ochii injectaţi şi, din reflex, a luat poziţia de 
drepţi. 

— Nu că am avea ce să aflăm de la ei, a spus 
Fraser, risipind cu mâna un nor de fum care 
intrase în cort. 

William a inspirat încet fumul. Se simţea un 
miros plăcut şi stomacul tânărului ofiţer s-a strâns 
cu nerăbdare. Era miros de şuncă? De cârnaţi? 

— I-am trimis un mesaj generalului Burgoyne, în 
care arătam că Ticonderoga este în mâinile 


noastre... din nou, a adăugat generalul de brigadă 
zâmbind larg şi bucurându-se de adeziunea 
ofiţerilor săi, care şi-au exprimat bucuria prin 
exclamaţii răguşite. I-am transmis un mesaj şi 
colonelului St. Leger. Vom lăsa o mică garnizoană 
să se ocupe de lucrurile de aici, iar noi, ceilalţi... 
Ei bine, există rebeli care trebuie prinşi, domnilor. 
Nu vă pot oferi un răgaz prea lung, dar ne putem 
bucura de un mic-dejun bogat. Bon appetit! 

Ian Murray a intrat în fort fără a întâmpina vreo 
piedică. Erau acolo foarte mulţi indieni şi 
cercetaşi, care stăteau sprijiniți de clădiri. Cei mai 
mulţi dintre ei erau beţi. Unii umblau prin 
încăperile goale, goniţi când şi când de soldaţi, 
care păreau a fi hărţuiţi de cineva şi care fuseseră 
puşi să păzească bunurile din fort. 

Nu exista niciun semn al vreunui măcel şi asta l- 
a mai liniştit. Aceea fusese prima lui grijă, însă era 
doar dezordine mare, dar nu se vedea nicăieri 
sânge şi nu se simţea miros de praf de puşcă. 

S-a gândit că, de mai bine de o zi, nu se trăsese 
niciun foc acolo şi s-a îndreptat spre spital, 
nestingherit de nimeni, pentru că nu avea asupra 
sa nimic din ceea ce şi-ar fi putut dori cineva. 
Mirosul de urină, fecale şi de sânge se mai 
estompase, pentru că cei mai mulţi dintre pacienţi 
plecaseră împreună cu cei ce se retrăseseră. Erau 
acolo câţiva oameni, unul dintre ei purta o tunică 


verde şi trebuia să fi fost medic, iar ceilalţi erau, 
probabil, infirmieri. Cum stătea acolo, a văzut 
capătul unei tărgi şi s-au auzit paşi care coborau 
treptele din piatră. S-a retras la adăpostul uşii, 
pentru că acea targă era urmată de silueta înaltă a 
lui Guinea Dick, pe a cărui faţă se vedea un 
zâmbet canibalic. 

Văzându-l, lan a zâmbit. Asta nu putea să 
însemne decât că domnul căpitan Stebbings încă 
mai era în viaţă. Apoi lan i-a mulţumit Fecioarei şi 
lui lisus pentru că l-a văzut pe domnul Ormiston, 
care păşea încet, sprijinindu-se în cârje şi sprijinit 
de doi infirmieri, care se cocârjaseră cu totul sub 
greutatea trupului mătăhălos al marinarului. Avea 
să-i spună mătuşii Claire că pacienţii ei se simțeau 
bine şi ea avea să se bucure. 

Putea să-i spună, dacă avea să o reîntâlnească, 
dar nu-şi făcea prea multe griji în legătură cu asta. 

Unchiul Jamie va avea grijă ca ea să fie în 
siguranţă, chiar de-ar fi să se dezlănţuie iadul, de- 
ar fi să ia totul foc sau de-ar trebui să înfrunte 
întreaga armată britanică. Nu se ştia când şi unde 
avea să-i întâlnească, dar el şi Rollo se mişcau mai 
repede decât armata. Avea să-i ajungă din urmă 
destul de repede. 

A mai aşteptat, pentru că era curios să vadă 
dacă mai rămăsese cineva în spital, dar fie că nu 
mai era nimeni, fie că St. Clair dăduse ordin ca 
răniții să fie lăsaţi acolo. Fraţii Hunter plecaseră 
oare împreună cu militarii lui St. Clair? Pe de-o 
parte, şi-ar fi dorit să fi plecat, chiar dacă ştia că 
le-ar fi fost mai bine alături de britanici decât 
alături de cei din Fortul Ticonderoga, nevoiţi să se 
refugieze în Hudson Valley. Pentru că erau 


quakeri, credea că aveau să se descurce destul de 
bine. Probabil că britanicii nu aveau să le facă 
niciun rău. S-a gândit că i-ar fi plăcut să o revadă 
pe Rachel Hunter şi avea şanse mari ca acest 
lucru să se întâmple, dacă fraţii Hunter rămâneau 
alături de rebeli. 

A mai rămas un pic pe-acolo şi s-a convins de 
două lucruri: fraţii Hunter plecaseră, într-adevăr, 
şi Fortul Ticonderoga fusese părăsit în dezordine, 
oamenii fiind cuprinşi de panică. Cineva dăduse 
foc podului, dar acesta arsese doar parţial, pentru 
că flăcările fuseseră stinse, probabil, de ploaie. Pe 
malul lacului se vedea o grămadă de resturi, ceea 
ce însemna că foarte multă lume plecase 
folosindu-se de ambarcaţiuni. A privit imediat spre 
lac şi a zărit două vase mari, sub pavilionul Marii 
Britanii. Din locul în care stătea el de obicei, la 
baterie, a văzut militarii britanici, care luaseră cu 
asalt Mount Independence şi Mount Defiance, şi a 
simţit o undă de ură împotriva lor. 

— Ei, n-o să rămână prea multă vreme în mâinile 
voastre, a spus Ian în şoaptă. Vorbise în gaelică şi 
asta era foarte bine, deoarece un soldat a trecut 
pe lângă el şi l-a privit. I s-a părut că se uita fix la 
el şi s-a întors cu spatele către fort. 

Aici nu avea nimic de făcut, nu avea pe cine să 
aştepte. Urma să mănânce, să-şi ia nişte provizii şi 
apoi să pornească la drum. Putea... 

Un vuuum puternic l-a făcut să se întoarcă. Unul 
dintre tunuri fusese îndreptat către pod şi în 
spatele tunului se afla un războinic huron, care 
stătea cu gura căscată şi care se pare că băuse 
destul de mult. 

S-au auzit strigăte de jos. Militarii au crezut că 


se trage asupra lor, cu toate că se ţintise prea sus 
şi ghiuleaua a căzut plescăind, în lac. 

Huronul chicotea. 

— Ce-ai făcut? l-a întrebat lan într-un dialect 
algonkin, pe care credea că huronul ar trebui să-l 
ştie. Indiferent că a înţeles sau nu, războinicul 
huron a continuat să râdă, în vreme ce lacrimile îi 
şiroiau pe obraji. A făcut un gest cu mâna către un 
fitil care ardea. Dumnezeule, cei din fort fuseseră 
atât de grăbiţi să plece, încât lăsaseră fitilul 
aprins. 

— Bum! a exclamat huronul, întinzând mâna 
către fitilul care continua să ardă între pietre, de 
parcă ar fi fost un şarpe incandescent. 

— Bum! a exclamat el din nou, privind spre tun 
şi simțind nevoia să se aşeze, pentru a putea râde 
mai cu poftă. 

Soldaţii se îndreptau spre baterie şi strigătele 
din afara fortului erau la fel de puternice ca acelea 
ce răzbăteau din fort. Era vremea să plece, a 
hotărât lan. 

„di urmărim pe rebeli, dintre care foarte mulți 
au pornit pe lac, în bărci. Cele două goelete de pe 
lac au pornit în urmărirea lor, dar am trimis patru 
companii în locul de acostare, unde cred că avem 
şanse bune să-i capturăm. 

General de brigadă Simon Fraser către 
generalul-maior. Burgoyne 


8 iulie 1777 


William şi-ar fi dorit să nu fi acceptat invitaţia la 
micul-dejun a generalului de brigadă. Dacă s-ar fi 
rezumat la porţia care îi revenea unui locotenent, 
ar fi fost înfometat, dar fericit. Era ghiftuit cu 
cârnaţi prăjiţi, pâine prăjită cu unt şi crupe de 
ovăz cu miere, preparat pentru care Fraser făcuse 
o adevărată pasiune, când a sosit mesajul 
generalului Burgoyne. 

Nici nu ştia ce anume se spunea în acel mesaj. 
Fraser îl citise, sorbind cafeaua şi încruntându-se 
uşor, pentru ca apoi să ceară toc şi cerneală. 

— Vrei să faci un drum călare în dimineaţa asta, 
William? l-a întrebat generalul, zâmbind. 

Aşa ajunsese William în cartierul general al lui 
Burgoyne în acelaşi timp cu indienii. Cel puţin aşa 
îi spusese Wyandot, unul dintre soldaţi. Nu îi ştia 
pe indieni, deşi auzise că ar fi avut un şef căruia i 
se spunea Buze-de-Piele şi se tot întreba de unde 
venea numele căpeteniei. Poate că omul era un 
bun orator. 

A văzut cinci indieni înalţi, supli, cu feţe de lupi. 
Nu şi-a dat seama din ce trib erau şi ce arme 
aveau asupra lor. Atenţia lui era îndreptată către 
parul plin de scalpuri pe care unul dintre 
războinici îl purta. Scalpuri recente, de albi. Un 
miros greu de sânge umplea aerul şi roiuri de 
muşte îi însoțeau pe indieni. William a simţit cum 
stomacul lui plin se face ghem. 

Indienii îl căutau pe casier. Unul dintre ei a 
întrebat într-o engleză surprinzător de corectă 
unde este casierul. Deci era adevărat. Generalul 
Burgoyne îi asmuţise pe indieni, le îngăduise să 


străbată pădurile ca nişte câini de vânătoare, să se 
năpustească asupra rebelilor şi să bage spaima-n 
ei. 

Nu voia să se uite la scalpuri, dar nu se putea 
abţine. Ochii lui le urmăreau, pe măsură ce parul 
înainta printre militarii curioşi, unii dintre ei chiar 
puţin îngroziţi, alţii bucurându-se. Iisuse, ore 
acela era un scalp de femeie? Trebuia să fie un 
scalp de femeie. Era o claie de păr de culoarea 
mierii, mai lung decât l-ar fi purtat orice bărbat şi 
atât de strălucitor, de parcă ar fi fost pieptănat de 
o sută de ori în fiecare seară, aşa cum spunea că 
face verişoara Dottie. Semăna cu părul lui Dottie, 
dar avea o culoare mai închisă... 

Şi-a întors capul repede, nădăjduind că nu i se 
va face rău, dar a privit din nou spre par, când a 
auzit strigătul. Nu auzise niciodată un asemenea 
strigăt. Era un strigăt de groază şi de jale, care a 
făcut să-i îngheţe inima-n piept. 

— Jane! Jane! 

Era David Jones, un locotenent irlandez pe care 
îl cunoştea foarte puţin, care îşi făcea loc prin 
mulţime cu pumnii şi coatele, având chipul 
schimonosit şi dorindu-şi neapărat să ajungă cât 
mai aproape de indienii surprinşi. 

— Oh, Doamne! a exclamat un soldat aflat în 
apropierea lui William. Logodnica dânsului se 
numeşte Jane. Doar nu vrea să spună că... 

Jones se repezise la par şi încerca să apuce 
masa de păr de culoarea mierii, în vreme ce striga 
„JANE!” cât putea de tare. Indienii, care erau 
derutaţi, au tras parul spre ei. Locotenentul l-a 
doborât la pământ pe unul dintre indieni cu forţa 
unui om ieşit din minţi. 


Oamenii s-au repezit şi l-au imobilizat pe Jones, 
dar fără prea multă tragere de inimă. Priviri nu 
tocmai prietenoase se îndreptau spre indieni, care 
s-au strâns laolaltă, şi-au îngustat privirile şi au 
dus mâinile la  tomahawkuri. Sentimentele 
curioşilor s-au modificat radical, trecând de la 
admiraţie la ură, iar indienii au simţit acest lucru. 

Un ofiţer pe care William nu îl cunoştea a ieşit 
în faţă, i-a privit pătrunzător pe indieni şi a smuls 
scalpul blond de pe par. Omul a rămas aşa, ţinând 
scalpul care părea viu în mâna lui, cu şuviţele 
blonde fluturându-i printre degete. 

Reuşiseră în sfârşit să îl depărteze pe Jones de 
indian. Prietenii îl băteau pe umăr, încercând să-l 
îndepărteze din acel loc, dar el nu se mişca. 
Lacrimile îi curgeau pe obraji, ajungeau în bărbie 
şi apoi cădeau pe pământ. 

— Jane, a spus el încet, întinzând mâinile 
rugător. 

Ofiţerul care ţinea scalpul i l-a pus uşor în 
palmele întinse. 


56 
ÎNCĂ ÎN VIAŢĂ 


Locotenentul  Stactoe se oprise lângă un 
cadavru. Era înmărmurit. A privit în jos, cu ochii 
fixaţi asupra unui anumit punct, şi din reflex şi-a 
dus mâna la gură. 

Chiar nu voiam să mă uit. 

Mi-a auzit paşii şi şi-a luat mâna de la gură. Am 
văzut că îi curgea transpiraţia pe ceafă. Gulerul 
cămăşii i se lipise de piele şi se înnegrise din 


cauza transpiraţiei. 

— Credeţi că acest lucru s-a făcut în vreme ce 
mai era încă în viaţă? a întrebat el pe un ton 
neutru. 

Am privit peste umărul lui, deşi nu voiam s-o 
fac. 

— Da, am spus pe un ton la fel de calm ca al său. 
S-a făcut în vreme ce mai era încă în viaţă. 

— Oh! a exclamat el, pentru ca apoi să privească 
trupul neînsufleţit, să facă doi-trei paşi şi să verse. 

— Lăsaţi, i-am spus, apucându-l de mânecă. A 
murit. Haideţi să daţi o mână de ajutor. 

Multe dintre ambarcaţiuni cu oameni se 
pierduseră, fiind capturate înainte de a ajunge la 
mal. Multe alte ambarcaţiuni şi oamenii din ele 
căzuseră în mâinile militarilor britanici, care 
aşteptaseră pe malul celălalt. Canoea noastră 
scăpase, împreună cu multe altele, şi înaintasem 
prin pădure o zi şi o noapte şi apoi încă o zi 
întreagă, ca să-i ajungem din urmă pe militarii 
care se retrăseseră din fort. Incepusem să cred că 
oamenii care fuseseră capturați erau norocoşi. 

Nu ştiam câtă vreme trecuse de când micul grup 
pe care îl descoperisem fusese atacat de către 
indieni. 

În timpul nopţii au fost puşi oameni de strajă. 
Cei care nu erau de strajă au dormit ca morţii, 
pentru că erau secătuiţi de puteri şi străbătuseră 
drum lung. M-am trezit imediat după răsăritul 
soarelui, după ce visasem copaci încărcaţi de 
zăpadă. Aveam în gură gust de struguri şi l-am 
văzut pe Jamie care stătea lângă mine cu o mână 
pe braţul meu. 

— Ar fi bine să vii cu mine, draga mea, a spus el 


încet. Doamna Raven şi-a tăiat beregata cu un 
briceag. 

Nu aveam timp să săpăm o groapă. l-am întins 
picioarele, i-am închis ochii şi apoi am aşezat 
crengi şi pietre peste trupul ei, pentru ca apoi să 
pornim din nou pe drumul nostru prin sălbăticie. 

Îndată ce s-a lăsat întunericul, aruncându-şi 
umbrele printre copaci, am început să le auzim 
urletele ascuţite. Lupii porniseră la vânătoare. 

— Continuaţi să mergeţi! Continuaţi să mergeţi! 
Indieni! a strigat unul dintre voluntari. 

Ca şi când ar fi fost provocate de acel strigăt, 
urletele s-au întețit, iar panica s-a instalat. 
Bărbaţii au aruncat boccelele şi îi îmbrânceau pe 
cei din faţa lor, pentru a înainta mai repede. 

Au început să ţipe şi unii dintre noi, dar s-au 
potolit repede. 

— leşiţi din cărare! spus Jamie încet, dar cu 
hotărâre, şi a început să îi împingă pe cei care se 
mişcau prea încet sau erau speriaţi. S-ar putea să 
nu ştie unde ne aflăm. Încă. 

Era la fel de posibil ca indienii să ştie unde se 
aflau. 

— Ţi-ai pregătit cântecul morţii, unchiule? a 
şoptit lan. Ne ajunsese din urmă cu o zi înainte. 
Stăteau de-a stânga şi de-a dreapta mea, în 
spatele unui trunchi de copac prăbuşit. 

— Oh, o să le cânt eu un cântec al morţii dacă se 
ajunge la asta, a spus Jamie în şoaptă, scoțând un 
pistol de la brâu. 

— Nu ştii să cânţi, i-am spus. 

Nu am vrut să fac o glumă, eram speriată şi 
spusesem ceea ce gândeam. Spusesem primul 
lucru care mi-a venit în minte şi nu izbucnisem în 


A 


râs. 

— Aşa este, a replicat Jamie. Ei bine... 

A încărcat pistolul, a pregătit cremenea şi a 
aşezat arma la locul ei. 

— Să nu te temi, draga mea, mi-a spus el în 
şoaptă. N-am să-i las să pună mâna pe tine, nu cât 
eşti în viaţă. 

Zicând acestea, a atins pistolul pe care tocmai îl 
pusese la brâu. Nu crezusem vreodată că voi fi 
atât de speriată. 

Am simţit deodată că mi se frânge coloana 
vertebrală şi nu mai sunt în stare să-mi mişc 
membrele, că măruntaiele mi se prefac pur şi 
simplu în apă şi am priceput de ce îşi tăiase 
doamna Raven gâtul. 

I-am şoptit ceva lui Jamie şi m-am depărtat de 
el, discretă ca o umbră. M-am gândit că, dacă voia 
să mă împuşte când ne atacau indienii, era foarte 
posibil să cadă el însuşi în mâinile lui. Eram atât 
de speriată, încât nu am îndrăznit să-i spun să nu- 
şi pună planul în aplicare. 

Mi-am luat inima-n dinţi şi i-am spus până la 
urmă: 

— Du-te. Nu o să... probabil că nu le vor face 
niciun rău femeilor. Hainele mele erau murdare de 
noroi, erau acoperite cu frunze şi murdare de 
sânge, dar tot se vedea că sunt femeie. 

— O să plec pe dracu', a replicat Jamie hotărât. 

— Unchiule, a spus Ian încet. Nu sunt indieni. 

— Cum? 

Parcă nici nu înţelesesem ce spusese lan, dar 
Jamie şi-a îndreptat spatele imediat. 

— E un militar englez, care fuge pe lângă noi şi 
ţipă ca un indian, ca să ne ducă într-un anume loc. 


Jamie a înjurat în şoaptă. Acum se întunecase 
aproape cu totul. Nu vedeam decât câteva siluete. 
Erau, probabil, siluetele celor care ne însoțeau. 
Am auzit pe cineva mişcându-se prin tufişuri, dar 
când m-am uitat, nu am văzut pe nimeni. 

Ţipetele s-au auzit din nou, dar de data aceasta 
din altă parte. Dacă voia să ne ducă într-un anume 
loc, atunci ştia unde ne aflăm? Şi unde avea de 
gând să ne ducă? Simţeam că Jamie nu era 
hotărât. Încotro s-o luăm? M-a tras după el, 
intrând mai adânc în pădure. Am fugit şi, peste 
numai câteva minute, am întâlnit un grup de 
oameni care fugiseră din fort şi erau atât de 
înspăimântați încât nu erau în stare să se mişte. S- 
au adunat laolaltă, iar femeile astupaseră gurile 
copiilor, şoptindu-le: „Ssst”, de parcă ar fi şuierat 
vântul. 

— Să-i lăsăm, mi-a şoptit Jamie în ureche şi m-a 
apucat de mână. M-am întors, vrând să-l urmez, 
am simţit că mă apucă cineva de cealaltă mână şi 
am strigat. Cei din preajma mea au început să 
strige şi ei din reflex şi, deodată, pădurea s-a 
trezit la viaţă, umplându-se de siluete şi de ţipete. 

Am fost întorşi din drum într-un grup compact şi 
am înaintat încet în noapte. Ne-au lăsat să bem 
apă de la un izvor, când a răsărit soarele, dar ne- 
au silit să continuăm să mergem până după- 
amiaza târziu, când până şi cei mai rezistenți 
dintre noi erau gata să cadă din picioare. 

Am fost mânaţi pur şi simplu pe un câmp şi, ca 
nevastă de fermier ce eram, am văzut grâul care 
urma să fie secerat doar peste câteva săptămâni, 
boabele aurii călcate în picioare, strivite în noroiul 
negru. Între copaci, la capătul câmpului cultivat, 


era o căsuţă. Am văzut o fetiţă ieşind pe verandă, 
pentru ca apoi să-şi pună mâna la gură îngrozită şi 
să între repede în casă. 

Trei ofiţeri britanici s-au îndreptat spre căsuţă, 
ignorând gloata de invalizi, femei şi copii care se 
mişcau încolo şi-ncoace, neştiind ce să facă. Mi-am 
şters transpiraţia cu un capăt al batistei pe care o 
tineam în corset şi am privit în jur, încercând să- 
mi dau seama cine ar fi putut să ne reprezinte. 

Niciunul dintre ofiţerii noştri şi dintre bărbaţii 
valizi nu părea să fi fost capturat. Mai existaseră 
doi medici care supravegheaseră transportul 
invalizilor, dar de două zile nu-i văzusem. Foarte 
bine, mi-am spus cu îndârjire şi m-am îndreptat 
către cel mai apropiat militar britanic. Omul 
supraveghea haosul cu ochii mijiţi, ţinând bine 
muscheta în mână. 

— Avem nevoie de apă, i-am spus pur şi simplu, 
fără nicio introducere. E un izvor chiar dincolo de 
copacii aceştia. Îmi este permis să iau cu mine trei 
sau patru femei, ca să aducem apă pentru bolnavi 
şi pentru răniți? 

Şi el transpira. Lâna roşie a vestonului său erau 
neagră la subraţ de atâta transpiraţie. Pudra de 
orez din păr i se adunase pe frunte. A făcut o 
grimasă, prin care îmi dădea de înţeles că nu voia 
să aibă de-a face cu mine, dar l-am privit pur şi 
simplu în faţă, apropiindu-mă de el cât de mult am 
putut. A privit în jur, sperând că va găsi pe cineva 
la care să mă trimită, dar cei trei ofiţeri intraseră 
în căsuţă. A ridicat din umeri, gest prin care arăta 
că se dă bătut şi a privit în altă parte: 

— Da, mergeţi, a mormăit el, întorcându-se 
către drum şi privind spre un nou grup de 


prizonieri. 

Am căutat repede trei găleți şi am selectat trei 
femei care erau speriate, dar nu isterice. Le-am 
trimis la izvor şi am început să evaluez situaţia, 
mai mult pentru a-mi ţine în frâu spaima, pentru 
că nimeni nu putea face acest lucru în locul meu. 

Mă întrebam dacă vom fi ţinuţi aici pentru multă 
vreme. Dacă da, atunci era necesar să se sape 
gropi, care să poată fi folosite ca latrine. Puteam 
să las această problemă în grija armatei. Trebuia 
să ne ducem la izvor dacă aveam nevoie de apă. 
Adăpost... M-am uitat la cer. Era ceaţă, dar cerul 
era senin. Cei care se puteau mişca fără a fi ajutaţi 
dădeau deja o mână de ajutor celor betegi, 
ducându-i la umbra copacilor din marginea 
câmpului. 

Unde era Jamie? Reuşise să scape? 

Dincolo de strigăte şi de discuţiile care se 
înfiripaseră, am auzit din când în când şoapta câte 
unui tunet depărtat. Aerul părea să mi se lipească 
de piele, atât de umed era. Trebuiau să ne ducă 
undeva, în cea mai apropiată aşezare, dar ar fi 
putut dura câteva zile. Nu aveam habar unde ne 
aflam. 

Fusese şi el capturat? Dacă aşa stăteau 
lucrurile, aveau să-l ducă în acelaşi loc în care îi 
duceau pe invalizi. 

Exista posibilitatea să elibereze femeile, ca să 
economisească hrană. Femeile vor dori să rămână 
cu bărbaţii lor răniţi şi să împartă cu ei orice fel 
de mâncare li s-ar fi oferit. 

Mă plimbam încet pe câmp, făcând o evaluare în 
mintea mea. Omul acela de pe targă avea să 
moară probabil înainte de căderea nopţii. li 


auzeam respiraţia chiar şi de la doi metri 
depărtare. Deodată am observat mişcare pe 
veranda căsuţei. 

Membrii unei familii, adică două femei adulte, 
doi adolescenţi şi un bebeluş purtat în braţe 
plecau, luând coşuri, pături şi câte puţin din tot 
ceea ce aveau, adică strict ceea ce puteau duce. 
Unul dintre ofiţeri îi însoțea. l-a dus până la 
marginea câmpului şi apoi a stat de vorbă cu unul 
dintre soldaţii care stăteau de strajă, spunându-i 
în mod evident să lase femeile să treacă. Una 
dintre femei s-a oprit la marginea drumului şi a 
privit înapoi o singură dată. Cealaltă şi-a continuat 
drumul fără a privi în urmă. Unde erau bărbaţii 
lor? 

Unde sunt ai mei? 

— Bună ziua! i-am spus zâmbind unui bărbat al 
cărui picior fusese amputat recent. Nu ştiam cum, 
dar era unul dintre puţinii bărbaţi de culoare de la 
Ticonderoga, un tâmplar. Bandajele erau murdare 
şi ciotul îi sângera. 

— Lăsând deoparte piciorul, cum te simţi? l-am 
întrebat. 

Faţa i se colorase într-un cenuşiu-deschis şi era 
udă de transpiraţie. Cu toate acestea, omul a fost 
în stare să-mi zâmbească, spunând: 

— Mâna stângă nu mă mai doare atât de rău 
acum. 

A ridicat mâna pentru a-mi dovedi că era 
adevărat ceea ce-mi spusese, dar a lăsat-o să-i 
cadă, pentru că nu avea putere să o ţină ridicată 
prea mult timp. 

— Să te ajut, i-am spus, ridicându-i puţin 
piciorul. O să ţi se aducă apă într-o clipă. 


— Mi-ar prinde bine, a replicat omul coborând 
pleoapele, pentru a-şi feri ochii de razele soarelui. 

Capătul bandajului atârna ca o limbă de şarpe şi 
era murdar de sânge închegat. Era de fapt un 
petic de material îmbibat cu terebentină, care se 
făcuse roz din cauza sângelui şi limfei care se 
scurseseră. Nu puteam face altceva decât să 
asigur drenajul. 

— Cum te numeşti? 

— Walter, mi-a răspuns cu ochii închişi şi 
răsuflând cu greutate, la fel ca şi mine. Aerul cald 
şi încărcat de umezeală parcă te apăsa pe piept. 
Walter... Woodcock. 

— Sunt încântată să te cunosc, Walter. Numele 
meu este Claire Fraser. 

— 'Te ştiu, a spus el încet. Eşti soţia roşcovanului 
aceluia înalt. A reuşit să iasă din fort? 

— Da, am replicat, sprijinindu-mi obrazul de 
umăr, pentru a-mi tampona transpiraţia. 

Dă, Doamne, să fie bine. 

Ofiţerul englez se întorcea la căsuţă şi a trecut 
la câţiva paşi de mine. Am ridicat privirea şi am 
înmărmurit. 

Ofiţerul era înalt, suplu, lat în umeri şi mi se 
părea cunoscută silueta lui, graţia aceea, de care 
omul nici nu era conştient, poziţia capului, care 
era o dovadă a aroganţei. S-a oprit, s-a încruntat şi 
a privit peste câmpul plin de oameni. Avea nasul 
drept ca o lamă de cuţit, doar atât că era puţin 
cam lung. Am închis ochii pentru o clipă. Eram 
ameţită şi eram sigură că aveam halucinaţii. Am 
deschis apoi ochii, dându-mi seama că nu era 
vorba despre niciun fel de halucinaţii. 

— William Ransom? am întrebat eu încet. 


Omul a întors capul spre mine vădit surprins. 
Avea ochi albaştri, de un albastru-închis, ochii de 
pisică ai familiei Fraser, care s-au făcut mai mici 
în bătaia soarelui. 

— Eu, ăăă, cum? 

Dumnezeule, de ce i-ai vorbit? l-am vorbit 
pentru că nu m-am putut abţine. Ţineam degetele 
pe piciorul lui Walter, susţinând bandajul. Am 
simţit pulsul arterei femurale, care o luase razna, 
întocmai ca şi pulsul meu. 

— Vă cunosc, doamnă? a întrebat William, 
făcând o reverență discretă. 

— Da, mă cunoaşteţi, i-am spus, ca şi când aş fi 
vrut să mă scuz. Aţi stat cu familia mea o vreme. 
Asta s-a întâmplat în urmă cu nişte ani într-un loc 
numit Fraser's Ridge. 

Auzind numele, expresia feţei i s-a schimbat 
brusc şi a început să mă privească atent, zicând: 

— Da, îmi amintesc. Dumneavoastră sunteţi 
doamna Fraser, nu-i aşa? 

M-a fascinat faptul că nu avea capacitatea lui 
Jamie de a ascunde ceea ce gândea sau, dacă 
dispunea de această capacitate, nu se folosea de 
ea. Mi-am dat seama că se întreba, aşa cum era el, 
băiat manierat, care ar fi fost reacţia civilizată 
într-o astfel de situaţie ciudată. Apoi a privit peste 
umăr, către căsuţă, întrebându-se cum să împace 
situaţia care apăruse cu datoria lui de militar. 

Şi-a îndreptat umerii cu hotărâre şi a vrut să 
spună ceva, dar i-am luat-o înainte. 

— Credeţi că aţi putea procura nişte găleți 
pentru apă şi nişte bandaje? l-am întrebat. 

Cele mai multe dintre femei îşi rupseseră fustele 
în fâşii care serviseră drept bandaje. Situaţia 


aceasta nu mai putea continua, pentru că, foarte 
curând, aveam să rămânem goale. 

— Da, a răspuns el, privindu-l pe Walter şi apoi 
uitându-se la drum. Pot să fac rost de găleți. 
Există un medic în divizia care e în urma noastră. 
Când voi avea un moment liber, voi trimite pe 
cineva să ceară de la medicul respectiv nişte 
bandaje. 

— Şi alimente? am întrebat eu plină de speranţă. 
De aproape două zile nu mâncasem decât o mână 
de fragi şi mure coapte pe jumătate. 

Nu aveam crampe de la foame. Stomacul meu 
parcă era un ghem de noduri, dar aveam stări de 
rău, în sensul că vedeam tot felul de puncte 
trecându-mi pe dinaintea ochilor. Nici ceilalţi nu 
se aflau într-o situaţie mai bună decât a mea. 
Aveam să pierdem câţiva invalizi din cauza 
căldurii sau a slăbiciunii, dacă nu ni se ofereau în 
curând hrană şi adăpost. 

A ezitat şi l-am văzut privind peste câmp, pentru 
a face o estimare. 

— S-ar putea să aveţi şi hrană... Convoiul nostru 
cu provizii este... William şi-a ţuguiat buzele şi 
apoi a continuat: 

— Voi vedea ce voi putea face. Sluga 
dumneavoastră, doamnă. 

După ce a rostit aceste cuvinte, s-a întors şi s-a 
îndreptat spre drum. L-am privit fascinată în 
vreme ce se depărta, ţinând în mână pansamentul 
umed. 

Avea părul de culoare închisă, dar în bătaia 
soarelui, în creştet i se zăreau smocuri de păr 
roşu. Nu îşi dăduse părul cu pudră. Glasul i se 
îngroşase. Nu avea mai mult de doisprezece ani 


când l-am văzut ultima dată. Numai imaginându- 
mi-l pe Jamie vorbind într-o engleză cultivată îmi 
venea să râd, în ciuda situaţiei noastre precare, în 
ciuda grijilor pe care mi le făceam pentru Jamie şi 
lan. Am scuturat din cap şi mi-am văzut de treabă. 

La o oră după ce discutasem cu locotenentul 
Ransom, un soldat britanic a venit aducând patru 
găleți pe care le-a aruncat pur şi simplu lângă 
mine, pentru ca apoi să se întoarcă la marginea 
drumului. Două ore mai târziu, un infirmier 
transpirat a venit prin grâul culcat la pământ şi a 
adus doi saci mari cu bandaje. Interesant era că 
omul a venit direct la mine, lucru care m-a făcut 
să mă întreb cum mă descrisese William. 

— Mulţumesc, i-am spus, luând sacii cu vădită 
bucurie. Crezi... că vom primi alimente în curând? 

Infirmierul se strâmba, în timp ce privea peste 
câmp. El avea să răspundă cât de curând de 
invalizi. 

S-a întors spre mine şi mi-a vorbit pe un ton 
civilizat, deşi era foarte obosit: 

— Mă îndoiesc, doamnă. Convoiul cu provizii 
este la câteva zile distanţă faţă de noi, iar militarii 
supraviețuiesc din ceea ce au asupra lor sau din 
ceea ce pot procura în drum. 

A privit apoi către cealaltă parte a drumului, 
unde nişte militari britanici îşi instalau tabăra, 
pentru ca apoi să spună pe un ton formal: 

— Îmi pare rău. 

A vrut să plece, dar s-a întors şi a exclamat: 

— Oh! 

Apoi şi-a desfăcut bidonul pe care îl avea la 
brâu, zicând: 

— Domnul locotenent Ellesmere mi-a spus să vă 


dau asta. Mi-a mai spus că vă e cald. 

„Locotenentul Ellesmere”. Probabil că Ellesmere 
făcea parte din titlul nobiliar al lui William. 

— Mulţumesc, i-am spus infirmierului. Şi te rog 
să-i mulţumeşti locotenentului Ellesmere atunci 
când îl vezi. 

Era limpede că infirmierul voia să plece, dar nu 
m-am putut abţine să întreb: 

— De unde ai ştiut cine sunt? 

Omul a zâmbit, răspunzând: 

— Locotenentul mi-a spus că dumneavoastră 
aveţi părul creţ ca al unei peruci şi că daţi ordine 
ca un sergent-major. 

Infirmierul şi-a mai aruncat o dată privirea peste 
câmp şi apoi a dat din cap, spunând: 

— Mult noroc, dom'ţă. 

Trei oameni au murit înainte de apusul soarelui. 
Walter Woodcock era încă în viaţă, dar starea lui 
nu era deloc bună. Am dus cât mai mulţi oameni la 
umbră. Îi împărţisem pe cei răniţi grav în grupuri 
mici, fiecărui grup fiindu-i repartizată o găleată de 
apă. De fiecare grup se ocupau două sau trei 
femei, respectiv doi sau trei răniţi care puteau 
merge. Am stabilit o zonă care avea rol de latrină 
şi i-am separat pe cei cu boli infecțioase de cei 
care aveau febră din cauza rănilor sau a malariei. 

Erau trei bolnavi în privinţa cărora speram că 
aveau doar „friguri de vară” şi unul pe care îl 
bănuiam că avea difterie. M-am aşezat lângă el, 
era un tânăr rotar din New Jersey. li examinam 
gâtul la intervale regulate şi îi dădeam apă, câtă 
putea bea, dar nu din bidonul meu. 

William Ransom, Dumnezeu să-l aibă în pază, îşi 
umpluse bidonul cu coniac. Am scos dopul şi am 


turnat în fiecare găleată cu apă câte puţin, dar am 
păstrat ceva şi pentru mine. Nu era vorba despre 
egoism. Pe moment, eu răspundeam de prizonieri 
şi trebuia să mă pot ţine cât mai bine pe picioare. 

„Sau pe fundul meu, în funcţie de situaţia dată”, 
mi-am zis, rezemându-mă de un stejar. Mă dureau 
picioarele de la genunchi în jos. Spatele şi 
coastele mă dureau de fiecare dată când trăgeam 
aer în piept şi, din când în când, mă vedeam 
nevoită să închid ochii, pentru a mai scăpa de 
senzaţia de ameţeală. Pentru prima dată, însă, 
după mai multe zile, aveam ocazia să stau liniştită. 

Soldaţii de cealaltă parte a drumului îşi 
pregăteau rațiile mici. Mi-a lăsat gura apă şi 
stomacul mi s-a făcut ghem când am simţit 
mirosul de carne friptă şi de făină. Băieţelul 
doamnei Wellman plângea de foame, cu capul 
sprijinit în poala mamei. Ea îl mângâia pe păr cu 
un gest mecanic, privind trupul soţului ei, care 
zăcea la câţiva paşi de ea. Nu aveam niciun 
cearşaf cu care să-l acoperim, dar cineva îi pusese 
o batistă pe faţă. 

Aerul se mai răcorise, slavă Domnului, dar era 
încă destul de încărcat, pentru că ameninţa să 
înceapă ploaia. Se tot auzeau tunete înăbuşite 
venind de undeva dinspre linia orizontului şi 
probabil că, în timpul nopţii, avea să plouă şi în 
locul în care ne aflam. Pieptarul îmi era ud de 
transpiraţie şi mă îndoiam că se va usca înainte ca 
ploaia să înceapă. Am privit cu invidie peste drum, 
unde corturile erau aşezate ordonat. Era şi un cort 
puţin mai mare decât celelalte, destinat ofiţerilor, 
deşi majoritatea acestora se instalaseră în căsuţa 
rechiziţionată. 


Mi-am zis că trebuia să mă duc acolo, să le 
vorbesc ofiţerilor mai mari în grad şi să-i rog să-mi 
dea alimente măcar pentru copii. Am scos dopul 
bidonului şi am luat o înghiţitură mică. 

Am observat mişcare şi, când mi-am ridicat 
privirea, am zărit silueta inconfundabilă a 
locotenentului Ransom care ieşise dintre corturi şi 
traversa drumul. Mă bucuram să-l văd, deşi 
începeam să-mi fac griji pentru Jamie şi îmi 
aminteam de Brianna, simțind cum îmi trece un 
fior prin inimă. Mă gândeam că măcar ea este în 
siguranţă. În siguranţă erau şi Roger, Jemmy şi 
Amanda. Repetam numele lor pentru a mă linişti, 
ca într-un refren, ca şi când aş fi numărat nişte 
monede. Ei patru erau în siguranţă. 

William îşi desfăcuse legătura de gât. Se vedea 
că are părul neîngrijit, iar haina îi era pătată de 
mizerie şi transpiraţie. Fără îndoială că urmărirea 
celor ce fugiseră din fort îi obliga pe militarii 
britanici să acţioneze. 

Şi-a aruncat privirea peste câmp, m-a zărit şi s-a 
întors cu totul spre mine. Mi-am tras picioarele 
sub mine şi am făcut eforturi pentru a mă ridica în 
picioare, luptând cu gravitația, de parcă aş fi fost 
un hipopotam care se chinuia să iasă dintr-o 
mlaştină. 

Abia izbutisem să mă ridic şi să îmi trec o mână 
prin păr, când am simţit că mă loveşte cineva pe 
spate. Am întors capul imediat, dar nu am tipat şi 
bine-am făcut. 

— Sunt eu, mătuşă, a şoptit lan din umbra 
copacilor. Hai cu... oh, Iisuse! 

William se apropiase la zece paşi de mine, a 
ridicat pălăria şi l-a văzut pe 


lan. A făcut un salt înainte şi m-a apucat de 
mână, încercând să mă tragă spre el, depărtându- 
mă de lângă copaci. Am ţipat, pentru că, pe de 
altă parte, lan mă ţinea de cealaltă mână şi mă 
trăgea în direcţia opusă. 

— Dă drumul! a strigat William. 

— Am să dau drumul pe dracu'! a replicat lan. 
Dă tu drumul! Băieţaşul doamnei Wellman se 
ridicase în picioare şi privea în jur cu ochii mari şi 
rotunzi şi cu gura căscată. 

— Mama! Mama! Indienii! 

Femeile din jurul nostru au început să urle şi 
toată lumea a început să alerge, depărtându-se de 
pădure şi lăsându-i pe răniţi în voia sorții. 

— Ah, netrebnicule! a exclamat lan, dându-mi 
drumul dezgustat. William, în schimb, nu mi-a dat 
drumul, ci m-a tras spre el, depărtându-mă de 
copaci şi prinzându-mă în braţe. 

— Nemernicule, chiar nu ai de gând să-i dai 
drumul mătuşii mele? a strigat lan, ieşind dintre 
copaci. 

— Tu! a exclamat William. Ce... Mă rog, lasă. Ai 
spus că e mătuşa dumitale? 

Tânărul ofiţer m-a privit, întrebând: 

— Sunteţi mătuşa lui? Staţi puţin! Bineînţeles că 
sunteţi. 

— Sunt. Daţi-mi drumul, i-am spus împingându-l. 

Nu m-a mai strâns atât de tare de mână, dar nici 
nu mi-a dat drumul. 

— Câţi mai sunteţi? a întrebat el, îndreptându-şi 
privirea spre pădure. 

— Dacă am fi mai mulţi, ai fi mort acum, l-a 
informat lan. Sunt numai eu aici. Dă-i drumul, ca 
să vină cu mine. 


— Nu pot să fac asta, a replicat William. 

Am simţit o oarecare nesiguranţă în glasul lui şi 
l-am văzut întorcând capul spre căsuţă. Până acum 
nu ieşise nimeni de acolo, dar i-am văzut pe unii 
dintre militarii care stăteau de strajă pe drum cum 
începeau să devină neliniştiţi, întrebându-se ce se 
petrece. Ceilalţi prizonieri încetaseră să mai fugă, 
dar priveau copacii, încercând să desluşească 
umbrele de-acolo. 

L-am prins pe William cu putere de încheietura 
mâinii şi el mi-a dat drumul, făcând un pas înapoi. 
Ameţisem şi asta mi se întâmplase şi pentru că mă 
îmbrăţişase un străin al cărui trup mi se părea 
atât de cunoscut. Era mai suplu decât Jamie, dar... 

— Îmi datorezi viaţa, nu-i aşa? l-a întrebat lan pe 
William, pentru ca apoi, fără să aştepte vreun 
răspuns, să întindă degetul spre mine, continuând: 

— Ei bine, e vorba despre viaţa ei. 

— Nici nu se pune problema că viaţa dumneaei 
ar fi în primejdie, a spus William supărat, 
îndreptând capul spre mine şi realizând că s-ar 
putea să am un interes în întreaga discuţie. Doar 
nu crezi că ucidem femei? 

— Nu, a spus lan cu detaşare. Nu cred, ci sunt 
sigur de asta. 

— Ucidem femei? a întrebat William. 

Părea puţin surprins, dar obrajii i s-au înroşit. 

— Da, ucideţi, l-am asigurat eu. Generalul Howe 
a spânzurat trei femei în New Jersey, chiar în faţa 
armatei sale, pentru a da un exemplu. 

Tânărul ofiţer părea cu totul derutat. 

— Bine, dar ele făceau spionaj! a exclamat el în 
cele din urmă. 

— Şi credeţi că eu nu arăt ca o persoană care 


face spionaj? l-am întrebat. Vă mulţumesc pentru 
părerea bună, dar cred că generalul Burgoyne nu 
ar fi de acord cu dumneavoastră. 

Existaseră, desigur, multe alte femei ucise de 
militarii britanici. Ele nu se regăseau în datele 
oficiale, dar nici nu era momentul potrivit să le 
număr. 

— Generalul Burgoyne este un gentleman, şi eu 
la fel! a spus William, îndreptându-şi spatele. 

— Bine, a spus lan sec. Intoarce-te cu spatele 
spre noi şi rămâi aşa vreme de treizeci de 
secunde, iar noi n-o să te mai deranjăm cu nimic. 

Nu ştiu dacă William ar fi făcut sau nu ceea ce îi 
ceruse lan, dar din cealaltă parte a drumului s-au 
auzit strigăte ale indienilor, sfâşiind aerul. 
Prizonierii au început şi ei să strige, iar eu mi-am 
muşcat limba tocmai ca să nu strig. O limbă de foc 
s-a înălţat către cerul ca de lavandă, izbucnind din 
cortul rezervat ofiţerilor. Din cer păreau să cadă 
două comete de foc. Se părea că se dezlănţuise 
iadul, dar chiar înainte de a putea face această 
observaţie în mintea mea, lan m-a apucat de mână 
şi aproape că era să cad din picioare. Am reuşit să 
pun mâna pe bidon înainte de a o lua la fugă spre 
pădure. 

— Pe aici! mi-a spus lan şi l-am urmat fără a 
privi în jos, gata să-mi rup oricând gleznele, 
alergând cu capul înainte printre tufişuri şi 
aşteptându-mă în fiecare clipă să fim împuşcaţi în 
spate. Mintea omului este deosebit de activă. Mi- 
am imaginat cum ar fi fost dacă s-ar fi întâmplat 
să fiu rănită, să mi se infecteze rana şi să mor 
încet, dar nu înainte de a fi martoră la capturarea 
şi uciderea lui Jamie şi a lui lan, căci îmi dădusem 


imediat seama de unde proveneau săgețile cu 
vârfurile în flăcări, dar şi cine erau indienii care 
urlau. 

Abia când am mai încetinit pasul, şi nu am făcut- 
o decât pentru că eram nevoiţi - aveam nişte 
dureri în coaste încât abia dacă mai puteam 
respira -, doar atunci m-am gândit la bolnavii şi 
răniții pe care îi părăsisem. M-am gândit la 
tânărul rotar care avea gâtul roşu, la Walter 
Woodcock, omul care acum agoniza. 

Nu puteai face altceva decât să-i ţii de mână, mi- 
am spus, şchiopătând în timp ce încercam să ţin 
pasul cu lan. Chiar aşa era. Ştiam însă că o mână 
întinsă în întuneric unui om bolnav era un sprijin 
care conta în lupta sa împotriva îngerului negru. 
Uneori era destul, alteori, nu. Durerea că îi 
abandonasem pe acei oameni mă trăgea precum o 
ancoră şi nu eram sigură dacă obrajii mei erau uzi 
de transpiraţie sau de lacrimi. 

Se întunecase cu totul şi norii negri acopereau 
luna, astfel încât pe pământ mai ajungea doar 
câte-o rază de lumină lucitoare. 

lan înainta şi mai încet, ca să pot ţine pasul cu 
el. 

Mă apuca din când în când de mână, pentru a 
mă ajuta să trec peste pietre şi pâraie. 

— Cât... mai e? am întrebat, oprindu-mă din nou 
pentru a-mi trage sufletul. 

— Nu mai e mult, a replicat glasul lui Jamie 
chiar lângă mine. Eşti bine, Sassenach? 

Inima a dat să-mi sară din piept, apoi s-a aşezat 
din nou cuminte la locul ei, când Jamie m-a prins 
de mână şi m-a strâns la piept. Am avut un 
moment de uşurare atât de profundă, încât am 


simţit că mă topesc în braţele lui. 

— Da, i-am răspuns, ţinându-mi capul lipit de 
pieptul lui. Dar tu? 

— Acum îmi e destul de bine, mi-a răspuns 
pipăindu-mi creştetul şi apoi obrazul. Poţi să mai 
mergi puţin? 

_ Mi-am îndreptat spatele, tremurând puţin. 
Incepuse să plouă. Mi se udase părul şi stropii 
mari îmi cădeau de-a dreptul pe creştet. 

— Ian, ai bidonul? 

S-a auzit un poc discret şi lan mi-a pus bidonul 
în mână. La rândul meu, l-am dus cu mare grijă la 
gură. 

— Acela-i coniac? a întrebat Jamie uimit. 

— Mhm, am spus, înghițind cât am putut de 
încet, pentru ca apoi să-i întind bidonul. Mai erau 
în ea vreo două înghiţituri. 

— De unde ai bidonul ăsta? a vrut să afle Jamie. 

— Fiul tău mi l-a dat, am răspuns. Incotro 
mergem? 

S-a lăsat o tăcere adâncă. Nu se mai auzea 
decât sunetul făcut de coniacul înghiţit. 

— Către miazăzi, a spus Jamie în cele din urmă. 

Apoi m-a apucat de mână şi m-a călăuzit prin 
pădure, în timp ce ploaia şoptea, căzând pe 
frunze. 

Uzi până la piele şi tremurând, am reuşit să 
ajungem din urmă o unitate de voluntari chiar 
înainte de răsăritul soarelui şi era cât pe ce să fim 
împuşcaţi de către un om speriat, care făcea de 
strajă. In momentul acela, chiar că nu-mi păsa. Mi- 
aş fi dorit mai mult să mor decât să mai fac un 
singur pas. 

Jamie s-a făcut nevăzut şi s-a întors cu o pătură 


şi trei turte de mălai. M-am desfătat cu această 
adevărată ambrozie, m-am învelit în pătură şi m- 
am culcat sub un pom, într-un loc în care 
pământul era puţin umed, şi stratul gros de frunze 
mi-a dat impresia că mă afund într-un burete. 

— Mă întorc imediat, Sassenach, mi-a şoptit 
Jamie. Să nu pleci nicăieri, da? 

— Nu-ţi face griji, i-am spus. Am să fiu aici. Dacă 
mă mişc înainte de Crăciun o să fie foarte bine. 

Începeam să simt cum un strop de căldură îmi 
invada muşchii şi somnul punea stăpânire pe 
mine. 

Jamie a râs încetişor şi a atins pătura. Răsăritul 
soarelui a dat la iveală cutele adânci pe care 
noaptea le săpase pe chipul lui, petele de 
murdărie şi oboseala; gura i se relaxase, făcându-l 
să pară ciudat de tânăr şi de vulnerabil. 

— Arată ca tine, i-am şoptit. 

Mâna lui a încetat să se mai mişte, deşi era încă 
pe umărul meu. A lăsat ochii în jos şi i s-au văzut 
genele lungi. 

— Ştiu, a spus el încet. Povesteşte-mi despre el 
mai târziu, când o să avem timp pentru asta. 

I-am auzit paşii, foşnetul frunzelor umede şi am 
adormit fără să apuc să spun până la capăt o 
rugăciune pentru Walter Woodcock. 

JOCUL DEZERTORILOR 
Prostituata a gemut prin cârpa pe care o 


strângea în dinţi. 
— Aproape că am terminat, i-am  şoptit, 


trecându-i mâna peste pulpă, înainte de a mă 
întoarce la rana ei. Calul unui ofiţer o călcase 
când oamenii şi animalele se adunaseră la un izvor 
pentru a bea apă. Puteam vedea urma potcoavei 
pe carnea ei moale. Marginea potcoavei tăiase 
metatarsienele, urma acesteia dispărând între al 
patrulea şi al cincilea deget. 

Mă temusem că aveam să mă văd nevoită să tai 
degetul mic, care nu părea să se mai ţină decât 
într-o bucăţică de piele. Când am examinat, însă, 
piciorul mai îndeaproape, mi-am dat seama că 
toate oasele erau, în mod miraculos, intacte. 

Copita calului îi împinsese piciorul în noroiul de 
pe malul apei. Aşa îmi spusese ea. Tocmai datorită 
acestui fapt oasele ei nu fuseseră rupte. Acum, 
dacă reuşeam să opresc infecția, nu eram nevoită 
să îi amputez piciorul. Era posibil ca ea să meargă 
din nou. 

Având speranţe şi fiind în acelaşi timp foarte 
atentă, am lăsat deoparte scalpelul şi am pus 
mâna pe o sticlă din ceea ce nădăjduiam a fi un 
lichid cu conţinut de penicilină, pe care o luasem 
cu mine din fort. Am reuşit să salvez din incendiu 
lentilele de la microscopul doctorului Rawlings. 
Acestea îmi erau deosebit de utile când doream să 
aprind ceva, dar fără sistemul mecanic şi fără 
oglindă, nu îmi erau de foarte mare ajutor în a 
determina germenii sau microorganismele. Eram 
sigură că ceea ce cultivasem şi filtrasem era 
mucegai obţinut de pe pâine, dar mai mult de 
atât... 

Stăpânindu-mi un oftat, am turnat lichidul peste 
rana pe care tocmai o dezvelisem. Lichidul nu era 
spirtos, dar am turnat pe carne vie. Prostituata a 


scos un țipăt ascuţit prin cârpă şi a pufnit pe nas, 
întocmai ca o locomotivă cu aburi. Până i-am făcut 
eu o compresă cu lavandă şi camfor pentru picior 
se liniştise, chiar dacă era roşie la faţă. 

— Aşa, i-am spus, în vreme ce îi puneam 
compresa. Asta ar trebui să-ţi facă bine, i-am spus 
eu. „Fă în aşa fel încât compresa să rămână 
curată”, am vrut să-i mai spun în virtutea unui 
automatism, dar mi-am muşcat imediat limba. 
Fiinţa aceea nu avea nici ciorapi, nici pantofi, 
umbla toată ziua prin sălbăticie şi dormea în 
tabere pline de gunoi provenind de la oameni sau 
de la animale. Tălpile ei erau tari ca piatra şi 
negre ca păcatul. 

— Vino la mine peste o zi sau două, i-am spus, 
gândind: dacă poți. Am să mă uit la rana ta şi am 
să-ţi schimb pansamentul: dacă pot. Am privit la 
sacul din colţ, în care îmi ţineam materialele şi 
medicamentele. 

— Mulţam frumos, a spus prostituata ridicându- 
se şi punând uşor piciorul în pământ. Judecând 
după picioare era tânără, dar dacă te uitai la chip, 
nu-ţi dădeai seama ce vârstă avea. Pielea îi era 
tăbăcită, brăzdată de neajunsuri şi de foame. 
Pomeţii îi erau proeminenţi, pentru că răbda de 
foame şi gura îi era căzută pe partea de unde îi 
lipseau dinţii care îi căzuseră sau îi fuseseră scoşi 
de cine ştie ce client ori de vreo altă prostituată. 

— O să mai fiţi pe-aici? Am o prietenă care are 
mâncărimi. 

— O să mai fiu aici, cel puţin în seara asta, i-am 
spus, stăpânindu-mi un geamăt, în timp ce mă 
ridicam în picioare. Trimite-o pe prietena ta la 
mine. Voi vedea ce pot face. 


Unitatea noastră de voluntari întâlnise o alta, 
formând împreună un grup mare, iar pe măsură ce 
zilele treceau întâlneam noi grupuri de rebeli, 
unităţi din armatele generalilor Schuyler şi 
Arnold, pe valea râului Hudson. 

Continuam să ne deplasăm ziua, cât ne simţeam 
în siguranţă, şi dormeam peste noapte. Am 
început să-mi recapăt puterile, pentru că armata 
ne asigura hrana, ce-i drept în mod neregulat, dar 
ne-o asigura. De obicei începea să plouă seara, dar 
astăzi plouase la răsăritul soarelui şi umblasem 
prin noroi ore-n şir înainte de a găsi un adăpost. 

Militarii generalului Arnold goliseră grajdul şi 
arseseră casa. Şura avea un perete ars, dar focul 
se stinsese înainte de a mistui clădirea în 
întregime. 

Curentul ridica de la pământ paie vechi şi 
mizerie, lipindu-mi fustele de picioare. Iniţial, şura 
avusese o podea din scânduri de lemn; se mai 
vedeau câteva din aceste scânduri, zăcând în 
noroi. Cercetaşii le folosiseră ca lemne de foc, dar 
nu dărâmaseră clădirea. 

Unii dintre cei care fugiseră din Fortul 
Ticonderoga îşi găsiseră adăpostul aici. Alţii aveau 
să li se alăture înainte de căderea nopţii. O mamă 
cu doi copii mici, frânţi de oboseală, se sprijiniseră 
de un perete şi dormeau încolăciţi. Soţul femeii îi 
lăsase acolo şi pornise după hrană. 

Roagă-te să nu fii nevoită să fugi în vreme de 
iarnă Sau în vremea Sabatului... 

Am condus-o pe prostituată până la uşă şi am 
rămas privind în urma ei. Acum soarele atingea 
linia orizontului; poate mai era un ceas până ce 
avea să se întunece, dar vântul nopţii începuse 


deja să bată prin coroanele copacilor. Am început 
să tremur din reflex, deşi era încă destul de cald. 
Era destul de răcoare în şură şi noaptea se instala 
un frig muşcător. 

Și ce are să se întâmple atunci? A întrebat un 
glas discret, care părea să vină din stomacul meu. 

— Atunci o să-mi mai pun o pereche de ciorapi, 
i-am spus încet acelei voci. Taci! 

O bună creştină ar fi dat acea pereche de şosete 
în plus prostituatei desculțe, a spus glasul 
conştiinţei mele. 

— Taci şi tu! i-am spus şi acelei voci. O să am 
nenumărate ocazii de a arăta că sunt o bună 
creştină. Jumătate dintre cei care fugiseră din 
calea britanicilor aveau nevoie de şosete. 

Mă întrebam ce voi putea face pentru prietena 
prostituatei; „mâncărimi” putea însemna orice, de 
la eczemă, o formă de vărsat sau gonoree, deşi, 
dacă aveam în vedere profesia femeii, era vorba 
mai mult ca sigur despre o boală venerică. Dacă 
m-aş fi aflat la Boston, aş fi avut de-a face cu o 
formă de eritem. Era ciudat că nu întâlneam astfel 
de cazuri aici şi cred că acest lucru se datora 
faptului că, aici, oamenii nu purtau lenjerie de 
corp. lată că lumea modernă nu a avut doar efecte 
pozitive asupra organismului uman. 

M-am uitat din nou la sacul meu. Aveam bandaje 
şi câlţi, cremă pe bază de genţiană, care era bună 
pentru zgârieturi şi răni uşoare, lucruri cu care 
mă întâlneam frecvent. Aveam, de asemenea un 
mic stoc de plante medicinale, utile pentru tincturi 
şi comprese: lavandă, camfor, mentă, seminţe de 
muştar. Printr-o minune, aveam cutia cu scoarță 
de arbore de chinină pe care o cumpărasem la 


New Bern. M-am gândit la Tom Christie şi mi-am 
făcut cruce. Aveam două scalpeluri luate de la 
locotenentul Stactoe, murise pe drum din cauza 
febrei. Mai aveam şi foarfecele chirurgicale din 
argint şi acele din aur ale lui Jamie, pe care le 
foloseam pentru acupunctură împotriva răului de 
mare. 

Auzeam glasuri printre copaci; cineva a strigat 
un nume. 

S-a auzit trosnetul unor crengi, undeva, foarte 
aproape, şi un bărbat a ieşit din pădure. Nu mi-am 
dat seama cine era. Probabil că era unul dintre 
„inşii aceia din formațiunile de voluntari”. Avea o 
muschetă în mână, un corn cu praf de puşcă la 
brâu şi cam atât. Era desculţ, dar avea picioarele 
prea mari pentru a putea folosi şosetele mele. 

M-a văzut în uşă şi a ridicat o mână, întrebând: 

— Dumneata eşti felceriţa? 

— Da, am răspuns. 

Renunţasem de mult să mai încerc să-i conving 
pe cei din jurul meu să mă numească doctor sau 
măcar medic. 

— Am întâlnit o prostituată c-un bandaj tare 
frumuşel pe picior, a spus el, zâmbind. Ea mi-a zis 
că în şură ar fi o felceriţă, care are nişte leacuri. 

— Da, i-am spus din nou, măsurându-l repede, 
din cap până-n picioare. Nu am remarcat nicio 
rană şi nu părea a fi bolnav. Poate că avea pe 
cineva bolnav. Soţia, copilul, un camarad. 

— Dă-mi mie  leacurile-alea, a spus «el, 
continuând să zâmbească şi îndreptând muscheta 
asupra mea. 

— Ce? am întrebat surprinsă. 

— Dă-mi leacurile pe care le ai, mi-a spus, 


făcând o mişcare cu arma. Aş putea să te-mpuşc şi 
să ţi le iau, dar nu vreau să risipesc praful de 
puşcă. 

Am rămas nemişcată şi l-am privit cu ochi mari. 

— Pentru ce mama dracului îţi trebuie? l-am 
întrebat. 

Mi se mai întâmplase să fiu ameninţată cu arma 
la Boston de către cineva care căuta droguri. 
Eram în camera de gardă şi un tânăr dependent 
de droguri mă ameninţase cu arma. l-am dat 
imediat ce îşi dorea. În momentul acesta nu eram 
dispusă să fac la fel ca atunci. 

A pufnit şi a tras cocoşul muschetei. Chiar 
înainte de a mi se putea face frică, am auzit o 
bubuitură şi am simţit miros de praf de puşcă. 
Omul părea a fi foarte surprins şi am văzut cum 
arma i se clătina în mână. După aceea a căzut la 
picioarele mele. 

— Ţine ăsta, Sassenach, a spus Jamie, 
întinzându-mi pistolul cu care abia trăsese, pentru 
ca apoi să-l apuce pe împuşcat de picioare şi să-l 
tragă în ploaie. Am scos cea de-a doua pereche de 
şosete pe care o aveam şi i-am pus-o unei femei în 
poală. După aceea m-am aşezat lângă sacul meu, 
cu pistolul în mână. Am simţit că femeia căreia îi 
dădusem şosetele şi copiii ei se uitau la mine şi 
apoi spre uşă. Jamie a intrat în şură ud până la 
piele, cu chipul marcat de oboseală. A traversat 
şura, s-a aşezat lângă mine şi şi-a pus fruntea pe 
genunchi. 

— Mulţumesc, dom'le, a spus femeia foarte 
încet. Mulţumesc dom'ţă. 

Preţ de o clipă, am crezut că adormise 
instantaneu, pentru că nu se mişca. 


Totuşi el a spus la fel de încet: 

— Cu plăcere, doamnă. 

Mi-a făcut foarte mare plăcere să-i întâlnesc pe 
fraţii Hunter când am ajuns în cel mai apropiat 
sat. Se aflaseră pe una dintre ambarcaţiunile 
capturate repede, dar reuşiseră să scape, fugind 
pur şi simplu în pădure după căderea 
întunericului. Pentru că militarii care Îi 
capturaseră nici măcar nu se osteniseră să 
numere prizonierii, nimeni nu şi-a dat seama că 
dispăruseră. 

În linii mari, situaţia se îmbunătăţise. Aveam 
mai multă mâncare şi ne aflam printre cei ce 
făceau parte din Armata Continentală regulată. 
Eram, totuşi, la numai câteva mile depărtare de 
armata lui Burgoyne şi faptul că parcursesem un 
drum lung îşi spunea cuvântul. Exista o disciplină 
pentru că era vorba, totuşi, de Armata 
Continentală, dar cu toate acestea, unii reuşeau să 
se facă nevăzuţi. 

Jamie s-a gândit la jocul pe care îl făceau 
dezertorii, bine primiţi în armata britanică. Li se 
dădea îmbrăcăminte şi hrană şi apoi erau 
interogaţi, pentru a se obţine de la ei cât mai 
multe informaţii. 

— Au dreptate să facă aşa, nu? Dar noi putem 
profita din asta, nu? a spus Jamie. 

Ofițerii cărora le vorbea au început să 
zâmbească. Peste câteva zile, „dezertori” aleşi cu 
grijă ajungeau la liniile britanice şi erau duşi 
înaintea ofiţerilor, unde spuneau „poveşti” puse la 
punct cu grijă. După ce se bucurau de o masă 
îmbelşugată, acei aşa-zişi dezertori se foloseau de 
prima ocazie pentru a dezerta din nou şi a se 


întoarce în rândurile americanilor, aducând 
informaţii preţioase despre britanicii care se aflau 
pe urmele noastre. 

lan se ducea din când în când în taberele 
indienilor, dar el nu juca acel joc al dezertorilor. 
Era de-a dreptul memorabil. M-am gândit că lui 
Jamie i-ar fi plăcut să facă pe dezertorul. Avea 
talent actoricesc şi un simţ dezvoltat al aventurii. 
Cu toate acestea, el a ezitat să devină „dezertor”, 
pentru că era foarte înalt şi solid şi avea o figură 
care ieşea în evidenţă. „Dezertorii” trebuiau să fie 
oameni cu o înfăţişare cu totul obişnuită, care nu 
puteau fi recunoscuţi ulterior. 

— Mai devreme sau mai târziu, britanicii vor 
înţelege ce se întâmplă şi nu o să le cadă prea 
bine lucrul acesta, a spus Jamie. 

Găsisem adăpost peste noapte tot într-o şură. 
Aceasta nu arsese şi mai avea în ea câteva 
grămezi de fân. Eram singuri, dar nu pentru multă 
vreme. Scena noastră de amor din grădina 
comandantului părea să se fi desfăşurat într-o altă 
viaţă. 

Mi-am pus capul pe umărul lui Jamie, relaxându- 
mă şi simțind căldura trupului său. 

— Crezi că poate... 

Jamie s-a întrerupt deodată, cu mâna pe piciorul 
meu. 

Peste numai o clipă am auzit zgomotul care îl 
făcuse să devină atent. Am simţit că mi se usucă 
gura. Putea fi un lup care umbla după pradă sau 
un atac al indienilor. Putea fi orice, dar eram 
pregătită. Am băgat mâna în buzunar şi am scos 
cuțitul pe care mi-l dăduse Jamie. 

O fiinţă, dar nu un lup, a trecut pe lângă uşă. 


Era umbra unui bărbat, care a dispărut brusc. 
Jamie m-a strâns de pulpă şi a dispărut, înaintând 
aplecat prin şura goală, fără a scoate un sunet. 
Pentru scurtă vreme, nu l-am putut vedea în 
întuneric, dar ochii mei s-au adaptat repede şi l- 
am descoperit câteva clipe mai târziu. l-am văzut 
silueta înaltă lipită de perete, chiar lângă uşă. 

Umbra aceea care trecuse prin cadrul uşii s-a 
întors. Am văzut conturul unui cap. Am tras 
picioarele sub mine. Mă furnica pielea de frică. 
Uşa era doar întredeschisă şi mă gândeam că 
poate era mai bine să mă întind pe burtă, lângă un 
perete. Poate aşa nu eram descoperită. De 
asemenea, dacă aveam noroc, îl puteam apuca de 
glezne pe intrus şi îl puteam înţepa în picior. 

Mă hotărâsem pentru cea ce-a doua variantă, 
când s-a auzit o şoaptă în întuneric: 

— Prietene... Prietene James? 

— Tu eşti, Denzell? am întrebat încercând să 
vorbesc pe un ton firesc. 

— Claire! a exclamat quakerul, pentru ca apoi să 
între repede în şură, să se împiedice de ceva şi să 
cadă cât era de lung. 

— Bine-ai venit, prietene Hunter! a spus Jamie 
amuzat. Te-ai lovit? 

Silueta cea lungă de lângă perete s-a aplecat. 
Jamie a vrut să-i dea o mână de ajutor vizitatorului 
nostru. 

— Nu, nu, cel puţin nu cred, a replicat Denzell. 
Nici nu ştiu cum, dar... James, am reuşit! 

Pentru o clipă s-a lăsat liniştea. 

— Şi cât de aproape sunt? La o aruncătură de 
băț? a întrebat Jamie încet. Acum se deplasează? 

— Nu, mulţumesc lui Dumnezeu! a spus Denzell, 


aşezându-se repede lângă mine. 

Simţeam cum tremură, dar după o vreme a 
continuat: 

— Aşteaptă să le sosească mai întâi provizii noi. 
Nu îndrăznesc să se îndepărteze prea mult de 
căruțele cu provizii şi au mari probleme în privinţa 
asta. Am nenorocit pur şi simplu drumurile, a 
adăugat quakerul cu mândrie în glas. A mai ajutat 
şi ploaia. 

— Ştii cât or să mai aştepte? a întrebat Jamie. 

Denzell a dat din cap în semn că da şi apoi a 
spus: 

— Unul dintre sergenţi a spus că s-ar putea să 
mai dureze o zi sau două. Le-a spus soldaţilor să 
aibă grijă cum îşi drămuiesc berea şi făina, pentru 
că nu vor mai avea nimic până când nu vor sosi 
noile căruţe cu provizii. 

Jamie s-a liniştit într-o oarecare măsură. Vom 
avea vreme să dormim, începusem să mă relaxez 
puţin şi nici nu am mai fost atentă la ce spunea 
Denzell. Am auzit glasul lui Jamie, care murmura 
cuvinte de laudă. L-a bătut pe Denzell pe umăr şi a 
ieşit din şură, pentru a le spune şi altora ce aflase. 

Denzell stătea nemişcat, respirând cu zgomot. 
M-am adunat atât cât puteam şi am încercat să fiu 
amabilă. 

— 'Ţi-au dat de mâncare, Denzell? 

— Oh! a exclamat quakerul, căutând ceva prin 
buzunare, pentru ca apoi să spună: 

— Poftim, am adus asta pentru tine. 

Mi-a pus ceva în palmă. Era o turtă arsă pe 
margini. Ştiam că era arsă după coaja tare. A 
început să-mi lase gura apă de poftă. 

— Oh, nu! am spus, încercând să-i dau turta 


înapoi. Tu ar trebui să... 

— Mi-au dat de mâncare, m-a asigurat el. Mi-au 
dat un fel de tocană. Am mâncat cât am putut de 
mult. Mai am în buzunar o turtă pentru sora mea. 
Ei mi-au dat mâncarea, m-a asigurat Denzell. Nu 
am furat. 

— Mulţumesc, am reuşit să spun. 

Am rupt turta în două şi am pus jumătate din ea 
în buzunar, pentru Jamie. Cealaltă jumătate era 
pentru mine şi am muşcat din ea ca un lup care 
rupe cu colții din pradă. 

Stomacul lui Denzell a început să „cânte” 
împreună cu al meu, scoțând tot felul de sunete. 

— Ai spus că ai mâncat! i-am exclamat cu 
reproş. 

— Am mâncat, dar se pare că tocana nu vrea să 
stea liniştită, a spus el, izbucnind în râs. 

S-a aplecat şi şi-a pus mâinile pe burtă: 

— Nu ai cumva nişte orz sau nişte mentă, 
prietenă Claire? 

— Am, i-am răspuns eu, foarte mulţumită că îl 
puteam ajuta. Nu aveam cine ştie ce, doar ceva 
mentă. Aveam şi apă caldă. l-am dat o mână de 
frunze de mentă pe care să le mestece, pentru ca 
apoi să le înghită cu apă. A băut, a regurgitat, s-a 
oprit, a deschis gura şi mi-am dat seama imediat 
ce avea să se întâmple. L-am aplecat repede într-o 
parte şi i-am sprijinit fruntea în vreme ce voma. A 
vărsat menta şi tocana. 

— Intoxicaţie? am întrebat eu, punându-i mâna 
pe frunte. 

Denzell s-a depărtat, însă, prăbuşindu-se pe o 
grămadă de fân şi sprijinindu-şi fruntea pe 
genunchi. 


— A spus că o să mă spânzure, a şoptit el 
deodată. 

— Cine? 

— Un ofiţer englez. Căpitanul Breadbury. Cred 
că aşa îl chema. A zis că mă joc de-a spionii şi 
soldaţii. M-a ameninţat că, dacă nu mărturisesc 
imediat, are să mă spânzure. 

— Dar nu te-a spânzurat, i-am spus încet. 

Tremura tot şi am văzut cum i se scurgea o 
picătură de sudoare din bărbie, translucidă în 
lumina slabă. 

— l-am spus... l-am spus că ar putea s-o facă, 
dacă ar vrea. Şi chiar am crezut că are să mă 
spânzure, dar nu a făcut-o. Respira sacadat şi mi- 
am dat seama că plângea fără să scoată un sunet. 

L-am prins în braţe şi i-am cerut să se 
liniştească. După ceva vreme s-a oprit şi a tăcut 
preţ de câteva minute. 

— Am crezut... că sunt pregătit să mor, a spus el 
încet. Am crezut că voi merge fericit la Domnul, 
indiferent când s-ar fi hotărât El să mă cheme. Imi 
este ruşine să descopăr că lucrurile nu stau aşa. 
Mi-a fost atât de rău. 

Am tras adânc aer în piept şi m-am aşezat lângă 
el. 

— M-am gândit mereu la martiri, i-am spus. 
Niciunul dintre ei nu a spus că nu îi este frică. 
Acei martiri au mers, însă, unde trebuiau să 
meargă şi au făcut ceea ce trebuiau să facă. Tu te- 
ai dus acolo unde trebuia să te duci. 

— Nu mi-am propus să fiu martir, a spus el după 
o clipă de tăcere. 

Vorbise atât de încet, încât îmi venea să râd. 

— Mă îndoiesc că vreunul dintre martiri şi-a 


propus să devină martir. Eu cred că toţi s-au 
expus primejdiilor. E târziu, Denzell şi cred că 
sora ta va fi îngrijorată şi înfometată. 

A durat o oră şi mai bine până când s-a întors 
Jamie. Stăteam întinsă în paie, cu şalul tras pe 
umeri, dar nu adormisem. S-a strecurat lângă 
mine şi s-a întins, punând o mână pe trupul meu. 

— De ce el? am întrebat după o clipă, încercând 
să am o voce calmă. 

Am încercat să par liniştită, dar nu am reuşit. 
Jamie a întors capul spre mine şi, după ce a tăcut 
o clipă, l-am auzit spunând: 

— El a vrut să se ducă, iar eu am crezut că are 
să se descurce bine. 

— Că are să se descurce bine? Nu-i actor! Ştii că 
nu e în stare să mintă. Probabil că s-a tot bâlbâit. 
Mă şi mir că l-au crezut... asta, bineînţeles, dacă l- 
au crezut, am adăugat eu. 

— Oh, l-au crezut. Tu crezi că un dezertor 
adevărat nu ar fi înspăimântat, Sassenach? m-a 
întrebat Jamie, părând cu adevărat amuzat. Chiar 
am vrut să se bâlbâie şi să transpire. Dacă îl 
învăţam nişte replici pe care să le rostească pur şi 
simplu, l-ar fi împuşcat pe loc. 

M-am gândit la cele ce mi-a spus Jamie şi am 
simţit că bucata de turtă pe care o mâncasem mi 
se suise până-n gât. 

— Da, am spus, trăgând adânc aer în piept. 

Am simţit cum faţa îmi era inundată de 
transpiraţie rece, când l-am văzut cu ochii minţii 
pe micuțul Denny Hunter transpirând şi 
bâlbâindu-se sub privirile reci ale unui ofiţer 
britanic. 

— Da, am spus din nou. Dar... Nu putea merge 


altcineva în locul lui? Nu e vorba doar de faptul că 
Denny ne este prieten. E medic. Avem nevoie de 
el. 

Jamie s-a întors din nou spre mine. Afară cerul 
începea să se lumineze, îi vedeam conturul feţei. 

— Nu m-ai auzit când ţi-am spus că a vrut să 
meargă, Sassenach? a întrebat el. Nu i-am cerut 
eu s-o facă. Dimpotrivă, am încercat să-l conving 
să n-o facă... chiar din motivul pe care l-ai amintit 
tu. Nici nu a vrut să audă şi m-a rugat doar să am 
grijă de sora lui, dacă el nu se mai întoarce. 

Rachel. Mi s-a strâns stomacul din nou când mi- 
am amintit de ea. 

— La ce s-o fi gândit? 

Jamie s-a întors pe spate şi a oftat, zicând: 

— El e quaker, Sassenach, dar este şi bărbat. 
Dacă nu ar fi fost un bărbat care luptă pentru 
lucrurile în care crede, ar fi stat într-un sătuc, ar fi 
crescut cai şi ar fi avut grijă de sora lui. 

A scuturat din cap şi s-a uitat la mine, pentru ca 
apoi să continue: 

— Tu ai vrea ca eu să stau acasă, Sassenach? Ai 
vrea să renunţ la luptă? 

— Aş vrea, am spus, încercând să-mi stăpânesc 
supărarea. Aş vrea ca acest lucru să se întâmple 
imediat. Ştiu, însă, că tu nu vei renunța la luptă, 
aşa că ce rost ar avea să-ţi cer s-o faci? 

Jamie a izbucnit în râs. 

— Deci tu înţelegi, a spus el în cele din urmă, 
prinzându-mă de mână. Asta se întâmplă şi în 
cazul lui Denzell Hunter, vezi? Dacă lui îi este 
sortit să-şi pună viaţa în joc, atunci eu nu îl pot 
împiedica s-o facă. 

— Nu poţi să-l împiedici, dar rezultatul acestui 


joc este un mare zero, am replicat încercând să-mi 
retrag mâna dintr-a sa. Nu ţi-a spus nimeni că 
mereu câştigă cel ce organizează jocul? 

Ţinându-mi mâna, începuse să-şi treacă degetul 
mare peste vârfurile degetelor mele. 

— Aşa este, a spus el în cele din urmă. Vezi ce 
şanse ai şi tai cărţile, Sassenach. Şi nu e vorba 
numai de noroc, înţelegi? 

Lumina devenise mai puternică înainte de 
răsăritul soarelui şi începeau să se zărească 
obiectele, iar umbrele negre deveneau cenuşii şi 
apoi albastre. 

Degetul lui mare a ajuns în palma mea, iareuil- 
am prins involuntar în căuşul mâinii mele. 

— Oare de ce nu există un cuvânt care să fie 
opusul lui „a păli”? l-am întrebat, văzând cum 
trăsăturile feţei lui începeau să se vadă în lumină. 
l-am netezit o sprânceană rebelă şi i-am simţit 
barba scurtă în palmă. Culoarea bărbii varia între 
arămiu, auriu şi argintiu, nuanţe care se 
distingeau foarte bine pe faţa lui tăbăcită de 
ploaie, de vânt şi arsă de soare. 

— Eu cred că nu este nevoie de un astfel de 
cuvânt, asta dacă te gândeşti la lumină. 

M-a privit şi a zâmbit, distingând conturul feţei 
mele. 

— Dacă lumina păleşte, vine noaptea, a spus el. 
Şi atunci când noaptea îşi pierde din putere, vine 
ziua, nu-i aşa? 

— Mă întreb de ce femeile nu se duc la război. 

— Voi nu sunteţi făcute pentru aşa ceva, 
Sassenach, a spus el, punându-mi mâna pe obraz. 
Nici nu ar fi drept. Dacă aţi pleca la război, aţi lua 
cu voi atât de multe lucruri. 


— Ce vrei să spui cu asta? 

A ridicat încet din umeri, căutând un cuvânt 
potrivit sau o noţiune potrivită. Era o mişcare pe 
care o făcea în mod inconştient. 

— Atunci când moare un bărbat, moare numai 
el, a spus Jamie în cele din urmă. Este adevărat 
că, într-o familie, este nevoie de un bărbat care să 
hrănească şi să apere acea familie. O femeie... S-a 
întrerupt şi buzele lui, zâmbind discret, au atins 
vârfurile degetelor mele. O femeie înseamnă... o 
infinitate de posibilităţi. 

— Eşti un prost dacă crezi cu adevărat că un 
bărbat este ca oricare alt bărbat, i-am spus încet. 

Am rămas întinşi o vreme, văzând cum lumina 
devenea din ce în ce mai puternică. 

— De câte ori ai făcut-o tu, Sassenach? a 
întrebat el deodată. De câte ori ai stat tu în 
întuneric sau în lumina răsăritului şi ai ţinut în 
palmele tale teama unui bărbat? 

— De prea multe ori, i-am spus, deşi nu acela 
era adevărul şi el ştia asta. 

I-am auzit respiraţia. Râdea discret. Mi-a întors 
palma în sus şi mi-a pipăit cu degetul mare 
coborâşurile şi urcuşurile, toate îmbinările şi 
umflăturile, linia vieţii, linia inimii, carnea moale a 
Muntelui lui Venus, unde se mai distingea încă 
litera J. Îl ţinusem în palma mea pentru cea mai 
mare parte a vieţii mele. 

— Asta e din datoria mea, i-am spus cu oarecare 
detaşare, dar el nu a simţit astfel tonul meu. 

— Crezi că nu mi-e frică atunci când îmi fac 
datoria? a întrebat el încet. 

Îţi este frică, i-am spus. Îţi este frică, dar tot îţi 
faci datoria. Eşti un mare jucător, iar cea mai 


mare miză este viaţa, nu-i aşa? Poate fi viaţa ta, 
poate fi a altcuiva. 

— Da, a spus el încet. Cred că ştii tu cum stau 
lucrurile. Nu îmi fac griji prea mari în ceea ce 
priveşte. Mi-am făcut datoria. Copiii mei sunt 
mari, nepoţii mei sunt sănătoşi. Acesta e lucrul cel 
mai important, nu-i aşa? 

— Aşa e, i-am răspuns. 

Soarele răsărise. Am auzit un cocoş cântând 
undeva, departe. 

— 'Tocmai de aceea pot să spun că nu îmi mai 
este atât de frică. Sigur că nu mi-ar fi pe plac să 
mor, dar regretul nu ar fi atât de mare. Pe de altă 
parte - gura i s-a ţuguiat, când m-a privit - dacă 
nu îmi mai este atât de frică pentru mine, nu îmi 
place să ucid oameni tineri care nu şi-au trăit încă 
viaţa. 

Eram convinsă că, prin aceste cuvinte, dorea să- 
şi ceară într-un fel iertare pentru ceea ce se 
întâmplase cu Denny Hunter. 

— Tu încerci să vezi ce vârstă au oamenii care 
trag asupra ta? l-am întrebat, în vreme ce îmi 
îndepărtam fânul din păr. 

— Imi e greu, a recunoscut el. 

— Sper sincer că nu îl vei lăsa pe cine ştie ce 
tinerel să te omoare, doar pentru că nu a avut o 
viaţă atât de plină ca a ta. 

S-a ridicat şi el în capul oaselor. Fânul îi atârna 
din păr şi, în cele din urmă, mi-a spus: 

— Nu. L-aş ucide chiar dacă ar fi tânăr, dar mi- 
ar păsa mai mult. 

Grey nu fusese niciodată până atunci în 
Philadelphia. În afara faptului că străzile erau 
execrabile, părea a fi un oraş plăcut. Venise vara 
şi împodobise copacii cu coroane bogate. După 
plimbare, avea frunze pe haine, şi tălpile 
încălţărilor sale erau lipicioase de la seva florilor. 
S-a gândit cu tristeţe că poate temperatura 
ridicată era de vină pentru faptul că Henry gândea 
astfel. 

Nu îl învinuia pe nepotul său în niciun fel. 
Doamna Woodcock era amabilă, avea un chip 
plăcut şi un suflet cald. In afară de asta, avusese 
grijă de el, atunci când ofiţerul care se ocupa de 
deţinuţi îl adusese la ea şi ea îl scăpase din 
ghearele morţii. Când apar astfel de situaţii, se 
creează o legătură, Grey ştia bine asta. Ştia, deşi, 
slavă Domnului, nu avusese niciun fel de 
sentiment de tandreţe pentru vreuna dintre 
femeile care îl îngrijiseră când fusese bolnav. 
Pentru niciuna, cu excepţia... 

— Rahat! a spus el involuntar, şi un cetăţean 
care părea a fi cleric şi-a întors privirea pe când 
ce trecea pe lângă el. 

Era ca şi când ar fi acoperit cu o cană un gând 
care îl tot sâcâise ca o muscă. Pentru că nu putea, 
totuşi, să-l ignore, a ridicat acea cană imaginară şi 


a descoperit-o sub ea pe Claire Fraser. S-a relaxat 
puţin. 

Cu siguranţă că nu fusese vorba despre 
tandreţe. Pe de altă parte, nu putea spune cu 
niciun chip despre ce anume fusese vorba. Fusese 
vorba despre o intimitate mai puţin obişnuită. 
Aceasta rezultase, fără îndoială, din faptul că ea 
era soţia lui Jamie Fraser şi ea ştia ce sentimente 
avea el faţă de Jamie. A lăsat-o deoparte pe Claire 
Fraser şi s-a concentrat asupra nepotului său. 

Fără îndoială că doamna Woodcock era o femeie 
plăcută şi fără îndoială că era mult prea apropiată 
de Henry, având în vedere că era măritată cu un 
rebel - Henry îi spusese acest lucru - şi doar 
Dumnezeu ştia dacă şi când se va mai întoarce. 
Era bine că nu exista pericolul ca Henry să-şi 
piardă capul şi să se însoare cu ea. Îşi putea 
imagina ce scandal ar fi izbucnit, dacă el ar fi 
venit acasă cu văduva unui tâmplar, oricât de 
încântătoare ar fi fost. A zâmbit când s-a gândit la 
asta. Avea un sentiment de milă faţă de doamna 
Woodcock. Trebuia avut în vedere faptul că ea îi 
salvase viaţa lui Henry. 

Deocamdată. Acest gând nesuferit îl sâcâia. 

Îl înţelegea pe Henry, care nu mai voia să se 
supună altei operaţii. 

Mai exista şi teama că băiatul s-ar fi putut să nu 
reziste încă unei operaţii. Pe de altă parte însă, 
Henry nu putea rămâne aşa. Ar slăbi şi ar muri în 
momentul în care boala şi durerea i-ar fura şi 
ultimul strop de vitalitate. Nici măcar atracțiile 
carnale ale doamnei Woodcock nu puteau să-l mai 
ţină în viaţă. 

Nu, fără discuţie că operaţia trebuia făcută, şi 


cât mai curând. În urma conversaţiilor pe care le 
avusese cu doctorul Franklin, bătrânul domn îi 
vorbise despre un prieten al său, doctorul 
Benjamin Rush, care pretindea că este cel mai bun 
medic. Doctorul Franklin i-a cerut lui Grey să-i 
facă o vizită prietenului său, dacă va ajunge 
vreodată în oraşul acela. Franklin i-a dat, de altfel, 
şi o scrisoare de recomandare. Grey se îndrepta 
tocmai spre casa doctorului, sperând că acesta va 
lua el însuşi parte la operaţia lui Henry sau îi va 
recomanda pe cineva care să o facă; indiferent 
dacă băiatul voia sau nu, operaţia trebuia să se 
facă. Grey nu-l putea duce acasă în Anglia în 
starea în care se găsea şi le promisese atât lui 
Minnie, cât şi fratelui său, că-l va aduce acasă pe 
fiul lor cel mic, dacă se mai afla în viaţă. 

A alunecat pe o piatră de pavaj murdară de 
noroi, a scos un hoop! şi s-a înclinat într-o parte, 
cu mâinile întinse, pentru a-şi recăpăta echilibrul. 
Şi-a revenit şi şi-a aranjat ţinuta demn, ignorând 
chicotelile a două lăptărese care îl priviseră. 

La naiba, Claire Fraser îşi făcuse din nou loc în 
gândurile lui. De ce? ... Bineînţeles că din cauza 
asta! Din cauza eterului, cum numea ea compusul. 
li ceruse un recipient cu nu ştiu ce acid şi îi 
spusese că avea nevoie de el, pentru a face eter. 
Nu era vorba despre eterul acela care ţinea de un 
anumit tărâm, ci despre o substanţă care îi făcea 
pe oameni să între într-o stare de inconştienţă, 
astfel încât să poată fi operati... fără a avea dureri. 

S-a oprit în mijlocul străzii şi a rămas nemişcat. 
Jamie îi povestise despre experimentele pe care le 
făcuse soţia lui cu substanţa aceea, despre 
minunata operaţie pe care i-o făcuse unui băiat 


care devenise cu totul inconştient, după care 
Claire îl tăiase la abdomen, îi operase organul în 
neregulă şi îl cususe la loc. După asta, băiatul se 
arătase a fi sănătos-tun. 

Şi-a încetinit mersul, gândind febril. Oare ar 
veni? Ar fi trebuit să întreprindă o călătorie 
pornind de la Fraser's Ridge, deşi să parcurgă 
drumul de acolo până la malul oceanului nu ar fi 
fost un lucru tocmai neplăcut. Era vară, vremea 
era frumoasă, călătoria putea fi dusă la bun sfârşit 
în mai puţin de două săptămâni. Şi dacă ea ar fi 
venit la Washington, el ar fi putut aranja să fie 
adusă cu un vas la Philadelphia. Avea relaţii în 
marină. 

Cât? Cât de mult i-ar fi luat... dacă ar fi acceptat 
să vină? Mai bine spus, cât mai avea Henry de 
trăit? 

A fost smuls din gândurile sale de ceea ce părea 
a fi o mică revoltă în capătul străzii pe care se 
afla. Câteva persoane, majoritatea bete, judecând 
după comportament, ţipau, se îmbrânceau şi 
fluturau batiste. Un om bătea o tobă cu mult 
entuziasm, dar fără pricepere, iar doi copii duceau 
un banner roşu, pe care nu era scris nimic. 

S-a lipit de o clădire, pentru a le face loc să 
treacă. Nu au trecut, ci s-au strâns în faţa unei 
case situate de cealaltă parte a străzii şi au 
început să strige sloganuri în engleză şi în 
germană. 

A înţeles că se striga „Libertate 
Rush! Rush!” 

Dumnezeule, aceea trebuia să fie chiar casa pe 
care o căuta! Casa doctorului Rush. Oamenii care 
scandau păreau a fi binedispuşi. Nu s-ar fi spus că 


n 
! 


şi „Rush! 


aveau de gând să-l ungă pe doctor cu smoală, 
pentru ca apoi să-l „imbrace” în fulgi, procedeu 
care făcea deliciul mulţimii sau cel puţin aşa i se 
spusese lui Grey. 

S-a apropiat cu mare grijă de o femeie tânără şi 
a bătut-o pe umăr, strigând în urechea ei, pentru a 
se face auzit: 

— Îmi cer scuze! 

Femeia s-a întors, i-a observat vesta cu fluturi şi 
a zâmbit. Grey a zâmbit la rândul lui, strigând: 

— II caut pe domnul doctor Benjamin Rush. Este 
acasă? 

— Da, este, a spus un tânăr, care se afla alături 
de femeie şi care a ridicat imediat din sprâncene. 
Aveţi treabă cu doctorul Benjamin Rush? 

— Am o scrisoare de recomandare către dânsul 
de la un anume doctor Franklin, un prieten... 

Tânărul a zâmbit larg şi, înainte de a putea 
spune ceva, uşa casei s-a deschis şi a apărut în 
prag un bărbat suplu, bine îmbrăcat, de vreo 
treizeci de ani. S-a auzit un murmur din mulţime şi 
domnul acela, care era mai mult ca sigur doctorul 
Rush, a ridicat mâinile, râzând. Pentru moment, s- 
a făcut linişte pentru că domnul s-a aplecat, vrând 
să stea de vorbă cu cineva din mulţime. Omul a 
intrat în casă pentru a-şi pune haina şi a ieşit după 
puţină vreme. A coborât treptele din faţa uşii în 
ropote de aplauze şi apoi mulţimea şi-a continuat 
drumul. 

— Veniţi şi dumneavoastră! i-a strigat în ureche 
tânărul căruia îi vorbise puţin mai devreme. Vom 
avea bere gratis! 

In acest fel, Lordul John Grey s-a trezit într-o 
tavernă mare, la prima aniversare a Declaraţiei de 


Independenţă. S-au ţinut discursuri politice, iar 
vorbitorii s-au dovedit a fi diferiţi din punctul de 
vedere al patimii şi al talentului oratoric de care 
dispuneau. Astfel a aflat Grey că doctorul Rush nu 
era doar un foarte bogat simpatizant al rebelilor, 
dar şi că era el însuşi rebel. De fapt, atât Rush, cât 
şi doctorul Franklin au semnat importantul 
document. 

S-a răspândit vorba că Grey ar fi un prieten al 
lui Franklin, drept care s-a bucurat de ovaţii şi a 
fost purtat prin mulţime până ce s-a trezit faţă-n 
faţă cu Benjamin Rush. 

Pentru Grey, nu era prima dată când se găsea 
faţă-n faţă cu un infractor şi de aceea şi-a păstrat 
calmul. Era clar că se găsea într-un moment cu 
totul nepotrivit pentru a-i prezenta doctorului 
situaţia nepotului său, mulţumindu-se doar să-i 
strângă mâna tânărului medic şi să se refere la 
faptul că îl cunoştea pe Franklin. Rush a fost 
deosebit de amabil şi i-a strigat lui Grey că ar 
trebui să-l viziteze acasă, când vor avea amândoi 
timp pentru asta, poate în dimineaţa zile 
următoare. 

Grey a primit propunerea cu mare bucurie şi s-a 
retras prin mulţime, sperând că reprezentanţii 
Coroanei Britanice nu aveau să-l spânzure pe 
Rush, înainte ca acesta să se fi ocupat de Henry. 

Un zgomot care se auzea în stradă a pus capăt 
petrecerii. 

Se auzeau strigăte şi zgomote făcute de nişte 
proiectile în faţa clădirii. Unul dintre aceste 
proiectile, care s-a dovedit a fi o piatră de pavaj 
plină de noroi, a spart un geam şi astfel au 
pătruns în interiorul  tavernei strigătele 


„Trădătorilor! Renegaţilor! 1’ 

— Tăceţi din gură, lingăilor! a strigat cineva din 
tavernă. 

Pe geamul spart şi pe uşa deschisă au pătruns 
pietre şi bulgări de noroi şi au răsunat strigăte cu 
iz patriotic de genul: „Dumnezeu s-o aibă-n pază 
pe regină”. 

— Să-i jugănim pe regalişti! a strigat tânărul cu 
care Grey stătuse de vorbă mai devreme, şi 
jumătate din clienţii tavernei au ieşit repede, în 
timp ce alţii se chinuiau să rupă picioarele 
scaunelor sau ascultau discursul care începuse. 

Grey şi-a făcut griji, gândindu-se că Rush va fi 
atacat de către loialiştii din stradă şi va avea de 
suferit înainte de a se putea ocupa de Henry, dar 
doctorul şi alţi câţiva rebeli importanţi au ieşit din 
local prin bucătărie. 

Grey a rămas în tovărăşia unui bărbat din 
Norfolk, al cărui nume era Paine, un ins slab, 
prost îmbrăcat, cu nasul mare şi cu opinii foarte 
bine conturate în ceea ce privea libertatea şi 
democraţia, şi care stăpânea un număr remarcabil 
de epitete legate de rege. Pentru că nu avea cum 
să-şi expună opiniile contrare, Grey s-a scuzat şi a 
încercat să facă întocmai ca Rush, adică să 
părăsească localul pe uşa din spate, deoarece 
confruntarea de afară atinsese un punct 
culminant, pentru ca totul să se termine cu fuga 
loialiştilor. Oamenii au început să se întoarcă în 
tavernă, unii indignaţi, alţii felicitându-se reciproc. 
Printre aceştia era şi un bărbat brunet, înalt şi 
suplu, care a privit în jur şi a încremenit când l-a 
văzut pe Grey. 

Grey s-a îndreptat spre el, sperând că nu i se 


auzeau bătăile inimii, deşi era zgomot în stradă. 

— Domnule Beauchamp! a exclamat el, 
apucându-l pe Perseverence Wainwright de mână. 
Gestul ar fi putut părea o cordială strângere de 
mână, dar era de fapt unul prin care Grey arăta 
clar că nu avea de gând să-i dea drumul omului pe 
care îl întâlnise. Am putea schimba o vorbă, 
domnule? 

Nu a vrut să îl ducă în casa pe care o închiriase 
pentru el şi Dotde. Fata nu avea cum să-l 
recunoască, pentru că nici nu venise pe lume când 
Percy dispăruse din viaţa lui Grey. Era vorba doar 
despre instinctul care îl împiedica să dea unui 
copil mic un şarpe veninos să se joace. 

Percy nu a vrut să-l ducă acolo unde locuia el. 
Probabil nu voia ca Grey să afle unde stă, pentru 
că poate îşi dorea la un moment dat să dispară. 
Grey a fost de acord cu sugestia lui Percy de a 
merge într-un loc numit Southeast Square. 

— Este un câmp unde vin cei care au vreme de 
pierdut. Acolo îi îngroapă pe cei care nu sunt din 
oraş. 

— Un loc foarte potrivit, a spus Grey, dar Percy 
fie că nu l-a auzit, fie s-a prefăcut că nu îl aude. 

Au avut ceva cale de străbătut, dar nu au vorbit 
mult, pentru că străzile erau pline de oameni. Deşi 
toată lumea părea a sărbători şi se vedeau drapele 
din loc în loc - toate având pe ele stele, deşi Grey 
nu văzuse două drapele la fel; erau diferite ca 
mărime şi în varii culori. Unele erau alcătuite din 
fâşii roşii, albe şi albastre, altele erau doar din 
fâşii roşii şi albe - iar în aer se simţea bucuria, dar 
şi pericolul. Poate că Philadelphia era capitala 
rebelilor, dar în niciun caz nu era un bastion. 


În Southeast Square era linişte, aşa cum era de 
aşteptat în cazul unui cimitir. Erau doar câteva 
plăci din lemn care marcau morminte. Pe acele 
plăci se citeau diferite lucruri despre persoanele 
îngropate sub ele. Nimeni nu îşi permisese să facă 
monumente funerare din piatră. Cu toate acestea, 
un suflet caritabil a înălţat în mijlocul acelui câmp 
o cruce din piatră. Fără a fi discutat între ei, cei 
doi s-au îndreptat către acea cruce, urmând cursul 
unui mic pârâu. 

Grey se gândise că era posibil ca Percy să-l fi 
invitat în acel loc ca să aibă timp să se gândească. 
Era foarte bine, pentru că avusese şi el timp să se 
gândească. Tocmai de aceea, când Percy s-a 
aşezat lângă crucea din piatră, Grey nu s-a mai 
ostenit să înceapă conversaţia despre vreme. 

— Povesteşte-mi despre cea de-a doua soră a 
baronului Amandine, a spus Grey, stând înaintea 
lui Percy. 

Percy a clipit uluit, dar apoi a zâmbit, spunând: 

— Zău aşa, John, mă uimeşti. Claude nu ţi-a 
povestit despre Amelie, de asta sunt sigur. 

Grey nu a replicat în niciun fel, ci şi-a dus 
mâinile la spate, aşteptând. Percy s-a gândit 
vreme de o clipă şi apoi a scuturat din cap, zicând: 

— Aşa este. A fost sora mai mare a lui Claude. 
Soţia mea, Cecile, este sora lui mai mică. 

— A fost, a repetat Grey. Deci a murit. 

— A murit cu aproximativ patruzeci de ani în 
urmă. De ce te interesează? 

Percy a scos o batistă cu care şi-a tamponat 
tâmplele. Era cald şi cămaşa lui Grey era udă. 

— Unde a murit? 

— Într-un bordel din Paris. 


Grey a înmărmurit. Percy a observat acest lucru 
şi a zâmbit, spunând: 

— Dacă vrei să ştii, John, îl caut pe fiul ei. 

Grey l-a privit o clipă cu ochi mari, pentru ca 
apoi să se aşeze lângă el. A simţit că piatra era 
caldă. 

— Bine, a spus el după o clipă. Povesteşte-mi, 
dacă eşti aşa de bun. 

Percy l-a privit dintr-o parte. Era neliniştit, dar 
continua să fie amuzat. 

— Sunt lucruri pe care nu ţi le pot spune, John, 
după cum cred că îţi dai şi tu seama. Apropo, am 
auzit că între secretarii de stat britanici sunt 
discuţii privitoare la cel căruia trebuie să-i fac 
oferta mea. Acest lucru este rezultatul acţiunilor 
tale, presupun. Mulţumesc! 

— Nu schimba subiectul. Nu te-am întrebat 
nimic despre oferta pe care ai făcut-o. Incă nu am 
făcut-o. Te întrebam despre Amelie Beauchamp şi 
despre fiul ei. Nu văd nicio legătură cu cealaltă 
problemă, astfel încât trag concluzia că aceste 
două persoane înseamnă ceva pentru tine. 
Bineînţeles că nu îmi poţi spune nimic despre 
problema spinoasă, a continuat Grey, înclinându- 
se puţin, dar cred că acest mister legat de sora 
baronului pare a avea în sine ceva personal. 

— Are, a replicat Percy, începând să se 
gândească. Privirea i s-a îngustat, dar erau, totuşi, 
aceiaşi ochi căprui de culoarea vinului de Xeres. 
Degetele lui au bătut scurt darabana pe piatră şi 
apoi s-au oprit. S-a întors spre Grey, având aerul 
că luase o hotărâre. 

— Prea bine, câine ce eşti, a spus el. Dacă nu-ți 
spun, eşti în stare să mă urmăreşti prin toată 


Philadelphia pentru a-ţi da seama ce caut eu aici. 

Grey avea oricum acea intenţie, dar a scos un 
sunet care ar fi putut suna ca o încurajare, înainte 
de a întreba: 

— De ce eşti tu aici? 

— Caut un tipograf care se numeşte Fergus 
Fraser 

Grey a clipit des, deoarece nu se aştepta la un 
răspuns concret. 

— Cine este...? 

Percy a ridicat o mână, mişcându-şi degetele, în 
vreme ce vorbea. 

— Este în primul rând primul fiu al unui anume 
James Fraser, un fost iacobin notoriu şi, cel puţin 
aşa cred, un rebel, la fel ca şi tatăl lui. Bânuiesc că 
el este fiul lui Amelie Beauchamp. 

Se vedeau libelule albastre şi roşii pe malul apei 
şi Grey a avut impresia că una dintre acele insecte 
i-a zburat pe lângă nas. 

— Vrei să spui că James Fraser are un fiu 
nelegitim cu o prostituată  franţuzoaică 
descendentă a unei vechi familii nobiliare? 

Nu era şocat şi izbutea să vorbească pe un ton 
calm. 

Percy a izbucnit în râs, spunând: 

— Nu. Tipograful este fiul lui Fraser, dar este 
adoptat. L-a luat pe băiat de la un bordel din Paris 
cu peste treizeci de ani în urmă. O picătură de 
sudoare i s-a scurs lui Percy pe ceafă şi el a şters- 
o. Căldura zilei făcuse ca apa de colonie să se 
simtă şi mai tare pe piele. Grey a simţit mirosul de 
ambră, garoafă şi mosc. 

— Amelie a fost, cum am spus, sora mai mare a 
lui Claude, a continuat Percy. In adolescenţă a fost 


sedusă de un bărbat care era mai în vârstă decât 
ea, un nobil căsătorit, cu care a avut un copil. In 
mod normal, ar fi trebuit ca ea să fie măritată 
repede cu un soţ care să reprezinte o partidă 
convenabilă, doar că soţia nobilului a murit subit, 
iar Amelie a făcut scandal, susţinând că, din 
moment ce era liber, trebuia să o ia în căsătorie 
pe ea. 

— Nu a vrut să facă asta? 

— Nu, dar tatăl lui Claude a vrut. Cred că s-a 
gândit că, printr-o asemenea căsătorie, va creşte 
averea familiei sale. Contele a fost foarte bogat şi, 
deşi nu era angrenat în politică, a avut o 
anumită... poziţie. 

La început, bătrânul baron Amandine a fost de 
acord să fie discret, dar când şi-a dat seama ce 
posibilităţi existau, a devenit mai îndrăzneţ şi a 
ameninţat să facă tot felul de lucruri, începând de 
la a înainta o plângere către rege - asta pentru că 
bătrânul Amandine era o prezenţă activă la Curte, 
spre deosebire de fiul său - până la a intenta un 
proces pentru obţinerea de despăgubiri şi la a 
înainta o scrisoare Bisericii în vederea 
excomunicării. 

— Ar fi putut face asemenea lucruri? a întrebat 
Grey fascinat, în ciuda faptului că se îndoia de 
veridicitatea celor spuse de Percy. 

Percy a zâmbit fugar, spunând: 

— Ar fi putut înainta o plângere către rege. 
Oricum, nu a avut ocazia să treacă la acest 
demers. Amelie a dispărut. 

Fata dispăruse de-acasă într-o noapte, luându-şi 
bijuteriile. S-a crezut că poate ea a intenţionat să 
fugă la iubitul ei, sperând că acesta se va căsători 


cu ea, dar contele nu a vrut să ştie nimic în 
legătură cu aceasta şi nimeni nu a venit să spună 
că o văzuse când părăsise Trois Fleches sau că o 
zărise intrând în reşedinţa din Paris a contelui St. 
Germain. 

— Şi crezi că, printr-o împrejurare oarecare, ea 
a ajuns într-un bordel din Paris? a întrebat Grey 
cu îndoială. In ce fel? Şi dacă ar fi aşa, cum ai 
descoperit acest lucru? 

— Am găsit un act de căsătorie. 

— Ce? 

— Un contract de căsătorie între Amelie Elise 
Levigne Beauchamp şi Robert Franşois Quesnay 
de St. Germain. Acest contract este semnat de 
ambele părţi şi de către un preot. Se afla în 
biblioteca de la Trois Fleches, în Biblia familiei. 
Claude şi Franşois nu sunt foarte religioşi, a spus 
Percy, clătinând din cap. 

— Şi tu eşti? 

Această întrebare l-a făcut pe Percy să râdă. 
Grey ştia foarte bine care sunt sentimentele lui în 
legătură cu religia. 

— Eram plictisit, a spus Percy, fără a încerca să 
se scuze în vreun fel. 

— Cred că viaţa la Trois Fleches era destul de 
plicticoasă, dacă ai ajuns tu să citeşti Biblia. 
Ajutorul de grădinar şi-a dat cumva demisia? 

— Dacă... oh, Emile! a exclamat Percy, zâmbind 
larg. Nu, dar în luna aceea a avut un puseu teribil 
de grippe. Nici măcar nu mai putea să respire pe 
nas, bietul de el. 

Grey a avut un impuls irezistibil de a izbucni în 
râs, dar s-a abținut, iar Percy a continuat: 

— De fapt, nu am citit-o, am memorat cele mai 


mari pedepse. Pe mine m-a interesat de fapt 
coperta. 

— Împodobită cu o grămadă de pietre preţioase, 
nu-i aşa? l-a întrebat Grey sec, iar Percy l-a privit 
jignit. 

— Lucrurile nu au întotdeauna legătură cu banii, 
John, nici chiar pentru oameni ca tine, care au 
bani din belşug. 

— Îmi cer scuze, a replicat Grey. De ce te-ai 
oprit, totuşi, asupra Bibliei? 

— Trebuie să ştii că eu sunt un legător de carte 
foarte priceput, a spus Percy, luându-şi un aer de 
mândrie. Am învăţat meseria asta în Italia, 
propunându-mi să-mi câştig traiul din ea, după ce 
tu mi-ai salvat viaţa, şi simt nevoia să-ţi 
mulţumesc pentru asta. 

Când a rostit aceste ultime cuvinte, Percy l-a 
privit cu atâta seriozitate încât Grey s-a intimidat 
puţin. 

— Cu plăcere, a spus el răguşit, privind o omidă 
verde care umbla pe cizma lui. 

— Oricum, a continuat Percy fără a-şi pierde 
şirul ideilor, am descoperit documentul amintit. 
Am auzit, bineînţeles, despre scandalul care a avut 
loc în familie şi am recunoscut numaidecât numele 
inserate în document. 

— I-ai pus baronului întrebări în legătură cu el? 

— Da. Chiar, ce impresie ţi-a făcut Claude? 

Grey s-a gândit că Percy fusese întotdeauna ca 
argintul viu şi nu îşi pierduse vioiciunea nici 
măcar odată cu înaintarea în vârstă. 

— Nu se pricepe la jocul de cărţi, dar are o voce 
minunată... Cântă? 

— Da, cântă, şi ai dreptate în ceea ce priveşte 


abilitatea sa la jocul de cărţi. Poate să păstreze un 
secret atunci când vrea, dar nu este în stare să 
mintă. Ai fi uimit să vezi ce bună este în anumite 
împrejurări onestitatea pură, a adăugat Percy 
gânditor. Cred că ea are legătură cu cea de-a opta 
poruncă. 

Grey a mormăit ceva care semăna cu „onoarea 
din pantaloni”, dar a tuşit apoi şi l-a rugat pe 
Percy să continue. 

— Nu ştia despre contractul de căsătorie. Sunt 
sigur de asta. A fost uimit şi, după ceva vreme - 
„foarte îndrăzneţ şi direct” ai spune tu, dar nu şi 
el - şi-a dat acordul pentru ca eu să mă ocup de 
această chestiune. 

Grey a ignorat tonul lui Percy, care se flata pe 
sine însuşi, dacă asta făcea, şi a pus omida într-o 
tufă care părea să fie comestibilă. 

— Ai căutat preotul, a spus el sigur pe sine. 

Percy a râs cu reală plăcere sau cel puţin aşa se 
părea. Grey şi-a dat seama, oarecum şocat, că, aşa 
cum el bănuia ce gândeşte Percy, şi Percy bănuia 
ce gândeşte el. Ei comunicaseră ani de zile despre 
toate aspectele care erau legate de normele 
impuse de diferitele state şi de cele care aveau 
legătură cu păstrarea anumitor secrete. Percy ştia 
cu cine stătea de vorbă, în vreme ce Grey nu ştia. 

— Da, aşa am făcut. Era mort... omorât. A fost 
ucis într-o seară când se dusese la un enoriaş din 
parohia lui pentru a-i da ultima împărtăşanie. Ce 
întâmplare teribilă. Totul s-a petrecut la o 
săptămână după ce a dispărut Amelie Beauchamp. 

Tot ce povestea Percy începea să stârnească 
interesul profesional al lui Grey, deşi continua să 
fie prudent. 


— Următoarea persoană căreia te-ai fi putut 
adresa era contele, dar dacă a fost în stare să 
ucidă un preot pentru a-şi putea păstra secretele, 
era periculos să faci aşa ceva, a spus Grey. Cred 
că te puteai adresa servitorilor. 

Percy a dat din cap cu colţurile gurii lăsate, în 
semn de respect pentru perspicacitatea lui Grey: 

— Contele era mort şi el sau poate că a dispărut. 
Avea reputaţie de vrăjitor, lucru foarte ciudat, iar 
el a murit la zece ani după dispariţia lui Amelie. 
Da, i-am căutat, într-adevăr, pe vechii lui servitori. 
l-am şi găsit pe câţiva dintre ei. Există oameni 
pentru care contează cu adevărat doar banii, iar 
unul dintre aceştia era ajutorul birjarului. La două 
zile după ce Amelie a dispărut, el a dus un covor la 
o casă de toleranţă din apropiere de Rue 
Faubourg. Este vorba despre un covor foarte greu, 
cu miros de opiu. El a recunoscut acest miros 
pentru că o dată a transportat o trupă de acrobaţi 
chinezi care veniseră să distreze invitaţii de la o 
petrecere ce urma să aibă loc pe proprietatea 
contelui. 

— Şi aşa se face că tu ai ajuns la bordel, unde 
banii... 

— Se spune că apa este un solvent universal, a 
replicat Percy, dând din cap. Aşa se spune, dar nu 
este aşa. Ai putea lua un bărbat, l-ai putea băga 
într-un butoi cu apă rece ca gheaţa şi l-ai putea 
lăsa acolo o săptămână. Ai realiza mult mai puţin 
decât dacă i-ai oferi o cantitate mică de aur. 

Grey a remarcat sintagma „rece ca gheaţa” şi i-a 
făcut lui Percy semn să continue. 

— A fost nevoie de timp. A fost necesar să fac 
mai multe vizite, mai multe încercări. Matroana 


era o adevărată profesionistă, în sensul că, 
indiferent cine o plătise pe predecesoarea ei, o 
plătise foarte bine, iar portarului, care era destul 
de în vârstă, îi fusese tăiată limba la o vârstă 
fragedă, tocmai pentru a ocupa acel post. 

Bineînţeles că prostituatele nu fuseseră acolo 
când s-a adus covorul cu pricina. 

Oricum, se informase cu răbdare în legătură cu 
rudele prostituatelor care lucrau la momentul 
respectiv în bordel, pentru că unele ocupaţii se 
transmit în familie. După luni de cercetări, 
descoperise o bătrână care lucrase pe vremuri în 
casa de toleranţă şi care a recunoscut miniatura 
Ameliei, pe care el o luase de la Trois Fleches. 

Fata fusese adusă, într-adevăr, la bordel, când 
sarcina se afla într-un stadiu oarecum avansat. 
Acest lucru nu era cu adevărat important, căci mai 
existau clienţi cu astfel de gusturi. Câteva luni mai 
târziu, ea a adus pe lume un fiu. A supravieţuit 
naşterii, dar a murit un an mai târziu, în timpul 
epidemiei de gripă. 

— Nici nu aş putea îndrăzni să-ţi povestesc, 
dragul meu, prin ce dificultăţi am trecut pentru a 
afla ceva despre un copil născut într-o casă de 
toleranţă din Paris acum patruzeci şi ceva de ani, 
a spus Percy, oftând şi folosind din nou batista. 

— Bine, dar numele tău este Perseverence, i-a 
spus Grey sec, în timp ce Percy i-a aruncat o 
privire ucigătoare. 

— Ştii, a spus Percy încet, cred că tu eşti 
singura persoană din lume care cunoaşte acest 
amănunt. 

După expresia pe care o avea, s-ar fi putut 
spune că şi-ar fi dorit ca nici măcar Grey să nu îi 


ştie prenumele real. 

— Nu voi spune nimănui secretul, l-a asigurat 
Grey. Cel puţin nu pe acesta. Ce ai reuşit să afli 
despre Denys Randall-Isaacs? 

Această abordare s-a dovedit a fi una potrivită. 
Faţa lui Percy lucea în soare, de parcă ar fi fost 
din mercur. Intr-o fracțiune de secundă, omul îşi 
recăpătase stăpânirea de sine. Cu toate astea, era 
prea târziu. 

Grey a râs, fără să-l fi distrat însă ceva şi s-a 
ridicat în picioare, spunând: 

— Mulţumesc, Perseverence. 

Apoi s-a îndepărtat, trecând printre mormintele 
celor săraci şi fără de nume. 

Seara, după ce toţi cei din casă s-au culcat, ela 
luat pana şi călimara ca să le scrie lui Arthur 
Norrington, lui Harry Quarry şi fratelui său. Cu 
puţin înainte de răsăritul soarelui, a început să-i 
scrie lui Jamie Fraser. Nu îi mai scrisese de doi 
ani. 


59 
BĂTĂLIA DE LA BENNINGTON 


Tabăra generalului Burgoyne 
11 septembrie 1777 


Fumul din câmpiile care arseseră şi care mai 
continuau să ardă plutea deasupra taberei şi 
plutise deasupra ei de zile-n şir. Americanii 
continuau să se retragă, distrugând recoltele în 
drumul lor. 

Când a sosit scrisoarea, William era în tovărăşia 


lui Sandy Lindsay şi discuta despre cea mai bună 
modalitate de a pregăti un curcan, pentru că una 
dintre călăuzele lui Lindsay tocmai adusese unul. 

Probabil că William şi-a imaginat că asupra 
taberei s-a lăsat o cumplită linişte, că pământul s-a 
cutremurat, că i s-a crăpat tâmpla în două. Dar 
era limpede că se întâmplase, într-adevăr, ceva. 

În aer plutea o schimbare, era ceva diferit în 
felul de a vorbi şi de a se mişca al oamenilor din 
jur. Balcarres a simţit şi el acest lucru şi a încetat 
să mai examineze aripa curcanului, privindu-l pe 
William cu sprâncenele ridicate. 

— Ce e? a întrebat William. 

— Nu ştiu, dar nu e bine, a replicat Balcarres, 
lăsând curcanul în mâinile ordonanţei, ridicându- 
se în picioare şi îndreptându-se spre cortul lui 
Burgoyne. William l-a urmat îndeaproape. 

L-au găsit pe Burgoyne cu buzele strânse, alb de 
furie. Ofițerii mai înalţi în grad erau strânşi în 
jurul lui şi vorbeau încet, vizibil şocaţi. 

Căpitanul, Sir Francis Clarke, ofiţerul de 
ordonanţă al lui Burgoyne, a apărut din spatele 
ofiţerilor şi când a trecut pe lângă el, Balcarres l-a 
apucat de cot, întrebându-l: 

— Francis, ce s-a întâmplat? 

Căpitanul Clarke era vizibil agitat. El a privit 
înapoi, către cort, apoi i-a tras pe cei doi tineri 
ofiţeri după el, până într-un loc în care nu puteau 
fi auziţi şi a spus: 

— Howe nu mai vine. 

— Nu vine? a întrebat William prosteşte. Dar... 
el nu mai pleacă din New York? 

— Pleacă, l-a informat Clarke, ţinând buzele atât 
de strânse, încât era o minune că putea vorbi. 


Pleacă să invadeze Pennsylvania. 

— Dar... Balcarres s-a uitat către intrarea în 
cort, pentru ca apoi să-şi întoarcă privirea spre 
Clarke. 

— Exact. 

William începea să înţeleagă care erau 
adevăratele proporţii ale dezastrului. Nu doar că 
generalul Howe ignora pur şi simplu planul lui 
Burgoyne, dar alegând să meargă în Philadelphia 
şi să nu înainteze pe Hudson, pentru a-şi uni 
forţele cu ale lui Burgoyne, Howe îl lăsa singur, 
fără ajutor şi fără provizii. 

Cu alte cuvinte, trebuiau să se descurce singuri, 
separați de  caravanele cu provizii, având 
neplăcuta perspectivă de a-i urmări pe americani 
prin sălbăticie, unde nu li se lăsase nimic din ceea 
ce ar fi putut să le fie util, sau să se întoarcă în 
Canada, trecând prin sălbăticie. 

Balcarres se agitase cât vorbise Sir Francis, 
trecându-şi palma peste faţă şi clătinând din cap. 

— Ştiu ce gândiţi, vă rog să mă scuzaţi, distinşi 
domni. 

— Unde te duci? l-a întrebat William. 

Clerke l-a privit, zicând: 

— Să-i spun doamnei Lind cum stau lucrurile. 
Cred că este mai bine să ştie. 

Doamna Lind era soţia unui ofiţer de rang înalt 
şi amanta generalului Burgoyne. 

Indiferent dacă doamna Lind făcuse uz de 
darurile cu care o înzestrase natura sau dacă firea 
instabilă a generalului ieşise în evidenţă, fapt e că 
efectul scrisorii lui Howe s-a estompat. Indiferent 
ce ai vrea să spui despre el, îi comunica William 
Lordului John într-una dintre scrisorile pe care i le 


trimitea săptămânal, el ştie care sunt beneficiile 
anumitor decizii şi ale acţiunilor efectuate rapid. 
Am încetat să mai urmărim grosul forțelor 
americane. Cei mai mulți dintre caii noştri au fost 
abandonați, au fost furati sau au fost mâncaţi. Mie 
aproape că mi s-au rupt pingelele cizmelor. 

Intre timp, am obținut informaţii de la una 
dintre călâuzele noastre, conform cărora oraşul 
Bennington din apropiere este un loc în care se 
strâng proviziile pentru armata americană. S-a 
raportat, de asemenea, că paza. Nu este asigurată 
de foarte mulţi oameni. Generalul l-a trimis pe 
colonelul Baum, unul dintre ofiterii care Îi 
comandă pe militarii din Hessa, cu cinci sute de 
oameni, pentru a obține as fel atât de necesarele 
provizii. Plecăm în zori. 

Nu ştia dacă acest lucru se întâmplase în urma 
discuţiei pe care o avusese cu Balcarres când 
fuseseră amândoi beţi, dar acum se spunea despre 
el că era „bun cu indienii”. Pe de altă parte, se 
cunoştea faptul că el ştia destul de bine germana. 
De aceea s-a trezit că, în dimineaţa zilei de 12 
august, a fost trimis în misiune împreună cu 
oamenii colonelului Baum, printre care se 
numărau şi dragoni din Brunswick, două piese de 
artilerie cu ghiulele de trei livre şi o sută de 
indieni. 

Se raportase că americanii aveau să primească 
vite mânate din New England, care urmau a fi 
adunate în Bennington. Tot la Bennington urmau 
să sosească multe căruţe cu porumb, grâu şi alte 
lucruri strict necesare. 

Era o minune că nu ploua când au pornit, şi 
acest lucru i-a făcut să fie optimişti pe cei care 


luau parte le expediţie. Raţiile fuseseră mici cam o 
săptămână. După cum William ştia foarte bine, 
atunci când te deplasai fie şi numai o zi fără 
mâncare consistentă, părea a fi o perioadă foarte 
lungă. 

Mulţi dintre indieni erau călare, încercuind 
marea masă de soldaţi, şi porneau înainte pentru a 
cerceta drumul, întorcându-se apoi pentru a-i 
călăuzi pe ceilalţi prin acele locuri unde drumul - 
în cel mai bun caz, o cărare - abandonase lupta şi 
fusese absorbit de pădure sau se înecase într-unul 
dintre râurile umflate care coborau din munţi. 
Bennington se afla în apropierea unui râu, care se 
numea Walloomsac şi, pe măsură ce înaintau, 
William discuta în voie cu un locotenent din 
Hessa, care avea ca punct de pornire întrebarea 
dacă nu cumva proviziile ar fi putut fi transportate 
pe plute în josul apei, pentru a fi recuperate în 
aval. 

Discuţia era una cu totul teoretică, deoarece 
niciunul dintre ei nu ştia încotro se îndreaptă 
apele acelui râu sau dacă era navigabil. Oricum, 
le-a dat celor doi bărbaţi şansa de a-şi exersa a 
doua limbă pe care o ştiau şi de-a avea astfel 
sentimentul că timpul trecea mai uşor pe timpul 
marşului, de-a lungul unei zile călduroase. 

— Tatăl meu a petrecut mult timp în Germania, 
i-a spus William domnului Ober-Leutenant** 
Gruenwald într-o germană şcolărească. Lui foarte 
mult i-a plăcut mâncarea în Hanovra. 

Gruenwald, care era din Hesse-Cassel, şi-a 
răsucit un pic mustaţa şi a ţinut să spună că până 
şi cei din Hanovra se pricep să frigă o vacă şi să 

fiarbă nişte cartofi care să servească drept 
garnitură. 

A adăugat că mama lui pregătea un preparat din 
carne de porc şi mere, cu vin roşu, nucşoară şi 
scorţişoară, de-ţi lăsa gura apă. 

Transpiraţia curgea pe faţa lui Gruenwald, 
lăsând dâre pe pielea acoperită de praf şi umezind 
gulerul tunicii sale de un albastru deschis. Ofiţerul 
şi-a scos cascheta înaltă şi şi-a şters capul cu o 
batistă uriaşă, în carouri, care era pătată, 
deoarece mai fusese folosită de nenumărate ori 
până atunci. 

— S-ar putea să nu găsim scorţişoară azi, a spus 
William. Poate găsim, totuşi, un porc. 

— Dache găsim, eu prăşesc pentru tine, l-a 
asigurat Gruenwald. In ce prifeşte mere... 
Locotenentul s-a întrerupt, băgând mâna sub 
tunică şi scoțând de acolo câteva mere pădurețe, 
roşii, pe care le-a împărţit cu William... în ce 
prifeşte mere, eu ai o mulţime, eu ai... 

Strigătele unui indian care se întorcea în lungul 
coloanei l-au făcut pe ofiţerul german să se 
întrerupă. Războinicul roşu a întins un braţ în 
urma sa, strigând: 

— Râul! 

Acel cuvânt a înviorat coloanele amorţite şi 
William i-a văzut pe cei din cavalerie, care au ţinut 
neapărat să poarte cizmele înalte şi săbiile late, 
deşi nu dispuneau de cai şi aveau de suferit din 
cauza asta, cum reveneau la viaţă şi vociferau 
nerăbdători. 

Un alt strigăt s-a auzit venind din faţă: 

— Balegă de vacă! 

Acele cuvinte au stârnit bucurie şi râsete în 


rândul militarilor, care au început să înainteze mai 
cu viaţă. William l-a văzut pe colonelul Baum, care 
încă mai avea cal, ieşind din coloană, aşteptând pe 
marginea drumului şi aplecându-se din când în 
când, pentru a le spune câteva cuvinte ofiţerilor 
care treceau pe lângă el. 

William a văzut-o pe ordonanța sa arătând cu 
degetul un deluşor. 

— Ce zici...? a spus el, întorcându-se către 
Gruenwald şi descoperind cu stupoare că 
locotenentul-major îl privea cu nişte ochi goi şi cu 
gura căscată. Mâna i-a căzut pe lângă corp, iar 
cascheta înaltă i s-a rostogolit în praf. William a 
observat că un fel de vierme roşu se prelingea de 
sub părul negru al lui Gruenwald. 

Ofiţerul german s-a prăbuşit pe spate în mijlocul 
drumului, cu faţa albită de atâta praf. 

— Rahat! a exclamat William, dându-şi seama ce 
se întâmpla. 

Ambuscadă! a urlat el mai apoi. Das ist ein 
Uberfall!6 

Din coloană au izbucnit strigăte de panică şi 
trosnet de crengi. William l-a apucat pe 
Gruenwald de subsuori şi l-a dus la adăpost între 
nişte pini. Locotenentul-major era încă în viaţă, 
deşi tunica lui era udă de sudoare şi de sânge. 
William s-a asigurat de faptul că ofiţerul german 
avea în mână pistolul încărcat, înainte de a-l 
scoate pe-al său şi de a se repezi spre Baum, care 
se ridicase în şa, privea în jur şi striga ordine în 
germană. 

A înţeles câte un cuvânt, două şi a tot privit în 
jur pentru a-şi da seama dacă pricepea ordinele 

colonelului, judecând după acţiunile militarilor din 
Hessa. A zărit un mic grup de călăuze care 
alergau spre el şi le-a pornit în întâmpinare. 

— Sunt al dracului de mulţi rebeli! a spus una 
dintre călăuze, gâfâind şi arătând cu degetul în 
urma sa. Vin! 

— Unde sunt? Cât sunt de departe? 

William se simţea ca şi când ar fi fost pe cale să- 
şi iasă din piele, dar s-a străduit să stea liniştit să 
vorbească, păstrându-şi calmul, să respire. 

Erau la o distanţă de o milă, poate două. După 
ce a aflat asta, a început să respire şi a reuşit să 
întrebe câţi erau. Erau două sute, poate mai mulţi. 
Erau înarmaţi cu muschete, dar nu dispuneau de 
piese de artilerie. 

— Foarte bine, a spus William. Întoarceţi-vă şi 
staţi cu ochii pe ei. 

După ce a rostit aceste cuvinte, s-a întors şi a 
pornit spre colonelul Baum, simțind, în mod 
ciudat, că drumul nu se mai afla acolo unde ar fi 
trebuit să fie. 

Au acţionat eficient, refugiindu-se în spatele 
unor valuri de pământ sau al unor baricade 
alcătuite din trunchiuri de copaci. Armele au fost 
duse pe vârful dealului şi apoi au fost îndreptate 
asupra drumului. 

Era posibil să fi fost două sute de oameni în 
primul val, dar era imposibil să-i numeri când 
ţâşneau printre copaci. William a văzut mişcare şi 
a tras, dar fără a spera că va nimeri pe cineva. 
Valul acela de oameni a ezitat, dar nu pentru 
multă vreme. 

Apoi în spatele rebelilor s-a auzit o voce 
puternică: 


— Să-i luăm acum, că de nu, în seara asta, Molly 
Shark ajunge văduvă! 

— Ce? a întrebat William, nevenindu-i să creadă 
ce auzise. 

Indiferent ce voise să spună bărbatul respectiv, 
cuvintele lui au avut un efect puternic, pentru că 
dintre copaci au ieşit foarte mulţi bărbaţi care s- 
au repezit asupra tunurilor. Militarii care aveau în 
grijă piesele de artilerie au fugit împreună cu alţi 
camarazi. 

Rebelii au trecut repede la treabă şi William s-a 
aşezat ferit. Doi indieni s-au apropiat în fugă de el, 
l-au luat de subraţ şi l-au dus de-acolo cu paşi 
repezi. 

Aşa se face că locotenentul Ellesmere s-a văzut 
din nou în rolul Casandrei, obligat să-i raporteze 
generalului Burgoyne despre dezastrul de la 
Bennington. 

Și nu am ucis nici măcar un singur rebel, a 
gândit el cu amărăciune, îndreptându-se spre 
cortul său, după ce dăduse raportul. S-a gândit că 
ar fi trebuit să regrete acest lucru, dar nu era 
sigur că regreta. 

Jamie tocmai făcea baie în râu, înlăturând de pe 
trup transpiraţia şi murdăria, când a auzit pe 
cineva înjurând, în mod ciudat, în franceză. 
Cuvintele erau franţuzeşti, dar sentimentele 
exprimate nu erau. A ieşit din apă, s-a îmbrăcat şi 
a pornit pe malul apei, pentru a descoperi ceva 


mai sus un tânăr care se spălase pe mâini şi făcea 
tot felul de gesturi, încercând să se facă înţeles de 
un grup de muncitori. Jumătate din ei erau nemți 
şi ceilalţi erau americani din Virginia, astfel încât 
eforturile tânărului de a se înţelege cu ei în 
franceză nu făceau decât să-i distreze. 

Jamie s-a prezentat şi s-a oferit să facă pe 
traducătorul. Aşa ajunsese el să îşi petreacă ceva 
timp în fiecare zi cu tânărul inginer polonez, al 
cărui nume de nepronunţat fusese scurtat, 
devenind Kos. 

El şi-a dat seama de faptul că tânărul Kos avea 
un entuziasm pe care îl transmitea şi celorlalţi. În 
afară de asta era interesat de fortificațiile pe care 
le construia Kos'ciuszko (se mândrea cu faptul că 
putea pronunţa corect numele). Pe de altă parte, 
Kos era încântat că exista cineva care îl ajuta din 
punct de vedere lingvistic şi era interesat de 
observaţiile pe care Jamie le făcea din când în 
când, acestea reprezentând rezultatul discuţiilor 
sale cu Brianna. 

Când vorbea despre vectori şi factori de 
solicitare, îi era foarte dor de ea, dar, într-un fel, i- 
o aducea mai aproape. De aceea a început să-şi 
petreacă din ce în ce mai multe ceasuri în 
compania tânărului polonez, învățând cuvinte şi 
expresii în limba lui şi ajutându-l pe Kos să 
pronunţe corect ceea ce polonezul credea cu tărie 
că este limba engleză. 

— Ce anume te-a adus aici? l-a întrebat Jamie 
într-o zi. Deşi nu erau plătiţi bine şi la timp, mulţi 
ofiţeri din Europa se alăturaseră sau încercaseră 
să se alăture Armatei Continentale, având, în mod 
evident, impresia că, dacă șansa lor de a prăda era 


minimă, puteau să convingă Congresul să le 
acorde grade de general, lucru de care puteau 
face uz când aveau să se întoarcă în Europa. Unii 
dintre aceşti voluntari  dubioşi erau chiar 
folositori, dar îi auzise cârcotind şi pe cei care nu 
erau buni de nimic. Dacă se gândea la Matthias 
Fermoy, îi venea şi lui să protesteze. 

Oricum, Kos nu se încadra în această din urmă 
categorie. 

— Mai întâi am venit pentru bani, a spus el cât 
se poate de cinstit, când a fost întrebat cum de a 
venit în America. Al meu frate moşie în Polonia 
are, dar familie bani nu are. Nimic pentru mine. 
Niciun fată uitat la mine, dacă nu ai banii. 

Kos a dat din umeri, pentru ca apoi să continue: 

— Loc nu în armata poloneza, dar eu ştiut cum 
se construieşti lucruri şi eu venit acolo unde 
trebuie se construieşti. Poate şi fete. Fete cu buna 
familia, cu banii mulţi, a încheiat cu un zâmbet 
larg. 

— Dacă ai venit pentru bani şi pentru fete, nu te- 
ai înrolat în armata potrivită, i-a spus Jamie. 

Kos'ciuszko a izbucnit în râs, replicând: 

— Am spus mai întâi banii. Am venit la 
Philadelphia şi acolo am citit La Declaration, a 
spus polonezul rostind cuvântul „declaraţie ca în 
franceză, pentru a-şi scoate apoi pălăria udă de 
transpiraţie şi a o duce la piept în semn de 
respect. Această lucru, această scriere... a 
tulburat pe mine. 

Fusese atât de mişcat de ideile exprimate în 
documentul amintit, încât a pornit imediat în 
căutarea autorului său. Impresionat, probabil, de 
tânărul polonez, Thomas Jefferson i-a urat bun- 


venit, şi cei doi au discutat o zi întreagă filosofie 
(în franceză) şi au devenit prieteni. 

— Mare om, l-a asigurat Kos pe Jamie, făcându- 
şi cruce înainte de a-şi pune din nou pălăria pe 
cap. Să-l aibă Dumnezeu în pază! 

— Dieu accorde-lui la sagesse, a replicat Jamie. 
Să-i dea Dumnezeu înţelepciune. 

Jamie s-a gândit că Jefferson va fi în siguranţă, 
deoarece nu era militar. Şi-a amintit de Benedict 
Arnold, dar şi-a dat seama că nu putea şi nici nu 
dorea să facă nimic în legătură cu acesta. 

Kos şi-a îndepărtat o şuviţă de păr care îi intrase 
în gură, spunând: 

— Poate într-o zi şi nevasta vine, daca 
Dumnezeu vrea. Asta, ce noi facem aici, mai 
important este decât nevasta. 

Inginerul s-a întors la treaba lui, dar Jamie s-a 
tot gândit la discuţia pe care au avut-o. Era de 
acord că este mai bine să încerci să-ţi îndeplineşti 
visul, decât să cauţi să-ţi trăieşti viaţa în 
siguranţă. Astfel puteau să-şi permită să 
gândească doar bărbaţii fără familie? Era un 
paradox aici. Omul care caută să fie în siguranţă 
este un laş. Omul care caută să facă în aşa fel 
încât familia sa să fie în siguranţă este laş, dacă 
nu mai rău. 

Acest paradox l-a dus pe alte căi ale gândirii şi 
la alte paradoxuri: femeile sunt o piedică în ceea 
ce priveşte anumite idealuri, cum este cel de 
libertate sau cum sunt alte idealuri sociale, 
temându-se pentru vieţile lor şi ale copiilor lor. 
Poate că, dimpotrivă, femeile îndeamnă tocmai 
către asemenea idealuri şi către riscurile pe care 
le implică atingerea lor, pentru că ele oferă acele 


lucruri pentru care merită să lupţi. Nu era vorba 
doar de lupta pentru apărare, ci pentru progres, 
deoarece un bărbat îşi doreşte pentru copiii săi 
mai mult decât a avut el vreodată. 

Şi-a propus s-o întrebe pe Claire ce părere avea 
despre aceste lucruri. A zâmbit, gândindu-se la 
unele lucruri pe care ea s-ar fi putut să le spună, 
în special când venea vorba despre faptul că 
femeile ar fi putut să fie o piedică în calea 
evoluţiei. Ea îi împărtăşise din experienţele pe 
care le avusese în timpul Marelui Război, nici nu 
se putea gândi la altă denumire, când venea vorba 
despre acea conflagrație, deşi ea îi spusese că mai 
existase şi înainte un alt război, căruia i se dăduse 
acelaşi nume. Din când în când spunea lucruri nu 
tocmai frumoase despre eroi, dar asta numai când 
era el rănit. Ştia ea foarte bine la ce se pricep 
bărbaţii. 

Oare el s-ar fi aflat acolo dacă nu ar fi existat 
ea? Oare ar face el tot ce face pentru Revoluţie, 
dacă nu ar şti că revoluționarii vor izbândi? 
Trebuia să recunoască faptul că numai un nebun, 
un idealist sau un om cu adevărat disperat ar face 
ca el. Orice om întreg la minte care ştia câte ceva 
despre armată ar fi scuturat din cap şi ar fi plecat 
înspăimântat. I se întâmpla frecvent să fie el însuşi 
înspăimântat. 

Nu s-ar fi dat în lături de la nimic, dacă ar fi fost 
singur. Viaţa unui bărbat trebuia să aibă şi un alt 
scop în afară de acela de a se hrăni zi de zi. 
Scopul pe care şi-l propusese el era unul măreț, 
poate cel mai important pentru care luptase 
cineva vreodată. Şi dacă ar fi fost nevoie ca el să- 
şi dea viaţa pentru atingerea acelui scop, atunci... 


atunci nu i-ar face plăcere, dar ar fi liniştit pentru 
că a murit ajutând la atingerea acelui scop. Nu îşi 
lăsa soţia fără niciun sprijin, aşa cum se întâmpla 
în cazul altora. Claire avea un loc unde se putea 
duce, dacă i se întâmpla ceva. 

Acum era din nou în râu şi plutea pe spate, 
gândindu-se la toate, când a auzit un gâfâit. S-a 
ridicat numaidecât în picioare. Părul i-a intrat în 
ochi. Şi l-a dat pe spate şi a văzut-o pe Rachel 
Hunter, care stătea pe mal, cu mâinile puse la 
ochi şi trupul încordat, semn că era agitată. 

— Pe mine mă căutai, Rachel? a întrebat Jamie, 
ştergându-şi ochii şi făcând un efort pentru a-şi 
aminti în care punct de pe mal îşi lăsase hainele. 

— Prietene James, a spus Rachel, soţia ta mi-a 
spus că am să te găsesc aici! îmi cer iertare... te 
rog! leşi imediat din apă! 

Şi-a mai învins jena şi a întins mâinile spre el, a 
rugăciune. 

— Ce...? a întrebat Jamie. 

— Denny! Britanicii au pus mâna pe el! 

A simţit cum prin vene îi trecea o gheaţă mult 
mai rece decât aceea pe care o simţea pe pielea 
udă, pentru că bătea vântul. 

— Unde? Cum? a întrebat el. Acum poţi să te 
uiţi. 

— S-a dus împreună cu încă cineva, ca să facă 
amândoi pe dezertorii. 

Jamie venise lângă ea, ţinându-şi cămaşa pe 
mână şi a văzut că Rachel avea ochelarii fratelui ei 
în buzunarul de la şorţ. 

— l-am spus să nu o facă! Zău că i-am spus! a 
exclamat sora doctorului. 

— Şi eu i-am spus! a exclamat Jamie. Eşti sigură, 


femeie? 

A dat din cap în semn că da, privindu-l cu ochi 
mari, dar fără să plângă încă. 

— Celălalt, care a plecat... s-a întors chiar acum 
şi a venit la mine cât a putut de repede. El... a 
spus că a fost vorba despre ghinion. A povestit că 
au fost duşi înaintea unui maior şi că era vorba 
despre acelaşi maior care a ameninţat că îl va 
spânzura pe Denny când a făcut ultima dată pe 
dezertorul! Celălalt a luat-o la fugă şi a izbutit să 
scape, dar Denny a fost prins şi de data asta, de 
data asta... 

Gâfâia, dar parcă nu avea aer şi era atât de 
speriată încât abia dacă putea vorbi. Jamie şi-a dat 
seama de lucrul acesta. l-a pus o mână pe braţ, 
spunând: 

— Caută-l pe omul care a fost împreună cu 
fratele tău şi trimite-l în cortul meu. El îmi va 
spune exact unde se află Denny. Mă duc să-l iau 
pe lan şi o să-l aducem înapoi pe fratele tău. 

A strâns-o de braţ, astfel încât să-l privească şi l- 
a privit, dar gândurile ei nu îi dădeau pace şi abia 
dacă îl zărea. 

— Să nu-ţi faci griji. O să-l aducem înapoi, i-a 
spus Jamie cu blândeţe. Jur pe Hristos şi pe Sfânta 
Fecioară. 

— Nu trebuie să juri... Oh! La dracu' cu toate! 

Rachel a izbucnit în plâns şi s-a bătut cu palma 
peste gură. A închis ochii, pentru ca apoi să se 
adune, spunând: 

— Mulţumesc. 

— Cu plăcere, a replicat Jamie, privind soarele 
care se pregătea să apună. 

Oare britanicii spânzurau oamenii la apusul sau 


la răsăritul soarelui? 

— O să-l aducem înapoi! a mai spus Jamie o 
dată, cu hotărâre. 

Viu sau mort. 

Ofiţerul-comandant ordonase să se ridice o 
spânzurătoare în mijlocul taberei. Fusese înălţată 
cu greu, deoarece nu era deloc simplu să îmbini 
trunchiuri cu scoarţa încă pe ele şi cherestea 
negeluită. Cuiele fuseseră bătute şi apoi scoase de 
mai multe ori, dar în sfârşit, părea că poate fi 
folosită în bune condiţii, iar laţul îl făcea pe Jamie 
să simtă că îi îngheaţă sângele în vine. 

— Am jucat jocul dezertorului încă o dată, atunci 
când nu trebuia să-l mai jucăm, i-a şoptit Jamie 
nepotului său. Sau poate că l-am mai jucat de încă 
trei ori, deşi nu ar fi trebuit să o facem. 

— Crezi că a fost folosită vreodată? a şoptit lan 
la rândul lui, privind sinistrul obiect, care se afla 
dincolo de o perdea de stejari. 

— Doar nu crezi că a fost făcută doar aşa, ca să 
se sperie oamenii, a replicat Jamie, arătând către 
baza spânzurătorii, spre punctul unde cineva 
desprinsese scoarţa copacului, din cauză că 
dăduse cu disperare din picioare. Laţul nu era 
destul de lung pentru a  frânge gâtul 
condamnaților şi atunci oamenii mureau 
strangulaţi încet. 

A dus mâna la gât din reflex şi s-a gândit la gâtul 
lui Roger Mac şi la cicatricea urâtă care îl brăzda. 
Avea şi mai clar în minte tristeţea profundă care îl 
cuprinsese atunci când îl dăduse jos din copacul 
de creanga căruia îl spânzuraseră. Simţise atunci 
că lumea întreagă se schimbase pentru totdeauna. 
Se schimbase, într-adevăr, deşi Roger Mac nu 


murise. 

Ei bine, lumea nu avea să se schimbe şi pentru 
Rachel Hunter. Nu ajunseseră prea târziu şi asta 
era cel mai important lucru. l-a spus asta şi lui 
Ian, dar Ian s-a uitat la el surprins. 

De unde ştii asta? l-a întrebat lan pe unchiul său 
doar privindu-l, fără să scoată un cuvânt. A ridicat 
un umăr şi a înclinat capul către josul dealului, 
unde exista un loc cu pietre, muşchi şi tufe, în 
care se puteau adăposti. S-au îndepărtat încet, 
mişcându-se fără zgomot, în ritmul lent al pădurii. 
Era momentul crepusculului şi pădurea era plină 
de umbre. Încă două nu mai contau. 

Ştia că nu îl spânzuraseră pe Denny Hunter, 
pentru că văzuse oameni spânzurați. În urma 
execuţiei rămânea o apăsare în aer, marcând 
sufletele celor ce asistaseră la ea. 

In tabără domnea liniştea. Nu în sensul propriu, 
pentru că militarii făceau destul zgomot şi asta era 
bine, ci în sensul că oamenii erau liniştiţi 
sufleteşte. Nu exista nici sentimentul de 
opresiune, şi nici cel de agitaţie anormală, care au 
aceeaşi sursă. Astfel de lucruri puteau fi sesizate. 
Deci, Denny Hunter era ori aici şi se afla în viaţă, 
ori fusese trimis în altă parte. Dacă se afla aici, 
unde ar fi putut fi? 

Era izolat undeva şi păzit. Aceasta nu era o 
tabără permanentă. Nu exista niciun fel de sistem 
de apărare. Cu toate acestea, era o tabără mare şi 
le-a trebuit ceva timp până ce i-au dat ocol, pentru 
a vedea dacă Hunter era undeva, într-un loc 
deschis, legat de vreun copac sau de vreo căruţă. 
Nu l-au văzut. Asta însemna că erau nevoiţi să ia 
corturile la rând. 


Erau patru corturi mari şi unul dintre ele era 
clar că găzduia magazia, pentru că era izolat într- 
un fel şi avea în jurul său căruţe. In afară de asta, 
în el tot intrau oameni, care ieşeau apoi încărcaţi 
cu saci de făină şi fasole. Nu exista carne, totuşi. 
Jemie şi-a dat seama că la focurile aprinse se 
pregătea carne de iepure şi de veveriţă. Aceasta 
însemna că  dezertorii germani  spuseseră 
adevărul. Armata trăia cum putea, din ceea ce Îi 
oferea pământul. 

— Cortul comandantului? i-a şoptit lan. Se vedea 
foarte bine care era pentru că acolo se aflau 
steagurile şi, la intrarea acelui cort, stătea un 
grup de bărbaţi. 

— Sper că nu. 

Era clar că l-au dus pe Denny Hunter în cortul 
comandantului, pentru a fi interogat. Dacă domnul 
comandant avea îndoieli legate de buna-credinţă a 
lui Hunter, atunci îl ţinea lângă sine, pentru a-l 
mai interoga ulterior. 

Comandantul se convinsese, însă, cum stăteau 
lucrurile şi la fel de convinsă era şi Rachel Hunter. 
S-ar fi putut să fie trimis sub pază undeva pentru a 
aştepta execuţia. Era posibil, deşi Jamie se îndoia 
că ofiţerul britanic aflat la comandă s-ar fi aşteptat 
să vină cineva şi să-l salveze pe Denny. 

— Ala-bala, portocala, a  mormăit Jamie, 
îndreptându-şi degetul când către primul, când 
către cel de-al doilea cort mare în care ar fi fost 
posibil să se afle Denny. Intre cele două corturi 
stătea de pază un militar cu o muschetă, dar nu se 
putea spune pe care dintre ele fusese pus să le 
păzească. 

— Acela, a spus Jamie, îndreptându-şi bărbia 


spre cortul din dreapta, în vreme ce simţea că 
nepotul lui se încordase tot. 

— Nu, a replicat lan încet. Celălalt. 

În glasul lui Ian se ghicea ceva ciudat şi Jamie s- 
a uitat surprins la el şi apoi la cort. 

Mai întâi a avut un sentiment de derută. Apoi 
lumea s-a schimbat. 

Era ceasul crepusculului, dar se aflau la o 
distanţă de mai puţin de cincizeci de yarzi. Nu 
avea cum să se înşele. Nu îl mai văzuse pe băiatul 
lui de când acesta avea doisprezece ani, dar în 
mintea lui rămăsese fiecare clipă pe care o 
petrecuseră împreună. Ştia foarte bine cum 
merge, ce mişcări graţioase şi rapide face - pe 
astea le-a moştenit de la mama lui, s-a gândit 
Jamie, ameţit de uimire, văzându-l pe tânărul 
ofiţer cum face un gest cu mâna în stilul Genevei 
Dunsany -, îşi amintea de forma spatelui, de cap, 
de urechi, a observat că umerii lui deveniseră mai 
laţi. Devenise bărbat. Ai mei, a gândit el cu 
mândrie, fapt ce l-a uimit pe el însuşi, la fel cum l- 
a uimit că îl văzuse pe William. Sunt umerii mei. 

Năucitoare, aşa cum erau ele, toate aceste 
gânduri i-au trecut prin cap şi i-au şi ieşit într-o 
frântură de secundă. A tras foarte încet aer în 
piept şi s-a întrebat dacă Ian şi l-a amintit pe 
William pentru că îl întâlnise cu şapte ani în urmă 
sau semăna atât de mult cu el încât oricine îşi 
putea da seama cine era. 

Acum lucrul acesta nu avea importanţă. Toţi cei 
din tabără se pregăteau pentru cină. În câteva 
minute, toată lumea va fi preocupată de mâncare. 
Era mai bine să acţioneze atunci, chiar dacă nu se 
întunecase complet. 


— Am să trec eu la treabă, nu? a întrebat Ian, 
apucându-l pe Jamie de încheietură pentru a-i 
atrage astfel atenţia asupra sa. Vrei să treci la 
diversiune înainte sau după? 

— După, a răspuns Jamie. Se gândise la toate, în 
vreme ce se târâseră până în tabără, şi acum 
parcă întreg planul fusese pus la punct de către 
altcineva. Cel mai bine ar fi să-l ducem de-aici în 
linişte. Încearcă şi dacă nu merge, strigi. 

lan a dat din cap, în semn că a înţeles ce avea 
de făcut şi, fără a mai rosti vreun cuvânt, s-a întins 
pe burtă şi a început să se târască încet printre 
tufişuri. Seara era răcoroasă şi plăcută după ziua 
călduroasă, dar Jamie avea mâinile reci. Tocmai 
de aceea le-a făcut căuş în jurul creuzetului din 
lut. Îl luase din tabăra lor şi băgase în el bucățele 
de lemn uscat. Chiar atunci creuzetul fâsâia încet, 
pentru că Jamie băgase în el o bucată de lemn de 
hicori. El nu îşi trăda prezenţa nici prin fum, nici 
prin miros, deoarece printre copaci venea oricum 
un fum gros, alungând, slavă Domnului, roiurile de 
țânțari însetaţi de sânge. 

Mirându-se de propria sa nesiguranţă, lucru 
care nu îi stătea în fire, a pus mâna pe sporran, 
verificând dacă dopul era bine pus pe sticla cu 
terebentină. Dacă nu ar fi fost aşa, ar fi simţit 
mirosul terebentinei. 

Săgeţile din tolbă şi-au modificat poziţia, făcând 
un zgomot pe măsură ce el s-a mişcat. Era la o 
distanţă tocmai potrivită pentru a putea trage cu 
arcul în cortul comandantului. l-ar fi putut da foc 
imediat, dacă lan ar fi strigat. Dacă nu... 

A început din nou să înainteze, cu ochii fixaţi 
asupra solului, căutând o palmă de pământ care să 


fie pe gustul lui. Era iarbă acolo, dar ea avea să 
ardă mult prea repede. El îşi dorea un foc mare. 

Soldaţii trebuie să fi căutat deja lemne de foc 
prin pădurea din preajmă. A găsit un trunchi de 
brad prea gros pentru a putea fi cărat, dar care 
mai avea pe el crengi pline de ace uscate, pe care 
vântul nu le luase. S-a întors repede, ducând cu el 
braţe întregi de iarbă uscată şi de scoarță, luată la 
repezeală de pe trunchi, tot ce putea să ardă. 

Dacă ar fi tras cu săgeți asupra cortului 
comandantului şi acesta ar fi luat foc, ar fi atras 
atenţia, fără îndoială, dar s-ar fi dat alarma 
generală. Soldaţii ar fi dat fuga ca un roi de viespi 
şi ar fi pornit în căutarea agresorilor. Dacă ar fi 
ars doar iarba, toate acele lucruri nu aveau să se 
petreacă. Astfel de incendii erau frecvente, s-ar fi 
creat diversiune, dar nimeni nu s-ar fi alarmat 
foarte tare când ar fi văzut că nu era nimic grav. 

Peste doar câteva minute, întreaga diversiune 
era foarte bine pusă la punct. Fusese atât de 
preocupat, încât nici măcar nu se mai uitase la fiul 
său. 

— Fir-ai tu să fii, James Fraser, a spus el încet, 
pentru ca apoi să se uite în jur. 

William dispăruse. 

Militarii luau cina şi discutau veseli. Nu se 
auzeau decât sunetele pe care le făceau oamenii 
mâncând şi zgomotele uşoare pe care le făcea Ian, 
ocolind cortul din partea stângă. Dacă îl vedeau 
militarii, avea să le vorbească în graiul 
mohicanilor şi va spune că este una dintre 
călăuzele din tabăra lui Burgoyne şi că venise aici 
ca să aducă anumite informaţii. Dacă va fi dus în 
cortul comandantului, se va gândi la o informaţie 


cu totul năstruşnică sau va ţipa şi se va desprinde 
de duşmanii care vor deveni atenţi la săgețile cu 
vârfurile în flăcări. 

Acest plan nu avea să-l ajute, totuşi, pe Denny 
Hunter şi de aceea a fost atent. Existau puncte de 
pază, doar că el şi unchiul Jamie priviseră foarte 
atent totul, pentru a-şi da seama care erau locurile 
în care nu puteau fi văzuţi de către militarii care 
stăteau de strajă. Ştia că nu putea fi văzut în 
spatele cortului, cu excepţia situaţiei în care 
cineva care voia să meargă în pădure ca să 
urineze se împiedica de el. 

Era o gaură în partea de jos a cortului, în care 
ardea o lumânare. 

Pânza cortului se zărea palidă în lumina 
crepusculului. A privit prin gaura din cort şi a 
văzut că acolo nu era nicio umbră care să se 
mişte. Asta era foarte bine. 

S-a lungit şi a băgat mâna în cort, încercând să 
pipăie pământul gol şi trăgând nădejde că nu era 
nimeni care să-l apuce de mână. Dacă găsea acolo 
un pat de campanie, s-ar fi putut băga sub el. 
Dacă... Ceva l-a prins de mână, iar el şi-a muşcat 
limba. 

— Eşti prieten? l-a auzit pe Denny, şoptind. 

lan a văzut umbra quakerului pe pânza cortului. 
Era ca o ceaţă. Denny îi prinsese mâna cu putere. 

— Da, sunt eu, a răspuns lan. Taci şi stai liniştit. 

Denny s-a mişcat şi lan a auzit zornăitul 
metalului. La naiba, îl aruncaseră în lanţuri. 

Ian şi-a ţuguiat buzele şi s-a strecurat în cort. 

Denny l-a salutat tăcut, dând din cap, cu faţa 
luminată de speranţă şi teamă. Micul quaker a 
ridicat mâinile, apoi s-a uitat la picioare. Era, într- 


adevăr legat cu lanţuri de fier. Chiar aveau de 
gând să-l spânzure. 

lan s-a apropiat mult de el, astfel încât să îi 
poată şopti la ureche: p 

— O să ies înaintea ta. Întinde-te frumos şi stai 
cât mai aproape de mine. Nu te poți mişca singur, 
a continuat Ian privind către partea din spate a 
cortului. O să te trag eu după mine. 

lan avea de gând să-l ia pe Denny pe umeri, ca 
pe un faun mort, şi să pornească spre pădure cu 
el, ţipând ca bufnița, astfel încât unchiul Jamie să 
ştie că trebuia să pună foc. 

Nu era posibil să transporţi un om în lanţuri fără 
să faci niciun zgomot, dar, cu puţin noroc, 
lingurile, gamelele şi discuţiile purtate de soldaţi 
aveau să acopere zornăitul lanțurilor. 

A desfăcut pânza cât de mult a putut, pentru ca 
apoi să-l apuce bine pe Denny de umeri. Doctorul 
era mai greu decât se aşteptase. A reuşit să facă 
în aşa fel încât să-i tragă din cort trupul până la 
brâu. Apoi i-a apucat gleznele, prinzând lanţul 
chiar în jurul încheieturii mâinii, astfel încât să 
preia cât mai mult din greutatea sa. 

Nu s-a auzit niciun sunet, dar Ian a înălţat capul, 
înainte ca glasul din creierul lui să-i spună că 
aerul din jur se mişcase, ceea ce însemna că se 
afla cineva în preajmă. 

— Şşşt! a şoptit Ian din reflex, neştiind prea bine 
cu cine anume vorbea, cu Denny sau cu militarul 
acela înalt, care tocmai ieşise din pădure şi se afla 
în spatele lui. 

— Ce mama dracului...? a început militarul, 
uimit. 

Apoi a făcut trei paşi şi l-a apucat pe lan de 


încheietura mâinii, întrebând hotărât: 

— Cine eşti, ce eşti şi, Doamne, Dumnezeule, de 
unde ai apărut? 

William, căci el era militarul, încerca să distingă 
trăsăturile feţei lui Ian, iar Ian i-a mulţumit în 
gând lui Dumnezeu pentru că încheietura cealaltă 
era imobilizată de lanţul lui Denny, pentru că 
altfel William ar fi fost deja mort. Nu ar fi vrut să-i 
spună unchiului Jamie acest lucru. 

— A venit să mă ajute pe mine să fug, prietene 
William, a spus Denny Hunter dintre umbrele 
aflate în spatele lui Ian. M-aş bucura foarte mult 
dacă nu ai încerca să-l împiedici, deşi aş înţelege 
faptul că datoria îţi cere să i te opui. 

William a privit mai întâi în jurul său, pentru ca 
apoi să se uite-n jos. Intr-o altă situaţie, lan ar fi 
râs, uitându-se la chipul tânărului ofiţer, pentru 
că, într-o fracțiune de secundă, s-au putut citi pe 
acesta o serie întreagă de expresii. William a 
închis ochii o clipă: 

— Nu-mi spune nimic, a replicat el scurt. Nu 
vreau să ştiu. 

Tânărul ofiţer i s-a alăturat lui Ian şi, în câteva 
secunde, l-au dus pe Danny la adăpost. lan a tras 
adânc aer în piept, şi-a dus mâinile la gură şi a 
strigat ca bufnița. A păstrat tăcerea o clipă şi apoi 
a imitat din nou ţipătul bufniței. William îl privea 
cu furie şi mirare. lan s-a aplecat, şi-a băgat 
umărul sub şoldul lui Denny, l-a ridicat pe umăr şi 
l-a aşezat mai bine cu ajutorul lui William, 
auzindu-se doar un geamăt şi un zornăit de 
lanţuri. 

William l-a apucat pe Ian de braţ şi capul lui, o 
formă ovală întunecată, s-a întors spre pădure: 


— Ia-o la stânga, a şoptit el. La dreapta sunt 
şanţurile care servesc drept latrine şi două posturi 
de pază la o sută de yarzi depărtare. 

— Dumnezeu să te aibă în pază, prietene 
William, a şoptit Denny încet, mai mult în urechea 
lui Ian. 

lan pornise deja la drum şi nu ştia dacă William 
îl auzise, dar presupunea că nu mai conta. 

Peste numai câteva clipe, a auzit strigătele: 
„Foc! Foc!” venind de undeva, din tabără. 

La începutul lui septembrie, am ajuns din urmă 
grosul armatei, care îşi aşezase tabăra pe râul 
Hudson, în apropiere de Saratoga. La comanda 
armatei se afla generalul Horatio Gates, care a 
primit refugiații şi formațiunile de voluntari cu 
braţele deschise. Se întâmpla, în sfârşit, ca armata 
să fie bine aprovizionată, iar noi am primit haine, 
mâncare bună şi - lux inimaginabil - un cort mic, 
deoarece Jamie era colonel în trupele de voluntari, 
chiar dacă nu avea oameni. 

Cunoscându-l foarte bine pe Jamie, eram 
convinsă că această stare era provizorie. În ceea 
ce mă privea, eram încântată că am un pat pe care 
să dorm şi o mică măsuţă la care să pot mânca şi 
pe care să pot pune mâncare cu oarecare 
regularitate. 

— Ţi-am adus un dar, Sassenach, a spus Jamie, 


aruncând pe masă tolba, care a avut un sunet 
plăcut. 

A început să-mi lase gura apă. 

— Ce ai adus? Păsări? 

Nu erau rațe sau gâşte. Acelea aveau un miros 
specific de mosc, de grăsime, pene şi plante de 
apă aflate în descompunere. 

— Nu, e vorba despre o carte, a spus Jamie dând 
la iveală un pachet învelit în pânză impermeabilă 
pe care mi l-a pus în mână. 

— O carte? am întrebat sec. 

Jamie a dat din cap în mod încurajator, spunând: 

— Da, întocmai. Cuvinte tipărite pe hârtie. Doar 
îţi mai aduci aminte de obiectele care poartă un 
astfel de nume. A trecut mult timp de când nu te- 
ai mai bucurat de o carte. 

L-am privit pătrunzător şi, încercând să ignor 
zgomotele pe care le făcea stomacul meu, am 
deschis pachetul şi am descoperit un exemplar din 
Viaţa şi opiniile domnului Tristram Shandy, voi. I 
şi, cu toate că eram dezamăgită că mi se făcea 
cadou literatură şi nu mâncare, am devenit 
interesată. Trecuse cu adevărat multă vreme de 
când avusesem în mână o carte bună şi aceasta 
era una despre care auzisem, dar pe care nu o 
citisem. 

— Cred că celui căruia i-a aparţinut i-a plăcut 
foarte mult, am spus, întorcând micul volum pe o 
parte şi pe alta. Cotorul era aproape rupt, iar 
copertele din piele erau tocite bine. M-a 
străfulgerat un gând cumplit. 

— Jamie... doar nu ai... nu ai luat cartea asta de 
la un... ăăă... de la un mort! 

Dacă luai arme, echipament sau haine de la 


duşmanii căzuţi nu te putea acuza nimeni că i-ai 
prădat. Era un lucru necesar. Cu toate astea... 

A dat din cap, continuând să scotocească prin 
tolbă şi spunând: 

— Nu, am găsit-o în apropierea unui pârâu. Cred 
că a pierdut-o cineva. 

Tot era bine, deşi eram sigură de faptul că acela 
căruia îi căzuse avea să regrete pierderea unui 
tovarăş atât de preţios. 

Am deschis cartea la întâmplare şi m-am uitat la 
corpul mic de literă. 

— Sassenach. 

— Hmmm? 

Am ridicat privirea şi am descoperit că Jamie se 
uita la mine părând că mă compătimeşte, dar şi că 
se amuză. 

— Ai nevoie de ochelari, nu-i aşa? m-a întrebat 
el. Nu mi-am dat seama de asta. 

— Prostii, i-am spus, deşi am simţit că mi se 
strânge inima. Văd perfect! 

— Ah, da? a spus el, apropiindu-se şi luându-mi 
cartea din mână, pentru ca apoi să o deschidă la 
întâmplare, undeva la jumătate, să se apropie de 
mine şi să-mi spună: 

— Citeşte asta! 

— Termină! am replicat, depărtându-mă. Cum 
vrei să citesc ceva de la o distanţă atât de mică? 

— Dacă vrei să termin, stai pe loc! mi-a cerut el. 
Vezi clar literele? 

— Nu! am replicat supărată. Mai depărtează-te! 
Depărtează-te! Depărtează-te şi mai mult! 

În cele din urmă, am fost nevoită să recunosc că 
vedeam clar numai când cartea se afla la cel puţin 
optsprezece inch distanţă faţă de mine. 


— Ei bine, este un corp de literă foarte mic, am 
spus frustrată şi simţindu-mă prost. Imi dădusem 
seama, bineînţeles, că vederea mea nu mai era 
atât de bună ce pe vremuri, dar eram foarte 
supărată că mi se înfăţişa în mod brutal faptul că, 
deşi nu eram oarbă ca un liliac, făceam 
concurenţă cârtiţelor când era vorba despre 
lucruri aflate în imediata mea apropiere. 

— Caslon de doisprezece, a spus Jamie privind 
textul cu un ochi de profesionist. Trebuie să spun 
că distanţa dintre rânduri este aleasă foarte prost, 
a simţit el nevoia să mai adauge pe un ton critic. 
Distanţa dintre cuvinte trebuia să fie de două ori 
mai mare şi, cu toate astea, ai nevoie de ochelari, 
draga mea, a adăugat el cu blândeţe. 

— Hmhm! i-am spus, luând cartea, deschizând-o 
şi spunându-i: 

— Te rog, citeşte tu. 

Părând surprins şi puţin speriat, a luat cartea şi 
a privit în ea. Apoi a întins braţele puţin şi încă 
puţin. L-am privit, şi mi-am dat seama, amuzată şi 
compătimindu-l, că ţinea cartea în faţă, cu braţele 
întinse, în timp ce citea: Astfel, viaţa unui scriitor, 
indiferent ce ar spune împotrivă, a fost mai puţin 
legată de compoziţie şi mai mult legată de război, 
proba constând înfăptui că viaţa oricărui om care 
militează pentru o idee nu depinde atât de mult de 
ÎNȚELEPCIUNE, cât de REZISTENȚĂ. 

A închis cartea şi m-a privit cu buzele strânse. 

— Da, măcar eu pot să trag, a spus el în cele din 
urmă. 

— Şi eu pot să deosebesc plantele medicinale 
după miros, am replicat eu, râzând. In afară de 
asta, nu cred că există vreun optician în această 


parte a Philadelphiei. 

— Nu, cred că nu, a spus el cu glas blând. Când 
ajungem la Edimburgh, te duc eu la un meseriaş 
bun. O să-ţi cumpăr o pereche de ochelari cu ramă 
din baga şi una cu rame din aur, pe care să o porţi 
numai duminica. 

— Şi vrei să citesc din Biblie cu ochelarii ăia, nu- 
i aşa? l-am întrebat. 

— Ah, nu, a replicat el. Asta este aşa, ca să te 
poţi făli cu ei. Oricum - şi aici s-a întrerupt pentru 
a-mi lua mâna care mirosea a mărar şi a coriandru 
şi a trecut cu limba pe linia vieţii - lucrurile 
importante le faci folosindu-te de pipăit, nu-i aşa? 

Am fost întrerupţi de cineva care şi-a anunţat 
prezenţa la intrarea în cortul nostru, tuşind. Am 
întors capul şi am văzut un bărbat care avea aerul 
unui urs şi al cărui păr sur şi lung îi atârna pe 
umeri. Avea un chip blând, deşi buza de sus îi era 
brăzdată de o cicatrice, şi nişte ochi foarte vii, 
care s-au îndreptat numaidecât asupra tolbei de 
pe masă. 

Trebuie să recunosc că am înţepenit. Existau 
interdicții clare pentru cei care s-ar fi simţit 
tentaţi să prade fermele. Jamie găsise nişte găini 
umblând libere, în sălbăticie, dar nu avea cum să 
dovedească acest lucru. Acel bărbat, înveşmântat 
în pantaloni din material ţesut în casă şi într-o 
cămaşă de genul celor pe care le purtau vânătorii, 
avea în privire ceva autoritar, specific unui ofiţer. 

— Dumneavoastră sunteţi colonelul Fraser? a 
spus omul, dând din cap în semn de salut şi 
întinzând mâna: 

— Daniel Morgan. 

Am recunoscut numele, deşi singurul lucru pe 


care îl ştiam despre Daniel Morgan, dintr-o notă 
de subsol existentă în cartea de istorie pentru 
clasa a opta a Briannei, era că a fost un trăgător 
faimos. Această informaţie nu îmi era deosebit de 
utilă. Toată lumea cunoştea acest amănunt şi 
întreaga tabără vuise când sosise el la finele lui 
august, însoţit de câţiva bărbaţi. 

Omul m-a privit mai întâi pe mine cu interes şi 
apoi s-a uitat la tolba cu găini, din care ieşeau, 
acuzatoare, câteva pene. 

— După ce plecaţi, doamnă, o să fac un gest, a 
spus Morgan şi fără a aştepta ca eu să plec, a tras 
de un picior o găină moartă. Gâtul găinii atârna 
moale. Se vedea capul găurit în locul în care se 
aflase un ochi sau mai bine spus, în care se 
aflaseră ochii. 

— Faceţi întotdeauna aşa? a întrebat Morgan. 

— Întotdeauna trag în ochi, a răspuns Jamie 
politicos. Nu vreau să aibă de suferit carnea 
animalului. 

Colonelul Morgan a zâmbit larg, spunând: 

— Veniţi cu mine, domnule Fraser. Luaţi-vă şi 
puşca. 

În seara aceea am mâncat la focul de tabără al 
lui Daniel Morgan şi al tovarăşilor săi. Am mâncat 
pe săturate tocană de pui şi am băut bere. S-au 
ţinut toasturi în cinstea formaţiunii lor de elită. Nu 
am mai putut să stau de vorbă între patru ochi cu 
Jamie de când „îl acaparase” Morgan şi mă 
întrebam ce credea el despre cele ce se petreceau. 
Părea să se simtă bine în compania puşcaşilor, dar 
se uita din când în când meditativ la Morgan. 

În ceea ce mă priveşte, m-am simţit foarte bine. 
Puşcaşii trăgeau de la distanţă mare, chiar mai 


mare decât aceea pe care ţi-o permitea o 
muschetă. Erau nişte oameni foarte valoroşi şi 
comandanții nu erau dispuşi să le rişte vieţile în 
lupte. Niciun militar nu era în siguranţă, dar la 
anumite arme, rata de mortalitate era mai mare, 
iar eu, deşi ştiam că Jamie era un jucător înnăscut, 
îmi doream să aibă cât mai multe şase de a ieşi 
învingător. 

Mulţi dintre puşcaşi erau „vânători cu bătaie 
lungă”, alţii erau „oameni de peste munţi”, care 
nu veniseră cu soțiile. Unii dintre puşcaşi 
veniseră, totuşi, cu soțiile şi am făcut cunoştinţă 
cu ele, admirând copilaşul unei femei tinere. 

— Doamna Fraser? a întrebat o femeie mai în 
vârstă, apropiindu-se şi aşezându-se pe trunchiul 
de copac pe care stăteam. Dumneavoastră sunteţi 
femeia-vraci? 

— Sunt, i-am răspuns cu blândeţe. Mi se spune 
Vrăjitoarea Albă. 

Această afirmaţie a făcut-o pe femeie să se 
retragă puţin, dar lucrurile interzise au exercitat 
întotdeauna o anumită atracţie. Oricum, ce 
puteam să fac în mijlocul unei tabere militare, în 
mijlocul soţilor şi fiilor femeilor aflate acolo, cu 
toţii înarmaţi până în dinţi? 

Peste câteva minute, dădeam sfaturi legate de 
tot felul de probleme, începând cu crampele 
provocate de menstruaţie şi mergând până la 
colici. Am văzut cum Jamie mă privea mulţumit 
pentru că mă bucuram de popularitate şi i-am 
făcut cu mâna înainte de a le acorda atenţie celor 
ce aşteptau sfaturile mele. 

Bărbaţii au continuat să bea şi să râdă cu poftă. 
Apoi începeau să se manifeste mai discret, pentru 


că unul dintre ei spunea o poveste, dar când se 
termina, ei începeau să râdă iar cu poftă. La un 
moment dat, însă, atmosfera s-a schimbat atât de 
brusc, încât mi-am întrerupt discuţia legată de 
erupții şi am privit către focul în jurul căruia erau 
strânşi bărbaţii. 

Daniel Morgan se ridica tacticos în picioare şi se 
simţea că bărbaţii din jurul său erau nerăbdători. 
Oare se pregătea să îi ureze lui Jamie bun-venit în 
rândul puşcaşilor? 

— Oh, Doamne! a exclamat doamna Graham în 
şoaptă. O face din nou. 

Nu am avut timp să o întreb ce anume va face, 
înainte ca el să fi trecut la acţiune. 

S-a dus până în mijlocul celor adunaţi în jurul 
său. Apoi, legănându-se ca un urs bătrân, cu părul 
sur fluturându-i în vânt şi cu ochii plini de 
bunătate, se uita la Jamie după câte mi-am putut 
da seama. 

— Trebuie să vă arăt ceva, domnule Fraser, a 
spus el destul de tare, astfel încât femeile să tacă. 
Morgan şi-a dat jos cămaşa, a aruncat-o la 
pământ, a depărtat braţele şi s-a învârtit ca un 
balerin. 

Toată lumea a tras adânc aer în piept, deşi, 
judecând după remarca doamnei Graham, Morgan 
mai făcuse acel gest. Tot spatele, de la brâu până 
la gât, îi era acoperit de cicatrici. Erau cicatrici 
vechi, de asta puteam fi sigură, dar nu exista nici 
măcar un milimetru din spatele său masiv care să 
nu fie brăzdat. Chiar şi eu eram şocată. 

— Britanicii au făcut asta, a spus Morgan cu 
detaşare, întorcându-se şi lăsând braţele în jos. 
Mi-au dat patru sute nouăzeci şi nouă de lovituri 


de bici. Am numărat. 

Bărbaţii strânşi în jurul său au izbucnit în râs. 

Morgan a continuat, rânjind: 

— Trebuiau să-mi dea cinci sute. Au ratat o 
lovitură, dar nu i-am spus asta celui care m-a 
biciuit. 

Cei aflaţi în preajma lui Morgan au râs din nou. 
Acesta era un spectacol prezentat frecvent. S-au 
auzit ovaţii şi toasturi după ce Morgan a terminat 
ce a avut de spus şi s-a dus să se aşeze lângă 
Jamie dezbrăcat până la brâu, ţinând cămaşa în 
mână. 

Faţa lui Jamie nu trăda nimic, dar umerii îi erau 
relaxaţi. Era evident că luase o hotărâre în ceea ce 
îl privea pe Dan Morgan. 

Jamie a ridicat capacul micii mele oale din fier, 
având pe chip o expresie care trăda atât prudenţa, 
cât şi speranţa. 

— Nu-i mâncare, l-am informat în mod inutil, 
pentru că el deja trăgea mirosul pe nări, ca şi 
când ar fi inhalat vapori de hrean, pentru a-şi 
desfunda sinusurile. 

— Sper că nu-i, a spus el tuşind şi ştergându-şi 
lacrimile. Dumnezeule, Sassenach, e mai rău 
decât de obicei. Vrei să otrăveşti pe cineva? 

— Da. Plasmodium vivax. Pune capacul la loc. 

Pregăteam un decoct din scoarță de chinină şi 
coacăze, pentru tratamentul malariei. 

— Avem ceva de mâncare? a întrebat el rugător, 
punând capacul la loc. 

— Avem, i-am spus. 

Am dus mâna către un vas acoperit cu o cârpă, 
care se afla la picioarele mele şi am dat la iveală 
cu un aer triumfător o plăcintă cu carne, aurie şi 


strălucind de grăsime. 

Pe figura lui s-a citit o expresie pe care trebuie 
să fi avut-o israeliţii când au ajuns pe tărâmul 
făgăduinţei şi a întins mâna luând plăcinta cu o 
reverență cuvenită unui obiect preţios, deşi 
această expresie s-a şters o clipă mai târziu, când 
a muşcat sănătos din ea. 

— De unde ai luat-o? a întrebat el. Mai ai? 

— Mai am, i-am răspuns. Mi le-a adus o 
prostituată drăguță, care se numeşte Daisy. 

S-a oprit, a examinat plăcinta cu un ochi critic, 
gândindu-se de la cine era, a ridicat din umeri şi a 
muşcat din nou din ea. 

— Ce anume ai făcut pentru ea, Sassenach? 

— Poate că am să-ţi spun, dar nu în timp ce 
mănânci. L-ai văzut pe lan? 

— Nu. 

A răspuns scurt, probabil preocupat de plăcinta 
pe care tocmai o mânca, dar mi-am dat seama că a 
făcut un gest imperceptibil şi l-am privit insistent, 
întrebând: 

— Stii unde este lan? 

— Mai mult sau mai puţin. 

Jamie mi-a răspuns cu ochii fixaţi asupra 
plăcintei cu carne şi asta mi-a confirmat 
suspiciunile. 

— Ar trebui să-mi doresc să aflu ce face? 

— Nu, a replicat Jamie cât se poate de hotărât. 

— Oh, Doamne. 

Ian Murray s-a îmbrăcat cu grijă, şi-a uns părul 
cu grăsime de urs şi şi-a pus în el nişte pene de 
curcan. Apoi şi-a pus pătura lângă un buştean şi i- 
a cerut lui Rollo să o păzească. După aceea a 
trecut printr-un luminiş, apropiindu-se de tabăra 


britanică. 

— Stai! 

S-a întors către militarul care îl somase, 
adoptând o figură cu totul şi cu totul plictisită. 

Militarul, un băiat de vreo cincisprezece ani, 
ţinea în mână o muschetă care tremura vizibil în 
mâinile lui. 

— Călăuză, a spus lan scurt, trecând de tânărul 
militar, fără a-i mai arunca nici măcar o privire, 
deşi a simţit nişte furnicături, ca şi când i-ar fi 
umblat un păianjen pe spate. Călăuză, şi-a spus el 
în gând dându-şi seama că îi venea să râdă. Ei 
bine, acesta era, de fapt adevărul. 

A trecut prin tabără cu acelaşi aer de nepăsare, 
ignorându-i pe cei care se holbau la el, deşi cei 
mai mulţi îi aruncau o privire fugară şi apoi se 
uitau în altă parte. 

Era uşor să-ţi dai seama unde îşi avea Burgoyne 
cartierul general. Era un cort mare, verde, care 
ieşea în evidenţă ca un broscoi între corturile mici 
şi albe, în care stăteau ceilalţi militari. Cortul 
acela mare era la o oarecare distanţă şi lan nu 
voia să se apropie mai mult de el, cel puţin pentru 
moment. Din punctul în care se afla, lan vedea 
ofiţerii de stat-major, curierii... şi călăuzele, din 
care niciuna nu era indian. 

Indienii erau dispuşi în afara taberei militare, în 
pădure. Nu era sigur dacă va întâlni pe vreunul 
dintre oamenii lui Thayendanegea, care ar fi putut 
să îl recunoască. Acest lucru nu îl va afecta, 
pentru că nu se avântase în discuţii politice când 
făcuse vizita la casa lui Joseph Brant. Acei indieni 
aveau să accepte prezenţa lui acolo, fără a-i pune 
cine ştie ce întrebări ciudate. 


Probleme ar fi apărut dacă ar fi întâlnit huroni 
sau războinici din tribul Oneide, dintre cei pe care 
Burgoyne îi asmuţise asupra Armatei 
Continentale. Putea să-i impresioneze, spunându- 
le că era mohican, dar dacă erau prea suspicioşi 
sau prea impresionați, nu avea să afle prea multe 
de la ei. 

Aflase câteva lucruri plimbându-se pur şi simplu 
prin tabără. Moralul nu era foarte ridicat. Între 
corturi era plin de gunoaie, iar cele mai multe 
dintre spălătorese stăteau în iarbă şi beau gin, în 
vreme ce găleţile lor erau goale. În general, 
atmosfera era acceptabilă. Unii bărbaţi beau şi 
jucau zaruri, dar cei mai mulţi topeau plumb 
pentru a face gloanţe pentru muschete sau îşi 
curăţau şi îşi reparau armele. 

Mâncare nu era prea multă. lan simţea foamea 
plutind în aer. Nici nu era nevoie să-i privească pe 
bărbaţii care stăteau la coadă în faţa cortului 
brutarului. Niciunul dintre ei nu l-a privit. Erau 
atenţi la pâinile care ieşeau din acel cort şi care 
erau rupte în două chiar înainte de a ajunge în 
mâinile militarilor. Aveau raţii înjumătăţite, deci. 
Asta era bine. 

Cu toate acestea, niciun amănunt nu era 
important. Cunoşteau şi efectivele, şi tipul de 
armament. Unchiul Jamie, colonelul Morgan şi 
generalul Gates ar fi vrut să ştie care erau 
rezervele de praf de puşcă şi muniţie, dar piesele 
de artilerie şi magazia de arme erau bine păzite. 

A zărit ceva cu coada ochiului, s-a uitat cu grijă 
în jur, apoi s-a silit să privească înainte şi să 
meargă în acelaşi ritm ca şi până atunci. 
Dumnezeule, era englezul acela a cărui viaţă o 


salvase, când se aflase în mlaştină, omul care îl 
ajutase să-l elibereze pe Denny. Şi... 

A lăsat deoparte acel gând. Ştia el foarte bine 
cum stăteau lucrurile. Nimeni nu putea să arate 
astfel şi să nu fie. A simţit că era primejdios până 
şi faptul că ar fi putut gândi aşa ceva, fără a mai 
vorbi de faptul că gândul cu pricina i s-ar fi putut 
citi pe faţă. 

S-a străduit să meargă liniştit, fără a trăda 
faptul că era îngrijorat, deoarece o călăuză care 
făcea parte din tribul mohicanilor nu era apăsată 
de îngrijorare. La naiba. Işi propusese să îşi 
petreacă cele câteva ceasuri până la venirea nopţii 
în compania indienilor, pentru a culege cât mai 
multe informaţii. După venirea nopţii, şi-ar fi dorit 
să se aşeze într-un loc de unde să fi auzit ce se 
vorbea în cortul generalului Burgoyne. Dacă acel 
locotenent se învârtea prin tabără, era mult prea 
riscant să-şi ducă planul la bun sfârşit. Ultimul 
lucru pe care şi l-ar fi dorit ar fi fost să se 
întâlnească faţă-n faţă cu el. 

— Hei! 

Strigătul părea să-i fi pătruns în carne. 
Recunoscuse glasul. Ştia că strigătul îi era adresat 
lui, dar nu s-a întors. Şase paşi, cinci, patru, trei... 
Ajunsese în capătul şirului de corturi şi a luat-o 
spre dreapta, pentru a nu mai fi văzut de cel care 
îl strigase. 

— Hei! 

Glasul se apropiase şi mai mult. Omul era în 
spatele lui şi a început să fugă, căutând să ajungă 
la adăpostul copacilor. Numai unul dintre cei doi 
militari l-a văzut. Unul dintre ei s-a ridicat în 
picioare, dar a rămas nemişcat, neştiind ce anume 


s-ar fi cuvenit să facă. lan a trecut de el şi s-a 
pierdut printre copaci. 

— Ei bine, s-a terminat, a mormăit lan, 
adăpostindu-se în spatele unor tufişuri. 

Locotenentul tânăr îi punea întrebări omului pe 
lângă care lan reuşise să treacă. Se uitau amândoi 
către pădure. Soldatul a dat din cap şi a ridicat din 
umeri neajutorat. 

Dumnezeule, nebunul se îndrepta spre el! N 

S-a întors şi a pătruns mai adânc în pădure. Il 
auzea pe englez venind în spatele lui, strivind sub 
tălpi crengile, ca un urs care a ieşit din bârlog la 
venirea primăverii. 

— Murray! striga el. Murray, tu eşti? Aşteaptă! 

— Frate al Lupului! Tu eşti? 

lan a rostit nişte cuvinte cu totul picante în 
gaelică şi s-a întors să vadă cine i se adresase în 
graiul mohicanilor. 

— Tu eşti! Unde este spiritul lupului? L-a 
mâncat cineva? 

Prietenul său, Mâncăciosul, se uita pătrunzător 
la el, în vreme ce se încheia la pantaloni după ce 
urinase. 

— Sper să te mănânce cineva, a replicat Ian în 
şoaptă. Trebuie să dispar. Mă urmăreşte un 
englez. 

Expresia feței  Mâncăciosului s-a schimbat 
imediat, deşi a continuat să zâmbească şi să-l 
privească pe lan. 

A zâmbit şi mai larg şi a întors capul, arătând cu 
bărbia către o cărare. După aceea, pe chipul lui nu 
se mai putea citi nimic şi a pornit în direcţia din 
care venise lan. 

lan abia plecase când englezul, care era 


William, a ajuns în luminiş, dând nas în nas cu 
Mâncăciosul, care l-a apucat de  reverele 
vestonului, privindu-l în ochi şi întrebându-l: 

— Whisky? 

— Nu am whisky! i-a spus William tăios, 
încercând să se debaraseze de Mâncăcios. Acest 
lucru s-a dovedit dificil, deoarece indianul era 
mult mai agil decât părea, iar când englezul îi 
desprindea o mână dintr-un loc, el o punea 
imediat în altul. Pentru ca totul să fie şi mai 
interesant, Mâncăciosul a început să-i spună în 
graiul mohicanilor întreaga poveste a vânătorii în 
urma căreia îşi dobândise numele, oprindu-se doar 
din când în când pentru a striga: „WHISKEEE!”, în 
vreme ce se agăța de trupul englezului. 

Nu a pierdut timpul pentru a admira talentul 
lingvistic de care dădea dovadă ofiţerul englez, ci 
a luat-o repejor din loc, îndreptându-se către apus. 
Nu putea trece prin tabăra militarilor. S-ar fi putut 
refugia într-una dintre aşezările temporare ale 
indienilor, dar exista riscul ca William să îl caute 
şi acolo, îndată ce izbutea să scape de Mâncăcios. 

— Ce mama dracului vrea de la mine? s-a 
întrebat el în şoaptă, fără a se mai strădui să nu 
facă zgomot. William, locotenentul, trebuia să-şi fi 
dat seama că el făcea parte din Armata 
Continentală din cauza lui Denny Hunter şi a aşa- 
zisului joc al dezertorului. Cu toate astea, nu 
dăduse alarma imediat ce îl văzuse... Se 
mulţumise să strige după el surprins, aşa cum 
strigi după o persoană cu care doreşti să stai de 
vorbă. 

Ei bine, putea fi un şiretlic. William era tânăr, 
dar nu era prost. Nici nu putea fi, având în vedere 


cine era tat... şi omul acela îl urmărea. 

Auzea din ce în ce mai slab vocile din spatele lui. 
S-a gândit că poate William nu-l recunoscuse pe 
Mâncăcios, având în vedere că era pe jumătate 
mort din cauza febrei, atunci când îl întâlnise. 
Dacă era aşa, atunci nu avea de unde să ştie că 
Mâncăciosul era prietenul lui, adică al lui lan. A 
simţit mirosul de fum, dar nu mai conta. Intrase 
adânc în pădure. William nu avea să-l mai prindă. 

Mirosul de fum şi de carne friptă i-a atras 
numaidecât atenţia şi s-a întors pornind în josul 
pantei, către malul unui pârâu. Acolo era o tabără 
a mohicanilor. Şi-a dat seama de asta imediat. 

S-a oprit, totuşi. Faptul că îi simţea mirosul şi 
ştia că acea tabără se găseşte acolo îl atrăsese ca 
un magnet, dar nu trebuia să între în acea tabără. 
Nu acum. Dacă William îl recunoscuse pe 
Mâncăcios, primul loc în care avea să-l caute pe 
lan era tabăra mohicanilor şi dacă ea era acolo... 

— Iar tu? a spus în graiul mohicanilor un glas 
care avea un ton cu totul neplăcut. Nu înveţi 
niciodată nimic, nu-i aşa? 

De fapt, învățase. Invăţase destule încât să ştie 
că trebuia să lovească primul. S-a întors pe călcâie 
şi l-a lovit cu toată puterea. Fă în aşa fel încât 
pumnul tău să treacă prin faţa netrebnicului, îi 
spusese unchiul Jamie pe vremea când începuse 
să umble de unul singur prin Edimburgh. Ca de 
obicei, acela era un sfat bun. 

Încheietura pumnului îi ardea, trimițând fulgere 
albăstrui prin mână, pentru ca apoi să-i ajungă la 
umăr şi la gât; Elanul Soarelui s-a prăbuşit 
numaidecât şi s-a lovit de un copac. 

lan s-a clătinat puţin, frecându-şi pumnul. Era 


prea târziu, dar şi-a adus aminte cum începea 
sfatul unchiului Jamie, şi anume Loveşte-] în 
părţile moi, dacă poți. 

Nu mai conta. Meritase să lovească astfel. 
Elanul Soarelui se văita încetişor, în vreme ce 
pleoapele i se zbăteau. lan s-a gândit să spună 
ceva dispreţuitor şi apoi să plece ţanţoş sau să-l 
lovească din nou în testicule, înainte de a se putea 
ridica de la pământ, când William englezul a ieşit 
dintre copaci. 

S-a uitat mai întâi la lan, care încă mai gâfâia, 
de parcă tocmai ar fi parcurs în fugă o distanţă 
lungă, apoi la Elanul Soarelui, care stătea în 
genunchi, dar nu părea că voia să se ridice. 
Sângele îi curgea pe frunzele moarte, pic, pic. 

— Nu vreau să mă amestec într-o afacere 
personală, a spus William politicos. Cu toate 
acestea, aş dori să schimbăm o vorbă, domnule 
Murray. 

Spunând acestea, tânărul ofiţer a întors spatele, 
fără a vedea dacă lan îl urmează, şi a dispărut 
între copaci. 

lan a dat din cap pentru că nu avea idee ce să 
spună şi l-a urmat pe englez, păstrând cu drag în 
minte felul cum picura sângele Elanului Soarelui. 

Englezul se sprijinise de un trunchi de copac şi 
se uita la tabăra mohicanilor, aflată jos, pe malul 
apei. O femeie tăia carnea de pe oasele unei 
căprioare, punând-o la uscat. Nu era Cea-Care- 
Lucrează-Cu-Mâinile. 

William s-a uitat cu ochii lui albaştri la lan, 
dându-i un sentiment ciudat. lan se simţea deja 
ciudat, aşa că nici nu mai conta. 

— Nu am să te întreb ce făceai în tabără, l-a 


informat tânărul ofiţer. 

— Aşa? 

— Voiam să-ţi mulţumesc pentru cal şi pentru 
bani şi să te întreb dacă ai văzut-o pe domnişoara 
Hunter de când ai avut amabilitatea de a mă lăsa 
în grija ei şi a fratelui ei. 

— Am văzut-o, da, a răspuns lan, dându-şi 
seama că mâna dreaptă se făcuse de două ori mai 
mare decât ar fi trebuit şi începea să-i pulseze. 
Trebuia să se ducă la Rachel ca să-l bandajeze. 
Fusese atât de prins de acest gând, încât nu 
realizase că William aştepta, nu tocmai răbdător, 
ca el să dezvolte ideea. 

— Ah, da, da... ăăâă... fraţii Hunter sunt cu 
armata. Sunt cu... ăăă... cealaltă armată, a spus el 
în cele din urmă. Fratele domnişoarei este medic 
în cadrul armatei. 

Expresia feţei lui William nu s-a modificat, dar 
se părea că figura tânărului ofiţer împietrise. Ian a 
urmărit fascinat fenomenul. Acelaşi lucru se 
întâmpla şi cu faţa unchiului Jamie, şi el ştia foarte 
bine ce însemna asta. 

— E aici? a întrebat William. 

— Da, aici, a replicat Ian, întorcând capul în 
direcţia taberei americanilor. Vreau să spun că 
este acolo. 

— Am înţeles, a spus William cât se poate de 
calm. Când o vei vedea, îi vei transmite din partea 
mea cele mai călduroase salutări? Şi fratelui ei, 
bineînţeles. 

— Oh... da, a replicat lan, gândind: Aşa stau 
lucrurile? Ei bine, n-ai s-o vezi, şi ea oricum nu 
vrea să aibă de-a face cu un soldat, aşa că stai 
cuminte! 


— Bineînţeles, a mai spus lan, dându-şi seama 
că singurul rol important pe care îl juca el pentru 
William în momentul acela era cel de mesager în 
relaţia cu Rachel Hunter, şi se întreba cât de mult 
conta cu adevărat acest lucru. 

— Mulţumesc, i-a spus William, în timp ce chipul 
său îşi pierduse duritatea. 

L-a privit pe lan cu atenţie şi, în cele din urmă, i- 
a spus: 

— O viaţă în schimbul alteia, domnule Murray. 
Acum suntem chit. Să faci în aşa fel încât să nu te 
mai văd data viitoare, pentru că s-ar putea să nu 
am de ales. 

I-a întors spatele şi a plecat. Roşul uniformei lui 
s-a văzut o vreme printre copaci. 

Soarele a răsărit în sunetul tobelor care băteau 
în ambele tabere. Puşcaşii avuseseră o mică 
confruntare cu britanicii chiar cu două zile înainte 
şi, mulţumită lui lan şi altor călăuze, Generalul 
Gates cunoştea foarte bine efectivele şi 
dispunerea armatei lui Burgoyne. Kosciuszko îşi 
alesese Bemis Heights pentru dispunerea 
pozițiilor defensive. Era un loc înalt în apropierea 
unui râu, cu nenumărate ravine. Muncitorii 
lucraseră într-un ritm nebun în ultimele zile cu 
lopeţile şi cu topoarele. Americanii erau pregătiţi. 

Bineînţeles că prezenţa femeilor nu era permisă 


la consiliile generalilor. Jamie participa şi el, astfel 
încât ştiam totul despre disputa dintre generalul 
Gates, care avea comanda, şi generalul Arnold, 
care credea că ar fi trebuit s-o aibă. Generalul 
Gates credea că era mai bine să rămână pe poziţie 
la Bemis Heights, iar generalul Arnold susţinea 
vehement că s-ar fi cuvenit ca americanii să facă 
prima mişcare, obligându-i pe britanici să îşi 
croiască drum printre  ravenele împădurite, 
forţându-i să iasă din formaţii, la discreţia 
puşcaşilor, care puteau să se retragă la nevoie, în 
sistemele de apărare de la înălţime. 

— Arnold a învins, a spus lan, ivindu-se brusc 
din ceaţă ca să înhaţe o felie de pâine prăjită. 
Unchiul Jamie a plecat deja cu puşcaşii. A spus că 
vine în seara asta şi între timp... 

lan s-a aplecat şi m-a sărutat pe obraz, pentru 
ca apoi să-mi zâmbească şi să se facă nevăzut. 

Mi se strânsese stomacul de atâta nerăbdare şi 
teamă. Americanii erau o ceată dezorganizată, dar 
avuseseră timp să se pregătească. Ei ştiau pe cine 
aveau de înfruntat şi ştiau care era miza. Această 
bătălie avea să decidă soarta întregii campanii din 
nord. Ori armata lui Burgoyne va învinge şi îşi va 
continua marşul, încercuind armata lui George 
Washington ca într-un cleşte în apropiere de 
Philadelphia, între militarii săi şi cei ai generalului 
Howe, ori invazia sa va fi oprită, şi atunci armata 
lui Gates se va putea deplasa spre sud, pentru a 
veni în ajutorul lui Washington. Toţi ştiau asta şi 
ceața părea electrizată de nerăbdarea lor. 

Judecând după soare, era cam ora zece când 
ceața s-a ridicat. Impuşcăturile începuseră să se 
audă ceva mai devreme, la distanţă. M-am gândit 


că oamenii lui Daniel Morgan lichidau pichetele 
englezilor. Ştiam, din ceea ce îmi spusese Jamie cu 
o seară înainte, că puşcaşii trebuiau să tragă 
asupra ofiţerilor care purtau grumâjer din argint 
şi erau uşor de reparat. Nu dormisem cu o noapte 
înainte, tot gândindu-mă la locotenentul Ransom 
şi la grumăjerul lui din argint. Pe ceaţă, în praf, la 
distanţă... 

Jamie dormise cu acea hotărâre a militarului, 
dar se trezise în miez de noapte cu cămaşa udă de 
transpiraţie, deşi era răcoare. Se trezise 
tremurând. Nu l-am întrebat ce visase. Ştiam. l-am 
adus o cămaşă uscată şi i-am cerut să se întindă 
din nou, cu capul în poala mea. Apoi l-am 
mângâiat pe cap până a închis ochii, deşi am fost 
convinsă că nu a mai adormit. 

Acum nu era răcoare. Ceaţa se ridicase şi am 
auzit tiruri repetate de armă. Am auzit şi strigăte 
în depărtare, dar mi-a fost cu neputinţă să-mi dau 
seama ce şi cine la cine striga. Apoi s-a auzit tirul 
britanicilor, un bum care a făcut să se lase liniştea 
peste tabăra noastră. S-a auzit un vâjâit şi apoi a 
început lupta propriu-zisă. Se  distingeau 
împuşcături şi strigăte şi, din când în când, 
bubuitul unui tun. Femeile se strânseseră laolaltă 
sau îşi adunau lucrurile, gândindu-se că poate ar fi 
fost nevoie să fugim cu toţii. 

Pe la ora prânzului s-a lăsat liniştea. Se 
terminase totul? Am aşteptat. Nu după multă 
vreme, copiii au început să plângă pentru că voiau 
să fie hrăniţi şi s-a instalat un fel de normalitate 
tensionată, dar nu s-a întâmplat nimic. Am auzit 
strigătele de ajutor ale răniților, dar nimeni nu a 
adus în tabăra noastră răniţi. 


Eu eram gata. Aveam o căruţă mică trasă de un 
catâr, în care aveam bandaje şi echipament 
medical, precum şi un cort mic, pe care îl puteam 
monta dacă aş fi fost nevoită să operez în condiţii 
de ploaie. Catârul era prin apropiere. Păştea 
liniştit, ignorând atât tensiunea care plutea în aer, 
cât şi focurile de muschetă. 

Pe la jumătatea după-amiezii, ostilitățile au 
început din nou şi de data aceasta, cei ce îi 
însoțeau pe militari, dar şi bucătarul au început să 
se retragă. S-a trecut de ambele părţi la tiruri de 
artilerie. Era ca şi când tunetele ar fi căzut fără 
încetare. Am văzut un nor negru de praf 
ridicându-se pe culme. Nu avea forma unei 
ciuperci, dar m-a făcut să mă gândesc la Nagasaki 
şi Hiroshima. Mi-am ascuţit cuțitul şi scalpelul 
pentru a nu ştiu câta oară. 

Soarele se pregătea să apună, colorând ceața 
într-un portocaliu mai. Dinspre râu s-a stârnit 
vântul, care a alungat ceața în vălătuci. 

Nori de praf negru se ridicau chiar mai repede 
decât vălătucii de ceaţă, aducând miros de sulf, 
totul într-un peisaj care chiar dacă nu părea 
desprins din iad, era cel puţin apăsător. 

Locul se mai elibera, de parcă ar fi fost dată 
deoparte o cortină, lăsând vederii câmpul de luptă 
abandonat. Siluete mici şi negre se zăreau la 
distanţă, mişcându-se încet, oprindu-se, privind în 
sus ca babuinii care încearcă să descopere 
leopardul. Persoanele care însoţiseră militarii, 
adică soțiile şi prostituatele, s-au repezit ca nişte 
corbi asupra morţilor. N 

Acelaşi lucru îl făceau şi copiii. Intr-un tufiş, un 
băiat de nouă sau zece ani lovea peste faţă cu o 


piatră mare un soldat cu tunică roşie. 

Am fost şocată să văd această scenă şi am 
observat că a deschis gura însângerată a omului 
pentru a scoate de acolo un dinte. A băgat dintele 
în traista pe care şi-o pusese pe umăr. A băgat din 
nou mâna în gura militarului, dar pentru că nu se 
mai desprindea niciun dinte, şi-a luat piatra cu 
aerul unei persoane care ştia foarte bine ce face şi 
şi-a continuat treaba. 

Am simţit gust de fiere pe gât. Ştiam foarte bine 
ce înseamnă războiul, moartea şi rănile, dar nu 
stătusem niciodată atât de aproape de câmpul de 
luptă. Nu fusesem niciodată pe un câmp de luptă 
pe care morţii şi răniții mai stăteau întinşi şi nu 
interveniseră încă nici infirmierii, nici cei care se 
ocupau de morţi. 

Strigăte de ajutor şi gemete răzbăteau din 
ceaţă, reamintindu-mi de poveştile despre urisge, 
spiritele blestemate ale văilor înguste. La fel ca 
eroii din acele poveşti, nu m-am oprit să ascult 
strigătele, ci mi-am văzut de drum, împiedicându- 
mă de dâmburi mici şi alunecând pe iarba udă. 

Am văzut fotografii reprezentând scene din 
diferite războaie, începând cu Războiul Civil 
American şi terminând cu plajele Normandiei. 
Nimic nu se compara cu ceea ce vedeam aici. In 
acele fotografii nu existau movile de pământ, nu se 
vedeau mormane de cadavre dezmembrate. Nu se 
auzea nimic, excepţie făcând glasurile celor care 
strigau, ca mine, un prieten sau un soţ. 

Copaci zăceau doborâţi de tirurile de artilerie. 
M-am gândit că, în acea lumină, chiar şi trupurile 
se prefăceau în trunchiuri de copaci, siluete lungi, 
care zăceau în iarbă, doar că unele dintre ele mai 


mişcau. Ici-acolo, câte o siluetă mai mişca încet, 
prinsă în vraja războiului, în luptă cu moartea. 

M-am oprit şi am strigat în perdeaua ceţii, l-am 
strigat pe nume. Am auzit glasuri răspunzându-mi, 
dar niciunul nu era al lui. În faţa mea se afla un 
tânăr cu braţele întinse, cu o expresie de uimire 
pe chip, cu partea de sus a trupului într-o baltă de 
sânge, care semăna cu o aură imensă. Partea 
inferioară a trupului său era la o distanţă de doi 
metri. Am trecut printre cele două bucăţi ale 
corpului tânărului, cu fusta strânsă pe lângă trup, 
cu nările acoperite, ca să nu simt apăsătorul miros 
de fier al sângelui. 

Lumina devenea mai slabă, dar l-am văzut pe 
Jamie imediat ce am trecut de următoarea culme. 
Stătea cu faţa în jos, cu un braţ întins şi cu celălalt 
pe lângă corp. Umerii vestonului său albastru erau 
negri de atâta umezeală. Avea picioarele 
depărtate. 

Am simţit că nu mai pot respira şi am coborât 
panta în fugă, prin iarbă, noroi şi tufişuri. Când m- 
am apropiat, am zărit o siluetă ieşind dintr-un tufiş 
şi îndreptându-se spre el. S-a lăsat în genunchi 
lângă el şi, fără nicio ezitare, l-a apucat de păr şi i- 
a tras capul într-o parte. Ceva a lucit în mâna 
necunoscutului. 

— Stai! am strigat. Lasă-l, netrebnicule! 

Uluită, persoana aceea a ridicat privirea spre 
mine, pentru că mai aveam foarte puţin până să 
ajung la Jamie. Nişte ochi mici, roşii m-au privit 
din mijlocul unei feţe rotunde, pline de funingine 
şi noroi. 

— Pleacă de-aici! mi-a strigat. Eu l-am găsit 
prima! 


Femeia, căci o femeie era, a făcut tot felul de 
mişcări cu cuțitul, încercând să mă îndepărteze. 

Eram prea furioasă şi mă temeam prea mult 
pentru Jamie ca să mă mai tem şi pentru mine. 

— Lasă-l în pace! i-am spus. Dacă pui mâna pe 
el, te omor! 

Aveam pumnii strânşi şi probabil că se vedea pe 
faţa mea că eram cât se poate de hotărâtă, pentru 
că femeia a luat mâna de pe părul lui Jamie. 

— E al meu! a spus ea, înălţând bărbia. Du-te şi 
găseşte-ţi altul! 

O altă siluetă s-a desprins din ceaţă şi a venit 
alături de femeia aceea. Era băiatul pe care îl 
văzusem mai devreme, murdar şi neîngrijit la fel 
ca ea. El nu avea cuţit, dar avea o bucată de 
metal, tăiată probabil dintr-un bidon, al cărui vârf 
era roşu de rugină sau de sânge. 

Băiatul m-a privit cu ochi răi, exclamând: 

— Mama a zis că-i al nostru! Pleacă de-aici! 
Cară-te! 

Fără a aştepta să vadă dacă aveam de gând să 
plec sau nu, băiatul s-a cocoţat pur şi simplu pe 
spatele lui Jamie şi a început să-i scotocească prin 
buzunare. 

— Mai e în viaţă, mamă! a spus băiatul. Simt 
cum îi bate inima! Ar fi bine să-i tai iute beregata. 
Nu-i rănit aşa de rău! 

L-am apucat pe băiat de guler şi l-am aruncat de 
pe trupul lui Jamie, făcându-l să-şi piardă arma. A 
vrut să se apropie de mine, dar l-am lovit destul de 
tare încât să-i fi putut rupe coloana. Apoi l-am 
apucat cu o mână de gât şi în cealaltă i-am prins 
încheietura mâinii. 

— Dă-i drumul a spus femeia, îngustându-şi 


privirea, de parcă ar fi fost a unei nevăstuici şi 
arătându-şi dinţii. 

Nu îndrăzneam să-mi iau ochii de la femeia 
aceea, pentru a-l privi pe Jamie, dar îl vedeam cu 
coada ochiului, îi vedeam gâtul alb, expus şi 
vulnerabil. 

— Ridică-te şi depărtează-te. Dacă nu o faci, am 
să-l sugrum, jur c-am s-o fac! i-am spus femeii. 

Stătea aplecată peste trupul lui Jamie, ţinând 
cuțitul în mână şi se uita la mine, încercând să-şi 
dea seama dacă vorbeam serios. Vorbeam cât se 
poate de serios. 

Băiatul se zbătea şi dădea din picioare, lovindu- 
mă. Era mic pentru vârsta lui şi slab precum un 
bolnav. Cu toate astea avea putere, de parcă m-aş 
fi luptat cu un ţipar. L-am strâns mai tare şi ela 
horcăit, încetând să se mai zbată. Avea părul gras 
şi murdar, iar mirosul neplăcut îmi ajungea în 
nări. 

Femeia s-a ridicat încet. Era mult mai scundă 
decât mine... şi mult mai slabă. I se vedeau 
încheieturile osoase ieşind din  manşetele 
murdare. Nu îmi puteam da seama ce vârstă are. 
Purta pe chip semnele mizeriei şi malnutriţiei şi 
din această cauză putea avea între douăzeci şi 
cincizeci de ani. 

— Omu' meu zace-acolo, mort, întins la pământ, 
a spus femeia, întorcând capul către ceața aflată 
în spatele ei. Nu avea altceva decât o muschetă, 
da' sergentu' are s-o ia şi p-aia. 

Femeia a privit către pădurea în care se 
retrăseseră britanicii, pentru ca apoi să continue: 

— O să găsesc io un bărbat, da' până atunci am 
copii de hrănit. Mai am doi în afară de băiatu' 


ăsta. 

Şi-a lins buzele şi parcă glasul i s-a schimbat, 
când a spus: 

— Tu eşti singură. Te poţi descurca mai uşor 
decât noi. Dă mi-l mie pe-acesta. Mai sunt şi alţii 
mai încolo. 

A îndreptat bărbia către râpa în care zăceau 
rebelii morţi şi răniţi. 

Probabil că nu îl mai strângeam pe băiat foarte 
tare de gât, pentru că s-a desprins de mine dintr-o 
mişcare, a trecut peste trupul lui Jamie şi a 
aterizat la picioarele mamei sale. 

S-a ridicat şi s-a lipit de ea, privindu-mă cu nişte 
ochi ca de şobolan, ochi vii şi foarte atenţi. 

A căutat prin iarbă şi şi-a găsit aşa-zisul cuţit, 
pentru ca apoi să spună: 

— 'Ţine-o acolo, mamă! O să am io grijă de el! 

Cu coada ochiului văzusem ceva metalic lucind, 
o armă a cărei lamă era pe jumătate înfiptă în 
pământ. 

— Stai! am strigat, făcând un pas înapoi. Nu-l 
omori! Nu-l ucide! 

Am mai făcut un pas în lateral şi un altul înapoi, 
spunând: 

— O să plec, o să vi-l las vouă, dar... 

M-am aplecat într-o parte şi am pus mâna pe 
mânerul rece, din metal. 

Mai avusesem în mână sabia lui Jamie. Era o 
sabie de cavalerie, mai mare şi mai grea decât una 
obişnuită. Acum nu-mi mai dădeam seama de asta. 

Mi-am îndreptat spatele, am înălţat sabia cu 
două mâini, descriind un arc de cerc. 

Mama şi fiul au făcut un pas înapoi, 
surprinderea  zugrăvindu-se pe chipurile lor 


rotunde. 

— Plecaţi! am strigat. 

Femeia a deschis gura, dar nu a spus nimic. 

— Îmi pare rău pentru bărbatul tău, i-am spus. 
Îmi pare rău, dar bărbatul meu este cel care zace 
aici. Am spus să plecaţi! am strigat, ridicând 
sabia. 

Femeia s-a retras cu paşi repezi, trăgându-l pe 
băiat după ea. 

S-a întors şi a plecat, mormăind blesteme, 
privind peste umăr, dar nu am dat atenţie spuselor 
ei. Băiatul a rămas cu ochii pe mine, cărbuni 
aprinşi în întuneric. Avea să mă ţină minte... Şi eu 
pe el. 

Au dispărut în ceaţă, iar eu am lăsat în jos sabia, 
care deodată mi s-a părut prea grea s-o mai pot 
ţine. l-am dat drumul şi am căzut în genunchi 
lângă Jamie. 

Inima îmi bătea să-mi spargă pieptul. Mâinile 
îmi tremurau când i-am pus mâna pe gât pentru a- 
i lua pulsul. I-am întors capul şi i-am simţit pulsul. 

— Slavă Domnului! am şoptit ca pentru mine. 
Oh, Slavă Domnului! 

Mi-am trecut mâna peste trupul lui, căutând să 
descopăr vreo rană, înainte de a-l duce din locul în 
care se afla. Nu credeam că jefuitorii de morţi se 
vor întoarce. Am auzit vocile unui grup de bărbaţi. 
Erau undeva pe culme, la oarecare distanţă faţă 
de mine. Erau un grup de rebeli, care veniseră să 
ridice răniții. 

Se simţea un fel de nod la nivelul sprâncenei, 
care începuse deja să se facă purpuriu. Nu am mai 
descoperit nimic altceva. Mă gândeam cu 
recunoştinţă că băiatul avusese dreptate. Jamie nu 


era rănit grav. După aceea l-am întors pe spate şi 
i-am văzut mâna. 

Scoţienii din Highlands erau obişnuiţi să lupte 
cu sabia într-o mână şi cu scutul din piele în 
cealaltă, scut menit să-i apere de loviturile 
duşmanilor. El nu avusese scut. 

Lama unei arme tăiase între degetul al treilea şi 
al patrulea al mâinii drepte şi îi făcuse o rană 
urâtă şi adâncă până aproape de încheietură. 

Deşi rana arăta oribil, Jamie nu pierduse foarte 
mult sânge. Mâna fusese prinsă sub el, iar 
greutatea corpului acţionase ca un bandaj. Partea 
din faţă a cămăşii era roşie până în dreptul inimii. 
I-am desfăcut cămaşa şi l-am pipăit, asigurându- 
mă că sângele provenea de la mână. Pieptul era 
rece şi umed de la iarbă, dar nu avea nicio rană. 
Sfârcurile erau mici, tari şi reci. 

— Mă... gâdilă, a spus el răguşit, pipăindu-şi 
pieptul cu mâna stângă şi încercând să-mi înlăture 
mâna. 

— Scuză-mă, am replicat, abţinându-mă să nu 
râd de bucurie că era în viaţă şi era conştient. I- 
am pus o mână pe după umeri şi l-am ajutat să se 
ridice în capul oaselor. Părea beat. Avea un ochi 
umflat, iarbă în păr şi se legăna îngrijorător, când 
spre stânga, când spre dreapta. 

— Cum te simţi? l-am întrebat. 

— Rău, mi-a răspuns el sec, apoi s-a lăsat într-o 
parte să verse. L-am ajutat să se întindă pe iarbă 
şi l-am şters la gură. Pe urmă am început să-i 
bandajez mâna. 

— Cineva va veni aici curând, l-am asigurat eu. 
O să te ducem în căruţă şi o să mă pot ocupa de 
toate. 


— Mhm! a gemut el, trăgând bandajul, astfel 
încât acesta să fie strâns pe mână. Ce s-a 
întâmplat? 

— Ce s-a întâmplat? am repetat eu, oprindu-mă 
din ceea ce făceam şi privindu-l cu ochi mari. Tu 
mă întrebi pe minei 

— Vreau să spun ce s-a întâmplat în urma 
bătăliei, a replicat el calm, privindu-mă cu ochiul 
pe care îl mai putea ţine deschis. Cu mine ştiu... 
cât de cât ce s-a întâmplat, a continuat el, 
strâmbându-se în timp ce îşi pipăia fruntea. 

— Cât de cât, am replicat eu. Ai reuşit să fii tăiat 
ca un berbec şi să-ţi turteşti capul. Eşti din nou 
erou. Asta este tot ce s-a întâmplat cu tine! 

— Nu am... a Început el. 

L-am întrerupt, pentru că bucuria de a-l vedea în 
viaţă s-a preschimbat rapid în furie. 

— Nu trebuia să te duci la Ticonderoga! Nu ar fi 
trebuit să te duci! Ar fi bine să te ocupi de scris şi 
de tipărit, aşa cum spuneai! Ai spus că nu vei 
lupta decât dacă va fi nevoie. Ei bine, nu a fost 
nevoie, dar totuşi te-ai avântat în luptă, scoţian 
avid de glorie, prost şi grandoman ce eşti! 

— Grandoman? a spus el pe un ton întrebător. 

— Ştii foarte bine ce vreau să zic, pentru că 
exact aşa eşti! Puteai să fii ucis! 

— Aşa este, a admis el, pe un ton de regret. Am 
şi crezut că am murit. Dragonul a venit spre mine. 
Am izbutit să-i sperii calul, a adăugat el pe un ton 
mai blând. S-a ridicat pe picioarele din spate şi m- 
a lovit în faţă cu un genunchi. 

— Nu schimba subiectul! 

— Oare subiectul nu este acela că nu am fost 
ucis? a întrebat el, încercând să ridice din 


sprâncene, dar nereuşind şi strâmbându-se. 

— Nu! Subiectul este prostia, egoismul şi 
încăpăţânarea ta! 

— Aşa. 

— Da, aşa! Măi în... căpăţânatule! Cum 
îndrăzneşti tu să-mi faci mie asta? Crezi că nu am 
altceva mai bun de făcut, decât să te pun la loc din 
bucăţi? 

Începusem să ţip deja. 

Deşi furia mea creştea, el zâmbea batjocoritor, 
pentru că avea un ochi pe jumătate închis. 

— Ai fi fost o bună soţie de pescar, Sassenach, a 
observat el. Ai o gură... 

— Taci din gură, nemer... 

— Or să te audă, a spus el cu blândeţe, întinzând 
mâna către militarii Armatei Continentale care 
coborau spre noi. 

— Nu îmi pasă cine mă aude! Dacă nu ai fi deja 
rănit, aş... aş... 

— Fii atentă, Sassenach. Nu vrei să mai 
desprinzi bucăţi din mine, pentru că tot tu ar 
trebui să le pui la loc, nu-i aşa? 

— Nu mă tenta, i-am spus printre dinţi, privind 
sabia pe care tocmai o lăsasem din mână. 

A văzut sabia şi a întins mâna după ea, darnu a 
putut s-o atingă. M-am aplecat pufnind peste el şi 
i-am pus mânerul în palmă. I-am auzit strigând pe 
oamenii care coborau panta şi le-am făcut cu 
mâna. 

— Toți cei care te-ar auzi acum ar crede că nu ţii 
prea mult la mine, Sassenach, a spus Jamie. 

M-am întors spre el. Nu mai rânjea, dar 
continua să zâmbească. 

— Ai o limbă de şarpe veninos, dar eşti un bun 


spadasin, Sassenach. 

Am deschis gura, şi dacă până atunci rostisem o 
grămadă de cuvinte, acum nu mai eram în stare să 
scot o vorbă. 

Şi-a pus mâna sănătoasă pe braţul meu, 
spunând: 

— Deocamdată, draga mea dragă, îţi mulţumesc 
pentru viaţa mea. 

Am închis gura. Militarii ajunseseră aproape de 
noi, înaintând prin iarba înaltă, în vreme ce 
strigătele şi discuţiile lor îi îndemnau pe răniţi să 
geamă ca să-i poată găsi 

— Cu plăcere, i-am spus. 

— Hamburger, am şoptit, dar nu foarte încet, 
pentru că Jamie a ridicat din sprâncene. 

— Carne tocată, am spus şi el a coborât 
sprâncenele, zicând: 

— Oh, da. Am parat o lovitură de sabie cu mâna 
goală. Nu am avut scut. Dacă aş fi avut, aş fi putut 
răspunde la acea lovitură cu o alta. 

— Aşa e, am răspuns, oftând. 

Nu era deloc cea mai urâtă rană pe care o 
văzusem vreodată, dar tot simţeam că mi se face 
rău. Vârful celui de-al patrulea deget fusese tăiat 
undeva, sub unghie. Lama armei tăiase o bucată 
din deget şi pătrunsese între degetul al treilea şi 
al patrulea. 

— Cred că ai prins sabia undeva în apropierea 
mânerului, am spus, încercând să rămân calmă. 
Dacă nu ar fi fost aşa, ţi-ar fi tăiat partea 
exterioară a mâinii. 

— Mhm, a mormăit el. 

Nu a mişcat mâna cât m-am ocupat de ea, dar 
am văzut că avea sudoare pe buza de sus şi nu şi-a 


putut stăpâni un geamăt de durere. 

— Îmi pare rău, am spus eu, în virtutea unui 
automatism. 

— Nu-i nimic, a răspuns el, tot în virtutea unui 
automatism. 

A închis ochii şi pe urmă i-a deschis. 

— Înlătură-l, a spus el deodată. 

— Ce? am întrebat eu uimită. 

Jamie şi-a privit mâna, zicând: 

— Degetul. Taie-l, Sassenach. 

— Nu pot să fac asta! am exclamat, dar chiar în 
timp ce rosteam acele cuvinte, mi-am dat seama 
că avea dreptate. Lăsând deoparte că rana de la 
deget era foarte gravă, tendonul avusese foarte 
mult de suferit. Şansele ca Jamie să mai poată 
mişca vreodată acel deget fără dureri erau foarte 
MICI. 

— A făcut mult bine în ultimii douăzeci de ani, a 
spus, privind degetul mutilat, dar acum nu mă mai 
poate sluji. L-am rupt, bietul de el de peste zece 
ori. Acum stă ţeapăn. Dacă mi-l tai, nu are să mă 
mai stingherească. 

Am vrut să-l contrazic, dar nu era timp de aşa 
ceva, pentru că răniții începeau să se apropie de 
căruţă. Oamenii aceia făceau parte din 
formațiunile de voluntari, nu din armata regulată. 
Dacă era un regiment prin apropiere, ar fi fost 
acolo şi un medic, dar eu eram mai aproape. 

— Dacă ai apucat să fii o dată erou, asta rămâi, 
am spus în şoaptă. 

Am luat ceva câlţi, i-am pus în palma rănită a lui 
Jamie şi am aşezat peste ea un bandaj. 

— Da, o să-l tai i-am spus, dar mai târziu. 

— Au! a exclamat el încet. Am spus că nu sunt 


erou. 

— Dacă nu eşti, nu înseamnă că n-ai încercat să 
devii, i-am spus, făcând un nod cu dinţii. Aşa. O să 
mă ocup de mâna ta când o să am timp. 

Am luat mâna bandajată şi am vârât-o într-un 
amestec de apă şi alcool. 

S-a făcut alb la faţă, pentru că alcoolul a trecut 
prin bandaj şi a ajuns la rană. A inspirat printre 
dinţii strânşi, dar nu a scos niciun cuvânt. l-am 
arătat pătura pe care o întinsesem şi el s-a aşezat 
ascultător, ghemuindu-se la adăpostul căruţei, cu 
mâna bandajată apăsată pe piept. 

M-am ridicat şi am avut o clipă de ezitare. Apoi 
m-am pus din nou în genunchi şi l-am sărutat 
repede pe ceafă, dându-i deoparte părul murdar 
de noroi şi plin de frunze. Am putut să-i văd curba 
pomeţilor şi mi-am dat seama că zâmbea, 
relaxându-se. 

Se răspândise zvonul că sosise căruţa-spital. Am 
văzut că se apropiau răniţi care se puteau ţine pe 
picioare, dar şi oameni care duceau sau târau cu 
ei tovarăşi răniţi către lumina pe care o răspândea 
felinarul meu. Urma o seară plină. 

Colonelul Everett îmi promisese două persoane 
care să mă ajute, dar doar Dumnezeu ştia unde 
era colonelul Everett în acel moment. M-am uitat 
la mulţimea strânsă şi m-am oprit asupra unui 
tânăr care îşi sprijinise un prieten rănit de un 
copac. 

— Dumneata, i-am spus, trăgându-l de mânecă. 
Te temi de sânge? 

Tânărul m-a privit o clipă cu uimire şi apoi a 
zâmbit prin masca de noroi şi praf de puşcă. Era 
de înălţimea mea, lat în umeri şi îndesat, şi s-ar fi 


putut spune că avea un chip de heruvim, dacă nu 
ar fi fost atât de murdar. 

— Mă tem numai de sângele care-mi curge mie, 
dom'ţă, şi deocamdată nu-i al meu, Domnul fie 
lăudat. 

— Atunci vino cu mine, i-am spus, zâmbind la 
rândul meu. Acum dumneata eşti asistent de triaj. 

— Cum? Hei, Harry! a strigat tânărul la 
prietenul lui. Am fost promovat. 

Să-i scrii asta mamei tale. Lester a ajuns ceva 
până la urmă! 

Rostind aceste cuvinte, a pornit după mine 
continuând să zâmbească larg. 

Acel zâmbet i s-a şters numaidecât de pe chip şi 
a devenit serios, pentru că l-am dus printre răniţi 
şi i-am arătat care dintre ei erau grav şi care nu. 

— Prioritate au cei care sângerează, i-am spus, 
dându-i bandaje şi un sac cu câlţi. Dă-le astea 
prietenilor lor. Spune-le să pună câlţi pe rană şi pe 
urmă să acopere cu un bandaj, legând deasupra 
rănii. Ştii ce înseamnă să bandajezi ca să opreşti 
sângerarea? 

— Da, dom'ţă, m-a asigurat el. L-am bandajat pe 
vărul meu Jess când l-a zgâriat o panteră în 
Caroline County. 

— Bine. Să nu-ți pierzi timpul bandajând tu 
însuţi, decât dacă este neapărată nevoie. Lasă-i pe 
prietenii celor răniţi să bandajeze. Cei cu oase 
rupte pot să mai aştepte un pic. Du-i acolo, sub 
mesteacănul acela mare. Pe cei care sunt răniţi la 
cap sau au leziuni interne şi nu sângerează, du-i 
sub castan, dacă pot fi transportaţi. Dacă nu, o să 
mă duc eu la ei. 

După ce am rostit aceste cuvinte, m-am întors 


privind în jur şi am continuat: 

— Dacă vezi vreo doi oameni valizi, trimite-i aici, 
ca să monteze cortul-spital. Să pună cortul acolo, 
pe locul acela neted. Mai caută apoi doi oameni 
care să sape şanţuri pentru latrină... acolo cred că 
ar fi bune. 

— Da, să trăiţi, dom'le... ăăă, dom'ţă, vreau să 
ZIC. 

Lester a înălţat capul şi a apucat cu nădejde 
sacul cu câlţi. 

— O să fac treabă bună, dom'ţă, a spus el în cele 
din urmă. Nu mi-aş face griji în ceea ce priveşte 
latrinele, cel puţin nu acum. Cei mai mulţi dintre 
băieţii ăştia d-aici şi-au făcut deja nevoile. 

Tânărul a zâmbit larg şi a pornit la treabă. 

Avea dreptate. Mirosul de fecale plutea în aer, 
aşa cum se întâmpla mereu pe câmpurile de luptă. 
Era doar un miros care se simţea mai puţin decât 
cel de sânge şi de praf de puşcă. 

În timp ce Lester tria răniții, m-am apucat să 
intervin, folosindu-mă de geanta mea, de sacul cu 
suturi şi de un vas cu alcool, toate aşezate în 
partea din spate a căruţei, având la îndemână un 
butoi pentru alcool pe care pacienţii să stea, 
pornind de la premisa că erau în stare de aşa 
ceva. 

Cele mai grave erau rănile cauzate de baionetă. 
Norocul era că nu existau prea mulţi care să fi 
suferit astfel de răni. Cât despre cei loviți de 
ghiulele, trecuseră momentul în care aş fi putut 
face ceva pentru ei. Pe măsură ce îmi vedeam de 
treabă, ascultam şi discuţiile dintre oameni. 

— Nu a fost asta cea mai mare netrebnicie pe 
care ţi-a fost dat s-o vezi vreodată? câţi nemernici 


erau acolo? l-a întrebat un rănit pe un bărbat de 
lângă el. 

— A fost, fir-ar să fie, a replicat acesta din urmă, 
scuturând din cap. Nu am văzut înaintea mea 
decât roşu şi iar roşu. Pe urmă a bubuit un tun pe 
undeva pe-aproape şi, o vreme, n-am văzut decât 
fum. 

Omul şi-a frecat faţa cu mâinile şi lacrimile au 
început să curgă, făcând două brazde în praful 
negru care îi acoperea fruntea, faţa, gâtul şi 
pieptul. 

M-am uitat la căruţă, dar nu vedeam ce se 
întâmpla dincolo de coviltir. Speram ca Jamie să fi 
adormit, deşi îl durea mâna. 

Deşi toţi cei ce se aflau în jurul meu erau răniţi, 
moralul era ridicat şi toţi se simțeau uşuraţi. Mai 
jos, în apropierea râului, s-au auzit exclamaţii şi 
strigăte de victorie, dar şi bubuituri de tobă care 
au sfâşiat liniştea. 

În acel zgomot s-a auzit un glas. Un ofiţer în 
uniformă s-a arătat călare pe un cal. 

— L-a văzut cineva pe netrebnicul acela înalt, cu 
părul roşu, care a întrerupt atacul? a întrebat 
bărbatul în uniformă. 

S-a auzit un murmur şi toată lumea a privit în 
jur. Nimeni nu a răspuns, însă. 

Călărețul a descălecat, lăsând hăţurile pe o 
creangă, şi s-a apropiat de mine prin mulţimea de 
răniţi. 

— Indiferent cine e, are curaj cu carul, a 
remarcat bărbatul al cărui obraz eram nevoită să-l 
cos. 

— Şi are şi minte cât cuprinde, am şoptit eu. 

— Cum? m-a întrebat omul nedumerit. 


— Nimic, am replicat eu. Stai liniştit. Mai am 
încă puţin. 

A fost o noapte parcă ruptă din iad. Unii dintre 
răniţi mai zăceau încă prin râpe, laolaltă cu morţii. 
Lupii, care ieşiseră pe nesimţite din pădure, nu 
făceau diferenţa între unii şi alţii, aşa cum mi-am 
putut da seama după strigătele care răsunau de la 
distanţă. 

Mai era puţin până la răsăritul soarelui când m- 
am apropiat de cortul unde zăcea Jamie. Am 
umblat încet, voind să nu-l deranjez, dar el era 
deja treaz. Stătea încovrigat, cu capul sprijinit pe 
pătura făcută sul, privind către intrarea în cort. 

A zâmbit slab când m-a văzut. 

— Ai avut o noapte grea, Sassenach? a întrebat 
el răguşit din cauza aerului rece şi a suferinţei. 
Ceaţa s-a strecurat în cort, colorându-se în galben 
de la lumina felinarului. 

— Am trăit nopţi şi mai grele, l-am asigurat. 

I-am dat în lături părul care-i stătea pe chip şi l- 
am examinat cu grijă. Era palid, dar nu apatic. 
Faţa îi era marcată de durere, dar nu ardea, nu 
era niciun semn că ar fi avut febră. 

— Nu ai dormit, nu-i aşa? l-am întrebat. Cum te 
simţi? 

— Sunt puţin speriat şi mi-e puţin cam rău, dar 
acum că eşti tu aici, mă simt mai bine. 

A făcut o grimasă care ar fi putut semăna cu un 
zâmbet. l-am pus mâna sub bărbie, ca să-i simt 
pulsul. Inima îi bătea cu regularitate şi m-au 
trecut fiorii când mi-am adus aminte de femeia 
aceea cumplită. 

— Văd că ţi-e frig, Sassenach, a spus Jamie, 
simțind că tresărisem. Ţi-e frig şi eşti obosită. Du- 


te şi culcă-te, bine? Eu o să mai rezist un pic. 

Eram obosită. Adrenalina provocată de bătălia 
în sine şi de noaptea care trecuse începuse să se 
diminueze încet, încet. Oboseala începea să mă 
apese pe coloana vertebrală şi să pună stăpânire 
pe încheieturile mele, dar ştiam cât suferise în 
acele ceasuri de aşteptare. 

— N-o să dureze mult, l-am asigurat eu. Oricum, 
e mai bine să facem treaba repede, ca pe urmă să 
te poţi bucura de un somn liniştit. 

A dat din cap în semn că a înţeles cum stăteau 
lucrurile, deşi nu părea liniştit. Am desfăcut 
măsuţa pliantă pe care o adusesem din cortul în 
care făceam operaţii şi mi-am aşezat-o astfel încât 
să pot ajunge foarte uşor la ea. Apoi am scos 
preţioasa sticlă cu laudanum şi am turnat puţin 
din lichidul inodor, de culoare închisă, într-o cană. 

— Bea încet, i-am spus, punându-i cana în mâna 
stângă. 

Am început să-mi pregătesc instrumentele de 
care aveam nevoie, asigurându-mă că totul era la 
îndemână. Mă gândeam să-l rog pe Lester să mă 
asiste, dar el adormise pur şi simplu din picioare, 
clătinându-se în cortul în care făceam operaţiile. II 
trimisesem să îşi facă rost de o pătură şi să se 
culce lângă un foc. 

Aveam un scalpel mic, proaspăt ascuţit, vasul cu 
alcool, cu ligaturile în el, semănând cu un cuib de 
viespi, fiecare dintre ele având la capăt un ac 
curbat. Mai era şi un vas cu ligaturi cernite, 
uscate, pentru comprimarea arterială. Tot acolo se 
aflau sonde cu vârfurile muiate în alcool, 
forcepsul, retractoarele cu mânere lungi. Aveam şi 
clema curbată, pentru prinderea capetelor 


arterelor secţionate. 

Foarfecele chirurgicale, cu lamele lor scurte, 
curbate, mă aşteptau acolo, la îndemână, aşa cum 
le făcuse pentru mine argintarul Stephen Moray. 
Totul era în ordine. Insistasem ca foarfecele să fie 
cât mai simple cu putinţă, astfel încât să fie uşor 
de curăţat şi de dezinfectat. Stephen era obligat 
să realizeze nişte foarfece simple, cu design 
elegant, dar nu a rezistat să facă o mică 
înfloritură. Unul dintre mânere avea un mic cârlig 
în care îmi puteam aşeza degetul mic, astfel încât 
să am mai multă forţă. Acest mic cârlig făcea o 
curbă discretă, în care se puteau vedea o mică 
tufă de trandafiri. Contrastul dintre lamele făcute 
să taie şi mânerul fin mă făcea să zâmbesc ori de 
câte ori scoteam foarfecele din cutie. 

Aveam fâşii de pânză groasă şi de bumbac, 
mănunchiuri de câlţi, plasturi roşii de la seva de 
sângele-voinicului, care îi făceau lipicioşi. Tot 
lângă mine era un vas descoperit, cu alcool, cu 
ajutorul căruia urma să mă dezinfectez în vreme 
ce lucram, vasele cu scoarță de chinină, pasta de 
usturoi şi coada-şoricelului pentru tratamentul 
rănilor. 

— Gata, am spus mulţumită, privind încă o dată 
în jur. Totul trebuia să fie pregătit, fiindcă urma să 
lucrez singură. Dacă uitam ceva, nu va fi nimeni 
lângă mine să mă ajute. 

— Se pare că trebuie o pregătire îndelungată 
pentru un nenorocit de deget, a spus Jamie de 
undeva, din spatele meu. 

M-am întors şi l-am văzut stând sprijinit într-un 
cot şi privind spre mine, cu cana de laudanum în 
mână, din care nu băuse. 


— Tu nu poţi să tai degetul cu un cuţit şi pe 
urmă să închizi rana cu fierul roşu, aşa cum fac 
medicii de pe la regimente? 

— Aş putea să fac şi asta, da, i-am răspuns sec. 
Din fericire nu sunt silită să procedez astfel. Am 
destulă vreme să fac treaba aşa cum se cuvine, de 
aceea te-am făcut să aştepţi. 

— Mhm, a mormăit el, privind fără entuziasm 
şirul de instrumente. Era limpede că îşi dorea ca 
totul să fie făcut cât mai iute. Mi-am dat seama că, 
pentru el, totul părea mai curând un sistem 
sofisticat de tortură, şi nu o metodă de a face 
chirurgie. 

— Eu vreau să-ţi mai poţi folosi mâna, i-am spus 
hotărâtă. Nu vreau să faci infecţii sau să ajungi să 
ai vreun ciot care să-ţi supureze, nu vreau să te 
mutilez şi, cu ajutorul lui Dumnezeu, nu vreau să 
ai dureri îndată ce ţi se va vindeca rana. 

A ridicat din sprâncene. Nu spusese nimănui 
acest lucru, dar eu ştiam foarte bine că avea 
dureri în mâna dreaptă şi mai ales la nivelul celui 
de-al patrulea deget, de când îi fusese rupt în 
închisoarea Wentworth, unde fusese deţinut 
înainte de Revolta lui Stuart. 

— Trebuie să duci la bun sfârşit orice lucru pe 
care ţi-l propui, am spus, privind cana din mâna 
lui. Bea. 

A ridicat cana şi a mirosit, strângându-se de 
nări, pentru că lichidul avea un miros dulceag, 
neplăcut. A pus pe limbă lichidul de culoare 
închisă şi a făcut o grimasă. 

— O să mi se facă rău. 

— O să te ajute să dormi. 

— O să am nişte vise cumplite. 


— Atâta vreme cât nu vânezi iepuri în vis, nu o 
să aibă nicio importanţă, l-am asigurat eu. 

A râs, deşi nu se simţea bine şi a mai făcut o 
încercare. 

— Are un gust de parcă ar fi treaba aia pe care o 
scoţi din copitele cailor. 

— Şi când a fost ultima dată când ai lins copita 
unui cal? l-am întrebat, stând cu mâinile în şolduri 
şi aruncându-i o privire care ar fi intimidat un 
funcţionar sau vreun ofiţer mai puţin important. 

A oftat, întrebând: 

— Chiar vorbeşti serios, nu-i aşa? 

— Da. 

— Foarte bine. 

S-a uitat la mine cu reproşul şi cu resemnarea 
unui om care suferea de multă vreme şi a dat 
capul pe spate, înghițind lichidul din cană pe 
nerăsuflate. 

A avut un gest convulsiv şi pe urmă a început să 
tuşească. 

— Ţi-am spus să bei încet, am observat cu 
blândeţe. Dacă verşi, am să te oblig să lingi ce ai 
vărsat. 

Dacă aveam în vedere iarba şi mizeria de pe jos, 
ameninţarea era cumplită. Jamie şi-a pus capul pe 
pernă şi a închis ochii, înghițind convulsiv la 
fiecare câteva clipe. Am luat un taburet şi m-am 
aşezat lângă el, întrebând: 

— Cum te simţi? 

— Sunt ametit, a răspuns el, deschizând un ochi, 
privindu-mă atent, pentru ca apoi să-l închidă, 
zicând: 

— E ca şi când aş cădea de pe o stâncă. E o 
senzaţie tare neplăcută, Sassenach. 


— Încearcă să te gândeşti la altceva preţ de o 
clipă. 

S-a încruntat şi apoi s-a relaxat, spunând: 

— Ridică-te puţin, vrei? 

M-am ridicat pentru a-i face pe plac, întrebându- 
mă ce avea de gând. 

A deschis ochii, a întins mâna sănătoasă şi m-a 
prins de o fesă. i 

— Aşa! a spus el. Asta este lucrul cel mai frumos 
la care pot să mă gândesc. Atunci când îți pun 
mâna pe fund, mă simt mereu bine. 

Am râs şi m-am apropiat puţin mai mult de el, 
astfel încât fruntea lui să fie lipită de pulpa mea. 

— Ei bine, acesta e un remediu. 

A închis ochii şi a început să respire încet şi 
profund. 

Liniile aspre ale oboselii care se vedeau pe 
chipul său au început să se îndulcească, pe 
măsură ce anestezicul îşi făcea efectul. 

— Jamie, am spus încet după un minut. Îmi pare 
Tău. 

A deschis ochii, s-a uitat în sus şi a zâmbit 
strângându-mă de pulpă. 

— Lasă, e bine, a replicat el. 

Pupilele au început să i se micşoreze. Ochii lui 
erau de un albastru intens şi privirea îi era 
tulbure, de parcă ar fi privit ceva în depărtare. 

— Spune-mi, Sassenach, a şoptit el o clipă mai 
târziu. Dacă s-ar afla înaintea ta un bărbat şi ţi-ar 
spune că ar trăi dacă ţi-ai tăia un deget, ai face-o? 

— Nu ştiu, am spus uimită. Dacă asta ar fi 
singura cale şi ar fi vorba despre un om bun... da, 
cred că aş face-o. Dar nu mi-ar plăcea, am adăugat 
eu când am văzut că zâmbeşte. 


— Nu, a replicat el cu o figură placidă şi 
visătoare. Ştiai că a venit să mă vadă un colonel în 
timp ce tu te îngrijeai de răniţi? m-a întrebat el 
după o clipă. Colonelul Johnson. Micah Johnson îl 
chema. 

— Nu, ce a spus? 

Nu mă mai strângea atât de tare de fund. Mi-am 
pus palma peste a lui, pentru a i-o ţine pe loc. 

— Compania lui a participat la luptă. Făcea 
parte din oamenii aflaţi sub comanda lui Morgan. 
Restul regimentului era dincolo de deal, în calea 
britanicilor. A spus că, dacă atacul ar fi continuat, 
şi-ar fi pierdut cu siguranţă compania şi 
Dumnezeu ştie ce s-ar fi ales de ea. Vorbea din ce 
în ce mai moale, cu accentul lui de scoţian din 
Highlanas şi se uita la fusta mea. 

— Deci i-ai salvat, am spus eu încet. Câţi oameni 
sunt într-o companie? 

— Cincizeci, mi-a răspuns Jamie. Mi-am zis că 
poate nu au fost ucişi cu toţii. g 

Mâna i-a căzut şi i-am apucat-o. li simțeam 
răsuflarea caldă, trecând prin fustă şi ajungând pe 
pulpa mea. 

— Mă gândeam că era ca în Biblie, nu-i aşa? 

— Da? 

I-am apucat mâna şi am pus-o pe şoldul meu. 

— Mă gândeam că este ca în acel fragment în 
care Avrram se târguia cu Dumnezeu pentru 
cetăţile din câmpie. Pierde-i-vei, oare, şi nu vei 
cruța tot locul acela pentru cincizeci de drepți, de 
se vor afla în cetate? apoi Avraam se târguieşte 
pentru un număr din ce în ce mai mic de oameni. 
Mai întâi vorbeşte de cincizeci, apoi de patruzeci 
şi, în cele din urmă, de treizeci, de douăzeci şi de 


zece. 

Ochii lui erau pe jumătate închişi, glasul îi era 
molcom şi părea lipsit de griji. 

— Nu am avut timp să văd care era moralul 
oamenilor din acea companie, dar crezi că printre 
ei se aflau zece care să fie cu adevărat bărbaţi... 
care să fie oameni buni? 

— Sunt sigură că da. 

Mâna lui era grea, braţul aproape că îi 
înţepenise. 

— Poate cinci. Poate numai unul şi tot ar fi 
destul. 

— Sunt sigură că există măcar un om bun. 

— Băiatul acela cu faţa ca un măr, care te-a 
ajutat cu răniții, e unul dintre ei? 

— Da, e unul dintre ei. 

A oftat din adâncul fiinţei lui cu ochii aproape 
închişi, zicând: 

— Spune-i că nu-i port pică pentru degetul 
acesta. 

L-am ţinut puţin de mâna sănătoasă. Respira 
încet şi adânc. Gura i se relaxase cu totul. L-am 
aşezat cu grijă pe spate şi i-am pus mâna pe piept. 

— Bărbat afurisit, am şoptit eu. Ştiam c-ai să mă 
faci să plâng. 

Tabăra era cufundată în linişte în clipele care 
precedau răsăritul. Am auzit strigătele 
santinelelor şi conversaţia a doi cercetaşi care 
plecau în pădure să vâneze. Focurile se stinseseră. 
Mai ardeau însă cele trei felinare, care dădeau 
lumină, fără a face niciun pic de umbră. 

Mi-am pus în poală un dreptunghi din lemn 
moale, de pin, pentru a-l folosi ca masă de lucru. 
Jamie stătea cu burta în jos pe patul de campanie. 


Avea capul întors spre mine, ca să pot vedea tot 
timpul ce culoare avea în obraji. Dormea adânc, 
respira încet şi nu s-a mişcat când i-am înţepat cu 
o sondă dosul palmei. Totul era gata. 

Mâna îi era umflată, pufoasă şi incoloră. Rana 
era o linie neagră, contrastând cu pielea aurie. Am 
închis o clipă ochii, ţinându-l de încheietura 
mâinii, şi numărându-i bătăile inimii. Unu şi doi şi 
trei şi patru. 

Mi se întâmpla rar să mă rog cu ardoare când 
mă pregăteam pentru operaţie, dar căutam ceva... 
ce nu puteam descrie, un lucru pe care l-am 
conştientizat mereu: o anume linişte sufletească, o 
detaşare a minţit, un anume echilibru care îmi 
permitea să pendulez între absenţa milei şi 
compasiune, o anume intimitate cu trupul aflat în 
mâinile mele şi capacitatea de a distruge pentru a 
vindeca. 

Unu şi doi şi trei şi patru. 

De la bun început mi-am dat seama că inima îmi 
bătea mai rar. Pulsul din vârful degetului meu se 
suprapunea peste pulsul pe care îl simţeam la 
încheietura mâinii lui Jamie, se sincroniza perfect. 
Era rar şi puternic. Dacă aşteptam un semn, 
presupun că acela era. Mi-am zis: pe locuri, gata, 
start şi am pus mâna pe scalpel. 

O incizie scurtă, orizontală, deasupra falangelor 
a patra şi a cincea, apoi în jos, tăind pielea până 
aproape de încheietura mâinii. Am dat pielea 
deoparte cu grijă, folosindu-mă de vârful 
foarfecelor, apoi am prins la loc pielea cu una 
dintre sondele lungi, înfigând-o în lemnul moale. 

Aveam un atomizor mic, umplut cu o soluţie din 
apă distilată şi alcool. Pentru că era imposibil să 


am câmp steril, m-am folosit de acest atomizor, 
pentru a împrăştia o peliculă subţire de soluţie 
peste câmpul operator, cu ajutorul căreia să fie 
înlăturat primul val de sânge. Nu foarte mult. 
Vasoconstrictorul pe care i-l administrasem era 
eficient, dar efectul lui nu avea să dureze mult. 

Am dat încet deoparte fibrele musculare care 
mai erau întregi, astfel încât să expun osul şi 
tendonul argintiu, ce ieşea în evidenţă printre 
celelalte culori specifice corpului. Sabia tăiase 
tendonul la câţiva centimetri deasupra oaselor 
carpiene. Am tăiat cele câteva fibre care mai 
rămăseseră întregi şi mâna s-a mişcat din reflex. 

Mi-am muşcat buza, dar totul era în ordine. Se 
mişcase doar mâna. Carnea lui avea mai multă 
viaţă în ea decât aceea a unui pacient căruia i s-a 
administrat eter sau Pentothal. Nu era anesteziat, 
ci îi dădusem ceva, ca să fie amorţit. Carnea 
opunea rezistenţă, nu era flască, aşa cum eram eu 
obişnuită de la spital. Toate acestea erau departe 
- şi reprezentau în acelaşi timp o uşurare - în 
comparaţie cu viaţa şi convulsiile pe care le 
simţisem în cortul ce servea drept sală de 
operaţie. 

Am tras tendonul tăiat cu forcepsul, am găsit 
ramura nervului ulnar, un fir delicat de mielină, cu 
mica lui reţea invizibilă care intra adânc în 
țesuturi. Bine. Abia către degetul al cincilea 
puteam să lucrez fără a afecta structura de bază a 
nervului. Ş 

Niciodată nu ştiai la ce să te aştepţi. In cărţi se 
prezenta o anumită situaţie, dar primul lucru pe 
care îl învaţă un chirurg era că fiecare organism 
este unic. Stomacul era acolo unde te aşteptai să 


fie, dar nervii şi vasele de sânge puteau fi oriunde, 
în apropierea acestuia, variind ca formă şi ca 
număr. 

Acum cunoşteam tainele mâinii lui Jamie, mi-am 
dat seama cum funcţionează, puteam observa 
structurile care îi dădeau formă şi îi permiteau să 
se mişte. Era acolo o arcadă minunată, puternică, 
formată din metacarpianul al treilea şi delicata 
țesătură de vase de sânge care îl alimentau. 
Sângele pulsa încet şi viu, de un roşu aprins în 
micul câmp operator deschis, purpuriu în locul în 
care osul fusese tăiat. Se vedea vena mică de un 
albastru închis ce pulsa mai jos de încheietură, 
bătând spre negru la marginea rănii iniţiale, acolo 
unde sângele se închegase. 

Ştiusem, fără a mă întreba cum, că 
metacarpianul al patrulea era zdrobit. Aşa era. 
Lama armei lovise capătul osului, sfărâmându-i 
capul în apropierea podului palmei. 

Trebuia să tai şi acolo, deci. Bucăţile de os 
trebuiau înlăturate, ca să împiedic iritarea 
țesuturilor din imediata lor vecinătate. Dacă aş fi 
înlăturat metacarpianul, degetul al treilea şi al 
cincilea ar fi fost apropiate unul de celălalt, astfel 
mâna devenind mai mică. 

Am tras cu putere de degetul afectat pentru a 
deschide spaţiul articular între încheieturi şi am 
folosit vârful scalpelului pentru a tăia ligamentul. 
Cartilagiile s-au desprins cu un poc discret, dar 
sesizabil, iar Jamie a tresărit şi a gemut, mâna lui 
mişcându-se într-a mea. 

— Stai liniştit, i-am şoptit, ţinându-i mâna 
strâns. Stai liniştit, totul e-n regulă. Sunt aici, 
totul e bine. 


Nu puteam face nimic pentru băieţii care 
mureau pe câmpul de luptă, dar aici puteam face 
pentru el lucruri care puteau fi considerate magie 
şi ştiam că vraja va ţine. M-a auzit, deşi era prins 
în visele agitate provocate de opiu. S-a încruntat şi 
a mormăit ceva neinteligibil. Apoi a oftat din greu 
şi s-a relaxat, încheietura mâinii lui înţepenind 
încă o dată în mâna mea. 

Undeva, în apropiere a cântat un cocoş şi am 
privit pânza cortului. Lumina devenise mai 
puternică, odată cu răsăritul soarelui, se stârnise 
un vânt care aducea aerul răcoros în cort. 

Trebuia să desprind muşchii din partea 
inferioară, făcând cât mai puţin rău posibil. 
Trebuia să prind mica arteră de la nivelul 
degetului şi celelalte două vase care păreau destul 
de mari pentru a avea importanţă, să tai cele 
câteva fibre şi bucăţi de piele care ţineau degetul, 
pentru ca apoi să-l desprind, cu metacarpianul 
surprinzător de alb şi dezgolit, de parcă ar fi fost 
coada unui şobolan. 

Era o treabă făcută bine şi curat, dar am avut un 
sentiment de tristeţe când am dat deoparte acea 
bucată de carne. Am văzut cu ochii minţii cum îl 
ţinea în braţe pe Jemmy, care abia se născuse, şi 
cum îi număra degetele de la mâini şi de la 
picioare, mirându-se şi bucurându-se în acelaşi 
timp. Tatăl copilului a numărat şi el degetele de la 
mâini şi de la picioare. 

— E bine, mi-am şoptit mai mult mie decât lui 
Jamie. E bine, o să se vindece. 

Tot ceea ce a urmat a decurs rapid. Am luat 
forcepsul pentru a înlătura fragmentele de os. Am 
curăţat cât am putut de bine rana, înlăturând fire 


de iarbă şi mizerie, chiar şi o bucată mică de stofă 
care pătrunsese în carne. După aceea nu am mai 
avut decât să curăţ marginea rănii, să tai excesul 
de piele şi apoi să trec la sutura inciziilor. Am pus 
pe mână o pastă din usturoi şi frunze de stejar alb 
în amestec cu alcool, am adăugat câlţi şi pânză, un 
bandaj strâns şi plasturi adezivi, astfel încât mâna 
să nu se umfle şi degetul al treilea şi al cincilea să 
se apropie unul de celălalt. 

Soarele aproape că răsărise. Felinarul care 
ardea deasupra capului meu părea că aruncă o 
lumină palidă şi slabă. Ochii îmi ardeau din cauza 
muncii încordate şi a fumului de la focurile în 
apropierea cărora mă aflasem. Afară se auzeau 
glasurile ofiţerilor, care trezeau militarii ce aveau 
de înfruntat o nouă zi. Şi duşmanul? 

Am aşezat mâna lui Jamie pe pat, în apropierea 
feţei. Era palid, dar nu foarte palid, iar buzele lui 
erau roz, nu vinete. Am pus instrumentele într-o 
găleată în care era un amestec de apă şi alcool, 
simţindu-mă deodată prea obosită pentru a le 
curăța aşa cum s-ar fi cuvenit. Am înfăşurat 
degetul tăiat într-un bandaj, nefiind sigură ce să 
fac cu el. De aceea l-am lăsat pe masă. 

— Deşteptarea! Deşteptarea! strigau sergenţii la 
intervale regulate de timp. La aceste strigăte 
soldaţii răspundeau cu replici usturătoare. 

Nici nu m-am mai ostenit să mă dezbrac. Dacă 
în ziua aceea urmau să se dea lupte, aveam să fiu 
trezită cât de curând. Jamie nu. Nu aveam de ce 
să mă tem. Jamie nu avea să lupte astăzi. 

Am înlătura agrafele din păr şi mi l-am scuturat, 
lăsându-l să atârne pe umeri. M-am întins pe pat, 
lângă el. Stătea întins pe burtă. Am văzut muşchii 


fermi ai feselor sale sub pătură; am pus mâna pe o 
fesă şi am strâns. 

— Vise plăcute, am spus şi m-am lăsat pradă 
somnului. 


63 
DESPĂRŢIT PE VECI DE PRIETENI ŞI DE RUDE 


În sfârşit, locotenentul Lord Ellesmere ucisese 
un rebel. Se gândea că omorâse mai mulţi rebeli, 
dar nu putea fi sigur în legătură cu cei asupra 
cărora trăsese. Unii dintre ei au căzut, dar era 
posibil să fie doar răniţi. Era sigur că îl ucisese pe 
omul care atacase un tun britanic împreună cu alţi 
rebeli. II tăiase pe acel om în două cu o sabie de 
cavalerist şi, în mod ciudat, câteva zile după 
aceea, braţul în care ţinuse arma îi amorţise. Din 
această cauză, îşi mişca mâna stângă la fiecare 
câteva minute, pentru a se asigura că se poate 
folosi de ea. 

Acea senzaţie de amorţeală nu se manifesta 
doar la nivelul braţului. 

In zilele ce au urmat bătăliei, au fost îngrijiţi 
răniții, au fost îngropaţi morţii şi britanicii şi-au 
refăcut forţele. Dezertările erau frecvente, mereu 
fugeau câţiva militari. Într-o zi, a fugit o întreagă 
companie de militari din Brunswick. 

A asistat la mai multe înmormântări şi a văzut 
cu chipul împietrit cum bărbaţi, dar şi băieţi pe 
care îi cunoştea, erau puşi pentru totdeauna în 
pământ, în primele zile nu îngropaseră destul de 
adânc morţii şi s-au văzut obligaţi să audă toată 
noaptea urletele şi mârâielile lupilor care se 


luptau pentru cadavre. Au îngropat a doua zi ceea 
ce mai rămăsese din morţi. l-au îngropat mai 
adânc. 

Noaptea ardea un foc la fiecare o sută de yarzi 
în jurul taberei, pentru că americanii care erau 
buni ţintaşi ucideau santinelele. 

Zilele erau caniculare, iar noaptea domnea un 
frig cumplit... şi nimeni nu se odihnea. Burgoyne 
emisese un ordin, conform căruia fiecare ofițer şi 
fiecare soldat va dormi echipat. William nu îşi 
schimbase lenjeria de mai bine de o săptămână. 
Nici nu conta dacă mirosea. El nu-şi detecta 
propriul miros. Oamenii erau obligaţi să fie în 
poziţie de luptă deja cu o oră înainte de răsăritul 
soarelui şi să rămână aşa până ce soarele va fi 
răsărit, astfel încât ceața să nu-i poată ascunde pe 
americani. 

Raţia de pâine fusese redusă la jumătate. Sarea, 
carnea de porc şi făina erau pe  sfârşite. 
Cantinierii nu mai aveau tutun şi coniac, spre 
nemulţumirea militarilor germani. Partea bună era 
că sistemele britanice de apărare erau foarte bine 
puse la punct. Existau două redute şi o mie de 
oameni fuseseră trimişi să defrişeze terenul 
pentru a deschide căi de tragere pentru artilerie. 
Generalul Burgoyne anunţase că generalul Clinton 
era aşteptat să sosească în zece zile cu o forţă de 
sprijin şi - cel puţin aşa se spera - cu alimente. 

— Evreii pe Mesia au aşteptat aşa cum noi 
aşteptăm la generalul Clinton, a spus în glumă 
locotenentul-major Gruenwald, care reuşise să 
supravieţuiască printr-o minune, după ce fusese 
rănit la Bennington. 

— Ha, ha! a exclamat William. 


Cei din tabăra americană aveau moralul ridicat 
şi erau gata să termine treaba pe care o 
începuseră. Din păcate, în timp ce în tabăra 
britanică se micşoraseră rațiile, americanilor li se 
terminau muniţiile şi praful de puşcă. A urmat o 
perioadă de nelinişte în care americanii încercau 
să jefuiască tabăra britanică, dar fără niciun fel de 
rezultat. 

Pe lan Murray această situaţie îl plictisea şi a 
început să umble prin ceaţă, rezultatul fiind că 
unul dintre tovarăşii săi a călcat într-un pinten 
folosit pentru ancorarea tunurilor. Omul s-a 
înţepat în picior şi această întâmplare nefericită a 
fost un pretext bun pentru ca lan să meargă la 
cortul-spital unde Rachel Hunter îi dădea o mână 
de ajutor fratelui ei. 

Această perspectivă l-a însufleţit atât de mult, 
încât nu a fost atent, s-a împiedicat şi a căzut într- 
o râpă, lovindu-se cu capul de un bolovan. Cei doi 
bărbaţi au intrat în tabără susţinându-se reciproc 
şi s-au îndreptat către cortul-spital. In cort era 
agitaţie. Nu acolo erau ţinuţi bolnavii, dar acolo se 
venea la tratament. lan nu şi-a spart capul, dar 
vedea totul dublu şi a închis un ochi, sperând că 
astfel îşi va putea da seama mai bine unde se afla 
Rachel. 

— Ho ro! a spus cineva în spatele lui pe un ton 
de bună dispoziţie, mo nighean donn boidheach. 

Pentru o clipă, a crezut că îi vorbise unchiul său 
şi se mira de ce se adresa mătuşii lui, rostind 
cuvinte de alint, în timp ce ea lucra... Dar mătuşa 
Claire nici măcar nu se afla acolo. lan şi-a adus 
aminte de asta. Şi dacă nu era acolo, atunci... 

Punându-şi o mână peste un ochi, astfel încât 


acesta să nu-i iasă din cap, lan s-a întors încet şi a 
văzut un bărbat la intrarea în cort. 

În razele soarelui de dimineaţă părul bărbatului 
părea cuprins de flăcări şi lan a rămas cu gura 
deschisă, simțindu-se ca şi când ar fi fost lovit în 
stomac. 

Nu era unchiul Jamie. Şi-a dat seama de acest 
lucru imediat. Şi acel bărbat îşi ajuta un camarad 
care şchiopăta. Avea o faţă cu totul diferită de a 
unchiului Jamie: era roşie, arsă de soare şi bătută 
de vânt şi de ploi, iar trăsăturile trădau faptul că 
omul era vesel. Părul lui era de culoarea 
ghimbirului, nu tocmai roşu, şi îi cam căzuse de la 
tâmple. Era solid, nu foarte înalt, dar felul în care 
se mişca... întocmai ca un jaguar. Dintr-un motiv 
anume, lan nu se putea desprinde de imaginea lui 
Jamie Fraser. 

Omul acela roşcat purta kilt. De fapt, atât el, cât 
şi camaradul său, purtau kilt. Oameni din 
Highlands, s-a gândit lan. Oricum şi-ar fi dat 
seama de unde era omul, în momentul în care 
avea să-l audă vorbind. 

— Co thu? a întrebat Ian brusc. Cine eşti tu? 

Auzindu-l pe lan vorbind în gaelică, omul a 
rămas uimit. L-a măsurat pe lan din cap până-n 
picioare, observând costumaţia lui de mohican, 
înainte de a răspunde respectuos: 

— Is mise Seaumais Mac Choinnich a Boisdale. 
Có tha faighneachd? Eu sunt Hamish MacKenzie 
din Boisdale. Cine întreabă? 

— lan Murray, a răspuns „mohicanul”, 
încercând să se concentreze. Numele îi părea 
cunoscut, şi cum să nu-i pară cunoscut? Existau 
sute de oameni care purtau numele de MacKenzie. 


Bunica mea a fost o Mackenzie, a continuat el, 
vorbind pe tonul omului care îşi căuta rude printre 
străini. Ellen MacKenzie din Loch. 

Omul a făcut ochii mari. 

— Ellen din Loch? a spus el în cele din urmă. 
Era fiica celui care se numea Jacob Ruaidh? 

Atât de surescitat era Hamish, încât l-a strâns 
tare pe camaradul său, care a scos un țipăt. 

Acest fapt a atras atenţia femeii pe care 
scoţianul o  salutase, numind-o „o, minunată 
fecioară cu pielea arămie”. 

Chiar avea pielea arămie. lan şi-a dat seama 
imediat de acest lucru. Faţa arsă de soare a lui 
Rachel era de culoarea castanei. Părul ei era de 
culoarea alunelor. Gândindu-se la asta, lan a 
zâmbit. Fata l-a văzut şi şi-a îngustat privirea. 

— Ei bine, dacă eşti în stare să rânjeşti ca un 
maimuţoi, înseamnă că nu eşti rănit grav. Ce... 

S-a oprit, văzând că lan Murray era împreună cu 
un bărbat din Highlands, îmbrăcat în kilt, care 
striga de bucuros ce era. lan nu striga, dar îi făcea 
plăcere să se afle acolo. 

— O să vrei sigur să-l vezi pe unchiul meu Jamie, 
a spus lan simțindu-se mai puţin emoţionat. Cred 
că i se spunea Seaumais Ruaidh. 

Jamie Fraser stătea cu ochii închişi, încercând 
să-şi dea seama de durerea din mâna sa. Era o 
durere ascuţită, care l-ar fi putut face să ţipe. Era 
acea durere pe care o are oricine şi-a rupt un os. 
Cu toate astea, era una din acele dureri care 
anunțau vindecarea. 

Claire vorbea despre frământarea oaselor şi el 
se gândise că asta nu era doar o metaforă. Uneori 
avea impresia că exista cineva care îi înfigea ace 


din oţel în os, încercând să sudeze fragmentele 
distruse, indiferent de durerea provocată în carne. 

Işi privise repede mâna şi simţea că îi venea să 
verse, pentru că era de-a dreptul buimăcit. Felul 
în care îşi simţea mâna nu se potrivea cu imaginea 
pe care o avea în legătură cu felul în care mâna ar 
fi trebuit să arate. 

Şi-a amintit că mai trecuse prin astfel de situaţii. 
Se obişnuise cu cicatricile şi rănile şi cu toate 
astea... şi-a adus aminte cum îşi simţise mâna în 
tinereţe, cum arătase ea pe un scut, pe mânerul 
unei săbii, cum arătase ea pe pană... ei bine, nu! A 
zâmbit, gândindu-se la acest lucru. Nu îi fusese 
uşor să ţină pana, chiar şi când degetele erau într- 
o stare cât se poate de bună. 

S-a întrebat deodată dacă acum va mai putea 
scrie cu mâna aceea, aşa cum era ea. Curios, şi-a 
mişcat puţin mâna. Durerea l-a făcut să ofteze, 
dar... avea ochii deschişi şi se uita la mâna lui. A 
descoperit că degetul cel mic era foarte aproape 
de cel mijlociu. Degetele i s-au îndoit. Avea dureri 
cum trebuie să fi avut Hristos pe cruce, dar în 
afară de asta, nu îi înţepenea niciun deget. Le 
putea folosi. 

Eu vreau să-ţi mai poți folosi mâna. Auzea vocea 
hotărâtă a lui Claire, care îi vorbise cu răsuflarea 
tăiată. 

A zâmbit slab. Nu avea cum să o contrazică 
atunci când era vorba despre probleme medicale. 

Am intrat în cort, pentru că voiam să-mi iau un 
cauter mic şi l-am văzut pe Jamie stând pe pat, 
mişcându-şi mâna rănită şi privind degetul tăiat 
care era pe o ladă, lângă el. II învelisem la 
repezeală într-un bandaj şi arăta ca un vierme 


mumefiat. 

— Aăă... Să scap de el? am întrebat eu încet. 

— Cum? a întrebat el atingând degetul tăiat cu 
arătătorul, pentru ca apoi să-l retragă repede, de 
parcă acel deget lipsit de viaţă s-ar fi mişcat pe 
neaşteptate. A scos un sunet care nu era un 
chicotit. 

— Să-l ard? am propus eu. 

Aceasta era metoda la care se apela în mod 
obişnuit pentru a se înlătura membrele amputate 
când te aflai pe un câmp de luptă, deşi eu personal 
nu apelasem niciodată la ea. Ideea de a pune la 
punct un crematoriu pentru un singur deget era 
stupidă. Era posibil, de asemenea, să-l aruncăm 
într-unul din focurile aprinse în tabără, nutrind 
speranţa să nu observe nimeni. 

Jamie a scos un mormâit, prin care arăta clar că 
nu era de acord cu ideea. 

— Ei bine... cred că ai putea să-l afumi, am spus 
cu îndoială. Ai putea să-l păstrezi în sporran, ca 
amintire. Ai putea face cum a făcut lan cu urechea 
lui Neil Forbs. O mai are încă? 

— Da, o are, a răspuns Jamie. 

Am văzut că i-a revenit culoarea în obraji şi a 
început să capete din ce în ce mai multă stăpânire 
de sine. 

— Nu, nu m-am gândit să fac asta, a continuat 
el. 

— L-aş putea păstra în spirt sau în vin, i-am 
propus. 

Jamie a zâmbit discret, spunând: 

— Pun rămăşag zece la unu că, până la sfârşitul 
zilei, cineva o să bea vinul sau spirtul despre care 
vorbeşti tu, Sassenach. 


M-am gândit şi eu şi mi-am spus că acea cotă 
era prea mică. Mai potrivit ar fi fost să vorbim 
despre o cotă de o mie la unu. Am reuşit să-mi 
păstrez intactă rezerva de alcool medicinal numai 
datorită faptului că, atunci când nu îl foloseam, îl 
păzea unul dintre prietenii indieni ai lui lan, care 
era mai fioros. 

— Atunci cred că singura soluţie care ne rămâne 
este să-l îngropăm. 

— Mhm! a spus Jamie, arătând astfel că era de 
acord, dar avea anumite rezerve. 

— Ce e? 

— Da, e bine, a spus Jamie cu anume reţinere. 
Când Fergus şi-a pierdut mâna... ei bine, aşa a 
dorit Jenny, dar s-a făcut o slujbă de 
înmormântare, ştii? 

Mi-am muşcat buza, spunând: 

— Vrei să fie o slujbă în familie sau doreşti să 
chemăm pe toată lumea? 

Înainte ca Jamie să poată răspunde, am auzit 
afară glasul lui lan. Vorbea cu cineva şi, o clipă 
mai târziu, şi-a băgat capul în cort. Avea un ochi 
umflat şi un cucui, dar zâmbea cu gura până la 
urechi. 

— Unchiule Jamie, a spus el. A venit cineva care 
vrea să te vadă. 

După ce se băuse şi cea de-a treia sticlă, Jamie a 
întrebat: 

— Cum se face că tu te afli aici, a charaid? 

Luasem de multă vreme cina şi focul ardea 
încet. 

Hamish s-a şters la gură şi a dat sticla mai 
departe. 

— Aici? a întrebat el. Aici, în sălbăticie, vrei să 


spui sau vrei să întrebi cum am ajuns eu aici, 
luptând împotriva regelui? 

Omul l-a privit pe Jamie cu ochii lui albaştri, 
exact în acelaşi mod în care îl privea şi Jamie, care 
a zâmbit, spunând: 

— Cea de-a doua întrebare este răspunsul la 
prima întrebare? 

Hamish a răspuns printr-un zâmbet slab, 
spunând: 3 

— Da, aşa este. Intotdeauna ai fost iute ca un 
colibri şi la trup, şi la minte, a Sheaumais. 

Dându-şi seama din expresia pe care o aveam că 
nu înţelegeam cum stăteau lucrurile, s-a întors 
spre mine: 

— Soldaţii regelui mi-au ucis unchiul. Soldaţii 
regelui i-au ucis pe bărbaţii din clanul meu, care 
erau în stare să lupte, ei au distrus pământurile şi 
astfel au lăsat femeile şi copiii să moară de foame, 
mi-au ars casa şi i-au condamnat pe ai mei să 
moară de foame, de frig şi de bolile care i-au 
chinuit în sălbăticie. 

Omul vorbea cât se poate de calm, dar pasiunea 
se vedea arzându-i în ochi. 

— Eu aveam unsprezece ani când au venit la 
castel şi ne-au exterminat, împlineam doisprezece 
ani în ziua în care m-au silit să jur credinţă 
regelui. Au spus că sunt bărbat, şi când am ajuns 
în Nova Scoţia... eram cu adevărat bărbat. 

S-a întors spre Jamie, continuând: 

— Şi pe tine te-au silit să juri, a Sheaumais? 

— Da, a replicat Jamie încet. Oricum, un 
jurământ făcut atunci când eşti silit nu te poate 
împiedica să faci ceea ce crezi tu că e drept. 

Hamish a întins o mână şi Jamie a prins-o într-a 


sa, dar nu s-au privit. 

— Nu, nu te poate împiedica, a fost de acord 
Hamish. 

Poate că nu, dar ştiam că amândoi se gândeau la 
jurământ: Să-mi fie dat să zac într-un mormânt 
nesfinţit, despărțit pe veci de prieteni şi rude. 
Amândoi se gândeau, aşa cum mă gândeam şi eu, 
că erau şanse mari să li se întâmple exact ceea ce 
se spunea în jurământ. 

Şi mie mi se putea întâmpla. 

Mi-am dres glasul. 

— Dar ceilalţi? am spus eu, gândindu-mă la cei 
pe care îi cunoscusem în Carolina de Nord şi în 
Canada.  Scoţienii din Highlands care sunt 
loialişti? 

— Mda, a spus Hamish încet, privind către focul 
care îi adâncea ridurile de pe obraz. Au luptat cu 
vitejie, dar cei mai mulţi dintre ei au fost ucişi. 
Acum nu mai vor decât pace. 

Deodată m-a privit şi mi s-a părut că îl zăresc pe 
Dougal MacKenzie, omul violent care fusese în 
stare să rabde de foame în vreme de război. Fără 
a aştepta un răspuns din partea mea, a ridicat din 
umeri şi a continuat: 

— Războiul a venit din nou peste ei şi nu au altă 
cale decât să lupte. Toată lumea poate vedea însă 
că Armata Continentală este doar o adunătură de 
oameni... sau a fost. 

Şi-a înălţat privirea, apoi a clătinat din cap, ca 
pentru sine, privind focurile, corturile, valul de 
ceaţă luminat de stele care plutea deasupra 
noastră, încărcat de fum, de praf, de miros de praf 
de puşcă şi de alte miresme neplăcute. 

— Ei au crezut că rebelii vor fi zdrobiţi. Lăsând 


deoparte jurământul, cine ar fi fost atât de nebun 
încât să îşi asume un astfel de risc? a continuat 
Hamish. 

Un om care nu avusese şansa să lupte până 
atunci, am gândit eu. 

I-a zâmbit strâmb lui Jamie. 

— Mă mir că nu am fost zdrobiţi, a spus el în 
cele din urmă, cu adevărat surprins. Tu nu eşti 
surprins, a Sheaumais? 

— Uimit, a replicat Jamie zâmbind. Mă bucur, 
totuşi, că nu s-a întâmplat aşa şi mă bucur că eşti 
aici, a Sheaumais. 

Au sporovăit aproape toată noaptea. Când au 
început să vorbească în gaelică, m-am ridicat de la 
locul meu, am pus o mână pe umărul lui Jamie în 
semn de noapte bună şi m-am culcat, învelindu- 
mă-n pături. Am adormit imediat, pentru că eram 
obosită de atâta muncă. Am dormit în sunetul 
glasurilor lor, care semăna cu bâzâitul unor albine 
în stup. 

Ultimul lucru pe care l-am văzut a fost chipul lui 
lan, care asculta atent ce se povestea despre 
Scoţia, care dispăruse chiar când se născuse el. 

UN DOMN 


— Doamna Fraser? 

Am auzit în spatele meu o voce plăcută, 
masculină. M-am întors şi am văzut un ofiţer solid, 
lat în umeri, care stătea la intrarea cortului meu. 
Era îmbrăcat cu haină şi cămaşă şi ţinea la subraţ 
o cutie. 


— Eu sunt. Cu ce vă pot ajuta? 

Nu părea a fi bolnav, de fapt părea mai sănătos 
decât majoritatea militarilor. Faţa lui era arsă de 
soare şi bătută de vânt, dar cu o culoare sănătoasă 
în obraji. A zâmbit. Avea un zâmbet fermecător, 
care făcea ca nasul lui mare şi coroiat şi 
sprâncenele groase să nu iasă în evidenţă. 

— Speram că am putea face împreună o mică 
afacere, doamnă Fraser, a spus el, ridicând una 
dintre sprâncenele lui groase. Am făcut un gest 
prin care îl invitam să se apropie şi a înaintat, 
aplecându-se puţin. 

— Asta depinde de ce doriţi, i-am spus, privind 
cutia cu vădită curiozitate. Dacă este vorba despre 
whisky, atunci nu vă pot ajuta. 

De fapt aveam un butoiaş de alcool medicinal 
sub masă, iar mirosul acestui lichid plutea în aer. 
Acel domn nu era primul care fusese atras de 
miros. El atrăgea militari de toate gradele ca pe 
muşte. 

— Oh, nu! m-a asigurat el, privind totuşi 
interesat masa din spatele meu, unde aveam mai 
multe vase mari în care cultivam ceea ce speram 
eu să fie penicilină. Ştiu că aveţi o rezervă de 
scoarță de arbore de chinină. Aşa este? 

— Da, vă rog să luaţi loc, i-am spus, făcându-i 
semn să ia loc pe taburetul pe care stăteau 
pacienţii, eu aşezându-mă în faţa lui. Genunchii 
ofițerului se lipeau de ai mei. Suferiţi de malarie? 

I-am pus această întrebare, deşi nu credeam că 
era bolnav, pentru că albul ochilor lui era alb, şi 
nu galben. 

— Nu, îi mulţumesc lui Dumnezeu că m-a ferit 
de asemenea lucru. Am, în statul meu major pe 


cineva, un prieten care suferă de această boală, 
iar medicul nostru nu are scoarță de arbore de 
Chinină. Am sperat că poate veţi fi tentată să faceţi 
un schimb. 

A pus cutia pe masă, lângă noi, şi a deschis-o în 
momentul în care a rostit aceste ultime cuvinte. 
Această cutie avea o serie de compartimente în 
care se aflau tot felul de lucruri: dantelă, bandă de 
mătase, doi piepteni din baga, un săculeţ cu sare, 
o cutiuţă cu piper, o cutie emailată pentru tutun 
de prizat, o broşă din cositor, având forma unui 
liliac, mai multe cupoane de mătase brodată, 
câteva batoane de scorţişoară, nişte borcănele 
pline probabil cu plante medicinale şi o sticlă pe a 
cărei etichetă se putea citi... 

— Laudanum! am exclamat, ducând involuntar 
mâna către sticlă. 

M-am abținut, dar ofiţerul mi-a dat de înţeles 
printr-un gest că puteam să fac ceea ce doream. 
Am luat sticla din locul ei, am îndepărtat dopul şi 
mi-am trecut-o pe la nas. S-a simţit imediat 
mirosul dulceag de opiu, un duh într-o sticlă. Mi- 
am dres glasul şi am pus dopul la loc. 

Omul m-a privit cu interes. 

— Nu am fost sigur ce vă doreaţi, a spus el 
făcând un gest către cutie. Eu am avut un magazin 
în care ofeream produse farmaceutice şi produse 
de lux. În timpul activităţii mele am învăţat că 
doamnelor este bine să le oferi posibilitatea de a 
alege, căci sunt mult mai pretenţioase decât 
domnii. 

L-am privit pătrunzător, dar nu cu răutate. Mi-a 
zâmbit din nou şi mi-am dat seama că făcea parte 
din rândul celor cărora le plăceau, în mod evident, 


femeile. 

— Cred că ne vom putea ajuta reciproc, am 
replicat, zâmbindu-i la rândul meu. Poate că nu ar 
trebui să vă întreb. Nu doresc să vă jefuiesc. Vă 
voi da ceea ce vă trebuie pentru prietenul 
dumneavoastră, dar gândindu-mă la viitoare 
afaceri între noi, vă întreb, mai aveţi laudanum? 

A continuat să zâmbească, dar privirea i-a 
devenit pătrunzătoare. Avea nişte ochi de o 
culoare neobişnuită. Acei ochi despre care puteai 
spune că sunt cenușii. 

— Ei bine, da, a spus el încet. Mai am. Aveţi... 
nevoie de laudanum în mod regulat? 

M-am gândit că se întreba dacă sunt 
dependentă. Acest lucru nu era deloc ieşit din 
comun în acele cercuri în care se putea obţine 
laudanum cu uşurinţă. 

— Eu nu folosesc laudanumul pentru mine, nu, 
am spus eu calm. Şi îl administrez cu multă grijă 
celor care au nevoie de el. Unul dintre cele mai 
importante lucruri pe care le pot oferi oamenilor 
care vin la mine este acela că le pot alina durerea. 
Dumnezeu mi-e martor că pe mulţi dintre ei nu îi 
pot trata. 

Ofiţerul a ridicat din sprâncene, spunând: 

— Aceasta este o mărturisire interesantă. 
Majoritatea celor care au meseria dumneavoastră 
promit tuturor că îi pot vindeca. 

— Cum se spune? Vrabia mălai visează. 

Am zâmbit, dar nu pentru că aş fi fost amuzată 
şi am continuat: 

— Fiecare vrea să fie tratat şi, cu siguranţă, nu 
există vreun doctor care să nu vrea să trateze. 
Există, însă, anumiţi factori aflaţi dincolo de 


puterea unui medic. Deşi nu îi spui pacientului 
acest lucru, este bine să îţi cunoşti limitele. 

— Credeţi? a întrebat ofiţerul, înclinând capul şi 
privindu-mă cu vădită curiozitate. Nu credeţi că a 
admite existenţa acestor limite a priori - nu mă 
refer numai la domeniul medical ci, în general, la 
aspectele vieţii - înseamnă în sine stabilirea 
acestor limite? Aceasta nu înseamnă oare că 
limitele împiedică pe cineva să facă tot posibilul 
deoarece crede că nu este posibil să facă un 
anumit lucru? 

L-am privit uimită. 

— Ba... da, am spus eu încet. Dacă puneţi 
problema în acest mod, atunci cred că sunt de 
acord cu dumneavoastră. 

Am făcut un gest, gândindu-mă la militarii care 
erau peste tot în jurul nostru. 

Apoi am continuat: 

— Dacă nu aş crede, dacă nu am crede că se pot 
face lucruri dincolo de ceea ce credem noi înşine 
că suntem în stare, aveţi impresia că soţul meu şi 
eu ne-am mai afla aici? 

Ofiţerul a izbucnit în râs, exclamând: 

— Bravo, doamnă! Cred că un observator 
imparţial ar numi asta „nebunie curată”. Poate că 
ar avea dreptate, a mai adăugat el, clătinând din 
cap. Dar un astfel de observator ar trebui să ne 
doboare, iar noi nu vom renunţa. 

Am auzit voci afară. Jamie vorbea cu cineva şi, o 
clipă mai târziu, a intrat în cort. 

— Sassenach, a început el. Poţi să vii să... 

S-a întrerupt, văzându-l pe vizitatorul meu şi a 
făcut o plecăciune, spunând: 

— Domnule. 


M-am uitat surprinsă la ofiţerul care venise la 
mine. Din maniera în care se comporta Jamie, 
devenea clar faptul că aveam înaintea mea un 
ofiţer superior. 

Crezusem că e căpitan sau maior. 

In ceea ce îl priveşte pe ofiţerul respectiv, a dat 
din cap, fiind deschis, dar rezervat în acelaşi timp. 

— Domnule colonel, a spus el în cele din urmă, 
discutam cu soţia dumneavoastră despre filosofia 
care stă în spatele eforturilor pe care le facem. Ce 
spuneţi... un înţelept îşi cunoaşte limitele, iar cel 
îndrăzneţ neagă existența acestor limite? 
Dumneavoastră din ce categorie faceți parte? 

Jamie m-a privit puţin surprins, iar eu am ridicat 
discret dintr-un umăr. 

— Ah, da, a spus el, îndreptându-şi din nou 
atenţia asupra vizitatorului meu. Eu am auzit 
spunându-se că un bărbat trebuie să facă mai mult 
decât este în stare... Altfel de ce ar mai exista 
Cerul? 

Ofiţerul l-a privit o vreme pe Jamie cu gura 
căscată şi apoi a izbucnit în râs, bătându-se cu 
palma peste genunchi: 

— Dumneavoastră şi soția dumneavoastră 
sunteți oameni de un soi rar. Sunteţi doi oameni 
de soiul meu. Asta este splendid, domnule. Ştiţi 
cumva unde sau de la cine aţi auzit vorba aceea pe 
care tocmai aţi spus-o? 

Jamie şi-a adus aminte. Ştia vorba aceea de la 
mine, o auzise chiar de mai multe ori de-a lungul 
anilor. Cu toate acestea, a zâmbit şi a ridicat din 
umeri, spunând: 

— Cred că de la un poet. Am uitat cum se 
numeşte. 


— Ei bine, oricum, a exprimat lucrurile 
extraordinar de bine. O să-i spun şi lui Grenny ce 
am auzit de la dumneavoastră, deşi îmi închipui că 
o să clipească des, o să mă privească tâmp prin 
ochelari şi o să mi se plângă în legătură cu 
proviziile. Acela este un om care îşi cunoaşte 
limitele, a spus adresându-mi-se cu umor şi cu un 
anumit ton în voce. Işi cunoaşte al dracului de 
bine limitele şi nu lasă pe nimeni se treacă dincolo 
de ele. 

Aceste ultime cuvinte fuseseră rostite pe un cu 
totul alt ton. Zâmbetul îi dispăruse de pe chip şi 
ghiceam o furie vie în ochii lui aproape lipsiţi de 
culoare. Am avut un moment de nelinişte. Grenny 
putea fi doar generalul Gates, iar acest general 
era un ofiţer cu mare putere de decizie. Speram 
din suflet ca Robert Browning şi cu mine să nu-l fi 
implicat pe Jamie în cine ştie ce. 

— Ei bine, am spus eu, încercând să destind 
atmosfera. Nu puteţi fi învins dacă nu vă lăsaţi 
învins. 

Umbra care se aşternuse pe chipul său a 
dispărut şi mi-a zâmbit din nou, privindu-mă cu 
ochi limpezi, în timp ce spunea: 

— Ah, n-or să mă învingă niciodată, doamnă 
Fraser, credeţi-mă! 

— Vă cred, am spus eu, deschizând una dintre 
cutiile mele. Daţi-mi voie să vă aduc scoarţa de 
chinină, domnule... dăă. 

Am ezitat, pentru că nu îi cunoşteam gradul, iar 
el şi-a dat seama de acest fapt şi s-a lovit cu palma 
peste frunte, spunând: 

— Îmi cer scuze, doamnă Fraser! Ce impresie vă 
puteţi face despre un bărbat care dă buzna şi vă 


cere medicamente fără a se prezenta? 

A luat pachetul din mâna mea, apoi s-a aplecat 
şi mi-a sărutat degetele discret. 

— General-maior Benedict Arnold, sluga 
dumneavoastră, doamnă. 

Jamie a privit în urma generalului, încruntându- 
se puţin. Apoi m-a privit pe mine şi s-a mai 
înseninat, spunând: 

— Te simţi bine, Sassenach? Arăţi de parcă eşti 
gata să cazi din picioare. 

— S-ar putea să mi se întâmple şi asta, am 
replicat, simțind o senzaţie de slăbiciune şi 
căutând să mă aşez cât mai repede pe scaun. M- 
am aşezat şi am descoperit sticla de laudanum 
lângă mine. Am ridicat-o, simțind cât de grea era 
şi având astfel o dovadă a faptului că nu îmi 
imaginasem doar că omul acela care plecase 
fusese într-adevăr înaintea mea. 

— Eram pregătită să dau cândva nas în nas cu 
George Washington sau Benjamin Franklin, am 
spus eu. Aş fi putut să îl întâlnesc şi pe John 
Adams, dar nu m-am aşteptat să-l văd pe el şi mi-a 
plăcut, am continuat eu cu tristeţe. 

Jamie continua să se uite în jur cu sprâncenele 
ridicate. Apoi a privit sticla de parcă s-a întrebat 
dacă nu cumva am luat o înghiţitură din ea. 

— De ce s-ar fi cuvenit să nu-ţi pla... Oh! Ştii 
ceva despre el? 

— Da, ştiu, şi este vorba despre un lucru pe care 
mi-aş fi dorit să-l ştiu. 

Am înghiţit nodul care mi se pusese în gât şi am 
continuat, având o senzaţie de rău: 

— Incă nu este un trădător, dar va fi. 

Jamie s-a uitat peste umăr, vrând să se asigure 


că nu ne auzea cineva şi apoi s-a aşezat pe scaunul 
rezervat pacienţilor, mi-a luat mâinile într-ale sale 
şi mi-a şoptit: 

— Spune-mi. 

Existau anumite limite în legătură cu lucrurile 
pe care puteam să i le spun... şi era prima dată 
când regretam faptul că nu acordasem mai multă 
atenţie temelor la istorie pe care trebuia să le facă 
Bree, deoarece acestea formau nucleul 
cunoştinţelor despre Revoluţia Americană. 

— A luptat de partea noastră... de partea 
americanilor pentru o vreme şi a fost un militar 
strălucit. Dar, în acelaşi timp, el a fost deziluzionat 
şi a trecut de cealaltă parte a baricadei, dând 
informaţii britanicilor, folosindu-se de un om al 
cărui nume este John Andre. Ştiu aceste lucruri 
pentru că omul său de legătură, John Andre, a fost 
prins şi spânzurat. Cred, însă, că Arnold a fugit în 
Anglia. Faptul că un general american a trecut de 
cealaltă parte a baricadei a fost un eveniment atât 
de spectaculos, încât numele Benedict Arnold a 
devenit sinonim cu noţiunea de trădător. Vreau să 
spun că va deveni sinonim cu noţiunea de 
trădător. Dacă o persoană va comite un act de 
trădare, ea va fi numită Benedict Arnold. 

Senzaţia de rău nu m-a părăsit. Undeva, chiar în 
clipa aceea, un anume maior John Andre îşi vedea 
liniştit de treburile lui, fără a şti ce îi rezervă 
viitorul. 

— Când se va întâmpla totul? m-a întrebat 
Jamie, strângându-mă puţin de mână şi făcându- 
mă să nu mă mai gândesc la maiorul Andre. 

— Asta-i problema, i-am spus deznădăjduită. Nu 
ştiu. Nu încă. Cred că nu încă. 


Jamie a stat pe gânduri o clipă. 

— O să stau cu ochii pe el, a spus el încet. 

— Să nu faci asta, i-am spus din reflex. 

Ne-am privit reciproc cu ochi mari, amintindu- 
ne de Charles Stuart. Niciunul dintre noi nu uitase 
că a interveni asupra cursului istoriei putea avea 
consecinţe serioase, asta dacă se putea interveni 
cu adevărat. Noi nu aveam nicio idee în ceea ce 
priveşte motivul pentru care Arnold, care era 
deocamdată patriot, avea să devină un trădător. 

Oare această neînțelegere cu Gates urma să fie 
grăuntele de nisip din cauza căruia avea să ia 
naştere acea perlă a trădării? 

— Nu ai de unde să ştii ce amănunt neînsemnat 
poate afecta mintea cuiva, am subliniat eu. 
Gândeşte-te la Robert the Bruce şi la păianjen. 

Această remarcă a mea l-a făcut să zâmbească. 

— O să fiu atent, Sassenach, a spus Jamie. O să 
stau cu ochii pe el. 

„Fi bine, atunci ordonaţi-i lui Morgan să 

înceapă Jocul. 
Generalul Horatio Gates 
Într-o dimineaţă liniştită de toamnă, răcoroasă şi 
aurie, un dezertor britanic a intrat în tabăra 


americană. El a spus că Burgoyne trimitea o forţă 
de recunoaştere. Era vorba despre două mii de 


oameni care urmau să pună la încercare flancul 
drept al americanilor. 

— Ochii lui Granny Gates erau să-i sară prin 
lentilele ochelarilor, mi-a spus Jamie, având grijă 
să-şi încarce cartuşiera. Nici nu e de mirare. 

Generalul Arnold, care era prezent când a sosit 
omul cu această veste, i-a spus lui Gates să trimită 
o formaţiune puternică împotriva acestui grup 
britanic de avangardă. Gates se arâătase a fi 
precaut şi când Arnold i-a cerut permisiunea să 
meargă şi să vadă ce voiau să facă britanicii, 
Gates îl privise cu răceală şi îi spusese: 

— Mă tem să îţi acord încrederea, Arnold. 

— Şi din clipa aia totul a luat-o la vale, a spus 
Jamie, făcând o strâmbătură. La sfârşit, Gates i-a 
spus, şi citez exact, Sassenach: „Generale Arnold, 
nu am ce misiune să-ţi dau. Nu ai ce să faci aici”. 

Am simţit că încep să tremur şi acest lucru nu 
avea nimic de-a face cu răcoarea dimineţii. Acesta 
era momentul? Acesta era lucrul care îl făcuse sau 
urma să-l facă pe Benedict Arnold să lupte 
împotriva cauzei în favoarea căreia luptase? Jamie 
şi-a dat seama la ce mă gândeam şi a ridicat din 
umeri, spunând: 

— Acum lucrurile nu au nicio legătură cu noi. 

— Asta este un lucru care ar trebui să ne 
liniştească. Ai grijă, te rog. 

— O să am grijă, a replicat Jamie luându-şi 
puşca. 

De data asta, a avut ocazia să mă sărute 
personal de rămas-bun. 

Forţa de cercetare a britanicilor avea un dublu 
scop, nu numai acela de a vedea unde se aflau 
americanii - pentru că generalul Burgoyne nu 


avea nicio idee în acest sens şi dezertorii 
americani încetaseră de multă vreme să mai 
treacă la britanici - şi de a face rost de hrană 
pentru animalele de care mai dispuneau. De aceea 
formațiunile de avangardă se opreau şi zăboveau 
când dădeau de câte un câmp cultivat cu grâu. 

William le-a ordonat infanteriştilor săi să se 
aşeze pe două rânduri între lanuri, în vreme ce 
cercetaşii au început să secere grâul şi să-l 
încarce pe cai. Un locotenent de dragoni, un 
irlandez cu părul negru, care se numea Absolute, 
i-a făcut un semn din celălalt capăt al lanului şi l-a 
invitat la un joc de noroc în cortul lui, în cursul 
serii. Tocmai a tras aer în piept şi s-a pregătit să-i 
răspundă, când un om de lângă el s-a întins la 
pământ. Nu a auzit glonţul, dar s-a întins la 
pământ şi a strigat la oamenii săi. 

Nu s-a mai întâmplat nimic după aceea şi, după 
câteva clipe, oamenii s-au ridicat şi şi-au continuat 
treaba. Au văzut grupuri mici de rebeli 
strecurându-se printre copaci, iar William a 
început să fie convins că erau înconjurați treptat. 
Când i-a spus altui ofiţer ce gândea, acesta l-a 
asigurat că americanii păreau să rămână pe poziţii 
defensive. 

Tocmai se discuta despre această problemă 
când, către prânz, a apărut un grup mare de 
americani în stânga britanicilor şi s-au tras şase 
ghiulele de douăsprezece livre care ar fi făcut 
prăpăd, dacă nu ar fi existat perdeaua de copaci. 

Infanteriştii s-au răspândit ca nişte prepeliţe, 
ignorând strigătele ofiţerilor. William l-a văzut pe 
Absolute, care pornise pe câmp după câţiva dintre 
oamenii săi şi, când a întors privirea, a văzut un 


caporal de-al său. 

— Adună-i! a strigat William şi a prins în mână 
hăţurile calului unui cercetaş, uimindu-i pe cei din 
jurul său. Ar fi vrut să se întoarcă în tabără şi să 
cheme întăriri, pentru că îi era clar că americanii 
voiau să atace în forţă. 

Nu a apucat să îşi pună planul în aplicare pentru 
că, tocmai când a întors calul, a apărut generalul 
de brigadă. 

Jamie Fraser s-a oprit în luminişul de lângă 
câmpul cultivat cu grâu împreună cu un grup care 
făcea parte din detaşamentul lui Morgan, ţintind 
asupra duşmanilor cât de bine putea. Din câte 
vedea, fusese o bătălie încrâncenată. Işi dăduse 
seama de acest lucru după praful de puşcă 
provenit de la tun, praf care se ridica spre nori ce 
păreau să sufoce totul. A văzut bărbatul care era 
călare, un ofiţer superior britanic, după cum se 
vedea pe epoleţi. Mai erau şi alţi doi-trei mai mici 
în grad, dar avea ochi doar pentru el. 

Greierii alergau pe câmp ca boabele de 
grindină, speriaţi de tropote. Unul i-a sărit pe 
obraz şi inima a început să-i bată cu putere, de 
parcă ar fi fost lovit de un glonţ de muschetă. N 

L-a recunoscut pe omul acela după uniformă. II 
întâlnise pe Simon Fraser din Balnain de două sau 
de trei ori, pe când erau tineri şi trăiau în 
Highlands. Simon era cu câțiva ani mai tânăr 
decât el şi îşi aducea aminte de un băieţel dolofan, 
vesel, care se ţinea după băieţii mai mari, ducând 
în mână un băț mai lung decât el. Nu exista nicio 
legătură între acel băieţel şi omul solid, care se 
ridica acum în scările şeii, striga ceva oamenilor 
săi şi scotea sabia încercând să-şi liniştească 


militarii panicaţi folosindu-se doar de forţa 
personalităţii sale. 

Cei care erau alături de el încercau să-l 
protejeze, să-l convingă să se retragă la loc sigur, 
dar el îi ignora pur şi simplu. Jamie a zărit o figură 
albă care se uita spre pădure. Ştiau că în copaci 
erau puşcaşi care încercau să se ţină departe de 
bătaia armelor. 

— Uite-l! a strigat Arnold, ducându-şi iapa 
măruntă, maronie prin tufişuri şi ridicându-se în 
scări, fără a-i păsa că i s-ar fi putut întâmpla ceva. 
El s-a ridicat în scări şi a întins un braţ, 
exclamând: 

— Generalii! Împuşcaţi-i pe generali, băieţi! 
Cinci dolari pentru fiecare nemernic gras doborât 
din şa. 

La aceste îndemnuri s-a răspuns cu foc. Jamie l- 
a văzut pe Daniel Morgan aruncându-i o privire 
pătrunzătoare lui Arnold şi pornind spre el, atât de 
repede cât îi permiteau membrele chinuite de 
reumatism. 

— Încă o dată! mai încercaţi o dată! a strigat 
Arnold, bătându-se peste pulpă. 

L-a zărit apoi pe Jamie şi i-a strigat: 

— Dumneata! Impuşcă-l! Nu poţi să-l împuşti? 

Jamie a ridicat din umeri, a dus arma la ochi şi a 
ţintit voit mai sus. Vântul începuse să bată mai 
tare şi i-a aruncat în ochi praful de puşcă, dar l-a 
văzut pe unul dintre ofiţerii mai mici în grad lângă 
Simon ducând mâna la cap, pentru ca apoi să se 
clatine în şa şi să-i cadă pălăria în grâu. 

Îi venea să râdă, deşi îşi dădea seama că era cât 
pe ce să-l împuşte pe acel ofiţer în cap, dar din 
greşeală. Tânărul s-a înălţat în scările şeii şi a 


ridicat pumnul, făcând un gest ameninţător către 
pădure. 

— Imi sunteţi dator o pălărie, domnule! a strigat 
ofiţerul britanic. 

Râsul ascuţit, răsunător al lui Arnold s-a auzit în 
pădure, iar oamenii care îl însoțeau au început să 
strige şi să croncăne ca ciorile. 

— Ia vino-ncoace, domnule ofiţer, am să-ţi dau 
două pălării! a strigat 

Arnold, strunindu-şi calul care se învârtea în 
cerc. 

După o vreme, le-a strigat puşcaşilor: 

— Să vă ia naiba că aveţi ochi de orbi! Nu o să 
împuşte nimeni un general? 

S-au auzit una sau două Împuşcături, dar cei mai 
mulţi trebuie să-l fi văzut pe Daniel Morgan 
apropiindu-se de Arnold de parcă ar fi fost un pom 
care a căpătat viaţă, şi au renunţat să tragă. 

Arnold trebuie să-l fi văzut şi el, dar l-a ignorat. 
A scos un pistol de la brâu şi a tras lateral, spre 
Fraser, deşi nu spera să nimerească de la 
asemenea distanţă. Speriat de zgomot, calul a 
ciulit urechile. Morgan s-a tras înapoi, pentru a nu 
fi călcat în picioare de cal şi a căzut la pământ. 

Fără nicio clipă de ezitare, Arnold a sărit din şa 
şi s-a aplecat să-l ridice pe bărbatul vârstnic 
scuzându-se, lucru pe care Morgan nu l-a apreciat, 
după cum şi-a dat seama Jamie. El s-a gândit că 
bătrânul Dan ar fi putut să-l lovească în testicule, 
uitând de grade, dar şi de reumatism. 

Iapa generalului era dresată să stea liniştită în 
orice situaţie, dar împuşcătura neaşteptată o 
speriase şi se agita, călcând în copite frunzele 
moarte şi privind în jur cu ochi mari. 


Jamie a pus mâna pe hăţuri şi a tras în jos botul 
iepei, suflându-i în nări, astfel încât să-i distragă 
atenţia. A fornăit şi a scuturat din cap, dar nu a 
mai dat din picioare. A mângâiat-o pe ceafă şi a 
plescăit din limbă, ciulind puţin urechile. Mâna îi 
sângera din nou, dar nu era grav. Privind peste 
gâtul solid al iepei, Jamie l-a văzut pe Morgan 
refuzând eforturile lui Arnold de a-i înlătura 
frunzele şi noroiul de pe haine. 

— Nu mai ai comanda, domnule! a exclamat 
Morgan. Cum îndrăzneşti să le dai ordine 
oamenilor mei? 

— La naiba cu jocul acesta de-a soldaţii! a spus 
Arnold. Eu sunt general, el e general, a continuat 
el privind spre o siluetă călare aflată la oarecare 
distanţă. Şi eu îl vreau mort. O să avem tot felul 
de discuţii când se vor termina toate astea. Asta e 
o luptă, la dracu’! 

Jamie a prins un anumit iz de rom, dulce şi tare, 
pe lângă mirosul de fum şi de boabe de grâu 
călcate în picioare şi poate că acest lucru avea 
legătură cu tot ce se întâmplase, deşi, din câte îl 
ştia el pe Arnold, între omul treaz şi cel care 
mirosea a băutură nu era o mare diferenţă. 

Vântul bătea în rafale, trecându-i fierbinte pe la 
urechi, încărcat cu fum şi sunete disparate: 
pocnetul  muschetelor, bubuituri de artilerie, 
strigătele lui Simon Fraser şi ale ofiţerilor săi, 
care le ordonau militarilor din Hessa şi militarilor 
britanici să strângă rândurile, strigătele şi 
gemetele de durere care veneau de la distanţă mai 
mare, unde se încerca ruperea liniilor generalului 
Enoch Poor. 

Militarii generalului Ebenezer Learned făceau 


presiuni asupra militarilor din Hessa. Jamie vedea 
uniformele germane de culoare verde, ieşind din 
lanul de grâu. Unii dintre ei încercau să se rupă 
de ceilalţi, să ajungă la generalul Fraser. O 
anumită mişcare i-a atras atenţia. Un tânăr care 
nu mai avea caschetă venea în galop, aplecat 
peste gâtul calului său, cu sabia coborâtă. 

Generalul se depărtase puţin de pădure. Nu era 
în bătaia puştilor oamenilor lui Morgan, dar Jamie 
era bine amplasat, putea să tragă din locul în care 
se afla. S-a uitat în jos. Lăsase puşca din mână în 
momentul în care a apucat hăţurile calului. Arma 
era încărcată, o reîncărcase din reflex. Cartuşiera 
era în mâna cu care ţinea hăţurile calului. Nu îi 
trebuia decât o clipă pentru a pregăti cremenea. 

— Sheas, a nighean! i-a şoptit el calului şi a tras 
adânc aer în piept ca să se calmeze, deşi mâna îi 
tremura în ritmul pulsului său. 

— Cha chluinn thu an corr a chuireas eagal ori, 
a spus el în şoaptă. Gata. N-ai să mai auzi lucruri 
care să te sperie. 

Nu s-a gândit la nimic atunci când a tras, vrând 
să nu-l nimerească pe Fraser. Ar fi putut să ucidă 
oricare alt om aflat pe câmpul de luptă, dar nu pe 
el. L-a zărit pe tânărul ofiţer călare, cu mantaua 
lui roşie, care ieşea în evidenţă printre hainele 
verzi, şi a strâmbat din gură. Nu-l putea ucide nici 
pe-acela. 

Se părea că tânărul trăia o zi norocoasă. 
Trecuse prin coloana formată de oamenii lui 
Learned. Trecea pe lângă cei din Armata 
Continentală, care nu îl observau, pentru că erau 
angajaţi în luptă şi se pregăteau să-şi pună 
baionetele la arme. 


Jamie a mângâiat inconştient calul, fluierând 
încet printre dinţi şi privind. Tânărul ofiţer 
ajunsese la militarii din Hessa, le captase atenţia 
şi acum se întorcea împreună cu ei în luptă, valul 
verde al acestora pregătindu-se să înfrunte 
oamenii lui Poor, care veneau din stânga. 

Jamie a fost preocupat atât de mult de acest 
spectacol, încât nu mai era atent ce îşi spuneau 
Dan Morgan şi generalul Arnold, ţipând unul la 
celălalt. Cei doi au fost întrerupţi de un strigăt: 

— L-am nimerit, pe lisus că l-am nimerit! 

Jamie a ridicat privirea şi l-a văzut pe Tim 
Murphy, care stătea în crengile unui stejar şi 
Trânjea ca un maimuţoi, cu arma fumegând în 
mână. Jamie a întors capul şi l-a văzut pe Simon 
Fraser care se clătina în şa. 

Arnold a scos un strigăt de satisfacţie şi Morgan 
s-a uitat în sus, spunându-i lui Murphy: 

— Bine ţintit. 

Simon Fraser se clătina, şi unul dintre cei aflaţi 
în preajma sa îl susţinea, strigând după ajutor. Un 
altul i-a prins calul de hăţuri, trăgându-l când într- 
o parte, când într-alta, neştiind foarte bine ce să 
facă. Jamie a avut un gest de revoltă şi a strâns 
pumnul, dar a simţit imediat durere în mâna 
rănită. Apoi a bătut cu palma în şaua calului. 
Simon era mort? 

Nu avea cum să-şi dea seama. Ordonanţele 
trecuseră de momentul de panică şi mergeau de-o 
parte şi de alta a generalului susţinându-l ca să 
rămână în şa, fără a ţine seama de reacţiile din 
pădure. 

Jamie a privit peste câmp, căutându-l din priviri 
pe ofiţerul cel tânăr. Nu l-a putut descoperi şi s-a 


simţit ca şi când ar fi pierdut pe cineva. Apoi l-a 
descoperit. Lupta corp la corp cu un căpitan de 
voluntari. Nu exista niciun fel de element de fineţe 
în acea confruntare. Era vorba pur şi simplu de cai 
şi de oameni. Caii au fost nevoiţi să se depărteze 
când trupurile oamenilor s-au ciocnit. Ofiţerul 
britanic nu dădea înapoi. Avea un scop precis şi a 
strigat oamenilor din compania de militari din 
Hessa, care se aflau sub comanda sa. Apoi a întors 
capul către pădure şi a văzut ce se întâmpla acolo. 
Calul generalului Fraser era mânat şi trupul 
generalului îmbrăcat în roşu se vedea bine în lanul 
de grâu călcat în picioare. 

Tânărul ofiţer s-a ridicat în scări apoi s-a aşezat 
în şa şi l-a urmat pe general, lăsându-i pe militarii 
din Hessa să-l urmeze în dezordine. 

Jamie a fost destul de aproape de Simon Fraser, 
astfel încât să vadă pata de sânge de pe haina 
ofițerului superior. Şi-a spus că, dacă Simon nu 
era mort încă, nu avea să mai dureze mult până ce 
va muri. L-au cuprins furia şi tristeţea; deja avea 
lacrimi în ochi din cauza fumului şi a scuturat 
violent din cap, pentru a-şi limpezi privirea. 

Cineva i-a luat din mâini hăţurile iepei, iar 
Arnold l-a împins de lângă patruped cu trupul său 
butucănos. A simţit din nou miros de rom. Arnold 
s-a avântat în şa, cu faţa roşie ca frunza arţarului, 
pentru că era agitat, mânat de dorinţa victoriei. 

— Urmaţi-mă, băieţi, a strigat el, iar Jamie şi-a 
dat seama că pădurea era plină de companii de 
voluntari. Arnold dorea cu orice preţ să se avânte 
în luptă şi a strigat: 

— Spre redută! 

Oamenii l-au urmat, urlând, strivind sub picioare 


chiar şi crengile copacilor în avântul lor. 

— Urmaţi-l pe nebunul ăsta blestemat! a strigat 
Morgan şi Jamie l-a privit surprins. 

Omul s-a uitat la Arnold şi a continuat, 
adresându-se lui Jamie: 

— O să ajungă în faţa curţii marţiale, ascultă-mă 
pe mine. Ar fi bine să existe şi martori care să-l 
observe. Tu eşti acel martor, James, du-te! 

Fără nicio replică, Jamie şi-a ridicat arma de la 
pământ şi a pornit în fugă, lăsând în urma sa 
pădurea cu bogatele ei nuanţe de auriu şi 
maroniu. A urmărit trupul solid al lui Arnold şi 
pălăria acestuia în lanul de grâu. 

L-au urmat. O hoardă de oameni înarmaţi. 
Arnold era călare, doar că iapa lui înainta cu greu. 
Astfel, oamenii nu se vedeau forţaţi să alerge. 
Jamie a văzut spatele hainei albastre a lui Arnold, 
plină de pete negre, pentru că era udă de 
transpiratie şi se lipea de umerii laţi ai celui care o 
purta. S-a auzit o împuşcătură dintr-o parte. 
Pentru o clipă, s-a creat confuzie. 

Şi Arnold a dispărut, strigând şi dând pinteni 
iepei sale, trecând de redută. Jamie s-a gândit că 
poate vrea să atace din flanc. Acest lucru ar fi 
echivalat cu sinuciderea pentru că reduta era 
plină de grenadieri nemți. Le-a zărit căştile 
țuguiate care se iveau deasupra parapeţilor 
redutei. Poate că Arnold era gata să se sinucidă 
pentru a crea o diversiune, astfel încât oamenii să 
poată ataca reduta din faţă. Poate că era gata să 
plătească cu viaţa pentru acest atac. 

Reduta avea o înălţime de aproximativ cinci 
metri şi un perete făcut din pământ, care avea o 
palisadă din buşteni în partea de sus. Buştenii 


erau astfel orientaţi încât ieşeau în exterior 
vârfurile lor ascuţite. 

Gloanţele şuierau peste tot în apropierea redutei 
şi Jamie s-a ferit. A încercat să se caţere, 
prinzându-se de bârne. La un moment dat, mâna i- 
a alunecat şi a căzut peste arma lui, simțind pur şi 
simplu că nu mai avea aer. Oamenii din preajma 
lui au tras prin spaţiile existente între buşteni, iar 
el a văzut plutind deasupra fumul alb ce îl 
ascundea de militarul german pe care tocmai îl 
zărise. Jamie a plecat repede, târându-se din locul 
în care se afla, astfel încât neamţul să nu apuce să 
arunce spre el o grenadă. 

— Plecaţi de-aici! a strigat el peste umăr, dar 
omul care trăsese prin acel spaţiu dintre buşteni 
încerca deja să se retragă. Din păcate, grenada 
aruncată l-a nimerit în piept şi a explodat. 

Jamie şi-a frecat mâna de cămaşă, înghițind 
fiere. ÎI ustura palma pentru că îi intraseră în ea 
aşchii din scoarţa de copac. Săriseră bucăţi de 
lemn şi de metal din redută şi ceva l-a lovit în faţă 
şi simţea transpiraţia acidă, dar şi sângele 
fierbinte  curgându-i pe obraz. L-a văzut pe 
grenadier, pată verde în spaţiul dintre buşteni. 

Trebuia să se mişte repede. 

A scos un cartuş din tolbă, a tras de el cu dinţii, 
numărând. Era în stare să încarce puşca în 
douăsprezece secunde, ştia acest lucru, 
cronometrase. Nouă... opt... Ce obişnuia Bree să 
numere atunci când trebuia să ţină socoteala 
clipelor? Hipopotami, da. Sase hipopotami... cinci 
hipopotami.  Simţea o poftă de-a dreptul 
nebunească de a râde, pentru că vedea cu ochii 
minţii un grup de hipopotami frumos aliniaţi, care 


se uitau la el şi comentau ce făcea. Doi 
hipopotami... Nu murise încă, aşa că s-a lipit de 
acea deschizătură dintre buşteni, a ţintit şi a tras 
asupra unei pete verzi, care ar fi putut fi un brad, 
dar nu era, pentru că a ţipat. 

Şi-a pus arma pe spate şi a mai făcut o 
încercare, înfigându-şi degetele în buşteanul a 
cărui scoarță nu fusese înlăturată. Degetele i-au 
alunecat, aşchii fine i-au pătruns sub unghii, a 
simţit durerea, dar de data asta şi-a prins 
încheietura mâinii drepte cu mâna stângă, pe care 
se putea bizui, ţinându-se de buştean. Picioarele i- 
au alunecat pe peretele din pământ şi o secundă a 
simţit că atârna în aer ca o veveriţă agăţată de 
creanga unui copac. Şi-a tras în sus propria 
greutate şi a simţit cum ceva îl jena la umăr, dar 
nu a avut vreme să vadă despre ce era vorba. Un 
picior, îşi pusese un picior sub buştean. A făcut o 
mişcare bruscă şi s-a lipit de buştean, întocmai ca 
acel animal cunoscut sub denumirea de „leneş”. 
Ceva s-a înfipt în buşteanul de care se ţinea. A 
simţit vibrația lemnului. 

— Ia stai aşa, omule-n roşu! a strigat cineva care 
se afla sub el. 

Jamie a simţit cum îi îngheaţă sângele în trup. 
Ceva a lovit din nou lemnul undeva foarte aproape 
de degetele lui. Era un topor? Nici nu avea vreme 
să se teamă. Omul aflat sub el a tras pe lângă 
umărul lui. A auzit glonţul vâjâind, întocmai ca 
bărzăun supărat. De aceea Jamie s-a tras către 
baza buşteanului cât a putut de repede, simțind că 
până şi hainele îl trăgeau de încheieturi. 

Erau doi militari din Hessa morţi sau răniţi, 
chiar deasupra lui. Un al treilea a văzut capul lui 


Jamie şi a dus mâna în sacul său. Omului nu i se 
vedeau dinţii, ascunşi de o mustață pomădată. S-a 
auzit un urlet din spatele neamţului şi unul dintre 
oamenii lui Morgan l-a lovit în cap cu un 
tomahawk. 

A auzit un zgomot şi s-a întors, văzând un 
caporal călcând pe trupul unui militar din Hessa, 
care a revenit brusc la viaţă. Neamţul s-a rotit, a 
luat o muschetă şi a lovit cu toată puterea. 
Baioneta armei a intrat în pantalonii caporalului, 
din care a izbucnit un val de sânge. 

Din reflex, Jamie a pus mâna pe arma lui şi a 
rotit-o cu mâinile, cu braţele, cu tot trupul, 
încercând să-l lovească pe militarul german în 
cap. Şocul a fost atât de puternic, încât a simţit o 
durere în ceafă şi a văzut alb înaintea ochilor. A 
dat din cap pentru a-i reveni vederea şi a reuşit să 
vadă că puşca se strâmbase. 

Militarul din Hessa era mort. Pe chip i se citea 
surprinderea.  Caporalul rănit s-a îndepărtat 
şchiopătând, cu sângele curgându-i dintr-un 
picior, cu muscheta pe spate şi cu baioneta în 
mână. S-a uitat peste umăr, l-a văzut pe Jamie şi i- 
a strigat: 

— Puşcaşule, în spate! 

Jamie nu s-a întors, dar s-a târât printre frunze. 

In spatele lui, mai multe trupuri s-au lovit de 
palisade. S-a ridicat încet, a luat un pistol de la 
brâu, i-a tras cocoşul şi l-a împuşcat în cap pe 
grenadierul care se pregătea să arunce o grenadă 
peste marginea palisadei. 

S-au mai auzit câteva împuşcături, gemete, 
zgomote de paşi şi apoi lupta a încetat brusc. 
Reduta era plină de trupuri, cele mai multe dintre 


ele în verde. A văzut iapa lui Arnold, cu ochii mari, 
speriaţi, şi şchiopătând. Stăpânul ei nu era în şa. 
Arnold era pe jos şi se străduia să se ţină pe 
picioare. 

Lui Jamie însuşi îi era greu să mai stea drept. 
Genunchii îi erau moi şi mâna dreaptă îi era ca 
paralizată. S-a îndreptat spre Arnold şi era cât pe 
ce să cadă lângă el. Generalul fusese împuşcat. 
Piciorul îi era plin de sânge, faţa îi era albă ca 
varul, iar ochii îi erau pe jumătate închişi din 
cauza şocului suferit. Jamie l-a apucat de mână pe 
Arnold, strigându-l pe nume şi l-a tras înapoi, 
dându-şi seama că asta era o nebunie. Ar fi trebuit 
să scoată cuțitul şi să i-l înfigă între coaste, 
scăpându-i astfel pe el şi pe victimele sale de 
trădarea lui, dar soarta lor era deja hotărâtă şi 
Jamie nici nu a avut vreme să se mai gândească ce 
anume ar fi trebuit să facă. Rănitul l-a prins de 
mână. 

— Unde? a şoptit Arnold. Avea buzele albe. 
Unde sunt rănit? 

— La picior, domnule, a replicat Jamie. La 
acelaşi picior în care aţi mai fost rănit. 

Arnold a deschis ochii şi s-a uitat pătrunzător la 
Jamie. 

— Imi doresc să fi fost împuşcat în inimă, a 
şoptit Arnold, închizând ochii din nou. 


66 
PATUL DE MOARTE 


Un sublocotenent britanic a venit chiar după 
lăsarea întunericului cu un steag alb. Generalul 


Gates îl trimisese la cortul nostru. Generalul de 
brigadă Simon Fraser aflase că Jamie era acolo şi 
dorea să-l vadă. 

— Inainte de a fi prea târziu, a spus 
sublocotenentul încet. Era foarte tânăr şi părea 
afectat. Veniţi, domnule? 

Jamie voia să se ridice, deşi nu a reuşit s-o facă 
decât la a doua încercare. Nu era rănit, dar avea 
câteva vânătăi şi îşi julise un umăr. Cu toate 
acestea, nu avusese nici măcar puterea de a 
mânca după ce se sfârşise bătălia. II spălasem pe 
faţă şi îi dădusem un pahar cu bere. Il mai ţinea 
încă în mână. Nici măcar nu îl băuse şi acum îl 
pusese jos. 

— Voi veni împreună cu soţia mea, a spus el 
răguşit. 

Mi-am luat pelerina şi, pentru orice 
eventualitate, trusa medicală. 

Nu ar fi trebuit să mai iau trusa. Generalul 
Fraser zăcea pe o masă lungă în camera mare a 
unei case din bârne - un tânăr sublocotenent ne 
spusese că era casa Baronesei von Riedesel - şi 
mi-a fost limpede că nu-l mai puteam ajuta. Faţa 
lui lată părea albă ca varul în lumina lumânării şi 
trupul îi era înfăşurat în bandaje îmbibate cu 
sânge. Vedeam cum sângele continua să curgă. 

Atentă la muribund, abia observasem prezenţa 
celor care se mai aflau în încăpere. De fapt, îmi 
dădusem seama că erau doi medici palizi de 
oboseală şi cu hainele pătate de sânge. Unul 
dintre ei m-a privit intens, pentru ca apoi să-şi 
îndrepte spatele. Şi-a îngustat privirea şi apoi l-a 
atenţionat pe colegul său, care a ridicat ochii, 
încruntându-se şi renunțând să-l mai privească pe 


generalul Fraser. S-a uitat la mine, fără a înţelege 
cine eram şi apoi l-a privit din nou contemplativ pe 
Fraser. 

M-am uitat ţintă la primul dintre medici, dar nu 
provocator, pentru că nu doream să intru pe 
teritoriul lui. Nu puteam face nimic acolo, de fapt 
nimeni nu putea face nimic, aşa cum se putea citi 
şi pe chipurile ostenite ale celor doi medici. Cel 
de-al doilea medic nu renunţase şi îl admiram 
pentru asta, dar mirosul de putred stăruia în aer. 
Il auzeam pe general respirând... auzeam suspine 
prelungi, cu o linişte apăsătoare între ele. 

Ca medic, nu puteam face nimic pentru 
generalul Fraser şi se aflau acolo oameni care îi 
puteau alina suferințele, printre aceştia 
numărându-se, poate, şi Jamie. 

— Nu mai are mult, i-am şoptit. Dacă vrei să-i 
spui ceva... 

Jamie a dat din cap, înghițind nodul care i se 
pusese în gât. Un colonel britanic aflat lângă patul 
de moarte improvizat şi-a mijit ochii, dar un altul a 
mormăit şi a făcut un pas înapoi, astfel încât Jamie 
să se poată apropia de masă. 

Incăperea era mică şi plină de oameni. Eu m-am 
retras, încercând să nu stau nimănui în cale. 

Jamie şi ofiţerul britanic au schimbat câteva 
cuvinte în şoaptă. Un ofiţer tânăr, fără îndoială o 
ordonanţă a generalului, stătea în genunchi şi îl 
ţinea de mână pe Fraser, cu capul plecat şi vizibil 
tulburat. Mi-am pus pelerina pe umeri. Deşi afară 
era frig, aerul din acea încăpere era sufocant, de 
parcă febra care îl mistuia pe Fraser s-ar fi 
răspândit în toată casa, nesatisfăcută parcă de 
faptul că făcea o singură victimă. Se simţea un 


miros apăsător, amestec de organism intrat în 
putrefacție, transpiraţie şi praf de puşcă, ce 
intrase în hainele bărbaţilor. 

Jamie s-a aplecat şi apoi s-a aşezat în genunchi, 
pentru a se apropia de urechea lui Fraser. Ochii 
generalului erau închişi, dar el era conştient. l-am 
văzut muşchii feţei tresărind când a auzit glasul 
lui Jamie. Apoi a deschis ochii. 

— Ciamar a tha thu, a charaid? a întrebat Jamie 
încet. Cum te simţi, vere? 

Gura generalului s-a mişcat încet. 

— Tha ana-cnâmhadh an Diabhail orm, a spus el 
răguşit. Feumaidh gun de dh'ith mi rudegin nach 
robh dol leam. Am o indigestie dată dracului. Cred 
că am mâncat ceva ce nu mi-a picat bine. 

Ofițerii britanici au făcut ochii mari auzindu-l pe 
Fraser vorbind în gaelică, şi tânărul ofiţer care se 
afla în capătul mesei a ridicat ochii, uimit. 

Uimită eram şi eu. 

Mi s-a părut că încăperea întunecoasă se 
învârtea cu mine şi m-am sprijinit de un perete cu 
mâinile, sperând că voi simţi ceva stabil. 

Lipsa de somn şi tristeţea îi marcau faţa. Era 
încă plin de fum şi de sânge, care îl făceau să 
semene cu un raton şi care fuseseră şterse 
neglijent de pe pomeţi şi sprâncene cu mâneca. 
Avea părul negru şi faţa prelungă, dar 
recunoşteam nasul acela lung şi drept şi ochii 
aceia albaştri, ca de pisică. El şi Jamie stăteau în 
genunchi de o parte şi de alta a patului de moarte 
al generalului. Stăteau la câţiva centimetri 
distanţă unul de altul. Bineînţeles că oricine putea 
observa asemănarea dacă... 

— Ellesmere, a spus un căpitan de infanterie 


atingându-l pe umăr pe tânărul ofiţer şi şoptind 
ceva, apoi a făcut un gest din cap prin care îi 
dădea de înţeles locotenentului că trebuia să se 
depărteze de generalul Fraser şi să-i ofere o clipă 
de intimitate, dacă asta ar fi dorit. 

Nu ridica privirea! m-am gândit, privindu-l 
intens pe Jamie. Pentru numele lui Dumnezeu, nu 
ridica privirea! 

Nu a ridicat privirea. Indiferent dacă a 
recunoscut numele sau a privit pentru o clipă 
chipul acela murdar de fum, a rămas cu capul 
plecat, cu chipul ascuns de umbre, apropiindu-se 
şi mai mult de vărul său şi vorbind încet cu acesta. 

Tânărul ofiţer s-a ridicat la fel de încet ca Dan 
Morgan într-o dimineaţă răcoroasă şi umedă. 
Umbra lui s-a proiectat pe buştenii din spatele lui, 
înaltă şi suplă. Nu îi acorda nicio atenţie lui Jamie. 
Fiecare fibră a fiinţei sale se concentra asupra 
generalului aflat pe moarte. 

— E o bucurie pentru mine să te mai văd o dată 
pe pământ, Seaumais mac Brian, a şoptit Fraser, 
făcând un efort să prindă mâinile lui Jamie într-ale 
sale. Sunt mulţumit că mor între camarazii mei, la 
care ţin. La vei spune toate astea rudelor noastre 
din Scoţia? Spune-le... 

Un alt ofiţer i-a spus ceva lui William şi tânărul 
ofiţer a renunţat cu greu să privească patul de 
moarte, răspunzând în şoaptă. Mâinile îmi erau 
ude de transpiraţie şi am simţit cum îmi curgea 
sudoarea pe ceafă. Aş fi vrut să îmi scot pelerina, 
dar mă temeam să fac vreo mişcare care ar fi 
putut să-i atragă lui William atenţia asupra mea şi, 
implicit, asupra lui Jamie. 

Jamie continua să stea aplecat. Am văzut umerii 


aplecaţi, acoperiţi de haina pătată de transpiraţie, 
cu mâinile prinse în cele ale generalului. Doar 
lumina slabă a focului care cădea pe părul lui 
roşcat dădea iluzia de mişcare. 

— Va fi precum vei voi, Shimi mac Shimi, l-am 
auzit şoptind pe Jamie. Spune-mi care ţi-e dorinţa. 
Eu voi ţine seama de ea. 

Am auzit pe cineva trăgându-şi nasul şi am 
întors privirea. Am văzut o femeie măruntă, ca o 
păpuşă din porțelan. În ochi îi luceau lacrimi şi, 
când s-a întors să le şteargă, m-a văzut şi a 
încercat să zâmbească. 

— Sunt atât de bucuroasă pentru că soţul 
dumneavoastră, doamnă, a putut veni, mi-a şoptit 
ea cu un uşor accent german. Poate că asta îi face 
bine. Este bine ca prietenul nostru să aibă alături 
o rudă. 

Două rude, am gândit eu, muşcându-mi limba şi 
făcând un efort pentru a nu privi în direcţia lui 
William. Mi-a venit în minte cumplitul gând că 
William s-ar putea să mă recunoască pe mine şi să 
dorească să-mi vorbească. Acest lucru ar fi 
însemnat un dezastru, dacă... 

Baroneasa, căci femeia aceea părea a fi soţia lui 
von Riedesel, părea să se clatine puţin. Era posibil 
să mi se fi părut din cauza luminii aruncate de foc 
şi a jocului umbrelor. 

Am prins-o de braţ, şoptindu-i: 

— Trebuie să iau aer. Haideţi să ieşim. 

Cei doi medici s-au apropiat din nou de patul 
muribundului, hotărâți ca nişte ulii, pentru că 
şoaptele în gaelică au fot întrerupte de un geamăt 
teribil. 

— Aduceţi lumânarea! a strigat unul dintre 


medici, grăbindu-se să ajungă la căpătâiul patului. 

Baroneasa a închis ochii şi am văzut că suspina. 
Am apucat-o de mână şi am dus-o repede afară. 

Nu a durat mult, dar a părut o veşnicie până ce 
bărbaţii au ieşit cu capetele plecate. 

A avut loc o discuţie în contradictoriu care s-a 
desfăşurat în şoaptă din respect pentru cel 
decedat, dar a fost şi aşa destul de aprinsă. Jamie 
s-a ţinut deoparte. Avea pălăria trasă pe ochi, dar 
unul dintre ofiţerii britanici i s-a tot adresat, 
cerându-i opinia. 

Locotenentul William Ransom, adică Lordul 
Ellesmere, stătea şi el deoparte, din cauza faptului 
că era un ofiţer cu grad relativ mic faţă de ceilalţi 
militari prezenţi. El nu a luat parte la discuţie, 
părând prea şocat de moartea lui Fraser. M-am 
întrebat dacă mai văzuse murind vreo persoană 
cunoscută, apoi mi-am dat seama că întrebarea 
era de-a dreptul idioată. Cu toate acestea, 
moartea pe câmpul de luptă, indiferent cât de 
violentă era, nu era acelaşi lucru cu moartea unui 
prieten. Din felul în care arăta tânărul William, 
Simon Fraser îi fusese prieten şi comandant. 

Preocupată de aceste observaţii, nu am fost 
atentă la subiectul discuţiei iu contradictoriu 
referitoare la felul în care se va proceda cu trupul 
neînsufleţit al generalului Fraser. Această discuţie 
nu avea niciun fel de importanţă pentru cei doi 
medici, care au ieşit din casa din bârne. Unul 
dintre ei i-a dat celuilalt o priză de tutun şi a 
refuzat printr-un gest al mâinii mulţumirile 
colegului său. Nici dacă i-ar fi explodat capul nu 
aş fi fost mai uluită decât la auzul vorbelor pe care 
le-a spus: 


— Ne vedem mai târziu, doctore Rawlings. 

— Doctore Rawlings? am spus eu din reflex, şi 
cel de-al doilea medic s-a întors. 

— Doamnă? a rostit el politicos, dar cu un aer de 
om obosit, care şi-ar fi dorit să le spună tuturor să 
se ducă dracului. Am recunoscut această dorinţă 
şi i-am respectat-o. 

— Îmi cer scuze, i-am spus, roşind puţin. Tocmai 
v-am auzit numele şi m-a şocat. Eu am cunoscut 
un anume doctor Rawlings. 

Efectul acestei observaţii a fost neaşteptat. Şi-a 
îndreptat umerii, şi în privirea lui ostenită s-a citit 
un viu interes. 

— Aţi cunoscut un doctor cu acest nume? Unde? 
a întrebat el. 

— Ăăă... 

Am ezitat puţin, deoarece nu îl cunoscusem 
niciodată pe doctorul Rawlings, dar mi se părea că 
îl ştiu. 

— Numele lui era Daniel Rawlings, am spus eu 
în cele din urmă. Este cumva vreo rudă de-a 
dumneavoastră? 

Doctorul s-a luminat la faţă şi m-a apucat de 
braţ, zicând: 

— Da! Da, este fratele meu! Vă rog, doamnă, 
spuneţi-mi, ştiţi unde se află? 

Am simţit cum mi se strânge stomacul. 

Ştiam exact unde se afla Daniel Rawlings, dar 
fratele său nu se va bucura când îi voi spune ceea 
ce ştiam. Cu toate acestea nu aveam de ales. 
Trebuia să-i spun. 

— Îmi pare rău că trebuie să vă dau această 
veste, dar este mort. 

Am rostit aceste cuvinte cu cât mai multă 


căldură, punându-mi mâna peste a sa şi 
strângând-o, în vreme ce lumina din ochii lui se 
stingea. 

O vreme a rămas nemişcat, cu privirea fixată 
asupra unui punct din spatele meu. Incet, încet s-a 
concentrat din nou asupra mea, a tras adânc aer 
în piept şi buzele i s-au subţiat, când a spus: 

— Am înţeles. Mă temusem... că s-a întâmplat 
aşa ceva. Cum s-a... Cum s-a... întâmplat, ştiţi? 

— Ştiu, am spus eu repede, văzându-l pe 
colonelul Grant făcând o mişcare ce trăda 
plecarea iminentă. Ştiu, dar este o poveste lungă. 

— Ah! a exclamat medicul, prinzându-mi 
privirea şi întorcând capul. 

Domnii începuseră să se pună în mişcare, 
aranjându-şi vestoanele, punându-şi pălăriile şi 
caschetele şi schimbând câteva cuvinte de rămas- 
bun. 

— O să vă caut, a spus el repede, întorcându-se 
spre mine. Soţul dumneavoastră, scoţianul roşcat 
care face parte dintre rebeli, este rudă cu domnul 
general? Cel puţin aşa s-a spus. 

Am văzut că se uita într-un punct aflat în spatele 
meu şi am simţit cum mă furnică pielea, 
transmiţându-mi astfel un semnal de alarmă. 
Rawlings s-a încruntat şi am ştiut, ca şi când mi-ar 
fi spus, că îl văzuse pe William, tocmai deoarece 
cuvântul „rudă” declanşase ceva în mintea sa. 

— Da, soţul meu este colonelul Fraser, am spus 
eu, apucându-l repede de mânecă, înainte ca el să- 
şi poată forma o impresie. 

În timp ce vorbeam, am căutat prin trusa mea. 
Am găsit hârtia pe care o căutam. Am scos-o şi am 
despăturit-o repede, apoi i-am întins-o. Oricum 


mai exista loc şi pentru îndoieli. 

— Acesta este scrisul dânsului? 

A luat hârtia din mâna mea şi a devorat pur şi 
simplu din priviri cele câteva rânduri scrise, care 
refereau la mândrie, speranţă şi disperare. A 
închis ochii pentru o clipă, apoi i-a deschis şi a 
citit şi  recitit acea reţetă pentru prişniţă 
abdominală, de parcă ar fi fost un fragment din 
Sfânta Scriptură. 

— Pagina asta este arsă, a spus medicul cu glas 
răguşit, atingând marginea foii. Daniel... a murit 
în incendiu. 

— Nu, am spus eu. 

Nu era vreme să-i spun mai multe, pentru că 
unul dintre ofiţerii britanici stătea în spatele lui, 
aşteptând cu vădită nerăbdare. Am atins mâna în 
care ţinea hârtia, spunând: 

— Păstraţi asta, vă rog. Şi dacă puteţi să 
ajungeţi în tabăra noastră, mă veţi găsi în cortul 
meu, în apropiere de piesele de artilerie. Mi... mi 
se spune... 

Vrăjitoarea Albă, am adăugat cu modestie. 
Oricine vă va putea spune unde mă găsiţi. 

Când am rostit aceste cuvinte, ochii lui injectaţi 
cu sânge s-au mărit, pentru ca apoi să se 
micşoreze, fiindcă mă privea pătrunzător. Nu mai 
era timp, însă, pentru alte întrebări. Ofiţerul a 
făcut un pas înainte şi i-a şoptit lui Rawlings ceva 
la ureche, privindu-mă. 

— Da, a spus medicul. Voi veni cu siguranţă. 

Apoi a făcut o plecăciune adâncă, zicând: 

— Sluga dumneavoastră, doamnă. Vă rămân 
profund îndatorat. Aş putea să...? 

Când a rostit întrebarea, a ridicat puţin foaia de 


hârtie şi i-am spus: 

— Da, desigur. Vă rog să o păstraţi. 

Ofiţerul s-a îndepărtat căutând alte persoane, 
care ar fi trebuit să-l urmeze, şi doctorul Rawlings 
s-a apropiat şi m-a atins, spunând în şoaptă: 

— Voi veni imediat ce mi se va ivi ocazia. 

Apoi a privit undeva în spatele meu şi mi-am dat 
seama că Jamie terminase discuţiile cu ofiţerii 
britanici şi venea să mă ia. 

S-a apropiat de mine, l-a salutat pe doctor dând 
din cap şi m-a luat de mână. 

— Unde îţi este pălăria, domnule locotenent 
Ransom? a întrebat colonelul care se afla în 
spatele meu pe un ton de reproş. 

Mi se întâmpla pentru a doua oară în decurs de 
câteva minute să simt cum mi se face părul 
măciucă, şi asta nu din cauza cuvintelor 
colonelului, ci a replicii: 

— ... mi-a zburat din cap din cauza glonţului 
unui rebel. 

Era glasul unui bărbat tânăr care vorbea o 
engleză curată, un glas care trăda tristeţea şi 
furia. Semăna mult cu glasul lui Jamie, şi Jamie m- 
a strâns atât de tare de mână, încât era să-mi rupă 
oasele. 

Am pornit pe cărarea care ducea în sus, pe 
lângă râu. Încă doi paşi şi ne-am fi aflat la 
adăpostul ceţii şi al copacilor. În loc să facă acei 
doi paşi, Jamie s-a oprit locului, s-a întors pe 
călcâie, şi-a scos pălăria din cap şi i-a aruncat-o 
locotenentului Ransom, spunând politicos: 

— Cred că vă datorez această pălărie, domnule. 

S-a întors apoi şi a pornit înainte, lăsându-l pe 
tânărul locotenent pradă uimirii, privind tricornul 


uzat din mâna sa. Am întors privirea şi am văzut 
chipul mirat al lui William. Apoi m-am uitat la 
Jamie, dar el nu avea decât un singur gând. Mă 
trăgea după sine repede, de parcă am fi avut nişte 
indieni pe urmele noastre. Câţiva brazi mici l-au 
ascuns pe tânărul locotenent privirilor mele. 

Am simţit că Jamie vibra ca o coardă de vioară 
care fusese ciupită, şi respira sacadat. 

— Ţi-ai pierdut minţile? l-am întrebat eu. 

— Cred că da. 

— Ce Dumnezeu...? am început eu, dar el s-a 
mulţumit să scuture din cap şi să mă tragă după 
sine până când nimeni din preajma casei din bârne 
nu ne mai putea vedea sau auzi. Un trunchi căzut 
care scăpase tăietorilor de lemne zăcea de-a 
curmezişul cărării şi Jamie s-a aşezat pe el, 
acoperindu-şi faţa cu o mână tremurândă. 

— Te simţi bine? Ce Dumnezeu e cu tine? l-am 
întrebat, aşezându-mă lângă el şi punându-i o 
mână pe spate. Eram îngrijorată. 

— Nici nu ştiu dacă se cuvine să râd sau să 
plâng, Sassenach, a spus el, luând mâna de pe 
faţă. 

Mi-am dat seama că părea să plângă şi să râdă 
în acelaşi timp. 

Avea genele umede, dar colţurile gurii tremurau 
ca şi când s-ar fi pregătit să râdă. 

— Am pierdut o rudă, dar mi-am şi găsit o rudă, 
şi lucrurile-astea s-au întâmplat deodată... şi mi- 
am dat seama că, pentru a doua oară în viaţa mea, 
era cât pe ce să-mi împuşc fiul. 

M-a privit şi a clătinat din cap, neputându-se 
hotări dacă ar fi trebuit să râdă sau să fie disperat. 

— Nu ar fi trebuit să fac aşa ceva, ştiu, dar m- 


am întrebat: oare ce s-ar întâmpla dacă a treia 
oară nu mi-aş greşi ţinta? Şi m-am gândit... că ar 
trebui să-i vorbesc aşa, ca de la bărbat la bărbat, 
chiar dacă ar fi singura dată când vom sta de 
vorbă astfel. 

Colonelul Grant a privit curios spre cărarea 
unde o creangă tremurândă arăta că pe acolo 
trecuseră rebelul şi soţia lui. Apoi s-a uitat la 
pălăria din mâna lui William. 

— Despre ce dracu' a fost vorba? 

William şi-a dres glasul: 

— Este evident că domnul colonel Fraser a 
fost... aăă... rebelul care m-a lăsat fără pălărie. 
Astăzi... a reparat răul făcut. Faţa ca de piatră a 
lui Grant s-a luminat. 

— Chiar aşa? a întrebat el în cele din urmă. 
Frumos din partea lui. 

Apoi s-a uitat cu îndoială la obiectul în 
chestiune, întrebând: 

— Crezi că în ea sunt şi păduchi? 

Dacă ar fi fost vorba despre altcineva şi dacă 
întrebarea de mai sus ar fi fost pusă într-o altă 
epocă, ar fi putut fi interpretată drept calomnie. 
Colonelul, care era oricând gata să formuleze 
îndoieli în legătură cu abilităţile, curajul şi 
capacitatea de a lupta a celor din Colonii, pusese 
de această dată o întrebare cât se poate de 
legitimă. Cea mai mare parte a militarilor englezi 
şi a celor din Hessa erau plini de păduchi, iar 
ofiţerii se găseau în aceeaşi situaţie. 

William a întors pălăria şi a privit-o atent, atât 
cât îi permitea lumina slabă. Era caldă, dar pe 
borurile ei nu se vedea nicio mişcare. 

— Nu cred, domnule, a răspuns tânărul 


locotenent. 

— Ei bine, atunci pune-o pe cap, căpitane 
Ransom. Trebuie să dăm un exemplu bun 
oamenilor, aşa cum ştii. 

William şi-a pus pe cap pălăria, având o senzaţie 
ciudată, deoarece aceasta era caldă. Nici nu a 
auzit prea bine ce îi spusese Grant. 

— Căpitan? a întrebat el încet. 

— Felicitări! a spus Grant, în vreme ce un 
zâmbet slab îi lumina faţa, făcând să i se şteargă 
cutele pe care oboseala le săpase pe chipul său. 
Domnul general de brigadă, a continuat colonelul, 
şi zâmbetul i s-a şters de pe faţă, în vreme cea 
întors capul către casa din bârne... Dânsul a vrut 
să fii ridicat la gradul de căpitan după atacul de la 
Ticonderoga... E un lucru care ar fi trebuit făcut 
atunci... Mă rog. 

Buzele i s-au subţiat, dar apoi s-au destins. 

— Generalul Burgoyne a semnat ordinul aseară, 
când i s-a relatat ce s-a petrecut în luptă. Cred că 
te-ai făcut remarcat. 

William a lăsat capul în jos. Simţea că avea un 
nod în gât şi că îi ardeau ochii. Nu îşi amintea ce 
făcuse, ştia doar că nu izbutise să-l salveze pe 
generalul de brigadă. 

— Vă mulţumesc, a reuşit să spună, privind 
înapoi, spre casa din bârne. Uşa fusese lăsată 
deschisă. Ştiţi dacă... nu, nu are nicio importanţă. 

— Dacă ştia? l-a întrebat Grant cu blândeţe. Eu 
i-am spus. Eu am adus ordinul. 

Fără a fi în stare să scoată vreun cuvânt, 
William a înclinat capul. Pălăria, care i se potrivea 
ca prin minune, a rămas pe cap. 

— Dumnezeule, da’ frig e, a spus Grant, 


trăgându-şi vestonul mai bine pe umeri şi privind 
copacii cuprinşi de ceaţă. 

Toţi ceilalţi se întorseseră la treburile lor, 
lăsându-i singuri. 

— Ce loc pustiu şi ce cumplit moment al zilei, a 
spus colonelul. 

— Da, a replicat William, simțindu-se uşurat 
pentru că astfel putea să îşi arate amărăciunea, 
deşi locul în sine nu avea prea mare importanţă. 

A înghiţit un nod care i se pusese în gât, privind 
înapoi către casa din bârne, îl preocupa uşa 
deschisă. În timp ce ceața punea stăpânire pe 
pădure, în preajma casei din bârne se ridica 
negura, dând târcoale ferestrelor, iar William a 
avut neplăcuta senzaţie că ceața... venise să-l ia 
pe generalul de brigadă. 

— Am să închid uşa... îmi permiteţi? 

După ce a rostit această întrebare, a vrut să se 
îndrepte către casa din bârne, dar a fost oprit de 
Grant, care i-a spus: 

— Nu, n-o închide. 

William s-a uitat la colonel surprins, iar acesta 
din urmă i-a spus: 

— Cel care ţi-a dat pălăria a spus că trebuie să 
lăsăm uşa deschisă. E vorba despre un obicei din 
Highlands... e vorba despre... ăăă... sufletul care 
ar vrea să iasă. 

Aceste explicaţii au fost data cu deosebită 
delicateţe, dar apoi Grant a adăugat fără pic de 
diplomaţie: 

— Oricum e prea rece pentru muşte. 

William a simţit că i se strânge stomacul şi a 
înghiţit fierea care i-a venit pe gât, pentru că a 
văzut cu ochii minţii roiuri de insecte. 


— Dar nu putem... Cât timp? a întrebat el în cele 
din urmă. 

— Nu mult, l-a asigurat Grant. Trebuie să 
aşteptăm doar până ce va avea loc 
înmormântarea. 

William a vrut să protesteze, dar s-a abținut. 
Bineînţeles. Ce altceva se putea face? Cu toate 
acestea, i-au revenit în memorie tranşeele pe care 
le-au săpat la Heights, obrajii mânjiţi de noroi ai 
caporalului său... După ultimele zece zile, a crezut 
că nu mai era sensibil la astfel de lucruri. Cu toate 
acestea, urletele lupilor care veneau să-i sfâşie pe 
morţi şi pe muribunzi îi răsunau în urechi şi le 
simţea până în stomac. 

A mormăit o scuză şi s-a dus între tufişuri ca să 
verse cât mai discret cu putinţă. A plâns puţin, 
apoi şi-a şters faţa cu o mână de frunze şi s-a 
întors. 

Plin de tact, Grant a presupus că William 
dispăruse doar pentru a se uşura şi nu a pus 
niciun fel de întrebări. 

— Un domn impresionant, a spus colonelul într-o 
doară. Mă refer la ruda generalului. Semănau, nu 
crezi? 

Prins între speranţă şi tristeţe, William abia 
dacă îl observase pe colonelul fraser înainte ca 
acesta să îi dea pălăria pe neaşteptate şi, atunci 
când colonelul făcuse acel gest, fusese prea uluit 
ca să îl privească atent. A dat din cap în semn că 
era de acord cu Grant, dar îşi aducea aminte vag 
de omul înalt, care se aşezase în genunchi lângă 
patul de moarte. Ştia că, în lumina slabă, 
iise vedea părul roşu din creştet. 

— Seamănă mai mult cu dumneata decât cu 


domnul general, a spus generalul amuzat, 
izbucnind într-un râs scurt care semăna cu un 
croncănit. Eşti sigur că nu ai rude de origine 
scoțiană? 

— Nu am. Toate rudele mele, atât din partea 
tatălui, cât şi din partea mamei, sunt din 
Yorkshire, a replicat William, mulţumit că se 
schimbase subiectul discuţiei. Mama tatălui meu 
vitreg este pe jumătate scoţiancă. Sunteţi de 
părere că asta contează? 

Indiferent ce a spus Grant, replica s-a pierdut, 
prin ceaţă s-a auzit sunetul ce vestea că un suflet 
ce trecuse în lumea cealaltă. Amândoi au îngheţat, 
ascultând. Veneau  cimpoierul generalului, 
Balcarres şi unii dintre cercetaşi, care aveau să se 
ocupe de înmormântare. 

Soarele răsărise, dar era ascuns de o perdea de 
ceaţă şi de pădure. Chipul lui Grant semăna cu 
ceața, era palid şi umed. 

Sunetul care se auzea părea să vină de la mare 
depărtare şi totuşi răzbătea din pădure. Vaiete şi 
strigăte s-au alăturat sunetelor cimpoiului. Erau 
Balcarres şi indienii lui. Deşi sunetele îl înfiorau, 
William se simţea cât de cât împăcat. Nu avea să 
fie o înmormântare dintre acelea care se 
petreceau rapid, fără a se acorda respectul 
cuvenit celui ce urma să fie încredințat 
pământului. 

— Parcă ar fi nişte urlete de lup, nu-i aşa? a 
întrebat Grant în şoaptă. 

Colonelul şi-a trecut o mână peste faţă şi apoi şi- 
a şters palma transpirată pe pantaloni. 

— Da, aşa este, a replicat William. 

Locotenentul şi-a îndreptat spatele şi a aşteptat 


sosirea cortegiului funerar, fiind conştient în 
permanenţă că în spatele său se afla casa din 
bârne a cărei uşă stătea deschisă, lăsând să 
pătrundă ceața. 


67 
MAI GRASĂ DECÂT GRĂSIMEA 


Am crezut întotdeauna că a te preda e un lucru 
simplu. Predai sabia, urmează o strângere de 
mână şi te îndrepţi spre locul în care vei fi 
încarcerat sau spre următoarea bătălie. Ideea mea 
simplistă a fost spulberată de doctorul Rawlings, 
care a trecut prin tabăra noastră pentru a-mi vorbi 
despre fratele său. I-am spus tot ce i-aş fi putut 
spune, exprimându-mi admiraţia pentru catastiful 
lui în care notase diverse aspecte legate de 
diferite cazuri şi datorită căruia mă simţeam ca şi 
când l-aş fi cunoscut. Cel de-al doilea doctor 
Rawlings - mi-a spus că se numea David - era un 
om cu care se putea conversa în condiţii foarte 
bune şi am trecut la alte subiecte de discuţie. 

— Dumnezeule, nu, a spus el, când am arătat ce 
credeam eu despre capitulare. Mai întâi este 
necesar ca termenii capitulării să fie negociaţi, 
ştiţi, iar asta este o afacere delicată. 

— Să fie negociaţi? am întrebat. Domnul general 
Burgoyne nu are de ales? 

Mi se părea că spusele mele îl amuzau. 

— Oh, ba da, cum să nu? m-a asigurat el. 
Întâmplător, am văzut propunerile pe care le-a 
adus maiorul Kingston în dimineaţa aceasta spre a 
fi supuse atenţiei generalului Gates. Aceste 


condiţii debutează pe un ton cât se poate de 
hotărât. Se arată acolo că, după ce l-a înfruntat de 
două ori pe generalul Gates, generalul Burgoyne 
este gata să facă acest lucru şi a treia oară. 
Bineînţeles că nu este gata să facă aşa ceva, a 
adăugat medicul, dar trebuie să-şi menţină 
reputaţia, deşi este clar că rebelii sunt superiori 
numeric şi vrea să accepte capitularea pentru a 
salva vieţile unor oameni curajoşi în termeni 
onorabili. Oricum, bătălia nu s-a terminat încă, a 
adăugat el vrând parcă să se scuze. Generalul 
Burgoyne propune încetarea ostilităţilor până ce 
se vor încheia negocierile. 

— Chiar aşa? am spus eu amuzată. Mă întreb 
dacă generalul Gates este dispus să accepte acest 
lucru. 

— Nu este dispus, a replicat un glas cu accent 
scoţian şi Jamie a intrat în cort, urmat de vărul lui, 
Hamish. A citit propunerile lui Burgoyne, apoi a 
băgat mâinile în buzunar şi a scos de acolo 
propriile sale propuneri. El cere capitularea 
necondiționată şi are pretenţia ca militarii englezi 
şi germani să depună armele, devenind prizonieri. 
Armistițiul va fi valabil până la apusul soarelui, 
după care Burgoyne trebuie să dea răspuns. Am 
crezut că maiorul 
1să facă pe loc o criză de apoplexie. 

— Crezi că blufează? am întrebat. 

El a scos un sunet din gât şi s-a uitat într-un 
anumit fel la doctorul Rawlings, dând de înţeles că 
un astfel de lucru nu se poate discuta în faţa 
inamicului. Având în vedere că doctorul Rawlings 
avea contact cu ofiţerii de rang înalt, poate că 
avea dreptate. 


Plin de tact, David Rawlings a schimbat 
subiectul, deschizând capacul unei lăzi pe care o 
adusese cu sine. 

— Seamănă cu lada dumneavoastră, doamnă 
Fraser? m-a întrebat el. 

— Da, seamănă. 

Îmi dădusem seama că semăna, dar nu voiam să 
mă holbez la ea. Era mai uzată decât a mea, avea 
o tăbliță din alamă cu un nume gravat pe ea, dar 
semăna leit cu a mea. 

— Ei bine, nu am avut nicio îndoială asupra 
celor ce i s-au întâmplat fratelui meu, a spus el, 
oftând. Aceste lăzi ne-au fost date de către tatăl 
nostru, el însuşi medic. 

L-am privit uluită, întrebând: 

— Doar nu vreţi să-mi spuneţi că eraţi gemeni. 

— Ba da, am fost gemeni, mi-a spus. 

A părut surprins de faptul că nu ştiam acest 
lucru. 

— Gemeni identici? 

Doctorul a zâmbit, spunând: 

— Mama ne putea deosebi imediat, dar puţini 
erau în stare să facă asta. L-am privit, simțind O 
căldură neobişnuită... aproape că eram 
stingherită. 

Bineînţeles că îmi făcusem în minte o imagine 
despre Daniel Rawlings, citind notițele sale. 
Deodată, pentru că îl aveam înaintea ochilor, ca să 
spun aşa, m-am simţit tulburată. 

Jamie mă privea uluit, cu sprâncenele ridicate. 
Am tuşit şi m-am înroşit, iar Jamie a scos un sunet 
din gât, a luat pachetul de cărţi şi a ieşit împreună 
cu Hamish. 

— Mă întreb dacă nu cumva aveţi nevoie de ceva 


ca medic, vreau să spun, a zis David Rawlings, 
roşind la rândul său. Eu însumi nu prea am 
instrumentar, dar am mai multe scalpele. Aş fi 
onorat dacă aţi... 

— Oh, oferta este foarte generoasă. 

Sentimentul de jenă a făcut loc unui viu interes. 

— Aveţi cumva o pereche de cleşti în plus? 
Vreau să spun, aveţi un forceps mic? l-am 
întrebat. 

— Da, bineînţeles, a replicat medicul deschizând 
un sertăraş al lăzii, căutând un forceps mic. Am 
văzut un obiect neobişnuit şi i l-am arătat. 

— Ce Dumnezeu este aceea? 

— Se numeşte jugum penis, mi-a explicat 
doctorul Rawlings roşind vizibil. 

— Arată ca o capcană pentru urşi. Este cumva 
un dispozitiv pentru circumcizii? 

Am luat obiectul acela şi l-am privit cu interes. 

— Este... aăă... Vă rog, stimată doamnă. 

Aproape că mi-a smuls din mână acel obiect, 
grăbindu-se să-l pună la loc în ladă. 

— Pentru ce Dumnezeu se foloseşte? am 
întrebat eu, mai mult amuzată decât ofensată de 
gestul său. După nume poate fi... 

— Împiedică... ăăă... umflarea nocturnă. 

Faţa i se făcuse roşie ca focul şi nu îndrăznea să 
se uite în ochii mei. 

— Da, i-am spus, mi-am închipuit că e bun 
pentru aşa ceva. 

Obiectul în chestiune era alcătuit din două 
cercuri concentrice, din metal, dintre care cel 
exterior era flexibil şi avea un fel de cheie cu 
ajutorul căreia se putea strânge. Cel de-al doilea 
cerc avea un fel de dinţi şi semăna cu o capcană 


pentru urşi. Acest dispozitiv se fixa pe penisul 
flasc, ce rămânea aşa, din cauza primejdiei care îl 
pândea. 

Am tuşit şi apoi am întrebat: 

— Ăăă... de ce s-ar folosi un astfel de 
instrument? 

Omul, care până atunci fusese stingherit, s-a 
arătat şocat. 

— Păi... ăăă... seva masculină duce la o stare de 
debilitate. Bărbatul îşi pierde vitalitatea şi astfel 
este expus la tot felul de boli, ceea ce implică un 
efect negativ asupra facultăţilor sale mentale şi 
spirituale. 

— Nimeni nu s-a gândit să-i spună asta soţului 
meu, am spus. 

Rawlings m-a privit de-a dreptul scandalizat, dar 
înainte ca discuţia să continue pe asemenea teme 
jenante, am fost întrerupţi de un zgomot care se 
auzea afară. Medicul a profitat de această 
împrejurare şi a închis lada, a luat-o în braţe şi a 
venit lângă mine la intrarea în cort. 

Un grup de oameni trecea prin tabără. Un maior 
britanic în uniformă de gală, legat la ochi şi cu 
faţa atât de roşie, încât părea că este gata să 
explodeze, era escortat de doi militari, în vreme ce 
un bărbat aflat la o oarecare distanţă, cânta 
discret din fluier Yankee Doodle. Aducându-mi 
aminte ceea ce spusese Jamie în legătură cu 
atacul de apoplexie, ştiam sigur că ofiţerul era 
maiorul Kingston, care fusese desemnat să ducă 
propunerea de capitulare a lui Burgoyne. 

— Vai de mine, a şoptit doctorul Rawlings, dând 
din cap. Mă tem că va dura mult. 

Şi a durat. O săptămână mai târziu, ne aflam tot 


acolo, în vreme ce scrisorile circulau între cele 
două tabere de două ori pe zi. In tabăra 
americană, domina un aer de relaxare, dar am 
avut impresia că în tabăra britanică domnea 
tensiunea. Doctorul Rawlings nu se întorsese, aşa 
încât nu ne puteam baza decât pe zvonuri despre 
negocierile legate de capitulare. Era evident că 
generalul Gates blufase într-adevăr şi că Burgoyne 
fusese suficient de inteligent pentru a-şi da seama 
de acest lucru. 

M-a bucurat că eram într-un loc în care puteam 
să-mi spăl hainele fără a mă teme că voi fi 
împuşcată, scalpată sau molestată în vreun alt 
mod. Pe de altă parte, erau foarte multe victime în 
urma celor două bătălii, care necesitau îngrijiri. 

Am băgat de seamă că un bărbat dădea târcoale 
taberei noastre. L-am văzut de câteva ori, dar nu 
s-a apropiat niciodată atât de mult de mine încât 
să fi putut sta de vorbă şi am crezut că suferă de 
vreo afecţiune „ruşinoasă”, cum ar fi blenoragia 
sau hemoroizii. Bărbaţilor aflaţi într-o asemenea 
situaţie le trebuia de obicei multă vreme pentru-şi 
face destul curaj sau pentru a ajunge la disperare, 
ca să ceară ajutor. Chiar şi aşa, aşteptau până ce 
aveau ocazia de a-mi vorbi între patru ochi. 

A treia sau a patra oară când l-am văzut, am 
încercat să-i prind privirea ca să-l fac să se 
apropie destul de mult pentru a-i putea da de 
înţeles că eram gata să îl examinez în particular. 
De fiecare dată, însă, mi-a evitat privirea lăsând 
ochii în jos şi amestecându-se în furnicarul de 
militari din Armata Continentală. 

A reapărut pe neaşteptate în ziua următoare, 
către apusul soarelui, în timp ce încercam să fac 


un fel de supă, folosindu-mă de un os despre care 
nu ştiam exact de la ce animal provenea, dar care 
era destul de proaspăt şi avea bucăţi de carne pe 
el. Osul îmi fusese dat de către un pacient. 
Primisem, de asemenea, doi cartofi dulci, o mână 
de boabe de grâu, o mână de boabe de fasole şi 
nişte pâine uscată. 

— Dumneavoastră sunteţi doamna Fraser? m-a 
întrebat omul, vorbind surprinzător de clar şi de 
elevat, cu un accent scoţian. Mi-am spus că 
trebuie să fi fost din Edimburgh şi mi-am adus 
aminte de felul de a vorbi al lui Tom Christie. El 
insistase întotdeauna asupra formulei „doamna 
Fraser” şi avea un mod formal, sacadat, de a 
vorbi. 

— Vi se spune Vrăjitoarea Albă, nu-i aşa? a 
întrebat omul, zâmbind. Nu avea o expresie deloc 
plăcută şi am prins bine făcăleţul în mână. Era 
înalt, brunet, slab şi tras la faţă. Purta uniforma 
Armatei Continentale. M-am întrebat de ce nu se 
dusese la medicul din regimentul său şi preferase 
să vină la o vrăjitoare. Îşi dorea ceva care să-l 
ajute în dragoste? Nu părea genul. 

A izbucnit într-un râs scurt şi a făcut o 
plecăciune. 

— Doream doar să ştiu dacă am venit sau nu la 
cine trebuie, a spus el. Vă rog să nu vă supăraţi. 

— Nu mă supăr, i-am răspuns. 

Nu era ameninţător decât prin faptul că poate 
stătea prea aproape de mine, dar mie nu-mi 
plăcea. Inima îmi bătea mai repede decât s-ar fi 
cuvenit. 

— Văd că ştiţi cum mă numesc, i-am spus, 
căutând să mă liniştesc. Dumneavoastră cum vă 


numiţi? 

Omul a zâmbit din nou şi m-a măsurat din cap 
până-n picioare, ceea ce i-a dat un aer insolent. 

— Numele meu nu este important, a replicat el. 
Soţul dumneavoastră este James Fraser? 

În momentul acela am avut dorinţa arzătoare de 
a-l lovi cu făcăleţul, dar nu am făcut-o. S-ar fi 
putut ca acest gest să-l facă să se simtă prost, dar 
nu aş fi scăpat de el. Nu voiam să-i spun că Jamie 
era soţul meu şi nici nu m-am ostenit să mă întreb 
de ce. 

Am spus pur şi simplu: 

— Vă rog să mă scuzaţi. 

După aceea am luat oala de pe foc şi am plecat. 

Nu se aşteptase la aşa ceva şi nu a pornit 
imediat după mine. M-am îndepărtat cu 
repeziciune şi m-am oprit în spatele unui cort mic, 
aparţinând voluntarilor din New Hampshire, şi am 
intrat într-un grup de oameni strânşi în jurul unui 
foc. Erau acolo voluntari, unii dintre ei cu soțiile. 
Unul sau doi dintre ei s-au arătat surprinşi de 
apariţia mea bruscă, dar toţi mă cunoşteau şi mi- 
au făcut loc cu amabilitate, salutându-mă. 

Aflându-mă în acel aşa-numit refugiu, am privit 
înapoi şi am zărit silueta lui în lumina apusului. 
Stătea lângă focul pe care îl făcusem şi îl 
abandonasem. Vântul bătea, fluturându-i pletele. 
Fără îndoială că doar din cauza imaginaţiei mele 
mi se părea că este sinistru. 

— Cine-i omul acela, mătuşică? mi-a şoptit lan la 
ureche. E vreun pretendent căruia i-ai dat 
papucii? 

— Este, într-adevăr, un om pe care l-am respins, 
i-am răspuns continuând să mă uit la el. M-am 


gândit că s-ar fi putut să mă urmărească, dar el a 
rămas acolo, privind spre mine. Faţa lui era ovală 
şi smolită. Imi puteam da seama că se uita la 
mine. 

— Unde e unchiul tău, ştii? l-am întrebat pe Ian. 

— Da, ştiu. Este cu vărul Hamish şi amândoi îi 
iau banii colonelului Martin la jocuri de noroc. 

Spunând acestea, lan şi-a întors capul către 
zona în care se aflau corturile voluntarilor din 
Vermont Acolo se înălța cortul colonelului Martin, 
care se remarca prin faptul că avusese o gaură 
către vârf, peticită cu stambă galbenă. 

— Hamish se pricepe la cărţi? am întrebat cu 
vădită curiozitate, privind spre cortul colonelului. 

— Nu, dar unchiul Jamie se pricepe, şi el ştie 
când Hamish se pregăteşte să facă o mişcare 
greşită, ceea ce este ca şi când ar fi făcut el însuşi 
o mişcare bună. 

— Te cred pe cuvânt, i-am spus lui lan. Ştii 
cumva cine este omul care se află lângă focul 
meu? 

lan s-a încruntat, privindu-l atent şi apoi mi-a 
spus: 

— Nu, dar tocmai a scuipat în supa dumitale. 

— Ce-a făcut? am spus eu, răsucindu-mă pe 
călcâie tocmai la timp pentru a-l vedea cum se 
îndepărtează. Fir-ar al dracului de nemernic. 

lan a tuşit, vrând să-şi dreagă glasul, şi mi-a 
arătat o femeie care mă privea dezaprobator. 

Când m-am uitat la focul aprins de mine, am 
văzut că omul dispăruse. 

— Vrei să-ţi spun ceva, mătuşică? m-a întrebat 
lan, privind umbrele care se iveau printre copaci. 
O să se întoarcă. 


Jamie şi Hamish nu s-au întors la cină, lăsându- 
mă să trag concluzia că le mergea bine la jocul de 
cărţi. Şi mie îmi mergea cât de cât bine. Doamna 
Kebbits, femeia care mă privise dezaprobator şi 
era soţia unul voluntar, ne-a dat de mâncare mie 
şi lui Ian: turte din mălai şi tocană de iepure cu 
ceapă. Minunat cu adevărat era faptul că sinistrul 
meu vizitator nu s-a mai întors. 

lan a plecat la treburile lui, cu Rollo alături. Eu 
am stins focul şi m-am pregătit să îmi fac vizita în 
corturile-spital. Cei mai mulţi dintre militarii grav 
răniţi au murit la două sau trei zile după bătălie. 
În ceea ce îi privea pe ceilalţi, care aveau soţii, 
prieteni sau rude, fuseseră duşi în propriile lor 
zone din tabără. Mai erau alţi aproximativ treizeci 
de bărbaţi singuri, ce nu aveau răni sau afecţiuni 
care să le fi pus viaţa în pericol. 

Mi-am pus o a doua pereche de ciorapi, mi-am 
tras pe mine pelerina din lână şi i-am mulţumit lui 
Dumnezeu pentru că vremea era rece. Frigul se 
instalase la finele lui septembrie, îmbrăcând 
pădurea în roşu şi auriu, dar ucigând şi insectele. 
Viaţa în tabără în absenţa muştelor era ceva 
minunat. Din păcate, mai erau păduchi, dar pentru 
că nu mai existau muşte, purici şi țânțari, riscul de 
declanşare a unei epidemii era mult mai mic. 

Cu toate acestea, când mă apropiam de cortul- 
spital, începeam să adulmec pentru a detecta 
eventual mirosul de fecale specific holerei, 
tifosului sau îmbolnăvirilor mai puţin grave, 
cauzate de salmonella. In seara aceea, nu am 
simţit decât izul obişnuit de latrine, trupuri 
nespălate, haine murdare şi sânge. Pentru mine, 
acest amestec de mirosuri era unul obişnuit. 


Trei infirmieri jucau cărţi sub o prelată prinsă 
lângă cort. Aprinseseră o lumânare, iar flacăra 
acesteia juca în bătaia vântului. Umbrele păreau 
să se umfle şi să se subţieze pe pânza de culoare 
deschisă. Când am trecut pe lângă ei, i-am auzit 
râzând. Asta însemna că niciunul dintre medicii de 
pe la regimente nu era acolo. Foarte bine. 

Cei mai mulţi dintre ei erau foarte mulţumiţi 
când li se dădea ajutor şi mă lăsau să fac tot ce 
voiam. Existau mereu unul sau doi care făceau caz 
de autoritatea lor. Acest lucru nu era prea 
supărător, dar devenea foarte periculos în caz de 
urgenţă. 

Slavă Domnului, nu era nicio urgenţă. Într-un 
vas aşezat în faţa cortului erau mai multe 
lumânări de diferite dimensiuni. Am luat o 
lumânare şi am intrat în cele două corturi-spital. 
Am verificat semnele vitale ale bolnavilor, am stat 
de vorbă cu bărbaţii treji, încercând să evaluez 
starea în care se aflau. 

Nu aveam niciun caz grav, dar îmi făceam griji 
pentru caporalul Jebediah Shoreditch, care avea 
două răni de baionetă din timpul asaltului asupra 
redutei mari. Printr-un miracol, nu îi fusese atins 
niciun organ vital. 

Caporalul era stingherit, deoarece una dintre 
răni era situată la nivelul unei fese, dar avea 
febră. Nu avea nici urmă de infecţie la nivelul 
fesei. 

— O să irig asta, i-am spus, privind sticla mea pe 
jumătate plină cu tinctură de genţiană. Aceasta 
era ultima cantitate de care dispuneam, dar 
speram să nu mai am nevoie de ea înainte de a 
putea să prepar altă cantitate. 


— O s-o spăl ca să te scap de puroi, i-am 
explicat. Cum s-a întâmplat? 

Operaţiunea de irigare nu avea să fie plăcută 
pentru pacient, aşa că era bine să îi distrag 
atenţia cerându-i anumite detalii. 

— Eu nu am fugit, domţă. Să nu cumva să 
credeţi asta, m-a asigurat el, apucându-se de 
marginea patului când am dat deoparte cearşaful 
şi am îndepărtat bandajul îmbibat cu terebentină. 
Unu' dintre nemernicii ăia din Hessa a făcut pe 
mortu' şi, când am călcat pe el, a înviat şi mi-a 
băgat baioneta în trup, că avea baioneta-n mână. 

— Adică vrei să spui că ţi-a băgat baioneta în 
mână, Jeb, i-a spus un prieten, care avea patul 
lângă al său. 

— Nooo, aia a fost altă treabă, a spus 
Shoreditch, uitându-se la mâna lui dreaptă, care 
era prinsă în bandaje. 

Îmi povestise că unul dintre militarii din Hessa îi 
fixase mâna pe pământ cu ajutorul unei baionete. 
După aceea, Shoreditch îşi luase cuțitul cu mâna 
stângă şi îl tăiase la nivelul ambelor picioare. 
Neamţul căzuse şi caporalul îi tăiase gâtul, fără a 
lua în seamă un al treilea duşman, care îi 
îndepărtase o parte din urechea stângă. 

— Cineva l-a împuşcat înainte de-a putea să 
ţintească mai bine. Dacă tot vorbim de mâini, 
mâna domnului colonel e bine, dom'ţă? m-a 
întrebat caporalul pe un ton cât se poate de 
politicos, deşi fruntea îi era scăldată în sudoare şi 
tendoanele de la nivelul antebraţelor îi ieşeau în 
evidenţă. 

— Cred că da, am replicat eu apăsând pe 
pistonul seringii pe care o utilizam pentru irigare. 


De azi după-amiază, joacă într-una cărţi cu domnul 
colonel Martin. Dacă l-ar fi supărat mâna, ar fi 
venit acasă de-atunci. 

Shoreditch şi prietenul lui au chicotit la auzul 
glumei grosolane, dar caporalul a oftat după ce 
am terminat şi l-am bandajat. A stat o clipă 
nemişcat înainte de a se întoarce pe partea 
zdravănă a corpului. 

— Vă mulţumesc tare mult, dom'ţă, a spus el în 
cele din urmă, privind siluetele care se mişcau 
încolo şi-ncoace în întuneric. Dacă îl vedeţi cumva 
pe prietenul Hunter sau pe doctoru' Tolliver, îi 
spuneţi să treacă şi pe la mine pentr-o clipă? 

Am ridicat din sprâncene, dar am dat din cap în 
semn că da şi i-am turnat un pahar de bere. Acum 
aveam suficientă deoarece convoaiele de 
aprovizionare ne ajunseseră din urmă. Oricum, 
berea nu avea să-i facă rău. 

Am făcut acelaşi lucru pentru prietenul lui, un 
bărbat din Pennsylvania care se numea Neph 
Brewster şi suferea de dizenterie. I-am pus în cană 
o cantitate mică din amestecul pe care îl 
recomanda doctorul Rawlings în caz de probleme 
abdominale. 

— Jeb nu vrea să vă jignească, dom'ţă, a şoptit 
Neph, în timp ce îşi bea berea. Problema e că nu 
poate să se cace singur şi nu vrea să ceară 
ajutoru' unei femei pentru asta. Dacă n-o să vină 
domnu' Denzell sau doctorul, am să-l ajut eu. 

— Să-l chem pe unul dintre sanitari? am întrebat 
eu, surprinsă. Sunt afară. 

— Oh, nu, dom'ţă. Îndată ce apune soarele, ei nu 
mai sunt de serviciu. 

Nu intră la noi, decât dacă s-a iscat vreo bătaie 


sau dacă ia cortu' foc. 

— Mhmm! am mormăit eu, gândindu-mă că 
infirmierii au acelaşi comportament indiferent de 
epoca în care trăiesc. 

— O să-l chem pe unul dintre medici, l-am 
asigurat eu. 

Domnul Brewster era slab şi palid. Mâna îi 
tremura atât de tare, încât mă îndoiam că se putea 
descurca singur pentru a-şi face nevoile, aşa că 
nici vorbă să-l ajute pe caporalul Shoreditch. 

— Eu unul mă descurc să-mi fac nevoile, a spus 
omul, zâmbind. Şi-a şters faţa cu o mână 
tremurândă. 

— Ah... îmi puteţi aduce nişte grăsime pentru 
gătit, dom'ţă. Fundu’ meu e carne vie. Nici nu o să 
pot să mă ung singur. Dacă vreţi să mă ajutaţi. 

— Am să-i spun lui Hunter cum stau lucrurile, 
am spus eu sec. Sunt sigură că va fi încântat să te 
ajute. 

Mi-am terminat repede vizita - cei mai mulţi 
dintre bărbaţi dormeau - şi am pornit în căutarea 
lui Denny Hunter. L-am găsit în cortul său, 
înfăşurat într-un şal gros pentru a se feri de frig, 
ascultând cu un aer melancolic o baladă cântată 
lângă un foc de tabără. 

— Cine? m-a întrebat el, ieşind din transă la 
venirea mea. Oh, prietenul Jebediah. Mă duc 
îndată la el. 

— Ai nişte untură de gâscă sau de urs? l-am 
întrebat. 

Denny şi-a aşezat ochelarii mai bine pe nas şi m- 
a privit cu uimire. 

— Prietenul Jebediah nu este constipat, nu-i aşa? 

Am râs şi i-am explicat cum stăteau lucrurile. 


— Ei bine, am nişte unguent, mi-a spus el cu 
oarecare îndoială. Am, dar este mentolat. Este 
destinat tratării gripei şi pleureziei, după cum ţi-ai 
dat seama. Cred că unguentul meu nu îl va ajuta 
pe fratele Brewster. 

— Mă tem că nu, i-am spus. De ce nu te duci tu 
să-l ajuţi pe domnul Shoreditch? Eu o să caut nişte 
grăsime obişnuită şi am s-o aduc. 

Grăsimea de orice fel se putea găsi oriunde se 
gătea şi a trebuit să întreb doar două persoane ca 
să fac rost de o cană de grăsime. Era grăsime de 
oposum, „mai grasă decât grăsimea”. Doamna 
care m-a ajutat mi-a spus că „este şi gustoasă”. 
Ultima dintre proprietăţile acestei grăsimi nu cred 
că avea să-l intereseze pe domnul Brewster, cel 
puţin aşa speram. l-am mulţumit amabilei doamne 
şi mi-am croit drum prin întuneric spre cortul- 
spital. 

Cel puţin, am avut intenția să mă duc acolo. 
Luna nu răsărise încă şi, după câteva minute, m- 
am trezit pe panta unui deal împădurit, pe care nu 
mai fusesem şi unde mă împiedicam de crengi şi 
de rădăcini. 

Mormăind, m-am întors către stânga... sigur că 
era... Nu, nu era. M-am oprit locului şi am 
blestemat în şoaptă. Nu aveam cum să mă fi 
pierdut. Mă aflam pe un teren pe care erau cel 
puţin jumătate dintre militarii Armatei 
Continentale, ca să nu mai amintesc de 
nenumăratele companii de voluntari. Din punctul 
în care mă aflam, am văzut trei focuri cu o formă 
neobişnuită. M-am întors şi am căutat din priviri 
vârful peticit al cortului colonelului Martin, acela 
fiind un reper ce putea fi observat şi în întuneric. 


Ceva mi s-a scurs pe picior şi am tresărit din 
reflex, vărsându-mi grăsime de oposum pe mână. 
M-am şters încet pe şorţ, în timp ce strângeam din 
dinţi. Grăsimea de oposum este foarte grasă şi mai 
are calitatea că miroase a oposum mort. 

Inima a început să-mi bată cu putere şi a bătut 
şi mai puternic atunci când o bufniţă a apărut în 
dreapta mea şi a trecut la câţiva centimetri de 
obrazul meu. Apoi a trosnit o creangă şi am auzit 
mai mulţi oameni mişcându-se cu grijă printre 
tufişuri. 

Am rămas nemişcată, muşcându-mi buza de jos. 
Deodată am fost cuprinsă de panică. 

„E în regulă!” mi-am spus supărată. „Sunt 
soldaţii care caută o scurtătură. Nu te afli în 
pericol, nu e niciun fel de pericol.” 

„Să le spui asta celor din marină”, a replicat 
nervoasă o voce din mintea mea, când s-a auzit o 
înjurătură înăbuşită, trosnetul unor crengi uscate 
şi un zgomot făcut de un obiect cu ajutorul căruia 
era lovit cineva în cap. S-au auzit un strigăt şi apoi 
bufnitura unui corp în cădere. Apoi am auzit un 
foşnet făcut de hoţii care scotoceau prin 
buzunarele victimei. _ 

Nu eram în stare să mă mişc. Îmi doream cu 
disperare să fug, dar parcă prinsesem rădăcini. 
Picioarele pur şi simplu nu îmi dădeau ascultare. 
Parcă eram într-un coşmar în care ceva venea 
spre mine, iar eu nu eram în stare să mă feresc. 

Aveam gura deschisă şi făceam eforturi să nu 
tip, fiind în acelaşi timp şocată de faptul că nu 
puteam să ţip. Respiram foarte sonor, îmi auzeam 
respiraţia în cap. Deodată am simţit cum înghit 
sânge, în vreme ce respiram şi nările îmi erau 


blocate. Apoi am simţit o greutate prăvălindu-se 
peste mine. Era ceva care ameninţa să mă bage cu 
totul în pământul acoperit cu pietre şi conuri de 
pin. Am simţit o respiraţie caldă în ureche. 

Poftim. Îmi pare rău, Martha, dar trebuie s-o iei. 
Trebuie să ţi-o dau. Da, poftim... oh, Hristoase, 
poftim... poftim... 

Nu mi-am adus aminte când am căzut la pământ. 
Semănăm cu o minge. Genunchii îmi erau aduşi 
către bărbie. Tremuram de furie şi de teamă. 
Câţiva oameni aflaţi la câţiva centimetri de mine 
râdeau şi făceau glume. 

Apoi s-a întâmplat ceva undeva în 
subconştientul meu, cu o afurisită detaşare. Deci 
acesta este un flashback. Ce interesant. 

— O să-ţi arăt eu interesant, am şoptit eu sau cel 
puţin cred că am şoptit, pentru că sunt convinsă 
că n-am scos un sunet. Eram îmbrăcată gros ca să 
mă protejez de frig, simțeam frigul pe obraz. Asta 
nu conta. Eram goală. Simţeam aerul rece pe 
piept, pe picioare, între picioare... 

Am împreunat picioarele cât de mult am putut şi 
mi-am muşcat buza cu toată puterea. Acum am 
simţit într-adevăr gustul sângelui. Lucrul care ar fi 
trebuit să se întâmple după aceea nu s-a 
întâmplat, deşi amintirea era vie în mintea mea. 
Era o amintire ce nu s-a mai repetat. 

Mi-am revenit foarte încet. Mă durea buza. 
Simţeam gustul de sânge, gustul de argint şi de 
cupru. Era ca şi cum aş fi avut monede în gură. 

Respiram de parcă tocmai aş fi alergat, dar 
puteam să respir. Nasul nu îmi era înfundat şi 
gâtul nu îmi era blocat de nimic. Eram scăldată în 
sudoare şi muşchii mă dureau, pentru că mă 


încordasem. 

Am auzit gemete în tufişul din stânga mea. Asta 
înseamnă că nu l-au omorât, am gândit eu sumbru. 
Mă gândeam că ar fi trebuit să mă duc să văd ce s- 
a întâmplat şi să dau o mână de ajutor. Nu voiam. 
Nu voiam să ating un bărbat, să văd un bărbat, să 
mă aflu în preajma unui bărbat. Oricum nu conta. 
Nu puteam să mă mişc. 

Nu mai eram prinsă în ghearele terorii. Ştiam 
unde mă aflam şi că eram cât de cât în siguranţă. 
Cu toate acestea, nu mă puteam mişca. Am rămas 
chircită, transpirând, tremurând, ascultând. 

Omul a gemut de câteva ori şi s-a rostogolit 
pentru că s-au auzit crengi trosnind. 

— Ah, rahat! a mormăit bărbatul. A rămas 
nemişcat,  gâfâind. Apoi s-a ridicat brusc, 
exclamând: 

— Ah, rahat! 

Nu ştia dacă a strigat aşa din cauza durerii sau 
pentru că şi-a adus aminte de jaf. 

A înjurat în surdină, apoi a tăcut, a oftat... apoi 
s-a auzit un strigăt de groază care mi-a trecut prin 
şira spinării ca un şoc electric. 

S-au auzit nişte foşnete, pentru că omul dorea să 
se ridice în picioare. 

Ei bine, ce se petrecea? Se auzeau sunetele 
făcute de cineva care fugea. Groaza părea a fi 
contagioasă. Voiam şi eu să fug. Stăteam în 
picioare, inima îmi bătea până în gât, dar nu ştiam 
încotro să mă îndrept. Nu auzeam decât trosnete. 
Ce Dumnezeu se întâmpla acolo? 

Am auzit frunzele uscate foşnind şi am întors 
capul. Mulțumită acestui gest nu am făcut atac de 
cord când Rollo şi-a pus trufa umedă în palma 


mea. 

— Dumnezeule mare! am exclamat şi m-am 
liniştit la auzul propriei mele voci. 

Am auzit zgomotul unor paşi prin frunze. 

— Aici erai, mătuşică! 

S-a arătat o siluetă neagră, o umbră în întuneric, 
şi lan m-a atins pe braţ. Te simţi bine, mătuşică? 

Din tonul vocii sale se putea ghici că era 
îngrijorat. 

— Da, am răspuns cu oarecare convingere. Da, 
m-am rătăcit pentru că e întuneric. 

— Oh! a exclamat acea siluetă, relaxându-se. M- 
am gândit eu că trebuie să te fi rătăcit. Danny 
Hunter a venit şi a spus că ai plecat să cauţi nişte 
grăsime şi nu te-ai întors. Era îngrijorat, aşa că eu 
şi cu Rollo am pornit să te căutăm. Cine a fost 
omul acela pe care l-a speriat Rollo? 

— Nu ştiu, i-am răspuns. 

Pentru că lan a vorbit despre grăsime, am 
început să caut cana cu grăsime de oposum. Cana 
era jos, pe pământ, şi era curată lună. Din 
zgomotele pe care le făcea Rollo, am dedus că 
lingea frunzele pe care mai erau urme de grăsime. 
În aceste condiţii nu aveam de ce să mă supăr. 

Ian s-a aplecat şi a ridicat cana, spunând: 

— Vino să stai lângă foc, mătuşică. O să fac eu 
rost de nişte grăsime. 

Nu am comentat în niciun fel şi l-am urmat pe 
lan, coborând dealul fără să fiu atentă la peisaj. 
Îmi doream cu orice preţ să îmi recapăt echilibrul 
interior şi să  redevin stăpână asupra 
sentimentelor mele. 

Am auzit cuvântul „flashback” doar de câteva 
ori, în Boston, în anii '60. Pe vremuri, fenomenul 


nu era numit astfel, dar auzisem de el. Văzusem şi 
cum se manifestă. În Primul Război Mondial se 
numea „şoc cauzat de explozie*'. In cel de-al 
Doilea Război Mondial se numea „astenie cauzată 
de confruntarea armată”. 

„Ei bine, am reuşit”, mi-am spus în gând, 
apărându-mă. „Trebuie să te obişnuieşti cu asta.” 
M-am întrebat cu cine anume vorbeam şi dacă nu 
cumva începusem să-mi pierd minţile. 

Mi-am adus aminte, fără îndoială, ce mi se 
întâmplase cu ani în urmă, când fusesem răpită. 
Aş fi preferat să nu fie aşa, dar ştiam destulă 
psihologie şi încercam să-mi suprim amintirile. 
Când au apărut, le-am privit cu atenţie respirând 
adânc şi le-am trimis de unde veniseră, pentru a-l 
căuta pe Jamie. După o vreme, am descoperit că 
numai anumite detalii reveneau  stăruitor: 
pavilionul unei urechi, purpurie în lumina 
răsăritului, arătând ca o ciupercă exotică; lumina 
vie pe care o văzusem, când Harley Boble mi-a 
spart nasul, mirosul de porumb din respiraţia 
idiotului care încercase să mă violeze, greutatea 
moale a unui bărbat mort. Restul era doar o ceaţă. 

Aveam şi coşmaruri, cu toate că Jamie se trezea 
imediat ce începeam să gem şi mă scutura destul 
de tare ca să mă trezesc din vis. Apoi mă lipea de 
el, mă mângâia pe păr şi pe spate, fredonându-mi 
ceva, el însuşi încă adormit, până când eu 
adormeam din nou. 

Ceea ce mi se întâmplase acum era cu totul 
altceva. 

Ian a trecut de la un foc la altul cerând untură şi 
a obţinut o gamelă mică, pe fundul căreia se afla 
un pic de untură la care fusese adăugat camfor. 


Era un pic râncedă, dar Denny Hunter îi spusese 
pentru ce îi trebuia şi atunci lan nu s-a uitat prea 
mult la starea în care se afla untura. 

Era mai preocupat de starea în care se afla 
mătuşa lui. Ştia foarte bine de ce tremura uneori 
ca o frunză şi gemea în somn. Văzuse în ce hal era 
când o scoseseră din mâinile acelor nemernici şi 
ştia ce îi făcuseră. Simţea că i se tulbura sângele 
şi i se umflau venele de la tâmple când îşi aducea 
aminte de lupta pe care o purtaseră atunci când o 
scoseseră din mâinile răufăcătorilor. 

Nu voise să se răzbune când o salvaseră. El 
credea că acest lucru fusese o greşeală, deşi 
înţelesese bine că ea era un om care îi vindecă pe 
alţii şi care jurase să nu ucidă. Treaba era că unii 
oameni meritau să fie ucişi. Biserica nu permitea 
acest lucru decât în condiţii de război. Mobhicanii 
pricepeau foarte bine situaţia. Şi unchiul Jamie. 

Şi quakerii. 

A oftat. 

S-o arunci din tigaie în foc. În momentul în care 
a primit untura, nu s-a îndreptat spre cortul-spital 
unde Denny era mai mult ca sigur, ci spre cortul 
fraţilor Hunter. Putea pretinde că se duce la 
cortul-spital. Cele două corturi erau destul de 
aproape unul de altul, dar nu înţelesese niciodată 
de ce ar fi trebuit să se mintă pe sine însuşi. 

Nu se întâmpla pentru prima oară să îi fie dor de 
Brianna. El putea să-i spună orice şi ea lui, mai 
mult chiar, credea lan, decât îi putea spune lui 
Roger Mac. 

Şi-a făcut cruce în virtutea unui automatism, 
mormăind: 

— Gum biodh iad sabhailte, a Dhia. Fie ca ei să 


fie în siguranţă, oh, Doamne. 

S-a întrebat ce sfat i-ar fi dat Roger Mac dacă s- 
ar fi aflat acolo. Era un om tăcut şi bun, chiar dacă 
era prezbiterian. Fusese alături de el şi îl ajutase, 
fără a rosti niciun cuvânt despre asta. 

S-a oprit o clipă, gândindu-se la viitoarea 
congregaţie a lui Roger Mac şi întrebându-se la 
cele ce vor spune enoriaşii despre noul lor pastor, 
dar a scuturat din cap şi şi-a continuat drumul. 
Toate aceste gânduri nu erau decât un mod de a-l 
face să nu se gândească la cele ce-i va spune ei, 
iar lucrul acesta nu îşi avea rostul. Ar fi vrut să-i 
spună un singur lucru, dar tocmai acela era lucrul 
pe care nu îl putea spune niciodată. 

Bucata de pânză care servea drept uşă a 
cortului era închisă, dar înăuntru ardea o 
lumânare. El a tuşit de îndată ce a ajuns înaintea 
cortului şi Rollo, dându-şi seama unde se aflau, a 
scos un hămăit vesel. 

Uşa improvizată s-a dat imediat în lături şi 
Rachel s-a arătat numaidecât. Avea într-o mână 
ceva la care lucra. Încerca să pătrundă întunericul 
cu privirea şi zâmbea pentru că auzise câinele. Işi 
scosese boneta şi părul desprins din ace îi atârna 
în dezordine. 

— Rollo! a exclamat ea chemându-l ca să-l 
scarpine între urechi. Văd că ţi-ai adus şi 
prietenul. 

Ian a zâmbit, ridicând mica gamelă. 

— Am adus nişte grăsime, a spus el. Mătuşa mea 
a spus că fratele dumitale are nevoie de aşa ceva 
pentru fund. După ce a rostit aceste cuvinte, a 
simţit nevoia să se corecteze: a spus că fratele 
dumitale are nevoie de grăsime pentru un fund. 


A simţit că poate nu ar fi trebuit să spună aşa 
ceva, dar a avut sentimentul că stătea de vorbă cu 
singura femeie din tabără pentru care fundul 
putea constitui un subiect de discuţie. Mai exista o 
asemenea femeie, adică mătuşica lui. Probabil că 
ar fi putut sta de vorbă despre aşa ceva şi cu 
prostituatele. 

— Oh, va fi încântat. Mulţumesc. 

A întins mâna ca să ia gamela şi degetele lor s- 
au atins. Gamela unsuroasă de la grăsime i-a căzut 
fetei din mână şi s-au aplecat amândoi să o ridice. 
Ea a fost cea care şi-a ridicat prima capul. Părul ei 
i-a atins obrazul. Era cald şi avea mirosul ei. Fără 
a se gândi, el i-a pus ambele mâini pe obraz şi s-a 
aplecat spre ea, văzând cum ochii ei deveneau mai 
închişi la culoare şi s-a bucurat de o clipă, două de 
fericire supremă când buzele lui le-au atins pe ale 
ei. Era ca şi când sufletul lui i-ar fi căzut fetei în 
palmă. 

După aceea, una dintre palmele fetei l-a lovit 
peste obraz şi el s-a dat înapoi, ca un beţiv care 
fusese trezit din somn. 

— Ce faci? a şoptit ea, lipindu-se de pânza 
cortului de parcă ar fi vrut să treacă prin el. Nu se 
cuvine! _ 

lan nu-şi găsea cuvintele. In mintea lui se 
îngrămădeau cuvinte în toate limbile pe care le 
stăpânea, dar era mut. Primul cuvânt pe care l-a 
putut rosti totuşi a fost în gaelică. 

— Mo chridhe, a spus el, respirând pentru prima 
dată de când o atinsese. 

Apoi i-au venit în minte cuvinte în graiul 
mohicanilor, de undeva, din adâncul fiinţei sale. 
Am nevoie de tine ar fi vrut să spună, dar 


cuvintele pe care a reuşit să le rostească, au fost: 

— Îmi... îmi pare rău. 

Ea a dat din cap precum o păpuşă, spunând: 

— Da... Da, da. 

El ar fi trebuit să plece. Ea se temea şi el ştia 
asta. Dar mai ştia ceva. Nu de el se temea. A întins 
mâna încet spre ea. Degetele i se mişcau fără să 
vrea, de parcă ar fi fost pe cale să prindă un 
păstrăv. 

Ca printr-un neaşteptat miracol, mâna ei s-a 
întins tremurând spre mâna lui. El a atins vârfurile 
degetelor ei. Degetele ei erau reci. Ale lui erau 
calde. El avea să o încălzească... în minte simţea 
carnea ei rece lipită de a lui. A văzut sfârcurile 
care se ghiceau prin rochie. A simţit greutatea 
mică a sânilor ei reci în palmele lui, pulpele ei 
lipite de trupul său, reci în comparaţie cu căldura 
pe care el o emana. 

A apucat-o de mână şi a tras-o spre el,iareaa 
venit încet, neajutorată, atrasă de căldura lui. 

— Nu se cuvine a şoptit ea, atât de încet încât 
abia i se auzea glasul. Nu se cuvine să facem 
asemenea lucru. 

lan s-a gândit că nu putea să o tragă pur şi 
simplu spre el, să o culce la pământ, să-i scoată 
hainele şi să o posede, deşi fiecare fibră a fiinţei 
sale îi cerea să facă întocmai aceste lucruri. Şi-a 
adus aminte că trebuia să fie civilizat şi, fără să 
vrea, a dat drumul mâinii ei, spunând într-o 
engleză perfectă: 

— Nu, bineînţeles că nu se cuvine să facem 
asemenea lucru. 

— Eu... tu... a spus ea trecându-şi dosul mâinii 
peste gură. 


Ian s-a gândit că fata nu făcea acest gest pentru 
a şterge într-un fel sărutul lui, ci pentru că era 
uimită. 

— Ştii... a spus ea şi a rămas mută şi nemişcată. 

— Nu mă întreb dacă mă iubeşti, a spus el ştiind 
că spune adevărul. Mă tem ca nu cumva să mori 
pentru că mă iubeşti. 

— Da' ştiu că eşti îndrăzneţ! Nu am spus că te 
iubesc! 

A privit-o şi a simţit ceva în piept. Poate că era 
un hohot de râs, poate că nu. 

— Ar fi mai bine să nu ţii la mine, a spus el încet. 
Nu sunt un prost, şi nici tu nu eşti proastă. 

Ea a făcut un gest brusc şi lan s-a retras cu un 
pas. 

— Cred că ar fi mai bine să nu mă atingi, femeie, 
a spus el, privind-o pătrunzător în ochi. Ochii lui 
aveau culoarea stâncilor aflate în bătaia valurilor 
mării. Dacă mă atingi, o să te am aici şi acum şi va 
fi prea târziu pentru noi amândoi, nu-i aşa? 

Mâna ei a rămas ridicată în aer. Ar fi vrut să o 
retragă, dar nu putea. 

lan i-a întors spatele şi a înaintat în noapte. 
Pielea lui era atât de fierbinte, încât aerul nopţii 
se prefăcea în abur când o atingea. 

Rachel a rămas împietrită, ascultând bătăile 
inimii sale. Apoi a mai auzit un sunet care parcă o 
deranja. A privit în jos şi l-a văzut pe Rollo lingând 
gamela pe care ea o scăpase din mână. 

— Oh, Doamne! a exclamat ea ducându-şi palma 
la gură, temându-se că, dacă va izbucni în râs, va 
fi unul isteric. 

Câinele a privit-o cu ochii lui galbeni, lucind în 
lumina lumânării, lingându-se pe bot şi dând 


încetişor din coadă. 

— Ce mă fac? l-a întrebat ea. E tare bine de tine, 
tu poţi să stai în preajma lui toată ziua şi apoi să 
dormi lângă el în pat, fără să spui un cuvânt. 

Rachel s-a aşezat pe scaun pentru că i se 
înmuiaseră genunchii şi a mângâiat blana de pe 
ceafa lui Rollo. 

— Ce vrea să spună? l-a întrebat ea pe Rollo. Mă 
tem ca nu cumva să mori pentru că mă iubeşti. 
Oare crede că eu sunt una dintre acele nebune 
care slăbesc, se ofilesc şi se fac albe la faţă pentru 
că sunt îndrăgostite, aşa cum i se întâmplă lui 
Abigail Miller? Spun asta nu că s-ar gândi să 
moară de dragul cuiva, bineînţeles în afară de 
soţul ei. 

L-a privit pe Rollo şi l-a mângâiat continuând: 

— Şi cum adică, sărută pe o alta şi pe urmă se 
trezeşte sărutându-mă pe mine? Doamne, iartă- 
mă, dar se cuvine să trăim în lumina adevărului. 
Ce vrea să zică? 

l-a dat drumul câinelui. Rollo i-a lins mâna 
respectuos şi apoi a ieşit din cort, fără îndoială 
pentru a-i transmite această întrebare stăpânului 
său. 

Ar fi trebuit să pună nişte cafea la fiert şi să 
pregătească cina, pentru că Denny urma să vină 
curând de la spital şi îi va fi foame şi frig. Cu toate 
acestea, a continuat să stea pe scaun uitându-se la 
flacăra lumânării şi întrebându-se dacă i-ar simţi 
căldura dacă şi-ar trece palma prin ea. 

Se îndoia că ar simţi ceva. Tot trupul ei a luat 
foc în momentul în care lan a atins-o ca o torţă 
muiată în terebentină şi ea simţea că ardea încă. 
Era de mirare că rochia îi era întreagă. 


Rachel ştia foarte bine ce era el, nu făcea o 
taină din asta. Era un bărbat pe care violenţa îl 
însoțea tot timpul. 

— Şi eu m-am folosit de asta când mi-a venit la 
îndemână, nu-i aşa? a întrebat ea lumânarea. Nu 
aşa se comporta un quaker. Ea nu se mulţumise să 
se încreadă în mila lui Dumnezeu, nu voia să 
accepte voinţa Lui. Nu doar că acceptase violenţa, 
ci pusese trupul şi sufletul lui lan Murray în mare 
primejdie. Nu, nu exista nimic bun în ignorarea 
adevărului. 

— Deşi este adevărat ceea ce spun eu aici, a 
arătat ea apărându-se, trebuie să arăt că tot ceea 
ce a făcut a făcut pentru Danny, dar şi pentru 
mine. 

— Cine şi ce anume a făcut? a întrebat fratele ei, 
aplecându-se pentru a intra în cort şi îndreptându- 
şi apoi spatele şi privind-o fără a înţelege nimic. 

— O să te rogi pentru mine? a întrebat ea 
deodată. Sunt într-o mare primejdie. 

Fratele ei a privit-o mirat. 

— Eşti, a spus el încet. Mă îndoiesc, însă, că 
rugăciunea te va ajuta. 

— Cum? Nu ai încredere în Dumnezeu? a spus 
ea, gândindu-se că poate fratele ei a fost influenţat 
de tot ceea ce văzuse în decursul ultimei luni. Se 
temea că îi fusese zguduită credinţa. Ea se baza 
mult şi pe credinţa fratelui ei, aşa cum te bazezi 
pe un scut. Dacă acea credinţă nu mai exista... 

— Am nemărginită încredere în Dumnezeu, a 
spus el zâmbind. În tine însă nu am atât de multă 
încredere. 

Şi-a pus pălăria în cuiul pe care îl bătuse în 
tāruşul ce susţinea cortul. A verificat bucata de 


pânză care ţinea loc de uşă, vrând să se convingă 
că era bine închisă. 

— Am auzit lupii urlând pe drum încoace. l-am 
auzit chiar mai aproape decât mi-ar fi plăcut, a 
spus Denny aşezându-se şi privind-o drept în ochi. 

— Ian Murray? a întrebat el brusc. 

— De unde ai ştiut? a întrebat ea, ştergându-şi 
mâinile pe şort. 

— Am dat peste câinele lui chiar acum, a 
replicat el privind-o pătrunzător. Ce anume ţi-a 
spus? 

— Ăăă... nimic. 

Denny a privit-o neîncrezător şi ea a spus: 

— Nu prea multe. Mi-a spus că... îl iubesc. 

— Şi îl iubeşti? a întrebat Denny, fără să pară 
deloc surprins. 

— Cum aş putea să iubesc un asemenea om? 

— Dacă nu l-ai iubi, cred că nu mi-ai cere să mă 
rog pentru tine, a spus el cu chibzuială. Ai avea 
grijă să-l îndepărtezi. Cum anume, nu aş prea 
putea să-ţi spun, cu toate că tu vorbeşti aşa, 
retoric. 

Ea a râs, deşi era agitată. 

— Nu, nu am spus nimic retoric, a replicat ea, 
ştergându-şi palmele pe şorţ. Mai mult chiar... 
crezi că lov era retoric când l-a întrebat pe 
Dumnezeu la ce se gândea? Eu aşa vorbesc. 

— Să-i pui întrebări lui Dumnezeu nu este un 
lucru tocmai simplu, a spus Denny gânditor. 
Primeşti răspunsuri, dar acestea te duc în locuri 
ciudate. 

Doctorul a zâmbit, dar de data asta cu atâta 
dragoste în ochi, încât Rachel a privit în altă 
parte. 


Ea stătea pe scaun, frământând între degete 
materialul şorţului, în timp ce îi auzea pe oamenii 
beţi cântând, ca în fiecare seară. Ar fi vrut să 
spună că lucrurile erau ciudate, mai ales pentru 
doi quakeri care erau în mijlocul unei armate şi 
făceau parte din ea. Denny se îndoise de spusele 
Domnului şi tocmai de aceea ajunseseră ei doi 
acolo, dar ea nu voia să-i spună nimic, ca să nu 
creadă că îl acuza. 

Ea l-a privit în ochi şi l-a întrebat cât se poate de 
serios: 

— Ai fost vreodată îndrăgostit, Denny? 

— Oh! a exclamat el, privindu-şi propriile mâini, 
pe care le aşezase pe genunchi. 

Continua să zâmbească, dar părea că zâmbeşte 
unui lucru aflat în interiorul său. 

— Cred că da, a răspuns medicul. 

— În Anglia? 

El a dat din cap în semn că da, spunând: 

— Da. Cu toate acestea, nu era un lucru potrivit. 

— Ea... nu era quaker? 

— Nu, nu era, a răspuns el încet. 

Într-un fel, acest lucru reprezenta o uşurare. Ea 
se temuse că Denny se îndrăgostise de o femeie 
care nu voia să plece din Anglia şi el se simţise 
obligat să se întoarcă în America... de dragul ei. În 
ceea ce privea sentimentele ei pentru lan Murray, 
lucrurile nu erau de bun augur. 

— Îmi pare rău de grăsime. 

— Grăsime? a întrebat el, clipind des. 

— Prietenul Murray mi-a spus că este pentru 
fundul cuiva. Câinele a mâncat-o. 

— Câinele a mâncat... Oh, câinele a mâncat-o. 

Denny s-a strâmbat puţin şi şi-a frecat degetul 


mare al mânii drepte de celelalte degete. Nu-i 
nimic. Am găsit eu grăsime. 

— 'Ţi-e foame, a spus Rachel deodată, ridicându- 
se. Spală-te pe mâini, că eu o să pun cafeaua la 
fiert. 

— Ar fi tare bine. Îţi mulţumesc, Rachel. 
Rachel... a avut o ezitare, dar el nu era omul care 
să se ascundă după deget. Prietenul Murray ţi-a 
spus că îl iubeşti... nu că el te iubeşte pe tine? 
Acest mod de exprimare pare... ciudat, nu-i aşa? 

— Aşa este, a replicat ea pe un ton care arăta 
clar că nu voia să discute despre lucrurile care 
aveau legătură cu lan Murray. Nu avea de gând să 
îi explice lui Denny că lan Murray nu îşi exprimase 
simţămintele în cuvinte, pentru că nu era nevoie 
să o facă. Aerul din jurul ei mai păstra căldura 
celor spuse de el. Cu toate astea... 

— Poate că mi-a spus că mă iubeşte, a şoptit ea. 
Mi-a spus ceva, dar nu în engleză şi nu am înţeles. 
Ştii cumva ce înseamnă mo cree-ga? 

Denny s-a încruntat preţ de o clipă, dar apoi s-a 
înseninat, spunând: 

— Asta e în graiul celor din Highlands, adică în 
Gàidhlig, cred. Nu, nu ştiu ce înseamnă, dar l-am 
auzit pe prietenul Jamie spunându-i aceste cuvinte 
soţiei sale într-un context în care era limpede că 
acele cuvinte sunt semn de adâncă... afecţiune. 

Medicul a tuşit, pentru ca apoi să continue: 

— Rachel... doreşti să stau eu de vorbă cu el? 

Pielea ei ardea încă, faţa îi ardea de parcă ar fi 
avut febră, dar a simţit că i-a trecut un fior de 
gheaţă prin inimă. 

— Să vorbeşti cu el, a repetat ea şi a înghiţit 
nodul care i se pusese în gât. Şi... ce să-i spui? 


Găsise ibricul de cafea şi săculeţul cu ghindă şi 
cicoare prăjită. A turnat o mână de boabe în mojar 
şi a început să le piseze de parcă ar fi fost şerpi, şi 
nu boabe. 

Denny a ridicat din umeri şi s-a uitat la ea cu 
interes. 

— Ai să spargi mojarul, a spus el în cele din 
urmă. În legătură cu ceea ce ar trebui să-i spun, ei 
bine... asta trebuie să aflu de la tine. 

Continua să se uite la ea, dar orice urmă de 
umor dispăruse. Era serios. 

— Dacă doreşti, am să-i spun să nu îţi mai 
vorbească niciodată. Pot, de asemenea, să-i spun 
că sentimentele tale faţă de el sunt acelea ale unei 
prietene şi atât. 

Rachel a turnat boabele pisate în ibric şi peste 
ele a pus apă din bidonul pus pe ţăruşul care 
susţinea cortul. 

— Acestea sunt singurele alternative pe care le 
vezi? a întrebat Rachel, încercând să îşi păstreze 
calmul. 

— Surioară, a spus el cu multă blândeţe, nu te 
poţi căsători cu un astfel de om în condiţiile în 
care ai vrea să te mai numeri printre quakeri. Tu 
ştii foarte bine asta. 

Denny a aşteptat puţin, pentru ca apoi să 
continue: 

— Mi-ai cerut să mă rog pentru tine. 

Ea nu i-a răspuns şi a ieşit din cort pentru a 
pune ibricul de cafea pe cărbuni şi adăugând 
lemne astfel încât focul să se înteţească. Aerul se 
înfierbântase din cauza fumului şi a miilor de 
focuri de felul celui pe care îl aprinsese ea. 
Noaptea era neagră, limpede şi infinită. Stelele 


ardeau cu focul lor rece. 

Când a intrat în cort, Denny se băgase aproape 
cu totul sub pat. 

— Ce e? a întrebat ea. 

El s-a dat câţiva paşi înapoi şi a adus mica ladă 
în care ar fi trebuit să se afle rezervele lor de 
alimente. Acolo erau doar nişte bucăţi de ghindă şi 
nişte mere pe jumătate roase de şoareci. 

— Ce e? a întrebat ea din nou. Ce s-a întâmplat 
cu mâncarea? 

Denny era vizibil supărat. Era roşu de furie şi şi- 
a frecat gura cu mâna înainte de a spune: 

— Un nenorocit de fiu al Sata... a tăiat cortul şi 
a luat-o. 

Izbucnirea de furie cauzată de această 
întâmplare nefericită era chiar binevenită, 
deoarece atenţia se îndrepta către un alt subiect. 

— Neno... Nenorocitul! 

— Fără îndoială, a spus Denny, trăgând adânc 
aer în piept, încercând să-şi revină. Fără îndoială 
că îi era foame, bietul de el, a adăugat medicul, 
dar fără a avea o intonaţie care să trădeze mila. 

— Dacă aşa au stat lucrurile, atunci putea să 
ceară mâncare şi să aştepte să fie hrănit! a strigat 
Rachel. Este pur şi simplu vorba despre un hoţ! a 
izbucnit ea bătând din picior. Ei bine, mă voi duce 
să cer mâncare pentru noi. Tu fii atent la cafea. 

— Nu trebuie să te duci să cauţi mâncare pentru 
mine, a protestat Denny. 

Ea ştia prea bine că fratele ei nu mâncase nimic 
din zori şi că era mort de foame. De aceea s-a 
mulţumit să se uite la el cu ochi mari. 

— Lupii... a spus el, dar ea îşi pusese deja 
pelerina şi boneta. 


— O să iau o torţă, i-a spus ea. Şi te asigur că 
lupul care ar avea îndrăzneala să îmi taie calea ar 
fi un ghinionist, având în vedere starea sufletească 
în care mă aflu. 

Şi-a luat repete tolba şi a plecat, înainte ca 
Denny să o poată întreba unde avea de gând să se 
ducă. 

Ea putea să se ducă la zece corturi. Suspiciunile 
legate de fraţii Hunter se risipiseră după ce Denny 
avusese diverse aventuri făcând-o pe dezertorul, 
iar Rachel se afla în relaţii foarte bune cu soțiile 
voluntarilor care îşi aveau corturile în apropierea 
corturilor lor. 

S-a gândit că nu s-ar fi cuvenit să tulbure 
oamenii la o astfel de oră târzie. Ar fi vrut însă să 
afle noutăţi despre capitulare şi prietenul Jamie 
lua mereu parte la negocieri şi spunea ce îşi putea 
permite să spună. Putea, de asemenea, să se ducă 
la Claire Fraser pentru că avea un neg mic, dar 
dureros, la degetul mare de la picior şi să se 
folosească de acest prilej pentru a face rost de 
mâncare. 

Ea era, însă, o femeie mult prea cinstită şi nu 
voia să apeleze la asemenea tertipuri. Se îndrepta 
spre locul unde se afla Jamie Fraser şi ai săi, de 
parcă ar fi fost atrasă de un magnet, iar acel 
magnet se numea lan Murray. Işi dădea seama că 
acţiunea ei era nebunească, dar nu putea schimba 
nimic, aşa cum nu putea să-şi schimbe culoarea 
ochilor. 

Nu îşi putea închipui ce avea să facă să spună 
sau să gândească dacă avea să-l vadă, dar îşi 
continua drumul cu hotărâre, de parcă s-ar fi dus 
la piaţă. Torța din mâna ei arunca lumină pe 


cărare, iar umbra ei urma lumina, o umbră mare şi 
ciudată proiectată pe pânza corturilor pe lângă 
care trecea. 


68 
OASPETELE NEPOFTIT 


Mă ocupam de foc când am auzit zgomotul 
discret al unor paşi. M-am întors şi am zărit o 
siluetă masivă care se apropia de mine. Am 
încercat să fug, dar picioarele mele refuzau să se 
mişte. Am încercat să ţip, dar glasul îmi rămăsese 
prizonier în gât. M-am înecat şi nu am reuşit să 
scot decât un eep. 

Silueta care venea spre mine clătinându-se şi 
mormăind s-a oprit înaintea mea, lovind pământul 
şi făcându-mă să simt o boare rece pe sub fustă. 

— Ţi-am adus un cadou, Sassenach, a spus Jamie 
rânjind şi ştergându-şi sudoarea de pe bărbie. 

— Un... cadou, am spus încet, privind bucata 
uriaşă de... nu ştiu ce pe care o pusese pe pământ 
în faţa mea. Am simţit şi un miros specific. 

— O haină din blană de bizon! am exclamat. Oh, 
Jamie! Este o haină din blană de bizon? 

Nu era nicio îndoială; slavă Domnului, nu era o 
haină nouă. Se simţea încă mirosul fostului ei 
proprietar, chiar dacă era rece. Am căzut în 
genunchi şi mi-am trecut mâinile peste ea. Era 
bine lucrată, flexibilă şi relativ curată. Am simţit şi 
firele de păr în mâinile mele. Acestea erau curate, 
nu aveau pe ele noroi, gunoi sau alte chestii 
purtate de bizon cât a fost în viaţă. 

Era enormă şi caldă, minunat de caldă. 


Mi-am băgat mâinile îngheţate în ea. Mai păstra 
căldura trupului lui Jamie. 

— Oh! am exclamat eu. Ai câştigat-o? 

— Am câştigat-o, a replicat Jamie cu mândrie. 
Am câştigat-o de la unul dintre ofiţerii britanici, 
un bărbat care joacă bine cărţi, a adăugat el, 
ţinând să spună adevărul. Joacă bine, dar nu are 
noroc. 

— Ai jucat cărți cu ofițerii britanici? l-am 
întrebat, privind îngrijorată către tabăra 
britanicilor, deşi aceasta nu se vedea din punctul 
în care ne aflam. 

— Doar cu un ofițer britanic. Un anume căpitan 
Manşei. El a venit cu ultimele propuneri ale lui 
Burgoyne şi a fost obligat să aştepte până ce 
Granny le-a citit. Va avea noroc dacă nu va fi 
jupuit înainte de a pleca de aici. E omul cu cel mai 
puțin noroc la cărți din câți am văzut eu vreodată, 
a adăugat Jamie încet. 

Nu prea i-am acordat atenţie, pentru că mă 
uitam la blană. 

— E minunată, Jamie. E uriaşă! am exclamat. 

Era, într-adevăr. Avea o lungime de peste doi 
metri şi atât de largă, încât se puteau bucura 
simultan doi oameni de căldura ei, cu o singură 
condiţie: aceea ca persoanele respective să nu 
aibă nimic împotrivă de a dormi lipite una de alta. 
Gândul că mă puteam refugia sub acel adăpost 
cald şi intim după atâtea nopţi de tremurat sub 
nişte pături... 

Se părea că Jamie se gândise la aceleaşi lucruri. 

— E destul de mare pentru noi amândoi, a spus 
el atingându-mi delicat sânul. 

— Chiar aşa? l-am întrebat. 


S-a apropiat mai mult de mine şi i-am simţit 
mirosul, care era mai puternic decât cel de vânat 
pe care îl avea blana. Jamie mirosea a frunze 
uscate, a cafea în amestec cu ghindă şi a coniac. 

— Chiar şi într-o cameră întunecată în care se 
află zece bărbaţi tot te-aş găsi, am spus, 
bucurându-mă de mirosul lui. 

— Cred şi eu că ai putea. Nu am făcut baie deo 
săptămână, a replicat Jamie, apropiindu-şi capul 
de al meu până ce frunţile ni s-au atins. Îmi doresc 
să-ţi scot rochia şi să-ţi sug sfârcurile până când ai 
să te faci mică precum un crevete, cu genunchii 
puşi pe testiculele mele, a şoptit el. Vreau să te 
posed repede şi pe urmă să adorm cu capul pe 
sânii tăi goi, zău că da. 

— Oh! am exclamat. Ce idee bună! 

Chiar dacă eram de acord cu propunerile pe 
care mi le făcuse, mi-am dat seama că Jamie 
trebuia să mănânce înainte de a putea face orice 
altceva, îi auzeam stomacul chiorăindu-i de la o 
poştă. 

— Văd că de la jocul de cărţi ţi s-a făcut foame, 
i-am spus, uitându-mă la el, în vreme ce devora 
trei mere din şase înghiţituri. 

— Ai dreptate, a replicat el scurt. Ai nişte pâine? 

— Nu, dar am bere. 

Am impresia că acel cuvânt pe care tocmai îl 
rostisem a avut un efect magic, pentru că lan a 
apărut din senin, întrebând plin de speranţă: 

— Bere? 

— Pâine? am spus Jamie şi eu într-un glas, 
pentru că din hainele lui lan răzbătea o mireasmă 
de preparat pe bază de drojdie, pe jumătate ars, 
care s-a dovedit a proveni de la două pâini mici pe 


care le avea în buzunare. 

— De unde le ai, Ian? l-am întrebat, dându-i un 
bidon cu bere. 

A băut cu poftă şi apoi m-a privit cu ochii goi, 
şoptind întrebător: 

— Ah? 

— Te simţi bine, Ian? l-am întrebat, privindu-l cu 
îngrijorare. 

El a clipit cu o faţă gânditoare: 

— Da, da, mătuşă, a spus el în cele din urmă. O 
să... oh... ah, mulţumesc pentru bere. 

Mi-a înapoiat bidonul gol şi apoi a dispărut în 
întuneric. 

— Ai văzut? am întrebat, întorcându-mă spre 
Jamie care îşi aduna din poală firmituri de pâine. 

— Nu. Ce? Poftim, Sassenach, a spus el în cele 
din urmă întinzându-mi o pâine. 

— Ai văzut că lan s-a purtat de parcă nu ar fi 
fost întreg la minte. Poftim, ia jumătate din pâinea 
asta. Tu ai mai mare nevoie să mănânci. 

Jamie nu m-a contrazis. 

— Doar nu sângera şi nici nu era rănit, a arătat 
el. Ei bine, în cazul ăsta s-a îndrăgostit de vreo 
biată femeie. 

— Aşa? Ei, atunci simptomele sunt explicabile. 
Dar... mâneam pâinea încet, ca plăcerea să dureze 
mai mult. Era proaspătă şi avea coaja tare. Eu am 
văzut tineri îndrăgostiţi şi lan avea exact 
simptomele unui astfel de tânăr. Nu îl mai 
văzusem însă pe lan aşa de când... 

— Mă întreb de cine, am spus eu. 

— Dumnezeu ştie. Sper să nu fie vreo 
prostituată, a spus Jamie, oftând şi trecându-şi o 
palmă peste faţă. Ar fi mai bine să se 


îndrăgostească de nevasta altuia decât de o 
prostituată. 

— Nu cred că ar... am început eu, dar m-am 
întrerupt, observând îngrijorarea de pe chipul lui 
Jamie şi am întrebat: 

— Nu a făcut aşa ceva! 

— Nu, nu a făcut aşa ceva, m-a asigurat Jamie, 
dar era cât pe ce. Acest lucru nu este de laudă 
pentru doamna de care se ataşase lan. 

— Despre cine e vorba? 

— Despre soţia colonelului Miller. 

— Vai de mine! 

Abigail Miller era o blondă frumoasă de vreo 
douăzeci de ani, mai tânără cu aproximativ două 
decenii decât soţul ei, un bărbat masiv, lipsit de 
umor. 

— Puțin a lipsit să se întâmple ceva, am spus. 
Dar cât de puţin? 

— Destul de puţin, a spus Jamie supărat. Se tot 
dădea pe lângă el, ca o mâţă-n călduri. Trag 
nădejde ca soţul ei să mai fi pus şaua pe ea. 

— l-a văzut? 

— Da. El, dar şi eu i-am văzut. Eram împreună şi 
i-am văzut din spatele unui tufiş. Era limpede că 
nu lan avusese iniţiativa, dar nici nu se opunea. 
Colonelul Miller a îngheţat o clipă. Apoi a înaintat, 
şi-a apucat nevasta de braţ şi după ce i-a spus lui 
lan: „Bună ziua, domnule”, a târât-o spre cortul 
lui. 

— Dumne... Când s-a întâmplat asta? 

Jamie s-a uitat la lună, încercând să-şi dea 
seama cât era ceasul, pentru ca apoi să spună: 

— Poate cu cinci sau şase ore în urmă. 

El mi-a zâmbit, pentru ca apoi să continue: 


— Ai auzit vreodată de coup  defoudre, 
Sassenach? A fost nevoie doar să te privesc o 
singură dată ca să mă îndrăgostesc de tine. 

— Hmmm! am mormăit eu mulţumită. 

Cu oarecare efort, am tras blana de bizon peste 
sacul de crengi de brad care forma piesa de bază 
a patului meu. Peste blană am pus două pături, 
făcând un fel de buzunar mare şi comod, în care 
m-am băgat tremurând. 

Dădusem deoparte bucata de pânză care ţinea 
loc de uşă a cortului şi îl priveam pe Jamie, care 
stătea de vorbă cu doi voluntari. 

Pentru prima dată în răstimp de o lună 
picioarele mele începuseră să se încălzească şi m- 
am relaxat. Ca orice om nevoit să trăiască sub 
cerul liber toamna, înainte de a mă culca 
îmbrăcam tot ce aveam. Femeile care însoțeau 
militarii aveau obiceiul ca, din când în când, să-şi 
scoată corsetele şi să le pună la aerisit. Acestea 
puteau fi văzute atârnând în crengile copacilor ca 
nişte păsări mari, urât mirositoare, care se 
pregăteau să-şi ia zborul. Cele mai multe dintre 
ele preferau doar să-şi desfacă corsetele şi atât. 
Corsetul este foarte bun când stai în picioare, dar 
devine foarte incomod când te întinzi. 

În seara aceea, având un aşa-numit adăpost 
impermeabil şi călduros, mi-am permis nu doar să- 
mi dau jos corsetul, pe care mi-l pusesem sub cap 
ca să ţină loc de pernă, ci şi fusta, bluza, jacheta şi 
baticul, rămânând doar în furou şi în ciorapi. Mă 
simţeam de parcă aş fi fost dezbrăcată cu totul. 

M-am întins lasciv şi mi-am plimbat mâinile pe 
corp. Mi-am luat sânii în palmă şi m-am gândit la 
propunerea lui Jamie. 


Căldura blănii inii dădea o stare plăcută de 
somnolenţă. Mă gândeam că nu trebuia să depun 
eforturi pentru a rămâne trează. Ştiam că Jamie 
nu avea să mă trezească din somn, indiferent de 
motiv. 

În timp ce îmi pipăiam mamelonul cu degetul, 
mă întrebam dacă faptul că reuşise să câştige 
blana de bizon îl inspirase. Oare îşi dorea cu 
disperare actul sexual şi atunci pariase pe acea 
blană? Fusese rănit la mână şi... cate zile 
trecuseră de atunci? Număram în gând, când am 
auzit murmurul unei alte voci şi am oftat. 

lan venise lângă foc. Nu mă bucuram în mod 
deosebit să-l văd, dar... ei, bine. Cel puţin nu a 
venit când noi... 

Stătea pe o piatră, lângă foc, şi ţinea capul 
plecat. A scos ceva din sporran şi a început să 
vorbească,  plimbând între degete obiectul 
respectiv. Chipul lui era marcat de îngrijorare, dar 
avea o strălucire stranie. 

„Ce ciudat, mi-am spus. Am mai văzut acel gen 
de privire şi înainte. Era un fel de contemplaţie, 
ceva minunat, un secret extraordinar păstrat cu 
sfinţenie. 

Mi-am spus că e vorba despre o fată. La acest 
gând m-am simţit amuzată, dar şi mişcată. O 
privise la fel şi pe Mary, prostituata care fusese 
prima lui dragoste. Şi Emily? 

Da, bineînţeles, mi-am spus, dar în acea clipă, 
toată bucuria i-a fost umbrită de cunoaşterea 
separăm lui iminente de toţi cei pe care-i iubea. 

Cruimnich, îi spusese Jamie, punându-şi pătura 
pe umărul lui lan, în semn de rămas-bun. Să îţi 
aduci aminte. Am crezut că mi se rupe inima când 


am văzut că lan pleacă. Ştiam cum gândeşte 
Jamie. 

Încă mai purta pe umăr acea pătură, prinsă 
peste pieile de căprioară. 

— Rachel Hunter? a spus Jamie destul de tare, 
astfel încât să-l aud şi să mă ridic uimită. 

— Rachel Hunter? am spus la rândul meu. Eşti 
îndrăgostit de Rachel? 

lan m-a privit, pentru că apărusem pe 
neaşteptate. 

— Oh, iată-te, mătuşică, a spus el cu blândeţe. 
Mă întrebam unde eşti. 

— Rachel Hunter? am repetat eu, încercând să-l 
fac să nu evite răspunsul la întrebare. 

— Ei bine... da. Trebuie să recunosc faptul că... 
da, a replicat el. 

Chiar şi în lumina palidă a focului am observat 
că se înroşise. 

— Băiatul crede că poate ar trebui să stăm de 
vorbă cu Denzell, Sassenach, a spus Jamie. 

Era amuzat, dar şi îngrijorat. 

— Să stăm de vorbă? Pentru ce? 

Ian se uita la noi pe rând. 

— Numai că... lui Denny Hunter nu o să-i placă, 
a spus lan în cele din urmă. Dar o să asculte ce îi 
va spune mătuşa Claire, iar pe tine te respectă, 
unchiule Jamie. 

— De ce nu o să-i placă? am întrebat eu. 

leşisem din culcuş, îmi pusesem şalul pe umeri 
şi mă aşezasem pe piatră lângă el. Mă frământam. 
Îmi plăcea Rachel Hunter foarte mult. Mă bucura 
tare mult faptul că lan a găsit o femeie bună pe 
care să o iubească, dar... 

Ian m-a privit pătrunzător, spunând: 


— Sunt sigur că ştii că ei sunt quakeri, 
mătuşică. 

— Da, ştiu, i-am răspuns, privindu-l pătrunzător 
la rândul meu. 

— Şi eu nu sunt. 

— Da, ştiu asta, dar... 

— Va fi exclusă din congregația ei, dacă se 
căsătoreşte cu mine. E posibil să fie exclus şi 
fratele ei. Ei au fost excluşi o dată, pentru că 
Denny s-a hotărât să se alăture armatei şi lui 
Rachel i-a fost destul de greu. 

— Oh! a exclamat Jamie, în timp ce rupea o 
bucată de pâine, contemplând-o o clipă şi 
încruntându-se. Da, cred că e posibil, a adăugat el, 
vârând bucata de pâine în gură şi mestecând în 
timp ce se gândea. 

— Crezi că şi ea te iubeşte, lan? am întrebat eu 
pe un ton cât se poate de blând. 

Pe chipul lui Ian s-au putut citi îngrijorarea şi 
teama, dar lumina ce părea să treacă dincolo de 
griji nu s-a stins. 

— Eu... ei bine, cred că da. Sper că da. 

— Ai întrebat-o? 

— Eu... nu chiar. Vreau să spun că nu i-am prea 
vorbit, mă înţelegi? 

Jamie a înghiţit bucata de pâine pe care o avea 
în gură şi a tuşit. 

— Ian, a spus el în cele din urmă, vreau să aud 
de la tine că nu te-ai culcat cu Rachel Hunter. 

Ian l-a privit jignit. Jamie continua să-l privească 
insistent, cu sprâncenele ridicate. Ian a privit în 
jos, către obiectul pe care îl avea în palme şi îl 
frământa ca pe o bucată de cocă. 

— Nu m-am culcat, a şoptit el. Cu toate astea, aş 


fi dorit să o fi făcut. 

— Cum? 

— Ei bine... dacă aş fi făcut-o, ar fi trebuit să se 
mărite cu mine, nu-i aşa? M-am gândit la asta, dar 
nu am putut s-o fac. Mi-a spus să mă opresc şi m- 
am oprit. 

Ian a înghiţit cu greu un nod care i se pusese în 
gât. 

— Ai dovedit că eşti un adevărat domn, am spus 
încet, pentru că l-am înţeles. Iar ea a dovedit că 
este foarte inteligentă. 

Ian a oftat, întrebând: 

— Eu ce să fac, unchiule Jamie? 

— Ai putea deveni tu însuţi quaker? l-am 
întrebat. 

Atât Jamie, cât şi lan s-a uitat la mine. Nu 
semănau deloc, dar expresia de ironie şi 
amuzament era aceeaşi. 

— Nu prea m-am gândit la asta, mătuşică, a 
spus lan cu un zâmbet discret. Nu m-am gândit, 
dar cred că nu-s făcut să fiu quaker. 

— Şi cred că nu ai putea... Nu, bineînţeles că nu 
ai putea. 

Nu se gândise niciodată să treacă la o 
confesiune în care nu credea. 

M-a şocat că lan a înţeles ce ar fi însemnat 
pentru Rachel să se îndrăgostească de el şi 
separarea de ai săi. Bineînţeles că a avut o ezitare 
când s-a gândit ce preţ ar fi trebuit să plătească 
sora lui Denny. 

Tot gândindu-mă, mi-am dat seama că ea îl 
iubea. Ar fi fost bine să am o discuţie cu Rachel. 

lan continua să frământe ceva între mâini. 
Privind mai atent acel obiect, mi-am dat seama că 


era vorba despre ceva din piele, de culoare 
închisă. Doar nu era... 

— Doar nu e urechea lui Neil Forbes! am 
izbucnit eu. 

— Domnul Fraser? 

Acel glas m-a făcut să mă ridic în picioare. 
Simţeam că mi se face părul măciucă. La dracu’, 
nu aş fi vrut să-l văd din nou pe el/lEra acel militar 
din Armata Continentală care mă lăsase fără supă. 
Omul se apropiase de foc şi îl privea pătrunzător 
pe Jamie. 

— Eu sunt James Fraser, a spus Jamie, punând 
cana jos şi făcând un gest spre o piatră pe care 
nedoritul oaspete s-ar fi putut aşeza. Doriţi o 
ceaşcă de cafea, domnule? De fapt, doriţi o ceaşcă 
din ceea ce trece drept cafea? _ 

Omul a dat din cap, fără a scoate un cuvânt. Il 
cântărea pe Jamie din priviri, de parcă ar fi fost 
dispus să cumpere un cal, dar nu era sigur ce fire 
avea armăsarul. 

— Preferaţi poate o ceaşcă de scuipat cald? a 
spus lan pe un ton cu totul neprietenos, iar Jamie 
l-a privit uluit. 

— Seo mac na muice a thàinig ma bu thràithe 
gad shiubhal, a spus lan fără a-şi lua ochii de la 
străinul acela. Chan eile ag iarraidh math dhut 
idir, „uncie“. Fiul acesta blestemat de scroafă a 
venit şi mai devreme să te caute. Nu îţi vrea bine, 
unchiule. 

— Tapadh leat Iain. Cha robh fios air a bhidth 
agam, a replicat Jamie, vorbind şi el în gaelică, pe 
un ton cât se poate de liniştit. Iţi mulţumesc, Ian. 
Nu mi-aş fi dat seama cum stau lucrurile. Aveţi 
treabă cu mine, domnule? a întrebat el în engleză. 


— Aş dori să stau de vorbă cu dumneavoastră, 
da. Între patru ochi, a adăugat omul, privindu-l 
dispreţuitor pe lan. Se pare că eu nici nu contam. 

— Acesta este nepotul meu, a spus Jamie 
respectuos, dar devenind foarte atent. Puteţi vorbi 
de faţă cu el. 

— Mă tem că veţi gândi altfel când veţi auzi ce 
am de spus. Odată rostite, lucrurile nu pot fi 
retrase. Pleacă, tinere! l-a îndemnat el pe Ian fără 
a-l privi măcar. Pleacă sau veţi regreta amândoi. 

Atât Jamie cât şi lan s-au încordat vizibil. S-au 
mişcat aproape în aceeaşi clipă, trăgându-şi 
picioarele sub ei şi îndreptându-şi umerii. Jamie l- 
a privit gânditor pe străin, apoi a făcut o mişcare 
foarte discretă din cap şi lan s-a ridicat şi a 
dispărut în întuneric. 

Omul a rămas nemişcat până ce paşii lui lan nu 
s-au mai auzit şi s-a făcut din nou linişte la 
modestul nostru foc. După aceea a făcut un ocol, 
aşezându-se faţă-n faţă cu Jamie, menţinându-şi 
acelaşi aer de obrăznicie. Pe mine, cel puţin, mă 
scotea din sărite. Jamie şi-a ridicat ceaşca şi a 
băut cu calm, de parcă ar fi stat la masă în 
bucătărie. 

— Dacă aţi venit aici ca să-mi spuneţi ceva, 
spuneţi, domnule. Sunt obosit şi aş vrea să mă 
culc. 

— Să vă  culcaţi alături de minunata 
dumneavoastră soţie, a replicat străinul faţă de 
care aveam o repulsie profundă. Jamie a ignorat 
comentariul, dar şi tonul obraznic pe care acesta 
fusese făcut, s-a aplecat şi a turnat restul de cafea 
în ceaşca sa. Simţeam mirosul amărui, deşi se 
desluşea mirosul lăsat de blana de bizon pe 


hainele mele. 

— Numele de Willie Coulter vă spune ceva? a 
întrebat străinul brusc. 

— Am cunoscut mai mulţi oameni care purtau 
acest nume, mai ales în Scoţia, a replicat Jamie. 

— Aşa este, în Scoţia. S-a întâmplat în Scoţia cu 
o zi înainte de măcelul de la Culloden, dar 
dumneavoastră aveaţi propriul măcel, nu-i aşa? 

Mă tot gândisem, încercând să-mi aduc aminte 
de un anume Willie Coulter, dar când străinul a 
amintit de Culloden, am simţit că parcă mi-ar fi 
dat cineva un pumn în stomac. 

In ziua aceea, Jamie a fost obligat să-l ucidă pe 
unchiul său, Dougal Mackenzie. În afară de mine 
mai asistase cineva la tot ce se întâmplase: un 
membru al clanului MacKenzie, Willie Coulter. 
Credeam că murise fie la Culloden, fie în timpul 
luptelor care au urmat. Sunt sigură că şi Jamie 
crezuse la fel. 

Oaspetele nostru şi-a îndreptat spatele şi a 
zâmbit sardonic, spunând: 

— Pe vremuri am fost vechil pe o plantație de 
trestie de zahăr destul de mare, în Jamaica. Aveam 
vreo zece sclavi de culoare din Africa, dar oamenii 
de culoare buni de muncă au devenit din ce în ce 
mai scumpi. De aceea, într-o zi, stăpânul meu mi-a 
dat o pungă de arginţi şi m-a trimis la piaţă ca să 
mă ocup de nişte pârnăiaşi... delincvenţi care erau 
aduşi cu vaporul, cei mai mulţi din Scoţia. 

Printre acei delincvenţi se afla, într-o stare 
deplorabilă, Willie Coulter. El fusese prins după 
bătălie, judecat şi condamnat în pripă, fiind 
îmbarcat pe un vas ce mergea în Indii, urmând să 
nu mai calce niciodată pe pământul Scoției. 


Îl priveam pe Jamie şi am văzut că i-a tresărit un 
muşchi pe faţă. Cei mai mulţi dintre oamenii de la 
Ardsmuir pe care îi cunoştea fuseseră îmbarcaţi 
pe vase şi el reuşise să scape numai datorită lui 
John Grey. Tocmai de aceea avea încă sentimente 
puternice în legătură cu acele întâmplări, chiar 
dacă trecuseră mulţi ani. A dat din cap, având un 
interes vag, de parcă ar fi ascultat pe cineva care 
spunea o poveste într-un han. 

— Au murit cu toţii în decurs de două 
săptămâni, a spus străinul. Acelaşi lucru s-a 
întâmplat şi cu cei de culoare. Ai dracului, au adus 
cu ei boli de pe vas. Mi-am pierdut postul, dar m- 
am ales cu ceva de valoare: ultimele cuvinte ale lui 
Willie Coulter. 

Jamie se mişcase foarte puţin din clipa în care 
domnul X s-a aşezat lângă foc, dar îl simţeam 
încordat. Era ca un arc pe struna căruia se pusese 
deja săgeata. 

— Ce anume doriţi? a întrebat el calm, 
aplecându-se pentru a lua ibricul. 

— Mhm! a spus omul, scoțând un sunet plăcut 
din gât şi liniştindu-se în vreme ce dădea din cap. 

— Îmi dau seama că sunteţi un om de bun-simt, 
domnule, a spus în cele din urmă străinul. Eu sunt 
un om modest... Mă mulţumesc cu o sută de 
dolari, asta ca să vă arăt că sunt de bună credinţă. 
Ştiu că aveţi această sumă în buzunar, pentru că 
am vorbit cu domnul de la care aţi câştigat-o. E 
bine? 

Am clipit des. Jamie avusese foarte mult noroc, 
cel puţin la cărţi. 

— De bună credinţă, a repetat Jamie. 

S-a uitat la ceaşcă şi apoi la netrebnicul care 


rânjea. Se pare că îşi făcuse un calcul şi ajunsese 
la concluzia că distanţa nu era bună ca să i-o 
arunce în cap. Asta doriţi pentru început, dar 
apoi...? 

— Ei bine, o să vorbim despre asta, a replicat 
necunoscutul. Am auzit că sunteţi un om avut, 
domnule colonel Fraser. 

— Şi v-aţi propus să mă sugeţi ca o lipitoare, nu- 
i aşa? 

— Ei bine, o lipitoare e bună, domnule colonel. 
Asigură echilibrul umorilor, a spus netrebnicul 
privindu-mă şi continuând: 

— Sunt sigur că soţia dumneavoastră ştie acest 
lucru. 

— Şi ce vrei să spui cu asta, vierme nemernic? 
am întrebat, ridicându-mă. 

Dacă Jamie hotărâse că nu îl poate lovi cu 
ceaşca, eu eram gata să încerc să-l lovesc cu 
ibricul. 

— Stai liniştită, femeie! mi-a spus nemernicul, 
adresându-i-se apoi lui Jamie: 

— Nu o baţi, domnule? 

Am observat o mişcare la Jamie. Coarda fusese 
întinsă prea tare. 

— Nu... am spus, dar nu am apucat să termin. 
Am văzut cum Jamie s-a schimbat la faţă, am văzut 
cum se apropia de şantaj ist. M-am întors şi l-am 
zărit pe lan apărând din întunericul nopţii şi 
apucându-l pe netrebnic de gât. 

Nu am văzut cuțitul. Nici nu era nevoie. Am 
zărit chipul lui lan. Era atât de concentrat, încât 
nu i se mişca niciun muşchi pe faţă. In afară de 
asta, am văzut şi faţa fostului vechil. Gura i s-a 
deschis, ochii i s-au bulbucat şi a încercat fără rost 


să scape din strânsoarea lui Ian. 

— Dumnezeule mare! 

Această exclamaţie a venit din spatele meu şi m- 
am întors din nou. De data aceasta, l-am zărit pe 
colonelul Martin însoţit de două ordonanţe. Toţi 
trei aveau gurile căscate, întocmai ca şi domnul X 
cu puţin timp în urmă. 

Jamie a ridicat ochii uimit. Apoi a întors capul, 
spunând: 

— Ruith! Fugi! 

— Hei, ucigaşule! a strigat una dintre ordonanțe 
repezindu-se înainte. Opreşte-te, criminalule! 

Ian a urmat sfatul lui Jamie fără ezitare. L-am 
văzut gonind ca o săgeată către pădure, dar era 
destulă lumină de la focurile aprinse, iar strigătele 
lui Martin şi ale ordonanţelor sale îi făceau pe 
oameni să sară în picioare, să privească în jur şi să 
pună tot felul de întrebări. Jamie a lăsat deoparte 
trupul fostului vechil şi a pornit după lan. 

Cel mai tânăr dintre cele două ordonanţe a 
trecut pe lângă mine, alergând de-i sfârâiau 
călcâiele. 

Colonelul Martin a pornit după el, iar eu am 
întins un picior, punându-i piedică. Ofiţerul s-a 
împiedicat, a trecut pur şi simplu prin foc, 
stârnind o explozie de scântei. Cea de-a doua 
ordonanţă a început să se ocupe de domolirea 
scânteilor, iar eu m-am ridicat şi am pornit în 
aceeaşi direcţie în care fugiseră Ian şi Jamie. 

Intreaga tabără arăta precum Infernul lui Dante. 
Se vedeau siluete negre care urlau la lumina 
focurilor,  împingându-se unele pe altele, se 
auzeau strigăte de „Ucigaşul! Ucigaşul!”, care 
erau transmise din gură-n gură. 


Am simţit un junghi în coaste, dar am continuat 
să fug, împiedicându-mă de pietre şi bulgări de 
pământ. Am auzit strigăte puternice din stânga 
mea şi m-am oprit gâfâind. Am zărit silueta înaltă 
a lui Jamie, în timp ce se descotorosea de doi 
urmăritori. Probabil că dorea să atragă asupra sa 
atenţia urmăritorilor, ceea ce însemna... Am 
pornit într-o altă direcţie. 

L-am zărit pe lan, care a încetat să mai fugă, în 
momentul în care l-a văzut pe Jamie pornind în 
urma lui, spre pădure. 

— Criminalule! a strigat un glas în spatele meu. 
Era Martin, fie blestemat, gonind ca un nebun. 
Opreşte-te, Murray! Opreşte-te, îţi spun! 

Auzindu-se strigat, lan a început să fugă din 
nou. A trecut pe lângă un foc şi am văzut o umbră 
pe urmele lui. Rollo îl însoțea. 

Colonelul Martin a ajuns în dreptul meu şi am 
văzut speriată că avea pistolul în mână. 

— Op... am început eu, dar nu am putut să 
termin, pentru că m-am izbit de o persoană şi am 
căzut la pământ împreună cu ea. 

Era Rachel Hunter, care mă privea cu ochii mari 
şi cu gura căscată. Ea a sărit în picioare şi a 
alergat spre Ian, care a îngheţat în momentul în 
care a văzut-o venind. Colonelul Martin a tras 
cocoşul pistolului şi l-a îndreptat spre lan. Rollo a 
sărit şi şi-a înfipt colții în braţul colonelului. 

Agitaţia a devenit şi mai mare. S-au auzit două 
sau trei focuri de pistol şi Rollo a căzut la pământ, 
chelălăind. Colonelul Martin s-a dat înapoi, 
înjurând şi ţinându-se de încheietura rănită, iar 
Jamie l-a lovit în stomac. Ian alerga deja spre 
Rollo, Jamie a ridicat câinele şi s-a pierdut în 


întuneric, urmat de Rachel şi de mine. 

Am ajuns la marginea pădurii, gâfâind şi am 
căzut în genunchi alături de Rollo. Am pipăit 
trupul acoperit de blană, căutând o rană sau ceva 
care nu era în ordine. 

— Nu e mort, am spus gâfâind. Umărul... rupt. 

— Oh, Doamne! a exclamat lan şi s-a întors în 
direcţia de unde urmăritorii continuau să vină. Oh, 
Doamne! a spus el din nou şi l-am văzut că ducea 
mâna la brâu, căutând cuțitul. 

— Ce faci? am izbucnit. Poate fi vindecat! 

— Or să-l omoare! a spus lan disperat. Dacă eu 
nu îi pot opri, or să-l omoare. Mai bine să o fac eu! 

— Eu... a început Jamie, dar Rachel Hunter l-a 
întrerupt, mângâindu-l pe Rollo şi spunând: 

— O să am eu grijă de câine. Fugi. 

lan i-a aruncat o privire lui Rachel, apoi lui 
Rollo, şi a fugit. 

Dimineaţa, când a sosit mesajul din partea 
generalului Gates, Jamie şi-a dat seama despre ce 
era vorba. lan reuşise să scape, lucru care nu era 
deloc surprinzător. Era în pădure, poate în vreo 
tabără a indienilor. Oricum, nimeni nu-l putea găsi 
înainte ca el să dorească să fie găsit. 

Avusese dreptate. Voiseră să ucidă câinele, mai 
ales colonelul Martin, dar Jamie făcuse tot ce îi 
stătuse în putere pentru a împiedica acest lucru şi 
Rachel l-a apărat pe Rollo cu trupul ei, spunând 
că, dacă voia cineva să omoare câinele, trebuia s-o 


ucidă mai întâi pe ea. 

Această reacţie îl făcuse pe Martin să fie puţin 
mai ponderat. Au mai existat voci care spuneau că 
fata ar trebui dusă din tabără şi câinele ar trebui 
omorât, dar a ieşit în faţă Denny, ca un înger al 
răzbunării. El s-a postat în faţa surorii sale şi le-a 
spus celor hotărâți să facă rău că sunt nişte laşi, 
nişte lipsiţi de minte, nişte monştri fără suflet 
dornici să se răzbune pe un biet animal, lăsând 
deoparte faptul că erau gata să comită un act al 
dracului de nedrept. Da, chiar spusese „al 
dracului” şi, când îşi aducea aminte de scena 
respectivă, Jamie zâmbea, în ciuda faptului că 
avea o întâlnire importantă. Medicul le spusese 
că, din cauza bănuielilor lor, un tânăr fusese de-a 
dreptul exilat şi îi întrebase dacă nu erau în stare 
să găsească în adâncul lor acea scânteie de 
compasiune pe care Dumnezeu i-o dăruise fiecărui 
om. 

Jamie a sosit la cartierul general al lui Gates şi 
şi-a îndreptat spatele, luându-şi o mină serioasă, 
aşa cum se cuvenea într-o asemenea ocazie. 

Gates arăta ca şi când ar fi trecut el însuşi prin 
grele încercări, lucru care se petrecuse, într- 
adevăr. Faţa blândă, rotundă părea să nu aibă 
niciun os, însă semăna acum mai mult cu un ou 
fiert. Ochii mici, injectaţi de sânge, au părut uriaşi 
în spatele ochelarilor cu rame de sârmă, când 
generalul l-a privit pe Jamie. 

— Ia loc, domnule colonel, i-a spus Gates, 
împingând spre el un pahar. 

Jamie era uimit. Mai luase parte la întâlniri cu 
ofiţeri de rang înalt şi ştia că acestea nu 
debutează cu băutură. 


Cu toate acestea, a acceptat paharul şi a început 
să bea încet din el. 

Gates, în schimb, l-a băut repede pe al său, l-a 
pus jos şi a oftat din adâncul sufletului. 

— Iţi cer o favoare, domnule colonel, a spus 
Gates în cele din urmă. 

— Voi fi bucuros să aflu despre ce anume este 
vorba, a replicat Jamie din ce în ce mai precauit. 
Ce ar fi putut să vrea de la el omul acela gras? 
Probabil că îi va cere să-i spună unde este lan sau 
să-i ceară explicaţii legate de crimă. Ar fi avut 
dreptul să o facă. Dacă nu era vorba despre asta... 

— Negocierile legate de capitulare aproape că 
au luat sfârşit, a spus Gates privind la un maldăr 
de foi pe care probabil erau diverse ciorne ale 
actelor în care se stipulau condiţiile de capitulare. 
Burgoyne pune prea mult accent pe protocol, dar 
spune că va depune armele pe malul râului 
Hudson şi va renunţa la comanda asupra ofiţerilor 
săi. Toți ofițerii îşi vor păstra săbiile şi 
echipamentul. Soldaţii îşi vor păstra raniţele. 
Armata trebuie să se îndrepte spre Boston, unde 
toţi militarii se vor bucura de mâncare şi de un 
adăpost decent, înainte de a fi îmbarcaţi, urmând 
să plece în Anglia. Singura condiţie care li se pune 
este aceea de a nu mai servi în America de Nord 
în prezentul război. Termeni generoşi, nu eşti de 
acord, domnule colonel? 

— Foarte generoşi, domnule, a replicat Jamie. 

Erau cu adevărat termeni generoşi şi era de 
neînțeles de ce Gates, care era un tip dur, oferise 
astfel de termeni de-a dreptul extraordinari. 

Gates a zâmbit acru, spunând: 

— Văd că eşti surprins, domnule colonel. Poate 


că nu vei mai fi, dacă am să-ţi spun că Sir Henry 
Clinton se îndreaptă spre nord. 

Gates se grăbea să încheie întregul demers 
legat de capitulare, pentru a scăpa de Burgoyne şi 
a se pregăti pentru un atac venit din sud. 

— Inţeleg, domnule, a spus Jamie. 

— Foarte bine, a replicat Gates, închizând ochii 
şi oftând din nou, părând extenuat. Burgoyne mai 
pune o condiţie, pentru a accepta aceşti termeni. 

— Da, domnule? 

Gates a deschis din nou ochii şi l-a măsurat din 
priviri, pentru ca apoi să spună: 

— Mi se spune că dumneata eşti vărul 
generalului de brigadă Simon Fraser. 

— Aşa este, domnule. 

— Bine, atunci nu cred că vei avea ceva 
împotrivă să faci un mic serviciu ţării dumitale. 

Un mic serviciu, care avea legătură cu Simon? 
Sigur... 

— Le-a spus celor apropiaţi că, dacă moare în 
străinătate, ei îl pot îngropa imediat, ceea ce au şi 
făcut. L-au îngropat în Reduta Mare, dar tot el a 
spus că, dacă ar fi fost posibil, ar fi vrut să fie 
îngropat în Scoţia, pentru a-şi dormi acolo somnul 
de veci. 

— Doriţi să îi duc trupul în Scoţia? a întrebat 
Jamie surprins. 

Nu ar fi fost mai surprins dacă generalul s-ar fi 
urcat pe masă şi ar fi dansat pe muzica unui 
cimpoi. 

— Gândeşti repede, domnule colonel. Da, asta 
doresc. Este vorba despre ultima dorinţă a lui 
Burgoyne. El spune că generalul de brigadă era 
foarte apreciat de către subordonații săi şi, dacă 


ar fi dus în Scoţia, nu s-ar simţi ca şi când s-ar 
despărţi de el. 

Jamie şi-a spus că aceste lucruri erau pline de 
romantism şi era clar că totul fusese gândit de 
Burgoyne. Avea faimă de dramaturg. Probabil că 
nu se înşela în ceea ce privea sentimentele pe care 
le aveau oamenii care serviseră sub comanda lui 
Simon. 

Jamie şi-a dat apoi seama ce însemna acest 
lucru. 

— S-au luat măsuri astfel încât să pot ajunge în 
Scoţia, domnule? a întrebat el cu precauţie. Ştiţi, 
se pune problema blocadei. 

— Vei pleca împreună cu soţia dumitale şi cu 
servitorii, cu una dintre navele Maiestăţii Sale. Vei 
dispune şi de o sumă care să asigure transportul 
sicriului pe teritoriul Scoției. Eşti gata să duci 
această misiune la bun sfârşit, colonele Fraser? 

Jamie era uluit. Nici nu mai ştia ce a răspuns, 
dar a fost un lucru potrivit, pentru că Gates a 
zâmbit obosit. Apoi s-a înapoiat în cortul său, 
simțind că îi vâjâie capul, întrebându-se dacă l-ar 
putea îmbrăca pe lan astfel încât să treacă drept 
servitoarea soţiei lui, aşa cum făcuse Charles 
Stuart. 


17 octombrie: această zi a fost, ca şi cele de 
dinaintea ei, întunecoasă şi ceţoasă. În cortul său, 
generalul Burgoyne se îmbrăca încet, cu foarte 
multă grijă, cu un minunat veston roşu cu 
ceaprazuri aurii şi cu o pălărie cu pene. William l- 
a văzut când se ducea împreună cu alţi ofiţeri spre 
cortul lui Burgoyne, pentru ultima întrevedere. 

Şi Baronul von Riedesel le-a vorbit. El a luat 


toate steagurile regimentului. A spus că le va da 
soţiei sale, care le va coase într-o pernă şi le va 
duce în secret în Brunswick. 

Pe William nu îl interesa nimic din toate acestea. 
El simţea o adâncă durere, pentru că nu lăsase 
niciodată până atunci camarazi pe câmpul de 
luptă. Era şi împovărat de ruşine, dar nu foarte 
tare. Generalul a avut dreptate, spunând că se 
aflau într-o stare precară şi că ar fi putut face faţă 
unui alt atac, dar ar fi pierdut o mare parte din 
armată. 

Starea lor era precară şi acum, când se aliniau 
în tăcere. Cu toate acestea, când fluierele au 
început să cânte şi tobele au început să bată, 
fiecare regiment a mărşăluit cu steagul său în 
frunte. Militarii înaintau cu capetele ridicate, în 
uniformele lor pestriţe, pentru că fiecare a 
îmbrăcat ce a avut. Inamicul se retrăsese la 
ordinul lui Gates. Aşa spusese generalul. William 
s-a gândit că situaţia era delicată. Americanii nu 
aveau să fie de faţă la umilinţa lor. 

Primii urma să fie britanicii îmbrăcaţi în roşu. 
Aveau să urmeze regimentele germane: dragonii 
şi grenadierii îmbrăcaţi în albastru, infanteriştii şi 
artileriştii din Hesse-Cassel îmbrăcaţi în verde. 

Pe malurile apei erau cadavre de cai al căror 
miros îţi întorcea stomacul pe dos, senzaţia 
adăugându-se la apăsătoarea groază pe care o 
simțeau. Artileriştii şi-au lăsat tunurile acolo, iar 
infanteriştii, înaintând rând pe rând într-un şir 
nesfârşit, şi-au scos cartuşierele şi şi-au depus 
muschetele. Unii dintre militari erau atât de 
furioşi, încât zdrobeau armele înainte de a le 
arunca. William a văzut un toboşar trecându-şi 


piciorul prin toba sa înainte de a o abandona. Nu 
era nici furios, nici înspăimântat. 

Tot ceea ce îşi dorea era să-şi vadă tatăl. 

Militarii din Armata Continentală şi voluntarii s- 
au îndreptat către clădirea din Saratoga, în care 
urma să aibă loc întâlnirea. S-au aliniat pe ambele 
părţi ale străzii care se întindea de-a lungul apei. 
Au venit şi câteva femei, dornice să privească totul 
de la distanţă. Aş fi putut să rămân în tabără, să 
urmăresc ceremonia de capitulare care avea loc 
între cei doi generali, dar am preferat să merg pe 
urmele trupelor. i 

Soarele răsărise şi ceața se risipise. In aer 
plutea un miros de fum şi cerul era de un albastru 
intens, lucru normal pentru luna octombrie. 

Artileriştii şi infanteriştii stăteau la oarecare 
distanţă unii de alţii, dar această distanţă era 
singurul lucru care îi diferenţia. Nu existau 
obiecte vestimentare de acelaşi fel, fiecare om 
avea echipamentul şi atitudinea sa. Fiecare îşi 
ţinea muscheta sau puşca într-un anumit fel, 
fiecare stătea lângă tun într-o anumită poziţie. 

Se putea spune despre acei militari că erau o 
adunătură pestriță în adevăratul sens al 
cuvântului. Aveau câte un corn în care ţineau 
praful de puşcă şi cartuşiere. Unii dintre ei aveau 
şi peruci din cele de modă veche. Fiecare era 
tăcut şi avea o atitudine gravă. Toţi ţineau piciorul 
drept în faţă şi mâna dreaptă pe armă, urmând să- 
l privească pe duşman retrăgându-se cu onoruri 
de război. 

Eram în pădure, stăteam în spatele lui Jamie şi 
am văzut cum îşi îndrepta umerii. William a trecut 
pe lângă noi, înalt şi drept, având chipul unui om 


care, de fapt, nu era prezent acolo. Jamie nu a 
făcut niciun efort pentru a nu fi văzut şi am 
observat că a întors încet capul, urmărindu-l pe 
William, care înainta împreună cu oamenii săi. 
Apoi umerii lui au coborât puţin, ca şi când ar fi 
căzut de pe ei o povară. 

E teafăr. Asta spunea gestul, deşi Jamie a rămas 
în poziţia de drepţi, cu puşca alături. 

Slavă Domnului! E teafăr. 

REFUGIUL 
Lallybroch 


Roger nu putea explica exact ce îl îndemna să o 
facă, dar în aer plutea o senzaţie de pace de când 
începuse să reconstruiască vechea capelă. Lucra 
singur şi punea piatră peste piatră. 

Încercase să-i explice lui Bree. Ea îl întrebase. 

— E vorba despre ei, a spus el neajutorat. Intr- 
un fel... Am senzaţia că trebuie refac legătura cu 
ei. 

Ea i-a prins o mână într-ale sale, răsfirându-i 
degetele şi trecându-şi vârful degetului peste 
falangele lui, peste julituri şi tăieturi, peste unghia 
înnegrită pe care căzuse o piatră. 

— Ei, a spus ea încet. Te referi la părinţii mei. 

— Da, printre alţii. 

El nu voia să refacă legătura doar cu Jamie şi 
Claire, ci şi cu viaţa pe care o avuseseră membrii 
familiei lor. Dorea să fie bărbatul care protejează 
şi le asigură alor săi toate cele necesare. Tocmai 
dorinţa de a proteja l-a făcut să renunţe la 


principiile sale creştine când era pe cale să fie 
hirotonit şi să pornească în căutarea lui Stephen 
Bonnet. 

— Cred că sper să găsesc un sens... al lucrurilor, 
spusese el cu un zâmbet timid. Trebuie să găsesc 
un echilibru între ceea ce credeam că ştiu atunci 
şi ceea ce cred că sunt acum. 

— Oare nu este un act creştinesc să împiedici ca 
soţia ta să fie violată şi să ajungă sclavă? a 
întrebat ea pe un ton oarecum dur. Dacă nu este 
un act creştinesc, atunci iau copiii şi trecem 
imediat la iudaism, la shintoism sau la altă 
confesiune. 

Roger a zâmbit larg şi a spus, alegându-şi 
cuvintele: 

— Am găsit ceva acolo. 

— Ai şi pierdut câte ceva, a şoptit ea. 

Fără a-şi lua ochii de la el, a întins mâna şi i-a 
atins gâtul. Cicatricea lăsată de frânghie se mai 
estompase întrucâtva, dar era încă vizibilă. El nu 
se străduia să o ascundă. Uneori, când stătea de 
vorbă cu oamenii, îşi dădea seama că se uitau fix 
la acea cicatrice. Datorită înălţimii lui, se 
obişnuise cu situaţia în care bărbaţii păreau să îi 
vorbească cicatricii, şi nu lui. 

Dorea să aibă certitudinea că este bărbat, să-şi 
găsească chemarea sub acele grămezi de pietre, 
sub ochii unui sfânt orb. 

Oare Dumnezeu îi deschidea o uşă, arătându-i 
că acum se cuvenea să fie dascăl? Oare asta 
trebuia să facă, să predea gaelică? Avea spaţiu în 
care să pună întrebări, avea spaţiu, timp şi linişte, 
dar răspunsurile erau puţine. Lucrase aproape 
toată după-amiaza, îi era cald, era foarte obosit şi 


ar fi vrut o bere. 

A văzut o siluetă în pragul uşii. Poate că era Jem 
sau Brianna, care venea să-l ia acasă pentru ceai. 
Nu era niciunul dintre ei. 

S-a uitat la nou-venit căutându-l în memorie. 
Avea blugi uzaţi şi tricou, un păr blond murdar, 
neîngrijit şi zburlit. Il cunoştea cu siguranţă pe 
acel bărbat. Chipul plăcut, cu oase bine conturate, 
îi era cunoscut, chiar dacă era acoperit de praf. 

— Pot să vă ajut cu ceva? a întrebat Roger 
punând mâna pe sapa de care se folosise. Omul 
acela nu era ameninţător, dar era prost îmbrăcat 
şi murdar. Poate că era un vagabond. Avea ceva 
nedefinit care îl făcea pe Roger să nu se simtă în 
apele lui. 

— Aici este o biserică, nu? a întrebat omul 
zâmbind cu căldură în ochi. Să zicem că am venit 
aici pentru a găsi un refugiu. 

Omul a intrat în conul de lumină şi Roger i-a 
văzut mai bine ochii. Erau reci şi de un verde 
surprinzător. 

— Un refugiu, a repetat William Buccleigh 
MacKenzie. Şi apoi, dragă domnule pastor, aş vrea 
să-mi spui cine eşti dumneata, cine sunt eu şi ce 
suntem noi, pentru numele lui Dumnezeu. 


PARTEA A ŞASEA 


Întoarcerea acasă 

John Grey s-a trezit că se întreabă câte 
alternative poate avea o dilemă. Credea că ar 
putea avea două, era numărul-standard. S-a gândit 
că, teoretic, exista posibilitatea să fie o formă mai 
exotică de dilemă, ceva în genul oii cu patru 
coarne pe care o văzuse pe vremuri în Spania. 

Unul dintre coarnele care îl tot înţepa era legat 
de Henry. 

Îi scrisese lui Jamie Fraser, îi explicase în ce 
stare se găsea Henry şi întrebase dacă doamna 
Fraser avea posibilitatea să vină. O asigurase, cât 
mai delicat posibil, că era gata să suporte toate 
cheltuielile legate de călătorie, că era dispus să-i 
asigure transportul pe apă, atât dus, cât şi întors 
(sub rezerva stării de război şi în limitele pe care 
le putea asigura Marina Regală), dar şi toate 
materialele şi instrumentele necesare. Mersese 
chiar până într-acolo încât să îi procure vitriol, 
care îi era necesar pentru a putea prepara eter. 

Stătuse multă vreme cu pana în mână, 
întrebându-se dacă era cazul să adauge ceva legat 
de tipograful Fergus Fraser şi să insereze 
incredibila poveste pe care i-o spusese Percy. Pe 
de-o parte, asta îl putea face pe Jamie Fraser să 
vină din Carolina de Nord pentru a se lămuri, 
crescând astfel şansele ca doamna Fraser să vină 


şi ea. Pe de altă parte... ezita foarte mult în a-i 
face lui Jamie Fraser dezvăluiri legate de Percy 
Beauchamp, atât din motive personale, cât şi 
profesionale. În cele din urmă, s-a gândit să nu 
mai adauge nimic şi s-a referit strict la Henry. 

Grey aşteptase nerăbdător o lună întreagă, 
văzându-şi nepotul cum suferea de febră şi 
inaniţie. La finele respectivei luni, curierul pe care 
îl trimisese cu scrisoarea în Carolina de Nord s-a 
întors scăldat în sudoare, plin de noroi şi cu două 
găuri de glonţ în haină, spunând că soţii Fraser 
plecaseră de la Fraser's Ridge cu scopul declarat 
de a se întoarce în Scoţia, adăugând însă că părea 
să fie vorba despre o vizită, şi nu despre o stabilire 
definitivă pe acele meleaguri. 

Bineînţeles că adusese un medic ce urma să-l 
vadă pe Henry, fără a aştepta răspunsul doamnei 
Fraser. Reuşise să stea de vorbă cu Benjamin 
Rush şi să-l convingă să-i vadă nepotul. Doctorul 
Rush a fost grav, dar spusele sale au avut un ton 
încurajator. I-a explicat că unul dintre gloanţele de 
muschetă a produs o leziune, obstrucţionând 
intestinele lui Henry şi formând un focar de 
infecţie, ce îi provoca permanent febră. li lăsase 
sânge lui Henry şi îi dăduse ceva care să-i scadă 
temperatura. Cu toate acestea, i-a spus lui Grey că 
situaţia era delicată şi se putea înrăutăţi rapid, că 
doar intervenţia chirurgicală i-ar putea aduce 
vindecarea. 

După părerea sa, organismul lui Henry era 
destul de puternic pentru a putea suporta 
operaţia, deşi nu exista nicio certitudine în 
privinţa reuşitei acesteia. Grey i-a mulţumit 
doctorului Rush şi a decis să mai aştepte puţin, 


sperând că va avea veşti de la doamna Fraser. 

A privit pe fereastra casei închiriate în Chestnut 
Street, urmărind frunzele galbene şi arămii 
purtate încolo şi-ncoace de un vânt care bătea în 
toate direcţiile. 

Era jumătatea lui septembrie. Ultimele corăbii 
aveau să plece spre Anglia la finele lui octombrie, 
chiar înainte de a începe furtunile în Atlantic. 
Oare se cuvenea să-l îmbarce pe Henry pe una 
dintre aceste corăbii? 

Il cunoscuse pe ofiţerul american ce răspundea 
de prizonierii trimişi în Philadelphia şi a făcut o 
cerere pentru ca nepotul său să fie eliberat 
condiţionat. A obţinut aprobarea fără nicio 
dificultate. Ofițerii erau eliberaţi condiţionat, 
excepţie făcând situaţiile în care aceştia erau 
consideraţi un pericol, dar despre Henry nu se 
putea crede că, în starea lui, va încerca să 
evadeze, să instige la revoltă sau să pună la cale o 
insurecție. 

Nu reuşise însă să facă toate demersurile pentru 
un eventual schimb de prizonieri, astfel încât să îl 
poată duce pe Henry în Anglia. Presupunea că 
Henry va rezista călătoriei şi că va fi dispus să o 
facă. Dar probabil că nu avea să reziste şi nu va fi 
de acord să facă acea călătorie, fiind atât de 
ataşat de doamna Woodcock. Grey era gata să o ia 
şi pe ea în Anglia, doar că nu era dispusă să plece, 
fiindcă auzise că soţul ei fusese făcut prizonier la 
New York. 

Grey s-a frecat cu degetul între sprâncene, 
oftând. Putea să-l ducă el pe Henry pe un vas 
împotriva voinţei lui? Poate doar sedat. Această 
acţiune ar fi însemnat că se sustrăgea înţelegerii 


făcute sub cuvânt de onoare, că îşi ruina cariera şi 
îşi punea viaţa în primejdie. Toate aceste lucruri 
trebuiau asumate, presupunând că Grey ar fi găsit 
în Anglia un medic mai capabil decât doctorul 
Rush. Tot ce mai putea spera era ca Henry să 
supravieţuiască destul de mult încât să îşi poată 
lua rămas-bun de la părinţi. 

Dacă făcea acest pas hotărâtor, trebuia să-l 
forţeze pe Henry să se supună unei operaţii de 
care se temea foarte mult şi în urma căreia ar fi 
putut să moară. De asemenea, putea asista la 
moartea lentă a tânărului, pentru că murea. Grey 
îşi dădea foarte bine seama cum stăteau lucrurile. 
Pe Henry îl ţineau în viaţă doar încăpăţânarea lui 
şi grija doamnei Woodcock. 

Gândul că trebuia să le scrie lui Hal şi lui Minnie 
şi să le spună... Nu. S-a ridicat deodată în 
picioare, pentru că nu mai suporta atâta 
nehotărâre. Avea să-l cheme imediat pe doctorul 
Rush şi avea să pună la punct toate detaliile... 

Uşa din faţă a fost dată de perete iar în cameră 
au intrat frunze moarte şi nepoata lui, palidă şi cu 
ochii trişti. 

— Dottie? a spus Grey, simțind că i se opreşte 
inima şi gândindu-se că fata se grăbise să ajungă 
acasă pentru a-i spune că Henry murise, căci 
fusese să-şi viziteze fratele, aşa cum făcea în 
fiecare după-amiază. 

— Soldaţii! a exclamat tânăra, apucându-l de 
braţ. Sunt soldaţi pe stradă. Cineva a spus că vine 
armata lui Howe. Că militarii lui se îndreaptă spre 
Philadelphia! 

Howe a întâlnit armata lui Washington la 
Brandywine Creek pe 11 septembrie, la oarecare 


depărtare de oraş, undeva la sud. Militarii lui 
Washington au fost împinşi înapoi, dar s-au 
regrupat, ripostând câteva zile mai târziu. În 
timpul bătăliei s-a iscat o furtună, punând capăt 
ostilităţilor. Armata lui Washington s-a retras la 
Reading Furnace, lăsând în urmă un număr limitat 
de militari sub comanda generalului Anthony 
Wayne, la Paoli. 

Unul dintre comandanții lui Howe, general- 
maiorul Lord Charles Grey - un văr de departe de- 
al lui Grey - i-a atacat pe americani la Paoli în 
timpul nopţii, dându-le ordin militarilor să ia fitilul 
de la muschete, astfel încât să evite descărcarea 
accidentală a armelor şi să poată folosi baionetele. 
Numeroşi americani au fost ucişi cu baioneta în 
paturile lor, corturile le-au fost incendiate şi 
aproximativ o sută dintre ei au fost făcuţi 
prizonieri. La 21 septembrie, Howe a intrat 
triumfător în Philadelphia. 

Grey i-a privit de pe veranda casei doamnei 
Woodcock, mărşăluind rând pe rând în ritmul 
tobelor, îmbrăcaţi în roşu. Dottie se temuse că 
rebelii, nevoiţi să abandoneze oraşul, aveau să 
incendieze casele şi să ucidă pe loc prizonierii 
britanici. 

— Prostii, replicase Grey. Sunt rebeli englezi, nu 
barbari. Cu toate acestea, a îmbrăcat uniforma, şi- 
a luat sabia, şi-a pus două pistoale la brâu şi a stat 
tot timpul pe veranda casei doamnei Woodcock, 
având alături un felinar pe care îl aprindea 
noaptea. Cobora doar din când în când de pe 
verandă, pentru a sta de vorbă cu ofiţerii pe care îi 
cunoştea, ca să afle ce mai era nou, dar şi pentru 
a se asigura că locuinţa doamnei Woodcock nu va 


avea de suferit. 

In ziua care a urmat, s-a întors în casa 
închiriată, mergând pe străzi mărginite de case cu 
geamurile sparte. Philadelphia era un oraş ostil, 
ca şi aşezările rurale din jur. Cu toate acestea, 
totul părea liniştit, sau mă rog, atât cât se putea în 
timpul unei ocupaţii militare. Militarii din Armata 
Continentală fugiseră din calea lui Howe, la fel şi 
cei mai importanţi dintre rebeli, printre ei 
numărându-se şi doctorul Benjamin Rush. 

Fugise şi Percy Beauchamp. 

Brianna a dus scrisoarea la nas şi a tras adânc 
aer în piept. Era sigură că doar datorită 
imaginaţiei simţea, la atâta vreme după ce fusese 
scrisă, un miros discret de fum. Poate că şi 
amintirile jucau un rol alături de imaginaţie. 
Cunoştea mirosurile care pluteau în aer într-o 
odaie obişnuită, mirosul focului din vatră, mirosul 
de carne friptă şi tutun, dar şi mirosul berii. 

Dacă ar fi trebuit să adulmece scrisorile de faţă 
cu Roger, nu s-ar fi simţit în largul ei, aşa că îşi 
făcuse obiceiul de a le mirosi când le citea 
singură. Pe aceea o deschiseseră cu o seară 
înainte şi o citiseră împreună de mai multe ori şi 
discutaseră pe marginea ei... dar o scosese din 
nou, simțind doar nevoia de-a o ţine în mână, de a 


fi pentru scurtă vreme împreună cu părinţii ei. 

Poate că mirosul era, într-adevăr, prezent. Îşi 
dăduse seama că, de fapt, nu reţii mirosuri, nu în 
acelaşi fel în care reţii un lucru pe care l-ai văzut. 
Asta se întâmplă când simţi un miros pe care l-ai 
mai simţit odată şi, de multe ori, acel miros atrage 
după sine o serie de amintiri. Şi ea stătea acolo 
într-o zi de toamnă, înconjurată de mere coapte, 
de iarbă-neagră, de praful vechilor lambriuri din 
lemn, de mirosul pietrei ude - Annie MacDonald 
tocmai dăduse cu mopul pe hol - dar ea vedea 
înaintea ochilor un salon din secolul al XVIII-lea, 
care mirosea a fum. 


1 Noiembrie 1777 
New York 


Dragă Bree, dragii noştri, 

Iti mai aduci aminte de excursia pe care ai făcut- 
o impreună cu clasa pe Wall Street? în momentul 
acesta, mă aflu într-un salon în capătul lui Wall 
Street. Nu se vede pe-aici niciun bizon, niciun urs, 
cu atât mai puţin nu se vede niciun fel de maşină 
de scris. Dar niciun zid nu a fost construit. Văd 
nişte capre şi un grup de bărbați strânşi să fumeze 
pipă sub un platan desfrunzit. Nu aş putea spune 
dacă sunt loialişti care se plâng unii altora, rebeli 
complotând în văzul lumii (mai sigur decât să 
complotezi în cine ştie ce loc ascuns) sau pur şi 
simplu negustori. 

Pot să-ți spun cu siguranță că au o afacere 
împreună. Îşi strâng mâinile, scriu ceva pe nişte 
hârtiuţe, apoi şi le dau unii altora. Este uluitor 
cum se dezvoltă afacerile în vreme de război. Cred 


că asta se întâmplă deoarece regulile care 
funcţionează în condiţii normale sunt anulate. 

Acest lucru este valabil pentru toate tranzacțiile 
pe care le fac oamenii. De aceea se îmbogăţesc 
unii în vreme de război sau se pun bazele unor 
mari averi la începutul conflagraţiilor. Pare un 
paradox... deşi este logic (întreabă-l te rog pe 
Roger dacă există paradox logic). In război se 
pierd atâtea vieţi, dar se nasc atâţia copii şi 
înfloresc atâtea afaceri. 

Dacă tot vorbesc despre război, trebuie să-ţi 
spun că suntem cu toţii în viață şi aproape 
nevătămați. Tatăl tău a fost rănit uşor în timpul 
primei bătălii de la Saratoga (au avut loc două, 
ambele sângeroase) şi m-am văzut obligată să îi 
amputez al patrulea deget de la mâna dreaptă, 
degetul care îi era înțepenit, dacă iți mai aduci 
aminte. A fost traumatizant (în egală măsură 
pentru mine, ca şi pentru el), dar ceea ce s-a 
întâmplat nu este un dezastru. S-a vindecat foarte 
bine şi, deşi mâna îi provoacă dureri, este mai 
flexibilă şi şi-o poate folosi mai bine. 

Suntem pe cale - din fericire - să ne îmbarcăm 
pe un vas care să ne ducă în Scoţia, dar în nişte 
condiţii deosebite. Urmează să plecăm mâine la 
bordul Navei Maiestăţii Sale, Ariadne, pentru a 
însoţi trupul neînsufleţit al generalului de brigadă 
Simon Fraser. L-am cunoscut cu puţină vreme 
înainte să moară. De fapt era pe moarte când l-am 
cunoscut, a fost un militar bun şi foarte iubit de 
către subordonații săi. Comandantul Britanic al 
trupelor de la Saratoga a adăugat ca notă de 
subsol la condiţiile de capitulare ca tatăl tău 
(pentru că este rudă cu generalul de brigadă şi 


ştie exact de unde se trage) să îi ducă trupul 
acasă, aceasta fiind ultima dorinţă a generalului. 
Acest lucru a fost cu totul neaşteptat, dar spre 
norocul nostru. Nu ştiu cum am fi reuşit altfel, 
deşi tatăl tău spune că s-ar fi gândit el la ceva. 

Toate pregătirile pentru această călătorie sunt 
cu totul delicate, aşa cum îţi poţi închipui şi tu. 
Domnul Kosciuszko  („Kos” pentru prietenii 
apropiați, printre care se numără şi tatăl tâu; de 
fapt toată lumea îi spune „Kos”, pentru că nimeni 
- cu excepția tatălui tău - nu este în stare sau nu 
vrea să-i pronunţe numele. Tatăl tău este încântat 
de el (şi viceversa) şi şi-a oferit serviciile şi, cu 
ajutorul majordomului generalului Burgoyne (Oare 
nu toți pleacă la război impreună cu 
majordomul?), care i-a dat o grămadă de plumb de 
la sticlele de vin (ei bine, nu il poţi acuza pe 
generalul Burgoyne că bea în condiţiile date, 
pentru că toată lumea, de ambele părți ale 
baricadei, bea foarte mult, indiferent de situaţia 
militară), a pus la punct o adevărată minune 
inginerească, adică un sicriu acoperit cu plumb, 
pe roți detaşabile (un lucru foarte necesar, dar 
obiectul în cauză trebuie să cântărească o tonă; 
tatăl tău spune că nu este aşa şi că sicriul trebuie 
să cântărească vreo opt sute de kilograme, dar nu 
a încercat să-l urnească, aşa că nu ştiu de unde 
ştie). 

Generalul Fraser fusese îngropat o săptămână şi 
trupul i-a fost exhumat pentru a fi transportat. Nu 
a fost plăcut, dar putea să fie mai râu. Avusese 
printre subordonați şi cercetaşi indieni, care l-au 
respectat şi au venit impreună cu un vraci (cred 
că era bărbat, dar nu sunt sigură; era scund şi 


rotofei şi purta o mască reprezentând o pasăre), 
care a săvârșit un ritual pentru rămăşiţele 
generalului, arzând salvie şi iarba-zimbrului (ceea 
ce nu a ajutat prea mult, dacă mă gândesc la 
miros, dar a ridicat un văl de fum care a mascat 
imaginea cumplită) şi a cântat ceva. Aş fi vrut să îl 
întreb pe lan ce însemnau cuvintele pe care le 
rostea vraciul, dar din cauza unor împrejurări 
nefericite, nu a fost alături de noi. 

O să-ţi explic totul într-o scrisoare viitoare, 
pentru că situaţia este complicată şi trebuie să 
termin depeşa asta înainte de a ne imbarca. 
Important în ceea ce îl priveşte pe lan este că e 
îndrăgostit de Rachel Hunter (o domnişoară 
minunată, care e quaker şi aici este problema). El 
este, teoretic, un criminal şi nu se poate arăta în 
preajma militarilor din Armata Continentală. Ca 
rezultat al faptului că lan este considerat criminal 
(a murit o persoană cu totul respingătoare, nicio 
pierdere pentru umanitate), Rollo a fost împuşcat 
şi rănit (are o rană uşoară de glonţ, dar şi un 
omoplat rupt şi nu poate fi deplasat uşor; Rachel 
are grijă de câine câtă vreme noi suntem în 
Scoția). 

Deoarece se ştia că generalul de brigadă era 
respectat de indieni, căpitanul corăâbiei Ariadne a 
fost uimit, dar nu foarte tare, când i s-a adus la 
cunoştinţă că trupul neînsufleţit va fi însoţit atât 
de ruda sa apropiată (şi soția acesteia), cât şi de 
un mohican care vorbeşte foarte puţin engleza. 
(Nu cred că există cineva în Marina Maiestăţii 
Sale care să facă diferența între graiul 
mobhicanilor şi gaelică). 

Sper ca această călătorie să fie mai săracă în 


evenimente decât prima. Dacă asta se şi întâmplă, 
următoarea scrisoare va fi din Scoţia. Tine-ne 
pumnii. 


Cu toată dragostea, 
Mama 


P.S. Tatăl tău insistă să adauge câteva cuvinte. 
Aceasta ar fi prima lui încercare de a scrie cu 
mâna lui rănită şi aş vrea să il urmăresc, pentru a 
vedea cum merge, dar el imi spune că işi doreşte 
intimitate. Nu ştiu dacă această dorință ave 
legătură cu subiectul pe care vrea să îl abordeze 
sau cu faptul că nu vrea să-l vadă nimeni cum se 
Chinuieşte. Probabil cu amândouă. 


Cea de-a treia pagină era vizibil diferită. Scrisul 
era mai mare decât unul obişnuit şi mai lăbărţat. 
Se vedea că era scrisul tatălui ei, dar era mai 
puţin clar, mai puţin definit. A avut o strângere de 
inimă, nu numai pentru că se gândea la mâna 
mutilată a tatălui ei, care desena încet fiecare 
literă, ci şi pentru că era curioasă să vadă pentru 
ce voise tatăl ei să facă atât efort. 


Draga mea, 

Fratele tău este în viaţă şi este teafăr. L-am 
văzut plecând de la Saratoga, în fruntea oamenilor 
săi. Urma să ajungă la Boston şi, în cele din urmă, 
în Anglia. Nu va mai lua parte la acest război. Deo 
gratias. 

Tatăl tău iubitor, 


JF 


Post-scriptum: Este Ziua Tuturor Sfinţilor. 
Roagă-te pentru mine. 


Călugăriţele le spuseseră mereu şi ea îi spusese 
lui întotdeauna că dacă în Ziua Tuturor Sfinţilor 
spui rugăciunile Tatăl Nostru, Rugăciunea către 
Maica Domnului şi Slavă Cerurilor, atunci vei 
putea elibera un suflet din purgatoriu. 

— Omule păcătos, a mormăit Brianna, căutând 
în birou o batistă. Ştiam eu că o să mă faci din nou 
să plâng. 

— Brianna? 

Vocea lui Roger se auzea din bucătărie, 
surprinzând-o. Nu s-a aşteptat să coboare de la 
ruinele capelei decât peste o oră sau două şi şi-a 
suflat nasul repede, strigând: „Vin!” şi având 
speranţa că nu se vor simţi lacrimile în glasul ei. 
Abia când a ajuns în hol şi l-a văzut ţinând 
deschisă uşa verde, care dădea spre bucătărie, şi- 
a dat seama că şi glasul lui suna ciudat. 

— Ce este? a întrebat ea, grăbind pasul. Copiii... 

— Sunt bine, a întrerupt-o el. l-am spus lui 
Annie să-i ia cu ea la poştă în sat şi să le dea o 
îngheţată. 

El s-a dat din uşă, astfel încât Brianna să poată 
intra şi a rămas înlemnită în prag când a văzut un 
bărbat care stătea cu braţele sprijinite pe chiuveta 
din piatră. Omul şi-a îndreptat spatele şi a făcut o 
plecăciune care i s-a părut ciudată şi, în acelaşi 
timp, cunoscută. 

Înainte ca ea să se poată întreba de ce a avut 
acea senzaţie, omul şi-a îndreptat din nou spatele 
şi a spus cu un glas dulce, specific scoţian: 

— Servitorul dumneavoastră, doamnă. 


Brianna s-a uitat în ochii străinului, care arătau 
întocmai ca ai lui Roger, apoi s-a uitat insistent la 
Roger, pentru a se asigura că lucrurile stăteau 
într-adevăr aşa. Da, arătau întocmai ca ai lui 
Roger. 

— Cine... 

— Permite-mi să ţi-l prezint pe William 
Buccleigh Mackenzie, a spus Roger pe un anumit 
ton. Dumnealui mai este cunoscut şi sub numele 
de Nickelavee. 

Preţ de o clipă, nimic din ceea ce spunea nu 
avea sens. Apoi a avut anumite sentimente... era 
înlemnită, furioasă, nu-i venea să creadă. Totul a 
venit brusc şi nu putea rosti niciun cuvânt. De 
aceea l-a privit cu ochi mari pe omul acela. 

— Vă cer scuze, doamnă, pentru că v-am speriat 
copiii, a spus străinul. Nu am ştiut că sunt ai 
dumneavoastră. Ştiu cum sunt copiii şi nu am vrut 
să fiu descoperit până ce nu înţelegeam totul. 

— Totul... Cei a spus Brianna, reuşind să 
rostească în sfârşit două cuvinte. 

Omul a zâmbit uşor, spunând: 

— Ei bine, cred că soţul dumneavoastră ar putea 
da un răspuns. 

Brianna a luat un scaun şi s-a aşezat destul de 
brusc, făcându-i străinului un semn prin care îl 
îndemna să ia loc la rândul său. Când a venit 
străinul de la fereastră, Brianna a văzut că avea 
pomeţii proeminenţi şi o formă a tâmplei care îi 
părea familiară. Bineînțeles că pare familiar, a 
gândit Brianna. 

— Ştie cine este? a întrebat Brianna întorcându- 
se către Roger, care avea o problemă cu mâna 
dreaptă, pe încheietura căreia se vedea sânge. 


Roger a dat din cap în semn că da, zicând: 

— l-am spus eu, dar nu sunt sigur că mă crede. 

Bucătăria continua să fie un loc intim, care 
dădea siguranţă, un loc liniştit, cu soarele care 
cădea pe şervetele în carouri albastre agăţate pe 
maşina de gătit Aga. Acum însă parcă era partea 
întunecată a planetei Jupiter şi nu s-ar fi mirat 
dacă ar fi întins mâna după zaharniţă şi ar fi trecut 
prin ea. 

— Sunt înclinat să cred mai multe astăzi decât 
aş fi fost gata să cred cu trei luni în urmă, a spus 
omul pe un ton care avea ceva din tonul tatălui ei. 

Brianna a dat din cap energic, sperând că îşi va 
putea limpezi gândurile. 

— Doriţi cafea? a întrebat ea cu un glas 
asemănător cu acela al gospodinei dintr-un 
sitcom. 

Auzind întrebarea, omul a zâmbit şi faţa i s-a 
luminat. Dinţii îi erau pătaţi şi puţin strâmbi. 
Bineînțeles că sunt aşa, a gândi ea cu teribilă 
luciditate. În secolul al optsprezecelea nu existau 
dentişti. Amintindu-şi de secolul al optsprezecelea, 
a sărit în picioare, exclamând: 

— Tu! Tu ai fost cel din cauza căruia Roger a 
fost spânzurat. 

— Aşa este, a recunoscut omul calm. Nu aş fi 
vrut şi, dacă doreşte să mă lovească din nou 
pentru asta, poate să o facă. Dar... 

— Aia a fost pentru că i-ai speriat pe copii, a 
replicat Roger la fel de sec. 

În ceea ce priveşte spânzurarea... O să vorbim 
mai târziu despre asta. 

— Frumos fel de a vorbi pentru un pastor, a 
spus străinul amuzat. Spun asta nu pentru că cei 


mai mulţi dintre pastori ar avea treabă cu 
nevestele oamenilor. 

— Eu... a început Roger, dar Brianna l-a 
întrerupt, exclamând: 

— Te lovesc! 

Omul a închis ochii şi s-a încordat, rostind 
printre dinţi: 

— Haideţi! Daţi-i drumul! 

— Nu în figură, a spus Roger uitându-se la mâna 
lui rănită. Spune-i să se ridice în picioare şi 
loveşte-l în testicule. 

William Buccleigh a deschis ochii privindu-l cu 
reproş pe Roger şi întrebându-l: 

— Crezi că are nevoie de sfaturi? 

— Cred că tu ai nevoie să ţi se umile botul, a 
replicat Brianna, dar s-a aşezat din nou, privindu-l. 
Apoi a inspirat adânc şi a expirat cu zgomot, 
privindu-şi degetele de la picioare. 

— Bine, a spus ea pe un ton mai mult sau mai 
puţin calm. Vorbeşte! 

A dat din cap cu grijă şi şi-a trecut mâna peste 
vânătaia de pe obraz, strîmbându-se puţin. 

Este fiul unei vrăjitoare. Oare ştie asta? s-a 
întrebat Brianna dintr-odată. 

— Aţi spus ceva de cafea? a întrebat William 
Buccleigh cu oarecare nerăbdare. Nu am mai băut 
cafea adevărată de ani de zile. 

A fost fascinat de maşina de gătit şi s-a sprijinit 
de ea, înfiorat de plăcere. 

— Oh, Dumnezeule! a spus el încet, cu ochii 
închişi, simțindu-se bine la căldură. Ce lucru 
minunat! 

Oaspetele neaşteptat spusese că era bună 
cafeaua, dar că era slabă. Brianna s-a gândit că 


avea dreptate, gândindu-se că, pe vremea sa, 
cafeaua era fiartă la foc deschis timp de mai multe 
ceasuri şi nu făcută cu apă care dă o dată în 
clocot. 

S-a scuzat pentru manierele sale, spunând că nu 
mai mâncase de ceva vreme. 

— Cum te-ai descurcat? l-a întrebat Roger, 
privind grămada de sendvişuri cu unt de arahide 
şi jeleu, care devenea din ce în ce mai mică. 

— Pentru început, am furat de prin case, a 
recunoscut Buccleigh în mod deschis. Pe urmă am 
găsit drumul către Inverness, mergând pe o 
stradă, ameţit de atâta zgomot. Maşini am mai 
văzut eu, dar e altceva când trec aşa, pe lângă 
tine. Am ajuns la biserica de pe High Street, 
pentru că eu cunoşteam locul acela şi mi-am spus 
că o să mă duc la pastor să-i cer o bucată de pâine 
când am să-mi mai revin, asta pentru că eram 
puţin zdruncinat. Eram cam zdruncinat, aţi 
priceput? a întrebat-o el pe Brianna. 

— Cred că da, a replicat ea, privindu-l pe Roger 
cu sprâncenele ridicate şi întrebându-l: 

— Old High St. Stephen's? 

— Da, a replicat Roger. Inainte a fost denumită 
High Church pentru că era pe High Street. Nu era 
biserică anglicană înainte de a căpăta titulatura 
de Old şi de a primi numele de St. Stephen's. 

Roger şi-a îndreptat atenţia către William 
Buccleigh, întrebându-l: 

— Ai făcut-o? Ai stat de vorbă cu pastorul? Cu 
doctorul Weatherspoon? 

Buccleigh, care avea gura plină, a dat din cap în 
semn că da. 

— M-a văzut stând acolo şi a venit la mine, ce 


om de treabă. M-a întrebat dacă mă aflam în 
nevoie. Când i-am răspuns că da, mi-a spus unde 
trebuia să mă duc dacă voiam să mă bucur de o 
masă şi de un pat. Era o societate de ajutor. I se 
spunea societate de caritate, şi chiar aşa era. 

Oamenii de la societatea aceea îi dăduseră 
haine, pentru că era îmbrăcat în zdrenţe. L-au 
ajutat să îşi facă rost şi de o slujbă, ca zilier la o 
fermă de lapte din afara oraşului. 

— Şi de ce nu eşti la fermă? a întrebat Roger în 
aceeaşi clipă în care Brianna a întrebat: 

— Cum ai ajuns în Scoţia? 

Brianna şi Roger şi-au făcut semne, 
îndemnându-se reciproc să continue, dar William 
Buccleigh a dat din mână, a mestecat repede, a 
înghiţit de câteva ori, a băut cafea şi apoi a spus: 

Măiculiţă, mâncarea asta e tare gustoasă, dar 
mi se lipeşte pe gât. Da, vreţi să ştiţi de ce sunt eu 
aici, în bucătăria voastră şi vă mănânc mâncarea, 
în loc să zac mort într-un râu din Carolina de 
Nord? 

— Dacă tot ai pomenit despre asta, da, am vrea 
să aflăm mai multe, a spus Roger lăsându-se pe 
spătarul scaunului. Ce-ar fi să începi cu cele 
întâmplate în Carolina de Nord? 

Buccleigh a încuviinţat, şi-a pus mâinile pe burtă 
şi a început. 

După bătălia de la Culloden a fost nevoit să 
plece din Scoţia, la fel ca mulţi alţii, şi a strâns 
bani ca să poată emigra împreună cu soţia şi fiul 
lui minor. 

— Ştiu, a spus Roger. Mie mi-ai cerut să-i salvez 
atunci când se aflau pe vas, în noaptea în care 
căpitanul a decis să-i arunce peste bord pe 


bolnavi. 

Buccleigh l-a privit mirat, cu ochi mari, zicând: 

— Atunci s-a întâmplat? Nu te-am văzut în 
întuneric şi eram disperat. Dacă aş fi ştiut că... 

S-a oprit, dând din cap şi spunând: 

— Ei bine, ce-a fost, a fost. 

— Aşa este, a spus Roger. Nici eu nu te-am 
văzut în întuneric. Te-am văzut abia mai târziu 
datorită soţiei şi fiului tău, când i-am întâlnit din 
nou la Alaman-c. 

Roger era vizibil stingherit şi vocea l-a trădat, 
dar şi-a dres glasul şi a spus cu calm: 

— Alamance. 

Buccleigh a dat încet din cap, privind stăruitor 
gâtul lui Roger. 

Roger s-a întrebat dacă putea citi regretul în 
ochii lui. Probabil că nu. Buccleigh nici măcar nu îi 
mulţumise pentru că îi salvase soţia şi copilul. 

— Da, m-am gândit să cumpăr pământ şi să-l 
muncesc, dar... ei bine, nu prea mă pricepeam eu 
la munca pământului. Nici constructor nu eram. 
Nu mă descurcam în sălbăticie şi nici nu mă 
pricepeam să semăn. Nici vânător nu eram. Sunt 
sigur că atât eu, cat şi Morag şi Jem am fi murit de 
foame, dacă nu mi-aş fi găsit o slujbă pe o 
plantație pe care se cultiva terebint. Vedeţi? Ce 
ciudat! Băiatul meu are acelaşi nume ca şi băiatul 
vostru. Nu-i ciudat? 

— Mai ciudat decât crezi, a spus Bree în şoaptă. 
Şi? a continuat ea, vorbind tare. 

— Omul pentru care lucram s-a implicat în 
confruntările armate, iar noi am plecat cu el. 
Trebuia s-o las acolo pe Morag, dar era un ins 
care pusese ochii pe ea. Era fierar şi n-avea decât 


un singur picior, aşa încât nu putea lupta. Nu 
aveam cum să o las acolo, aşa că i-am luat cu mine 
pe nevasta şi pe fiul meu. Următorul bărbat pe 
care l-a întâlnit ea ai fost tu, a spus el, subliniind 
ultimul cuvânt. 

— Nu ţi-a spus cine sunt? a întrebat Roger 
înţepat. 

— Mi-a spus, a replicat Buccleigh. Mi-a povestit 
despre cele întâmplate pe vas, mi-a spus că tu ai 
fost cel care i-a ocrotit. Chiar şi aşa, a continuat 
Buccleigh, privindu-l pe Roger cu asprime, vreau 
să te întreb dacă obişnuieşti să te culci cu 
nevestele tuturor celor care îţi apar în cale sau te- 
ai oprit doar la Morag? 

— Morag este stră-stră-stră-străbunica mea, a 
spus Roger calm, pentru ca apoi să-l privească 
pătrunzător pe  neaşteptatul oaspete şi să 
continue: 

— Dacă tot m-ai întrebat cine eşti, dumneata 
eşti stră-stră-stră-străbunicul meu. Fiul meu se 
numeşte Jeremiah, pentru că aşa se numea tatăl 
meu, care purta numele bunicului său, care purta 
numele... fiului dumitale. Cel puţin aşa cred, a mai 
adăugat el. Este posibil ca, mergând înapoi pe 
firul apei, să-mi mai fi scăpat unul sau doi oameni 
care au purtat numele de Jeremiah. 

Buccleigh l-a privit uluit. Era alb la faţă. A clipit 
des. Apoi a privit-o pe Brianna, care a dat din cap, 
confirmând că lucrurile stăteau într-adevăr aşa. 
Uimirea se adâncea pe chipul lui Buccleigh. 

— Uită-te la ochii lui, a spus Brianna. Să aduc o 
oglindă? 

Buccleigh a deschis gura şi a vrut să spună 
ceva, dar nu a fost în stare să o facă, mulţumindu- 


se să dea din cap, ca şi când ar fi vrut să alunge 
nişte muşte. A ridicat ceaşca, s-a uitat în ea şi a 
constatat uluit că era goală. A lăsat-o din mână şi 
s-a uitat la Brianna, întrebând: 

— N-ai în casă ceva mai tare decât cafeaua, a 
bhana-mhaighstir? 

Roger a trebuit să caute o vreme prin birou 
pentru a găsi arborele genealogic pe care 
reverendul îl făcuse eu am în urmă. Cat a lipsit 
Roger, Bree a găsit o sticlă de Oban şi i-a umplut 
lui William Buccleigh un pahar. 

Fără a mai sta pe gânduri, a umplut un pahar 
pentru Roger şi unul pentru ea, punând pe masă o 
carafă cu apă. 

— Vrei să bei cu apă sau simplu? a întrebat ea 
politicos. 

Spre surprinderea ei, Buccleigh a întins mana, a 
luat carafa cu apă şi a turnat puţin în paharul cu 
whisky. Omul a observat expresia de pe faţa ei şi a 
zâmbit. 

— Dacă ar fi fost vreo poşircă, aş fi dat paharul 
pe gât, a spus el. Când bei whisky, trebuie să-i pui 
un pic de apă, ca să îi sporeşti aroma. Ei, dar tu 
ştii asta, nu-i aşa? Ştii asta, deşi nu eşti scoţiancă. 

— Ba sunt, a replicat Brianna. Pe jumătate, din 
partea tatălui. Numele lui este... a fost... James 
Fraser. Era din Lallybroch. I se spunea 
Dumbonnet. 

A clipit des, a privit prin bucătărie şi apoi s-a 
uitat din nou la ea, întrebând: 

— Şi tu eşti o... dintre aceia? Eşti şi tu la fel ca 
mine şi ca soţul tău? Eşti o... pe care nu ştiu cum 
să-i numesc. 

— Din aceea pe care nu ştii cum să-i numeşti, a 


fost de acord Brianna. Da, sunt una dintre aceia. 
L-ai cunoscut pe tatăl meu? 

A dat din cap, închizând ochii şi înghițind. A 
durat câteva clipe până când băutura i-a curs pe 
gât. 

— Dumnezeule, da' bun el a exclamat el şi a 
deschis ochii, continuând: 

— Nu, eu m-am născut cu un an înainte de 
bătălia de la Culloden. Cu toate astea, am auzit de 
Dumbonnet când eram tânăr. 

— Ai spus că nu te pricepi să lucrezi pământul, a 
replicat Bree, curioasă. Cu ce te-ai ocupat înainte 
de a pleca din Scoţia? 

Omul a tras aer în piept şi a expirat cu putere pe 
nas, întocmai ca tatăl ei. Asta este o caracteristică 
a familiei Mackenzie, a gândit Brianna amuzată. 

— Am fost avocat, a spus el repede, ridicând iute 
paharul. 

— Ei bine, aceasta este o profesie utilă, a spus 
Roger intrând tocmai la timp pentru a auzi 
această replică. 

S-a uitat gânditor la Buccleigh şi apoi a întins pe 
masă arborele genealogic. 

— Aici eşti dumneata, a spus Roger, punând 
degetul pe o consemnare care era relevantă, 
mişcându-şi apoi degetul în jos. Şi aici sunt eu. 

Buccleigh a privit atent. Apoi s-a aplecat pentru 
a studia mai atent arborele genealogic. Brianna a 
văzut cum i se mişca mărul lui Adam o dată sau de 
două ori, în vreme ce înghiţea. Când şi-a ridicat 
privirea, era palid, aproape alb ca varul. 

— Da, aceia sunt părinţii şi bunicii mei şi aici e 
micuțul Jem, Jem al meu. Acolo se şi cuvine să fie. 
Mai am un copil, a continuat el, întorcându-se spre 


Bree. Cel puţin aşa cred. Morag era însărcinată 
când am... când eu am plecat. 

Roger s-a aşezat. Işi pierduse ceva din asprimea 
provocată de supărare şi de grijă. Acum îl privea 
pe William Buccleigh cu oarecare simpatie. 

— Povesteşte-ne cum ai plecat, propus el. 

Buccleigh a împins paharul lui gol de whisky, 
fără a aştepta ca acesta să fie umplut. 

Stăpânul plantaţiei pentru care lucrase s-a văzut 
ruinat când au avut loc evenimentele de la 
Alamance, a fost întemnițat pentru că ar fi luat 
parte la mişcarea armată şi toată averea i-a fost 
confiscată. O vreme, cei din familia MacKenzie au 
umblat dintr-un loc în altul fără bani, fără un 
cămin, fără o rudă apropiată care să-i ajute. 

Brianna a schimbat priviri cu Roger. Ce bine ar 
fi fost dacă Buccleigh ar fi ştiut că se afla aproape 
de o rudă, şi încă o rudă apropiată, nu una 
oarecare, Focasta Cameron era sora lui Dougal 
MacKenzie, mătuşa omului care se afla înaintea 
lui. De-ar fi ştiut măcar! 

S-a uitat la Roger întrebător, cu sprâncenele 
ridicate, dar Roger a clătinat din cap. Asta putea 
să mai aştepte. 

În cele din urmă, Buccleigh a spus că au luat 
decizia de a se întoarce în Scoţia. Morag avea 
rude acolo, printre acestea se număra un frate la 
Inverness şi o ducea bine, fiind un prosper 
comerciant de grâne. Morag îi scrisese şi el îi 
rugase să se întoarcă, avea să-i dea de lucru lui 
William. 

— În halul în care eram atunci, m-aş fi bucurat şi 
dacă aş fi fost nevoit să curăţ după vitele 
transportate cu vaporul, a recunoscut Buccleigh 


oftând. Ephraim, fratele lui Morag, Ephraim Gunn, 
zicea că avea nevoie de un funcţionar, iar eu ştiu 
să scriu şi să fac adunări. 

Tentaţia unui loc de muncă - şi încă unul bun - 
al unui acoperiş deasupra capului, i-a făcut pe 
membrii micii familii să se îmbarce pe o navă şi să 
facă primejdioasa călătorie, traversând Atlanticul. 
Au ajuns la Edimburgh şi de acolo au pornit încet 
spre nord. 

— Am făcut cea mai mare parte a călătoriei pe 
uscat în căruţă. 

Buccleigh era la al treilea pahar de whisky, iar 
Brianna şi Roger nu se lăsau nici ei mai prejos. 
Oaspetele şi-a pus un pic de apă în pahar, a băut 
şi şi-a dres glasul, continuând: 

— Căruţa s-a stricat nu mai ştiu a câta oară, în 
apropiere de locul care se numeşte Craigh na Dun. 
Cred că voi doi cunoaşteţi acest loc, nu? 

S-a uitat la Brianna şi la Roger, iar ei au dat din 
cap în semn că da. 

— Ei bine, Morag nu se simţea prea bine şi nici 
copilul nu era în apele lui, aşa că s-au întins 
amândoi în iarbă ca să doarmă un pic până se va 
repara roata. Birjarul avea un tovarăş, aşa că nu 
avea nevoie de ajutorul meu. De aceea am vrut să- 
mi dezmorţesc puţin oasele. 

— Aşa că ai urcat dealul şi ai ajuns la pietre, a 
spus Brianna, simțind cum 
ise strânge inima numai la simpla rostire a 
acestor cuvinte. 

— Ştii în ce dată s-a petrecut asta? a intervenit 
Roger. 

— Vara, a replicat William Buccleigh încet. Era 
în apropierea zilei de 24 iunie, dar nu ştiu data 


exactă. De ce? 

— Ziua solstițiului de vară, a spus Brianna, 
sughiţând uşor. Noi credem că... este un spaţiu 
deschis. Este o sărbătoare a focului, o sărbătoare 
a soarelui. 

Au auzit zgomotul unei maşini care intra pe alee 
şi au ridicat ochii de parcă ar fi fost surprinşi 
făcând un lucru interzis. 

— Annie şi copiii, a spus Brianna. Ce facem cu 
el? 

Roger l-a privit o vreme cu ochii mijiţi pe 
Buccleigh şi apoi s-a hotărât, spunându-i: 

— Trebuie să ne gândim puţin ce explicaţii vom 
da, aşa că te rog să vii cu mine. Bine? 

Buccleigh s-a ridicat imediat şi l-a urmat pe 
Roger în spălătorie. Brianna l-a auzit pe Buccleigh 
ridicând vocea pentru o clipă şi câteva explicaţii 
ale lui Roger. Apoi a auzit zgomotul făcut când a 
fost dată deoparte creanga ce ascundea intrarea 
către aşa-zisa chilie. 

Mişcându-se de parcă s-ar fi aflat în transă, 
Brianna a luat repede cele trei pahare şi le-a 
spălat. Apoi a dus sticla de whisky şi apa. Când a 
auzit că folosea cineva ciocănelul de la poartă, a 
tresărit. Nu veniseră copiii. Cine putea fi? 

A luat arborele genealogic de pe masă şi a 
pornit repede pe hol, oprindu-se în biroul lui 
Roger, pentru a-l lăsa acolo. Apoi s-a dus la uşă. 

Câţi ani are? s-a întrebat ea, în timp ce atingea 
clanţa. Pare să aibă aproape patruzeci de ani, 
dar... 

— Bună, a spus Rob Cameron, puţin alarmat de 
expresia de pe chipul Briannei. Am venit într-un 
moment nepotrivit? 


Rob venise pentru a înapoia o carte pe care i-o 
împrumutase Roger şi dorea să facă şi o invitaţie: 
dacă dorea, Jem putea merge vineri la film 
împreună cu Bobby, apoi băieţii puteau lua cina 
împreună, iar Jem putea rămâne peste noapte la 
Bobby. 

— Sunt sigură că Jem va fi încântat, dar nu e... 
Ah, iată-l, a spus Brianna. 

Annie tocmai intrase pe alee cu maşina, dar a 
schimbat vitezele atât de brusc, încât motorul „a 
murit” instantaneu. Brianna a dat din umeri, 
bucuroasă că Annie nu luase maşina ei. 

Până ce copiii au fost „extraşi” din maşină, 
şterşi la gură şi convinşi să dea frumos mâna cu 
domnul Cameron, a venit şi Roger din spatele 
casei şi a început o conversaţie legată de 
eforturile sale de refacere a capelei, conversaţie 
care s-a prelungit mult. A sosit ora cinei şi ar fi 
fost o impoliteţe să nu îl invite pe Rob să rămână 
la masă... 

Aşa se face că Brianna s-a văzut nevoită să 
pregătească omletă, să încălzească fasole şi să 
prăjească cartofi, gândindu-se la oaspetele 
nepoftit de sub podeaua spălătorului, care simțea 
mirosul mâncării şi murea de foame. Ea se 
întreba, de asemenea, ce Dumnezeu vor face cu el. 

Cât au mâncat, vorbind banalităţi, a dus copiii la 
culcare, iar Roger şi Rob au discutat despre 
pietrele de pe vremea picților, din Orkney, în timp 
ce ea se gândea la William Buccleigh MacKenzie. 

Orkney, s-a gândit ea. Roger a spus că obiceiul 
legat de Nuckelavee exista în Orkney. Fusese el în 
Insulele Orkney? Când? Şi de ce Dumnezeu s-a 
învârtit pe aici? Dacă aflase ce s-a întâmplat, de ce 


nu s-a întors de unde a plecat? 

Când Rob s-a pregătit de plecare şi a 
împrumutat o altă carte de la Roger, mulţumind 
de nenumărate ori pentru mâncare şi amintind de 
filmul de vineri, ea era gata să-l scoată pe William 
Buccleigh din „chilie”, apucându-l de ceafă, pentru 
ca apoi să-l ducă direct la Craigh na Dun şi să-l 
îndese chiar ea între pietrele de-acolo. 

Însă, când a ieşit de acolo mişcându-se încet alb 
la faţă şi lihnit de foame, a simţit că se calmează 
un pic. A pregătit ouă şi a stat cu el, în vreme ce 
Roger verifica dacă toate uşile şi ferestrele erau 
închise. 

— Nu trebuie să-ţi mai faci griji, a spus ea acid. 
Eşti în casă. 

Buccleigh a ridicat ochii îngrijorat, spunând 
încet: 

— Am spus că îmi pare rău. Vrei să plec? 

— Şi unde anume te-ai duce, dacă aş spune că 
vreau să pleci? a întrebat ea pe un ton caustic. 

Buccleigh s-a întors spre fereastră. În lumina 
zilei, totul era paşnic. Se vedea grădina de legume 
cu poarta ei veche din lemn şi, dincolo de ea, 
păşunea. Acum, în întuneric, nu se vedea decât 
negrul unei nopţi în Highlands. Era acel gen de 
noapte în care creştinii stăteau închişi în case şi 
puneau apă sfinţită în pragurile uşilor, pentru că 
fiinţele care umblau prin mlaştini şi pe înălţimi nu 
erau întotdeauna trimisele lui Dumnezeu. 

Nu a spus nimic, dar a înghiţit în sec, iar 
Brianna a văzut că părul de pe braţele lui 
Buccleigh s-a făcut măciucă. 

— Nu trebuie să pleci, a spus ea răguşit. O să 
găsim un pat în care să dormi, dar mâine... 


Buccleigh şi-a înălţat capul, dar nu s-a uitat la 
ea şi a dat să se ridice. Ea l-a oprit punându-i 
mâna pe braţ, iar el a privit-o uimit cu ochii care 
aveau o culoare închisă în lumina discretă. 

— Spune-mi un singur lucru, i-a cerut ea. Vrei să 
te întorci? 

— Dumnezeule, da! a replicat el, întorcând 
capul. O vreau pe Morag a mea. Vreau să-mi văd 
copilul. 

Ea a dat drumul mâinii lui şi s-a ridicat, 
gândindu-se şi la altceva. 

— Câţi ani ai? l-a întrebat ea pe neaşteptate. 

El a dat din umeri şi şi-a trecut mâna peste faţă, 
răspunzând: 

— Treizeci şi opt. De ce? 

— Eram şi eu curioasă, a replicat Brianna, dând 
mai încet focul la maşina de gătit şi potrivindu-l la 
nivelul pentru noapte. 

— Vino cu mine, a continuat ea. Am să-ți 
pregătesc patul în salon şi mâine o să mai vedem. 

L-a condus în lungul holului, a trecut de biroul 
lui Roger şi a simţit că stomacul ei era ca un 
bulgăre de gheaţă. Lumina era aprinsă, dar 
arborele genealogic pe care îl adusese Roger era 
încă pe masă, în locul unde îl pusese ea. Oare 
văzuse data? Ea credea că nu. Oricum, dacă a 
văzut data, nu a realizat cum stăteau lucrurile. 
Pentru cei prezenţi în arborele genealogic, nu 
erau trecute data naşterii şi data morţii. Pentru 
William  Buccleigh MacKenzie, data morţii era 
menţionată. El murise la vârsta de treizeci şi opt 
de ani. 

„Nu se va întoarce”, a gândit Brianna şi a simţit 
că inima îi este cuprinsă de un sloi de gheaţă. 


Loch Errochty se întindea ca o bucată de cositor 
sub cerul mohorât. Stăteau pe podeţul care 
traversa Alt Ruighe nan Saorach, râul care se 
revărsa în lac. Priveau în jos, spre locul în care 
lacul se întindea între dealuri. El zicea că în 
America i se spunea Buck şi se obişnuise cu acest 
lucru. Privea şi privea, pierdut în uimire. 

— Acolo, a spus el încet întinzând degetul. 
Vedeţi locul în care se scurg apele pârâului? Acolo 
se afla casa mătuşii mele Ross. Chiar la vreo sută 
de picioare faţă de râu. 

Acum locul acela era la treizeci de picioare 
distanţă faţă de lac. 

— Cred că îţi este greu să vezi că lucrurile s-au 
schimbat atât de mult, a replicat Brianna cu 
oarecare compasiune. 

— Aşa este, a spus el, privind-o drept în faţă cu 
ochii aceia care semănau atât de mult cu ai lui 
Roger. Poate că este mai mult decât atât, când văd 
că s-a schimbat hasna. Acolo sus, vezi? a continuat 
omul, ridicând bărbia către munţii îndepărtați. Ei 
sunt aşa cum au fost mereu, când păsările se 
jucau prin iarbă şi somonii săreau prin apele 
râului, a spus omul, privind către capătul podului. 
Mă simt de parcă am trecut pe-acolo ieri. Chiar 
am trecut pe-acolo ieri şi... toţi oamenii s-au dus. 

— Toţi, a mai spus el încet. Morag, copiii mei. 
Sunt toţi morţi. Aşa stau lucrurile, dacă nu pot să 
mă întorc. 

Ea nu voia să-l întrebe nimic. Era mai bine să 
aştepte până ce ea şi Roger puteau vorbi cu el 
seara, după ce copiii se vor fi culcat. Dar iată că 
ocazia s-a ivit de la sine. Roger îl plimbase pe 
Buck prin Highlands, pe lângă Lallybroch, pe 


Great Glen, pe malurile lui Loch Ness, pentru a-l 
aduce în cele din urmă la Loch Errochty, la baraj, 
unde ea lucra în ziua aceea. Avea să-l ducă ea 
acasă, la cină. 

Discutaseră, şoptind, cu o seară înainte, despre 
toate acestea. Ştiau ce aveau să spună despre el. 
Era ruda lui tati, care venise în vizită. Oricum, 
acesta era adevărul. Se întrebaseră dacă era cazul 
să-l ducă în tunel. Roger fusese de acord să facă 
acest lucru. Ea fusese împotrivă, amintindu-şi 
şocul dat de... timp? ... care a tăiat-o precum un 
cablu. 

Acum, însă abordase el însuşi subiectul legat de 
întoarcerea sa. 

— Când ţi-ai revenit după ce... ai trecut şi ţi-ai 
dat seama ce s-a întâmplat, de ce nu te-ai întors 
imediat în cerc? 

El a ridicat din umeri, spunând: 

— Am făcut-o. Nu pot să spun că mi-am dat 
seama ce se petrecuse. Nu mi-am dat seama decât 
după câteva zile de când s-a întâmplat. Am 
realizat că s-a întâmplat ceva cumplit şi că pietrele 
aveau legătură cu asta. De aceea m-am temut de 
ele, lucru pe care cred că o să-l înţelegeţi. 

Spunând acestea, Buccleigh s-a uitat la Brianna 
ridicând din sprâncene, iar ea a dat din cap. Ea 
înțelegea cu adevărat. Ea însăşi nu ar face un pas 
către pietre decât dacă s-ar pune problema să 
salveze un membru al familiei ei de la o soartă 
cumplită. Şi chiar şi într-o astfel de situaţie ar sta 
pe gânduri. A lăsat deoparte acest gând şi s-a 
întors la lucrurile care o preocupau. 

— Ai spus că te-ai întors. Ce s-a întâmplat? 

Buccleigh a privit-o neajutorat, înălţând braţele 


şi spunând: 

— Nu ştiu cum să descriu ce s-a petrecut. Nu mi 
s-a întâmplat niciodată un astfel de lucru. 

— Încearcă, a spus Brianna cu voce aspră, în 
vreme ce el a oftat, spunând: 

— Prea bine. M-am îndreptat către cerc şi, de 
data asta, le-am auzit. Am auzit pietrele, vreau să 
spun. Vorbeau singure, zumzăind ca un roi de 
albine, dar scoteau un sunet de ţi se făcea părul 
măciucă. 

Ar fi vrut să se întoarcă pe călcâie şi să fugă, dar 
s-a gândit la Morag şi la Jemmy şi s-a hotărât să îşi 
continue drumul. A intrat în centrul cercului şi 
sunetul l-a asaltat din toate părţile. 

— Am crezut că îmi pierd minţile, a spus 
Buccleigh cât se poate de sincer. Mi-am băgat 
degetele în urechi, dar nu m-a ajutat cu nimic. 
Totul era înăuntrul meu, ca şi când ar fi venit 
chiar din oasele mele. Aşa te-ai simţit şi tu? a 
întrebat el privind-o curios pe Brianna. 

— Da, aşa m-am simţit şi eu, a răspuns ea scurt. 
Aşa sau cam aşa. Continuă. Ce ai făcut după 
aceea? 

Văzuse piatra mare prin care trecuse prima 
dată, trăsese adânc aer în piept şi se îndreptase 
spre ea. 

— Şi poţi să mă jupoi de viu, că tot nu sunt în 
stare să-ţi spun ce s-a petrecut după aceea. Tot ce 
ştiu e că zăceam întins pe iarbă, în mijlocul 
pietrelor, şi că luasem foc. 

Brianna l-a privit uluită. 

— La propriu? Adică vreau să spun, chiar îţi 
luaseră hainele foc sau...? 

— Ştiu şi eu ce înseamnă „la propriu”, a replicat 


Buccleigh tăios. Poate că eu nu sunt ce eşti tu, dar 
sunt un om care a primit o educaţie. 

— Îmi pare rău, a replicat Brianna a scuză 
îndemnându-l să continue. 

— Da, am luat foc la propriu. Cămaşa îmi ardea. 
Poftim... 

A descheiat haina şi apoi cămaşa albastră a lui 
Roger, pentru a-i arăta urmele rozalii de arsură de 
pe pieptul lui. 

Voia să se încheie din nou la cămaşă dar 
Brianna l-a oprit, privind atent arsura. Se vedea 
mai clar în dreptul inimii. Oare acest amănunt era 
important? 

— Mulţumesc, a spus ea în cele din urmă 
îndreptându-şi spatele. La ce te gândeai când ai 
trecut prin piatră? 

Omul a privit-o cu ochi mari, zicând: 

— Mă gândeam la faptul că doresc să mă întorc, 
la ce altceva? 

— Da, desigur, dar te gândeai la cineva anume. 
La Morag, la Jem? 

Pe faţa lui s-a citit o expresie extraordinară. Era 
vorba de ruşine? De jenă? Cert este că a privit în 
altă parte. 

— M-am gândit, a spus el sec şi Brianna şi-a dat 
seama că minte, dar nu înţelegea de ce. 

— Ei bine, a continuat Buccleigh. Stăteam pe 
iarbă şi mi s-a făcut rău. Am stat acolo multă 
vreme, neavând puterea să mă ridic. Ştii cum e 
prin părţile-astea în preajma zilei de 24 iunie. E 
lumina aia lăptoasă şi nu poţi vedea soarele, deşi 
el nu a apus. 

— Solstiţiul de vară, da ştiu, a spus Brianna 
încet. Da... vreau să spun, da, ştiu. Şi ai încercat 


din nou? 

Acum pe chipul lui se citea sentimentul de 
ruşine. Soarele dădea să apună, iar norii se 
coloraseră în roz şi mângâiau dealurile şi lacul; 
această lumină se revărsa pe obrajii lui. 

— Nu, a răspuns el încet. Mi-a fost frică. 

Deşi nu avea încredere în el şi se gândea la ceea 
ce îi făcuse lui Roger, nutrea pentru Buccleigh un 
sentiment de compasiune. Oricum, atât ea, cât şi 
Roger ştiau măcar într-o oarecare măsură în ce 
situaţie aveau să se afle. El nu se aşteptase la ceea 
ce i se întâmplase şi încă nu înţelegea aproape 
nimic. 

— Şi mie mi-ar fi fost frică, a spus ea. Ai... 

Un strigăt care venea din spatele ei a făcut-o să 
se întrerupă. Când s-a întors, l-a văzut pe Rob 
Cameron pe malul râului. Rob dădea din mână, 
apropiindu-se de pod şi gâfâind, pentru că 
alergase. 

— Bună, şefa, a spus el, rânjind. Te-am văzut 
când am ieşit. Dacă nu eşti de serviciu, nu vrei să 
bei un pahar cu mine în drum spre casă? Poate să 
vină şi prietenul tău, desigur, a spus el întorcând 
capul spre William Buccleigh. 

Acestea fiind spuse, bineînţeles că Brianna nu a 
avut de ales şi a trebuit să facă prezentările. A 
spus, aşa cum se înţelesese cu Roger, că Buck era 
ruda lui, care avea să stea la ei pentru scurtă 
vreme. A refuzat politicos invitaţia la un pahar, 
spunând că trebuia să ajungă acasă cât mai 
repede, pentru a pregăti masa copiilor. 

— Atunci rămâne pe altă dată, a spus Rob încet. 
Mi-a părut bine să te cunosc, amice, i-a spus el lui 
William şi s-a întors pe călcâie. 


S-a întors apoi spre William Buccleigh şi a văzut 
că acesta privea în urma lui Rob cu ochii mijiţi. 

— Ce e? l-a întrebat Brianna. 

— Omul acesta a pus ochii pe tine, a replicat 
Buck repede. Soţul tău ştie asta? 

— Nu fi caraghios, a spus ea la fel de repede. 
Inima începuse să-i bată mai puternic când Buck 
rostise acele cuvinte şi ei nu îi plăcea asta. Lucrez 
cu el, Roger şi el fac parte din aceeaşi lojă şi 
vorbesc amândoi despre cântece vechi. Asta-i tot. 

Buccleigh a mormăit în barbă, ceea ce la 
scoțieni putea avea tot felul de subînţelesuri 
grosolane, şi a clătinat din cap. 

— Poate că eu nu sunt ceea ce eşti tu, dar nici 
prost nu sunt, a replicat el zâmbind dezagreabil. 

Lordul John Grey avea nevoie disperată de un 
valet. Angajase o persoană care Îi fusese 
recomandată drept valet, dar şi-a dat seama că 
omul nu îi era de niciun folos şi mai era şi hoţ pe 
deasupra. Lordul a descoperit că valetul fura 
linguriţe ascunzându-le în pantaloni şi, după ce a 
făcut această descoperire, l-a concediat. S-a 
gândit că ar fi trebuit să facă în aşa fel încât 
valetul acela să fie arestat, dar nu era sigur cum 
avea să reacționeze omul legii dacă apela la el un 
ofiţer britanic. 


Majoritatea prizonierilor britanici au fost scoşi 
din oraş odată cu înaintarea armatei lui Howe, 
deoarece americanii doreau să-i păstreze pentru a 
face schimb. Henry nu se afla printre acei 
prizonieri. 

Lordul şi-a periat uniforma, gândindu-se. Acum 
purta uniforma zilnic, pentru a-i proteja pe Dottie 
şi pe Henry. Nu mai era ofiţer activ de ani de zile 
dar, spre deosebire de majoritatea celor aflaţi în 
situaţia lui, nu renunţase la gradul său de 
locotenent-colonel. Nu era sigur ce ar fi făcut Hal 
dacă ar fi încercat să demisioneze şi, pentru că 
avea o poziţie chiar în regimentul lui, nu s-a 
gândit la demisie. 

Unul dintre nasturi aproape că se desfăcuse. A 
scos cutia de aţă şi l-a cusut. Această acţiune i-a 
dat un sentiment de satisfacţie, dar făcându-l să 
înţeleagă şi că nu deţinea controlul asupra 
lucrurilor, dacă a coase un nasture era un motiv 
de satisfacţie. 

S-a încruntat în oglindă şi a tras de ceaprazul 
auriu de pe tunică. Era uzată pe alocuri. Nu ştia 
ce să facă; s-a gândit să-şi lustruiască epoleţii cu o 
bucată de pâine muiată în urină. Pentru că îl 
cunoştea pe generalul Howe, ştia că felul în care 
arăta nu avea să-i afecteze reputaţia. Putea să 
meargă la el şi în lectică, purtând turban pe cap. 
Se întâmpla frecvent ca Howe să nu facă baie sau 
să nu îşi schimbe lenjeria vreo lună, şi nu numai 
pe câmpul de luptă. 

Indiferent de situaţie, trebuia să apeleze la un 
medic militar, iar Grey a făcut o grimasă 
gândindu-se la acest lucru. Avusese ocazia să 
cunoască prea mulţi medici militari, pe unii dintre 


ei chiar mai bine decât şi-ar fi dorit. Armata lui 
Howe intrase în oraş la sfârşitul lui septembrie. 
Acum erau la jumătatea lunii noiembrie. Ocupaţia 
era bine stabilită şi, datorită acestui fapt, cetăţenii 
aveau o anumită stare de spirit. 

Acei medici care erau de partea rebelilor fie că 
părăsiseră oraşul, fie că nu voiau să aibă de-a face 
cu un ofiţer britanic. Cei care erau de partea 
loialiştilor ar fi fost mai mult decât fericiţi să îl 
îndatoreze, chiar fusese invitat de loialişti înstăriți 
şi îi fuseseră prezentaţi doi sau trei medici, dar 
niciunul nu avea reputaţia unui chirurg. Unul 
dintre ei se ocupa mai ales de boli venerice, al 
doilea era mamoş şi al treilea era un cârpaci de 
cea mai joasă speţă. 

De aceea s-a îndreptat către cartierul general al 
lui Howe, pentru a-i cere ajutorul. Nu mai putea 
aştepta. Henry nu mai slăbise, ba se pare că mai 
luase în greutate, odată ce s-a mai răcit vremea. 
Era mai bine ca intervenţia să se facă acum, ca să 
aibă vreme să se vindece puţin înainte de venirea 
iernii, cu frigul ei şi cu mirosul fetid al caselor 
părăsite. 

Era gata. Şi-a pus sabia la brâu şi a păşit în 
stradă. Un soldat pe jumătate cocoşat sub 
greutatea rucsacului său venea de-a lungul străzii, 
uitându-se la case. S-a uitat o singură dată la acel 
militar, dar o singură privire a fost de ajuns. A 
luat-o la fugă pe stradă, fără a mai ţine seama de 
felul în care îi stătea pălăria, de ceaprazuri, de 
sabie, de demnitate şi l-a prins pe militar în braţe. 

— Willie! 

— Tată! 

Inima îi bătea cu putere. Rar îi fusese dat să fie 


atât de fericit, dar a făcut tot ce i-a stat în putere 
pentru a nu trăda acest lucru, ca să nu-l facă pe 
fiul său să se simtă jenat din cauza emoţiilor sale. 
Nu i-a dat drumul, ci a făcut un pas înapoi, 
măsurându-l din cap până-n picioare. 

— Eşti... murdar, i-a spus Grey în cele din urmă, 
neputându-şi stăpâni un rânjet prostesc. Eşti cu 
adevărat foarte murdar. 

Era murdar, pătat şi zdrenţăros. Avea încă 
grumăjerul, dar îi lipseau gulerul şi câţiva nasturi, 
iar partea dinspre ceafă a vestonului era foarte 
uzată, cu mâneca ruptă. 

— Am şi păduchi, i-a spus William. Ai ceva de 
mâncare? 

— Da, desigur. Poftim, intră. 

Lordul i-a luat rucsacul şi l-a îndemnat pe fiul 
său să-l urmeze. 

— Dottie! a strigat el apoi. Dottie, coboară! 

— Am coborât! i-a răspuns nepoata sa ieşind din 
salonul unde tocmai lua micul dejun. Avea în mână 
o bucată de pâine prăjită. Ce... ah, Willie! a 
exclamat ea. 

Lăsând deoparte că era murdar şi avea păduchi, 
William a ridicat-o în braţe, iar fata a scăpat din 
mână bucata de pâine prăjită şi l-a cuprins pe 
după mijloc şi a plâns şi a râs, lăudându-se că i-a 
rupt coastele şi că nu va mai putea niciodată să 
respire aşa cum se cuvine. 

Grey a privit această scenă cu multă bucurie, 
deşi pâinea prăjită unsă cu unt căzuse pe covorul 
închiriat. S-a gândit că păreau într-adevăr 
îndrăgostiţi unul de celălalt. Poate că se înşelase 
în ceea ce îi privea. A tuşit politicos, dar nu i-a 
întrerupt pe cei doi tineri; Dottie l-a privit peste 


umăr. 

— Ar trebui să poruncesc să se aducă micul 
dejun pentru Willie, nu-i aşa? a spus Grey. Draga 
mea, du-l în salon şi oferă-i ceai. 

— Ceai, a spus Willie ca şi când i s-ar fi promis 
un miracol. Nu am băut ceai de câteva săptămâni! 
De câteva luni! 

Grey s-a îndreptat spre clădirea în care era 
bucătăria, separată de casa propriu-zisă, astfel 
încât să nu aibă de suferit dacă în bucătărie s-ar fi 
iscat un incendiu. De acolo răzbăteau arome 
îmbietoare de carne friptă, de compot şi pâine 
proaspătă. 

Grey o angajase ca bucătăreasă pe doamna 
Figg, o femeie de culoare care semăna aproape 
leit cu o sferă, lordul presupunând că respectiva 
doamnă nu ar fi putut ajunge la asemenea 
proporţii decât dacă ar fi fost în stare să aprecieze 
şi să prepare o mâncare bună. Presupunerile sale 
s-au adeverit şi nici firea ei ciudată, nici limbajul 
ei colorat nu l-au putut face pe Grey să renunţe la 
serviciile ei, dar l-au făcut să se apropie de ea cu 
precauţie. Auzind ce se întâmplase, femeia a lăsat 
deoparte plăcinta cu vânat pe care tocmai o 
pregătea şi s-a apucat să pregătească o tavă cu 
de-ale gurii pentru oaspete. 

Grey a vrut să ducă el însuşi tava pentru a le 
oferi lui Dottie şi Willie, ca să le asigure puţină 
intimitate. Dorea să afle totul, pentru că toată 
lumea din Philadelphia ştia despre dezastrul lui 
Burgoyne la Saratoga. El voia să afle de la William 
ce înţelesese sau ce ştia John Burgoyne. Conform 
celor spuse de militarii pe care îi cunoştea Grey, 
Sir George Germain îl asigurase pe Burgoyne că 


planul său fusese acceptat şi că Howe se îndrepta 
către nord pentru a-l întâlni, rupând astfel în două 
coloniile americane. Conform altora, printre care 
se numărau şi militari din statul-major al lui 
Howe, acesta nu fusese niciodată încântat de 
respectivul plan şi de aceea nici nu avea cum să 
fie de acord cu el. 

Oare totul era rezultatul aroganţei şi îngâmfării 
lui Burgoyne, al obstinaţiei şi mândriei lui Howe, 
al idioţeniei şi incompetenţei lui Germain sau o 
combinaţie a tuturor acestor elemente? Dacă era 
nevoie, era gata să pună şi un pariu, dar el voia să 
afle cât de mult erau implicaţi oamenii lui 
Germain în întreaga afacere. În condiţiile în care 
Percy Beauchamp dispăruse din Philadelphia, fără 
a lăsa nicio urmă, mişcările sale urmau să fie 
urmărite de cineva, iar Arthur Norrington avea să 
comunice mai curând cu Germain, şi nu cu Grey. 

A dus tava cu grijă şi l-a găsit pe William stând 
pe canapea şi bând ceai, îmbrăcat în cămaşă, cu 
părul despletit atârnându-i pe umeri. 

Dottie stătea pe un fotoliu dinaintea focului, 
ţinând pieptenele ei din argint în poală. Fata avea 
o asemenea privire încât Grey era să scape tava 
din mână. 

S-a întors spre Grey şi l-a privit cu atâta uimire, 
încât era clar că nici nu îl vedea. Apoi ceva s-a 
schimbat. Era ca şi când ea s-ar fi întors de 
undeva, de departe. 

— Hai, a spus ea, ridicându-se imediat. Dă-mi 
mie tava. E 

I-a dat-o, privindu-i pe rând pe cei doi tineri. În 
mod sigur şi Willie arăta ciudat. De ce oare? 
Dăduseră dovadă de multă afecţiune unul pentru 


altul, şi asta numai cu câteva momente în urmă. 
Acum ea era palidă şi tremura din cauza unei 
nelinişti ce venea din interior. Din cauza acestei 
nelinişti, ceştile au început să tremure în 
farfurioarele lor, în vreme ce fata turna ceai. El 
era roşu la faţă, iar ea era palidă şi - Grey era 
sigur de asta - nu din cauza unei exaltări de 
natură sexuală. Avea privirea unui bărbat care... 
ei bine, nu. Grey s-a gândit intrigat că era vorba 
despre o exaltare de natură sexuală. Lordul ştia 
asta pentru că observase această stare la bărbaţi, 
dar exaltarea nu era legată de Dottie. 

„Ce naiba pun la cale?” s-a întrebat lordul. El s-a 
prefăcut că ignoră starea tinerilor şi a luat loc, 
vrând să bea ceai şi să afle noutăţi de la William. 

În timp ce povestea, băiatul s-a mai liniştit puţin. 
Grey a văzut cum se modifica expresia feţei lui 
William şi a simţit un şoc profund. I se citea 
mândria pe chip. William devenise bărbat. Era 
militar, unul bun. Grey simţea însă şi un regret 
pentru că dispăruseră ultimele urme ale inocenţei 
tânărului ofiţer. 

Relatările legate de lupte, politică şi indieni au 
avut efectul contrar asupra lui Dottie. Grey şi-a 
dat seama de acest lucru. În loc să se calmeze, ea 
devenea din ca în ce mai agitată. 

— Eram hotărât să îl vizitez pe Sir William, dar 
cred că am să trec mai întâi pe la Henry, a spus 
Grey în cele din urmă, ridicându-se şi înlăturând 
fărâme de pâine de pe cămaşă şi de pe veston. 
Doreşti să mă însoţeşti, Willie? De fapt, doriţi să 
mă însoţiţi amândoi sau vreţi mai curând să vă 
odihniţi? 

Cei doi tineri au avut un schimb de priviri, în 


care complicitatea era atât de evidentă, încât 
lordul a făcut ochii mari. Willie a tuşit şi s-a ridicat 
în picioare, spunând: 

— Da, tată, vreau şi eu să-l văd pe Henry, dar 
Dottie tocmai mi-a spus că se află într-o stare 
foarte gravă, iar în ceea ce priveşte intenţia ta de 
a te adresa unui medic militar... mă gândeam... eu 
cunosc un medic militar. Este un om 
nemaipomenit. Este foarte priceput şi foarte bun, 
dar pune repede mâna pe sabie, s-a grăbit el să 
adauge. 

S-a înroşit când a rostit aceste ultime cuvinte şi 
Grey l-a privit fascinat. 

— Chiar aşa? a spus lordul. Acesta pare a fi 
răspunsul la rugăciunile mele. Cum se numeşte? I- 
aş putea cere lui Sir William... 

— Nu este subordonatul lui Sir William, a spus 
Willie repede. 

— Oh, este unul dintre oamenii lui Burgoyne? 

Militarii din armata lui Burgoyne, cu anumite 
excepţii, cum era aceea a lui William, au pornit în 
marş spre Boston, pentru ca de acolo să se 
îmbarce şi să ajungă în Anglia. 

— Ei bine, mi-ar plăcea să apelăm la el, a spus 
Grey, dar nu cred că putem să trimitem pe cineva 
la Boston ca să-l aducă aici, având în vedere 
perioada anului în care ne aflăm şi situaţia 
existentă. 

— Nu este în Boston, a spus Willie, după un nou 
schimb de priviri cu Dottie. 

De data asta, fata şi-a dat seama că Grey îi 
privea atent şi s-a făcut roşie ca trandafirii de pe 
ceştile de ceai, pentru ca apoi să-şi coboare 
privirea şi să-şi privească degetele de la picioare. 


Willie şi-a dres glasul, spunând: 

— De fapt, este vorba despre un medic din 
Armata Continentală. Armata lui Washington s-a 
retras în Valley Forge, pentru a rămâne acolo 
peste iarnă. În locul acela se poate ajunge într-o 
zi. Medicul respectiv va veni aici, dacă îl voi ruga 
eu personal să facă acest lucru. 

— Am înţeles, a replicat Grey, gândind cu 
repeziciune. I se părea că nu înţelege tot, dar în 
orice caz, acela părea a fi răspunsul la rugăciunile 
sale. Ar fi fost foarte simplu să-i ceară lui Howe să 
asigure o escortă pentru William, să-i dea un steag 
alb şi să facă tot ceea ce era necesar pentru ca 
medicul să nu aibă de suferit. 

— Foarte bine, a spus lordul, hotărându-se pe 
loc. Voi vorbi cu Sir William chiar în după-amiaza 
asta. 

Dottie şi Willie au oftat la unison. Oare oftau 
uşuraţi? Ce mama dracului? s-a întrebat Grey din 
nou. 

— Foarte bine! a spus lordul deodată. Cred că 
poate vrei să te speli şi să te schimbi, Willie. Eu 
plec la cartierul general al lui Howe chiar acum şi 
o să ne ducem la Henry în după-amiaza asta. Cum 
se numeşte acest faimos medic din Armata 
Continentală? Sir William trebuie să-i pregătească 
actele necesare. 

— Hunter, a replicat Willie, în vreme ce faţa i s-a 
luminat toată. Denzell Hunter. Spune-i lui Sir 
William să pregătească acte pentru două 
persoane. Sora doctorului Hunter este asistenta 
lui... Ea va trebui să-l însoţească pentru a-l ajuta. 


74 
OCHELARII 


20 decembrie 1777 
Edimburgh 


Ceea ce era tipărit pe pagină se vedea clar, 
negru pe alb, iar eu am izbucnit uimită. 

— Ah, pentru apropiere, care va să zică? a spus 
domnul Lewis opticianul privindu-mă pe deasupra 
ochelarilor pe care îi purta. IÎncercaţi-i pe aceştia, 
mi-a spus el, luând încetişor ochelarii pe care îi 
aveam pe nas şi dându-mi alţii. M-am uitat la 
pagina de carte din faţa mea şi am ridicat ochii, 
zicând încântată: 

— Habar nu aveam că se poate. 

Era ca şi când m-aş fi născut din nou. Totul era 
proaspăt, nou, plin de viaţă. Mă întorsesem 
deodată în lumea uitată a cărţilor tipărite cu font 
mic. 

Jamie stătea lângă vitrina magazinului cu o 
carte în mână şi cu o pereche de ochelari frumoşi 
pe nas, din aceia cu rame dreptunghiulare, din 
oțel. Ochelarii îi confereau aerul unui învăţat, 
lucru neobişnuit pentru el. Preţ de o clipă, mi s-a 
părut a fi un străin distins, până când s-a întors şi 
s-a uitat la mine, cu ochii puţin măriţi în spatele 
lentilelor. 

— Imi plac ochelarii ăştia, a spus el pe un ton 
aprobator. Cei rotunzi se potrivesc cu faţa ta, 
Sassenach. 

Fusesem atât de preocupată de detaliile din 
lumea care mă înconjura, încât nici nu mă 


interesase cum arătam. 

Devenisem curioasă şi m-am ridicat pentru a mă 
privi în oglinda mică, atârnată pe perete. 

— Dumnezeule! am exclamat, îndreptându-mi 
spatele. 

Jamie râdea şi domnul Lewis zâmbea uşor. 

— Vă vin foarte bine, dom'ţă! a spus opticianul. 

— Se prea poate, am replicat, examinând-o atent 
pe străina din oglindă. Pentru mine e o imagine 
şocantă. 

Nu era vorba că uitasem cum arătam, ci mai 
curând că nu mă gândisem la asta de luni de zile. 
Singura preocupare pe care o avusesem fusese 
aceea de a-mi schimba lenjeria şi de a nu mă 
îmbrăca în cenuşiu, pentru că arătam ca 
îmbălsămată. 

În ziua aceea, mă îmbrăcasem în maro. Aveam o 
jachetă de culoarea papurei înflorite, cu un tiv 
maro îngust, cu auriu pe margini. Purtam o rochie 
nouă din mătase, de culoarea cafelei, corset şi trei 
fuste cu dantelă, care îmi ajungeau până la gleznă. 
Nu aveam să stăm mult în Edimburgh, deoarece 
trebuia să-l ducem pe generalul de brigadă la 
locul său de veşnică odihnă şi pentru că Jamie era 
nerăbdător să ajungă în Highlands, dar aveam 
nişte treburi de rezolvat aici. Jamie spusese cât se 
poate de hotărât că nu puteam să umblăm în 
zdrenţe şi a trimis după o croitoreasă şi un croitor 
imediat după ce ne-am găsit o locuinţă. 

Am stat o vreme şi m-am privit. Trebuie să spun 
cât se poate de sincer că am fost surprinsă să văd 
cât de bine puteam să arăt. În lunile lungi în care 
călătorisem sau participasem la bătălii şi la 
retrageri împreună cu Armata Continentală, mă 


mărginisem la ceea ce era esenţial, adică dorinţa 
de a supravieţui şi de a-mi face datoria. Nu avea 
importanţă cum arătam, nici măcar dacă aş fi avut 
o oglindă. 

De fapt, mă aşteptasem să descopăr în oglindă o 
vrăjitoare, o femeie trecută, cu părul sur şi o mină 
răutăcioasă. Mă aşteptasem chiar să văd unul sau 
două fire de păr crescute în barbă. 

In loc de toate astea... Ei bine, mă mai 
recunoşteam. Părul meu, pe care nu îl acoperisem 
cu o bonetă pentru că purtam o pălărie din paie 
împodobită cu părăluţe din stofă, era legat la 
spate. Trebuie să spun că pe la tâmple îmi atârnau 
câteva bucle şi ochii se vedeau limpezi, de 
culoarea chihlimbarului, în dosul lentilelor, având 
o expresie de curiozitate. 

Desigur că aveam încreţituri şi riduri din cauza 
vârstei, dar pielea feţei era destul de întinsă şi nu 
aveam deocamdată cute pe gât. Se observa şi 
bombarea discretă a sânilor. In timpul călătoriei, 
cei din Marina Maiestăţii Sale ne dăduseră de 
mâncare din belşug şi mai luasem câteva 
kilograme, compensând astfel faptul că slăbisem 
în timpul retragerii prelungite de după 
evenimentele de la Ticonderoga. 

— Ei bine, nu-mi stă rău deloc, am spus eu atât 
de surprinsă, încât Jamie şi domnul Lewis au 
izbucnit amândoi în râs. Am scos ochelarii cu 
regret. Ochelarii lui Jamie erau simpli, cu ramă 
din oţel, destinaţi cititului şi putea să şi-i ia 
imediat, dar ai mei, care urmau să aibă ramă din 
aur, aveau să fie gata în după-amiaza zilei 
următoare. Aşa făgăduise domnul Lewis. Am 
plecat din prăvălia sa pentru a ne ocupa de 


următoarea problemă importantă: tiparniţa lui 
Jamie. 

— Unde a plecat lan în dimineaţa asta? am 
întrebat în timp ce ne îndreptam către Princess 
Street. Când m-am trezit în dimineaţa aceea, 
plecase deja fără a lăsa vreun semn, fără a da de 
ştire unde este. Crezi cumva că s-a decis să 
dispară şi să nu se întoarcă acasă? 

— Dacă a făcut aşa ceva, am să pornesc pe 
urmele lui, am să-l găsesc şi-am să bat la el ca la 
fasole, iar el ştie asta foarte bine, a spus Jamie 
absent, privind dincolo de parc, spre castelul 
imens. Şi-a pus ochelarii şi apoi şi i-a scos, pentru 
a-şi da seama de diferenţă. 

— Nu, cred că s-a dus la bordel, a spus el apoi. 

— La unsprezece dimineaţa? am replicat mirată. 

— Ei bine, nu există niciun fel de regulă când 
vine vorba de aşa ceva, a spus Jamie încet, 
scoţându-şi ochelarii, ştergându-i cu batista şi 
punându-i în sporran. Şi eu am făcut-o uneori 
dimineaţa, a continuat el apoi. Cu toate astea, mă 
îndoiesc că lan ar fi mânat acum de dorinţe 
carnale. l-am spus să se ducă şi să vadă dacă 
Madame Jeanne mai are în posesie stabilimentul 
pentru că, dacă îl mai are, ea îmi va putea spune 
mai multe decât oricine altcineva din Edimburgh, 
şi asta într-un timp foarte scurt. Dacă e acolo, o să 
trec pe la ea după-masă. 

— Ah! am exclamat eu, fără a fi foarte încântată 
de faptul că urma să aibă o discuţie între patru 
ochi cu o franţuzoaică frumoasă şi elegantă, care 
fusese cândva partenera lui în contrabanda cu 
whisky, dar admițând necesitatea acelei acţiuni. Şi 
unde crezi tu că ar putea fi Andy Bell la zece 


dimineaţa? 

— In pat, a replicat Jamie imediat. Doarme, a 
adăugat el zâmbind larg când a observat expresia 
de pe chipul meu. Tipografii sunt oameni sociabili 
şi au obiceiul să-şi petreacă serile prin cârciumi. 
Nu am cunoscut niciun tipograf care să se scoale 
când se crapă de ziuă, decât dacă avea stomacul 
deranjat. 

— Şi ţi-ai propus să-l trezeşti? l-am întrebat, 
grăbindu-mă pentru a ţine pasul cu el. 

— Nu, o să-l găsim la Mowbray's la ceasul 
prânzului, a spus Jamie. E gravor şi are nevoie de 
lumină ca să lucreze. Se scoală la ora prânzului şi 
ia masa la Mowbray's pe parcursul întregii zile. 
Vreau doar să văd dacă i-a ars sau nu prăvălia. De 
asemenea, vrea să îmi dau seama dacă netrebnicul 
s-a folosit cumva de tiparniţa mea. 

— Spui asta de parcă ţi-ar fi folosit nevasta, am 
spus eu amuzată de tonul lui pătimaş. 

A scos un sunet morocănos. Nici nu mi-am dat 
seama că ţinea atât de mult la tiparniţa lui, dar 
trebuia să mă gândesc că nu o mai folosise de 
doisprezece ani. M-am gândit amuzată că inima îi 
bătea mai tare la gândul că o voi revedea. 

Poate că se temea cu adevărat ca prăvălia lui 
Andy Bell să nu fi ars. Nu era o temere cu totul 
neîntemeiată. Chiar tiparniţa lui Jamie arsese cu 
doisprezece ani în urmă. Astfel de prăvălii luau foc 
foarte uşor, din cauză că se lucra cu o mică forjă 
pentru topirea şi turnarea literelor şi existau acolo 
hârtie, cerneală şi alte substanţe inflamabile. 

Stomacul meu a început să scoată tot felul de 
sunete, când m-am gândit la un prânz la 
Mowbray's. Aveam amintiri plăcute de la ultima şi 


singura mea vizită acolo. 

Fusese vorba atunci de stridii preparate 
excelent, un vin alb răcit aşa cum se cuvine şi de 
alte lucruri plăcute. 

Mai era puţin până la ora prânzului. Muncitorii 
luau masa la ora douăsprezece, dar oamenii 
înstăriți din Edimburgh luau masa la trei. În timp 
ce mă străduiam să ţin pasul cu Jamie, m-am 
gândit că am fi putut lua o gustare de la un chioşc 
pentru a ne astâmpăra o vreme foamea. 

Slavă Domnului, prăvălia lui Andy Bell era încă 
în picioare. Uşa era închisă, dar nu încuiată, şi un 
clopoțel a anunţat venirea noastră. Un domn de 
vârstă mijlocie cu mânecuţe de funcţionar şi şort 
ne-a privit de după un coş cu şiruri de litere pe 
care le aşeza în ordine. 

— Bună dimineaţa domnule, doamnă! a spus el 
cu amabilitate. 

Mi-am dat seama imediat că nu era scoţian sau 
cel puţin că nu se născuse în Scoţia. Avea un 
accent moale, specific coloniilor engleze. 

Jamie a simţit acel accent şi a zâmbit, întrebând: 

— Domnul Richard Bell? 

— Eu sunt, a răspuns omul surprins. 

— James Fraser, la ordinele dumneavoastră, a 
spus Jamie politicos, înclinându-se. Vă rog să-mi 
îngăduiţi să v-o prezint pe soţia mea, Claire. 

— Sluga dumneavoastră, a spus domnul Bell, 
înclinându-se la rândul său. 

Omul era vizibil uimit, dar avea maniere 
elegante. 

Jamie a dus mâna la piept şi a scos de acolo un 
mic teanc de scrisori legate cu o panglică roz. 

— V-am adus corespondenţa de la soţia şi fiicele 


dumneavoastră, a spus el cât se poate de firesc, 
întinzându-i scrisorile. Şi am venit ca să aranjez 
lucrurile astfel încât să vă trimit acasă, la ele. 

Domnul Bell s-a făcut alb ca varul. Mă gândeam 
că avea să leşine din clipă-n clipă, dar nu a leşinat. 
Am văzut că omul se ţinea de marginea tejghelei. 

— Dumneavoastră... dumneavoastră... acasă? s- 
a bâlbâit el, strângând scrisorile la piept, pentru 
ca apoi să le lase în jos şi să le privească 
înlăcrimat. 

— Cum... cum a... soţia mea e bine? a întrebat 
el, ridicând capul, pentru a-l privi pe Jamie în ochi. 
Sunt bine toate? 

— Erau foarte bine când le-am întâlnit în 
Wilmington, a replicat Jamie. Sunt triste pentru că 
nu vă aflaţi lângă dumnealor, dar sunt bine. 

Domnul Bell făcea eforturi disperate pentru a-şi 
stăpâni glasul şi expresia feţei, ceea ce l-a redus la 
tăcere. 

Jamie s-a aplecat peste tejghea şi l-a apucat uşor 
de braţ, spunându-i: 

— Mergeţi şi citiţi scrisorile, domnule. Ce mai 
avem noi de făcut mai poate aştepta. 

Domnul Bell a deschis gura o dată sau de două 
ori, dar nu a putut să scoată niciun sunet. Apoi a 
dat din cap şi a dispărut pe uşa către încăperea 
din spate. 

Am oftat şi Jamie m-a privit, zâmbind: 

— E bine când ceva se termină cu bine, nu-i aşa? 
m-a întrebat el. 

— Încă nu s-a terminat cu bine, i-am spus. Dar 
se va termina cu bine. 

Jamie şi-a scos ochelarii din sporran, i-a pus pe 
nas şi a deschis uşiţa care îi permitea să treacă 


dincolo de tejghea. 

— Este tiparniţa mea! a spus el pe un ton 
acuzator, făcând un cerc în jurul maşinăriei 
enorme, ca un vultur în jurul prăzii. 

— Te cred pe cuvânt, dar cum îţi poţi da seama 
de lucrul acesta? l-am întrebat eu ţinându-mă 
după el şi ridicându-mi puţin fustele, ca să nu le 
ating de tiparniţa pătată cu cerneală. 

— Ei bine, în primul rând are numele meu pe ea, 
a spus el. Mă rog, măcar unele dintre piese, a 
continuat el, arătându-mi un anumit punct cu 
degetul. 

Am putut descifra Alex. Malcom pe unul dintre 
tamburi. 

— Se pare că încă mai funcţionează, a spus 
Jamie îndreptându-şi spatele şi privind în jur la 
afişele, stampele şi diferite lucrări care se mai 
aflau prin încăpere. 

— Mhm! a mormăit el, examinând piesele mobile 
şi controlând în amănunt tiparniţa. In cele din 
urmă, a admis cu greu că era într-o stare bună, 
dar tot supărat era. 

— Şi eu l-am plătit pe nemernicul ăsta atâţia ani 
ca să aibă grijă de tiparniţa mea! Şi-a îndreptat 
spatele şi a privit tiparniţa cu drag. Intre timp, eu 
m-am apropiat de mesele pe care se aflau cărţile 
şi broşurile, aşa-numitele pamflete oferite spre 
vânzare. Am luat în mână o carte care purta titlul 
Enciclopedia Britannica. Sub titlu se putea citi 
„Laudanum”. 

Am dat de următoarea explicaţie: Tinctura de 
opiu sau laudanum lichid, numită şi tinctură 
thebaică, se prepară după cum urmează: se iau 
două uncii de opiu preparat, se ia o optime de 


uncie de scorţişoară şi cuişoare, o pintă de vin alb; 
se lasă la macerat o săptămână în absenţa 
căldurii, apoi se filtrează prin hârtie. 

În prezent, opiul se bucură de mare căutare şi 
este unul dintre cele mai valoroase preparate 
farmaceutice simple.  Aplicat extern, el se 
dovedeşte a fi un emolient, o substanță care 
relaxează şi are efect descompunător, are efect 
asupra Ssupurării; dacă este aplicat pe piele mai 
multă vreme, elimină  pârul şi provoacă 
mâncărimi; uneori cauzează erupții şi băşici, dacă 
se aplică pe suprafeţe flasce; aplicat extern, alină 
durerea şi încurajează somnul; nu trebuie aplicat 
niciodată pe cap, în special nu pe suturi existente 
la nivelul craniului, deoarece poate avea efecte 
cumplite, printre ele numărându-se decesul. Dacă 
este folosit intern, opiul dă stări de melancolie, 
alină durerile, ajută persoana în cauză să doarmă; 
în nenumărate situaţii s-a constatat că opreşte 
hemoragiile şi provoacă transpirație. 

O doză moderată este de dimensiunea unui 
grăunte... 

— Tu ştii ce s-ar putea înţelege prin 
„descompunător”? l-am întrebat pe Jamie, care 
citea un zaț montat pe tambur, încruntându-se. 

— Ştiu. Înseamnă că lucrul caracterizat astfel 
dizolvă tot ce atinge. De ce? 

— Ah, poate de aceea nu este o idee bună să pui 
laudanum pe suturile existente la nivelul capului. 

— De ce ai dori să faci un astfel de lucru? 

— Habar nu am, i-am răspuns, întorcându-mă 
fascinată la broşuri, una dintre acestea purtând 
titlul „Pântecele”. Se puteau vedea nişte gravuri 
foarte bine realizate ale unui pântece disecat, cu 


toate organele interne văzute din diferite 
unghiuri, dar şi fătul în dezvoltare. M-am gândit 
că aceasta era opera domnului Bell. Dumnealui nu 
era doar un desenator extraordinar, ci şi un fin 
observator. 

— Ai un penny? Aş vrea să cumpăr asta. 

Jamie a băgat o mână în sporran şi a pus un 
penny pe tejghea, uitându-se la broşura din mâna 
mea. 

— Maica lui Dumnezeu! a exclamat el, făcându- 
şi cruce. 

— Ei, poate că nu e vorba de Maica lui 
Dumnezeu, am spus eu încet. Este doar o mamă. 

Înainte de a-mi putea da vreo replică, Richard 
Bell a ieşit din odaia din spate şi l-a apucat pe 
Jamie de mână. Avea ochii roşii, dar era stăpân pe 
sine. 

— Nici nu vă puteţi închipui ce aţi făcut pentru 
mine, domnule Fraser, a spus el pe un ton sobru. 
Dacă mă puteţi ajuta să mă întorc la familia mea, 
aş... aş... ei bine, nici măcar nu ştiu cu mi-aş putea 
arăta recunoştinţa faţă de dumneavoastră, dar fiţi 
sigur că v-aş dori pe veci tot binele din lume. 

— Vă rămân îndatorat pentru acest gând bun, 
domnule, i-a spus Jamie, zâmbind. Este posibil ca 
dumneavoastră să îmi puteţi face un mic serviciu, 
dar chiar dacă nu o să puteţi, o să vă mulţumesc 
pentru gândul bun. 

— Sunt gata să fac orice pentru dumneavoastră, 
a spus Bell imediat. 

Apoi a ezitat puţin, gândindu-se probabil la ceea 
ce îi scrisese soţia despre 

Jamie, şi a continuat: 

— Mă simt dator să vă spun că as face orice... 


dar nu as trăda. 

— Ah, nu e vorba despre asta, l-a asigurat Jamie. 
Mă rog, dacă vreţi, este un fel de trădare. 

După ce Jamie a rostit aceste cuvinte, am plecat. 

Am luat o lingură de tocană de stridii şi am 
închis ochii extaziată. 

Am preferat să ajungem relativ devreme, pentru 
a putea ocupa o masă la fereastră, cu vedere la 
stradă, dar Mowbray's s-a umplut repede, iar 
zgomotul făcut de vase şi de glasurile oamenilor 
era asurzitor. 

— Eşti sigur că nu e aici? am întrebat eu, 
aplecându-mă peste masă, astfel încât Jamie să mă 
audă. 

EI a dat din cap, sorbind dintr-un pahar cu vin 
de Moselle, având pe chip o expresie de mare 
plăcere. 

— O să-ţi dai seama imediat de faptul că a sosit, 
m-a asigurat Jamie, înghițind în sec. 

— Bine, i-am spus. Ce fel de lucru asemănător 
cu trădarea vrei tu să-i ceri bietului domn Bell să 
facă în schimbul faptului că îl ajuţi să ajungă 
acasă? 

— Vreau să-l trimit acasă, dar să-l şi rog să aibă 
grijă de tiparniţa mea, a replicat Jamie. 

— Cum? Eşti gata să laşi un lucru atât de preţios 
în grija unui străin? am întrebat amuzată. 

S-a uitat urât la mine fără a scoate un cuvânt şi 
şi-a terminat cornul cu unt. 

— Nu cred că o să abuzeze de ea, a replicat 
Jamie în cele din urmă. Doar nu o să scoată o mie 
de exemplare din Clarissa pe vas. 

— Care va să zică este o ea, am replicat eu 
amuzată. Dacă îmi este îngăduit, cum se numeşte, 


mă rog? 

Jamie a roşit puţin, a luat cu grijă o stridie şi a 
spus în cele din urmă: 

— Bonnie. 

Am izbucnit în râs, dar înainte de a-l mai putea 
întreba ceva, s-a auzit un zgomot nou. Oamenii au 
început să-şi lase deoparte lingurile şi să se ridice 
în picioare, mergând la ferestre. 

— Asta trebuie să fie Andy, m-a informat Jamie. 

Am privit în josul străzii şi am văzut un grup de 
băieţi mai mari şi mai mici bătând din palme şi 
strigând. Continuând să privesc strada, mi-a fost 
dat să zăresc unul dintre cei mai mari cai pe care 
mi-a fost dat să-i văd vreodată: era foarte înalt şi 
din câte am putut să-mi dau seama, avea vreo 
şaptesprezece palme“. 

În şaua calului se afla un bărbat mărunţel, care 
stătea drept şi ignora cu un aer de superioritate 
strigătele şi aplauzele băieţilor. S-a oprit chiar în 
dreptul nostru şi a dat la iveală un obiect 
dreptunghiular, care s-a dovedit a fi o scară 
rabatabilă din lemn. Unul dintre băieţi s-a grăbit 
să i-o ţină, în vreme ce domnul Bell, căci nu putea 
fi vorba despre altcineva, a coborât în aplauzele 
trecătorilor. A dat un bănuţ băiatului care ţinuse 
scara şi un bănuţ altui băiat, care a apucat 
hăţurile calului, şi în câteva clipe patrupedul a 
dispărut din faţa ochilor noştri. 

Câteva momente mai târziu, bărbatul a intrat pe 
uşa care dădea în sala principală, scoţându-şi 
pălăria uzată, şi s-a înclinat grațios în faţa celor 
care îl salutau. Jamie a ridicat o mână şi a strigat: 
„Andy Bell”, cu vocea lui sonoră, care acoperea tot 

zgomotul din jur, iar omuleţul s-a întors surprins 
spre noi. Am văzut fascinată cum zâmbetul lui 
devenea din ce în ce mai larg pe măsură ce se 
apropia de noi. 

Nu îmi dădeam seama dacă suferea de vreo 
formă de nanism sau fusese afectat de malnutriție 
şi scolioză în tinereţe, însă picioarele îi erau 
scurte în raport cu trupul şi umerii îi erau strâmbi. 
Avea puţin peste un metru şi numai datorită 
perucii lui în pas cu moda se vedea că trecea 
printre mese. Toate aceste aspecte legate de 
modul în care arăta omul au pălit deoarece trebuie 
să spun că Andrew Bell avea cel mai mare nas din 
câte mi-a fost dat să văd vreodată, şi trebuie să 
spun că în viaţa mea am avut ocazia să văd 
exemplare falnice. Nasul începea între sprâncene 
şi se curba pe o distanţă foarte mică, de parcă 
Natura şi-ar fi dorit să-i dea profil de împărat 
roman. Ceva mersese prost, totuşi, pentru că, la 
un moment dat, nasul acela semăna mai mult cu 
un cartof noduros şi roşu, care atrăgea privirile. 

Într-adevăr, nasul acela a atras ceva priviri în 
vreme ce posesorul său se îndrepta către masa 
noastră. O doamnă a izbucnit şi şi-a pus palma 
peste gură. Această precauţie a fost însă 
insuficientă pentru a-i ascunde chicoteala. 

Domnul Bell a auzit-o şi, fără a se opri din drum, 
a scos din buzunar un nas imens, decorat cu stele 
purpurii, şi l-a pus peste nasul său, apoi a fixat-o 
pe tânăra femeie cu nişte ochi ca de gheaţă şi şi-a 
văzut de drum. 

— Draga mea, a spus Jamie, ridicându-se în 
picioare, în vreme ce zâmbea larg, întinzându-i 
mâna micuţului gravor, dă-mi voie să ţi-l prezint 


pe prietenul meu Andy Bell. Andy, dumneaei este 
soţia mea Claire. 

— Încântat, doamnă, a spus Bell, dând deoparte 
nasul fals şi înclinându-se pentru a ajunge la mâna 
mea. Unde ai găsit tu fiinţa aceasta minunată, 
Jamie? Şi ce-o fi găsit o asemenea femeie 
nemaipomenită la un vlăjgan vulgar ca tine? 

— Am convins-o să se mărite cu mine vorbindu-i 
despre minunata mea tiparniţă, i-a răspuns Jamie 
sec, aşezându-se şi poftindu-l pe Andy Bell să ia 
loc alături de noi. 

— Aha! a exclamat Andy, aruncându-i o privire 
pătrunzătoare lui Jamie, care îl privea cu 
sprâncenele ridicate. 

— Văd că ai trecut pe la prăvălie, a continuat el, 
uitându-se la sacul meu de mână, din care ieşea 
broşura pe care o cumpărasem. 

— Da, am trecut, am răspuns eu scoțând 
broşura. 

Nu credeam că Jamie avea de gând să-l 
strivească pe Bell ca pe un gândac pentru simplul 
fapt că se folosise de tiparniţa lui, dar nu ştiam că 
avea sentimente atât de adânci pentru Bonnie a 
lui, şi nici nu bănuiam cât de departe va merge 
orgoliul lui de proprietar, care avusese de suferit. 

— Aceasta este o lucrare remarcabilă, i-am spus 
lui Bell cu toată sinceritatea. Spuneţi-mi, câte 
specimene aţi folosit? 

A clipit surprins, dar mi-a răspuns şi am purtat o 
discuţie plăcută, chiar dacă a avut şi o tentă de 
cruzime, despre dificultăţile pe care le implică 
disecţia în vreme călduroasă, precum şi despre 
avantajele soluţiei saline şi ale alcoolului pentru 
conservare. Toată această discuţie i-a făcut pe cei 


de la masa vecină să termine relativ repede de 
mâncat şi să ne arunce priviri îngrozite înainte de 
a pleca. Jamie s-a sprijinit pe spătarul scaunului, 
fixându-l pe Andy Bell cu o privire nu tocmai 
prietenoasă. 

Insensibil la privirea de şarpe a lui Jamie, Bell 
mi-a povestit despre reacţia pe care a stârnit-o 
publicarea lucrării Enciclopedia, arătând că regele 
văzuse gravurile pentru rubrica „Lterul” şi 
poruncise ca acea secţiune să fie scoasă din 
lucrare, neamţ ignorant şi tâmpit pe deasupra... 
dar când a venit ospătarul ca să ia comanda, el a 
cerut un vin foarte scump, dar şi o sticlă mare de 
whisky bun. 

— Cum? Whisky la tocană? a izbucnit ospătarul 
uluit. 

— Nu, a replicat Bell, oftând şi dându-şi peruca 
pe spate. Aici e vorba despre concubinaj. Parcă 
aşa se numeşte situaţia în care apelezi la serviciile 
unui bărbat la care ţii. 

Ospătarul s-a uitat la mine, s-a înroşit şi apoi s-a 
retras. 

Jamie s-a uitat pătrunzător la prietenul său, în 
timp ce ungea un cornul cu unt şi a spus: 

— O să fie nevoie de mai mult decât whisky, 
Andy. 

Andy a oftat şi şi-a scărpinat nasul, zicând: 

— Prea bine, dă-i drumul. 

L-am găsit pe lan aşteptând în faţa hotelului, 
stând de vorbă cu doi căruţaşi. Văzându-ne, şi-a 
luat rămas-bun de la cei doi oameni, a ascuns un 
pacheţel sub haină şi a intrat împreună cu noi. Era 
ora ceaiului şi Jamie a cerut să ni se aducă ceaiul 
în cameră, ca să ne putem bucura de intimitate. 


Am vrut să ne simţim confortabil şi am închiriat 
un apartament. Ceaiul a fost adus în salon şi în aer 
pluteau tot soiul de mirosuri îmbietoare, cum era 
acela de egrefin prăjit, ouă pregătite ca în Scoţia, 
pâine prăjită cu marmeladă şi prăjitură cu lapte, 
unsă cu gem şi frişcă, totul împreună cu un ibric 
mare cu ceai negru. Am inhalat aburii care veneau 
dinspre masă şi am oftat de plăcere. 

— O să ne fie foarte greu să ne dezobişnuim de 
ceai, am spus eu, turnând în cana fiecăruia. Nu 
cred că o să avem ceai în America timp de trei sau 
patru ani, cred. 

— Nu aş spune asta, a replicat Jamie cât se 
poate de serios. Depinde unde anume ne vom duce 
în America. Poţi să ajungi într-un loc plăcut, 
precum Philadelphia sau Charleston. 

Este de ajuns să cunoşti un contrabandist sau 
doi şi, dacă domnul căpitan Hickman nu e 
spânzurat până ne întoarcem... 

Am lăsat deoparte cana şi l-am privit cu ochi 
mari. 

— Nu ai de gând să te duci aca... vreau să spun 
să te întorci la Ridge? 

Am simţit deodată un gol în stomac, amintindu- 
mi de planurile noastre legate de casa cea nouă, 
de mirosul brazilor şi de liniştea munţilor. Chiar 
voia să mergem la Boston sau la Philadelphia? 

— Bineînţeles că vreau să ne întoarcem acolo, a 
replicat el surprins. Dar eu vreau să mă ocup cu 
tiparul, Sassenach, şi pentru asta trebuie să stăm 
într-un oraş. Cel puţin până se va termina 
războiul, a adăugat el pe un ton încurajator. 

— Oh! am spus eu încet. Da, bineînţeles. 

Am băut ceai şi m-am bucurat de gustul lui. Cum 


de am putut fi atât de proastă? Cum de nu m-am 
gândit că o tiparniţă nici nu îşi avea rostul la 
Fraser's Ridge? Crezusem într-o oarecare măsură 
că el nu va reintra în posesia tiparniţei şi nu mă 
gândisem la cele ce se vor întâmpla când o va 
avea din nou. 

Acum o redobândise pe Bonnie a sa şi viitorul se 
contura supărător de precis. M-am gândit că viaţa 
într-un oraş atrăgea după sine anumite avantaje. 
Puteam să îmi procur un set corespunzător de 
instrumente medicale, puteam să-mi completez 
farmacia, puteam face chiar şi penicilină şi eter! 
Simţind că îmi revenise pofta de mâncare, am luat 
un ou. 

— Dacă tot vorbim despre contrabandişti, i-a 
spus Jamie lui lan, ce ai ascuns sub haină? Este un 
cadou pentru vreo fată de la Madame Jeanne? 

Ian i-a aruncat lui Jamie o privire pătrunzătoare 
şi a scos pachetul de sub haină, spunând: 

— E un pic de dantelă fină din Franţa, pentru 
mama mea. 

— Eşti un băiat bun, lan, a replicat Jamie. 

— Ce gând frumos, lan, i-am spus eu. Ai... vreau 
să spun Madame Jeanne era în situ? 

lan a dat din cap în semn că da, punând 
pachetul la loc sub haină. 

— Este, a replicat el în cele din urmă. Este şi s-a 
arătat nerăbdătoare să reia colaborarea cu 
dumneata, unchiule, a spus el cu un zâmbet 
maliţios. A întrebat dacă nu ai vrea să treci pe la 
ea mai spre seară, ca să te distrezi puţin. 

Jamie a strâmbat din nas, uitându-se la mine, 
pentru ca apoi să spună: 

— Nu cred, lan. O să-i trimit un bilet, în care am 


să-i dau de ştire că o aşteptăm mâine dimineaţă la 
orele unsprezece. Bineînţeles că tu poţi accepta 
invitaţia dânsei, dacă vrei. 

Era limpede că Jamie nu făcea altceva decât să-l 
tachineze, dar Ian i-a răspuns dând din cap: 

— Nooo, nu mă duc eu cu o prostituată. Nu mă 
duc până ce nu se vor fi lămurit lucrurile între 
mine şi Rachel. Nu voi primi o femeie în patul meu 
până ce nu îmi spune ea însăşi că asta trebuie să 
fac. 

L-am privit surprinşi peste marginile ceştilor de 
ceai. 

— Tu chiar vorbeşti serios, i-am spus. Chiar te 
simţi... atras de ea? 

— Bineînţeles că vorbeşte serios, Sassenach, a 
spus Jamie, luându-şi o felie de pâine prăjită. Doar 
i-a lăsat câinele în grijă. 

M-am trezit târziu a doua zi şi nu m-am grăbit, 
pentru că lan şi Jamie aveau treburile lor. M-am 
îmbrăcat şi am plecat la cumpărături, pentru că 
Edimburgh era un oraş cu un comerţ înfloritor. 
Jamie a putut transforma o parte din aurul nostru 
- trebuie să spun că mai aveam încă destul metal 
preţios - în obligaţiuni bancare şi bani gheaţă. De 
asemenea, reuşise să pună la loc sigur scrisorile 
noastre care se strânseseră de când ne aflam în 
Fortul Ticonderoga. Imi dăduse un portofel plin cu 
bani şi îmi propusesem să-mi petrec ziua la 
cumpărături, dar aveam de gând să-mi iau şi 
ochelarii. 

Purtând cu mândrie ochelarii şi cu sacul plin de 
plante medicinale de la Farmacia Haugh, m-am 
întors la Hotelul Howard la ora ceaiului, cu o poftă 
nebună de mâncare. 


Pofta de mâncare mi s-a mai temperat când 
majordomul mi-a ieşit în întâmpinare şi m-a 
întrebat cu o expresie jenată dacă putea sta de 
vorbă cu doamna, cu mine adică. 

— Noi suntem onoraţi de faptul că se află aici 
generalul Fraser, a spus omul, căutând parcă să 
se scuze şi conducându-mă spre o scară îngustă, 
care ducea în pivniţă. A fost un mare om şi un 
militar extraordinar şi... bineînţeles că noi 
cunoaştem faptul că dumnealui a... ăăă... murit în 
mod eroic. Da, desigur, numai că... ei bine, îmi 
este jenă să vorbesc despre aceasta, doamnă, dar 
în dimineaţa asta, omul care ne aduce cărbuni a 
vorbit despre un... miros. 

Majordomul mi-a şoptit acest ultim cuvânt atât 
de discret în ureche încât abia dacă l-am auzit. 
Între timp, m-a dus în acea parte a pivniţei în care 
se păstrau cărbunii la Hotelul Howard. Acolo 
aranjasem să repauzeze cu demnitate generalul, 
până ce aveam să plecăm către Highlands. 
Mirosul în sine nu era chiar atât de discret 
precum fusese şoapta majordomului şi mi-am scos 
din buzunar o batistă pe care mi-am pus-o peste 
gură. Era o fereastră mică în partea de sus a 
peretelui prin care se revărsa o lumină slabă în 
pivniţă. Sub această fereastră era o nişă înclinată, 
în care se afla un morman de cărbuni. 

Sicriul generalului, pe care cădeau câteva raze 
de lumină care veneau de la fereastră, se afla într- 
o demnitate solitară, acoperit cu o bucată de 
pânză. Lângă sicriu se vedea o băltoacă mică. Din 
trupul generalului se scurgea ceva. 

— Văzut-am craniul de sub piele, am citat, 
trecându-mi pe sub nas o cârpă muiată în 


terebentină. Și creaturi fàr’ de sâni şi de buze 
lipsite arătatu-mi-au de sub pământ guri rânjite, 
am continuat eu. 

— Foarte potrivite, a spus Andy Bell, privindu- 
mă dintr-o parte. Sunt versurile dumneavoastră? 

— Nu, sunt ale unui domn care se numeşte Eliot, 
i-am răspuns. Dar aşa cum spuneţi, sunt foarte 
potrivite. 

Din cauză că personalul hotelului devenise 
agitat, mi-am spus că era mai bine să iau măsuri, 
fără să mai aştept venirea lui Jamie şi a lui lan şi, 
după ce m-am gândit puţin, l-am trimis pe curier 
la domnul Bell să-l întrebe dacă nu cumva îl 
interesa ceva de ordin medical. 

— Lumina e slabă, a remarcat Bell, care se 
înălţase pe vârfuri pentru a putea privi în sicriu. 

— Am trimis după nişte felinare, i-am spus. Şi 
după nişte găleți. 

— Da, a replicat Andy. Ne sunt necesare şi 
găleți. La ce soluţie v-aţi gândit pentru o perioadă 
mai lungă? Va dura câteva zile, poate chiar 
săptămâni până ce îl veţi putea transporta în 
Highlands în această perioadă a anului. 

— Mă gândeam să etanşăm puţin sicriul. Poate 
cunoaşteţi vreun fierar care este gata să lipească 
bucata desprinsă. 

Se desprinsese de pe sicriu o folie de plumb, 
probabil în timp ce acesta fusese transportat de pe 
vas. Reparaţia care trebuia făcută părea simplă, 
dar era nevoie de un fierar cu stomacul tare şi 
care să nu aibă diferite superstiții legate de 
cadavre. 

— Mmm! a  mormăit gravorul scoţându-şi 
carneţelul pentru schiţe şi făcând câteva desene, 


pentru ca apoi să-şi scarpine nasul ce semăna cu 
un cartof cu capătul creionului său din argint. 

— S-ar putea face şi asta, da, a spus el în cele 
din urmă, dar mai există şi alte posibilităţi. 

— Da, am putea să-l fierbem până ce rămân doar 
oasele din el, am spus eu puţin iritată. Cu toate 
astea, nu aş vrea să mă gândesc la ceea ce ar 
spune personalul hotelului dacă aş cere cu 
împrumut cazanele în care se fierb rufele. 

A râs auzindu-mă vorbind astfel spre groaza 
servitorului care tocmai cobora treptele cu două 
felinare. 

— Nu te speria, băieţaş! i-a spus Andy Bell 
luându-i felinarele din mână. Aici nu-s decât 
vampirii. 

A rânjit la servitorul care a urcat treptele câte 
trei şi apoi s-a întors spre mine, privindu-mă 
pătrunzător. 

— M-am gândit, a spus el în cele din urmă. L-aş 
putea duce la mine în prăvălie. V-aş putea scăpa 
de el. lau cu mine lada asta grea. Nu cred că va 
voi cineva să vadă chipul decedatului după ce 
ajungeţi cu el în locul unde urmează să-şi doarmă 
somnul de veci, nu? 

Nu m-a deranjat deloc această sugestie, dar am 
dat din cap. 

— Lăsând deoparte posibilitatea ca amândoi să 
fim consideraţi hoţi de cadavre, bietul om este 
ruda soţului meu şi nu a vrut să ajungă aici. 

— Ei bine, nimeni nu vrea, nu-i aşa? a întrebat 
Bell, făcând ochii mari. Cu toate astea, nu avem ce 
face. Văzut-am craniul de sub piele, aşa cum 
spunea foarte plastic domnul Eliot. 

— Voiam să spun că nu voia să ajungă la 


Edimburgh, nu mă refeream la faptul că nu îşi 
dorea să ajungă într-un sicriu. 

Spre norocul meu, cumpărasem de la Haugh şi o 
sticlă mare cu alcool denaturat, pe care o 
adusesem în pivniţă, învelită în şorţul unei 
servitoare. 

— El a vrut să fie îngropat în America. 

— Chiar aşa. Ce ciudat. Mă rog, mă gândesc la 
două soluţii. Fie să fixez bucata desprinsă, fie să 
umplu sicriul cu un galon“ sau două de gin ieftin. 

Văzând cum îl priveam, gravorul a simţit nevoia 
să adauge: 

— Sau... cât credeţi că veţi mai zăbovi în 
Edimburgh? 

— Am fi vrut să rămânem cel mult o săptămână, 
dar s-ar putea să stăm mai mult cu o zi sau două, 
am spus, îndesând cârpele pe care mi le dăduse 
majordomul. 

Gravorul a dat din cap, privind rămăşiţele la 
lumina felinarelor. „Rămăşiţele” era un cuvânt 
potrivit. 

— Viermii, a spus el sec. Ei pot să facă treabă 
bună, dar o să ia ceva timp. Aveţi vreun cuţit? 

Am dat din cap în semn că da şi am scos cuțitul 
din buzunar. Oricum, Jamie mi-l dăduse ca să mă 
folosesc de el la nevoie. 

— Are viermi? am întrebat. 

Am pus glonţul diform, din plumb, pe 
farfurioară. A căzut cu un clinchet şi s-a rostogolit, 
pentru a se opri în cele din urmă, iar noi am privit- 
o în tăcere. 

— Asta l-a omorât, am spus eu în cele din urmă. 

Jamie şi-a făcut cruce şi a mormăit ceva în 
gaelică. 

lan a clătinat din cap, având o mină sobră, şi a 
spus: 

— Dumnezeu să-l odihnească. 

Nu gustasem prea mult din ceaiul excelent şi 
aveam un miros neplăcut undeva în gât, deşi 
făcusem o baie virtuală în alcool şi apoi o baie 
adevărată în cada hotelului, cu săpun şi cu apă cât 
se putea de fierbinte. 

— Deci, am spus, dregându-mi glasul. Cum s-a 
prezentat Madame Jeanne? 

Jamie şi-a luat ochii de la glonţ şi faţa i s-a 
luminat. 

— Foarte bine, a replicat el, zâmbind larg. Mi-a 
spus câte ceva despre felul în care stau lucrurile 
în Franţa şi câte ceva despre Percival Beauchamp. 

Mi-am îndreptat puţin spatele, întrebând: 

— II cunoaşte? 

— II cunoaşte, desigur. Trece din când în când 
pe la dumneaei, dar nu pentru o afacere din cele 
obişnuite, sau mai bine spus, a adăugat Jamie 
privindu-l pe lan, nu pentru acel gen de lucruri cu 
care se ocupă ea. 

— E vorba de contrabandă sau de diferite 
aranjamente? 

— Probabil despre amândouă, dar despre ultima 
dintre ele nu a vrut să-mi sufle o vorbă. Aduce 
câte ceva din Franţa. Mă gândeam ca noi doi, 
adică Ian şi cu mine, să dăm o fugă până acolo, în 
vreme ce generalul îşi vede de treabă. În cât timp 
crede micul Andy că o să termine cu aranjatul? 

— Între trei sau patru zile şi o săptămână. 
Depinde cât de... ăăă... activi sunt viermii. 


lan şi Jamie s-au scuturat amândoi, cuprinşi de 
fiori. 

— Este acelaşi lucru care se întâmplă sub 
pământ, am subliniat eu. Ni se va întâmpla tuturor 
în cele din urmă. 

— Aşa este, a fost de acord Jamie luând o altă 
bucată de prăjitură cu lapte şi punând pe ea multă 
frişcă. Da, numai că lucrurile-astea se petrec în 
intimitate, astfel încât să nu trebuiască să te 
gândeşti la ele. 

— În general, totul se petrece în intimitate. 
Generalul este acoperit cu un strat serios de 
tărâţe. Nimeni nu va observa nimic, decât dacă va 
insista cu tot dinadinsul. 

— Tocmai asta e, nu-i aşa? a spus lan, băgându- 
şi un deget în borcanul cu gem. Suntem în 
Edimburgh. Oraşul acesta are o reputaţie teribilă 
legată de faptul că dispar cadavre, pentru că toţi 
doctorii se folosesc de ele pentru studiu. Nu ar fi 
fost bine să-l păzească cineva pe general, ca să 
ajungă întreg în Highlands? a adăugat el, ţinând 
degetul în gură şi uitându-se la mine cu 
sprâncenele ridicate. 

— Ei bine, de fapt este păzit, am spus eu. Andy 
Bell a avut aceeaşi idee ca şi tine şi din acelaşi 
motiv. 

Nu i-am spus că Andy şi-ar fi dorit el însuşi 
trupul generalului, nici că i-am comunicat 
domnului Bell ce anume i s-ar putea întâmpla dacă 
s-ar descoperi faptul că generalul a dispărut. 

— Ai spus cumva că Andy a fost de ajutor? a 
întrebat Jamie cu vădită curiozitate. 

— A fost. S-a descurcat destul de bine. De fapt... 

Nu aş fi vrut să mă opresc asupra subiectului 


discuţiei noastre, până ce Jamie nu va fi băut vreo 
jumătate de litru de whisky, dar momentul părea 
oportun, aşa că m-am hotărât să intru în 
amănunte: 

— l-am descris diferite fenomene în timp ce 
lucra, mă refer la operaţii interesante şi procedee 
medicale. Ştii tu la ce mă refer. 

lan a mormăit ceva legat despre vampiri, dar nu 
l-am băgat în seamă. 

— Aşa, şi? a întrebat Jamie, care părea a fi 
îngrijorat, pentru că ştia că urma să spun ceva, 
dar nu ştia ce. 

— Ei bine, am replicat, trăgând aer în piept, ca 
să o scurtez, el mi-a sugerat să scriu o carte. O 
carte de medicină. 

Jamie ridicase uşor din sprâncene, dar a făcut 
un semn din cap prin care îmi dădea de înţeles că 
puteam să continui. 

— Mi-a propus să scriu un manual pentru 
oameni obişnuiţi, nu pentru medici, o lucrare 
despre principii de igienă şi nutriţie, în cazul 
diferitelor boli, cu sfaturi de urmat în cazul în care 
suntem răniţi sau ne dor dinţii, lucruri de felul 
ăsta. 

Jamie a rămas cu sprâncenele ridicate, dar a dat 
din cap aprobator, băgând în gură ultima bucăţică 
de prăjitură cu lapte şi înghițind. 

— Da, mi se pare că ar fi o carte bună, a spusel 
în cele din urmă. Sunt sigur că tu eşti omul 
potrivit pentru a scrie o astfel de carte. Ţi-a spus 
şi cât ar costa să tipăreşti şi să legi o astfel de 
carte? 

— Ah! am exclamat eu, oftând. A spus că o să 
facă trei sute de exemplare la un maxim de o sută 


cincizeci de pagini, cu coperte legate în pânză, şi o 
va distribui prin prăvălia lui pentru că timp de 
doisprezece ani ţi-a folosit tiparniţa. 

Jamie a făcut ochii mari şi s-a înroşit la faţă. 

— Şi o să se ocupe de viermi şi de pază, am 
adăugat repede, înainte ca jamie să poată replica. 
El a pus mâna pe pahar şi l-a golit, pentru ca apoi 
să exclame: 

— Ce hoţoman! Trag nădejde că nu ai semnat 
nimic, nu-i aşa? a întrebat el cu teamă. 

Am dat din cap şi am replicat: 

— l-am spus că probabil o să vrei să discuţi tu cu 
el. 

— Oh! Vreau! a exclamat el, uitându-se la 
mâinile mele, pe care mi le pusesem în poală. 

— Până acum nu ai spus niciodată că ai vrea să 
scrii o carte, mătuşică, a spus lan uimit. 

— Nu m-am gândit niciodată la asta până acum, 
am replicat. Oricum, mi-ar fi fost greu să fac asta 
când mă aflam la Ridge. 

Jamie a mormăit: 

— Scump. 

Apoi şi-a turnat încă un pahar de Porto şi s-a 
strâmbat în fel şi chip, bând mai încet în vreme ce 
gândea. 

— Chiar vrei să faci asta, Sassenach? a întrebat 
el. 

Când am dat din cap în semn că da, Jamie a 
lăsat paharul din mână oftând. 

— Bine, a spus el cu resemnare. O să te bucuri, 
însă, şi de o ediţie de lux, legată în piele, şi cu 
margini aurite. Mă gândeam că vrei sa iei nişte 
exemplare cu tine în America, nu? a întrebat el, 
observându-mi privirea uimită. 


— Oh, da, aş vrea, i-am spus. 

— Ei bine, atunci... a spus el şi a chemat 
servitoarea, sunând din clopoțel. Cere-i femeii să 
ia poşirca asta de-aici şi să aducă nişte whisky. O 
să toastăm pentru cartea ta şi după asta, o să mă 
duc să stau de vorbă cu prietenul meu cel mititel. 

Aveam un top de hârtie de cea mai bună 
calitate, şase pene de gâscă, un cuţitaş din argint 
cu care să le ascut şi o călimară din partea 
hotelului, destul de uzată, dar plină, după cum m-a 
asigurat majordomul, cu cea mai bună cerneală. 
Jamie şi lan plecaseră în Franţa pentru o 
săptămână, pentru a verifica o serie de piste 
interesante pe care le aveau de la Madame 
Jeanne, lăsându-l pe general în grija mea şi dându- 
mi posibilitatea de a începe cartea. Aveam tot 
timpul şi toată liniştea care îmi erau necesare. 

Am luat o foaie de hârtie imaculată şi moale, am 
pus-o înaintea mea şi am muiat pana în cerneală 
cu o nerăbdare pe care o simţeam în vârful 
degetelor. 

Am închis ochii şi i-am deschis. De unde să 
încep? „începe cu începutul şi apoi continuă până 
ce ajungi la sfârşit.” Mi-a venit în minte acest 
pasaj din Alice în Țara Minunilor şi am zâmbit. M- 
am gândit că acela era un sfat bun, dacă aş şi şti 
unde era începutul. Nu prea ştiam. 

Am învârtit puţin pana, gândindu-mă. 

Poate că ar trebui să am un plan al cărţii. Acesta 
era un lucru logic şi mai puţin dificil decât să 
încep să scriu direct. Am coborât pana şi am pus-o 
pe hârtie o clipă. Apoi am ridicat-o. Chiar şi un 
plan ar fi trebuit să aibă un început, nu-i aşa? 

Cerneala începea să se usuce pe vârful peniţei. 


L-am şters şi eram gata să înmoi pana din nou în 
călimară, când mi-am dat seama că servitoarea 
bătea încetişor la uşă. 

— Doamna Fraser, este un domn jos care 
doreşte să vă vadă, mi-a spus ea. 

Din tonul plin de respect pe care îl avea fata, am 
dedus că nu putea fi vorba despre Andy Bell. In 
afară de asta, mi-ar fi spus dacă mă căuta Andy 
Bell, pentru că tot oraşul îl cunoştea. 

— O să cobor, am spus eu, ridicându-mă. 
Speram ca, în timpul discuţiei cu domnul care mă 
căuta, să mă pot gândi şi la modul în care urma să 
încep cartea. 

Indiferent cine ar fi fost, era cu adevărat un 
domn. Mi-am dat seama de asta din prima clipă. 
Mi-am dat seama, de asemenea, că era Percival 
Beauchamp. 

— Doamnă Fraser, a spus el şi faţa i s-a luminat 
când s-a întors spre mine, pentru că mi-a auzit 
paşii. Servitorul dumneavoastră, madame. 

— Domnule Beauchamp, am spus eu 
permițându-i să îmi ia mâna şi să o ridice până în 
dreptul buzelor. O persoană cu adevărat stilată 
din epoca respectivă ar fi spus ceva de genul: M- 
ați luat pe neaşteptate, domnule, folosind un ton 
care varia între dulcegărie şi flirt. Pentru că nu 
eram o persoană cu adevărat stilată din epoca 
respectivă, am întrebat pur şi simplu: 

— Ce căutaţi dumneavoastră aici? 

Spre deosebire de mine, domnul Beauchamp era 
o persoană stilată. 

— Vă caut pe dumneavoastră, stimată doamnă, a 
replicat el şi mi-a strâns mâna uşor înainte de a-i 
da drumul. 


Mi-am înfrânat impulsul de a-mi şterge mâna 
imediat pe rochie şi am făcut un semn discret 
către două fotolii aşezate lângă fereastră. 

— Nu e vorba că nu m-aş simţi flatată, i-am 
spus, aranjându-mi ţinuta, dar nu doreaţi să staţi 
de vorbă cu soţul meu? Oh! am exclamat eu apoi, 
gândindu-mă că poate era vorba despre altceva. 
Doreaţi cumva să îmi cereţi o  consultaţie 
medicală? 

A avut o mişcare a buzelor care aducea cu un 
zâmbet discret. Era ca şi cum ceea ce tocmai 
spusesem ar fi fost amuzant. 

Beauchamp a dat, însă, din cap, zicând: 

— Soţul dumneavoastră se află în Franţa sau cel 
puţin aşa mi-a spus Jeanne Legrand. Am venit aici 
pentru a sta de vorbă cu dumneavoastră. 

— De ce? 

A ridicat sprâncenele fine, dar nu a răspuns 
imediat. În schimb, a ridicat un deget pentru a-i 
cere astfel  recepţionerului să aducă ceva 
răcoritor. Nu îmi dădeam seama dacă încerca să 
fie politicos sau încerca să câştige timp pentru a-şi 
aduna gândurile. În orice caz, avea grijă să 
dispună de timp. 

— Am o propunere pentru soţul dumneavoastră, 
madame, a spus el în cele din urmă, răspunzând la 
întrebarea mea. Dar dumnealui a plecat în Franţa, 
iar eu va trebui să plec înainte ca dumnealui să se 
întoarcă. M-am gândit că e mai bine să stau de 
vorbă cu dumneavoastră decât să comunic printr-o 
scrisoare despre ce anume este vorba. 

— Foarte bine, am spus, liniştindu-mă. Spuneţi. 

Am ridicat paharul cu coniac şi am sorbit, 
privind pătrunzător prin el. 


— Nu, este doar coniac, am spus. Nu este opiu. 

— Pardon? a spus el, privind fără voie în paharul 
său, pentru a fi sigur că lucrurile stăteau aşa cum 
îi spusesem, iar eu am râs. 

— Vreau să spun, i-am explicat, că băutura este 
bună, dar nu destul de bună astfel încât să pot 
crede o istorie ca aceasta. 

Nu mi-a luat în nume de rău ce i-am spus, dara 
înclinat capul într-o parte, spunând: 

— Puteţi să-mi daţi un motiv pentru care eu aş 
inventa o astfel de poveste? 

— Nu, am recunoscut eu. Nu, dar asta nu 
înseamnă că nu e o poveste. 

— Ceea ce v-am spus eu nu este imposibil, nu-i 
aşa? 

M-am gândit o clipă la ceea ce mi-a spus. 

— Teoretic nu este imposibil, am spus. Cu toate 
acestea, povestea nu este plauzibilă. 

— Aţi văzut vreodată o stridie? m-a întrebat el şi 
mi-a turnat coniac în pahar fără a-mi cere 
permisiunea. 

— Da, de ce? 

— Trebuie să recunoaşteţi faptul că nici stridiile 
nu par plauzibile, dar existenţa lor cu siguranţă nu 
este imposibilă. 

— Aveţi dreptate, am spus eu. Cu toate acestea, 
faptul că Fergus ar fi moştenitorul pierdut al 
averii Contelui St. Germain este un lucru imposibil 
într-o mai mare măsură decât existenţa unei 
stridii. Mai ales dacă vă gândiţi la actul necesar 
căsătoriei. Este vorba cumva despre un 
moştenitor... legitimi Doar vorbim despre Franţa, 
nu-i aşa? 

Când am spus asta, Beauchamp a izbucnit în 


râs. Faţa i s-a înroşit din cauza coniacului şi mi-am 
dat seama că, în tinereţe, fusese un om atrăgător. 
Nici acum nu arăta foarte rău. 

— Vă supăraţi dacă vă întreb cu ce anume vă 
ocupați? am spus eu cu vădită curiozitate. 

Beauchamp a fost derutat de această întrebare 
şi şi-a frecat bărbia cu palma. 

— Eu mă culc cu femei bogate, a spus el 
oarecum tulburat. 

— Ei bine, sper să nu mă socotiți şi pe mine o 
femeie bogată. Chiar dacă am ochelari cu ramă 
din aur, nu dispun de bani. 

Omul a zâmbit şi şi-a ascuns chipul în spatele 
paharului de coniac. 

— Nu sunteți bogată, dar sunteţi mai 
interesantă decât majoritatea femeilor, a spus el 
în cele din urmă. 

— Sunt flatată, am spus politicos. 

O vreme, am tăcut şi am sorbit coniac, 
gândindu-ne cum să continuăm discuţia. Ploua, iar 
ropotul ploii şi şoapta focului erau liniştitoare. In 
mod ciudat, mă simţeam bine în prezenţa lui, dar 
nu-mi puteam petrece toată ziua cu el. Trebuia să 
scriu o carte. 

— Bine, am spus eu în cele din urmă. De ce mi- 
aţi spus mie o astfel de poveste? Staţi puţin, aici 
sunt două aspecte. Unu: de ce îmi povestiţi totul 
mie şi nu discutaţi direct cu Fergus? Doi: care este 
interesul dumneavoastră în toată povestea asta, 
presupunând că ea este adevărată? 

— Am încercat să-i spun domului Fraser, a 
replicat el încet. Nu a dorit să stea de vorbă cu 
mine. 

— Oh! am exclamat amintindu-mi de ceva. Nu 


dumneavoastră aţi încercat să-l răpiți în Carolina 
de Nord? 

— Nu, nu am fost eu, a răspuns Beauchamp 
imediat, sincer. Am auzit de acea întâmplare, dar 
nu ştiu cine a încercat să comită răpirea. Este mai 
mult ca sigur faptul că trebuie să fie vorba despre 
cineva supărat de lucrările domnului Fergus. 

Omul a dat din umeri, pentru ca apoi să 
continue: 

— În ceea ce priveşte interesul meu... Acesta 
este legat de faptul că aş fi vrut să stau de vorbă 
cu soţul dumneavoastră. Vă spun dumneavoastră 
totul pentru că dânsul nu este disponibil. 

— Mai exact? 

A privit rapid în jur ca să se asigure că nu eram 
văzuţi de nimeni. Nu se afla nimeni în preajmă, 
dar a preferat să vorbească încet. 

— Eu şi cei din Franţa, ale căror interese le 
reprezint, dorim ca Revoluţia din America să aibă 
succes. 

Nu ştiu ce m-aş fi aşteptat să-mi spună, dar în 
mod sigur nu asta şi m-am holbat la el: 

— Vă aşteptaţi ca eu să cred că dumneavoastră 
sunteţi un patriot american? 

— Deloc, a răspuns Beauchamp. Nu mă 
interesează deloc politica. Eu sunt om de afaceri. 

S-a uitat pătrunzător la mine, întrebând: 

— Aţi auzit vreodată de o companie care se 
numeşte Hortalez et Cie? 

— Nu. 

— Se ocupă cu importul şi exportul şi îşi are 
sediul în Spania. De fapt este vorba despre un 
paravan pentru că prin ea se expediază bani către 
americani, fără ca guvernul francez să fie implicat 


în niciun fel în această afacere. Prin această 
companie am izbutit să trimitem foarte mulţi bani 
în America, pentru arme şi muniţie. Madame 
Legrand i-a vorbit soţului dumneavoastră despre 
această companie, dar nu i-a spus despre ce 
anume era vorba de fapt. M-a lăsat pe mine să 
decid dacă este cazul să-i spun ce rol are 
compania Hortalez. 

— Sunteţi un spion francez... asta încercaţi să- 
mi spuneţi? am întrebat, dând cărţile pe faţă. 

Beauchamp s-a înclinat. 

— Dar dumneavoastră nu cred că sunteţi 
francez, i-am spus eu, privindu-l pătrunzător. 
Sunteţi englez. 

— Am fost, a replicat el, întorcând capul. Acum 
sunt cetăţean francez. 

Beauchamp a amuţit, iar eu m-am lăsat pe 
spătarul fotoliului privindu-l 

Şi întrebându-mă cât era adevărat din ce îmi 
spusese. 

Mă întrebam şi dacă nu cumva era vreun 
strămoş de-al meu, deşi nu exista nicio asemănare 
între noi. Mâinile lui erau lungi şi frumoase, ca ale 
mele, dar degetele aveau altă formă. Urechile? 
Erau oarecum mari, dar păreau delicate. Chiar nu 
ştiam cum arată urechile mele. M-am gândit, 
totuşi, că, dacă ar fi fost mari, Jamie mi-ar fi spus- 
o la un moment dat. 

— Ce doriţi? l-am întrebat eu în cele din urmă, 
privindu-l în ochi. 

— Spuneţi-i soţului dumneavoastră ceea ce v-am 
spus, madame, a spus el cât se poate de serios. Vă 
rog să-i spuneţi că este în interesul fiului său 
adoptiv, dar şi în interesul Americii, să se ocupe 


de problema aceasta. 

— Cum se poate? 

A ridicat elegant din umeri, spunând: 

— Contele St. Germain are suprafeţe mari de 
teren în acele părţi ale Americii care aparţin acum 
Marii Britanii. Partea franceză a averii sale, 
reclamată în prezent de o serie de persoane, este 
extrem de valoroasă. Dacă se dovedeşte că Fergus 
Fraser este Claudel Rakoczy - aţi înţeles, desigur, 
că Rakoczy este numele de familie - şi implicit că 
el este moştenitorul, ar putea finanța revoluţia. 
Din ceea ce ştiu despre el, şi ştiu destule în acest 
moment, cred că ar fi dispus să facă acest lucru. 
Dacă revoluţia ar reuşi, cei care au sprijinit-o vor 
avea influenţă asupra viitorului guvern. 

— Şi dumneavoastră aţi putea renunţa să vă mai 
culcaţi cu femei bogate pentru bani? 

Faţa lui a fost luminată de un zâmbet. 

— Exact, a spus el în cele din urmă, ridicându-se 
şi continuând cu o plecăciune: 

— Mi-a făcut mare plăcere să stau de vorbă cu 
dumneavoastră, madame. 

Ajunsese în dreptul uşii, când l-am strigat: 

— Monsieur Beauchamp! 

— Da? a replicat el, întorcându-se. Mi-am spus, 
când a făcut acest gest, că pe faţa lui se citea că 
era un om cu umor, dar şi că suferise. 

— Aveţi copii? 

M-a privit cu uimire şi mi-a răspuns: 

— Cred că nu. 

— Oh! Mă întrebam doar. Vă doresc o zi bună, 
domnule! 


75 
SIC TRANSIT GLORIA MUNDI 
Highlands, Scoţia 


A fost un drum lung de la ferma din Balnain. Era 
început de ianuarie în Scoţia şi era umezeală şi 
foarte frig. Nu era zăpadă şi mi-aş fi dorit să fie, 
deoarece asta l-ar mai fi temperat pe Hugh Fraser, 
dar plouase zile în şir cu găleata, într-un ritm care 
scotea aburi din coşuri şi din haine, îţi vâra frigul 
în oase şi îţi dădea senzaţia că nu îţi va mai fi cald 
vreodată. 

Ajunsesem eu însămi la această convingere cu 
câteva ceasuri în urmă şi singura alternativă la 
mersul prin noroi şi prin ploaie era să mă întind la 
pământ şi să mor şi nu ajunsesem chiar atât de 
departe. Cel puţin nu încă. 

Scârţâitul roţilor s-a întrerupt deodată şi s-a 
auzit un plescăit, semn că se afundaseră din nou 
în noroi. Jamie a spus ceva cu totul nepotrivit 
pentru o înmormântare, iar lan şi-a ascuns un 
hohot de râs, prefăcându-se că tuşeşte. În cele din 
urmă, chiar a început să tuşească gros şi răguşit. 
Părea să nu se mai oprească, iar tuşea lui semăna 
cu lătratul unui câine mare şi obosit. 

Am scos sticla de whisky de sub pelerină - nu 
credeam că o băutură cu un conţinut atât de mare 
de alcool ar îngheţa, dar nu doream să-mi asum 
niciun fel de riscuri - şi i-am întins-o lui lan. A 
băut şi a scos un geamăt, de parcă ar fi fost lovit 
de un camion. A mai tuşit un pic şi apoi mi-a întins 


sticla, dând din cap în semn de mulţumire. Avea 
nasul roşu şi acesta îi curgea. 

De fapt, tuturor celor din jurul meu le curgea 
nasul. Se poate ca unora să le fi curs nasul pentru 
că plângeau, dar eu credeam că celor mai mulţi li 
se întâmpla asta din cauza frigului sau a răcelii. 
Bărbaţii s-au strâns laolaltă, fără a face niciun fel 
de comentariu - ei erau obişnuiţi cu astfel de 
situaţii - au luat sicriul şi l-au dus pe o porţiune 
mai uscată a drumului, acoperită cu pietre. 

— De cât timp crezi că s-a întors Simon Fraser 
pe meleagurile natale? l-am întrebat în şoaptă pe 
Jamie, când şi-a reluat locul alături de mine, în 
cortegiul funerar. 

El a dat din umeri, şi-a şters nasul cu o batistă 
umedă şi a răspuns: 

— Sunt ani de zile. El nu ar fi avut niciun motiv 
să nu o facă, nu-i aşa? 

_ Cred că, într-adevăr, nu ar fi avut niciun motiv. 
In urma priveghiului, care avusese loc cu o seară 
înainte la fermă, un loc puţin mai mic decât 
Lallybroch, dar cu aceleaşi caracteristici 
constructive, am aflat mai multe lucruri despre 
cariera lui Simon Fraser. Din păcate, aceasta nu 
fusese prezentată pe ani. Dacă ar fi luptat peste 
tot unde s-a spus că a luptat, atunci abia dacă ar fi 
avut timp să se schimbe între două campanii, ca 
să nu mai vorbim că nu ar fi avut vreme să se 
întoarcă acasă, în Scoţia. Proprietatea nici nu era 
a lui, de altfel. El a fost penultimul dintre cei nouă 
copii ai familiei. Soţia lui, o măruntă bainisg, care 
mergea în fruntea cortegiului, sprijinindu-se de 
braţul cumnatului ei Hugh, nici măcar nu avea o 
gospodărie a ei, din câte am înţeles eu, şi trăia 


împreună cu familia lui Hugh, neavând copii în 
viaţă sau pe aproape, care să-i poarte de grijă. 

Mă întrebam dacă se bucura că l-am adus acasă. 
Oare nu ar fi fost mai bine să ştie pur şi simplu că 
murise în străinătate, făcându-şi datoria, decât să 
i se aducă trupul în descompunere al soţului ei, 
indiferent cât de bine ar fi fost acesta 
„impachetat”? 

Ea se arătase măcar mulţumită, dacă nu fericită, 
că se afla în centrul unui asemenea spectacol. 
Faţa ei ridată s-a mai destins puţin în timpul 
priveghiului şi acum mergea supusă ca un câine, 
pe urmele sicriului soţului ei. 

Toate astea se întâmplaseră din cauza lui Hugh, 
fratele mult mai mare al lui Simon, proprietarul 
fermei Balnain. Era un bătrânel scund, puţin mai 
înalt decât micuța lui cumnată, care avea 
apucături romantice. În loc să-l îngroape pe Simon 
în cimitirul familiei, el a ţinut ca fratele lui, cel mai 
însemnat militar din familie, să fie îngropat într-un 
loc care să fie mai potrivit pentru onoarea care i 
se cuvine. 

Bainisq, cuvânt care se pronunţă „bann-eeshg”, 
înseamnă „femeie bătrână” şi m-am întrebat dacă 
bătrânel se spune „eeshg”, în timp ce priveam 
spatele lui Hugh. M-am gândit că nu voi pune 
această întrebare decât în momentul în care 
aveam să ne întoarcem acasă, sperând să se 
întâmple până la căderea nopţii. 

În cele din urmă, am zărit Corrimony. După câte 
îmi spusese Jamie, denumirea însemna „gaura din 
mlaştină”. Asta şi era. Am văzut o cupolă joasă 
înălțându-se în iarbă, printre tufişuri, construită 
din mii şi mii de pietre de râu, cele mai multe 


dintre ele de mărimea unui pumn sau a unui cap 
de om. În jurul acestei construcţii cenușii, bătute 
de ploi, se vedea un cerc format din pietre. 

L-am ciupit pe Jamie încet de mână. El m-a privit 
surprins, şi-a dat seama la ce mă uitam şi s-a 
încruntat. 

— Auzi ceva, Sassenach? mi-a şoptit el. 

— Doar vântul. 

Vântul plânsese împreună cu procesiunea 
funerară, întrecându-l uneori pe omul care cânta 
coronach în faţa sicriului. Acum că ajunsesem în 
câmp deschis, jelea mai şuierat şi căpătase mai 
multă putere, umflând pelerinele, hainele şi 
fustele care fluturau ca nişte aripi de corb. 

Mă uitam atentă la pietre, dar nu am simţit 
nimic în momentul în care ne-am oprit înaintea 
tumulului. Acesta era un mormânt provizoriu, din 
cele numite clava. Nu prea ştiam cum s-ar fi putut 
traduce termenul, dar unchiul Lamb avea multe 
fotografii cu asemenea morminte. Această trecere 
se făcea în funcţie de poziţia astrelor la o anumită 
dată. M-am uitat la cerul plumburiu şi mi-am spus 
că nu era un moment propice în vederea orientării 
în funcţie de astre. 

— Nu am ştiut cine era îngropat acolo, ne 
spusese Hugh cu o zi înainte, în mod sigur, o 
persoană importantă. Trebuie să-şi fi dat multă 
osteneală, ca să facă un astfel de tumul. 

— Cu siguranţă că da, a spus Jamie. Omul acela 
important nu mai este îngropat acolo? 

— Oh, nu, ne asigurase Llugh. L-a înghiţit 
pământul de multă vreme. Nu mai e nici urmă de 
oasele lui acolo şi nici nu trebuie să ne temem că 
ar apăsa vreun blestem asupra acelui loc. 


— Asta e foarte bine, am spus, fără a fi însă 
deloc atentă. 

— Un dobitoc a deschis mormântul acela cu vreo 
sută de ani în urmă, aşa că, dacă a fost vreun 
blestem, a rămas agăţat de el. 

Asta era cu adevărat neliniştitor şi niciuna 
dintre persoanele care stăteau în preajma locului 
de veci nu părea să se simtă tulburată de faptul că 
se afla acolo. Poate că această stare se datora şi 
faptului că trăiseră de atâta vreme în preajma 
acelui loc, încât devenise o parte din peisaj. 

Au avut loc o serie de discuţii de ordin tehnic. 
Bărbaţii se uitau clătinând din cap la spaţiul de 
trecere care ducea către camera mortuară şi apoi 
la vârful tumulului. Câteva pietre căzuseră de 
acolo sau fuseseră luate. Femeile s-au strâns 
laolaltă, aşteptând. Noi ajunseserăm acolo cu o zi 
în urmă şi eram foarte obosiţi. Fusesem 
prezentată tuturor, dar îmi era greu să asociez 
numele cu chipurile. Adevărul era că feţele lor 
semănau între ele, erau toate trase, chinuite, 
palide, având o tentă de oboseală cronică, mult 
mai mare decât aceea pe care o implica un 
priveghi. 

Mi-am adus aminte dintr-odată de 
înmormântarea doamnei Bug. A fost o 
înmormântare rapidă şi, cu toate acestea, a fost 
marcată de demnitate şi durere din partea celor 
care au însoţit-o pe ultimul drum. Mă gândeam că 
toţi cei prezenţi abia dacă îl cunoscuseră pe Simon 
Fraser. 

Ce bine ar fi fost dacă s-ar fi respectat una 
dintre ultimele sale dorinţe şi ar fi fost lăsat pe 
câmpul de luptă, alături de camarazii săi. Cel ce a 


spus că înmormântările se făceau spre binele 
celor vii, a avut dreptate. 

Simţul inutilităţii şi al înfrângerii de care au fost 
cuprinşi ofiţerii după lupta de la Saratoga i-a făcut 
să-şi dorească să facă ceva faţă de omul pe care l- 
au iubit şi faţă de militarul pe care l-au respectat. 
Poate că şi-au dorit să-l trimită pe meleagurile 
natale, pentru că doreau ei înşişi să ajungă acasă. 

Acelaşi simţ al înfrângerii şi romantismul îl 
făcuseră pe generalul Burgoyne să insiste asupra 
acestui gest, impus de onoarea generalului 
Burgoyne. Mai era apoi şi Hugh Fraser, care 
trăise greu după evenimentele de la Culloden, 
care asistase la o ascensiune neaşteptată a 
fratelui său şi nu era în stare să organizeze prea 
bine o înmormântare, dar era el însuşi un 
romantic... Totul avea ca rezultat faptul că Simon 
Fraser fusese adus acasă, într-o casă care nu mai 
era a sa şi la o soţie care era o străină pentru el. 

Și locul său de baştină nu avea să-l mai 
cunoască. Acest vers mi-a venit în minte când 
bărbaţii s-au hotărât să dea jos sicriul de pe roţi. 
Mă apropiasem mai mult de sicriu, la fel ca toate 
celelalte femei, şi stăteam între două pietre, care 
încercuiau tumulul şi care semănau cu acelea de 
la Craigh na Dun. Nu aveau mai mult de un metru 
înălţime. În urma unui impuls de moment, am 
întins mâna şi am atins una dintre cele. 

Nu mă aşteptam să se întâmple ceva şi, din 
fericire, nu s-a întâmplat nimic. Cu toate astea, 
dacă aş fi dispărut, aş fi dat un strop de viaţă 
evenimentului la care asistam. 

Nu s-a auzit niciun bâzâit, niciun strigăt, nu s-a 
simţit nimic. Era doar o simplă bucată de piatră. 


M-am gândit că nu exista niciun motiv pentru care 
toate pietrele ar trebui să fie porţi destinate 
călătoriilor în timp. Este posibil ca meşterii din 
vechime să se fi folosit de pietre, pentru a marca 
locurile care prezentau importanță... Cu 
siguranţă, astfel de morminte erau importante. M- 
am întrebat ce bărbaţi - sau, cine ştie? — Poate a 
fost vorba de femei, şi-au dormit aici somnul de 
veci, lăsând în urmă doar ecoul oaselor lor mult 
mai fragile decât pietrele care le adăposteau. 

Sicriul a fost pus pe pământ şi - cu gemete şi 
pufăieli - a fost dus în acel perimetru de trecere 
care permitea accesul la camera mortuară. Pe 
acest mormânt era pusă o lespede mare pe care 
erau sculptate semne ciudate ce semănau cu nişte 
cupe. Această lespede fusese realizată probabil de 
meşterii care făcuseră construcţia funerară. Patru 
bărbaţi mai solizi au luat acea lespede şi au 
acoperit cu ea capătul de sus al construcţiei 
funerare, izolând astfel camera mortuară. 

Am auzit cum se rostogoleau cu un sunet discret 
câteva pietre din vârful construcţiei. Bărbaţii au 
coborât şi ne-am aşezat în cerc, în jurul 
construcţiei funerare. 

Nu era prezent niciun pastor. Slujba de 
înmormântare fusese ţinută mai devreme într-o 
biserică simplă, din piatră, înainte de a ajunge la 
acel loc de înmormântare păgân. În mod evident, 
Hugh nu descoperise care era ritul adecvat în 
astfel de situaţii. 

Tocmai când credeam că aveam să ne întoarcem 
pe călcâie şi să pornim încet înapoi către fermă, 
Ian a tuşit cu subînţeles şi a făcut un pas înainte. 

Intreaga procesiune fusese cât se poate de 


anostă. Nu se vedea niciun tartan colorat din cele 
care puteau fi observate la ceremoniile din trecut. 
Chiar şi lan părea cu totul şters. Era îmbrăcat 
într-o pelerină şi avea pârul acoperit cu o pălărie 
pleoştită. Singura excepţie în nota generală de 
sobrietate era lan. 

Lumea îl privise cu ochi mari când apăruse în 
dimineaţa aceea şi pe parcursul întregii 
ceremonii. Avea şi de ce. lan se răsese în cap, 
lăsându-şi doar un fel de creastă pe mijloc, pe care 
o împodobise cu pene de curcan prinse într-un 
bănuţ găurit, din argint. Purta pelerină, dar pe sub 
aceasta avea haine din piele de căprioară şi îşi 
pusese amuleta în albastru şi alb pe care o făcuse 
pentru el soţia lui, Emily. 

Jamie îl măsurase din cap până-n picioare când 
îl văzuse aşa şi zâmbise discret zicând: 

— Tot aia e, nu-i aşa? Tot or să-şi dea seama 
cine eşti. 

— Oare or să-şi dea seama? a întrebat lan 
depărtându-se, fără să mai aştepte niciun răspuns. 

Jamie avusese dreptate. Totul nu fusese decât 
un fel de repetiţie în vederea întoarcerii la 
Lallybroch, pentru că acolo voiam să ajungem de 
îndată ce funeraliile vor fi luat sfârşit şi se va fi 
băut whisky în semn de rămas-bun. 

Faptul că Ian se îmbrăcase aşa se dovedea acum 
util. Şi-a dat jos pelerina şi i-a întins-o lui Jamie. 
Apoi s-a îndreptat spre locul de trecere spre 
camera mortuară, s-a întors cu faţa către cei 
prezenţi, care îl priveau cu ochi mari. A întins 
braţele cu palmele în sus, şi-a lăsat capul pe spate, 
astfel încât ploaia să-i cadă pe chip şi a început să 
cânte ceva în graiul mohicanilor. lan nu se 


pricepea să cânte şi glasul îi mai juca feste, pentru 
că era răcit. Multe cuvinte se pierdeau, dar am 
auzit numele lui Simon la început. Era cântecul de 
moarte al generalului. Cântecul nu a durat mult, 
dar când lan a terminat şi şi-a coborât braţele, din 
pieptul celor prezenţi a izbucnit un oftat prelung. 
lan s-a depărtat fără a mai scoate un cuvânt şi 
ceilalţi l-au urmat. Ceremonia se terminase. 


76 
TRISTEŢEA VÂNTULUI 


Vremea a continuat să fie cumplită, zăpada 
adăugându-se acum ploii, iar Hugh a insistat să 
rămânem măcar câteva zile, până ce se va fi 
înseninat cerul. 

— Până să se întâmple asta, vine Ziua Sfântului 
Mihail, a spus Jamie zâmbind. Nu, vere. O să 
plecăm. 

Am plecat. Am îmbrăcat toate hainele pe care le 
aveam şi am pornit. Ne-au trebuit mai bine de 
două zile ca să ajungem la Lallybroch şi ne-am 
bucurat că ne-am putut adăposti într-o construcţie 
părăsită şi că am luat caii cu noi. Nu am avut ce să 
punem pe foc şi acoperişul era pe jumătate căzut, 
dar pereţii din piatră ne fereau de vânt. 

— Mi-e dor de câinele meu, a mormăit lan 
tremurând la adăpostul pelerinei sale şi şi-a tras 
pe capul ras o pătură. 

— Crezi că ţi s-ar aşeza pe cap? l-a întrebat 
Jamie, strângându-mă mai tare în braţe, în vreme 
ce vântul a început să bată mai cu putere, 
amenințând să smulgă şi ceea ce mai rămăsese 


din acoperiş. Ar fi trebuit să aştepţi şi tu până în 
ianuarie, ca să îţi razi scalpul. 

— Iţi convine să vorbeşti aşa, a replicat lan, 
privindu-ne de sub pătură. O ai pe mătuşa Claire, 
care îţi ţine de cald. 

— Ei bine, o să te însori şi tu cât de curând, i-a 
spus Jamie. Rollo o să doarmă în pat cu voi 
amândoi? 

— Mhm! a mormăit lan, trăgându-şi pătura 
peste faţă, în timp ce tremura de mama focului. 

Tremuram şi eu, deşi Jamie mă încălzea cu 
trupul său, şi aveam trei rânduri de fuste din lână 
şi două perechi de ciorapi. Am mai fost de-a lungul 
vieţii mele în diferite locuri cu climă rece, dar era 
ceva cu frigul scoţian. Te pătrundea pur şi simplu. 
Deşi doream să stau în preajma unui foc şi îmi era 
dor de atmosfera de intimitate de la Lallybroch, 
aveam, la fel ca şi lan, emoţii în timp ce ne 
apropiam. lan devenise tot mai neliniştit pe 
măsură ce mergeam prin în Highlands. Mormăia, 
vorbind singur, învelit în pături şi ascuns de 
întunericul adăpostului nostru. 

Când ajunsesem la Edimburgh mă întrebasem 
dacă nu era cazul să trimitem vorbă la Lallybroch, 
dând de ştire că sosisem. 

Aflând ce gândeam, Jamie a râs. 

— Crezi că putem să ajungem la zece mile de 
Lallybroch şi să nu afle toată lumea că urmează să 
sosim acolo? Să nu te temi că nu se va afla, 
Sassenach, mi-a spus el. În clipa în care vom pune 
piciorul în Highlands, toată lumea, de la Loch 
Lomond până la Inverness, va şti că Jamie Fraser 
se întoarce acasă, împreună cu vrăjitoarea lui 
englezoaică şi cu o piele-roşie. 


— Vrăjitoarea  englezoaică? am întrebat eu, 
neştiind prea bine dacă s-ar fi cuvenit să râd sau 
să mă supăr. Aşa mi se spunea când eram la 
Lallybroch? 

— Aşa ai fost numită şi în faţă, Sassenach, a 
replicat Jamie, doar că nu ştiai gaelica destul de 
bine ca să-ţi dau seama de asta. Nu voia nimeni să 
te insulte, draga mea, a mai adăugat el cu 
tandreţe. Nici acum nu vrea nimeni să te insulte, 
doar că în Highlands oamenii dau porecle 
celorlalţi pornind de la ceea ce li se pare lor că 
văd. 

— Hmmm! am mormăit eu surprinsă. 

— Nu prea greşesc cei care te numesc astfel, 
nu-i aşa? a întrebat Jamie, rânjind. 

— Vrei să spui cumva că eu arăt ca o vrăjitoare? 

— Ei, nu prea te văd bine acum, a zis el 
îngustându-şi privirea pentru a mă observa mai 
bine. S-ar putea să te văd mai bine mâine 
dimineaţă. 

Nu aveam oglindă şi nici nu mă gândisem să-mi 
cumpăr una la Edimburgh. Aveam, totuşi, un 
pieptene. M-am gândit, cum stăteam cu capul 
sprijinit de bărbia lui Jamie, că în apropiere de 
Lallybroch, indiferent dacă ploua sau nu, urma să 
mă folosesc de el. Nu conta dacă ajungeam la 
Lallybroch arătând ca Regina Angliei sau ca o 
ţărancă ce mergea la câmp, întoarcerea acasă a 
lui lan era interesantă. 

Pe de altă parte... nu ştiam cum aveam să fiu 
întâmpinată. Erau nişte lucruri care trebuiau puse 
la punct, atât în ceea ce mă privea, cât şi în ceea 
ce o privea pe Jenny Murray. 

Fusesem prietene bune pe vremuri. Speram să 


fim din nou prietene bune. Ea ar fi vrut să 
aranjeze căsătoria între Jamie şi Laoghaire 
MacKenzie. Avea, fără îndoială, dreptate să-şi facă 
griji pentru el fiindcă era singur şi rupt de ai săi în 
vremea captivităţii sale în Anglia. Avea tot dreptul 
să creadă că eu eram moartă. 

M-am întrebat ce avea să facă ea când avea să 
mă vadă. Va crede oare că l-am părăsit înainte de 
luptele de la Culloden şi că apoi mă răzgândisem? 
Nu fusese timp de explicaţii şi reproşuri şi... 
existase un moment ciudat în care, la cererea lui 
Jenny, Laoghaire a venit la Lallybroch, însoţită de 
fiicele ei, luându-ne prin surprindere atât pe mine, 
cât şi pe Jamie. 

Am simţit că îmi venea să râd când mi-am adus 
aminte de scena aceea. Ei bine, poate că acum 
vom avea timp să stăm de vorbă, de îndată ce 
Jenny şi Ian îşi vor reveni din şocul faptului că fiul 
lor cel mic se întorcea acasă. 

Mi-am dat seama că, în timp ce caii respirau 
greu, semn că adormiseră, şi lan sforăia, deci 
intrase în lumea somnului, eu nu eram singura 
care nu adormise şi se gândea la noaptea care 
începea. 

— Nici tu nu ai adormit, nu-i aşa? i-am şoptit lui 
Jamie. 

— Nu, mi-a răspuns el, întorcându-se şi 
trăgându-mă mai aproape de el. Mă gândeam la 
cele ce s-au întâmplat când m-am întors acasă 
ultima dată. Mă temeam. Nu aveam niciun fel de 
speranţă, poate că asta simte şi băiatul acesta 
acum. 

— Şi tu? l-am întrebat, pipăindu-i uşor 
încheietura şi simţindu-i oasele solide şi mâna 


dreaptă mutilată. 

Jamie a oftat, spunând: 

— Nu m-am gândit. O să-mi fie bine, pentru că, 
de data asta, tu eşti cu mine. 

La un moment dat în timpul nopţii, vântul s-a 
mai domolit şi, printr-un miracol, când a răsărit 
soarele, cerul era senin. Era încă destul de frig, 
dar nu ploua. Mie mi s-a părut un semn bun. 

Nimeni nu a scos niciun cuvânt când am ajuns în 
trecătoarea înaltă care ducea către Lallybroch şi 
am văzut jos casa. Am avut o senzaţie de uşurare 
şi abia atunci mi-am dat seama că îmi ţinusem 
multă vreme respiraţia. 

— Nu s-a schimbat, nu-i aşa? am întrebat eu, 
observând că îmi ieşeau aburi din gură. 

— Porumbarul are un acoperiş nou, a spus lan. 
Saivanul de oi al mamei este mai mare. 

Incerca să dea impresia că era nepăsător, dar în 
vocea lui se ghicea nerăbdarea. Şi-a strunit calul 
şi apoi a trecut înaintea noastră. Penele pe care şi 
le pusese în smocul de păr au fluturat în vânt. 

Era începutul după-amiezii şi domnea liniştea. 
Treburile de dimineaţă se terminaseră, nu se 
trecuse încă la mulgerea animalelor şi la 
pregătirea mesei de seară. Nu am văzut pe nimeni 
pe-afară. Am zărit doar nişte vite mari, miţoase, de 
felul celor pe care le puteai întâlni în Highlands, 
care rumegau; pe coşuri ieşea fum şi ferma albă 
avea acelaşi aer liniştit şi primitor. 

M-am întrebat deodată dacă Bree şi Roger 
aveau să se întoarcă vreodată aici. Ea vorbise 
despre asta când era clar că trebuiau să plece şi 
îşi făcuseră un plan. 

— Este nelocuită, spusese ea, uitându-se la 


cămaşa în stilul secolului XX pe care o croia. E de 
vânzare. Cel puţin era de vânzare când Roger a 
fost acolo cu câţiva... ani în urmă. 

Mă privise cu un zâmbet discret. Nu se putea 
discuta, de fapt, despre timp. 

— Mi-ar plăcea să locuiască acolo copiii. Trebuie 
să vedem, însă... cum se aranjează lucrurile. 

După ce rostise aceste cuvinte, s-a uitat la 
Mandy care dormea în leagănul ei. Avea buzele 
vinete. 

— O să fie bine, am spus cu fermitate. Totul va fi 
bine. 

„Doamne”, m-am rugat în gând, „fă în aşa fel 
încât să fie în siguranţă”. 

lan coborâse de pe cal şi ne aştepta cu 
nerăbdare. Când am descălecat, el s-a îndreptat 
către uşă. Sosirea noastră fusese remarcată, aşa 
că uşa s-a deschis larg înainte ca el să o poată 
atinge. 

Jenny a rămas înmărmurită în pragul uşii. 
Privirea ei a parcurs de jos în sus acel trup 
înveşmântat în piele, cu muşchi puternici, cu mici 
cicatrici, capul cu creastă şi pene, chipul tatuat, 
lipsit de expresie, cu excepţia ochilor, în care se 
citeau atât teama, cât şi speranţa, mohicane sau 
nu. 

Gura lui Jenny a tresărit o dată, de două ori şi 
apoi s-a schimbat la faţă şi a scos nişte strigăte 
isterice, care s-au transformat în râs. S-a înecat şi 
apoi a râs din nou. A râs cu atâta poftă, încât s-a 
văzut nevoită să între în casă şi să se aşeze pe 
banca din hol. A continuat să râdă ţinându-se de 
burtă, pentru ca, în cele din urmă, să se îndoaie şi 
să geamă de atâta râs. 


— Ian, a spus ea în cele din urmă, dând din cap. 
Oh, Doamne, băiatul meu. 

lan părea cu totul surprins. 

S-a uitat la Jamie, care a ridicat din umeri 
zâmbind. După aceea s-a uitat din nou la mama sa. 

Jenny a tras adânc aer în piept, s-a ridicat, s-a 
apropiat de el şi l-a cuprins cu braţele, lipindu-şi 
de el faţa brăzdată de lacrimi. El a cuprins-o cu 
grijă, aşa cum faci cu un obiect foarte fragil şi 
foarte preţios. 

— Ian, a spus ea din nou şi am văzut cum umerii 
ei înguşti s-au lăsat în jos. Oh, Ian, slavă Domnului 
că ai ajuns aici la timp. 

Se făcuse mai mică decât o ştiam, mai slăbise şi 
părul îi albise, cu toate că mai avea şi fire de păr 
negru. Ochii ei albaştri de pisică rămăseseră 
aceiaşi şi dădeau impresia că sunt făcuţi să 
poruncească, la fel ca aceia ai fratelui ei. 

— Lăsaţi caii, a spus ea cu hotărâre, ştergându- 
şi ochii cu colţul şorţului. O să-i spun unuia dintre 
băieţi să se îngrijească de ei. Poate aţi îngheţat şi 
vă este foame. Lăsaţi-vă lucrurile şi veniţi în salon. 

Mi-a aruncat o privire în care se citea 
curiozitate şi încă ceva ce nu puteam distinge. Nu 
m-a privit însă în ochi şi s-a mulţumit să-mi spună 
doar: „Vino”, în timp ce ne conducea pe toţi în 
salon. 

În casă domnea un miros familiar, dar ciudat, un 
miros de fum şi de mâncare gătită. Cineva tocmai 
făcuse pâine şi mirosul de drojdie venea din 
bucătărie şi ajungea pe hol. Pe hol era aproape la 
fel de frig ca şi afară. Uşile tuturor camerelor erau 
închise, astfel încât căldura să nu se risipească. 

Am simţit ospitalitatea când Jenny a deschis uşa 


care dădea către salon, făcându-i loc lui lan ca să 
între primul şi m-a izbit un val de căldură. 

— lan, a spus Jenny pe un ton pe care nu o mai 
auzisem vorbind niciodată. lan, au venit. Fiul tău a 
venit acasă. 

Bătrânul lan stătea într-un fotoliu mare lângă 
foc, cu un pled călduros peste picioare. S-a ridicat 
cu greu în picioare. li era destul de greu să-şi 
menţină echilibrul, pentru că avea o bucată de 
lemn în locul unui picior pe care îl pierduse în 
luptă. A făcut câţiva paşi spre noi. 

— lan, a spus Jamie încet şi vădit surprins. 
Dumnezeule, lan. 

— Oh, da, a spus bătrânul lan încet. Nu te-ai 
înşelat. Eu sunt. 

Afecţiunii i se spunea ftizie. Termenul vine din 
greacă şi se traduce prin 

„pierdere”. Laicii vorbeau despre o „topire”. 
Într-adevăr, bolnavii se „topeau” pur şi simplu pe 
picioare, devoraţi de boală. 

Văzusem cum se manifesta această boală în 
Anglia, în anii '30 şi '40, dar şi mai mult aici, în 
trecut. Nu am văzut-o niciodată mâncând din 
carnea unei persoane la care ţineam şi am simţit 
un junghi în inimă. 

lan fusese slab întotdeauna, chiar şi când îi 
mersese bine. I se văzuseră întotdeauna oasele, 
aşa cum se văzuseră şi cele ale tânărului lan. 
Acum... 

— Poate că o să tuşesc, dar nu am să mă rup în 
bucăţi, l-a asigurat el pe Jamie, desprinzându-se 
uşor din braţele lui. Apoi s-a uitat la Ian şi a închis 
ochii pentru a-şi stăpâni lacrimile. L-a strâns tare 
în braţe, de parcă ar fi vrut să facă în aşa fel încât 


fiul său să nu cadă cumva în abisul care i se 
deschidea înainte. 

Toate oasele mi le pot număra. Mi-a venit în 
minte acest citat din Biblie. Chiar puteam să 
număr pe sub cămaşa lui toate oasele, toate 
încheieturile, toate articulațiile în punctul de 
joncțiune cu coloana vertebrală. 

— De câtă vreme? am întrebat în şoaptă, 
întorcându-mă către Jenny. De când suferă de 
această boală? 

Femeia a clipit des şi apoi a înghiţit în sec. 

— De ani de zile, a spus ea destul de clar. S-a 
întors de la Edimbrgh de la închisoare cu o tuse 
care nu l-a mai părăsit niciodată. De anul trecut se 
simte mai rău. 

Am dat din cap în semn că am înţeles. Era o 
formă cronică. Dacă ar fi fost vorba despre o 
formă acută sau „galopantă”, cum se spunea, ar fi 
murit cu luni în urmă. 

Ea mi-a pus, într-un fel, întrebarea, pe care i-o 
pusesem şi eu: 

— Cât timp? 

Vorbise atât de încet, încât abia dacă o auzisem. 

— Nu ştiu, am spus şi eu discret. Nu ştiu, dar... 
nu mult. 

A dat din cap în semn că înţelesese. Ştiuse de 
fapt acest lucru de mult timp. 

— Atunci înseamnă că şi tu ai venit la timp, a 
spus Jenny sec. 

lan rămăsese cu ochii pe tatăl său de când 
intrase în încăpere. Se putea vedea pe chipul lui 
că era şocat, dar se stăpânea. 

— Tată, a spus el croncănit, de parcă ar fi fost o 
cioară. 


Şi-a dres glasul şi apoi a repetat: 

— Tată. 

Tânărul lan a făcut câţiva paşi către tatăl său, 
iar acesta din urmă s-a uitat la fiul său cu atâta 
bucurie, încât urmele lăsate de boală pe chipul 
său s-au şters. 

— Oh, lan! a exclamat bătrânul, întinzând 
braţele. Fiul meu! 

Ne aflam în Highlands, împreună cu lan şi 
Jenny. Tocmai de aceea lucruri care ar fi fost 
evitate din motive de incertitudine sau delicateţe 
erau abordate deschis. 

— S-ar putea să mor mâine, dar s-ar putea să 
mai trăiesc un an, a spus bătrânul lan deschis, în 
timp ce toată lumea mânca pâine cu gem şi bea 
ceai, totul fiind pregătit repede, astfel încât 
călătorii să mănânce ceva până la cină. Cred că 
mai am de trăit vreo trei luni, a continuat el. Pun 
pariu cinci la doi, deşi nu prea ştiu cum o să 
strâng eu câştigurile care mi se cuvin. 

A zâmbit larg şi, dincolo de chipul supt, se vedea 
Ian cel de pe vremuri. 

Adulții au şoptit ceva care nu era chiar de râs. 
Erau foarte mulţi oameni strânşi în salon, atraşi 
de faptul că se adusese pâine şi gem, dar şi 
dornici să-l vadă pe fiul pierdut. Dăduseră buzna 
toţi cei ce se aflau la Lallybroch. Tânărul lan 
fusese îmbrăţişat şi sărutat de rudele sale, dar 
fusese şocat văzându-şi tatăl. De aceea stătea mut 
şi zâmbea, neştiind cum să se comporte, asaltat 
fiind de întrebări. 

Jenny îl salvase, luându-l de mână şi ducându-l 
în salon la tatăl său. Apoi a ieşit şi a răspândit cu 
vorbe hotărâte mulţimea strânsă. 


Tânărul Jamie, fratele mai mare al lui lan şi 
Jenny şi naşul lui Jamie, locuia acum la Lallybroch 
împreună cu soţia şi copiii lui, aşa cum se 
întâmpla şi în cazul surorii lui, Maggie, şi a celor 
doi copii ai săi, pentru că soţul ei era militar. 
Tânărul Jamie era ocupat cu treburile fermei, dar 
femeile s-au strâns în jurul meu. Toţi copiii s-au 
strâns în jurul lui Ian, privindu-l cu ochi mari şi 
punându-i atâtea întrebări încât se acopereau unii 
pe alţii. Incepuseră să se împingă, certându-se şi 
dorind să li se răspundă cât mai repede. 

Copiii nu i-au acordat niciun fel de atenţie 
bătrânului lan. Ei ştiau deja că bunicul era pe 
moarte şi acest lucru nu avea nicio importanţă în 
comparaţie cu faptul că aveau un unchi „nou” şi 
fascinant. O fetiţă slăbuţă stătea pe genunchii lui 
Ian şi îi pipăia tatuajul. Din când în când îi băga 
degetele în gură când lan zâmbea, răspunzând 
întrebărilor nepoților şi nepoatelor. 

— Ai fi putut să scrii, i-a spus Jamie lui Jenny cu 
o undă de reproş în glas. 

— Am scris, a replicat ea, pe tonul ei 
caracteristic. Am scris cu un an în urmă, când a 
început să se topească pe picioare. Te-am rugat 
atunci să-l trimiţi acasă pe lan cu prima ocazie. 

— Ah! a exclamat Jamie vădit nemulţumit. Cred 
că plecasem deja din Ridge când a sosit 
scrisoarea. Nu ţi-am scris eu în aprilie trecut, 
dându-ţi de ştire că veneam acasă? Am trimis 
scrisoarea din New Bern. 

— Chiar dacă ai trimis scrisoarea aceea, eu nu 
am primit-o niciodată. Nici nu mă miră, pentru că 
a intervenit blocada. Nu primim nici măcar 
jumătate din scrisorile care veneau pe vremuri din 


America. Oricum, dacă ai plecat de-acolo în 
martie, ai parcurs drum lung, nu? 

— Da, puţin mai lung decât m-aş fi aşteptat, a 
replicat Jamie sec. S-au petrecut tot felul de 
lucruri pe drum. 

— Înţeleg, a replicat ea luându-i mâna dreaptă şi 
examinându-i cicatricea. 

S-a uitat apoi la mine cu sprâncenele ridicate. 

— S-a... a fost rănit la Saratoga, am spus eu 
vrând parcă să mă apăr. Am fost nevoită s-o fac. 

— Ai făcut o treabă bună, a spus Jenny îndoind 
degetele lui Jamie şi întrebându-l: 

— Te doare rău? 

— Mă doare când stau în frig. Altfel nu mă prea 
supără. 

— Whisky! a exclamat ea, sărind în picioare. Ia 
uite, cum staţi aici îngheţaţi şi eu nu m-am gândit. 
Robbie! Ia du-te tu şi ia sticla aia specială care-i 
pusă pe raftul de deasupra ocoalelor. Un băieţel care 
stătuse undeva, prin preajma lui Ian, s-a uitat urât 
la bunica lui, care i-a răspuns cu o privire plină de 
asprime. În cele din urmă, micuțul a pornit în fugă 
să îndeplinească cererea bunicii. 

În încăpere era foarte cald, ardea focul, erau 
prezenţi mulţi oameni, care vorbeau, râdeau şi 
transpirau; o atmosferă de-a dreptul tropicală. 
Insă de fiecare dată când îl priveam pe lan 
simţeam că îmi îngheaţă inima. 

Stătea sprijinit pe spătarul fotoliului şi zâmbea, 
deşi se vedea că era extenuat, pentru că umerii 
osoşi îi căzuseră. 

Am privit în altă parte şi mi-am dat seama că 
Jenny mă privea. Ea s-a uitat imediat în altă parte, 
dar am zărit în ochii ei neîncrederea şi îndoiala. 


Da, va trebui să vorbim. 

Au dormit la căldură după multă vreme, cumplit 
de obosiţi, strânşi unii într-alţii şi mulţumiţi că 
erau la Lallybroch. Inainte de a se trezi, Jamie a 
auzit vântul care se înteţise în timpul nopţii, 
tânguindu-se pe lângă casă. 

Jamie s-a ridicat în capul oaselor, cu braţele în 
jurul genunchilor, ascultând. Venea furtuna, el 
simţea zăpada în vânt. 

Claire era lângă el. Aproape că se încolăcise în 
somn. Părul ei părea o masă neagră pe perna albă. 
Îi asculta respiraţia liniştită şi îi mulțumea lui 
Dumnezeu pentru că o avea alături. Toată după- 
amiaza şi seara auzise tuşea lui lan şi adormise cu 
această tuse în minte, dacă nu chiar în urechi. 

Pentru că era foarte obosit, uitase pentru scurt 
timp că lan era bolnav, dar dimineaţa şi-a adus 
aminte de acel necaz care îl apăsa pe piept. 

Claire s-a mişcat în somn şi s-a întors pe spate. 
Dorinţa de a o avea era din ce în ce mai mare, 
întocmai ca un şuvoi de apă, care devine din ce în 
ce mai puternic. A ezitat totuşi gândindu-se la ce 
pierduse şi la ceea ce mai avea de pierdut lan. Nu 
voia nici să o trezească pe Claire. 

— Poate că mă simt aşa cum te-ai simţit tu, i-a 
şoptit el foarte încet ca să nu o trezească. Poate că 
am simţit ce ai simţit şi tu când ai trecut prin 
pietre şi anume că lumea mai există încă, dar nu 
mai este cea pe care o cunoşteai. 

El ar fi putut să jure că ea nu se trezise, dar 
mâna ei a ieşit de sub pătură căutând, iar el a 
prins-o. Claire a oftat îndelung, îmbătată de somn, 
şi l-a tras lângă ea, pe pieptul ei cald. 

— Tu eşti lumea pe care o am, a şoptit ea. Apoi a 


început să respire altfel şi l-a dus cu ea într-un loc 
liniştit. 

Luaseră micul dejun în bucătărie, doar cei doi 
lan. Bătrânul se sculase tuşind şi apoi căzuse într- 
un somn adânc, şi Jenny nu voise să-l trezească. 
Pe de altă parte, lan cel tânăr umblase toată 
noaptea cu fratele său şi cu nepoţii pe dealurile 
din jur. Pe drumul de întoarcere se opriseră la 
casa lui Kitty, iar tânărul Jamie ar fi vrut să 
rămână să mănânce, dar lan nu avea linişte, voia 
să ajungă cât mai repede acasă, fără să spună de 
ce. 

Se gândea că poate voise să se întoarcă mai 
repede tocmai pentru asta, în timp ce se uita la 
tatăl său, care îşi punea sare peste terci şi făcea 
acest lucru exact cum îl făcuse şi cu cincisprezece 
ani în urmă, înainte ca el, Ian cel tânăr, să plece 
din Scoţia. Nu se gândise la asta niciodată, dar 
acum, când îl vedea pe tatăl lui făcând acel gest, 
simţea că parcă nu ar fi plecat niciodată, parcă şi- 
ar fi petrecut fiecare dimineaţă acolo, la masa 
aceea, privindu-şi tatăl mâncând terci. 

A fost cuprins de dorinţa bruscă de a ţine minte 
acel moment şi fiecare amănunt, de la lemnul 
moale al mesei pe care o simţea sub coate până la 
granitul tejghelei şi la felul în care cădea lumina, 
filtrată de perdele, muşchii feţei tatălui său, care 
mesteca o bucăţică de cârnat. 

Bătrânul Ian a ridicat brusc privirea, ca şi când 


ar fi ştiut că fiul său se uita la el. 

— Să mergem până la terenul de vânătoare? a 
întrebat el. Tare-aş vrea să văd dacă a fătat 
căprioara roşcată. 

ÎI surprindea puterea de care dădea dovadă 
tatăl său. Au mers câteva mile, vorbind despre 
nimic şi despre toate. El ştia că aşa avea să se 
întâmple, tocmai pentru ca ei să poată spune 
lucrurile care trebuiau spuse, dar erau greu de 
spus. 

S-au oprit în cele din urmă în punctul cel mai 
înalt al mlaştinii, de unde vedeau munţii înalţi şi 
cele câteva lacuri mici care străluceau ca nişte 
peşti în lumina palidă a soarelui. Au găsit un aşa- 
numit râu al unui sfânt, cu un mic bazin şi cu o 
cruce, şi s-au aşezat puţin, ca să se odihnească. 

— Într-un loc precum acesta am murit eu pentru 
prima dată, a spus bătrânul lan cât se poate de 
calm, trecându-şi mâna umedă peste faţa scăldată 
în sudoare. Deşi era foarte slab, avea o culoare 
sănătoasă în obraji şi părea în putere. Asta îl 
îngrijora pe lan, care ştia că tatăl său avea să 
slăbească şi mai mult. 

— Aşa? a întrebat el. Şi când s-a întâmplat asta? 

— Oh, în Franţa, când mi-am pierdut piciorul, a 
explicat bătrânul Ian, privindu-şi cu indiferenţă 
piciorul din lemn. Într-o clipă, m-am ridicat şi am 
tras cu muscheta, iar în clipa următoare, zăceam 
pe spate, rănit. Nici măcar nu îmi dădeam seama 
că sunt rănit. Mă gândesc că ceva tot trebuie să 
simţi când te loveşte o ghiulea din fier, grea de 
vreo trei kilograme. 

Bătrânul lan i-a zâmbit larg fiului său care i-a 
răspuns cu un zâmbet stingherit. 


— Sigur că aş simţi dacă mi s-ar întâmpla aşa 
ceva. Sunt sigur că ai simţit că ţi s-a întâmplat 
ceva. 

— Da, am simţit, a recunoscut bătrânul Ian. Şi 
m-am gândit că trebuie să fi fost rănit, dar nu am 
simţit niciun fel de durere. 

— Asta tot a fost bine, a spus tânărul Ian pe un 
ton încurajator. 

— Am crezut că am să mor, înţelegi? a spus 
bătrânul Ian. 

Omul se uita la fiul său, dar privirea îi trecea 
dincolo de el, vedea câmpul de luptă în depărtare. 

— Nu mă supăra lucrul ăsta, a continuat el. Şi 
nu eram singur. 

Bătrânul s-a uitat la fiul său, a întins mâna 
slabă, numai piele şi os, şi a prins mâna tânărului 
lan. 

— Ian, a spus el în cele din urmă pe un ton 
blând. Ştii tu cât de ciudat este să-ţi spui numele 
când acel nume mai este şi al altuia? Nu m-am 
temut atunci şi nu mă tem nici acum. 

Eu mă tem, şi-a zis lan, fără a putea spune ceea 
ce gândea. 

— Povesteşte-mi despre câine, a spus bătrânul 
zâmbind. 

I-a povestit tatălui său despre Rollo, despre 
lupta pe mare în care a crezut că Rollo murise, 
cum se întâmplase să ajungă la Ticonderoga şi 
cum luaseră parte la teribilele bătălii de la 
Saratoga. 

I-a povestit, fără a se gândi, pentru că dacă s-ar 
fi gândit, nu şi-ar mai fi găsit cuvintele - despre 
Emily, Iseabail şi despre cea mai abilă şopârlă din 
câte văzuse. 


— Nu am povestit nimănui niciodată despre 
copilaş, a spus lan cu timiditate. 

Tatăl lui a tras adânc aer în piept, fericit. 

Apoi a tuşit, a scos o batistă, s-a şters şi a tuşit 
din nou, dar s-a oprit în cele din urmă. lan a 
încercat să nu se uite la batistă, gândindu-se că 
aceasta ar fi putut fi pătată cu sânge. 

— Ar trebui, a spus bătrânul Ian răguşit, pentru 
ca apoi să tuşească şi să scuipe în batistă. 

— Ar trebui să-i spui mamei tale, a continuat 
bătrânul. Ea s-ar bucura să afle că ai un fiu, căci 
nu contează în ce împrejurări a venit el pe lume. 

— Da, prea bine. Poate o voi face. 

În acea perioadă a anului, nu reveniseră la viaţă 
insectele, dar păsările începuseră să zboară peste 
capetele lor, ţipând alarmate. 

Tânărul lan a ascultat o vreme sunetele de 
acasă şi apoi a continuat: 

— Tată, trebuie să-ţi spun un lucru trist. 

Aşezat lângă fântână într-o zi de început de 
primăvară, i-a povestit ce s-a petrecut cu doamna 
Bug. 

Tatăl său ascultase cu atenţie şi gravitate, 
ţinând capul plecat. Tânărul Ian a văzut şuviţele 
de păr cenuşiu de pe capul tatălui său şi acestea l- 
au liniştit, dar l-au şi mişcat. Cel puțin a avut o 
viață bună, s-a gândit el. Oare m-aş simţi mai 
prost dacă doamna Bug ar fi fost tânără? Şi-a spus 
că da, s-ar simţi mai prost, dar el se simţea şi aşa 
destul de neplăcut. Cu toate astea, îi era mai bine 
povestind cele întâmplate. 

— Bineînţeles că nu a fost vina ta, a spus 
bătrânul, privindu-şi fiul pieziş. Tu îţi dai seama de 
asta în adâncul sufletului tău? 


— Nu, a recunoscut lan, dar încerc. 

Ian cel bătrân a zâmbit auzindu-l vorbind astfel 
şi, după aceea, a devenit din nou grav. 

— Ai să te descurci. Dacă te-ai descurcat până 
acum, te vei descurca până la sfârşit. In ceea ce 
priveşte necazul cu Arch Bug, el trebuie să fie la 
fel de bătrân ca munţii şi, dacă e cel pe care-l ştiu 
eu, a fost zapciu de-al lui Malcom Grant. 

— El e. Mă gândesc şi eu că e bătrân şi are să 
moară. Ce se întâmplă însă dacă moare şi eu nu 
aflu că a murit? a întrebat Ian, făcând un gest care 
trăda frustrarea. Ce fac eu, dacă el umblă şi 
încearcă să-i facă rău lui Ra... aceleia care ar 
putea să-mi devină soţie? 

Se tot încurca, şi bătrânul lan a vrut să pună 
capăt acestei situaţii, apucându-şi băiatul de braţ 
şi întrebându-l cu viu interes şi luminat la faţă: 

— Cine e? Povesteşte-mi despre ea! 

Aşa se face că a început să povestească despre 
Rachel. Era surprins de faptul că existau atâtea 
lucruri care puteau fi spuse despre Rachel, deşi o 
cunoştea de numai câteva săptămâni şi o sărutase 
doar o singură dată. 

Tatăl său a oftat. Ofta tot timpul, dar de data 
asta, ofta de fericire. 

— Ah, lan, a spus el cât se poate de fericit. Mă 
bucur pentru tine, nici nu pot să-ţi spun cât mă 
bucur. Pentru asta ne-am rugat noi, mama ta şi cu 
mine, în toţi anii ăştia. Ne-am rugat să găseşti o 
femeie bună pe care să o iubeşti şi împreună cu 
care să-ţi întemeiezi o familie. 

— E prea curând ca să vorbim despre o familie a 
mea, a subliniat tânărul Ian. Trebuie să ne gândim 
că ea e quaker şi că, probabil, nu se va căsători cu 


mine. Trebuie să ne gândim că eu sunt în Scoţia, 
iar ea e cu Armata Continentală şi poate fi rănită 
de glonţ chiar în clipa asta. 

Vorbea serios şi a fost oarecum supărat de 
faptul că tatăl lui a izbucnit în râs. 

Bătrânul Ian s-a aplecat şi i-a spus: 

— Nu trebuie să aştepţi să mor eu. Trebuie să te 
duci la tânăra ta femeie. 

— Nu pot... 

— Ba da, poţi. Tânărul Jamie are Lallybroch, 
fetele sunt la casa lor, iar Michael - bătrânul a 
gemut, gândindu-se la Michael - el are să se 
descurce. Cel puţin aşa cred. Un bărbat are nevoie 
de o soţie, şi o soţie bună este cel mai mare dar pe 
care Dumnezeu i-l poate face unui bărbat. Mi-ar fi 
mai uşor să plec din lumea asta, a bhailach, dacă 
aş şti că tu eşti bine. 

— Foarte bine, a mormăit tânărul lan. Poate că 
aşa stau lucrurile, dar nu am să plec încă. 

Jamie a înghiţit ultima lingură de terci şi a tras 
aer în piept. 

— Jenny? 

— Bineînţeles că mai am, a replicat femeia luând 
castronul din faţa lui lan. Apoi i-a văzut expresia 
de pe chip şi s-a oprit locului, cu ochii mijiţi. Nu de 
asta aveai nevoie? a întrebat ea în cele din urmă. 

— Nu aş putea zice că e vorba de o nevoie, dar... 

Jamie s-a uitat în tavan pentru a-i evita privirea, 
în timp ce îşi lăsa sufletul în grija lui Dumnezeu. 


Ce ştii de Laoghaire Mackenzie? 

I-a aruncat o privire fugară surorii sale şi a 
văzut că ea făcuse ochii mari. 

— Laoghaire zici? a replicat ea, aşezându-se şi 
bătând cu degetele în tăblia mesei. 

Jamie s-a gândit că Jenny avea mâini frumoase 
pentru vârsta ei; erau muncite, dar degetele ei 
erau încă agile. 

— Nu e măritată, a replicat ea în cele din urmă. 
Dar cred că ştii deja asta. 

El a dat din cap în semn că da, ştia. 

— Ce vrei să ştii despre ea? 

— Cum trăieşte şi... 

— Şi cu cine împarte patul? 

Jamie şi-a privit sora cu asprime, replicând: 

— Eşti o femeie lipsită de măsură, Janet Murray. 

— Aşa? Prea bine. Du-te şi întreabă pisica tot ce 
vrei să ştii. 

L-a privit cu ochii ei albaştri şi a făcut gropiţe în 
obraji. Cunoştea foarte bine acea privire şi a 
înfruntat-o cum a putut. 

— Ştii? a întrebat Jamie. 

— Nu, a replicat ea imediat. 

Jamie a ridicat din sprâncene pentru că nu 
credea că sora lui îi spusese adevărul şi a 
continuat: 

— Hai, zi! 

Ea a dat din cap şi şi-a trecut degetul pe 
marginea borcanului cu miere, dând deoparte 
stropii aurii. 

— Jur pe unghiile Sfântului Fouthad, a spus 
Jenny în cele din urmă. 

Nu mai auzise acea formulă de jurământ de pe 
vremea când avea zece ani şi a izbucnit în râs, în 


ciuda situaţiei existente. 

— Atunci înseamnă că nu mai e nimic de zis, 
aşa-i? a întrebat Jamie, sprijinindu-se pe spătarul 
scaunului şi mimând indiferența. Jenny a pufnit, s- 
a ridicat repede de la masă şi a început să strângă 
masa. Jamie a privit-o, mijindu-şi ochii. El voia să 
ştie dacă sora lui îi ascundea pur şi simplu ceva, 
caz în care avea să se trădeze imediat, sau dacă 
era vorba de mai mult. 

— De ce vrei să ştii tu asta? a întrebat Jenny 
brusc, uitându-se la mormanul de vase murdare. 

Această întrebare l-a făcut să devină atent. 

— Eu nu am spus că vreau să ştiu, a subliniat 
Jamie. Dar dacă tot ai adus vorba, oricine ar 
deveni curios, nu? 

— Desigur, a fost ea de acord. 

Jenny şi-a îndreptat spatele şi l-a privit cu atâta 
atenţie, încât Jamie s-a întrebat dacă nu cumva 
uitase să se spele în urechi. 

— Nu ştiu, a spus ea în cele din urmă. Acesta-i 
adevărul. Am avut veşti doar o singură dată 
despre ea şi atunci ţi-am scris. 

Aşa? Şi de ce mi-ai scris? s-a întrebat Jamie, fără 
a scoate însă niciun cuvânt. 

— Mhm! a mormăit el în cele din urmă. Şi tu 
vrei să cred că te-ai mulţumit doar cu atât. 

Şi-a adus aminte aici, în vechea sa odaie de la 
Lallybroch, de ziua căsătoriei sale cu Laoghaire. 

Işi luase o cămaşă nouă pentru acea ocazie 
specială. Nu erau bani destui decât pentru 
lucrurile strict necesare şi uneori nici măcar 
pentru atât, dar Jenny îi făcuse o cămaşă. Pentru 
aceasta, el bănuia că ea îşi sacrificase cele mai 
bune fuste. Şi-a adus aminte cum s-a bărbierit, 


privindu-se în apă şi văzând chipul unui străin 
care apărea pe măsură ce briciul trecea peste 
obraz. Se gândise că trebuia să zâmbească atunci 
când o va întâlni pe Laoghaire. Nu voia să o sperie 
şi ceea ce vedea în oglinda apei era suficient 
pentru a-l speria pe el. 

S-a gândit deodată să împartă patul cu ea. A 
lăsat deoparte amintirile legate de trupul lui 
Claire - se pricepea la aşa ceva - şi trecuseră ani 
de zile. Se culcase cu o femeie doar de două ori în 
ultimii cincisprezece ani şi trecuseră cinci, şase, 
poate chiar şapte ani de când o făcuse ultima 
dată... 

A avut un moment de panică şi s-a gândit că 
poate nu era în stare s-o facă. De aceea şi-a atins 
membrul cu băgare de seamă prin kilt, pentru a 
realiza că începuse să se întărească doar la gândul 
că avea să se culce cu o femeie. 

A tras adânc aer în piept, simțind o uşurare. Nu 
avea de ce să se teamă de acest lucru, deci. 

S-a auzit un zgomot dinspre uşă, a întors capul 
şi a zărit-o pe Jenny stând acolo cu o expresie ce 
nu putea fi descifrată. Jamie a tuşit şi şi-a luat 
mâna de pe penis. 

— Nu trebuie s-o faci, Jamie, i-a spus Jenny 
privindu-l în ochi. Dacă te-ai răzgândit, trebuie să- 
mi spui. 

Aproape că se răzgândise. Era un oarecare 
freamăt în el, dorinţa de fericire care îi lipsise atât 
de multă vreme. Nu era vorba numai despre 
fericirea lui. Nu fusese niciodată vorba doar 
despre el. 

— Nu, spusese el imediat. Mă simt bine. 

Apoi zâmbise, pentru a-i da curaj. 


Coborâse apoi pentru a se întâlni cu lan. A auzit 
ploaia şi a luat-o drept un semn de rău augur, 
amintindu-şi de prima zi de nuntă, când se 
ţinuseră de mână, el şi Claire, amândoi îngroziţi, 
amândoi sângerând. 

— E totul în regulă? îl întrebase lan cu glas 
şoptit. 

— Da, totul este în regulă, a spus el felicitându- 
se pentru faptul că era atât de calm. 

Figura lui Jenny a apărut puţin în uşa salonului. 
Părea îngrijorată, dar s-a liniştit când l-a văzut. 

— E totul în regulă, mo nighean, a asigurat-o 
lan, zâmbind larg. O să-l ţin eu bine, dacă-i dă 
cumva prin cap să dea bir cu fugiţii. lan îl ţinea 
într-adevăr de braţ. Jamie era surprins, dar nu a 
protestat. 

— Foarte bine, du-l atunci unde trebuie, a spus 
sora lui sec. A venit pastorul. 

Intrase împreună cu lan şi îşi reluase locul 
alături de Laoghaire în faţa bătrânului părinte 
Mecarthy. Ea îi aruncase o privire fugară şi apoi 
se uitase în altă parte. Oare îi era teamă? Mâna ei 
era rece, dar nu tremura. I-a strâns uşor degetele 
şi ea s-a întors spre el, privindu-l în faţă. Nu, nu se 
temea şi nici nu strălucea ca o stea sau ca o rază 
de soare. În privirea ei se citeau recunoştinţa şi 
încrederea. 

Tocmai acea încredere îi intrase în suflet şi îi 
dăduse senzaţia de stabilitate, fixând rădăcinile 
care îl legau de acel loc. Şi el fusese recunoscător. 

A întors capul când a auzit zgomot de paşi şi a 
văzut-o pe Claire venind pe hol. A zâmbit, dându-şi 
seama că făcuse gestul fără a se gândi la nimic. S- 
a apropiat de el apucându-i mâna: 


— A fost a ta, nu-i aşa? Camera a fost a ta în 
vremea tinereţii tale, vreau să spun. 

— Da, a fost. 

— Cred că asta mi-a spus şi Jenny... când am 
venit aici pentru prima oară, vreau să zic. 

Jamie a zâmbit. Acum ea vorbea cu Jenny, într- 
un fel. Fiecare dintre ele era atentă să nu spună 
prea multe sau să nu spună cumva ceva ce nu se 
cuvine. Şi el se temea să nu spună prea multe sau 
să nu spună ceva ce nu se cuvenea, dar nu avea de 
gând să se comporte ca o femeie. 

— Trebuie să mă duc să o văd pe Laoghaire, a 
spus el deodată. O să mă ucizi dacă fac asta? 

— Îmi ceri permisiunea? 

— Nu fac asta, a replicat el îndreptându-şi 
spatele cu un sentiment ciudat. Vreau doar... Ei 
bine, mă gândeam că se cuvine să-ţi spun. 

— Foarte frumos din partea ta, a replicat ea 
zâmbind, dar era îngrijorată. Ai vrea... să-mi spui 
de ce vrei să te duci să o vezi? 

— Nu am spus că vreau să o văd, a replicat 
Jamie cu o anume asprime în glas. Am spus că 
simt nevoia să o văd. 

— Ar fi prea mult dacă te-aş întreba de ce simţi 
nevoia să o vezi? 

Ochii ei erau mai mari şi mai galbeni ca de 
obicei. Stârnise în ea acea fiinţă care semăna cu 
un vultur. Nu ar fi vrut deloc să facă acest lucru, 
dorind brusc să se ascundă de propria 
nesiguranţă, dar era conştient de faptul că nu 
putea. Nu putea nici să vorbească despre 
amintirea chipului lui Laoghaire în ziua cununiei 
lor, despre încrederea care se citea în privirea ei 
şi despre sentimentul neplăcut că el trădase acea 


încredere. 

— Mă poţi întreba orice, Sassenach, şi ai şi 
făcut-o, a spus el cu asprime. Am să-ţi răspund 
dacă am să cred că are rost. 

Claire a scos un sunet care semăna cu „Hmph!”, 
însă el a înţeles exact ce însemna acel sunet. 

— Dacă vrei să ştii cu cine se culcă, există 
probabil şi căi mai puţin directe de a afla, a spus 
ea. Vorbise calm, dar pupilele i se măriseră. 

— Nu-mi pasă cu cine se culcă ea! 

— Ba îţi pasă! a replicat Claire prompt. 

— Banu! 

— Minţi, şi cine minte fie şi măcar o dată, în 
focul iadului are să ardă, a spus ea simțind că 
explodează. În schimb, Jamie a izbucnit în râs şi a 
râs şi ea, îmbujorându-se. 

După câteva clipe, s-au oprit amândoi, stingheri 
şi caraghioşi pentru că au râs într-o casă în care 
nu mai râsese nimeni de multă vreme, dar au 
continuat să-şi zâmbească unul altuia. 

— Vino-ncoace, a spus el, întinzând mâna. Ea i-a 
apucat-o imediat şi s-a apropiat ca să-l 
îmbrăţişeze. 

Părul ei mirosea altfel. Mirosea a plante 
înverzite şi a proaspăt, dar altfel. Avea un miros 
specific pentru Highlands. Poate că mirosea a 
iarbă-neagră. 

— Vrei să ştii despre cine este vorba, a spus ea 
cu voce caldă, respiraţia ei răzbătând prin 
materialul cămăşii lui. Vrei să-ţi spun eu de ce? 

— Da, vreau şi nu vreau, a spus el, strângând-o 
în braţe. Ştiu foarte bine de ce şi cred că şi tu şi 
Jenny, şi orice altă femeie aflată pe o rază de 
cincizeci de mile crede că ştie de ce. Dar nu se 


pune problema de ce trebuie să o văd. 

Claire a făcut un pas înapoi şi şi-a îndepărtat 
buclele din ochi, ca să-l vadă mai bine. I-a privit cu 
atenţie chipul şi apoi a dat din cap, spunând: 

— Ai să-i transmiţi toate cele bune din partea 
mea, nu-i aşa? 

— Ei, mititico, nu m-am gândit niciodată la asta! 

— Ai s-o faci? a întrebat ea sec. 

Jamie a privit-o şi i-a trecut degetul peste obraz, 
spunând: 

— Nu, n-am s-o fac. Tu nu ai ţinut niciodată 
supărarea, Sassenach. 

— Eu nu sunt scoţiancă, a spus Claire dându-şi 
părul pe spate. Vreau să spun că nu este o 
chestiune de mândrie naţională. 

l-a pus apoi mâna pe piept, înainte ca el să 
poată replica, şi l-a întrebat: 

— Ea nu te-a făcut niciodată să râzi, nu-i aşa? 

— M-a făcut să zâmbesc o dată sau de două ori, 
dar de râs, nu, nu m-a făcut să râd, a recunoscut 
Jamie. 

— Ei bine, adu-ţi aminte de amănuntul acesta, a 
spus ea plecând în foşnet de fuste. 

El a zâmbit prosteşte şi a urmat-o. 

Când a ajuns la scări, ea îl aştepta. 

— Mai vreau să-ţi spun un lucru, a precizat 
Claire amenințând cu degetul. 

— Care? 

— Dacă afli cu cine se culcă şi nu îmi spui, să ştii 
că te omor. 

Balriggan nu era un loc prea mare, avea puţin 
peste zece acri. Cu toate astea, era plăcut, cu casa 
mare din piatră cenuşie, ascunsă în spatele 
dealului, şi cu un lac mic, semănând cu o oglindă, 


mai jos de casă. În timpul Revoltei, englezii 
arseseră câmpurile şi grajdul, dar natura îşi 
revenea mai repede decât reveneau oamenii care 
trăiseră pe acele meleaguri. 

A trecut călare pe lângă lac, gândind că această 
vizită era o greşeală. Era posibil să laşi în urmă 
locuri, oameni, amintiri, măcar pentru o vreme. 
Da, numai că locurile erau strâns legate de 
întâmplări şi, dacă te întorci într-un loc în care ai 
trăit pe vremuri, îţi aduci aminte ce ai făcut acolo 
şi cine ai fost. 

Balriggan... fusese un loc plăcut. El iubise lacul 
acela, în care se oglindea cerul, atât de liniştit în 
unele dimineţi încât aveai senzaţia că poţi să calci 
pe norii reflectaţi în luciul apei, simţindu-le aburii 
învăluitori. Îşi amintea cum era acel lac în timpul 
verii, când se oglindeau în el tot felul de culori 
dispuse în cercuri, suprafaţa apei fiind tulburată 
când şi când de saltul câte unui somon. 

Drumul l-a dus mai aproape şi a văzut micile 
bălți pe fundul cărora se zăreau pietrele, locuri în 
care le învățase pe Joan şi Marsali cum să prindă 
peşte. Erau atât de preocupate de ceea ce făceau, 
încât nu le păsa de țânțari şi se întorceau acasă 
ude până la brâu, roşii de atâtea înţepături şi arse 
de soare, ţinându-l de mână şi zâmbind soarelui 
care apunea. A zâmbit uşor, apoi şi-a întors calul 
ca să urce panta spre casă. 

Locul arăta destul de rău, dar fusese reparat cu 
destulă grijă. In ţarcul din spatele casei era un 
catâr înşeuat care păştea; casa era veche, dar 
părea destul de solidă. Foarte bine. Laoghaire nu- 
şi cheltuia banii pe prostii sau pe lucruri de lux. 

A pus mâna pe poartă şi a simţit o tresărire. 


Senzaţia de lemn pipăit cu mâna îi era foarte 
familiară. A ridicat-o fără a se gândi prea bine la 
locul în care poarta aproape că atingea pământul. 
Acea tresărire a simţit-o şi la nivelul gurii, 
amintindu-şi de ultima întâlnire pe care o avusese 
cu Ned Gowan, avocatul lui Laoghaire. „Ce vrea 
blestemata asta de femeie?” întrebase el 
exasperat, iar Ned spusese vesel: „Capul tău în 
poarta ei”. 

Pufnind în râs, el a închis poarta cu putere, 
privind către casă. 

A observat o mişcare. Un bărbat stătea pe bancă 
în faţa casei şi îl privea, ţinând pe genunchi nişte 
frâie rupte. 

Un băiat care nu-i prea binedispus, s-a gândit 
Jamie privindu-l pe omul acela cu faţă de dihor, 
albeaţă la un ochi şi gura căscată a uimire. 

Jamie l-a salutat respectuos şi l-a întrebat dacă 
stăpâna casei se afla acasă. 

Omul, care privit mai îndeaproape părea să aibă 
în jur de treizeci de ani, a clipit des şi apoi şi-a 
întors capul ca să îl poată privi cu ochiul sănătos. 

— Şi cine zici că eşti? a întrebat el pe un ton 
neplăcut. 

— Fraser din Broch Tuarach, a răspuns Jamie. 
Era, oricum, o vizită formală. Doamna... a ezitat, 
neştiind cum se cuvenea să o numească pe 
Loaghaire. Sora lui îi spusese că ea continua să se 
numească „doamna Fraser”, în ciuda scandalului 
de pe vremuri. Nu avea cum să protesteze, mai 
ales că el era în America, dar chiar şi aşa stând 
lucrurile, el refuza să o numească astfel chiar şi 
faţă de servitorul ei. 

— Du-te şi cheamă-ţi stăpâna, te rog, a spus el 


sec. 

— Ce doreşti de la ea? a întrebat omul, în timp 
ce ochiul sănătos i s-a îngustat bănuitor. 

Nu se aşteptase să i se opună cineva şi era gata 
să dea un răspuns acid, dar s-a abținut. Omul ştia 
despre el câte ceva şi era bine că slujitorul lui 
Laoghaire avea grijă de stăpâna lui, chiar dacă nu 
avea maniere. 

— Aş dori să stau de vorbă cu ea, dacă nu ai 
nimic împotrivă, a spus Jamie politicos. Crezi că 
te-ai putea duce să-i spui asta? 

Omul a scos un mârâit, dar a lăsat deoparte 
frâiele şi s-a ridicat în picioare. Prea târziu. Jamie 
observase că era cocoşat şi că avea un picior mai 
scurt. Dacă s-ar fi scuzat, situaţia ar fi devenit şi 
mai neplăcută. L-a lăsat să între şchiopătând în 
casă, crezând că Laoghaire îşi luase un argat 
şchiop doar ca să-l facă să se simtă prost. 

Jamie s-a scuturat, fiindu-i ruşine că avusese un 
asemenea gând. Cum se întâmpla ca o femeie 
neajutorată cum era Laoghaire Mackenzie trezea 
în el tot ce era mai urât? Şi sora lui putea face 
acest lucru, s-a gândit el supărat. Jenny era în 
stare să îl facă să vorbească urât, dar tot ea putea 
să-l potolească doar cu o vorbă, ca şi când ar fi 
turnat pe el apă rece. 

— Du-te s-o vezi! îi spusese Jenny. 

— Bine, sunt aici! a spus el arţăgos. 

— Văd, a replicat sec o voce. De ce? 

A întors capul şi a văzut-o pe Laoghaire în prag, 
cu mătura în mână, privindu-l cu răceală. 

Jamie şi-a scos pălăria şi a făcut o plecăciune, 
spunând: 

— Iţi doresc şi sper că ai o zi bună. 


Se pare că femeia avea o zi bună, căci era 
îmbujorată şi ochii ei albaştri erau limpezi. 

Ea îl privea cu indiferenţă, dar cu sprâncenele 
ridicate. 

— Am auzit că te-ai întors acasă. De ce eşti aici? 
l-a întrebat Laoghaire. 

— Ca să văd ce faci. 

— Prea bine, a replicat ea ridicând şi mai mult 
din sprâncene. Ce doreşti? 

În mintea lui revăzuse scena asta de o sută de 
ori, dar ar fi trebuit să ştie că avea să depună 
foarte mult efort şi să piardă foarte mult timp. 
Totul putea fi planificat, dar nu şi când era vorba 
despre femei. 

— Am venit să-ţi dau de ştire că îmi pare rău, a 
spus el direct. Am mai făcut-o şi înainte, dar ai 
tras asupra mea. De data asta eşti gata să mă 
asculţi? 

Laoghaire a coborât sprâncenele privindu-l, în 
timp ce continua să ţină mătura în mână şi să se 
gândească dacă putea fi folosită drept armă. In 
cele din urmă a dat din umeri, spunând: 

— Fie cum doreşti. Nu vrei să intri? 

— E o zi frumoasă. Nu vrei să ne plimbăm prin 
grădină? 

Jamie nu voia să între în casa aceea care păstra 
amintiri, lacrimi şi tăceri. 

Ea l-a privit o vreme, apoi a încuviinţat şi a 
pornit pe cărarea care ducea spre grădină. El a 
observat că Laoghaire continua să ţină mătura în 
mână, neştiind dacă să fie amuzat sau jignit. 

Au trecut tăcuţi prin grădina de zarzavaturi şi 
au ajuns la poarta grădinii propriu-zise. Era o 
grădină în care se găseau toate cele necesare şi 


avea o mică livadă în capăt. Printre vrejurile de 
fasole şi straturile cu ceapă, creşteau flori. Ei îi 
plăcuseră întotdeauna florile. Jamie şi-a adus 
aminte şi a avut o strângere de inimă. 

Laoghaire pusese mătura pe umăr ca un soldat. 
Mergea alături de el fără a se grăbi, dar fără a 
rosti niciun cuvânt. 

Jamie şi-a dres glasul zicând: 

— Am spus că am venit să-ţi cer iertare. 

— Mi-ai spus, a replicat ea lovind cu piciorul un 
cuib de cartofi. 

— Când ne-am... cununat, a spus el, încercând 
să-şi aducă aminte discursul pe care îl pregătise... 
Nu ar fi trebuit să te cer. Sufletul meu era rece şi 
nu aveam niciun drept să îţi ofer un lucru mort. 

Nările ei s-au umflat, dar nu l-a privit pe Jamie, 
ci se uita încruntată la cuibul de cartofi, de parcă 
ar fi suspectat că acolo s-ar fi aflat gândaci. 

— Ştiam asta, a spus ea în cele din urmă. Eu 
speram... Femeia s-a întrerupt, strângând din 
buze şi trăgând aer în piept. Am sperat că poate 
am să-ţi fiu de ajutor. Toată lumea şi-a dat seama 
că aveai nevoie de o femeie. Poate totuşi nu aveai 
nevoie de mine, a adăugat ea cu amărăciune. 

Izbit de această mărturisire, el a spus primul 
lucru care i-a venit în gând: 

— Am crezut că tu aveai nevoie de mine. 

Îl privea cu ochii mari şi el ştia că Laoghaire va 
plânge, dar nu a plâns. 

— Aveam copii de crescut. 

Glasul ei era dur şi neutru, iar replica ei a fost 
ca o palmă peste obraz. 

— Aşa este, a replicat el încercând să-şi păstreze 
cumpătul. Laoghaire vorbea deschis. Aşa este, dar 


acum au crescut. Și el le găsise un rost atât lui 
Marsali, cât şi lui Joan, dar probabil că nu se va 
bucura de recunoştinţa lor. 

— Aşa este, a replicat ea cu răceală. Crezi că 
poţi să-mi spui tot felul de lucruri şi să nu mai 
plăteşti, nu-i aşa? 

— Nu, nu-i aşa, pentru numele lui Dumnezeu! 

Îţi spun asta pentru că nu ai să izbuteşti, a spus 
ea privindu-l cu ochi mari şi ignorând faptul că el 
răspunsese negativ. Tu m-ai făcut de râs în faţa 
întregii parohii, Jamie Fraser. M-ai trădat şi ţi-ai 
râs de mine cu târfa ta de Sassenach. 

— Nu am... 

— Şi acum te-ai întors din America, împopoţonat 
ca un papagal englez, a spus ea, privind supărată 
cămaşa lui cea nouă, pe care o îmbrăcase pentru 
a-i arăta că o respectă. Ai venit aici să-ţi arăţi 
bogăţia, la braţ cu femeia ta îmbrăcată frumos. Ei 
bine, am să-ţi spun eu... a continuat ea, luând 
mătura de pe umăr şi lovind pământul. In ceea ce 
mă priveşte, tu nu ai înţeles nimic. Ai crezut că ai 
să scapi de mine dacă fugi ca un câine bătut, dar 
n-ai să scapi! Gândeşte-te bine! Asta-i tot ce pot 
să-ţi spun! Gândeşte-te bine! 

El şi-a scos punga din buzunar şi a aruncat-o în 
uşa magaziei din grădină. A regretat o clipă că 
adusese un lingou de aur şi nu monede, care să 
zornăie. 

— Da, ai dreptate în privinţa asta. Nu am înţeles 
nimic, oricât m-aş fi străduit! 

— Oricât te-ai fi străduit? a izbucnit ea, ignorând 
pur şi simplu punga aruncată. Nu te-ai străduit 
nici măcar o clipă, Jamie Fraser! De fapt - chipul 
ei s-a încordat, în timp ce femeia încerca să-şi 


stăpânească vocea - de fapt nu te-ai uitat 
niciodată la mine. Ei bine, nu, cred că te-ai uitat o 
dată. 

Glasul îi tremura şi a privit în altă parte, cu 
dinţii încleştaţi. 

Apoi s-a uitat din nou la el cu ochii mari, dar 
neînlăcrimaţi. i 

— Ai luat bătaie odată din cauza mea, la lac. Ii 
aminteşti? 

Nu şi-a amintit imediat, dar apoi şi-a dus mâna 
instinctiv la falcă şi a zâmbit abia perceptibil, deşi 
era supărat. 

— Da, da, îmi aduc aminte, a replicat el în cele 
din urmă. 

Angus Mhor nu îl bătuse atât de tare cât ar fi 
putut, dar coastele tot îl duruseră zile-n şir. 

Laoghaire a dat din cap, privindu-l. Obrajii i se 
înroşiseră, dar s-a liniştit imediat. 

— Am crezut că ai făcut asta pentru că mă 
iubeai. Am crezut asta multă vreme după ce ne-am 
cununat, dar m-am înşelat, nu-i aşa? 

Se pare că uimirea i se citea lui Jamie pe chip, 
pentru că Laoghaire a scos un „Mhm!” discret, 
ceea ce însemna că era nervoasă. O cunoştea 
destul de bine ca să ştie acest lucru. 

— "Ţi-a fost milă de mine, a spus ea sec. Nu mi- 
am dat seama atunci de asta. [i-a fost milă de 
mine şi la lac, nu doar mai târziu, când m-ai luat 
de soţie. Şi eu credeam că mă iubeşti, a spus ea 
rar, ca şi când ar fi vorbit unei persoane care 
înţelegea greu ce i se spune. Când Dougal s-a 
ţinut de capul tău să te însori cu stricata aia de 
Sassenach, am crezut că am să mor, dar m-am 
gândit că poate şi tu credeai că ai să mori. 


Lucrurile nu au stat aşa. 

— Ah... nu, a replicat el simțindu-se ciudat, 
simțindu-se ca un prost. Nu îşi dăduse seama 
atunci ce sentimente avea ea. Pentru el, nu mai 
existase decât Claire, dar bineînţeles că Laoghaire 
crezuse că Jamie o iubea. Doar avea şaisprezece 
ani. Ea a crezut că se căsătorise cu Claire pentru 
că fusese forţat să o facă, nedându-şi seama că şi 
el îşi dorise acea căsătorie. Crezuse, bineînţeles, 
că le fusese scris în stele, lui şi ei, să se iubească, 
doar că el nu o mai privise niciodată. 

Jamie şi-a trecut o palmă peste faţă, simțindu-se 
cu totul neajutorat. 

— Nu mi-ai spus asta niciodată, a replicat el, 
luându-şi mâna de pe obraz. 

— La ce ar fi folosit? l-a întrebat Laoghaire. 

Aşa stăteau, deci, lucrurile. Ea ştiuse, trebuia 
să-şi fi dat seama care era adevărul până când s- 
au căsătorit, dar a sperat... Incapabil să-i spună 
ceva important, el s-a refugiat în ceva irelevant. 

— Cine a fost? a întrebat-o el în cele din urmă. 

— Cine a fost cine? a întrebat ea ridicând din 
sprâncene a mirare. 

— Băiatul. Tatăl tău a vrut să fii pedepsită 
pentru că nu erai la locul tău, nu-i aşa? Cu cine ți- 
ai făcut tu de cap atunci când eu am încasat 
bătaia? Nu te-am întrebat niciodată. 

Femeia s-a înroşit mai mult ca înainte, spunând: 

— Nu m-ai întrebat, nu-i aşa? 

S-a lăsat o linişte apăsătoare între ei doi. Nu o 
întrebase atunci. Nu i-a păsat. 

— Îmi pare rău, a spus Jamie în cele din urmă. 
Spune-mi, totuşi. Cine a fost? 

Atunci nu i-a păsat, dar acum era curios, chiar 


dacă încerca să nu se gândească la alte lucruri sau 
să vorbească despre ele. Ei nu se bucuraseră de 
un trecut aşa cum şi-l închipuise ea şi totuşi, 
trecutul îi lega. 

Şi-a strâns buzele şi Jamie a crezut că Laoghaire 
nu avea să spună nimic, dar în cele din urmă, a 
spus parcă fără să vrea: 

— John Robert MacLeod. 

Jamie s-a încruntat, dar şi-a adus aminte în cele 
din urmă despre cine era vorba. 

— John Robert? Cel din Killiecrankie? 

— Da, a răspuns Laoghaire. Chiar el. 

După ce a spus „chiar el”, femeia a închis gura 
brusc. 

Nu îl cunoscuse bine, dar despre reputaţia de 
amorez a lui John Robert Macleod se vorbise mult 
printre luptătorii care se aflau la lac. Era un 
bărbat subţirel care arăta bine şi avea obrazul 
neted. Faptul că avea copii acasă, la Killiecrankie, 
părea să nu-l intereseze deloc. 

— lisuse! a exclamat Jamie. Ai avut noroc că ţi-ai 
păstrat virginitatea! 

Femeia s-a înroşit toată şi Jamie a rămas o 
vreme cu gura căscată, izbucnind în cele din 
urmă: 

— Laoghaire MacKenzie! Doar nu ai fost atât de 
proastă să te culci cu el virgină! 

— Nu am ştiut că era însurat! a exclamat 
Laoghaire bătând cu piciorul în pământ. Oricum, 
totul s-a întâmplat după ce tu te-ai însurat cu 
Sassenach. M-am dus la el, ca să îmi aline 
suferinţa. 

— Oh, da! Şi cred că ţi-a alinat-o! 

— Tacă-ţi gura! a exclamat Laoghaire luând un 


vas pentru apă de pe banca de lângă magazie şi 
aruncându-l spre el. 

Nu se aşteptase la asta. Claire avea obiceiul să 
arunce cu obiecte în el, dar Laoghaire nu făcuse 
niciodată aşa ceva. De aceea vasul era să-l 
nimerească drept în cap, dar s-a ferit şi a fost lovit 
în umăr. 

Acelui vas i-au urmat şi alte obiecte luate de pe 
bancă, precum şi o ploaie de cuvinte rostite 
incoerent, blesteme rostite de femeie şi strigăte 
care semănau cu şuieratul unui ceainic ce dă în 
clocot. O oală de lapte nu l-a nimerit, dar s-a trezit 
plin de lapte bătut şi zer de la piept până la 
genunchi. El a început să râdă şocat când 
Laoghaire a luat o sapă din magazie şi s-a 
îndreptat spre el. S-a ferit, speriat de-a binelea, a 
apucat-o de încheietură ca să lase din mână sapa 
grea, care a căzut cu zgomot. Femeia a scos un 
strigăt de parcă ar fi fost ban-sidhe şi s-a repezit 
cu mâna rămasă liberă peste faţa lui, aproape 
orbindu-l cu unghiile ei. 

A prins-o şi de cealaltă mână şi a împins-o în 
peretele magaziei. Laoghaire se zbătea în braţele 
lui ca un şarpe. 

— Îmi pare rău! a strigat el în cele din urmă, 
încercând să acopere gălăgia pe care o făcea 
femeia. 

— Îmi pare rău! a continuat el. Mă auzi? îmi 
pare rău! 

Gălăgia făcută de ea îl împiedica să audă ce se 
petrecea în jur şi a simţit cum îl loveşte ceva după 
ureche, pentru ca apoi să vadă stele verzi înaintea 
ochilor. 

A continuat să o ţină de mâini, chiar şi când s-a 


împiedicat. Apoi a căzut la pământ, trăgând-o pe 
Laoghaire după el. A ţinut-o strâns ca să nu-l mai 
poată lovi şi a clipit, încercând să vadă ceva 
printre lacrimi. 

— Dă-i drumul, Macifrinn! s-a auzit un glas şi 
sapa s-a înfipt în pământ, lângă capul lui. 

Jamie s-a rostogolit printre straturi, trăgând-o 
pe Laoghaire după el. A auzit din nou vâjâitul 
sapei, doar că de data aceasta unealta s-a înfipt în 
pământ, prinzându-i manşeta cămăşii şi tăindu-l la 
mână. 

S-a desprins, neţinând seama că îşi rupea 
cămaşa şi o bucată de piele, i-a dat drumul lui 
Laoghaire, a sărit în picioare şi s-a năpustit la 
sluga femeii, care ridicase sapa, cu chipul 
schimonosit de efort. 

Mai întâi l-a lovit peste faţă şi apoi, înainte de a-l 
dobori la pământ, l-a lovit în stomac. S-a aşezat 
pur şi simplu peste el şi a început să-l lovească, 
simțind cum i se mai potoleşte furia. Omul gemea, 
scâncea şi horcăia, iar Jamie dorea să-i dea un 
genunchi în testicule, pentru a pune capăt luptei. 
Şi-a dat seama însă că Laoghaire tipa şi îl lovea în 
cap. 

— Lasă-l în pace! striga ea cât o ţinea gura. 
Lasă-l în pace, pentru numele lui Dumnezeu! Nu-i 
face rău! 

Jamie s-a oprit, gâfâind şi simțind că se purtase 
prosteşte. Bătuse de fapt un infirm slăbănog, care 
încerca să-şi apere amanta în faţa unui bărbat 
care o atacase ca ultimul golan. 

Dumnezeule, ce se întâmpla cu el? 

S-a ridicat de pe bietul om, stăpânindu-şi 
impulsul de a-şi cere scuze şi voind să-i întindă 


mâna bietului om ca să se poată ridica de la 
pământ. 

Înainte de a putea face ceva, Laoghaire s-a 
aşezat în genunchi lângă el şi l-a ajutat să se 
ridice în capul oaselor, punându-i capul pe pieptul 
ei, fără să-i pese că omului îi curgea sânge din 
nas, mângâindu-l şi rostindu-i numele, Joey parcă 
îi zicea. 

Jamie a rămas în picioare, clătinându-se puţin şi 
privind întregul spectacol. li curgea sânge de pe 
degete şi braţul începuse să-i ardă în locul în care 
lama sapei îi luase pielea. A simţit că îi curgea 
ceva în ochi şi când s-a şters, şi-a dat seama că 
fruntea îi sângera. Era limpede că Joey cel cu gura 
căscată îl muşcase în vreme ce îl lovea. Jamie s-a 
strâmbat dezgustat simțind urmele dinţilor pe 
fruntea sa şi a căutat o batistă cu ajutorul căreia 
să oprească sângerarea. 

Între timp, deşi era ametit, începea să priceapă 
ce se petrece înaintea ochilor lui. O stăpână bună 
trebuia să-şi liniştească servitorul, dar el nu 
întâlnise niciodată o femeie care să-şi numească 
servitorul mo chridhe, să-l sărute pe gură cu 
pasiune, murdărindu-se astfel de sânge. 

— Mhm! a mormăit Jamie în cele din urmă. 

Laoghaire şi-a întors spre el chipul plin de sânge 
şi scăldat în lacrimi. Niciodată nu fusese mai 
încântătoare. 

— El? a întrebat Jamie neîncrezător, privindu-l 
pe Joey care zăcea întins la pământ. De ce, pentru 
numele lui Dumnezeu? 

Laoghaire l-a privit cu ochii mijiţi, încordată ca o 
pisică pregătită să sară. L-a privit o clipă, apoi şi-a 
îndreptat spatele, apăsând încă o dată capul lui 


Joey pe pieptul ei. 

— Pentru că el are nevoie de mine, a răspuns ea 
în cele din urmă. Pentru că el are nevoie şi tu, 
nemernicule, nu ai avut niciodată. 

Şi-a lăsat calul să pască pe malul lacului, s-a 
dezbrăcat şi a intrat în apă. Cerul era încărcat şi 
lacul era plin de nori. 

Apele s-au desfăcut în două şi s-a lăsat în voia 
lor, plutind fără să mai simtă micile răni, pentru 
că apa era foarte rece. Şi-a băgat capul sub apă 
ţinând ochii închişi, pentru a-şi spăla rana de la 
cap. A simţit cum bulele pe care le făcea respirând 
îi gâdilau umerii. 

Şi-a înălţat capul şi a început să înoate încet, 
fără a se gândi la nimic. 

A stat întins pe spate şi a privit cerul, plutind 
printre nori, cu părul despletit arătând întocmai 
ca nişte alge. S-a stârnit ploaia şi a tulburat apa în 
jurul lui. Apoi ploaia s-a întețit, dar stropii erau 
mărunți, parcă nici nu îl atingeau. Doar norii îi 
spălau faţa şi trupul, înlăturând sângele şi 
neliniştea din ultima vreme. 

Se întreba dacă avea să se mai întoarcă 
vreodată. 

Apa i-a intrat în urechi cu un vâjâit şi el s-a 
simţit bine, dându-şi seama că, de fapt, nici nu 
plecase. 

S-a îndreptat spre mal, tăind apa. Picăturile îi 
cădeau constant pe umeri, în timp ce înota. 
Soarele, deşi apunea, continua să îşi arunce razele 
blânde peste Balriggan şi peste deal. 

A rămas nemişcat o clipă, stând în apă până la 
brâu, fără a privi în jos. 

— Nu, a spus el încet, simțind cum remuşcarea 


făcea loc regretului şi apoi resemnării. Ai 
dreptate, nu am făcut-o niciodată. Imi pare rău. 

A ieşit din apă, a fluierat chemându-şi calul, şi-a 
tras pledul ud peste umeri şi şi-a întors faţa către 
Lallybroch. 


79 
PEŞTERA 


Am notat „plante medicinale” şi m-am oprit, ca 
de obicei, pentru a mă gândi. Pentru că scriam cu 
pana, mă simţeam mai liberă în exprimare şi mai 
zgârcită în cuvinte decât dacă aş fi scris cu pixul 
sau aş fi folosit maşina de scris. M-am gândit că ar 
fi fost cel mai bine să fac o listă cu plante şi apoi 
să inserez fiecare plantă, aşa cum îmi venea în 
minte, pentru ca apoi să trec pe curat, asigurându- 
mă că notasem totul şi să nu încerc să dau o formă 
finală de la bun început. 

Lavandă, mentă, camfor, am notat fără nicio 
ezitare. Gălbenele, oțetar, degetariță, lemn-dulce. 
Apoi am făcut o steluţă în dreptul degetariţei, 
pentru a-mi aduce aminte că trebuia să adaug 
unele indicaţii exacte legate de utilizarea acestei 
plante, deoarece orice parte a ei este otrăvitoare, 
dacă nu se utilizează în doze mici. M-am jucat cu 
pana,  muşcându-mi buza pentru că eram 
nehotărâtă,  întrebându-mă dacă trebuia să 
menţionez acest amănunt, deoarece cartea urma 
să fie un ghid util pentru omul de rând, nu pentru 
cei care practicau medicina şi aveau experienţă cu 
preparatele de uz medical. Mă gândeam că nu 
trebuie să administrezi degetariţă decât dacă ai 


experienţă... Ar fi fost mai bine să nu fac această 
precizare. Poate că ar fi fost bine să fac un desen, 
dar fără a avertiza în ceea ce priveşte dozarea, ci 
să arăt că planta ar trebui administrată numai de 
către medici, excepţie făcând situaţiile în care 
cineva voia cu orice preţ să pună capăt definitiv 
suferințelor rudei... 

Am văzut o umbră pe podea în faţa mea şi mi-am 
ridicat privirea. Jamie stătea înaintea mea şi mă 
privea ciudat. 

— Ce e? l-am întrebat mirată. S-a întâmplat 
ceva? 

— Nu, a spus el, făcând un pas spre mine, 
punându-şi mâinile pe birou şi apropiindu-şi faţa 
de a mea. 

— Te-ai îndoit vreodată câtuşi de puţin că am 
nevoie de tine? a întrebat el. 

Nu a trebuit să mă gândesc nici măcar o 
fracțiune de secundă pentru a răspunde la această 
întrebare. 

— Nu, i-am spus eu imediat. Din câte ştiu, ai 
avut nevoie de mine din clipa în care te-am văzut. 
De atunci cred că ai continuat să ai nevoie de 
mine. Ce Dumnezeu s-a întâmplat cu fruntea ta? 
Chestiile-astea arată ca nişte dinţi... 

El s-a aplecat peste birou şi m-a sărutat, înainte 
de a-mi duce ideea până la capăt. 

— Mulţumesc, a spus el cu înflăcărare, apoi s-a 
întors pe călcâie şi a ieşit din încăpere foarte 
binedispus. 

— Ce s-a întâmplat cu unchiul Jamie? a întrebat 
lan, privind prin uşa deschisă către hol, de unde 
se auzea un mormăit care semăna cu zumzetul 
unei albine. E beat? 


— Nu cred, am replicat cu îndoială, lingându-mi 
buzele. Nu mirosea a alcool. 

— Da, foarte bine, a spus Ian, ridicând din umeri 
şi dând uitării excentricităţile unchiului său. Am 
fost până dincolo de Broch Mordha şi domnul 
Macallister a spus că mama soţiei lui se simte rău 
de aseară şi se întreba dacă nu poţi să treci cumva 
s-o vezi, dacă nu te superi. 

— Nu mă supăr deloc, l-am asigurat eu, 
ridicându-mă. Să-mi iau geanta. 

Chiar dacă era primăvară, un anotimp rece, atât 
cei din casă, cât şi vecinii păreau să fie sănătoşi. 
M-am rezumat la a dat sfaturi şi la a oferi 
medicamente, unde acestea erau acceptate. 
Oricum, nu mai eram stăpână la Lallybroch şi 
mulţi dintre cei pe care îi cunoscusem erau morţi 
acum. 

Eu plecasem de la Lallybroch, îl părăsisem. Îi 
părăsisem. 

Deşi păreau a crede povestea pe care o ticluise 
Jamie, potrivit căreia eu crezusem că murise şi 
fugisem în Franţa, aveau sentimentul că îi 
trădasem. Fu însămi credeam că îi trădasem. 

Dispăruse apropierea care existase între noi şi 
de aceea nu mă duceam să-i văd pe oameni ca pe 
vremuri, ci aşteptam să fiu chemată. Între timp, 
când trebuia să ies, mă plimbam singură sau cu 
Jamie, care trebuia şi el să iasă din casă din când 
în când. 

Intr-o zi, când bătea vântul, dar era vreme bună, 
Jamie m-a dus mai departe decât de obicei şi mi-a 
spus că ar putea să-mi arate peştera lui, dacă 
eram de acord. 

— Mi-ar plăcea foarte mult, i-am spus, făcându- 


mi palma streaşină la ochi, pentru că bătea 
soarele şi am privit în susul pantei, întrebând: 

— Acolo e? 

— Da. O vezi? 

Am dat din cap. În afară de stânca albă care era 
numită Leap o' the Cask, acea pantă semăna cu 
oricare alta din Highlands, plină de buruieni, 
iarbă-neagră şi de pietre. 

— Să mergem atunci, a spus el, punând piciorul 
pe un fel de treaptă invizibilă şi întinzând mâna, 
pentru a mă ajuta să-l urmez. 

A fost un urcuş anevoios. Gâfâiam şi eram 
transpirată când a dat deoparte nişte tufişuri, 
pentru a-mi arăta intrarea strâmtă în peşteră. 

— Vreau să intru. 

— Ba nu, nu vrei, a asigurat-o el. E rece şie 
murdar. 

Ea l-a privit ciudat şi a zâmbit. 

— Nu mi-aş fi dat seama de asta. Cu toate astea, 
vreau să intru. 

Nu avea niciun rost să se opună voinţei ei. A 
ridicat din umeri şi şi-a dat jos haina ca să n-o 
murdărească, agăţând-o de creanga unui scoruş- 
de-munte care creştea în apropierea intrării în 
peşteră. A pus mâinile pe pietrele de la intrarea în 
peşteră, dar oare acelea erau pietrele pe care 
pusese mereu mâna? Dumnezeule, are 
importanță? s-a întrebat şi s-a ţinut bine de pietre, 
intrând. 

Era rece, aşa cum se aşteptase. Cel puţin nu 
bătea vântul şi nu era un frig muşcător, dar era o 
umezeală care părea să treacă prin piele şi să 
ajungă la oase. 

S-a întors şi şi-a întins braţele, iar ea s-a sprijinit 


de el încercând să coboare, dar şi-a pierdut 
echilibrul şi a aterizat în braţele lui, cu hainele 
făcute ghem şi cu părul vâlvoi. Jamie a râs şi a 
întors-o ca să poată privi în jur, dar nu i-a dat 
drumul din braţe. Nu voia să renunţe la căldura 
trupului ei şi o ţinea lipită de el ca pe un scut 
împotriva amintirilor reci. 

Ea stătea liniştită, mişcându-şi numai capul, în 
vreme ce privea peştera de la un capăt la altul. A 
ridicat bărbia văzând petele negre de pe pietrele 
dintr-o latură a intrării. 

— Acolo mi-am făcut focul, când am îndrăznit să- 
l fac, a spus Jamie. 

Cuvintele lui sunau ciudat, estompat, şi a tuşit 
ca să-şi dreagă glasul. 

— Unde ai avut culcuşul? 

— Aici, lângă piciorul tău stâng. 

— Ai dormit cu capul în direcţia asta? a întrebat 
Claire, bătând cu piciorul în podeaua peşterii. 

— Da, puteam vedea stelele, dacă cerul era 
senin. M-am mutat cu capul în direcţia opusă când 
ploua. 

A simţit din glasul lui că zâmbea şi l-a mângâiat 
pe coapsă, strângând uşor. 

— Speram că aşa ai făcut, a spus ea cu un glas 
care părea estompat. Când am aflat despre 
Dumbonnet şi despre peşteră... m-am gândit la 
tine... cum ai stat singur aici şi speram că poţi 
vedea stelele noaptea. 

— Le-am văzut, a şoptit el, aplecându-se şi 
sărutându-i părul. Şalul pe care şi-l pusese pe cap 
îi căzuse şi părul ei mirosea a lămâie şi a iarba- 
mâţei. 

Ea a făcut hmm şi l-a cuprins cu braţele, 


încălzindu-l. 

— Mi se pare că am mai văzut-o cândva, a spus 
ea uimită, deşi cred că peşterile seamănă între 
ele, cu excepţia celor în care atârnă stalacmite de 
tavan sau au mamuţi pictaţi pe pereţi. 

— Niciodată nu m-am priceput la decoraţiuni, a 
spus Jamie şi ea a făcut din nou hmm, amuzată. 
Cât am fost aici, tu ai fost cu mine multe nopţi, 
Sassenach, tu şi aia mică, deşi pe vremea aia nu 
ştiam că e fetiță, a adăugat el încet, amintindu-şi 
că stătuse pe piatra netedă de la intrarea în 
peşteră, închipuindu-şi că ţine în braţe o fetiţă cu 
trupul cald. Se întâmplase uneori să îşi imagineze 
că avea pe genunchi un fiu căruia îi arăta stelele 
după care se putea orienta când călătorea, căruia 
îi explica tot ce ar fi trebui să facă la vânătoare şi 
îi arăta ce rugăciune trebuie să rosteşti când ucizi 
pentru a mânca. 

li spusese toate acestea mai târziu Briannei. Şi 
lui Jem. Nu se va pierde ceea ce ştia el. Oare 
cunoştinţele lui vor fi de folos cuiva? 

— Oamenii mai vânează? a întrebat el. 

— Oh, da! l-a asigurat ea. In fiecare toamnă 
veneau la spital o mulţime de vânători. Cei mai 
mulţi dintre ei se dovediseră a fi atât de idioţi, 
încât să se îmbete şi să se împuşte unii pe alţii din 
greşeală. Am avut odată de-a face şi cu un domn 
ce a fost călcat în copite de un cerb despre care 
credea că-l omorâse. 

Jamie a râs. Era uluit, dar îl şi liniştea ceea ce 
auzea. Să vânezi beat... Jamie s-a gândit că văzuse 
astfel de oameni lipsiţi de minte. Cel puţin era 
bine că bărbaţii mai vânau. Jem avea să vâneze. 

— Sunt sigur că Roger Mac nu are să-l lase pe 


Jem să bea prea mult înainte de a pleca la 
vânătoare, chiar dacă alţi băieţi beau, a spus 
Jamie. 

Ea a clătinat din cap aşa cum făcea când se 
întreba dacă este sau nu cazul să-i spună ceva 
anume. 

— Ce e? 

— Tocmai îmi închipuiam cum ar arăta nişte 
elevi de clasa a doua care beau whisky înainte de 
a porni spre şcoală într-o zi ploioasă, a spus Claire 
pufnind în râs. Atunci copiii nu beau alcool deloc 
sau cel puţin nu au voie să bea. Dacă un părinte i- 
ar permite copilului său să bea alcool, ar fi acuzat 
de neglijenţă. 

— Aşa? 

Lucrul ăsta părea ciudat. 

Lui i se dăduse la masă bere de hamei sau bere 
slabă de malţ de... ei bine, de când se ştia pe 
lume. Ştia că, atunci când eşti răcit, este bine să 
iei o înghiţitură de whisky, mai ştia că este bine 
să-ţi pui nişte whisky în dreptul ficatului când te 
cuprinde frigul sau pe cap, când te doare 
urechea... Era adevărat că Brianna îl punea pe 
Jem să bea lapte, chiar dacă nu mai era mic. 

A auzit un scrâşnet de pietre şi, uimit, i-a dat 
drumul lui Claire din braţe, privind spre intrarea 
în peşteră, luându-şi haina şi apoi cuțitul, chiar 
înainte de a se uita cine venea. 

Era o femeie înaltă, cu pelerină şi şal, undeva 
mai jos, lângă stânca în dreptul căreia Fergus îşi 
pierduse mâna. Ea a privit în sus şi l-a văzut ieşind 
din peşteră. I-a făcut cu mâna şi a privit în jur, 
vrând să-l asigure că era singură. Jamie a coborât 
panta mai mult alunecând ca să ajungă lângă ea. 


— Feasgar math, a salutat-o el, punându-şi 
haina. 

Era destul de tânără, probabil că avea puţin 
peste douăzeci de ani. Jamie nu o cunoştea sau era 
convins că nu o cunoaşte, până ce a auzit-o 
vorbind. 

— Ciamar a tha thu, mo athair, a spus ea pe un 
ton formal. Ce faci, tată? 

Uluit, Jamie a clipit des. Apoi s-a aplecat pentru 
a o vedea mai bine. 

— Joanie? a întrebat el nevenindu-i să creadă că 
ar fi putut fi ea. Micuța Joanie? 

Pe faţa ei prelungă s-a putut vedea un zâmbet 
discret. 

— Care va să zică mă cunoşti. 

— Da, te cunosc. Am venit să văd... 

Jamie a întins o mână, vrând să o îmbrăţişeze, 
dar ea a rămas la câţiva paşi de el, nemişcată. 
Jamie a lăsat mâna în jos şi şi-a dres glasul, 
spunând încet: 

— A trecut ceva vreme, fetiţo. Ai crescut. 

— Copiii cresc, a replicat ea sec. Soţia ta e cu 
tine? Prima soţie, vreau să spun. 

— Este, a răspuns el temător, privind fata, 
pentru a vedea dacă era înarmată. Nu şi-a dat 
seama dacă avea vreo armă sau nu, pentru că era 
îmbrăcată cu pelerina de vânt. 

— Poate că o chemi aici, jos, a spus Joanie. Mi-ar 
plăcea să o cunosc. 

Jamie se îndoia că fata ar fi dorit acest lucru. Cu 
toate astea, Joanie părea calmă, iar el nu îi putea 
refuza dorinţa de a o cunoaşte pe Claire. Aceasta 
îl urmărea cu siguranţă şi i-a făcut un semn prin 
care îi cerea să i se alăture, pentru ca apoi să se 


întoarcă spre Joanie. 

— Cum de ai ajuns tu până aici, fetiţă? a 
întrebat-o Jamie, gândindu-se că de la Balriggan 
până la peşteră erau opt mile. 

— Am venit la Lallybroch ca să te văd. Când ai 
venit la noi acasă nu eram acolo, a adăugat Joanie 
cu un zâmbet amuzat. Am văzut-o pe... soţia ta şi 
te-am văzut pe tine şi m-am luat după voi. 

Jamie i-a privit chipul şi a regăsit doar câteva 
trăsături ale copilului de care îşi mai aducea 
aminte. Nu era foarte frumoasă, nu era nici măcar 
frumoasă, dar avea o anume demnitate care o 
făcea atrăgătoare. I-a înfruntat privirea fără să-i 
pese ce gândea în legătură cu ceea ce vedea. Avea 
nasul şi ochii lui Laoghaire, dar în rest moştenise 
foarte puţin de la mama sa. Jamie s-a gândit că era 
înaltă, cu părul de culoare închisă, cu oase mari, 
cu sprâncene groase şi faţa prelungă, cu buze ce 
nu erau obişnuite cu zâmbetul. 

A auzit-o pe Claire coborând panta şi s-a întors 
să o ajute, stând cu ochii şi pe Joanie, pentru a se 
asigura că nu avea să se întâmple nimic grav. 

— Nu te speria, a spus fata. Nu am de gând săo 
împuşc. 

— Aşa? Ei bine, asta mă bucură, a replicat Jamie 
încercând să îşi amintească dacă ea fusese în casă 
când Laoghaire încercase să-l împuşte. Credea că 
nu fusese acolo, deşi nu avea cum să ştie cu 
siguranţă acest lucru. 

Claire l-a apucat de mână şi a coborât sprinţară 
drumul. După aceea a făcut un pas înainte şi a 
apucat mâinile fetei într-ale sale. 

— Îmi pare bine să te cunosc, a spus ea pe un 
ton care te făcea să crezi că vorbea sincer. 


Marsali mi-a spus să-ţi dau asta, a continuat ea, 
aplecându-se şi sărutând-o pe obraz. 

Era pentru prima dată când Jamie o vedea pe 
fata lui surprinsă. Ea şi-a retras mâinile şi s-a 
frecat la nas cu un fald al pelerinei ca şi când ar fi 
mâncat-o nasul, vrând de fapt să nu i se vadă ochii 
în lacrimi. 

— Îţi... mulţumesc, a spus ea coborând repede 
privirea. Tu... sora mea mi-a scris despre tine. 

Fata şi-a dres glasul, a clipit des şi a privit-o pe 
Claire cu viu interes. 

— Felicite arată ca tine, a spus Claire. Henri- 
Christian seamănă şi el puţin cu tine, dar Felicite 
îţi seamănă mult. 

— Bietul copil! a murmurat Joan nemaiputând 
să-şi stăpânească un zâmbet care i-a luminat faţa. 

Jamie a tuşit, spunând: 

— Nu vrei să vii la fermă, Joanie? Ai fi primită cu 
braţele deschise. 

Fata a dat din cap, replicând: 

— Poate mai târziu. Voiam să stau de vorbă cu 
tine, mo athair, într-un loc în care să nu ne audă 
nimeni. Nimeni în afară de soţia ta, a adăugat 
fata, privind-o pe Claire. Soţia ta care, fără 
îndoială, va avea ceva de spus. 

Avea un ton oarecum sinistru, dar a adăugat: 

— E vorba despre zestrea mea. 

— Aşa? a întrebat Jamie. Haideţi măcar să nu 
mai stăm în bătaia vântului. 

El le-a condus pe amândouă în spatele unei 
stânci mari. Oare fata voia să se mărite cu un om 
nepotrivit pentru ea şi mama ei refuza să-i dea 
zestrea care i se cuvenea? Se întâmplase ceva cu 
banii? Se îndoia că era vorba despre aşa ceva. 


Bătrânul Ned Gowan întocmise documentele, şi 
banii se aflau în siguranţă, într-o bancă din 
Inverness. Gândindu-se la Laoghaire, şi-a dat 
seama că nu ar face nimic împotriva fiicelor ei. 

O pală puternică de vânt a început să bată în 
susul cărării, ridicând fustele femeilor de parcă ar 
fi fost nişte frunze şi împroşcându-i pe toţi cu praf 
şi boabe de iarbă-neagră. S-au retras la adăpostul 
stâncii, zâmbind, râzând şi punându-şi în ordine 
hainele. 

— Care va să zică, a spus Jamie vrând să nu se 
piardă buna dispoziţie, cine este bărbatul cu care 
doreşti să te măriţi? 

— Iisus Hristos, a spus Joan imediat. 

S-a uitat la ea cu gura căscată. 

— Vrei să devii călugăriţă? a întrebat Claire, 
ridicând din sprâncene. Chiar vrei asta? 

— Vreau. Am ştiut de multă vreme că am 
vocaţie, dar... e... complicat. 

— Cred şi eu, a replicat Jamie, revenindu-şi 
puţin din şoc. Ai vorbit cu cineva, fetiţo? Cu mama 
ta? Cu pastorul? 

Buzele lui Joan s-au prefăcut într-o linie subţire. 

— Cu amândoi, a replicat ea sec. 

— Şi ce au spus? a întrebat Claire care, 
fascinată cu totul, se sprijinise cu spatele pe piatră 
şi îşi dădea părul pe spate cu degetele. 

Joan a pufnit scurt, răspunzând: 

— Mama zice că mi-am pierdut minţile de la 
atâtea cărţi. Şi că e vina ta, fiindcă tu mi-ai 
deschis gustul pentru cărţi, a mai adăugat ea, 
adresându-se lui Jamie. Ea vrea să mă mărit cu 
Geordie McCann, care-i bătrân, dar eu i-am spus 
că mai bine mor. 


— Cât de bătrân e bătrânul Geordie McCann? a 
întrebat Claire şi Joan a făcut ochii mari, 
răspunzând: 

— Să tot aibă vreo douăzeci şi cinci, dar ce-are a 
face? 

— Eram şi eu curioasă, a replicat Claire 
amuzată. Există şi un tânăr Geordie McCann? 

— Da, nepotul celui bătrân. Are trei ani, a 
adăugat Joan, ca să lămurească totul. Nici cu el nu 
vreau să mă mărit. 

— Şi pastorul? a intervenit Jamie, înainte ca 
soţia lui să poată duce discuţia pe un cu totul alt 
făgaş. 

Joan a tras adânc aer în piept, părând să devină 
mai înaltă şi mai hotărâtă. 

— Dumnealui spune să rămân acasă şi să am 
grijă de mama mea, care este în vârstă. 

— Care are grijă de Joey, argatul care doarme 
cu caprele, a adăugat Jamie. Ştiai asta, nu? 

Cu coada ochiului a observat-o pe Claire, care 
părea interesată de subiect şi a făcut un gest 
discret, prin care îi dădea de înţeles că avea să-i 
povestească totul mai târziu. 

— Nu face asta când sunt eu acasă, a spus Joan 
cu răceală. De fapt, doar de asta mai stau eu 
acasă. Tu crezi că mă lasă conştiinţa să plec ştiind 
de ce sunt ei în stare? Asta e prima dată când am 
ieşit din curte de trei luni încoace. Dacă nu ar fi 
un păcat să pui rămăşag, aş fi în stare să pun la 
bătaie cea mai bună fustă a mea şi să pun pariu că 
în clipa asta se ţin de prostii. De-asta îmi doresc să 
ajungă sufletele lor în iad. 

— Da, pricep, a replicat Jamie simțind ochii lui 
Claire în ceafă. Carevasă-zică vrei să te faci 


călugăriţă, dar pastorul zice că nu e bine, mama ta 
nu vrea să-ţi dea zestrea şi conştiinţa ta nu te lasă 
s-o faci. Aşa stau lucrurile după tine? 

— Aşa stau, a replicat Joan, fericită că tatăl ei 
rezumase totul. 

— Şi ce-ai vrea tu să facă Jamie? a întrebat 
Claire, făcând un pas ca să ajungă alături de soţul 
ei. Ai vrea să-l ucidă pe Joey? a spus ea, 
aruncându-i lui Jamie o privire fugară cu ochii ei 
galbeni, ca de pisică. 

Jamie a privit-o sumbru şi Claire a rânjit. 

— Bineînţeles că nu! a exclamat Joan, 
încruntând din sprâncene. Aş vrea ca ei doi să se 
căsătorească, astfel încât să nu facă un păcat de 
moarte ori de câte ori nu sunt atentă, iar pastorul 
să nu-mi mai spună că eu trebuie să rămân acasă, 
câtă vreme mama ar avea un soţ care să se 
îngrijească de ea. 

Jamie şi-a frecat nasul cu degetul, întrebându-se 
cum urma să lămurească doi adulţi că trebuie să 
se căsătorească. Să folosească forţa? Să îi 
amenințe? Putea să o facă, dar... ei bine, începea 
să-i placă... 

— El vrea să se însoare cu ea? a întrebat Claire, 
surprinzându-l. 

El nu se gândise să întrebe asta. 

— Da, vrea, a replicat Joan cu vădită 
dezaprobare. Îmi spune tot timpul cât de mult o 
iubeeeşte, a adăugat ea dându-şi ochii peste cap. 
Nu spun că nu se cuvine să o iubească, a ţinut ea 
să sublinieze, văzând expresia feţei lui Jamie. Dar 
nu trebuie să-mi spună mie lucrul acesta, nu-i aşa? 

— Ah... aşa e, a replicat Jamie, simțind că 
ameţise. 


Vântul bătea pe lângă stâncă şi plânsul lui îl 
făcea să-l doară urechile şi se simţea aşa cum se 
simţise în peşteră, unde ascultase săptămâni în şir 
în singurătate doar glasul vântului, căci glas 
omenesc nu îi fusese dat să audă. A scuturat din 
cap, străduindu-se să se concentreze asupra 
chipului lui Joan, să audă glasul ei dincolo de 
plânsetul vântului. 

— Cred că ea este de acord, a spus Joan, 
încruntându-se. Cred, deşi nu vorbeşte cu mine 
despre asta, slavă Domnului. [i place de el. [i alege 
fiecare îmbucătură şi face tot soiul de lucruri 
dintr-astea. 

— Ei bine, a replicat Jamie, dându-şi deoparte o 
şuviţă de păr care îi intrase în gură. De ce nu se 
căsătoresc? 

— Din cauza ta, a spus Claire sec. Şi cred că, în 
punctul acesta, trebuie să intru eu în scenă, nu-i 
aşa? 

— Din cauza... 

— Din cauza înţelegerii pe care ai făcut-o cu 
Laoghaire când m-am... întors. Claire se uita cu 
atenţie la Joan, dar s-a apropiat de Jamie şi i-a 
atins uşor mâna fără a-l privi. Tu ai spus că o ajuţi 
şi faci în aşa fel încât Joan şi Marsali să aibă 
zestre, dar înţelegerea cădea dacă ea se căsătorea 
din nou. Asta este, nu-i aşa? 

Întrebarea aceasta i-a fost pusă lui Joan şi fata a 
dat din cap în semn că da. 

— Este cu putinţă să se descurce amândoi, a 
spus fata. El face ce poate, dar... l-ai văzut. Dacă 
nu i-ai mai da bani, ea ar fi nevoită să vândă 

Balriggan ca să trăiască... dar i s-ar rupe inima, 
a adăugat ea lăsând ochii în pământ. 


Jamie a simţit cum o durere ciudată pune 
stăpânire pe inima lui. Cândva, în primele 
săptămâni ale căsătoriei lor, când el săpa straturi 
noi în grădină, Laoghaire îi adusese o cană cu 
bere rece, rămăsese lângă el cât o băuse şi îi 
mulţumise pentru că săpase. El se amuzase şi 
izbucnise în râs, întrebând-o de ce simţise nevoia 
să-i mulţumească pentru că săpase. 

— Pentru că tu ai grijă de locul acesta al meu, 
replicase ea simplu. Locul meu, pe care nu încerci 
să mi-l iei. 

Apoi îi luase cana goală şi se dusese în casă. 

Se mai întâmplase o dată, când stătea în pat - a 
simţit cum roşeşte, când s-a gândit la lucrul acela 
- cu Claire alături, a întrebat-o de ce îi plăcea atât 
de mult Balriggan. Nu era un loc care să-i fi 
aparţinut familiei, nu era până la urmă un loc 
atrăgător din niciun punct de vedere. Îşi trăsese 
pătura până la bărbie şi îi spusese că era primul 
loc în care se simţea în siguranţă. Nu îi spusese 
mai mult şi se întorsese pe-o parte, prefăcându-se 
că doarme. 

— E gata mai curând să-l piardă pe Joey decât să 
piardă Balriggan, i-a spus Joan lui Claire. Numai 
că nu vrea să renunţe nici Ja el. Vezi deci că e 
complicat, nu-i aşa? 

— Da, este, a replicat Claire înţelegătoare, în 
vreme ce îi arunca lui Jamie o privire prin care îi 
dădea de înţeles că aceea era problema lui. 

El s-a gândit exasperat că, într-adevăr, era 
problema lui. 

— O să... fac ceva, a spus el, fără a avea nici cea 
mai vagă idee ce avea să facă. Putea oare să nu 
facă nimic? Dumnezeu avea să-l lovească din 


senin, pentru că din cauza lui Joan nu putea să îşi 
urmeze calea, asta dacă nu avea să-l distrugă 
simţul vinovăţiei. 

— Oh, tată, mulțumesc! 

Chipul lui Joan a fost luminat deodată de un 
zâmbet şi s-a aruncat în braţele lui. Abia dacă a 
avut vreme să o prindă. Era o tânără bine făcută. 
Deodată, Jamie a simţit că acea durere ciudată a 
dispărut şi şi-a dat seama că fiica lui a umplut un 
gol în inima lui, despre care nici nu ştia că există. 

Vântul continua să bată, trecând pe lângă 
adăpostul lor, şi lui Claire probabil că-i intrase 
praf în ochi deoarece lăcrima când l-a privit, 
zâmbind. 

— Ar mai fi ceva, a spus el, când Joan s-a 
desprins din braţele lui, făcând un pas înapoi. 

— Orice, a spus ea cu înflăcărare. 

— O să te rogi pentru mine, da? O să te rogi 
pentru mine când o să fii călugăriţă? 

— Ín fiecare zi, l-a asigurat ea. Şi de două ori 
duminica. 

Soarele se pregătea să apună, dar încă mai era 
vreme pentru cină. M-am gândit că ar trebui să 
dau şi eu o mână de ajutor la pregătirea mesei. 
Trebuia pregătită multă mâncare, pentru că 
mesenii erau numeroşi şi Lallybroch nu îşi mai 
putea permite luxul unui bucătar. În timp ce Jenny 
avea grijă de lan, Maggie şi fiicele ei tinere şi cele 
două slujnice aveau să se descurce. Nu aş fi făcut 
altceva decât să le încurc. Cel puţin aşa m-am 
gândit, ştiind prea bine că mereu se găsea ceva de 
lucru pentru cineva dispus să dea o mână de 
ajutor. 

Am coborât dealul plin de pietre, mergând în 


spatele lui Jamie şi nu am spus nimic când el s-a 
abătut de la cărarea care ducea spre Lallybroch. 
Ne-am îndreptat spre micul lac şi eram foarte 
fericită că se întâmpla asta. 

— Poate că eu am vreo legătură cu cărţile, nu-i 
aşa? a spus Jamie după un timp. Vreau să spun că 
le-am citit fetiţelor câteodată, seara. Ele stăteau în 
stânga şi în dreapta mea şi îşi sprijineau 
căpşoarele pe mine, iar eu... 

S-a întrerupt şi s-a uitat la mine, gândindu-se că 
poate mă supărasem pentru că el se simţise bine 
în casa lui Laoghaire. Am zâmbit şi l-am apucat de 
braţ. 

— Sunt sigură că le plăcea. Cu toate acestea, mă 
îndoiesc că i-ai citit lui Joan ceva care a făcut-o să- 
şi dorească să devină călugăriţă. 

— Da, mă rog, a replicat el cu îndoială. Le-am 
citit din Viețile Sfinţilor. Ah, da, le-am citit şi din 
Cartea Martirilor de Fox. In cartea aceea era 
vorba despre protestanți, iar Laoghaire zicea că 
protestanții nu pot fi martiri, pentru că sunt nişte 
eretici, iar eu spuneam că faptul că eşti eretic nu 
te poate împiedica să fii martir. 

Jamie a zâmbit larg şi apoi a continuat: 

— Cred că asta a fost singura discuţie mai 
serioasă pe care am avut-o. 

— Biata Laoghaire! am spus. Dar să o lăsăm pe 
ea. Ce crezi despre impasul în care se găseşte 
Joan? 

Jamie a dat din cap cu oarecare îndoială, 
spunând: 

— Ei bine, poate reuşesc să o mituiesc pe 
Laoghaire să se mărite cu bietul olog, dar cred că 
mi-ar trebui o grămadă de bani, pentru că ea 


oricum vrea mai mult decât îi dau eu. Nu mai 
avem atât de mult aur, aşa că ar trebui să aştepte 
până ce ajungem din nou la Ridge şi facem rost de 
altul. Nu suport gândul că Joan va mai rămâne un 
an acasă şi va sta cu ochii pe ăştia doi, care sunt 
în călduri. 

— Care sunt în călduri? l-ai văzut tu făcând 
ceva? 

— Nu, a replicat Jamie. Am văzut în schimb că 
se simt atraşi unul de celălalt. Hai să mergem pe 
mal. Am văzut ieri un cuib de culici. 

Vântul se potolise, iar soarele era strălucitor şi 
călduros deocamdată. Am văzut nori la orizont şi 
nu aveam nicio îndoială că seara avea să plouă din 
nou, dar deocamdată ne puteam bucura de o zi 
minunată de primăvară. Conform unei înţelegeri 
nerostite, am lăsat deoparte toate problemele şi 
am vorbit despre nimicuri, bucurându-ne unul de 
celălalt, până am găsit o moviliţă acoperită cu 
iarbă, unde ne-am bucurat de soare. 

Se părea că, din când în când, Jamie se gândea 
la Laoghaire. Nu-l puteam împiedica, iar 
comparaţiile pe care le făcea erau în avantajul 
meu. 

— Dacă ea ar fi fost prima pentru mine, a spus el 
la un moment dat, cred că aş fi avut o cu totul altă 
părere despre femei. 

— Ei bine, nu poţi defini o femeie gândindu-te 
cum sunt mai multe sau cum este una dintre ele, 
am obiectat eu. Am cunoscut bărbaţi care, ei 
bine... 

— Bărbaţi? Oare Frank nu a fost primul bărbat 
din viaţa ta? m-a întrebat el surprins. 

Mi-am pus o mână sub cap şi m-am uitat la el. 


— Ar conta dacă nu ar fi fost? 

— Ei bine... 

Jamie a fost surprins de replica mea, a căutat un 
răspuns şi a spus în cele din urmă: 

— Ei bine... 

S-a oprit din nou, trecându-şi un deget peste 
nas, pentru ca apoi să spună: 

— Nu ştiu. 

Nici eu nu ştiam. Pe de-o parte, mă simţeam 
bine văzându-l şocat. Îmi dădeam seama, gândind 
retrospectiv, că, la un moment, dat fusesem destul 
de zburdalnică. Pe de altă parte... 

— Vrei să renunţi la tot felul de întrebări 
spinoase? 

— Tu ai fost prima pentru mine, a spus el cu 
asprime în glas. 

— Asta mi-ai mai spus, am replicat, bucurându- 
mă să-l văd cum roşeşte ca soarele la apus. 

— Ei bine, păreai destul de bine informat pentru 
un aşa-zis virgin şi... aveai foarte multă 
imaginaţie. 

— Pentru numele lui Dumnezeu, Sassenach, am 
crescut la o fermă. Poţi să vezi de toate la o fermă. 

M-a privit din cap până-n picioare, zăbovind cu 
privirea în anumite puncte de interes pentru el. 

— În ceea ce priveşte imaginaţia mea, a 
continuat el, Dumnezeule mare, mi-am petrecut 
luni de zile... ani imaginându-mi tot felul de 
lucruri! 

Avea în ochi o anumită lumină şi am fost 
convinsă că nu încetase niciodată să-şi imagineze 
anumite lucruri. 

— La ce te gândeşti? l-am întrebat intrigată. 

— Mă gândeam că apa din lac e un pic cam rece, 


dar nu o să-mi micşoreze membrul atât de mult 
încât să mă lipsească de acea căldură pe care o 
simt atunci când intru în tine. Bineînţeles că nu aş 
avea nicio problemă dacă am face-o în apă, a 
adăugat el uitându-se la mine ca şi când şi-ar fi 
calculat efortul pe care îl avea de făcut pentru a 
mă trage în lac. Aş putea să te bag în apă de 
câteva ori şi apoi să te aduc pe mal. Doamne, 
Dumnezeule, ce frumos arată fundul tău sub 
pânza udă, care devine transparentă şi pot să-ţi 
văd fesele, care arată ca nişte pepeni... 

— Îmi retrag cuvintele. Nu vreau să ştiu la ce te 
gândeşti! 

— Tu ai întrebat, mi-a atrase el atenţia. Şi pot să 
văd şi linia dulce dintre fesele tale. Dacă te prind 
sub mine, nu mai ai cum să te mişti. Vrei să fii sub 
mine sau vrei să stai în genunchi şi să te iau pe la 
spate? Pot să te ţin bine şi aşa, şi aşa... 

— Nu intru în lac pentru dorinţele tale perverse. 

— Foarte bine, a spus el, rânjind. 

S-a întins şi m-a cuprins cu mâna, spunând: 

— Mi-aş putea îndeplini dorinţele chiar aici, 
unde e cald. 


80 
OENOMANŢIE 


Lallybroch era o fermă în care viaţa palpita. 
Lucrurile nu pot sta pe loc prea multă vreme, nici 
măcar pentru doliu. Aşa se explică faptul că eu 
eram singură în partea din faţă a casei, când uşa 
s-a deschis în cursul după-amiezii. 

Am auzit sunetul şi am scos capul pe uşa 


biroului lui lan, ca să văd cine venise. Un tânăr 
ciudat stătea în hol, privind în jur. Mi-a auzit paşii 
şi a întors capul, privindu-mă cu vădită curiozitate. 

— Cine eşti? Am întrebat amândoi deodată şi am 
râs. 

— Eu sunt Michael, a spus el încet, cu o urmă de 
accent francez. Dumneata trebuie să fii femeia cea 
fermecată a unchiului Jamie. 

Mă examina cu interes şi de aceea am simţit că 
pot face acelaşi lucru. 

— Aşa m-au numit cei de-aici? l-am întrebat, 
măsurându-l din priviri. 

Era un bărbat subţire, nici solid ca tânărul 
Jamie, nici înalt ca tânărul Ian. 

Michael era fratele geamăn al lui Janet, dar nu-i 
semăna deloc. Acesta era băiatul care plecase în 
Franţa pentru a se ocupa de afacerea cu vinuri, 
devenind partenerul lui Jared Fraser în firma 
Fraser et Cie. După ce şi-a dat jos pelerina, mi-am 
dat seama că era îmbrăcat după ultima modă, deşi 
costumul lui era sobru la colorit, cât şi croială. De 
asemenea avea o banderolă din crep pe braţ. 

— Aşa sau Vrăjitoarea, a replicat Michael cu un 
zâmbet discret. Depinde cine vorbea, mama sau 
tata. 

— Care va să zică aşa stau lucrurile, am replicat 
eu cu o undă de asprime, fără a-mi putea stăpâni 
un zâmbet. 

M-am gândit că bărbatul de dinaintea mea 
trebuia să fie destul de tânăr, să fi avut puţin 
peste treizeci de ani. 

— Imi pare rău pentru... pierderea dumitale, i- 
am spus uitându-mă la banderola din crep pe care 
o purta pe braţ. Pot să întreb... 


— Soţia mea, a replicat el simplu. A murit acum 
două săptămâni. Altfel veneam mai curând. 

Am fost surprinsă de această afirmaţie. 

— Oh... înţeleg, am reuşit să spun. Dar părinţii, 
fraţii şi surorile dumitale nu ştiu asta încă? 

A dat din cap şi a făcut un pas spre mine. 
Lumina care venea din partea de sus a uşii i-a 
căzut pe faţă şi am văzut cearcănele mari şi 
semnele unei oboseli cumplite, singura alinare 
când pierdem pe cineva. 

— Îmi pare foarte rău, i-am spus şi l-am 
îmbrăţişat. M-a îmbrăţişat şi el, şi trupurile 
noastre s-au atins o clipă. l-am simţit amorţeala, 
acea luptă dintre conştientizare şi negare. El ştia 
ce se întâmplase, dar nu simţea ce se petrece, 
încă nu putea simţi acest lucru. 

— Vai de mine, am spus eu, făcând un pas înapoi 
după ce îl îmbrăţişasem. l-am atins uşor obrazul, 
iar el m-a privit cu ochi mari, clipind: 

— Să fiu al naibii, a spus el încet. Aveau 
dreptate. 

Sus s-a deschis şi s-a închis o uşă. Am auzit paşi 
pe scări şi, o clipă mai târziu, Lallybroch s-a trezit 
la viaţă, luând cunoştinţă de faptul că ultimul copil 
se întorsese acasă. 

Mulțimea de femei ne-a dus val-vârtej în 
bucătărie, în timp ce bărbaţii au apărut câte unul, 
câte doi ca să-l îmbrăţişeze pe Michael sau să-l 
bată pe umăr. 

Au existat manifestări de simpatie, i-au pus 
aceleaşi întrebări şi a dat aceleaşi răspunsuri în 
mai multe rânduri. Cum murise soţia lui Michael, 
Lillie? Murise din cauza gripei, la fel ca şi bunica 
ei. Nu, nu o luase de la ea. Tatăl ei îi transmite 


toate cele bune tatălui lui Michael şi se roagă 
pentru sănătatea lui. În cele din urmă, au început 
pregătirile pentru spălat, cină, pentru ca toţi copiii 
să meargă la culcare, şi Michael a reuşit să iasă 
din grupul bărbaţilor. Am ieşit şi eu din bucătărie 
ca să-mi iau şalul din bibliotecă şi l-am văzut în 
capul scărilor. Vorbea încet cu Jenny. Ea i-a pus 
mâna pe obraz, exact aşa cum făcusem şi eu, şi i-a 
spus ceva în şoaptă. El a zâmbit discret, a dat din 
cap şi a ridicat din umeri. Apoi a urcat singur 
pentru a-l vedea pe Ian, care se simţea atât de rău 
încât nu putea cobori la cină. 

Dintre membrii familiei Murray, doar Michael 
moştenise acea genă datorită căreia avea părul 
roşu, şi acum părea un cărbune încins printre 
rudele sale. Moştenise de la tatăl său ochii căprui, 
blânzi. „Asta-i foarte bine”, mi-a spus Jenny între 
patru ochi., Altfel tatăl lui ar zice că am umblat 
aiurea, pentru că, Dumnezeu ştie de ce, el nu 
seamănă cu nimeni altcineva din familie.” 

I-am povestit ce-mi spusese Jenny şi Jamie m-a 
privit mai întâi mirat, pentru ca, în cele din urmă, 
să zâmbească. 

— Da, a spus el în cele din urmă. Ea n-are cum 
să ştie cum stau lucrurile, pentru că nu l-a întâlnit 
niciodată pe Colum Mackenzie. 

— Colum? Eşti sigur? l-am întrebat, privind 
peste umăr. 

— Oh, da... Culoarea este alta... dar avem în 
vedere vârsta şi starea de sănătate... la Loch era o 
pictură care îl întruchipa pe Colum, la vârsta de 
cincisprezece ani. Iți aduci aminte de ea, nu-i aşa? 
Era în sera de la etajul al treilea. 

Am închis ochii şi m-am  încruntat, 


concentrându-mă, Încercând să reconstitui 
înaintea ochilor planul castelului. 

— Du-mă acolo, i-am spus. 

Jamie s-a amuzat şi m-a apucat de mână, 
pipăindu-mi liniile din palmă. 

— Da, aici este o intrare cu uşi duble, treci prin 
curte, de îndată ce ai intrat şi apoi... 

M-a dus exact în locul acela şi mi-am amintit că 
era o pictură reprezentând un tânăr cu un chip 
inteligent şi cu nişte ochi care priveau undeva, în 
depărtare. 

— Da, cred că ai dreptate, am spus, deschizând 
ochii. Dacă este atât de inteligent precum Colum, 
atunci... trebuie să-i spun. 

Ochii lui Jamie deveniseră mai închişi la culoare, 
pentru că se gândea. 

— Nu am putut schimba mersul lucrurilor nici 
mai devreme, a spus el în cele din urmă, vrând, 
parcă, să mă avertizeze. Nu ai să poţi schimba 
lucrurile care se vor petrece în Franţa. 

— Poate că nu, am fost eu de acord, dar ţi-am 
spus ce ştiam înainte de evenimentele de la 
Culloden. Sigur că asta nu l-a împiedicat pe 
Charles Stuart să îşi urmeze calea, dar tu ai 
supravieţuit. 

— Am supravieţuit, dar nu intenţionat. 

— Ai dreptate. Au supravieţuit însă şi oamenii 
tăi, iar asta chiar a fost intenţionat. Tocmai de 
aceea poate că... ar ajuta cu ceva. Nu mi-aş putea 
ierta dacă nu aş vorbi. 

A dat din cap cu sobrietate. 

— Foarte bine, am să-i chem. 

Dopul a sărit cu un pocnet uşor şi faţa lui 
Michael s-a destins. A mirosit dopul şi apoi şi-a 


trecut sticla pe sub nas, închizând ochii, extaziat. 

— Ei, ce spui, băiete? a întrebat tatăl său. O să 
ne otrăvească sau nu? 

A deschis ochii şi şi-a privit părintele cu reproş. 

— Ai spus că este important, nu-i aşa? De aceea 
o să bem un negroamaro. Din Apulia, a adăugat el 
cu satisfacţie, pentru ca apoi să se întoarcă spre 
mine şi să mă întrebe: 

— E bine, mătuşă? 

— Âăă... sigur, am spus eu oarecum surprinsă. 
De ce mă întrebi pe mine? Doar tu eşti oenologul. 

Michael m-a privit surprins. 

— lan a spus... a început el, întrerupându-se şi 
zâmbind, pentru ca după aceea să continue: 

— Îmi cer scuze, mătuşă. Cred că am înţeles eu 
greşit. 

Toată lumea l-a privit pe tânărul Ian şi el roşit. 

— Ce anume ai spus, lan? l-a întrebat tânărul 
Jamie. Tânărul Ian şi-a privit cu ochii mijiţi fratele 
care părea să se amuze de întreaga situaţie. 

— Am spus, a replicat lan, îndreptându-şi 
spatele, că mătuşa Claire avea să-i spună ceva 
important lui Michael şi că el trebuia să o asculte, 
pentru că ea e... e... 

— Ban-sidhe, a spus Michael, ajutându-l astfel 
pe lan să-şi ducă gândul până la capăt. 

Nu mi-a zâmbit, dar am văzut o strălucire în 
ochii săi. Părea amuzat şi mi-am dat seama ce 
voise Jamie să spună când îl comparase pe 
Michael cu Colum MacKenzie. 

— Nu eram sigur dacă a vorbit serios, mătuşică, 
sau dacă a vrut de fapt să spună că eşti o femeie- 
vraci, o vrăjitoare. 

Jenny a oftat cu zgomot când l-a auzit vorbind 


astfel, iar bătrânul Ian a clipit des. Amândoi s-au 
întors spre tânărul lan, care a ridicat din umeri 
vrând parcă să se apere: 

— Ei bine, nu ştiu exact ce este, dar e o femeie 
ciudată, nu-i aşa, unchiule Jamie? 

Ceva părea că trece prin încăpere. Un vânt viu, 
răcoros, a trecut prin coş jelindu-se, spulberând 
focul şi făcând să sară scântei şi tăciuni aprinşi. 
Jenny s-a ridicat cu un strigăt de uimire şi i-a stins 
cu mătura. 

Jamie m-a apucat de mână şi l-a fixat pe Michel 
cu privirea. 

— Nu există un cuvânt prin care să se 
definească exact ceea ce este ea, a spus el. Ea ştie 
ce are să se întâmple în viitor. Ascultaţi-o. 

Au devenit atenţi cu toţii şi eu mi-am dres glasul 
jenată pentru că trebuia să joc rolul de profet, dar 
mulţumită că puteam vorbi. Am simţit că, într-un 
fel straniu, mă înrudeam cu Profeţii din Vechiul 
Testament. Mi-am dat seama ce trebuie să fi simţit 
leremia când a primit porunca de a vorbi despre 
distrugerea cetăţii Ninive. Speram ca lucrurile pe 
care le aveam de spus să fie primite mai bine. Mi- 
am adus aminte că locuitorii din Ninive îl 
aruncaseră pe Ieremia într-un put. 

— Veţi afla mai multe despre politica dusă în 
Franţa, am spus, privindu-l pe Michael. Nu pot să 
vă spun ce se va petrece în următorii zece sau 
cincisprezece ani, dar după aceea... lucrurile vor 
merge prost. Va avea loc o revoluţie. Această 
revoluţie va avea ca inspiraţie mişcarea ce are loc 
acum în America. Regele şi regina vor fi închişi 
împreună cu membrii familiei lor. Amândoi vor fi 
decapitaţi. 


Toată lumea a răsuflat cu zgomot, iar Michel a 
făcut ochii mari. 

— Va avea loc o mişcare care va fi cunoscută 
sub numele de Marea Teroare. Oamenii vor fi 
scoşi din casele lor şi denunţaţi. Toţi aristocrații 
fie vor fi ucişi, fie se vor vedea nevoiţi să fugă din 
ţară. Vremurile nu vor fi foarte bune pentru 
oamenii bogaţi. S-ar putea ca Jared să moară până 
atunci, dar tu nu vei muri şi dacă eşti pe jumătate 
atât de inteligent pe cât cred eu, vei fi bogat. 

Michael a pufnit în râs. Aşa au făcut şi unii 
dintre cei aflaţi la masă, dar această manifestare 
nu a durat mult. 

— Francezii vor pune la punct o maşinărie care 
va fi numită ghilotină... Poate că ea deja există, nu 
ştiu. A fost inventată astfel încât condamnaţii la 
moarte să nu fie chinuiţi. Ea va fi folosită însă ca 
simbol al terorii şi al revoluţiei în general. Nu îţi 
doreşti să fii în Franţa când se întâmplă asta. 

— Aăă... De unde ştii asta? a întrebat Michael. 
Era palid şi părea gata de o confruntare. 

Acesta era un moment greu. Am apucat mâna lui 
Jamie pe sub masă şi le-am spus de unde ştiam. 

S-a lăsat o linişte apăsătoare. Numai tânărul lan 
nu era surprins. El ştia deja cum stăteau lucrurile 
şi avea, într-o oarecare măsură, încredere în mine. 
Imi dădeam seama că majoritatea celor aflaţi la 
masă nu mă credeau. In acelaşi timp, nu puteau 
spune că sunt o mincinoasă. 

— Asta ştiu, am spus adresându-mă direct lui 
Michael. Am spus de unde ştiu. Ai câţiva ani ca să- 
ţi iei toate măsurile. Mută-ţi afacerea în Spania 
sau în Portugalia. Vinde tot şi emigrează în 
America. Poţi să faci ce vrei, dar nu mai sta mai 


mult de zece ani în Franţa. Asta este. 

Spunând acestea, m-am ridicat în picioare şi am 
ieşit, lăsând o linişte apăsătoare în urma mea. 

Nu ar fi trebuit să fiu surprinsă, dar eram. Eram 
la coteţul de găini şi adunam ouăle, când am auzit 
cotcodăcitul şi fâlfâiala care anunțau faptul că 
intrase cineva în curte. M-am uitat la ultima găină 
care a vrut să mă ciupească şi am ridicat-o, am 
luat oul şi m-am uitat să văd cine venise. 

Era Jenny, care venise cu şorţul plin de boabe. 
Era un lucru ciudat; ştiam că găinile fuseseră 
hrănite deja, pentru că o văzusem pe una dintre 
fiicele lui Maggie dându-le de mâncare cu o oră în 
urmă. 

A dat din cap în semn de salut şi a aruncat 
boabele. Am pus ultimul ou cald în coş şi am 
aşteptat. Era limpede că dorea să-mi vorbească 
între patru ochi şi găsise un pretext. Ştiam că era 
vorba despre un lucru considerat a fi grav. 

Ceea ce bănuiam se adeverea, pentru că a 
aruncat repede ultima mână de boabe şi apoi s-a 
apropiat, spunând fără a mă privi în ochi: 

— Vreau să te rog ceva. 

Am privit-o şi am văzut că la tâmplă i se zbătea o 
venă, de parcă ar fi fost un ceas. 

— Jenny, am replicat, neputând să o opresc şi 
nici să îi răspund. Ştiu... 

— Ai să-l vindeci pe Ian? m-a întrebat ea repede, 
uitându-se în ochii mei. 

Nu mă înşelasem în ceea ce privea rugămintea 
ei, dar mă înşelasem în legătură cu sentimentele 
ei. Era speriată şi îngrijorată. Asta i se citea în 
ochi, dar nu se vedeau timiditatea, şi nici jena. 
Avea nişte ochi de vultur şi eram sigură că ar fi 


fost în stare să-mi smulgă carnea de pe oase dacă 
o refuzam. 

— Jenny, am spus eu din nou. Nu pot. 

— Nu poţi sau nu vrei? m-a întrebat ea sec. 

— Nu pot, am replicat. Pentru numele lui 
Dumnezeu, crezi că dacă aş fi putut să-l vindec nu 
aş fi făcut-o până acum? 

— Poate că nu vrei să îl vindeci, pentru că mă 
urăşti. Dacă e vorba despre asta... am să-ţi spun 
că îmi pare rău şi să ştii că îmi pare rău cu 
adevărat, deşi eu am făcut ce am crezut că este 
mai bine. 

— Ce... ai făcut? am întrebat-o, dar mi-am dat 
seama că această întrebare a enervat-o. 

— Nu te preface că nu ştii ce vreau să spun. 
Când te-ai întors ultima dată aici, eu am trimis 
după Laoghaire. 

— Oh! 

Nu uitasem acea întâmplare, dar nu mi s-a părut 
importantă în comparaţie cu tot restul. 

— E... în regulă, i-am spus. Nu te urăsc. Cu 
toate astea, vreau să te întreb de ce ai trimis după 
ea. 

Am vrut să aflu acest amănunt din curiozitate, 
dar şi pentru a-i mai risipi sentimentele care o 
stăpâneau. Văzusem mulţi oameni cuprinşi de 
oboseală, tristeţe şi spaimă, şi ea le avea acum pe 
toate. 

A făcut un gest brusc şi am crezut că o să plece, 
dar nu a făcut-o. 

— Jamie nu îţi povestise despre ea, şi nici ei 
despre tine. M-am gândit că, dacă o voi aduce aici, 
Jamie nu va avea altă cale decât să apuce taurul 
de coarne şi să lămurească situaţia. 


— Era să îl ucidă am exclamat înfierbântându- 
mă. Era cât pe ce să-l împuște, pentru numele lui 
Dumnezeu! 

— Ei bine, nu i-am dat eu arma, nu-i aşa? a 
izbucnit ea. Nu am vrut ca el să-i spună ceea ce i-a 
spus, nici nu mi-am dorit ca ea să scoată un pistol 
şi să tragă asupra lui. 

— Nu, dar mi-ai spus mie să plec! 

— De ce să nu-ți fi spus? I-ai frânt inima o dată 
şi credeam că o vei mai face din nou! Ai apărut 
aici ca o floare, pe când noi... noi... De aceea s-a 
ales lan cu tuşea! 

— Asta... 

— L-au luat şi l-au băgat la închisoare, dar tu nu 
erai aici când s-a întâmplat asta! Tu nu ai fost aici 
când îngheţam şi tremuram pentru vieţile noastre 
şi ale copiilor! Tu nu ai fost aici! Ai fost în Franţa 
unde îţi era bine şi erai în siguranţă! 

— Am fost în Boston, două sute de ani mai târziu 
decât momentul în care ne găsim acum, şi am 
crezut că Jamie a murit, am spus cu răceală. Nu î] 
pot ajuta pe Ian. 

M-am luptat să-mi stăpânesc sentimentele, 
pentru că mi se deschideau răni din trecut, dar mi 
se făcea milă de ea, privind-o. Faţa îi slăbise de 
atâta grijă şi stătea acolo cu pumnii atât de 
strânşi, încât unghiile îi intraseră în carne. 

— Jenny, am spus eu mai liniştită. Te rog să mă 
crezi. Dacă aş putea să fac ceva pentru lan, mi-aş 
pune şi sufletul în joc doar ca să-l ajut. Eu nu mă 
pricep la magie. Nu am puteri magice. Ştiu câte 
ceva, dar nu totul. Mi-aş da sufletul ca să-l ajut, 
am repetat, apropiindu-mă mai mult de ea. Aş 
face-o, dar nu pot, Jenny... nu pot. 


M-a privit cu ochi mari şi s-a lăsat o tăcere de 
nesuportat. In cele din urmă, am ocolit-o şi am 
pornit către casă, dar am auzit-o şoptind: 

— Nu ai suflet. 

PURGATORIUL II 


Când Ian se simțea mai bine, ieşea cu Jamie. 
Uneori mergea doar prin curte sau până la grajd, 
se sprijinea de gard şi se uita la oile lui Jenny. 
Alteori, se simțea atât de bine, încât parcurgea 
mile întregi, fapt care îl uimea şi îl alarma. Cu 
toate astea, se gândea că era mai bine să se 
plimbe amândoi prin locurile cu vegetaţie 
măruntă, prin pădure şi pe malul lacului, fără a 
vorbi prea mult. Nu avea importanţă că mergeau 
încet. Intotdeauna merseseră încet, de când Ian se 
întorsese din Franţa cu un picior de lemn. 

— Abia aştept să-mi recapăt piciorul, a spus lan 
cât se poate de liniştit, când s-au oprit la 
adăpostul acelei stânci, în dreptul căreia Fergus 
îşi pierduse mâna, şi au privit în jos, spre un 
păstrăv ce înota ca o săgeată prin apă. 

— Da, asta ar fi bine, a replicat Jamie zâmbind, 
dar puţin îngrijorat, pentru că îşi amintea cum, 
după bătălia de la Culloden, crezuse el însuşi că 
îşi pierduse un picior. Fusese supărat şi se 
gândise că şi-l va recăpăta în cele din urmă, dacă 
izbutea să iasă din purgatoriu şi să ajungă în rai. 

— Nu m-am gândit că trebuie să aştepţi, a spus 
Ian încet. 

— Ce să aştept? 


— Să-ţi recapeţi piciorul, a replicat el, dându-şi 
seama că lan habar nu avea la ce se gândea Jamie 
şi tocmai de aceea a continuat: 

— Mă gândeam doar că nu ai să petreci mult 
timp în purgatoriu, asta dacă va fi să ajungi acolo, 
aşa că îţi vei recăpăta piciorul curând. 

Ian a zâmbit larg, întrebând: 

— Ce te face să crezi că n-am să-mi petrec o mie 
de ani în purgatoriu? Este cu putinţă să fiu un 
mare păcătos, nu-i aşa? 

— Da, se poate să fii, a acceptat Jamie. Dacă ar 
fi aşa, ar trebui să gândeşti multe lucruri 
păcătoase, pentru că de făcut, nu ai făcut păcate. 
Dacă ai fi avut păcate, aş fi ştiut. 

— Aşa crezi? a întrebat lan amuzat. Nu m-ai 
văzut de ani de zile. Puteam să fac orice, fără ca 
tu să afli ceva! 

— Ba da, aş fi aflat, a replicat Jamie cât se poate 
de calm. Jenny mi-ar fi spus totul. Crezi tu că ea 
nu ar fi aflat dacă ai fi avut o amantă şi vreo şase 
copii nelegitimi sau te-ai fi dus în munţi, ţi-ai fi pus 
o mască neagră din mătase şi te-ai fi apucat să 
jefuieşti oamenii? 

— Ar fi aflat, cum să nu? a admis lan. Dar fii 
serios, omule, nu există niciun hoţ care să atace la 
drumul mare pe o distanţă de o sută de mile. 
Oricum, în munţi aş îngheţa de frig, chiar înainte 
de a apuca să jefuiesc vreun drumeţ. 

A tăcut, îngustându-şi privirea şi gândindu-se la 
infracțiunile pe care le-ar fi putut comite. 

— Aş fi putut fura vite, a spus el în cele din 
urmă. Sunt puţine vite pe-aici. Dacă ar dispărea 
una, ar şti întreaga parohie. Mă îndoiesc de faptul 
că aş putea-o ascunde printre oile lui Jenny fără ca 


nimeni să nu bage de seamă. 

A continuat să se gândească, sprijinindu-şi 
bărbia în mână. Apoi a dat din cap, spunând: 

— Adevărul trist este că, în ultimii douăzeci de 
ani, nimeni nu a avut în Highlands nimic din ceea 
ce ar merita furat. Dacă aş fi furat ceva, Jenny m- 
ar fi omorât deja. Cred că nu mai rămâne niciun 
păcat... Poate numai crima şi minciuna ar mai fi. 
Oricum, chiar dacă aş fi întâlnit pe cineva pe care 
aş fi vrut să-l omor, nu mi-a plăcut niciodată să 
ucid. 

lan a scuturat din cap a regret şi Jamie a 
izbucnit în râs. 

— Aşa? Ai spus că ai ucis oameni în Franţa. 

— Aşa este, dar asta s-a întâmplat în vreme de 
război. Asta era datoria mea, eram plătit ca să 
ucid, nu omoram din plăcere. 

— Ei bine, atunci am avut dreptate, a subliniat 
Jamie. O să treci prin purgatoriu cu uşurinţă, ca 
un nor care pluteşte pe cer. Nu cred că mi-ai spus 
vreodată măcar o minciună. 

Ian a zâmbit cu multă afecţiune. 

— Ei bine, se poate să fi spus din când în când 
vreo minciună, Jamie, dar nu ţie. 

S-a uitat la piciorul lui din lemn şi s-a scărpinat 
la genunchi. 

— Mă întreb dacă am să-mi simt piciorul altfel. 

— Cum să nu-l simţi altfel? 

— Vezi tu, încă simt piciorul pe care l-am 
pierdut, a spus lan, mişcându-şi piciorul sănătos 
încolo şi-ncoace. Nu se întâmplă întotdeauna, dar 
îl simt. E foarte ciudat. Tu îţi simţi degetul? a 
întrebat el curios, uitându-se la mâna dreaptă a lui 
Jamie. 


— Da... îl simt. Nu tot timpul. Din când în când. 
E rău că, deşi nu îl mai am, mă doare ca dracu’, 
lucru care nu mi se pare drept. 

Mai bine şi-ar fi muşcat limba decât să spună 
aşa ceva. El i se plângea lui lan, care era pe 
moarte, şi nici faptul că lan murea nu era drept. 

lan a râs încetişor, şi-a lăsat capul pe spate şi a 
întrebat: 

— Tu crezi că în viaţă există dreptate? 

Au păstrat tăcerea o vreme, văzând cum vântul 
trecea prin pinii aşezaţi pe coama dealului. La un 
moment dat, Jamie a dus mâna în sporran şi a scos 
un pacheţel alb, bine învelit. 

lan a privit pacheţelul din palma lui lan, 
întrebând: 

— Ce e? 

— Degetul meu, a spus Jamie. Mă întrebam dacă 
te-ar deranja să fie înmormântat alături de tine. 

lan s-a uitat la el o clipă şi apoi umerii au 
început să-i tremure. 

— Dumnezeule, nu râde! a spus Jamie alarmat. 
Nu mi-am dorit să te fac să râzi! Iisuse, dacă mai 
tuşeşti mult şi-ţi dai duhul aici, mă omoară Jenny! 

Ian a tuşit, crizele lui de tuse fiind întrerupte de 
râs. Avea lacrimi în ochi şi se bătea cu pumnii în 
piept, ca să respire. In cele din urmă, s-a mai 
liniştit, şi-a îndreptat spatele şi a tuşit cu putere, 
scuipând pe stânci un cheag îngrijorător de roşu. 

— Prefer să mor aici râzând de tine, decât în 
patul meu, cu şase preoţi alături, care să 
rostească rugăciuni. Nu cred să am eu asemenea 
noroc, a spus el în cele din urmă, întinzând mâna, 
cu palma în sus şi îndemnându-l pe Jamie: 

— Dă-l încoace. 


Jamie a pus cilindrul alb în palma lui Ian, care şi 
l-a pus în sporran, spunând: 

— O să am grijă de el până ce ai să mă urmezi. 

A coborât printre copaci şi şi-a croit drum către 
terenul plin de vegetaţie măruntă, care se întindea 
înaintea peşterii. Era foarte rece, vântul bătea cu 
putere şi lumina îşi modifica intensitatea, pentru 
că cerul era din când în când acoperit de norii 
care pluteau precum nişte aripi ale unor păsări. 
Dimineaţa, printre tufele de iarbă-neagră, a găsit 
urma unei căprioare, dar a pierdut-o în pietriş, iar 
acum se îndrepta spre casă. Se afla în spatele 
dealului cu turn, pe un teren împădurit pe care 
creşteau fagi şi pini. Văzuse o căprioară, chiar şi 
un iepure, dar nu se gândea la asta. 

Pentru că erau atât de mulţi, ar fi prins bine o 
căprioară, dar el se bucura că ieşise din casă, 
chiar dacă se întorcea cu mâna goală. 

Nu se putea abţine să nu-l privească atent pe 
lan, astfel încât să îl reţină în memorie pe 
cumnatul său în acele momente pline de viaţă, 
care puteau fi reînviate oricând dorea. În acelaşi 
timp, nu voia să şi-l amintească pe lan aşa cum 
arăta acum. Prefera să păstreze amintirile pe care 
le avea deja: Ian cu obrazul scăldat în lumină, lan 
când îi întorsese braţul la o întrecere în luptă, 
amândoi mirându-se de puterea lui lan; mâinile 
lungi ale lui lan pe mânerul cuţitului, imagine 
însoţită de mirosul de metal încins al tăişului şi de 
mirosul sângelui; părul castaniu al lui lan 
fluturând în vânt; spatele îngust al lui Ian, îndoit şi 
apoi îndreptându-se în timp ce îi arunca în aer pe 
copiii săi mici. 

S-a gândit că era bine că veniseră şi că îl 


aduseseră pe tânărul lan, care avea astfel ocazia 
să stea de vorbă cu tatăl său ca de la bărbat la 
bărbat, să se despartă aşa cum se cuvine. A sta 
însă în aceeaşi casă cu un om care se topea pe 
picioare sub ochii tăi era un lucru care te măcina. 

Pentru că existau atâtea femei în casă, 
tensiunile erau inevitabile. A sta în casă cu femeile 
din familia Fraser era ca şi cum ai fi umblat 
printre butoaie cu praf de puşcă, ţinând în mână o 
lumânare aprinsă. Toată lumea a încercat să facă 
tot posibilul pentru a convieţui în condiţii bune. 
Lucrurile deveneau cu atât mai grave când 
exploda câte un butoi cu praf de puşcă. El nu 
plecase la vânătoare doar pentru că aveau cu toţii 
nevoie de carne. 

S-a gândit cu drag la Claire. După ce Jenny 
insistase, Claire îşi găsise refugiu în camera lor 
sau în biroul lui lan. Chiar lan o poftise să-i 
folosească biroul lui. Jamie se gândea că această 
situaţie o făcea pe Jenny să fie şi mai nemulțumită, 
pentru că ea lucra la cartea promisă lui Andy Bell 
şi trebuia să scrie mult. Ea avea o mare putere de 
concentrare şi putea să se izoleze ore-n şir, doar 
că trebuia să iasă de acolo pentru a mânca. Avea 
tot timpul obsesia că lan era pe moarte. Se 
stingea încet, măcinându-i pe toţi. 

Boala îl măcina şi pe lan. 

El şi lan se plimbaseră împreună pe malul 
lacului cu două zile în urmă. Deodată Ian se oprise 
şi se chircise ca o frunză uscată toamna. Jamie se 
grăbise să îl apuce de braţ înainte să cadă. L-a 
aşezat pe pământ şi ar fi vrut să facă ceva, orice, 
pentru putea ajuta. 

— Ce s-a întâmplat, a charaid? l-a întrebat pe 


lan, aşezându-se lângă el. 

lan tuşea înfundat, iar spatele lui se mişca în 
ritmul tusei. În cele din urmă tuşea s-a mai potolit 
şi a putut să respire, roşindu-se la faţă, cumplită 
iluzie de sănătate pe care o dă ftizia. 

— Mă doare, Jamie. 

Cuvintele au fost rostite cu simplitate, dar lan 
ţinea ochii închişi, ca şi când nu ar fi vrut să-l 
privească pe Jamie. 

— O să te duc înapoi, i-a spus Jamie. O să iei un 
pic de laudanum şi... 

Ian a dat din mână, oprindu-l. 

— Mă doare pieptul de parcă aş avea un cuţit 
acolo, a spus el în cele din urmă. Nu mă mai 
sperie faptul că o să mor, dar lisuse, mă 
înspăimântă că mor încet. 

După aceea, deschisese ochii şi îl privise pe 
Jamie râzând discret, exact aşa cum tuşise. 

Moartea asta mă doare, Dougal, dar o să trec 
peste asta. Şi-a adus aminte de acele cuvinte la fel 
de limpede ca şi în clipa în care fuseseră rostite, 
deşi asta se întâmplase în urmă cu treizeci de ani 
într-o biserică distrusă de tirul de artilerie. 
Lucrurile acelea i le spusese Rupert, care murea 
încet. Tu eşti superiorul meu, omule, îi spusese el 
lui Dougal, implorând. Este de datoria ta. lar 
Dougal MacKenzie făcuse ceea ce îl îndemnau 
sufletul şi datoria. 

Îl ţinuse de mână pe Ian, gâfâind, vrând parcă 
să îi transmită o stare de bine prin pielea cenuşie. 
Dusese degetul mai sus, pe încheietura lui Ian, 
unde văzuse că lua Claire pulsul. 

A simţit pielea lui lan şi oasele de la nivelul 
încheieturii. Şi-a amintit deodată de legământul de 


sânge pe care îl făcuse la căsătorie, de durerea 
provocată de tăietură, de încheietura rece a lui 
Claire şi de sângele amândurora, care se 
prelingea. Şi încheietura lui Ian era rece, dar nu 
de teamă. 

Şi-a privit încheietura, dar nu mai era nicio 
urmă a acelui legământ şi nici a altor răni care se 
vindecaseră de multă vreme. 

— Îţi mai aduci aminte când am făcut 
legământul de sânge? a întrebat lan cu ochii 
închişi, zâmbind. 

Jamie l-a prins şi mai bine de încheietură, 
nefiind surprins că Ian îi citea gândurile. 

— Da, bineînţeles, a replicat Jamie, neputându-şi 
stăpâni un zâmbet amar. 

Amândoi aveau opt ani pe atunci. 

Mama lui Jamie şi copilul ei muriseră cu o zi 
înainte. Casa fusese plină de persoane în doliu. 
Tatăl său era şocat. Ei doi se strecuraseră afară şi 
fugiseră pe dealul din spatele casei, încercând să 
nu se uite la mormântul proaspăt săpat de lângă 
turn. Au plecat în pădure unde erau în siguranţă 
la umbra copacilor. 

Se opriseră amândoi pe deal în locul în care o 
veche construcţie, pe care ei o numeau „fortul”, se 
năruise cu multă vreme în urmă. Se aşezaseră 
amândoi pe pietre, înveliţi în pături, astfel încât 
vântul să nu le pătrundă în oase. Nu vorbiseră 
prea mult. 

— Credeam că o să am un frate, spusese Jamie 
deodată. Dar n-am. Rămânem tot eu şi cu Jenny. 

În anii care se scurseseră de atunci, reuşise să 
uite durerea pe care o simţise când pierduse 
fratele la care sperase, frate căruia să îi ofere 


dragostea pe care nu i-o putuse oferi fratelui său 
mai mare, Willie, care murise după ce se 
îmbolnăvise de vărsat. Se folosise o vreme de acea 
durere ca de un scut în faţa cumplitului fapt că îi 
murise mama. 

lan se gândise puţin şi apoi dusese mâna în 
sporran, dând la iveală cuțitul mic pe care i-l 
dăduse tatăl său la ultima sa aniversare. 

— Eu am să fiu fratele tău, spusese el hotărât, 
tăindu-şi degetul şi gemând printre dinţi. 

Apoi îi dăduse cuțitul lui Jamie, ca să se taie şi 
el, surprins că îl durea aşa de tare. Jamie s-a tăiat 
şi şi-au lipit degetele unul de altul, jurând că vor 
rămâne fraţi pe viaţă, ceea ce se şi întâmplase. 

A tras adânc aer în piept pregătindu-se pentru 
venirea morţii. 

— lan, să... 

lan a deschis ochii, auzind că Jamie îi vorbea 
răguşit. Jamie a întors capul, dar apoi l-a privit din 
nou pe lan, simțind că a privi în altă parte era un 
act de laşitate. 

— Vrei să te scap de chinuri? a întrebat el foarte 
încet. 

Chiar în momentul în care rostea întrebarea, se 
gândea cum ar fi putut face acest lucru. Nu putea 
folosi cuțitul. De cuţit, un bărbat ar fi murit 
repede şi aşa cum i se cuvine, dar sora lui şi copiii 
lui ar fi fost cuprinşi de tristeţe. Nici el, nici lan nu 
aveau dreptul să păteze totul cu sânge. 

Nu a privit în altă parte, dar a simţit că avea 
ochii umezi şi s-a aplecat pentru a-şi ascunde 
lacrimile. 

Claire... Ea ar fi ştiut ce să facă, dar nu ar fi vrut 
să facă nimic. Jurământul pe care îl făcuse o 


împiedica să facă un astfel de lucru. 

— Nu, a spus lan. Cel puţin nu deocamdată. Mă 
bucură să aflu că o vei face, dacă va fi nevoie, mo 
brathair. 

Jamie a observat mişcare şi s-a întors brusc. 
Vântul bătea spre el şi animalul se îndeletnicea să 
caute iarbă bună şi plante fragede printre firele de 
iarbă-neagră. A aşteptat, ascultând vântul. A văzut 
capul animalului din spate şi, după mărime, şi-a 
dat seama că era vorba despre un mascul. 

A aşteptat, amintindu-şi cum se vâna. Să vânezi 
cerbi şi căprioare în teren mlăştinos era una, şi 
vânătoarea în pădurile din Carolina de Nord era 
altceva. 

Trebuia să te mişti mai încet. Cerbul mâncase şi 
Jamie a ridicat puşca. Ii ceruse unui armurier din 
Edimburgh să-i îndrepte ţeava, dar nu trăsese cu 
ea şi spera să poată ţinti bine. 

Nu mai folosise arma de când îl lovise pe 
militarul acela din Hessa, în redută. Şi-a amintit 
brusc cum Claire pusese pe farfuria de porțelan 
glonţul turtit care îl omorâse pe Simon. A simţit în 
sânge clinchetul glonţului şi rostogolirea lui. 

Incă un pas, doi... Cerbul găsise ceva gustos 
pentru el şi mesteca tacticos. Puşca s-a îndreptat 
în direcţia lui. Era un cerb mare la o sută de yarzi 
depărtare. Işi simţea bătăile inimii, parcă lovindu-i 
coastele. Avea senzaţia că degetele i se înfig în 
trăgaci. Patul armei i se aşezase bine în dreptul 
umărului. 

Tocmai se pregătea să apese pe trăgaci, când a 
auzit strigătele care veneau din spatele lui. Arma 
s-a descărcat, cerbul s-a făcut nevăzut în trosnetul 
de crengi rupte şi strigătele au încetat. 


S-a întors şi a intrat în pădure, îndreptându-se 
în direcţia din care veniseră strigătele. Inima îi 
bătea cu putere. Strigase o femeie, dar cine? 

A găsit-o cu uşurinţă pe Jenny. Stătea 
înmărmurită în micul luminiş în care obişnuiau să 
vină toţi trei, la Jamie şi lan, când erau mici, 
pentru a împărţi mâncarea şterpelită de pe-acasă 
şi să se joace de-a cavalerii şi soldaţii. 

Ea se dovedise a fi un soldat bun. 

Poate că îl aştepta, pentru că auzise bubuitul 
puştii lui. Poate că nu se putea mişca din loc. Avea 
spatele drept şi ochii goi. Îşi strânsese şalurile în 
jurul trupului, de parcă ar fi fost o armură. 

— Te simţi bine, femeie? a întrebat-o el 
punându-şi arma lângă pinul mare, unde ea 
obişnuia să le citească în serile lungi de vară, când 
soarele părea că apune, pentru ca apoi să răsară 
imediat. 

— Da, mă simt bine, a răspuns ea placid. 

— Bine, a spus el oftând. 

I-a prins mâinile într-ale sale. Jenny nu i le-a 
întins, dar nici nu s-a opus gestului său. 

— Te-am auzit ţipând, a spus el mai apoi. 

— Nu am vrut să fiu auzită. 

— Sigur că nu ai vrut, a replicat Jamie, ezitând 
să o întrebe încă o dată dacă se simţea bine. Ştia 
ce o frământa şi de ce simţea nevoia să vină în 
pădure şi să urle, să fie într-un loc în care nimeni 
să nu o audă şi să o întrebe dacă se simţea bine. 

— Vrei să plec? a întrebat-o Jamie. 

Femeia a făcut o grimasă şi a vrut să-şi tragă 
mâinile dintr-ale sale, dar el nu le-a dat drumul. 

— Nu, a replicat ea. Ce contează? Mai contează 
ceva? 


Isteria se ghicea în glasul ei. 

— Cel puţin... l-am adus acasă la timp pe băiat, a 
spus Jamie pentru că nu ştia ce altceva să-i spună. 

— Da, aşa este, a spus ea căutând să se 
stăpânească şi simțind că stăpânirea de sine se 
destramă ca o bucată de mătase veche. [i-ai adus 
şi nevasta cu tine. 

— Mă acuzi că mi-am adus soţia? a replicat 
Jamie şocat. De ce, pentru numele lui Dumnezeu? 
Oare nu ar trebui să te bucuri că s-a întors? Poate 
că... 

S-a oprit, pentru că ar fi vrut să o întrebe dacă 
nu cumva o supăra că el avea o soţie, în vreme ce 
ea era pe cale să-şi piardă soţul, dar nu putea să-i 
pună acea întrebare. 

Nu la asta se referise, însă, Jenny. 

— Da, s-a întors. Dar pentru ce? a izbucnit ea. 
La ce bun că este o vrăjitoare dacă are un suflet 
de gheaţă şi nu ridică un deget pentru a-l ajuta pe 
lan? 

Năucit de aceste cuvinte, Jamie nu a fost în 
stare să spună decât: 

— Suflet de gheaţă? Claire? 

— l-am cerut ajutorul şi m-a refuzat, a spus 
Jenny. 

Nu avea lacrimi în ochi, dar în privirea ei se 
citeau tristeţea şi disperarea. 

— O poţi convinge tu să mă ajute, Jamie? 

Simţea viaţa din trupul surorii sale palpitându-i 
sub degete. S-a gândit că era mai bine să se 
descarce acum pe el, fiindcă nu îl putea răni. 

— Mo piuthar, l-ar vindeca dacă ar putea, a spus 
el încet, fără a-i da drumul. Ştia ce ai să-i ceri şi a 
plâns când mi-a vorbit. Il iubeşte pe Ian la fel de 


mult... 

— Să nu îndrăzneşti să-mi spui că ea îl iubeşte 
pe soţul meu la fel de mult precum îl iubesc eu! a 
exclamat Jenny, trăgându-şi mâinile dintr-ale sale 
cu atâta putere, încât Jamie a crezut că voia să-l 
lovească. L-a şi pălmuit peste faţă cu atâta putere, 
încât i-a lăcrimat un ochi. 

— Nu am vrut să spun asta, a replicat Jamie, 
păstrându-şi cumpătul. Şi-a pus mâna pe obrazul 
lovit, continuând: am vrut să spun că îl iubeşte la 
fel de mult... 

Ar fi vrut să spună „la fel de mult ca şi pe mine”, 
dar nu a apucat s-o facă, pentru că l-a lovit cu 
atâta sete în fluierul piciorului, încât abia a izbutit 
să-şi menţină echilibrul. Astfel, ea a avut ocazia să 
coboare dealul valvârtej, ca o vrăjitoare călare pe 
mătură, fustele şi şalurile fluturând în jurul ei de 
parcă ar fi fost furtună. 

„Curăţarea rănilor”, am scris eu cu grijă şi m-am 
oprit, adunându-mi gândurile. Apă fiartă, cârpe 
curate, îndepărtarea materiei străine. Folosirea 
viermilor în cazul cărnii de pe trupurile lipsite de 
viaţă (cu o notă referitoare la musca de carne şi 
larvele de căpuşă? Nu, nu avea niciun rost. 
Nimeni nu ar putea face diferenţa în absenţa unei 
lupe). Modul în care se coase o rană (sterilizarea 
acului şi aţei). Sfaturi utile. Oare trebuia să am un 
capitol special în care să mă refer la prepararea şi 
utilitatea penicilinei? 


Am pus pana pe foaia de sugativă şi am făcut 
steluțe de cerneală. 

În cele din urmă, am hotărât că nu era necesar. 
Cartea mea se voia a fi un îndrumar util pentru 
oamenii de rând. Omul de rând nu era pregătit să 
parcurgă anevoiosul drum al preparării penicilinei 
şi nici nu avea un dispozitiv de injectare, deşi m- 
am gândit la seringa pentru penis pe care mi-o 
arătase, oarecum amuzat, doctorul Fentiman. 

Tocmai din această cauză am ajuns să mă 
gândesc la dispozitivul jugum penis pe care mi-l 
arătase David Rawlings. Oare el îl folosea? Am 
renunţat la acest gând căutând printre foi, pentru 
a găsi lista cu subiecte pe care mi le propusesem. 

Masturbarea, am scris eu gânditoare. Dacă unii 
medici discutau despre asta, dându-i o tentă 
negativă - cu siguranţă acesta era punctul de 
vedere - nu vedeam de ce nu aş putea să am un 
punct de vedere diferit... pe care să-l exprim în 
mod diferit. 

Am început iar să desenez steluțe de cerneală, 
gândindu-mă cum să vorbesc cu discreţie despre 
binefacerile masturbării. Dumnezeule, ce-ar fi fost 
dacă aş fi scris că şi femeile se masturbează? 

— Ar arde cartea şi probabil că ar da foc 
prăvăliei lui Andy Bell, am spus cu glas tare. 

Am tras adânc aer în piept şi am ridicat ochii. 
Am văzut o femeie stând în uşa biroului. 

— Oh, îl cauţi pe lan Murray? am întrebat, 
depărtându-mă de birou. E... 

— Nu, pe dumneata te caut. 

În vocea acelei femei era un ton ciudat şi m-am 
ridicat în picioare simțind că e cazul să mă apăr, 
deşi nu ştiam de ce. 


— Ah! am exclamat. Dumneata cine eşti? 

Femeia a ieşit din întunecimea holului, venind la 
lumină: 

— Acum mă recunoşti? 

Gura i s-a schimonosit într-un fel de zâmbet plin 
de răutate. 

— Sunt Laoghaire MacKenzie... Fraser, a 
adăugat ea cu neplăcere. 

— Oh! am exclamat eu. 

Mi-am spus că aş fi recunoscut-o imediat, dar nu 
în contextul dat. Acesta era ultimul loc în care m- 
aş fi aşteptat să o văd, şi faptul că era aici... Mi-am 
adus aminte de cele ce se petrecuseră ultima dată 
când a venit la Lallybroch şi am pus mâna pe 
cuțitul pentru desfăcut scrisori. 

— Pe mine mă cauţi, nu pe Jamie? am întrebat-o 
cu îngrijorare. 

A făcut un gest de parcă ar fi vrut să îl înlăture 
pe Jamie, a scos din mânecă o scrisoare împăturită 
şi a spus cu glas tremurând: 

— Am venit cu o rugăminte. Citeşte asta, dacă 
vrei, a adăugat ea, strângând din buze. 

M-am uitat cu îngrijorare la buzunarul ei, dar 
părea gol. Dacă avea un pistol, nu îl ţinea acolo. 
Am luat scrisoarea şi am îndrumat-o să ia loc pe 
scaunul aflat de cealaltă parte a biroului. Astfel, 
dacă avea de gând să mă atace, aveam timp să-mi 
dau seama de intenţiile ei. 

Am deschis scrisoarea şi i-am aruncat o privire, 
pentru a mă asigura că stătea la locul ei. Apoi am 
început să citesc. 


15 februarie 1778 
Philadelphia 


— Philadelphia? am întrebat eu uluită, privind-o 
pe Laoghaire, care a încuviinţat. 

— A plecat acolo în vara anului trecut, 
gândindu-se că acolo va fi în siguranţă, a spus 
Laoghaire cu buze tremurânde. O lună mai târziu, 
armata britanică a intrat în oraş şi de-atunci este 
tot acolo. 

M-am gândit că era vorba despre Fergus. Se 
părea că Laoghaire era acum în relaţii bune cu 
soţul fiicei ei mai mari, pentru că nu a vorbit 
despre el cu ironie. 


Dragă mamă, 


Mă văd nevoită să te rog să faci ceva de dragul 
meu şi al copiilor mei. Avem necazuri cu Henri- 
Christian, trupul lui are o formă ciudată. De când 
a venit pe lume a avut probleme cu respiraţia, mai 
ales când făcea câte un guturai şi sforăia de mama 
focului. Acum se întâmplă că, atunci când doarme, 
nu mai respiră deloc. Trebuie adus într-o anumită 
poziție cu ajutorul pernelor, as fel încât să poată 
respira. Mama Claire s-a uitat în gâtul lui când a 
fost la New Bem împreună cu tata. A spus atunci 
că adenoidele - este vorba despre ceva din gât - 
sunt foarte mari şi ar putea să-i facă probleme în 
viitor (şi Germain are aceeaşi problemă şi respiră 
cu gura deschisă de cele mai multe ori, dar nu e în 
primejdie ca Henri-Christian). 

Sunt cumplit de speriată la gândul că, într-o 
noapte, Henri-Christian va înceta să respire, iar eu 
nu voi fi acolo ca să il pot salva. Facem cu 
schimbul şi stăm lângă el ca să-l aşezăm în poziţia 


în care poate respira sau să-l trezim când 
încetează să respire, dar nu ştiu câtă vreme o să 
mai rezistăm. Fergus este foarte obosit, pentru că 
lucrează foarte mult, iar eu sunt ostenită pentru 
că mă ocup de treburile casei. (Dau o mână de 
ajutor şi la prăvălie, ceea ce face şi Germain. 
Fetitele mă ajută foarte mult prin casă, Dumnezeu 
să le binecuvânteze, şi sunt gata să îşi ajute 
frățiorul, dar nu pot fi lăsate singure cu el 
noaptea.) 

Am adus un doctor care l-a consultat pe Henri- 
Christian. El a spus că adenoidele îl împiedică să 
respire cum se cuvine, i-a lăsat sânge micuţului şi 
i-a dat nişte medicamente care să ajute la 
micşorarea adenoidelor. Acestea nu au ajutat 
deloc, pentru că Henri-Christian a vomat şi a plâns 
Când le-a luat. Mama Claire - iartă-mă că iţi 
vorbesc despre ea, deşi ştiu care iţi sunt 
sentimentele, dar nu am încotro - a spus că poate 
va fii nevoie să-i scoată la un moment dat 
adenoidele şi amigdalele. Cred că e momentul să i 
le scoată. Ea i-a operat pe copiii familiei Beardsley 
şi nu am încredere în altcineva dacă e vorba ca 
Henri-Christian să fie operat. 

O să te duci să-i vorbeşti, mamă? Cred că 
trebuie să fi ajuns la Lallybroch şi am să-i scriu şi 
eu, pentru că vreau să o rog să vină în 
Philadelphia cât mai repede cu putinţă. Mă tem că 
nu îi pot desene aşa cum trebuie cumplita situaţie. 

Pentru că mă iubeşti, te rog să te duci la ea şi să 
o rogi să vină cât mai curând posibil. 

A dumitale preaiubitoare fiică, 
Marsali 


Am pus scrisoarea pe birou. Mă tem că nu îi pot 
descrie aşa cum trebuie cumplita situaţie. Reuşise 
foarte bine să prezinte situaţia. 

Afecţiunea era numită „apnee”. Bolnavul avea 
tendinţa să înceteze să mai respire în timpul 
somnului. Era o afecţiune comună, întâlnită mai 
ales la cei ce sufereau de nanism, din cauza 
malformaţiilor osoase care obstrucţionau căile 
respiratorii. Majoritatea bolnavilor se trezeau din 
somn pentru că sforăiau, tuşeau şi începeau din 
nou să respire. 

Îi vedeam înaintea ochilor pe Marsali şi pe 
Fergus - probabil că era vorba şi de Germain - 
stând de veghe pe rând în casa învăluită în 
întuneric şi fiind atenţi la băieţel, poate moţăind în 
frig, tresărind la gândul că Henri-Christian 
încetase să respire... Simţeam cum mi se pusese 
un junghi în coaste, pentru că mă cuprinsese 
spaima în timp ce citisem scrisoarea. 

Laoghaire se uita la mine cu ochii ei albaştri. De 
data asta, supărarea, isteria şi suspiciunea cu care 
mă privise întotdeauna dispăruseră. 

— Dacă te duci, o să renunţ la bani, mi-a spus 
ea. 

Am privit-o cu ochi mari: 

— Crezi că eu... am început să spun, pentru ca 
apoi să mă întrerup. 

Ei, da. Era cert faptul că ea era convinsă că aş fi 
putut fi mituită. Era sigură că îl părăsisem pe 
Jamie după bătălia de la Culloden pentru a reveni 
numai după ce începuse să-i meargă iar bine. Aş fi 
vrut să-i spun... dar nu avea niciun rost. Situaţia 
era cât se poate de clară şi de gravă. 

S-a aplecat în faţă apăsând atât de tare cu 


degetele în tăblia biroului încât unghiile i s-au 
albit cu totul. 

— Te rog, a spus ea în cele din urmă. Te rog. 

Conştientizam pornirile pe care le aveam. Pe de- 
o parte, aş fi vrut să o lovesc, iar pe de alta, aş fi 
vrut să-mi pun mâna peste a ei, dându-i astfel de 
înţeles că îi eram alături. M-am stăpânit şi am 
făcut un efort pentru a putea gândi limpede. 

Aveam să plec. Trebuia s-o fac. Acest lucru nu 
avea nicio legătură cu Laoghaire sau cu ceea ce 
exista între noi. Dacă nu plecam, Henri-Christian 
ar fi putut să moară, dar eu nu voi fi capabilă să 
mă împac niciodată cu gândul că nu făcusem 
pentru el tot ce era posibil. Dacă ajungeam la 
timp, îl puteam salva. Nimeni în afară de mine nu 
o putea face. Asta era situaţia. 

M-am întristat la gândul că trebuia să plec de la 
Lallybroch. Cât de groaznic! Cum puteam să plec 
ştiind că nu-l voi mai vedea niciodată pe lan, că nu 
îi voi mai vedea pe cei de acolo şi nici acel loc? 

Însă, chiar în timp ce îmi puneam această 
întrebare, chirurgul din mine revenise la viaţă şi 
mă gândeam cum să ajung mai rapid la 
Philadelphia, cum să îmi procur toate cele 
necesare, care ar putea fi problemele de care m-aş 
putea lovi; pe scurt, mă gândeam la tot ce era 
necesar pentru a putea îndeplini rugămintea lui 
Marsali. 

Când am trecut în revistă toate aspectele, logica 
învingând şocul şi emoția, am început să mă 
gândesc că acest dezastru ar putea implica şi alte 
probleme. 

Laoghaire aştepta cu ochii fixaţi asupra mea, cu 
buzele strânse, voind parcă să mă convingă să-i 


îndeplinesc rugămintea. 

— Bine, am spus în cele din urmă, sprijinindu- 
mă de spătarul scaunului. Hai să ne înţelegem, 
vrei? 

— Aşa, am spus, uitându-mă la un bâtlan 
cenuşiu, care traversa lacul. Am ajuns la o 
înţelegere. Eu voi porni spre Philadelphia cât mai 
curând, ca să am grijă de Henri-Christian, iar ea 
sa va căsători cu Joey, va renunţa la pensia 
alimentară şi îi va permite lui Joan să meargă la 
mănăstire. M-am gândit că ar fi cel mai bine să 
consemnăm toate astea în scris, aşa, pentru orice 
eventualitate. 

Jamie mă privea cu ochi mari, fără a scoate un 
cuvânt. Stăteam în iarba înaltă de pe malul 
lacului, unde îl adusesem pentru a-i povesti ce s-a 
întâmplat şi ce urma să se întâmple. 

— Laoghaire nu s-a atins de zestrea lui Joan. 
Joan va dispune de zestre pentru a putea călători 
şi pentru a fi acceptată în mănăstire, am adăugat 
eu trăgând aer în piept şi străduindu-mă să-mi 
stăpânesc glasul. M-am gândit că Michael va pleca 
în câteva zile; Joan şi cu mine am putea pleca 
împreună cu el în Franţa. De acolo m-aş putea 
îmbarca pe un vas franțuzesc, iar el ar putea să o 
conducă pe Joan la o mănăstire. 

— Tu.. A început Jamie, dar i-am apucat mâna şi 
i-am strâns-o ca să-l împiedic să vorbească. 

— Nu poţi să pleci acum, Jamie, i-am spus încet. 
Ştiu că nu se poate. 

A închis ochii strâmbându-se şi strângându-mi 
mâna, ca pentru a nega ceea ce era evident. 
Gândul că voi fi despărțită de el şi voi fi departe, 
peste Atlantic, şi faptul că va dura luni de zile 


până ce ne vom revedea, m-a făcut să mi se 
strângă stomacul şi să fiu cuprinsă de tristeţe, dar 
şi de groază. 

Ar fi venit cu mine dacă i-aş fi cerut-o, dar nu 
aveam voie să îl abat de la ceea ce avea de făcut. 

Era necesar să mai stea cu lan câte zile mai 
avea el de trăit. Era necesar să fie aici după ce lan 
murea, pentru că o putea alina pe Jenny într-un 
mod în care nici măcar copiii ei nu o puteau face. 
Şi dacă simţise nevoia de a o vedea pe Laoghaire, 
cât de puternic ar fi sentimentul de vinovăţie care 
l-ar cuprinde pentru că şi-a părăsit din nou sora 
într-un moment în care ea avea atâta nevoie de el? 

— Nu poţi să pleci, am insistat eu. Știu asta, 
Jamie. 

A deschis ochii şi am văzut că deveniseră mai 
închişi la culoare: 

— Nu pot să te las să pleci. Nu fără mine. 

— Nu o să dureze mult, am spus eu, străduindu- 
mă să rostesc cuvintele, deşi mi se pusese un nod 
în gât. Mă apăsa faptul că trebuia să mă despart 
de Jamie, dar şi mai mult mă apăsa motivul pentru 
care despărţirea noastră avea să fie scurtă. 

— Am plecat şi mai departe singură, am spus eu, 
încercând să zâmbesc. 

A deschis gura dând să răspundă, iar 
îngrijorarea din ochii lui nu s-a şters. 

I-am ridicat mâna mutilată şi i-am sărutat-o, mi- 
am lipit obrazul de ea, fără a-l privi. Ştiam că-mi 
simţea lacrimile şi m-a tras spre el. Am rămas aşa, 
strânşi unul într-altul, ascultând vântul care 
trecea prin iarbă şi atingea suprafaţa apei. 

— O să avem nevoie de un avocat, a spus el în 
cele din urmă. Ned Gowan mai este în viaţă? 


Spre marea mea uimire, Ned Gowan era încă în 
viaţă. Privindu-l, mă întrebam câţi ani putea să 
aibă. Optzeci şi cinci? Nouăzeci? Nu mai avea 
dinţi şi era plin de riduri ca o pungă din hârtie 
mototolită, dar era ager la minte şi, ca avocat, 
avea aceeaşi sete de sânge pe care i-o ştiam. 

El întocmise un acord de anulare a căsătoriei 
dintre Jamie şi Laoghaire, stabilise plăţile anuale 
care trebuiau făcute către Laoghaire, dar şi 
zestrea ce li se cuvenea lui Marsali şi Joan. Acum, 
cu aceeaşi tragere de inimă, a anulat acel acord. 

— Se pune problema zestrei domnişoarei Joan, a 
spus el gânditor, lingând vârful penei de scris. Aţi 
specificat, domnule, în documentul original că 
suma - îmi este permis să spun, această foarte 
generoasă sumă de bani - îi va parveni tinerei 
domnişoare cu ocazia căsătoriei. Această sumă 
urma să fie proprietatea ei exclusivă, netrecând în 
mâinile soţului ei. 

— Aşa este, a replicat Jamie, nerăbdător. 

Jamie îmi spusese între patru ochi că prefera să 
fie lăsat în pielea goală într-un muşuroi de furnici 
decât să aibă de-a face, fie şi pentru cinci minute, 
cu un avocat, or noi discutam de mai bine de o oră 
despre complicațiile presupuse de acel acord. 

— Aşa este, şi? 

— Şi dumneaei nu se căsătoreşte, a spus domnul 
Gowan cu răbdarea pe care o ai faţă de un om 
care nu e foarte inteligent, dar care merită 
respectat, pentru că achită onorariul. Se pune 
problema dacă dumneaei poate primi zestrea 
conform acestui contract... 

— Ea se mărită, a spus Jamie. Ea devine mireasa 
lui Hristos, protestant ignorant ce sunteţi. 


L-am privit pe Ned cu ochi mari, neştiind că era 
protestant, dar nu am scos niciun cuvânt. Ager 
cum fusese întotdeauna, domnul Gowan mi-a prins 
privirea şi mi-a răspuns făcând cu ochiul. 

— Singura mea religie este legea, dom'ţă. Nu 
este relevant ritul. Pentru mine, Dumnezeu este 
întruchiparea Justiţiei, iar eu îl slujesc pe EL, 
slujind Justiţia. 

Jamie a pufnit nervos. 

— Da, şi n-o să vă fie prea bine dacă află clienţii 
dumneavoastră că nu sunteţi catolic, a spus el 
apoi. 

Domnul Gowan s-a uitat la Jamie cu ochii lui 
negri, ageri. 

— Trag nădejde că nu doriţi să apelaţi la un 
mijloc atât de josnic cum este şantajul, a replicat 
el. Nici nu îndrăznesc să rostesc denumirea acelei 
onorabile organizaţii scoțiene din care faceţi 
parte. Oricum, ştiu că nu o veţi putea scoate la 
capăt cu contractul acesta blestemat fără ajutorul 
meu. 

Jamie a oftat şi s-a aşezat mai comod în scaun. 

— Da, să ne vedem de treabă. Ce este de făcut? 

— Ah! a exclamat domnul Gowan, întorcându-se 
prompt la problema în chestiune. Am discutat cu 
tânăra domnişoară pentru a afla care îi sunt 
dorinţele. Am obţinut şi semnătura celeilalte părţi 
implicate, a continuat avocatul, referindu-se la 
Laoghaire. Doriţi să menţineţi termenii 
contractului sau să îi modificaţi, având în vedere 
că domniţa Joan nu doreşte să se căsătorească? 

— Absolut! Eu vreau ca Joan să obţină banii, a 
spus Jamie, oftând uşurat, pentru că în sfârşit era 
întrebat ceva concret. 


— Absolut? a întrebat domnul Gowan. Cuvântul 
„absolut” are în drept un alt sens decât... 

— Aţi spus că aţi discutat cu Joan. Ce mama 
dracului vrea ea? 

Domnul Gowan era foarte fericit, mai detectase 
o complicaţie. 

— Dumneaei doreşte doar o mică parte din 
zestre pentru a putea intra în mănăstire, astfel de 
donaţii, din câte înţeleg, făcându-se în mod 
obişnuit. 

— Aşa? a întrebat Jamie, ridicând din sprâncene. 
Şi restul? 

— Ea doreşte ca restul sumei să îi fie dat mamei 
ei, Laoghaire Mackenzie Fraser, dar nu oricum, ci 
în anumite condiţii. 

Am avut un schimb de priviri cu Jamie. 

— Ce condiţii? a întrebat el precaut. 

Domnul Gowan a ridicat o mână, numărând pe 
degete condiţiile. 

— Prima este ca banii să nu îi parvină mamei 
până ce nu va fi înregistrată aşa cum se cuvine 
căsătoria dintre Laoghaire MacKenzie Fraser şi 
Joseph Boswell Murray, căsătoria respectivă 
menţionându-se în registrul parohiei din Broch 
Mordha. Căsătoria trebuie să fie consfinţită de 
către un preot. Cea de-a doua este întocmirea unui 
contract semnat, în care să se menţioneze că 
domeniul Balriggan şi toate bunurile de pe acesta 
sunt proprietatea exclusivă a lui Laoghaire 
MacKenzie Fraser şi că ea va dispune de acestea 
după cum doreşte. Conform celei de-a treia 
condiţii, banii nu îi vor fi daţi direct mamei, ci îi 
vor fi încredinţaţi unui administrator, care îi va da 
câte douăzeci de lire sterline pe an. Această sumă 


le va parveni lui Laoghaire MacKenzie Fraser şi 
Joseph Boswell Murray. Conform celei de-a patra 
condiţii, banii vor fi folosiţi pentru întreţinerea 
domeniului Balriggan. Conform celei de-a cincea 
condiţii, banii vor fi înmânaţi beneficiarilor numai 
după ce se va dovedi cu acte că banii aferenţi 
anului precedent au fost cheltuiţi aşa cum se 
cuvine. Omul şi-a strâns mâna pumn şi a ridicat 
degetul mare al celeilalte mâini, spunând: 

— Conform celei de-a şasea condiţii şi ultima, un 
anume James Alexander Cordon Fraser Murray 
din Lallybroch va administra sumele de bani. 
Sunteţi de acord cu aceste condiţii, domnule? 

— Sunt, a spus Jamie cu hotărâre, ridicându-se 
în picioare. Întocmiţi actul, vă rog. Şi acum, 
domnule Gowan, am să mă duc să beau un 
păhărel. Poate chiar două. 

Domnul Gowan a pus capacul călimării, s-a 
ridicat, ce-i drept cam încet, şi a spus: 

— O să vin şi eu la un păhărel cu tine, Jamie. 
Vreau să aflu despre războiul acela al tău, din 
America. Pare o aventură nemaipomenită. 

Odată cu trecerea vremii, lui lan îi era imposibil 
să doarmă. Trebuia să plece, să o găsească pe 
Rachel şi această dorinţă îl făcea să se simtă de 
parcă ar fi avut cărbuni aprinşi în stomac. Mătuşa 
Claire spunea că, în astfel de situaţii, simţi că îţi 
arde sufletul, şi chiar aşa era. Ea mai spunea că 
mai era vorba şi despre mâncarea nemestecată, 


dar nu era cazul lui, abia dacă putea mânca. 

Îşi petrecea zilele, pe cât se putea, împreună cu 
tatăl său. Stătea într-un colţ al încăperii şi se uita 
la tatăl său şi la fratele lui mai mare cum discutau 
despre treburile de la Lallybroch. Nu vedea cum 
ar fi putut să se ridice şi să plece. Să-i lase pe toţi 
în urmă. Să-l lase pe tatăl său în urmă pentru 
totdeauna. 

Zi după zi, erau de făcut tot felul de lucruri, 
oameni care trebuiau vizitaţi, drumuri de făcut, 
chiar dacă sentimentele deveneau prea puternice 
pentru a mai putea fi suportate. Seara, casa se 
cufunda în linişte. Această linişte era întreruptă 
uneori de tuşea tatălui său şi de respiraţia grea a 
celor doi nepoți ai săi. A început să simtă cum 
casa însăşi începe să respire, apăsându-l pe piept, 
inspirând şi expirând. Tocmai de aceea se ridica în 
capul oaselor şi trăgea aer în piept, ca să se 
convingă că putea să respire. In cele din urmă, se 
ridica din pat şi cobora scările, având grijă să nu 
facă zgomot, cu ghetele în mână. Apoi ieşea pe 
uşa din bucătărie şi se plimba pe sub nori şi pe 
sub stele, cu vântul care îi ţinea aprinşi cărbunii 
din inimă, pe care nu îi puteau stinge decât 
lacrimile sale. 

Într-o noapte, a găsit uşa deja deschisă A ieşit 
mânat de curiozitate şi a privit în jur, dar nu a 
văzut pe nimeni. Era foarte posibil ca tânărul 
Jamie să se fi dus în grajd. 

Una dintre cele două vaci trebuia să fete într- 
una din zilele care urmau. Poate că ar fi trebuit să 
dea o mână de ajutor... dar simţea sub coaste un 
foc ce ardea cu putere şi îi provoca dureri. Era 
mai bine să se mai plimbe puţin. Oricum, Jamie ar 


fi venit după el dacă ar fi avut nevoie de ajutor. 

A întors spatele casei şi acareturilor şi a început 
să urce dealul trecând pe lângă saivanul oilor, 
unde animalele stăteau întinse ca nişte mogâldeţe 
în bătaia lunii. Unele dintre ele scoteau câte un 
bee timid şi s-a gândit uimit că şi oile visau. 

Un astfel de vis a prins formă chiar înaintea lui. 
Apropiindu-se de gard, a văzut o umbră şi mai 
multe oi au început să behăie. 

— Taci, a bhailach, a spus mama lui încet. Dacă 
încep să behăie toate, o să trezească şi morţii. 

Acum o putea distinge. Era o siluetă subţire, cu 
părul despletit, ca o claie moale, ce contrasta cu 
fusta de culoare deschisă. 

— Tot vorbeşti de morţi, a spus lan. Am crezut 
că eşti o fantomă. Ce faci aici, mamă? 

— Număr oi, a răspuns ea, cu o undă de umor în 
glas. Doar asta trebuie să faci când nu poţi să 
dormi, nu-i aşa? 

— Aşa e, a replicat lan. Dă roade? 

— Uneori. 

Au stat nemişcaţi privind oile aşezându-se şi 
liniştindu-se. Era un miros dulceag de excremente 
de oaie şi de lână grasă şi lan şi-a dat seama cu 
uimire că îl liniştea până şi faptul că se afla în 
preajma oilor. 

— Te ajută să le numeri dacă ştii deja câte sunt? 
a întrebat el după câteva clipe de tăcere. Mama 
lui a dat din cap. 

— Nu. Le rostesc numele. E ca şi când ai rosti 
rugăciuni, doar că nu simţi nevoia să-ţi pui tot 
felul de întrebări. Întrebările te macină. 

„Mai ales dacă ştii că răspunsul va fi «nu»”, a 
gândit Ian şi şi-a pus o mână pe umărul ei. Ea a 


suspinat, dar apoi s-a liniştit, sprijinindu-şi capul 
pe umărul lui. Simţea oasele ei subţiri şi avea 
impresia că i se va frânge sufletul. 

Au stat aşa o vreme şi apoi ea s-a desprins încet, 
întrebându-l: 

— Ti-e somn? 

— Nu. 

— Bine, atunci hai să mergem. 

Fără a aştepta să primească vreun răspuns, 
femeia a pornit prin întuneric, depărtându-se de 
casă şi îndreptându-se către dealul din spatele ei. 

Unde îl ducea? Sau mai curând de ce? 

Urcau dealul către vechiul turn şi către cimitirul 
aflat în apropierea sa. A simţit cum îi îngheaţă 
inima. Oare voia să îi arate unde va fi mormântul 
tatălui său? 

S-a oprit deodată şi era cât pe ce să dea peste 
ea. S-a oprit, s-a întors şi i-a pus în palmă o 
pietricică. 

— Aici, a spus ea încet şi l-a condus către o 
piatră de forma unui cub, care era aşezată pe 
pământ. lan a crezut că este mormântul lui 
Caitlin, copilul care venise pe lume înaintea 
micuţei Jenny, o fetiţă care nu trăise decât o zi, 
dar a văzut că piatra de mormânt a lui Caitlin era 
puţin mai departe. Acea piatră avea aceeaşi 
mărime şi formă. S-a aplecat şi a pipăit-o, 
desluşind numele. 

Yeksa'a. 

— Mamă, a spus lan şi vocea lui i s-a părut chiar 
şi lui ciudată. 

— E bine, lan? a întrebat ea cu oarecare temere. 
Tatăl tău a spus că nu e sigur cum se scrie numele 
indian. Eu i-am cerut pietrarului să le sape pe 


amândouă. Mi s-a părut că aşa se cuvine. 

— Amândouă? a întrebat el, dar degetele lui 
pipăiau deja. 

Iseabail. 

— E corect, a spus el, lipindu-şi palma de piatra 
rece. 

S-a aplecat şi a pus pietricica ei lângă piatra 
funerară. S-a gândit că aşa trebuie să faci când te 
duci la un mormânt. Pietricica rămânea acolo ca 
mărturie că ai fost acolo, o dovadă că nu ai uitat. 

El mai avea pietricica în mână. Pur şi simplu nu 
îi venea să o pună lângă piatra funerară. li 
curgeau lacrimile şi mama lui îi pusese mâna pe 
braţ. 

— E în regulă, mo duine, a spus ea încet. Du-te 
la femeia ta cea tânără, căci vei fi mereu aici, 
alături de noi. 

Lacrimile lui curgeau, în timp ce din inimă părea 
să-i iasă fum. A pus pietricica încet pe mormântul 
fiicei lui. Era în siguranţă printre ai săi. 

Abia câteva zile mai târziu, în mijlocul 
oceanului, şi-a dat seama că mama lui îi vorbise ca 
unui bărbat. 

lan a murit imediat după răsăritul soarelui. 
Noaptea fusese de coşmar: era să se înece de 
multe ori cu propriul sânge, s-a sufocat, i-au ieşit 
ochii din orbite, a scuipat bucăţi de plămân. Patul 
lui arăta de parcă acolo avusese loc un măcel. 
Camera mirosea a transpiraţie, sudoarea unei 


lupte disperate. În cameră plutea mirosul morţii. 

În final fusese liniştit, cu pieptul abia mişcându- 
i-se. Respira mai rar şi cu un horcăit slab care 
semăna cu acela făcut de spinii de trandafiri ce 
zgâriau fereastra. 

Jamie făcuse câţiva paşi înapoi, astfel încât să-i 
lase tânărului Jamie locul alături de lan, acesta 
fiind fiul cel mare al muribundului. Jenny stătuse 
toată noaptea de cealaltă parte a patului, ştergând 
sângele,  transpiraţia rea şi lichidele urât 
mirositoare care ieşeau din trupul lui lan, topindu- 
l înaintea ochilor lor. lan ridicase mâna dreaptă şi 
şoptise: Jamie. Nu a deschis ochii, dar toată lumea 
ştia la care Jamie se referea. Tânărul Jamie şi-a 
croit drum spre patul muribundului. Degetele 
osoase ale lui lan i-au apucat mâna cu uluitoare 
putere. lan a murmurat ceva, dar prea încet 
pentru a fi auzit şi apoi a dat drumul mâinii. Nu 
era vorba despre relaxarea dată de moarte, ci pur 
şi simplu o făcuse pentru că sfârşise ceea ce avea 
de făcut, ţinând palma deschisă. 

Nu a mai spus nimic, dar a început să se 
relaxeze, trupul lui începând să se micşoreze, pe 
măsură ce viaţa se scurgeau din el. Când şi-a dat 
ultima suflare, au stat toţi nemişcaţi, aşteptând 
înfriguraţi să audă o altă răsuflare. Abia după un 
minut de tăcere au început să se uite unii la alţii, 
să arunce priviri furişe spre patul răvăşit, spre 
faţa liniştită a lui lan, dându-şi seama încet, încet 
că se terminase totul. 

El s-a întrebat dacă Jenny era supărată, pentru 
că lan îi adresase lui ultimele cuvinte. El credea 
că nu. Oricum, simţea că venise vremea să plece, 
văzându-l pe cumnatul său. Jamie ştia că îşi făcuse 


timp să stea de vorbă cu fiecare dintre copiii lui, 
să-i liniştească aşa cum putea, poate să le dea un 
sfat, să-i asigure că îi iubea. 

Fusese lângă Jenny atunci când Ian murise. Ea 
ofta şi părea să se facă mai mică lângă el. Era ca 
şi când acea bară de oţel pe care părea să o aibă 
înfiptă în spate în timpul ultimului an i-ar fi ieşit 
prin cap. Pe chipul ei nu se citea durerea, deşi el 
ştia că era prezentă; ea se bucura că totul se 
terminase, că aşa era mai bine pentru lan, pentru 
toţi. 

Sigur că ea şi lan găsiseră vreme să-şi spună 
ceea ce trebuia, în timpul ultimelor luni de când 
ştiau care era situaţia. 

S-a întrebat deodată ce i-ar fi spus lui Claire 
într-o asemenea situaţie. Probabil că i-ar fi spus 
întocmai ce i-a spus când s-au despărţit: Te 
iubesc. Abia aştept să ne revedem. Nu vedea ce 
altceva ar mai fi putut spune. 

Nu putea sta în casă. Femeile l-au spălat pe Ian 
şi l-au pus în salon. Apoi toată lumea începuse să 
gătească şi să facă curăţenie, pentru că se dusese 
vestea că lan murise şi oamenii începuseră să 
sosească deja la priveghi. 

La răsăritul soarelui începuse o ploaie măruntă. 
Trecuse prin grădina de zarzavat şi urcase panta 
care ducea către copaci. Jenny stătea acolo şi a 
avut o ezitare, dar, în cele din urmă, s-a aşezat 
lângă ea. Putea să-i ceară să plece, dacă dorea să 
fie singură. 

Nu a făcut-o. I-a întins mâna, iar el a prins-o 
într-a sa, gândindu-se ce oase subţiri avea şi cât 
era de fragilă. 

— Vreau să plec a spus ea liniştită. 


— Nu te acuz, a răspuns el, aruncând o privire 
spre casă. Copacii aveau frunze verzi, 
împrospătate de ploaie, dar cândva urma să cadă 
şi ele. 

— Vrei să ne plimbăm pe malul lacului? a 
întrebat Jamie. 

— Nu, am vrut să spun că vreau să plec de aici, 
de la Lallybroch. Pentru totdeauna. 

Aceste cuvinte ale ei l-au surprins cu totul. 

— Nu cred că vorbeşti serios, a spus el în cele 
din urmă, rostind cuvintele cu prudenţă. A fost un 
şoc. Nu ar trebui... 

Ea a dat din cap şi a pus o mână pe piept, 
spunând: 

— Ceva s-a rupt în mine, Jamie, a spus ea încet. 
Indiferent ce m-ar fi legat de locul acesta, s-a 
pierdut. 

Nu ştia ce să spună. Când ieşise din casă, nu 
voise să se uite la cimitirul de la picioarele 
turnului, acel petic de pământ de culoare închisă. 
Acum a privit în mod deliberat într-acolo. 

— L-ai părăsi pe lan? 

Ea a oftat, continuând să ţină mâna pe piept. 

Când Jamie a rostit aceste cuvinte, şi-a apăsat 
mâna pe inimă. 

— lan e cu mine, a replicat ea, îndreptându-şi 
spatele de parcă s-ar fi pregătit să apere 
mormântul proaspăt săpat. Nu mă va părăsi 
niciodată şi nici eu pe el. 

După ce a rostit aceste cuvinte, şi-a întors capul 
şi l-a privit. Avea ochii roşii, dar nu îi curgeau 
lacrimi. 

— Nici pe tine nu te va părăsi, Jamie. Şi tu ştii 
asta, i-a spus ea. 


În mod neaşteptat, ochii lui Jamie s-au umplut 
de lacrimi. De aceea şi-a întors capul. 

— Ştiu asta, da, a spus el încet şi a sperat că era 
într-adevăr aşa. Acum însă, locul din interiorul 
său, în care era obişnuit să-l găsească pe Ian, era 
gol ca un bodhran. Jamie s-a întrebat dacă avea să 
se întoarcă. Oare Ian se mutase într-o altă parte a 
sufletului său, într-un loc pe care nu îl cercetase 
încă? Spera că aşa stăteau lucrurile. Nu cercetase 
şi nu avea să cerceteze, pentru că se temea că nu 
va găsi nimic. 

A vrut să schimbe subiectul, ca să-i dea timp de 
gândire. Era însă greu să găsească un subiect care 
să nu aibă o legătură cu moartea lui lan sau cu 
moartea în general. O pierdere e ca toate şi toate 
sunt ca una. O singură moarte deschidea porţile 
memoriei. 

— Când a murit tata, a spus el deodată - 
surprinzând-o şi surprinzându-se pe sine însuşi, 
spune-mi ce s-a întâmplat atunci. 

Jamie a simţit că Jenny s-a întors spre el, dar a 
continuat să-şi privească mâinile, frecându-şi încet 
cu mâna stângă cicatricea de pe dreapta. 

— L-au adus acasă, a spus ea în cele din urmă. 
Era aşezat într-o căruţă. Dougal MacKenzie era 
acolo. El mi-a spus că tata a văzut cum erai biciuit. 
Apoi s-a prăbuşit. Când l-au ridicat de la pământ, o 
parte a feţei era încordată şi cealaltă era moale. 
Nu putea să vorbească şi nici să se mişte. L-au 
luat şi l-au adus acasă. 

Jenny s-a oprit şi a înghiţit în sec, privind turnul 
şi locul de îngropăciune. 

— Am adus un doctor. I-a lăsat sânge tatei de 
mai multe ori. A ars tot felul de lucruri şi i-a băgat 


fumul sub nas. A încercat să-i dea şi medicamente, 
dar tata nu prea era în stare să înghită. li puneam 
picături de apă pe limbă, dar asta era tot. Jenny a 
oftat adânc şi a continuat: a murit a doua zi, în 
zori. 

— Ah... Nu a mai spus nimic? 

Jenny a dat din cap şi a răspuns: 

— Nu mai putea vorbi. Îşi mişca din când în 
când buzele şi scotea nişte sunete. 

Lui Jenny i-a tremurat puţin bărbia când a 
rememorat momentele acelea. A reuşit totuşi să 
facă în aşa fel încât să nu-i tremure buzele. 

— Am văzut când i s-a apropiat sfârşitul că 
încerca să vorbească, a spus ea mai apoi. Incerca 
să pronunţe cuvintele şi se uita în ochii mei, vrând 
ca eu să pricep ce ar fi vrut să spună. 

Jenny i-a aruncat o privire fugară şi i-a 
mărturisit: 

— A spus o dată Jamie, mi-am putut da seama. I- 
am zis atunci că Dougal îmi dăduse de ştire că erai 
în viaţă şi aveai să te faci bine. Asta a părut să-l 
liniştească puţin şi a murit la scurtă vreme după 
aceea. 

Începuse să plouă slab, iar picăturile băteau în 
frunzele aflate deasupra capetelor lor. 

— Taing, a şoptit el în cele din urmă. Aş fi vrut 
să-i spun că-mi pare rău. 

— Nu ar fi fost nevoie s-o faci, a spus ea încet. 
Ştia ce voiai să-i spui. 

Jamie a dat din cap, simțind că, în clipa aceea, 
nu era în stare să vorbească. 

A luat în cele din urmă mâna lui Jenny şi s-a 
întors spre ea. 

— Cu toate astea, pot să-ţi spun ţie îmi pare rău, 


a piuthar, şi o fac. 

— Pentru ce? a întrebat ea surprinsă. 

— Pentru că l-am crezut pe Dougal când mi-a 
spus... ei bine, pentru că l-am crezut când mi-a zis 
că tu ai devenit târfa unui militar englez. Am fost 
un prost. 

Jamie şi-a privit mâna mutilată pentru că nu voia 
să o privească pe Jenny în ochi. 

— Da, a spus ea, punându-şi mâna pe a sa, rece 
ca frunzele ce pluteau în jurul lor. Tu aveai nevoie 
de el, nu eu. 

Au mai rămas aşa o vreme, învăluiţi în linişte, 
ţinându-se de mână. 

— Unde crezi că-i acum? a întrebat Jenny 
deodată. Unde crezi că este lan, vreau să spun. 

Jamie a privit casa, apoi mormântul proaspăt 
săpat, dar bineînţeles că lan nu mai era. Pentru o 
clipă, s-a simţit cuprins de panică, i-a revenit 
senzaţia de pustietate pe care o avusese mai 
devreme. Apoi şi-a adus aminte ce îi spusese Ian: 

— Pe dreapta ta, omule. 

Pe dreapta lui, ca să îi apere acea parte a 
corpului pe care nu se simţea sigur. 

— E aici, i-a spus lui Jenny privind către spaţiul 
rămas gol între ei. E aici, unde îi este locul. 


PARTEA A ŞAPIEA 


Vartejul 

FIUL VRĂJITOAREI 


Când Roger şi Buccleigh s-au apropiat de casă, 
Amanda a ieşit să îi întâmpine şi apoi s-a întors la 
mama ei, strigând: 

— Mamă, uite ce am eu! 

— Oh, ce frumos! a exclamat Brianna, 
aplecându-se să admire jucăria şi suflând pentru 
ca aceasta să se învârtească. 

— Eu fac aşa, eu fac aşa! a exclamat micuța 
luând jucăria şi suflând, dar fără prea mult spor. 

— Dintr-o parte, a leannan, dintr-o parte, i-a 
spus William  Buccleigh, ocolind maşina şi 
întorcând mâna micuţei în aşa fel încât sfârleaza 
să fie perpendiculară faţă de chipul ei, pentru ca 
apoi să o îndemne: 

— Acum suflă. 

Şi-a adus obrazul lângă al ei şi a ajutat-o să 
sufle, iar sfârleaza a zumzăit ca un cărăbuş. 

— Vezi ce frumos? Joacă-te tu singură cu ea, a 
spus Buccleigh, aruncându-i lui Bree o privire 
rugătoare, pentru ca apoi să o ducă pe micuță pe 
alee, în timp ce ea pufăia şi sufla de zor. Au trecut 
amândoi pe lângă Jem, care s-a oprit ca să admire 
sfârleaza. Roger a ieşit din maşină cu două genţi şi 
s-a oprit să schimbe o vorbă cu Brianna. 

— Dacă am fi avut un câine, mă întreb dacă şi el 
l-ar fi plăcut, a spus ea încet, privindu-l pe 
oaspetele lor prins într-o discuţie însufleţită cu cei 


doi copii. 

— Omul poate zâmbi tot timpul şi, cu toate 
acestea, poate fi un personaj malefic, a replicat 
Roger privindu-şi oaspetele cu ochi mijiţi. Lăsând 
deoparte instinctele, eu cred că nici copiii, nici 
câinii nu se pricep la oameni. 

— Hmm. Ţi-a mai spus ceva cât timp aţi fost 
plecaţi astăzi? 

Roger fusese cu William Buccleigh la Inverness 
ca să-i cumpere haine, pentru că nu avea nimic 
altceva în afară de blugii, tricoul şi jacheta pe care 
le primise de la societatea de caritate. 

— Mi-a spus câteva lucruri, a mărturisit Roger. 
L-am întrebat cum a ajuns aici la Lallybroch şi ce 
a făcut cât s-a tot vânturat pe-aici. El a spus că mă 
văzuse pe stradă în Inverness şi mă recunoscuse, 
dar că mă urcasem în maşină şi plecasem înainte 
ca el să se fi hotărât să-mi vorbească. M-a mai 
văzut o dată sau de două ori şi a început să se 
intereseze unde anume locuiam. A... 

Roger s-a întrerupt şi a privit-o pe Brianna, 
zâmbind, pentru ca apoi să continue: 

— Nu uita ce este şi de unde a venit. Ela crezut 
- şi nu prea sunt de părere că minte - că eu aş fi 
bătrân. 

— Chiar aşa? 

— Chiar aşa. Şi apoi să nu uităm că am fost 
spânzurat şi am supravieţuit, lucru care nu li se 
întâmplă prea multor oameni. 

A strâmbat puţin din buze şi şi-a pipăit 
cicatricea de pe gât, continuând: 

— Şi eu... vreau să spun noi... am trecut cu bine 
peste călătoria prin roci... Am înţeles punctul lui 
de vedere. 


Deşi era neliniştită, Brianna a pufnit în râs: 

— Vrei să spui că i-a fost frică de tine? 

Roger a dat din umeri, descumpănit: 

— la fost şi cred că aşa au stat lucrurile. 
Oricum, dacă se teme, ştie foarte bine să-şi 
mascheze sentimentele. 

— Tu ai arăta că ţi-e teamă, dacă te-ai vedea 
nevoit să înfrunţi o fiinţă puternică, supranaturală, 
sau ai încerca mai curând să laşi impresia că eşti 
calm? Ai arăta că eşti un mascul adevărat, cum 
spune mama. Ai arăta că eşti un bărbat adevărat, 
cum spune tata. Tu şi tata vă purtaţi ca John 
Wayne dacă aveţi impresia că e ceva în neregulă, 
iar omul acesta se înrudeşte cu voi amândoi. 

— Bine spus, a replicat Roger, care se 
strâmbase la auzul cuvintelor „fiinţă puternică, 
supranaturală”, dar şi când ea făcuse referire la 
John Wayne. Oricum, a recunoscut că a fost puţin 
şocat de tot ce a văzut în jur şi 1] înțeleg. 

— Mmm. Şi noi ştiam ce facem. Cel puţin într-o 
anumită măsură. Mi-a spus ce s-a întâmplat când a 
trecut prin pietre. Ţi-a spus şi ţie? 

Merseseră încet, dar ajunseseră aproape de uşă. 
Brianna a auzit glasul lui Annie în hol, care 
întreba ceva amestecându-se în pălăvrăgeala 
copiilor. Se auzea şi glasul gros al lui William 
Buccleigh. 

— Da, mi-a spus, a replicat Roger. El îşi doreşte 
foarte mult să se întoarcă în timpul lui. Era 
limpede că eu ştiam ce trebuia să facă el şi că 
trebuia să stea de vorbă cu mine ca să afle ce 
anume avea de făcut, dar numai dacă eşti nebun 
te duci aşa, pur şi simplu, la uşa unui străin, mai 
ales dacă era cât pe ce să îl ucizi sau dacă el te-ar 


putea transforma în corb în doi timpi şi trei 
mişcări. 

Roger a dat din umeri şi apoi a continuat: 

— Şi-a părăsit locul de muncă şi a început să 
dea târcoale pe-aici, spre a vedea dacă nu cumva 
noi scoteam pe uşa din spate oase omeneşti. Jem a 
dat peste el într-o zi, în vechiul turn, şi i-a spus 
băiatului că ar fi un Nuckelavee. I-a spus asta ca 
să-l sperie şi să-l facă să plece, dar şi ca să aflu eu 
lucrul ăsta. Dacă aflam şi făceam ceva magic, 
atunci... 

Roger a ridicat braţele, cu palmele îndreptate în 
sus. 

— Ar fi fost posibil să fii un vrăjitor primejdios, 
dar el ştie foarte bine că tu ai putea să-l trimiţi 
înapoi, întocmai ca vrăjitorul din Oz. 

Roger a privit-o preţ de o clipă, pentru ca apoi 
să-i spună: 

— El nu seamănă chiar deloc cu Judy Garland... 

Ar fi vrut să continue, dar Annie Macdonald l-a 
întrerupt, întrebând de ce stăteau amândoi afară, 
lăsându-se pişcaţi de țânțari, dacă cina era gata. 
S-au scuzat şi au intrat în casă. 

Brianna a mâncat fără a-şi da seama foarte bine 
ce avea în farfurie. Jem urma să-şi petreacă din 
nou seara cu Bobby şi să plece la pescuit sâmbăta 
pe domeniul Rothiermurchus. A simţit că i se 
strânge inima la acel gând şi şi-a adus aminte că 
tatăl ei l-a învăţat pe Jem să pescuiască folosind o 
undiţă meşterită acasă. Aceea era singura unealtă 
de pescuit de care dispuneau. Oare Jem avea să-şi 
aducă aminte cum se pescuieşte? 

Era mai bine că băiatul pleca de acasă. Ea şi 
Roger vor sta de vorbă cu William Buccleigh 


pentru a decide cum anume îl vor trimite înapoi în 
timpul său. Era mai bine dacă Jem nu era prin 
preajmă ca să tragă cu urechea la astfel de 
discuţii. Brianna s-a întrebat dacă avea rost să o 
consulte pe Fiona. 

Fiona Graham era nepoata bătrânei doamne 
Graham, care se ocupase de menajul tatălui 
adoptiv al lui Roger, reverendul Wakefield. De 
asemenea, bătrâna doamnă Graham era „cea 
chemată”, adică deținătoarea unor tradiţii foarte 
vechi. În timpul Sărbătorii Focului, care se 
desfăşura la Beltane, femeile din familiile care le 
transmiseseră obiceiurile se strângeau la răsăritul 
soarelui şi, îmbrăcate în alb, se roteau într-un 
dans despre care Roger spunea că era un vechi 
dans scandinav. Când se încheia dansul, cea 
chemată cânta, rostind cuvinte pe care nimeni nu 
le mai înţelegea, prin cântecul ei izbutind să înalțe 
soarele deasupra orizontului. Raza soarelui trecea 
atunci prin piatra crăpată. 

Doamna Graham murise liniştită, în somn, cu ani 
în urmă, dar îi transmisese tot ce ştia şi rolul ei de 
„chemată” nepoatei sale, Fiona. 

Fiona îl ajutase pe Roger, care trecuse prin 
pietre, să o găsească pe Brianna, punând în joc 
inelul ei de logodnă cu diamant pentru a-i fi de 
folos. Prima încercare se terminase aşa cum o 
descrisese William Buccleigh, adică Roger fusese 
în flăcări, în mijlocul cercului de pietre. 

Brianna s-a gândit că puteau face rost de o 
piatră prețioasă fără nicio problemă, în timp ce 
împingea către Roger bolul cu salată cu un gest 
automat. Din ceea ce ştiau până atunci, nu era 
neapărat necesar să fie o piatră foarte scumpă sau 


foarte mare. Granatele mamei lui Roger îl 
ajutaseră să nu moară în timpul primei încercări. 

Şi-a adus aminte de urma de arsură de pe 
pieptul lui William Buccleigh dându-şi seama că se 
holba la el. La rândul său, William se holba la ea. 
S-a înecat cu o bucată de castravete, apoi a agitat 
braţele, a luat apă, a băut şi toate acestea au 
explicat faptul că s-a înroşit la faţă. 

Toţi s-au întors la mâncarea pe care o aveau 
înainte, dar ea şi-a dat seama că Roger o privea cu 
coada ochiului. Ea i-a aruncat o privire fugară 
printre gene, vrând să-i transmită mesajul: Mai 
târziu. Sus. Roger s-a mai liniştit şi s-a reîntors la 
conversaţia cu unchiul Buck şi cu Jemmy, despre 
muşte. 

Ea voia să discute cu Roger despre ceea ce 
spusese Buccleigh, ca să decidă ce era de făcut cu 
el, şi asta cât mai repede. Nu avea să-i 
mărturisească ce spusese William Buccleigh 
despre Rob Cameron. 

Roger stătea întins în pat şi privea lumina lunii 
căzând pe chipul Briannei, în timp ce ea dormea. 
Era destul de târziu, dar el continua să fie treaz. 
Era un lucru ciudat, deoarece adormea de obicei 
la câteva secunde după ce făcea dragoste cu ea. 
Din fericire, şi ea adormea imediat. In seara 
aceea, se ghemuise lângă el cu afecţiune, înainte 
ca trupul ei cald să devină inert în braţele lui. 

Fusese minunat, dar puţin diferit. Ea era 
întotdeauna dornică, ba chiar nerăbdătoare, şi 
acela nu fusese un lucru neobişnuit, dar insistase 
să încuie uşa dormitorului. El montase o broască, 
pentru că Jem învățase să deschidă uşile la vârsta 
de şapte ani. 


Uşa era în continuare încuiată şi, când a 
observat acest lucru, s-a strecurat cu grijă din 
aşternut şi a descuiat-o. Jem avea să-şi petreacă 
noaptea cu Bobby, care devenise cel mai bun 
prieten al său, dar dacă Mandy avea nevoie de ei 
în timpul nopţii, Roger nu voia ca ea să găsească 
uşa încuiată. 

În cameră era răcoare, dar era plăcut. 
Montaseră un sistem de încălzire în podea, care 
nu făcea faţă temperaturilor ce se înregistrau 
iarna în Highlands, dar era foarte potrivit toamna. 

Când dormea, Bree se încălzea şi transpira, iar 
temperatura corpului ei creştea cu două sau trei 
grade. Se întâmpla frecvent să dea pătura 
deoparte. Acum stătea întinsă, goală până la brâu, 
cu palmele deasupra capului, sforăind uşor. El şi-a 
dus mâna absent sub testicule, întrebându-se dacă 
aveau să o mai facă o dată. S-a gândit că ea nu ar 
avea nimic împotrivă, dar... 

Poate nu ar trebui. Când făcea dragoste cu ea, 
de cele mai multe ori nu se grăbea şi simţea o 
plăcere barbară când ea se abandona cu totul... şi 
o făcea cu siguranţă în mod voit, dar mereu după 
un moment de ezitare, după o clipă care nu era 
chiar rezistenţă. Era un mijloc de a se asigura pe 
sine - dacă nu de a-l asigura pe el - că ar fi avut 
dreptul să refuze. O redută care a fost cucerită o 
dată şi a fost reconstruită se apără cu mai multă 
hotărâre. Nu credea că ea realiza că face aşa; nu i- 
o spusese niciodată, nevoind să existe între ei 
nicio neplăcere. 

In seara aceea fusese altfel. Se manifestase mai 
zgomotos, apoi se abandonase cu oarecare 
ferocitate, trăgându-l spre ea şi înfigându-şi 


unghiile în ceafa lui. Iar el... 

Se oprise o clipă, apoi o posedase nemilos, 
pentru a-şi demonstra sieşi, dacă nu pentru a-i 
demonstra ei, că era a lui şi nu-şi aparţinea sieşi, 
că nu era de neatins. 

Şi ea îl încurajase. 

El îşi dădea seama de acest lucru şi nu îşi luase 
mâna de pe testicule. Işi privea soţia aşa cum 
privea un soldat roman o Sabină, vrând să-şi dea 
seama ce greutate are şi dacă o poate duce cu 
sine. Raptio era cuvântul latin care se traduce de 
obicei prin „viol”, deşi cuvântul în sine însemna a 
răpi, a acapara. hRaptio, raptor, a acapara prada. 
Inţelegea sensul acestor cuvinte şi îşi dădea 
seama că tot nu îşi luase mâna de pe organele 
genitale, care deciseseră unilateral că nu, ea nu ar 
avea nimic împotriva unei noi partide de amor. 

Creierul său i-a trimis un semnal făcându-l să 
înţeleagă că totul avea legătură cu faptul că aveau 
în casă un străin şi nu orice străin, ci pe William 
Buccleigh Mackenzie. 

— Ei bine, o să dispară până la Sărbătoarea 
Soarelui, a murmurat Roger apropiindu-se de pat. 
Portalul va fi deschis atunci şi, dacă va avea în 
mână o piatră prețioasă, bietul om se va putea 
întoarce la soţia lui în... 

S-a băgat în aşternuturi, a pus mâna pe fesele ei 
calde şi i-a şoptit: 

— O să pun eu mâna pe tine şi pe căţeluşul tău! 

Ea a râs imperceptibil, cu ochii închişi şi şi-a 
trecut o unghie peste pielea lui sensibilă, 
murmurând: 

— M-am topiiiit! 

După aceea, el a adormit, dar s-a trezit foarte 


devreme, dându-şi seama cu uimire că se afla în 
stare de alertă. 

El trebuie să fie de vină, s-a gândit Roger, 
dându-se din nou jos din pat. Nu am să pot dormi 
liniştit până ce nu scăpăm de el. Nici nu s-a mai 
străduit să fie discret. Brianna sforăia şi acesta 
era un semn că dormea dusă. A îmbrăcat pijamaua 
şi a ieşit pe coridor, ascultând. 

Casa de la Lallybroch vorbea noaptea, aşa cum 
fac toate casele vechi. Era obişnuit cu trosnetele 
grinzilor din lemn, care se auzeau atunci când se 
făcea mai rece în încăperi şi cu trosnetele podelei 
de pe holul de la etaj, ca şi când s-ar plimba 
cineva pe-acolo cu paşi repezi. Când vântul bătea 
dinspre vest şi zgâlţâia geamurile, zgomotul lor 
acoperea  sforăitul Briannei. Acum era linişte 
adâncă. 

Pe William Buccleigh îl cazaseră în capătul 
holului, deoarece chiar fără să fi vorbit despre 
asta, luaseră hotărârea ca el să nu stea la acelaşi 
etaj cu cei mici. Doreau să fie mai aproape de ei, 
ca să îl poată supraveghea. 

Roger a înaintat încet pe hol, ascultând. Pe sub 
uşă se vedea că în încăperea în care dormea 
Buccleigh era întuneric. Din camera respectivă i 
se auzea sforăitul gros şi regulat. Acesta s-a 
întrerupt o dată, pentru că omul s-a întors, a 
mormăit ceva de neînțeles, pentru ca apoi să 
continue să doarmă. 

— E în regulă, şi-a spus Roger. 

Gândurile sale, întrerupte mai devreme, au 
intrat pe făgaşul lor normal. Da, bineînţeles că 
totul avea legătură cu faptul că aveau un străin în 
casă, mai ales că era vorba despre Buccleigh. Atât 


el, cât şi Brianna se simțeau ameninţaţi de 
prezenţa lui. 

În cazul lui, era vorba de îngrijorare, dar şi de 
furie amestecată cu derută. Datorită convingerilor 
sale religioase, îl iertase pe William Buccleigh 
pentru că avusese un rol în spânzurarea lui, 
făcându-se vinovat pentru că Roger îşi pierduse 
vocea. Oricum, omul nu încercase să-l ucidă şi nu 
avusese cum să ştie ce se va întâmpla. 

Una era să ierţi un om despre care ştii că este 
mort de două sute de ani şi cu totul altceva să ierţi 
un om care trăieşte sub acelaşi acoperiş cu tine, 
care mănâncă la masă cu tine şi care vrea să fie 
plăcut de soţia ta şi de copiii tăi. 

Și nu trebuie să uităm că este un bastard, a 
gândit Roger supărat, coborând scările în 
întuneric. Arborele genealogic pe care i-l arătase 
lui William Buccleigh se dovedise a fi corect. Omul 
era marcat pe acest arbore, era încadrat de 
părinţi şi de copii. Cu toate acestea, arborele acela 
genealogic era o minciună. William MacKenzie era 
un bastard, un fiu nelegitim al lui Dougal 
Mackenzie, şeful clanului Mackenzie şi al lui 
Geillis Duncan, o vrăjitoare. Roger a crezut că 
William Buccleigh nu ştia acest lucru. 

Ajuns în josul scării, Roger a aprins lumina în 
hol şi a vrut să se ducă la bucătărie pentru a se 
convinge că uşa din spate era încuiată. 

Discutase cu Brianna despre asta, dar nu 
căzuseră de acord. Roger era de părere că 
trecutul nu trebuia adus la suprafaţă. La ce i-ar fi 
folosit omului să-şi cunoască originile? Părinţii lui 
dispăruseră de multă vreme şi nu mai era în 
Highlands, iar William avea să dispară şi el. 


Bree insistase asupra ideii că William avea 
dreptul să afle adevărul, dar nu putuse explica de 
ce. 

— Tu eşti cine crezi că eşti şi cine ai fost 
dintotdeauna, a spus ea în cele din urmă, 
frustrată. Eu nu am ştiut cine sunt. Crezi că ar fi 
fost mai bine dacă nu aş fi ştiut cine este cu 
adevărat tatăl meu? 

El s-a gândit că da, poate ar fi fost mai bine. De 
îndată ce adevărul ieşise la iveală, vieţile lor se 
schimbaseră radical şi fuseseră expuşi unei serii 
de pericole. Era cât pe ce să-şi piardă viaţa. Ea 
fusese în pericol, fusese violată şi omorâse un om. 
Nu îi vorbise despre asta, dar poate că ar fi trebuit 
să o facă. Văzuse în privirea ei că se simţea 
împovărată şi el ştia de unde provenea acea 
povară. Şi el avea aceeaşi senzaţie de apăsare. 

Cu toate acestea... ar fi preferat să nu ştie ceea 
ce ştia? Şi-ar fi dorit să nu trăiască în trecut, să 
nu-l cunoască pe Jamie Fraser, să nu vadă acea 
latură a lui Claire care ieşea la iveală numai în 
prezenţa soţului ei? 

Oricum, nu era vorba despre arborele binelui şi 
răului din Eden, era vorba despre un arbore al 
cunoaşterii binelui şi răului. Cunoaşterea putea să 
fie un dar otrăvit, dar era totuşi un dar şi oamenii 
care ar fi fost gata să-l înapoieze erau puţini. 
Pentru ei era acelaşi lucru, şi-a spus Roger, pentru 
că nu puteau să înapoieze acest dar. Tocmai acela 
a fost punctul lui de vedere în cadrul discuţiei. 

— Nu ştim ce rău ar putea aduce cu sine, 
spusese el. Nu ştim dacă nu ar putea face râu. La 
ce i-ar folosi dacă ar şti că mama lui a fost o 
nebună, o vrăjitoare sau ambele, o femeie care a 


comis mai multe crime? La ce i-ar folosi dacă ar şti 
că tatăl său a fost un adulterin, un om care a 
încercat să ucidă oameni? A fost un şoc pentru 
mine când mama ta mi-a povestit despre Geillis 
Duncan, şi ea e la o distanţă de opt generaţii faţă 
de mine. Şi înainte ca tu să mă întrebi, am să-ţi 
spun eu că da, aş fi putut trăi şi fără să aflu lucrul 
acesta. 

Ea îşi muşcase nervoasă buza şi dăduse din cap. 

— Este vorba doar despre faptul că mă tot 
gândesc la Willie, a spus ea în cele din urmă, 
dându-se bătută. Nu mă refer la William 
Buccleigh, ci... la fratele meu. 

Ea a roşit puţin când a spus „fratele meu”. 

— Chiar aş vrea ca el să ştie adevărul, a 
continuat ea. Dar tata şi Lordul John nu vorca el 
să-l afle şi poate că ei au dreptate. Nu ar putea 
continua să trăiască la fel, dacă i-aş spune 
adevărul. 

— Au dreptate, spusese Roger sec. Dacă ar 
crede ce îi spunem, l-ar face să trăiască în tristeţe 
şi negare, lucru care l-ar devora pur şi simplu sau 
l-ar sili să recunoască faptul că este fiul unui 
criminal scoţian, ceea ce nu ar fi bine pentru 
moravurile secolului al optsprezecelea. 

— Nu i-ar lua titlul, spusese Bree. Tata spunea 
că, după legea din Marea Britanie, nu se lua titlul 
unui copil care l-a moştenit de la soţul mamei sale, 
indiferent dacă acel soţ este sau nu tatăl copilului. 

— Nu, dar imaginează-ţi cum ar fi să trăieşti cu 
un titlu la care nu ai dreptul, deoarece ştii că 
sângele care-ţi curge-n vine nu este nobil, deşi tu 
credeai că este. Gândeşte-te cum ar fi ca lumea să- 
ţi spună „Lordul Cutare” şi să-ţi imaginezi cum ți- 


ar spune dacă ar şti adevărul. 

O scuturase uşor, încercând să o facă să-i 
înţeleagă punctul de vedere. 

— Oricum i-ar distruge viaţa, continuase Roger. 
Ar fi ca şi când l-ai pune pe un butoi cu pulbere şi 
i-ai da foc. Nu ai şti când ar exploda butoiul, dar ai 
şti sigur că ar exploda. 

— Mhm! mormăise ea şi discuţia luase sfârşit. 

Era clar că acel „mhm” nu însemna că ea era de 
acord şi că discuţia nu se terminase de fapt. 

El verificase toate uşile şi toate geamurile de la 
parter, terminând cu biroul lui. 

A aprins lumina şi a intrat în încăpere. Era cât 
se poate de treaz, cu nervii încordaţi. Se întreba 
de ce. Oare casa încerca să-i spună ceva? A pufnit. 
Era şi greu să nu ai tot soiul de impresii în toiul 
nopţii, cu vântul bătând în geamuri. Se simţise 
mereu bine în acea încăpere, acela era locul lui. 
Ce era în neregulă? 

A privit rapid în jur, s-a uitat pe birou, pe 
pervazul cu crizanteme galbene, pe care Bree la 
pusese acolo, a privit rafturile... 

A înmărmurit, simțind că inima îi bătea să-i 
spargă pieptul. Şarpele nu era acolo. Ba da, era. 
L-a privit atent. Era acolo, dar nu la locul lui. Nu 
era în faţa cutiei din lemn în care se aflau 
scrisorile de la Claire şi de la Jamie, ci cu două 
rafturi mai jos. 

L-a luat şi, în virtutea unui automatism, şi-a 
trecut degetul peste lemnul de cireş. Era cu 
putinţă ca Annie Macdonald să-i fi schimbat locul? 
Nu. Ea făcea curat în birou şi ştergea praful, dar 
nu schimba niciodată locul obiectelor. O văzuse 
chiar el ridicând o pereche de galoşi lăsaţi 


neglijent în mijlocul vestibulului, ştergând pe sub 
ei cu grijă, pentru ca apoi să îi pună la loc, aşa 
cum erau, plini de noroi. Ea nu ar fi schimbat 
niciodată locul şarpelui. 

Cu atât mai mult, nu ar fi făcut-o Brianna. El 
ştia, fără a şti de unde ştie, că Bree avea acelaşi 
sentiment ca şi el. Şarpele lui Willie Fraser păzea 
tezaurul fratelui său. 

A pus mâna pe cutia din lemn înainte ca 
gândurile lui să între pe făgaşul normal. 

A intrat în stare de alarmă: cineva umblase în 
cutia cu scrisori. Cărticelele erau deasupra, 
scrisorile erau dedesubt şi nu invers, aşa cum ar fi 
trebuit. A scos scrisorile blestemându-se că nu le 
numărase niciodată. Cum avea să-şi dea seama 
dacă lipsea vreuna? 

Le-a sortat repede, separându-le pe cele citite 
de cele necitite şi a crezut că teancul de scrisori 
necitite arăta la fel ca şi până atunci. Indiferent 
cine umblase în cutie, nu deschisese scrisorile 
necitite. Asta era, totuşi, ceva. Indiferent cine 
umblase în cutie, dorise să rămână nedescoperit. 

A umblat repede prin scrisorile citite şi şi-a dat 
seama deodată că lipsea una. Era aceea pe care 
Brianna o scrisese pe hârtie realizată manual, cu 
flori în textură. Era prima. Dumnezeule, ce se 
spunea în ea? Suntem în viaţă. Îşi aducea aminte 
de această propoziţie. După această afirmaţie, 
Claire povestise despre explozie şi despre 
incendiul care devorase casa cea mare. Oare le 
dăduse de ştire în scrisoarea aceea că voiau să 
vină în Scoţia? Poate că da. Dar ce mama 
dracului... 

La etajul al doilea al casei, Mandy se ridicase în 


capul oaselor şi ţipa ca o ban-sidhe. 

El a ajuns la Mandy cu puţin înaintea Briannei şi 
a luat fetiţa în braţe, strângând-o la pieptul pe 
care inima lui ameninţa să-l spargă. 

— Jemmy, Jemmy! a strigat ea. A plecat! A 
PLECAT! 

Când a scos acest strigăt, fetiţa a încremenit în 
braţele lui Roger, lovindu-i burta cu picioarele. 

— Hei, hei! i-a spus Roger, încercând să o 
liniştească. E în regulă. Jemmy e bine. E bine. Îşi 
va petrece noaptea la Bobby. Mâine o să se 
întoarcă acasă. 

— A plecat! a strigat fetiţa, zbătându-se ca un 
tipar, fără să vrea să scape din braţele lui Roger, 
dar fiind cuprinsă de paroxismul unei tristeţi 
dezlănţuire. Nu-i aici! Nu-i aici! 

— Da, aşa cum ţi-am spus, el e la Bobby, el... 

— Nu-i aici! a strigat ea, lovindu-se cu palma 
peste cap. Nu e aici cu mine! 

— la vino încoace, copilaş, a spus Brianna, 
luând-o în braţe pe fetiţa cu obrajii scăldaţi în 
lacrimi. 

— Mamă! Mamă! Jemmy a PLECAT! 

Fetiţa s-a prins cu putere de mama ei, strigând: 

— Nu-i cu mine! 

Bree s-a încruntat, uluită, examinând-o şi 
gândindu-se că poate avea febră, poate i se 
umflaseră ganglionii, poate avea abdomenul tare... 

— Nu e cu tine, a spus ea în cele din urmă. 
Explică-i lui mami ce vrei să spui, scumpa mea. 

— Nu-i aici! a strigat Mandy disperată, lovindu- 
şi mama peste piept. 

— Oooh! 

Uşa din capătul holului s-a deschis şi William 


Buccleigh a ieşit din camera sa, purtând halatul de 
lână al lui Roger. 

— Oare cine face scandalul ăsta? a întrebat el. 

— El l-a luat! El l-a luat! a strigat fetiţa, lipindu- 
şi obrazul de umărul Briannei. 

Deşi nu avea o astfel de reacţie de obicei, Roger 
a simţit că i se transmite spaima fetiţei, convins 
fiind că se petrecuse ceva cumplit. 

— Ştii unde este Jem? a ţipat el la Buccleigh. 

— Nu ştiu, a răspuns acesta din urmă, 
încruntându-se. Nu e în patul lui? 

— Nu el a exclamat Brianna. Doar l-ai văzut 
plecând, pentru numele lui Dumnezeu. 

Bree şi-a făcut loc între cei doi bărbaţi, spunând: 

— Terminaţi amândoi. Roger, ia-o pe Mandy. Eu 
o s-o sun pe Martina Hurragh. 

A pus-o pe Mandy în braţele lui Roger. Fetiţa 
suspina, ţinându-şi degeţelul în gură. Bree s-a 
grăbit să urce scările, în vreme ce hainele îi 
fluturau ca nişte frunze. 

Roger a legănat-o pe Amanda, împrăştiat, 
alarmat, copleşit de panica fetiţei. Ea transmitea 
tristeţe şi panică întocmai ca un releu. Transpira, 
îi transpiraseră şi palmele şi strângea între degete 
ursuleţul Winnie, cu care avea obiceiul să doarmă. 

— Taci, a chuisle, a spus el, încercând să-i 
vorbească foarte calm. Taci. 

O să facem în aşa fel încât să fie bine. Tu ai să- 
mi spui ce te-a trezit, iar eu voi face în aşa fel 
încât totul să fie bine, îţi promit. 

Ascultătoare, fetiţa a încercat să se liniştească, 
frecându-se cu mânuţele la ochi. 

— Jemmy! a oftat ea. II vreau pe Jemmy! 

— O să facem în aşa fel încât să vină 


numaidecât, a făgăduit Roger. la spune-mi, ce 
anume te-a trezit? Ai avut un coşmar? 

— A-ha! a exclamat ea, ţinându-se şi mai strâns 
de el. Frau pietle, pietle mali. Ele au cipat la mine! 

Roger a simţit cum îi îngheaţă sângele în vine. 
Dumnezeule, Dumnezeule mare! Poate că ea îşi 
amintea trecerea prin pietre. 

— Am înţeles, a replicat el, făcând tot posibilul 
pentru a o linişti şi pentru a se linişti pe sine 
însuşi. Vedea totul cu ochii minţii. Şi-a adus 
aminte de pietre, le-a auzit şi le-a simţit din nou. 
S-a întors puţin către William Buccleigh şi a văzut 
că era palid. Cu siguranţă auzise cuvintele fetiţei 
şi îşi dădea seama că tot ce spusese era adevărat. 

— Ce s-a întâmplat, a leannan? Te-ai apropiat de 
pietrele acelea mari? 

— Nu eu, Jem s-a apropiat! a spus micuța. Omul 
acesta l-a luat şi pietlele l-au mâncat! 

Fetiţa a izbucnit din nou în lacrimi, 
nemaiputându-se stăpâni. 

— Omul acela? a spus Roger încet, întorcându- 
se puţin mai mult, astfel încât William Buccleigh 
să se afle în câmpul ei vizual. Vrei să spui, omul 
i acesta? Unchiul Buck? 

— Nu! a exclamat micuța. Nunununu! Celălalt 
bă'bat! 

Fetiţa îl privea adânc în ochi, vrând ca el să o 
înţeleagă. 

— Celălalt bă'bat! Tatăl lui Bobby! a explicat ea. 

A auzit-o pe Brianna mergând pe scări. Parcă ar 
fi şchiopătat, grăbindu-se. 

S-a împiedicat şi s-a oprit în capul scărilor. 
Văzându-i chipul alb ca varul, Roger şi-a dat 
seama că i se făcuse părul măciucă. 


— A dispărut! a spus ea cu glas răguşit. Martina 
spune că nu este cu Bobby şi că nu se aşteptase să 
vină în seara asta. Am rugat-o să iasă şi să se uite. 
Ea locuieşte la trei case distanţă de aceea a lui 
Rob şi spune că nu i-a văzut camioneta. 

Mâinile lui Roger înţepeniseră şi erau reci. 
Volanul risca să îi alunece din mâini, pentru că 
palmele îi erau transpirate. A luat curba atât de 
brusc, încât roţile din spate ale maşinii s-au ridicat 
de la pământ, iar William Buccleigh a dat cu capul 
în geam. 

— Îmi pare rău, a spus Roger în virtutea unui 
automatism. 

— Ai grijă, i-a spus Buccleigh frecându-se la 
tâmplă. Ai să ne arunci pe toţi într-un şanţ, şi pe 
urmă? 

Chiar aşa, şi apoi? Făcând un efort enorm, 
Roger a pus din nou piciorul pe ambreiaj. Luna se 
pregătea să apună şi o semilună arunca raze 
palide în bezna de nepătruns care îi înconjura. 
Farurile micuţului Morris abia dacă izbuteau să 
străpungă întunericul, iar razele slabe jucau încolo 
şi-ncoace pe drumul către Craigh na Dun. 

— De ce mama dracului ţi-ar lua acest trusdair 
copilul? a întrebat Buccleigh, lăsând geamul în jos 
şi încercând să vadă mai bine împrejurimile. Şi de 
ce Dumnezeu l-ar aduce tocmai aici? 

— De unde să ştiu eu? a replicat Roger printre 
dinţi. Poate crede că are nevoie de sânge spre a 
deschide pietrele. Dumnezeule, de ce am scris 
asta? s-a întrebat Roger în gând, bătând cu 
pumnul în volan, semn că era disperat. 

Buccleigh a clipit des şi apoi şi-a mijit ochii, 
întrebând repede: 


— Aşa se face? De asta ai nevoie? De sânge? 

— Nu, la dracu’! a izbucnit Roger. Trebuie să te 
afli într-o anume perioadă a anului şi trebuie să ai 
pietre preţioase. Cel puţin noi aşa credem. 

— Dar tu ai scris că e nevoie de sânge şi ai făcut 
şi un semn anume. 

— Da, dar... Şi tu ai citit notițele mele, 
netrebnicule? 

— Fii atent cum vorbeşti, băiete, a spus 
Buccleigh iritat, dar destul de calm. Bineînţeles că 
le-am citit. Am citit tot ce s-a putut din biroul tău 
şi cred că ai fi făcut acelaşi lucru dacă ai fi fost în 
locul meu. 

Roger a reuşit să-şi înfrângă panica, încât să fie 
de acord: 

— Da, poate că aş face cum spui. Dacă tu l-ai fi 
luat pe Jem... te-aş fi ucis imediat, dar poate că aş 
fi înţeles de ce ai făcut un asemenea lucru. Dar 
netrebnicul ăsta? Ce crede el că face, pentru 
numele lui Dumnezeu? 

— Linişteşte-te, i-a spus Buccleigh sec. Nu îi faci 
niciun bine copilului tău dacă te aprinzi. Cameron 
acesta... este unul ca noi? 

— Nu ştiu! Nu ştiu, fir-ar să fie! 

— Mai sunt şi alţii ca noi? Lucrul acesta nu 
există numai în familia noastră? 

— Nu ştiu. Cred că mai există şi alţii, dar nu 
sunt sigur de asta. 

Roger se străduia să gândească şi să menţină 
maşina la o viteză suficient de mică încât să ia 
curbele drumului pe care crescuse din belşug 
iarbă-neagră. 

Ar fi vrut să se roage, dar nu a reuşit decât să 
spună un Doamne, te rog! Şi-ar fi dorit ca Bree să 


fie cu el, dar nu puteau să o aducă pe Mandy în 
preajma pietrelor şi, dacă ar fi putut să-l prindă pe 
Cameron pornind de la ideea că el se afla acolo, 
Buccleigh avea să îl ajute. Era sigur de lucrul ăsta. 

Undeva în mintea lui licărea o speranţă. Trăgea 
nădejde că Rob Cameron făcuse o greşeală în 
alegerea nopţii şi, dându-şi seama de acest lucru, 
avea să-l aducă acasă pe Jem, chiar în timp de 
Roger şi  stră-stră-străbunicul lui  răscoleau 
mlaştina, pentru a descoperi cine ştie ce lucru 
cumplit, pe care nici ei nu şi-l puteau închipui. 

— Cameron... mi-a citit şi el notițele, a mormăit 
Roger, incapabil să-şi suporte propriile gânduri. 
Din întâmplare. S-a prefăcut că le consideră 
ficţiune, ceva ce am scris doar ca să mă distrez. 
Dumnezeule, ce-am făcut? 

— Fii atent! a strigat Buccleigh, punându-și 
mâinile la ochi. Roger a apăsat pe frână, ieşind de 
pe drum şi intrând într-un bloc de piatră. Era cât 
pe ce să între în camioneta veche şi albastră care 
stătea părăsită în întuneric. 

S-a chinuit să urce dealul căutând prin întuneric 
puncte de sprijin, cu pietre alunecându-i de sub 
picioare sau înţepându-l în palmă şi sub unghii, 
înjurând de zor. ÎI auzea pe Buccleigh urmându-l 
încet, dar urmându-l. 

A început să le audă cu mult înainte de a ajunge 
în vârf. Era cu trei zile înainte de solstiţiu şi 
pietrele ştiau asta. Simţea vibrația în măduva 
oaselor, îi zbârnâia craniul şi simţea că îl dor 
dinţii. A strâns din dinţi şi a înaintat. Când a ajuns 
în dreptul pietrelor, stătea sprijinit în palme şi în 
genunchi. Nu mai era în stare să stea în picioare. 

Dumnezeule, şi-a spus în gând. Doamne, tine- 


mă! Ţine-mă-n viaţă doar cât e nevoie pentru a-l 
putea găsi. 

Abia dacă putea lega două gânduri în creier, dar 
şi-a adus aminte de lanternă. O luase din maşină şi 
a scos-o din buzunar. 

A scăpat-o din mână şi apoi a căutat-o disperat 
prin iarbă, găsind-o în cele din urmă. A apăsat de 
patru ori pe întrerupător până ce a reuşit să o 
aprindă. 

Razele de lumină au străpuns întunericul şi a 
auzit o  exclamaţie  înăbuşită de uimire. 
Bineînţeles, şi-a spus el în gând. William Buccleigh 
nu a văzut în viața lui o lanternă. Raza de lumină a 
lanternei s-a învârtit în cerc. Ce căuta? Urme? Un 
obiect care să arate că Jem trecuse pe acolo? 

Nu se vedea nimic. _ 

Nu se vedeau decât pietrele. li era din ce în ce 
mai rău. A scăpat lanterna şi şi-a prins capul cu 
amândouă mâinile. Trebuia să se mişte, trebuia să- 
l găsească pe Jem. 

Se târa prin iarbă, orbit de durere, fără a putea 
gândi, când a simţit două mâini puternice care l- 
au tras înapoi. S-a gândit că poate auzise un glas, 
dar chiar dacă îl auzise, era acoperit de groaznicul 
strigăt din capul său, din sufletul său. A strigat cât 
a putut de tare numele fiului său, dar a mai auzit 
şi altceva în afară de acel strigăt care venea din el 
însuşi, a simţit cum îi amorţeşte gâtul de atâta 
efort, dar nu şi-a auzit glasul. 

Pământul a început să se mişte şi lumea s-a 
destrămat. 

S-a destrămat în adevăratul sens al cuvântului. 
Când şi-a revenit ceva mai târziu, şi-a dat seama 
că el şi William Buccleigh se aflau într-un povârniş 


din inima dealului, la aproximativ cincisprezece 
metri mai jos de cercul pietrelor. Căzuseră şi se 
rostogoliseră, după felul în care se simţea el, dar 
şi după felul în care arăta Buccleigh, întins alături 
de el, cu hainele rupte şi încovrigat de parcă l-ar fi 
durut stomacul. 

— Ce...? a şoptit Roger. Şi-a dres glasul şi a 
încercat să întrebe Ce s-a întâmplat? dar nu a fost 
în stare decât să şoptească şi chiar şi aşa, gâtul îi 
ardea ca focul. 

William Buccleigh a şoptit ceva şi Roger şi-a dat 
seama că se ruga. 

A încercat să se ridice în capul oaselor şi a 
izbutit, deşi avea senzaţia că se învârteşte totul în 
jurul său. 

— Tu m-ai tras? a întrebat Roger în şoaptă. 

Buccleigh ţinea ochii închişi şi nu i-a deschis 
până ce nu şi-a terminat rugăciunea. Apoi s-a uitat 
mai întâi la Roger şi apoi în vârful dealului, unde 
pietrele nevăzute îşi murmurau cântecul. Se auzea 
încet, ca un plânset, care îl făcea pe Roger să 
simtă că îl dor dinţii. 

— Da, a replicat Buccleigh. Nu credeam că vei 
putea ieşi de acolo singur. 

— Nici nu puteam, a recunoscut Roger, 
întinzându-se. 

Avea dureri şi era ameţit. 

— Mulţumesc, a spus el o clipă mai târziu. 

Simţea înăuntrul său un vid mare, comparabil cu 
cerul ce se afla deasupra lor. 

— Bine, poate izbutesc să mă revanşez pentru că 
ai fost spânzurat din cauza mea, a spus Buccleigh. 
Ce facem acum? 

Roger şi-a ridicat privirea spre cerul care părea 


să se învârtească şi a întins o mână spunând 
răguşit: 

— Acum mergem acasă şi ne mai gândim încă o 
dată la toate. Ajută-mă să mă ridic. 

William şi-a pus uniforma. l-a explicat tatălui 
său că acest lucru era necesar. 

— Denzell Hunter este un bărbat cu onoare şi 
principii. Nu pot să-l iau din tabăra americană fără 
să-şi anunţe superiorul. Nu cred că va veni cu 
mine aşa, pur şi simplu. Dacă pot obţine 
permisiunea ca el să mă însoţească, atunci cred că 
va veni. 

Pentru a obţine permisiunea să poată apela la 
un medic din Armata Continentală, era necesar să 
facă o cerere formală. Acest lucru presupunea că 
trebuie să se ducă în cartierul general de iarnă al 
lui Washington de la Valley Forge, îmbrăcat în 
tunică roşie, indiferent ce avea să se întâmple. 

Lordul John a închis ochii pentru o clipă, 
încercând să-şi imagineze ce anume s-ar fi putut 
întâmpla, dar a lăsat deoparte acele gânduri, 
spunând: 

— Foarte bine. Ai să iei cu tine un servitor? 

— Nu, a replicat William surprins. De ce aş avea 
nevoie de unul? 

— Ca să aibă grijă de cai, de bunurile tale, ca să- 
ţi păzească spatele, a replicat tatăl său privindu-l 
mustrător. 

Tocmai de aceea nu a spus „Cai? Ce cai?”, ci: 


— Mulţumesc, tată. Ai găsit pe cineva potrivit? 

Servitorul potrivit s-a dovedit a fi un anume 
Colenso Baragwanath, un tânăr îndrăzneţ din 
Cornwall, care venise cu trupele lui Howe şi 
fusese grăjdar. Se pricepea la cai, William era 
nevoit să recunoască acest lucru. 

Erau patru cai şi un catâr de povară, încărcat cu 
pulpe de porc, patru sau cinci curcani graşi, un 
sac cu cartofi curăţaţi, un altul cu napi şi cu un 
butoi generos cu cidru. 

— Dacă situaţia este pe jumătate atât de rea pe 
cât am auzit, a spus lordul John, în timp ce 
urmărea încărcarea catârului, comandantul ţi-ar 
pune la dispoziţie serviciile a jumătate de batalion 
în schimbul acestor lucruri, deci îţi va asigura fără 
îndoială serviciile unui medic. 

— Mulţumesc, tată, a spus William din nou, 
încălecând. 

Avea un grumăjer nou, de căpitan, şi steagul 
alb, al păcii, în cobur. 

Valley Forge arăta ca o imensă aşezare de 
cărbunari. Era sau mai bine spus fusese un loc 
împădurit, înainte ca oamenii lui Washington să 
taie tot ce le apărea în faţă. Se vedeau peste tot 
cioturi rămase în urma copacilor tăiaţi şi crengi 
abandonate. Peste tot ardeau focuri mari şi se 
vedeau stive de buşteni. Se construiau colibe cât 
mai repede cu putinţă. 

De altfel, oamenii trebuiau să se grăbească, 
deoarece cu trei sau patru ore în urmă, începuse 
să ningă şi întreaga tabără era acoperită de un 
strat de zăpadă. 

William spera ca oamenii de acolo să vadă 
steagul alb. 


— Mergi înaintea mea, i-a poruncit William lui 
Colenso, înmânându-i băţul de care era fixat 
steagul alb. 

Băiatul a făcut ochii mari, întrebând: 

— Să fac eu asta? 

— Da, da! a spus William. Hai, dă-i drumul, că 
de nu, îţi trag un şut în fund! 

Tânărul ofiţer a simţit cum îl furnică spatele, de 
îndată ce au intrat în tabăra de la Valley Forge, iar 
Colenso s-a făcut mic în şaua calului, de parcă ar 
fi fost o maimuţă, ţinând steagul foarte jos şi 
mormăind blesteme în dialectul din Comwell. Pe 
William îl mânca mâna stângă. Ar fi vrut să pună 
mâna pe mânerul săbiei sau al pistolului, dar 
venise neînarmat pentru a arăta că era de bună 
credinţă. Dacă aveau de gând să-l împuşte, îl 
împuşcau indiferent dacă era înarmat sau nu. 
Venise neînarmat. Şi-a dat jos pelerina, deşi 
ningea, pentru a se vedea că nu era înarmat, şi a 
pornit mai departe. 

Totul a mers bine. Nimeni nu a tras asupra lui şi 
a fost îndrumat către un anume colonel Preston, 
un bărbat înalt şi slab îmbrăcat în ceea se putea 
numi uniforma Armatei Continentale. Colonelul l-a 
privit cu oarecare suspiciune, dar a ascultat cu 
deosebită amabilitate ce avea de spus. I-a fost 
acordată permisiunea, dar pentru că era vorba 
despre armata americană, nu superiorul acorda 
permisiunea medicului, ci superiorul îi acorda lui 
permisiunea de a vorbi cu medicul şi de a vedea 
dacă acesta era dispus să-l însoţească. 

Willie l-a lăsat pe Colenso la cai şi i-a dat 
instrucţiuni stricte să stea cu ochii în patru, iar el 
a pornit în susul micului deal, unde i se spusese că 


ar putea fi Denzell Hunter. Inima îi bătea cu 
putere, şi nu doar din cauza efortului. In 
Philadelphia fusese sigur că Hunter va veni dacă 
el i-o va cere. Acum nu mai era atât de sigur. 

El luptase cu americanii şi ştia prea bine că nu 
erau cu nimic diferiţi de englezi, dar nu mai 
trecuse niciodată până atunci printr-o tabără 
americană. 

Părea un haos, dar, până se organizau, toate 
taberele creau senzaţia de haos. A detectat o 
oarecare ordine în grămezile de buşteni şi crengi 
pe care le întâlnea în cale. Doar era ceva diferit în 
aerul acelei tabere, un soi de exuberanţă. Bărbaţii 
pe lângă care trecea erau echipați foarte prost. 
Niciunul dintre ei nu avea încălțări, în ciuda 
vremii. Mulţi stăteau în grupuri, strânşi în jurul 
focurilor, şi semănau cu nişte cerşetori înveliţi în 
pături, foi de cort sau fâşii de pânză. Cu toate 
astea, nu erau morocâănoşi, ci discutau. 

Vorbeau pe un ton vesel, spuneau glume, se 
contraziceau, se ridicau de la locul lor pentru a 
urina în zăpadă, pentru a se învârti în cerc ca să-şi 
pună sângele în mişcare. Mai văzuse până atunci 
tabere în care oamenii erau demoralizaţi. Aceasta 
nu era una dintre ele. A presupus că şi Denzell 
Hunter era într-o bună stare de spirit. Aşa stând 
lucrurile, îşi va părăsi el camarazii? Era greu de 
spus. Nu putea afla decât dacă îl întreba. 

A dat ocol unor stejari care scăpaseră de topor 
şi l-a văzut pe Hunter, care stătea în iarbă şi cosea 
rana unui bărbat întins pe o pătură. Rachel Hunter 
îl ţinea de umeri şi avea capul aplecat, rostind 
cuvinte încurajatoare. 

— Nu ţi-am spus eu că nu o să dureze mult? l-a 


întrebat ea. Ţi-am spus că va dura mai puţin de 
treizeci de secunde şi aşa a fost. Doar am 
numărat, nu-i aşa? 

— Tu numeri foarte încet, Rachel, a spus Denzell 
zâmbind, în timp ce tăia aţa cu foarfecele. Omul 
are timp să înconjoare de trei ori catedrala St. 
Paul până numeri tu şaizeci de secunde. 

— Vorbe, a replicat ea. Oricum treaba s-a 
terminat. Poftim, bea nişte apă. Doar nu ai să... 

Fata s-a întors către găleata cu apă şi l-a zărit 
pe William. 

A deschis gura uimită şi apoi a traversat repede 
luminişul ca să-l îmbrăţişeze. 

Nu se aşteptase la așa ceva, dar a îmbrăţişat-o 
bucuros la rândul său. Ea avea mirosul ei specific, 
dar se simţea şi miros de fum, şi asta îi făcea 
inima să-i bată mai repede. 

— Prietene William! a exclamat fata, dându-se 
câţiva paşi înapoi, în timp ce chipul îi radia de 
bucurie. Am crezut că nu te voi mai vedea 
niciodată. Ce faci aici? Nu cred că ai venit să te 
înrolezi, a adăugat ea măsurându-l din cap până-n 
picioare. 

— Nu, a răspuns el răguşit. Am venit să cer o 
favoare. Am venit să-i cer o favoarea fratelui tău, a 
adăugat el cu timiditate. 

— Aşa? Atunci vino. Aproape că a terminat. 

Fata l-a condus la fratele ei, continuând să îl 
cerceteze cu mare interes. 

— Deci eşti cu adevărat militar britanic, a 
remarcat ea. Noi crezusem că eşti un dezertor, 
dar mă bucur că nu eşti. 

— Te bucuri? a întrebat William, zâmbind. Sunt 
sigur că te-ai bucura şi mai mult dacă aş renunţa 


la serviciul militar şi aş deveni un om care caută 
pacea. 

— Bineînţeles că m-aş bucura dacă ai căuta 
pacea... şi chiar ai găsi-o, a spus ea calm. Dar tu 
nu poţi găsi pacea tot trăind în păcat şi temându- 
te pentru viaţa ta. Denny, uite cine a venit! 

— Am văzut cine a venit! îmi pare bine să te văd, 
prietene William! a spus medicul ajutându-l pe 
pacientul său şi apoi îndreptându-se spre William 
zâmbind. Aud că vrei să-mi ceri o favoare. E 
adevărat? Dacă stă în puterile mele, eu sunt gata 
să fac tot ce se poate, pentru că îţi sunt îndatorat. 

— Să nu punem problema aşa, a replicat 
William, zâmbind şi simțind cum dispare nodul 
care îi stătuse până atunci în gât. Ascultă ce am 
să-ţi spun şi sper că vei fi de acord să mă însoţeşti. 

Aşa cum se aşteptase, la început Hunter ezitase 
să părăsească tabăra. Nu erau foarte mulţi medici 
şi din cauza frigului şi a înghesuielii... Putea să 
dureze mai mult de o săptămână până ce se va 
putea reîntoarce în tabără... Dar William a fost 
înţelept şi s-a uitat mai întâi la Rachel, şi abia 
după aceea la Denzell. 

„Vrei să rămână aici peste iarnă?” voia să spună 
acea privire. 

— Doreşti ca Rachel să mă însoţească? a 
întrebat Denzell, pricepând în cele din urmă. 

— Am să vin cu tine oricum, i-a spus Rachel 
fratelui ei. Ştiţi amândoi că asta voi face. 

— Da, a spus Denzell cu blândeţe. Da, dar mi s-a 
părut că este nevoie să întreb. Nu este vorba doar 
de faptul că tu vei veni. Este... 

William nu a auzit sfârşitul acelei propoziţii, 
pentru că s-a trezit alături cu ceea ce părea a fi un 


obiect foarte mare. A scos un strigăt şi s-a întors, 
pentru a-şi putea da seama cine anume îl ataca în 
mod laş. 

— Da, era să uit de câine, a spus Rachel, 
gânditoare. Poate merge, dar nu cred că va putea 
merge pe jos până în Philadelphia. Poţi să faci un 
fel de targă în care să-l transportăm? 

William a recunoscut imediat câinele. Nu puteau 
fi doi ca el. 

— Acesta este câinele lui Ian Murray, nu-i aşa? a 
spus el, ferindu-se. Unde este stăpânul său? 

Fraţii Hunter au avut un schimb de priviri, iar 
Rachel a răspuns repede: 

— În Scoţia. A plecat în Scoţia pentru o treabă 
urgentă, împreună cu unchiul lui, James Fraser. Îl 
cunoşti pe domnul Fraser? 

Lui William i s-a părut că fraţii Hunter se holbau 
amândoi la el şi s-a mulţumit să dea din cap încet, 
spunând: 

— L-am cunoscut cu ani în urmă. De ce nu a 
plecat câinele în Scoţia cu stăpânul său? 

Între fraţii Hunter a avut loc din nou un schimb 
de priviri. William se întreba ce era între fraţii 
Hunter. 

— Câinele a fost rănit cu puţină vreme înainte 
de îmbarcare. Prietenul lan a fost atât de bun 
încât să-şi lase tovarăşul în grija mea, a spus 
Rachel cât se poate de liniştită. Ai putea face rost 
de o căruţă? Mă gândesc că poate calul tău nu are 
să-l placă pe Rollo. 

Lordul John a pus cureaua de piele între dinţii 
lui Henry. Băiatul era aproape inconştient în urma 
unei doze de laudanum, dar ştia foarte bine ce se 
petrecea în jurul lui şi făcea un efort pentru a-i 


zâmbi unchiului său. Grey simţea că lui Henry îi 
era frică şi simţea el însuşi acea frică: un ghem de 
şerpi veninoşi în stomac şi dureri cumplite din 
cauza panicii. 

Hunter insistase asupra ideii că ar trebui să-l 
lege pe Henry de pat, ca să nu se mişte în timpul 
operaţiei. Ziua era luminoasă, soarele topea 
zăpada de la geamuri şi patul fusese mutat, astfel 
încât să se poată profita din plin de lumină. 

Doctorului Hunter i se spusese despre 
radiestezist, dar ceruse foarte delicat să vină altă 
dată, arătând că acesta îşi bătea joc de Divinitate, 
că el trebuia să ceară ajutorul lui Dumnezeu şi nu 
putea face acest lucru dacă era de faţă un vrăjitor. 
O jignise astfel pe Mercy Woodcock; ea pufnise 
niţel, dar a tăcut, prea bucuroasă şi nerăbdătoare 
ca să se mai certe. 

Grey nu era superstiţios, dar era un om practic 
şi s-a gândit că radiestezistul ajutase la detectarea 
poziţiei unui glonţ. El a explicat acest lucru şi 
Hunter a fost de acord ca radiestezistul să scoată 
la iveală un fel de triunghi metalic şi să marcheze 
cu un pic de ceară de lumânare locul în care 
credea că era glonţul. 

— Cred că suntem gata, a spus Denzell 
apropiindu-se de pat şi punând mâinile pe capul 
lui Henry. Medicul s-a rugat ca Dumnezeu să-l 
călăuzească, să se îndure de Henry şi să îl vindece 
şi a sfârşit rugându-se ca Dumnezeu să fie alături 
de ei. 

Cu toate că era un om cu totul raţional, Grey s-a 
simţit mai uşurat după ce Hunter şi-a încheiat 
rugăciunea. S-a aşezat faţă-n faţă cu medicul, 
simțind că şerpii din stomacul lui se mai 


liniştiseră. 

A apucat mâna moale a nepotului său şi i-a spus: 

— Rezistă, Henry. Eu sunt aici. 

Totul s-a întâmplat foarte repede. Grey mai 
văzuse medici militari şi ştia foarte bine cum 
lucrau. Denzell Hunter dădea dovadă de o viteză şi 
de o dexteritate cu totul ieşite din comun. Grey 
pierduse măsura timpului, simțind strângerea 
degetelor lui Henry, strigătul lui venit prin 
cureaua de piele, mişcările doctorului, brutale şi 
rapide, apoi precise în timp ce extirpa cu 
delicateţe sau tampona, pentru ca apoi să treacă 
la cusutul rănii. 

În momentul în care erau făcute primele 
cusături, Grey a respirat şi, uşurat, 
iis-a părut că face asta pentru prima dată după 
mai multe ore. S-a uitat la micul ceas din perete şi 
şi-a dat seama că totul durase doar un sfert de 
oră. William şi Rachel stăteau deoparte, lângă 
ceas, şi se ţineau de mână atât de strâns, încât 
oasele degetelor li se albiseră la fel ca şi feţele. 

Hunter verifica modul în care respira Henry, i se 
uita la pupile, îi ştergea lacrimile de pe obraz şi îi 
lua pulsul la nivelul gâtului. Grey a văzut vena. 
Pulsa încet, ca un fir albastru sub pielea albă ca 
ceara. 

— Destul de bine, destul de bine şi mulţumesc 
lui Dumnezeu pentru că mi-a dat putere, a 
murmurat Hunter. Rachel, vrei să îmi aduci 
bandaje? 

Rachel s-a desprins imediat de William şi a adus 
fâşii de tifon şi o substanţă lipicioasă şi verde, ce 
îmbibase materialul în care era învelită. 

— Ce este acolo? a întrebat Grey, întinzând 


degetul către pachet. 

— Un preparat pe care mi l-a recomandat o 
colegă, o anume doamnă Fraser. Eu am văzut că 
are efecte miraculoase asupra rănilor de tot felul, 
a replicat medicul. 

— Doamna Fraser? a întrebat Grey surprins. 
Doamna James Fraser? Ce mama dra... Vreau să 
spun, unde v-aţi întâlnit cu acea doamnă? 

— La Fortul Ticonderoga, a replicat Denzell 
surprins. Ea şi soţul ei au fost în Armata 
Continentală şi au luat parte la bătăliile de la 
Saratoga. 

Şerpii care păreau a fi în stomacul lui Grey au 
revenit la viaţă. 

— Vreţi să-mi spuneţi că acum doamna Fraser 
este la Valley Forge? 

— Ah, nu! a replicat Hunter, în timp ce bandaja 
pacientul. Dacă ai dori să ridici puţin bolnavul, 
prietene Grey, ca să trec bandajul pe sub el. Ah, 
aşa! Mulţumesc. Nu. 

Medicul s-a ridicat în picioare şi şi-a şters 
fruntea pentru că era foarte cald în încăpere, erau 
mulţi oameni şi focul ardea în sobă. 

— Nu, soţii Fraser au plecat în Scoţia, a replicat 
medicul. Nepotul domnului Fraser ne-a lăsat în 
grijă câinele său, a adăugat Denzell, pentru că 
Rollo, atras de mirosul de sânge, s-a ridicat din 
colţul său şi şi-a băgat nasul pe sub cotul lui Grey. 
A adulmecat cu interes trupul gol al lui Henry, 
apoi a strănutat, s-a scuturat şi s-a culcat cu 
labele în sus. 

— Cineva trebuie să rămână cu el în 
următoarele zile, a spus Hunter, ştergându-se pe 
mâini cu o cârpă. Nu trebuie să fie lăsat singur, 


prietene William, a adăugat el întorcându-se către 
Willie. Este cu putinţă să se găsească un loc în 
care putem sta? Va fi nevoie de câteva zile pe 
parcursul cărora trebuie să observ cum evoluează. 

William l-a asigurat că deja se luaseră toate 
măsurile în acest sens. Exista un han cu totul 
respectabil în oraş. William s-a uitat la Rachel şi a 
întrebat dacă îi este permis să îi ducă pe fraţii 
Hunter acolo sau să o conducă pe domnişoara 
Rachel, dacă domnul doctor mai avea treabă. 

Grey şi-a dat seama că William şi-ar fi dorit 
foarte mult să facă o plimbare prin oraşul 
înzăpezit cu prietena sa, care era quaker. Doamna 
Woodcock le-a mai stăvilit, însă, elanul, amintindu- 
le că era Crăciunul. Nu avusese timp să 
pregătească ceva de mâncare şi a întrebat dacă 
doamna şi domnii nu doreau să închine un pahar 
de vin pentru însănătoşirea locotenentului Grey. 

Toţi au fost de acord şi Grey s-a oferit să stea cu 
nepotul său, în timp ce se aduceau paharele şi 
vinul. 

Pentru că plecase atât de multă lume, în cameră 
părea că se răcorise. Grey i-a tras nepotului său 
cearşaful şi pătura peste stomacul bandajat. 

— O să te faci bine Henry, a spus Grey, deşi 
tânărul ofiţer avea ochii închişi. Henry părea să 
doarmă. Cel puţin aşa spera lordul. 

Henry nu dormea, însă. El a deschis ochii în 
care se citea durerea pe care opiul nu o putea 
calma. 

— Nu am să mă fac bine, a spus ofiţerul. Mi-a 
scos un singur glonţ. Cel de-al doilea o să mă 
omoare. 

Henry a închis iar ochii. Urările de Crăciun s-au 


auzit de sus. Câinele a oftat. 

Rachel Hunter şi-a pus o mână pe pântece şi 
cealaltă pe gură, stăpânindu-şi un râgâit. 

— Lăcomia este un păcat, a spus ea. Este un 
păcat pentru care eşti pedepsit imediat. Cred că 
am să vomit. 

— Toate păcatele sunt pedepsite până la urmă, a 
spus fratele ei absent, vârând pana în călimară. 
Dar nu este vorba despre lăcomie. Te-am văzut în 
timp ce mâneai. 

— Dar sunt gata să explodez! a protestat ea. Nu 
mă pot abţine să nu mă gândesc la Crăciunul 
bieţilor oameni din Valley Forge în comparaţie 
Cu... Cu... decadenţa noastră. 

— Ei bine, este vorba despre vinovăţie, şi nu 
despre lăcomie. Chiar o falsă vinovăţie. Nu ai 
mâncat mai mult decât e normal. Doar că nu ai 
mai mâncat aşa cum trebuie de luni de zile. Cred 
că a mânca gâscă la cuptor nu este o dovadă a 
decadenţei, chiar dacă acea gâscă este umplută cu 
stridii şi castane. Ei, dacă ar fi fost vorba de fazan 
umplut cu trufe sau de mistreţ cu măr în gură... 

Denzell a zâmbit, ridicând privirea din hârtiile 
sale. 

— Tu ai văzut astfel de lucruri? a întrebat ea 
curioasă. 

— Am văzut, da. Am văzut când am lucrat la 
Londra cu John Hunter. Mă lua cu el destul de des 
la procese şi uneori îi însoţeam pe el şi pe soţia lui 
la ocazii deosebite. A fost foarte amabil cu mine 
din punctul acesta de vedere. Numai că noi nu 
trebuie să judecăm şi tu ştii asta, în special atunci 
când este vorba despre aparenţe. Chiar şi cel ce 
pare frivol şi risipitor are un suflet care are un 


preţ înaintea lui Dumnezeu. 

— Da, a replicat Rachel fără convingere şi fără 
să fi fost foarte atentă la ceea ce spusese fretele 
ei. A tras perdelele şi a privit strada care părea a 
fi învăluită în ceaţă. Lampa de la intrarea în han 
arunca un rotocol de lumină, dar continua să 
ningă. Şi-a zărit faţa în fereastră, o faţă prelungă 
cu ochi mari. S-a încruntat şi şi-a tras o şuviţă de 
păr negru, vârând-o sub bonetă. 

— Crezi că el ştie? a întrebat ea deodată. Crezi 
că prietenul William ştie? 

— Ce să ştie? 

— Că seamănă foarte mult cu James Fraser, a 
replicat Rachel. Sunt sigură că nu crezi că este 
vorba despre o coincidenţă. 

— Eu cred că nu e treaba noastră, a replicat 
Denny, scărpinându-se cu pana. 

Rachel a oftat. Denzell avea dreptate, dar ea nu 
se putea abţine să nu observe. Ea se bucurase 
foarte mult când îl văzuse pe William. Nu o 
surprindea că era militar britanic, dar era uimită 
că era ofiţer superior. A fost uimită şi mai mult 
când a aflat de la servitorul lui din Cornwall, care 
avea figură de om vicios, că William era lord, chiar 
dacă servitorul nu îi putea spune ce fel de lord. 

Era sigură că doi bărbaţi nu puteau semăna atât 
de mult decât dacă între ei exista o legătură de 
sânge. Il văzuse de multe ori pe James Fraser şi îl 
admira, pentru că era un om înalt şi demn, având 
pe chip o anume ferocitate şi o anume nevoie de 
recunoaştere. Abia când îl văzuse pe William îşi 
dăduse seama de asemănare şi, cu toate acestea, 
cum era posibil ca un lord englez să fie rudă cu un 
iacobin scoţian, cu un criminal care fusese 


grațiat? lan îi povestise câte ceva din istoria 
familiei, câte ceva, dar nu destul. 

— Iar te gândeşti la Ian Murray? a întrebat-o 
Denzell observând-o, dar fără să ridice ochii din 
hârtii. Medicul era resemnat. 

— Credeam că nu te ocupi de vrăjitorie, a spus 
Rachel. Din câte ştiu eu, a citit gândurile 
înseamnă vrăjitorie. 

— Văd că nu negi, a replicat Denzell aşezându-şi 
ochelarii pe nas ca să o poată vedea mai bine. 

— Nu, nu neg, a spus Rachel, înălţând capul. De 
unde ştii la ce mă gândesc? 

— Ai oftat şi te-ai uitat la câine, dovedind o 
emoție care nu apare de obicei când vine vorba 
despre relaţia dintre o femeie şi un câine. 

— Hm! a exclamat ea derutată. Şi ce dacă mă 
gândesc la el? Nu este treaba mea să mă întreb ce 
face el în Scoţia şi cum este primit de familia lui? 
Nu este treaba mea să mă întreb dacă el se simte 
acolo ca acasă? 

— Te întrebi dacă se va întoarce? a spus Denny, 
scoţându-şi ochelarii şi trecându-şi palma peste 
faţă. Era obosit şi asta se vedea pe chipul lui. 

— Se va întoarce, a spus ea cât se poate de 
liniştită. Nu îşi va lăsa câinele de izbelişte. 

Auzind-o vorbind aşa, fratele ei a izbucnit în râs, 
fapt care a uimit-o foarte mult. 

— Da, probabil că se va întoarce de dragul 
câinelui, a fost el de acord. Şi ce se întâmplă dacă 
are să se întoarcă în tovărăşia unei soţii, surioară? 

Medicul vorbise cu glas blând, iar sora lui s-a 
întors spre fereastră ca să nu se observe că 
întrebarea lui a tulburat-o. De altfel, nici nu 
trebuia să-i vadă chipul pentru a şti cum stăteau 


lucrurile. 

— Pentru tine şi pentru el ar fi mai bine dacă s- 
ar întâmpla aşa, Rachel. 

Denny vorbea tot cu blândeţe, dar în glasul lui 
se simţea un avertisment. 

Tu ştii că el este un om mânjit cu sânge. 

— Şi ce-ai vrea să fac? a izbucnit ea. Să mă 
mărit cu William? 

— William, a replicat medicul  uluit. Ai 
sentimente pentru el? 

— Eu... bineînţeles. Imi este prieten şi îi sunt 
recunoscătoare. 

— Şi eu simt acelaşi lucru, a spus Denzell. Cu 
toate acestea, nu m-aş fi gândit să te căsătoreşti 
cu el. 

— Eşti o persoană enervantă, a spus ea 
supărată, întorcându-se spre el. Nu poţi să te abţii 
să râzi de mine măcar o zi? 

Medicul a deschis gura vrând să răspundă, dar 
un zgomot venit de afară i-a atras atenţia fetei. Ea 
s-a întors din nou spre fereastră, dând deoparte 
perdeaua groasă. Respirația ei a aburit geamul. 
Fata l-a şters repede cu mâneca, tocmai la timp, 
pentru a vedea o lectică. Uşa acesteia s-a deschis 
şi din ea a coborât o femeie. Era îmbrăcată în 
blănuri. A dat o pungă unuia dintre cei care 
purtase lectica şi a intrat în han. 

— Ei bine, asta-i ciudat, a spus Rachel, privind 
mai întâi spre fratele ei şi apoi spre ceasul care le 
împodobea camera. Cine merge în vizită în ziua de 
Crăciun la ora nouă? Nu poate fi vorba despre o 
prietenă, aşa-i? 

Fata pusese acea întrebare pentru că prietenii, 
quakerii adică, nu sărbătoreau Crăciunul şi 


călătoreau în timpul acestei sărbători. Ei doi nu 
aveau niciun fel de legături, cel puţin până în acel 
moment, cu quakerii din Philadelphia. 

S-a auzit zgomot de paşi pe scări şi Denzell nu a 
apucat să răspundă. Uşa s-a deschis şi femeia 
învăluită în blănuri s-a oprit în prag spunând: 

— Denny? 

Fratele lui Rachel s-a ridicat în picioare de 
parcă cineva ar fi dat loc scaunului pe care stătuse 
până atunci. 

— Dorothea! a exclamat el îmbrăţişând-o cu 
patimă pe femeia înveşmântată în blănuri. 

Rachel a  înmărmurit.  Denzell  răsturnase 
călimara de pe masă şi cerneala picura pe covor. 
Fata s-a gândit că ar fi trebuit să facă ceva, dar nu 
a făcut nimic. Stătea cu gura căscată şi s-a gândit 
în cele din urmă că s-ar fi cuvenit să o închidă. 

A înţeles deodată ce anume îi îndemna pe 
bărbaţi să facă uneori gesturi care ar fi putut fi 
considerate blasfemie. 

Rachel a ridicat ochelarii fratelui ei de pe podea 
şi a rămas nemişcată, aşteptând ca fratele ei să se 
smulgă din îmbrăţişare. „Dorothea”, s-a gândit ea. 
„Deci aceasta este femeia, dar oare ea era 
verişoara lui William?” William îi vorbise despre 
verişoara lui când au plecat din Valley Forge. Intr- 
adevăr, femeia aceea fusese în casă cât Denzell 
făcuse operaţia, dar apoi... Henry Grey trebuie să 
fie fratele acelei femei! Se ascunsese în bucătărie 
în acea seară, când Rachel şi Denny se duseseră în 
casa în care se afla bolnavul. De ce? Ah, desigur... 
Nu era vorba de timiditate sau de teamă. Era 
vorba pur şi simplu de dorinţa de a nu da nas în 
nas cu Denny tocmai când era pe cale să facă o 


operaţie grea. 

Având în vedere acel amănunt, Rachel a avut 
deodată o impresie mai bună despre Dorothea. Cu 
toate acestea, nu era gata să o strângă la piept şi 
să o numească „soră”. Se îndoia că acea femeie îşi 
dorea să fie apropiată faţă de ea. 

Denny s-a smuls din îmbrăţişarea femeii şi s-a 
depărtat puţin de ea, deşi se vedea pe chipul lui 
radios că abia se stăpânea să nu o atingă din nou. 

— Dorothea, a spus el din nou. Ce... 

Dorothea l-a întrerupt, lăsând să-i cadă pe podea 
haina elegantă din blană de hermină. Rachel a 
văzut acum că era foarte frumoasă, dar a mai 
văzut ceva, şi nu-i venea să-şi creadă ochilor. 
Tânăra femeie purta un sac. Nu exista un cuvânt 
mai potrivit. Rachel şi-a dat seama că veşmântul 
acela avea mâneci, dar era făcut dintr-un material 
grosolan şi atârna pe ea, abia atingându-i trupul. 

— O să devin quaker, Denny, a spus Dottie, 
înălţând capul. 

Medicul a făcut un gest şi Rachel şi-a dat seama 
că fratele ei nu prea ştia ce s-ar fi cuvenit să facă, 
să râdă, să plângă sau să îi pună pe umeri haina 
de blană. Nemaisuportând să vadă frumoasa haină 
pe podea, Rachel s-a aplecat chiar ea şi a ridicat-o. 

— Tu... Dorothea eşti sigură de asta? a întrebat 
Denny. Eşti sigură de asta? Tu nu ştii nimic despre 
Societatea Prietenilor. 

— Sunt cât se poate de sigură. Tu... voi îl vedeţi 
pe Dumnezeu peste tot, sunteţi împotriva 
violenţei, vă îmbrăcaţi cât mai simplu pentru a nu 
vă împovăra minţile cu lucrurile deşarte ale 
acestei lumi. Este aşa cum spun eu? a întrebat ea 
cu nerăbdare. 


Lady Dorothea, a gândit Rachel. William îi 
spusese că unchiul ei era duce. 

— Da, mai mult sau mai puţin, a replicat Denny, 
strâmbând din gură, în timp ce o măsura din cap 
până-n picioare. Tu ai făcut această rochie? 

— Da, desigur. Este ceva în neregulă cu ea? 

— Nu, nu, a spus Denny cu un glas sugrumat. 

Dorothea l-a privit pătrunzător, pentru ca apoi 
să o observe, în sfârşit pe Rachel. 

— Ce e în neregulă cu rochia? a întrebat-o 
Dorothea pe Rachel. 

— Nimic, a replicat Rachel, stăpânindu-şi râsul. 
Prietenii au voie să poarte haine care să li se 
potrivească, dar nu trebuie să se urâţească în mod 
voit. 

— Ah, am priceput, a replicat Lady Dorothea 
privind rochia şi haina simplă a lui Rachel, care 
erau făcute din material ţesut în casă, dar i se 
potriveau, îi veneau bine. 

— Atunci este bine, a spus Lady Dorothea. O să 
mai strâmtez rochia pe alocuri. 

Lăsând astfel deoparte acea problemă, a făcut 
un pas înainte şi i-a apucat mâinile lui Hunter, 
spunând cu blândeţe: 

— Denny, oh Denny! Am crezut că nu am să te 
mai revăd niciodată! 

— Aşa am crezut şi eu, a replicat medicul, iar 
Rachel a văzut pe chipul lui o nouă luptă, între 
datorie şi dorinţă, şi a durut-o sufletul pentru 
fratele ei. Dorothea... tu nu poţi rămâne aici. 
Unchiul tău... 

— Nu ştie că am ieşit. O să mă întorc, l-a 
asigurat Dorothea. O să mă întorc de îndată ce 
lămuresc lucrurile între noi. 


— Să lămurim lucrurile, a repetat Denny, în timp 
ce şi-a retras mâinile dintr-ale ei cu un efort 
vizibil. Vrei să spui... 

— Doreşti un pic de vin? a întrebat Rachel luând 
sticla pe care servitorul o lăsase în cameră. 

— Da, mulţumesc. O să bea şi el, a replicat 
Dorothea, zâmbindu-i lui Rachel. 

— Dorothea! a exclamat Denny neajutorat, 
trecându-şi mâna prin păr. Ştiu ce vrei să spui. Nu 
se pune doar problema ca tu să devii quaker, 
pornind de la premisa că asta... că asta ar fi 
posibil. 

Fata şi-a îndreptat spatele, mândră ca o ducesă. 

— Te  îndoieşti de faptul că sunt hotărâtă, 
Denzell Hunter? 

— Ăăă... nu chiar. Mă gândesc doar că poate nu 
te-ai gândit destul. 

— Asta s-o crezi tu! a exclamat Lady Dorothea 
roşindu-se puţin şi privindu-l pătrunzător pe 
Denny. Am să te fac să înţelegi că n-am făcut 
altceva decât să mă gândesc la tine de când ai 
plecat din Londra. Cum naiba crezi tu... 
dumneata, vreau să spun, că am ajuns eu aici? 

— Ai făcut în aşa fel încât fratele dumitale să fie 
împuşcat în abdomen? a întrebat Denny. Acest 
lucru este o dovadă de cruzime şi implică oarecare 
riscuri. 

Lady Dorothea a inspirat de două, trei ori aer pe 
nas, privindu-l pătrunzător. 

— Vezi tu, a spus ea pe un ton rezonabil, dacă 
nu aş fi un quaker perfect, te-aş lovi... pe 
dumneata. Dar nu am făcut-o, nu-i aşa? 
Mulţumesc, dragă, i-a spus ea lui Rachel, luând 
paharul de vin. Eşti sora lui, din câte înţeleg. 


— Nu m-ai lovit, a recunoscut Denny, ignorând-o 
pe Rachel. Dar chiar admițând că Dumnezeu ţi-a 
vorbit şi ţi-a spus să ni te alături, mai rămâne o 
problemă de familie. 

— Printre principiile voastre nu se numără 
niciunul care să arate că aş avea nevoie de 
permisiunea tatălui meu pentru a mă mărita! a 
exclamat ea. Am întrebat. 

Denny a clipit des, întrebând: 

— Pe cine? 

— Pe Priscilla Unwin. Ea este o femeie quaker, 
pe care am cunoscut-o la Londra. Cred că şi tu o 
cunoşti. A spus că o ştii. Mi-a spus că l-ai fi lovit pe 
fratele ei peste fund, deşi nu cred. 

Denny s-a speriat. Rachel a tras această 
concluzie, pentru că Denny o privea pe Lady 
Dorothea cu ochii ieşindu-i din orbite. 

Fata a constatat, nu întru totul amuzată, că 
Denny nu mai avea ochelarii pe nas. 

Medicul a încercat să îşi aşeze ochelarii pe nas 
şi a observat uluit că lipseau. 

Rachel a oftat, i-a aşezat acolo unde le era locul, 
pentru ca apoi să-i întindă un pahar cu vin, 
spunând: 

— Are dreptate, ai nevoie să bei. 

— Este clar, a spus Lady Dorothea. Nu putem să 
ajungem nicăieri. 

Rachel şi-a spus că Dorothea nu părea o femeie 
obişnuită să nu ajungă nicăieri, dar îşi ţinea firea. 
Pe de altă parte, nu avea de gând să se întoarcă în 
casa unchiului ei. 

— Nu mă întorc, a spus ea, pe un ton rezonabil. 
Dacă mă întorc, ai să pleci la Armata 
Continentală, în Valley Forge, unde crezi că nu am 


să te urmez. 

— Nu m-ai urma? a întrebat Denny şi Rachel a 
crezut că ghiceşte o urmă de speranţă în 
întrebarea fratelui ei. 

Lady Dorothea l-a fixat cu ochii ei albaştri, 
spunând: 

— Te-am urmat pe tine... pe dumneata, 
traversând oceanul. Crezi cumva că m-ar opri o 
nenorocită de armată? 

Denny şi-a frecat nasul cu degetul, răspunzând: 

— Nu, nu cred. De aceea nu am plecat. Nu vreau 
să mă urmezi. 

Lady Dorothea a oftat cu zgomot, dar a izbutit 
să-şi menţină fruntea sus. 

— De ce? a întrebat ea cu voce uşor tremurândă. 
De ce nu doreşti ca eu să te urmez? 

— Dorothea, a spus ea cu blândeţe. Lăsând 
deoparte că, dacă m-ai urma, ai intra în conflict cu 
familia ta... este vorba despre armată. Mai mult 
decât atât, este vorba despre o armată foarte 
săracă, în care nu există nici cea mai mică urmă 
de confort, oamenii nu au haine, paturi, 
încălţăminte sau mâncare. Pe lângă toate astea, 
este o armată în pragul dezastrului. Nu este un loc 
pentru tine. 

— Dar este un loc pentru sora ta? 

— Nu este, a replicat Denny. Dar... 

Medicul s-a oprit, dându-şi seama că era pe cale 
să cadă într-o capcană. 

— Nu mă poţi opri să te urmez, i-a spus Rachel 
fratelui ei, venindu-i astfel în ajutor. 

Nu era sigură dacă trebuia să vină în ajutorul 
acelei străine, dar o admira pe Lady Dorothea. 

— Nici pe mine nu mă poţi opri! a spus ea cât se 


poate de hotărâtă. 

Denny s-a frecat cu trei degete între sprâncene, 
de parcă ar fi avut dureri. 

— Dorothea, a spus el în cele din urmă, 
îndreptându-şi spatele. Eu sunt chemat să fac ceea 
ce fac. Ceea ce fac eu este treaba lui Dumnezeu şi 
a mea. Rachel mă urmează pentru că este 
încăpăţânată, dar şi pentru că este 
responsabilitatea mea. Ea nu are unde să se ducă. 

— Ba am! a izbucnit Rachel. Dumneata mi-ai 
spus că ai putea să-mi găseşti un loc printre 
quakeri, dacă vreau, dar nu am vrut şi nu vreau. 

Înainte ca Denny să poată replica, Lady 
Dorothea a întins o mână, într-un gest teatral, 
făcându-l să amuţească. 

— Am 0 idee, a spus ea. 

— Mă şi tem să întreb care ar fi aceea, a replicat 
Denny, părând cu adevărat sincer. 

— Mie nu mi-e teamă, a spus Rachel. Despre ce 
e vorba? 

Dorothea s-a uitat când la unul, când la celălalt, 
pentru ca apoi să spună: 

— Am fost la o întâlnire a quakerilor, de fapt la 
două. Ştiu ce se petrece acolo. Haideţi să 
organizăm o întâlnire şi să-i cerem Domnului să ne 
călăuzească. 

Denny a rămas cu gura căscată, fapt care a 
amuzat-o foarte tare pe Rachel, pentru că ea nu 
izbutea niciodată să-şi uluiască fratele, dar vedea 
că Dorothea reuşeşte. 

— Asta... a început el, părând în continuare 
uimit. 

— Este o idee excelentă, a spus Rachel, trăgând 
încă un scaun lângă foc. 


Denny nu avea cum să o contrazică. Era cu totul 
derutat şi s-a aşezat, dar 

Rachel a observat că a făcut-o astfel încât ea să 
stea între el şi Dorothea. Nu era sigur dacă 
apelase la această stratagemă pentru că se temea 
de forţa prezenţei ei, care îl copleşea sau dacă 
dorea pur şi simplu să le vadă pur şi simplu mai 
bine. 

Toţi trei s-au liniştit încetul cu încetul şi s-au 
cufundat în tăcere. 

Rachel a închis ochii, văzând parcă focul şi 
simţindu-i căldura pe mâini şi pe picioare. În sinea 
ei, îi mulțumea lui Dumnezeu pentru asta, 
amintindu-şi ce frig îndurase în tabără, că 
tremurase tot timpul şi că nu înceta să tremure 
nici măcar după ce se învelea noaptea în pături, 
simțind că o dureau toţi muşchii. Nici nu era de 
mirare că Denny nu voia ca Dorothea să îi 
însoţească. Ea însăşi nu voia să se întoarcă. Ar fi 
renunţat la orice ca să nu o facă, la orice în afară 
de confortul lui Denny. Nu îi plăcea deloc că 
suferea de frig şi de foame, dar ar fi fost mult mai 
rău dacă ar fi stat la căldură şi ar fi avut hrană din 
belşug, în timp ce el ar fi suferit de unul singur. 

Se întreba dacă Lady Dorothea ştia cum este să 
îţi fie frig şi să duci lipsă de mâncare şi a deschis 
ochii. Dorothea tăcea, ţinându-şi spatele drept şi 
mâinile în poală. A presupus că Danny îşi imagina, 
la fel ca şi ea, cum ar fi arătat acele mâini înroşite 
de frig şi cum ar fi arătat acel minunat chip supt 
de foame, tras de oboseală şi murdar. 

Dorothea avea ochii aproape închişi, dar Rachel 
era sigură că ea se uita la Denny. S-a gândit că 
Dorothea se juca. Ce s-ar fi întâmplat dacă 


Domnul i-ar fi spus lui Denny că situaţia era una 
imposibilă şi că trebuia să-i ceară să plece? Ce s- 
ar fi întâmplat dacă Domnul i-ar fi vorbit sau îi 
vorbise deja lui Dorothea? Rachel a fost surprinsă 
de acel gând. Quakerii nu credeau că Dumnezeu le 
vorbeşte doar lor, dar nu erau siguri dacă alţi 
oameni ascultă spusele Lui. 

Ea îl ascultase? Trebuia să fie cinstită şi să 
recunoască faptul că nu o făcuse. Ştia şi de ce. Ca 
să nu audă lucruri pe care îi era teamă să le audă. 
Ar fi fost posibil ca ea să trebuiască să-i întoarcă 
spatele lui lan Murray, să lase deoparte gândurile 
legate de el, care o încălzeau în pădurea 
îngheţată, fiind uneori sigură că, dacă ar întinde 
mâna, zăpada s-ar topi pur şi simplu în palma ei. 

A închis ochii, încercând să fie deschisă spre 
adevăr, dar tremurând de spaima de a-l afla. 

A auzit un gâfâit şi, când a deschis ochii, a văzut 
că Rollo îi adulmeca palma cu botul lui ud. A 
început să-l mângâie, distrată, între urechi. 
Desigur că nu se cuvenea să facă un astfel de 
lucru în timpul unei întâlniri, dar ştia că astfel 
câinele se va linişti. Rollo a închis pe jumătate 
ochii lui galbeni şi şi-a pus capul greu pe 
genunchii fetei. 

Câinele îl iubeşte, s-a gândit ea, în timp ce îi 
mângâia blana deasă. Oare el poate fi un om rău, 
dacă lucrurile stau astfel? In loc să audă glasul lui 
Dumnezeu, i s-a părut că aude vocea fratelui ei, 
spunând: Câinii sunt animale inteligente, dar nu 
cred că se pricep la oameni. 

Da, dar eu mă pricep, a gândit ea mai departe. 
Eu ştiu ce este el... ştiu şi ce ar putea fi. S-a uitat 
la Dorothea Grey, care stătea nemişcată în rochia 


ei care semăna cu un sac. Lady Dorothea Grey era 
gata să renunţe la viaţa ei de până atunci şi, foarte 
probabil, şi la familia ei, pentru a deveni quaker şi 
asta de dragul lui Denny. Oare lan Murray nu ar 
putea renunţa la violenţă pentru a deveni quaker 
de dragul ei? 

Ei bine, acesta este un gând plin de mândrie, s-a 
certat ea pe sine însăşi. Oare ce putere crezi tu că 
ai, Rachel Mary Hunter? Nimeni nu are astfel de 
putere în afara Domnului. 

Domnul avea acea putere, şi dacă El voia, orice 
era posibil. Coada lui Rollo se mişca încet, 
atingând podeaua. 

Denzell Hunter şi-a îndreptat puţin spatele în 
scaunul său. Era o mişcare cât se poate de 
discretă, dar făcută în deplină tăcere, le-a surprins 
pe femei, care au ridicat capetele de parcă ar fi 
fost nişte păsări speriate. 

— Te iubesc, Dorothea, a spus Denny foarte 
încet, dar ochii îi ardeau în spatele ochelarilor şi 
Rachel a simţit un junghi în piept. 

— Vrei să te căsătoreşti cu mine? a continuat 
medicul. 

Aşa cum se întâmpla în cazul călătoriilor 
transatlantice - şi după aventurile noastre cu 
căpitanii Roberts, Hickman şi Stebbings, mă 
consideram o bună cunoscătoare în materie de 
dezastre - voiajul până în America a fost destul de 


plictisitor. Am avut o scurtă confruntare cu un vas 
englezesc de război dar, spre norocul nostru, 
corabia pe care mă aflam a reuşit să scape pur şi 
simplu din calea lui. Am avut parte de două vijelii, 
dar şi de o furtună în toată legea, dar nu ne-am 
scufundat. Mâncarea era execrabilă şi eram mult 
prea preocupată de alte lucruri decât să scutur 
bine pesmeţii de furnici înainte de a-i mânca. 

Jumătate din creierul meu era ocupat cu viitorul. 
Mă gândeam la situaţia precară a lui Fergus şi 
Marsali, la pericolul în care se afla Henri- 
Christian, la tot ceea ce însemna rezolvarea 
cazului său. Cealaltă jumătate, de fapt şapte 
optimi, rămăsese la Lallybroch împreună cu Jamie. 

Mă simţeam rănită într-un organ vital şi asta mi 
se întâmpla de fiecare dată când mă despărţeam 
de Jamie mai mult timp, dar şi pentru că mă 
simţeam ruptă de casa mea, ca un crustaceu care 
este smuls din carapace şi aruncat în apa 
clocotită. 

M-am gândit că nu mă simţeam bine nici din 
cauza morţii iminente a lui lan. Era într-o aşa 
mare măsură parte din Lallybroch şi un mare 
sprijin pentru Jamie, încât pierderea lui însemna 
pierderea Lallybrochului în sine. În mod ciudat, 
cuvintele lui Jenny, oricât de dureroase ar fi fost 
ele, nu mă preocupau. Cunoşteam prea bine 
adânca tristeţe, disperarea care se transforma în 
ură, pentru că aceea era singura cale de a 
supravieţui. Ca să spun drept, îi înţelegeam 
sentimentele pentru că le împărtăşeam şi eu, în 
mod irațional sau nu. Simţeam că ar fi trebuit să 
pot să îl ajut pe Ian. La ce folosea ştiinţa mea sau 
priceperea de care dădeam dovadă dacă nu 


puteam ajuta atunci când ajutorul era vital? 

Dar mai era un sentiment de pierdere şi un 
sentiment de vină din cauză că nu aveam să fiu 
acolo când murea lan, că fusesem nevoită să-l 
părăsesc ştiind că nu aveam să-l mai văd din nou, 
incapabilă să-l liniştesc pe el sau pe Jamie în 
ceasul cel greu sau nefiind acolo când Ian avea să 
părăsească această lume. 

Tânărul lan avea acelaşi sentiment, chiar mai 
puternic. L-a găsit adesea stând la prora şi privind 
cu îngrijorare cum nava spărgea valurile. 

— Crezi că s-a dus? m-a întrebat el pe 
neaşteptate o dată, când m-am dus să stau lângă 
el. Crezi că tata s-a dus? 

— Nu ştiu, i-am răspuns eu deschis. Cred că da, 
dacă mă gândesc cât de bolnav era. Uneori se 
întâmplă însă ca oamenii să se agaţe de viaţă 
uluitor de mult. Ştii când este ziua lui de naştere? 

lan m-a privit uluit, pentru ca apoi să-mi spună: 

— E cândva prin mai, în preajma zilei de naştere 
a unchiului Jamie. De ce? 

Am ridicat din umeri şi mi-am tras şalul mai 
aproape de corp, pentru a mă feri mai bine de frig. 

— Se întâmplă adesea ca oamenii care sunt 
foarte bolnavi, dar a căror zi de naştere se 
apropie, să rămână în viaţă până ce trece ziua lor 
de naştere. Am citit un studiu pe tema asta. Dintr- 
un anumit motiv, acest lucru se întâmplă când 
persoana în cauză este faimoasă sau cunoscută. 

Afirmația mea l-a făcut pe lan să râdă, chiar 
dacă a râs amar. 

— Tata nu a fost niciodată cunoscut sau faimos, 
a spus el oftând. Acum mi-aş fi dorit să îi fiu 
alături. Ştiu că a spus să plec şi eu mi-am dorit 


asta, a adăugat el. Cu toate astea, mă simt prost 
că am plecat. 

Am oftat la rândul meu, replicând: 

— Şi eu mă simt la fel. 

— Dar tu ai fost nevoită să pleci, a protestat el. 
Nu aveai cum să-l laşi pe bietul Henri-Christian să 
moară sufocat. Tata înţelege asta. Sunt sigur că 
înţelege. 

Am zâmbit, dându-mi seama că voia să mă facă 
să mă simt mai bine. 

— A înţeles şi de ce a trebuit să pleci tu. 

— Da, ştiu, a replicat Ian cufundându-se apoi în 
tăcere şi privind valurile. 

Răsăritul a venit brusc, iar vasul naviga iute, 
deşi oceanul era agitat, presărat cu pete de spumă 
albă. 

— Îmi doresc... a spus el deodată, oprindu-se şi 
suspinând. Mi-aş fi dorit ca tata să o fi cunoscut pe 
Rachel, a spus el încet. Mi-aş fi dorit ca ea să-l fi 
cunoscut pe tata. 

Am oftat înţelegătoare. Mi-am adus aminte de 
anii în care am văzut-o pe Brianna crescând, cu 
durerea că ea nu îşi va cunoaşte niciodată tatăl. 
După aceea s-a petrecut un miracol... dar acel 
miracol nu avea să se petreacă şi pentru lan. 

— Ştiu că i-ai povestit tatălui tău despre Rachel. 
Chiar el mi-a spus asta şi am văzut că era foarte 
fericit că aflase despre ea. 

Spusele mele l-au făcut să zâmbească şi am 
continuat: 

— l-ai povestit lui Rachel despre tatăl tău, 
despre familia ta? 

— Nu, a replicat el uimit. Nu i-am povestit 
niciodată. 


— Ei bine, va trebui să o faci. Ce... s-a 
întâmplat? 

Ian se încruntase şi colţurile gurii îi coborâseră. 

— Aăă... nimic, a spus el în cele din urmă. Nu i- 
am spus niciodată nimic. Vreau să spun că noi... 
noi nici nu am stat de vorbă, de fapt. Mă înţelegi? 

Ea mi-a spus câte ceva şi eu ei, dar numai 
lucruri obişnuite. Şi pe urmă noi... adică eu am 
sărutat-o şi asta a fost tot. 

A făcut un gest de om neajutorat, pentru ca apoi 
să continue: 

— Nu am întrebat-o nimic. Am fost sigur. 

— Şi acum nu eşti? 

Ian a dat din cap şi părul i-a fluturat în vânt. 

— Oh, nu, mătuşică. Sunt sigur de ceea ce a fost 
între noi, de... de... 

A privit în jur, ca şi când ar fi căutat pe punte 
ceva care să simbolizeze puterea, dar apoi a 
renunţat. 

— Ei bine, a spus el în cele din urmă, sunt la fel 
de sigur de ceea ce simt, cum sunt sigur că 
soarele are să răsară mâine. 

— Sunt sigură că ea ştie asta. 

— Da ştie, a spus el pe un ton mai liniştit. Ştiu 
că ştie. 

O vreme, am stat unul lângă altul în tăcere. 

În cele din urmă, m-am ridicat în picioare, 
spunând: 

— Poate ar fi bine să rosteşti o rugăciune pentru 
tatăl tău şi apoi să stai la prora. 

Fusesem în Philadelphia o dată sau de două ori 
în secolul XX, la conferinţe medicale. Nu îmi 
plăcuse oraşul atunci pentru că mi se părea lipsit 
de fineţe şi neprimitor. Acum era cu totul altfel, 


dar nu foarte atrăgător. Străzile nepavate erau 
adevărate întinderi de noroi. În secolul XX existau 
străzi cu case aşezate în şir, în curţile cărora 
puteai să vezi bucăţi de jucării de plastic, gunoaie 
şi piese de motocicletă. Acum, acele străzi aveau 
case în curţile cărora se vedeau gunoaie, capre şi 
cochilii de stridii. Nu se vedea niciun poliţist în 
uniformă neagră, dar hoţii rămăseseră aceiaşi, 
continuau să se vadă, în ciuda faptului că în oraş 
erau militarii armatei britanice, care se adunau la 
intrările cârciumilor în vestoanele lor roşii sau 
mărşăluiau cu muschetele la umăr pe lângă 
căruţe. 

Era primăvară. Măcar atât. Se vedeau pomi 
peste tot, şi asta mulţumită decretului lui William 
Penn, conform căruia pe unul din cinci acri de 
teren trebuia să fie lăsaţi copacii să crească. Nici 
măcar politicienii din secolul XX nu au reuşit să 
defrişeze locul cu totul, probabil din cauza faptului 
că nu îşi imaginau cum să scoată profit fără ca 
lumea să-şi dea seama de acest lucru. Copacii 
erau în floare, iar petalele albe cădeau ca nişte 
confetti pe spinările cailor când căruţa a intrat în 
oraş. 

O patrulă militară era dispusă pe strada 
principală a oraşului. Membrii patrulei ne-au oprit 
şi au cerut actele căruţaşului şi celor doi pasageri 
de sex masculin. Mi-am pus o bonetă decentă şi nu 
am privit pe nimeni în ochi, spunând că venisem 
de la ţară ca să am grijă de fiica mea, care era pe 
cale să nască. Militarii s-au uitat repede în coşul 
cu mâncare pe care îl aveam în poală, dar nici 
măcar nu s-au uitat la faţa mea, înainte de a ne da 
voie să plecăm. Mă întrebam câţi spioni se vor fi 


folosit de doamne în vârstă. Nu auzise nimeni de 
bătrânele-spion, dar poate că asta dovedea tocmai 
faptul că ele erau foarte bune în activitatea de 
spionaj. 

Tiparniţa lui Fergus nu era în cea mai frumoasă 
zonă din oraş, ci undeva pe lângă. M-am bucurat 
văzând că prăvălia lui era într-o clădire solidă din 
cărămidă, aşezată în rând cu alte case frumoase. 
Nu le scrisesem pentru a le da de ştire că veneam. 
Aş fi sosit odată cu scrisoarea. Am deschis uşa, cu 
inima bătând să-mi spargă pieptul. 

Marsali stătea la tejghea şi sorta hârtii. A ridicat 
privirea în momentul în care a sunat clopoţelul de 
la uşă, a clipit şi apoi a făcut ochii mari. 

— Ce faci, dragă? am întrebat-o punând jos 
coşul şi grăbindu-mă să trec dincolo de tejghea şi 
să o îmbrăţişez. 

Arăta jalnic, dar ochii i-au licărit plini de 
speranţă când m-a văzut. M-a prins şi ea în braţe 
şi a început să suspine. Am bătut-o pe spate, 
încercând să o liniştesc, oarecum alarmată. 
Hainele atârnau pe ea şi mirosea ciudat, pentru că 
nu se spălase pe cap de prea multă vreme. 

— O să fie bine, am spus eu pentru a 
douăsprezecea oară şi ea s-a mai liniştit puţin, 
apoi s-a dat un pas înapoi, căutând prin buzunar o 
batistă murdară. 

Spre îngrijorarea mea, am observat că era din 
nou gravidă. 

— Unde-i Fergus? am întrebat-o. 

— Nu ştiu. 

— Te-a părăsit? am întrebat-o îngrozită. Fir-ar 
să... 
— Nu, nu! a spus ea repede, râzând cu lacrimi în 


ochi. Nu m-a părăsit, ba dimpotrivă. Nu m-a 
părăsit, dar se ascunde. Îşi schimbă la două-trei 
zile locul în care stă. Nu ştiu în care dintre aceste 
locuri se află el acum. O să-l găsească copiii. 

— De ce se ascunde? Nu ar trebui să pun 
această întrebare, am adăugat eu uitându-mă la 
tiparniţa neagră din spatele încăperii. Este vorba 
despre ceva anume? 

— Da, este vorba despre o broşură făcută pentru 
domnul Paine. Are o serie, care se numeşte Criza 
americană. 

— Domnul Paine... Cel care vorbeşte despre 
bunul-simţ? 

— Da, el, a replicat Marsali, pufnind. E un 
bărbat de treabă, dar Fergus spune că nu este 
bine să bei cu el. Ştii că există oameni care sunt 
buni şi civilizaţi când sunt treji, dar când beau îşi 
pierd şi bunătatea, şi buna-cuviinţă. 

— Ah, face parte din aceeaşi categorie? Da, îi 
ştiu. De când eşti gravidă? am întrebat-o, 
schimbând subiectul. Nu ar fi mai bine să stai jos? 
Nu ar trebui să stai mult timp în picioare. 

— De când sunt...? a întrebat ea, punând mâna 
în locul în care mă uitam eu. Ah, despre asta 
vorbeşti? a continuat ea zâmbind şi dând la iveală 
de sub şorţ un sac din piele umflat, pe care şi-l 
legase sub talie. 

— Îl port ca să scap, a spus ea. Asta în cazul în 
care dau foc casei şi eu trebuie să fug cu copilaşii. 

Când l-am luat din mâna ei, mi-am dat seama că 
sacul era destul de greu şi am auzit un clinchet 
care venea de sub stratul de hârtii şi de jucării 
pentru copii. 

— Caslon Italic 24? am întrebat şi am zâmbit, 


simțind că întineresc cu zece ani. 

— Toate literele în afară de X, a replicat ea. A 
trebuit să-l scot din set şi să-l dau unui aurar, ca 
să am bani de mâncare după ce a plecat Fergus. 
Există un X acolo, a mai spus Marsali. Acel X este 
într-adevăr din plumb. 

— A trebuit să foloseşti un Goudy Bold 10? 

Jamie şi Fergus au făcut două seturi de litere din 
aur, le-au frecat cu zgură şi le-au acoperit cu 
cerneală, astfel încât să nu poată fi deosebite de 
seturile de litere din plumb care se aflau în cutia 
cu litere de lângă tiparniţă. 

Marsali a dat din cap şi a întins mâna după 
săculeţ, spunând: 

— Fergus l-a luat cu el, s-a gândit să-l îngroape 
la loc sigur dacă este cazul. Arâţi obosită după 
călătorie, mamă Claire. S-o trimit pe Joanie la 
cârciumă, să aducă o cană de cidru. 

— Ar fi minunat, am replicat eu. Henri-Christian 
cum se simte? 

— Cred că e în spate cu prietenul lui, a spus 
Marsali ridicându-se. O să-l chem în casă. E puţin 
obosit pentru că nu doarme bine şi are un glas ca 
de broscoi constipat. Nu prea îi pasă lui de asta, 
ce-i drept. 

A zâmbit, deşi era obosită, şi apoi a deschis o 
uşă, intrând în camerele de locuit şi strigând: 
Henri-Christian! 

În cazul în care dau foc casei. M-am întrebat 
cine putea să incendieze casa şi am simţit cum mă 
străbate un fior. Marsali se referise la militarii 
armatei britanice? La loialişti? Cum se descurca 
ea oare cu afacerea, în condiţiile în care soţul ei se 
ascundea şi avea un copil care nu putea fi lăsat 


singur când dormea? în scrisoarea către 
Laoghaire, Marsali folosise termenul cumplita 
situație, dar această sintagmă se referea la 
situaţia existentă cu luni în urmă, când Fergus mai 
era încă acasă. 

Ei bine, acum nu mai era singură. De când mă 
despărţisem de Jamie în Scoţia, simţeam şi altceva 
în afară de tristeţe. Aveam să-i scriu în seara 
aceea, aşa hotărâsem. Ar fi fost posibil - şi speram 
că aşa se va întâmpla - ca el să plece înainte ca 
scrisoarea să ajungă la Lallybroch, dar chiar dacă 
se întâmpla acest lucru, Jenny şi restul familiei se 
vor bucura să afle ce se întâmpla aici. Şi dacă se 
întâmpla ca lan să mai fie în viaţă... Dar nu voiam 
să mă gândesc la asta, deoarece ştiam că moartea 
lui ar fi însemnat că Jamie era liber să mă urmeze. 
Parcă aş fi fost un cioclu care se bucura de 
moartea omului, dar îmi doream ca el să plece din 
lumea asta cât mai curând. 

Şirul gândurilor mele morbide a fost întrerupt 
de Marsali. Henri-Christian a venit şi el 
şchiopătând, după mama sa. 

— Grandmere“! a strigat el şi mi-a sărit în 
braţe, mai-mai să mă dea jos. Era un băieţel foarte 
solid. 

M-a sărutat cu afecţiune şi am simţit un val de 
căldură dată de bucuria de a-l vedea. L-am sărutat 
şi l-am strâns în braţe, simțind că golul lăsat în 
sufletul meu în urma despărțirii de Jem şi de 
Mandy s-a umplut întru câtva. Izolată de familia 
lui Marsali din Scoţia, uitasem că mai am patru 
nepoți şi m-am bucurat să îmi aduc aminte de 
acest lucru. 


68 Bunico (lb. franceză) (n.tr.) 


— Vrei să-ţi arăt un truc, grandmere? m-a 
întrebat  Henry-Christian cu nerăbdare. Intr- 
adevăr, Henri-Christian avea un glas de broscoi 
constipat. 

Am încuviinţat, iar el a sărit din braţele mele, a 
scos trei săculeţi din piele umpluţi cu tărâţe şi a 
început să jongleze cu ei, dând dovadă de multă 
dexteritate. 

— Tatăl lui l-a învățat să facă asta, a spus 
Marsali cu mândrie. 

— Când o să fiu mare ca Germain, tata are să 
mă înveţe şi pe mine să fur din buzunare. 

Marsali a tras adânc aer în piept şi i-a pus lui 
Henri-Christian mâna pe gură, zicând: 

— Nu vorbim despre asta cu nimeni, ai înţeles? 

Copilul m-a privit derutat, dar a dat din cap 
ascultător. 

Am simţit din nou un fior. Oare Germain îşi 
făcuse o profesie din furtul din buzunare? M-am 
uitat la Marsali şi ea a dat din cap discret. Aveam 
să vorbim mai târziu despre asta. 

— Deschide gura şi scoate limba, scumpule, i-am 
spus lui Henri-Christian. Las-o pe bunica să ţi se 
uite în gât. Mi se pare că te doare. 

— Oh, oh, oh! a exclamat el, zâmbind cu dinţii 
încleştaţi, dar, în cele din urmă, a deschis gura 
ascultător. Din gâtul lui a venit un miros de putred 
şi chiar dacă nu aveam un laringoscop, am putut 
vedea amigdalele umflate care îi blocau aproape 
cu totul gâtul. 

— Dumnezeule mare, am spus în cele din urmă, 
mişcându-i capul înainte şi înapoi, pentru a vedea 
mai bine. Mă mir că mai poate să mănânce, ca să 
nu mai vorbim de faptul că mă întreb cum mai 


doarme. 

— Uneori nu poate, a replicat Marsali şi am 
simţit îngrijorarea în glasul ei. Se întâmplă să nu 
poată bea decât un pic de lapte şi atunci spune că 
are nişte cuţite-n gât, sărăcuţul de el. 

A venit imediat lângă Henri-Christian şi i-a 
mângâiat părul frumos şi negru şi faţa înroşită. 

— Crezi că îl poţi ajuta, mamă Claire? 

— Oh, da, am spus eu cu mai multă încredere 
decât aveam de fapt. 

Bineînţeles. 

Am văzut cum s-a liniştit. Era ca şi cum o apă 
ţinută în baraj începea să se scurgă. Au început 
să-i curgă lacrimi tăcute pe obraji. L-a strâns pe 
Henri-Christian la piept, pentru ca băiatul să nu o 
vadă plângând. Eu i-am îmbrăţişat pe amândoi şi 
mi-am lipit obrazul de capul ei acoperit cu bonetă, 
care mirosea neplăcut, semn al spaimei şi al 
oboselii. 

— Acum totul e în ordine, i-am spus, mângâindu- 
i spatele osos. Acum sunt aici şi tu poţi dormi. 

Marsali a dormit tot restul zilei şi toată noaptea. 
Eram obosită după călătoria pe care o făcusem şi 
am reuşit să moţăi puţin într-un scaun mare, lângă 
focul din bucătărie. Henri-Christian dormea în 
poala mea, sforăind. În timpul nopţii a încetat de 
două ori să respire, am reuşit să-l trezesc şi să-i 
redau respiraţia, dar mi-am dat seama că trebuia 
să fac ceva cât mai curând. Am dormit un pic spre 
dimineaţă şi, după ce am mâncat puţin, am plecat 
prin oraş să caut lucrurile de care aveam nevoie. 

Aveam asupra mea instrumente medicale dintre 
cele mai rudimentare. Adevărul este că, pentru a 
scoate adenoidele şi amigdalele, nu sunt necesare 


instrumente complicate. 

Mi-aş fi dorit ca lan să vină în oraş împreună cu 
mine. Ar fi putut să-mi fie de ajutor, dar şi pe 
Marsali ar fi putut să o ajute. Era, totuşi, periculos 
pentru un bărbat de vârsta lui să vină în oraş. 

Nu avea cum să între în oraş fără a fi oprit şi 
interogat de militarii britanici, pentru ca apoi să 
fie arestat deoarece părea suspect. Dincolo de 
asta... el plecase în căutarea lui Rachel Hunter. 

Misiunea de a găsi două persoane şi un câine 
care se puteau afla oriunde între Canada şi 
Charleston, fără a avea la dispoziţie decât 
deplasarea pe jos şi, ca mijloc de comunicare, 
cuvântul, ar fi descurajat pe oricine care nu avea 
încăpăţânarea în sânge, aşa cum o aveau toţi cei 
din familia Fraser. La fel ca şi Jamie, lan era 
perseverent dacă îşi propunea ceva, indiferent 
dacă trebuia să treacă prin iad, prin apă şi contra 
oricărui sfat rezonabil. 

Avea, cum spusese el însuşi, un avantaj. 
Probabil că Denny Hunter era în continuare medic 
militar. Dacă lucrurile stăteau aşa, el era în 
continuare cu Armata Continentală; lan îşi 
propusese să vadă unde se afla cea mai apropiată 
unitate a Armatei Continentale şi să înceapă 
investigaţiile de acolo. Plănuia să se strecoare în 
oraş, mai precis să umble pe la marginea acestuia, 
prin taverne şi cârciumi, pentru a afla, din ceea ce 
spunea lumea, locaţia unităţii Armatei 
Continentale. 

Am reuşit, totuşi, să-l conving să trimită vorbă la 
tiparniţa lui Fergus ca să ştim unde era de găsit, 
îndată ce afla ceva şi se îndrepta către un anumit 
loc. 


Între timp, nu puteam decât să mă rog la îngerul 
său păzitor, un înger care trebuie să fi fost foarte 
obosit, pentru ca apoi să mă rog la propriul meu 
înger (despre care credeam că era un fel de 
bunicuţă pe chipul căreia se citea nerăbdarea) şi 
să mă pregătesc pentru ceea ce urma să fac. 

Mă plimbam pe străzile  noroioase ale 
Philadelphiei şi mă gândeam la procedura pe care 
urma să o aplic. Nu scosesem amigdale decât o 
singură dată sau, mă rog, de două ori, dacă mă 
gândeam că îi operasem pe gemenii Beardsley, în 
ultimii zece ani. Era o procedură cât se poate de 
simplă, însă acum trebuia aplicată într-o tiparniţă 
întunecoasă, asupra unui copil care suferea de 
nanism, ale cărui căi respiratorii erau 
obstrucţionate, cu o infecţie a sinusurilor şi cu un 
abces al amigdalelor. 

Cu toate astea... nu trebuia să fac operaţia în 
tiparniţă. Puteam să găsesc un loc mai bine 
luminat. În ce loc? Probabil că în casa unui om 
bogat, unde nu se făcea economie la lumânări. 
Văzusem o astfel de casă la Paris. Nu cunoşteam 
un astfel de om în Philadelphia. Nici Marsali nu 
cunoştea. O întrebasem. 

Trebuia să o iau pe rând. Mai întâi să găsesc un 
fierar iscusit, care să-mi facă un fel de buclă 
subţire din metal. Puteam să tai amigdalele cu un 
scalpel, dar era foarte complicat să deplasez 
adenoidele, care erau dispuse dincolo de bolta 
palatină. Nu voiam să orbecăi cu un instrument 
ascuţit prin gâtul inflamat al lui Henry-Christian, 
într-o încăpere întunecoasă. Bucla respectivă 
putea fi destul de ascuţită, dar nu avea cum să 
facă rău. Doar dacă făceam o mişcare în forţă 


puteam extirpa o adenoidă sau o amigdală. 

Mă întrebam îngrijorată dacă băiatul nu avea 
cumva o infecţie cu streptococ. 

Nu, trebuia să excludem această posibilitate. Am 
pus nişte culturi de penicilină aproape imediat 
după ce am ajuns la Marsali. 

Nu ştiam dacă puteam să obţin ceva din aceste 
culturi în doar câteva zile. Nu ştiam nici cât de 
activ va fi antibioticul. Dar tot era mai bine decât 
nimic. 

Totuşi dispuneam de un lucru util. Lordul John 
Grey îmi trimisese cu cinci ani în urmă o sticlă cu 
vitriol şi vase din sticlă care îmi erau folositoare 
pentru distilare. Achiziţionase toate acestea de la 
o farmacie din Philadelphia, dar nu îmi aminteam 
numele acelei farmacii. Mi-am zis că nu puteau fi 
prea multe farmacii în Philadelphia şi mi-am 
propus să trec pe la toate până aveam să obţin 
ceea ce îmi era necesar. 

Marsali îmi spusese că erau două farmacii mari 
în oraş. Tot de la ea am aflat că numai de lao 
farmacie mare puteam să obţin ceea ce îmi era 
necesar pentru a putea prepara eter. Cum se 
numea domnul de la care Lordul John Grey 
procurase alambicul? Oare era în Philadelphia? 
Nu îmi venea în minte numele lui şi asta fie pentru 
că eram obosită, fie pentru că aveam un lapsus. 
Momentul în care am preparat eter la Fraser's 
Ridge părea la fel de depărtat în timp ca şi 
Potopul. 

Am ajuns la prima farmacie şi am găsit acolo 
câteva lucruri utile, printre care şi un borcan cu 
lipitori. Mă gândeam dacă aş fi putut să bag o 
lipitoare în gâtul lui Henri-Christian şi dacă el ar fi 


fost în stare să o înghită. 

Mă gândeam că era un băieţel de patru ani care 
avea un frate mai mare, plin de imaginaţie. 
Probabil că înghiţise lucruri mult mai rele decât o 
lipitoare. Cu puţin noroc, m-aş fi lipsit de lipitori. 
Mi-am procurat şi două ustensile pentru 
cauterizare, din acelea foarte mici. Cauterizarea 
era o metodă primitivă şi dureroasă pentru a opri 
sângerarea, dar era eficientă. 

La acea farmacie nu am reuşit să găsesc vitriol. 
Farmacistul şi-a cerut scuze pentru că nu îmi 
putea oferi ceea ce căutam şi mi-a explicat că 
astfel de produse se importau din Anglia şi acum, 
în vreme de război... l-am mulţumit şi m-am dus la 
cea de-a doua farmacie. Acolo mi s-a spus că 
avuseseră ceva vitriol, dar că îl vânduseră unui 
lord englez, deşi omul din spatele tejghelei mi-a 
mărturisit că nu îşi putea imagina pentru ce 
anume îi trebuia vitriolul. 

— Un lord englez? am întrebat eu surprinsă. 
Eram sigură că nu putea fi vorba despre Lordul 
John. Mă gândeam, totuşi, că aristocrații britanici 
nu aveau de ce să dea buzna în Philadelphia decât 
dacă erau militari, iar omul vorbise despre un 
lord, nu despre un maior sau despre un căpitan. 

Nu aveam ce să pierd, aşa că am întrebat şi mi 
s-a spus că era vorba despre Lordul John Grey. Am 
aflat că lordul ceruse ca vitriolul să fie dus la 
locuinţa sa din Chestnut Street. 

Mă simţeam de parcă aş fi fost Alice în [ara 
Minunilor. Eram ameţită din cauza lipsei de somn 
şi a oboselii cauzate de călătoria pe care o 
făcusem, dar am întrebat cum puteam să ajung în 
Chestnut Street. 


Uşa casei a fost deschisă de o femeie foarte 
frumoasă care, după felul în care era îmbrăcată, 
nu era servitoare. Ne-am privit cu uimire una pe 
cealaltă. Era clar că nu se aştepta să mă vadă şi i- 
am spus că eram o veche cunoştinţă a Lordului 
John. Fata mi-a explicat că unchiul ei va veni 
imediat, că plecase doar să ducă calul în grajd. 

— Ar fi putut să trimită servitorul, a spus tânăra 
femeie, care îmi spusese că era Lady Dorothea 
Grey. Ar fi putut să-l trimită şi pe vărul meu, dar 
când vine vorba de cai, unchiul John se comportă 
într-un mod cu totul aparte. 

— Vărul dumitale? am întrebat-o, încercând să- 
mi amintesc relaţiile din familia Lordului John. 

— Ellesmere, da, a replicat ea părând plăcut 
surprinsă. II cunoaşteţi? 

— Ne-am întâlnit o dată sau de două ori, i-am 
spus. Dar cum se face că este în Philadelphia? 
Eu... âăă... înţelesesem că plecase împreună cu 
restul armatei lui Burgoyne spre Boston, pentru ca 
de acolo să plece în Anglia. 

— Oh, da, aşa este! a exclamat fata. Aşa este, 
dar a trecut pe-aici pentru a-şi vedea tatăl, adică 
pe unchiul John şi pe fratele meu. 

Ochii ei albaştri s-au întunecat puţin şi a 
continuat: 

— Henry este foarte bolnav. 

— Îmi pare rău să aud asta, am spus cât se 
poate de sincer, dar sec. Mă interesa foarte mult 
prezenţa lui William acolo dar, înainte de a mai 
putea spune ceva, am auzit o voce cunoscută, 
spunând: 

— Dottie? Ai idee unde... Oh, îmi cer scuze. 

Lordul John Grey a intrat în salon şi s-a oprit. 


Apoi m-a observat şi a rămas cu gura căscată. 

— Îmi pare bine să vă revăd, i-am spus cu 
amabilitate. Îmi pare rău să aud că nepotul 
dumneavoastră este bolnav. 

— Mulţumesc, a replicat el, privindu-mă cât se 
poate de atent şi făcând o plecăciune pentru a-mi 
săruta mâna. Mă bucur să vă revăd, doamnă 
Fraser, a spus el pe un ton care te făcea să crezi 
că era sincer. A ezitat preţ de o clipă, dar nu s-a 
putut abţine să nu întrebe: 

— Soţul dumneavoastră...? 

— Este în Scoţia, am replicat eu, simţindu-mă 
prost pentru că îl dezamăgeam. 

S-a schimbat la faţă, dar numai pentru o clipă. 
El era un domn şi pe deasupra era militar. 

— Aţi trecut în serviciul activ? l-am întrebat, 
ridicând din sprâncene. 

— Nu chiar. Dottie, ai chemat-o pe doamna 
Figg? Sunt sigur că doamna Fraser ar dori ceva 
răcoritor. 

— Abia am sosit, i-am explicat lordului, în timp 
ce Dottie s-a ridicat şi a plecat. 

— Chiar aşa? a întrebat Grey surprins, 
abţinându-se să întrebe: De ce? M-a invitat să iau 
loc pe un scaun. Apoi s-a aşezat el însuşi, având pe 
chip o expresie ciudată, ca şi când s-ar fi gândit 
cum să spună un lucru mai puţin obişnuit. 

— Îmi pare bine să vă văd, a spus el din nou. 
Aţi... nu vreau să fiu nepoliticos, doamnă Fraser, 
vă rog să mă scuzaţi - aţi adus cumva vreun mesaj 
din partea soţului dumneavoastră? 

În ochi avea un fel de lumină şi vorbise de parcă 
ar fi vrut să se scuze. 

— Îmi pare rău, i-am spus. Am venit aici ca să vă 


cer o favoare, dar nu pentru mine, ci pentru 
nepotul meu. 

Lordul a clipit surprins. 

— Pentru nepotul dumneavoastră, a spus el sec. 
Credeam că fiica dumneavoastră... Oh! 
Bineînţeles. Am uitat că fiul adoptiv al soțului 
dumneavoastră... Familia dumnealui se află aici? 
Este vorba despre unul dintre copiii dumnealui? 

— Da, am răspuns şi, fără altă introducere, am 
trecut direct la prezentarea situaţiei, descriind 
starea lui Henri-Christian şi amintindu-i că a fost 
foarte generos cu peste patru ani în urmă, când 
mi-a trimis vitriol şi vasele din sticlă care îmi 
fuseseră atât de necesare. 

— Domnul Sholto, farmacistul de pe Walnut 
Street, mi-a spus că v-a vândut o sticlă mare de 
vitriol cu câteva luni în urmă. Mă întrebam dacă 
mai aveţi cumva acea sticlă. 

Nu m-am străduit să îmi ascund nerăbdarea şi 
expresia feţei lui a devenit mai blândă. 

— O mai am, a spus el în cele din urmă, 
zâmbind, şi mi s-a părut că soarele se arăta de 
după un nor. Am  cumpărat-o pentru 
dumneavoastră, doamnă Fraser. 

Am făcut imediat o înţelegere. Nu doar că era 
gata să-mi dea sticla cu vitriol, dar s-a arătat 
dispus să-mi procure toate materialele medicale 
de care aveam nevoie, dacă eram de acord să îl 
operez pe nepotul său. 

— Doctorul Hunter a reuşit să îi extragă un 
glonţ de Crăciun şi se simte oarecum mai bine. Al 
doilea i-a rămas, totuşi, în trup şi... 

— Doctorul Hunter? l-am întrebat eu, 
întrerupându-l. Vă referiți la doctorul Denzell 


Hunter? 

— Chiar la el mă refer, a replicat lordul John 
încruntându-se puţin. Vreţi să spuneţi că îl 
cunoaşteţi? 

— Chiar asta vreau să spun, am replicat, 
zâmbind. Am lucrat frecvent împreună la 
Ticonderoga şi Saratoga, când eram cu armata lui 
Gates. Ce caută el în Philadelphia? 

— El... a început lordul, dar a fost întrerupt de 
un zgomot de paşi, care coborau scara. 

Şi eu auzisem vag paşii, dar nu le dădusem 
atenţie. Am privit către uşă şi era cât pe ce să mi 
se oprească inima în loc când am văzut-o pe 
Rachel Hunter. Fata se uita la mine uimită, iar 
gura ei era un „0” perfect. 

Peste doar o clipă, m-a prins în braţe cu atâta 
putere, încât ameninţa să îmi rupă coastele. 

— Prietenă Claire! a spus ea, dându-mi drumul 
în sfârşit. Nu m-am gândit niciodată că te voi 
revedea... vreau să spun că sunt atât de 
bucuroasă... Oh, Claire! lan! A venit şi el cu tine? 

Pe chipul fetei se citeau nerăbdarea, frica, dar şi 
speranţa, toate aceste sentimente părând că se 
luptau unele cu altele. 

— A venit, i-am spus. A venit, dar nu e aici. 

Auzind spusele mele, fata s-a întristat deodată. 

— Oh! a spus ea încet. Unde...? 

— A pornit în căutarea ta, i-am spus cu blândeţe, 
apucându-i mâinile. 

In ochii ei se citea bucuria. 

— Oh! a exclamat ea cu un cu totul alt glas. Oh! 

Lordul John a tuşit politicos. 

— Poate că nu ar fi bine ca eu să aflu unde este 
nepotul dumneavoastră, doamnă Fraser, a 


observat nobilul. Bănuiesc că el are aceleaşi 
principii ca şi soţul dumneavoastră, nu-i aşa? V-aş 
ruga să mă scuzaţi. Eu am să mă duc să-i spun lui 
Henry că aţi sosit. Cred că aţi dori să-l examinaţi, 
nu-i aşa? 

— Oh! am exclamat eu, aducându-mi aminte de 
nepotul lordului. Sigur că da, dacă nu vă 
deranjează... 

Lordul a zâmbit, privind-o pe Rachel care se 
făcuse albă ca varul în primul moment după ce mă 
văzuse, dar al cărei chip arăta acum ca un măr 
copt. 

— Nu mă deranjează deloc, doamnă Fraser, a 
replicat nobilul. Veniţi sus când doriţi. Vă aştept 
acolo. 


88 
MIZERIE 


Mi-a fost dor de Brianna tot timpul şi dorul de 
ea m-a apăsat mai mult sau mai puţin, în funcţie 
de situaţie. Mai ales acum îmi era dor de ea. Eram 
sigură că ea ar fi găsit o soluţie pentru a putea 
lumina gâtul lui Henri-Christian. 

Il pusesem pe o masă, în partea din faţă a 
tipografiei, beneficiind de lumina de acolo. Aici 
eram însă în Philadelphia, nu în New Bern. Dacă 
cerul nu era acoperit de nori, era acoperit de 
fumul care se înălța din coşurile caselor. În afară 
de asta, strada era îngustă. Clădirile aflate de 
cealaltă parte a străzii luau din lumină. _ 

Mi-am spus că nu conta foarte mult. Incăperea 
putea să fie scăldată în soare şi tot nu puteam 


vedea nimic în gâtul lui Henri-Christian. Marsali 
avea o oglindă mică, utilă pentru a direcţiona 
lumina, fapt care mă putea ajuta la scosul 
amigdalelor, dar de adenoide trebuia să mă ocup 
pe pipăite. 

Am simţit marginea flască, vâscoasă a unei 
adenoide, chiar în spatele bolţii palatine. Am 
simţit-o şi am încercat să-mi imaginez forma ei, ca 
să o prind cu bucla metalică mişcându-mă cu 
delicateţe, ca să nu îmi tai nici degetul, nici 
adenoida umflată. Când am tăiat-o, a ţâşnit 
sângele. 

Îl aşezasem pe Henri-Christian într-un anumit 
unghi, iar Marsali îl ţinea aplecat într-o parte. 
Denzell Hunter îi ţinea capul fix, apăsând cârpa 
muiată în eter pe nasul lui. Nu aveam cum să fac 
absorbţie decât cu gura mea. Trebuia să procedez 
rapid după ce tăiam, astfel încât sângele să nu i se 
scurgă pe gât în jos şi să apară pericolul ca el să 
se înece. Ustensila mică pentru cauterizare se 
încălzea. Vârful ei ascuţit era pus în cărbuni. M- 
am gândit că aceea era cea mai dificilă etapă a 
procedurii. M-am oprit pentru a mă relaxa puţin şi 
i-am făcut un semn lui Marsali să se relaxeze şi ea. 
Nu voiam să-i ard copilului limba sau gâtul, şi 
aceasta era o suprafaţă alunecoasă... 

Am răsucit cu putere mânerul şi băieţelul s-a 
mişcat sub mâna mea. j 

— 'Ţine-l bine, am spus calm. Incă putin, te rog. 

Marsali gâfâia şi încheieturile degetelor i se 
albiseră, la fel cum i se albise şi chipul. Am simţit 
cum adenoida s-a desprins şi am prins-o cu 
degetele înainte ca ea să alunece în esofag, l-am 
aplecat copilului repede capul într-o parte, simțind 


mirosul de metal al sângelui. Am pus țesutul pe 
care îl separasem într-un vas şi i-am făcut un 
semn lui Rachel, care mi-a pus cauterul cu grijă în 
palmă. 

Aveam încă cealaltă mână în gura micuţului, 
ţinând limba deoparte şi cu un deget pe locul unde 
se aflase adenoida pe care o scosesem. Am luat 
cauterul şi am ars locul, fără a-mi atinge degetele. 
S-a simţit imediat mirosul neplăcut de sânge şi de 
țesut ars, iar Marsali a gemut uşor, dar nu i-a dat 
drumul copilaşului. 

— Este bine, prietenă Marsali, i-a şoptit Rachel 
bătând-o pe umăr. Respiră bine, nu are dureri. 
Este ţinut în lumină, o să fie bine. 

— Da, o să fie bine, am spus şi eu. la cauterul, 
Rachel. Te rog să cufunzi bucla metalică în whisky 
şi să mi-o dai. Am scos una, mai am de scos trei. 

— Nu am văzut niciodată aşa ceva, a spus 
Denzell Hunter poate pentru a cincea oară, 
uitându-se la Henri-Christian care începea să se 
mişte în braţele mamei lui. Nu aş fi crezut că se 
poate aşa ceva, Claire, dacă nu aş fi văzut cu ochii 
mei. 

— Ei bine, mi-am zis că este cel mai bine să vezi, 
am replicat eu ştergându-mă cu o batistă. Am fost 
cuprinsă de o adâncă stare de bine. Operația 
durase puţin, aproximativ cinci sau şase minute şi 
Henri-Christian începuse deja să tuşească, ieşind 
de sub efectul eterului. Germain, Joanie şi Felicite 
priveau de la uşa care dădea către bucătărie. 
Germain le ţinea strâns de mâini pe surorile sale. 

— O să te învăţ cum se face, am spus. 

Chipul lui era deja luminat de fericirea adusă de 
reuşita operaţiei şi a început să radieze. 


— Oh, Claire! a spus el. Ce dar nemaipomenit! 
Să fii capabil să tai fără a cauza durere. Să ai un 
pacient care să stea liniştit fără a fi țintuit locului. 
Este de neimaginat. 

— Mai este mult până la perfecţiune, l-am 
avertizat. În afară de asta, utilizarea implică 
riscuri. 

Distilasem eterul cu o zi înainte în magazie. 
Fiind un compus deosebit de volatil, exista 
pericolul să explodeze, incendiind magazia şi 
cauzându-mi moartea. Totul decursese bine, dar 
gândul de a mai face încă o dată ceea ce tocmai 
făcusem îmi dădea senzaţia de gol în stomac şi 
simţeam că îmi transpiră palmele. 

Am ridicat picurătorul şi l-am scuturat cu grijă; 
era plin pe trei sferturi. Aveam încă unul mai mare 
decât acela. 

— Crezi că va fi destul? a întrebat Denny dându- 
şi seama la ce mă gândeam. 

— Depinde ce găsim. 

In ciuda dificultăţilor de ordin tehnic, operaţia 
pe care i-o făcusem lui Henri-Christian era simplă. 
Intervenţia în cazul lui Henry Grey nu avea să fie 
simplă. Il examinasem cu Denzell alături, care 
trebuia să-mi spună ce anume făcuse la operaţia 
precedentă, când îndepărtase un glonţ de sub 
pancreas. Intervenţia dusese la o iritare locală şi 
la formarea unei cicatrici, dar nu fusese afectat 
vreun organ vital. Hunter nu putuse găsi cel de-al 
doilea glonţ, pentru că era undeva, foarte adânc în 
corp, probabil sub ficat, în preajma venei hepatice, 
şi Denzell se temuse să-l mai caute, deoarece o 
hemoragie ar fi fost aproape sigur fatală. 

Având în vedere stadiul în care se afla Henry şi 


simptomatologia, eram aproape sigură că glonţul 
nu străpunsese vezica biliară şi nici canalul 
coledoc. 

Am presupus că glonţul perforase intestinul gros 
şi rămăsese în capătul acestuia. Dacă nu ar fi fost 
aşa, tânărul ar fi murit de peritonită. 

Poate că era închistat în peretele intestinului; ar 
fi fost cea mai bună situaţie. Putea să fie şi în 
interiorul intestinului, dar asta nu ar fi fost bine 
deloc. Nu îmi puteam da seama cât avea să dureze 
până ce glonţul va ajunge în intestinul subţire. 

Aveam însă eter şi cele mai ascuţite scalpeluri 
pe care le putusem procura cu banii Lordului 
John. 

După o discuţie între cei doi chirurgi, care 
Lordului John i s-a părut interminabilă, fereastra a 
rămas parţial întredeschisă. Doctorul Hunter a 
insistat că aerul curat era benefic. Doamna Fraser 
a fost de acord, pentru că trebuiau să iasă vaporii 
de eter, dar a vorbit de ceva numit „germeni”, 
care ar putea intra pe geam şi ar putea ajunge în 
„câmpul chirurgical”. „Vorbeşte de parcă pentru 
ea totul este un câmp de luptă”, a gândit lordul. 
Apoi i-a privit chipul şi şi-a dat seama că ea chiar 
vedea totul ca pe o luptă. 

Nu mai văzuse niciodată o femeie care să arate 
astfel şi s-a gândit la acest lucru, deşi îşi făcea 
griji pentru Henry. Îşi strânsese părul la spate şi 
îşi acoperise capul cu un batic, întocmai ca o 
sclavă de culoare. Avea chipul liber şi i se vedeau 
oasele fine, lucru care o făcea să fie foarte 
expresivă. Avea ochii galbeni, care priveau când 
într-o direcţie, când în alta, ca un vultur. Era 
femeia cea mai lipsită de feminitate din câte 


văzuse. Avea privirea unui general care îşi 
supraveghea trupele în vreme ce acestea 
mărşăluiau. Când a văzut-o astfel, a simţit că 
şerpii din stomac s-au mai liniştit puţin. 

Stie ce face, a gândit lordul. 

S-a uitat la el şi, spre uimirea lui, a luat poziţia 
de drepţi, de parcă ar fi aşteptat să primească 
ordine. 

— Doriţi să fiţi de faţă? l-a întrebat ea. 

— Da, desigur, a replicat el, având senzaţia că 
nu mai are aer, dar vorbind cu hotărâre. Ea îi 
spusese deschis care erau şansele lui Henry: nu 
erau bune, dar exista o şansă. El era hotărât să 
stea alături de nepotul său, indiferent ce s-ar fi 
întâmplat. Dacă Henry va muri, el va pleca din 
această lume având alături pe cineva care ţinea la 
el. El hotărâse că Henry nu va muri, nu avea să-l 
lase. 

— Atunci vă rog să staţi acolo, a spus doamna 
Fraser arătându-i un scaun pe o latură a patului. 

Aşezându-se, lordul i-a zâmbit lui Henry, care i-a 
aruncat o privire speriată, dar hotărâtă. 

— Nu mai pot trăi astfel, spusese el cu o seară 
înainte, fiind de acord cu operaţia. Pur şi simplu 
nu mai pot. 

Şi doamna Woodcock insistase să fie de faţă şi, 
după ce îi dăduse câteva explicaţii, i-a permis să 
administreze eterul. Picurătorul în care era eterul 
se găsea pe birou. Din el venea un miros neplăcut. 

Doamna Fraser i-a dat doctorului Hunter ceva 
care semăna cu o batistă şi şi-a pus un obiect 
similar peste faţă. Fra o batistă, Grey s-a uitat 
bine, dar avea nişte sfori. Ea a legat aceste sfori la 
ceafă, astfel încât batista să-i acopere nasul şi 


gura. Hunter a imitat-o imediat. 

Grey era obişnuit cu brutalitatea chirurgilor din 
armată, şi pregătirile pe care le făcea doamna 
Fraser i s-au părut extraordinar de laborioase. I-a 
spălat abdomenul de mai multe ori cu o soluţie 
alcoolică pe care o preparase chiar ea, tot 
vorbindu-i cu calm prin masca ei de hoţ ieşit la 
drumul mare. Şi-a spălat mâinile cu soluţia 
respectivă şi le-a cerut lui Hunter şi doamnei 
Woodcock să facă întocmai. Apoi a spălat cu 
soluţia aceea şi instrumentele, iar întreaga 
încăpere mirosea ca o distilerie. 

Lordul şi-a dat seama după o clipă că se făceau 
mişcări destul de bruşte. Mâinile ei se mişcau cu 
atâta siguranţă şi... da, cu graţie, acesta era 
cuvântul potrivit, păreau nişte pescăruşi în zbor. 

Nu era vorba despre un zbor agitat, ci despre o 
mişcare sigură, senină, aproape mistică. Era 
fascinat, intrase în transă, uitând care era scopul 
acelui dans mut al mâinilor. 

Doamna Fraser s-a dus la capul patului ca să 
stea de vorbă cu Henry, i-a dat deoparte părul de 
pe frunte şi atunci Grey a văzut cum ochii ei de 
vultur s-au făcut aurii. Sub atingerea ei, corpul lui 
Henry s-a relaxat. Grey a văzut cum i se relaxau 
palmele. Mai avea o mască: era făcută din crengi 
şi semăna cu un coş în care erau fâşii din bumbac. 
l-a pus acea mască lui Henry, i-a spus ceva în 
şoaptă şi a luat picurătorul. 

Aerul s-a umplut deodată cu o aromă dulceagă, 
care părea să se fi lipit pe gâtul lui Grey şi l-a 
făcut să ameţească. A dat din cap şi a realizat că 
doamna Fraser îi spusese ceva. 

— Pardon? a spus el, ridicând ochii către ea. I s- 


a părut că vede o pasăre albă cu ochi galbeni. 

— Am spus, a repetat ea cu calm, că poate vreţi 
să vă îndepărtați puţin. Este posibil să fie ceva 
mizerie aici. 

William, Rachel şi Dorothea stăteau pe verandă 
ca nişte ciori pe gard. Rollo stătea întins la 
picioarele lor, bucurându-se de soarele primăverii. 

— E foarte multă linişte acolo, a spus William, 
privind spre fereastra situată deasupra sa, care 
dădea către camera lui Henry. Credeţi că au 
început deja? A gândit, dar nu a spus că s-ar fi 
aşteptat ca Henry să facă zgomot, dacă operaţia 
ar fi început. Gândise acest lucru, deşi Rachel îi 
spusese despre eter tot ce aflase de la fratele ei. 
Se putea ca un bărbat să doarmă când cineva îi 
tăia burta cu un cuţit? Probabil că se putea aşa 
ceva, pentru că Denzell Hunter nu putea fi dus de 
nas de nimeni. Mă rog, poate că Dottie ar fi reuşit. 
Gândindu-se la asta, William s-a uitat pieziş la 
verişoara lui. 

— l-ai scris deja unchiului Hal? I-ai scris despre 
Denny şi despre tine? 

li pusese această întrebare, deşi ştia că nu o 
făcuse. Ea avea să vorbească mai întâi cu lordul 
John, dar îşi dorea să-i spună chiar ea tatălui ei 
cum stăteau lucrurile. De fapt, el îi pusese această 
întrebare doar ca să o facă să se gândească la 
altceva. Fata avea buzele albe şi prinsese în mâini 
stofa rochiei. 

Nu o văzuse niciodată în crem şi alb. Era 
obişnuit să o vadă îmbrăcată în culori vii, dar 
trebuia să recunoască faptul că şi culorile terne îi 
veneau bine. Rachel o asigurase că putea să 
continue să poarte haine din mătase şi muselină, 


renunțând la cele din pânză de sac. 

— Nu, i-a răspuns Dottie, mulţumindu-i din 
priviri pentru că o făcea să se gândească la 
altceva. De fapt, da, i-am scris, dar nu am trimis 
încă scrisoarea. Dacă totul merge bine cu Henry, 
am să-i scriu să-i dau această veste şi voi scrie şi 
despre relaţia dintre mine şi Denny sub forma 
unui post-scriptum. O să fie atât de fericit pentru 
că Henry e bine, încât poate nici nu îşi va da 
seama ce îi spun sau nu se va supăra atât de rău. 

— Eu cred că va remarca acel post-scriptum, a 
spus William căzând pe gânduri. Tata a remarcat 
totul. 

Lordul John devenise foarte tăcut când i se 
spusese cum stau lucrurile şi avusese o privire 
prin care parcă voia să-l provoace la duel pe 
medic. Adevărul era, însă, că Denny îi salvase o 
dată viaţa lui Henry şi dădea o mână de ajutor şi 
acum, având-o alături pe doamna Fraser. Lordul 
John era, înainte de toate, un om de onoare. În 
afară de asta, William credea că tatăl său era 
uşurat pentru că aflase în sfârşit ce pusese Dottie 
la cale. Nu îi spusese nimic lui William pentru că 
se gândea încă la rolul fiului său în întreaga 
afacere, dar ştia că îi va spune. 

— Fie ca Domnul să îl aibă în pază pe fratele 
tău, a spus Rachel, ignorând remarca lui William. 
Să-i aibă în pază şi pe fratele meu şi pe doamna 
Fraser. Ce se va întâmpla, însă, dacă lucrurile nu 
merg aşa cum ne dorim? Tot va trebui să le 
comunici părinţilor tăi cum stau lucrurile şi 
dumnealor ar putea considera că, prin căsătoria 
ta, înrăutăţeşti lucrurile. 

— Eşti fiinţa cea mai lipsită de tact din câte 


cunosc, a spus William iritat, văzând că Dottie se 
făcuse albă când înţelesese că Henry ar fi putut să 
moară în următoarele minute, ore, zile. Henry va fi 
bine, ştiu eu. Denny este un chirurg extraordinar 
şi doamna Fraser este... ăăă... 

William ştia foarte bine ce era doamna Fraser, 
dar îl cuprindea spaima când se gândea la ea. 

— Denny spune că ea ştie ce face, a şoptit el în 
cele din urmă. 

— Dacă moare Henry, nimic nu va mai conta, a 
spus Dottie încet, privindu-şi pantofii. Nimic nu va 
mai conta pentru niciunul dintre noi. 

Rachel a oftat uşor şi a pus mâna pe umărul lui 
Dottie. William a tuşit pentru a-şi drege glasul şi a 
fost convins că şi câinele a scos un sunet. 

Rollo a scos într-adevăr un sunet, dar nu unul 
prin care voia să arate că era alături de Dottie. El 
a mârâit şi William a privit în direcţia în care se 
uita Rollo. 

— Domnişoară Hunter, a întrebat tânărul ofiţer. 
Îl cunoaşteţi pe acel bărbat din capătul străzii, 
care vorbeşte cu femeia îmbrăcată în haine de 
culoarea untului? 

Rachel şi-a făcut mâna streaşină la ochi şi a dat 
din cap, zicând: 

— Nu. De ce? Crezi că din cauza acelui bărbat s- 
a supărat câinele? 

Fata l-a mângâiat pe Rollo cu un deget de la 
picior, întrebând: 

— Ce te supără, prietene Rollo? 

— Nu ştiu cum stau lucrurile, a spus William. 
Poate că s-a supărat din cauza pisicii care a trecut 
în fugă pe lângă femeie, dar eu l-am mai văzut pe 
omul acela pe un drum din New Jersey şi ştiu că 


m-a întrebat dacă-l cunosc pe lan Murray şi dacă 
ştiu unde este. 

Rachel a tras adânc aer în piept şi William a 
privit-o pieziş, întrebând-o surprins: 

— Cum? Ştii unde se află Murray? 

— Nu! a replicat ea înţepat. Nu l-am văzut din 
toamnă, de la Saratoga, şi habar nu am unde este. 
Ştii cum se numeşte acel om? a adăugat ea, 
încruntându-se. 

Respectivul bărbat dispăruse. 

— Eşti sigur că este unul şi acelaşi bărbat? a 
întrebat Rachel. 

— Nu, a recunoscut William. Dar cred că este el. 
Avea un baston, ca şi acesta. Apoi mai este şi felul 
în care merge, un pic încovoiat. Omul pe care l-am 
întâlnit în New Jersey era foarte în vârstă, şi 
acesta merge în acelaşi fel. 

William nu a mai vorbit despre degetele care îi 
lipseau omului pe care îl întâlnise. Nu avea niciun 
rost să discute despre mutilare şi violenţă în 
prezenţa lui Dottie. Oricum, de la distanţa aceea, 
nu putea vedea mâna acelui om. 

— Când vrei să te măriţi, Dottie? a întrebat 
William, dorind să facă în aşa fel încât fata să fie 
preocupată de ceva. De la fereastra de deasupra 
lor venea un miros straniu. Câinele adulmeca, 
scuturând din cap derutat. William nici nu-l putea 
acuza pentru asta. Era un miros ciudat, dar se 
simţea cât se poate de bine şi mirosul de sânge şi 
cel de fecale. Era mirosul specific câmpului de 
luptă şi a simţit cum i se întorcea stomacul pe dos. 

— Aş vrea să mă mărit înainte ca luptele să 
înceapă din nou, a spus Dottie cât se poate de 
serios, întorcând capul spre el. Vreau să mă mărit 


ca să pot pleca cu Denny... şi Rachel, a adăugat 
ea, prinzând mâna viitoarei ei cumnate, în vreme 
ce zâmbea. 

Rachel a zâmbit şi ea, dar mai stins. 

— Ce lucru ciudat, a spus Rachel, în timp ce în 
ochii ei căprui se citea îngrijorarea. În scurtă 
vreme vom fi din nou duşmani. 

— Eu nu am avut niciodată senzaţia că sunt 
duşmanul dumneavoastră, domnişoară Hunter, a 
spus William. Voi fi întotdeauna prietenul 
dumitale. 

Fata a zâmbit, dar pe chipul ei s-a citit 
îngrijorarea. 

— Înţelegi ce vreau să spun, a replicat ea în cele 
din urmă, privind de la William la Dottie, iar 
tânărului ofiţer i-a trecut brusc prin minte că 
verişoara lui era pe cale să se mărite cu un rebel... 
să se numere ea însăşi printre rebeli, că va fi în 
război cu membrii propriei sale familii, iar faptul 
că Denny Hunter nu se atingea de arme nu avea 
cum să-l apere pe el, pe Dottie sau pe Rachel. Toţi 
trei se făceau vinovaţi de trădare. Fiecare dintre 
ei putea fi ucis, capturat sau închis. S-a întrebat 
deodată înmărmurit ce ar face dacă l-ar vedea 
într-o zi pe Denny spânzurat sau ar vedea-o 
spânzurată pe Dottie. 

— Înţeleg ce vrei să spui, a replicat el încet, dar 
a prins mâna lui Rachel şi ea l-a lăsat să o facă. 

Toţi trei stăteau unul lângă altul, în tăcere, 
ţinându-se de mâini, aşteptând verdictul viitorului. 

PETE DE CERNEALĂ 


M-am îndreptat spre tipografie moartă de 
oboseală şi în acea stare psihică în care orice om 
are impresia că este beat, neputând să-şi 
coordoneze mişcările. Eram, într-o oarecare 
măsură, beată. Lordul John insistase să ne trateze 
pe amândoi, pe Denny şi pe mine, cu cel mai bun 
coniac pe care îl avea, după ce se terminase 
operaţia. Eu nu refuzasem. 

A fost o intervenţie chirurgicală care îţi făcea 
părul măciucă, cel puţin dacă mă gândesc la 
operaţiile pe care le-am făcut în secolul al XVIII- 
lea. Făcusem doar două operaţii abdominale: îi 
scosesem apendicele lui Aidan  Maccallum 
administrându-i eter, operație care fusese 
încununată de succes, şi nefericita cezariană pe 
care o făcusem cu un cuţit de grădinărit, în cazul 
bietei Malva Christie. Când m-am gândit la cele 
întâmplate cu Malva, am fost cuprinsă de tristeţe, 
o tristeţe pe care mi-o stăpâneam. Mi-am amintit 
acum, îndreptându-mă spre casă în după-amiaza 
răcoroasă, acea senzaţie pe care o ai când ţii în 
mâini o viaţă ca o scânteie albastră. 

Ţinusem în mâini viaţa lui Henry Grey cu două 
ore în urmă şi simţisem din nou acea scânteie. 
Incă o dată îmi folosisem toată forţa pentru ca 
acea flacără să ardă, dar de data asta, flacăra s-a 
menţinut, a devenit puternică, înălțându-se în 
palmele mele. 

Glontele intrase în intestin, dar era închistat. 
După ce am avut o discuţie cu Denzell Hunter, 
fascinat că putea opera o persoană inconştientă şi 
avea ocazia de a se concentra asupra lucrurilor pe 
care le avea de făcut, urmărind cum pulsează 


organele interne, am decis că ulceraţia era prea 
extinsă. Dacă am fi trecut la extirpare, intestinul 
subţire s-ar fi subţiat mai mult şi obstrucţionarea 
ar fi fost foarte accentuată. 

Ne-am hotărât la o rezecţie mai puţin amplă. 
Oscilam între râs şi dezamăgire, amintindu-mi de 
expresia de pe chipul Lordului John în momentul 
în care am tăiat acea secţiune ulceroasă a 
intestinului şi am aruncat-o cu un pleosc la 
picioarele lui. Nu am făcut acel gest în mod 
intenţionat. Trebuia să am ambele mâini libere, la 
fel şi Denzell, pentru că trebuia să oprim 
sângerarea şi nu aveam o asistentă. 

Tânărul nu se afla în afara oricărui pericol, 
nicidecum. Nu ştiam dacă penicilina mea era sau 
nu eficientă. Nu puteam să-mi dau seama dacă 
avea să facă sau nu o infecţie, dar se trezise, iar 
semnele sale vitale erau surprinzător de bune... 
M-am gândit că poate asta se datora şi faptului că 
doamna Woodcock îl apucase de mână, îl ştergea 
pe faţă şi îl ruga să se trezească, vorbindu-i cu 
multă tandreţe, care nu lăsa nicio îndoială asupra 
sentimentelor ei. 

M-am întrebat pentru o clipă ce avea să-i aducă 
ei viitorul. 

Pentru că avea un nume mai puţin obişnuit, i-am 
pus câteva întrebări despre soţul ei şi eram sigură 
că era vorba despre omul cu piciorul amputat de 
care avusesem grijă în timpul retragerii de la 
Ticonderoga. Credeam că era foarte posibil ca el 
să fi murit. Pornind de la această premisă, mă 
întrebam ce anume avea să se întâmple între 
Mercy Woodcock şi Henry Grey. Ea era o femeie 
liberă, nu o sclavă. Nu era exclusă o căsătorie, la 


fel cum astfel de căsătorii nu aveau să fie excluse 
în Statele Unite două sute de ani mai târziu. 
Căsătoriile între femei de culoare sau mulatre cu 
albi care proveneau din familii bune nu erau ceva 
cu totul obişnuit în Indii, dar nici nu erau subiect 
de scandal. Philadelphia nu era comparabilă cu 
Indiile, şi din ceea ce îmi povestise Dottie despre 
tatăl ei... 

Eram pur şi simplu prea obosită pentru a mă 
gândi la această situaţie şi nici nu aveam de ce s-o 
fac. Denny Hunter se oferise să rămână cu Henry 
peste noapte. Am renunţat să mă mai gândesc la 
acel cuplu mai puţin obişnuit şi am continuat să 
merg, clătinându-mă uşor. Nu mai mâncasem 
nimic de la micul dejun şi aproape că se 
înnoptase. Coniacul trecuse foarte rapid prin 
stomac şi intrase în sânge. Tocmai de aceea 
fredonam încet în timp ce mergeam. Era ceasul 
crepusculului, când obiectele păreau că plutesc 
prin aer, pietrele de pavaj păreau să fie făcute din 
fum, iar crengile şi copacii păreau a fi din 
smarald, mirosul lor intrând direct în sânge. 

Ar fi trebuit să merg mai repede. S-a auzit 
semnalul stingerii. Cu toate acestea, cine să mă 
aresteze? Eram prea bătrână pentru ca militarii 
care patrulau să mă agreseze şi nu eram bărbat, 
ca să dau de bănuit. Dacă aş fi întâlnit o patrulă, 
militarii ar fi abuzat de mine şi m-ar fi sfătuit să 
mă duc acasă, lucru pe care îl făceam oricum. 

M-am gândit deodată că eram în stare să fac în 
aşa fel încât lucrurile să se mişte, acele lucruri pe 
care Marsali le numea „treaba domnului Smith”. 
Era vorba despre faptul că scrisorile erau trimise 
prin Fiii Libertăţii, care circulau între sate, între 


oraşe, între colonii, ca nişte frunze duse de 
furtunile de primăvară. Era vorba despre scrisori 
care erau copiate şi trimise, respectiv tipărite şi 
împărţite prin oraşe, dacă se găsea vreun tipograf 
îndrăzneţ. 

Era o adevărată reţea prin intermediul căreia 
circulau acele scrisori, dar membri ai respectivei 
reţele erau mereu descoperiţi şi arestaţi. Germain 
ducea frecvent astfel de scrisori şi îmi simţeam 
inima-n gât când mă gândeam la asta. Un băiat 
abil ieşea mai greu în evidenţă în comparaţie cu 
un tânăr sau cu un negustor, care umbla cu 
afacerile sale. Britanicii nu erau însă nişte proşti 
şi nu ar fi ezitat să-l oprească dacă li s-ar fi părut 
suspect, pe când eu... 

Gândindu-mă la tot felul de variante posibile, am 
ajuns în faţa prăvăliei şi am intrat. Am simţit 
mirosul unei cine savuroase, am fost salutată de 
copii şi am descoperit ceva care mi-a îndepărtat 
din minte gândul că aş putea lua parte la 
activitatea de spionaj: două scrisori de la Jamie. 


20 martie, A.D. 1778 
Lallybroch 

Draga mea Claire, 
lan a murit. Au trecut zece zile de la eveniment 
şi mi-am spus că voi fi destul de calm ca să pot 
scrie. Cu toate astea, când am aşternut aceste 
cuvinte pe hârtie, am fost cuprins de cea mai 
adâncă tristeţe. Imi curg lacrimi pe obraz şi m-am 
văzut obligat să mă opresc şi să imi şterg faţa cu o 
batistă. Nu a fost o moarte uşoară şi sunt 
mulțumit că lan şi-a găsit liniştea. De asemenea, 
mă bucur de trecerea lui în Ceruri. Mă bucur cu 


adevărat, dar am şi un sentiment de însingurare, 
care nu m-a apăsat niciodată atât de tare până 
acum. Mă linişteşte doar faptul că pot să-ți 
comunic ţie, sufletul meu, ceea ce simt. 

Aşa cum se şi cuvine, proprietatea i-a rămas 
tânărului Jamie. Testamentul lui lan a fost citit şi 
domnul Gowan îl va pune în executare. Dincolo de 
pământ şi de clădiri, nu se face referire la mare 
lucru. Mai sunt câteva rugăminţi, adresate 
celorlalţi copii. Pe sora mea a lăsat-o în grija mea. 
(M-a întrebat, înainte de a muri, dacă eram dispus 
să o am în grijă. l-am spus că ştia el prea bine cum 
stau lucrurile şi că nu era nevoie să mă întrebe. 
Mi-a spus că ştia, dar se gândise să mă întrebe 
dacă eram în stare să mă achit de o astfel de 
sarcină, pentru ca apoi să râdă ca un nebun. 
Dumnezeule, cât are să-mi lipsească!) 

Mai erau nişte datorii de plătit. M-am ocupat eu 
de ele, aşa cum ne-am înţeles. 

Jenny mă îngrijorează. Știu că il regretă pe lan 
din tot sufletul, dar nu plânge mult. Îşi petrece 
lungi perioade privind în gol. Are o linişte aproape 
ireală. Este ca şi când sufletul ei a plecat cu lan, 
lăsând pe pământ doar o scoică, adică trupul ei. 
Dacă tot vorbeam de scoici, mă gândeam că 
seamănă cu acel Nautilus compartimentat pe care 
ni l-a arătat Lawrence Sterne în Indii. O scoică 
frumoasă, cu multe compartimente, dintre care 
toate sunt goale în afara celui din mijloc, în care 
se ascunde micul animal, pentru a se simţi în 
siguranţă. 

Dacă tot vorbeam de ea... m-a rugat să-ți cer s-o 
ierti pentru lucrurile pe care ţi le-a spus. l-am 
spus că noi doi am vorbit şi că ştiu de la tine că 


nu-i porți pică, deoarece ea a vorbit în momente 
de disperare. 

În dimineaţa în care a murit lan, mi-a vorbit 
destul de raţionai A spus că vrea să plece de la 
Lallybroch pentru că nu mai există nimic din ceea 
ce ar putea lega-o de locul acela. Aşa după cum 
cred că iţi dai seama, am fost uluit să aud un as fel 
de lucru, dar nu i-am pus întrebări şi nici nu am 
încercat să o fac să se răzgândească, deoarece am 
crezut că mintea ei se zdruncinase din cauza 
pierderii suferite şi a lipsei de somn. 

Mi-a spus-o de mai multe ori, asigurându-mă că 
este întreagă la minte. Voi pleca în Franţa pentru 
scurtă vreme, atât pentru a duce la capăt o 
tranzacţie, despre care nu am să-ţi scriu aici, cât 
şi pentru a mă asigura că Michel şi Joan sunt 
aranjați cum se cuvine. Fi au plecat în ziua 
imediat următoare înmormântării lui lan. I-am 
spus lui Jenny că trebuie să se gândească bine 
câtă vreme lipsesc eu şi că, dacă asta este ceea ce 
îşi doreşte cu adevărat, am s-o iau cu mine în 
America. Nu va sta cu noi. (Zâmbesc atunci când 
mă gândesc la expresia de pe chipul tău, pe care-l 
văd ca prin ceaţă în mintea mea.) 

Ar sta cu Fergus şi Marsali, ar fi utilă şi nu şi-ar 
aduce aminte zi de zi de pierderea ei. 

Ar putea să-l ajute şi pe tânărul lan, aceasta în 
situația în care el i-ar cere ajutorul. (Măcar ar şti 
ce face, chiar dacă lan nu ar avea nevoie de 
ajutorul ei.) 

(De asemenea, îmi dau seama şi cred că s-a 
gândit şi ea că soția tânărului Jamie devine 
stăpână la Lallybroch şi că nu este loc pentru două 
stăpâne. Este destul de înţeleaptă pentru a se 


gândi la dificultăţile ce s-ar naşte în urma situaţiei 
şi este destul de bună pentru a-şi dori să le evite 
de dragul fiului şi al soţiei lui.) 

In orice caz, am de gând să pornesc spre 
America la sfârşitul acestei luni, în funcţie de 
posibilităţile care mi se ivesc. Gândul că vom fii 
împreună îmi bucură sufletul şi rămân pe veci. 

Al tău soț devotat, 
Jamie 


Paris 
1 aprilie 

Multiubita mea soție, 

M-am întors foarte târziu la noul meu domiciliu 
din Paris. De fapt, am găsit uşa încuiată şi m-am 
văzut nevoit să strig după proprietăreasă, care nu 
a fost foarte amabilă, pentru că fusese sculată din 
pat. Eu am fost şi mai puţin amabil, descoperind 
că nu se făcuse focul la mine în odaie şi nu îmi 
fusese pregătită cina. Pe pat nu se afla nimic 
altceva în afara unei pături, pe care nu i-aş fi dat-o 
nici măcar unui cerşetor. 

Strigătele care au urmat nu mi-au adus nimic 
decât vorbe grele (rostite din dosul unei uşi 
încuiate), iar mândria m-a oprit să ofer bacşişuri, 
Chiar dacă punga mea ar fi fost de acord să le ofer. 
Stau deci în odaia mea, îngheţat şi nemâncat (îți 
prezint acest tablou pentru a-ţi stârni mila şi 
pentru ca tu să vezi cât de râu imi este fără tine). 

Sunt hotărât să plec din acest loc de îndată ce 
se crapă de ziuă şi să caut o altă gazdă, astfel 
încât efectul asupra pungii mele să nu fie unul 
dezastruos. Intre timp, mi-am propus să uit de frig 
şi de foame, avântându-mă într-o plăcută 


conversaţie cu tine, sperând că, prin efortul de a 
scrie, voi chema în faţa ochilor mei imaginea ta, ca 
să am iluzia că te afli lângă mine. 

(Am lumina necesară deoarece m-am furişat 
până jos, încălțat doar în ciorapi şi am furat din 
salon două sfeşnice din argint, care sunt atât de 
mari, încât mi-aş fi dorit să fiu găzduit în 
continuare aici. Voi returna sfeşnicele mâine, când 
Madame va veni să-mi ia banii pentru acest loc 
mizerabil.) 

Să trec la subiecte mai plăcute: am văzut-o pe 
Joan, care e în siguranţă în mănăstire şi pare a fi 
mulţumită. (Ei bine nu, dacă tot mă întrebi, nu am 
asistat la căsătoria mamei ei cu Joseph Murray, 
care este, după cum am aflat, vâr de-al doilea cu 
lan. Am trimis un cadou frumos şi am transmis 
cele mai bune urări, care sunt cât se poate de 
sincere.) Mâine am să-l vizitez pe Michael. Abia 
aştept să-l revăd pe Jared. Am să-i transmit cele 
mai calde salutări din partea ta. 

Între timp, am căutat sprijin, adică am fost într-o 
cafenea în Montmartre în dimineaţa asta şi am 
avut norocul de a da de domnul Lyle, pe care l-am 
mai întâlnit la Edimburgh. M-a salutat cu multă 
amabilitate şi m-a întrebat cum îmi merge. Și după 
ce am avut o scurtă conversaţie pe teme 
personale, m-a invitat la întrunirea unei societăți 
din care fac parte Voltaire, Diderot şi alţii, ale 
căror păreri contează în cercul în care doresc să- 
mi exercit influența. 

M-am dus la întâlnire, la ora două, într-o casă 
despre care am aflat că este reşedinţa domnului 
Beaumarchais. 

Societatea era cu totul amestecată, începând cu 


filosofi răpciugoşi, de cafenea, şi terminând cu cei 
mai stilati oameni din Paris, tot ceea ce îi unea pe 
acei oameni fiind dragostea pentru oratorie. S-au 
făcut câteva referiri la rațiune şi la intelect, dar nu 
s-a insistat prea mult asupra acestor subiecte. Nici 
nu mi-aş fi putut dori un început mai bun în 
cariera mea de provocator, iar vântul bun a rămas 
de partea mea pe tot parcursul zilei. 

După nişte discuţii banale care au avut loc în 
timp ce se mânca (dacă aş fii ştiut care sunt 
obiceiurile pe-aici, mi-aş fi umplut şi eu 
buzunarele cu prăjiturele, aşa cum am văzut că 
făcuse cineva), oamenii s-au retras într-o încăpere 
mare, unde au luat loc pe scaune, urmând să 
asiste la o dezbatere între două tabere. 

S-a dezbătut următoarea problemă: pana este 
sau nu mai puternică decât sabia? Domnul Lyle şi 
cei care erau de partea sa apărau această idee, în 
vreme ce domnul Beaumarchais şi prietenii săi 
erau impotriva ei. Discutia a fost aprinsă şi s-au 
făcut numeroase referiri la operele lui Rousseau şi 
Montaigne (s-a vorbit mai ales despre Rousseau, 
care avea păreri de-a dreptul imorale despre 
căsătorie). In cele din urmă, domnul Lyle şi cei 
care erau de partea sa au avut câştig de cauză. M- 
am gândit să le arăt celor prezenţi mâna mea (: a 
să dau satisfacţie ambelor părți), dar am preferat 
în cele din urmă să rămân doar un observator. 

Ulterior am avut ocazia să-l abordez pe domnul 
Beaumarchais şi am reuşit să îi atrag atenţia. A 
fost impresionat când i-am arătat mâna mea 
mutilată şi i-am povestit cu ce ocazie imi 
pierdusem degetul (de fapt, i-am povestit ce am 
vrut eu). Am plecat impreună cu el la casa Ducesei 


de Chaulnes, unde am rămas la cină, deoarece 
ducele este foarte interesat de tot ceea ce este 
legat de băştinaşii din Colonii. 

Vei fi uimită să afli că între băştinaşi şi chirurgia 
ta există legături. Te rog să mai ai un pic de 
răbdare. 

Reşedinţa ducelui este situată pe o stradă mare 
şi am avut ocazia să văd o serie de căleşti 
frumoase, care se aflau în faţa caleştii domnului 
Beaumarchais. Imaginează-ţi cât de mult m-am 
bucurat când am aflat că domnul care a coborât 
din caleaşca aflată înaintea noastră era domnul 
Vergennes, ministrul de Externe. 

M-am bucurat că soarta mă ajutase să întâlnesc 
atâtea persoane care mă interesau din punctul de 
vedere al scopului pe care mi l-am propus. Am 
reuşit chiar să mă integrez în grupul lor şi pentru 
asta a trebuit să povestesc întâmplări prin care 
trecusem în America, dar am imprumutat şi 
poveşti de-ale prietenului nostru Myers. 

Cei prezenţi au fost uimiţi, lucru de care am fost 
foarte mulţumit. Au fost foarte atenţi când am 
povestit întâlnirea cu ursul şi întâlnirea cu 
Nacognaweto şi tovarâşii lui. Le-am povestit 
despre strădaniile tale la pescuit şi toată lumea s-a 
distrat. Doamnele au fost de-a dreptul şocate când 
le-am spus că ai îmbrăcat veşminte de indiancă. 
Domnul Lyle a vrut să afle dacă îți stătea bine în 
pantaloni de piele. Pornind de aici s-a înfiripat o 
discuţie între domnul Lyle şi domnişoara Erlande, 
despre care am tras concluzia că este deosebit de 
libertină în comportament. 

In orice caz, povestea, pe care le-am spus-o i-a 
atras atenţia domnului Lyle, dar şi tovarăşilor săi, 


asupra mâinii mele şi el m-a rugat să repet ce îi 
spusesem lui în cursul după-amiezii, despre cum 
îmi pierdusem degetul. 

Văzând că toţi cei prezenţi ajunseseră într-o 
anumită stare de bună-dispoziţie, pentru că toată 
lumea bea şampanie, gin din Olanda şi cantităţi 
imense de Hock, mi-am ales cu grijă cuvintele, 
astfel încât să-i fac pe toți să tremure atunci când 
se vor băga în pat. 

Fusesem (am spus eu) luat ostatic de către 
cumpliţii irochezi când mă indreptam de la 
Trenton spre Albany. Am descris în detaliu felul în 
care arătau acei sălbatici însetaţi de sânge şi 
trebuie să-ți spun că am exagerat mult. Am vorbit 
foarte mult despre cumplitele torturi la care 
irochezii îşi supun nefericitele victime. Contesa 
Poutoude a leşinat când am povestit cum a murit 
părintele Alexandre, şi toți ceilalți au părut a fi 
foarte afectați. 

Le-am povestit despre Două Lânci şi sper să nu 
se supere pe mine pentru că i-am făcut praf 
caracterul de dragul unei cauze nobile, mai ales că 
nu va afla niciodată ce am făcut eu. Șeful de trib, 
am spus eu, era hotărât să mă supună la tortură şi 
a poruncit să fiu dezbrăcat şi biciuit. Gândindu-mă 
la prietenul nostru Daniel, care a făcut un avantaj 
din cumplita sa păţțanie, am dat jos cămaşa şi mi- 
am arătat cicatricile. (M-am simţit într-un fel ca o 
prostituată care se expune din necesitate, eu 
expunându-mă tot din acelaşi motiv.) 

Reacţia lor a fost încă şi mai puternică decât m- 
aş fi aşteptat. Mi-am continuat povestirea ştiind 
că, de atunci încolo, erau gata să creadă orice. 

După aceea (le-am spus eu) doi războinici 


indieni m-au torturat până am leşinat şi m-au 
întins pe o stâncă, sinistru martor al altor 
sacrificii. 

Apoi s-a apropiat de mine şamanul, urlând şi 
strigând în timp ce ținea în mână un par 
împodobit cu numeroase scalpuri, eu temându-mă 
foarte ca nu cumva Scalpul meu, din cauza culorii 
părului, care reprezenta o atracţie, să facă parte 
din colecţia sa (nu îmi pudrasem părul şi asta nu 
pentru că nu aş fi avut pudră, dar nu am vrut s-o 
fac). Teama mea a crescut, pentru că şamanul a 
scos un cuţit mare şi s-a îndreptat spre mine, cu 
ochii lucind de răutate. 

Acum ochii ascultătorilor luceau şi se măriseră, 
pentru că erau cu toţii atenţi la spusele mele. 
Câteva dintre doamnele prezente au scos țipete de 
milă gândindu-se la situaţia mea disperată, iar 
domnii au rostit în surdină tot felul de blesteme 
din cauză că fusesem supus la suferinţe. 

Le-am povestit apoi că şamanul îşi înfipsese 
cuțitul în mâna mea. Astfel leşinasem de teamă şi 
de durere. M-am trezit (am spus eu mai departe) 
şi am văzut că degetul imi fusese tăiat cu totul şi 
că sângele curgea şiroaie din mâna mea rănită. 

Cea mai cumplită imagine a fost aceea a şefului 
de trib irochez care stătea pe trunchiul unui copac 
uriaş şi smulgea cu dinţii carnea de pe degetul 
tăiat, întocmai cum mănânci carnea de pe un 
copan de pui. 

Când am ajuns în acest punct al povestirii mele, 
contesa a leşinat din nou şi, ca să nu rămână mai 
prejos, domnişoara Eliott a avut o criză de isterie, 
scutindu-mă de la inventarea unei poveşti legate 
de modul în care  scăpasem din mâinile 


sălbaticilor. Recunoscând că fusesem copleşit de 
amintiri, am acceptat un pahar cu vin (transpiram 
din plin la momentul respectiv) şi mulţi dintre cei 
prezenți m-au invitat să-i vizitez. 

Sunt foarte mulțumit de efectele primei mele 
acțiuni. Mă gândesc ce anume răneşte sau 
îmbătrâneşte, la felul în care aş putea să-mi câştig 
existența, respectiv cu arma, cu plugul sau cu 
tiparniţa. Poate reuşesc să câştig bani ca scriitor 
de romane. 

Cred că Marsali vrea să ştie cum arată în 
amănunt rochiile purtate de doamnele prezente, 
dar o rog să aibă răbdare deocamdată. Cu toate 
acestea, nu pot să spun că nu am observat şi acest 
aspect (şi aş dori să protestez aici, căci dacă aş 
trece la amănunte, te-ai gândi că fac aluzie la o 
oarecare vulnerabilitate feminină şi cunoscând 
modul tàu ciudat de gândire, draga mea 
Sassenach, nu vă voi prezenta niciun fel de 
amănunte), pentru că mâna mea nu doreşte să se 
dedice unor astfel de descrieri. Deocamdată mă 
voi mărgini la a spune doar că rochiile sunt foarte 
bogate şi că doamnele sunt fermecătoare prin stil. 

Minunatele mele lumânări ard încet şi atât 
mâna, cât şi ochii sunt atât de obosiţi, încât mi-e 
este greu să descifrez propriile cuvinte, ca să nu 
mai vorbim de faptul că imi este greu să le aştern 
pe hârtie. Trag nădejde că vei putea citi ultima 
parte din această epistolă ilizibilă. Cu toate 
acestea, mă întind binedispus în patul 
neospitalier, mulţumit de cele petrecute în timpul 
zilei. 

Iti doresc noapte bună şi te asigur de cele mai 
calde sentimente. Sper să dai dovadă de răbdare 


şi de afecţiune pentru soțul tău devotat, un 
netrebnic plin de pete de cerneală, James Fraser 

Post-scriptum: Sunt cu adevărat un netrebnic 
plin de pete de cerneală, căci am reuşit să mă 
pătez şi eu şi să murdăresc şi hârtia. Mă mângăi 
cu gândul că hârtia a avut cel mai mult de suferit. 

Post-scriptum 2: Am fost atât de absorbit de 
această epistolă a mea, încât am uitat de scopul 
propriu-zis al acesteia, anume cel de a-ţi spune că 
am plătit şi voi călători cu Euterpe, care pleacă 
din Brest peste două săptămâni. Dacă intervine 
ceva, voi scrie din nou. 

Post-scriptum 3: îmi este dor să stau întins lângă 
tine, să-ți simt trupul lipit de al meu. 


90 
DIAMANTE ŞI OŢEL 


Brianna a tăiat broşa fără să-i tremure mâna, 
folosind o pereche de foarfece de bucătărie. Erau 
un obiect vechi, dar nu valoros. Era o broşă urâtă, 
din epoca victoriană, având forma unei flori din 
argint încadrată de cârcei de viţă. Avea însă pe ea 
nişte diamante care păreau a fi picături de rouă. 

— Sper că sunt destul de mari, a spus Brianna, 
surprinsă de calmul propriului ei glas. În mintea 
ei, vocea tipa de cel puţin treizeci şi şase de ore, 
pentru că atâta durase ca ei să pună la punct un 
plan şi să facă pregătirile necesare. 

— Cred că o să fie în regulă, a spus Roger, şi 
Brianna a simţit tensiunea de dincolo de calmul 
vocii lui. El stătea în spatele ei şi îi pusese mâna 
pe umăr. Căldura mâinii lui era prilej de liniştire şi 


de chin. Peste o oră, el va fi plecat. Poate pentru 
totdeauna. 

Dar nu aveau de ales şi ea a făcut toate cele 
necesare fără să verse măcar o lacrimă. 

Amanda adormise imediat după ce Roger şi 
William Buccleigh porniseră în căutarea lui Rob 
Cameron. Brianna a pus-o în patul ei şi a vegheat- 
o în timp ce dormea, făcându-şi griji până către 
răsăritul soarelui, când cei doi bărbaţi s-au întors 
aducând cumplitele veşti. Amanda se trezise, ca 
de obicei, veselă şi zâmbitoare, fără a-şi mai 
aminti de coşmarul ei cu pietrele care strigau. 

Nu o îngrijora nici absenţa lui Jem. Întrebase o 
dată, în treacăt, când avea să se întoarcă fratele ei 
şi, când i se răspunsese: „Curând”, ea se întorsese 
la joacă aparent mulţumită. 

Acum era cu Annie. Plecaseră la Inverness ca să 
facă cumpărături şi promiseseră micuţei că îi vor 
cumpăra o jucărie. Aveau să se întoarcă abia 
după-amiaza şi, până atunci, bărbaţii aveau să 
plece. 

— De ce? întrebase William Buccleigh. De ce să-l 
ia pe băiatul tău? 

Aceeaşi întrebare şi-o puseseră şi ei de când 
constataseră dispariţia lui Jem, asta nu pentru că 
răspunsul i-ar fi ajutat într-un fel sau altul. 

— Nu poate fi vorba decât despre două lucruri, a 
spus Roger răguşit. Călătoria în timp sau aurul. 

— Scrisoarea care lipseşte, a spus ea, prea 
îngrijorată pentru a se întreba dacă era bine sau 
nu să-i spună. Nimic nu mai era bine. Roger a spus 
că ai citit scrisorile. E vorba despre scrisoarea în 
care tata vorbea într-un post-scriptum despre 
proprietatea unui domn italian. Iti aduci aminte? 


— Nu am remarcat, a recunoscut Buccleigh. E 
vorba despre aur, deci? Şi cine este domnul 
italian? 

— Charles Stuart. 

l-au explicat amândoi într-un mod cât mai 
simplu despre aurul care fusese transportat pe 
apă în ultimele zile ale revoltei iacobine. Pe 
vremea aceea, Buccleigh trebuie să fi avut vârsta 
lui Mandy. Brianna s-a gândit cu uimire la acest 
amănunt. Aurul fusese împărţit între trei scoțieni 
care se bucurau de încredere în clanurile lor: 
Dougal Mackenzie, Hector Cameron şi Arch Bug, 
trei nume mari în Leoch. Brianna l-a privit cu 
atenţie, dar Buccleigh nu a avut nicio reacţie la 
auzul numelui lui Dougal Mackenzie. Nu, s-a 
gândit ea, nu ştie. Oricum, acel amănunt nu era 
important în situaţia dată. 

Nimeni nu ştia ce se întâmplase cu două treimi 
din aurul francez care fusese deţinut de familia 
MacKenzie sau de ceilalţi, dar, în ultimele zile ale 
revoltei, Hector Cameron a fugit din Scoţia cu o 
ladă de aur pusă sub capra şaretei sale. Ajunsese 
cu aurul în Lumea Nouă şi cu el îşi cumpărase 
plantaţia River Run. Restul... 

— Spaniolul păzeşte aurul? a întrebat Buccleigh 
încruntat. Ce mama dracului înseamnă asta? 

— Nu ştim, a spus Roger. 

Stătea la masă, cu capul sprijinit în palme, 
privind lemnul. Doar Jem ştie. 

Apoi a ridicat capul, spunând: 

— Insulele Orkney. Callahan. 

— Cum? 

— Rob Cameron, a spus el repede. Câţi ani crezi 
că are? 


— Nu ştiu, a spus ea derutată. Treizeci şi ceva. 
De ce? 

— Callahan a spus că domnul Cameron a fost 
alături de el la săpăturile arheologice când avea în 
jur de douăzeci de ani. 

Roger a trebuit să se oprească pentru a-şi drege 
glasul şi a continuat: 

— Dacă era pasionat de lucrurile vechi acum 
cincisprezece sau optsprezece ani, crezi că s-a 
cunoscut cu Geillis Duncan? Sau crezi că a 
cunoscut-o pe Gillian Edgars? Cred că mai era în 
viaţă pe atunci. 

— Oh, nu! a exclamat Brianna, dar nu pentru că 
nu ar fi crezut ce spunea Roger. Nu, nu vreau să 
cred că este vorba despre încă un iacobin nebun! 

Roger aproape că zâmbise auzind acea replică. 

— Mă îndoiesc că este vorba despre aşa ceva, a 
replicat el sec. Nu cred că e nebun. El face parte 
din PNS. Nici membrii acestui partid nu sunt 
nebuni. Care ar putea fi şansele ca Gillian Edgars 
să fi avut vreo legătură cu ei? 

Nu puteau răspunde la această întrebare decât 
dacă scoteau la lumină relaţiile şi trecutul lui 
Cameron. Nu era vreme pentru asta, dar era 
posibil. Gillian, care îşi luase mai târziu numele 
unei faimoase vrăjitoare scoțiene, fusese foarte 
interesată de antichităţi scoțiene, dar şi de 
politică. Ar fi fost posibil să-l fi întâlnit pe Rob 
Cameron. Dacă se întâmplase acest lucru... 

— Dacă lucrurile stau aşa, a spus Roger 
întunecându-se la faţă, atunci numai Dumnezeu 
ştie ce i-a spus. În biroul lui Roger erau câteva 
dintre carnetele lui Geillis şi, dacă Rob o 
cunoscuse, atunci le recunoscuse. Şi ştim al 


dracului de bine că a citit post-scriptumul tatălui 
tău, a adăugat el. 

Şi-a frecat cu degetul fruntea în locul unde avea 
o vânătaie şi a oftat. 

— Nici nu mai contează, a spus el în cele din 
urmă. Singurul care contează acum este Jem. 

Brianna a dat fiecăruia o bucăţică de argint cu 
diamante şi două sendvişuri cu unt de arahide. 

— Ca să aveţi ceva pe drum, a spus ea silindu-se 
să zâmbească. 

Le-a dat îmbrăcăminte călduroasă şi încălțări 
solide. Lui Roger i-a dat cuțitul ei elveţian, iar 
Buccleigh a luat un cuţit din bucătărie, cu lama 
din oţel inoxidabil, după ce i-a admirat zimţii. 

Soarele era încă în înaltul cerului când 
Mustangul albastru a înaintat hurducăindu-se pe 
drumul care trecea pe lângă Creigh na Dun. Ea 
trebuia să se întoarcă înainte ca Mandy să ajungă 
acasă. Camioneta albastră a lui Rob Cameron era 
tot acolo. Brianna a simţit cum o trece un fior 
când a văzut-o. 

— Ia-o înainte, i-a spus Roger lui Buccleigh. Vin 
şi eu imediat. 

William Buccleigh i-a aruncat o privire fugară 
Briannei cu ochii aceia care semănau atât de mult 
cu ai lui Roger, i-a atins mâna în treacăt şi s-a 
îndepărtat. 

Roger nu a avut nicio ezitare. El se gândise că 
avea vreme să spună pe drum tot ceea ce era de 
spus... şi putea spune, în orice caz, un singur 
lucru: 

— Te iubesc, a şoptit el apucând-o de umeri şi 
ţinând-o strâns destul timp ca să îi mai spună şi 
restul: 


— O să-l aduc înapoi, Bree, crede-mă. O să ne 
revedem în lumea asta. 

— Te iubesc, a spus ea, sau cel puţin a încercat 
să rostească aceste cuvinte. 

A izbutit să-i şoptească. El a primit şoapta odată 
cu respiraţia ei, a îmbrăţişat-o de i-au trosnit 
oasele şi a deschis portiera. 

S-a uitat după ei - nu s-a putut abţine să nu se 
uite - în timp ce urcau spre vârful dealului, spre 
pietrele invizibile, până când au dispărut. 

Poate că era doar imaginaţia ei, dar poate chiar 
auzea pietrele de sus, un bâzâit straniu care trăia 
în oasele ei, amintire ce avea să dăinuiască pe 
veci. S-a îndreptat spre casă tremurând şi cu 
lacrimi în ochi. Trebuia să aibă grijă, pentru că 
acum Mandy o avea doar pe ea. 

URME DE PAŞI 


În noaptea aceea, la o oră târzie, s-a dus în 
biroul lui Roger. Se simţea ameţită şi greoaie. La 
groaza acelei zile se adăugase şi oboseala. S-a 
aşezat la biroul lui încercând să-i simtă prezenţa, 
dar încăperea era goală. 

Mandy se culcase şi, surprinzător, nu era 
afectată de haosul ce domnea în sentimentele 
părinţilor ei. Bineînţeles că era obişnuită ca Roger 
să lipsească nopţile de-acasă. Pleca la Londra, la 
Oxford, la întâlnirile lojii, care aveau loc la 
Inverness. Brianna s-a întrebat cu o strângere de 
inimă dacă ea îşi va aduce aminte de Roger, în 
cazul în care el nu s-ar mai întoarce. 


Neputând să se împace cu acest gând, s-a 
ridicat şi a început să se plimbe în jurul biroului. 
Nu fusese în stare să mănânce nimic şi se simţea 
ameţită şi fragilă. 

A luat micul şarpe, formele sinuoase şi chipul 
plăcut al acestuia liniştind-o. S-a uitat la cutie, 
întrebându-se dacă nu ar fi fost bine să caute 
prezenţa părinţilor ei... dar s-a gândit că faptul de 
a citi scrisori pe care poate că Roger nu va putea 
niciodată să le citească împreună cu ea... A lăsat 
cutia din mână şi s-a uitat la cărţile de pe rafturile 
de mai jos, fără a vedea nimic. 

Lângă cărţile despre Revoluţia Americană pe 
care le comandase Roger, erau cărţile tatălui ei 
din vechiul birou. Franklin W. Randall se putea citi 
pe cotor. A luat una dintre acele cărţi şi a strâns-o 
la piept. _ 

Îi mai ceruse o dată ajutorul. Îl rugase să aibă 
grijă de fiica pierdută a lui lan. Era sigură că va 
avea grijă şi de Jem. 

A răsfoit cartea, simțind cum o liniştea asprimea 
hârtiei. 

Tăticule, a gândit ea, fiind incapabilă de a mai 
găsi şi alte cuvinte. Bucata de hârtie ascunsă între 
filele cărţii nu a reprezentat nicio surpriză. 
Scrisoarea era o ciornă. Şi-a dat seama după 
ştersături, dar şi după adăugirile făcute pe 
margine. Pentru că era o ciornă, nu avea nici dată, 
nici formulă introductivă de salut, dar îi era în 
mod clar adresată. 

Tocmai ai plecat, scumpa mea, după amiaza 
minunată la Sherman's (locul acela în care era 
porumbelul din lut - oare işi va aduce aminte de 
nume?). 


Încă îmi mai ţiuie urechile. Oscilez între imensa 
mândrie pe care mi-o dau abilităţile tale, invidie şi 
teamă. Nu ştiu când vei citi aceste rânduri sau 
dacă le vei citi vreodată. Poate că voi găsi curajul 
de a-ţi spune înainte de a muri (sau poate că voi 
face un lucru atât de cumplit, încât mama ta o va 
face... nu o va face, nu am întâlnit niciodată o 
persoană atât de onorabilă cum este Claire. Ea se 
va tine de cuvânt). 

Ce simţțământ ciudat am când scriu aceste 
rânduri. Stiu că, în cele din urmă, tu vei afla 
cine... şi poate ce eşti tu, dar nu am habar cum vei 
afla acest lucru. Oare sunt gata să-ţi dezvălui o 
taină despre tine însăţi sau vei şti deja totul atunci 
când vei citi aceste rânduri? Vreau doar să sper că 
am izbutit să-ţi salvez viața şi că vei găsi aceste 
rânduri mai devreme sau mai târziu. 

Îmi pare rău şi ştiu că sună melodramatic. 
Ultimul lucru pe care mi-aş dori să-l fac este acela 
de a te alarma. Am toată încrederea în tine. Dar 
am acea teamă a oricărui părinte că i se va 
întâmpla ceva cumplit şi de neimpiedicat copilului 
tău şi că tu nu vei avea puterea de a-l putea apăra. 
Adevărul este că, deşi tu nu faci nicio greşeală, 
eşti... 

În acel punct, tatăl ei s-a gândit la mai multe 
variante, scriind o persoană periculoasă, pentru ca 
apoi să şteargă şi să scrie mereu în pericol, 
ulterior mereu în situație periculoasă, pentru ca, 
în cele din urmă, să încercuiască o persoană 
periculoasă şi să pună un semn de întrebare. 

— Am înţeles, tăticule, a spus ea încet. La ce te 
referi? Eu... 

S-a auzit ceva şi a amuţit. Se auzeau paşi pe hol. 


Erau paşi rari şi hotărâți. Paşi de bărbat. I s-a 
făcut părul măciucă. 

Lumina era aprinsă pe hol, dar a fost acoperită 
pentru o clipă de silueta apărută în cadrul uşii. 

S-a uitat la el cu ochii mari, descumpănită. 

— Ce faci aici? 

Chiar în timp ce punea această întrebare, s-a 
ridicat de la locul ei căutând ceva ce ar putea fi 
folosit ca armă, incapabilă să stăpânească întru 
totul groaza care pusese stăpânire pe ea. 

— Am venit pentru tine, puicuţo, a spus el 
zâmbind. Am venit să te iau pe tine şi aurul. 
Spunând acestea, a pus ceva pe birou: prima 
scrisoare a părinţilor ei. Spune-i lui Jem că 
spaniolul o păzeşte, a citat Rob Cameron. M-am 
gândit că este mai bine să-i spui chiar tu asta lui 
Jem. Spune-i să-mi arate unde este spaniolul. Asta 
dacă vrei ca el să rămână în viaţă. Totul depinde 
de tine... şefa, a adăugat el cu un zâmbet larg. 

ZIUA INDEPENDENŢEI II 
Brest 


Modul în care se descurca Jenny îl tulbura. Îşi 
dădea seama că inima îi bătea în gât, pentru că 
era prima dată când vorbea în franceză cu un 
francez, îşi simţea pulsul în carotidă, tresăltând ca 
o pasăre colibri prinsă-n capcană. Boulanger*-ul a 
înţeles-o. Oraşul Brest era plin de străini, astfel 
încât accentul ei nu părea nimănui ciudat. 


69 Boulanger - brutar (lb. franceză) (n.tr.) 


Fericirea i se citea pe faţă, brutarul i-a dat 
bagheta cu brânză şi măsline, iar lui Jamie îi venea 
să râdă şi să plângă în acelaşi timp. 

— M-a înţeles, a spus ea apucându-l de braţ. 
Jamie, m-a înţeles. I-am vorbit în franceză şi el a 
priceput absolut tot ce i-am spus. 

— A înţeles chiar mai bine decât dacă i-ai fi 
vorbit în Gâidhlig, a asigurat-o Jamie. 

I-a mângâiat mâna bucurându-se de bucuria ei şi 
spunând: 

— Bravo, draga mea! 

Ea nici nu îl asculta, îşi întorcea capul încolo şi- 
ncoace către magazinele şi vânzătorii de tot felul, 
care însufleţeau strada întortocheată, evaluând 
posibilităţile care i se ofereau. Unt, brânză, fasole, 
cârnaţi, stofă, pantofi, nasturi... şi-a înfipt degetele 
în braţul lui. 

— Jamie! Pot să cumpăr orice! Singură! 

S-a bucurat de bucuria ei, de faptul că îşi 
redescoperea independenţa, însă avea o strângere 
de inimă. Era încântat de faptul că ea se baza într- 
adevăr pe el. 

— Sigur că poţi, i-a spus Jamie, dar ar fi bine să 
nu cumperi totuşi vreo veveriţă dresată sau cine 
ştie ce cocoş. Ar fi greu să ne descurcam cu aşa 
ceva pe vapor. 

— Vapor, a repetat ea, înghițind în sec. Parcă 
pulsul nu îi mai era atât de rapid. Când o să... ne 
îmbarcăm? 

— Încă nu, draga mea, a spus el cu blândeţe. 
Mai întâi o să ne ducem să mâncăm ceva, ce zici? 

Euterpe trebuia să plece la ceasul fluxului, către 
seară, iar ei s-au dus la docuri în cursul după- 
amiezii, pentru a pune totul la punct. Spaţiul din 


docuri în care Euterpe fusese ancorată cu o zi 
înainte era gol. 

— Unde mama dracului este nava care se afla 
ieri aici? a întrebat el apucând de braţ un băiat 
care tocmai trecea pe-acolo. 

— Care Futerpe? a întrebat băiatul, pentru ca 
apoi să dea din umeri şi să spună: 

— Cred că a ridicat ancora. 

— Crezi? 

Tonul pe care fusese pusă întrebarea l-a făcut pe 
băiat să-şi smulgă braţul din strânsoarea lui Jamie 
şi să se dea câţiva paşi înapoi. 

— De unde să ştiu eu cum stau lucrurile, 
monsieur? a spus el repede, văzând ce expresie 
avea chipul lui Jamie. Proprietarul a intrat în 
cartier cu câteva ceasuri în urmă. Probabil că este 
încă acolo. 

Jamie a văzut cum bărbia surorii lui începea să 
tremure încet în semn de panică. Nici el nu mai 
avea mult până să între în aceeaşi stare. 

— Aşa a făcut? a întrebat el cu mult calm. 
Foarte bine, o să mă duc să-l caut. În ce casă intră 
de obicei? 

Băiatul a dat din umeri, replicând: 

— In toate, monsieur. 

Lăsând-o pe Jenny la docuri să păzească 
bagajele, Jamie a pornit de-a lungul străzilor din 
preajma cheiului. Cu un bănuţ de aramă şi-a 
asigurat serviciile unui vagabond care mânca un 
măr pe jumătate putrezit şi era cu ochii după 
pungile cu bani ale oamenilor neatenţi. Insoţit de 
ghidul său, Jamie a intrat pe străduţele murdare, 
ţinând o mână pe pungă şi o alta pe mânerul 
cuţitului. 


Brest era un oraş-port în care se desfăşura o 
activitate intensă, ceea ce însemna că aici una din 
trei femei era prostituată. Mai multe prostituate 
independente i-au făcut avansuri când a trecut pe 
lângă ele. 

A fost nevoie de trei ore şi de mai mulţi şilingi, 
dar în cele din urmă, l-a găsit pe stăpânul vasului 
Euterpe. Acesta era mort de beat. A dat-o 
deoparte fără milă pe prostituata care dormea 
lângă proprietarul vasului şi l-a pălmuit pe acesta 
din urmă. 

— Nava? l-a întrebat omul, privindu-l cu ochi 
apoşi. La dracu’! Pe cine interesează? 

— Pe mine! a spus Jamie printre dinţi. O să te 
intereseze şi pe tine, netrebnicule. Unde este nava 
şi tu de ce nu te afli la bordul ei? 

— M-a debarcat căpitanul. Ne-am certat. Unde 
e? Cred că e în drum spre Boston, presupun. 

Omul a rânjit cu răutate, pentru ca apoi să 
continue: 

— Dacă înoţi destul de repede, poate o prinzi din 
urmă. 

A fost nevoie de aurul pe care-l mai avea şi de 
un amestec de ameninţări şi de vorbe bune, dar a 
găsit o altă navă. Aceasta se îndrepta spre sud, 
către Charleston. Era mulţumit că ajungeau pe 
continentul american. Îndată ce avea să ajungă în 
America, avea să se gândească ce va face mai 
departe. 

Supărarea lui s-a mai domolit când nava 
Philomene a ajuns în larg. Jenny se afla alături, 
tăcută şi mică, cu mâinile pe balustradă. 

— Ce e, a piuthar: a întrebat el punându-i mâna 
pe spate. Te gândeşti la lan? 


A închis ochii, îndreptându-şi spatele. Apoi i-a 
deschis şi s-a uitat la el, încruntată. 

— Mă gândeam la soţia ta. Cred că e supărată 
pe mine din cauza lui Laoghaire. 

Jamie nu şi-a putut stăpâni un zâmbet când s-a 
gândit la Laoghaire. 

— Din cauza lui Laoghaire? De ce spui asta? 

— Cred că e supărată din cauza a ceea ce am 
făcut eu când ai adus-o pe Claire acasă, de la 
Edimburgh la Lallybroch. Nu i-am spus niciodată 
că îmi pare rău pentru cele întâmplate atunci, a 
adăugat ea. 

Jamie a izbucnit în râs, replicând: 

— Eu nu ţi-am spus niciodată ţie că îmi pare rău, 
nu-i aşa? Nu ţi-am cerut niciodată iertare pentru 
că am adus-o pe Claire acasă şi pentru că nu i-am 
povestit despre Laoghaire înainte de a ajunge 
acolo. 

Jenny s-a mai înseninat, iar în ochi i-a apărut o 
sclipire. 

— Ei bine, nu mi-ai cerut iertare, a spus ea în 
cele din urmă. Care va să zică suntem chit. 

Nu o mai auzise folosind acea expresie de pe 
vremea când avea paisprezece ani şi a plecat la 
Leoch. 

— Suntem chit, a fost el de acord punându-i o 
mână pe după umăr, în vreme ce ea îl prindea de 
talie. Au rămas aşa, unul lângă altul, privind malul 
francez care părea să dispară în ape. 

O SEAMĂ DE ŞOCURI SCURTE ŞI ASCUȚITE 


Mă aflam în bucătăria lui Marsali, mângâind-o 


pe Felicite, în timp ce eram atentă şi la terciul pus 
pe foc şi, deodată, a sunat clopoţelul de la intrarea 
în prăvălie. Mi-am legat repede părul, le-am cerut 
fetelor pe un ton hotărât să fie atente la terci şi m- 
am dus să mă ocup de client. 

Spre surprinderea mea, era Lordul John, dar un 
Lord John aşa cum nu mai văzusem până atunci. 

Era totul în ordine la el, în afara chipului. 

— Ce este? Ce s-a întâmplat? am întrebat eu 
alarmată. Henry a...? 

— Nu este vorba despre Henry, a spus el cu glas 
răguşit, sprijinindu-se cu palma pe tejghea. Am... 
veşti proaste. 

— Imi dau seama de asta, am spus cu oarecare 
asprime. Luaţi loc înainte de a cădea din picioare. 

A dat din cap ca un armăsar care alungă 
muştele. Avea faţa albă şi ochii injectaţi, dar nu 
era vorba despre Henry. 

— Oh, Doamne, am spus eu în cele din urmă. 
Dottie! Ce s-a întâmplat cu ea? 

— Euterpe, a mormăit el, încremenind. 

— Ce? am întrebat eu. Ce? 

— S-a pierdut, a replicat el cu un glas care nu 
era al său. S-a pierdut cu echipaj cu tot. 

— Nu, am spus eu, încercând să gândesc. Asta 
nu s-a întâmplat. 

Pentru prima oară în acea zi, m-a privit drept în 
ochi, m-a apucat de braţ şi mi-a spus: 

— Ascultaţi-mă! 

Mă strângea cu putere şi nu am reuşit să mă 
smulg din mâna lui. 

— Ascultaţi-mă! a repetat el. Am aflat totul în 
dimineaţa asta de la un căpitan de marină pe care 
îl cunosc. L-am întâlnit la cafenea şi el povestea 


despre această tragedie. A văzut totul. Glasul îi 
tremura şi s-a oprit pentru o clipă, străduindu-se 
să se stăpânească. 

— A fost o furtună, a continuat el mai apoi. El 
urmărea nava. A vrut să o oprească şi să o 
abordeze când s-a iscat furtuna. Nava pe care se 
afla căpitanul despre care vă spun a scăpat cu 
grave avarii. A văzut cum Futerpe a fost înghițită 
de un val uriaş pe care nici nu ştia cum l-ar putea 
numi. S-a scufundat înaintea ochilor lui. Roberts, 
nava lui, a mai rămas în zonă pentru a-i salva pe 
supraviețuitori. Nu a existat niciunul, a adăugat 
lordul. 

— Niciunul, am repetat eu, fără a înţelege 
sensul cuvintelor. 

— A murit, a spus Lordul John cu blândeţe, 
apucându-mă de mână. 

Din bucătărie s-a simţit miros de terci ars. 

John Grey s-a oprit, pentru că ajunsese în 
capătul străzii. Parcursese State Street în sus şi-n 
jos încă de când răsărise soarele. Acum soarele se 
înălţase pe cer şi mâncărimea pe care i-o dădea 
transpiraţia pe ceafă îl irita. Ciorapii îi erau 
murdari de noroi şi i se părea că la fiecare pas 
cuiele din talpa pantofilor îi intră în picior. Nu-i 
mai păsa. 

Delaware River îşi purta apele chiar la 
picioarele lui, mirosind a peşte, iar oamenii 
treceau pe lângă el către capătul docului, sperând 
că vor găsi un loc pe bacul care avea să-i 
transporte pe malul celălalt. 

Valurile loveau docul într-un fel care îi făcea pe 
oameni să devină agitaţi, împingându-se unii pe 
alţii şi certându-se. Unul dintre militarii de pe mal 


a luat muscheta de pe umăr şi a împins o femeie. 

Ea s-a împiedicat, a început să ţipe şi soţul ei, un 
uriaş, a făcut câţiva paşi înainte cu pumnii ridicaţi. 
Militarul a spus ceva cu dinţii încleştaţi şi a făcut 
o mişcare ca şi când ar fi vrut să tragă cu arma. 
Un camarad de-al lui s-a apropiat pentru a vedea 
ce se petrece şi imediat s-a format un adevărat 
nod alcătuit din oameni. Unii voiau să se 
depărteze, să nu fie implicaţi în violenţe, alţii 
încercau să treacă prin acel nod şi o persoană a 
fost aruncată în apă. 

Grey a făcut trei paşi înapoi şi a văzut doi băieţi 
ieşind din mulţime cu feţele schimonosite de 
spaimă. Undeva, în mulţime, s-a auzit un strigăt 
de femeie disperată: 

— Ethan! Johnny! Joooohnny! 

Instinctul îi dicta să facă un pas înainte, să 
ridice glasul, să facă uz de autoritatea lui şi să 
liniştească spiritele. S-a întors şi s-a îndepărtat. 

S-a gândit că nu era în uniformă, nu aveau să îl 
asculte. Avea să se creeze confuzie. Intervenţia lui 
ar fi făcut mai mult rău decât bine. Nu îi stătea în 
fire să se mintă singur şi a renunţat la întregul 
raţionament. 

u Se mai întâmplase să piardă oameni. La unii 
dintre ei ţinuse foarte mult. Dar acum se pierduse 
pe sine însuşi. 

S-a îndreptat încet spre casă, ameţit. Nu mai 
dormise de când primise veştile. Mai aţipise, în 
momentele în care extenuarea punea stăpânire pe 
trupul lui, pe veranda lui Mercy Woodcock, 
trezindu-se dezorientat, lipicios din cauza florilor 
de sicomor, a micilor omizi verzi şi firelor lor 
invizibile ce păreau a fi din mătase. 


— Lord John! 

Grey a auzit vocea şi şi-a dat seama imediat că 
persoana care i se adresase îl strigase de mai 
multe ori. S-a întors şi l-a văzut pe căpitanul 

Richardson. Nu-i trecea niciun gând în cap. 
Probabil că asta se şi vedea pe chipul lui, 
deoarece căpitanul l-a luat de braţ familiar şi l-a 
tras după sine într-o cârciumă. 

— Veniţi cu mine, i-a spus Richardson încet, 
lăsându-i braţul. Priviri pline de îngrijorare şi de 
curiozitate l-au făcut să devină mai atent şi a 
trecut prin ceața care îl înconjura, dar şi-a auzit 
pantofii atingând scara de lemn. 

Richardson a închis uşa după ei şi a început să 
vorbească înainte ca lordul să-şi poată aduna 
gândurile. 

— Doamna Fraser, a spus Richardson fără 
niciun fel de introducere. Cât de bine o 
cunoaşteţi? 

Grey a fost luat prin surprindere de întrebare şi 
a răspuns: 

— Dumneaei este soţia, văduva s-a corectat el, 
simțindu-se ca şi cum i s-ar fi pus sare pe o rană, 
este văduva unui bun prieten. 

— Unui bun prieten, a repetat Richardson fără 
niciun fel de intonatie. 

Grey s-a gândit că omul avea un chip cu totul 
tern, un fel de variantă a lui Hubert Bowles. Cei 
mai periculoşi spioni erau cei care aveau un chip 
obişnuit. 

— Un prieten bun, a repetat Grey cu fermitate. 
Convingerile lui politice nu mai constituie o 
problemă, nu-i aşa? 

— Nu în situaţia în care este cu adevărat mort, a 


replicat Richardson. Credeţi că este? 

— Sunt sigur de asta. Ce anume doriţi să ştiţi, 
domnule? Am treabă. 

Richardson a zâmbit auzind această minciună. 

— Imi propun să o arestez pe doamna pentru că 
este spion, Lord John, şi am dorit să mă asigur... 
că nu aveţi niciun fel de legătură de ordin 
personal cu dumneaei. 

Grey s-a aşezat destul de brusc, punându-și 
mâinile pe masă. 

— Eu... ea... pentru ce mama dracului? 

Richardson s-a aşezat politicos faţă-n faţă cu 
nobilul. 

— Dânsa a răspândit materiale tendenţioase 
prin toată Philadelphia în ultimele trei luni, poate 
chiar de mai mult timp. Înainte de a mă întreba, 
vă spun că da, sunt sigur. Unul dintre oamenii mei 
a interceptat o parte dintre materialele despre 
care vă vorbesc. Priviţi, dacă doriţi. 

Căpitanul a băgat mâna sub haină şi a scos un 
teanc de hârtii despre care se vedea că trecuseră 
prin mai multe mâini. Grey nu credea că 
Richardson ar fi vrut să îl ducă de nas, dar şi-a 
luat în mod deliberat mai mult timp pentru a 
examina hârtiile. Apoi le-a lăsat deoparte, simțind 
că nu mai are sânge în trup. 

— Am auzit că doamna soseşte frecvent în casa 
dumneavoastră, precum şi în casa în care este 
nepotul dumneavoastră, a spus Richardson 
privindu-l pătrunzător pe lord. Cu toate acestea, 
dânsa nu vă este... prietenă? 

— Dânsa este medic, a replicat Grey, având 
satisfacția de a-l vedea pe Richardson ridicând din 
sprâncene. Mi-a făcut un mare serviciu mie şi 


nepotului meu. 

Grey s-a gândit că era foarte bine ca Richardson 
să afle cât de mult o preţuia pe doamna Fraser, de 
parcă dacă ar fi aflat că erau în joc interese 
personale, ar fi încetat să-i mai dea orice fel de 
informaţii lui Grey. Cu toate acestea, dânsa nu ne 
mai face servicii şi în prezent, a adăugat Grey, 
dorind să pară cât mai calm cu putinţă. Am 
respect pentru doamna în cauză, bineînţeles, dar 
nu este vorba despre o relaţie personală. 

După ce rostise acele cuvinte, lordul s-a ridicat 
hotărât, luându-şi rămas-bun, decis să nu mai 
pună niciun fel de întrebări şi să pară indiferent. 

A pornit spre Walnut Street fără a mai avea 
senzaţia de amorţeală. Se simţea din nou el însuşi, 
puternic şi hotărât. Se pare că îi mai putea face un 
serviciu lui Jamie Fraser. 

— Trebuie să vă căsătoriţi cu mine, a repetat el. 

III Auzisem şi prima oară când îmi spusese 
aceste cuvinte, dar acum, când mi le repeta, 
păreau să nu mai aibă cu adevărat niciun înţeles. 

Mi-am băgat un deget într-o ureche şi mi-am 
desfundat-o bine. Apoi am făcut acelaşi lucru cu 
cealaltă. 

— Nu se poate să fi spus ceea ce cred eu că aţi 
spus. 

Amorţeala şocului începea să mă părăsească şi 
simţeam un fel de gol în suflet. Nu m-am putut 
gândi la asta, aşa că m-am mulţumit să-l privesc 
cu ochi mari pe Lordul John. 

— Ştiu că sunt şocată, i-am spus, dar mai ştiu 
sigur că nu mi se pare că aud lucruri. De ce mama 
dracului spuneți asta, pentru numele lui 
Dumnezeu?! 


M-am ridicat brusc şi am vrut să-l lovesc. El şi-a 
dat seama de intenţiile mele şi a făcut un pas 
înapoi. 

— Vă veţi mărita cu mine, a spus el pe un ton 
hotărât. Ştiţi că sunteţi pe cale de a fi arestată ca 
spion? 

— Eu... nu! am replicat, aşezându-mă la fel de 
repede precum mă ridicasem. Ce... de ce? 

— Asta trebuie să ştiţi mai bine decât mine, a 
spus el cu răceală. 

Ştiam într-adevăr. Mi-am stăpânit atacul de 
panică şi m-am gândit la hârtiile pe care le 
transportasem în coşul meu, pe când colaboram 
cu reţeaua Fiilor Libertăţii. 

— Chiar dacă lucrul acesta ar fi adevărat, am 
spus, încercând să-mi stăpânesc glasul, de ce 
mama dracului m-aş căsători cu dumneavoastră? 
De ce aţi vrea să vă căsătoriţi cu mine? Oricum, 
nu cred că doriţi asta. 

— Să credeţi, m-a sfătuit el sec. Voi face acest 
lucru ca ultim serviciu pentru Jamie Fraser. Vă pot 
proteja, dacă sunteţi soţia mea. Nimeni nu vă 
poate atinge. Şi dumneavoastră veţi face acest 
pas, pentru că... 

Lordul s-a oprit şi a privit în jur, văzându-i pe 
toţi cei patru copii ai lui Fergus înghesuiți în uşă, 
privindu-mă cu ochi mari şi rotunzi. 

Germain îl privea pe Lordul John în ochi. Pe 
chipul lui prelung se citeau spaima şi disprețul. 

— Şi pe ei? l-am întrebat, întorcându-mă, pentru 
a-l privi în faţă. Puteţi să-i protejaţi şi pe ei? 

— Da. 

— Ăăă... da. Bine. Mi-am pus mâinile pe tejghea 
de parcă asta m-ar fi împiedicat să-mi iau zbor. 


Când? 

— Acum, a replicat lordul, apucându-mă de braţ. 
Nu e timp de pierdut. 

Nu îmi aduceam aminte nimic din scurta 
ceremonie oficiată în salonul casei Lordului John. 
Nu îmi aduceam aminte decât de William, care 
stătea sobru lângă tatăl său vitreg, pentru că el 
era cavalerul de onoare. Era înalt, stătea drept şi 
se uita la mine cu ochii lui de pisică, în care se 
citea compasiunea. 

Nu se poate să fi murit, am gândit eu cu 
extraordinară luciditate. Jată-l. 

Am spus ceea ce mi s-a spus să spun şi apoi am 
fost dusă la etaj, ca să mă întind. Am adormit 
imediat şi nu m-am trezit decât în după-amiaza 
zilei următoare. 

Din păcate, totul era real când m-am trezit. 

Dorothea era acolo, lângă mine, privindu-mă cu 
îngrijorare. A stat cu mine toată ziua, încercând să 
mă convingă să mănânc ceva, oferindu-mi whisky 
şi brandy. Prezenţa ei nu era chiar liniştitoare 
pentru mine, nimic nu mă liniştea, dar ea mă 
putea face să mă gândesc la altceva. Am lăsat-o să 
vorbească, iar cuvintele ei treceau pe lângă mine 
ca o apă curgătoare. 

Către seară s-au întors bărbaţii, adică Lordul 
John şi Willie. I-am auzit vorbind la parter. Dottie 
a coborât şi am auzit-o vorbind cu ei. În glasul ei 
se ghicea interesul pentru un lucru anume. Apoi i- 
am auzit paşii repezi pe scări. 

— Mătuşă, mi-a spus ea cu răsuflarea tăiată, 
crezi că te simţi destul de bine ca să coborî? 

— Aăă... da, cred că da, am răspuns eu 
surprinsă pentru că îmi spusese „mătuşă”. 


M-am ridicat şi am început să mă mişc încet. Mi- 
a luat pieptenele din mână şi mi-a pus pe cap o 
bonetă cu panglici. l-am dat voie să facă acest 
lucru şi i-am permis să mă însoţească la parter. În 
salon i-am găsit pe Lordul John şi pe William puţin 
îmbujoraţi. 

— Mamă Claire, a spus William, luându-mi mâna 
şi sărutând-o, vino să vezi. Tata a găsit ceva şi 
crede că o să-ţi placă. Vino să vezi, a repetat el, 
ducându-mă la masă. 

Obiectul în discuţie era o ladă din lemn scump şi 
cu ornamente din aur. Am făcut ochii mari când 
am văzut-o şi am întins mâna ca să o ating. Părea 
o ladă a unui negustor de cuțite, doar că era mult 
mai mare. 

— Ce...? am reuşit eu să întreb, privindu-l pe 
Lordul John care părea un pic stingherit. 

— Aăă... hm... e un cadou, a spus el imediat, 
uitând pentru o clipă de maniere. 

— M-am gândit că sunteţi în căutare de... 
echipament. Nu vreau să renunţaţi la meseria 
dumneavoastră, a adăugat el cu blândeţe. 

— Meseria mea, am repetat eu, simțind un fior 
rece pe şira spinării, care s-a transmis până în 
maxilare. Ezitând puţin, am încercat să ridic 
capacul lăzii, dar aveam degetele transpirate şi 
mi-au alunecat, lăsând urme pe lemn. 

— Nu, nu aşa, a spus Lordul John, aplecându-se 
şi întorcând lada către el. A ridicat ivărul ascuns, 
a înălţat capacul şi a deschis lada cu aerul unui 
conspirator. 

Am simţit cum mi se ridică părul în cap şi am 
văzut steluțe negre în colţul ochilor. În lada aceea 
se aflau douăzeci şi patru de recipiente din sticlă 


cu capace de aur. Sub acestea erau două sertare, 
iar undeva, deasupra, pe un „pat” de catifea se 
aflau piesele unui microscop. Era o trusă 
medicală. 

Am simţit cum mi se înmoaie genunchii şi am 
leşinat, atingând cu obrazul podeaua rece, din 
lemn. 

Întinsă în patul meu care-mi părea un iad, 
căutam căi către moarte. Imi doream din tot 
sufletul să plec. Indiferent ce s-ar fi aflat dincolo 
de această viaţă, gloria sau doar uitarea, orice era 
de preferat existenţei mele cumplite. 

Nu pot să spun ce mă împiedica să nu-mi pun 
capăt vieţii într-un mod simplu şi violent. Mijloace 
aş fi avut oricând. Puteam alege între glonţ, sabie 
şi otravă şi oscilam între semiconştienţă şi 
stupoare. 

Am umblat printre borcanele şi sticlele din lada 
cu medicamente ca o nebună. Am lăsat sertarele şi 
uşiţele deschise, căutând în mare grabă, 
amintindu-mi cum am pregătit acea ladă, 
aruncând pe podea borcane, sticle şi fragmente 
din trecutul meu. 

Am crezut că le găsisem pe toate şi le-am pus 
înaintea mea pe masă. 

Omeag, arsenic... 

Aveam atâtea feluri de a muri dintre care 
puteam alege. Ce să aleg? 

Eterul. Aşa ar fi cel mai uşor, chiar dacă nu 


constituie preparatul cel mai sigur. Trebuia să 
înmoi o cârpă în eter, să-mi fac o mască din ea, 
acoperindu-mi nasul şi gura, şi să plec din lumea 
asta plutind. Exista însă posibilitatea să mă 
găsească cineva. Urma să îmi pierd cunoştinţa. 
Capul putea să-mi cadă într-o parte, cârpa muiată 
în eter putea să-mi cadă de pe faţă şi era posibil să 
mă trezesc iar în viaţa mizerabilă pe care o 
trăiam. 

Am rămas nemişcată o clipă. Mi se părea că 
visez şi am pus mâna pe cuțitul de pe masă, unde 
îl lăsasem din neglijenţă, după ce tăiasem nişte 
tifon. Era cuțitul pe care mi-l dăduse Jamie. Era 
ascuţit şi tăişul îi lucea argintiu. 

Totul avea să fie sigur şi rapid. 

Jamie Fraser era pe puntea vasului Philomene, 
privind nesfârşita întindere de apă cum trecea pe 
lângă el şi gândindu-se la moarte. Nu se mai 
gândea la ea ca la un lucru ce ţinea de el din 
momentul în care încetase să mai aibă rău de 
mare. Acum gândurile lui aveau un caracter 
abstract. 

S-a gândit că, pentru Claire, moartea fusese 
întotdeauna Inamicul, un lucru împotriva căruia 
trebuia să lupte mereu. La fel ca şi ea, se 
obişnuise cu moartea, numai că, spre deosebire de 
ea, el privea moartea împăcat. Cel puţin aşa 
credea. Ca şi iertarea, moartea nu era un lucru pe 
care, odată învăţat, să îl pui deoparte, ci devenea 
un exerciţiu permanent. A accepta moartea şi 
totuşi a trăi din plin era un paradox demn de 
Socrate. Zâmbind discret, Jamie s-a gândit că 
atenianul a acceptat exact acel paradox. 

Văzuse moartea în faţă de foarte multe ori şi 


amintirile acestor întâlniri erau încă destul de vii 
în mintea sa, încât să-şi dea seama că existau 
lucruri şi mai rele decât moartea. Era mai bine să 
mori decât să fii în doliu pentru că ţi-a murit 
cineva. 

Avea sentimentul că exista ceva mai rău decât 
durerea când se uita la sora lui, mică şi singură, 
când auzea cuvântul „văduvă” în mintea lui. Nu 
era bine. Ea nu putea fi aşa ceva, nu putea fi 
separată de el într-un mod atât de brutal. Ar fi fost 
ca şi cum ar fi văzut că era tăiată în bucăţi şi nu ar 
fi putut face nimic să o ajute. 

A lăsat deoparte acel gând şi s-a concentrat 
asupra lui Claire, asupra dorinţei de a o revedea, 
asupra amintirii ei, care părea o flacără. Şi-a adus 
aminte de atingerile ei care îl linişteau şi îl 
încălzeau, şi nu era neapărat vorba despre 
contactul fizic. Şi-a adus aminte de ultima seară 
petrecută împreună, înainte ca ea să plece. Se 
ţineau de mână stând pe o bancă lângă turn. [i 
simţea bătăile inimii în vârfurile degetelor «ei, 
pulsul lui fiind rapid şi fierbinte. 

Ce ciudat era că prezenţa morţii aducea cu sine 
atâtea lucruri. Umbre de mult uitate se vedeau 
fugar în întuneric. Gândul la Claire, la faptul că 
jurase să o protejeze, chiar în prima clipă în care o 
ţinuse în braţe, l-a făcut să-şi aducă aminte de fata 
fără nume. 

Ea murise în Franţa. Părea că se aflase în acea 
parte a capului lui în care primise o lovitură de 
topor. Nu se mai gândise la ea de ani de zile şi, 
deodată, reapăruse. Îşi adusese aminte de ea când 
fusese împreună cu Claire la Leoch şi s-a gândit că 
acea căsătorie a lui putea să fie o mică ispăşire. 


Învăţase încet, încet să se ierte pentru ceea ce nu 
se petrecuse din vina lui şi şi-a spus că, iubind-o 
pe Claire, o trimitea pe fata aceea într-un loc ferit. 

Prin cap îi trecuse gândul obscur că îi datora 
viaţa lui Dumnezeu şi şi-a făcut datoria luând-o pe 
Claire de soţie, realizând că Dumnezeu şi-ar fi dat 
seama că Jamie ar fi luat-o oricum de soţie. A 
zâmbit vag. Işi ţinuse făgăduiala de a o apăra. „Să- 
mi apăr numele, clanul... să-mi apăr trupul”, 
spusese el. 

„Să-mi apăr trupul.” Era ceva ironic în acea 
afirmaţie şi s-a strâmbat, desluşind în întuneric o 
altă figură printre umbre. Era un chip întunecat, 
cu o expresie batjocoritoare, cu ochi migdalaţi, 
atât de tânăr. 

Geneva. Încă o femeie care murise din cauza lui. 
De fapt, nu fusese vina lui. Uitase acel gând în 
zilele şi nopţile care au urmat morţii ei, în nopţile 
petrecute în  culcuşul rece de deasupra 
grajdurilor, mângâindu-se cu prezenţa cailor care 
se mişcau undeva, sub el. Dacă nu ar fi fost cu ea, 
fata nu ar fi murit. De acel gând nu putea să 
scape. 

Se întrebase dacă îi mai datora lui Dumnezeu 
încă o viaţă. Credea că era vorba despre viaţa lui 
Willie, pe care o ocrotise cu preţul propriei sale 
vieţi. Poate aşa se spălase de păcatul făcut faţă de 
Geneva. Dar meritul se cuvenea altcuiva. 

Ei bine, acum sora lui îi era alături, şi el l-a 
asigurat pe lan în sinea sa că va avea grijă de ea. 
Atât cât trăiesc eu, s-a gândit Jamie. Atât cât va 
mai trăi, adică încă destulă vreme. Credea că 
folosise doar cinci dintre vieţile despre care îi 
spusese ghicitoarea din Paris. 


„Vei muri de nouă ori, înainte de a te odihni în 
mormântul tău”, îi spusese ghicitoarea aceea. S-a 
întrebat dacă era nevoie de atâtea încercări 
pentru a o face o dată şi bine. 

Am lăsat mâna să-mi cadă, cu încheietura 
descoperită, şi am pus vârful cuţitului la mijloc, pe 
antebraţ. Am văzut multe încercări nereuşite de 
sinucidere, încheieturi tăiate, răni care semănau 
cu nişte guri ce strigau după ajutor. Am văzut 
persoane care voiseră într-adevăr să se sinucidă. 
Metoda cea mai sigură era aceea de a secţiona 
venele pe lung, cu o tăietură adâncă şi sigură, 
astfel încât sângele să mi se scurgă din trup în 
câteva minute şi să devin inconştientă în câteva 
secunde. 

Se mai vedea încă semnul de pe deget. Un semn 
alb, un „J”. Era semnul pe care mi-l făcuse în 
ajunul evenimentelor de la Culloden, atunci când 
ne-am gândit pentru prima oară la despărţire şi la 
moarte. 

Am trecut cu vârful cuţitului peste semnul acela 
discret şi am simţit şoapta seducătoare a 
metalului pe piele. Atunci voisem să mor împreună 
cu el, dar el nu a dorit acest lucru. Purtam copilul 
lui în pântece. Nu puteam să mor. 

Nu mai eram însărcinată cu ea, dar ea era în 
continuare acolo. Am oftat şi am pus cuțitul la loc, 
pe masă. 

Poate că era un obicei pe care mi-l formasem de 
ani de zile. Mă obişnuisem să văd viaţa ca pe un 
lucru sacru. Aveam o oarecare superstiție legată 
de viaţa care era ca o flacără pe care nu voiam să 
o sting cu mâna mea. Poate că era vorba de 
obligaţie. Erau oamenii care aveau nevoie de 


mine... sau măcar oamenii cărora le puteam fi de 
folos. Poate că era vorba despre încăpăţânarea 
trupului, despre insistența inexorabilă asupra unui 
proces care nu ar fi trebuit să se termine 
niciodată. 

Puteam să fac în aşa fel încât inima să-mi bată 
foarte încet şi să-i număr bătăile. Puteam face în 
aşa fel încât sângele să-mi curgă mai încet prin 
trup. Puteam să-mi aud inima bătând ca o tobă în 
urechi. 

Acelea erau cărări care duceau către întuneric, 
ştiam asta. Am văzut oameni murind. Deşi apărea 
o decădere fizică, moartea nu venea până ce nu se 
găsea calea către ea. Incă nu am găsit acea cale. 

Noua trusă medicală era pe masă în camera 
mea, lucind uşor la lumina lumânării. Lângă ea se 
aflau săculeţii cu plante medicinale pe care îi 
cumpărasem în cursul dimineţii, dar şi sticlele cu 
tincturi proaspete pe care le preparasem în timpul 
după-amiezii, cu tot dezacordul doamnei Figg, 
care ţinea foarte mult la curăţenia bucătăriei ei. 
Ochii ei mici îmi spuseseră cât se poate de 
limpede că mă număr printre rebeli, ba chiar că 
mă credea o vrăjitoare. S-a retras în uşa clădirii 
rezervate bucătăriei, dar nu se retrăsese cu totul 
cât timp lucrasem, ci mă supraveghease atent. 

Aveam lângă mine o sticlă mare cu rachiu din 
prune. Pe parcursul ultimei săptămâni, 
descoperisem că un pahar de rachiu din prune mă 


ajuta să dorm, măcar pentru puţină vreme. În 
această seară nu mă ajuta, însă. Am auzit cum 
suna ceasul de pe şemineul de la parter. 

Am ridicat o cutie cu flori de muşeţel care se 
vărsase şi am aşezat cu grijă florile înapoi. O sticlă 
de suc de mac se răsturnase, iar lichidul aromat se 
scurgea pe lângă dop. M-am ridicat, am şters 
picăturile de pe gâtul sticlei, folosindu-mi batista. 
Am şters mica băltoacă de pe podea. O rădăcină, o 
piatră, o frunză. Le-am ridicat, le-am pus la locul 
lor, martori ai chemării mele, bucăţi ale destinului 
meu. 

Sticla rece părea oarecum distantă, lemnul 
strălucitor părea o iluzie. 

În vreme ce inima îmi bătea încet, am pus mâna 
pe ladă încercând să mă liniştesc, să îmi găsesc 
locul în spaţiu şi în timp. Era din ce în ce mai 
greu, cu fiecare zi care trecea. 

Mi-am adus aminte foarte bine de ziua retragerii 
de la Ticonderoga. Ajunsesem într-un sat, ne-am 
refugiat într-un grajd. Am muncit atunci întreaga 
zi şi am făcut tot ceea ce s-a putut fără alimente, 
medicamente, instrumente, bandaje, în afara celor 
făcute din hainele îmbibate cu transpiraţie ale 
răniților. Am simţit că lumea se năruia din ce în ce 
mai mult pe măsură ce lucram, auzindu-mi glasul 
ca şi când ar fi aparţinut altcuiva, văzând trupurile 
pe care le atingeam, doar trupuri, membre, răni, 
în timp ce pierdeam contactul cu lumea. 

S-a lăsat întunericul. Cineva a venit, mi-a cerut 
să mă ridic şi m-a îndemnat să ies din grajd şi să 
mă duc în cârciuma mică. Localul era plin de 
oameni. Cineva - oare lan? — Mi-a spus că Jamie 
era afară şi avea de mâncare pentru mine. 


Era singur acolo, în magazia luminată doar de 
un felinar îndepărtat. 

Am rămas în prag, tremurând. Poate încăperea 
tremura. 

Am văzut cum degetele mi s-au înfipt în tocul 
uşii şi unghiile mele s-au făcut albe. 

Am observat mişcare în lumina palidă. S-a 
ridicat repede şi s-a îndreptat spre mine. Cum 
se...? 

— Jamie, am spus uşurată pentru că îmi 
adusesem aminte cum se numea. 

M-a apucat de mână şi m-a condus în magazie, 
iar eu m-am întrebat dacă eu mergeam sau dacă 
mă ducea el. Am auzit cum răsuna pământul sub 
mine, dar nu simţeam greutatea pe care ar fi 
trebuit să o ducă picioarele mele. 

Jamie îmi vorbea, glasul lui liniştindu-mă, deşi 
îmi era greu să disting cuvintele. Cu toate astea, 
îmi dădeam seama ce voia să spună şi am reuşit să 
replic: 

— În regulă... doar obosită. 

M-am întrebat chiar în momentul în care 
rosteam cuvintele dacă erau cuvinte sau doar 
sunete şi dacă erau cele potrivite. 

— Vrei să dormi, femeie? m-a întrebat el 
privindu-mă cu îngrijorare. Crezi că vei putea 
mânca înainte de a dormi? 

Jamie a întins mâna pentru a lua pâinea, iar eu 
m-am sprijinit de perete, surprinsă că acesta era 
solid. 

Am avut din nou senzaţia de amorţeală. 

— În pat, am spus, simțind că mi se scursese 
sângele din buze. În pat, împreună cu tine, chiar 
acum. 


Mă mângâiase pe obraz cu palma lui caldă şi 
solidă, în primul rând solidă. 

— Eşti sigură, draga mea? a întrebat el surprins. 
Arăţi de parcă... 

Am pus mâna pe braţul lui, mirându-mă că nu-i 
treceam cu degetele prin carne. 

— Tare, am spus eu. Să-mi faci vânătăi. 

Paharul meu era gol, sticla era pe jumătate 
plină. Mi-am umplut paharul şi am pus mâna pe el 
cu atenţie, pentru că nu voiam să-l vărs, dorindu- 
mi să-mi găsesc liniştea, fie şi măcar temporar. 

Oare mă puteam separa cu totul? Oare era 
posibil ca sufletul meu să părăsească trupul, fără 
ca eu să mor? Reuşisem, oare, asta deja? 

Am băut încet paharul, înghiţitură cu 
înghiţitură. Apoi altul, înghiţitură cu înghiţitură. 

Probabil că am auzit un sunet şi de aceea am 
înălţat capul. În prag se afla Lordul John Grey. 
Legătura de la gât era desfăcută şi cămaşa îi 
atârna pe umeri. Pe pieptul cămăşii se vedea o 
pată de vin, iar părul lui era vâlvoi şi avea ochii 
roşii, întocmai ca ai mei. 

M-am ridicat fără să-mi simt greutatea corpului, 
de parcă m-aş fi aflat sub apă. 

— În noaptea asta nu am să plâng de unul 
singur dispariţia lui, a spus lordul închizând uşa. 

Am fost surprinsă când m-am trezit. Nu mă 
aşteptasem să stau întinsă şi să reconstruiesc 
realitatea din jurul meu. Aveam o uşoară durere 
de cap, lucru care mă surprindea chiar mai mult 
decât acela că eram încă în viaţă. 

Aceste aspecte nu însemnau nimic pe lângă 
acela că lângă mine se afla un bărbat. 

— De când nu te-ai mai culcat cu o femeie, dacă 


nu te superi că te întreb? 

Nu s-a supărat deloc. S-a încruntat doar un pic, 
replicând: 

— De cincisprezece ani? Cel puţin de 
cincisprezece ani. 

M-a privit cu oarecare îngrijorare, spunând: 

— Oh, îmi cer scuze. 

— Ah, da? Pentru ce? 

Am ridicat din sprâncene, gândindu-mă la o 
serie de lucruri pentru care şi-ar fi putut cere 
scuze, dar nu apărea niciunul dintre ele. 

— Mă tem că poate nu... a spus el, ezitând o 
clipă. Poate nu m-am purtat ca un gentleman. 

— Nu te-ai purtat, i-am spus sec. Nu te-ai purtat, 
dar te asigur că nici eu nu m-am purtat ca o 
doamnă. 

S-a uitat la mine mestecând, ca şi când ar fi 
căutat un răspuns, dar a scuturat din cap şi a 
renunţat. 

— Oricum, nu cu mine ai făcut dragoste şi ştii 
asta, i-am spus eu. 

A ridicat privirea uluit. M-a privit cu ochii lui 
albaştri. Apoi a coborât privirea şi s-a uitat la 
pătură. 

— Nu, a răspuns el încet. Nu cu tine, dar nici tu 
nu ai făcut dragoste cu mine. Te-ai gândit la mine? 

— Nu, am replicat eu. 

Durerea se mai estompase faţă de seara trecută, 
dar continua să apese grea. Vocea mea era slabă 
şi răguşită, pentru că mă simţeam sugrumată de 
mâna durerii. 

John s-a ridicat în şezut şi a întins mâna către 
masă, unde se aflau o carafă, o sticlă şi un pahar. 
A turnat ceva din sticlă şi mi-a întins paharul. 


— Mulţumesc, am spus, ducând paharul la buze. 
Dumnezeule, asta-i bere? 

— Da şi este o bere foarte bună, a replicat el, 
luând sticla. A luat câteva înghiţituri sănătoase, 
ţinând ochii închişi. 

— Curăţă cerul gurii, împrospătează respiraţia 
şi pregăteşte stomacul pentru digestie. 

În ciuda sentimentelor mele, eram amuzată şi 
şocată. 

— Vrei să-mi spui că ai obiceiul de a bea bere în 
fiecare zi, la micul dejun? 

— Bineînţeles că nu. La micul dejun obişnuiesc 
să şi mănânc. 

— Mă mir că mai ai dinţi în gură, i-am spus. 

Am luat o înghiţitură. Era, într-adevăr, bere 
bună. Avea un gust bogat şi era dulce. Era puţin 
amară, dar exact atât cât trebuie. 

Mi-am dat seama că era puţin încordat şi că 
acea încordare nu avea nicio legătură cu discuţia. 
Pentru că gândeam încet, mi-a luat o vreme ca să- 
mi dau seama despre ce era vorba. 

— Oh, dacă vrei să tragi un vânt, fă-o. Nu 
trebuie să te jenezi de prezenţa mea. 

Era atât de uimit de spusele mele, încât a făcut- 
0. 

— Îmi cer scuze, doamnă, a spus el, roşind. 

Am încercat să nu râd, dar am chicotit. 

— Ai fi avut vreo ezitare dacă te-ai fi aflat în pat 
alături de un bărbat? l-am întrebat din pură 
curiozitate. 

Şi-a frecat faţa cu mâna şi am văzut că i-a pierit 
culoarea din obraji. 

— Ah, asta ar depinde de bărbat. Dacă ar fi să 
generalizăm, totuşi, cred că nu. 


Bărbaţii. Ştiam că, în mintea lui, bărbatul era 
Jamie. Şi în mintea mea. Cel puţin deocamdată 
asta era situaţia. 

Ştia la ce mă gândeam. 

— Mi-a oferit trupul lui o dată. Ştiai asta? îmi 
vorbise pe un ton sec. 

— Cred că nu ai acceptat, am replicat eu. Ştiam 
că nu a acceptat, dar voiam să aud şi varianta lui 
asupra celor întâmplate. 

— Nu. Ceea ce voiam eu nu era acel lucru, adică 
nu întru totul lucrul acela, a adăugat el deschis. 
Voiam totul. Eram tânăr şi destul de mândru 
pentru a crede că, dacă nu aveam totul, nu 
puteam accepta nimic altceva. Iar el nu îmi putea 
da, desigur, totul. 

Am tăcut o vreme, căzând pe gânduri. Fereastra 
era deschisă şi perdelele de muselină fâlfâiau în 
bătaia vântului. 

— Regreţi? l-am întrebat. Regreţi că nu ai 
acceptat oferta? 

— Am regretat de zece mii de ori cel puţin, m-a 
asigurat el, rânjind. Pe de altă parte... faptul că l- 
am refuzat a fost unul dintre puţinele acte de 
nobleţe cu care mă pot lăuda. Este adevărat, să 
ştii, lipsa egoismului oferă satisfacţii. Dacă aș fi 
acceptat, s-ar fi distrus tot ce exista între noi. 
Pentru că am avut înţelegere faţă de el, m-am 
bucurat de prietenia lui. Aşa se întâmplă că am 
rămas pe de-o parte cu regretul, dar pe de alta cu 
satisfacția. Oricum, prietenia valorează mai mult 
decât orice. 

După o clipă de tăcere, s-a întors spre mine, 
continuând: 

— Pot să... O să crezi că sunt ciudat. 


— Oricum eşti un pic ciudat, nu-i aşa? am spus 
pe un ton binevoitor. Despre ce e vorba? 

Mi-a aruncat o privire care îmi dădea de înţeles 
că, dacă unul dintre noi era ciudat, acela nu era 
el. Era, totuşi, un gentleman şi nu a făcut niciun 
fel de remarcă. 

— Îmi permiţi să te văd... goală? 

Am închis un ochi şi l-am privit. 

— Nu e prima dată când te-ai culcat, vreau să 
spun te-ai culcat cu o femeie, nu-i aşa? l-am 
întrebat. 

Mi-am adus aminte că a fost căsătorit şi că şi-a 
petrecut o mare parte din viaţa de bărbat însurat 
separat de soţia lui. 

Şi-a ţuguiat buzele gânditor. 

— Ei bine, nu, a spus el în cele din urmă. Cu 
toate astea, cred că este prima dată când am 
făcut-o din proprie voinţă. 

— Oh, sunt flatată. 

M-a privit, zâmbind uşor. 

— Aşa şi trebuie, a spus el încet. 

Mă aflam într-o situaţie în care... Ei bine, pe de 
altă parte, probabil că el nu avea aceleaşi reacţii 
instinctive faţă de femei ca alţi bărbaţi. Dar acest 
lucru implica o întrebare... 

— De ce? 

În colţul gurii i s-a ivit un zâmbet şi Grey s-a 
sprijinit pe pernă. 

— Ei bine... nu ştiu dacă pot să-ţi spun adevărul 
în legătură cu asta. Poate că este vorba doar 
despre încercarea de a mă împăca pe mine însumi 
Cu... ăăâă... experienţa de noaptea trecută. 

Am simţit un fel de fulger care părea că m-a 
lovit în piept. Nu avea cum să ştie la ce mă 


gândisem când mă trezisem, nu avea cum să ştie 
că fusesem dezorientată, crezând că el era Jamie, 
amintindu-mi foarte bine cum erau carnea, 
greutatea şi ardoarea lui, dorindu-mi ca el să fie 
Jamie, realizând pentru o clipă că el era, pentru ca 
apoi să fiu strivită ca un bob de strugure, când mi- 
am dat seama că Grey nu era Jamie. 

Oare el avusese aceleaşi gânduri când se trezise 
alături de mine? 

— Poate că este vorba despre curiozitate, a spus 
cu un zâmbet mai larg. Nu am mai văzut o femeie 
goală de multă vreme, exceptând sclavele de 
culoare de la docurile din Charleston. 

— La cât te referi când spui de multă vreme? De 
cincisprezece ani ai spus? 

— Oh, de peste cincisprezece ani. Isabel... 

Lordul s-a întrerupt deodată, zâmbetul 
dispărându-i de pe chip. Nu amintise de soţia lui, 
care murise. 

— Nu ai văzut-o niciodată goală? am întrebat eu, 
mai mult decât curioasă. 

Grey şi-a întors faţa, coborându-şi privirea. 

— Ah... nu. Nu era... Ea nu... Nu. 

A tuşit şi apoi s-a uitat la mine cu atâta 
francheţe, încât am simţit nevoia să privesc în altă 
parte. 

— Eu sunt gol, a spus el, dând cearşaful la o 
parte. 

Invitată să o fac, m-am stăpânit cu greu să nu 
mă uit la el. Era suplu, dar solid. Avea şoldul puţin 
moale, dar nu era gras. Era acoperit cu păr blond, 
care devenea puţin mai închis la culoare între 
coapse. O parte a pieptului său era străbătută de 
numeroase cicatrici. Şi mai erau şi altele. Una se 


afla deasupra pulpei, alta, care semăna cu un 
fulger, se vedea pe antebraţ. 

Mi-am zis că şi cicatricile mele erau vizibile şi, 
înainte da a mă răzgândi, am tras cearşaful de pe 
mine. M-a privit cu vădită curiozitate, zâmbind 
discret. 

— Eşti minunată, a spus el politicos. 

— Pentru o femeie de vârsta mea? 

S-a uitat la mine fără niciun fel de pasiune, fără 
a judeca, exact ca un om cu gusturi formate, care 
văzuse multe în ani de zile. 

— Da, a spus el în cele din urmă. Şi nu este 
vorba despre vârstă, şi nici despre femeie. 

— Atunci despre ce anume este vorba? am 
întrebat fascinată. Despre un obiect? Despre o 
sculptură? 

Într-o anumită măsură, înţelegeam acest punct 
de vedere. Poate că el mă percepea ca pe o 
sculptură dintr-un muzeu, unde se vedeau statui 
asupra cărora vremea îşi pusese amprenta, 
fragmente ale unei culturi dispărute, ce mai 
păstrau o parte din sursa de inspiraţie şi 
deveniseră sacre deoarece datau de multă vreme. 
Nu mă văzusem niciodată într-o asemenea lumină, 
dar nu mă puteam gândi la un alt punct de vedere. 

— Te văd ca pe prietena mea, a spus el cât se 
poate de direct. 

— Oh! am exclamat foarte impresionată. 
Mulţumesc. 

Am aşteptat o vreme, pentru ca apoi să trag 
cearşaful peste noi amândoi. 

— Dacă tot suntem prieteni... am spus, făcându- 
mi curaj. 

— Da? 


— Mă întrebam... ai fost singur... în tot acest 
timp de când ţi-a murit soţia? 

A oftat, dar mi-a zâmbit, arătându-mi astfel că 
întrebarea mea nu îl supărase. 

— Dacă ţii neapărat să afli, am avut mai mulţi 
ani o relaţie cu bucătarul meu. 

— Cu... bucătarul? 

— Nu mă refer la doamna Figg, a spus el 
repede, deducând din tonul vocii mele că eram 
îngrozită. Mă refer la bucătarul meu de la Mount 
Josiah, din Virginia. Numele lui este Manoke. 

— Ma... oh! 

Mi-am adus aminte că Bobby Higgins îmi 
spusese că Lordul John avea în slujba sa un indian 
care se numea Manoke şi care gătea pentru el. 

— Nu este vorba doar despre satisfacerea unor 
nevoi de ordin fiziologic, a spus lordul, privindu- 
mă pătrunzător. Este vorba despre faptul că îl plac 
şi el mă place pe mine. 

— Mă bucur să aud asta, am şoptit. El... ăăă... 
este... 

— Nu ştiu dacă se simte atras numai de bărbaţi. 
Mă îndoiesc de lucrul acesta, am fost oarecum 
surprins când mi-a mărturisit dorinţele în ceea ce 
mă priveşte, dar nu am de ce să mă plâng, 
indiferent de gusturile pe care le are. 

Mi-am trecut degetele peste buze; nu doream să 
fiu nepermis de curioasă, dar  devenisem 
neobişnuit de interesată. 

— Nu te deranjează... că poate avea şi alţi 
iubiţi? S-a şi ajuns la asta? 

Deodată aveam o senzaţie neplăcută. Nu îmi 
doream ca lucrurile petrecute noaptea trecută să 
se mai întâmple vreodată. De fapt, încercam să mă 


conving că nici nu se întâmplase nimic. Nu aveam 
de gând să mă duc cu el în Virginia. Ce se 
întâmpla, însă, dacă eram nevoită să-l însoțesc pe 
Lordul John? Parcă şi vedeam un indian gelos care 
îmi punea otravă în supă sau mă aştepta după un 
colţ al casei, având în mână un tomahawk. 

John însuşi părea să se gândească la aceste 
lucruri, cu buzele strânse. Am văzut că avea 
barbă. Părul blond îi mai îndulcise trăsăturile şi, în 
acelaşi timp, îmi dădea senzaţia de putere. L-am 
mai văzut, însă, nebărbierit. 

— Nu. Nu suntem... posesivi, a spus el în cele 
din urmă. 

l-am aruncat o privire în care se citea 
neîncrederea. 

— Te asigur că este aşa, mi-a spus el, zâmbind 
discret. Este... ei bine. Cel mai bine pot descrie 
situaţia prin analogie. La plantaţia mea, aceasta îi 
aparţine, desigur lui William, spun că este a mea 
numai pentru că stau acolo... 

L-am încurajat politicos, nu avea rost să se 
piardă în amănunte şi era mai bine să-şi continue 
ideea. 

— La plantaţia mea, a continuat el ignorându- 
mă, este un spaţiu vast în spatele casei. La început 
a fost un mic luminiş. În decursul anilor am mărit 
acel luminiş şi am pus gazon. Când se lasă 
întunericul, căprioarele vin să se hrănească pe 
spaţiul amenajat de mine. Din când în când, văd o 
căprioară anume. Este albă şi pare din argint. Nu 
ştiu dacă vine doar atunci când luna se află pe cer 
sau dacă eu o văd numai când totul este scăldat în 
razele lunii, dar este o imagine de o rară 
frumuseţe. 


Ochii lui deveniseră blânzi şi mi-am dat seama 
că nu se uita la tavă, ci vedea căprioara albă în 
razele lunii. 

— Vine o noapte, două, trei, foarte rar patru şi 
apoi dispare şi nu o mai văd săptămâni la rând, 
uneori luni la rând. Apoi apare şi sunt din nou 
încântat. 

S-a întors pe-o parte, uitându-se la mine. 

— Vezi? Eu nu sunt proprietarul acestei fiinţe... 
nici nu aş vrea să fiu, chiar dacă aş putea. Venirea 
ei este un dar pe care îl accept cu recunoştinţă, 
dar când căprioara pleacă, nu mă simt abandonat. 
Mă bucur de ea atâta vreme cât ea doreşte să se 
afle acolo. 

— Şi vrei să spui că relaţia ta cu Manoke este 
una asemănătoare. Crezi că el are aceleaşi 
sentimente faţă de tine? am întrebat eu fascinată. 

M-a privit vădit uimit. 

— Nu am nicio idee. 

— Voi... ăăă... nu vorbiţi în pat? l-am întrebat pe 
un ton cât mai delicat. 

Gura lui a tresărit puţin şi a răspuns: 

— Nu. 

Am rămas o vreme cufundaţi în tăcere, întinşi, 
privind în tavan. 

— Ai avut vreodată...? am şoptit. 

— Ce să am? 

— Un iubit cu care să vorbeşti. 

S-a întors spre mine şi m-a privit pătrunzător, 
zicând: 

— Da. Poate că nu vorbeam atât de deschis 
precum vorbesc cu tine, dar da, am avut. 

A deschis gura ca şi când ar fi vrut să spună sau 
să întrebe ceva, dar a tras adânc aer în piept, a 


închis gura şi a oftat. 

Ştiam, nu se putea să nu observ, că el voia mult 
să ştie cum era Jamie în pat, dincolo de ceea ce îşi 
dăduse el seama după noaptea petrecută în 
compania mea. Trebuie să recunosc că eram 
foarte tentată să-i spun, fie şi numai pentru a-l 
aduce pe Jamie la viaţă câteva momente, cât 
stăteam de vorbă. Ştiam, însă, că astfel de 
mărturisiri aveau un preţ. Era sentimentul că îl 
trădam pe Jamie, dar şi de sentimentul de ruşine 
pe care îl aveam pentru că îl foloseam pe John, 
indiferent dacă el voia sau nu să fie folosit. Dacă 
amintirile legate de ceea ce se întâmplase între 
mine şi Jamie, dacă lucrurile intime nu erau 
mărturisite, atunci nu erau doar ale mele şi nu îmi 
revenea mie dreptul să le dau în vileag. 

M-am gândit - şi ideea mi-a venit cu greu, aşa 
cum îmi veneau ideile în ultima vreme - că 
amintirile legate de intimitatea lui John îi 
aparţineau lui John. 

— Nu vreau să mă laud, am spus eu, vrând 
parcă să îmi cer scuze. 

El a zâmbit discret. 

— Sunt flatat, doamnă, că eşti interesată de 
mine. Eu cunosc cazuri... de căsătorii 
convenţionale în cadrul cărora partenerii nu vor 
să îşi cunoască gândurile şi trecutul. 

Eram foarte uimită să constat că între mine şi 
John exista o oarecare intimitate. Nu era o 
intimitate dorită de niciunul dintre noi, dar era 
prezentă. 

Am realizat acest lucru şi m-am închis puţin în 
mine, dar mi-am dat seama, de asemenea, că nişte 
persoane care beau bere nu pot să stea în pat la 


nesfârşit. 

A văzut că m-am întors în pat, s-a sculat, şi-a pus 
halatul şi apoi mi-a dat rochia. Am constatat cu 
oarecare jenă că o luase cineva şi o pusese pe 
scaun, în faţa focului, ca să se încălzească. 

— De unde e asta? am întrebat eu, privind 
halatul din mătase pe care mi-l întindea. 

— Din dormitorul tāu, cred, a spus «el, 
încruntându-se, pentru ca mai apoi să spună: 

— Oh, cred că l-a adus doamna Figg când a 
venit să facă focul. 

— Oh! am exclamat eu. Gândul că doamna Figg 
mă văzuse în patul Lordului John - înfrigurată, 
sforăind, dacă nu chiar cu saliva curgându-mi din 
gură - nu era unul deloc plăcut. Numai faptul că 
mă aflasem în acel pat era jenant. 

— Suntem căsătoriţi, a subliniat el, cu o anume 
asprime în glas. 

— Ăăă... da, dar... 

M-am gândit că poate scena nu era neobişnuită 
pentru doamna Figg. Poate că lordul se mai culca 
şi cu alte femei. = 

— Te culci şi cu alte femei? Aăâă... nu vreau să 
spun că dormi cu ele, ci... 

— Nu o fac pentru că îmi place, a replicat el, 
lăsând deoparte pieptenele de argint. Mai este 
vreun lucru despre care vrei să mă întrebi înainte 
să chem băiatul aici? a spus el cu amabilitate 
exagerată. 

În ciuda faptului că ardea focul, în încăpere era 
răcoare, dar obrajii mei ardeau. Mi-am pus halatul 
din mătase şi am spus: 

— Dacă mă îndemni să o fac... Ştiu că Brianna 
ţi-a spus ce... ce suntem, îţi vine să crezi? 


S-a uitat la mine o vreme, cântărindu-mă din 
priviri. Nu avea abilitatea lui Jamie de a-şi 
ascunde sentimentele. Mai întâi a fost iritat de 
întrebarea mea, dar în cele din urmă s-a amuzat. A 
făcut o mică plecăciune, zicând: 

— Nu, a recunoscut el, dar îţi promit că mă voi 
purta ca şi cum aş crede. 

L-am privit cu ochi mari, mi-am dat seama că 
aveam gura căscată şi am închis-o, spunând: 

— Mi se pare destul de corect. 

Atmosfera de intimitate care se instalase în 
ultima jumătate de oră s-a destrămat şi, deşi eu 
fusesem cea care pusese întrebări îndrăzneţe, mă 
simţeam acum ca un melc ce doreşte să se retragă 
în căsuţa lui. Eram expusă atât fizic, cât şi 
emoţional. Năucită cu totul am spus ceva gen „la 
revedere” şi m-am îndreptat spre uşă. 

— Claire? a spus el pe un ton întrebător. 

M-am oprit cu mâna pe clanţă, derutată. Nu îmi 
mai spusese niciodată pe nume. Am făcut un efort 
pentru a putea întoarce capul, dar am văzut că 
zâmbea. 

— Gândeşte-te la căprioară, a spus el cu glas 
blând. Gândeşte-te, draga mea. 

Am dat din cap fără să scot un cuvânt şi am ieşit 
repede. Abia după ce m-am spălat cu gesturi 
viguroase, după ce m-am îmbrăcat şi am băut o 
ceaşcă de ceai cu coniac mi-am dat seama ce a 
vrut să spună. 

Venirea ei este un dar, spusese el, referindu-se 
la căprioara albă, un dar pe care îl accept cu 
recunoştinţă. 

Am inspirat aburii băuturii şi m-am uitat la 
frunzele de ceai de pe fundul ceştii. Era pentru 


prima oară în ultimele săptămâni când mă 
întrebam ce îmi rezervă viitorul. 

— Destul de corect, am şoptit şi am golit ceaşca, 
simțind pe limbă gustul amar al frunzelor de ceai. 

Era întuneric. Mai întuneric decât în oricare loc 
în care fusese până atunci. Afară noaptea nu era 
niciodată cu adevărat întunecoasă, nici măcar 
când cerul era acoperit. Era mai întuneric decât în 
debaraua lui Mandy, când se jucau de-a v-aţi 
ascunselea. Era o crăpătură între uşi. O simţea cu 
degetele, dar prin ea nu pătrundea niciun pic de 
lumină. Trebuia să fie noapte. Poate că se va ivi 
lumina, dar când se va face dimineaţă. 

Poate că domnul Cameron avea să se întoarcă şi 
el atunci când se va face ziuă. Jem s-a depărtat 
puţin de uşă, gândindu-se la toate acestea. Nu 
credea că domnul Cameron voia să-i facă rău. Cel 
puţin a spus că nu îi va face rău. Poate încerca să-l 
ducă iar la pietre, dar el nu voia să se mai ducă 
acolo pentru nimic în lume. 

S-a gândit la durerile pe care le avusese la 
pietre. Domnul Cameron îl împinsese într-una din 
pietre şi... începuse. Avea o julitură în cot, pentru 
că se lovise de o piatră. Işi freca locul lovit. Era 
mai bine să-l doară, decât să se gândească la 
pietre. El şi-a spus că domnul Cameron nu avea 
să-i facă rău, pentru că îl trăsese înapoi atunci 
când a încercat... A suspinat şi a încercat să se 
gândească la altceva. 


Credea că ştie unde se află, pentru că şi-a adus 
aminte că mama îi povestise tatei despre gluma pe 
care i-o făcuse domnul Cameron mamei, când a 
închis-o în tunel. Mama spusese că roţile pe care 
se deplasau uşile aveau un sunet care semăna cu 
acela făcut de un animal care roade oase. Chiar 
acel sunet se auzise când domnul Cameron îi 
spusese să stea acolo şi închisese uşile. 

Tremura. Era frig aici, chiar dacă avea jacheta 
pe el. Nu era atât de frig ca atunci când el şi 
bunicul s-au trezit înainte de răsăritul soarelui şi 
au aşteptat în zăpadă să vină căprioara, dar era 
destul de frig. 

Aerul părea ciudat. A adulmecat pentru a-şi 
putea da seama ce se petrece, aşa cum erau în 
stare să facă bunicul şi unchiul lan. Mirosea a 
piatră, dar era doar piatră, nu erau... ele. Mirosea 
a metal şi ulei, de parcă ar fi fost la o benzinărie. 
Mai era ceva în aer, care nu mirosea deloc, dar 
zumzăia. Aceea era energia, şi-a dat seama de 
asta. Nu era la fel ca în încăperea pe care i-au 
arătat-o mama şi Jimmy Glasscock, unde erau 
turbinele, dar era cam acelaşi lucru. Acolo se aflau 
maşini, deci. S-a simţit puţin mai bine. Maşinile se 
purtau bine cu el. 

Gândindu-se la maşini, şi-a adus aminte că 
mama îi spusese că acolo se afla un tren. Nu era 
doar un spaţiu gol şi întunecos. Poate că acel 
zumzăit era al trenului. 

A întins braţele şi a pipăit, până când a dat de 
un perete. Apoi a înaintat pipăind cu o mână 
peretele. În cele din urmă, şi-a dat seama că 
înainta în direcţia greşită, în momentul în care s-a 
lovit de uşi şi a exclamat: 


— Au! 

Propriul său glas l-a făcut să râdă, pentru că 
părea caraghios în acel spaţiu mare. Băiatul s-a 
întors şi a lipit cealaltă mână de perete, pentru a- 
şi putea ghida paşii în întuneric. 

Oare unde era domnul Cameron acum? Nu îi 
spusese unde se duce. Îi spusese doar să aştepte 
până se va întoarce cu ceva de mâncare. 

Mâna lui a atins ceva rotund şi neted şi şi-a 
retras-o repede. Acel ceva nu se mişca şi a pus din 
nou mâna pe el. Erau cabluri de electricitate 
prinse de-a lungul peretelui. Cabluri mari. Simţea 
acel zumzet în ele. Acelaşi zumzet pe care îl 
simţea când tata pornea maşina. S-a gândit la 
Mandy. Ea zumzăia încet când dormea şi, mai 
tare, când era trează. 

S-a întrebat dacă domnul Cameron s-a dus să o 
ia şi pe Mandy, şi asta l-a făcut să-i fie teamă. 
Domnul Cameron voia să afle cum se putea trece 
prin pietre şi Jem nu avea cum să îi spună acest 
lucru. Mandy nu putea nici ea să-i spună, pentru 
că era doar un copilaş. Gândul acela l-a făcut să 
între în panică şi s-a gândit la ea. 

Fetiţa era acolo. Era ceva ca o luminiţă în capul 
lui şi a tras adânc aer în piept. Care va să zică, 
Mandy era bine. A realizat că îşi putea da seama 
de asta, chiar dacă nu se afla lângă el, ci undeva 
departe. Nu mai încercase aşa ceva niciodată. De 
obicei, Mandy era acolo, ca o pacoste, iar când 
pleca împreună cu prietenii lui, nu se gândea la 
ea. 

A lovit ceva cu piciorul şi s-a oprit, întinzând o 
mână. Nu a găsit nimic şi, după vreun minut, a 
avut curajul să îşi ia mâna de pe perete şi să o 


întindă, înaintând în întuneric. Inima îi bătea cu 
putere şi transpira, deşi îi era frig. La un moment 
dat, a dat de ceva metalic. Trenul! 

A găsit deschizătura. S-a târât pe coate şi pe 
genunchi, lovindu-se cu capul de panoul de 
comandă. A văzut stele verzi înaintea ochilor şi a 
exclamat: 

— Ifrinn! 

Lucrul acesta l-a făcut să râdă. Vocea lui se 
auzea cu un ecou mai puţin puternic acum, că se 
afla în tren, şi a continuat să chicotească. 

A pipăit dispozitivele de control. Erau aşezate 
exact aşa cum spusese mama. Era doar un buton 
şi o manetă şi el a apăsat butonul. S-a aprins o 
lumină roşie şi el s-a speriat. Cu toate astea, s-a 
simţit foarte bine văzând-o. A simţit cum trecea 
curentul electric prin trupul trenului şi asta l-a 
făcut să prindă curaj. A împins maneta puţin şi a 
fost fericit să vadă că trenul se mişca. 

Încotro se îndrepta? A mişcat maneta puţin mai 
mult şi aerul a început să treacă pe lângă faţa lui. 
L-a adulmecat, dar nu a putut detecta nimic. Se 
îndepărta, totuşi, de uşile acelea mari şi de 
domnul Cameron. 

Poate că domnul Cameron va încerca să afle de 
la mama sau de la tata despre pietre. Jem spera că 
asta se va petrece. Dacă ar fi făcut asta, i-ar fi 
pierit cheful. Băiatul era sigur de asta şi gândul îl 
încălzea. După ce s-ar fi ocupat de domnul 
Cameron, părinţii ar fi pornit în căutarea lui, l-ar fi 
găsit şi totul ar fi fost în ordine. Se întreba dacă 
Mandy ar fi fost în stare să le spună unde se afla 
el. Ea îl simţea la fel cum el o simţea pe ea. S-a 
uitat la luminiţa roşie a trenului. Lumina aceea 


ardea exact ca Mandy, constant şi cu căldură. A 
mai împins puţin maneta şi trenul a înaintat mai 
repede în întuneric. 

Rachel a pipăit cu suspiciune capătul pâinii. 
Vânzătoarea a văzut-o şi s-a întors spre ea, 
mârâind: 

— Nu pune mâna pe aia! Dacă o cumperi, să ştii 
că te costă un penny! Dacă nu, pleacă! 

— Cât de veche e pâinea asta? a întrebat Rachel, 
ignorând privirea femeii. Miroase rău şi este la fel 
de rea precum arată. Nu ţi-aş da mai mult de 
jumătate de penny pentru o pâine. 

— Nu e mai veche de o zi! a strigat femeia, 
trăgând tava cu pâine. Până miercuri nu va exista 
pâine proaspătă. Stăpânul meu nu va primi făină 
până atunci. Ei, vrei pâine sau nu? 

A mormăit fata cu scepticism. Denny ar fi fost 
şocat dacă ar fi ştiut că Rachel încerca să o înşele 
pe femeie, doar că era o diferenţă între a plăti 
preţul corespunzător şi a jefui pe cineva. Era la fel 
de incorect să se lase înşelată de acea femeie, la 
fel cum era să o înşele ea pe acea femeie. 

Oare pe tavă erau firimituri şi pe marginea 
pâinii se vedeau urme de dinţi? S-a aplecat şi s-a 
încruntat la Rollo, care a schelălăit scurt. 

— Tu crezi că şoarecii au făcut asta, câine? l-a 
întrebat Rachel. Şi eu cred la fel. 

Rollo nu era interesat de şoareci. El a ignorat-o 
pe Rachel, dar şi pe vânzătoare, şi a început să 


adulmece podeaua cu mult interes, scoțând un 
zgomot ciudat. 

— Ce te frământă, câine? a spus Rachel, 
privindu-l consternată. l-a pus mâna pe ceafă şi a 
fost uimită să constate cum vibra aceasta. 

Rollo i-a ignorat vocea şi atingerea şi a început 
să se învârtească sau, mai bine spus, să alerge în 
cerc. 

— Câinele nu a înnebunit, nu-i aşa? a întrebat 
vânzătoarea privindu-l pe Rollo. 

— Sigur că nu, a replicat Rachel cu totul 
absentă. Rollo... Rollo! 

Deodată câinele a ieşit din prăvălie, înaintând cu 
botul în pământ, nerăbdător. 

Mormãind, Rachel a luat coşul pentru 
cumpărături şi a pornit după el. A început să-l 
strige, alergând, în vreme ce coşul o lovea peste 
picioare. Exista pericolul să îi scape din coş 
lucrurile pe care le cumpărase deja. 

Ce era cu el? Nu se purtase niciodată aşa până 
atunci. Rachel a început să alerge mai repede, 
pentru a nu-l pierde din ochi. 

— Câine ciudat! a spus fata gâfâind. Ai merita să 
te pierd! 

Deşi rostise acele cuvinte, continua să alerge 
după el, strigându-l. Rollo mai plecase de la han 
ca să meargă la vânătoare, dar se întorsese 
întotdeauna. Acum, însă, se afla destul de departe 
de han şi se temea să nu-l piardă. 

— Dacă ai mirosul atât de ascuţit, ai putea să 
mă găseşti! a spus ea, gâfâind, pentru ca apoi să 
rămână locului. 

Câinele urmărea un anumit miros, asta era cât 
se poate de limpede. Dar ce miros l-ar putea face 


să reacționeze astfel? În mod sigur, nu mirosul 
unei pisici sau al unei veveriţe. 

— lan, a şoptit ea ca pentru sine. lan. 

Fata şi-a ridicat fustele şi a luat-o la fugă după 
câine, simțind cum inima îi bate să-i spargă 
pieptul. Încă îl mai vedea pe Rollo cu botul în 
pământ şi cu coada în sus. A intrat pe o străduţă 
îngustă şi ea l-a urmat fără nicio ezitare, 
şchiopătând şi evitând tot felul de grămăjoare 
vâscoase. 

Toate acele grămăjoare ar fi fascinat orice 
câine, inclusiv pe Rollo. Cu toate acestea, câinele 
le ignora, mergând pe urma mirosului. 

Văzând aceasta, ea a înţeles ce însemna să 
mergi pe o urmă întocmai ca un câine şi a zâmbit. 

Oare chiar era vorba despre lan? Era o nebunie 
să se gândească la aşa ceva. Probabil că va fi 
dezamăgită şi totuşi, în sufletul ei mijise o 
speranţă la care nu putea renunţa. Coada lui Rollo 
a dispărut după un colţ şi ea a pornit în fugă după 
câine, cu răsuflarea tăiată. 

Dacă era vorba, într-adevăr, despre Ian, ce făcea 
acolo? Urma aceea i-a dus pe amândoi la 
marginea oraşului, dincolo de zona în care locuiau 
oamenii prosperi. Au ajuns într-un loc în care erau 
cocioabe şi taberele celor care însoțeau armata 
britanică. Câteva găini au început să 
cotcodăcească şi să bată din aripi când a apărut 
Rollo, dar câinele nu s-a oprit. S-a învârtit şi a 
pornit printre cocioabe. 

O durea undeva sub coaste şi era transpirată, 
dar l-a urmărit pe Rollo. Se temea să nu îl piardă 
din ochi. Simţea cum pantoful drept îi rodea 
călcâiul. Avea senzaţia că pantoful i se umplea de 


sânge, dar poate că totul se petrecea în imaginaţia 
ei. Ea văzuse bărbaţi cu pantofi plini de sânge... 

Rollo a dispărut în capătul străzii şi ea l-a urmat, 
călcând pe o fustă şi rupând-o. S-a gândit că, dacă 
avea să-l găsească pe lan, avea ce să-i spună, asta 
dacă va fi în stare să vorbească. 

Câinele nu se vedea în capătul străzii. A privit în 
jur neliniştită; era în spatele unei taverne. A simţit 
mirosul de bere şi tot felul de alte mirosuri şi a 
auzit voci de partea cealaltă a străzii. Erau voci de 
soldaţi. Nu se înşela în această privinţă, deoarece 
ştia foarte bine cum vorbeau soldaţii, chiar dacă 
nu înţelegea cuvintele lor. S-a oprit locului, 
simţindu-şi inima în gât. 

Nu prinseseră pe nimeni, era doar vorba despre 
felul în care vorbeau bărbaţii de obicei, când se 
pregăteau să facă un anumit lucru. A auzit 
zornăitul echipamentului lor şi tropotul bocancilor 
pe pavaj... 

A simţit o mână care o apuca de braţ. A vrut să 
tipe, dar s-a abținut, pentru că nu ar fi vrut să-l 
trădeze pe lan. Dar nu era lan cel care o apucase 
de braţ. Mâna aceea o strângea cu brutalitate şi 
un bătrân cu părul alb o privea cu ochi arzători. 

lan era mort de foame. Nu mâncase de peste 
douăzeci şi patru de ore, nevrând nici să vâneze, 
dar nici să caute vreo fermă unde să ceară ceva de 
mâncare. Făcuse douăzeci de mile de la Valley 
Forge, fără a-şi da seama când anume parcursese 
acea distanţă. 

Rachel era aici. Printr-un miracol, ea se afla aici, 
în Philadelphia. Îi luase ceva vreme ca să învingă 
suspiciunea militarilor lui Washington. Un ofiţer 
german solid, cu nas mare şi privire prietenoasă, 


se arătase a fi foarte interesat de arcul lui. 
Urmase o mică demonstraţie de tras cu arcul şi o 
conversaţie în franceză - neamţul vorbea engleza 
foarte prost - în timpul căreia a întrebat de un 
medic al cărui nume era Hunter. 

Această întrebare a uimit mai întâi, dar von 
Steuben îl plăcea pe Ian şi a trimis pe cineva să se 
intereseze de medic, în vreme ce el a făcut rost de 
nişte pâine. După multă vreme, acel cineva trimis 
de neamţ să se intereseze s-a întors şi a spus că 
da, un anume doctor Hunter era în tabără, dar 
plecase în Philadelphia ca să aibă grijă de un 
pacient. Şi sora lui Hunter? Omul a dat din umeri. 

lan îi cunoştea, însă, foarte bine pe fraţii 
Hunter: unde era Denzell, acolo era şi Rachel. 
Bineînţeles că nimeni nu ştia unde anume se afla 
pacientul doctorului Hunter. Unii aveau rezerve, 
ba chiar o ostilitate pe care Ian nu o înţelegea, dar 
era mult prea nerăbdător ca să se gândească la 
asta şi a pornit spre Philadelphia. 

Acum lan ajunsese în Philadelphia, chiar înainte 
de răsăritul soarelui. Se strecura prin taberele din 
jurul oraşului, trecând nesimţit de nimeni pe lângă 
oamenii înveliţi în pături şi pe lângă focurile 
stinse. 

În oraş era mâncare din belşug şi a trecut prin 
piaţă, oscilând între peşte şi produse de patiserie 
preparate ca în Comwell. Tocmai făcuse un pas 
înainte, cu banii în mână, vrând să ajungă la 
prăvălia patiserului, când a văzut o femeie care a 
întors capul spre el şi l-a privit îngrozită. 

S-a întors şi a fost trântit la pământ. Au urmat 
strigăte, dar acestea nu au avut nicio importanţă, 
deoarece Rollo i-a lins fiecare centimetru al feţei, 


l-a lins chiar şi în nas. 

S-a ridicat în capul oaselor şi câinele a rămas 
nemişcat, în extaz. 

— A cul i-a spus lan şi l-a îmbrăţişat cu mult 
drag, apucându-l de ceafă şi spunându-i: 

— Da, mă bucur şi eu să te văd, dar cu Rachel ce 
ai făcut? 

Pe Fergus îl mânca ciotul mâinii amputate. Nui 
se întâmplase de multă vreme şi şi-ar fi dorit să nu 
se întâmple tocmai atunci. Purta o mănuşă 
umplută cu orz şi nu cârligul care îi era atât de 
folositor. Nu avea cum să se scarpine pentru a se 
linişti. 

Vrând să se gândească la altceva, a ieşit din 
grajdul în care dormise şi s-a îndreptat către un 
foc de tabără. Doamna Hempstead l-a salutat dând 
din cap, a luat o cană de tablă, a turnat în ea terci 
şi i-a întins-o. Fi, da, s-a gândit el. Acesta este un 
avantaj pe care ţi-l dă mănuşa. Nu se putea folosi 
de ea pentru a lua cana, dar putea să o sprijine de 
piept fără să se ardă. A fost fericit să constate că 
acea căldură îl ajuta, căci nu îl mai mânca mâna. 

— Bonjour, madame, a spus el, înclinându-se 
politicos. Doamna Hempstead a zâmbit, deşi era 
obosită. Soţul ei fusese ucis la Paoli, iar ea venise 
în acel loc pentru a-şi putea creşte cei trei copii. 
Pentru a avea un venit, spăla rufele ofiţerilor 
englezi. Fergus i-a rotunjit veniturile, plătindu-i 
hrana şi adăpostul. Casa fusese luată de fratele 
soţului ei, dar acesta din urmă dăduse dovadă de 
milă şi o lăsase să stea în grajd împreună cu copiii. 
Fergus dormise într-unul dintre culcuşurile de 
acolo. 

— V-a căutat un bărbat, domnule, i-a spus 


doamna Hempstead încet, dându-i o cană cu apă. 

— Aşa? a întrebat el abţinându-se să privească 
în jur, deoarece dacă omul respectiv ar fi fost prin 
preajmă, doamna Hempstead i-ar fi spus. L.-aţi 
văzut pe acel domn? 

Femeia a dat din cap, replicând: 

— Nu, domnule. Domnul Jessop a vorbit cu el şi 
i-a spus celui mai mic dintre copiii doamnei 
Wilkins, care i-a spus lui Mary a mea. Jessop a 
spus că ar fi vorba despre un scoţian foarte înalt, 
care arăta foarte bine. Pare să fi fost militar 
cândva. 

Pe faţa lui Fergus s-a citit bucuria. 

— Avea părul roşu? a întrebat el. 

— Ei bine, nu ştiu, a replicat femeie. Permiteţi- 
mi să o întreb pe Mary. 

— Nu vă osteniţi, madame, a replicat Fergus. O 
voi întreba chiar eu. A înghiţit terciul, arzându-şi 
gâtul şi i-a dat cana femeii. 

Micuța Mary, căreia i-a pus cu multă răbdare 
întrebările, nu ştia dacă scoţianul cel înalt avea 
părul roşu. Ea nu-l văzuse şi Tommy Wilkins nu îi 
spusese. Îi spusese, în schimb, unde îl văzuse 
domnul Jessop pe acel scoţian. Fergus i-a 
mulţumit aşa cum doar un urmaş al galilor ştia să 
o facă, în vreme ce fata a roşit şi a pornit către 
oraş cu inima bătând să-i spargă pieptul. 

Rachel a vrut să se desprindă din strânsoare, 
dar bătrânul a strâns-o şi mai tare, înfigându-şi 
degetele în muşchii aflaţi mai jos de umăr. 

— Dă-mi drumul, prietene, a spus fata cu calm. 
Dumneata m-ai confundat cu altcineva. 

— Nu prea cred, a replicat bătrânul politicos şi 
fata şi-a dat seama că era scoţian. Câinele-acela 


este al dumitale? 

— Nu, a replicat Rachel mirată şi brusc 
alarmată. Am grijă de el în locul unui prieten. De 
ce? A mâncat vreuna dintre găinile dumitale? Sunt 
gata să plătesc pentru ea. 

Fata a vrut să-şi ducă mâna liberă la pungă, 
gândindu-se ce ar putea face pentru a scăpa. 

— lan Murray este numele prietenului tău, a 
spus bărbatul şi Rachel s-a alarmat, observând că 
bătrânul nu rostise aceste vorbe pe ton de 
întrebare. 

— Dă-mi drumul, a spus ea cu hotărâre. Nu ai 
niciun drept să mă reţii. 

Nu a acordat nicio atenţie spuselor ei, ci a 
privit-o în faţă. Ochii lui erau ai unui om bătrân, 
înroşiţi pe margini, dar tăioşi ca o sabie. 

— Unde este? 

— In Scoţia, i-a răspuns ea. 

— Il iubeşti? a întrebat bătrânul aplecându-se 
puţin pentru a o privi mai adânc în ochi. 

— Dă-mi drumul! a exclamat Rachel, lovindu-l. 

El a făcut o mişcare, pelerina i s-a desfăcut şi 
fata a văzut ceva metalic lucindu-i la brâu. Era un 
topor mic. Rachel şi-a adus aminte de cumplitele 
întâmplări din New Jersey şi a început să ţipe. 

— Taci! a exclamat bătrânul. Vino cu mine, 
femeie! 

Omul şi-a pus mâna mare şi murdară peste gura 
ei şi a încercat să o facă să se ridice în picioare, 
dar ea s-a zbătut, l-a lovit şi a reuşit să-şi elibereze 
gura suficient de mult pentru a ţipa ca din gură de 
şarpe. 

S-a auzit imediat un glas cunoscut: 

— Rachel! 


— William! Ajutor! 

William a fugit spre ea, urmat de trei sau patru 
militari britanici, înarmaţi cu muschete. Bătrânul 
a spus ceva în gaelică pe un ton mirat şi i-a dat 
drumul fetei atât de brusc, încât ea a făcut un pas 
înapoi, s-a împiedicat de tivul fustei şi a căzut în 
fund. 

Bătrânul fugea şchiopătând, dar William se 
înfuriase. S-a dus către bătrân, pregătindu-se să-l 
lovească cu umărul, pentru că voia să-l trântească 
la pământ. Bătrânul a scos toporul şi Rachel a 
strigat: „William!” Strigătul ei nu a avut, însă, 
niciun efect. S-a văzut luciul metalului. Apoi 
William a făcut doi paşi şi a căzut. 

— William! William! Oh, Doamne, Doamne... 

Nu s-a putut ridica în picioare, dar s-a târât 
până la el. Soldaţii strigau, alergând după bătrân, 
dar Rachel nu era atentă la ei. Vedea numai chipul 
lui William, palid ca o fantomă, cu ochii daţi peste 
cap şi cu părul îmbibat cu sânge. 

L-am pus pe William în pat, în ciuda protestelor 
sale. Eram destul de sigură că protesta doar 
pentru că Rachel se afla acolo, fiindcă de îndată ce 
i-am cerut fetei să iasă, mi-a permis să-i aşez pe 
pernă capul înfăşurat în bandaje. 

— Dormi, i-am spus. Ai să te simţi destul de rău 
dimineaţa, dar nu ai să mori. 

— Mulţumesc, mamă Claire, a şoptit el cu un 
zâmbet slab. Întotdeauna aduci liniştea. Înainte de 
a pleca... 

Deşi se simţea rău, strângerea lui de mână 
rămăsese fermă. 

— Ce e? 

— Omul care a atacat-o pe Rachel. Ştii cine 


este? 

— Da, am replicat, fără ca acest lucru să-mi facă 
nicio plăcere. În urma descrierii făcute, cred că 
omul se numeşte Arch Bug. El ne-a fost vecin în 
Carolina de Nord. 

— Ah! Era palid şi tras la faţă, dar ochii i s-au 
mărit, semn că era foarte interesat de bătrân. E 
nebun? 

— Da, cred. Şi-a... pierdut soţia în împrejurări 
tragice şi cred că acest lucru i-a afectat judecata. 

Chiar credeam că Arch Bug era nebun. Lunile pe 
care le petrecuse singur în pădure de când se 
petrecuseră evenimentele la Ridge, timpul în care 
străbătuse America în singurătate, auzind glasul 
soţiei sale... Credeam că, dacă nu fusese nebun, 
acum era cu siguranţă. Nu aveam de gând să-i 
spun lui William întreaga poveste nici acum, şi nici 
mai târziu. 

— O să vorbesc eu cu cineva, a spus tânărul 
ofiţer căscând. Imi cer scuze, a spus el mai apoi. 
Mi-e somn. 

— Ai o contuzie, o să vin să te trezesc în fiecare 
oră. Cu cine vrei să vorbeşti? 

— Cu un ofiţer, a replicat el, închizând ochii. O 
să cer oamenilor să-l caute. Nu-l pot lăsa să... 
Rachel. 

Numele s-a auzit ca un oftat şi apoi trupul tânăr 
a rămas nemişcat. L-am privit preţ de o clipă, 
pentru a mă convinge că adormise. Apoi l-am 
sărutat pe frunte, gândindu-mă cu o strângere de 
inimă că aşa o sărutasem şi pe sora lui când era 
de aceeaşi vârstă. Doamne, îi semeni atât de mult. 

Rachel aştepta în prag, nerăbdătoare să afle cât 
mai multe lucruri. Reuşise să-şi prindă părul sub o 


bonetă. 

— O să fie bine? 

— Da, cred că da. Are o contuzie uşoară... Ştii ce 
este o contuzie. l-am pus trei copci. Mâine 
dimineaţă o să-l doară capul cumplit, dar nu este 
nimic serios. 

A oftat şi umerii i-au căzut, pentru că nu mai era 
tensionată. 

— Slavă Domnului, a spus ea, zâmbind. Şi îţi 
mulţumesc şi ţie, prietenă Claire. 

— Cu plăcere, i-am spus eu cât se poate de 
sincer. Tu eşti sigură că te simţi bine? Ar trebui să 
stai jos şi să bei ceva. 

Nu era rănită, dar şocul a avut un efect major 
asupra ei. Ştiam că nu avea să bea ceai din 
principiu, doar coniac sau chiar apă. 

— Mă simt bine. Chiar mai mult decât bine, a 
spus ea privindu-mă pătrunzător, pentru ca apoi 
să exclame: 

— Claire... e aici! lan este aici! 

— Ce? Unde? 

— Nu ştiu, a replicat ea, uitându-se la uşa care 
dădea spre uşa odăii lui William, pentru ca apoi să 
mă tragă de lângă uşa respectivă. Rollo a simţit un 
anumit miros şi a pornit glonţ după el. Am fugit 
după el şi atunci am dat nas în nas cu bietul 
nebun. Ştiu că dumneata îmi poţi spune că el 
putea porni după orice fel de miros şi chiar 
putea... dar, Claire, el nu s-a întors. Dacă nu l-ar fi 
găsit pe Ian, s-ar fi întors. 

Am simţit că se aprinsese, dar mă temeam să am 
speranţele ei. Mai existau şi alte situaţii care l-ar fi 
putut împiedica pe Rollo să se întoarcă şi niciuna 
dintre acele situaţii nu era una fericită. Una dintre 


ele era legată de Arch Bug. 

Descrierea lui tocmai mă luase prin surprindere. 
Şi totuşi, ea avea dreptate. De la înmormântarea 
doamnei Bug, la Fraser's Ridge, Arch Bug 
devenise un pericol pentru lan. Il văzusem 
prinzând cu mâinile lui chinuite de artrită o broşă 
în formă de pasăre în giulgiul soţiei lui. Era, într- 
adevăr, un biet nebun. 

Era un nebun deosebit de periculos. 

— Vino jos, i-am spus lui Rachel, privind uşa 
care dădea către odaia lui William. Trebuie să-ţi 
povestesc despre domnul Bug. 

— Oh, Ian! a spus Rachel oftând, după ce am 
terminat de povestit. Oh, bietul om! Nu ştiam dacă 
ultima exclamaţie se referea la lan sau la Arch 
Bug, dar era cât se poate de potrivită în ambele 
situaţii. Nu plângea, dar se făcuse palidă. 

— Bieţii de ei! am spus eu. De fapt este vorba de 
toţi trei, dacă ne gândim şi la doamna Bug. 

Fata a dat din cap mai mult cu teamă decât cu 
dezaprobare. 

— Deci de aceea... a spus ea, întrerupându-se. 

— Ce? 

A făcut o grimasă, s-a uitat la mine şi a ridicat 
din umeri. 

— De aceea mi-a spus că s-ar putea să mor 
pentru că îl iubesc. 

— Da, cred că da. 

Am rămas o vreme tăcute înaintea ceştilor de 
ceai cu lămâie, evaluând situaţia. In cele din urmă, 
a ridicat privirea şi a înghiţit nodul care i se 
pusese în gât. 

— Crezi că lan vrea să îl ucidă? 

— Eu... ei bine, nu ştiu, i-am spus. Nu şi-a 


propus asta, având în vedere ce s-a întâmplat cu 
doamna Bug. 

— Vrei să spui că a ucis-o. 

Rachel Hunter a rostit aceste cuvinte 
aruncându-mi o privire pătrunzătoare, pe care nu 
aveai cum să o eviţi. 

— Asta vreau să spun, am replicat. Dar dacă îşi 
dă seama că Arch Bug ştie cine eşti, că ştie ce 
însemni pentru el, că vrea să-ţi facă rău, şi să nu-ți 
faci iluzii, Rachel, el chiar vrea să-ţi facă rău, 
atunci... 

M-am întrerupt pentru a lua o gură de ceai şi 
după aceea am continuat: 

— Atunci da, îl va ucide. 

Rachel a amuţit. Singura mişcare era aceea pe 
care o făcea cu cana de ceai. 

— Nu trebuie să o facă, a spus ea în cele din 
urmă. 

— Cum vrei să-l opreşti? am întrebat-o cu vădită 
curiozitate. 

A oftat din rărunchi, privind ceaiul. 

— Mă voi ruga, a spus ea în cele din urmă. 


98 
MISCHIANZA 


18 Mai 1778 
Walnut Grove, Pennsylvania 


Trecuse ceva vreme de când văzusem ultima 
dată un păun fript, poleit cu aur, şi în niciun caz 
nu mă aşteptam să văd unul în Philadelphia. M-am 
gândit că nu se cuvenea să fiu surprinsă, când m- 


am aplecat ca să văd mai bine. Da, avea ochi de 
diamant. Nu trebuia să mai fiu mirată de nimic 
după regata de pe apele râului Delaware, cu trei 
formaţii de muzicanți pe barje şi cu salvele de 
salut oferite de cele şaptesprezece tunuri ale 
navelor de război de pe râu. După-amiaza fusese 
gândită ca o „mischianza”. Cuvântul se traduce 
din italiană prin „amestec”, aşa mi s-a spus, şi 
totul a fost aranjat ca să se dea frâu liber 
imaginaţiei celor din armata britanică şi din 
rândul loialiştilor, pentru a se organiza o serbare 
de gală în onoarea generalului Howe, care a 
demisionat din funcţia de comandant suprem, 
pentru a fi înlocuit de Sir Henry Clinton. 

— Îmi pare rău, draga mea, a spus John. 

— Pentru ce? am întrebat surprinsă. 

Nobilul a ridicat din sprâncene, spunând: 

— Pentru că îţi cunosc convingerile şi bănuiesc 
că este dureros pentru tine să vezi atâta... 

S-a întrerupt, făcând o mişcare a mâinii prin 
care ar fi vrut să cuprindă luxul din jur, căci nu 
era vorba doar despre păun. 

Atâta pompă şi extravaganţă pentru... 
pentru... 

— A potoli lăcomia? am spus eu sec. Aş putea să 
mă supăr, dar nu am s-o fac. Ştiu ce se va 
întâmpla. 

— Ce se va întâmpla? Cui? 

Faptul că ştiam ce se va întâmpla în viitor nu era 
întotdeauna un avantaj pentru mine. De data asta 
mi-a făcut o reală plăcere să îi spun: 

— "Ţie. Armatei britanice, vreau să spun, nu ţie 
personal. Britanicii vor pierde războiul în trei ani. 
La ce vor mai folosi atunci păunii poleiţi? 


A avut un rictus şi a încercat să zâmbească 
spunând: 

— Într-adevăr, la ce vor mai folosi? 

— Da, la ce vor mai folosi? am replicat liniştită. 
Fuirich agus chi thu. 

— Cum? a întrebat lordul, privindu-mă cu ochi 
mari. 

— E în gaelică, i-am spus. Se traduce prin 
Aşteaplă şi vei vedea. : 

— Oh, o să aştept, m-a asigurat John. Intre timp, 
permite-mi să ţi-l prezint pe locotenent-colonelul 
Banastre Tarleton din Legiunea Britanică. 

Spunând acestea, s-a înclinat în faţa unui bărbat 
tânăr, mic de statură, îmbrăcat în uniformă verde 
de ofiţer de dragoni, care s-a apropiat de noi. 

— Colonelul Tarleton, soţia mea. 

— Lady John, a spus ofiţerul, aplecându-se 
asupra mâinii mele şi atingând-o cu buze roşii, 
foarte senzuale. 

Am simţit dorinţa să îmi şterg mâna pe poalele 
rochiei, dar nu am făcut-o. 

— Vă bucuraţi de festivități? a întrebat tânărul 
ofiţer. 

— Abia aştept artificiile. 

Tarleton avea ochi de vulpe, cărora nu le scăpa 
nimic. Auzind replica mea, a zâmbit cu buzele lui 
roşii, dar nu a dat niciun fel de răspuns, ci a 
preferat să se întoarcă spre Lordul John. 

— Vărul meu Richard m-a rugat să vă transmit 
cele mai călduroase salutări, domnule, a spus el. 

John, care avea aerul că tot ce se petrecea îi 
făcea plăcere, a fost cuprins de o reală plăcere. 

— Richard Tarleton a fost sublocotenent în 
subordinea mea la Crefeld, mi-a spus el, înainte de 


a se întoarce la ofiţerul de dragoni. 

— Ce mai face, domnule? 

Lordul John şi ofiţerul au intrat într-o discuţie 
detaliată legată de misiuni, avansări în grad, 
campanii, mişcări de trupe, politică parlamentară, 
şi eu m-am depărtat. Nu am făcut-o pentru că mă 
plictiseam, ci pentru că mi s-a părut că aşa se 
cuvenea. Nu i-am promis lui John că voi înceta să 
culeg informaţii. El nu îmi ceruse asta. Din 
delicateţe, nu voiam, totuşi, să culeg informaţii 
chiar de la el, chiar de sub nasul lui. 

M-am mişcat discret prin sala de bal, admirând 
rochiile doamnelor, multe dintre ele importate din 
Europa, dar majoritatea croite după moda 
europeană din materiale care se găseau la 
negustorii locali. Rochiile strălucitoare din mătase 
contrastau în chip izbitor cu materialele ţesute în 
casă pe care mă obişnuisem să le văd. In mulţime 
am văzut şi câţiva bărbaţi îmbrăcaţi în cavaleri, cu 
platoşe şi coifuri ţinute la subraţ. Printre atracțiile 
din cursul după-amiezii se număra şi un aşa-zis 
turnir. Am văzut şi oameni cu măşti, care probabil 
aveau să joace într-un spectacol de teatru. 

M-am uitat la masa pe care fuseseră aşezate 
preparatele din carne. Păunul ocupa locul de 
cinste, la mijloc, flancat de mistrețul fript, aşezat 
pe un pat de varză - văzând asta, am observat că 
începe să-mi chiorăie stomacul -, mai erau şi trei 
plăcinte enorme, preparate cu vânat şi decorate 
cu păsări cântătoare împăiate. Acele păsări mi-au 
amintit de dineul organizat de Regele Franţei, cu 
privighetori împăiate, şi mi-a pierit pofta de 
mâncare, tristeţea punând stăpânire pe mine. 

Mi-am îndreptat privirea repede asupra 


păunului. M-am gândit cât de greu era să scoţi 
acei ochi de diamante şi mă întrebam dacă exista 
cineva care stătea cu ochii pe pietrele preţioase. 
Mai mult ca sigur că da. 

Am privit în jur pentru a vedea dacă îmi puteam 
da seama cine era persoana respectivă. Da, era 
acolo. Era un soldat în uniformă care stătea între 
şemineu şi masă, privind cu atenţie tot ce se 
petrecea în jur. 

M-am gândit că eu nu eram nevoită să fur 
diamante şi stomacul mi s-a strâns puţin. Eu 
aveam diamante, John îmi dăruise o pereche de 
cercei cu diamante pentru că atunci când avea să- 
mi vină vremea... 

— Mamă Claire! 

Mă simţisem bine aşa, cât nimeni nu îmi acorda 
atenţie şi acum, când fusesem strigată, am privit 
dincolo de masă şi l-am văzut pe Willie. Purta o 
manta ce avea crucea Cavalerilor Templieri şi îmi 
făcea cu mâna cu mult entuziasm. 

— Aş vrea să-mi spui altfel, i-am zis. Când aud 
că mă strigi astfel, încep să cred că ar trebui să 
umblu cu un rozariu la încheietură. 

A râs de gluma mea şi mi-a prezentat o 
domnişoară care îl privea cu ochi mari, spunând 
că este domnişoara Chew, pentru ca apoi să se 
ofere să ne aducă amândurora îngheţată. In sala 
de bal temperatura se ridicase la patruzeci de 
grade Celsius şi pe hainele din mătase începuseră 
să se vadă pete negre de transpiratie. 

— Ce rochie elegantă, a spus domnişoara Chew 
pe un ton politicos. Este din Anglia? 

— Oh, nu ştiu, am replicat eu surprinsă. Dar vă 
mulţumesc pentru aprecieri, am adăugat eu, 


privindu-mă în oglindă pentru prima dată. Nu 
remarcasem rochia mea, pentru că o îmbrăcasem 
printr-un gest mecanic. Nu îmi păsa ce anume 
purtam, atâta vreme cât nu era prea strâmt sau 
prea uzat. 

John îmi adusese o rochie în dimineaţa aceea şi 
venise şi însoţit de un coafor, care să se ocupe de 
părul meu. Am închis ochii uluită, aproape şocată 
că jocul degetelor acelui om prin pârul meu mă 
făcea să mă simt minunat. Am fost şi mai uimită 
când mi-a pus înainte o oglindă şi am descoperit o 
adevărată operă de artă cu bucle şi pudră, ceva 
care semăna cu o perucă. 

Am aşteptat ca omul să plece, m-am pieptănat şi 
mi-am prins părul cât se putea mai simplu. John s- 
a uitat pătrunzător la mine, dar nu a spus nimic. 
Preocupată de felul în care arătam, am evitat să 
îmi admir coafura şi abia acum am observat cât de 
bine îmi stătea în rochia de mătase cafenie. M-am 
gândit că era destul de închisă la culoare pentru a 
nu se observa petele de transpiraţie. 

Domnişoara Chew se uita la William ca o pisică 
la un şoarece gras, încruntându-se puţin pentru că 
el se oprise să schimbe câteva cuvinte cu două 
domnişoare. 

— Lordul Ellesmere va rămâne pentru multă 
vreme în Philadelphia? a întrebat domnişoara fără 
a-şi lua ochii de la William. Parcă mi s-a spus că 
nu îl va însoţi pe generalul Howe. Sper că aşa stau 
lucrurile! 

— Aşa stau lucrurile, am asigurat-o eu. El s-a 
predat, aflându-se sub comanda generalului 
Burgoyne. Acele trupe trebuie să se îmbarce şi să 
plece în Anglia. Din motive administrative, el se 


mai află încă aici. 

Ştiam foarte bine că William dorea să între la 
schimbul de prizonieri, pentru a putea lupta din 
nou, dar nu i-am spus asta domnişoarei. 

— Chiar aşa? a replicat ea, luminându-se la faţă. 
Ce veste extraordinară! Poate că va fi aici luna 
viitoare când voi organiza un bal. Bineînţeles că 
nu va fi atât de strălucitor ca acesta. 

Fata s-a întrerupt puţin, întorcând capul spre 
muzicanţii care începuseră să cânte în cealaltă 
parte a încăperii. 

— Maiorul Andre a spus că va picta decoruri, 
astfel încât... 

— lertaţi-mă, am spus întrerupând-o. Aţi spus 
maiorul Andre? Maiorul... John Andre? 

Domnişoara m-a privit cu ochi mari, puţin 
supărată pentru că o întrerupsesem. 

— Bineînţeles! a replicat ea. Dumnealui a 
realizat costumele pentru turnir şi a scris textul 
piesei care va fi prezentată mai târziu. Uitaţi-l 
acolo. Stă de vorbă cu Lady Clinton. 

Am privit în direcţia în care domnişoara îşi 
îndreptase evantaiul şi am simţit cum mă trece un 
fior rece, deşi era cald în încăpere. 

Maiorul Andre se afla într-un grup format din 
bărbaţi şi femei, râzând şi gesticulând, în centrul 
atenţiei. Era un bărbat tânăr, frumos, trecut de 
douăzeci de ani. Uniforma lui era croită cu multă 
fineţe şi avea faţa roşie de căldură şi de plăcere. 

— Pare... fermecător, am spus, vrând să îmi 
întorc privirea de la el, dar nefiind în stare să o 
fac. 

— Oh, da! a exclamat domnişoara Chew 
entuziasmată.  Impreună cu el şi cu Peggy 


Shippen, am făcut aproape toate pregătirile 
pentru această mischianza. Este un om minunat, 
are întotdeauna idei frumoase şi cântă fermecător 
la flaut. Imi pare rău că tatăl lui Peggy nu a lăsat-o 
să vină în seara asta. E nedrept! 

Mi s-a părut că, în tonul vocii ei, se ghicea o 
notă de satisfacţie. Eram bucuroasă că nu eram în 
centrul atenţiei ca prietenul ei. 

— Daţi-mi voie să vi-l prezint, a spus domnişoara 
Chew, închizându-şi evantaiul şi apucându-mă de 
braţ. Am fost luată cu totul prin surprindere şi nu 
m-am putut gândi la nicio modalitate de a mă 
retrage. M-am trezit târâtă în grupul în care se 
afla maiorul şi am putut să o admir în timp ce 
râdea şi vorbea cu el, agăţându-se de braţul lui cu 
un aer familiar. l-a zâmbit şi apoi şi-a întors 
privirea spre mine. 

— Sunt încântat, Lady John, a spus el cu o voce 
caldă şi groasă. Slujitorul dumneavoastră, 
doamnă. 

— Aăă... da! am spus eu, uitând cu totul de 
maniere. Dumneavoastră... da! îmi pare bine să vă 
cunosc. 

Mi-am tras mâna dintr-a lui înainte ca el să 
apuce să o sărute, retrăgându-mă şi reuşind să-l 
derutez. Ofiţerul a făcut ochii mari, dar 
domnişoara Chew i-a acaparat imediat atenţia iar 
eu m-am retras lângă uşă, unde era un pic de aer. 
Eram scăldată într-o transpiraţie rece şi tremuram 
din toate încheieturile. 

— Oh, iată-te, mamă Claire! a exclamat William 
apărând lângă mine cu două îngheţate pe 
jumătate topite şi transpirând abundent. Poftim! 

— Mulţumesc, am spus luând îngheţata, dându- 


mi seama în trecere că degetele mele erau la fel 
de reci precum cupa de argint pe care o tineam în 
mână. 

— Te simţi bine, mamă Claire? m-a întrebat el 
îngrijorat, aplecându-se pentru a mă vedea mai 
bine. Eşti palidă. Parcă ai fi văzut o fantomă. 

Şi-a cerut scuze că mă făcuse să mă gândesc la 
morţi, iar eu am făcut efortul de a-i zâmbi. Efortul 
meu era inutil, pentru că avea dreptate. Intr- 
adevăr, văzusem o fantomă. 

Maiorul John Andre era ofiţerul britanic cu care 
Benedict Arnold - eroul de la Saratoga şi încă un 
mare patriot - urma să conspire. El era omul care 
avea să fie închis în următorii ani pentru că a luat 
parte la conspirație. 

— Nu ar fi mai bine să stai jos un pic? a întrebat 
Willie, încruntându-se îngrijorat. 

Am făcut un efort ca să-l liniştesc. 

Nu voiam ca el să plece de la bal pentru a mă 
conduce acasă. 

I-am zâmbit, deşi abia dacă îmi simţeam buzele. 

— Nu, e în regulă, i-am spus. Cred... că am să 
ies ca să iau un pic de aer. 

Rollo stătea la adăpostul unui tufiş, devorând 
resturile veveriţei pe care o prinsese. lan stătea 
pe o piatră şi se uita la el. 

Oraşul Philadelphia abia dacă se vedea. Simţea 
mirosul de fum şi duhoarea dată de faptul că 
foarte mulți oameni trăiau laolaltă. Auzea 


zgomotul făcut de oamenii care se îndreptau către 
oraş pe drumul care se afla la câţiva yarzi 
distanţă. Undeva, la depărtare de o milă, în acea 
aglomerare de clădiri şi de oameni, era Rachel 
Hunter. 

Ar fi vrut să pornească pe drum, să ajungă în 
inima Philadelphiei şi să scotocească tot oraşul 
pentru a o găsi. 

— De unde să începem noi, a cui l-a întrebat pe 
Rollo. Cred că ar fi bine să începem de la 
tipografie. 

lan nu fusese niciodată la tipografie, dar se 
gândea că nu era greu de găsit. Fergus şi Marsali 
aveau să-l găzduiască şi să-i dea mâncare, s-a 
gândit Ian, simțind cum îi chiorăie stomacul. Poate 
că Germain şi fetele l-ar fi putut ajuta să o 
găsească pe Rachel. Poate că mătuşa Claire ar 
putea... lan ştia că mătuşa nu era o vrăjitoare sau 
o zână, dar ştia foarte bine că era deosebită şi 
poate că ea va fi în stare să o găsească pe Rachel. 

A aşteptat până ce Rollo a terminat de mâncat. 
A simţit o căldură copleşitoare, deşi era frig. S-a 
întrebat dacă nu cumva o putea găsi în acest fel, 
adică dacă nu o putea găsi colindând pe străzi şi 
jucând acel joc cu cald şi rece, făcându-i-se tot mai 
cald pe măsură ce se apropia de ea, dar făcând în 
aşa fel încât să nu ia foc. 

— Ai putea să mă ajuţi, i-a spus lui Rollo pe un 
ton de reproş. Câinele îl găsise pe el şi lan 
încercase să-l facă pe Rollo să facă drumul înapoi 
la Rachel, dar câinele se bucurase atât de mult să 
îl vadă, încât nu avea niciun rost să încerce. Rollo 
putea totuşi detecta urma lui Rachel acum, că se 
mai liniştise. 


A zâmbit strâmb, gândindu-se că numeroşi 
soldaţi britanici erau cantonaţi în Germantown, 
dar erau destui şi în Philadelphia. Era ca şi când i- 
ar fi cerut câinelui să ia urma unui fluture într-o 
măcelărie. 

— Ei bine, n-o s-o găsim dacă stăm aici, a spus 
Ian, ridicându-se. Hai, câine. 

Aşteptam ca lucrurile să capete un sens, 
deoarece totul părea absurd. Trăiam de o lună de 
zile în casa lui John Grey, cu acea scară frumoasă, 
cu candelabrul de cristal, cu covoare turceşti şi 
porțelan fin şi, cu toate acestea, mă trezeam în 
fiecare dimineaţă, pipăind patul gol şi sperând să 
îl găsesc pe Jamie. Nu puteam să cred că e mort. 
Nu puteam. Închideam ochii noaptea şi îl auzeam 
respirând liniştit alături de mine. li simţeam 
privirile aţintite asupra mea, priviri pline de viaţă, 
pline de dragoste. Întorceam capul de nenumărate 
ori pe zi pentru că mi se părea că îi auzeam paşii 
în spatele meu. 

Deschideam gura să îi spun ceva. Am şi vorbit 
cu el de mai multe ori şi numai când cuvintele 
mele s-au risipit în vânt mi-am dat seama că nu 
era acolo. 

De fiecare dată când îmi dădeam seama de 
absenţa lui, primeam o nouă lovitură. Nu izbuteam 
să mă împac cu gândul că îl pierdusem. 
Încordându-mi mintea, i-am văzut moartea şi mă 
gândeam că ura ideea că ar fi putut să moară 


înecat. Putea să moară în atâtea feluri! Speram 
doar ca vasul să se fi scufundat brusc şi el să fi 
fost inconştient când a luat contact cu apa. Altfel... 
el nu ar fi renunţat. Nu putea să renunţe. Ar fi 
înotat în apa adâncă şi nu ar fi renunţat, pentru că 
nu suporta gândul că s-ar fi putut scufunda. Ar fi 
fost atât de ostenit, încât nu ar mai fi fost în stare 
să ridice mâna şi atunci... 

M-am întors şi mi-am înfundat faţa în pernă, 
copleşită de groază. 

— Ce pierdere! am spus, strângând cu putere 
perna în mâini. Dacă ar fi murit într-o luptă 
măcar... M-am întors iar şi mi-am muşcat buzele 
până la sânge. 

În cele din urmă, am început să respir mai rar şi 
am deschis ochii. Era întuneric şi m-am mulţumit 
să aştept. Să îl aştept pe Jamie. 

Puțin mai târziu, s-a deschis uşa şi s-a zărit 
lumină de pe hol. Lordul John a intrat şi a puso 
lumânare pe masa de lângă uşă. S-a apropiat de 
pat. Nu l-am privit, dar ştiam că s-a uitat la mine. 

Stăteam întinsă în pat şi mă uitam în tavan. Mai 
curând mă uitam prin tavan către cer. Era un 
mare gol umplut de stele. Nu mă străduisem nici 
măcar să aprind lumânarea, dar nici nu îmi părea 
rău că era întuneric. Priveam în întuneric, 
aşteptând. 

— Te simţi foarte singură, draga mea şi eu ştiu 
asta, a spus el cu deosebită căldură. Nu vrei să-ţi 
ţin companie, măcar pentru un timp? 

Nu am spus nimic, dar m-am mişcat puţin şi nu 
am protestat atunci când s-a întins lângă mine şi 
m-a prins cu grijă în braţe. 

Mi-am pus capul pe umărul lui, mulţumită că mă 


puteam bucura de căldura unei fiinţe umane, fără 
a scăpa de senzaţia de singurătate. 

Încearcă să nu te gândeşti. Încearcă să accepți 
situația aşa cum este. Nu te gândi la ceea ce nu 
există. 

Am stat liniştită, ascultând respiraţia lui John. El 
respira altfel decât Jamie. Mai discret, mai repede. 
Avea o oarecare ezitare atunci când respira. 

Mi-am dat seama că nu doar eu mă simţeam 
singură. Ştiam ce se întâmplase ultima dată când 
ne dădusem seama în ce stare sufletească ne 
aflam. Nu eram beţi şi m-am gândit că şi el îşi va 
aminti. 

— Vrei... să... să te consolez? a spus el încet. Mă 
pricep la asta... ştii, nu? 

A dus un deget într-un anume loc şi a început 
să-l mişte cu atâta delicateţe, încât am icnit şi m- 
am îndepărtat. 

— Ştiu că ştii, i-am spus. Am fost curioasă să 
aflu cum învățase el să facă aşa ceva, dar nu l-am 
întrebat. Nu este vorba despre faptul că nu 
apreciez ceea ce doreşti să faci, am spus eu, 
simțind că roşesc. Apreciez, dar... 

— Ai avea sentimentul că nu eşti fidelă? a spus 
el, zâmbind cu amărăciune, înţeleg. 

S-a lăsat liniştea şi am avut o senzaţie de 
profundă luciditate. 

— Tu nu ai avea acest sentiment? am întrebat 
eu. 

John stătea liniştit, ca şi cum ar fi dormit, dar nu 
dormea. 

— Un mădular întărit este orb, draga mea, a 
spus el, ţinându-şi ochii închişi. Dar tu ştii asta, 
pentru că eşti medic. 


— Da, am spus. Da, ştiu asta. 

L-am apucat în mână şi m-am cufundat 
împreună cu el în linişte, ferindu-mă să mă 
gândesc pe cine ar vedea cu ochii minţii. 

Colenso Baragwanath alerga de parcă i-ar fi luat 
foc tălpile. A năvălit în cârciuma Fox din capătul 
State Street. A intrat în salon şi apoi a trecut în 
spate, în încăperea în care se aflau amatorii de 
jocuri de cărţi. 

— L-au găsit! a exclamat el. Bătrânul. Securea. 
Bătrânu' cu securea! 

Căpitanul Lord Ellesmere s-a ridicat în picioare. 
Lui Colenso i se părea că avea trei metri şi că era 
fioros. Locul de pe cap care fusese cusut de mâna 
medicului se acoperise cu păr, dar se mai vedeau 
urmele negre ale cusăturilor. Probabil că îi ieşeau 
flăcări din ochi, dar lui Colenso îi era teamă să-i 
întâlnească privirea. Gâfâia de cât alergase şi nu 
prea mai ştia ce să spună. 

— Unde? a întrebat căpitanul. 

Vorbise foarte încet, dar Colenso îl auzise foarte 
bine. De aceea s-a dus repede la uşă şi a arătat cu 
degetul. 

Căpitanul a luat o pereche de pistoale pe care le 
avea la îndemână, le-a pus la brâu şi i-a spus lui 
Colenso: 

— Arată-mi! 

Rachel stătea pe un scaun înalt la tejgheaua 
prăvăliei lui Fergus. Îşi sprijinise capul în palmă. 
Se trezise simţindu-şi capul greu, probabil din 
cauza furtunii. Acea senzaţie se preschimbase 
într-o durere sâcâitoare de cap. 

Ar fi vrut să se ducă la locuinţa prietenului John 
ca să vadă dacă nu cumva Claire avea vreun ceai 


care ar fi putut să o ajute, dar îi promisese lui 
Marsali că va sta la prăvălie până ce ea îşi va fi 
dus copiii la cizmar, ca să le repare încălţările şi 
să-i facă lui Henri-Christian nişte ghete, pentru că 
picioarele lui erau foarte late şi nu putea purta 
încălţările care le rămâneau mici surorilor lui. 

Cel puţin în prăvălie era linişte. Veniseră doar 
doi muşterii şi numai unul dintre ei i se adresase, 
întrebând-o cum putea ajunge la Slip Alley. Fata 
şi-a frecat ceafa oftând şi a închis ochii. Marsali 
avea să se întoarcă destul de curând. După aceea 
se va putea întinde, cu o compresă udă pe cap şi... 

Clopoţelul de la uşa prăvăliei a sunat cling! şi ea 
şi-a îndreptat spatele. S-a forţat să zâmbească, dar 
a îngheţat când a văzut cine venise şi a sărit de pe 
scaunul ei. 

— Pleacă! a spus ea, măsurând din ochi distanţa 
pe care o avea de parcurs până la uşa ce dădea în 
camerele de locuit. Aş putea ieşi prin spate şi... 

— Stai locului! a spus Arch Bug cu glasul lui, 
care semăna cu scârţâitul unui fier ruginit. 

— Ştiu ce vrei să faci, a spus fata, făcând un pas 
înapoi. Nu te acuz pentru durerea dumitale, 
pentru furia dumitale. Dar trebuie să ştii că nu 
este drept ceea ce doreşti să faci. Domnul nu 
poate dori ca dumneata... 

— Taci din gură, femeie, a spus bătrânul, 
privind-o cu o ciudată bunătate, încă nu. O să-l 
aşteptăm. 

— Să-l aşteptăm... pe el? 

— Da, pe el, a replicat bătrânul, ducând mâna 
dincolo de tejghea şi apucând-o de braţ. Ea a ţipat 
şi s-a zbătut, dar nu s-a putut desprinde din 
strânsoare. Zbătându-se, a răsturnat cărţile care 


s-au rostogolit unele peste altele. 

— Doar nu tragi nădejdea că... 

— Eu nu am nicio nădejde, a întrerupt-o 
bătrânul cu calm. 

Fata a văzut securea lucind la brâul lui. 

— Nu am nevoie de speranţă, a continuat Arch 
Bug. 

— Ai să mori cu siguranţă, a spus Rachel, făcând 
un efort ca să nu-i tremure glasul. Te vor lua 
soldaţii. 

— Da, mă vor lua, a spus bătrânul şi trăsăturile i 
s-au mai îndulcit. Îmi voi vedea iar nevasta. 

— Nici nu mă pot gândi la sinucidere, a spus 
Rachel, depărtându-se de bătrân cât de mult 
putea. Dacă tot îţi este dat să mori, de ce vrei să-ţi 
pătezi moartea cu... violenţă? 

— Tu crezi că răzbunarea este o pată pe suflet? 
a întrebat Arch Bug, ridicând din sprâncene. Este 
un lucru de onoare, femeie. Este datoria pe care o 
am faţă de nevasta mea. 

— Dar eu nu am nicio vină, a spus fata cu 
hotărâre. De ce ar trebui să servesc eu răzbunării 
tale? Eu nu ţi-am făcut nimic dumitale sau celor 
din familia dumitale. 

Bătrânul nu o asculta. Cel puţin nu o auzea pe 
ea. S-a întors puţin şi a dus mâna la secure, 
zâmbind, pentru că se auzea zgomot de paşi. 

— Ian! a strigat Rachel. Nu intra!! 

Bineînţeles că el a intrat. Rachel a luat o carte şi 
a aruncat-o în capul bătrânului. El a suportat cu 
uşurinţă lovitura şi a apucat-o din nou de 
încheietura mâinii. 

— Dă-i drumul, a spus lan răguşit. Pieptul i se 
ridica şi cobora, iar faţa îi era acoperită de 


transpiraţie. Rachel îi simţea mirosul chiar dincolo 
de mirosul urât al bătrânului. Şi-a smuls mâna din 
strânsoarea lui Arch Bug, cuprinsă de groază. 

— Nu-l ucide! le-a strigat Rachel amândurora, 
dar niciunul dintre ei nu a ascultat-o. 

— Ţi-am spus, nu-i aşa? l-a întrebat Arch Bug pe 
lan. 

Vorbea calm, de parcă ar fi fost un dascăl dornic 
să le demonstreze elevilor săi valabilitatea unei 
teoreme. Quod erat demonstrandum. Q.E.D. 

— Las-o în pace! a spus lan punând mâna pe 
cuţit. 

— lan, nu! Nu trebuie să faci asta! a strigat 
Rachel. 

lan a privit-o furios şi derutat, dar Rachel i-a 
înfruntat privirea. lan a luat mâna de pe cuţit. A 
făcut un pas într-o parte. Bug s-a mişcat astfel 
încât să îl poată lovi cu toporul. 

lan s-a aşezat înaintea lui Rachel, apărând-o cu 
trupul lui. 

— Omoară-mă pe mine, i-a spus el lui Arch Bug. 
Fă-o. 

— Nu! a strigat Rachel. Nu asta am... Nu! 

— Vino-ncoace, femeie! a spus Arch Bug, 
întinzând mâna teafără. Să nu te temi. Am să 
termin treaba repede! 

lan a prins-o cu putere pe Rachel şi a împins-o. 
Fata s-a lovit cu capul de perete, iar lan s-a pus în 
faţa ei, aşteptând neînarmat, pentru că ea aşa 
voise. 

— Mai întâi omoară-mă naibii pe mine, a spus el 
liniştit. 

— Nu, a replicat Arch Bug. Trebuie să aştepţi să- 
ţi vină rândul. 


Ochii lui bătrâni şi vii l-au măsurat cu răceală şi 
cu inteligenţă, iar toporul s-a mişcat puţin, cu 
nerăbdare. 

Rachel a închis ochii şi a început să se roage, 
pentru că era tot ce putea să facă în starea în care 
se afla, cuprinsă de spaimă. A auzit un sunet şi a 
deschis ochii. 

S-a văzut o ceaţă cenuşie plutind prin aer şi, 
într-o clipă, Arch Bug era întins la pământ. Rollo 
se afla deasupra lui, mârâind. Arch Bug era 
bătrân, dar disperarea îi dădea putere. L-a apucat 
pe Rollo cu mâna teafără de beregată, în timp ce 
ridica cealaltă mână, în care ţinea toporul. 

— Nu! a strigat lan făcând un pas înainte, 
dându-l la o parte şi apucând mâna în care se afla 
toporul. Lama a căzut cu un bum, iar Rachel nu a 
mai văzut nimic înaintea ochilor şi lan a tipat. 

A făcut o mişcare, fără a vedea nimic înaintea 
ochilor, când a simţit că o palmă i s-a pus pe umăr 
şi a tras-o înapoi. S-a lovit de perete şi a alunecat 
în jos, rămânând cu gura deschisă. Pe podea erau 
resturi de blană şi de sânge. Un pantof a lovit-o 
peste picior şi ea s-a depărtat târâş. 

Părea să fie sânge peste tot, pe perete, pe 
podea. Şi cămaşa lui lan era îmbibată în sânge. 
Fata îi vedea muşchii spatelui. lan stătea în 
genunchi, lângă Arch Bug, încercând să apuce 
toporul, în vreme ce bătrânul încerca să îi bage 
degetele în ochi pentru a-l orbi. Rollo se tot 
repezea la cele două trupuri încleştate, mârâind şi 
lătrând. 

Era de-a dreptul fascinată de ceea ce se 
petrecea, deşi avea oarecum senzaţia că în spatele 
ei se afla cineva. A simţit că o calcă cineva pe tivul 


fustei şi a ridicat ochii. 

— Ai cumva lipici la bărbaţii înarmaţi cu 
topoare? a întrebat William, ridicând pistolul, 
ţintind şi trăgând. 

Tocmai îmi prindeam părul ca să cobor la ceai, 
când a bătut cineva discret la uşă. 

— Intră! a strigat John, în timp ce îşi trăgea 
ghetele. 

Uşa s-a deschis şi a apărut băiatul din Comwell 
care făcea câteodată pe servitorul lui William. I-a 
spus ceva lui John într-o limbă despre care am 
crezut că este engleză şi i-a dat un bilet. John a 
dat din cap cu amabilitate şi i-a cerut să plece. 

— Ai înţeles ce a spus? l-am întrebat cu vădită 
curiozitate, în timp ce el rupea sigiliul. 

— Cine? Ah, Colenso? N-am înţeles niciun 
cuvânt, a replicat John, ţuguindu-şi buzele. 

— Ce e? l-am întrebat. 

— Un bilet de la colonelul Graves, a spus 
împăturindu-l. Mă întreb dacă... 

A bătut din nou cineva la uşă şi lordul s-a 
încruntat, spunând: 

— Nu acum. Vino mai târziu. 

— Aş veni mai târziu, a spus un glas cu accent 
scoţian. Aş face asta, dar e urgent, pricepeţi? 

Uşa s-a deschis şi a intrat Jamie, închizând uşa 
în urma lui. M-a văzut şi a înmărmurit preţ de o 
clipă. Apoi i-am sărit în braţe şi am simţit căldura 
trupului său mare, care a învăluit totul în jur. 


Nici nu ştiu unde îmi dispăruse sângele. Se 
părea că nu mai aveam pic de sânge în cap şi am 
văzut stele verzi înaintea ochilor. Am simţit 
deodată cum nu mă mai ţineau picioarele. 

Jamie mă ţinea în braţe şi mă săruta, mirosind a 
bere, cu barba înţepându-mi obrazul, cu degetele 
în părul meu, iar sânii mei se umflau şi se lipeau 
de pieptul lui. 

— Da, este, am spus. 

— Ce? a întrebat el, depărtându-se pentru o 
clipă. 

— Sângele meu, am spus, atingându-mi buzele. 
Mai fă asta încă o dată. 

— Am s-o fac, m-a asigurat el, dar sunt soldaţi 
britanici prin preajmă şi cred... 

S-a auzit zgomot de paşi venind de jos şi 
realitatea s-a instalat din nou. L-am privit cu ochi 
mari şi m-am aşezat brusc, simțind cum inima îmi 
bătea să-mi spargă pieptul. 

— De ce mama dracului nu eşti mort? 

A ridicat din umeri în semn de răspuns şi a 
schiţat un zâmbet. 

Era foarte slab, bronzat şi murdar. Am simţit 
miros de transpiraţie şi neplăcuta senzaţie dată de 
hainele nespălate. De asemenea mi-a ajuns la nări 
mirosul de vomă. Coborâse de multă vreme de la 
bordul unei nave. 

— Dacă mai zăboviţi o clipă, domnule Fraser, 
puteţi fi mort cu adevărat, a spus John, care se 
dusese la fereastră şi privise în stradă. S-a întors 
spre noi şi am văzut că faţa lui era palidă, dar 
părea să ardă ca o lumânare. 

— Aşa? S-au mişcat mai repede decât mă 
aşteptam, a spus el nemulţumit, apropiindu-se de 


fereastră pentru a vedea cum stăteau lucrurile. 

S-a întors de la fereastră şi a spus, zâmbind: 

— Mă bucur să te văd, John, fie şi numai pentru 
o clipă. 

John a zâmbit la rândul său şi a atins uşor braţul 
lui Jamie, de parcă ar fi vrut să se asigure că era 
într-adevăr acolo, în carne şi oase. 

— Da, a spus Grey în cele din urmă, deschizând 
uşa. Să mergem la scara din spate. De acolo, o 
altă scară duce în pod. Dacă poţi ajunge pe 
acoperiş... 

Jamie m-a privit şi tot ce simţea i se citea în 
ochi. 

— O să mă întorc, a spus el. O s-o fac atunci 
când o să pot. A ridicat o mână vrând să mă 
atingă, a făcut o grimasă şi s-a întors brusc, 
pentru a porni pe urmele lui John. Au dispărut 
amândoi. Zgomotul paşilor lor a fost acoperit de 
tropotul care venea de jos. Am auzit cum jos se 
deschidea o uşă şi am desluşit glasuri de bărbaţi, 
care cereau imperativ să între. Doamna Figg, 
Dumnezeu s-o binecuvânteze, nu voia cu niciun 
chip să facă precum i se cerea. 

Rămăsesem nemişcată până atunci, dar când am 
auzit glasul doamnei Figg, m-am pus în mişcare. 

Eram atât de uluită de cele întâmplate în 
ultimele cinci minute, încât, în mod paradoxal, 
aveam mintea clară. Nu era loc în mintea mea 
pentru gânduri, speculaţii, uşurare, bucurie, şi 
nici măcar pentru îngrijorare - singurul lucru de 
care mai dispuneam fiind probabil capacitatea de 
a reacţiona în situaţii de urgenţă. Mi-am luat 
repede boneta, mi-am tras-o pe cap şi m-am dus la 
uşă, îndesându-mi din mers părul sub ea. Dacă îmi 


uneam forţele cu doamna Figg, puteam să-i 
reținem pe militari suficient de mult... 

Poate că totul ar fi mers bine dacă nu aş fi dat 
peste Willie. 

— Mamă Claire! a exclamat el. Unde e tata? 
Sunt... 

Mă apucase de mâini şi eu m-am sprijinit de 
perete, dar atenţia lui Willie a fost deturnată din 
cauza zgomotelor care se auzeau. S-a uitat în 
direcţia de unde se auzea gălăgia şi mi-a dat 
drumul, cu ochii ieşiţi din orbite. 

Jamie se afla în capătul holului. Alături de el se 
afla John, alb ca varul şi cu ochii mari, la fel ca şi 
Willie. Era izbitoare asemănarea dintre Jamie şi 
William. Trăsăturile lui William se înăspriseră şi îşi 
pierduseră blândeţea specifică unui copil. Din 
ambele capete ale holului străluceau ochi albaştri 
ca de pisică şi bărbaţii care se priveau aveau 
constituţia familiei MacKenzie. Willie era destul 
de matur pentru a-şi da seama cum arăta. 

A făcut o grimasă, dovedind că era şocat. S-a 
uitat la mine, la Jamie şi iar la mine... citind 
adevărul pe chipul meu. 

— Cine sunteţi dumneavoastră? a întrebat el 
privindu-l pe Jamie. 

Am văzut cum Jamie îşi îndrepta spatele, 
ignorând pur şi simplu zgomotele care se auzeau 
de jos. 

— James Fraser, a spus el, uitându-se la William 
cu atâta intensitate, încât părea că doreşte să 
reţină fiecare amănunt. 

— M-ai întâlnit la Helwater. Atunci mă numeam 
Alex Mackenzie. William a clipit din ochi o dată şi 
apoi încă o dată, uitându-se la John şi întrebând: 


— Cine... cine mama dracului sunt eu? 

John a deschis gura ca să îi răspundă, dar Jamie 
a fost cel care i-a spus: 

— Eşti un blestemat de papistaş. Numele tău de 
botez este James. 

După ce a rostit aceste cuvinte, pe chipul lui a 
trecut o undă de regret, dar aceasta a dispărut 
imediat. 

— Este singurul nume pe care aveam dreptul să 
ţi-l dau, a continuat el încet, privindu-şi fiul. Imi 
pare rău. 

Mâna stângă a lui Willie a ţâşnit spre 
cingătoare, căutând instinctiv sabia. Negăsind 
nimic acolo, mâna lui s-a îndreptat spre piept. 
Mâinile îi tremurau, însă, atât de rău, încât nu se 
putea descheia. A tras pur şi simplu de stofă, 
căutând apoi ceva. A tras un obiect peste cap şi l-a 
aruncat în direcţia lui Jamie. 

Din reflex, Jamie a ridicat mâna şi a prins 
rozariul din lemn. 

— Să fiți blestemat, domnule! a exclamat 
William cu voce tremurândă. Să ajungeţi în iad! 

S-a întors apoi spre John, strigând: 

— Şi tu! Tu ştiai, nu-i aşa? Să fii blestemat şi tu! 

— William... a spus lordul, întinzând mâna 
neajutorat spre el, dar înainte de a mai fi putut 
spune ceva, s-au auzit vocile unor oameni care 
urcau scările. 

— Sassenach, ai grijă să rămână pe loc! a strigat 
Jamie şi glasul lui s-a auzit cât se poate de limpede 
în ciuda zgomotului. 

L-am apucat de brat şi William a întrebat: 

— Ce...? 

Militarii au urcat scările şi cel aflat în frunte, a 


strigat: 

— lată-l! 

Militarii s-au înghesuit deodată şi au încercat să 
treacă de mine şi de Willie, care încerca să se 
smulgă din mâna mea. 

Deodată oamenii au încetat să se mai împingă 
unii pe alţii şi s-au mai liniştit. Boneta mi-a căzut 
pe ochi şi i-am dat drumul lui Willie, ca să mi-o 
trag de pe cap. Am aruncat-o pe podea, având 
convingerea că nu era important să arăt ca o 
femeie respectabilă. 

Mi-am dat părul din ochi şi l-am apucat pe Willie 
din nou de braţ, cu toate că acest lucru nu era 
necesar, deoarece părea să se fi prefăcut în stană 
de piatră. Militarii se pregătiseră de atac, dar era 
ceva ce îi oprea. M-am întors şi l-am văzut pe 
Jamie, care îl apucase de gât pe John şi îi pusese 
un pistol la tâmplă. 

— Dacă mai faceţi un pas, a spus el calm, dar 
destul de tare ca să fie auzit, îi trag un glonţ în 
cap. Credeţi că aş avea ceva de pierdut? 

Pentru că eu şi Willie ne aflam chiar în faţa lui, 
am crezut că avea ceva de pierdut. Militarii nu 
ştiau, însă, acest lucru şi judecând după chipul lui 
Willie, eram sigur că era gata mai curând să îşi 
smulgă limba decât să spună adevărul. 

Credeam, de asemenea, că, în clipa aceea, nu 
prea îi păsa dacă Jamie i] omora pe John. Simţeam 
că braţul lui era ca de oţel. Dacă ar fi putut, l-ar fi 
omorât şi pe Jamie, şi pe John. 

Bărbaţii din jurul meu s-au foit puţin, dar după 
aceea niciunul nu s-a mişcat. 

Jamie m-a privit cu un chip pe care nu se putea 
desluşi nimic, pentru ca apoi să-l tragă după sine 


pe John, îndreptându-se către scara din spate. 
Jamie şi John nu s-au mai văzut şi caporalul care 
se afla lângă mine s-a întors spre oamenii lui şi a 
ordonat: 

— Luaţi-o prin spate! Repede! 

— Staţi pe loc! a ordonat William, revenind 
parcă la viaţă şi  smulgându-şi braţul din 
strânsoarea mâinii mele. Ai oameni în spatele 
casei? 

— Nu, domnule, nu m-am gândit... a spus 
caporalul. 

— Idiotule! i-a spus William sec. 

— Da, domnule, dar îi putem prinde dacă... 

Omul se mişca nerăbdător în vreme ce vorbea. 

Willie strângea pumnii şi avea dinţii încleştaţi. 
Pe chipul lui se putea citi ce gândea, de parcă 
toate i-ar fi fost scrise pe frunte. 

Nu credea că Jamie îl va împuşca pe Lordul 
John, dar nu era sigur de acest lucru. Dacă 
trimitea oameni după ei, exista o şansă ca militarii 
să-i ajungă din urmă, ceea ce însemna că unul 
dintre ei doi putea să moară. Dacă niciunul dintre 
ei nu murea şi Jamie era capturat, nu se putea şti 
ce ar fi putut spune şi cui. Riscul era prea mare. 

Având o senzaţie de deja vu, l-am văzut făcând 
tot felul de calcule, pentru ca apoi să se întoarcă 
spre caporal. 

— Intoarce-te la comandantul dumitale, a spus 
el calm. Spune-i că domnul colonel Grey a fost luat 
ostatic de către... de către rebeli şi mai spune-i să 
transmită această ştire tuturor posturilor de 
gardă. Urmează ca eu să fiu ţinut la curent în 
legătură cu orice schimbare de situaţie. 

Soldaţii au mormăit nemulţumiţi, dar nu se 


putea vorbi despre reacţii de insubordonare. Au 
pierit şi acele murmure, de îndată ce militarii au 
observat privirea lui William. Caporalul şi-a 
muşcat buzele, dar apoi a salutat, spunând: 

— Să trăiţi, am înţeles! 

S-a întors apoi pe călcâie, a făcut un gest şi 
soldaţii săi au început să coboare scările. 

Willie i-a privit în vreme ce plecau. Apoi, ca şi 
când dintr-odată ar fi văzut-o, s-a aplecat şi mi-a 
ridicat boneta. Frământând-o între palme, m-a 
privit pătrunzător. Mi-am dat seama că tot ceea ce 
urma avea să fie interesant. 

Nu îmi păsa de asta câtă vreme ştiam că Jamie 
nu avea să-l împuşte pe John. Nu îmi făceam nicio 
iluzie în ceea ce privea primejdia în care se 
găseau, simţeam asta. Mirosul de transpiraţie şi 
de praf de puşcă plutea în aer. Podeaua a vibrat 
când uşa de jos a fost închisă cu zgomot. Nici asta 
nu conta. 

Era în viaţă. 

Şi eu eram. 


Grey era în cămaşă şi ploaia îl udase până la 
piele. 

Jamie s-a apropiat de peretele magaziei şi a 
privit prin crăpătura dintre scânduri. A ridicat o 
mână, cerându-i lui John să păstreze liniştea. John 
a aşteptat tremurând şi s-au auzit nişte glasuri. 
Cine putea fi? Nu erau soldaţi. Nu se auzea 
sunetul specific obiectelor din metal sau al 
armelor. Glasurile s-au pierdut şi Jamie s-a întors. 
S-a încruntat, observând pentru prima dată că 
Grey era ud până la piele. Şi-a dat jos pelerina de 
pe umeri şi a pus-o pe umerii lui Grey. 


Şi pelerina era udă, dar era din lână şi păstrase 
în ea căldura trupului lui Jamie. Grey a închis ochii 
o clipă, bucurându-se. 

— Pot să ştiu şi eu ce anume ai făcut? a întrebat 
Grey, deschizând ochii. 

— Când? a întrebat Jamie, zâmbind. Acum sau 
de când nu ne-am mai văzut? 

— Acum. 

— Ah! a spus Jamie, aşezându-se pe un butoi şi 
sprijinindu-se de perete. 

Grey a observat că acel „ah” fusese, de fapt, un 
„ahh”, semn că Fraser îşi petrecuse mult timp 
între scoțieni. 

Jamie îl privea cu ochii lui albaştri, ţuguindu-şi 
buzele. 

— Eşti sigur că vrei să ştii? E mai bine să nu afli. 

— Mă încred în judecata şi în discreţia ta, 
domnule Fraser, a spus Grey cu politeţe. Am, însă, 
mai multă încredere în judecata şi în discreţia 
mea. Sunt sigur că mă vei ierta pentru ceea ce am 
spus. 

Pe Fraser păreau să îl amuze spusele lordului. A 
dat din cap şi a scos de sub cămaşă un pacheţel 
din pânză ceruită. 

— Am fost văzut în timp ce luam asta de la fiul 
meu adoptiv, a spus Jamie. Persoana care m-a 
văzut m-a urmărit într-o cârciumă. Apoi s-a dus la 
cea mai apropiată companie, în timp ce eu beam 
ceva. l-am văzut pe militari venind pe stradă şi am 
presupus că pe mine mă caută, aşa că... am plecat. 

— Cred că tu cunoşti foarte bine zicala care 
spune că omul vinovat fuge. De unde ştii că te 
căutau şi că nu s-au luat după tine abia după ceai 
plecat din cârciumă? 


Jamie a zâmbit, spunând: 

— Poate că este vorba despre instinctul celui 
vânat. 

— Înţeleg, dar mă mir că ai fost încolţit, cu 
asemenea instincte ascuţite. 

— Da, aşa este, dar şi vulpile îmbătrânesc, nu-i 
aşa? a întrebat Jamie sec. 

— De ce mama dracului ai venit în casa mea? a 
întrebat Grey deodată, iritat. De ce nu ai fugit la 
marginea oraşului? 

Fraser a părut surprins. 

— Soţia mea, a spus el simplu, şi Grey şi-a dat 
seama şocat că nu lipsa de prevedere sau 
neglijenţa l-au făcut pe Jamie să vină în casa lui. 
Venise pentru ea. Pentru Claire. 

Iisuse! şi-a spus el, simțindu-se cuprins de 
panică. Claire! 

Nu era însă momentul să spună ceva, chiar dacă 
ar fi ştiut ce anume să spună. 

Au pornit pe o străduţă şi au ajuns în spatele 
unei cârciumi, ascunzându-se după un butoi 
deschis de bere, în care cădeau picăturile de 
ploaie şi care mirosea a orz. Apoi şi-au continuat 
drumul încetinind pasul. De la bun început, Jamie 
îl apucase pe John de mână; lordul simţea că îi 
amorţeşte braţul, dar nu spuse nimic. Au trecut pe 
lângă două sau trei grupuri de soldaţi, iar lordul a 
continuat să meargă umăr la umăr cu Jamie, 
privind înainte. Nu exista niciun fel de conflict în 
mintea lui John. Dacă ar fi strigat după ajutor, 
Jamie ar fi fost ucis şi ar fi murit cel puţin un 
militar. 

Jamie ţinea în mână pistolul ascuns sub haină. A 
pus arma la brâu numai după ce au ajuns în locul 


în care îşi lăsase calul. Era un cal care aparținuse 
unui civil. Jamie l-a lăsat pe Grey pe verandă, 
spunându-i: Rămâi aici, în timp ce el intra în casă. 

Simţul de conservare îl îndemna pe Lordul John 
să o ia la fugă, dar s-a stăpânit. Jamie a apărut din 
nou, zâmbind. Carevasăzică nu ai fost sigur că am 
să rămân aici? Ai dreptate. Nici el nu era sigur ce 
anume va face Jamie. 

— Hai să mergem, a spus  scoţianul, 
îndemnându-l pe lord să-l urmeze în grajd, unde a 
înşeuat repede un al doilea cal şi i-a dat hăţurile 
lui Grey. 

— Pro forma, a spus el politicos, îndreptând 
pistolul asupra nobilului. Asta aşa, dacă te 
întreabă cineva mai târziu ce s-a întâmplat. Vei 
veni cu mine, iar eu te voi împuşca dacă mă 
trădezi în vreun fel sau dacă faci vreo mişcare, 
înainte de a fi ieşit din oraş. Ne-am înţeles? 

— Ne-am înțeles, a răspuns Grey scurt, 
încălecând. 

A mers puţin înaintea lui Jamie, conştient că 
între omoplaţii lui exista un spaţiu mic şi rotund. 
Pro forma sau nu, Jamie vorbise serios. 

S-a întrebat dacă Jamie avea să-l împuşte sau 
avea să-i frângă pur şi simplu gâtul când va afla. 
Credea că îl va ucide cu mâinile goale. Era un 
lucru visceral, ca sexul. 

Nu se gândise serios să ascundă adevărul. Nu o 
cunoştea pe Claire Fraser nici pe departe atât de 
bine cum o cunoştea Jamie, dar ştia foarte bine că 
ea nu putea păstra un secret. Nu putea păstra 
secrete faţă de nimeni, cu atât mai puţin faţă de 
Jamie. 

Bineînţeles că s-ar fi putut să mai dureze ceva 


vreme până când Jamie avea ocazia să-i vorbească 
lui Claire. Dar îl cunoştea pe Jamie Fraser mai 
bine decât o cunoştea pe Claire şi ştia foarte bine 
că nimic şi nimeni nu îl putea ţine prea mult timp 
departe de ea. 

Ploaia încetase şi razele de soare sclipeau în 
bălți. Peste tot era mişcare, era agitaţie. Armata 
era cantonată la Germantown, dar în Philadelphia 
erau tot timpul soldaţi. Nerăbdarea lor, faptul că 
ştiau că se va relua campania, parcă afectase 
întregul oraş ca o epidemie ale cărei simptome se 
transmiteau de la un om la altul. 

O patrulă i-a oprit, dar imediat după aceea le-au 
făcut semn să treacă, de îndată ce Grey s-a 
prezentat şi a spus ce grad avea. Pe Jamie l-a 
prezentat drept domnul Alexander MacKenzie, un 
nume de care el se folosise la Helwater, când 
fusese prizonierul lui Grey. 

Ah, Doamnele gândit nobilul deodată, în vreme 
ce se depărtau de patrulă. William. Având în 
vedere  şocul confruntării şi plecarea lor 
intempestivă, nici măcar nu avusese timp să se 
gândească la el. Dacă Grey ar fi fost mort, ce ar fi 
făcut William? 

Gândurile lui zumzăiau ca un roi de albine. Nu 
se putea concentra asupra nici unuia dintre ele, 
pentru că i se învălmăşeau toate în minte. Denys 
Randall-Isaacs, Richardson. Dacă Grey nu avea să 
mai fie pe această lume, el ar fi arestat-o aproape 
sigur pe Claire. William l-ar fi împiedicat, dacă ar 
fi ştiut. Dar William nu ştia ce era Richardson... 
Nici Grey nu ştia cu siguranţă. Henry şi iubita lui 
de culoare - Grey ştia acum că erau iubiţi, le 
văzuse chipurile -, Dottie şi quakerul. Dacă aceste 


veşti şocante nu aveau să-l ucidă pe Hal, atunci el 
avea să pornească spre America şi călătoria avea 
să-l ucidă cu siguranţă. Percy, oh, Iisuse, Percy. 

Acum Jamie se afla înaintea lui, deschizând 
calea. Pe drum se aflau mai multe grupuri de 
oameni, majoritatea fermieri care aduceau în 
căruțele lor alimente pentru armată. Îl priveau 
curioşi pe Jamie şi cu uimire pe Grey. Niciunul nu 
s-a oprit şi nu le-a adresat vreun cuvânt. Jamie s-a 
depărtat de drumul principal şi au ajuns într-un 
loc împădurit, unde se vedea un râu. Jamie a 
descălecat şi şi-a lăsat calul să bea. Grey i-a urmat 
exemplul. Se simţea ciudat, era ca şi când nu ar fi 
atins niciodată o şa sau nişte hăţuri, ca şi când 
aerul răcoros ar fi trecut prin el. 

Jamie s-a aplecat, a băut, apoi şi-a dat cu apă pe 
faţă şi pe cap şi s-a scuturat ca un câine, spunând: 

— Mulţumesc, John. Nu am avut vreme să-ţi 
mulţumesc mai devreme, îţi sunt foarte 
recunoscător. 

— Să-mi mulţumeşti? a întrebat lordul. Nu am 
avut de ales. M-ai răpit, ameninţându-mă cu arma. 

Jamie a zâmbit; tensiunea din ultima oră mai 
slăbise, iar ridurile care îi brăzdau chipul s-au 
atenuat. 

— Nu pentru asta îţi mulţumesc, a spus el. Îţi 
mulţumesc pentru că ai avut grijă de Claire. 

— De Claire, a spus Grey. 

— Da, de Claire, a spus Jamie, aplecându-se 
pentru a-l vedea mai bine pe nobil. Ţi-e bine, John? 
Eşti cam palid. 

— Cam palid, a mormăit nobilul. 

Inima îi bătea neregulat. Poate că, în cele din 
urmă, avea să se oprească. Aştepta ca inima lui să 


facă asta, dacă dorea, dar ea continua să bată. 
Nicio speranţă, deci. Jamie continua să-l privească 
pătrunzător. Cel mai bine era să termine repede 
cu totul. 

A tras adânc aer în piept şi şi-a lăsat sufletul în 
grija lui Dumnezeu. 

— Am cunoscut-o carnal pe soţia ta, a bolborosit 
el. 

Se aşteptase să moară instantaneu, dar viaţa şi- 
a urmat cursul. Păsările cântau în copaci, caii 
păşteau şi se auzea şi vuietul apei. Lordul a 
deschis un ochi şi a observat că Jamie îl privea, 
ţinând capul aplecat într-o parte. 

— Aşa? De ce? a întrebat scoţianul cu vădită 
curiozitate. 

— Âăă... te rog să mă scuzi, am spus dându-mă 
un pas înapoi şi, zărind mânerul uşii camerei 
mele, m-am refugiat acolo, lăsându-l pe William 
să-şi revină în intimitate. Nu era vorba doar 
despre Willie. 

M-am lipit de uşă, de parcă m-ar fi urmărit 
vârcolacii. Am simţit cum inima îmi bubuia în 
piept. 

— Dumnezeule mare! am şoptit, simțind că am 
în cap un gheizer pe cale să explodeze, răspândind 
raze de soare şi diamante. Mi-am dat cu greu 
seama că ploua şi apa murdară lovea în storuri, 
dar nimic nu se compara cu efervescenţa din 
interiorul meu. 


Vreme de câteva minute am rămas nemişcată, 
cu ochii închişi, fără a mă gândi la nimic. Nu 
puteam decât să repet: „Mulţumescu-ţi, Doamne!” 

O bătaie în uşă m-a scos din transă. Am deschis 
uşa şi William se afla în prag. 

Cămaşa era încă desfăcută în locul în care 
fusese ruptă. Inima îi bătea cu repeziciune. Imi 
dădeam seama după venele ce îi pulsau la gât. S-a 
înclinat în faţa mea. A încercat să zâmbească, nu a 
reuşit şi a renunţat. 

— Nici nu ştiu cum să-ţi spun... în situaţia dată. 

— Oh! am exclamat derutată. Sper că relaţia 
dintre noi nu s-a schimbat. M-am gândit deodată 
că relaţia dintre noi doi ar fi putut avea de suferit. 
Ţineam foarte mult la el, ca şi la... taţii lui. 

— Crezi că ai putea să continui să-mi spui 
„mamă Claire”? Asta până ce ne gândim la ceva 
mai... potrivit, am adăugat eu, văzând cum mijea 
ochii pentru că nu era întocmai de acord cu ceea 
ce spuneam. Oricum, eu continui să fiu mama ta 
vitregă, indiferent de... ăăă... de situaţie. 

S-a gândit la ceea ce îi spusesem, apoi a dat din 
cap, spunând: 

— Pot să intru? Vreau să vorbesc cu tine. 

— Da, cred că da. 

Dacă nu i-aş fi cunoscut pe ambii săi taţi, m-aş fi 
mirat că a reuşit să îşi stăpânească uimirea şi 
furia care puseseră stăpânire pe el cu un sfert de 
oră mai devreme. Jamie se stăpânea din instinct, 
John se stăpânea pentru că aşa se obişnuise. 
Amândoi aveau o voinţă de fier. William dădea şi 
el dovadă de voinţă, indiferent dacă aceasta era 
moştenită sau cultivată. 

— Să cer să ni se aducă ceva? am întrebat. Puțin 


coniac. E bun când ai un şoc. 

A dat din cap în semn că nu. Nu a vrut să stea 
jos, cred că nici nu putea. S-a sprijinit de perete. 

— Ştiai, nu-i aşa? Cred că ţi-ai dat seama de 
asemănare, a adăugat el cu amărăciune în glas. 

— Este o asemănare cu adevărat izbitoare, am 
spus eu încet. Da, ştiam. Soţul meu mi-a spus... m- 
am întrerupt pentru că nu ştiam cum să-i spun, 
dar în cele din urmă, m-am hotărât şi am 
continuat... mi-a spus în ce condiţii te-ai născut. 

Şi cum aveam să-i spun eu care fuseseră acele 
condiţii? 

Ştiam foarte bine că existau câteva explicaţii 
ciudate care s-ar fi cuvenit a fi date. Prinsă de 
apariţia bruscă a lui Jamie şi de fuga lui, nu m-am 
gândit că eu voi fi aceea care le va da. 

Văzusem altarul pe care îl avea în camera lui, cu 
portretele celor două mame ale sale, amândouă 
atât de dureros de tinere. Vârsta nu s-ar fi cuvenit 
să-mi dea înţelepciunea necesară pentru a face 
faţă unei astfel de situaţii? 

Cum să-i spun că venirea lui pe lume era 
rezultatul şantajului impulsiv şi încăpățânat al 
unei fete tinere? Cum să-i spun că din cauza lui 
muriseră cei doi oameni care fuseseră ocrotitorii 
lui legali? Dacă exista cineva care să-i spună ce 
însemnase naşterea lui pentru Jamie, atunci acel 
cineva nu putea fi decât Jamie. 

— Mama ta.. Am început eu, având o ezitare. 
Jamie ar fi luat toată vina asupra lui, nevrând să 
păteze memoria Genevei. Ştiam asta, dar nu 
aveam să accept aşa ceva. 

— Era un om căruia nu-i păsa de nimic, a spus 
William, privindu-mă pătrunzător. Toată lumea 


spune că nu-i păsa de nimic. A fost vorba... cred că 
vreau să ştiu lucrul acesta... a fost vorba despre 
un viol? 

— Dumnezeule, nu! am exclamat îngrozită, 
observând că nu mai ţinea pumnii chiar atât de 
strâns. 

— Asta e bine, a replicat el, răsuflând uşurat, în 
sfârşit. Eşti sigură că nu a minţit? 

— Sunt sigură, am răspuns. 

El şi tatăl lui puteau să-şi ascundă sentimentele. 
Eu nu eram în stare să fac asta, nu aş fi putut să- 
mi câştig niciodată existenţa din jocul de cărţi. 
Uneori este bine să ai un chip care să nu îţi 
trădeze sentimentele. Am rămas nemişcată, 
lăsându-l să-şi dea seama că spuneam adevărul. 

— Crezi... 

S-a oprit şi a înghiţit cu greu nodul care i se 
pusese în gât, pentru ca apoi să spună: 

— Crezi că s-au iubit? 

— Cred că s-au iubit cât s-a putut de mult, am 
spus încet. Nu au avut mult timp. A fost vorba 
doar de o noapte. 

II durea ce îi spusesem şi aş fi dorit atât de mult 
să-l fi luat în braţe pentru a-l consola. Dar el era 
bărbat, un bărbat tânăr, supărat că i se ghicea 
durerea. O să şi-o stăpânească aşa cum se va 
pricepe şi mi-am spus că vor mai trece probabil 
ani până când va învăţa să împărtăşească durerea. 

— Da, a spus el în cele din urmă, strângând din 
buze ca şi cum ar fi vrut să spună ceva, dar s-a 
răzgândit. Da... înţeleg. 

Din tonul lui era destul de clar că nu înţelegea şi 
că nu avea nicio idee ce întrebare să mai pună. Nu 
ştia nici cum ar putea să se împace cu informaţia 


pe care tocmai o primise. 

— M-am născut exact la nouă luni după 
căsătoria părinţilor mei, a spus el, privindu-mă 
pătrunzător. L-au dus de nas pe tatăl meu sau şi-a 
făcut mama de cap înainte de a se căsători? 

— Poate că te exprimi puţin cam dur, am spus. 

— Nu e aşa! a replicat el hotărât. Cum au stat 
lucrurile? 

— Ta... Jamie nu ar înşela pe nimeni, dacă e 
vorba despre căsătorie. FExceptându-l pe Frank, 
am spus în gând. Oricum nu a ştiut de la bun 
început ce face... 

— Tatăl meu... a spus el repede. Tata, adică 
Lordul John... ştie, adică a ştiut? 

— Da, am răspuns, simțind că mă trece un fior 
de gheaţă. Nu cred că ştia că Lordul John se 
căsătorise cu Isobel mai ales de dragul lui şi de 
dragul lui Jamie, dar nu voiam să îi spun care 
fuseseră motivele Lordului John. 

— Toţi, am spus cu hotărâre, toţi patru au dorit 
să facă ce era mai bine pentru tine. 

— Mai bine pentru mine, a spus el cu tristeţe. 
Aşa este. 

Strânsese pumnii atât de tare încât oasele 
mâinii i se albiseră. 

Mă privea cu ochii mijiţi şi mi-am dat seama că 
arăta exact ca un Fraser gata să explodeze. Ştiam 
foarte bine că nu aveam cum să împiedic explozia, 
dar am încercat totuşi, atingându-l cu o mână. 

— William, am început. Crede-mă... 

— Te cred, a spus. Nu îmi mai spune nimic. La 
naiba! 

S-a întors pe călcâie şi a lovit cu pumnul în uşă 
atât de tare, încât s-a zguduit toată încăperea. Şi-a 


scos pumnul din gaura pe care o făcuse şi a plecat 
val vârtej, rupând o bucată din balustradă în timp 
ce cobora scările. Am ieşit la timp pentru a-l vedea 
purtând pe umăr o bucată de lemn cu care a lovit 
candelabrul de cristal ce s-a făcut ţândări. S-a 
oprit într-un colţ al scării şi am crezut că o să 
cadă, dar el a aruncat bucata de lemn ca pe o 
suliță în rămăşiţele candelabrului, scoțând un fel 
de geamăt sau un oftat. 

A continuat să coboare, lovind peretele din când 
în când cu pumnul rănit. A lovit cu umărul uşa de 
la intrare, a deschis-o şi a ieşit de parcă ar fi fost o 
locomotivă. 

Am rămas înmărmurită în plin haos şi am pus 
mâna pe balustrada distrusă. Se vedeau luciri de 
curcubeu din cioburile de candelabru care zăceau 
pe podea. 

S-a văzut o mişcare. S-a zărit o umbră. O siluetă 
mică a intrat şi şi-a tras gluga pelerinei. Jenny 
Fraser Murray a privit dezastrul, apoi a înălţat 
privirea şi a spus amuzată: 

— Aşchia nu sare departe de trunchi. Dumnezeu 
să ne aibă în pază! 


103 
CEASUL LUPULUI 


Armata britanică părăsea Philadelphia. Râul 
Delaware era plin de ambarcaţiuni, iar bacurile 
parcurgeau neîntrerupt distanţa dintre State 
Street şi Cooper's Point. Trei mii de membri ai 
Partidului Conservator părăseau oraşul pentru că 
se temeau să rămână acolo în absenţa protecţiei 


armatei. Generalul Clinton le făgăduise că îi va 
ajuta să plece, deşi bagajele lor erau o adevărată 
pacoste, înghesuite prin docuri şi ocupând foarte 
mult spaţiu pe ambarcaţiuni. lan şi Rachel se aflau 
pe malul râului, la umbra unui sicomor şi priveau 
cum era demontată o baterie. 

Artileriştii trudeau în cămăşi. Vestoanele lor 
albastre erau pe iarbă, la câţiva paşi de ei. Luau 
tunurile cu care apăraseră oraşul şi le pregăteau 
ca să poată fi transportate la bordul navelor. Nu 
se grăbeau şi nici nu îi interesau cei care îi 
priveau. Nu mai conta acum. 

— Dumneata ştii unde se duc? a întrebat Rachel. 

— Da, ştiu. Fergus spune că se duc spre nord ca 
să vină în ajutorul militarilor din New York. 

— L-ai văzut? la întrebat Rachel vădit 
interesată. 

— Da, s-a întors acasă aseară. Acum va fi în 
siguranţă, odată ce conservatorii şi armata au 
plecat. 

— În siguranţă, a replicat Rachel cu scepticism. 
În siguranţa de care se poate bucura cineva în 
astfel de vremuri, vrei să spui. 

Şi-a scos boneta şi şi-a dat deoparte şuviţele 
întunecate care îi ajunseseră pe obraz. 

lan a zâmbit, fără să scoată un cuvânt Ea ştia la 
fel de bine ca şi el ce înseamnă iluzia ideii de a fi 
în siguranţă. 

— Fergus zice că britanicii vor să taie coloniile 
în două, a spus lan. Să existe coloniile din nord şi 
cele din sud, astfel încât să se poată ocupa de 
fiecare parte separat. 

— Aşa spune? Şi de unde ştie el toate acestea? a 
întrebat fata cu interes. 


— De la un ofiţer britanic al cărui nume este 
Randall-Isaacs. El stă de vorbă cu Fergus. 

— Vrei să spui că e spion? De partea cui se află? 

După ce a rostit aceste întrebări, fata a strâns 
din buze. 

lan nu ştia cum gândesc quakerii despre spioni 
şi nici nu voia să întrebe asta chiar acum. Era 
vorba despre un subiect delicat: filosofia 
quakerilor. 

— Nu prea vreau să mă gândesc, a răspuns el. 
Se dă drept agent american, dar asta poate fi doar 
de faţadă. In vreme de război nu poţi avea 
încredere în nimeni, nu-i aşa? 

Pentru că vorbise astfel, fata, care avea mâinile 
la spate şi se sprijinea de sicomor, s-a întors spre 
el, întrebând: 

— Chiar nu poţi? 

— Am încredere în tine, a răspuns lan. Şi în 
fratele tău. 

— Şi în câinele tău, a spus Rachel, privindu-l pe 
Rollo care se tăvălea pe spate, încercând să se 
scarpine. Ai încredere în mătuşa şi în unchiul tău 
şi în Fergus şi în soţia lui? Mie mi se pare că ai 
mulţi prieteni. 

Fata s-a apropiat mai mult de el, privindu-l cu 
îngrijorare şi întrebând: 

— Te doare braţul? 

— Ah, e destul de bine, a replicat Ian zâmbind şi 
ridicând umărul sănătos. Il durea braţul, dar îl 
ajuta bandajul. Când îl lovise cu toporul, Arch 
aproape că îi tăiase braţul stâng, lama pătrunzând 
adânc în carne şi rupsese osul. Mătuşa lui îi 
spusese că avusese noroc, pentru că nu îi fuseseră 
afectate tendoanele. Tot ea mai spusese că trupul 


are calitatea de a se vindeca, aşa că osul şi carnea 
se vor reface. 

Rollo se vindecase. Rana făcută de glonţ nu 
lăsase niciun fel de urme şi, deşi începuse să i se 
albească botul, umbla prin tufişuri ca peştele prin 
apă, adulmecând de zor. 

Rachel a oftat şi l-a privit pătrunzător, zicând: 

— Ian, te gândeşti la ceva dureros şi ar fi mai 
bine să-mi spui despre ce e vorba. S-a întâmplat 
ceva? 

Se întâmplaseră foarte multe lucruri, multe se 
întâmplau în jurul lor şi aveau să se mai întâmple. 
Cum ar fi putut să-i spună...? Pe de altă parte, nu 
putea să nu-i spună. 

— Lumea se întoarce cu susul în jos, a spus el 
încet. Tu eşti singurul lucru constant. Singurul 
lucru care mă leagă de pământ. 

Privirea ei a devenit mai blândă şi l-a întrebat: 

— Sunt? 

— Ştii foarte bine că eşti, a spus el răguşit. 

A privit în altă parte, simțind că inima îi bătea 
să-i spargă pieptul. Şi-a spus că era prea târziu, cu 
un sentiment de dezamăgire şi uşurare. Incepuse 
să vorbească; nu se mai putea opri acum, 
indiferent ce avea să se întâmple. 

— Eu ştiu ce sunt, a spus el în cele din urmă. De 
dragul tău, aş deveni quaker, dar în sufletul meu 
aş şti că nu sunt quaker. Nu cred că tu ai vrea ca 
eu să spun cuvinte în care nu cred şi să mă prefac 
a fi omul care nu sunt. 

— Nu, a spus ea încet. Nu aş dori aşa ceva. 

Ian a deschis gura, dar nu a mai găsit cuvinte pe 
care să le rostească. A înghiţit în sec, cu gura 
uscată. Aştepta. Ea a suspinat. Soarele şi-a 


revărsat din nou razele asupra ei. Era o fecioară 
arămie, care părea că înflorise după plecarea 
iernii. 

Artileriştii au pus ultimul tun într-o căruţă, au 
înhămat boii şi au pornit veseli şi trăncănind în 
susul drumului, către bac. Se mai auzeau, totuşi, 
zgomote. Vuietul râului, foşnetul sicomorului, 
zgomotele făcute de armata în retragere, zgomote 
ale violenţei. Între ei se lăsase, însă liniştea. 

Am pierdut, şi-a spus lan, dar a rămas cu capul 
plecat, dus pe gânduri. Oare se roagă? Se 
gândeşte cum să-mi spună să plec? 

Indiferent despre ce era vorba, Rachel şi-a 
îndreptat spatele şi a întins degetul către Rollo, 
care stătea nemişcat, dar era foarte atent şi 
urmărea cu ochii lui galbeni un măcăleandru care 
căuta mâncare prin iarbă. 

— Câinele este un lup, nu-i aşa? 

— Da, în mare parte. 

Scânteia din ochii ei de culoarea alunelor îi 
spuneau că nu era momentul să râdă. 

— Şi, cu toate acestea, este un bun tovarăş, o 
fiinţă care are un curaj rar întâlnit şi dă dovadă de 
afecţiune, adică o fiinţă plină de calităţi. 

— Da, a spus el cu hotărâre. Aşa este. 

Fata l-a privit pătrunzător, spunând: 

— Şi tu eşti un lup şi ştii asta, dar eşti lupul meu 
şi ar fi bine să-ţi între bine în cap. 

lan a început să ardă în timp ce ea vorbea, de 
parcă ar fi fost unul dintre chibriturile aprinse ale 
vărului său. 

El i-a întins mâna, sperând că şi ea se va 
aprinde. 

— Ce ţi-am spus înainte... că ştiam că tu mă 


iubeşti... 

Rachel a făcut un pas înainte şi şi-a pus palma 
într-a lui, degetele ei reci prinzându-se cu 
hotărâre de cele ale lui Ian. 

— Ceea ce îţi spun eu acum este că te iubesc şi 
că, dacă tu pleci la vânătoare noaptea, te vei 
întoarce acasă. 

Aflat la umbra sicomorului, câinele a căscat şi şi- 
a pus botul pe labe. 

— Şi voi dormi la picioarele tale, a şoptit lan şi a 
cuprins-o cu braţul sănătos, amândoi strălucind 
întocmai ca razele soarelui. 


Notele autoarei 
Generalul de brigadă Simon Fraser 


Cei care au mai citit şi alte cărţi ale mele ştiu 
că, în secolul al optsprezecelea, sunt mulți cei 
care poartă numele de Simon Fraser. Generalul de 
brigadă care a luptat vitejeşte şi a căzut la 
Saratoga nu este unul dintre Fraserii din Lovat, ci 
unul dintre cei din Balnain. Nu este un descendent 
direct al Bătrânei Vulpi, dar are legături cu familia 
acestuia. El a avut o carieră militară strălucită. 
Printre faptele sale deosebite se numără cucerirea 
Quebecului împreună cu James Wolfe, în 1759 
(această luptă este prezentată în romanul The 
Custom of the Army, în care apare şi lordul John 
Grey şi care a ieşit pe piaţă în martie 2010, parte 
a unei antologii intitulate Warriors). 

L-am menţionat pe generalul de brigadă mai 
ales pentru că există un aspect interesant legat de 


mormântul acestuia. În cele mai multe dintre 
relatările legate de Bătălia de la Saratoga, se 
arată că Simon Fraser din Balnain a fost îngropat 
în seara zilei în care a murit, la Reduta Mare (nu 
la Reduta lui Breymann, pe care a luat-o cu asalt 
Jamie împreună cu Benedict Arnold), conform 
dorinţei sale. În unele relatări se dau amănunte, 
cum ar fi participarea la funeralii a cercetaşilor lui 
Balcarres sau ghiulele de tun trase în onoarea sa. 
În alte relatări, în schimb, cele amintite mai sus 
sunt considerate detalii romantice, arătându-se că 
la funeralii au luat parte numai membrii ai statului 
său major. 

Ei bine, nu este posibil întotdeauna să te duci 
personal într-un loc despre care scrii, nici nu este 
necesar să faci acest lucru. De obicei este de dorit 
acest lucru. Din fericire, Saratoga este un loc 
accesibil, câmpul de luptă fiind bine păstrat. Am 
fost pe acel câmp de luptă de trei ori în decursul 
mai multor ani, din momentul în care am hotărât 
că doresc să îi confer un loc important într-un 
roman al meu. 

O dată am fost acolo singură, nu mai erau turişti 
şi am intrat în vorbă cu unul dintre angajaţi 
(îmbrăcat în costum de epocă, stând la ferma 
Bemis, care a fost reconstruită). După ce mi-a 
răspuns cu răbdare la o serie întreagă de întrebări 
îndrăzneţe (Una dintre ele fiind „Purtaţi lenjerie 
intimă?'1. Răspunsul a venit imediat: „Nu, 
pantalonaşi cu mânecuţă”, acest lucru explicând 
ce faci pentru a nu te irita, când porţi pantaloni 
din material ţesut în casă), omul mi-a permis să 
pun mâna pe o muschetă Brown Bess, mi-a 
explicat cum se încarcă şi cum se trage cu ea, am 


început să discutăm despre luptă şi despre 
personalităţile care au luat parte la ea. In acel 
moment ştiam destule despre aceasta. 

Mormântul generalului Fraser era marcat pe 
hartă, dar nu era în Reduta Mare, ci lângă râu. M- 
am dus acolo şi nu am găsit nimic din ceea ce ar fi 
putut să-l marcheze. Am întrebat unde era şi au 
spus că nu era în Reduta Mare. Omul mi-a spus că 
din dorinţa administraţiei s-au făcut săpături 
arheologice în Reduta Mare şi s-a constatat cu 
surprindere că mormântul lui Fraser nu era acolo 
şi că nici nu era înmormântat altcineva în acel loc. 
Existau indicii că acolo se aflase cândva un 
mormânt. Se găsise un bumb de la o uniformă, dar 
niciun trup. (Chiar dacă un corp s-ar fi descompus 
de multă vreme, tot ar fi trebuit să se găsească 
semne ale prezenţei sale.) Omul m-a informat că 
ar fi existat o relatare conform căreia mormântul 
generalului Fraser ar fi fost transferat lângă râu şi 
că de aceea era marcat locul acela pe hartă, dar 
că nimeni nu ştia exact unde se găsea locul 
funerar sau dacă se afla cu adevărat acolo. 

Ei bine, noi romancierii nu suntem foarte 
conştiincioşi. Aceia dintre noi care tratează 
evenimente istorice respectă faptele consemnate 
(ţinând cont de faptul că nu tot ceea ce este tipărit 
este adevărat). Indiferent cât de bine ne-am putea 
documenta, există şi anumite lacune... de aceea 
m-am gândit că poate generalul Fraser a fost dus 
acasă, în Scoţia. (Da, exista în secolul al 
optsprezecelea obiceiul ca trupuri să fie trimise 
din Lumea Veche în Lumea Nouă şi invers. Cineva 
l-a dezgropat pe bietul Tom Paine, care era 
înhumat în Franţa, şi a dorit să-i trimită trupul în 


America, el fiind considerat un profet al 
Revoluţiei. Trupul său a fost pierdut în cadrul 
acestui proces şi nu a mai fost găsit niciodată. 
Dacă tot vorbeam de lacune interesante...) 

Oricum, am fost în Scoţia acum un an şi căutând 
un loc în care să amplasez mormântul generalului 
Fraser, undeva în apropiere de Balnain, am dat 
(efectiv) peste un turn mare la Corrimony. Astfel 
de situri au întotdeauna proprietatea de a evoca 
trecutul. Am citit că în camera centrală fusese un 
cadavru care intrase în descompunere (existau 
urme de oase, chiar şi după o mie de ani) şi că 
mormântul fusese profanat în secolul al 
nouăsprezecelea. (Acest lucru explică de ce nu 
veţi mai găsi nimic, dacă mergeţi acolo). Ei bine, 
cititorii întreabă mereu scriitorii de unde se 
inspiră. De peste tot! 


Saratoga 


Pentru o carte cum este aceasta, este necesară 
multă muncă de cercetare (mi se întâmplă de 
multe ori să fiu asaltată de scrisori de la cititori, 
care îmi spun că au fost în muzee, au văzut 
artefacte din secolul al optsprezecelea şi au 
descoperit că nu inventasem chiar totul!) şi pentru 
că nu este spaţiu în care să pot menţiona sursele, 
m-am gândit să mă refer la o singură carte. 

Cele două bătălii de la Saratoga au fost 
importante din punct de vedere istoric şi foarte 
dramatice. Au avut şi o anume complexitate din 
punct de vedere logistic şi politic, care a dus la 
aceste lupte. Am avut norocul ca atunci când am 
început munca de cercetare să găsesc lucrarea lui 


Richard M. Ketchum, Saratoga, în care este făcută 
o prezentare foarte reuşită a bătăliilor, a 
împrejurărilor, a diferitelor persoane care au luat 
parte la lupte. Doresc să le recomand această 
lucrare celor interesaţi de istorie, aspectele 
istorice fiind relevate doar în treacăt în roman. 


Loch Errochty şi Tigrii Tunelurilor 


În anii '50 şi '60a fost pus la punct un proiect 
hidroelectric de amploare în Regiunea Hihglands 
din Scoția. Munca multora dintre „Ligri” 
(cunoscuţi şi sub porecla de Băieţii Hydro), mulţi 
dintre ei provenind din Irlanda şi din Scoţia a 
constat în a săpa tuneluri şi a construi baraje 
pentru lacurile amenajate de om. Loch Errochty 
este unul dintre acestea. Tunelul pe care îl descriu 
eu (prevăzut cu trenuleţ electric) arată ca unul 
dintre acele instalaţii hidroelectrice, dar nu ştiu 
dacă există un astfel de tunel la Loch Errochty. 
Trebuie să ştiţi că barajul, turbina, spaţiul 
rezervat departamentului tehnic pe care le-am 
plasat la Pitlochry chiar sunt acolo. Şi pescarii. 

Rareori se întâmplă ca un autor să scrie cu atâta pasiune 
despre o țară îndepărtată, să-i transforme locurile cunoscute 
sau uitate în adevărate atracții turistice. Asta a făcut Diana 
Gabaldon, scriitoare de origine mexicano-americană, cu 
ţinuturile scoțiene, în seria Outlander, creând o adevărată 
isterie a vizitării locurilor prin care au trecut, în romane e, 
rebelul scoțian James Frasier şi iubita sa din secolul XX, 
călătoarea în timp Claire Randall. 


Aruncată în negura vremii, Claire se îndrăgosteşte de James? 


sufletul ei pereche, şi decide să rămână impreună cu el i 
secolul al XVIII-lea. Întâmplările petrecute cu două secole 
în urmă prind viață prin intermediul scrisorilor familiei. 
Fragilele file scot la iveală dragostea celor doi, dar şi viața lor 
plină de aventuri, deoarece destinul familiei din munții Scoției 
pendulează între viață şi moarte în războiul pentru indepen- 
dența Americii. 

Ecouri din trecut este o carte despre călători în timp, despre 
oameni care şi-au dorit să schimbe istoria, despre caractere 
puternice care au luptat pentru convingerile sau pentru 
iubirile lor. Pentru cei ce adoră melanjul de genuri — romance, 
istoric, fantasy — într-o intrigă din care nu lipsesc scenele de 
acţiune, aceasta este lectura perfectă. Revelaţii cutre- 
murătoare, răsturnări de situație şi un final absolut incitant. 
Un roman care rămâne în mintea cititorului multă vreme după 
ce povestea s-a terminat. 

